
Įprastinės elgesio normos — ne dorovė. Teisuo- 
liškumas — ne religija. Jei kritikuoji viena, tai 
dar nereiškia, kad užsipuoli ir visa kita. 


— Šarlotė Brontė, 1847 


Praktiniu požiūriu abortą galima apibrėžti kaip 
nėštumo nutraukimą, kol kūdikis dar negyvy= 
bingas. 
— H. Dž. Boldtas, 
medicinos daktaras, 1906 


1. BERNIUKAS, KURIO 
NAMAI BUVO SENT KLAUDO 
PRIEGLAUDA 


N ašlaičių namų ligoninėje — Meino valstijoje esančios Sent 
Klaudo prieglaudos berniukų skyriuje — dviem medicinos se- 
serims buvo pavesta duoti naujagimiams vardus ir žiūrėti, kaip 
po privalomo apipjaustymo gyja mažytės jų varputės. Anuo- 
met (trečiajame dvidešimto amžiaus dešimtmetyje) visi Sent 
Klaudo prieglaudoje gimę berniukai būdavo apipjaustomi, nes 
prieglaudos gydytojas negalėjo pamiršti tam tikrų sunkumų, 
kurių patyrė gydydamas neapipjaustytus kareivius per Pirmąjį 
pasaulinį karą. Tas gydytojas, — einantis ir berniukų skyriaus 
direktoriaus pareigas, — nebuvo religingas; į apipjaustymą jis 
žiūrėjo ne kaip į ritualą, o kaip į grynai medicininę procedūrą, 
atliekamą dėl higieninių priežasčių. Vienai iš medicinos seserų 
tas gydytojas, Vilburis Larčas“, nors nuolat atsiduodantis ete- 
riu, atrodė išties panašus į stiprų, ištvermingą spygliuotį, bet 
jai labai nepatiko juokingas Vilburio vardas — buvo apmaudu, 
kad kažkas taip kvailai sugretino tokį žodį kaip Vilburis su 
tvirto medžio pavadinimu. 

Kita medicinos sesuo manė, kad yra įsimylėjusi daktarą 
Larčą, ir kai būdavo jos eilė duoti naujagimiui vardą, daž- 
nai pavadindavo vaikelį Džonu Larču, arba Džonu Vilburiu 
(Džonas buvo jos tėvo vardas), arba Vilburiu Volšu (jos mo- 
tinos mergautinė pavardė buvo Volš). Kad ir kaip mylėdama 
daktarą Larčą, ta medicinos sesuo neįsivaizdavo, kad Larčas 
galėtų būti ir vardas, ne tik pavardė, — be to, galvodama apie 


" Larch — maumedis (angl.). 


Š IOHN IRVING 


daktarą, ji niekada negalvodavo apie medžius. Jai patiko vardas 
Vilburis, nes jį galima buvo priderinti ir kaip vardą, ir kaip 
pavardę, — o kai atsibosdavo vadinti kūdikius Džonais, arba 
kai kolegė papriekaištaudavo, kad Džonų jau per daug, ji retai 
sugalvodavo ką nors originaliau negu „Robertas Larčas“ arba 
„Džekas Vilburis“ (lyg nebūtų žinojusi, kad Džekas —to paties 
Džono mažybinė forma). 

Jeigu vardą jam būtų davusi ta nuobodi, iš meilės apkvaišusi 
medicinos sesuo, jis tikriausiai būtų buvęs koks Larčas arba 
Vilburis; ir dar Džonas, Džekas arba Robertas — tai skambėtų 
dar nykiau. Tačiau tąkart buvo kitos medicinos sesers eilė su- 
galvoti naujagimiui vardą, todėl jis buvo pavadintas Homeru 
Velzu“. 

Tos kitos medicinos sesers tėvas kasė šulinius; tai tikrai 
sunkus, varginantis, garbingas, kruopštus darbas, — dukters 
nuomone, tėvas turėjo daug gerų savybių, suteikiančių žodžiui 
„šuliniai“, wells, tam tikrą tarytum iš žemės gelmių kylančią 
prasmę. Homeras buvo vienos iš daugybės tos medicinos sesers 
šeimos laikytų kačių vardas. 

Ta kita medicinos sesuo — beveik visi ją vadino sesele An- 
džela — retai kada naujagimiams duodavo tuos pačius vardus, o 
vargšė seselė Edna jau tris berniukus buvo pavadinusi Džonais 
Vilburiais jaunesniaisiais, du — Džonais Larčais trečiaisiais. 
Seselė Andžela žinojo devynias galybes visokių prasmingų 
daiktavardžių, iš kurių stropiai darė pavardes, — pavyzdžiui, 
Meiplas, Fildsas, Stounas, Hilas, Notas, Dėjus, Votersas“, —ir 
ne ką mažiau vardų, kuriuos skolinosi iš begalės savo kadaise 
turėtų, jau nugaišusių, bet vis dar mylimų naminių gyvulėlių 
(Feliksas, Fazis, Smoukis, Semas, Snoujis, Džo, Kerlis, Edas 
ir taip toliau). 

Daugumai našlaičių, žinoma, tie medicinos seserų sugalvoti 
vardai buvo laikini. Iš berniukų skyriaus daugiau vaikų negu 


“ Wells — šuliniai (angl. ). 
“* Maple — klevas, fields — laukai, stone — akmuo, hill — kalva, knot — maz- 
gas, day — diena, waters — vandenys (angl. ). 


DVIDEŠIMTO AMŽIAUS AUKSO FONDAS 9 


iš mergaičių būdavo įtėvių paimami dar kūdikiai, per maži, 
kad žinotų gerųjų seselių jiems duotus vardus; dauguma naš- 
laičių išvis neprisimindavo nei seselės Andželos, nei seselės 
Ednos —pirmųjų šiame pasaulyje apie juos tupinėjusių moterų. 
Daktaras Larčas tvirtai laikėsi nusistatymo nesakyti našlaičius 
įvaikinančioms šeimoms medicinos seserų jiems stropiai rinktų 
vardų. Sent Klaude buvo manoma, kad vaikas, paimtas iš prie- 
glaudos, turėtų viską džiaugsmingai pradėti iš naujo, — tačiau 
kartais (ypač jei kalbėtume apie berniukus, kuriems buvo 
sunku rasti įtėvius ir kurie vaikų namuose gyveno ilgiausiai) 
seselė Andžela ir seselė Edna, ir netgi daktaras Larčas, nega- 
lėdavo susilaikyti negalvoję, kad jų Džonai Vilburiai ir Džonai 
Larčai (jų Feliksai Hilai, Kerliai Meiplai, Džo Notai, Smoukiai 
Votersai) tais prieglaudoje duotais vardais bus vadinami visą 
gyvenimą. 

Homeras Velzas savo vardo neprarado todėl, kad tiek daug 
kartų grįžo į prieglaudą, po tokios daugybės nesėkmingų mė- 
ginimų atiduoti jį globėjams, jog Sent Klaude ilgainiui visi 
suvokė, kad jis, matyt, nusiteikęs gyventi prieglaudoje kaip 
namuose. Niekam nebuvo lengva su tuo susitaikyti, bet ir 
seselė Andžela, ir seselė Edna — ir, galiausiai, daktaras Vilburis 
Larčas — turėjo pripažinti, kad Homero Velzo vieta iš tikrųjų 
yra Sent Klaude. Ryžtingasis berniukas daugiau nebebuvo 
siūlomas galimiems įtėviams. 

Seselė Andžela, itin mylinti kates ir našlaičius, apie Homerą 
Velzą kartą pasakė, jog tam vaikui turbūt labai patinka jos 
duotas vardas, jeigu jau jis taip stengiasi jo neprarasti. 


Meino valstijoje esantis Sent Klaudas — miestelis — beveik 
visą devynioliktą amžių buvo miško ruošos darbininkų gy- 
venvietė. Ta gyvenvietė, pamažu virtusi miestaliu, kūrėsi upės 
slėnyje, lygumoje, kur buvo lengviau tiesti pirmuosius kelius 
ir atsivežti sunkius įrenginius. Pirmiausia iškilo lentpjūvė. 
Pirmieji naujakuriai buvo prancūzų kilmės kanadiečiai — miš- 

kininkai, medkirčiai, lentpjoviai; paskui atvyko medienos 
vežėjai ir baržininkai, po kurio laiko pasirodė prostitutės, 
dar vėliau — visokie valkatos ir galvažudžiai, ir (galiausiai) 
buvo pastatyta bažnyčia. Pirmąją miško ruošos darbininkų 
gyvenvietę visi vadino Klaudsu“ — nes slėnis buvo gilus ir jį 
nuolat dengė sunkiai išsisklaidantys debesys. Tirštas rūkas virš 
putojančios upės tvyrodavo kone iki pietų, o nuo krioklių, 
šniokščiančių vienas už kito per tris mylias aukščiau pirmosios 
gyvenvietės, aplinkui be perstojo krito dulksna. Kai pirmieji 
medkirčiai ten ėmėsi darbo, mišką naikinti jiems trukdė tik 
juodos musės ir uodai; tiems nelemtiems vabzdžiams beveik 
nuolatinė debesų priedanga sustingusiuose slėniuose Meino 
gilumoje patiko labiau negu gaivus kalnų oras ar ryški saulės 
šviesa spindinčiame pajūryje. 

Daktaras Vilburis Larčas buvo ne tik našlaičių namų gy- 
dytojas (bei įkūrėjas) ir berniukų skyriaus direktorius, bet ir 
savanoris miestelio praeities tyrinėtojas. Pasak daktaro Larčo, 
miško ruošos darbininkų gyvenvietė, pavadinta Klaudsu, 
Sent Klaudsu tapo tik dėl „nenugalimo miško tankmėje ap- 
sigyvenusių katalikų potraukio pridėti „Sent“ prie daugelio 
dalykų — tarytum tai būtų galėję suteikti tiems dalykams gerų 
savybių, kurių jie šiaip neįgytų“. Sent Klaudsu gyvenvietė buvo 
vadinama beveik pusę šimtmečio, o paskui kažkas — tikriausiai 
nežinojęs, kaip tas pavadinimas atsirado, — išmetė vieną „s“. Kai 
Sent Klaudsas tapo Sent Klaudu, jis jau atrodė panašesnis į prie 
lentpjūvės pastatytą miestelį negu į miško ruošos darbininkų 
gyvenvietę. Miškas — daug mylių aplinkui — buvo iškirstas; 
ten, kur anksčiau upę užkimšdavo plukdomi rąstai ir kur be 
jokių patogumų gyveno daugybė apšlubusių ir kitaip suluo- 
šintų vyrų, iškritusių iš medžių arba nukentėjusių medžiams 
užvirtus ant jų, dabar prieš miglotą saulę džiūvo į aukštas 
krūvas tvarkingai suguldytos ką tik išpjautos lentos. Viskas 
buvo apnešta dumbluotomis pjuvenomis, kai kur tokiomis 


" Clouds — debesys (angl. ). 

smulkiomis, kad net nematomomis, tačiau nuolat keliančio- 
mis miestelėnams čiaudulį ir dusulį, juntamomis dieną naktį 
niežtinčiose nosyse ir švokščiančiuose plaučiuose. Miestelio 
sužeistieji dabar išdidžiai visiems rodė nebe mėlynes ir lūžusius 
kaulus, o susiūtas gilias pjautines žaizdas (jie netgi puikavosi 
tuo, kad lentpjūvės pjūklai jiems nurėžė vieną ar kitą kūno 
dalį). Šaižus pjūklų geležčių žviegimas Sent Klaude buvo 
toks pat nekintamas dalykas kaip ir tirštas rūkas, dulksna bei 
drėgmė, tvyranti Meino gilumoje per ilgų, žvarbių, sniegin- 
gų žiemų šalčius ir per dvokiančia, troškia kaitra alsinančių 
lietingų vasarų karščius, atslūgstančius tik retkarčiais, kai nu- 
griaudėja smarki perkūnija. 

Toje Meino dalyje niekada nebūdavo pavasario, tik tam 
tikras laiko tarpas kovo bei balandžio mėnesiais, kai ati- 
tirpdavo purvynai. Tuomet sunkūs miško ruošos įrenginiai 
būdavo imobilizuojami; darbas visame miestelyje sustodavo. 
Dėl neišvažiuojamų kelių visi turėdavo tupėti namuose — pa- 
tvinusi upė tekėdavo taip greitai, kad niekas nesiryždavo kur 
nors plaukti. Pavasarį Sent Klaudą užgriūdavo nelaimės: dėl 
girtuoklystės, peštynių, ištvirkavimo, išžaginimų. Pavasaris 
buvo savižudybių metas. Pavasarį būdavo gausiai sėjama sėkla 
našlaičių prieglaudai. 

O ruduo? Savo žurnale — savotiškame dienoraštyje, kuria- 
me kasdien aprašydavo įvairius našlaičių prieglaudos reikalus 
bei įvykius, — daktaras Vilburis Larčas rašė ir apie rudenį. 
Visus įrašus daktaras Larčas pradėdavo žodžiais: „Čia, Sent 
Klaude...“ — išskyrus tuos, kurių pirmieji žodžiai būdavo: 
„Kituose pasaulio kraštuose...“ Apie rudenį daktaras Larčas 
rašė: „Kituose pasaulio kraštuose ruduo — derliaus nuėmimo 
metas; dorojami pavasario ir vasaros darbų vaisiai. Tie vaisiai 
labai praverčia, kai ateina snaudulingas, augimui nepalankus 
laikotarpis, vadinamas žiema. Tačiau čia, Sent Klaude, ruduo 
trunka tik penkias minutes“. 

Kokio klimato galima tikėtis ten, kur yra našlaičių prie- 
glauda? Tikriausiai niekas nemano, kad oras toje vietovėje 

galėtų būti kaip kurorte. Argi našlaičių prieglauda klestėtų 
padoriame miestelyje? 

Rašydamas dienoraštį, daktaras Larčas pabrėžtinai taupė 
popierių. Rašė mažomis, suspaustomis raidėmis, abiejose lapų 
pusėse, iki pat kraštų. Daktaras Larčas buvo ne toks žmogus, 
kad paliktų paraštes. „Čia, Sent Klaude, — rašė jis, — atspė- 
kite, kas yra didžiausias Meino miškų priešas, nenaudėlis 
nelaukiamų kūdikių tėvas, priežastis, dėl kurios sausuoliai 
užkemša upę, o slėnis lieka nusiaubtas, neapsodintas, pamažu 
graužiamas potvynių... atspėkite, kas yrą tas nepasotinamas 
naikintojas (pirmiausia miško kirtėjų dervuotais delnais ir 
sutraiškytais pirštais; paskui kitų miško ruošos darbininkų, 
lentpjūvės vergų, kurių rankos šiurkščios, suskeldėjusios, o 
kai kurie pirštai egzistuoja tik atsiminimuose), ir dar atspė- 
kite, kodėl tas besotis nepasitenkina vien rąstais ir mediena... 
atspėkite, kas jis.“ 

Daktaro Larčo supratimu, tas priešas buvo popierius — tik- 
sliau sakant, Ramzio popieriaus bendrovė. Daktaras Larčas 
manė, kad sienojams ir lentoms medžių pakanka, bet jų nie- 
kada nebus gana popieriui, kurį Ramzio popieriaus bendrovė 
nori gaminti, arba kurio jai reikia, — ypač jei miškai nebus 
atsodinami. Kai slėnis apie Sent Klaudą buvo iškirstas ir vi- 
sur sužėlė į nugeibusią pelkių augmeniją panašus pomiškis 
(žemaūgės, kreivos pušelės ir kiti bet kaip sudygę spygliuo- 
čiai), ir kai nebebuvo rąstų, kuriuos galima būtų plukdyti 
upe, nuo Trijų Mylių Krioklių iki Sent Klaudo, — nes neliko 
medžių, — tada Ramzio popieriaus bendrovė Meinui parodė, 
kas yra dvidešimtas amžius, uždarydama Sent Klaudo lent- 
pjūvę bei miško medžiagos sandėlį ir perkeldama darbininkų 
gyvenvietę toliau, žemupio link. 

O ką ji paliko? Blogą orą, pjuvenas, išdarkytą, subjaurotą 
paupį (kur didžiuliai miškavežiai buksuodami išgremžė naują 
krantą) ir pastatus: lentpjūvę, kurios langai buvo išdaužyti, 
be tinklelių; viešnamį su šokių sale pirmame aukšte ir bingo 
kambariu, langais išeinančiu į putojančią upę; keletą pri- 

vačių iš rąstų pastatytų namų ir bažnyčią, katalikų, statytą 
prancūzų kilmės kanadiečiams, — ta bažnyčia, pernelyg švari 
ir tuščia, Sent Klaude atrodė lyg ne vietoje ir žmonių joje 
niekada nesusirinkdavo nė perpus tiek, kiek pas prostitutes 
ar šokių salėje, ar netgi bingo kambaryje. (Daktaras Larčas 
savo dienoraštyje rašė: „Kituose pasaulio kraštuose žmonės 
žaidžia tenisą arba pokerį, o čia, Sent Klaude, visi lošia bingo 
iš pinigų“.) 

Kokie žmonės liko Sent Klaude? Savo darbuotojų Ramzio 
popieriaus bendrovė nepaliko, bet miestelis neištuštėjo: nie- 
kur neišvyko pagyvenusios, ne tokios patrauklios prostitutės 
ir tų prostitučių vaikai. Iš isnoruojamų Sent Klaudo katalikų 
bažnyčios tarnų nepasiliko nė vienas; jie tikėjosi daugiau pa- 
klydusių sielų rasią keliaudami žemupio link, paskui Ramzio 
popieriaus bendrovės darbininkus. 

Trumpoje Sent Klaudo istorijoje daktaras Larčas pažymėjo, 
kad bent jau viena iš pasilikusių prostitučių mokėjo skaityti 
ir rašyti. Paskutine barža pasroviui išplaukiantiems žmonėms, 
keliaujantiems paskui Ramzio popieriaus bendrovę į naują 
civilizaciją, ta palyginti raštinga prostitutė įdavė laišką, adre- 
suotą BET KURIAM MEINO VALSTIJOS VALDININKUI, 
KURIAM RUŪPI NAŠLAIČIAI! 

Stebuklas, kad laiškas kažkaip pasiekė adresatą. Daug kartų 
persiųstas kitais adresais („ne tik dėl to, kad svarbus, — rašė 
daktaras Larčas, — bet ir todėl, kad labai keistas“), jis galiau- 
siai buvo įteiktas valstijos medikų komisijai. Jauniausiam tos 
komisijos nariui — „pienburniui, ką tik baigusiam medicinos 
mokslus“, kaip save apibūdino daktaras Larčas, — prostitutės 
laiškas buvo pakištas tarsi koks jaukas. Kiti komisijos nariai 
jaunąjį Larčą laikė „vieninteliu tarp jų įsimaišiusiu bevil- 
tiškai naiviu demokratu ir liberalu“. Laiške buvo parašyta: 
TURETŲ BŪTI KOKS NORS SUKNISTAS DAKTARAS, 
KOKIA NORS SUKNISTA MOKYKLA, NETGI KOKS 
NORS SUKNISTAS POLICININKAS IR KOKS SUKNIS- 
TAS ADVOKATAS SENT KLAUDE, IŠ KURIO PABĖGO 

VISI SUKNISTI VYRAI (NEKOKIE IR BUVO), PALIKĘ 
BEJĖGES MOTERIS IR NAŠLAIČIUS! 

Valstijos medikų komisijos pirmininkas buvo į pensiją išėjęs 
terapeutas, įsitikinęs, kad visame pasaulyje yra tik du ne iš 
kelmo spirti vyrai — jis pats ir prezidentas Tedis Ruzveltas. 

— Kodėl gi jums nepasidomėjus šituo jovalu, Larčai? — tarė 
pirmininkas nė nenujausdamas, kad toks jo paraginimas bus 
valstijos remiamos globos įstaigos — našlaičių globos! — kūri- 
mo pradžia. Ilgainiui ta įstaiga gaus bent jau dalinę finansinę 
federacinės valdžios ir netgi tam tikrą aiškiai neapibrėžtą, 
mažiausiai patikimą „privačių aukotojų“ paramą. 

Šiaip ar taip, pirmajame ką tik prasidėjusio (netgi Meino 
gilumoje) vilčių kupino dvidešimto amžiaus dešimtmetyje 
daktaras Vilburis Larčas ėmėsi užduoties šalinti Sent Klaudo 
negeroves. Kaip tik tokiam darbui jis ir atrodė tinkamas. Per 
beveik dvidešimt metų daktaras Larčas iš Sent Klaudo išvyko 
tik vieną kartą — į Pirmąjį pasaulinį karą, kur vargu ar buvo 
reikalingesnis. Kas galėjo geriau atitaisyti tai, ką padarė Ramzio 
popieriaus bendrovė, negu žmogus, kurio pavardė — vieno iš 
spygliuočių pavadinimas? Savo dienoraštyje — pačioje pra- 
džioje — daktaras Larčas rašė: „Čia, Sent Klaude, seniai laikas 
padaryti ką nors, kas būtų kam nors naudinga. Ar galima 
įsivaizduoti vietą, tinkamesnę teigiamiems poslinkiams — as- 
menybės tobulėjimui ir visų žmonių labui — negu miestelis, 
kuriame blogis neabejotinai klestėjo, o gal ir triumfavo?“ 

Trečiajame dvidešimto amžiaus dešimtmetyje, kai gimė Ho- 
meras Velzas, — kai jam buvo nukirpta apyvarpė ir sugalvotas 
vardas, — seselė Edna (įsimylėjusi) ir seselė Andžela (neįsi- 
mylėjusi) Sent Klaudo našlaičių prieglaudos įkūrėją, gydytoją, 
berniukų skyriaus direktorių, miestelio praeities tyrinėtoją ir 
karo didvyrį (jis netgi buvo apdovanotas) tarp savęs vadino 
abiem patinkančiu maloniniu vardu. 

„Šventas Larčas“, — sakydavo jos — kodėl gi ne? 

Leisdamas Homerui Velzui gyventi Sent Klaudo prie- 
glaudoje tol, kol pačiam berniukui atrodys, jog čia ir yra jo 

namai, daktaras Vilburis Larčas paprasčiausiai pasinaudojo 
savo nemenka, ir neabejotinai pelnyta, įtaka. Jeigu jau reikėjo 
nuspręsti, kam vieta Sent Klaude, o kam ne, daktaras Larčas 
tikrai buvo didelis autoritetas. Pats šventas Larčas savo vietą jau 
buvo suradęs — dvidešimtame amžiuje — ten, kur, jo žodžiais 
tariant, galėjo būti „naudingas“. Taip jis ir pasakė Homerui 
Velzui, kai tvirtai apsisprendęs pripažino, jog tam berniukui 
iš tikrųjų reikia pasilikti Sent Klaude. 

— Ką gi, Homerai, jeigu jau taip, — tarė šventas Larčas, —ti- 
kiuosi, kad būsi naudingas. 


Jis (Homeras Velzas) tik tą ir darė, kad buvo naudingas. Po- 
reikį būti naudingam tikriausiai pajuto anksčiau, negu daktaras 
Larčas ėmė jį mokyti. Pirmieji globėjai grąžino Homerą į prie- 
glaudą; jie manė, kad jam kažkas negerai — jis visai neverkė. 
Globėjai skundėsi, kad pabusdavo visiškoje tyloje, dėl kurios, 
tiesą sakant, ir buvo nusprendę įsivaikinti našlaitį. Jie pašok- 
davo sunerimę, kad kūdikis jų nepažadino, ir strimgalviais 
lėkdavo į jo kambarį, bijodami pamatyti jį negyvą, o Homeras 
Velzas tiesiog gulėdavo dantenomis prikandęs lūpą arba dary- 
davo kažkokias grimasas, bet garsiai nereikšdavo pasipiktinimo, 
kad niekas jo nepamaitino ir nepervystė. Jo globėjams kaskart 
atrodydavo, kad jis nemiegodamas gulėjo ir tyliai kankinosi 
keletą valandų. Jie manė, jog tai nenormalu. 

Daktaras Larčas jiems paaiškino, kad Sent Klaudo kūdikiai 
įpratę vieni ramiai gulėti lovytėse. Seselė Andžela ir seselė 
Edna, nors ir nuoširdžiai atsidavusios našlaičiams, negalėjo 
pulti prie kiekvieno vos jam pravirkus; Sent Klaude verkti 
nebuvo labai naudinga (bet širdies gilumoje daktaras Larčas 
puikiai suprato, kad Homero sugebėjimas sulaikyti ašaras ne- 
įprastas netgi našlaičiui). 

Daktaras Larčas iš patirties žinojo, kad globėjai, taip lengvai 
atbaidomi nuo noro turėti vaiką, — ne patys geriausi įtėviai 
našlaičiu. Pirmieji Homero globėjai taip greitai nusprendė, 

jog iš prieglaudos gavo netikusį kūdikį — nesveiką, protiškai 


atsilikusį, kuriam pažeistos smegenys, — kad daktaras Larčas 
nė nesistengė jų įtikinti, jog Homeras —stiprus ir sveikas ber- 
niukas, pasirengęs drąsiai žengti ilgu gyvenimo keliu. 

Antroji Homerą globojusi šeima į jo tylumą — jo pasiryži- 
mą laikytis vyriškai ir žūtbūt ramiai gulėti lovytėje — reagavo 
kitaip. Jie mušė Homerą taip dažnai, kad galų gale jiems pa- 
vyko iš jo išgauti šiokį tokį kūdikišką garsą. Verksmas Homerą 
išgelbėjo. 

Anksčiau jis visada atsilaikydavo nepravirkęs, o dabar pa- 
matė, kad ašaros, garsus rėksmas bei spiegimas, ko gero, ir 
yra tai, ko iš jo nori globėjai, ir stengėsi būti naudingas: klykė 
iš visų jėgų, kiek tik nešė jo plaučiai. Kadangi prieglaudoje 
būdavo viskuo patenkintas, daktaras Larčas labai nustebo su- 
žinojęs, kad kūdikis iš Sent Klaudo drumsčia, laimė, mažo ir 
netoli esančio Trijų Mylių Krioklių miestelio ramybę. Gerai, 
kad Trijų Mylių Kriokliai buvo mažas miestelis: kalbos apie 
Homero klyksmą, kaip svarbiausia naujiena, jo apylinkėse 
sklido keletą savaičių. Gerai ir tai, kad Trijų Mylių Kriokliai 
buvo netoliese: tas kalbas, netrukus pasiekusias Sent Klaudą, 
išgirdo seselė Andžela ir seselė Edna, seniai kontroliuojančios 
aplinkinių paupio miestelių ir miško ruošos darbininkų gy- 
venviečių paskalų rinką. Seselių, išgirdusių pasakojimus, kad 
jų Homeras Velzas neleidžia Trijų Mylių Kriokliams miegoti 
iki paryčių, o paskui vėl žadina visą miestelį dar neprašvitus, 
atmintis nešlubavo; jos iš karto nuėjo pas šventą Larčą. 

— Mano Homeras taip nedaro! — sušuko seselė Andžela. 

— Iš prigimties jis ne verksnys, Vilburi, — pasakė seselė 
Edna — naudodamasi proga ištarti širdžiai mielą vardą: Vilbu- 
ris! (Seselė Andžela visada labai supykdavo, kai seselė Edna, 
kreipdamasi į daktarą Larčą, neatsispirdavo norui vadinti jį 
Vilburiu.) 

— Daktare Larčai, — tarė seselė Andžela, pabrėžtinai ir, ko 


gero, perdėtai laikydamasi formalumų, — jeigu Homeras Velzas 

nuolat žadina Trijų Mylių Krioklius, tai tie žmonės, kuriems 
jį atidavėte, tikriausiai degina vargšą berniuką cigaretėmis. 

Ne, jie nebuvo tokie žmonės. Seselė Andžela nuolat prisi- 
galvodavo baisių dalykų — ji nekentė rūkymo; vos pamačiusi 
kam nors iš burnos kyšančią cigaretę, iškart prisimindavo 
prancūziškai kalbėjusį indėną, kuris kadaise užsuko pas jos 
tėvą pasitarti dėl šulinio kasimo ir, prispaudęs cigaretę vienai 
jos katei prie snukučio, nudegino nosį! Ta katė, sterilizuota 
ir ypač meili, buvo užšokusi indėnui ant kelių. Visi ją vadino 
Bandite —jos snukutis atrodė lyg su kauke, kaip meškėno. Tos 
katės vardo seselė Andžela nedavė nė vienam našlaičiui — jos 
nuomone, tai buvo mergaitiškas vardas. 

Tie žmonės iš Trijų Mylių Krioklių buvo ne tokie, kokie 
paprastai būna sadistai. Senyvas vyriškis ir gerokai jaunesnė 
jo žmona gyveno kartu su jau suaugusiais vyriškio vaikais iš 
ankstesnės santuokos; jaunoji žmona norėjo turėti savo vaiką, 
bet negalėjo pastoti. Visi šeimos nariai manė, jog būtų labai 
gerai, jeigu ji pasigimdytų kūdikį. Niekas neužsimindavo apie 
tai, kad viena iš suaugusių jos vyro dukterų turėjo nesantuo- 
kinį kūdikį, bet nelabai juo rūpinosi, todėl kūdikis vis verkė 
ir verkė. Visi skundėsi, kad jis rėkia dieną naktį, taigi vieną 
rytą ta suaugusi vyriškio duktė paprasčiausiai pasiėmė savo 
kūdikį ir kažkur pradingo. Paliko tik tokį raštelį: 

MAN ATSIBODO KLAUSYTIS JŪSŲ PRIEKAIŠTŲ, 
KAD MANO VAIKAS NUOLAT VERKIA. MANAU, JEI 
IŠVYKSIU, NESIILGĖSITE NEI JO VERKSMO, NEI 
MANĘS. 

Bet jie ilgėjosi verksmo — visi ilgėjosi to nuostabaus visa 
gerkle plyšaujančio kūdikio ir jį išsivežusios mielos minkš- 
taprotės merginos. 

— Būtų tikrai neblogai, jei čia vėl knėkštų koks kūdikis, — pa- 
sakė kažkas iš šeimos, taigi jie nuvažiavo ir pasiėmė kūdikį iš 
Sent Klaudo. 

Tokiai šeimai nereikėjo duoti neverkiančio kūdikio. Neįpra- 
stu tylumu Homeras juos taip nuvylė, kad jie suprato tai kaip 


18 JOHN IRVING 


savotišką įžeidimą ir ėmė tarpusavyje varžytis, kuris pirmas 
tą kūdikį pravirkdys; paskui kuris privers jį rėkti garsiausiai, 
o dar vėliau — ilgiausiai. 

Pirmąkart jie jį pravirkdė tiesiog jo nemaitindami, o 
garsiausiai Homeras rėkdavo iš skausmo; paprastai jie jį 
žnaibydavo arba kumščiuodavo, bet buvo ir nemažai aiškiai 
matomų kandžiojimo žymių. Ilgiausiai jis verkdavo išgąsdin- 
tas; netrukus jie suprato, kad lengviausia kūdikius išgąsdinti 
prislinkus prie jų netikėtai. Jie, matyt, kaip reikiant įgudo 
išgauti iš Homero Velzo garsiausią ir ilgiausią riksmą, jeigu 
jau pasakojimai apie klykiantį kūdikį pasklido visuose Trijų 
Mylių Kriokliuose. Tame miestelyje buvo labai sunku ką nors 
išgirsti — ką jau kalbėti apie tai, kad koks pasakojimas sklistų 
nelyginant legenda. 

Kriokliai Trijų Mylių Kriokliuose šniokštė be perstojo ir 
taip garsiai, kad tas miestelis atrodė ideali vieta žmogžudystei; 
niekas ten nebūtų išgirdęs nei šūvio, nei aukos klyksmo. Nu- 
žudęs ką nors Trijų Mylių Kriokliuose ir įmetęs kūną į upę 
ties kriokliais, galėjai tikėtis, kad tas kūnas be jokio sustojimo 
(niekur neužkliūdamas ir, žinoma, niekieno nepastebėtas) 
plauks pasroviui mažiausiai tris mylias, iki pat Sent Klaudo. 
Taigi buvo labai keista, kad visas miestelis girdėjo Homero 
Velzo verksmą. 

Seselė Andžela ir seselė Edna kokius metus visaip ramino 
Homerą Velzą, kol jis galiausiai liovėsi cypdamas šokinėti iš lo- 
vytės ir nesavu balsu rėkti kiekvieną kartą, kai tik kas įžengdavo 
į jo regėjimo lauką arba kai pasigirsdavo koks nors žmogaus 
sukeltas garsas, netgi atitraukiamos kėdės brūkštelėjimas per 
grindis, lovos girgždesys arba uždaromo lango ar atidaromų 
durų trinktelėjimas. Pamatęs bet kokį šešėlį ar išgirdęs bet 
kokį garsą, kaip nors susijusį su žmogumi, galbūt einančiu 
artyn, Homeras imdavo visa gerkle, užsikirsdamas spiegti ir 
taip apsipildavo ašaromis, kad koks prašalietis, užsukęs į ber- 


niukų skyrių, galėjo pamanyti, jog čia ne prieglauda, o vaikų 

kalėjimas, kuriame našlaičiai, kaip pasakose, nežmoniškai 
kankinami ir prievartaujami. 

— Homerai, Homerai, — ramindavo daktaras Larčas — tuo 
tarpu berniukas, visas skaisčiai išraudęs, įtraukdavo į plaučius 
oro. — Homerai, per tave mus pradės kvosti, ar ko nenužudėm! 
Per tave uždarys mūsų prieglaudą. 

Vargšės seselės — ir Edna, ir Andžela — dėl šeimos iš Trijų 
Mylių Krioklių elgesio tikriausiai patyrė didesnę psichinę 
traumą negu pats Homeras Velzas, o gerasis, kilnusis šventas 
Larčas po to atsitikimo taip ir neatsigavo. Juk jis buvo susi- 
tikęs su ta šeima, kalbėjosi su jais visais — ir baisiai apsiriko 
juos vertindamas; dar kartą juos visus jis pamatė tą dieną, kai 
nuvyko į Trijų Mylių Krioklius parsivežti Homero Velzo į 
Sent Klaudą. 

Daktaras Larčas niekaip negalės pamiršti išgąsčio, kurį matė 
visų tos šeimos narių akyse, kai ryžtingai įėjo į jų namus ir 
paėmė Homerą ant rankų. Ta baimė, šmėstelėjusi jų veiduose, 
visada persekios daktarą Larčą — tarytum akivaizdi visko, ko 
jis nesuprato galvodamas apie nevienareikšmius suaugusiųjų 
jausmus vaikams, išraiška. Štai žmogaus kūnas, neabejotinai 
sutvertas taip, kad norėtų vaikų, — ir Žmogaus protas, labai dėl 
to sutrikęs. Kartais protas nenori vaikų, o kartais jis būna toks 
iškrypęs, jog verčia kitus žmones gimdyti kūdikius, kurių 
šie žinosi nenorį. Kieno labui atkakliai laikomasi tokio nusi- 
statymo? Daktaras Larčas to nesuprato. Kieno labui kai kurie 
žmonės reikalauja, kad netgi tikrai nepageidaujami kūdikiai 
būtinai ateitų, garsiai rėkdami, į šį pasaulį? 

O kiti žmonės, kurie nusprendžia, kad jiems reikia vaikų, 
bet paskui nesugeba (arba nenori) tinkamai jais rūpintis... 
ką jie sau mano? Nugrimzdęs į tokius apmąstymus, daktaras 
Larčas vėl matydavo baimę tų žmonių iš Trijų Mylių Kriok- 
lių akyse ir girdėdavo legendinį Homero Velzo klyksmą. Tos 
šeimos baimė, kaip įkyrus vaizdinys, įsitvirtino daktaro Larčo 
sąmonėje; jis buvo įsitikinęs, jog niekas, joks žmogus, matęs 
tokią baimę, neturėtų reikalauti, kad moterys gimdytų kūdi- 

kius, kurių pačios nenori. „NIEKAS! - rašė daktaras Larčas 
savo dienoraštyje. — Joks žmogus, netgi iš Ramzio popieriaus 
bendrovės!“ 

Buvo aišku, kad jei turi bent kruopelytę sveiko proto, ne- 
pasisakysi prieš abortus, kalbėdamasis su daktaru Vilburiu 
Larču, — kitaip teks išklausyti visas smulkmenas apie tas šešias 
savaites, kurias Homeras Velzas praleido šeimos iš Trijų Mylių 
Krioklių namuose. Tik taip Larčas išreikšdavo savo nuomonę 
šiuo klausimu (ir niekam neleisdavo su juo ginčytis). Jis buvo 
akušeris, bet, kai kas nors paprašydavo — ir kai tai nebūdavo 
pavojinga, — darydavo ir abortus. 

Sulaukęs ketverių, Homeras nebesapnuodavo tų sapnų, nuo 
kurių pabusdavo visa Sent Klaudo prieglauda, — tų sapnų, 
dėl kurių vienas naktimis budėdavęs sargas net išėjo iš darbo 
(„Mano širdis neišlaikys, — pasakė jis, — jei dar bent naktį 
turėsiu būti su tuo berniuku.“) ir kurie taip giliai įstrigo dak- 
tarui Vilburiui Larčui į atmintį, kad jis, kaip buvo šnekama, 
dar daug metų per miegus girdėdavo kūdikių verksmą ir ne- 
ramiai vartydavosi murmėdamas: „Homerai, Homerai, dabar 
jau viskas gerai, Homerai“. 

Savaime suprantama, Sent Klaudo prieglaudoje kūdikių 
verksmą per miegus nuolat girdėdavo visi, bet nė vienas 
kūdikis niekada nepabusdavo klykdamas taip, kaip klykdavo 
Homeras Velzas. 

— Viešpatie, jis rėkia lyg badomas peiliu, — baisėdavosi seselė 
Edna. 

— Lyg deginamas cigarete, — sakydavo seselė Andžela. 

Bet iš tikrųjų tik Vilburis Larčas žinojo, į ką panašus tas 
klyksmas, nuo kurio pabusdavo pats Homeras Velzas ir (taip 
audringai pabudęs) pažadindavo visus kitus. „Rėkia kaip api- 
pjaustomas, — rašė daktaras Larčas dienoraštyje. — Tarsi kas kar- 
pytų mažytę jo varputę — vis iš naujo, karpytų ir karpytų.“ 

Trečioji šeima, nesėkmingai mėginusi globoti Homerą 
Velzą, iš kitų išsiskyrė tokiomis retomis ir puikiomis ypaty- 
bėmis, kad apie visą žmoniją spręsti pagal tą šeimą būtų tik- 
rai kvaila. Tai buvo tokia gera šeima! Tiesiog tobula — kitaip 
daktaras Larčas nebūtų jiems leidęs pasiimti Homero. Po anos 
šeimos iš Trijų Mylių Krioklių daktaras Larčas ypač rūpinosi 
Homeru. 

Profesorius Dreiperis su žmona, beveik keturiasdešimties 
metų, gyveno Votervilyje, Meino valstijoje. Votervilis ket- 
virtajame dvidešimto amžiaus dešimtmetyje, kai ten nuvyko 
Homeras Velzas, buvo nelabai įspūdingas koledžo miestelis; 
bet palyginti su Sent Klaudu, arba su Trijų Mylių Kriokliais, 
Votervilis, be abejo, atrodė tikrų dorovės ir draugingumo ti- 
tanų bendruomenė. Tas miestelis irgi buvo valstijos gilumoje, 
bet gerokai aukščiau virš jūros lygio — prie kalnų, nuo kurių 
tikrai toli matyti; kai gyveni kalnuose (arba prie vandenyno, 
arba ten, kur lygumos, arba didžiuliai suarti laukai), gali gro- 
žėtis vaizdais. Kai yra kur paganyti akis, atsiranda plačios per- 
spektyvos ir sielai, — bent jau taip manė profesorius Dreiperis; 
jis buvo mokytojas iš prigimties. 

— Nedirbami slėniai, — monotonišku balsu šnekėdavo 
jis, — apie kuriuos galvodamas aš įsivaizduoju miškus, per- 
nelyg žemus ir tankius, kad būtų galima matyti bent kiek į 
tolį, smukdo žmogaus dvasią ir sustiprina įgimtus ydingus, 
niekšiškus polinkius. 

— Žinai, Homerai, — sakydavo ponia Dreiper. — Profeso- 
rius — apsigimęs mokytojas. Neimk už gryną pinigą visko, 
ką jis šneka. 

Visi ją vadino Mama. O profesoriaus niekas (netgi su- 
augę jo vaikai, netgi anūkai) nevadino niekaip kitaip, tik 
Profesoriumi. Net daktaras Larčas nežinojo jo vardo. Nors 
profesorius visada kalbėdavo profesorišku balsu ir kartais 
pernelyg įkyriai pamokslaudavo, šiaip jo įpročiai ir tempe- 
ramentas buvo kaip visai normalaus žmogaus, mėgstančio 
pajuokauti. 

— Šlapi batai, — kartą pasakė profesorius Homerui, — Meine 
yra neišvengiamas dalykas. Gyvenimo realybė. Tavo, Home- 
rai, metodas — kai tu padedi šlapius batus ant palangės, tikė- 
damasis, kad juos išdžiovins blausi ir, deja, retai pasirodanti 
Meino saulė, — žavi pozityvizmu ir ryžtingu optimizmu. Bet 
aš, — toliau kalbėjo profesorius, — patarčiau tau šlapius batus 
džiovinti kitaip —ir turiu pridurti, kad mano rekomenduojamu 
metodu juos galima džiovinti nepriklausomai nuo oro, nes 
šis metodas susijęs su patikimesniu, bent jau Meine, šilumos 
šaltiniu: su krosnimi. Atsižvelgdamas į tai, jog batai dažniausiai 
sušlampa kaip tik tomis dienomis, kai saulės nematom, turi 
pripažinti, kad jų džiovinimo prie krosnies metodas tam tikra 
prasme pranašesnis. 

— Neimk už gryną pinigą, Homerai, — tarė berniukui ponia 
Dreiper. Net profesorius vadino ją Mama; net Mama vadino 
jį Profesoriumi. 

Gal Homerui Velzui ir atrodydavo, kad profesoriaus kalboje 
pernelyg daug turiningų pamokymų, bet jis nesiskundė. Nors 
profesoriaus Dreiperio studentai bei kolegos koledžo Istorijos 
fakultete laikė jį nuolat visus auklėjančiu nuoboda —ir kur pa- 
matę sprukdavo šalin, kaip zuikiai nuo lėtai pėdsaką uodžiančio 
šuns, — toks jų požiūris negalėjo pakeisti Homero nuomonės 
apie tėvą jam atstojantį žmogų, pirmą jo gyvenime neginči- 
jamą autoritetą, beveik galintį varžytis su daktaru Larču. 

Nuo pat atvykimo į Votervilį dienos Homeras lepinosi to- 
kia rūpestinga globa, kokios niekada anksčiau nejuto. Seselė 
Andžela ir seselė Edna rūpindavosi tik būtiniausiais dalykais; 
daktaras Larčas buvo mylintis, bet griežtokas ir išsiblaškęs 
prižiūrėtojas. O ponia Dreiper buvo mamų mama, nuolat 
tupsenanti aplinkui. Ji keldavosi, kai Homeras dar nebūdavo 
pabudęs; sausainukai, kurių ji prikepdavo, kol jis valgydavo 
pusryčius, jo priešpiečių krepšelyje stebuklingai išlikdavo šilti 
iki pat vidurdienio. Mama Dreiper Homerą pėsčiomis lydė- 
davo į mokyklą — jie eidavo per laukus, nepaisydami kelio; ji 
sakydavo, kad jai reikia „pajudėti gryname ore“. 

Po pietų profesorius Dreiperis su Homeru susitikdavo mo- 
kyklos žaidimų aikštelėje — pamokų laikas atrodė apskaičiuotas 
taip, kad jos visada baigtųsi tuo pat metu kaip ir paskutinė 
profesoriaus paskaita koledže, — ir juodu drauge žygiuodavo 
namo. Žiemą, kuri Votervilyje prasidėdavo anksti, tai būda- 
vo tikrai varginantis žygis — su sniegbačiais, kuriais apsiavus 
taisyklingai eiti, profesoriaus manymu, buvo taip pat svarbu, 
kaip ir mokytis skaityti bei rašyti. 

— Naudokis ir kūnu, ir protu, Homerai, — sakydavo pro- 
fesorius. 

Nesunku suprasti, kodėl Vilburiui Larčui tas žmogus padarė 
gerą įspūdį. Jis nuolat liaupsino naudingumą. 

Tiesą sakant, Homerui ta seniai nusistovėjusi tvarka pa- 
tiko — tas ilgas ėjimas pėsčiomis, tas klampojimas, ir tai, kad 
viskas buvo žinoma iš anksto. Našlaičiai vaikiškesni už kitus 
vaikus tuo, kad iš tikrųjų vertina viską, kas daroma kasdien, 
tiksliai pagal dienotvarkę. Našlaičiams visada patinka tai, kas 
atrodo ne laikina ir neturėtų keistis. 

Daktaras Larčas berniukų skyriui vadovavo stengdamasis 
imituoti kuo daugiau įvairiausių normalaus kasdienio gy- 
venimo apraiškų — kiek tik įmanoma našlaičių prieglaudoje. 
Pusryčiai, pietūs ir vakarienė buvo patiekiami punktualiai, 
kasdien tuo pat laiku. Kiekvieną vakarą tą pačią valandą dak- 
taras Larčas garsiai skaitydavo knygą — visada tiksliai tiek pat 
laiko, net jei reikėdavo sustoti neperskaičius skyriaus iki galo, 
kokiam nors nuotykiui tik įpusėjus, ir berniukai šaukdavo: 
„Dar, dar, tik perskaitykit, kas bus toliau!“ 

Tada šventas Larčas sakydavo: „Rytoj, tuo pat laiku, toje 
pačioje vietoje“. Nusivylę vaikai dar padūsaudavo, bet Larčas 
žinodavo, kad davė jiems pažadą, nustatė tam tikrą tvarką. 
„Čia, Sent Klaude, — rašė jis savo dienoraštyje, — pagrindinis 
saugumo matas yra ištesėti pažadai. Kiekvienas vaikas su- 
pranta, kas yra pažadas, — jeigu jo laikomasi, — ir laukia kito 
pažado. Našlaičių saugumo jausmą reikia ugdyti iš lėto, bet 
reguliariai.“ | 

Žodžiais „iš lėto, bet reguliariai“ galima apibūdinti ir Ho- 
mero Velzo gyvenimą Votervilyje, pas Dreiperius. Kad ir ką 
jis veikdavo, tai būdavo pamoka; kiekviename seno, patogaus 
namo kampelyje slypėjo kas nors, iš ko galima buvo sužinoti 
ką nors nauja, o paskui tomis žiniomis pasikliauti. 

— Čia Rudis. Jis labai senas, — pasakė profesorius, supa- 
žindindamas Homerą su šunimi. — Čia Rudžio kilimėlis; šitas 
kilimėlis — jo valdos. Kai Rudis miega ant savo kilimėlio, jo 
nežadink — nebent norėtum, kad jis tau įkąstų. 

Tai pasakęs profesorius pakėlė iš miegų nukaršusį šunį, tas 
kaukštelėjo dantimis —ir tarytum suglumo nieko nesugriebęs, 
nasruose pajutęs tik orą, prisigėrusį suaugusių Dreiperių vaikų, 
jau sukūrusių šeimas ir turinčių savo vaikų, kvapo. 

Homeras su jais visais susipažino per Padėkos dieną. Padėkos 
diena Dreiperių namuose būdavo tokia šeimos šventė, kokią 
pamačiusios kitos šeimos tikrai būtų pasijutusios nevisavertės. 
Mama pranokdavo pati save mamiškumu. Profesorius būdavo 
parengęs paskaitas visomis įmanomomis temomis: apie balto- 
sios mėsos savybes, ir apie raudonosios; apie praėjusius rinki- 
mus; apie šakučių salotoms pretenzingumą; apie devyniolikto 
amžiaus romano pranašumus (ką jau kalbėti apie kitas geras 
to amžiaus ypatybes); apie tinkamą spanguolių padažo kon- 
sistenciją; apie tai, ką reiškia „atgaila“; apie mankštos naudą 
(ir kuo skiriasi malkų skaldymas nuo čiuožimo pačiūžomis); 
apie pogulio kenksmingumą. Kiekvieną kartą, kai tik pro- 
fesorius kuo įmantriausiai išreikšdavo savo nuomonę, suaugę 
jo vaikai (dvi ištekėjusios moterys ir vedęs vyras) sutartinai 
jam pritardavo: 

— Tikrai! 

— Visada taip ir būna, ar ne? 

— Jūsų tiesa, Profesoriau! 

Tarp tų nesąmoningų pritarimo šūksnių Mama vis įterp- 
davo, taip pat uoliai, savo mėgstamą: „Neimkite už gryną 
pinigą“. 

Homeras Velzas ritmingo jų šūkaliojimo klausėsi kaip ateivis 
iš kito pasaulio, mėginantis iššifruoti kažkokios keistos gen- 
ties būgnais siunčiamus signalus. Jis beveik nieko nesuprato. 
Tariamas visų pastovumas ir ištikimybė jį tiesiog pribloškė. 
Tik gerokai paaugęs jis suvoks, kas jam kėlė įtarimą — ar nu- 
manoma (o kartais ir aiškiai rodoma) nuolat save giriančių 
žmonių geradarystė, ar pernelyg širdingos ir varginančios 
pastangos supaprastinti gyvenimą. 

Šiaip ar taip, Homerui tai nebepatiko; tai jam kliudė ieškoti 
savo kelio, suprasti save — kas jis toks, kas turėtų būti. Jis pri- 
siminė Padėkos dienos šventimą Sent Klaude. Ten ši šventė 
nebūdavo tokia linksma kaip Votervilyje, pas Dreiperius, bet 
atrodydavo daug tikresnė. Homeras galvojo apie tai, koks 
jausdavosi naudingas. Prieglaudoje visada būdavo kūdikių, 
kurie patys nemokėdavo pavalgyti. Bet kurią akimirką, užėjus 
pūgai, galėjo dingti elektra; Homerui buvo pavesta rūpintis 
žvakėmis ir žibalinėmis lempomis. Be to, jis turėdavo padėti 
virtuvėje dirbantiems žmonėms nukraustyti stalus, padėti se- 
selei Andželai ir seselei Ednai nuraminti verkiančius mažy- 
lius —ir dar būti daktaro Larčo pasiuntiniu: berniukų skyriuje 
tai buvo labiausiai vertinamos pareigos. Dar nesulaukęs nė 
dešimties metų, — daug anksčiau, negu daktaras Larčas jam 
aiškiai pasakė, ko iš jo tikisi, — Homeras Sent Klaude jautėsi 
labai naudingas. 

Kas buvo negerai per Padėkos dieną pas Dreiperius, kad 
ta šventė jų namuose Homerui nepatiko taip, kaip patikdavo 
Sent Klaude? Mama buvo neprilygstama virėja; taigi maistas 
tikrai negalėjo pasirodyti prastesnis — Sent Klaude visi patie- 
kalai būdavo kažkokie bespalviai ir, regis, beviltiškai prėski. 
Gal Homerui nepatiko malda? Sent Klaude malda nelabai 
kam rūpėjo — daktaras Larčas nebuvo pamaldus. 

— Būkime dėkingi, — sakydavo jis, paskui akimirką patylėda- 
vo — lyg iš tikrųjų susimąstęs: „Už ką?“ — Būkime dėkingi už 
viską, ką gero esame patyrę, — toliau kalbėdavo Larčas, atsargiai 
apžvelgdamas nepageidaujamus, paliktus vaikus. — Būkime 

dėkingi už seselę Andželą ir seselę Edną, — pridurdavo jau tvir- 
tesniu balsu. — Būkime dėkingi už tai, kad galime pasirinkti, 
ko norime, ir kad kartais mums pasitaiko dar viena proga viską 
pradėti iš naujo, — sykį pasakė žiūrėdamas į Homerą Velzą. 

Padėkos malda — per Padėkos dieną Sent Klaude — būdavo 
tarytum apgaubta numatomų galimybių, savaime suprantamo 
atsargumo ir Larčui būdingo santūrumo skraiste. 

Malda pas Dreiperius buvo perdėtai jausminga ir keista. Ji 
atrodė kažkaip susijusi su tuo, kaip profesorius nusakė žodžio 
„atgaila“ reikšmę. Profesorius Dreiperis pareiškė, jog tikrai 
atgailaujantis žmogus pirmiausia turi prisipažinti, kad yra nie- 
kingas. Kai reikėjo kalbėti maldą, profesorius sušuko: 

— Sakykite kartu su manimi: „Esu niekingas, neapkenčiu 
savęs, tačiau dėkoju už visus mūsų šeimos narius!“ 

Visi taip ir sakė — netgi Homeras, netgi Mama (kuri bent 
kartą susilaikė nepatarusi neimti visko už gryną pinigą). 

Sent Klaude gyveno blaivaus proto žmonės, jie mažai už 
ką galėjo dėkoti Dievui, bet jų padėkos malda atrodyda- 
vo nuoširdi. Tam tikrus prieštaravimus Dreiperių šeimoje 
Homeras Velzas pirmą kartą pastebėjo kaip tik per Padėkos 
dieną. Votervilyje berods visi gyveno gerai, ne taip kaip Sent 
Klaude, — kūdikiai, pavyzdžiui, buvo laukiami. Tai iš kur ta 
„atgaila“? Ar žmogus turi jaustis kaltas, kad jam pasisekė? Ir 
jeigu Larčo pavardė (kaip Homerui kažkas buvo sakęs) kilusi 
iš medžio pavadinimo, tai Dievo vardas (kurį Homeras nuolat 
girdėjo minimą Votervilyje) tikriausiai susijęs su dar kietesniu 
daiktu: su kokiu nors kalnu ar ledo luitu. Dievas Votervilyje ta- 
rytum turėjo visus prablaivinti, tačiau Padėkos diena Dreiperių 
šeimoje — Homero nuostabai — buvo didžiulės išgertuvės. 

Profesorius, pasak Mamos, atrodė „įmaukęs“. Homeras 
padarė išvadą, jog tai reiškia, kad profesorius išgėrė daugiau 
negu savo įprastinę, kasdienę alkoholio normą — nuo kurios, 
pasak Mamos, tik „kauštelėdavo“ Homeras apstulbo pamatęs, 
kad abi ištekėjusios profesoriaus dukterys bei vedęs sūnus 
irgi elgiasi taip, tarsi būtų „įmaukę“. Be to, kadangi Padėkos 

diena buvo ypatinga šventė ir Homeras — kaip ir Dreiperių 
anūkai — galėjo ilgiau neiti miegoti, jis išvydo tai, ką kasva- 
kar tik girdėdavo: jam jau mingant, pasigirsdavo dunksėjimas, 
sunkiai velkamų kojų brukščiojimas per grindis ir kažkoks 
prislopintas įtikinėjimas — tai profesorius vos apversdamas 
liežuvį mėgindavo priešintis Mamai, per prievartą vedančiai 
jį laiptais į viršų, paskui su stulbinama jėga pakeliančiai ir 
guldančiai ant lovos. 

— Mankštos nauda! — sušuko suaugęs ir jau vedęs profeso- 
riaus sūnus ir, nuvirtęs nuo žalio šezlongo, lyg nunuodytas 
susmuko ant kilimo — šalia senojo Rudžio. 

— Obuolys nuo obels netoli krenta! — tarė viena iš ištekėju- 
sių profesoriaus dukterų. Kita ištekėjusi duktė, kaip pastebėjo 
Homeras, neturėjo ką pasakyti. Ji ramiai snaudė supamajame 
krėsle, beveik visą plaštaką — iki pat antrųjų pirštų sąnarių — 
įmerkusi į artipilnę taurę, gana rizikingai laikomą ant kelių. 

Neprižiūrimi anūkai laužė tūkstančius Dreiperių namų 
taisyklių. Padėkos dieną visi tafytum pamiršo jausmingus 
profesoriaus perspėjimus dėl visokio triukšmavimo ir tvarkos 
ardymo. 

Homeras Velzas, kuriam dar nebuvo nė dešimties, tyliai 
nuslinko į savo lovą. Jis dažnai stengdavosi užmigti galvoda- 
mas apie vieną ypač liūdną su Sent Klaudu susijusį dalyką. Ir 
dabar prisiminė, kaip kartą stebėjo iš prieglaudos ligoninės 
išvykstančias motinas, — ligoninė buvo greta berniukų sky- 
riaus, bet matoma ir iš mergaičių korpuso, su berniukų sky- 
riumi ją jungė ilga pašiūrė, kurioje seniau būdavo laikomos 
atsarginės diskinių pjūklų geležtės. Buvo ankstyvas rytas, bet 
lauke dar tamsu, Homeras tik ekipažo žibintų šviesoje įžiūrėjo 
Krintančias snaiges. Jis prastai miegodavo ir dažnokai gulėda- 
vo jau išsibudinęs, kai ekipažas iš geležinkelio stoties į Sent 
Klaudo prieglaudą atveždavo virtuvės darbuotojus, valytojus 
ir pirmą ligoninės pamainą. Tas ekipažas buvo paprasčiausias 
nebereikalingas traukinio vagonas; žiemą, užkeltas ant pavažų, 
Jis pavirsdavo arklių traukiamomis rogėmis. Kai ant gruntke- 

lio nebūdavo pakankamai sniego, pavažos, šliuoždamos per 
akmenis, leisdavo kibirkštis ir baisiausiai džergždavo (niekas 
neskubėdavo pavažų keisti ratais, kol nebūdavo aišku, kad 
žiema jau pasibaigė). Ryškiai plieskiantis žibintas, kaip sau- 
lės žybsnis, tarpais nušviesdavo ant kažko panašaus į pasostę 
įsitaisiusį antklodėmis storai apsimuturiavusį vežiką; ekipažo 
viduje mirkčiodavo blankesnės švieselės. 

Tą rytą Homeras kieme pastebėjo kelias moteris, kurios 
sniegui sningant laukė jas paimsiančio ekipažo. Homeras Vel- 
zas tų moterų, neramiai trepsenusių vietoje, kol prieglaudos 
darbuotojai lipo iš rogių, nepažino. Tarp abiejų žmonių grupių 
tarytum tvyrojo kažkokia įtampa — į roges sėsti nekantraujan- 
čios moterys stovėjo sutrikusios, gal netgi susigėdusios, o į 
darbą atvažiavę žmonės, palyginti su jomis, atrodė pasipūtę, 
lyg būtų už jas pranašesni; kažkas iš jų (tai buvo moteris) kažką 
šiurkščiai tarstelėjo išvykstančiosioms. Homeras neišgirdo, ką 
ji pasakė, bet po tų žodžių ekipažo laukusias moteris tarsi koks 
šalto žiemos vėjo šuoras nupūtė į šalį. Į roges įlipusios moterys 
nesidairė atgal, nežiūrėjo ir viena į kitą. Jos net nesikalbėjo; 
negana to, ir vežikas, kuris Homerui visada atrodė draugiškas, 
turintis ką pasakyti beveik kiekvienam žmogui bet kokiu oru, 
toms moterims neištarė nė žodžio. Ekipažas tiesiog apsisuko 
ir per sniegą nušliuožė geležinkelio stoties link; pro apšvies- 
tus seno vagono langus Homeras Velzas matė, kad keletas 
moterų viduje sėdi rankomis užsidengusios veidus arba lyg 
sustingusios, kaip sustingsta kai kurie laidotuvių dalyviai —tie, 
kurie turi dėtis esą viskam abejingi, baimindamiesi, kad kitaip 
visiškai praras savitvardą. | 

Homeras anksčiau niekada nebuvo matęs motinų, Sent 
Klaudo prieglaudoje pagimdžiusių ir palikusių nepageidau- 
jamus kūdikius; aiškiai jų neįžiūrėjo ir tąkart. Neabejotinai 
reikšmingiau buvo tai, kad jis pirmą kartą jas pamatė išvažiuo- 
jančias, o ne atvykstančias — pilvotas, dar neatsikračiusias savo 
naštos. Svarbu ir tai, kad Homeras suprato, jog ir išvažiuoda- 
mos jos nesijaučia atsikračiusios visos naštos. Joks jo matytas 

žmogus neatrodė nelaimingesnis už tas moteris; Homeras įtarė, 
kad jos ne atsitiktinai išvažiuoja dar neprašvitus. 

Stengdamasis užmigti —tą Padėkos dienos vakarą Dreiperių 
namuose Votervilyje — Homeras Velzas vėl matė ne tik sniegui 
sningant išvykstančias motinas, bet ir tai, ko negalėjo matyti 
aną žiemos rytą. Naktimis, kai niekaip neužmigdavo, Ho- 
meras mintyse kartu su tomis moterimis ekipažu važiuodavo 
į geležinkelio stotį, kartu su jomis įsėsdavo į traukinį, kartu 
keliaudavo į jų namus; jis tarp jų susirasdavo savo motiną ir 
sekdavo paskui ją. Homerui būdavo sunku įsivaizduoti, kaip 
ji atrodo ir kur gyvena, iš kur atvažiavo, ar ten ir sugrįžo, — o 
dar sunkiau galvoti, kas galėtų būti jo tėvas ir ar ji sugrįžo pas 
jį. Kaip dauguma našlaičių, Homeras Velzas manė, jog dažnai 
mato savo nežinia kur pradingusius tėvus, bet jie jo neatpa- 
žįsta. Būdamas dar mažas, jis labai sutrikdavo, kai kas nors 
nutverdavo jį įsispoksojusį į suaugusiuosius, kartais meiliai, o 
kartais priešiškai, — tas instinktyvus priešiškumas jam pačiam 
būtų pasirodęs nesuvokiamas, jeigu jis būtų matęs savo veido 
išraišką. 

— Liaukis, Homerai, — tokiais atvejais sakydavo jam daktaras 
Larčas. — Išmesk tai iš galvos. 

Ir suaugęs Homeras Velzas neretai bus nutveriamas į ką 
nors įsispoksojęs. 

Tačiau Padėkos dienos vakarą Votervilyje jis į savo tikrųjų 
tėvų gyvenimą žiūrėjo taip įdėmiai, kad jau buvo juos beveik 
susiradęs, kai išvargęs pagaliau užmigo. Netrukus jį šiurkščiai 
pažadino vienas iš Dreiperių anūkų, šiek tiek vyresnis berniu- 
kas; Homeras buvo pamiršęs, kad turės miegoti su juo vienoje 
lovoje, nes namuose daug žmonių. 

— Pasislink, — tarė tas berniukas. Homeras pasislinko. — Ir 
laikyk savo pimpį pižamoje, — pasakė berniukas Homerui, 
Kuris ir neketino nieko išsitraukti. — Juk žinai, ką daro pede- 
rastai? — dar paklausė Dreiperių anūkas. 


— Ne, —atsakė Homeras. 

— Žinai, žinai, Pimpiagalvi, — tarė berniukas. — Jūs visi taip 
darot Sent Klaude. Visi ten krušatės. Nuolatos. Sakau tau, tik 
pamėgink prie manęs lįsti, grįši ten be pimpio! Nupjausiu ir 
sušersiu šuniui. 

— Rudžiui? — paklausė Homeras Velzas. 

— Taip, Rudžiui, Pimpiagalvi, — tarė berniukas. — Tai vėl 
sakysi, kad nežinai, ką daro pederastai? 

— Nežinau, — pasakė Homeras. 

— Nori, kad parodyčiau, ar ne? — paklausė berniukas. 

— Ne, nenoriu. 

— Taip, nori, Pimpiagalvi, — tarė berniukas ir jau mėgino 
prievartauti Homerą Velzą. Homeras niekada nebuvo nei ma- 
tęs, nei girdėjęs, kad kas nors Sent Klaude būtų taip skriau- 
džiamas. Dreiperių anūkas ištvirkauti buvo įpratęs privačioje 
mokykloje, labai geroje, bet niekas niekur jo nemokė rėkti 
taip, kaip Homeras Velzas buvo išmokęs globojamas šeimos 
iš Trijų Mylių Krioklių. Homeras nusprendė, kad jam pats 
laikas paverkti, garsiai, — jeigu nori išvengti priekabiavimo, —ir 
suklykęs akimirksniu pažadino vienintelį suaugusį žmogų iš 
visos Dreiperių šeimos, paprasčiausiai užmigusį, o ne nu- 
geibusį nuo persigėrimo. Kitaip sakant, Homeras pažadino 
Mamą. Ir visus anūkus, žinoma; ir kadangi keletas jų buvo už 
Homerą jaunesni, ir nė vienas nė neįtarė, kaip Homeras gali 
rėkti, išgirdę jo klyksmą jie baisiausiai persigando — pabudo 
net Rudis (ir kaukštelėjo dantimis). 

— Dėl Dievo meilės, kas atsitiko? — paklausė Mama, atlėkusi 
prie Homero kambario durų. 

— Jis prie manęs lindo, tai daviau jam į kailį, — atsakė pri- 
vačios mokyklos mokinys. Homeras iš visų jėgų stengėsi už- 
gniaužti legendinį savo riksmą — nusiųsti jį atgal į praeitį; jis 
nežinojo, kad anūkais tikima labiau negu našlaičiais. 

„Čia, Sent Klaude, — rašė daktaras Larčas, — daug galvoda- 
mi apie tėvus ir protėvius vaikai sugniužtų, tai būtų žiauru. 
Kituose pasaulio kraštuose našlaičio tėvai ir protėviai, deja, 
visada atrodo įtartini.“ 

Mama sudavė Homerui taip pat smarkiai, kaip mušdavo ne- 
vykėliai globėjai iš Trijų Mylių Krioklių. Paskui visai likusiai 
nakties daliai ištrėmė jį į kūryklą; tame kambarėlyje bent jau 
buvo sausa ir šilta, be to, ten stovėjo sulankstomoji lova, kurią 
Dreiperiai pasiimdavo vasarą vykdami stovyklauti. 

Ten buvo ir daugybė šlapių batų —viena pora netgi priklausė 
Homerui. Kai kurios kojinės atrodė jau beveik išdžiūvusios, 
Homerui jos buvo kaip tik. Padžiautų vaikiškų žieminių kom- 
binezonų bei kitokios drėgmei atsparios kelioninės aprangos 
irgi netrūko, Homeras turėjo iš ko pasirinkti. Jis apsirengė 
šiltais viršutiniais drabužiais — dauguma jų buvo beveik sausi. 
Homeras žinojo, jog Mama ir profesorius yra pernelyg geros 
nuomonės apie šeimą, kad išsiųstų jį atgal į Sent Klaudą vien 
dėl ištvirkimo; jeigu jis nori grįžti į prieglaudą, — o jis tikrai 
nori, — turės išeiti pats. 

Tiesą sakant, Mama Homerui parodė, kaip tariami jo iš- 
krypėliški polinkiai bus vertinami ir kaip jis, be abejonės, bus 
„gydomas“. Kūrykloje ji privertė Homerą atsiklaupti priešais 
sulankstomąją lovą. 

— Sakyk kartu su manim, —tarė ji ir ėmė kalbėti keistą pro- 
fesoriaus maldą. „Esu niekingas, neapkenčiu savęs“, —šnekėjo 
Mama, o Homeras kartojo jos žodžius — žinodamas, kad visa 
tai netiesa. Jis pirmą kartą pats sau taip patiko. Homeras jau- 
tė, kad eina teisingu keliu ir tuoj sužinos, kas jis toks ir kaip 
galėtų padėti žmonėms, tačiau suprato, jog tas kelias veda 
atgal į Sent Klaudą. 

Pabučiavusi jį ir palinkėjusi labos nakties, Mama tarė: 

— Klausyk, Homerai, nesidėk į galvą visko, ką apie tai pasa- 
kys profesorius. Kad ir ką jis sakytų, neimk už gryną pinigą. 

Homeras Velzas nelaukė profesoriaus paskaitos apie vyrų 
lytinį santykiavimą su vyrais. Homeras išėjo į lauką; jo nesu- 
stabdė net sniegas. Tūkstantis devyni šimtai trisdešimt kaž- 
kelintaisiais metais Votervilyje niekam neatrodė keista, kad 
Padėkos dieną ant žemės tiek daug sniego; be to, profesorius 

Dreiperis Homerą buvo labai kruopščiai apmokęs, kaip reikia 
taisyklingai eiti apsiavus sniegbačiais. 

Homeras buvo geras žygeivis. Jis nesunkiai rado keliuką į 
miestelį, o paskui ir didesnį kelią. Jau išaušus sustojo pirmas 
sunkvežimis; tai buvo miškavežis. Homeras pamanė, kad miš- 
kavežis turėtų važiuoti kaip tik ten, kur jam reikia. 

— Aš iš Sent Klaudo, — pasakė jis vairuotojui. — Pasi- 
klydau. 

Ketvirtajame dvidešimto amžiaus dešimtmetyje visi miško 
vežėjai žinojo, kur yra Sent Klaudas; šis vairuotojas žinojo, 
kad važiuoti reikėtų priešinga kryptimi. 

— Eini ne į tą pusę, vaike. Apsisuk ir dairykis kita kryptimi 
važiuojančio sunkvežimio, — patarė jis berniukui. — Ką sakei? 
Tu iš Sent Klaudo? — dar paklausė vairuotojas. Kaip ir dauguma 
žmonių, jis manė, kad našlaičiai visada bėga is prieglaudos, 
o ne atgal į ją. 

— Ten mano namai, — tarė Homeras Velzas, ir vairuotojas 
atsisveikindamas jam pamojavo. Daktaro Larčo nuomone, tas 
vairuotojas — toks nejautrus, kad leido mažam berniukui toliau 
vienam eiti per sniegą, — tikriausiai dirbo Ramzio popieriaus 
bendrovėje. 

Kitas vairuotojas irgi vairavo miškavežį, bet nepakrautą; 
jis važiavo į mišką rąstų, Sent Klaudas jam buvo daugmaž 
pakeliui. 

— Tu — našlaitis? — paklausė tas vairuotojas Homero, kai šis 
pasakė, kad keliauja į Sent Klaudą. 

— Ne, — tarė Homeras. — Ten mano namai — kol kas. 

Ketvirtajame dvidešimto amžiaus dešimtmetyje Meine, 
kad ir kur važiuodavai, tekdavo važiuoti ilgai, ypač kai keliai 
būdavo užsnigti. Jau temo, kai Homeras Velzas grįžo namo. 
Lauke buvo ne ką šviesiau negu tą ankstyvą rytą, kai jis matė 
motinas, paliekančias savo kūdikius. Dabar Homeras kurį laiką 
stovėjo prie ligoninės durų ir žiūrėjo, kaip krinta sniegas. Pa- 
skui nuėjęs pastovėjo prie berniukų skyriaus durų. Paskui vėl 
grįžo prie ligoninės, nes ten buvo šviesiau. 

Jis tebegalvojo, ką reikėtų pasakyti daktarui Larčui, kai prie 
ligoninės durų stabtelėjo ekipažas iš geležinkelio stoties — tos 
pačios nelinksmos rogės; išlipo vienintelė keleivė. Ta keleivė 
buvo tokia pilvota, kad vežikas iš pradžių net atrodė susirūpi- 
nęs, kad ji nepaslystų ir nepargriūtų; paskui jis tarytum suvokė, 
kodėl ji čia atvyko, ir jam į galvą tikriausiai atėjo mintis, jog 
būtų nepadoru, jeigu jis padėtų tokiai moteriai klampoti per 
sniegą. Taigi jis nuvažiavo, palikęs ją atsargiai besiartinančią 
prie durų, ir prie Homero Velzo. Homeras paskambino durų 
varpeliu, nes atrodė, kad moteris nežino, ką daryti. Staiga 
jam dingtelėjo, kad ji gal irgi tikėjosi turėsianti šiek tiek laiko 
pagalvoti, ką norėtų pasakyti daktarui Larčui. 

Bet kas, išvydęs juodu prie ligoninės, būtų pamanęs, jog 
tai motina su sūnumi. Juodu žiūrėjo vienas į kitą lyg seni pa- 
žįstami; abu puikiai žinojo, ko čia atėjo, — ir vienas, ir kitas. 
Homeras nerimavo dėl to, ką jam pasakys daktaras Larčas, 
bet suprato, kad šalia stovinti moteris jaudinasi labiau negu 
jis, — ji juk nepažįsta daktaro Larčo; nė nenutuokia, kas per 
vieta tas Sent Klaudas. 

Viduje įsižiebė daugiau šviesų ir Homeras pažino dievišką 
seselės Andželos, ateinančios atidaryti durų, siluetą. Pats ne- 
suvokdamas kodėl, Homeras paėmė nėščią moterį už rankos. 
Gal todėl, -kad ryškesnėje šviesoje įžiūrėjo jai prie skruosto 
prišalusią ašarą, bet, šiaip ar taip, jam reikėjo rankos, į kurią 
galėtų įsikibti. Jis — Homeras Velzas — buvo visiškai ramus, 
kai seselė Andžela, iš visų jėgų stengdamasi atplėšti apšalusias 
duris, nustebusi įdėmiai žiūrėjo į snieguotą tamsą. Nėščiai mo- 
teriai — ir nepageidaujamam jos vaikui — Homeras pasakė: 

— Nesijaudinkite. Čia visi labai malonūs. 

Jis jautė, kaip nėščia moteris suspaudė jam ranką — taip 
smarkiai, kad net suskaudo. Kai seselė Andžela galiausiai 
atidarė duris ir sugriebė Homerą Velzą į glėbį, jam kažkodėl 
išsprūdo: „Mama!“ 

— Ak, ak! —šūkčiojo seselė Andžela. — Ak, Homeras — mano 
Homeras, mūsų Homeras! Žinojau. kad tu sugriši! 

Kadangi nėščia moteris tvirtai tebelaikė Homerą už ran- 
kos, — nė vienas iš jų negalėjo atgniaužti pirštų, — seselė An- 
džela pasisukusi apkabino ir ją. Seselei Andželai pasirodė, 
kad ta nėščia moteris — dar vienas našlaitis, parėjęs (kaip ir 
Homeras Velzas) kaip tik ten, kur ir turėjo pareiti. 


Daktarui Larčui Homeras pasakė, kad Votervilyje jautėsi 
nenaudingas. Dar turėjo pasiaiškinti ir dėl „pederastiško iš- 
tvirkavimo“ — dėl to, ką pasakė Dreiperiai, paskambinę Lar- 
čui ir pranešę, kad Homeras pabėgo, — o paskui jau šventas 
Larčas Homerui aiškino, kas yra pederastija. Daktaras Larčas 
nustebo sužinojęs, kad profesorius girtauja (dažniausiai jis tai 
pajusdavo iš karto), be to, jį suglumino ir maldos. Daktaro 
Larčo laiškelis Dreiperiams buvo labai trumpas; profesorius 
dėl savo kalbėsenos ypatumų taip glaustai beveik niekada ne- 
sugebėdavo nieko pasakyti. 

„Atgailaukite, — rašė Larčas. Galėjo tuo ir baigti, bet nesu- 
silaikė nepridūręs: — Jūs tikrai niekingi, tikrai turėtumėt savęs 
neapkęsti.“ 

Vilburis Larčas žinojo, kad nebus lengva Homerui Velzui 
surasti dar vienus — jau ketvirtus — globėjus. Jis jų ieškojo trejus 
metus; kai pagaliau rado, Homerui jau buvo dvylika — beveik 
trylika. Larčas suprato, koks didžiausias pavojus gresia: turės 
praeiti daug metų, kol Homerui kur nors kitur pasidarys taip 
pat jauku kaip Sent Klaude. 

„Čia, Sent Klaude, — rašė Larčas savo dienoraštyje, — mums 
neramu tik dėl vieno dalyko. Kad visada bus našlaičių — ne 
mūsų bėda; to tiesiog nepakeisi — darom, ką galim, rūpina- 
mės jais. Kad visada turėsime per mažai lėšų išlaidoms — irgi 
ne bėda; to taip pat nepakeisi — našlaičių namai vis kaip nors 
išsiverčia; iš esmės gal taip ir turėtų būti. Ne bėda ir tai, kad 
ne visos pastojusios moterys nori gimdyti ir auginti kūdikį; 
galbūt sulauksime šviesesnių laikų, kai moterys turės teisę 
nutraukti nepageidaujamą nėštumą, — bet kai kurios mote- 

rys ir tada bus nepakankamai išsilavinusios, kai kurios bus 
sutrikusios, išsigandusios. Net ir šviesesniais laikais gims ir 
nelaukiamų kūdikių. 

Be to, visada bus kūdikių, kurie buvo labai laukiami, tik 
vėliau liko našlaičiai — netekę tėvų per nelaimingus atsitiki- 
mus ar dėl kažkieno seniai sumanyto arba atsitiktinio smurto; 
tiesą sakant, tai irgi ne bėda. Čia, Sent Klaude, mes tik veltui 
švaistytume ribotas savo jėgas ir ribotą vaizduotės galią, jei į 
visokias gyvenimo negeroves žiūrėtume kaip į tai, ką būtinai 
turime pakeisti. Čia, Sent Klaude, mums neramu tik dėl vieno 
dalyko. Dėl vaiko, kurio vardas Homeras Velzas. Augindami 
Homerą mes tikrai pasistengėme. Mūsų dėka jis prieglaudą 
laiko savo namais; tai ir yra didžiausia bėda. Kai stengiesi kokią 
nors valstijos ar valstybės įstaigą, bet kokios valdžios išlaikomą 
įstaigą, apgaubti meile — maždaug tokia, kokią žmogus turėtų 
jausti savo šeimai, — ir kai ta įstaiga yra našlaičių prieglauda 
ir tau pavyksta apgaubti ją meile, — tada sukuri tikrą pabaisą: 
prieglaudą, kuri tampa ne tarpustote našlaičio kelyje į geres- 
nį gyvenimą, o pirma ir paskutine sustojimo vieta, vienintele 
vieta, kur jis jaučiasi savas. 

Negalima pateisinti žiaurumo, bet gal reikėtų — našlaičių 
prieglaudoje — stengtis nuslėpti meilę; jeigu nepavyksta nuo 
našlaičių nuslėpti meilės, sukuri našlaičių namus, iš kurių nė 
vienas našlaitis nenori išeiti. Ir turi savo Homerą Velzą — tikrą 
našlaitį, nes Sent Klaudo prieglauda visada bus vieninteliai 
jo namai. Tegul Dievas (ar kas nors kitas) man atleidžia. Aš 
iš vaiko padariau tikrą našlaitį; jis vardu Homeras Velzas ir jo 
vieta visada bus Sent Klaude.“ 

Kai Homerui suėjo dvylika, jis jau tvarkė kone visus prie- 
glaudos ūkio reikalus, buvo apėjęs visas krosnis ir malkų 
rietuves, elektros saugiklių dėžes, baltinių spintas, skalbyklą, 
virtuvę; jis žinojo, kuriose kertėse dažniausiai miega katės —ir 
kada atvežamas paštas, kas gauna laiškų; žinojo ir visų vardus, 
ir kas kurioje pamainoje dirba, kur apskutamos atvykusios 

reikia, padedamos — išvyksta. Homeras žinojo, kada skamba 
varpeliai; tiesą sakant, pats jais ir skambindavo. Jis žinojo, 
kas per žmonės yra prieglaudoje besilankantys repetitoriai; iš 
eisenos pažindavo juos atžingsniuojančius nuo geležinkelio 
stoties, kai jie dar būdavo už dviejų šimtų jardų. Homeras 
buvo žinomas net mergaičių skyriuje, nors bijojo už jį 
vyresnių mergaičių (tokių buvo vos kelios) ir stengdavosi 
ten praleisti kuo mažiau laiko — nueidavo tik daktaro Larčo 
pasiųstas: kai reikėdavo ką nors pasakyti ar nunešti vaistų. 
Mergaičių skyriui vadovavo ne gydytoja, todėl susirgusios 
mergaitės arba pačios eidavo į ligoninę pas daktarą Larčą, 
arba Larčas aplankydavo jas. Mergaičių skyriaus direktorė 
buvo airė iš Bostono, kurį laiką dirbusi „Naujosios Anglijos 
mažųjų klajūnų namuose“. Visi ją vadino ponia Grogan, 
nors ji niekada neužsimindavo apie jokį poną Groganą ir 
vargu ar kas ją matydamas galėjo manyti, kad jos gyvenime 
kažkada buvo kažkoks vyriškis. Ko gero, jai tiesiog labiau 
patiko vadintis ponia negu panele. „Naujosios Anglijos 
mažųjų klajūnų namuose“ ji priklausė „Mažųjų Dievo tar- 
nų“ draugijai; daktarui Larčui dėl to buvo truputį neramu. 
Tačiau Sent Klaude ponia Grogan lyg ir nemėgino suburti 
tokios draugijos; gal buvo pernelyg užsiėmusi — be mergaičių 
skyriaus direktorės pareigų, ji dar turėjo rūpintis bent šiokiu 
tokiu našlaičių mokymu. 

Jei koks našlaitis, baigęs šeštą klasę, tebegyvendavo Sent 
Klaudo prieglaudoje, jis toliau nebeturėdavo kur mokytis, — 
negana to, vienintelė šešiametė mokykla buvo Trijų Mylių 
Kriokliuose; traukiniu iš Sent Klaudo reikėdavo pavažiuoti tik 
iki gretimos stotelės, tačiau ketvirtajame dvidešimto amžiaus 
dešimtmetyje traukiniai dažnai vėluodavo, o ketvirtadieniais 
dirbantis mašinistas dar buvo liūdnai pagarsėjęs tuo, kad 
nuolat pamiršdavo stabtelėti Sent Klaude (gal važiuodamas 
pro daugybę apleistų pastatų jis manydavo, kad Sent Klaudas 
tebėra ištuštėjęs, o gal šitaip norėdavo išreikšti nepritarimą 
ten išlipančioms moterims). 

Dauguma viename kambaryje įsikūrusios Trijų Mylių 
Krioklių mokyklos moksleivių manėsi esą pranašesni už 
retkarčiais į pamokas ateinančius našlaičius; tai ypač aiškiai 
parodydavo tie vaikai, kurie savo šeimose buvo neprižiūrimi 
arba skriaudžiami, — arba ir neprižiūrimi, ir skriaudžiami, —to- 
dėl Homeras Velzas, lankydamas tą mokyklą nuo pirmos iki 
šeštos klasės, daugiau pešėsi, negu mokėsi. Jis praleisdavo tris 
ketvirtadienius iš keturių — metai iš metų — ir dar bent die- 
ną (kiekvieną savaitę) todėl, kad traukinys atvažiuodavo per 
vėlai; žiemą jis mažiausiai vieną dieną per savaitę praleisdavo 
susirgęs. O kai būdavo labai daug sniego, traukiniai išvis ne- 
važinėdavo. 

Trys į prieglaudą atvykstantys repetitoriai irgi kentė tuos pa- 
čius nepatogumus dėl tuometinio traukinių eismo, nes jie visi 
į Sent Klaudą važinėjo iš Trijų Mylių Krioklių. Matematikos 
našlaičius mokė moteris, tekstilės fabriko buhalterė — „finan- 
sininkė praktikė“, pasak seselės Ednos, — tačiau ta finansininkė 
nieku gyvu nenorėjo prasidėti su algebra ar geometrija, negana 
to, sudėtis ir atimtis jai patiko daug labiau negu daugyba ir 
dalyba (Homeras Velzas jau bus suaugęs, kai daktarui Larčui 
pagaliau paaiškės, kad berniukas niekada nesimokė daugybos 
lentelės). 

Kita moteris, pasiturinti vandentiekininko našlė, mokė 
gramatikos ir rašybos. Jos mokymo metodas buvo labai var- 
ginantis ir painus. Ji pateikdavo daugybę klaidingai parašytų 
žodžių — vien mažosiomis raidėmis, be jokios skyrybos — ir 
reikalaudavo, kad mokiniai iš tų žodžių, ištaisę klaidas ir 
kruopščiai sudėję skyrybos ženklus, sudarytų rišlius sakinius. 
Paskui ji taisydavo jų taisymus; galutinis variantas — subrau- 
kytas kelių spalvų rašalu — būdavo panašus į daug kartų per- 
žiūrėtą sutartį tarp dviejų kariaujančių nelabai raštingų tautų. 
Pats tekstas, netgi pagaliau ištaisytas, Homerui Velzui visada 
atrodydavo keistokas. Tikriausiai todėl, kad repetitorė žodžius 
dažniausiai parinkdavo iš šeimos giesmyno, o Homeras Vel- 
zas nebuvo matęs jokios bažnyčios ir nebuvo girdėjęs jokios 

giesmės (išskyrus Kalėdų giesmes, ir dar psalmes, kurias gie- 
dodavo ponia Grogan, — tačiau vandentiekininko našlė nebuvo 
tokia kvaila, kad imtų sakinius iš Kalėdų giesmių). Homeras 
Velzas sapnuodavo košmarus apie tai, kaip stengiasi iššifruoti 
vandentiekininko našlės sukurptas eilutes. 


atiaikite i pamatikite ka višpats padare 
pasiziurekite i jo nuostibius darbus ziameje... 


Arba: 
Buk mana uola stipry tvertove man isgialbeti... 


Ir taip toliau. 

Trečiasis repetitorius, į pensiją išėjęs mokytojas iš Kemde- 
no, buvo senas, nelaimingas vyriškis; jis gyveno su dukters 
šeima, nes reikėjo, kad kas nors jį prižiūrėtų. Tas repetitorius 
mokė istorijos, bet neturėjo jokių knygų. Jis apie viską pa- 
sakodavo iš atminties; sakė, jog datos — nesvarbu. Galėdavo 
ištisą pusvalandį postringauti apie Mesopotamiją, bet, akimirką 
nutilęs įkvėpti oro arba gurkštelėti vandens, staiga atsidurdavo 
Romoje arba Trojoje; jis nestabtelėdamas cituodavo ilgiausias 
ištraukas iš Tukidido“, tačiau vos nurijęs seiles jau būdavo 
Elbos saloje, kartu su Napoleonu. 

— Manau, — kartą pasakė seselė Edna daktarui Larčui, — kad 
jam pavyksta atskleisti istorijos mastą. 

Seselė Andžela užvertė akis. 

— Kai tik mėginu jo klausytis, — tarė ji, — iškart sugalvoju 
bent šimtą gerų priežasčių, kodėl reikia karo. 

Homeras Velzas suprato, kad ji nori pasakyti, jog niekas 
neturėtų gyventi taip ilgai. 

Nesunku suvokti, kodėl Homerui labiau patiko dirbti namų 
ruošos darbus negu mokytis. 


“ Tukididas — Peloponeso karo istorikas. (Vert. past.) 

Mėgstamiausias jo darbas būdavo parinkti, ką daktaras 
Larčas skaitys vakare. Homeras turėdavo pažymėti ištrauką, 
kurią daktaras Larčas galėtų perskaityti tiksliai per dvidešimt 
minučių; tai buvo sunkoka, nes balsu pats sau Homeras 
skaitydavo lėčiau, o tyliai — greičiau, negu daktaras Larčas 
skaitydavo vaikams. Skaitydamas po dvidešimt minučių kas 
vakarą, Didžiuosius lūkesčius daktaras Larčas perskaitė per 
kelis mėnesius, o su Deividu Koperfildu užtruko ilgiau nei 
metus, — paskui šventas Larčas Homerui pareiškė, kad vėl 
nuo pradžios skaitys Didžiuosius lūkesčius. Iš našlaičių, kurie 
klausėsi Didžiųjų lūkesčių, kai ta knyga buvo skaitoma pirmą 
kartą, prieglaudoje tebegyveno tik Homeras. 

Šiaip ar taip, beveik nė vienas iš vaikų nesuprato nei Didžių- 
jų lūkesčių, nei Deivido Koperfildo. Jie buvo per maži klausytis 
Dikenso kalbos, per maži net ir tam, kad suvoktų, kas jiems 
sakoma įprastine Sent Klaudo kalba. Daktarui Larčui svar- 
biausia atrodė tai, kaip skaitymas balsu veikia vaikus, — ma- 
žyliams, nesusigaudantiems, ko jie klausosi, tai buvo nebloga 
migdomoji priemonė, o keletas tų, kurie suprasdavo žodžius 
ir pasakojimo turinį, pasiklausę prieš miegą skaitomos knygos 
galėdavo bent sapnuose ir svajonėse ištrūkti iš Sent Klaudo. 

Dikensą labai mėgo pats daktaras Larčas; ne atsitiktinumas, 
be abejo, ir tai, kad abi knygos —ir Didieji lūkesčiai, ir Deividas 
Koperfildas — buvo apie našlaičius. („Ką dar, po galais, galima 
skaityti našlaičiams?“ — pats savęs klausė daktaras Larčas savo 
dienoraštyje.) 

Taigi Homeras Velzas puikiai įsivaizdavo pelkyne stovin- 
čias kartuves — „su keliomis kabančiomis grandinėmis, kadaise 
laikiusiomis piratą“, — be to, įpratęs mintyse regėti našlaitį 
Pipą, katorgininką Magvičą... gražuolę Estelą ir kerštingąją 
panelę Hevišem... jis prieš užmigdamas dar aiškiau matydavo 
vaiduokliškas motinas, tamsos priedangoje išeinančias iš Sent 
Klaudo našlaičių namų ir sėdančias į arklių traukiamą ekipažą 
arba, vėliau, į autobusą, kuris pakeitė ekipažą ir į kurį žiūrė- 
damas Homeras Velzas pirmą kartą pajuto, kaip slenka laikas 

ir viskas juda į priekį. Netrukus po to, kai ekipažą pakeitė 
autobusas, Sent Klaude išvis buvo nutrauktas susisiekimas au- 
tobusais. Nuo to laiko motinos eidavo pėsčios; tai matydamas 
Homeras dar geriau suprato, kas yra judėjimas į priekį. 

Motinos, kurias jis matydavo per miegus, niekada nesi- 
keisdavo. O vyrai, nesiteikę palydėti jų į Sent Klaudą, — kur 
buvo jie? Homerui patiko ta vieta iš Didžiųjų lūkesčių, kur 
Pipas išvykdamas sako: „...rūkas jau buvo iškilmingai pakilęs... 
ir pasaulis plytėjo priešais mane lyg ant delno“. Berniukas 
iš Sent Klaudo puikiai žinojo, kaip atrodo tas „rūkas“ — jis 
nuolat gaubė ir upę, ir miestelį, ir prieglaudą; jis slinkdavo į 
žemupio pusę nuo Trijų Mylių Krioklių; per tą rūką našlaičiai 
ir negalėdavo matyti savo tėvų. Tas rūkas buvo Sent Klaudo 
debesys, kurių priedangoje tėvai pasprukdavo nepastebėti. 

— Homerai, — sakydavo Daktaras Larčas, — kada nors tu pa- 
matysi vandenyną. Kol kas buvai nuvažiavęs tik iki kalnų; jie 
toli gražu ne tokie įspūdingi kaip jūra. Pakrantę dažnai gaubia 
rūkas, kartais dar tirštesnis negu čia, o kai rūkas išsisklaido, 
Homerai... — sykį pridūrė šventas Larčas, — na, tą akimirką 
turi pamatyti. 

Bet Homeras Velzas jau buvo matęs tą akimirką, buvo ją 
įsivaizdavęs — „rūkas... iškilmingai pakilęs“. Jis nusišypsojo 
daktarui Larčui ir atsiprašęs pasakė turįs eiti; buvo laikas 
skambinti varpeliu. Kaip tik tai jis ir darė — skambino varpe- 
liu, — kai į Sent Klaudą jo paimti atvažiavo ketvirtieji globėjai. 
Daktaras Larčas buvo puikiai jį parengęs; Homeras iš karto 
pažino atvykusią porą. 

Jie buvo, kaip dabar sakoma, sportiški žmonės; tūkstantis 
devyni šimtai trisdešimt kažkelintaisiais metais Meine daug 
kas manė, kad sutuoktiniai, norintys įsivaikinti dvylikametį 
Homerą Velzą, tiesiog pamišę dėl visko, kas daroma lauke. 
Ta pora skriedavo kanojomis per putojančius upių slenksčius, 
buriuodavo vandenyne, kabarodavosi į kalnus, nardydavo jūrų 
gelmėse, stovyklaudavo atokiausiose dykynėse. Jie pėsčiomis 
leisdavosi į šimto mylių žygius (forsuoto maršo žingsniu). 

Buvo tikri sportininkai — bet jokiuose tvarkingai organizuo- 
jamuose sporto renginiuose nedalyvaudavo; lepūnėlių sportas 
jų nedomino. 

Tą dieną, kai jie atvyko į prieglaudą, Homeras Velzas de- 
šimtą valandą varpeliu suskambino keturiolika kartų. Pamatęs 
juos nebejautė, ką daro, — jie atrodė tokie tvirti, raumeningi, 
ėjo pasišokėdami, dideliais žingsniais, vyras buvo su safario 
skrybėle, o moteris prie šovinių juostos turėjo prisisegusi į 
ilgą dėklą (išsiuvinėtą indėniškais karoliukais) įkištą mačetę 
brūzgynams prakirsti. Abu avėjo auliniais batais, su kuriais tik- 
riausiai ir miegodavo. Jų automobilis buvo kažkoks savadarbis 
turistinių furgonų, po daugelio metų imtų vadinti nameliais 
ant ratų, pirmtakas; jis atrodė pritaikytas tam, kad būtų galima 
pagauti ir vežtis raganosį. Homeras iškart suvokė, kad jam, ko 
gero, reikės medžioti meškas, imtis su aligatoriais — trumpai 
tariant, gyventi gamtoje. Seselė Edna sulaikė jo ranką, kol jis 
nesuskambino penkioliktą kartą. 

Vilburis Larčas buvo atsargus. Dėl Homero dvasinės būk- 
lės jis nesibaimino. Berniukas, po du kartus pats perskaitęs 
Didžiuosius lūkesčius ir Deividą Koperfildą, — ir dar girdėjęs 
tas knygas skaitomas garsiai, irgi abi po du kartus, — psicholo- 
giškai viskam pasirengęs geriau negu dauguma kitų. Daugiau 
abejonių daktarui Larčui kėlė fizinis berniuko išsivystymas 
bei sportavimo įgūdžiai. Sportas, palyginti su reikalingesnių, 
svarbesnių įgūdžių ugdymu, Larčui atrodė tuščias laiko leidi- 
mas. Larčas suprato, kad prieglaudos sporto programa — blogu 
oru tik futbolas uždaroje patalpoje, valgykloje, — neatitinka 
reikalavimų. Kai oras būdavo geras, berniukų ir mergaičių 
skyriai žaisdavo liestynių arba spardydavo konservų dėžutę, 
arba kartais atmušinėdavo seselės Ednos arba seselės Andželos 
mėtomą kamuoliuką. Kamuoliukas buvo padarytas iš kelių 
lipniąja juostele apvyniotų kojinių; jis nekaip atšokdavo. Larčas 
nebuvo nusiteikęs prieš gyvenimą atvirame ore; kita vertus, 
jis nieko apie tai nežinojo. Jam atrodė, kad kurį laiką tuščiai 
Paeikvoti energiia (Larčas manė ins tai tuščias ine ailarmiima-M 

Homerui bus naudinga — gal fizinis aktyvumas sužadins ber- 
niuko humoro jausmą. 

Seselės Ednos ir seselės Andželos humoro jausmą sužadino 
sportiškųjų sutuoktinių pavardė. Jie buvo Vinklai'; jis vardu 
Grantas, o ji — Bili. Abu priklausė labai negausiam Meino 
piniguočių sluoksniui. Iš savo „biznio“, kaip patys juokingai 
tai vadino, jie nepelnydavo nė cento, bet jiems ir nereikėjo 
užsidirbti pinigų; jie gimė turtingi. Niekam tikęs jų verslas 
buvo vežti žmones į nuošalias, negyvenamas vietas ir stengtis 
sukurti regimybę, kad jie ten pasiklydo; kartais jie su klientais, 
susodintais į nelabai tvirtas pripučiamąsias valtis ar kanojas, 
skriedavo žemyn kalnų upėmis, per putojančius slenksčius, 
stengdamiesi sukurti regimybę, kad prieš nuskęsdami visi 
neabejotinai užsimuš, atsitrenkę į uolas. Vinklų verslas buvo 
apgaulingų pojūčių kūrimas žmonėms, kurie taip atsiriboję 
nuo visokių iš jų pačių ar iš aplinkos kylančių pojūčių, kad 
tik patirdami ypač pavojingą (bet netikrą) nuotykį dar gali 
kaip nors reaguoti į tai, kas vyksta. Daktarui Larčui Vinklų 
„biznis“ nepadarė įspūdžio; Larčas žinojo, kad jie tiesiog 
turtingi žmonės, užsiimantys kaip tik tuo, kuo nori užsiimti, 
ir jaučiantys poreikį tai, ką daro, vadinti kokiu nors solidžiau 
skambančiu žodžiu negu „žaidimas“. Įspūdį Lurčui padarė tik 
tai, kad Vinklai atrodė beprotiškai laimingi. Vilburis Larčas 
jau seniai buvo pastebėjęs, jog suaugusieji —ir našlaičiai — labai 
retai būna beprotiškai laimingi. 

„Kituose pasaulio kraštuose, — rašė daktaras Larčas, — ma- 
noma, kad beprotiška laimė yra protingo žmogaus psichinė 
būsena. Čia, Sent Klaude, matome, kad beprotiškai laimingi 
gali būti tik visiški bepročiai. Todėl aš tai vadinčiau rečiausiu 
dalyku: sielos būsena.“ Kalbėdamas apie sielą, Larčas dažnai 
pajuokaudavo. Jis ypač mėgo erzinti seselę Edną ir seselę An- 
dželą operacinėje, kur, prabilęs apie sielą, galėdavo užklupti 
mieląsias seseles netikėtai. 


* Winkla — Lrantinė cmicė (nnal M 

Kartą, atvėręs ant stalo gulinčio kūno pilvo ertmę, Larčas 
labai dramatiškai parodė kažką glotnų, kaštoninės spalvos, 
glūdintį tarp krūtinės ląstos ir vidurių; tai atrodė tarytum koks 
nemažas duonos kepalas ar didokas dviskiltis metalo luitas. 

— Žiūrėkit! — pašnibždomis tarė Larčas. — Nekada pavyksta 
ją pamatyti, bet šįkart užtikom. Greičiau žiūrėkit, kol nepa- 
judėjo! 

Seselės žiūrėjo net išsižiojusios. 

— Siela, — pagarbiai sušnibždėjo Larčas. 

Iš tikrųjų tai buvo stambiausia žmogaus liauka, turinti ga- 
lių, priskiriamų ir sielai, — pavyzdžiui, galinti atkurti pažeistas 
savo ląsteles. Tai buvo kepenys, kurias Larčas vertino labiau 
negu sielą. 

Kad ir kas — psichinė ar sielos būsena — buvo ta beprotiška 
Vinklų laimė, Vilburis Larčas tikėjosi, kad bent kiek jos nuby- 
rės ir Homerui Velzui. Vinklai visada norėjo turėti vaiką, — kad 
galėtų, pasak jų, „gyventi su juo gamtoje“ ir „tiesiog padaryti 
jį laimingą, be abejo“ Žiūrėdamas į juos, daktaras Larčas ta- 
rėsi suprantąs, kodėl jiems nepavyksta susilaukti palikuonių. 
„Jie kaip reikiant nesusikaupia, — galvojo Larčas; jis įtarė, kad 
Vinklai niekada neišbūna vienoje vietoje pakankamai ilgai, kad 
susieitų. — Galbūt, — mąstė jis, žvilgčiodamas į Bili Vinkl, — iš 
tikrųjų ji ne moteris.“ 

Grantas buvo kai ką sumanęs. „Jis be veido“, — padarė išvadą 
daktaras Larčas, mėgindamas įžiūrėti neišraiškingus to vyriš- 
<io bruožus, kažkur tarp šviesios jo barzdos ir dar šviesesnių 
olaukų. Plaukai buvo apkirpti paliekant karčiukus, visiškai 
1ždengiančius žemą kaktą. Skruostai, bent jau ta jų dalis, 
curią Larčas matė, stirksojo tarytum kalvagūbris, užsto- 
antis akis. Visa kita buvo barzda — šviesus brūzgynas, pro 
curį prasibrauti, daktaro Larčo manymu, Bili Vinkl galėjo 
1ebent mojuodama savo mačete. Grantas buvo sumanęs 
rasiimti Homerą stebėti briedžių. Vinklai rengėsi plaukti 
anoja, prieš tai persivežę ją per šiaurinę valstijos miško dalį; 

numatomas malonumas — su Homeru Velzu šiek tiek paplau- 
kioti putojančiomis upėmis. 

Šventas Larčas jautė, kad tokia išvyka į dideles ir tvirtas 
Vinklų rankas atiduodamam Homerui nebus pavojinga. Bet 
jis abejojo, ar Homeras norės gyventi su tais žmonėmis ir 
vėliau būti jų įsūnytas. Larčas beveik negalvojo apie tai, kad 
berniuką galbūt vargintų pamišėliškas Vinklų gyvenimo 
būdas, — tai neatrodė tikėtina. Kurį gi berniuką vargina nuo- 
latiniai nuotykiai? Vilburis Larčas tik įtarė, kad Vinklai gali 
atsibosti Homerui iki gyvo kaulo arba iki ašarų. Ką gi, sto- 
vyklavimas valstijos miške — plaukiojimas kanoja, vienas kitas 
briedis — gal padės berniukui susivokti, ar jis galėtų pakęsti 
Grantą ir Bili visą laiką. 

— Jeigu tau patiks su mumis miške, — linksmai pasakė Ho- 
merui Grantas Vinklas, — vėliau nusivešim tave paplaukioti 
vandenyne! 

„Jie tikriausiai jodinėja ant banginių“, — įsivaizdavo Home- 
ras. „Jie erzina ryklius“, — galvojo daktaras Larčas. 

Tačiau daktaras Larčas norėjo, kad Homeras pamėgintų 
stovyklauti, ir Homeras Velzas mielai sutiko — dėl švento Larčo 
jis buvo pasirengęs išmėginti viską. 

— Nieko, kas būtų pavojinga! — griežtai pasakė Larčas Vin- 
klams. 

— Ne, ne, dievaži! — žegnodamasi sušuko Bili; Grantas irgi 
persižegnojo. 

Daktaras Larčas žinojo, kad per šiaurinę valstijos miško 
dalį veda tik vienas kelias. Tą kelią nutiesė Ramzio popie- 
riaus bendrovė, ir jis tebėra jos nuosavybė. Jiems neleidžiama 
kirsti medžių valstijos miške, bet galima tuo keliu gabenti 
įrenginius į savo miškų plotus. Tik dėl to daktaras Larčas ir 
nerimavo — kad Homeras bus netoli tos vietos, kur šeiminin- 
kauja Ramzio popieriaus bendrovė. 

Homeras nustebo pamatęs, kaip ankšta savadarbio Vinklų 
visureigio kabinoje. Inventorius, kurį jie vežėsi, buvo tikrai 
isnūidinoa<- kanaia. nalavinė. žveivbos reikmenys, visokie 

puodai, ginklai. O vairuotojui ir keleiviams vietos beveik 
nelikę. Homeras visureigio kabinoje sėdėjo Bili ant kelių; 
čia vietos pakako, bet sėdėti buvo nepatogu — Bili šlaunys 
Homerui pasirodė kietokos. Iki tol moters glėbyje Homeras 
buvo atsidūręs tik vieną kartą, per Sent Klaudo prieglaudoje 
kasmet rengiamas porines lenktynes. 

Kartą per metus berniukų ir mergaičių skyriai tomis lenk- 
tynėmis linksmindavo visą miestelį. Per jas būdavo surenkama 
šiek tiek lėšų prieglaudai, todėl visi stengdavosi kaip nors iš- 
tverti. Dvejų pastarųjų metų lenktynes Homeras laimėjo —tik 
todėl, kad jo partnerė, vyriausia iš visų mergaičių, buvo tokia 
stipri, kad jį tiesiog pakėlė ir apkabinusi pernešė per finišo 
liniją. Panašaus amžiaus berniuko ir mergaitės kojos būdavo 
surišamos — jo kairė su jos dešine; paskui jie šokuodavo finišo 
link, atsispirdami laisvosiomis kojomis, o apgailėtiną „trečiąją 
koją“ vilkdami per vidurį. Tai didelei mergaitei iš mergaičių 
skyriaus nereikėjo Homero vilkti — ji sukčiavo, nešė jį pakėlusi 
nuo žemės. Tačiau praėjusiais metais, pasiekusi finišą, par- 
zriuvo ir suspaudė Homerą glėbyje. Mėgindamas išsivaduoti 
Š jos glėbio, Homeras netyčia uždėjo ranką jai ant krūties ir 
i jam skaudžiai sužnybo tai, ką privačios mokyklos mokinys 
Votervilyje vadino pimpiu. 

Ta mergaitė buvo vardu Melonija; kaip ir kelių kitų našlai- 
ių iš mergaičių skyriaus, jos vardas kadaise buvo užrašytas su 
laida. Iš tikrųjų Melonija turėjo būti Melodija, — bet mer- 
raičių skyriaus sekretorė prastai spausdino mašinėle. Tiesą 
akant, gal ir gerai, kad ji suklydo, nes ta mergaitė neatrodė 
1ei švelni, nei daininga. Ji buvo maždaug šešiolikos (niekas 
iksliai nežinojo, kiek jai metų); putlios jos krūtys ir apvalus 
Ižpakalis labai priminė melionus. 

Visą ilgą kelionę į šiaurę Homeras nerimavo, kad Bili Vinkl 
"gi gali sužnybti jam pimpį. Jis žiūrėjo į pranykstančius namus 
ei gyvulius; keliuose nebebuvo jokių kitų automobilių — nei 

?ngvųjų, nei sunkvežimių. Netrukus liko vien tik kelias, vie- 
os juostos keliukas — jis beveik visą laiką ėjo palei vandeni: 

vanduo tekėjo greitai. Priešakyje — jau, ko gero, keletą valan- 
dų — dunksojo kalnas snieguota viršūne, net liepos mėnesį. 
To kalno pavadinimas buvo indėniškas. 

— Štai ten ir važiuojam, Homerai! — pasakė berniukui Gran- 
tas Vinklas. — Ten, po visu tuo sniegu, yra ežeras. 

— Briedžiai tiesiog iš proto kraustosi dėl to ežero, — tarė 
Homerui Bili, — tau irgi taip bus. 

Homeras tuo neabejojo. Tai buvo nuotykis. Daktaras Larčas 
juk sakė, kad nereikės visą laiką gyventi su Vinklais. 

Nakčiai Vinklai sustojo dar nesutemus. Tarp kelio ir ver- 
žliai srūvančio vandens jie pastatė palapinę, kurioje buvo trys 
kambarėliai. Viename įjungė kelioninę viryklę, kitame Bili 
padarė šimtą atsisėdimų iš gulimos padėties (Homeras palaikė 
jai kojas), kol Grantas sugavo keletą margųjų upėtakių. Va- 
karas buvo toks vėsus, kad net vabzdžiai neskraidė aplinkui; 
dar ilgai po to, kai sutemo, Homeras su Grantu ir Bili sėdėjo 
prie degančių žibintų, neužsileidę palapinės atvartų. Grantas 
su Bili pasakojo apie savo nuotykius. (Vėliau daktaras Larčas 
dienoraštyje rašė: „Apie ką gi dar, po galais, jie galėjo pa- 
sakoti?“) 

Grantas prisiminė šešiasdešimtmetį teisininką, pasisamdžiu- 
sį juos, kad jie jam parodytų besivaikuojančią mešką. Bili 
Homerui parodė nuo meškos nagų likusius randus. O kitas 
vyriškis kartą paprašė Vinklų įsodinti jį į mažą valtelę — su 
vienu irklu — ir palikti plūduriuojantį jūroje. Tam vyriškiui 
buvo įdomu, ką jaučia žmogus, besistengiantis išlikti gyvas. 
Jis norėjo pažiūrėti, ar sugebės rasti kelią į krantą, bet pa- 
geidavo, kad Vinklai iš tolo jį stebėtų ir išgelbėtų, jeigu jam 
grėstų tikras pavojus. Svarbiausia, kad jis nematytų, jog yra 
stebimas. Naktimis — kai tas kvailys užmigdavo ir bangos bei 
vėjas nunešdavo jį tolyn į jūrą — Vinklai atsargiai pavilkdavo 
jo valtelę sausumos link. Tačiau išaušus — sykį krantas netgi 
buvo matomas plika akimi — vyriškis sugebėdavo vėl pasiklysti. 
Galiausiai Vinklai turėjo jį išgelbėti — kai pastebėjo, kad jis 
geria jūros vandenį; vyriškis taip nusivylė, kad keletą kartų 

siuntė jiems negaliojančius čekius, kol pagaliau sumokėjo 
mokestį už nuotykį. 

„Mokestis už nuotykį“ buvo Bili sugalvotas terminas. 

Homeras manė, kad galimi jo įtėviai, ko gero, pasijustų 
nejaukiai, jeigu jis imtų šnekėti apie tai, kaip gyvena Sent 
Klaude, — arba, dar blogiau, apie Padėkos dieną Votervilyje. 
Jis jautė, jog turi papasakoti ką nors, kas atitiktų dabartinio jo 
nuotykio dvasią, bet vienintelės geros istorijos, kurias žinojo, 
buvo Didieji lūkesčiai ir Deividas Koperfildas. Daktaras Larčas 
buvo leidęs jam pasiimti Didžiuosius lūkesčius; ši knyga Home- 
rui patiko labiau negu Deividas Koperfildas. Homeras Vinklų 
paklausė, ar negalėtų jiems perskaityti kelių savo mėgstamos 
istorijos puslapių. Šie atsakė, kad jiems tai, be abejo, labai 
patiktų; jiems niekada niekas neskaitė knygų — bent jau jie 
neprisimena. Homeras šiek tiek jaudinosi; Didžiuosius lūkesčius 
buvo skaitęs keletą kartų, tačiau tik sau, be klausytojų. 

Bet jam puikiai sekėsi! Pavyko netgi pamėgdžioti Džo Gar- 
džerio tarseną, kokią įsivaizdavo; o priėjęs tą vietą, kur ponas 
Vopslis „su pavargusio žmogaus pykčiu“ sušunka: „Ne!“, Ho- 
meras jau tarėsi žinąs, koks balsas tiktų visam pasakojimui, — be 
to, pirmą kartą pasijuto lyg ir turįs talentą. Deja, nors jis ir 
buvo talentingas, besiklausydami jo skaitymo Vinklai kietai 
įmigo. Homeras vienas skaitė toliau, iki septinto skyriaus pa- 
baigos. „Gal ne dėl mano skaitymo“, — galvojo Homeras; gal 
Vinklai tiesiog pavargo — nuo visų tų atsisėdimų iš gulimos 
padėties, upėtakių gaudymo ir apskritai nuo neginčijamai 
malonaus, bet varginančio buvimo atvirame ore. 

Homeras kaip galėdamas apkamšė Vinklus jų miegmai- 
šiu — didžiuliu, skirtu gulėti dviese. Paskui užgesino žibintus. 
Erdvioje palapinėje susiradęs savo kambarėlį, ir pats įlindo į 
miegmaišį. Gulėjo pasidėjęs galvą prie pat neužleisto palapinės 
langelio ir žiūrėjo į žvaigždes; netoliese šniokštė vanduo. Tas 
šniokštimas jam nepriminė Trijų Mylių Krioklių — upė čia at- 
rodė nė kiek nepanaši į tenykštę upę. Ji tekėjo taip pat greitai, 
bet giliu, siauru tarpekliu — buvo akinamai skaidri, prikritusi 

didelių apvalių akmenų, su spindinčiais duburiais, kuriuose 
Grantas gaudė upėtakius. Homerui nebuvo nemalonu galvoti 
apie tolesnius nuotykius su Vinklais, tik jis niekaip negalėjo 
įsivaizduoti briedžio. Kokio didumo bus tas briedis? Didesnis 
negu Vinklai? 

Homeras nejautė nepasitikėjimo Vinklais, ir tikrai jų ne- 
bijojo. Jam dėl jų buvo tik truputį neramu — jis žinojo, kad 
jie nepavojingi, bet šiek tiek kitokie negu dauguma žmonių. 
Kai Homeras užmigo, vaikiškoje jo sąmonėje Vinklai jau buvo 
visiškai susipainioję su briedžiais. Anksti rytą jis prabudo nuo 
kažkokio garso ir neabejojo, kad tai briedžiai, — tačiau tai buvo 
Vinklai gretimame palapinės kambarėlyje. Atrodė, kad jie 
energingai sveikina brėkštančią dieną. Nors Homeras niekada 
nebuvo girdėjęs, kaip mylisi žmonės arba kaip poruojasi brie- 
džiai, jis iš karto suprato, kad Vinklai poruojasi. Jeigu ten būtų 
buvęs ir daktaras Larčas, jis, ko gero, būtų padaręs kitą išvadą, 
kodėl Vinklams nepavyksta susilaukti palikuonių. Greičiausiai 
būtų pamanęs, kad šitaip audringai, sportiškai santykiaudami 
jie tiesiog sunaikina arba mirtinai išgąsdina visus kiaušinėlius 
ir spermatozoidus. 

Homeras mandagiai apsimetė miegas. Vėliau Vinklai žais- 
mingai jį pažadino. Jie kaip didžiuliai šunys keturpėsti įsiveržė 
į jo kambarėlį ir ėmė dantimis tampyti miegmaišį. Pasakė einą 
paplaukioti. Abu buvo tokie stambūs, kad Homeras nuoširdžiai 
stebėjosi, kaip tiek daug kūno gali šitaip vikriai judėti. Be to, 
jis nesuprato, kaip jie plaukios toje šėlstančioje upėje, — juk 
srovė tuoj pat blokš juos į akmenis ir nuneš tolyn. Homeras 
nemokėjo plaukti — net ramiame vandenyje. 

Tačiau Vinklai buvo seni vilkai, įpratę gamtoje rodyti savo 
įgūdžius ir sumaniai naudotis visokia įranga. Jie per upės 
sraunumą permetė, kaip paaiškino Homerui, apsaugos virvę. 
Viename tos virvės gale styrojo keli į grėblį panašūs smaigai, 
kuriuos Grantas Vinklas kitame šniokščiančios upės krante 
patikimai įtvirtino tarp uolų; tai padaręs, jis prie pagrindinės 
virvės pririšo antrą, paskui trečią. Tos papildomos virvės buvo 

gana sudėtingos — su metalinėmis kilpelėmis, kabliukais ir 
suveržiamais saugos diržais, kuriais Vinklai tvirtai apsijuosė 
per liemenį. Naudodamiesi šia tikrai avantiūristiška įranga, jie 
galėjo šokinėti, ligi pusės panirdami į vandenį, virš putojančių 
upės slenksčių — srovės blaškomi į visas puses kaip guminiai 
vonios žaisliukai, bet saugiai likdami toje pačioje vietoje, pri- 
sirišę vienas prie kito ir prie vadinamosios apsaugos virvės. 
Homerui buvo smagu juos stebėti. Tarpais vanduo tarytum 
visiškai juos prarydavo — veržlus srautas įsiurbdavo ir trauk- 
davo žemyn. Tačiau po kelių sekundžių jie vėl iškildavo ir 
toliau striuokčiodavo, tarsi žingsniuodavo per sūkuriuojančias 
putotas bangas. Upės vidury jie dūko kaip didžiulės šviesios 
ūdros. Homeras buvo beveik įtikėjęs, kad jiems pavaldžios 
visos stichijos — bent jau vanduo, — ir jau norėjo prašyti, kad 
jie leistų ir jam pažaisti, pasimaudyti sraunumoje, kai staiga 
suvokė, kad jie jo negirdi. Net jeigu jis sušuktų — net jeigu 
rėktų visa gerkle, — aplink Vinklus kunkuliuojančio vandens 
šniokštimas neabejotinai užgožtų jo balsą. 

Taigi Homeras toliau ramiai sėdėjo ant kranto ir žiūrėjo, 
kaip išdykauja galimi jo įtėviai, kai žemė po juo netikėtai ėmė 
drebėti. Jis tai suprato veikiau prisiminęs keletą nekaip papa- 
sakotų istorijų, skaitytų nekaip parašytose knygose vaikams, 
negu įsigilinęs į savo pojūčius; tose knygose vaikams žemė 
visada dreba, kai artinasi kažkas baisaus. Iš pradžių Homeras 
net nenorėjo tuo tikėti, bet žemė tikrai virpėjo; paskui jo ausis 
pasiekė duslus dundesys. 

Homeras dar atidžiau stebėjo Vinklus, manydamas, kad jie 
žino viską, kas darosi. Vinklai tebešėlo sraunumoje; jie nieko 
negirdėjo ir nejautė, kaip dreba žemė, nes ant jos nestovėjo. 

„Dievulėliau, ateina briedis!“ — dingtelėjo Homerui Velzui. 
Jis pašoko. Atsistojęs žiūrėjo, kaip ant tirtančios žemės kilnojasi 
Jo kojos — pačios. „Visa briedžių banda!“ — pagalvojo. Dabar 
Homeras girdėjo ne tik tolimą dundesį, bet ir skardesnius 
garsus: traškėjimą, tarpais labai garsų, panašų į pistoleto šū- 
Vius. Jis žvilgtelėio i Vinklus ir suprato. kad iie iroi išoirdn ta 

šaižų poškesį. Kad ir kas ten buvo, Vinklai, matyt, iš patirties 
žinojo, kuo tai gali baigtis; jie tiesiog persimainė —nebeatrodė 
nusiteikę pažaisti. Dabar abu iš visų jėgų grūmėsi su vandens 
srautu, o iš jų veidų (tolydžio pradingstančių kunkuliuojan- 
čiose baltose putose) išraiškų buvo matyti, kad jie puikiai su- 
vokia, kas tuoj atsitiks, ir yra išsigandę. Kai tik galėdavo į ką 
nors žvilgtelėti (akimirką išnirę iš ssaunumos), abu žiūrėdavo 
prieš srovę. | 

Homeras i:gi pažvelgė į tą pusę — ir spėjo pamatyti atbil- 
dančius rąstus, kai jie dar buvo maždaug už dvidešimt penkių 
jardų. Medžiai palei kranto liniją tarpais lūžo lyg sausi pra- 
kurai — kai koks pavienis rąstas, didumo kaip telefono stul- 
pas, tik storesnis, išlėkęs iš vandens atsitrenkdavo į akmenį ir 
sukdamasis bent dvidešimt pėdų skriedavo oru, o paskui, kur 
nukritęs ir riedėdamas toliau, sulygindavo su žeme nemažą 
miško plotą. Daugybė kitų rastų, visi kaip telefono stulpai, 
upe garmėjo žemyn; prieš juos slinko aukšta vandens 
siena. Tas vanduo buvo ne skaidrus kaip visoje upėje, o 
purvinas ir susidrumstęs, prikritęs medžių žievės atplaišų 
ir didelių nuo kranto atskilusių žemės luitų. Pasak Ramzio 
popieriaus bendrovės, rąstų upe buvo plukdoma ne kažin 
kiek; būtent tą kartą ne daugiau kaip kokie keturi, na, gal 
septyni šimtai. 

Homeras Velzas tebebėgo ir pasiekęs kelią, kur buvo saugus. 
Atsisukęs dar pamatė pro šalį pralekiančius rąstus. Plonesnė 
virvė, nutiesta nuo palapinės, buvo surišta su Vinklų apsaugos 
virve, todėl dabar visa palapinė ir viskas, kas joje buvo (ir 
Homero Didieji lūkesčiai), nuskriejo pasroviui kartu su stai- 
ga ūžtelėjusia dundančių rąstų griūtimi. Ramzio popieriaus 
bendrovė Bili ir Granto kūnų ieškojo tris dienas; rado beveik 
už keturių mylių. 

Homeras Velzas buvo gana ramus. Jis žvelgė į aukštupio 
pusę — nežinojo, ar jau viskas; jei kas nors dar būtų artinęsis, 
tai tik iš ten. Po kurio laiko berniukas lengviau atsikvėpė; 
apžiūrėjo Vinklų visureigį, kuris be palapinės ir be virtuvės 

rakandų atrodė kažkoks plikas. Rado kai kuriuos žvejybos 
reikmenis, tačiau žvejoti nedrįso; būtų reikėję stovėti pernelyg 
arti upės. Paskui Homeras rado ir keletą šautuvų, bet neturėjo 
nė menkiausio supratimo, kaip jais šaudoma (tačiau šautuvai 
vis tiek buvo šiokia tokia paguoda). Išsirinko didžiausią, iš 
pažiūros pavojingiausią, — dvylikto kalibro dvivamzdį, — ir 
jau nepaleido iš rankų, vaikščiodamas visur valkiojo iš paskos 
per žemę. 

Popietei įpusėjus, pasijuto gerokai praalkęs, bet dar nesu- 
temus išgirdo vis artėjančio miškavežio burzgimą; iš to, kaip 
garsiai vairuotojas perjunginėjo pavaras, Homeras suprato, jog 
miškavežis pakrautas. Homerui labai pasisekė (kaip ir tada, 
kai jis nėjo šėlioti su Vinklais, nes nemokėjo plaukti), kad 
miškavežis važiavo kaip tik ten, kur jam reikėjo. 

— Į Sent Klaudą, — pasakė Homeras suglumusiam vairuo- 
tojui, kuriam šautuvas tikrai padarė įspūdį. 

Tai buvo Ramzio popieriaus bendrovės sunkvežimis, todėl 
daktaras Larčas iš pradžių baisiai supyko, matydamas jį pri- 
važiuojantį prie ligoninės durų. 

— Nebent būtų labai skubus atvejis, — pasakė iki ausų įsi- 
mylėjusiai seselei Ednai, — o šiaip nepriimsiu nieko iš tos 
bendrovės, nė piršto nepakrutinsiu! 

Larčas tikrai nusivylė, išvydęs Homerą Velzą, ir sunerimo, 
kai pamatė šautuvą. Atrodė, kad Homeras sunkiai susivokia 
aplinkoje, jo veido išraiška buvo tokia pat, kokia dažnai būdavo 
daktaro Larčo pacienčių, bundančių iš eterio miego. 

— Nedaug laiko davei Vinklams, Homerai, — niauriai tarė 
daktaras Larčas. 

Homeras jam paaiškino, kodėl taip greitai grįžo. 

— Nori pasakyti, kad Vinklų nebėra? — paklausė daktaras 
Larčas. 

— Juos nunešė, — tarė Homeras Velzas. — Užt! 

Tada Vilburis Larčas ir neteko vilties surasti Homerui Velzui 
namus. Kaip tik tada daktaras Larčas pasakė, kad Homeras gali 
gyventi Sent Klaudo prieglaudoje tol. kol iam pačiam atrodvs 

jog čia ir yra jo namai. Kaip tik tada šventas Larčas tarė: „Ką 
gi, Homerai, jeigu jau taip, tikiuosi, kad būsi naudingas“. 

Homerui Velzui tai buvo nesunku. Jis jautė, jog našlaičiai 
tam ir gimsta, kad būtų naudingi. 


2. DIEVO DARBAS 


Vaiburis Larčas, tikras Meino vaikas, gimė Portlende tūks- 
tantis aštuoni šimtai šešiasdešimt kažkelintaisiais metais; jo 
motina, amžinai suniurusi, tvarkinga moteris, buvo viena iš 
kelių vyriškio, vardu Nilas Dou, — Portlendo mero, dar vadin- 
to Meino svaigiųjų gėrimų draudimo įstatymo tėvu, — namų 
šeimininkių ir virėjų. Nilas Dou kartą buvo Prohibicijos par- 
tijos kandidatas į prezidentus, bet gavo tik dešimt tūkstančių 
balsų, — taigi dauguma balsuotojų pasirodė esą protingesni 
už Vilburio Larčo motiną, kuri tiesiog dievino savo darbdavį 
ir manėsi esanti veikiau jo bendražygė, kartu kovojanti dėl 
blaivybės reformos, negu tarnaitė (kas iš tikrųjų buvo). 

Įdomu tai, kad Vilburio Larčo tėvas girtavo — Portlende 
mero Dou laikais tam tikrai reikėjo drąsos ir sumanumo. 
Parduotuvių vitrinose buvo leidžiama reklamuoti alų, — ir 
škotišką šviesųjį, ir kartųjį, — kurį Vilburio Larčo tėvas maukė 
be paliovos; jis sakydavo, jog tuos silpnus gėralus reikia gerti 
kibirais, kad bent kiek apkauštum. Mažajam Vilburiui tėvas 
niekada neatrodydavo girtas — jis niekada nesvirduliuodavo, 
nepargriūdavo, negulėdavo lyg netekęs sąmonės, niekada 
nerėkaudavo, kalbėdavo aiškiai, nenukąsdamas žodžių. Jį ma- 
tydamas galėjai pamanyti, kas jis tik nuolat nustebęs, — kaip 
žmogus, labai dažnai ir netikėtai kažką suvokiantis, jis eidamas 
staiga sustodavo arba šnekėdamas nutildavo vidury sakinio, 
tarsi ką tik prisiminęs (arba pamiršęs) tai, apie ką mąstė jau 
keletą dienų. 

Be to, jis nuolat purtydavo galvą ir visą gyvenimą skleidė 
dezinformaciią: visiems pasakoio. kad devvniolika tūkstančiu 

tonų sveriantis laivas Great Eastern, pastatytas Portlende, 
turėjo kursuoti per Šiaurės Atlantą tarp Europos ir Meino. 
Vilburio Larčo tėvas manė, kad dvi geriausios prieplaukos 
Portlendo uoste buvo pastatytos specialiai tam laivui, kad 
didžiulis naujas viešbutis Portlende iškilo Great Eastern ke- 
leiviams apgyvendinti ir kad tik dėl kažkokio piktavalio arba 
kažkieno papirkto, arba tiesiog kvailo pareigūno kaltės tas 
laivas negrįžta į gimtąjį uostą Meine. 

Vilburio Larčo tėvas dirbo tekintoju, kai buvo statomas 
Great Eastern; tikriausiai nuo įkyraus tekinimo staklių ūži- 
mo bei nuolatinio svaigulio, kurį jausdavo prisiplempęs alaus, 
žmogeliui ir susisuko protas. Great Eastern buvo pastatytas ne 
tam, kad plaukiotų iš Portlendo į Europą ir atgal; iš pradžių 
tą laivą ketinta siųsti į Australiją, bet jo nuleidimą į vandenį 
teko daugybę kartų atidėti vis tolesniam laikui; galiausiai 
savininkai bankrutavo ir Great Eastern buvo parduotas, kad 
gabentų keleivius per Šiaurės Atlantą, tačiau paaiškėjo, jog 
tam maršrutui jis netinkamas. Tiesą sakant, tas laivas buvo 
išvis nevykęs. 

Taigi Vilburio Larčo tėvo galvoje atsiminimai apie tuos 
laikus, kai dirbo tekintoju, buvo visiškai susipainioję, be 
to, jis nuoširdžiai nekentė blaivybės reformos, žmonos įsi- 
tikinimų ir jos darbdavio, paties mero Nilo Dou. Vilburio 
Larčo tėvo nuomone, Great Eastern į Portlendą negrįžo dėl 
prohibicijos — to kryžiaus, dėl kurio jis turi tulžtančia širdimi 
gerti vien škotišką šviesųjį arba kartųjį alų. Kadangi Vilburis 
tėvą pažinojo tik vėliau, jau pagyvenusį, — kai Great Eastern 
jau buvo išplaukęs ir tėvas Portlende dirbo nešiku Didžiojo 
magistralinio geležinkelio stotyje, — jis galėjo tik spėlioti, kodėl 
darbas su medžio tekinimo staklėmis buvo prasmingiausias 
tėvo gyvenimo etapas. 

Vaikystėje Vilburiui Larčui nė karto neatėjo į galvą, jog 
tėvas kelių pirštų neturi todėl, kad medį staklėmis tekindavo 
prisigėręs per daug alaus, — pasak paties tėvo, tai buvo „tiesiog 
nelaimingi atsitikimai“, — o motina blaivybės reforma taip ža- 

visi veikiausiai dėl to, kad pažemintam tekintojui tenka dirbti 
nešiku: Vėliau Vilburis, žinoma, suprato, kad jo tėvai — pa- 
prasčiausi tarnai; jų nusivylimas gyvenimu paskatino Vilburį 
tapti, anot jo dėstytojų, puikiu studentu. 

Vilburis Larčas užaugo mero rezidencijoje, bet visada 
vaikščiojo tik pro užpakalines duris ir pusryčius, pietus bei 
vakarienę valgydavo kartu su didžiojo prohibicionisto samdi- 
niais; jo tėvas pusryčius, pietus bei vakarienę gerdavo dokuose. 
Vilburis Larčas buvo geras studentas, nes labiau mėgo leisti 
laiką su knygomis negu klausytis motinos bei kitų mero Dou 
tarnaičių šnekų apie blaivybę. 

Jis mokėsi Bodeno koledže, paskui Harvardo universiteto 
Medicinos fakultete — kur pakerėtas bakterijų vos neatsižadėjo 
ketinimo dirbti gydytoju, vos netapo laboratorijos žiurke ar 
bent jau bakteriologu. Jo profesorius sakė, kad jis turi tam 
talentą; Vilburiui patiko atidumas ir tikslumas, būdingas dar- 
bui laboratorijoje, be to, jam labai norėjosi daugiau sužinoti 
apie bakterijas. Studijuodamas mediciną jaunasis Vilburis 
beveik metus laiko savyje turėjo bakteriją, kuri jį taip erzino 
ir kankino, kad jis ne vien žinių troškimo vedamas stengėsi 
išsiaiškinti, kaip jos atsikratyti. Jis sirgo gonorėja: tą dova- 
ną buvo — netiesiogiai — gavęs iš tėvo. Nuo alaus apkvaišęs 
senis Vilburiu taip didžiavosi, kad tūkstantis aštuoni šimtai 
aštuoniasdešimt kažkelintaisiais metais, prieš išsiųsdamas stu- 
dijuoti medicinos, nusprendė jį dar apdovanoti. Jis nupirko 
savo berniukui Portlendo prostitutę: susitarė, kad viename iš 
pensionų netoli krovinių uosto sūnus atseit maloniai praleis 
naktį. Tokios dovanos jaunuolis iš drovumo negalėjo atsisakyti. 
Savanaudiško ilgesio slegiamas tėvas retai kada taip kilniai at- 
kreipdavo dėmesį į sūnų; rūstus motinos teisuoliškumas irgi 
buvo savaip savanaudiškas; jaunąjį Vilburį sujaudino tėvo noras 
ką nors jam padovanoti. 

Pensione, — kurio medinės sienos buvo perdžiūvusios 
nuo druskos, o užuolaidos ir lovatiesė prisigėrusios jūros 
drėgmės, — prostitutė Vilburiui pasirodė panaši į viena iš pa- 

trauklesnių motinos kolegių, mero tarnaičių; jis užsimerkė 
ir mėgino įsivaizduoti, kad kažkokiame slaptame mero re- 
zidencijos kambarėlyje tuoj patirs neleistiną meilės nuotykį. 
Atsimerkęs pamatė žvakės šviesoje išryškėjusias strijas ant 
prostitutės pilvo; tada jis nežinojo, jog tai strijos. Prostitutei 
berods nerūpėjo, ar Vilburis mato jos strijas, ar ne; kai abu 
jau grimzdo į miegą, jis padėjęs galvą jai ant pilvo, Vilburis, 
be kita ko, dar pagalvojo, ar tos moters raukšlės neįsispaus jo 
veide — ar jis nebus paženklintas. Po kurio laiko pažadintas 
kažkokio aštraus, nemalonaus kvapo, Vilburis greitai pasitrau- 
kė nuo prostitutės, stengdamasis jos nepajudinti. Viename iš 
kambaryje stovinčių krėslų — tame, ant kurio prostitutė buvo 
pasidėjusi drabužius, — kažkas rūkė cigarą. Vilburis matė, kaip 
tam žmogui traukiant dūmą ryškiau įsižiebia cigaro galiukas, 
ir pamanė, jog ten kažkoks vyriškis — kitas prostitutės klien- 
tas — mandagiai laukia, kol jis išeis, bet paklausęs, ar nėra 
naujos žvakės, kurią galėtų užsidegti (jam reikėjo susirasti 
drabužius), išgirdo jaunos merginos balsą. 

— Galėjai turėti mane, už mažiau, — tepasakė ji. 
bet ji pašvietė jam kelią prie drabužių kelis kartus smarkiai 
užsitraukdama savo cigaro, nuo kurio paieškos vietoje sklido 
ne tik rausva šviesa, bet ir dūmų debesėliai. Jis padėkojo jai 
už pagalbą ir išėjo. 

Rytiniu traukiniu važiuodamas į Bostoną, Vilburis sutriko, 
kai vėl pamatė tą pačią prostitutę. Dienos šviesoje ji buvo 
paprasčiausia plepi moteriškė su kartonine skrybėlių dėžute, 
kurią nešėsi labai oriai, kaip kokia pirkimo manijos apsėsta 
puošeiva; Vilburis pasijuto turįs sausakimšame traukinyje už- 
leisti jai savo vietą. Kartu su prostitute važiavo jauna mergina. 
„Mano duktė“, — pasakė prostitutė, nykščiu bakstelėjusi tai 
merginai į pašonę. Mergina Vilburiui priminė, kad jie jau 
buvo susitikę, staiga tiesiai jam į veidą papūsdama neįtikimai 
bjauriai cigarais dvokiančio oro. Ji atrodė už Vilburį šiek tiek 
jaunesnė. 

Prostitutės pavardė buvo Ymz. „Ponia Ymz, su y, kaip 
žodyje klyksmas“, — buvo sakęs Vilburiui tėvas. Dabar ponia 
Ymz Vilburiui papasakojo, jog yra našlė ir padoriai gyvena 
Bostone, bet kad turėtų lėšų šitaip gyventi, jai kartais tenka 
parsidavinėti — kokiame atokesniame mieste. Ji maldavo, kad 
Vilburis leistų jai išlaikyti nesugadintą damos įvaizdį bei repu- 
taciją — Bostone. Vilburis ją patikino, kad jos reputacija tikrai 
nenukentės; negana to, jis neprašomas dar sumokėjo jai — iš 
savų pinigų, čia pat — daugiau, negu iš karto buvo sumokėjęs 
jo tėvas. Kiek prostitutei buvo sumokėta iš karto, Vilburis su- 
žinojo vėliau — kai tėvas jam pasakė, jog ponia Ymz iš tikrųjų 
yra geros reputacijos portlendietė, retkarčiais turinti parsidavi- 
nėti Bostone, kad galėtų padoriai gyventi Portlende. Nukrypti 
nuo savo nusistatymo ir nusižeminti gimtajame mieste ji esą 
sutikusi —,, Tik šį kartą!“ — darydama paslaugą Vilburio tėvui, 
kaip senam pažįstamam. 

Vilburio tėvas nežinojo, kad ponia Ymz turi dukterį, kai- 
nuojančią — pasak jos pačios — mažiau negu motina ir nesi- 
stengiančią išlaikyti padorios moters įvaizdžio nei Bostone, 
nei Portlende. Ta paniurusi mergina važiuodama traukiniu 
neištarė nė žodžio, iki pat Bostono Šiaurinės stoties; užtat 
labai iškalbingas buvo cigarais pradvisęs jos kvėpavimas bei pa- 
niekos kupinas žvilgsnis. Vilburis tėvui taip ir nepasakė, jog iš 
tiesų neaišku, kuriame mieste ponia Y mz yra geros reputacijos 
moteris; niekada neužsiminė ir apie tai, kad iš ponios Ymz, 
kuri gal net nežinojo, jog yra užsikrėtusi, gavo triperį. 

Studijuodamas mediciną Vilburis sužinojo, kad gonokokai 
moterų kiaušintakiuose išlieka gyvi daugelį metų. Kartais 
tik tada, kai pilvo ertmėje susidaro pūlinys, moteris suvokia, 
jog platina ligą. Gonorėjos požymiai — išskyros, ir taip to- 
liau — gana ilgai gali būti nepastebimi. Vilburis Larčas juos 
pastebėjo iš karto; bakterijų sukeltas uždegimas — tais laikais, 
kai dar nebuvo penicilino, — jaunojo Vilburio kūne liepsnojo 
daug mėnesių ir vertė jį aistringai domėtis bakteriologija, kol 
galiausiai nuslopo. Po ligos Vilburio šlaplė liko randuota, o 

prostata — kieta kaip akmuo. Be to, sirgdamas Vilburis pamėgo 
eterį — nes užsimigdęs eteriu bent retkarčiais galėdavo pabėgti 
nuo deginančio skausmo, kurį šiaip jausdavo ir šlapindamasis, 
ir sapnuodamas. Išvargintas skausmingų vienintelį kartą pa- 
tirto lytinio pasitenkinimo pasekmių ir vis prisimindamas tėvų 
vedybinį gyvenimą be meilės, būsimasis gydytojas įtikėjo, kad 
lytinis susilaikymas, kad ir kaip į tai žiūrėsi — ar mediciniškai, 
ar filosofiškai, — yra sveikas dalykas. 

Tais pačiais metais, tūkstantis aštuoni šimtai aštuoniasdešimt 
kažkelintais, kai Vilburis Larčas tapo gydytoju, mirė Nilas 
Dou. Netrukus paskui savo blaivybės didvyrį į kapus nukeliavo 
ir sielvarto palaužta Vilburio Larčo motina. Po kelių dienų 
Vilburio tėvas iš varžytynių pardavė visus mero rezidencijos 
tarnų kambariuose buvusius savo ir velionės žmonos daiktus 
ir Didžiuoju magistraliniu geležinkeliu išdundėjo į Monrealį — 
ne tokį nuosaikų miestą kaip Portlendas; ten Vilburio Larčo 
tėvas pribaigė savo kepenis. Jo kūnas į Portlendą buvo grąžintas 
tuo pačiu Didžiuoju magistraliniu geležinkeliu, kuriuo buvęs 
tekintojas ir išvažiavo. Vilburis Larčas sutiko traukinį; jis pa- 
buvo tėvo palaikų nešiku. Atlikdamas pirminę internatūrą, 
jaunasis daktaras Larčas buvo matęs daugybę kepenų ciroze 
sergančių gyvų lavonų, todėl tiksliai žinojo, kaip prieš mirtį 
turėjo jaustis jo tėvas. Cirozė kepenis paverčia kietu randų ir 
gumbų dariniu, ligonio oda nuo tulžies pagelsta, pašviesėja 
išmatos, patamsėja šlapimas, nekreša kraujas. Daktaras Larčas 
beveik neabejojo, kad tėvas net nebuvo pastebėjęs ilgainiui 
pasireiškusios impotencijos. 


Galėtume daryti jaudinančią išvadą, kad jaunasis Larčas 
tapti akušeriu nusprendė todėl, kad netekęs tėvų pajuto norą 
atvesti į šį pasaulį kuo daugiau kūdikių, bet Larčo kelias į 
akušeriją buvo nusėtas bakterijomis. Harvardo universiteto 
Medicinos fakultete bakteriologijos laboratoriniams darbams 
vadovavęs daktaras Haroldas Ernstas dažniausiai prisimenamas 

kaip vienas iš pirmųjų studentų beisbolo komandos metikų, 
metęs suktą kamuoliuką; be to, jis buvo pirmas fakulteto beis- 
bolininkas, tapęs bakteriologu. Anksti rytą laboratorijoje — kol 
pasirodydavo daktaras Ernstas, buvęs suktų kamuoliukų meti- 
kas, ir imdavo dėlioti savo preparatus — jaunasis Vilburis Larčas 
būdavo visiškai vienas. Bet jis nesijausdavo vienišas su daugybe 
mažytėse Petri lėkštelėse augančių bakterijų ir su bakterijomis, 
gyvenančiomis jo šlaplėje bei priešinėje liaukoje. 

Jis iš savo varpos ant paprasto padažyto objektinio stiklelio 
išspausdavo šiek tiek pūlių. Net ir padidintos daugiau negu 
tūkstantį kartų, tos nenaudėlės, kurias kiekvieną rytą maty- 
davo žiūrėdamas pro mikroskopą, būdavo mažesnės už visur 
paplitusias rudąsias skruzdėles. 

Po daugelio metų Larčas rašė, kad gonokokai atrodydavo 
susikūprinę, lyg į eskimų iglų sulindę pernelyg aukšti svečiai. 
(„Jie linksta, — rašė jis, — tarsi turėtų liemenį ir lankstytųsi 
vienas prieš kitą.“ ) 

Jaunasis Larčas įdėmiai žiūrėdavo į savo pūlius, kol ateidavo 
daktaras Ernstas ir pasisveikindavo su visoje laboratorijoje 
išdėliotais mažyčiais bandomaisiais gyviais (kaip su senais 
beisbolo komandos draugais). 

— Garbės žodis, Larčai, — vieną rytą tarė garsusis bakte- 
riologas, — tu pro mikroskopą žiūri taip, tarsi regztum keršto 
planus! 

Tačiau tai, ką daktaras Ernstas įžvelgdavo Vilburio Larčo 
veide, būdavo ne kerštingo pasitenkinimo šypsena. Larčas tie- 
siog stengdavosi išsivaduoti iš eteriu sukelto svaigulio. Jaunasis 
medicinos studentas buvo pastebėjęs, kad tie lengvi, kvapnūs 
garai saugiai ir veiksmingai malšina jo skausmą. Per daugelį 
dienų, kurias praleido kovodamas su šokančiais gonokokais, 
Jis tapo gana išmoningu eterio uostytoju. Kol nuožmiosios 
bakterijos nusigalavo, Larčas įprato nuolat svaigintis eteriu. 
Jį lašindavo atviru būdu. Viena ranka laikydavo ant nosies ir 
burnos uždėtą kūgio pavidalo kaukę; tą kaukę pasidarydavo 
Pats (iš standaus popieriaus susuktą piltuvėlį apvyniodavo ke- 

liais marlės sluoksniais); kita ranka kaukę sudrėkindavo. Eterį 
lašindavo iš žiogeliu pradurtos ketvirčio svaro skardinukės; nuo 
žiogelio linkio krintantys lašai būdavo tiksliai tokio dydžio, 
kokio reikėjo, ir kapsėdavo reikiamu dažnumu. 


Tokiu pat būdu Larčas eteriu migdydavo ir savo pacientes, 
skirtumas tik tas, kad sau lašindavosi gerokai mažiau; vos tik 
ranka, kurioje laikydavo eterio skardinukę, imdavo drebėti, 
padėdavo skardinukę į šalį; kai kita ranka, kuria prie nosies 
ir burnos spausdavo kaukę, nuslysdavo jam prie šono, kaukė 
tuoj pat nukrisdavo nuo veido — pati nesilaikydavo kur uždėta. 
Larčas nejausdavo tokios baimės, kokią patiria eteriu migdomi 
lisoniai, — jis niekad nepriartėdavo prie akimirkos, kai ima 
trūkti oro. Visada leisdavo kaukei nukristi anksčiau. 

Iš pradžių, kai jaunasis daktaras Larčas iš Bostono gimdymo 
namų Pietinio skyriaus eidavo priimti naujagimių skurdžiuose 
miesto kvartaluose, vienoje jo sąmonės kertelėje glūdėdavo 
eterio teikiama ramybė. Nors jis visada turėdavo pasiėmęs 
skardinukę eterio ir marle apvyniotą kaukę, kartais nespėdavo 
numalšinti gimdyvei skausmo. Dažnai gimdymas būdavo per 
daug pasistūmėjęs į priekį, kad eteris galėtų jai padėti. Žinoma, 
Larčas vartodavo eterį anestezavimui, kai tam pakakdavo laiko; 
jis niekada nepritarė kai kurių vyresnių kolegų nuomonei, kad 
skausmo malšinimas eteriu yra nukrypimas nuo normos, — kad 
vaikai turėtų būti gimdomi skausme. 

Pirmas Larčo priimtas kūdikis gimė lietuvių šeimoje — ny- 
kiame bute viršutiniame namo aukšte, kur iš čiaupo bėgo tik 
šaltas vanduo, 6 aplinkinės gatvės buvo nuklotos sumai- 
gytais vaisiais, sutryptomis daržovėmis ir apterštos arklių. 
Nebuvo ledo, kurio reikia uždėti ant pilvo, ties gimda, jei 
PO gimdymo moteris smarkiai kraujuoja. Ant viryklės jau 
stovėjo puodas verdančio vandens, bet Larčui norėjosi ste- 
rilizuoti visą butą. Jis išsiuntė gimdyvės vyrą parnešti ledo. 
Paskui išmatavo jos dubenį. Apčiuopė vaisių. Jo širdies tonų 

klausėsi žiūrėdamas į katę, ant virtuvės grindų žaidžiančią su 
negyva pele. 

Bute buvo ir būsima močiutė; su gimdyve ji šnekėjosi 
lietuviškai. Su daktaru Larču mėgino susikalbėti keista gestų 
kalba, todėl jis pamanė, kad būsimoji močiutė ne viso proto. 
Ji isteriškai rodė, kad didžiulis apgamas jai ant veido ją arba 
labai džiugina, arba baisiai liūdina — Larčas nesuprato, kaip ten 
iš tikrųjų yra; gal ji tiesiog prašė, kad jis tą apgamą pašalintų, 
arba prieš priimdamas kūdikį, arba paskui. Močiutė prisigal- 
vojo visokių būdų apgamui parodyti — iš pradžių pakišo po 
juo šaukštą, tarsi jis būtų bekrentąs; paskui uždengė jį arbatos 
puodeliu ir staiga vėl atidengė, lyg norėdama ką nustebinti ar, 
tarytum kokia iliuzionistė, pralinksminti netikėtu triuku. Bet 
Vilburiui Larčui, matančiam, kaip ji neriasi iš kailio, piršosi 
mintis, jog senutė paprasčiausiai neprisimena, kad jau parodė 
jam savo apgamą. 

Su ledu grįžęs gimdyvės vyras užlipo ant katės ir ši pasi- 
piktinusi sukniaukė tokiu balsu, jog Vilburis Larčas pamanė, 
kad kūdikis jau gimsta. Larčas dėkojo Dievui, kad neprireikė 
žnyplių; tai buvo greitas, saugus ir labai rėksmingas gimdy- 
mas, po kurio gimdyvės vyras atsisakė nuprausti naujagimį. 
Tai padaryti siūlėsi močiutė, bet Larčas būgštavo, kad jos 
jaudinimasis, sumišęs su silpnaprotyste, prie gero neprives. 
Jis kaip galėdamas parodė (lietuviškai šnekėti juk nemokėjo), 
kad kūdikį reikia nuprausti šiltu vandeniu, su muilu, — kad 
negalima jo virinti puode ant viryklės ar laikyti galva žemyn 
po šalto vandens čiaupu, —ir sutelkė dėmesį į placentą, kuri vis 
nenorėjo išlįsti. Iš to, kaip pacientė kraujavo, Larčas suprato, 
kad netrukus jam teks stabdyti pavojingą kraujoplūdį. 

Jis meldė gimdyvės vyrą, kad šis jam atkirstų šiek tiek 
ledo, — stiprus vyrukas buvo atnešęs visą luitą, tam pasiskoli- 
Nęs iš pardavėjų didžiules žnyples; dabar jis stovėjo virtuvėje, 
grėsmingai užsidėjęs tas žnyples ant peties. Jo atgabento ledo 
luito būtų pakakę kelių kraujuojančių pacienčių gimdoms 
atšaldyti; uždėtas visas ant vienos pacientės, tas luitas būtų 

sutraiškęs gimdą, o gal ir pačią pacientę. Staiga močiutė išleido 
iš rankų muiluotą naujagimį ir jis įkrito į kriauklę, kurioje 
mirko šaltu vandeniu užpilti nešvarūs indai; tą pačią akimirką 
gimdyvės vyras vėl užlipo ant katės. 

Naudodamasis sąmyšiu ir matydamas, kad nei močiutė, nei 
gimdyvės vyras į jį nežiūri, Larčas per pilvo sieną suėmė pa- 
cientės gimdos dugną ir smarkiai spūstelėjo. Moteris garsiai 
sukliko ir stvėrė jam už rankų; močiutė, palikusi naujagimį 
tarp indų, sučiupo Larčą per liemenį ir įkando jam į tarpumen- 
tę. Gimdyvės vyras viena ranka išgriebė kūdikį iš kriauklės, 
o kita iškėlė ledo žnyples Larčui virš galvos. Laimė, kaip tik 
tada Vilburis Larčas pajuto, kad placenta galiausiai atsiskyrė. 
Kai jis ramiai parodė, kad ji jau lenda, močiutė ir gimdyvės 
vyras sužiuro į ją, ko gero, pagarbiau, negu žiūrėjo į kūdikį. 
Pats nuprausęs naujagimį ir davęs motinai išgerti skalsių eks- 
trakto, Larčas be žodžių, vien galvos linktelėjimu, atsisveikino. 
Išėjęs iš buto, jis labai nustebo, nes beveik tą pačią akimirką, 
kai uždarė duris, viduje kilo baisus erzelis: močiutė, ledu ap- 
dėta gimdyvė, jos vyras — visi rėkė, lietuviškai, vienas ant 
kito; prie šeimos barnio pirmą kartą prisidėjo ir skardžiabalsis 
naujagimis. Atrodė, kad gimdymas, ir daktaro Larčo apsilan- 
kymas, buvo tik trumpa nesuprantamos tų žmonių gyvenimo 
maišaties pertrauka. 

Larčas tamsiais laiptais nulipo žemyn ir apgraibomis išėjo į 
lauką; ten šiurptelėjo, užmynęs ant apipuvusios salotų gūžės, 
kuri po padu suknežo lyg minkšta naujagimio kaukolė. Šįkart 
klaikus katės kniaukimas jam nepasirodė panašus į kūdikio 
verksmą. Jis pažvelgė į viršų ir dar spėjo pamatyti kažkokį 
pro lietuvių buto langą išlekiantį daiktą. Greitai atšokęs į šalį, 
šiaip taip išsisuko. Neabejojo, kad buvo taikoma į jį, tik nesu- 
prato, kuo įžeidė tuos vargšus žmones. Gal nusižengė kokiam 
lietuviškam papročiui? Larčas nustėro pamatęs, jog daiktas, 
išmestas pro langą, — ir dabar be gyvybės žymių gulintis ant 
žemės jam po kojomis, — yra katė. Bet iš pradžių jis buvo 
nustėręs dar labiau; akimirką manė, jog tai gali būti kūdikis. 

Harvarde akušerijos dėstytojas buvo sakęs, kad naujagimių 
kūneliai „tiesiog neįtikimai tampūs“, bet Larčas žinojo, kad 
kačių kūneliai irgi pakankamai tampūs, ir: matė, kad gyvulėliui 
vis dėlto nepavyko išlikti gyvam po kritimo. 

„Čia, Sent Klaude, — vėliau rašė daktaras Larčas, — nuolat 
jaučiuosi dėkingas už tai, ką patyriau pietinėje Bostono daly- 
je.“ Jis norėjo pasakyti, kad jaučiasi dėkingas už tų skurdžių 
miesto kvartalų vaikus ir už tai, ką jų dėka išgyveno: padėdamas 
jiems ateiti į šį pasaulį, jis jausdavo, kad gimimas, ko gero, 
yra saugiausias jų gyvenimo kelionės etapas. Larčas jautėsi 
dėkingas ir už atsiminimus, kuriuos jam sužadindavo pietinės 
Bostono dalies prostitutės. Jas išvydęs iškart prisimindavo 
skausmingą ponios Ymz dovaną. Negalėdavo žiūrėti į prosti- 
tutes neįsivaizduodamas pro mikroskopą matomų bakterijų. O 
įsivaizduodamas tas bakterijas jausdavo, kaip jam reikia svaigios 
eterio šilumos — bent sykį kvėptelėti, nors truputėlį (ir šiek tiek 
nusnūsti). Daktaras Larčas negirtuokliavo ir nemėgo tabako. 
Bet kartkarčiais pasigerindavo kritusią nuotaiką eteriu. 


Vieną naktį Vilburiui, snaudusiam Bostono gimdymo namų 
Pietiniame skyriuje, kitas gydytojas pranešė, kad atvyko pa- 
cientė, kurios būklė kritiška, ir kad dabar jo eilė teikti pagalbą. 
Nors nuo to laiko, kai Larčas paskutinį kartą ją matė, ji buvo 
netekusi daug svorio ir viso savo jaunatviškumo, jis iš karto 
pažino ponią Ymz. Ji taip bijojo ir kentė tokį skausmą, kad 
vos galėjo kvėpuoti ir niekaip neįstengė registratorei aiškiai 
pasakyti savo pavardės. 

— Su y, kaip klyksmas, — paslaugiai tarė daktaras Larčas. 

Gal tada ponia Ymz jį ir pažino, bet neišsidavė. Ji buvo šalta 
palytėti, jos pulsas — labai greitas, o pilvas — kietas ir baltas kaip 
smarkiai sugniaužtos plaštakos krumpliai; Larčas nepastebėjo 
jokių gimdymo požymių ir negirdėjo vaisiaus, kurį nenorom 
įsivaizdavo panašų į paniurusią paauglę ponios Ymz dukterį, 
širdies plakimo. „Kiek dabar metu tai dukteriai?“ — calvain 

Larčas. Ji turėjo būti maždaug jo amžiaus, — tiek jis spėjo 
prisiminti, kol apžiūrėjo ponią Ymz ir nustatė diagnozę: krau- 
javimas pilvo ertmėje. Operavo, kai tik vyresnysis ligoninės 
internas surado kraujo perpylimui reikalingus donorus. 

— Ponia Ymz? — tyliai tarė Larčas, vis dar tikėdamasis, kad 
ligonė jį pažins. 

— Kaip laikosi tavo tėvas, Vilburi? — prieš pat operaciją pa- 
klausė ji. | 

Jos pilvo ertmė buvo pilna kraujo; Larčas tamponais jį valė, 
ieškodamas žaizdos, ir galiausiai pamatė, kad kraujas plūsta 
iš šešių colių plyšio užpakalinėje gimdos sienelėje. Padaręs 
cezario pjūvį, Larčas ištraukė negyvą kūdikį, kurio menkas, 
niekinamai surauktas veidukas iš tikrųjų atrodė labai panašus 
į cigarus rūkančios ponios Ymz dukters. Larčas nesuprato, 
kodėl ponia Ymz į ligoninę atvyko viena. 

Iki tos akimirkos operuodamas jaunasis Larčas pasitikėjo 
savimi. Nors ir žinojo, kokia moteris atvertu pilvu guli priešais 
jį ant stalo, ir dar nebuvo pamiršęs, kokia liga nuo jos užsi- 
krėtė, —tiesą sakant, buvo tik neseniai tos ligos atsikratęs, — ir 
nors pacientės būklė atrodė kritiška, jis jautėsi galįs jai padėti. 
Bet kai jau norėjo susiūti poniai Ymz gimdą, pamatė, kad 
siūlė nesilaiko, siūlai tiesiog išsitraukia kiaurai per audinius, 
kaip per minkštą sūrį, — įsivaizduokite, kad siuvate munsterį! 
Larčui nebuvo kitos išeities; jis turėjo pašalinti gimdą. Po ke- 
lių kraujo perpylimų Larčas stebėjosi matydamas, kad ponios 
Y mz savijauta tarytum visai nebloga. 

Iš ryto jis pasitarė su vienu iš vyresnių chirurgų. Visų Bos- 
tono gimdymo namuose dirbančių gydytojų akušerių išsilavi- 
nimo pagrindas buvo chirurgija, — Larčas chirurgijos praktiką 
buvo atlikęs Masačusetso Centrinėje ligoninėje. Vyresnysis 
kolega, su kuriuo Larčas kalbėjosi, irgi atrodė suglumęs ir nė 
nenumanė, kodėl ponios Ymz gimdos audiniai tokie suirę. 
Nuostabą kėlė ir nežinia kaip atsiradęs plyšys. Nebuvo jokio 
po ankstesnio cezario pjūvio likusio rando, kuris būtų galė- 
jęs plyšti; gimdos sienelės toje vietoje negalėjo susilpninti ir 

placenta, nes ji buvo kitoje pusėje. Gimdoje nebuvo jokio 
auglio. 

Dvi paras ponia Ymz laikėsi labai gerai. Ji guodė jaunąjį 
Vilburį, netekusį tėvų. „Tavo motinos, savaime suprantama, 
nepažinojau“, — prisipažino. Ir vėl sunerimusi prašė, kad Vil- 
buris saugotų jos reputaciją; Vilburis ją patikino, jog tikrai 
saugos (ir saugojo — vyresniajam kolegai nepasakė, jog bai- 
minasi, kad ponios Ymz būklė, ko gero, gali būti gonorėjos 
pasekmė). Tiesa, jis dar pagalvojo, jog nežino, ką ponia Ymz, 
stengdamasi išlaikyti gerą vardą, visiems pasakoja šįkart: ar 
sakosi padoriai gyvenanti Portlende, ar Bostone; o gal dabar 
šneka apie kurį nors kitą, jau trečią, miestą ir prisidengia trečia 
išgalvota gyvenimo istorija? 

Trečią dieną po keistos gimdos pašalinimo ponios Ymz 
pilvo ertmė vėl prisipildė kraujo ir Vilburis Larčas iš naujo 
atvėrė žaizdą; šį kartą jis tikrai bijojo to, ką manė pamatysiąs. 
Operuodamas iš pradžių pajuto palengvėjimą; kraujo buvo 
mažiau negu anąsyk. Bet jį valydamas Larčas netyčia, vos pa- 
lietęs, pradūrė žarną, o kai kilstelėjo pažeistą kilpą, norėdamas 
užsiūti skylę, jo pirštai pralindo kiaurai, lyg žarna būtų iš že- 
latinos. Larčas žinojo, kad jeigu visi ponios Ymz organai bus 
virtę tokiais gležnais drebučiais, ji ilgai negyvens. 

Ponia Ymz išgyveno dar tris paras. Tą naktį, kai ji mirė, 
Larčas sapnavo košmarą — jo varpa atitrūko nuo kūno ir liko 
rankose; jis mėgino ją prisisiūti, bet ji vis iro; paskui pa- 
našiai atsiskyrė pirštai. „Chirurgo mąstysena!“ — galvojo 
jis. Pirštai branginami labiau negu varpos. Vilburio Larčo 
mąstysena! 

Po viso to ir taip jau tvirta Larčo nuomonė dėl lytinio susi- 
laikymo dar labiau sutvirtėjo. Jis baiminosi, kad netrukus tai, 
kas pražudė ponią Ymz, pasiglemš ir jį, bet skrodimą daręs 
žymus patologas tarytum išklydo iš kelio. 

— Skorbutas, — tarė patologas. 

„Jau tie patologai!.. — galvojo Vilburis Larčas. — Tik pa- 
manykit, skorbutas!“ 

— Ponia Ymz buvo prostitutė, — pagarbiai pasakė Larčas 
patologui, — o ne jūreivė. 

Tačiau patologas dėl mirties priežasties neabejojo. Ji ne- 
buvo susijusi nei su gonorėja, nei su nėštumu. Ponia Ymz 
mirė nuo jūreivius varginančios ligos; jos organizme nebuvo 
nė truputėlio vitamino C ir ta stoka, pasak patologo, „pasi- 
reiškė jungiamojo audinio irimu ir besiplečiančiu kraujavimu“. 
Skorbutas. 

Liga, nuo kurios mirė ponia Ymz, buvo tikrai mįslinga, bet 
Larčas pagaliau patikėjo, kad ne venerinė, ir bent vieną naktį 
gerai išsimiegojo — prieš ponios Ymz dukters apsilankymą. 

— Juk dar ne mano eilė? — mieguistu balsu paklausė Larčas 
jį pažadinusio kolegos. 

— Ji sako, kad esi jos gydytojas, — tarė kolega. 

Larčas nepažino ponios Ymz dukters, kadaise kainavusios 
mažiau, negu pati ponia Ymz; dabar duktė jau galėjo prašyti 
daugiau už motiną. Traukinyje ji atrodė už Vilburį šiek tiek 
jaunesnė, o dabar — keleriais metais vyresnė. Paaugliškas niū- 
rumas jai bręstant buvo virtęs akiplėšišku kandumu. Ji buvo be 
jokio saiko išsidažiusi, išsikvėpinusi ir apsikarsčiusi papuošalais; 
apsirengusi kažkokia suskretusia suknele. Jos plaukai —supinti 
į vieną storą kasą ir persmeigti kiro plunksna — buvo sušukuoti 
į viršų ir taip smarkiai įtempti, kad net gyslos išsivertusios 
smilkiniuose; kaklo raumenys irgi atrodė įsitempę — tarytum 
koks įsišėlęs meilužis būtų parbloškęs ją aukštielninką ir laikęs 
už tvirtos, tamsios kasos. 

Su Vilburiu Larču ji pasisveikino šiurkščiai įbrukdama jam 
į rankas butelį kažkokio rudo skysčio — pro nesandarų kamštį 
smelkėsi aitrus kvapas. Užrašas dėmėtoje etiketėje buvo ne- 
įskaitomas. 

— Va kas ją nugalabijo, — urzgiu balsu tarė mergina. — Aš 
negeriu. Yra ir kitų būdų. 

— Jūs — panelė Y mz? — paklausė Vilburis Larčas, stengda- 
masis užuosti nepamirštamą cigarų dvoką. 

— Sakiau, yra ir kitų būdų! — pakartojo panelė Ymz. — Mano 
dar ne tiek daug laiko, kiek buvo jos, mano dar ne gyvas. 

Vilburis Larčas pauostė jos atneštą butelį; jis žinojo, ką 
reiškia „gyvas“. Sakydamos, kad vaisius jau gyvas, motinos 
turėdavo galvoje, kad jau pajuto jo judesius; iš to būdavo 
galima suprasti, jog nėštumas maždaug įpusėjęs, eina ketvir- 
tas ar penktas mėnuo; kai kurie gydytojai, religingi, laikėsi 
nuomonės, kad „gyvas“ vaisius jau turi sielą. Vilburis Larčas 
apskritai nemanė, kad kas nors turi sielą, bet iki devyniolikto 
amžiaus vidurio nerašytas įstatymas dėl abortų buvo paprastas 
ir (Vilburio Larčo įsitikinimu) protingas: kol vaisius dar ne- 
krutėdavo — kol moteris dar nejausdavo jo judesių, — abortas 
būdavo teisėtas. Vilburiui Larčui, kaip gydytojui, svarbiausia 
atrodė tai, kad abortas, daromas nėštumo pradžioje, kol vai- 
sius dar nejuda, nepavojingas moters gyvybei. Vilburis Larčas 
žinojo, kad vėliau, kai būna praėję trys mėnesiai, vaisius — ne- 
svarbu, ar jau judantis, ar ne, — tvirtai sukimba su gimda ir jį 
daug sunkiau atplėšti. 

Pavyzdžiui, tas skystis butelyje, kurį Vilburis Larčas dabar 
laikė paėmęs, nebuvo pakankamai stiprus, kad atskirtų nuo 
ponios Ymz jos vaisių, — nors jį ir nužudė, ir pavertė ponios 
Ymz vidurius koše. 

— Turbūt gryni nuodai, — pasakė ryžtingoji ponios Ymz 
duktė Vilburiui Larčui; šis užlašino ant suteptos butelio eti- 
ketės lašelį savo numylėto eterio ir šiek tiek pavalė, kad būtų 
galima perskaityti užrašą. 


PRANCŪZIŠKAS MĖNULIO TIRPALAS 
Sugrąžina reguliarias mėnesines! 
Nutraukia užsilaikymą! 


(Jaunasis Larčas žinojo, kad „užsilaikymas“ yra eufemizmas, 
Vartojamas vietoj žodžio „nėštumas“. ) 


Atsargiai: pavojingas ištekėjusioms moterims! 
Beveik visada sukelia persileidimą! 

— buvo parašyta etiketėje; kaip tik todėl, žinoma, ponia 
Ymz tą tirpalą vis gėrė ir gėrė. 

Larčas, studijuodamas mediciną, buvo mokęsis apie ne- 
leistiną įvairių abortą sukeliančių priemonių vartojimą. Kai 
kurios iš jų, — kaip skalsių ekstraktas, kurio Larčas duodavo 
motinoms po gimdymo, kad gimda greičiau susitrauktų, ir 
pituitrinas, — tiesiogiai veikia gimdą. Kitos suardo žarnyną — iš 
tiesų tai tik pernelyg stipriai veikiantys vidurių paleidžia- 
mieji vaistai. Iš lavonų, kuriuos Larčas preparavo Medicinos 
fakultete, du buvo tais laikais gana įprastos naminės abortą 
sukeliančios priemonės — terpentino — aukos. Devintajame 
ir dešimtajame devyniolikto amžiaus dešimtmetyje moterys, 
nenorėjusios turėti vaikų, nuodydavosi strichninu ir rūtų nuo- 
viru. Ponios Ymz išmėgintas „Prancūziškas mėnulio tirpalas“ 
buvo bitkrėslių nuoviras; ji gėrė jį taip ilgai, ir po tiek daug, 
kad jos žarnynas laikui bėgant visai nebegalėjo pasisavinti 
vitamino C. Taip ji ir pavirto minkštu sūriu. Taigi patologas 
neklydo, sakydamas, kad ponia Ymz mirė nuo skorbuto. 

Buvo ir kitų būdų, kuriuos ponia Ymz galėjo pasirinkti, 
mėgindama atsikratyti dar negimusio nepageidaujamo vaiko. 
Daug kas šnekėjo apie vieną pietinėje Bostono dalyje gana 
gerai žinomą abortus darantį šundaktarį, esą jis — dar ir sėk- 
mingiausiai besiverčiantis to rajono sąvadautojas. Kadangi už 
abortą jis imdavo beveik penkis šimtus dolerių, o vargingai 
gyvenančios moterys dažniausiai tiek neturėdavo, įsiskolinu- 
sios jos tapdavo jo prostitutėmis. Vietą, kur jis darė abor- 
tus, — ir kitas panašias vietas, — žmonės vadino tiesiog „šalia 
Harisono“ — tas pavadinimas buvo pakankamai miglotas, bet 
ne bereikšmis. Vienas iš Bostono gimdymo namų Pietinio 
skyriaus korpusų buvo Harisono gatvėje, taigi išgirdęs sakant 
„šalia Harisono“, galėjai suprasti, jog ten kažkas daroma ne- 
oficialiai — ir, be abejo, neteisėtai. 

Darytis abortą „šalia Harisono“ nebuvo labai protinga, ir 
poniai Ymz, matyt, užteko proto, kad tai suvoktų. Jos duktė 
irgi žinojo, kaip ten darbuojamasi, todėl ir suteikė Vilburiui 

Larčui progą padaryti viską kaip reikia, o sau pačiai — progą 
atsikratyti nėštumo saugiai. 

— Sakiau, mano dar ne gyvas, — tarė ponios Ymz duktė 
jaunajam Larčui. — Būtų visai nesunku. Po poros minučių aš 
iš čia dingčiau. 

Buvo jau po vidurnakčio. Pietiniame skyriuje visi — ir 
vyresnysis internas, ir sesuo anestezuotoja — miegojo. Larčą 
pažadinęs kolega irgi jau buvo nuėjęs gulti. 

Kai išplečiamas gimdos kaklelis — bet kuriame nėštumo 
etape — gimda paprastai ima susitraukinėti ir išstumia tai, kas 
joje yra. Be to, Larčas žinojo, kad ir bet kaip kitaip dirginant 
gimdą dažniausiai galima pasiekti trokštamą tikslą: kontrakciją 
ir išstūmimą. Jaunasis Vilburis Larčas neatitraukdamas akių 
žiūrėjo į ponios Ymz dukterį; jo kojos tarytum suakmenėjo. 
Jis jautėsi taip, lyg tebestovėtų viena ranka atsirėmęs į po- 
niai Ymz užleistos sėdynės atlošą siūbuojančiame traukinyje, 
lekiančiame iš Portlendo, dar nežinodamas, kad užsikrėtė 
gonorėja. 

— Norite, kad padaryčiau jums abortą, — tyliai pasakė Vil- 
buris Larčas. Jis pirmą kartą ištarė tą žodį. 

Ponios Ymz duktė išsitraukė iš kasos kiro plunksną ir staiga 
dūrė jos smaigaliu Larčui į krūtinę. 

— Šik arba eik nuo puoduko, — pasakė. 

Jai tariant „šik“ ir „eik“ Larčo nosį pagaliau pasiekė gaižus 
cigarų dvokas. 

Vilburis Larčas girdėjo, kad sesuo anestezuotoja kietai įmi- 
gusi, — jai buvo užsikimšę sinusai. Larčas pagalvojo, kad abor- 
tui tiek eterio, kiek paprastai suvartoja malšindamas skausmą 
gimdyvėms, neprireiks; reikės tik šiek tiek daugiau, negu jis 
įpratęs lašintis sau. Be to, ar būtina pacientę apskusti? Moterys 
Visada būdavo apskutamos prieš gimdymą; Larčas manė, kad 
Vėrtėtų tai padaryti ir prieš abortą, tačiau taupydamas laiką 
galėjo apsieiti ir be tos procedūros; o be eterio tai neapsieis. 
Makšties sritį pateps raudonuoju gyvsidabrio tirpalu. Jeigu jo 
Paties vaikystė būtų buvusi tokia kaip ponios Ymz dukters, 

jis irgi nenorėtų, kad jo kūdikis išvystų pasaulį. Ims plėtiklius 
su Daglaso antgaliais — paapvalintais, truputį užriestais; juos 
lengva įkišti į gimdą ir ištraukti nesugnybant audinių. Kai 
gimdos kaklelis bus pakankamai išplėstas, žnyplių tikriausiai 
neprireiks, nebent ponios Ymz dukters nėštumas būtų trijų ar 
keturių mėnesių, — bet ir tada žnyplių reikėtų tik placentai ir 
didesnėms vaisiaus dalims pašalinti. Viename iš medicinos va- 
dovėlių buvo vartojamas eufemizmas: „apvaisinimo padariniai“. 
Juos galima nugrandyti nuo gimdos sienelės grandikliu — gal 
dviem skirtingo dydžio grandikliais, mažesniu patogiau pa- 
siekti kampus. 

Bet jis, Vilburis Larčas, buvo per jaunas; jis nesiryžo. 
Galvojo, kiek laiko praeis, kol ponios Ymz duktė atsigaus 
po eteriu sukeltos narkozės, ir ką jis pasakys kolegoms arba 
seselei, jeigu ji pabus, — ar netgi vyresniajam internui, jei pa- 
aiškės, kad reikia palaikyti merginą ligoninėje iki ryto (jeigu 
ji, pavyzdžiui, labai kraujuos). Staiga Larčui suskaudo krūtinę; 
pasiutėlė ponios Ymz duktė vėl.badė jį kiro plunksna. 

— Mano dar ne gyvas! Mano dar ne gyvas, sakiau! — rėkė 
mergina, vis badydama jį ir badydama, kol plunksna jos ran- 
koje sulinko; ji taip ir paliko ją įsmeigtą Larčui į marškinius. 
Nusisukdama sunkia kasa brūkštelėjo jam per veidą —jos plau- 
kai smarkiai atsidavė rūkalais. Kai ji išėjo, Larčas, traukdamas 
iš marškinių kiro plunksną, pamatė, kad šiek tiek bitkrėslių 
nuoviro — „Prancūziško mėnulio tirpalo“ — išsiliejo jam ant 
rankų. To tirpalo kvapas neatrodė nemalonus, bet akimirks- 
niu nustelbė kitą kvapą, kurį Larčas mėgo ir prie kurio buvo 
pripratęs, — nustelbė eterio kvapą; ir Larčas prarado dvasios 
ramybę. 


„Šalia Harisono“ niekas nesiterliojo su eteriu. Skausmas 
ten niekam nerūpėjo. „Šalia Harisono“ skausmą užgoždavo 
muzika. Kažkoks ansamblis, vadinamas vokiečių choru, „šalia 
Harisono“, kambariuose į gatvės pusę, repetuodavo Lieder. 

Dainuodavo garsiai ir aistringai. Gal ponios Ymz dukteriai tai 
patiko, bet ji neužsiminė apie muziką, kai po savaitės buvo at- 
vežta į Bostono gimdymo namų Pietinį skyrių. Niekas tiksliai 
nežinojo, kaip ji atsidūrė ligoninėje; ko gero, kažkas tiesiog 
numetė ją prie durų. Be to, atrodė, kad ji buvo mušama — per 
veidą ir per sprandą, — gal todėl, kad negalėjo sumokėti įpra- 
sto mokesčio už abortą. Ji baisiai karščiavo — ištinęs jos veidas 
buvo karštas ir sausas kaip ką tik iš krosnies ištrauktas duonos 
kepalas. Matydami, kiek ji turi temperatūros ir koks įsitempęs 
jos pilvas, kietas kaip akmuo, vyresnysis internas ir tą naktį 
budėjusi seselė nusprendė, kad jai tikriausiai peritonitas. Vil- 
burį jie pažadino todėl, kad ponios Ymz duktė prie suknelės 
peties turėjo prisismeigusi popieriaus skiautę su užrašu: 


DAKTARE LARČAI — 
ŠIK ARBA EIK 
NUO PUODUKO! 


Prie kito jos peties — kaip koks nepriderintas epoletas, 
perkreipiantis visą suknelę, — buvo prismeigtos moteriškos 
kelnaitės. Vienintelės, kurias ji turėjo. Netrukus paaiškėjo, 
kad ji be kelnaičių. Prie suknelės peties jos, matyt, buvo pri- 
smeigtos paskubomis, kad kur nenusimestų. Vilburiui Larčui 
nereikėjo labai kruopščiai apžiūrinėti ponios Ymz dukters, kad 
suprastų, jog kažkieno jai darytas abortas nepavyko. Vaisius, 
kurio širdis nebeplakė, tebebuvo nenormaliai, spazmiškai 
Susitraukusioje jos gimdoje. Kraujoplūdį ir infekciją galėjo 
sukelti nėštumo nutraukimas bet kuriuo iš kelių „šalia Hari- 
sono“ taikomų būdų. 

Kartais būdavo „gydoma“ vandeniu, tam reikėdavo intrau- 
terinio vamzdelio ir švirkšto, bet nei vamzdelis, nei vanduo 
nebūdavo sterilūs, — o švirkštas dažnai naudojamas ir kitiems 
tikslams. Kai kurie šundaktariai darbuodavosi primityviu 
siurbiamuoju įrenginiu; tai būdavo paprasčiausias hermetiškas 
kaušelis, iš kurio oras išpumpuojamas koja spaudoma pompa; 

kartais taip pavykdavo nutraukti nėštumą, tačiau neretai pro 
odos poras būdavo išsiurbiama daug kraujo. Labai nukentė- 
davo minkštieji audiniai. Dar vienas prietaisas, naudojamas 
nėštumui nutraukti, buvo Makintošo galvaninė baterija — ma- 
žytėje iškaboje ant durų „šalia Harisono“ galėjai perskaityti: 
GYDOME MĖNESINIŲ UŽSILAIKYMĄ ELEKTROS 
SROVE! Prie baterijos būdavo prijungiami ilgi laidai su į 
makštį ir į gimdą kišamais antgaliais bei izoliuotomis, guma 
aptrauktomis rankenomis — kad abortą darantis „gydytojas“ 
nejaustų elektros smūgio. 

Kai ponios Ymz duktė mirė, — daktaras Larčas net nespėjo 
pradėti operuoti ir daugiau neišgirdo iš jos nė žodžio (tik 
perskaitė tą jai prie peties prismeigtą raštelį: „Šik arba eik 
nuo puoduko!“), — jos kūno temperatūra buvo beveik 42*C. 
Vyresnysis internas jautėsi turįs Larčo paklausti, ar šis pažinojo 
tą moterį. Raštelis atrodė neabejotinai asmeniškas. 

— Ji ant manęs pyko, kad nedariau jai aborto, — atsakė Vil- 
buris Larčas. 

— Gerai pasielgei! — tarė vyresnysis internas. 

Bet Vilburis Larčas nesuprato, kaip tai galėjo kam nors iš- 
eiti į gera. Visą ponios Ymz dukters pilvo ertmę — pilvaplėvę 
ir vidaus organus — buvo apėmęs uždegimas, gimda dviejose 
vietose pradurta, o vaisius, jau negyvas, prieš abortą, kaip 
mergina ir sakė, dar nekrutėjo. 

Iš ryto daktaras Larčas apsilankė „šalia Harisono“. Jam rei- 
kėjo pačiam išsiaiškinti, kas ten atsitiko; jis norėjo žinoti, kur 
eina moterys, kai gydytojai atmeta jų prašymus. Vis galvoda- 
mas apie tai, kaip ponios Ymz duktė paskutinį kartą išleido 
iš plaučių cigarais dvokiantį orą — tiesiai jam į veidą, kai jis, 
jai jau mirštant, palinko artyn, — Larčas, žinoma, prisiminė 
ir tą naktį, kai papsėdama savo cigarą ji padėjo jam susirasti 
drabužius. „Jeigu puikybė yra nuodėmė, — galvojo daktaras 
Larčas, — tai didžiausia nuodėmė būtų puikavimasis savo do- 
rovingumu.“ Jis miegojo su tos merginos motina ir rengėsi jos 
dukters cigaro skleidžiamoje šviesoje. Jis nesunkiai susilaikys 

nuo lytinių santykių visą likusį gyvenimą, bet kaip galėtų kada 
nors smerkti kitą žmogų už tai, kad šis mylėjosi? 


Prie durų su mažyte iškaba, kurioje buvo žadama grąžinti 
mėnesines elektros srove, jį apkurtino vokiečių choras. Šaižiai 
grojo išsiderinęs pianinas, — nebuvo nei obojaus, nei anglų 
rago, nei mecosoprano, — tačiau Larčui ta muzika vis tiek pa- 
sirodė panaši į Malerio Kindertotenlieder“. Po daugelio metų, 
pirmą kartą girdėdamas net garsiausią klyksmą nustelbiantį 
vandens šniokštimą Trijų Mylių Kriokliuose, jis vėl prisi- 
mins „šalia Harisono“ griaudėjusias dainas. Larčas padaužė 
į duris — galėjo ir rėkti, vis tiek niekas nebūtų išgirdęs. Kai 
pats tas duris atsidaręs įėjo į vidų, niekas į jį nė nežvilgtelėjo. 
Vokiečių choras dainavo toliau. Vienintelis instrumentas buvo 
pianinas, be to, moterims trūko kėdžių, kambaryje stovėjo 
vos keli piupitrai; vyrai buvo susispietę į dvi grupeles, gana 
toli nuo moterų; turbūt neužteko natų, kad būtų galima duoti 
kiekvienam. Prie pianino stovėjo dirigentas — liesas, plikas 
vyriškis be marškinių, tik su nešvaria balta marškinių apykakle 
(tikriausiai sugerti prakaitui). Prisimerkęs, tarsi melsdamasis, 
jis rankomis įnirtingai smūgiavo į visas puses — lyg jam būtų 
sunku išjudinti nuo cigarų dūmų ir pigaus, šlapimu trenkian- 
čio pilstomo alaus dvoko net sutirštėjusį orą. Choristai sekė 
beprotiškus dirigento rankų judesius. 

„Nervingas arba kritiškai nusiteikęs Dievas, — pagalvojo 
Vilburis Larčas, — nutrenktų mus vietoje.“ Užėjęs už pianino, 
Larčas pro vieninteles atviras duris patraukė tolyn. Atsidūrė 
kambaryje, kuriame nebuvo nieko — nei baldų, nei langų. Tik 
uždarytos durys. Larčas jas atidarė ir pateko tarytum į laukia- 
mąjį —bent jau atrodė, kad žmonės ten kažko laukia. Ten netgi 
buvo padėta laikraščių, pamerkta gėlių ir atvertas langas; keturi 
Žmonės sėdėjo poromis. Niekas neskaitė laikraščių, neuostė 
gėlių ir nežiūrėjo pro langą; visi buvo nudelbę akis žemyn ir 


“ 
Kindertotenlieder — „Dainos apie mirusius vaikus“ (vok.). 

nepakėlė jų, kai įėjo Vilburis Larčas. Prie rašomojo stalo, ant 
kurio buvo padėtas tik bloknotas ir dėžutė pinigams, sėdėjo 
budrus vyriškis; jis kažką valgė iš dubenėlio — kažkokias baltas 
pupeles. Tas vyriškis, iš pažiūros jaunas, stiprus ir viskam abe- 
jingas, vilkėjo darbiniu kombinezonu ir berankoviais apatiniais 
marškiniais; jam po kaklu, kaip treneriui švilpukas, kabėjo 
raktas — tikriausiai pinigų dėžutės. Jaunasis vyriškis buvo toks 
pat plikas kaip ir choro dirigentas; Larčas pagalvojo, kad jų 
galvos, ko gero, nuskustos. 

Nė nežiūrėdamas į Vilburį Larčą jaunasis vyriškis (jis galėjo 
būti vienas iš choristų, nusprendęs bent dainą praleisti) tarė: 

— Ei, jums čia negalima. Tegu ponia ateina viena arba su 
drauge. 

Vilburis Larčas girdėjo chorą priešakiniame kambaryje 
dainuojant apie kažkieno „„motulę“ — argi ne tai reiškia žodis 
mūtterlein? 

— Aš — gydytojas, — tarė daktaras Larčas. 

Pinigų dėžutės saugotojas nesiliovė valgęs, bet dabar jau pa- 
kėlė akis į Larčą. Dainininkai giliai įkvėpė; akimirką stojusioje 
tyloje Larčas girdėjo, kaip vikriai ir meistriškai jaunasis vyriš- 
kis šaukštu grando dubenėlį, — o iš kito kambario pasigirdo 
žiaukčiojimas ir tuoj pat į metalinį indą šliūkštelėjo vėmalai. 
Viena iš laukiamajame sėdinčių moterų pravirko, tačiau Larčas 
nespėjo išgirsti kuri, nes dainininkai, įtraukę oro, vėl garsiai 
uždainavo. Kaip Larčas suprato, lyg ir apie Kristaus kraują. 

— Ko norite? — paklausė Larčo jaunasis vyriškis. 

— Aš — gydytojas, noriu pasikalbėti su čionykščiu gydyto- 
ju, — tarė Larčas. 

— Čia nėra gydytojo, — pasakė vyriškis. — Tik jūs. 

— Tada norėčiau patarti. Kaip medikas. Duoti nemokamų 
patarimų. 

Vyriškis atidžiai tyrinėjo Larčo veidą, lyg būtų tikėjęsis iš 
jo išraiškos suprasti, kaip reikėtų reaguoti į tokį pasiūlymą. 
1 Jūs čia ne pirmas, — galiausiai tarė. — Palaukite savo 
eilės. 

Tai atrodė kol kas daugmaž priimtina jiems abiem, todėl 
Larčas apsidairė, kur galėtų atsisėsti, ir pasirinko kėdę tarp 
dviejų kambaryje jau sėdinčių moterų porų. Jis buvo pernelyg 
sukrėstas viso to, ką matė, kad nustebtų, pažinęs dvi moteris: 
vienoje pusėje šalia jo tylomis sėdėjo lietuvė, kurios kūdikį 
jis kadaise priėmė (tai buvo pirmas jo priimtas naujagimis), su 
savo apgamuota motina. Jiedvi į jį nežiūrėjo; Larčas nusišyp- 
sojo ir linktelėjo. Lietuvės pilvas atrodė jau labai didelis — per 
didelis, kad būtų įmanoma lengvai nutraukti nėštumą, kad ir 
kaip saugiai tai būtų daroma. Larčas persigando suvokęs, jog 
negali jai to pasakyti; juk ji kalba tik lietuviškai. Ir tikriausiai 
mano, kad jis nedaro nieko daugiau, tik priima naujagimius! 
Be to, Larčas nežinojo, kaip laikosi pirmasis jos kūdikis, ar 
jam nieko nenutiko, — kaip ji gyveno su tuo kūdikiu, arba kaip 
gyvena dabar. Nervingai treptelėjęs koja, Larčas pažvelgė į 
kitą moterų porą — jos irgi, be jokios abejonės, buvo motina 
ir duktė, bet abi jaunesnės už lietuves, todėl sunkiai galėjai 
suprasti, kuri iš jų nėščia. Na, bent jau atrodė, jog tą nėštumą 
nutraukti bus lengviau. Larčas pagalvojo, jog duktė iš pažiūros 
lyg ir per jauna, kad būtų nėščia; bet kam tada motina tą mer- 
gaitę čia atsivedė? Ar jai taip reikėjo palydovės, ar tai turėjo 
būti gera pamoka? Saugokis — taip gali atsitikti ir tau! Prieša- 
kiniame kambaryje choras isteriškai plyšavo apie Dievo meilę 
ir kažkokią „akinančią lemtį“ — verblendenen Geschicke. 

Vilburis Larčas žiūrėjo į uždarytas duris, už kurių kažkas 
ką tik neabejotinai vėmė. Vieniša bitė, atsidūrusi tikrai ne 
vietoje, pro atvirą langą įzvimbė į kambarį ir tuoj pat išlėkė 
lauk — veikiausiai pajuto, kad gėlės dirbtinės. Žvilgtelėjęs į 
lietuves, Larčas suprato, jog močiutė jį pažino ir sugalvojo 
dar vieną būdą, kaip galėtų parodyti savo apgamą, dabar jau 
apaugusį tankesniais ir ilgesniais gyvaplaukiais ir šiek tiek pa- 
Keitusį spalvą. Ji ėmė pirštais gnaibyti apgamą iš visų pusių, 
Veido oda aplinkui paraudo ir atrodė, kad apgamas tuoj su- 
*Progs — pratrūks kaip pritvinkusi šunvotė. Nėščia moteris 
Motinos darkymosi tarytum nematė, o į Larčą žiūrėjo lyg jo 

nepažindama; Larčas jos veide įžvelgė tik tai, kad ji lietuvė. 
Jis pagalvojo, kad gal jos vyras išmetė kūdikį pro langą ir ji 
išsikraustė iš proto. Staiga Larčui dingtelėjo mintis, jog ir 
choristai, ko gero, lietuviai, tačiau netrukus jis išgirdo, kad 
jie dainuoja, tikrai vokiškai, apie Gott und Schicksal —apie tai, 
kaip Dievas kovoja su Likimu. 

Klyksmas, prasiveržęs pro uždarytas duris, akimirksniu nu- 
stelbė balsus, skelbiančius, kad Dievas laimėjo. Mergaitė pašo- 
ko nuo kėdės, paskui vėl atsisėdo, susiėmė rankomis, riktelėjo 
ir įsikniaubė motinai į kelius, kad nebūtų girdėti verksmo. 
Larčas suprato, kad būtent ji verkė ir anksčiau. Be to, dabar 
jam buvo aišku, jog aborto reikia jai — ne motinai. Mergaitė 
atrodė ne vyresnė negu dešimties ar dvylikos metų. 

— Atleiskite, — kreipėsi Larčas į jos motiną. — Aš — gydy- 
tojas. 

Jis jautėsi kaip talentingas aktorius, sugniuždytas vienos 
nevykusios eilutės, — nežinojo, ką daugiau galėtų pasakyti. 
„Aš — gydytojas.“ Ir kas iš to? 

— Vadinasi, jūs — gydytojas, — tarė mergaitės motina, gana 
kandžiai, bet Larčas apsidžiaugė išgirdęs, kad ji kalba ne lie- 
tuviškai. — Tai kuo jūs galite padėti? 

— Kelių mėnesių jos nėštumas? — paklausė Larčas mo- 
tinos. 

— Gal trijų... — įtariai atsakė moteris. — Bet aš čia jau su- 
mokėjau. 

— Kiek jai metų? — paklausė Larčas. 

Mergaitė pakėlė galvą nuo motinos kelių; drumzlinai gelsvų 
plaukų sruoga buvo įlindusi jai į burną. 

— Man keturiolika, — tarė lyg teisindamasi. 

— Bus keturiolika, kitąmet, — pasakė motina. 

Larčas atsistojo ir kreipėsi į vyriškį su pinigų dėžutės raktu 
ant kaklo: 

— Atiduokite joms pinigus. Aš padėsiu mergaitei. 

— Maniau, atėjote patarimo, — tarė vyriškis. 

— Atėjau patarti, — pasakė daktaras Larčas. 

— (O kodėl pats šio to nepasimokote, jeigu jau atėjote? —tarė 
vyriškis. — Kai sumokate pinigus, yra ir užstatas. Užstatas ne- 
grąžinamas. 

— Kiek yra užstatas? — paklausė Larčas. Vyriškis gūžtelėjo 
pečiais; paskui pirštais pabarbeno į pinigų dėžutę. 

— Gal pusė, — tarė. 

Eure ganze Macht! — dainavo choras. „Visa Jūsų galia“, — iš- 
sivertė Vilburis Larčas. Daugelis medicinos studentų neblogai 
suprato vokiškai. 

Pagaliau nelemtosios durys atsivėrė ir senukų pora, tarytum 
suglumę kažkieno seneliai, nerimastingai apžvelgė laukiamą- 
jį, -jų veiduose, kurie, kaip ir daugelio senų sutuoktinių vei- 
dai, atrodė supanašėję, buvo galima įžvelgti ne tik susirūpini- 
mą, bet ir smalsumą. Abu senukai buvo mažučiai, susikūprinę, 
o už jų, ant sulankstomosios lovos, — sustingusi nelyginant 
paveikslas, — gulėjo paklode užklota moteris; jos akys buvo 
atmerktos, bet žvilgsnis tuščias. Dubuo su vėmalais, padėtas 
ant rankšluosčio, stovėjo ant grindų, kad ji galėtų pasiekti. 

— Jis sako, kad yra gydytojas, — tarė pinigų dėžutės saugoto- 
jas, nė nežvilgtelėjęs į senukus. — Sako, kad atėjo duoti jums 
nemokamų patarimų. Sako, kad turiu grąžinti toms ponioms 
pinigus. Sako, kad pats pasirūpins panele. 

Iš to, kaip ryžtingai žilaplaukė senutė atsistojo — arba, aiš- 
kiau pasakius, įsitvirtino — tarpduryje tarp laukiamojo ir „ope- 
racinės“, Larčas suprato, kad viskam vadovauja ji, o pražilęs 
senukas — jos padėjėjas. Tokiai senutei būtų labai tikę sukiotis 
Jaukioje virtuvėje, kepti sausainius ir kviesti kaimynų vaikus 
užeiti pas ją, kada tik jie norės. 

— Daktaras Larčas, — prisistatė daktaras Larčas nusilenkda- 
mas, gal pernelyg oficialiai. 

— O, taip, daktaras Larčas, — abejingu balsu tarė senu- 
tė. — Atėjote šikti arba eiti nuo puoduko? 

Ta senutė, daranti abortus, visoje apylinkėje „šalia Hariso- 
No“ buvo žinoma kaip ponia Kalėdų senelė. Posakį „šik arba 
€ik nuo puoduko“ sugalvojo — ir raštelį rašė — ne ji. Ponios 

Ymz duktė raštelį Larčui parašė pati, prieš eidama pas ponią 
Kalėdų senelę; ji pakankamai gerai žinojo, kokie pavojai jai 
grės „šalia Harisono“, kad suprastų, jog paskui, kai ponia Ka- 
lėdų senelė jau bus ją patvarkiusi, gal išvis nebegalės rašyti. 

Larčas nebuvo pasirengęs susitikimui su ponia Kalėdų se- 
nele —tiksliau sakant, jį nustebino jos laikysena. Larčas manė, 
kad susitikęs su nelegaliai abortus darančiu šundaktariu, jis 
(daktaras Larčas) jausis viršesnis. Jis ir mėgino atitinkamai elg- 
tis. Įėjo į „operacinę“ ir paėmė į rankas kažkokį daiktą — vien 
tam, kad pasirodytų esąs kompetentingas. Tai, ką jis paėmė, 
buvo siurbiamasis kaušelis, neilga žarna sujungtas su koja 
spaudoma pompa. Jis kaip tik tilpo Larčui į delną; nebuvo 
sunku įsivaizduoti, prie ko dar tas kaušelis galėtų šitaip pri- 
glusti. Larčo nuostabai, kai jis pridėjo kaušelį sau prie delno, 
ponia Kalėdų senelė ėmė koja spaudyti pompą. Pajutęs, kad 
odos poros prisipildo kraujo, Larčas greitai nusiplėšė kaušelį 
nuo rankos, kol tas daiktas nepadarė jam nieko daugiau, tik 
kraujo pilną pūslę ant nykščio pakylos. 

— Na? — paklausė karingai nusiteikusi ponia Kalėdų sene- 
lė. — Tai ką galėtumėte patarti, daktare? 

Lyg atsakydama į jos klausimą, paklode užklota pacientė 
prisitraukė Larčą prie savęs; moters kakta buvo lipni nuo 
prakaito. 

— Jūs nesuprantate, ką darote, — pasakė daktaras Larčas po- 
niai Kalėdų senelei. 

— Aš bent jau šį tą darau, — pabrėžtinai ramiai tarė senu- 
tė. — Jeigu jūs žinote, kaip reikėtų tai daryti, tai kodėl neda- 
rote? — paklausė. — Jeigu žinote, kodėl neišmokote manęs? 

Atrodė, kad paklode užklotai moteriai labai silpna, bet ji 
stengėsi kaip nors susiimti. Atsisėdo ir mėgino apsižiūrėti; 
pamačiusi, kad po paklode tebevilki savo suknele, lyg ir leng- 
viau atsikvėpė. 

— Prašau — paklausykite manęs, — pasakė jai daktaras Lar- 
čas. — Jeigu karščiuosite, jeigu kraujo bus nors kiek daugiau 
nei truputis, būtinai ateikite į ligoninę. Nedelskite. 

— Maniau, ketinote patarinėti man, — tarė ponia Kalėdų 
senelė. — Kur patarimai man? 

Larčas mėgino nekreipti į ją dėmesio. Jis grįžo į laukiamąjį 
ir pasakė motinai su mergaite, kad jiems jau reikėtų eiti, tačiau 
motinai rūpėjo pinigai. 

— Atiduok! — paliepė pinigų dėžutės saugotojui ponia Ka- 
lėdų senelė. | 

— Užstatas negrąžinamas, — vėl pasakė vyriškis. 

— Atiduok ir užstatą! — piktai tarė senutė. Ji išėjo į laukia- 
mąjį stebėti nemalonios pinigų grąžinimo operacijos. Paskui 
uždėjo ranką daktarui Larčui ant dilbio. — Paklauskite jos, kas 
tėvas, — tarė. 

— Tai ne mano reikalas, — pasakė Larčas. 

— Jūs teisus, — tarė senutė. — Bent jau fai suprantate. Bet vis 
tiek paklauskite — įdomi istorija. 

Larčas toliau mėgino nekreipti į ją dėmesio; ponia Kalėdų 
senelė sučiupo abi — ir motiną, ir dukterį. Ji kreipėsi į motiną: 

— Pasakykite jam, kas tėvas, — tarė. Duktė ėmė verkšlenti 
ir inkšti; ponia Kalėdų senelė jos nepaisė, žiūrėjo tik į moti- 
ną. — Pasakykite, — pakartojo. 

— Mano vyras, — sumurmėjo moteris. Paskui pridūrė, tarsi 
tai dar nebūtų aišku:— Jos tėvas. 

— Jos tėvas yra tėvas, — tarė daktarui Larčui ponia Kalėdų 
senelė. — Supratote? 

— Taip, supratau, ačiū, — pasakė daktaras Larčas. Jis turėjo 
Viena ranka apkabinti trylikametę, nes atrodė, kad ji tuoj su- 
Smuks; jos akys buvo užmerktos. 

— Koks trečdalis mergaičių būna kaip ji, — rūsčiai tarė Larčui 
Ponia Kalėdų senelė; ji elgėsi su juo taip, tarsi jis būtų kūdikio 
tėvas. — Maždaug trečdalis jų pastoja nuo savo tėvų arba brolių. 
Prievartavimas, — pasakė ponia Kalėdų senelė. — Kraujomaiša. 
Suprantate? 

— Taip, ačiū, — tarė Larčas, vilkdamas iš kambario mer- 


Šaitę — ir timpčiodamas motiną už rankovės, kad ji sektų iš 
Paskos. 

— Šik arba eik nuo puoduko! — riktelėjo jiems pavymui 
ponia Kalėdų senelė. 

— Išbadėję daktarai! — sušuko pinigų dėžutės saugotojas. — 
Visur jūs kišatės. 

Choras tebedainavo. Larčas tarėsi girdįs žodžius vom keinen 
Sturm erschrecket — „neišgąsdina jokia audra“. 

Tuščiame kambaryje, skiriančiame dainas nuo abortų, Lar- 
čas, mergaitė ir jos motina susidūrė su po paklode gulėjusia 
moterimi. Ji dar netvirtai laikėsi ant kojų, akys lakstė į visas 
puses, o suknelė buvo prilipusi prie prakaituotos nugaros. 

— Prašau — nepamirškite! — tarė tai moteriai Larčas. — Jei- 
gu karščiuosite, jeigu kraujo bus nors kiek daugiau nei 
truputis... 

Staiga jis pamatė kelnaites, žiogeliu prisegtas prie moters 
suknelės peties. Tas nekokius prisiminimus sukeliantis epoletas 
buvo nelyginant savotiška „šalia Harisono“ prisegama emble- 
ma, tarsi ordinas už drąsą. Jau išeinanti moteris, matyt, neži- 
nojo, kad jos kelnaitės tabaluoja ant peties. Larčas pagalvojo, 
kad pietinėje Bostono dalyje, ko gero, neretai galima sutikti 
sverdinėjančių moterų su kelnaitėmis ant pečių, išskiriančio- 
mis jas iš minios taip pat aiškiai, kaip kadaise, puritoniškoje 
Naujojoje Anglijoje, išskirdavo raidės A ant krūtinių. 

— Palaukite! — šūktelėjo Larčas ir griebė kelnaites. 

Moteris nenorėjo laukti; ji pasimuisčiusi išsilaisvino, žiogelis 
atsisegė ir įsmigo Larčui į delną. Kai ji nuėjo, Larčas įsikišo 
jos kelnaites į kostiumo švarko kišenę. 

Jis vedėsi motiną su dukterimi per kambarį, paprastai skar- 
dintį nuo dainų, tačiau dabar choras ilsėjosi — gėrė alų. Liesas, 
plikas dirigentas, ką tik priglaudęs prie burnos putotą bokalą, 
pakėlė akis ir pamatė su moterimis išeinantį daktarą Larčą; ant 
viršutinės dirigento lūpos baltavo putų ūsai, nosies galiukas 
irgi buvo aplipęs putomis. Dirigentas kilstelėjo bokalą daktaro 
Larčo link, siūlydamas tostą. 

— Garbinkime Viešpatį! — sušuko. — Gelbėkite tas vargšes 
sielas, daktare! 

— Danke schon! — Larčui pavymui šaukė choristai. Jie, žino- 
ma, negalėjo dainuoti Malerio „Dainų apie mirusius vaikus“, 
tačiau būtent tas dainas Vilburis Larčas tarėsi girdįs. 


„Kituose pasaulio kraštuose, — rašė daktaras Vilburis Larčas, 
atvykęs į Sent Klaudą, — svarbiausia yra sugebėti veikti —ir ne 
bet kaip, o tinkamai — daug negalvojant. Gal čia bus daugiau 
laiko pamąstyti — čia, Sent Klaude.“ 

Jis turėjo galvoje, kad Bostone elgėsi kaip tikras didvyris; 
ten jis nebūtų ilgai išsilaikęs — šitaip didvyriškai elgdamasis. 
Jis nusivedė mergaitę su motina į Pietinį skyrių. Vyresniajam 
internui nurodė parašyti: 

„Trylikos metų mergaitė. Dubens skersmuo — tik trys su 
puse colio. Lyties organai sudraskyti per du ankstesnius, labai 
sunkius, gimdymus; daug sukietėjusių randų. Tai jau trečias 
mergaitės nėštumas — kraujomaišos, prievartavimo pasekmė. 
Jei leistume išnešioti kūdikį, atėjus laikui pati ji nepagim- 
dytų, reikėtų daryti cezario pjūvį, o tai — dėl nekokios vaiko 
sveikatos būklės (ši mergaitė tebėra vaikas), ką jau kalbėti apie 
jos dvasinę būseną, — būtų pavojinga. Todėl nusprendžiau 
nutraukti nėštumą.“ 

— Nusprendėte? — paklausė vyresnysis internas. 

— Taip, — tarė Vilburis Larčas ir kreipėsi į seserį anestezuo- 
toją: — Imsimės to tuojau pat. 

Abortas truko tik dvidešimt minučių; kolegos pavydėjo 
Larčui sugebėjimo meistriškai dozuoti eterį. Jis pasirinko 
plėtiklius su Daglaso antgaliais ir porą grandiklių — vidutinio 
dydžio ir mažiausią. Mergaitės lyties organai, savaime aišku, 
nebuvo sudraskyti; nebuvo ir daugybės sukietėjusių randų. Tai 
buvo pirmas, o ne trečias jos nėštumas, ir nors ji atrodė dar 
maža, jos dubens skersmuo, be abejo, buvo didesnis negu trys 
su puse colio. Išgalvotus duomenis Vilburis Larčas vyresniajam 
internui susakė vien tam, kad šis galėtų parašyti įtikimesnę 
ataskaitą. Niekas Bostono gimdymo namuose niekada nesu- 

abejojo Larčo sprendimo daryti tą abortą teisingumu — niekas 
nė karto apie tai net neužsiminė, tačiau daktaras Larčas jautė, 
kad kai kas pasikeitė. 

Jis pastebėjo, kaip nutrūksta pokalbiai, jam įėjus į kambarį. 
Pastebėjo, kad visi nuo jo kažkaip atitolo; gal kolegos jo ir 
nevengė, bet niekur ir nekvietė. Larčas pietaudavo vienas ne- 
toliese esančiame vokiečių restorane; valgydavo kiaulių kojas 
su raugintais kopūstais, sykį dar išgėrė bokalą alaus. Gerdamas 
prisiminė tėvą; tą vakarą Vilburis Larčas alų gėrė pirmą ir 
paskutinį kartą. 

Tuo gyvenimo laikotarpiu Vilburiui Larčui, matyt, buvo 
lemta daug ką patirti pirmą ir paskutinį kartą; jis vienąkart 
suartėjo su moterimi, išgėrė vieną bokalą alaus, padarė vie- 
ną abortą. Užtat eterio svaigulį patyrė daugybę kartų; be to, 
žinia, kad atsirado alternatyva poniai Kalėdų senelei ir „šalia 
Harisono“ taikomiems nėštumo nutraukimo būdams, pietinėje 
Bostono dalyje pasklido labai greitai. Pirmą kartą prašymą 
padėti Larčas gatvėje išgirdo stovėdamas prie vaisių pardavėjo 
vežimėlio ir gerdamas ką tik išspaustas apelsinų sultis; šalia 
jo kaip iš žemės išdygo aukšta, suvargusi moteris su pirkinių 
maišeliu ir didele skalbinių pintine. 

— Mano dar ne gyvas, — pašnibždomis pasakė ta moteris 
Vilburiui Larčui. — Kiek atsieis? Dar nekruta, dievaži. 

Netrukus jos jau persekiojo jį visur. Pietiniame skyriuje 
Larčas mieguistu balsu vieno ar kito kolegos klausdavo: „Juk 
dar ne mano eilė, ar ne?“ Atsakymas visada būdavo toks pat: 
„Ji sako, kad esi jos gydytojas“. 

Vilburis Larčas, Meino vaikas, anksčiau buvo įpratęs žiūrėti 
žmonėms į akis, sugauti jų žvilgsnius; o dabar vis nuleisdavo 
akis žemyn arba nusukdavo į šalį; kaip tikras miestietis, jis 
jau vertė kitus žmones gaudyti jo žvilgsnį. Kartu su „Fred 
Halsam * Co.“ chirurgo instrumentų katalogu Larčas pa- 
štu gavo ir ponios V. H. Maksvel knygą Gydytojos patarimai 
Jungtinių Valstijų moterims. Ponia Maksvel iki aštuntojo de- 
vyniolikto amžiaus dešimtmečio pabaigos vadovavo moterų 

klinikai Niujorke. „Autorė savo ligoninę įsteigė ne vien tam, 
kad padėtų gimdyvėms, — rašė ji. — Matydama plačiosios vi- 
suomenės negailestingumą paklydėlėms, ji mano, jog toms 
nelaimingoms moterims reikėtų prieglaudos, į kurią jos galėtų 
pabėgti, kurioje pasislėpusios turėtų progą netrukdomos viską 
apmąstyti, visam laikui pamiršti dabartinį savo liūdesį ir pasi- 
ryžti ateityje elgtis protingiau. Tikro gydytojo širdis niekada 
nebus nei pernelyg atvira, nei per švelni.“ 

Vilburis Larčas pietinėje Bostono dalyje, žinoma, matė 
nežmoniškai daug negailestingumo paklydėlėms apraiškų 
ir suprato tapęs, paklydėlių manymu, savotiška prieglauda, į 
kurią galima bėgti. 

Bet, užuot priglaudęs tas moteris, jis pats pabėgo. Grįžo 
namo, į Meiną. Kreipėsi į Meino valstijos medikų komisiją, 
prašydamas gydytojo akušerio vietos, kur galėtų būti naudin- 
gas. Garbieji medikai ieškojo jam vietos kokioje nors besiku- 
riančioje bendruomenėje, o kol kas, kadangi jiems patiko tai, 
kad jis baigęs Harvardo universitetą, padarė jį savo komisijos 
nariu. Naujo paskyrimo Vilburis Larčas laukė gimtajame 
Portlende — tame saugiame uoste, kur stovėjo senoji mero 
rezidencija, kurioje jis buvo praleidęs pusę savo amžiaus — vai- 
kystę, ir druskinas pensionas, kuriame ponia Ymz jam parodė, 
kas yra gyvenimas, užkrėsdama gonorėja. 

Larčas vis galvojo, ar kada nors ilgėsis pietinės Bostono 
dalies: chiromantės, įtikinėjusios, kad jis gyvens ilgai ir turės 
daug vaikų („Tiek daug, kad sunku ir suskaičiuoti!“), Larčas 
tai suprato kaip patvirtinimą, jog neapsiriko, nusprendęs tapti 
akušeriu; kitos būrėjos, pareiškusios, kad jis niekada neseks“ 
tėvo pėdomis (Vilburiui Larčui, nieko nenutuokiančiam apie 
tekinimo stakles, nemėgstančiam girtuokliauti ir įsitikinusiam, 
kad į kapus jį nuvarys ne kepenys, tai atrodė labai gerai); ir 
kinų žolininko, pasakiusio, kad gonorėją jis, jaunasis Larčas, 
Sali išsigydyti dėdamas ant varpos sutrintus žalius augalų lapus 
ir duonos pelėsius. Tas pusdaktaris buvo beveik teisus. Augalų 
lapuose esantis chlorofilas žudo bakterijas. sukeliančias nelr- 

zę, bet nesunaikina pūlių ląstelėse šokančių porų, gyvybingųjų 
gonokokų; juos užmuša iš tam tikrų duonos pelėsių gaunamas 
penicilinas. Po daugelio metų Larčas kartais pasvajodavo, kad 
jeigu tik daktaras Haroldas Ernstas, Harvardo universiteto Me- 
dicinos fakulteto bakteriologas bei suktų kamuoliukų metikas, 
ir tas pietinėje Bostono dalyje gyvenęs kinų žolininkas būtų 
suvieniję jėgas... na, jie tikriausiai būtų išgydę visas žmonių 
negales! 

„Net jie nebūtų galėję padaryti taip, kad nebūtų našlai- 
čių“, — rašė daktaras Larčas, pabudęs iš tų svajonių. 

Dėl pietinės Bostono dalies našlaičių: Vilburis Larčas ne- 
pamiršo, kiek jų matė įvairiuose Bostono gimdymo namų 
skyriuose. Dešimtajame devyniolikto amžiaus dešimtmetyje 
mažiau negu pusė gimdyvių būdavo ištekėjusios. Ligoninės 
įstatuose buvo parašyta, kad priimamos „tik ištekėjusios mote- 
rys arba neseniai likusios našlėmis, apie kurias žinoma, kad jos 
nepriekaištingos reputacijos“. Labdaringos miestiečių draugi- 
jos, iš pradžių aukojusios tūkstančius dolerių, kad būtų įkurti 
gimdymo namai vargšams... jos to reikalavo; bet iš tikrųjų į 
ligoninę buvo priimamos beveik visos gimdyvės. Daugybė 
moterų tvirtindavo esančios našlės arba į jūrą išplaukusių jū- 
reivių žmonos, — Vilburis Larčas dažnai pagalvodavo, kad jų 
vyrai, matyt, išplaukė taip ir negrįžusiu Great Eastern. 

Jis nesuprato, kodėl Portlende nėra našlaičių, nėra vaikų ar 
moterų, kuriems reikėtų padėti. Tvarkingame Portlendo mies- 
te Vilburis Larčas nesijautė labai naudingas; iš tiesų ironiška, 
kad kai jis laukė paskyrimo kur nors, kur jo reikia, prostitutės 
laiškas, kuriame buvo rašoma apie likimo valiai paliktas moteris 
ir našlaičius, iš Sent Klaudo jau keliavo pas jį. 

Bet prieš gaudamas tą laišką Vilburis Larčas dar sulaukė 
kito kvietimo. Kažkokia ponia Cening-Pibodi iš Bostono 
Čeningų-Pibodžių, kasmet vasarojančių savo viloje vandenyno 
pakrantėje šiek tiek į rytus nuo Portlendo, maloniai kvietė 
jį atvykti į svečius. Kvietime buvo užsimenama, kad jauna- 
sis Larčas turbūt pasiilgo Bostono visuomenės, prie kurios 

neabejotinai yra pripratęs, ir gal norėtų pažaisti tenisą arba 
kroketą, ar netgi truputį paburiuoti, prieš pietus su Čeningais- 
Pibodžiais ir jų draugais. Larčas nebuvo pripratęs prie jokios 
Bostono visuomenės. Jis jautė, kad Čeningai-Pibodžiai turėtų 
gyventi Kembridže, arba Bikon Hile, — kur niekada nebuvo 
kviečiamas, — ir žinojo, kad Čeningai ir Pibodžiai yra senų. 
Bostono šeimų pavardės, bet pirmą kartą matė jas taip keistai 
suporuotas. Ne ką tenutuokdamas apie tą visuomenės sluoksnį, 
Vilburis Larčas pamanė, kad gal Čeningai ir Pibodžiai kartu 
rengia pobūvį, todėl ir sutarė kvietimuose sujungti pavardes 
brūkšneliu. 

Dėl buriavimo, tai Vilburis Larčas niekada neplaukiodavo 
nei ant vandens, nei vandenyje. Gimęs ir užaugęs Meine, jis 
nebuvo toks kvailas, kad mokytųsi plaukti vandenyne; van- 
denynas prie Meino krantų, Vilburio Larčo nuomone, buvo 
tinkamas tik vasarotojams ir omarams. O dėl teniso arba kro- 
keto... jis neturėjo reikiamos aprangos. Prisiminė kartą matęs 
akvarelę, kurioje buvo pavaizduoti kažkokie keisti žaidimai 
ant žolės; tada jam atrodė, kad mediniu plaktuku iš visų jėgų 
mušinėti medinį rutuliuką būtų malonu, bet dabar reikėjo 
laiko, kad galėtų pasimokyti tai daryti vienas ir niekieno ne- 
stebimas. Larčas gailėjo pinigų, kuriuos turėjo sumokėti pa- 
sisamdytam vairuotojui, nuvežusiam jį į Ceningų-Pibodžių 
vasarvietę, ir labai nepatogiai jautėsi apsirengęs nevasariškais 
drabužiais — vienintelis jo kostiumas buvo tamsus ir sunkus, 
nė karto nevilkėtas nuo tos dienos, kai jis lankėsi „šalia 
Harisono“. Jau kilstelėjęs didelį žalvarinį plaktuką prie 
Čeningų-Pibodžių namo durų (nusprendęs prisistatyti 
oficialiai, o ne eiti tiesiai prie lauke visokius žaidimus 
žaidžiančių baltai apsirengusių žmonių), Larčas staiga su- 
vokė, kad jo kostiumas ne tik per šiltas, bet ir susilamdęs, 
be to, švarko kišenėje užčiuopė moters, „šalia Harisono“ 
atsikračiusios negimusio kūdikio, kelnaites. Kai ponia Če- 
ning-Pibodi atidarė duris, Vilburis Larčas laikė tas kelnaites 

kaip jos tabalavo vargšei moteriai ant peties, tarsi prašmatnūs 
drąsaus karžygio epoleto spurgai. 

Matydamas, jog nesugrūs kelnaičių atgal, kur jos buvo, pa- 
kankamai greitai, Larčas įsikišo jas į kišenę taip, lyg tai būtų 
ne kelnaitės, o nosinė, į kurią ką tik išsišnypštė nosį. Tačiau 
kai ponia Čening-Pibodi skubiai nusuko akis į šalį, jis supra- 
to, kad ji spėjo įžiūrėti, kas tai: moteriškos kelnaitės, aišku 
kaip dieną. 

— Daktaras Larčas? — atsargiai paklausė ponia Čening-Pi- 
bodi, tarytum kelnaitės būtų padėjusios jai nustatyti Larčo 
tapatybę. 

„Reikėtų tučtuojau apsisukti ir išeiti, — galvojo Vilburis 
Larčas, tačiau tarė: „Taip, daktaras Larčas“, — ir nusilenkė tai 
moteriai — ne moteriai, o tikram tankui; jos veidas buvo įdegęs 
saulėje, galva su sidabriniu žilų plaukų šalmu atrodė glotni ir 
pavojinga kaip kulka. 

— Užeikite, būtinai turite susipažinti su mano dukra, — pa- 
sakė ta moteris. — Ir su visais kitais! — pridūrė pratrūkdama 
griausmingu juoku, nuo kurio Vilburiui Larčui net prakaitas 
atšalo ant nugaros. 

Visų kitų pavardės, regis, buvo Čeningai, arba Pibodžiai, 
arba Čeningai-Pibodžiai; be to, kai kurių vardai skambėjo kaip 
pavardės. Tarp svečių buvo kažkoks Kebotas, ir Cedvikas, ir 
Loringas, ir Emeralda (anaiptol neįsidėmėtinomis rudomis 
akimis); o duktė, kurią ponia Čening-Pibodi būtinai norėjo 
supažindinti su daktaru Larču, atrodė pati neišvaizdžiausia, 
jauniausia ir ne tokia sveika kaip visi kiti vasarotojai toje 
draugijoje. Jos vardas buvo Misi. 

— Misi? — pakartojo Vilburis Larčas. Mergina linktelėjo ir 
patraukė pečiais. 

Juodu buvo pasodinti prie ilgo stalo, vienas šalia kito. 
Priešais juos sėdėjo kažkuris iš balta teniso apranga vilkinčių 
jaunuolių, maždaug jų amžiaus, — arba Cedvikas, arba Kebo- 
tas. Jis atrodė piktas — gal buvo ką tik susikivirčijęs su panele 
Čening-Pibodi arba pats troško sėdėti šalia jos. „O gal jis yra 

jos brolis ir norėtų sėdėti kur nors toliau“, — galvojo Vilburis 
Larčas. 

Mergina lyg ir negalavo. Ji vienintelė įdegusių Žmonių 
šeimoje buvo blyški; maistą tik paknibinėjo. Tai buvo tokie 
pietūs, kur kiekvieną kartą, atnešus kitą patiekalą, pakeičiami 
visi indai, ir kai pokalbis išblėsdavo ir nutrūkdavo, ar bent 
jau pritildavo, būdavo aiškiai girdėti, kaip skimbčioja por- 
celianas bei sidabriniai įrankiai, ir prie stalo vis didėdavo 
įtampa. Ta įtampa kildavo ne dėl to, kad kas nors būtų 
kalbėjęs apie keblius dalykus, o todėl, kad išvis nebuvo 
apie ką kalbėti. 

Kažkoks nukaršęs gydytojas, jau išėjęs į pensiją, pasodintas 
šalia Vilburio iš kitos pusės, — jis buvo arba Čeningas, arba 
Pibodis, — tarytum nusivylė išgirdęs, kad Larčas yra akušeris. 
Tačiau tas senas skrabalas vis tiek atkakliai klausinėjo, kuris 
placentos išstūmimo į žemutinius gimdymo takus būdas dak- 
tarui Larčui labiausiai patinka. Vilburis Larčas mėgino dak- 
tarui Pibodžiui arba Ceningui, ar kokia ten buvo jo pavardė, 
tyliai nupasakoti, kaip išspaudžiama placenta, tačiau senukas 
neprigirdėjo ir vis reikalavo, kad jaunasis Larčas kalbėtų gar- 
siau. Netrukus juodu, vieninteliai besišnekantys žmonės prie 
stalo, jau kalbėjosi apie tarpvietės traumas — apie tai, kaip 
reikia prilaikyti kūdikio galvutę, kad tarpvietė neplyštų, ir 
apie tinkamą šoninę inciziją, makšties angos prapjovimą, kai 
tarpvietės plyšimas atrodo neišvengiamas. 

Vilburis Larčas matė, kaip keičiasi šalia jo sėdinčios Misi 
Čening-Pibodi odos spalva. Jos pieno baltumo veidas iš pra- 
džių pasidarė gelsvas kaip garstyčios, paskui skaisčiai pažalia- 
VO, o prieš nualpdama ji vėl buvo beveik tokia pat balta kaip 
anksčiau. Merginos oda atvėso ir sudrėko nuo prakaito, be 
to, Vilburis Larčas pastebėjo, kaip ji užvertė akis. Motina su 
tuo suirzusiu balta teniso apranga vilkinčiu jaunuoliu, Kebotu 
arba Čedviku, nutempė ją nuo stalo. 

—Jai reikia daugiau oro, — garsiai pasakė ponia Čening-Pi- 
bodi, nors oro Meine lyg ir netrūko. 

Vilburis Larčas jau žinojo, ko iš tikrųjų reikia Misi. Jai rei- 
kėjo atsikratyti nėštumo. Larčas tai suprato matydamas, kaip 
pyksta jaunasis Čedvikas, arba Kebotas; tai po truputį aiškėjo 
ir iš kvailų nukaršusio gydytojo klausimų apie „šiuolaikinę“ 
akušerijos metodiką, ir iš to, kad daugiau niekas prie stalo 
apie nieką nesikalbėjo, ir iš pernelyg garsaus peilių, šakučių 
bei lėkščių skimbčiojimo. Štai kodėl jie jį pasikvietė: Misi 
Čening-Pibodi, kurią rytais pykina, reikia padaryti abortą. 
To prireikia ir turtuoliams. Netgi turtuoliai, kurie, Vilburio 
Larčo manymu, viską sužinodavo paskiausiai, netgi jie jau 
žinojo apie jį. Jis norėjo tuoj pat išeiti, tačiau dabar jį sulaikė 
jo lemtis. Kartais, kai būname tarytum paženklinti, kai mums 
priklijuojama tam tikra etiketė, tai tampa mūsų pašaukimu; 
Vilburis Larčas jautėsi pašauktas. Prostitutės laiškas iš Sent 
Klaudo jau keliavo pas jį, ir jis ten važiuos, bet pirmiausia 
turėjo kai ką padaryti čia. 

Jis pakilo nuo stalo. Vyrai buvo siunčiami į kažkokį atskirą 
kambarį — rūkyti cigarų. Moterys susispietė aplink kažkieno 
kūdikį —auklė, arba guvernantė (tarnaitė, galvojo Vilburis Lar- 
čas), atnešė mažylį į valgomąjį, ir moterys supuolė jo pažiūrėti. 
Vilburis Larčas irgi žvilgtelėjo. Moterys susispaudė, kad jis 
galėtų prieiti. Kūdikis atrodė rausvas ir linksmas, maždaug 
trijų mėnesių, bet daktaras Larčas pastebėjo žnyplių žymę 
ant jo skruostuko: buvo aišku, jog to įspaudo vietoje liks 
randas. „Aš moku geriau priimti naujagimius“, — pagalvojo 
Larčas. 

— Mielas mažylis, ar ne, daktare Larčai? — tarė viena iš 
moterų. 

— Gaila, kad šitaip paženklintas žnyplėmis, — pasakė Larčas, 
ir jos visos iškart nutilo. 

Ponia Čening-Pibodi išsivedė Larčą į koridorių. Iš ten jis 
paskui ją ėjo į jam jau paruoštą kambarį. Pakeliui ji tarė: 

— Mums iškilo tokia problemėlė... 

— Kelių mėnesių jos nėštumas? — paklausė Larčas ponios 
Čening-Pibodi. — Ar jau juda? 

Neaišku, ar Misi Čening-Pibodi vaisius jau judėjo, ar ne; 
galima pasakyti tik tai, kad ji atrodė puikiai parengta. Nedidelę 
skaityklą šeima buvo pavertusi operacine. Nuo sienų, lyg iš- 
girdę komandą „ramiai“, iš senų paveikslų žvelgė uniformuoti 
vyrai, aplinkui tarsi asistentai stirksojo knygos (iš pažiūros 
seniai niekieno nevartomos). Geriausiai matomoje niūraus 
kambario vietoje stovėjo tvirtas stalas, užtiestas, kaip ir reikėjo, 
medvilniniu vatinu ir gumuota paklode; Misi gulėjo ant to 
stalo — tiksliai taip, kaip turi gulėti apžiūrima pacientė. Ji jau 
buvo apskusta, apiplauta gyvsidabrio dichlorido tirpalu. Kaž- 
kas, matyt, labai stengėsi padaryti viską kaip reikiant; galbūt 
jie prispyrę iškamantinėjo senąjį šeimos gydytoją. Daktaras 
Larčas pastebėjo, kad kambaryje padėta ir spirito, ir medici- 
ninio muilo, ir nagų šepetukas (jį paėmęs Larčas nedelsdamas 
pradėjo plautis rankas). Oda aptrauktoje dėžutėje, su atlasiniu 
pamušalu, buvo šeši metaliniai plėtikliai ir trys grandikliai. 
Šalia buvo ir buteliukas chloroformo bei kaukė, ir kaip tik 
dėl šios vienintelės klaidos — dėl to, kad jie nežinojo, jog jam 
labiau patinka eteris, — Larčas jiems vos neatleido. 

Vilburis Larčas negalėjo jiems atleisti tik todėl, kad jie 
juo aiškiai šlykštėjosi. Kambaryje tupinėjo kažkokia senyva 
moteriškė, tikriausiai ištikima šeimos tarnaitė ir pribuvėja, 
priėmusi daugybę mažų ČCeningų-Pibodžių, gal netgi pačią 
Misi. Ta senutė iš veido atrodė ypač sukta ir akyla, į Larčą ji 
žvilgčiojo lyg tikėdamasi, jog jis pagirs ją už tai, kad ji taip 
gerai parengė pacientę, — kita vertus, ji nebūtų pripažinusi, 
kad jis su ja kalbėjosi. O ponia Čening-Pibodi, regis, negalėjo 
prie Larčo net prisiliesti; bet ji pasisiūlė palaikyti jo švarką, ir 
Larčas prieš paprašydamas, kad ji išeitų, leido jai jį paimti. 

— Atsiųskite čia tą vaikiną, — pasakė jis. — Manau, jam rei- 
Kėtų čia būti. 

Larčas turėjo omenyje tą ypač priešiškai nusiteikusį balta 
teniso apranga vilkintį jaunuolį, kad ir kas jis buvo — pasipik- 
tinęs brolis ar nusikaltęs mylimasis, o gal ir tas, ir tas. „Šiems 
žmonėms manęs reikia, bet jie vis tiek manęs nekenčia“, — gal- 

vojo Larčas šveisdamasis panages. Paskui, pamerkęs rankas į 
spirito vonelę, jis susimąstė apie tai, kad Čeningai-Pibodžiai 
tikriausiai pažįsta daugybę gydytojų (ko gero, nemažai gydy- 
tojų yra ir tarp jų giminaičių!), bet jie nieku gyvu nesikreiptų 
nė į vieną iš saviškių, prašydami padėti iškilus tokiai „pro- 
blemėlei“. Jie pernelyg tyri. 

— Norite, kad jums padėčiau? — paklausė Larčo atėjęs jau- 
nasis paniurėlis. 

— Ne, —atsakė Larčas. — Nieko nelieskite ir stovėkite man 
iš kairės. Tik žiūrėkite man per petį ir pasistenkite viską 
matyti. 

Kai Vilburis Larčas pradėjo darbuotis grandikliu, jaunojo 
Čedviko (arba Keboto) veide beveik nebebuvo matyti aukštuo- 
menei būdingos klasinės paniekos; o kai pasimatė „apvaisinimo 
padariniai“, vaikinas tarytum atsivėrė, nebeatrodė toks greitas 
kritikuoti, jo veido, spalva jau ne ką tesiskiriančio nuo teniso 
aprangos, išraiška išvis pasikeitė, žvilgsnis sušvelnėjo. 

— Štai ką pastebėjau ir galiu pasakyti apie gimdos sienelę, — 
tarė daktaras Larčas vaiduokliškai išbalusiam jaunuoliui. — Tai 
tvirta, standi, raumeninga sienelė, ir kai ją švariai nugrandai, 
pasigirsta grikšėjimas. Tada žinai, kad išvalei viską — visus ap- 
vaisinimo padarinius. Klausykitės, kol išgirsite grikšėjimą. — Jis 
dar pagrandė. — Girdite? — paklausė. 

— Ne, — sušnibždėjo jaunuolis. 

— Na, gal „išgirsite“ ir ne visai tinkamas žodis, — tarė Vil- 
buris Larčas. — Gal tą grikšėjimą greičiau galima pajausti, bet 
man atrodo, kad jį girdžiu. Grikšėjimą, — pasakė Larčas, kai 
jaunasis Kebotas, arba Čedvikas, rieškučiomis jau gaudė savo 
vėmalus. 

— Matuokite jai temperatūrą kas valandą, — paliepė Larčas 
griežtajai tarnaitei, laikančiai sterilius rankšluosčius. — Jeigu 
bent kiek daugiau kraujuos arba turės karščio, kvieskite mane. 
Ir elkitės su ja kaip su princese, — dar pasakė Vilburis Larčas 
senutei ir mirtinai išblyškusiam, vėmulio iškankintam vaiki- 
nui. — Negalima leisti, kad kas nors verstų ją gėdytis. 

Larčas kilstelėjo Misi vokus, pažvelgė į nuo chloroformo 
apdujusias jos akis ir gal jau būtų išėjęs kaip džentelmenas, 
bet apsivilkęs švarką pajuto, kad vidinėje kišenėje pūpso vo- 
kas. Neskaičiavo, kiek ten pinigų, tačiau matė, kad keli šimtai 
dolerių. Staiga tarytum vėl atsidūrė mero rezidencijoje, ga- 
liniuose kambariuose, tarp tarnų; buvo aišku, kad Čeningai- 
Pibodžiai daugiau nekvies jo pažaisti teniso arba kroketo, ar 
paburiuoti. 

Maždaug penkiasdešimt dolerių jis tuoj pat padavė senutei, 
apiplovusiai Misi lyties organus gyvsidabrio dichlorido tirpalu, 
o paskui uždengusiai steriliu higieniniu paketu. Gal dvidešimt 
kyštelėjo jaunajam tenisininkui, prasivėrusiam duris į vidinį 
kiemą ir kvėpuojančiam grynu sodo oru. Jau buvo beišeinąs, 
bet susikišęs rankas į švarko kišenes vėl užčiuopė moteriškas 
kelnaites; daug negalvodamas pasigriebė iš kambario placentos 
žnyples. Ieškojo senojo gydytojo, tačiau valgomajame buvo tik 
keli tarnai — tebekraustė stalą. Kiekvienam iš jų Larčas davė 
po dvidešimt ar trisdešimt dolerių. 

Senąjį gydytoją rado miegantį skaitymo krėsle kitame 
kambaryje. Pražiodęs žnyples, Larčas sugnybo jomis „šalia 
Harisono“ pasisavintas kelnaites ir prisegė jas iškaršusiam 
knarkliui prie švarko atlapo. 

Tada rado virtuvę, kurioje irgi triūsė keletas tarnų; ten iš- 
dalijo kokius du šimtus dolerių. 

Išėjęs į lauką, visus likusius pinigus, dar du šimtus dolerių, 
atidavė gėlių lysvėje šalia paradinių durų klūpančiam sodinin- 
kui. Tuščią voką mielai būtų grąžinęs poniai Čening-Pibodi, 
tačiau kilmingoji dama nuo jo tikriausiai kažkur slėpėsi. Jis 
Mėgino voką sulankstyti ir didžiuliu žalvariniu plaktuku 
Prispausti prie durų, bet vėjyje tas nelemtas popiergalis vis 
nulėkdavo į šalį. Galiausiai supykęs Larčas sugniaužė jį į gu- 
Mulėlį ir numetė į išpuoselėtą apskritą pievelę, aplink kurią, 
Matyt, apvažiuodavo priešais namą apsisukantys automobiliai. 
Tolimesnėje pievelėje du kroketo žaidėjai stabtelėjo ir nustebę 
Pažvelgė iš pradžių į suglamžytą voką, paskui į žydrą vasaros 

dangų, tarsi būtų tikėjęsi, kad Larčą, mažų mažiausiai, tuoj 
nutrenks žaibas. 

Grįždamas į Portlendą Vilburis Larčas mąstė apie praėjusio 
šimtmečio mediciną — apie tuos laikus, kai nebuvo uždrausta 
nutraukti nėštumą, kai medicinos studentai būdavo mokomi 
daryti ne tik paprasčiausius abortus, bet ir daug sudėtingesnes 
operacijas: tokias kaip vaisiaus susmulkinimas gimdoje-arba jo 
galvos sutraiškymas (užuot darius gerokai pavojingesnį cezario 
pjūvį). Larčas murmėjo sau panosėje: „vaisiaus susmulkinimas“, 
„galvos sutraiškymas“. Kol privažiavo Portlendą, spėjo viską ge- 
rai apmąstyti. Jis buvo akušeris; padėdavo naujagimiams ateiti 
į šį pasaulį. Jo kolegos tai vadino „Dievo darbu“. Kita vertus, 
jis darė abortus; padėdavo moterims atsikratyti nėštumo. Tai 
kolegos vadino „Šėtono darbu“ tačiau pats Vilburis Larčas 
manė, kad viskas, ką jis daro, yra Dievo darbas. Ne veltui 
ponia Maksvel rašė: „Tikro gydytojo širdis niekada nebus nei 
pernelyg atvira, nei per švelni“. 

Vėliau, kai tik dėl kokių nors priežasčių suabejos, ar tei- 
singai elgiasi, Larčas stengsis prisiminti: jis miegojo su jaunos 
merginos motina ir rengėsi jos dukters cigaro skleidžiamoje 
šviesoje. Jis nesunkiai susilaikys nuo lytinių santykių visą li- 
kusį gyvenimą, bet kaip galėtų kada nors smerkti kitą žmogų 
už tai, kad šis mylėjosi? Larčas prisimins ir tai, ko nepadarė 
ponios Ymz dukteriai, ir kuo tai baigėsi. 

Jis padės gimdyvėms. Padės ir toms moterims, kurios ne- 
nori gimdyti. 

Portlende jo jau laukė laiškas iš Sent Klaudo. Siųsdami 
Vilburį Larčą į Sent Klaudą, Meino valstijos medikų komisijos 
nariai negalėjo žinoti, kaip jis atjaučia našlaičius, — negalėjo 
žinoti ir kad jis pasirengęs palikti gimtąjį Portlendą, tą saugų 
uostą, iš kurio išplaukė niekada neturėjęs grįžti Great Eastern. 
Komisijos nariai, beje, taip ir nesužinos, kad per pirmą Sent 
Klaude praleistą savaitę Vilburis Larčas įkūrė našlaičių prie- 
glaudą (nes jos reikėjo), priėmė tris naujagimius (vieną lauktą, 
du neišvengiamus — vienas iš jų bus našlaitis) ir padarė vieną 

abortą (iš viso jau trečią). Larčas daug metų mokys tenykščius 
žmones, kaip išvengti nėštumo, — kurį laiką abortų ir gimdymų 
santykis nesikeis: bus nutraukiamas vienas iš keturių nėštumų. 
Paskui vienas iš penkių, o dar vėliau — vienas iš šešių. 

Pirmojo pasaulinio karo metais, kai Vilburis Larčas buvo 
Prancūzijoje, prieglaudoje jį pavadavęs gydytojas abortų ne- 
darė; gimstamumas staiga padidėjo, našlaičių atsirado dvigubai 
daugiau, tačiau tas gydytojas seselėms Ednai ir Andželai sakė, 
jog į šį pasaulį atėjo tam, kad dirbtų Dievo darbą, o ne Šėtono. 
Vėliau pasirodys, jog šitaip nežymiai atskirti vieną darbą nuo 
kito pravartu ir seselei Andželai, ir seselei Ednai, ir daktarui 
Vilburiui Larčui, kuris iš Prancūzijos savo gerosioms seselėms 
rašė matęs tikrąjį Šėtono darbą: Šėtonas švaistosi artilerijos 
sviediniais ir granatų skeveldromis, šrapneliais ir mažytėmis 
purvinomis drabužių skiautelėmis, kurios kartu su kulkomis 
įstringa žaizdose. Šėtono darbas ir dujinė gangrena, ta bai- 
siausia Pirmojo pasaulinio karo rykštė, — Vilburis Larčas nie- 
kada nepamirš jos pažeistuose audiniuose susikaupusių dujų 
traškėjimo. 

— Pasakykite jam, — rašė Larčas seselei Andželai ir seselei 
Ednai, — pasakykite tam kvailiui, — turėjo omenyje jį pava- 
duojantį gydytoją, — kad visoks darbas, kokį tik dirbate prie- 
glaudoje, yra Dievo darbas — juk viską darote našlaičių labui, 
padedate jiems! 

Kai karas baigėsi ir Vilburis Larčas grįžo namo, į Sent Klau- 
dą, seselės Edna ir Andžela jau žinojo, kaip reikia vadinti prie- 
glaudoje dirbamus darbus, — viena kitai sakydavo dirbsiančios 
Dievo darbą, arba Šėtono, ir abi iš karto suprasdavo, kokia ope- 
racija kada bus daroma. Vilburis Larčas neprieštaravo — tokie 
pasakymai buvo pravartūs, — nors iš tikrųjų abi seselės pritarė 
jo nuomonei, kad viskas, ką jie daro, yra Dievo darbas. 

Pirmas keblumas jiems iškilo tik tūkstantis devyni šimtai 
trisdešimt kažkelintaisiais metais. Dėl našlaičio, vardu Ho- 
meras Velzas. Jis tiek daug kartų buvo išsiųstas į pasaulį ir vėl 

nors darbo; paauglio metų berniukas turi būti naudingas. Bet 
abi seselės ir daktaras Larčas vis galvojo, ar jis supras. Home- 
ras buvo matęs, kaip motinos ateina ir išeina, palikusios savo 
kūdikius, bet kiek laiko praeis, kol jis pradės jas skaičiuoti —ir 
suvoks, kad motinų ateina ir išeina daugiau, negu prieglaudoje 
paliekama naujagimių? Kiek laiko praeis, kol jis pastebės, kad 
ne visų į Sent Klaudą atvykstančių motinų nėštumas aiškiai 
matomas — ir kad kai kurios net nenakvoja? „Ar reikia jam 
pasakyti?“ — galvojo seselės ir daktaras Larčas. 

— Vilburi, — kartą tarė seselė Edna, tuo tarpu seselė Andžela 
išraiškingai užvertė akis, — berniukas prižiūri visą ūkį — ne- 
trukus jis pats viską supras. 

— Jis taip greit auga, — pasakė seselė Andžela. — Kasdien 
sužino ką nors nauja. 

Iš tikrųjų: po aborto atsigaunančių moterų jie niekada 
neguldydavo tame pačiame kambaryje, kuriame ilsėdavosi 
gimdyvės, kaupiančios jėgas ir besirengiančios palikti savo 
kūdikius; tai galėjo pastebėti net vaikas. Be to, Homeras Vel- 
zas dažnai turėdavo ištuštinti šiukšliadėžes, visas šiukšliadėžes, 
net ir stovinčias operacinėje — sandarias ir iškratomas tiesiai į 
krosnį šiukšlėms deginti. 

— O kas, jeigu jis žvilgtelės į kurią nors iš tų šiukšliadėžių, 
Vilburi? — paklausė seselė Edna. 

— Jeigu jis jau pakankamai didelis, kad žvilgtelėtų, tai jam, 
matyt, jau laikas sužinoti, — tarė šventas Larčas. 

Turbūt Larčas norėjo pasakyti: „Jeigu jis jau pakankamai 
didelis, kad suprastų, ką mato“ Ir po Dievo darbo, ir po Šėtono 
atliekos šiukšliadėžėje būdavo beveik tokios pat: dažniausiai 
kraujas ir gleivės, vatos ir marlės gniužulėliai, placenta ir 
gaktos plaukai. Abi seselės daktarui Larčui sakė, kad nereikia 
apskusti pacienčių prieš abortą, tačiau Larčas viską darė labai 
skrupulingai; be to, jis manė, kad jeigu jau viskas, ką daro, 
yra Dievo darbas, tai turi taip pat ir atrodyti. Šiukšliadėžėse, 
kurias Homeras Velzas nešdavo prie krosnies, būdavo visa 
Sent Klaudo istorija: nukirpti šilkinių ir ketguto siūlų galiukai, 

fekalijos ir muilinas klizmų vanduo, ir tai, ko, seselių Ednos 
ir Andželos manymu, Homerui jokiu būdu nereikėjo maty- 
ti, — vadinamieji apvaisinimo padariniai, žmogaus gemalas 
arba atpažįstamos jo dalys. 

Būtent taip Homeras Velzas (vargšas trylikametis) ir suži- 
nojo, kad Sent Klaude ne tik priimami gimstantys kūdikiai, 
bet ir atsikratoma negimusių. Vieną dieną, eidamas atgal nuo 
krosnies, Homeras pastebėjo ant žemės gulintį gemalą: jis 
buvo iškritęs iš šiukšliadėžės, bet Homeras pamanė, kad iš 
dangaus. Berniukas pasilenkė, paskui apsidairė, ar nepamatys 
kokio lizdo, iš kurio tas gemalas galėjo iškristi, — tačiau arti 
nebuvo jokių medžių. Homeras Velzas žinojo, kad paukščiai 
nededa kiaušinių skrisdami — ir kad kiaušinis krisdamas ne- 
gali išsilukštenti. 

Homerui į galvą dar atėjo mintis, kad gal koks nors gyvulėlis 
čia persileido, — našlaičių prieglaudoje, šalia ligoninės, dažnai 
galėjai išgirsti tą žodį, — tačiau koks gyvulėlis? Gemalas svėrė 
mažiau negu vieną svarą, atrodė gal aštuonių colių ilgio, o tas 
šešėlis ant beveik permatomos jo galvutės buvo bedygstantys 
plaukai, ne plunksnos; be to, suspaustame veidelyje buvo ma- 
tyti lyg ir antakiai, ir blakstienos. O čia ar ne speneliai — tie 
maži rausvi taškučiai ant krūtinės, didumo sulig storu nykš- 
čiu? O tos ataugėlės rankų ir kojų pirštų galiukuose — juk čia 
nagai! Laikydamas gemalą saujoje, Homeras nubėgo tiesiai 
pas daktarą Larčą. Larčas sėdėjo prie rašomosios mašinėlės 
seselės Andželos kabinete, rašė laišką „Naujosios Anglijos 
Mažųjų klajūnų namams“. 

— Štai ką radau! — pasakė Homeras Velzas ir ištiesė ranką. 

Larčas paėmė iš jo gemalą, paguldė ant švaraus balto ra- 
sšomojo popieriaus lapo ir padėjo ant seselės Andželos stalo. 
Matė, kad gemalas maždaug trijų mėnesių — daugių daugiausia 
Keturių. Dar nebuvo „gyvas“, bet beveik. 

— Kas čia? — paklausė Homeras Velzas. 

— Dievo darbas, — tarė Vilburis Larčas, Sent Klaudo šventa- 
Sis, nes kaip tik tą akimirką suprato, jog tai irgi Dievo darbas: 

išmokyti Homerą Velzą, viską jam papasakoti, pasistengti, kad 
jis visada skirtų, kas gera ir kas bloga. Buvo aišku, jog to darbo, 
Dievo darbo, bus daug, ir jeigu jau Larčas taip pasitiki savimi, 
kad drįsta jo imtis, turės padaryti jį tobulai. 


3. MEINO PRINCAI, NAUJOSIOS 
ANGLIJOS KARALIAI 


4 


“9 Ca Sent Klaude, — rašė daktaras Larčas, — su našlaičiais 
elgiamės taip, tarsi jie būtų karalių kilmės.“ 

Berniukų skyriuje toks požiūris buvo juntamas ir klausantis 
jausmingo jo palinkėjimo prieš naktį — savotiško palaiminimo, 
kasvakar nuskambančio tamsoje, virš eilėmis sustatytų lovų. 
Daktaras Larčas vaikams labos nakties linkėdavo po knygos 
skaitymo, o skaityti — nuo to laiko, kai per nelaimingą atsi- 
tikimą žuvo Vinklai, — buvo Homero Velzo pareiga. Dakta- 
ras Larčas norėjo, kad Homeras labiau pasitikėtų savimi. Kai 
Homeras daktarui Larčui pasakė, kad jam labai patiko skaityti 
Vinklams jų safario palapinėje — ir berods puikiai sekėsi, nors 
Vinklai ir užmigo, — daktaras nusprendė, jog berniuką reikia 
skatinti ugdyti savo gabumus. 

Tūkstantis devyni šimtai trisdešimt kažkelintaisiais metais, 
beveik tuoj pat po to, kai pirmą kartą pamatė gemalą, Homeras 
Velzas pradėjo berniukų skyriui skaityti Deividą Koperfildą, 
po dvidešimt minučių kas vakarą, ne daugiau ir ne mažiau; 
jam pačiam atrodė, kad skaitys tą knygą ilgiau, negu Diken- 
Sas ją rašė. Iš pradžių Homeras vis užsikirsdavo — ir būdavo 
Pašiepiamas kelių bemaž to paties amžiaus berniukų (vyres- 
nių nebuvo), — bet po kurio laiko jau skaitė visai neblogai. 
Kiekvieną vakarą pats sau pusbalsiu dar pakartodavo įžanginį 
knygos sakinį. Tai buvo tarytum litanija — kartais, ištaręs tuos 
Žodžius, jis ramiai užmigdavo. 

Ar aš pats savo gyvenime tapsiu didvyriu, ar tas vaidmuo 
teks kam nors kitam — turės parodyti šie puslapiai. 

»Ar aš pats savo gyvenime tapsiu didvyriu...“ —šnibždėdavo 
Homeras. Jis prisimindavo, kokios sausos buvo jo akys ir nosis 

Dreiperių kūryklos kambarėlyje Votervilyje; prisimindavo 
ir vandens, kuris nunešė Vinklus, purslus; ir šaltą, drėgną, 
susirietusią gyvybės užuomazgą, negyvą gulėjusią jam ant 
delno. (Tas daiktas, kurį jis laikė rankoje, tikrai negalėjo būti 
didvyris.) 

Po komandos „išjungti šviesas“, kai seselė Edna arba seselė 
Andžela jau būdavo paklaususios, ar niekas nenori paskutinį 
kartą atsigerti vandens ir ar niekam nereikia paskutinį kartą 
nubėgti į tualetą, — kai tamsoje tebemirksėdavo ką tik užge- 
sintų lempučių šviesos taškeliai ir sugulę našlaičiai arba jau 
grimzdavo į miegą, arba svajodavo, arba mintyse išgyvendavo 
Deivido Koperfildo nuotykius, — daktaras Larčas atidarydavo 
duris iš ligoninės spalvomis išdažyto koridoriaus, kuriame 
buvo matyti pliki vamzdžiai. 

— Labanakt! — sušukdavo jis. — Labanakt, Meino princai, 
Naujosios Anglijos karaliai! 

(Tas daiktas, kurį Homeras laikė rankoje, nebuvo princas — ir 
negyveno tiek ilgai, kad taptų karaliumi.) 

Paskui — trinkt! — durys užsiverdavo, ir našlaičiai vėl likda- 
vo juodoje tamsoje. Dabar jau su visokiais įsivaizduojamais 
karališkųjų šeimų nariais. Kokius princus ar karalius jie galėjo 
būti matę? Apie kokią ateitį galėjo svajoti? Kokie karališkieji 
globėjai sveikindavo juos sapnuose? Kokios princesės juos 
mylėdavo? Kokias karalienes jie vesdavo? Ir kada jie pagaliau 
ištrūkdavo iš tamsos, kuri likdavo su jais, kai Larčas uždarydavo 
duris, kai nebebūdavo girdėti nueinančios seselės, Ednos arba 
Andželos, batų girgždėjimo? (Tas daiktas, kurį Homeras laikė 
rankoje, tikrai nebūtų girdėjęs, kaip girgžda seselių batai, — jo 
ausytės buvo tokios mažos, susisukusios!) 

Homeras Velzas: į viską žiūrėjo kitaip. Jis mintyse niekada 
neišvykdavo iš Sent Klaudo. Meino princai, kuriuos Homeras 
matydavo, ir Naujosios Anglijos karaliai, kuriuos įsivaizduo- 
davo, — jie karaliavo Sent Klaudo dvare, niekada niekur ne- 
keliaudavo; neprisirengdavo net nuvažiuoti prie jūros, nebuvo 
matę vandenyno. Tačiau daktaro Larčo palaiminimas vis dėlto 

kažkaip pakeldavo nuotaiką net Homerui Velzui, atrodyda- 
vo kupinas vilties. Šie Meino princai ir Naujosios Anglijos 
karaliai, šie Sent Klaudo našlaičiai — kad ir kas jie būtų, vis 
dėlto yra didvyriai savo pačių gyvenime. Bent jau tai Home- 
ras galėjo įžvelgti tamsoje; bent jau tai daktaras Larčas, tarsi 
tėvas, jam davė. 

Žmogus visada gali elgtis kaip princas, netgi kaip karalius, 
netgi Sent Klaude. Tikriausiai tai daktaras Larčas ir norėjo 
pasakyti. 


Homeras Velzas įsivaizdavo esąs princas. Jis pakėlė akis į 
savo karalių: sekė kiekvieną švento Larčo judesį. Vis galvojo, 
koks šaltas buvo tas daiktas. 

— Todėl, kad jau negyvas, tiesa? — paklausė daktaro Lar- 
čo. — Todėl ir šaltas, tiesa? 

— Taip, — tarė daktaras Larčas. — Tam tikra prasme, Homerai, 
jis niekada ir nebuvo gyvas. 

— Niekada ir nebuvo gyvas, — pakartojo Homeras. 

— Kartais, — pasakė daktaras Larčas, — moteris tiesiog negali 
prisiversti nutraukti nėštumo, ji jaučia, kad kūdikis jau yra 
kūdikis — nuo pat pirmos kruopelytės — ir kad ji turi jį pa- 
gimdyti, nors iš tikrųjų jo nenori ir negali juo rūpintis; tada ji 
ateina pas mus ir čia pagimdo savo kūdikį. Ir palieka jį mums. 
Ji pasikliauja mumis; tikisi, kad surasime jam namus. 

— Ji pagimdo našlaitį, — tarė Homeras Velzas. — Kas nors 
turi jį įvaikinti. 

— Paprastai kas nors ir įvaikina, — pasakė daktaras Larčas. 

— Paprastai, — tarė Homeras Velzas. — Gal. 

— Galų gale vis tiek įvaikina. 

= O kartais, —tarė Homeras Velzas, — moteris viso to nedaro, 
esą? Jį negimdo savo kūdikio. 

„ “Kartais, — pasakė daktaras Larčas, — pastojusi moteris išsyk 
“no, Jog tas vaikas nepageidaujamas. 

— Našlaitis, nuo pat pradžių, — tarė Homeras Velzas. 

— Galima sakyti ir taip. 

— Tada moteris jį nužudo, — pasakė Homeras Velzas. 

— Galima sakyti ir taip, — neprieštaravo Vilburis Lar- 
čas. — Arba, kitaip tariant, sustabdo jo vystymąsi, kol jis 
dar netapo vaiku, tiesiog sustabdo. Pirmus tris ar keturis 
mėnesius vaisius — arba embrionas (tada aš dar nesakau 
„vaikas“) — pats kaip ir negyvena. Jis tarsi motinos dalis. 
Dar neišsivystęs. 

— Tik truputį pradėjęs vystytis, — tarė Homeras Velzas. 

— Pats dar nejuda, — pasakė daktaras Larčas. 

— Dar neturi normalios nosies, — prisiminė Homeras Velzas. 
To daikto, kurį jis laikė rankoje, nei šnervės, nei visa nosis 
dar nebuvo nuožulni; šnervės — dvi skylutės veide — atrodė 
nukreiptos tiesiai į priekį, kaip paršiuko. 

— Kartais, — tarė daktaras Larčas, — kai moteris labai stipri 
ir žino, jog niekas nesirūpins jos kūdikiu, jeigu ji pagimdys, 
kai nenori paleisti to vaiko į pasaulį ir ieškoti jam namų — ji 
ateina pas mane ir aš visa tai sustabdau. 

— Kaip, sakėte, vadinasi tas sustabdymas? — paklausė Ho- 
meras Velzas. 

— Abortas, — pasakė daktaras Larčas. 

— Tiesa, — tarė Homeras Velzas. — Abortas. 

— O tai, ką tu laikei rankoje, Homerai, buvo per abortą 
išimtas gemalas, — paaiškino daktaras Larčas. — Embrionas, 
kokių trijų ar keturių mėnesių. 

— Išimtas gemalas, embrionas, kokių trijų ar keturių mė- 
nesių, — tarė Homeras Velzas; jis turėjo erzinantį įprotį kuo 
rimčiausiu balsu kartoti sakinių pabaigas, lyg būtų rengęsis 
skaityti jas vaikams, kaip Deividą Koperfildą. 

— Štai kodėl, — kantriai kalbėjo daktaras Larčas, — kai kurios 
čia ateinančios moterys neatrodo nėščios... Embrionas, gema- 
las, ne toks didelis, kad matytųsi. 

— Bet jos vis dėlto nėščios, — tarė Homeras Velzas. — Visos 
moterys, kurios čia ateina. Jos arba rengiasi gimdyti našlaitį 
arba nori, kad visa tai sustabdytumėt, tiesa? 

— Tiesa, — pasakė daktaras Larčas. — Aš — tik gydytojas. Aš 
joms padedu, kad viskas būtų taip, kaip jos nori. Priimu naš- 
laitį arba darau abortą. 

— Našlaitį arba abortą, — tarė Homeras Velzas. 


Seselė Edna kartais paerzindavo daktarą Larčą dėl Homero 
Velzo. 

— Turite naują šešėlį, Vilburi, — sakydavo. 

— Daktare Larčai, — pridurdavo seselė Andžela. — Kas čia 
per aidas? Paskui jus sekioja kažkokia papūga. 

„Dieve, ar kas tu ten esi, atleisk man, — rašė daktaras Lar- 
čas. — Aš iš to vaiko padariau ištikimą savo sekėją, turiu trylikos 
metų mokinį.“ 

Kai Homerui suėjo penkiolika, Deividą Koperfildą jis skaitė 
jau taip gerai, kad kai kurios vyresnės mergaitės iš mergaičių 
skyriaus daktarą Larčą vis klausinėjo, ar nebūtų galima Ho- 
mero įkalbėti skaityti ir joms. 

— Tik vyresnėms? — paklausė Homeras. 

— Ne, žinoma, ne tik, — atsakė daktaras Larčas. — Skaitysi 
visoms. 

— Mergaičių skyriuje? 

— Na, taip, — tarė daktaras Larčas. — Būtų nepatogu, jei visos 
Mergaitės vaikščiotų į berniukų skyrių. 

— Tiesa, — sutiko Homeras Velzas. — Bet ar pirmiau turėsiu 
skaityti mergaitėms, ar berniukams? 

— Mergaitėms, — tarė Larčas. — Mergaitės eina miegoti 
anksčiau negu berniukai. 

— Tikrai? — nustebo Homeras. 

ias taip, — pasakė daktaras Larčas. 

— Reikės skaityti tą pačią ištrauką? — paklausė Homeras. 

eividą Koperfildą jis skaitė jau ketvirtą kartą, garsiai — tik 
Mečią; jau buvo priėjęs šešioliktą skyrių, „Aš pasidarau dau- 
šelių atžvilgių kitoks berniukas“ 

Tačiau daktaras Larčas — laikydamasis to paties nusistaty- 
mo, pagal kurį našlaičiams derėjo skaityti knygas apie našlai- 
čius, — nusprendė, kad našlaitės turėtų klausytis pasakojimų 
apie našlaites, ir pavedė Homerui mergaičių skyriuje skaityti 
Džeinę Eir. 

Homeras iškart pastebėjo, kad mergaitės dėmesingesnės 
negu berniukai; jos apskritai buvo geresnės klausytojos — tik 
truputį pakrizendavo jam atėjus ir išeinant. Pamatęs, kad jos 
klausosi daug atidžiau, Homeras nustebo, nes jam pačiam 
Džeinė Eir atrodė toli gražu ne tokia įdomi knyga kaip Deividas 
Koperfildas; jis neabejojo, kad Šarlotė Brontė — toli gražu ne 
tokia gera rašytoja kaip Čarlzas Dikensas. „Palyginti su ma- 
žuoju Deividu, — galvojo Homeras, — Džeinė tikra verksnė, 
žliumba.“ Bet mergaitės mergaičių skyriuje visada prašydavo 
paskaityti daugiau, dar bent vieną pastraipą — kiekvieną vakarą, * 
kai Homeras nutildavo ir sprukdavo lauk, iš jų korpuso į naktį, 
bėgte į berniukų skyrių, kur laukdavo Dikensas. 

Naktis tarp berniukų ir mergaičių skyrių dažnai atsiduodavo 
pjuvenomis; tik naktyje ir buvo išlikęs senojo Sent Klaudo at- 
minimas, paslaptingoje tamsoje sklindantys lentpjūvių kvapai 
ir netgi pakartęs lentpjovių cigarų dvokas. 

— Naktis kartais kvepia mediena ir cigarais, — pasakė Ho- 
meras Velzas daktarui Larčui, puikiai prisimenančiam cigarus; 
daktarą nukratė šiurpas. 

Homeras vis pagalvodavo, kad mergaičių skyriuje kvapas 
kitoks negu berniukų, nors ir ten buvo tokie pat pliki vamz- 
džiai, ligoninės spalvos ir tokia pat drausmė miegamajame. 
Viena vertus, mergaičių skyriaus kvapas atrodė saldesnis, 
malonesnis; kita vertus — šleikštesnis; Homeras nesuprato, 
kas tai per kvapas. 

Berniukai ir mergaitės miegodavo apsirengę labai pana- 
šiai —apatiniais marškiniais ir kelnaitėmis, — be to, kai Homeras 
ateidavo į mergaičių skyrių, šios jau būdavo lovose, užsiklo- 
jusios kojas; vienos sėdėdavo, kitos gulėdavo. Tos, kurioms 
jau ryškėjo krūtys, — tokių buvo nedaug, — paprastai sėdė- 

davo sukryžiavusios rankas ant krūtinių, kad nebūtų matyti, 
kokios jos subrendusios. Tik viena iš jų nesidangstė — pati 
stambiausia ir vyriausia; ji buvo ir stambesnė, ir vyresnė už 
Homerą Velzą. Būtent ji pernešė Homerą per garsiųjų porinių 
lenktynių finišo liniją — ta mergaitė, vardu Melonija, turėjusi 
būti Melodija; ta, kurios krūtis Homeras netyčia palietė, kuri 
sužnybo jam pimpį. 

Skaitymo Melonija klausydavosi atsisėdusi kaip indėnė —ant 
antklodės; kelnaitės jai buvo mažokos; rankomis ji įsiremdavo 
į klubus, alkūnes tarsi sparnus atkišdavo į šonus, nemenką 
krūtinę atstatydavo į priekį; būdavo matyti plikas didžiulio jos 
pilvo ruoželis. Ponia Grogan, mergaičių skyriaus direktorė, 
kiekvieną vakarą klausdavo: 

— Ar neperšalsi neužsiklojusi, Melonija? 

— Ne-e, —atsakydavo Melonija, ir ponia Grogan atsidusda- 
vo — kone sudejuodavo. Tokia, beje, ir buvo jos pravardė: ponia 
Dejonė. Mergaitėms ponia Dejonė vadovavo pasikliaudama 
savo gebėjimu priversti jas manyti, kad jos ją skaudina, kai 
kuo nors kenkia pačios sau ar viena kitai. 

— O, kaip man skaudu tai matyti! — sakydavo ji, kai jos 
susipešdavo, tampydavosi už plaukų, kandžiodavo viena kitai 
veidą, mėgindavo išspausti akis. — Kaip skaudu! 

Toks pasakymas paveikdavo mergaites, kurioms ponia Gro- 
gan patiko. Melonijai jos žodžiai nedarė jokios įtakos. Ponia 
Grogan itin mėgo Meloniją, bet jautė, kad jos pastangos pel- 
nyti Melonijos palankumą eina niekais. 

— O, man skaudu matyti, Melonija, kaip tu šaldaisi — ne- 
užsiklojusi, — sakydavo ponia Grogan, — pusnuogė. Kaip 
skaudu! 

Tačiau Melonija sėdėdavo kaip sėdėjusi, nenuleisdama 
akių nuo Homero Velzo. Ji buvo stambesnė už ponią Grogan, 
per didelė, kad galėtų toliau gyventi mergaičių skyriuje. Per 
didelė, kad galima būtų tikėtis, jog kas nors ją įsidukrins. 
„Per didelė, kad būtų mergaitė“, — galvojo Homeras Velzas. 
Melonija buvo aukštesnė už seselę Edną ir už seselę Andželą, 

beveik tokio pat ūgio kaip daktaras Larčas — ir stora, bet at- 
rodė stangri, nesuglebusi. Nors Homeras Velzas jau kelinti 
metai nedalyvavo porinėse lenktynėse, jis žinojo, kokia Me- 
lonija stipri. Homeras nusprendė kol kas nelenktyniauti, nes 
nenorėjo būti poruojamas su Melonija, — buvo aišku, kad jį 
neišvengiamai poruos su ja, kol jis bus vyriausias berniukas, 
O ji — vyriausia mergaitė. 

Skaitydamas Džeinę Eir, Homeras stengėsi nežiūrėti į 
Meloniją; vos į ją žvilgtelėjęs iškart prisimindavo, kaip jo 
koja buvo surišta su jos. Jis jautė, kad ją piktina jo atsi- 
sakinėjimas dalyvauti kasmet rengiamose lenktynėse. Be 
to, Homeras bijojo, kad ji gali suprasti, jog jam patinka jos 
stambumas, — jog nutukimas jam, našlaičiui, atrodo tarsi 
koks sėkmės ženklas. 

Kai kurios ypač jausmingos Džeinės Eir ištraukos (pernelyg 
jausmingos, Homero Velzo manymu) daugumai mergaičių 
išspausdavo ašaras, ponia Grogan graudžiai dūsaudavo ir 
dejuodavo; tik Melonija, besiklausydama tokių švelnybių, 
imdavo švokšti — tarsi jausmingumas būtų jai kėlęs sunkiai 
suvaldomą pyktį. 

Išgirdusi ketvirto skyriaus pabaigą, Melonija taip įniršo, 
kad nebesusivaldė. 

„Ta popietė praslinko ramiai ir harmoningai, — skaitė Ho- 
meras Velzas; jam ištarus žodžius „ramiai“ ir „harmoningai“, 
Melonija ėmė šnypšti, bet jis drąsiai skaitė toliau: — O vakare 
Besė pasekė man keletą nuostabiausių savo pasakų ir padai- 
navo gražiausių savo dainų, — skaitė Homeras, džiaugdamasis, 
kad liko tik vienas sakinys; Homeras matė, kaip kilnojasi plati 
Melonijos krūtinė. — Net ir man [čiulbėjo mažoji Džeinė Eir| 
gyvenime kartais pašviesdavo saulelė.“ 

— „Pašviesdavo saulelė“! — piktai sušuko Melonija, lyg ne- 
tikėdama savo ausimis. — Tegu ji ateina čia! Tegu man parodo 
tą saulelę! 

— O, kaip man skaudu, Melonija, girdėti tave taip sakant, — 
tarė ponia Grogan. 

— Saulelė? — riaumojo Melonija. Mažesnės mergaitės pa- 
lindo po antklodėmis; kai kurios apsiverkė. 

— Taip skaudu, kad nežinau, ar ištversiu, Melonija, — dejavo 
ponia Grogan. 

Homeras Velzas išslinko pro duris. Šiaip ar taip, jau buvo 
perskaitęs visą skyrių. Dabar turėjo skubėti į berniukų miega- 
mąjį. Sįkart mergaičių krizenimas jam išeinant buvo sumišęs 
su kūkčiojimu ir Melonijos patyčiomis. 

— Pašviesdavo! — riktelėjo Melonija jam įkandin. 

— Mums visoms skaudu, — jau tvirtesniu balsu pasakė ponia 
Grogan. 

Lauke naktis Homerui Velzui pasirodė prisigėrusi naujų 
kvapų. Su pakartusiu pjuvenų ir cigarų dvoku maišėsi aitrus 
kvepalų aromatas, tikriausiai vėjo atpučiamas nuo buvusio 
viešnamio. Be to, ore sklido lyg ir prakaito kvapas. Gal iš 
bingo kambario? Kažkuo dvelkė ir upė. 

Viduje Homero laukė berniukai. Kai kurie mažyliai jau 
buvo užmigę. Kiti gulėjo plačiai atsimerkę — nelyginant 
lizduose žiopčiojantys paukščiukai; Homerui atrodė, kad 
jis puldinėja nuo lizdo prie lizdo, savo balsu maitina tuos 
paukščiukus, vis prašančius daugiau. Nuo jo skaitymo, kaip 
nuo maisto, jie netrukus apsnūsdavo, o pats Homeras dar il- 
gai negalėdavo užmigti. Dažniausiai gulėdavo nesumerkdamas 
akių ir klausydavosi, kaip tamsiame kambaryje tebeaidi seniai 
nuskambėjusio kasvakar kartojamo palaiminimo „princai“ ir 
„karaliai“ Kartais pagalvodavo, kad gal geriau būtų miegoti 
kūdikių kambaryje, liūliuojamam ritmingo nuolat pabundan- 
čių naujagimių verksmo. 

Vyresni našlaičiai turėjo visokių erzinančių įpročių. Vienas 
Iš seselės Ednos Džonų Vilburių miegodavo ant klijuotės; 
Homeras gulėdavo atsimerkęs ir laukdavo, kol išgirs, kaip tas 
Vaikas šlapinasi lovoje. Kartais Homeras naktį jį pažadinda- 
Vo, nuvesdavo į tualetą, nukreipdavo į reikiamą pusę mažytį 
jo Pimpuką ir šnibždėdavo: „Daryk, Džonai Vilburi. Daryk 
dabar, Čia“ Berniukas, pastatytas ant kojų, bet nepabudęs, 

nesišlapindavo — laukdavo, kol vėl atsidurs ant savo mielosios 
klijuotės, įprastoje lovos įduboje, šiltoje balutėje. 

Retkarčiais, kai būdavo ypač suirzęs, Homeras Velzas naktį 
tiesiog atsistodavo prie Džono Vilburio lovos ir įsakmiai su- 
šnibždėdavo berniukui į ausį: „Daryk!“ Rezultato sulaukdavo 
beveik akimirksniu! 

Dar daugiau rūpesčių kėlė seselės Andželos sugalvotu var- 
du pavadintas vaikas, mažasis ligoniukas Fazis Stounas. Fazį 
kankino nuolatinis sausas kosulys. Fazio akys buvo ašarotos, 
paraudusios. Jis miegodavo palapinėje, kurioje buvo drėki- 
namas oras; baterijos sukamas vandens malūnėlis ir smulkius 
drėgmės lašelius sklaidantis vėdintuvas ūždavo visą naktį. Fazio 
Stouno krūtinė šniokštė tarsi gendantis varikliukas; šlapios, 
šaltos paklodės, kuriomis vaikas buvo atitvertas, plastėjo 
nelyginant didžiulio, beveik permatomo plaučio paviršius. 
Vandens malūnėlio ir vėdintuvo ūžesys, sukrečiantis Fazio 
Stouno švokštimas — visa tai susiliedavo Homero sąmonėje. 
Jeigu kuris nors iš tų trijų garsų staiga būtų nutilęs, vargu ar 
Homeras būtų iškart supratęs, kuriuos du dar girdi. 

Daktaras Larčas Homerui sakė manąs, kad Fazis Stounas 
alergiškas dulkėms; tai, kad berniukas gimė ir kurį laiką mie- 
godavo buvusioje lentpjūvėje, be jokios abejonės, neišėjo jam 
į gera. Vaikui, sergančiam lėtiniu bronchitu, sunku surasti 
įtėvius. Kas gi norės vežtis namo kosulį? 

Galutinai išvargintas Fazio Stouno kosėjimo, kai trijų Fazio 
gyvybę šiaip taip palaikančių varikliukų — plaučių, vandens 
malūnėlio ir vėdintuvo — skleidžiami garsai atrodydavo tie- 
siog nebesuvokiami, Homeras tyliai nuslinkdavo į naujagimių 
kambarį. Ten visada būdavo arba seselė Andžela, arba seselė 
Edna; paprastai jos nemiegodavo —tupinėdavo apie kurį nors 
mažylį. Tačiau kartais, kai nė vienas kūdikis neverkdavo, 
snausdavo ir budinti seselė; tada Homeras Velzas ant pirštų 
galų prastypsendavo pro juos visus. 

Sykį jis pamatė naktį naujagimių kambaryje stovinčią vieną 
iš motinų. Neatrodė, kad ji ieškotų savo kūdikio; apsirengu- 

si vien ilgais ligoninės marškiniais, ji tiesiog stovėjo vidury 
naujagimių kambario, užsimerkusi, stengdamasi suimti į save 
visus to kambario kvapus ir garsus. Homeras bijojo, kad ta 
moteris pažadins ant budėtojos lovos užsnūdusią seselę Andže- 
l4. Seselė Andžela būtų labai ant jos supykusi. Iš lėto, kaip, jo 
manymu, reikėjo vesti lunatikę, Homeras palydėjo tą moterį 
atgal į gimdyvių kambarį. 

Motinos dažnai nemiegodavo, kai Homeras užsukdavo 
į jas žvilgtelėti. Kartais jis kuriai nors paduodavo stiklinę 
vandens. 

Moterys, kurios atvykdavo į Sent Klaudą darytis abortų, 
retai kada pasilikdavo nakvoti. Joms reikėjo mažiau laiko, kad 
atsigautų, negu gimdyvėms, be to, daktaras Larčas pastebėjo, 
kad joms geriausia atvažiuoti iš ryto, dar neprašvitus, ir iš- 
važiuoti pavakary, kai tik sutemsta. Dieną kūdikių verksmas 
nebūdavo labai aiškiai girdimas — jį užgoždavo vyresnių naš- 
laičių keliamas triukšmas ir gimdyvių bei seselių pokalbiai. 
Daktaras Larčas matė, kad nutraukti nėštumo atvykusios 
moterys ypač nuliūsta tik išgirdusios naujagimių riksmą. O 
naktį — be Džono Vilburio šlapinimosi ir Fazio Stouno kosu- 
lio — pabudusių kūdikių verksmas ir pelėdų ūkavimas būdavo 
vieninteliai garsai Sent Klaude. 

Tai pastebėti nebuvo sunku: moterys, atvykusios darytis 
aborto, dar labiau sunerimsta, išgirdusios riksmą ar kitus 
Naujagimių skleidžiamus garsus. Gimdymo laiko tiksliai ne- 
numatysi, o abortus Larčas visada stengdavosi daryti iš ryto, 
anksti, kad moterys paskui turėtų visą dieną jėgoms atgauti ir 
Pavakary galėtų išvykti namo. Kai kurioms reikėdavo keliauti 
Sana toli — tokiais atvejais Larčas patardavo joms atvažiuoti į 
Sent Klaudą iš vakaro ir duodavo kokių nors stiprių migdo- 
Mųjų, kad jos gerai pailsėtų; paskui jos dar turėdavo visą kitą 
dieną jėgoms atgauti. 

Nusprendusios nakvoti. ligoninėje, tos moterys niekada ne- 
būdavo guldomos tame pačiame kambaryje, kur gulėdavo bū- 

«Umos ar neseniai pagimdžiusios motinos. Homeras Velzas —kai 

kankinamas nemigos vaikštinėdavo po prieglaudą — matydavo, 
jog tų viešnių veidai, kai jos miega, neatrodo nei labiau su- 
sirūpinę, nei ramesni negu moterų, tuoj gimdysiančių (arba 
jau pagimdžiusių) savo kūdikius. Kartais Homeras Velzas, 
žiūrėdamas į miegančių ir negalinčių užmigti moterų veidus, 
mėgindavo tarp jų įsivaizduoti ir savo motiną. Kur ji nekan- 
travo grįžti — kai apmalš gimdymo skausmas? O gal apskritai 
nebuvo tokių namų, į kuriuos ji būtų norėjusi grįžti? Ir apie 
ką, kai ji gulėjo ligoninėje, galvojo jo tėvas — jeigu jis išvis 
žinojo, kad yra tėvas? Jeigu ji išvis žinojo, kas jis toks. 

Moterys Homerą kalbindavo: 

— Mokaisi? Nori būti daktaras? 

— Ar būsi gydytojas, kai užaugsi? 

— Ar tu vienas iš našlaičių? 

— Kiek tau metų? Tavęs dar niekas neįsūnijo? 

— Tave grąžino atgal? 

— Tau čia patinka? 

Jis atsakydavo: 

— Gal ir būsiu daktaras. 

— Žinoma, daktaras Larčas — geras mokytojas. 

— Taip: vienas iš našlaičių. 

— Beveik šešiolika. Buvau atiduotas įsūnyti, tačiau tai man, 
matyt, netiko. 

— Aš norėjau sugrįžti. 

— Žinoma, patinka! 

Viena moteris — jau galudienė, su didžiuliu po įsitempusia 
antklode pūpsančiu pilvu — paklausė: 

— "Turi galvoje, kad, jeigu kas nors norėtų tave pasiimti ir 
įsisūnyti, tu nevažiuotum? 

— Nevažiuočiau, — tarė Homeras Velzas. — Taigi. 

— Net negalvotum apie tai? — paklausė ta moteris. Jis ne- 
galėjo į ją žiūrėti — atrodė, kad ji tuoj sprogs. 

— Na, gal ir pagalvočiau, — pasakė Homeras Velzas. — Bet 
tikriausiai nuspręsčiau pasilikti čia, bent jau kol galiu čia pa- 
dėti... suprantate, galiu būti naudingas. 

Nėščia moteris pravirko. 

— „„..būti naudingas“, — ištarė, tarsi būtų iš Homero Velzo 
perėmusi įprotį kartoti sakinių pabaigas. Ji nutraukė žemyn 
antklodę ir pasikėlė marškinius; seselė Edna jau buvo ją ap- 
skutusi. Susidėjo rankas ant didžiulio pilvo. — Žiūrėk, — su- 
šnibždėjo. — Nori būti naudingas? 

— Taip, — tarė Homeras Velzas, sulaikęs kvėpavimą. 

— Niekas nė karto neuždėjo rankos man ant pilvo, kad pa- 
justų vaikelį, tik aš pati. Niekas nenorėjo priglausti ausies ir 
paklausyti, — pasakė moteris. — Nereikėtų gimdyti kūdikio, 
jeigu niekas nenori pajusti, kaip jis spardosi, arba paklausyti, 
kaip juda. 

— Nežinau, — tarė Homeras Velzas. 

— Gal tu nori jį paliesti arba pridėti ausį? — paklausė 
moteris. 

— Gerai, — pasakė Homeras Velzas, uždėdamas ranką ant 
jos karšto, kieto pilvo. 

— Pridėk ir ausį, — patarė moteris. 

— Aha, — tarė Homeras. 

Jis ausimi labai atsargiai prisilietė prie jos, bet ji staiga 
smarkiai prispaudė jo veidą sau prie pilvo; ji buvo tarsi 
būgnas — dzingt! pokšt! Tarsi įšilęs variklis — jau išjungtas, 
tačiau tebespragsintis nuo karščio. Jei Homeras būtų bent 
kartą buvęs prie vandenyno, būtų supratęs, kad ji kaip po- 
tVynis ir atoslūgis, kaip bangų mūša — kaip pirmyn ir atgal 
siūbuojanti jūra. 

— Nereikėtų gimdyti kūdikio, jeigu nėra žmogaus, kuris 
Norėtų užmigti štai čia padėjęs galvą, — sušnibždėjo moteris, 
taPšnodama tą vietą, prie kurios laikė šiurkščiai prispaudusi 
Homero veidą. „Kur „čia“?“ — galvojo Homeras, nes ant ap- 
Valaus jos pilvo nebuvo patogios vietos galvai padėti, jokio 
Ygaus plotelio tarp krūtų ir pilvo apačios. Krūtys atrodė bent 
Jaų minkštesnės, tačiau Homeras žinojo, kad galvą turi laikyti 
Ne ten. Girdėdamas visokius iš moters pilvo sklindančius gar- 
*us ir jausdamas judesius, jis negalėjo patikėti, kad ji išnešiojo 

tik vieną kūdikį. Homeras Velzas manė, kad ta moteris tuoj 
pagimdys visą pulką mažylių. 

— Nori būti naudingas? — tyliai ašarodama paklausė ji. 

— Taip. Naudingas, — tarė Homeras. 

— Tai miegok čia, — pasakė moteris. 

Jos telaikomas jis apsimetė, jog miega, priglaudęs veidą 
prie to didžiulio ir kieto kaip akmuo būgno. Kad jai nubėgo 
vandenys, jis išgirdo pirmiau, negu ji pati tai pajuto, — buvo 
kietai įmigusi. Homeras nuėjo ir pakvietė seselę Edną, ne- 
pažadinęs moters, kuri prieš aušrą pagimdė septynis svarus 
sveriantį kūdikį, mergytę. Kadangi nei seselė Edna, nei seselė 
Andžela nebuvo įpareigotos duoti vardus mergaitėms, po kelių 
dienų vardą jai sugalvojo kažkas iš mergaičių skyriaus — tik- 
riausiai ponia Grogan, kuriai patiko airiški vardai, o jeigu 
ponios Grogan vardų atsargos tąkart buvo išsibaigusios, tai gal 
mergaičių skyriaus sekretorė, kuri prastai spausdino mašinėle 
ir dėl kurios kaltės „Melodija“ tapo „Melonija“; sekretorė irgi 
mėgo duoti mažylėms vardus. 

Homeras Velzas vėliau taip ir nesurado tos mergaitės tarp 
daugybės kitų, bet vis ieškojo, tarsi būtų turėjęs vilties, jog 
galės atpažinti ją vien todėl, kad visą naktį budėjo prie jos 
motinos, priglaudęs veidą prie krutančio jos pilvo. 

Jis niekada jos neatpažins, be abejo. Juk prisiminė tik jos 
judesius tamsoje, jam po ausimi, ir kažkoki kliurksėjimą. Bet 
nesiliovė ieškojęs; atidžiai stebėdavo mergaites mergaičių 
skyriuje, lyg būtų tikėjęsis, kad ji kaip nors išsiduos. 

Kartą jis netgi užsiminė apie tą savo slaptą žaidimą kalbėda- 
masis su Melonija, bet Melonija, kaip visada, tik pasišaipė. 

— lr ką gi ta mažė turėtų padaryti, kad tu suprastum, jog tai 
ji? — paklausė. — Kaip nors sugurguliuoti? Pabezdėti? O gal 
spirti tau į ausį? 

Homeras Velzas ir pats žinojo, kad tiesiog žaidžia savotišką 
žaidimą — vienas, su savimi; našlaičiams tokie slapti žaidimai 
patinka. Pavyzdžiui, vienas iš seniausių našlaičių žaidžiamų 
žaidimų yra be jokio pagrindo manyti, kad tėvai nori juos 

susigrąžinti — kad tėvai jų ieško. Tačiau Homeras juk praleido 
vakarą su paslaptingosios mergaitės motina; girdėjo, ką ši sakė 
apie jos tėvą — kad jam visa tai nerūpi. Homeras žinojo, kad 
paslaptingosios mergaitės tėvai jos neieško; gal todėl jis ir nu- 
sprendė jos ieškoti. Jeigu ta mažylė užaugs, jeigu ji žais įprastą 
našlaičių žaidimą, argi nebus geriau, jei bent vienas žmogus 
jos ieškos — nors ir toks pat kaip ji, našlaitis? 


Daktaras Larčas mėgino su Homeru pasikalbėti apie Me- 
lonijos pyktį. 

— Pyktis — juokingas dalykas, — pradėjo pokalbį daktaras, iš 
tikrųjų įsitikinęs, kad pyktis nebūna juokingas. 

— Na, aš irgi manau, jog ta pastraipa, kur rašoma apie „saule- 
lę“, na... skystoka, — tarė Homeras. — Tokias vietas skaitydamas 
net nusipurtai, tačiau Džeinė būtent taip ir pasakytų, ji taip ir 
kalba. Tai ką čia pakeisi? O Melonija tiesiog įsiuto. 

Daktaras Larčas žinojo, kad Melonija — viena iš nedaugelio 
Sent Klaude tebegyvenančių našlaičių, gimusių ne prieglaudo- 
je. Vieną ankstų rytą ją, ketverių ar penkerių metų mergaitę, 
kažkas tiesiog paliko prie ligoninės durų; ji visada atrodė per 
didelė pagal savo amžių, todėl niekas negalėjo tiksliai pasaky- 
ti, kiek jai tada buvo metų. Melonija prakalbo tik sulaukusi 
aštuonerių ar devynerių. Iš pradžių Larčas manė, kad ji, ko 
gero, protiškai atsilikusi, bet paskui paaiškėjo, kad ne. 

— Melonija visados buvo pikta, — pasakė Homerui dakta- 
ras Larčas. — Nieko nežinom nei apie jos tėvus, nei apie 
kūdikystę; gal ir ji pati nežino, iš kur tas pyktis. — Larčas 
galvojo, ar reikia Homerui Velzui sakyti, kad Melonija buvo 
idukrinta ir grąžinta atgal į prieglaudą dar daugiau kartų 
Negu jis. — Melonijai nelabai sekėsi globėjų namuose, —at- 
sargiai tarė daktaras Larčas. — Jeigu tau kada pasitaikytų 
Proga jos paklausinėti, ką ji ten išgyveno... jeigu ji išvis norės 
apie tai kalbėti... gal jai ir pavyktų atsikratyti bent dalelės to 
savo pykčio. 

— Paklausinėti, ką ji išgyveno... —tarė Homeras Velzas, pur- 
tydamas galvą. — Kažin... Niekada nemėginau su ja kalbėtis. 

Daktaras Larčas jau gailėjosi, kad išsakė tą mintį. Gal Me- 
lonija prisimins savo pirmuosius globėjus ir papasakos Home- 
rui apie juos; jie parsiuntė ją atgal į prieglaudą, nes ji atseit 
įkando jų šuniui, susigrūmusi su juo dėl kamuolio. Globėjai 
jaudinosi ne tik dėl tų grumtynių; jie pareiškė, kad Melonija 
šunį kandžiojo nuolat. Ištisas savaites po to atsitikimo ji vis 
prisėlindavo prie vargšo gyvulėlio ir staiga užpuldavo jį ėdantį 
arba kur užsnūdusį. Melonija buvo apkaltinta, kad išvarė šunį 
iš proto. 

Iš antrųjų ir trečiųjų globėjų namų Melonija pabėgo; esą 
tų šeimų vyrai —arba tėvai, arba broliai — prie jos priekabiavo. 
Ketvirtieji globėjai tvirtino, kad pati Melonija lytiškai prie- 
kabiavo prie kito vaiko — jaunesnės mergaitės. O dėl penktųjų 
globėjų, tai tie sutuoktiniai po kurio laiko išsiskyrė — dėl Me- 
lonijos santykių su galimu įtėviu; žmona sakė, kad jos vyras 
suvedžiojo Meloniją, o šis dievagojosi, kad pati Melonija 
sugundė („tiesiog užpuolė“) jį. Melonija nė nemėgino išsisu- 
kinėti. „Niekas manęs nesuvedžiojo ir nesuvedžios!“ — išdi- 
džiai pareiškė poniai Grogan. Apie šeštąją globėjų porą galima 
pasakyti tik tai, kad vyras netrukus po Melonijos atvykimo į 
jų namus mirė nuo širdies priepuolio, o žmona grąžino mer- 
gaitę atgal į Sent Klaudą, nes nesijautė galėsianti auginti ją 
viena. (Melonija poniai Grogan tik tarstelėjo: „Tai jau tikrai! 
Kur ji galės!“) 

Staiga daktaras Larčas pagalvojo, kad Homeras gali visa tai 
išgirsti iš pačios Melonijos, ir gerokai sunerimo. Jis baimino- 
si, kad bus padaręs Homerą Velzą savo mokiniu, padedančiu 
dirbti sunkų darbą Sent Klaude; kita vertus, daktaras Larčas 
kartais negalėdavo atsispirti norui apsaugoti tą berniuką nuo 
nemalonios tikrovės. 

Kaip ir galima buvo tikėtis, seselė Andžela sakė, kad Home- 
ras Velzas „tikras angelas“, o seselė Edna, savaime suprantama, 
vis šnekėjo, koks jis „tobulas“ ir „tyras“, tačiau daktarui Larčui 

nerimą kėlė tai, kad Homeras nuolat mato likimo nuskriaustas 
moteris, kurioms reikia Sent Klaude teikiamų paslaugų, — tas 
išeinančias motinas, į kurias žiūrėdamas — ir klausydamasis 
jų gyvenimo istorijų — berniukas, be abejo, mėgina įsivaiz- 
duoti savo motiną. O tos susirūpinusios švariai išgrandytos 
moterys, kurios išeina nepalikusios nieko (tik „apvaisinimo 
padarinius“), — kokį įspūdį berniukui daro jos? 

Homeras Velzas buvo gero, atviro veido; turėdamas tokį 
veidą, nieko nenuslėpsi, jame matyti visi jausmai, visos min- 
tys —taip pat, kaip medžių neužstotame ežere atsispindi visoks 
oras. Norėjosi paimti Homerą už rankos, žiūrėti jam į akis ir 
viską išsipasakoti; daktaras Larčas nerimavo dėl kai kurių da- 
lykų, kuriuos Homeras galėjo išgirsti besiklausydamas moterų 
gyvenimo istorijų, — ne tik dėl to, kas buvo šlykštu, bet ir dėl 
daugybės galimų pamąstymų bei pasiteisinimų. 

O dabar dar Melonija, neabejotinai įtakinga mergaičių 
skyriaus sunkiasvorė, sutrikdė berniuką savo pykčiu, kuris, 
daktaro Larčo manymu, buvo tik pradžia, ledkalnio viršūnė, 
menka tos merginos galių dalelė; jos galimybės auklėti Homerą 
Velzą atrodė siaubingos ir milžiniškos. 

Prisidėti prie Homero auklėjimo Melonija nusprendė jau 
kitą vakarą, kai jis vėl turėjo skaityti knygą mergaičių sky- 
riuje. Homeras atėjo anksti (tikėjosi anksčiau ir išeisiąs), bet 
pamatė, kad mergaičių miegamajame baisi netvarka. Daugelis 
mergaičių dar negulėjo lovose — kai kurios, išvydusios jį, ėmė 
Spiegti; jų kojos buvo plikos. Homeras suglumo; stovėjo po 
palubėje kabančia elektros lempute ir nesėkmingai dairėsi jam 
Visuomet malonios ponios Grogan, abiem rankom spausda- 
Mas prie savęs Džeinę Eir, — tarsi būtų bijojęs, kad įsišėlusios 
Mergaitės ją iš jo atims. 

Jis pastebėjo, kad Melonija jau sėdi savo įprasta poza, kaip 
Visada pusnuogė. Sutikęs jos skvarbų, bet jokios nuomonės 
Ner eiškiantį žvilgsnį, Homeras vis suko akis į šalį, arba žemyn, 


arba į savo rankas, laikančias knygą. 

— Ei, tu, — pasakė Melonija — ir jis išgirdo, kaip visos kitos 
mergaitės tuoj pat nuščiuvo. — Ei, tu, — pakartojo Melonija. 
Pažvelgęs į ją, Homeras pamatė, kad ji atsiklaupusi ant lovos ir 
atkišusi jam didžiausią nuogą užpakalį, kokį tik jis kada buvo 
regėjęs. Ant vienos įsitempusios jos šlaunies tamsavo kažkoks 
melsvas šešėlis (gal mėlynė); tarp kraupiai atrodančių sėdme- 
nų, lyg tarp išsipūtusių skruostų, buvo tamsus taškas — tarsi 
į Homerą žiūrinti akis. — Ei, Saulele, — pašaukė Melonija 
Homerą, nuraudusį kaip tekanti ar besileidžianti saulė. — Ei, 
Saulele, — meiliai sušnibždėjo, duodama našlaičiui Homerui 
Velzui savo pačios sugalvotą vardą: Saulelė. 


Kai Homeras daktarui Larčui papasakojo, ką Melonija jam 
padarė, daktaras Larčas suabejojo, ar buvo protinga liepti 
Homerui skaityti ir mergaičių skyriuje. Kita vertus, Larčas 
suvokė, kad leisdamas berniukui nebedirbti to nemalonaus 
darbo savotiškai pažemintų jo pareigas; Homeras, ko gero, 
jaustųsi pralaimėjęs. Našlaičių prieglaudoje reikia būti ryžtin- 
gam; pajutęs, kad jam trūksta ryžto, — kai reikėdavo apsispręsti 
dėl Homero Velzo, — Vilburis Larčas suprasdavo, jog išgyvena 
normalius tėviškus jausmus. Mintis, kad leido sau tapti tėvu ir 
kankintis dėl tėviško neryžtingumo, daktarą Larčą taip slėgė, 
kad jis tuoj pat imdavo ieškoti išganingos eterio teikiamos 
ramybės, — eterio jam prireikdavo vis dažniau. 

Sent Klaudo prieglaudoje nebuvo užuolaidų. Ligoninės 
vaistinė buvo kampinis kambarys, su langais į pietus ir į rytus; 
kaip tik dėl to lango į rytus, seselės Ednos nuomone, daktaras 
Larčas taip anksti ir keldavosi. Atrodydavo, kad ant baltos 
geležinės ligoninės lovos niekas nė nebuvo prigulęs; daktaras 
Larčas paskutinis eidavo miegoti ir pirmas pabusdavo — todėl ir 
sklido kalbos, kad jis išvis niekada nemiega. Niekas neabejojo, 
kad jeigu jis kada ir snusteli, tai ne kur kitur, tik vaistinėje. 
Naktimis jis rašydavo, sėdėdavo prie rašomosios mašinėlės 


seselės Andželos kabinete. Abi seselės jau seniai buvo pamir- 

šusios, kodėl tas kambarys vadinamas seselės Andželos kabi- 
netu; tai buvo vienintelis kabinetas Sent Klaudo prieglaudoje 
ir daktaras Larčas visada ten rašydavo. Kadangi vaistinė buvo 
jo miegamasis, gal daktarui Larčui tiesiog norėjosi sakyti, kad 
kabinetas priklauso ne jam. 

Vaistinėje buvo dvejos durys (vienos į tualetą bei dušą); 
dėl tų durų mažame kambarėlyje buvo sunku gražiai sustatyti 
baldus. Kai yra langai į pietus ir į rytus bei durys ir šiaurinėje 
sienoje, ir vakarinėje, nebelieka laisvos sienos, į kurią galėtum 
ką nors atremti. Asketiška lova tilpo po langu į rytus. Užda- 
rytos ir užrakintos spintos su trapiomis stiklinėmis durelėmis 
stovėjo surikiuotos aplink stalą vidury kambario tarytum 
nevykusiai išraitytas labirintas; kadangi tai buvo vaistinė, 
atrodė visai normalu, kad vaistai, eterio skardinukės ir kitos 
nedidelėms operacijoms daryti reikalingos priemonės sudėtos 
matomiausioje vietoje, tačiau Larčas šitaip viską sutvarkė dėl 
savų priežasčių. Spintelių labirintą vidury kambario jis išraitė 
ne tik tam, kad galėtų laisvai prieiti prie durų į koridorių ir į 
tualetą, bet ir kad nuo durų į koridorių, kurios, kaip ir visos 
kitos durys našlaičių prieglaudoje, buvo be užrakto, nebūtų 
matyti lovos. 

Spintelėmis užgriozdintoje vaistinėje Larčas galėdavo bent 
kiek pasislėpti, kai norėdavo pasimėgauti eteriu. Kaip jam 
patikdavo laikyti rankoje tą ketvirčio svaro skardinukę! Kad 
svaigintumeisi eteriu, turi būti prityręs, turi mokėti tai daryti. 
Etilo eteris aitraus kvapo, bet lakus, nors ir dukart sunkes- 
nis už orą; eteriu sukelti nejautrą, — kai pacientas, užuodęs 
dusinantį dvoką, puola į paniką, — visai kas kita. Jautresnėms 
pacientėms Larčas į kaukę iš pradžių įlašindavo penkis ar še- 
šis lašelius apelsinų aliejaus. Jam pačiam tokios aromatingos 
įžangos, vaisiais kvepiančios apgaulės, nereikėjo. Jis visada dar 
išgirsdavo bumbtelėjimą, kai padėdavo eterio skardinukę ant 
grindų, šalia lovos, bet kartais nebematydavo, kaip atsigniaužę 
pirštai paleidžia kaukę; marle apvyniotas popierinis kūgio pa- 
vidalo piltuvėlis — stumiamas iškvepiamo oro — nukrisdavo į 

šalį. Larčas paprastai jausdavo, kokia suglebusi jo ranka, laikiusi 
kaukę; keista, kad būtent ta ranka pirmiausia ir sujudėdavo 
jam bundant — dažniausiai siekdavo kaukės, kurios ant veido 
nebebūdavo. Larčas girdėdavo balsus už durų — jei kas nors jį 
šaukdavo — ir žinodavo, kad jam užteks laiko atsipeikėti. 

— Daktare Larčai? — sakydavo seselė Andžela arba Edna, 
arba Homeras Velzas; to pakakdavo, kad Larčas grįžtų iš ten, 
kur jį būdavo nuskraidinęs eteris. 

— Aš čia! — atsiliepdavo jis. — Ilsiuosi. 

Šiaip ar taip, tai buvo vaistinė; ligoninių vaistinėse visada 
kvepia eteriu. Ir kas galėjo stebėtis tuo, kad žmogus, kuris 
tiek daug dirba ir mažai miega (o gal ir išvis nemiega), kartais 
prigula snustelėti dieną? 

Ne kas kitas, o Melonija, kalbėdamasi su Homeru Velzu, 
pirma užsiminė apie slaptus daktaro Larčo įpročius ir nepa- 
prastus sugebėjimus. 

— Klausyk, Saulele, — pasakė Melonija Homerui, — kaip čia 
yra, kad tavo mylimiausias daktaras nežiūri į moteris? Tikrai 
nežiūri — patikėk. Nežiūri net į mane, o šiaip jau į mane žiū- 
ri visi vyrai — visur, visada — ir vyrai, ir berniukai. Netgi tu, 
Saulele. Ir tu į mane žiūri. 

Bet Homeras Velzas nusuko akis. 

— Ir kokiu ten kvapu nuo jo trenkia? — paklausė Me- 
lonija. 

— Eterio, —tarė Homeras Velzas. — Jis juk gydytojas. Kvepia 
eteriu. 

— Nori pasakyti, jog tai normalu? 

— Taip. 

— O koks nors pienininkystės fermos savininkas? — klastin- 
gai paklausė Melonija. — Jis turėtų atsiduoti pienu ir karvių 
mėšlu, taip? 

— Taip, — atsargiai tarė Homeras Velzas. 

— Ne, Saulele, — pasakė Melonija. — Tavo mylimiausias 
daktaras eteriu tvoskia taip, tarsi būtų jo prisigėręs — tarsi jo 
gyslomis tekėtų eteris. 

Homeras nesiginčijo. Tamsus jo viršugalvis vos siekė Me- 
lonijos petį. Juodu ėjo medkirčių nuplikintu ir erozijos išėstu 
paupiu toje Sent Klaudo dalyje, kur apleisti pastatai tebebuvo 
apleisti; upė ten buvo išgraužusi ne tik krantą, bet ir namų 
pamatus; tiesą sakant, kai kurie iš tų namų išvis neturėjo nei 
tinkamų pamatų, nei rūsių — jie stovėjo ant polių, dabar jau 
matomų, pūvančių vandenyje prie pat upės krašto. 

Namas, kuris Homerui su Melonija labiausiai patiko, buvo 
su prieangiu, statytu ne taip, kad kyšotų virš upės, bet dabar 
jau kyšančiu; pro aplaužytų medinių grindų tarpus buvo matyti 
apačioje srūvantis drumzlinai mėlynas vanduo. 

Šis namas kadaise, matyt, buvo savotiškas šiurkščių senojo 
Sent Klaudo lentpjūvėse bei miško medžiagos sandėliuose 
dirbusių vyrų bendrabutis; neatrodė pakankamai stilingas, 
kad jame būtų galėję gyventi viršininkai ar bent jau briga- 
dininkai, — Ramzio popieriaus bendrovės darbuotojai turėjo 
kambarius kekšių viešbutyje. O tokiuose namuose kaip šis 
gyveno lentpjoviai, krovėjai, sandėlių darbininkai, taip pat 
vyrai, kurie plukdydavo rąstus upe, išardydavo jų sangrūdas, 
kurie vilkikais ištraukdavo juos iš vandens ir pjaustydavo pa- 
krantėse. 

Paprastai Homeras su Melonija į namo vidų neidavo, sto- 
viniuodavo prieangyje. Viduje buvo tik tuščia bendra virtuvė 
ir daugybė prišnerkštų kambarėlių su gultais — suplėšytuose 
čiužiniuose knibždėjo pelės. Kadangi netoli buvo geležinkelis, 
kartais čia užklysdavo valkatos ir netrukus vėl išsinešdindavo, 
kaip šunys pažymėję savo teritoriją — primyžčioję aplink pelių 
mažiausiai apgraužtus čiužinius. Nors langai buvo be stiklų 
ir žiemą vėjas pripustydavo kambarius sniego kone iki pusės, 
Pastato viduje tvyrojo neišvėdinamas šlapimo dvokas. 

Vieną dieną, priviliota menkos pavasario saulės, ant medinių 
Prieangio grindų šildėsi juoda gyvatė, dar vangoka nuo šalčio; 
Ją pamačiusi Melonija tarė Homerui Velzui: „Žiūrėk, Saulele“ 
Kaip tokia stambi mergina, ji stebėtinai vikriai sugriebė pri- 
sShūdusią gyvatę už galvos. Tai buvo pieniškoji gyvatė — be- 

veik trijų pėdų ilgumo; ji apsivyniojo Melonijai apie ranką, 
tačiau Melonija laikė ją taip, kaip reikia: už galvos, tvirtai, bet 
nedusindama. Pagavusi ji tarytum nebekreipė dėmesio į tą 
gyvatę; stebėjo dangų, lyg laukdama kokio ženklo, ir toliau 
kalbėjosi su Homeru Velzu. 

— Tavo mylimiausias daktaras, Saulele, — pasakė Melo- 
nija, — žino apie tave daugiau, negu tu manai. Apie mane gal 
irgi daugiau, negu man atrodo. 

Homeras nesiginčijo. Jis prisibijojo Melonijos, ypač da- 
bar, kai Melonija turėjo rankoje gyvatę. „Ji gali ir mane 
šitaip sučiupti, — galvojo jis. — Gali man ką nors padaryti su 
ta gyvate.“ 

— Ar kada galvoji apie savo motiną? — paklausė Melonija, 
kažko tebeieškodama danguje. — Ar norėtum žinoti, kas ji, 
kodėl tavęs neaugino, kas tavo tėvas... ir visa kita, supranti? 

— Taip, — tarė Homeras Velzas, neatitraukdamas akių nuo 
gyvatės. Ši vyniojosi Melonijai apie ranką; paskui staiga atsi- 
leido ir nukabo kaip virvė; paskui ėmė tampytis — darėsi tai 
storesnė, tai plonesnė. Nedrąsiai prisiglaudė prie didžiulės 
Melonijos šlaunies ir galiausiai, turbūt nusprendusi, jog taip 
bus saugiau, apsiraitė apie storą Melonijos liemenį — vos jį 
apimdama. 

— Man sakė, kad buvau palikta prie durų, — tarė Melo- 
nija. — Gal tai tiesa, o gal ir ne. 

— Aš čia ir gimiau, — pasakė Homeras Velzas. 

— Taip tau sakė, — tarė Melonija. 

— Vardą man davė seselė Andžela, — pateikė įrodymą Ho- 
meras. | 

— Seselė Andžela arba seselė Edna būtų davusios tau vardą 
ir jei būtum paliktas, — tarė Melonija. Ji vis dar žiūrėjo į dangų 
ir nekreipė dėmesio į gyvatę. 

„Ji už mane didesnė ir vyresnė, ir žino daugiau negu 
aš, — galvojo Homeras Velzas. — Be to, ji turi gyvatę“, — pri- 
minė sau, nusprendęs nuleisti negirdomis ir šiuos Melonijos 
žodžius. 

— Saulele, — atsainiai pasakė Melonija. — Tu tik pagalvok: 
jeigu gimei čia, Sent Klaudėe, tai turėtų būti įregistruota. Tavo 
mylimiausias daktaras žino, kas tavo motina. Privalėjo įrašyti 
jos vardą į bylą. Apie tave turi būti kas nors parašyta. Toks 
įstatymas. 

— Įstatymas, — bejausmiu balsu pakartojo Homeras Velzas. 

— Pagal įstatymą turėtum būti įregistruotas, — tarė Me- 
lonija. — Raštu — turi būti įrašas, byla. Tu— istorijos dalis, 
Saulele. 

— Istorijos dalis, — pakartojo Homeras Velzas. Jis įsivaiz- 
davo daktarą Larčą, sėdintį prie rašomosios mašinėlės seselės 
Andželos kabinete; jeigu yra kokia gimimo įrašų knyga, ji 
tikriausiai ten. 

— Jeigu nori sužinoti, kas tavo motina, — kalbėjo Melo- 
nija, — tau reikia tik pažiūrėti. Tiesiog paieškok savo byloje. 
Galėtum paieškoti ir ko nors apie mane, jeigu jau žiūrėsi. 
Kadangi taip gerai skaitai, Saulele, neturėtum ilgai užtrukti. 
Be to, tuos įrašus skaityti bus įdomiau negu Džeinę Eir. Jau 
vien mano byla bus įdomesnė, galiu lažintis! O ką žinai, kas 
parašyta apie tave? 

Homeras išdrįso atitraukti akis nuo gyvatės. Pro skylę 
prieangio grindyse pažvelgė į kažkokią apačioje plaukiančią 
nuolaužą; gal tai srovės nešama nulūžusi medžio šaka arba 
Vyriškas batas — o gal žmogaus koja? Išgirdęs švilpesį, tarsi 
gerai įsukto botago garsą, tuoj pat pasigailėjo, kad buvo aki- 
Mirką užsimiršęs; vos spėjo pasilenkti; Melonija susikaupusi 
tebežiūrėjo aukštyn. Ji suko ir suko gyvatę sau virš galvos, 
tačiau visas jos dėmesys buvo sutelktas į dangų — ne į kokį 
Nors ten pasirodžiusį ženklą, o į rudagalvį vanagą. Vanagas 
kybojo virš upės, tarytum tingiai sklendė ratu, iškilęs aukštai 
L orą, kaip visada sklendžia medžiojantys vanagai. Melonija 
Vystelėjo gyvatę palei upės paviršių; vanagas nėrė paskui 
SIObį, smigo žemyn anksčiau, negu gyvatė įkrito į vandenį ir 
Selbėdamasi ėmė plaukti sausumos link. Ji nesistengė prie- 
Šintis Smarkiai tėkmei, plaukė pasroviui, tokia kryptimi. kad 

kuo greičiau pasiektų vandens išgraužą po krantu ar tankų 
paparčių sąžalyną. 

— Žiūrėk, Saulele, — tarė Melonija. Už gerų dešimties jardų 
nuo kranto vanagas pačiupo plaukiančią gyvatę ir nešėsi ją, 
besiraitančią ir geliančią, vis aukščiau. — Noriu tau dar kai ką 
parodyti, — pasakė Melonija, dabar, kai viskas buvo aišku, jau 
nukreipusi žvilgsnį nuo dangaus. 

— Gerai, — tarė Homeras Velzas — išpūtęs akis ir pastatęs 
ausis. Iš pradžių atrodė, kad su nemažai sveriančia, ir dar kru- 
tančia, gyvate vanagui bus sunku pakilti, bet kuo aukščiau jis 
kilo, tuo lengviau plasnojo sparnais — tarsi oras viršuje būtų 
buvęs kitoks negu prie žemės, kur klestėjo gyvatė. 

— Saulele! — nekantriai pašaukė Melonija. Ji nusivedė Ho- 
merą į senojo namo vidų, paskui laiptais aukštyn, į vieną iš 
tamsiausių kambarių su gultais. Kvapas tame kambaryje atrodė 
toks, lyg ten kažkas būtų — galbūt kažkas gyvas, — bet buvo 
pernelyg tamsu, kad galėtum įžiūrėti pelių užplūstus čiužinius 
ar kokį kūną. Melonija atstūmė ant vieno vyrio kabančią ap- 
lūžusią langinę ir atsiklaupė ant čiužinio prie sienos, matomos 
pro langinės nebedengiamą lango pusę įsiskverbusioje die- 
nos šviesoje. Prie tos sienos buvo prismeigta sena nuotrau- 
ka — maždaug ten, kur kadaise, matyt, buvo kažkieno lovos 
galvūgalis; nuo surūdijusio smeigtuko per visą rusvų atspalvių 
nuotrauką ėjo žemyn nutekėjusių rūdžių ruoželis. 

Homeras jau buvo apžiūrėjęs kitas nuotraukas, kituose 
kambariuose, bet šitą kažkodėl praleidęs. Tos, kurias prisi- 
minė, buvo kūdikių nuotraukos, ir tikriausiai motinų bei 
tėvų — kaip tik tokios šeimų nuotraukos, kokios visada domina 
našlaičius. 

— Žvilgtelk į šitą, Saulele, — tarė Melonija. Ji mėgino nagu 
atkrapštyti berods daugybę metų sienoje išbuvusį smeigtuką. 
Homeras atsiklaupė šalia jos, ant pūvančio čiužinio. Ne iš 
karto suprato, ką mato nuotraukoje; galbūt jo dėmesį blaškė 
tai, kad jis staiga suvokė taip arti Melonijos atsidūręs pirmą 
kartą nuo tos dienos, kai jų kojos buvo surištos per porines 
lenktynes. 

Kai Homeras pagaliau suprato, kas tai per nuotrauka (jeigu 
ne kam ji buvo padaryta, tai bent jau kas joje pavaizduota), 
jam pasidarė nesmagu į ją žiūrėti, juo labiau klūpant šalia 
Melonijos. Kita vertus, jis numanė, jog bus apkaltintas bailu- 
mu, jeigu nusuks žvilgsnį į šalį. Tikrovė nuotraukoje atrodė 
gerokai iškreipta; tokie paveiksliukai buvo daromi daugelyje 
fotografijos studijų dvidešimto amžiaus pradžioje; nuotraukos 
pakraščiai buvo pagražinti pripieštais debesėliais ir lyg ap- 
traukti gedulinga, o gal pagarbią baimę keliančia migla; galėjai 
pamanyti, kad keista scena, kurią matai, nufotografuota labai 
stilingame rojuje arba pragare. 

Homeras Velzas nusprendė, jog tai veikiausiai pragaras. 
Nuotraukoje buvo pavaizduota ilgakojė mergina su žemaūgiu 
poniu. Nuoga mergina, išškėtusi savo ilgas kojas, gulėjo ant 
kilimo, — neaišku, ar persiško, ar rytietiško (Homeras Velzas 
nežinojo, kuo jie skiriasi), — o ponis stovėjo ją apžergęs, pa- 
sisukęs į kitą pusę. Jo galva buvo nuleista žemyn, lyg jis būtų 
norėjęs atsigerti ar parupšnoti žolės, snukis prikištas prie pat 
vešlių merginos gaktos plaukų; iš snukio išraiškos galėjai su- 
prasti, kad ponis šiek tiek nejaukiai jaučiasi prieš fotoaparatą, 
arba gėdijasi, arba tiesiog yra kvailas. Ponio lyties organas 
atrodė ilgesnis ir storesnis negu Homero Velzo ranka, tačiau 
iš pažiūros gana sportiška mergina stipriomis rankomis laikė 
ji prilenkusi sau prie burnos. Jos kaklas buvo išriestas, žandai 
išsipūtę, lyg ji seniai gulėtų sulaikiusi kvapą; akys išsprogusios; 
bet veido išraiška vis tiek tokia, kad nesuprasi, ar ta mergina 
tuoj pratrūks juoku, ar jau dūsta su ponio organu burnoje. 
Gauruotas ponio snukis atrodė kupinas apsimestinio abejin- 
8umo — gyvulys tarytum stengėsi išlikti orus. 

— Pasisekė poniui, ar ne, Saulele? — paklausė Melonija, ta- 
čiau Homeras Velzas pajuto, kaip jam rankas ir kojas nukratė 
drebulys — tą akimirką, kai staiga įsivaizdavo fotografą, šitaip 
bjauriai manipuliavusį ir mergina, ir poniu, ir rojaus debesimis 
arba pragaro dūmais. „Bent jau šiame pasaulyje tokios miglos 
Čai tikrai nebūna“ — galvojo Homeras. Pašiurpęs jis tarsi iš- 

vydo prieš akis šmėstelėjusį ir tuoj pat pradingusį nelemtąjį 
tamsaus kambariuko genijų, sukūrusį tą paveikslėlį. Daug 
sunkiau Homerui buvo atsikratyti minčių apie žmogų, mie- 
gojusį ant čiužinio, ant kurio atsiklaupę juodu su Melonija 
dabar tarytum meldėsi, žiūrėdami į didžiausią to žmogaus 
brangenybę. Kažkoks miško ruošos darbininkas būtent šią 
nuotrauką norėjo matyti vos prabudęs; šis ponio ir mer- 
ginos portretas jam, ko gero, atstojo šeimą. Tai Homerui 
ir buvo skaudžiausia: įsivaizduoti pavargusį žmogų Sent 
Klaudo darbininkų miegamajame, įbedusį akis į merginą su 
poniu, neturintį jokio širdžiai mielesnio atvaizdo — nei kūdi- 
kio, nei motinos, nei tėvo, nei žmonos, nei mylimosios, nei 
brolio, nei draugo. 

Bet nors jam ir buvo skaudu, Homeras Velzas niekaip ne- 
galėjo nusisukti nuo tos nuotraukos. Melonija stebinamai švel- 
niai, mergaitiškai tebeknibinėjo surūdijusį smeigtuką — labai 
apdairiai, nė akimirką neužstodama paveikslėlio Homerui. 

— Jei pavyks nukrapštyti nuo sienos, — tarė, — padova- 
nosiu tau. 

— Man nereikia, — pasakė Homeras Velzas, bet nebuvo tuo 
įsitikinęs. 

— Žinoma, kad reikia, — tarė Melonija. — Man tai čia tikrai 
nėra nieko įdomaus. Poniai man nerūpi. 

Galiausiai ištraukusi smeigtuką iš sienos, Melonija pama- 
tė, kad nusilaužė nagą ir įsidrėskė virš jo esančią odelę; keli 
mažyčiai jos kraujo lašiukai dar labiau ištepė nuotrauką — ne- 
trukus išdžiūvę jie pasidarė beveik tokios pat spalvos kaip 
rūdžių ruoželis, einantis per ponio karčius ir merginos šlaunį. 
Melonija įsikišo pirštą su nulaužtu nagu į burną ir padavė 
nuotrauką Homerui Velzui. 

Paskui, spausdama pirštą prie apatinių dantų, juo šiek tiek 
atitraukė apatinę lūpą. 

— Juk supranti, ar ne, Saulele? — paklausė Homero Vel- 
zo. — Supranti, ką ta moteris daro poniui? 

— Taip, — tarė Homeras Velzas. 

— Gal norėtum, kad tau padaryčiau, ką ta moteris daro 
poniui? — paklausė Melonija. Ji kyštelėjo pirštą dar giliau į 
burną ir apėmė jį lūpomis, virš antrojo sąnario; taip ir laukė 
Homero atsakymo, tačiau Homeras nuleido jos klausimą ne- 
girdomis. Tada Melonija ištraukė šlapią pirštą iš burnos ir 
pridėjo jo galiuką prie sučiauptų Homero lūpų. Homeras 
nė nekrustelėjo; žinojo, kad jeigu pažiūrės į jos pirštą, 
jo akys atrodys žvairos. — Jeigu nori, kad tau tai padary- 
čiau, Saulele, — tarė Melonija, — turi tik atnešti man mano 
bylą — įrašus apie mane. — Ji šiek tiek per smarkiai spaudė 
pirštą jam prie lūpų. 

— Žinoma, kai ieškosi bylos apie mane, gali pažiūrėti ir kas 
parašyta apie tave, jeigu tau įdomu, — pridūrė Melonija. Ji 
patraukė pirštą. — Duok man savo pirštą, Saulele, — tarė, bet 
Homeras Velzas, abiem rankom suėmęs nuotrauką, nusprendė 
verčiau nereaguoti į tą prašymą. — Nagi! —įkalbinėjo Meloni- 
ja. — Neskaudės. — Homeras ištiesė jai kairę ranką, o nuotrauką 
laikė dešinėje; tiesą sakant, atkišo sugniaužtą kumštį, todėl ji 
pirmiausia turėjo atlenkti jo pirštus, tik paskui galėjo apžioti 
kairį jo smilių. — Žiūrėk į nuotrauką, Saulele, — pasakė Melo- 
nija; jis darė ką liepiamas. Ji baksnojo jo pirštu sau į dantis, tuo 
pat metu sakydama: — Tik atnešk man tą bylą. Pats supranti, 
ką už tai gausi. Turėk nuotrauką ir galvok apie tai. 

Iš tikrųjų Homeras galvojo apie ką kita: jam atrodė, kad 
tas nerimą keliantis žiūrėjimas į nuotrauką, atsiklaupus šalia 
Jo pirštą į burną įsikišusios Melonijos, ant čiužinio, kuriame 
knibžda daugybė pelių, truks amžinai. Bet staiga pasigirdo toks 
šiurpus dunkstelėjimas ant namo stogo, — tarsi iš dangaus būtų 
nukritęs koks negyvėlis, o paskui jau tylesnis bildesys (tarsi 
Negyvėlis būtų atšokęs), — kad Melonija, Homerui nespėjus 
Ištraukti piršto jai iš burnos, smarkiai jį sukando. Vis dar klū- 
Podami, juodu puolė vienas kitam į glėbį; tvirtai apsikabino 
Ir sulaikė kvėpavimą. Homeras Velzas jautė, kaip daužosi jo 
Širdis prie Melonijos krūtų. 


= Kas, po velnių, čia buvo? — paklausė Melonija. 


124 JOHN IRVING 


Homeras Velzas vėl nuleido jos klausimą negirdomis. Įsi- 
vaizdavo miško ruošos darbininko, kurio nuotrauką laiko 
paėmęs, šmėklą; lentpjūvės juodadarbio kūną, nusileidžiantį 
ant stogo; žmogų su aprūdijusiais pjūklais abiejose rankose; 
žmogų, kurio ausys per amžius girdės tik pjūklų geležčių 
žviegimą. Kai tas negyvas kūnas dunkstelėjo ant apleisto 
namo stogo, Homeras ir pats tarėsi girdįs iš praeities at- 
sklindantį šaižų pjūklų zvimbesį — tačiau koks ten spigus 
riksmas, beveik kaip Žmogaus, prasiskverbė pro tolimą 
triukšmą? „Tarsi kas verktų, — pagalvojo Homeras, — tarsi 
plonyčiais balseliais klyktų kūdikiai ant kalvos, pirmieji Sent 
Klaudo našlaičiai.“ 

Karštu skruostu jis jautė, kaip pulsuoja Melonijos kaklas. 
Atrodė, kad kažkas lengvučiais, vos girdimais žingsniais vaikš- 
čioja po stogą — lyg šmėklos kūnas, nukritęs iš dangaus, vėl 
virstų dvasia. 

— Dievulėliau! — tarė Melonija, atstumdama Homerą Velzą 
nuo savęs — taip smarkiai, kad tas atsitrenkė į sieną. Išgirdu- 
si Homero sukeltą triukšmą, dvasia ant stogo ėmė lakstyti 
greičiau ir išleido veriamą dviejų skiemenų garsą — tai buvo 
lengvai atpažįstamas rudagalvio vanago riksmas. 

— Kyy-joo! — riktelėjo vanagas. 

Melonija vanago riksmo, matyt, neatpažino ir pradėjo 
spiegti, o Homeras iš karto suvokė, kas vaikšto ant stogo; jis 
pasileido laiptais žemyn ir pripuolė prie aplūžusių prieangio 
turėklų. Dar spėjo pamatyti, kaip vanagas kyla į viršų; šįkart 
atrodė, kad gyvatę nešti jam jau lengviau — ji kabėjo visiškai 
išsitiesusi, kaip svambalo virvelė. Buvo sunku suprasti, ar va- 
nagas tiesiog neišlaikė gyvatės, ar numetė ją tyčia — žinodamas, 
jog tokiu būdu neabejotinai, galima sakyti, netgi meistriškai, 
ją užmuš. Kad ir kaip ten būtų, iš aukštai ant stogo nukritusi 
gyvatė tikrai nusibaigė, ir ją negyvą nusinešti vanagui buvo 
daug lengviau negu besirangančią tarp nagų ir vis kertančią | 
krūtinę. Homeras pastebėjo, kad gyvatė šiek tiek ilgesnė, bet 
ne tokia stora kaip ponio lyties organas. 

Melonija sunkiai gaudydama kvapą stovėjo prieangyje 
šalia Homero. Kai vanagas dingo iš akių, ji pakartojo savo 
pažadą. 

— Turėk nuotrauką ir galvok apie tai, — pasakė. 

Homeras Velzas ir neliepiamas būtų „apie tai“ galvojęs. Jis 
tiek daug visko turėjo apmąstyti! 


„Paauglystė, — rašė Vilburis Larčas. — Ar ne tada pirmą kartą 
gyvenimę suvokiame, jog yra kai kas baisaus, ką slepiame nuo 
tų, kurie mus myli?“ 

Homeras Velzas pirmą kartą gyvenime kai ką slėpė nuo 
daktaro Larčo —ir nuo seselės Andželos, ir nuo seselės Ednos. 
Kartu su ponio lyties organą apžiojusios merginos nuotrauka 
Homeras Velzas slėpė ir pirmuosius savo nuogąstavimus dėl 
švento Larčo. Kartu su nuotrauka jis paslėpė ir pirmąjį savo 
geismą — sužadintą ne tik tos merginos su įspūdingu ponio 
įnagiu burnoje, bet ir padrąsinamai nuskambėjusio Melonijos 
pažado. Kartu su nuotrauka (kurią Homeras laikė įkišęs tarp 
savo lovos čiužinio ir geležinių spyruoklių) buvo paslėptas ir 
jo nerimas dėl to, ką gali sužinoti iš vadinamųjų bylų — iš įsi- 
vaizduojamo įrašo apie jo gimimą Sent Klaudo prieglaudoje. 
Netoli tos nuotraukos, į kurią Homerui vis labiau norėjosi 
žiūrėti, slypėjo ir jo motinos gyvenimo istorija. 

Jis išsitraukdavo tą nuotrauką iš po čiužinio ir žiūrėdavo į ją 
tris ar keturis kartus per dieną; naktį, kai negalėdavo užmigti, 
ibesdavo į ją žvilgsnį užsidegęs žvakę — blankioje, snaudulin- 
80je šviesoje merginos akys atrodydavo ne taip baisiai išspro- 
8Usios, o kai liepsna suvirpėdavo, Homeras tardavosi matąs, 
Kaip kruta jos skruostai. Virptelėjusi žvakės šviesa tarytum 
“Ujudindavo ir ponio karčius. Vieną naktį, žiūrėdamas į nuo- 
auką, Homeras išgirdo, kaip Džonas Vilburis prišlapino lovą. 

ačiau dažniausiai jis į tą nuotrauką spoksodavo klausydamasis 
dramatiško Fazio Stouno švokštimo — vaiko plaučių, vandens 
Malūnėlio ir vėdintuvo skleidžiamų garsų kakofonija kaip tik 

pritiko prie keisto moters ir ponio suartėjimo, kurį Homeras 
Velzas buvo gerai įsiminęs ir puikiai įsivaizdavo. 

Homero nemiga pasidarė kitokia; daktaras Larčas tai paste- 
bėjo. O gal slapukaujančiam Homerui tik atrodė, kad daktaras 
Larčas jį stebi? Larčas visada, kai tik Homeras vėlai vakare ant 
pirštų galų sėlindavo į seselės Andželos kabinetą, sėdėdavo 
prie rašomosios mašinėlės — ir visada pamatydavo Homerą, 
atsargiai slenkantį koridoriumi. 

— Tau ko nors reikia, Homerai? — klausdavo daktaras Larčas. 

— Tiesiog negaliu užmigti, — atsakydavo Homeras. 

— Kas dar nauja? — pratardavo daktaras. 

Nejaugi jis rašo visą naktį? Dieną seselės Andželos ka- 
binetas nuolat būdavo užimtas — tik tame kambaryje buvo 
galima kalbėtis telefonu arba su atėjusiais žmonėmis. Be to, 
ten buvo daugybė visokių daktaro Larčo popierių — tarp jų ir 
laiškai, gauti iš kitų našlaičių prieglaudų, iš įvaikinimo įstaigų, 
iš galimų įtėvių, ir dėmesio vertas (nors ir prikaišiotas juokau- 
jamų pastabų) prieglaudos žurnalas, savotiškas daktaro Larčo 
dienoraštis, jo paties vadinamas Trumpa Sent Klaudo istorija. 
Ji jau nebebuvo „trumpa“ ir kasdien vis ilgėjo — bet daktaras 
Larčas ir toliau visus įrašus pradėdavo žodžiais: „Čia, Sent 
Klaude...“ arba „Kituose pasaulio kraštuose...“ 

Tarp daktaro Larčo popierių buvo ir išsamios šeimų is- 
torijos — tačiau tik našlaičius įvaikinusių šeimų. Priešingai, 
negu manė Melonija, niekur nebuvo jokių įrašų apie tikrąsias 
našlaičių motinas ir tėvus. Į našlaičio asmens bylą pirmiausia 
būdavo įrašoma jo gimimo data, paskui visa kita: ar kūdikis 
vyriškos, ar moteriškos lyties, kokio ūgio (coliais) gimė, kiek 
svarų svėrė, jo vardas, duotas kurios nors iš seselių (jeigu tai 
būdavo berniukas), arba ponios Grogan, arba mergaičių sky- 
riaus sekretorės (jeigu mergaitė). Šie duomenys, ir dar įrašai 
apie tai, kokiomis ligomis vaikas sirgo ir nuo ko yra skiepytas, 
ir buvo viskas, ką galėjai perskaityti. Aplankai su duomenimis 
apie našlaičių įtėvius buvo gerokai storesni — daktaras Larčas 
manė, jog labai svarbu apie tas šeimas žinoti kuo daugiau. 

„Čia, Sent Klaude, — rašė jis, — kiekvieną kartą, kai nu- 
statau ar pažeidžiu kokią taisyklę, stengiuosi atsižvelgti į tai, 
kad labiausiai turiu rūpintis našlaičių ateitimi. Kaip tik dėl 
laimingesnės jų ateities aš, pavyzdžiui, sunaikinu visus įrašus 
apie tikrąsias jų motinas. Tos nelaimingos moterys, kurios 
čia gimdo, jau būna tikrai nelengvai apsisprendusios; būtų 
negerai, jei vėliau jos turėtų apsispręsti dar kartą. Negana to, 
beveik visada reikia stengtis apsaugoti našlaičius nuo pagundos 
ieškoti savo biologinių tėvų; dažniausiai nieku gyvu negalima 
leisti, kad našlaičiai juos surastų. 

Aš galvoju apie juos, visada apie juos — tik apie našlai- 
čius! Žinoma, kada nors jie norės sužinoti; jiems bus mažų 
mažiausiai smalsu. Bet argi gerai, kai žmogus kažko tikisi iš 
praeities? Ar teisingai pasielgtume su našlaičiais, jei leistume 
jiems svajoti apie praeitį? Vaikai, juo labiau našlaičiai, turi 
svajoti apie ateitį. | 

Ar gerai būtų našlaičiui, jeigu jo ar jos biologinė motina 
vėliau imtų gailėtis, kad gimdė čia? Jeigu būtų kokių nors 
įrašų, tikrieji tėvai kada nors galėtų susirasti savo vaikus. Ne- 
privalau rengti našlaičių ir juos pradėjusių biologinių tėvų 
susitikimų! Tegu tuo užsiima graudžių istorijų rašytojai. Mano 
darbas — rūpintis našlaičiais.“ 

Šią ištrauką iš Trumpos Sent Klaudo istorijos Vilburis Larčas 
parodė Homerui Velzui, kai užtiko jį beverčiantį jo popierius 
seselės Andželos kabinete. 

— Aš čia kai ko ieškojau, bet neradau, — šiaip taip išlemeno 
Homeras. 

= Žinau, ko ieškojai, Homerai, — pasakė jam daktaras Lar- 
čas, — Nerasi, nes to išvis nėra. 

Tai ir buvo parašyta raštelyje, kurį Homeras padavė Melo- 
Nijai, atėjęs į mergaičių skyrių skaityti Džeinės Eir. Juodu jau 

Uvo papratę kas vakarą be žodžių kartoti tuos pačius judesius: 
elonija įsikišdavo pirštą į burną — giliai, gal iki galuger- 
lio — ir išversdavo akis, mėgdžiodama merginą su poniu, o 
Homeras Velzas tiesiog papurtydavo galvą, šitaip rodydamas, 

jog dar nerado to, ko ieško. Kai Melonija perskaitė raštelį: 
„Išvis nėra“, iš sunerimusio jos veido išraiškos buvo matyti, 
kad visa tai jai atrodo labai įtartina. 

— Homerai, — tąkart pasakė daktaras Larčas, —aš neatsimenu 
tavo motinos. Neatsimenu netgi tavęs, kai buvai naujagimis; 
tada dar nebuvai toks, koks esi dabar. 

— Maniau, yra įstatymas, — tarė Homeras. Jis kalbėjo apie 
Melonijos minėtą įstatymą, pagal kurį viskas turėjo būti įre- 
gistruota, surašyta visa istorija; tačiau Sent Klaude Vilburis 
Larčas buvo vienintelis istorikas ir vienintelis įstatymas. Viskas 
buvo daroma pagal našlaičių prieglaudos įstatymą: našlaičio 
gyvenimo pradžia būdavo laikoma ta diena, nuo kurios jį 
atsimindavo Vilburis Larčas; o jeigu našlaitis būdavo įvai- 
kinamas niekam dar nespėjus jo įsidėmėti (paprastai visi to 
ir tikėdavosi), tai jo gyvenimas prasidėdavo nuo tada, kai jį 
pasiimdavo įtėviai. Toks buvo Larčo įstatymas. Šiaip ar taip, 
Larčas prisiimdavo būtiną atsakomybę laikydamasis nerašyto 
įstatymo, kai reikėdavo nuspręsti, ar vaisius jau gyvas, ar dar 
ne; taisyklės, kuriomis vadovaudamasis jis priimdavo nauja- 
gimį arba padėdavo moteriai atsikratyti nėštumo, irgi buvo 
jo taisyklės. 

— Seniai galvoju apie tave, Homerai, — pasakė berniukui 
daktaras Larčas. — Vis dažniau ir dažniau, bet negaištu laiko 
pats — ir negaišinu tavęs — galvodamas, kas tu buvai, kai tavęs 
dar nepažinojau. 

Larčas parodė Homerui savo kaip tik rašomą laišką — dar 
neišimtą iš rašomosios mašinėlės. Tas laiškas buvo adresuotas 
kažkam iš „Naujosios Anglijos mažųjų klajūnų namų“ — dar 
senesnės našlaičių prieglaudos negu Sent Klaudo. 

Laiško tonas buvo draugiškas ir familiarus; Larčas tikriausiai 
rašė kokiam senam kolegai ar netgi bičiuliui. Jo samprotavi- 
muose buvo galima pastebėti ir dažnų diskusijų kibirkštėlių — 
su tuo susirašinėjimo draugu Larčas, matyt, mėgo pasiginčyti 
filosofinėmis temomis. 

„Našlaičius reikėtų įvaikinti anksčiau, negu jie sulaukia pa- 
auglystės, pirmiausia todėl, kad jie turi jaustis mylimi —ir patys 
turi ką nors mylėti — dar prieš įžengdami į tą neišvengiamą 
paauglystės tarpsnį, kuriam būdingas polinkis apgaudinė- 
ti, — laiške išreiškė savo nuomonę Larčas. — Paauglys pajunta, 
kad apgaudinėjimas — beveik toks pat viliojantis dalykas kaip 
lytiniai santykiai ir kad tam nereikia tiek daug pastangų. Kartais 
ypač lengva apgaudinėti tuos, kuriuos myli, — tave mylintys 
žmonės labiausiai nenori pripažinti, kad juos apgavai. Bet jeigu 
nemyli nieko ir jauti, kad niekas nemyli tavęs, tai niekas negali 
sukelti tau skausmo sakydamas, kad meluoji. Jei našlaitis nėra 
įvaikinamas dar nesulaukęs šio nerimą keliančio paauglystės 
laikotarpio, iškyla grėsmė, kad jis visada apgaudinės ir save, 
ir kitus. 

Paauglys bauginamai ilgai apgaudinėja save; jis mano, kad 
gali apgauti visą pasaulį. Mano, kad yra nepažeidžiamas. Pa- 
auglys, kuris įžengęs į šį amžiaus tarpsnį tebėra našlaitis, gali 
niekada nesubręsti.“ 

Daktaras Larčas, be abejo, žinojo, kad Homerui Velzui tai 
negresia; Homeras buvo mylimas: jį mylėjo ir seselė Andžela, 
ir seselė Edna, ir — prieš savo valią — daktaras Larčas; be to, 
Homeras Velzas ne tik jautė, kad yra mylimas, bet turbūt ir 
suprato, kad ir pats myli tuos žmones. Galima buvo tikėtis, kad 
jis apgaudinėjimo laikotarpį išgyvens palaimingai greitai. 

Melonija buvo puikus Larčo laiške „Naujosios Anglijos 
mažųjų klajūnų namams“ aprašyto paauglystės sulaukusio 
našlaičio pavyzdys. Tai suvokė ir Homeras Velzas, kartą — dar 
prieš paduodamas raštelį, kuriuo pranešė, kad įrašų apie jos 
kilmę „išvis nėra“, — Melonijos paklausęs, ką ji darytų, susi- 
radusi savo motiną. 

— Aš ją užmuščiau, — nedvejodama atsakė Melonija. — Gal 
nunuodyčiau, bet jeigu ji ne tokia didelė kaip aš, jeigu aš už 
ją daug stipresnė... manau, kad tikrai stipresnė... tai norėčiau 
pasmaugti. | 

— Pasmaugti... — nesusilaikęs pakartojo Homeras Velzas. 

— O ką? — paklausė Melonija. — Ką tu darytum, susiradęs 
savo motiną? 

— Net nežinau, — pasakė Homeras. — Gal kai ko jos pa- 
klausčiau. 

— Kai ko jos paklausčiau! — tarė Melonija. Tokią panieką 
Melonijos balse Homeras girdėjo pirmą kartą nuo tada, kai ji 
piktinosi Džeinės Eir „saulele“. 

Homeras suprato, kad paprasto jo raštelio — „Išvis nėra“ — 
Melonijai tikrai nepakaks, nors jam pačiam daktaro Larčo 
paaiškinimas pasirodė, kaip visada, įtikimas. Be to, Homeras 
kai ką tebeslėpė; jis vis dar apgaudinėjo daktarą Larčą — ir, 
šiek tiek, save. Moters su poniu nuotrauka tebebuvo suspausta 
tarp jo lovos čiužinio ir spyruoklių; jau gerokai aptrinta be- 
čiupinėjant. Tiesą sakant, Homeras nuoširdžiai apgailestavo. 
Žinojo, kad negalės Melonijai pateikti įrašų apie jos kilmę, 
o jų nepateikęs nepatirs, regis, nepaprastų pojūčių, kuriuos 
patyrė ponis. 


— Kąjis nori tuo pasakyti, „išvis nėra“? —užrėkė ant Homero 
Melonija; juodu stovėjo nukabusiame namo, kuriame moteris 
su poniu praleido daugybę metų, prieangyje. — Dedasi esąs 
Dievas — duoda tau tavo gyvenimo istoriją arba atima! Jeigu 
tai ne apsimetinėjimas Dievu, tai kas? 

Homeras Velzas nuleido jos klausimą negirdomis. Jis žino- 
jo, jog daktaras Larčas Dievu apsimeta kitaip; kad ir kaip ten 
būtų buvę, Homeras vis dar manė, kad daktaras Larčas Dievo 
vaidmenį atlieka visai neblogai. 

„Čia, Sent Klaude, — rašė daktaras Larčas, — aš galėjau arba 
apsimesti Dievu, arba palikti beveik viską likimo valiai. Iš pa- 
tirties žinau, jog dažniausiai beveik viskas ir paliekama likimo 
valiai; žmonės, kurie tiki, kad yra gėris ir blogis, kurie mano, 
kad gėris turėtų nugalėti, — tie žmonės turėtų būti budrūs, 
nepražiopsoti akimirkų, kai galima imtis Dievo vaidmens. Tu- 
rėtume pasinaudoti tokiomis akimirkomis. Jų nebus daug. 

Čia, Sent Klaude, akimirkų, kuriomis galima pasinaudoti, 
gal ir daugiau negu šiaip visame pasaulyje, tačiau taip yra tik 
todėl, kad daug kas iš to, ko čia sulaukiame, jau buvo palikta 
likimo valiai.“ 

— Kad jis kur prasmegtų! — rėkė Melonija; bet netoliese 
kaip visada garsiai šniokštė upė, tuščias namas kadaise buvo 
girdėjęs daug baisesnių riksmų, o Homeras Velzas negirdomis 
nuleido ir šiuos jos žodžius. 

— Ką gi, tau nepasisekė, Saulele, — atžariai tarė jam Melo- 
nija. — Ar ne? — dar paklausė. Homeras stengėsi laikytis nuo 
jos atokiau. 

— Taigi! — staiga suklykė ji. Kitapus upės plytintys Meino 
miškai į tai atsiliepė tik trumpu aidu: „i!“ Melonija kilstelėjo 
sunkią savo koją ir nuspyrė visą aplūžusių prieangio turėklų 
atkarpą tiesiai į upę. — Taigi, viskas baigta! — šūktelėjo, tačiau 
miškai buvo per tankūs, kad atkartotų bent paskutinį žodžio 
„baigta“ skiemenį. Meino miškai, kaip ir Homeras Velzas, 
nuleido Melonijos šūksnį negirdomis. — Viešpatie! — rėkė 
Melonija, bet miškai nekartojo nieko; senasis namas lyg ir 
sugirgždėjo — gal atsiduso. Buvo nelengva sugriauti tą namą; 
laikas ir kiti vandalai jau buvo jį suardę; Melonija dairėsi kokios 
nors jo dalies, kurią dar galėtų sunaikinti. Homeras saugiu 
atstumu sekiojo paskui ją. 

— Saulele, — tarė Melonija, radusi mažą dar neišdaužtą lan- 
gelį —ir jį išdaužusi. — Saulele, mudu neturim nieko. Jei sakysi, 
kad turim vienas kitą, aš tave nudėsiu. 

Homerui nė mintis nebuvo atėjusi į galvą jai ką nors sakyti; 
jis tylėjo. 

— Jei sakysi, kad turim tavo mylimiausią daktarą Larčą arba 
šituos namus, — kalbėjo Melonija, koja išlaužusi grindų lentą 
ir abiem rankom mėgindama atplėšti ją nuo kitų, — jei taip 
sakysi, prieš nudėdama tave dar pakankinsiu. 

— Taip, — tarė Homeras Velzas. 

Sugriebusi išplėštą lentą, Melonija puolė pagrindinių laiptų 
turėklus; turėklai iškart subyrėjo į šipulius, bet pirmo aukšto 

koridoriuje juos laikęs stulpas liko stačias. Melonija numetė 
grindų lentą į šalį ir kaip meška apsikabino tą stulpą. 

— Kad jūs prasmegtumėt! — surėkė daktarui Larčui, savo 
motinai, Sent Klaudui, visam pasauliui. Nuvertė stulpą ant 
grindų; po grindimis jis tebebuvo sukibęs su skersiniu jun- 
giamuoju rąstu, bet Melonija kažkokia turėklų nuolauža, kaip 
kuoka, daužė jį tol, kol atskyrė. Pamėginusi stulpą pakelti —ir 
neįstengusi — atsigręžė į Homerą Velzą. 

— Nematai, kad man reikia pagalbos? — tarė. 

Juodu drauge tą stulpą pakėlė ir juo kaip taranu nugriovė 
virtuvės sieną. 

— Kodėl tu nepyksti? — paklausė Melonija Homero. — Kas 
tau yra? Juk niekada nesužinosi, kas su tavimi taip pasielgė! 
Nejaugi tau nerūpi? 

— Nežinau, — tarė Homeras Velzas. 

Juodu įsibėgėję trenkė stulpu tiesiai į kažkokį iš pažiūros 
svarbų statramstį. „Gal jis laiko antrą aukštą?“ — galvojo Ho- 
meras Velzas. Daužėsi į tą statramstį tris kartus, atšokdami 
vis į kitą pusę; ketvirtu smūgiu jį perlaužė. Kažkas jiems virš 
galvų tarytum pasislinko. Melonija metė laikytą stulpo galą 
ir abiem rankom apsikabino perlaužtą statramstį; impulsy- 
viai mėgino su juo bėgti — per slenkstį ir į prieangį. Vienas 
iš viršutinio aukšto miegamųjų nugriuvo žemyn, į virtuvę; 
iškart po to nulinko dalis prieangio stogo, o turėklų likučiai 
sukrito į upę. Tokia griūtis berods padarė įspūdį net Melonijai; 
ji paėmė Homerą Velzą už rankos ir kone švelniai užsivedė 
į viršų — daugiau negu pusė antro aukšto tebebuvo antrame 
aukšte (ir tas miegamasis, kuriame ponis su mergina kadaise 
linksmino Sent Klaudo miško ruošos darbininką). 

— Padėk man, -—- tyliai tarė Melonija Homerui Velzui. 
Juodu priėjo prie lango ir drauge nuplėšė langinę nuo 
kiaurai per prieangio stogą, per išplėšytas medines grindis 
ir galiausiai pliumpteli į upę. — Gražu, a? — abejingu balsu 
paklausė Melonija. 

Ji atsisėdo ant čiužinio, ant kurio juodu klūpojo anąkart, 
kai į stogą atsitrenkė gyvatė. 

— Padėk man, — vėl tarė ir ranka parodė Homerui, kad 
šis sėstųsi šalia jos. — Padėk man, arba aš pabėgsiu, — pasa- 
kė, — padėk, arba ką nors nužudysiu. — Jai tie ketinimai, ma- 
tyt, atrodė kažkuo susiję, o gal ir išvis neatsiejami. Homeras 
suprato, kad jam nebus lengva „būti naudingam“ Melonijai, 
bet stengėsi. 

— Nieko nežudyk, — tarė jis. — Nepabėk. 

— Kurių galų čia pasilikti? — atšovė Melonija. — Tu juk 
neliksi — nesakau, kad pabėgsi... turiu galvoje, tave kas nors 
įsisūnys. 

— Neįsisūnys, — pasakė Homeras. — Be to, aš niekur ne- 
važiuočiau. 

— Važiuotum, — tarė Melonija. 

— Ne. Prašau tavęs — nepabėk, ir nieko nežudyk. 

— Jei pasiliksiu, tu irgi būsi čia — ar tai nori pasakyti? — pa- 
klausė Melonija. „Ar tai aš turiu galvoje?“ — susimąstė 
Homeras Velzas. Tačiau Melonija, kaip visada, neleido jam 
ilgiau pagalvoti. — Pažadėk man, kad būsi čia, kol būsiu aš, 
Saulele, — tarė. Ji pasislinko arčiau prie jo; paėmusi Homero 
ranką, atlenkė pirštus ir įsikišo jo smilių į burną. — Poniui 
pasisekė, — sušnibždėjo, bet Homeras Velzas nebuvo įsitiki- 
nęs, kad tam poniui taip jau pasisekė. Senasis namas tarytum 
sudejavo. Melonija, apžiojusi Homero pirštą, traukiojo jį 
pirmyn ir atgal. — Pažadėk man, kad būsi čia, kol būsiu aš, 
Saulele, — pakartojo. 

— Gerai, — tarė Homeras Velzas. Ji jam įkando. — Paža- 
du, — pasakė Homeras. Į virtuvę nugriuvo dar viena viršutinio 
aukšto dalis; persikreipę statramsčiai, tebelaikantys prieangio 
stogo likučius, užjaučiamai sugirgždėjo. 

Kas blaškė Homero dėmesį, kai Melonija, pagaliau radusi 
Susitraukusią jo varpą, įsikišo ją į burną? Homeras nebijojo, 
kad senasis namas gali galutinai sugriūti ir juos abu užmušti; 
tai būtų buvusi visiškai pagrįsta baimė. Jis negalvojo ir apie 

čiužinį, ant kurio juodu gulėjo; to čiužinio praeitis tikriausiai 
buvo audringa — netgi Melonijos vertinimu. Taip pat negal- 
vojo nei apie prarastą savo gyvenimo istoriją, nei apie tai, kad 
būdamas su Melonija galbūt išduoda daktarą Larčą. Homerui 
susikaupti šiek tiek trukdė garsai — tie, kurie sklido iš Melo- 
nijos burnos, ir jos kvėpavimas, ir jo paties kvėpavimas. Šie 
aistros garsai Homerui priminė mažąjį Fazį Stouną ir visus 
įrenginius, šiaip taip palaikančius jo gyvybę. Matydamas, kiek 
daug drėgmės ir pastangų reikia vien tam, kad Fazis išliktų 
gyvas, bet kas galėjo suprasti, kokia ta jo gyvybė trapi. 

Homero varpa Melonijos burnoje nekiek tepadidėjo, o kai 
vėl pradėjo mažėti, Melonija ėmė darbuotis energingiau. La- 
biausiai Homero dėmesį blaškė aiškiai įsivaizduojama nuotrau- 
ka. Be to, ant apdulkėjusios sienos, toje vietoje, kur ji anąkart 
kabėjo, jis matė likusį švarų stačiakampį. Iš pradžių, žiūrėdamas 
į tą nuotrauką, jis įsivaizduodavo, kaip suartės su Melonija, o 
dabar kaip tik ta nuotrauka jam ir trukdė tai padaryti. Iš pra- 
džių nuotraukoje matoma moteris tarytum skatino jį galvoti 
apie Meloniją, o dabar ir ta moteris, ir Melonija atrodė tiesiog 
prievartaujamos. Tik gyvuliškas ponio abejingumas buvo toks 
pat: nederamas kvailo padaro romumas. Homeras jautė, kad 
jo varpa darosi mažesnė, negu kada nors buvo. 

Melonija pasijuto pažeminta; ji liežuviu išstūmė Homero 
varpą iš burnos. 

— Kad tu prasmegtum! — sušuko. — Kas, po galais, tau yra? 
Tik nesakyk, jog čia dėl manęs! 

— Ne, — tarė Homeras, — ne dėl tavęs. 

— Tai jau tikrai! — rėkė Melonija, bet atrodė, kad jai skauda 
nubrūžintas lūpas; be to, Homeras matė, kaip jos akys iš pykčio 
prisipildė ašarų. Ji staiga ištraukė čiužinį jam iš po nugaros, 
perlenkė pusiau ir išmetė pro langą. Čiužinys bumbtelėjo ant 
prieangio stogo ir įstrigo langinės pramuštoje skylėje. Tai, 
kad jis nepralindo kiaurai ir neįkrito į upę, Meloniją tiesiog 
įsiutino. Ji verkdama ėmė ardyti arčiausiai esantį gultą. Ho- 
meras Velzas, kaip ir tada, kai ji buvo įpykusi dėl „saulelės“, 

atsargiai pasišalino. Nelabai tvirtais laiptais nusėlino žemyn; 
kai žengė į prieangį, šis sugirgždėjo ir smuktelėjo upės link; 
Homeras akimirksniu neteko pusiausvyros. Girdėjo, kaip į 
stogą jam virš galvos atsitrenkė arba keli gultai, arba dalis 
sienos. Greitai išbėgo į atvirą vietą. Melonija tikriausiai matė 
jį pro antro aukšto langą. 

— Tu man pažadėjai, Saulele! — sušuko ji. — Pažadėjai, kad 
manęs nepaliksi! Kol čia būsiu aš, būsi ir tu! 

— Pažadu! — riktelėjo jai Homeras, bet tuoj pat nusisuko ir 
patraukė upės pakraščiu, srovės linkme, atgal prie gyvenamų 
Sent Klaudo pastatų, į stovinčią ant kalvos prieglaudą. Dar 
tebėjo krantu, nebuvo nutolęs nuo vandens, kai Melonijai 
kažkaip pavyko išjudinti virš upės kyšantį prieangį (kartu 
nugriuvo ir prieangio stogas); Homeras sustojęs žiūrėjo, 
kaip pasroviui plaukia, sakytum, pusė namo. Atrodė, kad 
Melonija — jei turėtų pakankamai laiko — galėtų nušluoti 
nuo žemės paviršiaus visą miestelį. Bet Homeras toliau to 
nepaliaujamo griovimo nebestebėjo. Jis grįžo į prieglaudą 
ir pasuko tiesiai į berniukų skyriaus miegamąjį, prie savo 
lovos. Kilstelėjo čiužinį — norėjo išmesti nuotrauką, bet jos 
ten nebebuvo. 

— Čia ne aš, —tarė Fazis Stounas. Nors buvo jau vidurdienis, 
Fazis tebegulėjo miegamajame, įkalintas savo drėgnoje pala- 
pinėje. Homeras suprato, jog tai reiškia, kad Fazio sveikatos 
būklė vėl pablogėjo. Naktį ta palapinė būdavo Fazio namas, 
bet kai Fazis joje praleisdavo ir dieną, tai jau buvo vadinama 
gydymu. Be to, visi žinojo, kad Fazį reikia nuolat, pasak dak- 
taro Larčo, „tikrinti“ ir kad jam kasdien leidžiami vaistai. Pri- 
ėjęs prie keistai plazdančio ir švokščiančio įrenginio, Homeras 
Fazio Stouno paklausė, kur nuotrauka. Fazis papasakojo, jog 
Džonas Vilburis taip smarkiai prisišlapino, kad seselė Andžela 
liepė jam pagulėti ant Homero lovos, kol pakeis sugadintą 
čiužinį. Džonas Vilburis rado nuotrauką; jis parodė ją Faziui 
ir dar keliems netoliese buvusiems berniukams — tarp jų ir 
Vilburiui Volšui bei Snoujui Medouzui; Snoujis apsivėmė. 

— O kas buvo paskui? — paklausė Homeras Fazį, kuriam 
jau trūko oro. Devynerių metų Fazis buvo antras pagal amžių 
berniukų skyriuje, jaunesnis tik už Homerą Velzą. 

Fazis papasakojo, kad seselė Andžela, atnešusi Džonui 
Vilburiui naują čiužinį, irgi pamatė nuotrauką ir, savaime su- 
prantama, tuoj pat ją iš berniukų atėmė. Džonas Vilburis jai, 
be abejo, pasakė, kur tą nuotrauką rado. Homeras suprato, jog 
dabar nelemtąją nuotrauką jau bus mačiusi ir seselė Edna, ir 
daktaras Larčas. Pirmiausia Homerui į galvą atėjo mintis, kad 
reikia susirasti Džoną Vilburį ir jam užvožti, tačiau tas ber- 
niūkštis buvo per mažas —jis būtų tik apsišlapinęs, o Homeras 
būtų turėjęs teisintis dar ir dėl to. 

— O kas ten per nuotrauka? — sušvokštė Fazis Stounas. 

— Juk matei, — tarė Homeras. | 

— Mačiau, bet kas ten joje buvo? — vėl paklausė Fazis. At- 
rodė nuoširdžiai persigandęs. 

Jis Homerui paaiškino, jog Snoujis Medouzas pamanė, 
kad ta moteris ryja ponio žarnas; Vilburis Volšas pabėgo. „O 
Džonas Vilburis tikriausiai dar kartą privarė lovą“, — pagalvojo 
Homeras Velzas. 

— Ką jie ten darė? — maldaujamu balsu klausė Fazis Stou- 
nas. — Ta moteris, — ištarė gaudydamas orą, — kaip ji galėjo? 
Kaip ji galėjo kvėpuoti? — pridūrė jau dusdamas. Homeras jį 
paliko baisiai švokščiantį. Dieną Fazis atrodė kone permato- 
mas — galėjai pamanyti, kad laikydamas jį prieš pakankamai 
ryškios šviesos šaltinį, matytum viską kiaurai, net iš paskuti- 
niųjų besidarbuojančius silpnučius jo vidaus organus. 

Daktaro Larčo seselės Andželos kabinete, kur Homeras 
tikėjosi jį rasti, nebuvo; Homeras džiaugėsi, kad niekur ne- 
sutiko ir seselių — nei Ednos, nei Andželos; jam būtų buvę 
ypač gėda pažvelgti joms į akis. Seselę Andželą jis matė lauke, 
prie ligoninės durų, besišnekančią su atliekas, kurių negalima 
deginti, išvežančiu šiukšlininku. Juodu kalbėjosi apie senąjį 
Džono Vilburio čiužinį. Homeras nuėjo į vaistinę — pažiūrėti, 
ar daktaro Larčo nėra ten. 

Vilburiui Larčui ta diena buvo nekokia, todėl jis vaistinėje 
pusiausėda prigulė ant savo lovos, užsidėjęs marle apvyniotą 
kaukę, į kurią eterio prisilašino daugiau negu paprastai. Iš- 
girdęs apie vadinamojo lentpjovių namo niokojimą, Larčas 
nesusijaudino taip, kaip kai kurie miestelėnai, matę, kiek 
nuostolių padarė Homeras ir Melonija, — daktaras Larčas ne- 
abejojo, kad daugiausia Melonija. „Kam dar reikalingi tie ap- 
leisti pastatai, — pagalvojo jis, — jeigu ne tam, kad vaikai juose 
galėtų šiek tiek pasiautėti?“ Kalbos, kad pasroviui nuplaukė 
pusė namo, daktarui Larčui atrodė gerokai perdėtos. 

Jis traukė į save eterį ir galvojo apie tai, dėl ko iš tikrųjų 
buvo sunerimęs: apie nuotrauką. Apie moterį su poniu. 

Dėl to, kad Homeras Velzas laikė tą nuotrauką, Larčas sau 
galvos per daug nesuko; paaugliams tokie dalykai rūpi. Larčas 
žinojo, kad Homeras nieku gyvu nebūtų jos rodęs jaunes- 
niems berniukams; iš to, kad Homeras turėjo tokią nuotrauką, 
Vilburis Larčas tik padarė išvadą, kad jau laikas Homerui pa- 
tikėti rimtesnes pareigas, kaip subrendusiam žmogui. Laikas 
paspartinti jo mokymąsi. 

Pati nuotrauka Larčo labai nepribloškė. Šiaip ar taip, jis 
kadaise juk dirbo pietinėje Bostono dalyje. Ten tokių nuo- 
traukų netrūko; tais laikais, kai Vilburis Larčas darbavosi 
Bostono gimdymo namuose, tokie paveikslėliai kainuodavo 
dešimt centų. 

Larčui buvo neramu tik dėl nufotografuotos moters; jis 
iškart pažino drąsiąją ponios Ymz dukterį. Ne pirmą kartą 
matė šitaip išpūstus jos skruostus — ji buvo sena rūkalė, nuolat 
traukianti cigarus, įpratusi kištis į burną visokią bjaurastį. O 
kai ją kažkas atgabeno prie ligoninės durų, sergančią ūminiu 
peritonitu, kilusiu dėl neapsakomai baisių sužalojimų, kuriuos 
Ji patyrė „šalia Harisono“, — tada jos akys buvo taip pat išspro- 
gusios. Žiūrėdamas į nuotrauką Larčas galvojo, koks turėjo 
būti ponios Ymz dukters gyvenimas; be to, jis prisiminė, kad 
galėjo jai tą gyvenimo kančią palengvinti... šiek tiek... jei būtų 
padaręs abortą. Jis galėjo išgelbėti žmogui gyvybę — nors gal 

ir neilgam. Nelaimingoji ponios Ymz duktė turėjo būti pirma 
iš daugybės pacienčių, kurioms jis nutraukė nėštumą. 

Vilburis Larčas žiūrėjo į nuotrauką ir galvojo, ar ponios 
Ymz duktė už pozavimą su poniu gavo bent jau tiek, kad pa- 
kaktų sumokėti už abortą „šalia Harisono“. Nusprendė, kad 
tikriausiai ne, — ta nuotrauka neatrodė labai gera. Žmogus, 
pastatęs ponį ir paguldęs merginą, kad ir kas jis buvo, visai 
nekreipė dėmesio į stulbinamai gražią tamsiaplaukės mergi- 
nos kasą; ją galima buvo permesti merginai per petį, ar netgi 
uždėti ant krūtinės, kur tamsūs plaukai būtų pabrėžę odos 
baltumą, arba paprasčiausiai ištiesti už galvos, kad bent jau 
būtų matyti, kokia ta kasa stora ir ilga. Tačiau turbūt niekas 
apie tai nė nepagalvojo. Kasa gulėjo ponios Ymz dukteriai 
prie pat skruosto, susiraičiusi stambios, trumpos, gauruotos 
ponio kojos šešėlyje. Nuotraukoje ji išvis nebuvo pastebima; 
tik pažinodamas ponios Ymz dukterį galėjai suprasti, kas yra 
ta tamsi dėmė prie įsitempusio jos veido. 

— Atleisk, — tarė Larčas, įkvėpdamas eterio. Ponios Ymz 
duktė nieko neatsakė, todėl jis dar kartą tarė: — Atleisk. — Ir 
iškvėpė. Jam pasigirdo, kad ponios Ymz duktė jį šaukia. 

— Daktare Larčai! 

—... su. y, kaip žodyje klyksmas, — sumurmėjo Vilburis Lar- 
čas. Ir įkvėpė kuo giliau. Jo ranka paleido kaukę ir ši, nukritusi 
jam nuo veido, nuriedėjo po lova. 

— Daktare Larčai? — vėl pašaukė Homeras Velzas. Šįkart 
vaistinėje tvyrantis eterio kvapas Homerui, vaistų spintelių 
labirintu einančiam pažiūrėti, ar daktaras Larčas guli ant lovos, 
pasirodė neįprastai stiprus. 

— Šik arba eik nuo puoduko! — ištarė daktaras Larčas. (Ir 
vėl giliai įkvėpė ir iškvėpė.) — Atleisk, — pasakė, pamatęs šalia 
lovos stovintį Homerą. Atsisėdo pernelyg greitai; jautė, kaip 
svaigsta galva; kambarys tarytum sukosi ratu. — Atleisk, — pa- 
kartojo. 

— Nieko tokio, — tarė Homeras Velzas. — Atsiprašau, kad 
pažadinau. 

—... su y, kaip žodyje klyksmas, — pasakė Vilburis Larčas. 

— Atleiskite? — nesuprato Homeras Velzas. 

Uždaroje vaistinėje kvapni kaukė, kaip koks rutuliukas 
kandims naikinti, skleidė svaigius garus. 

— Sėskis, Homerai, — pasakė daktaras Larčas —ir tik tada su- 
vokė, kad Homeras jau sėdi ant lovos šalia jo. Larčas gailėjosi, 
kad taip apsvaigo; žinojo, kad berniukui šis pokalbis svarbus. 
Homeras tikėjosi, kad jam bus priekaištaujama, ir ne bet kaip, 
o labai aiškiai, tačiau Larčas bijojo, kad dabar, ko gero, nesu- 
gebės kalbėti įtikinamai. 

— Vandalizmas! — pradėjo Larčas. — Pornografija! 

„Tai bent įžanga“, — pagalvojo, bet šalia sėdintis berniukas 
tiesiog kantriai laukė, ką jis pasakys toliau. Larčas godžiai 
įkvėpė oro — vylėsi, kad jau grynesnio; vaistinėje tebebuvo 
juntamas aitrus eterio kvapas; oras prie pat lovos ir migdė, ir 
žaižaravo mažomis žvaigždutėmis. 

— Vandalizmas yra vienas dalykas, Homerai, — pasakė Lar- 
čas, — o pornografija — visai kas kita. 

— Taigi, — tarė Homeras Velzas — augantis ir kasdien su- 
žinantis ką nors nauja. 

— O dėl mūsų santykių, Homerai... svarbiausia tai, kad tu 
mane apgaudinėji. Taip? 

— Taip, — tarė Homeras. 

— Puiku, — pasakė Larčas. 

Žvaigždutės vaistinės palubėje žibėjo taip ryškiai, jog dak- 
taras Larčas akimirką pamanė, kad su berniuku kalbasi naktį, 
po dangaus skliautu. Jis atlošė galvą, kad daugiau nebeįkvėptų 
eterio garų, bet staiga prarado pusiausvyrą ir aukštielninkas 
nugriuvo ant lovos. 

— Ar jūs gerai jaučiatės? — paklausė jo Homeras. 

— Puikiai! — nuoširdžiai sugriaudėjo Larčas. Paskui pratrūko 
juoktis. 

Homeras Velzas pirmą kartą girdėjo daktarą Larčą besi- 
juokiantį. 

— Klausyk, Homerai, — tarė Larčas, bet niekaip nenustojo 
kikenęs. — Jeigu jau esi toks subrendęs, kad griauni namus 

ir masturbuojiesi žiūrėdamas į nuotraukas, kuriose moterys 
čiulpia galus poniams, tai tau jau laikas tapti mano padėjė- 
ju! — Tai Larčui pasirodė taip juokinga, kad jis net susirietė 
ant lovos. Homeras irgi pamanė, jog tai nuskambėjo juo- 
kingai, ir išsišiepė. — Nesupranti, ar ne? — tebekikendamas 
paklausė Larčas. — Nesupranti, ką turiu galvoje. — Jis gulėjo 
aukštielninkas ir mataravo pakeltomis kojomis, o jiedviem 
virš galvų sukosi žvaigždėtas dangaus skliautas. — Mokysiu 
tave chirurgijos! — sušuko Homerui Larčas, ir abu net apsi- 
ašarojo iš juoko. — Akušerijos, Homerai, — tarė Larčas; dabar 
ir Homeras atvirto ant lovos. — Mokysiu dirbti ir Dievo dar- 
bą, ir Šėtono, Homerai! — rėkė Larčas. — Abu darbus! —- kone 
sužviegė. Homeras besijuokdamas užsikosėjo. Jis labai nu- 
stebo, kai Larčas — kaip koks iliuzionistas — išsitraukė moters 
su poniu nuotrauką ir ėmė ja mojuoti jam prieš akis. — Jeigu 
esi pakankamai subrendęs, kad apie tai galvotum, — pasakė 
Larčas, — tai jau gali dirbti suaugusio žmogaus darbą! — Tai 
Larčą ir pribaigė —jis turėjo paduoti nuotrauką Homerui, nes 
jautė, kad nebepajėgia jos išlaikyti. 

— Klausyk, Homerai, — tarė Larčas. — Tu baigsi medicinos 
fakultetą anksčiau, negu pradėsi lankyti vidurinę mokyk- 
14! — Homero nuomone, tai buvo ypač juokinga, tačiau dak- 
taras Larčas staiga surimtėjo. Ištraukė nuotrauką Homerui iš 
rankų. — Žiūrėk, — įsakė. Juodu sėdėjo ant lovos krašto; Larčas 
laikė nuotrauką prispaudęs prie kelio, kad nekrutėtų. — Tuoj 
tau parodysiu, ko nežinai. Žiūrėk! — tarė, durdamas pirštu į 
kasą, vos įžiūrimą ponio kojos šešėlyje. — Kas čia? — paklausė 
Homero Velzo. — Jūs, paaugliai: jums atrodo, kad viską žino- 
te, — grėsmingai pasakė. Homeras pastebėjo, kaip pasikeitė 
daktaro Larčo balsas, ir atidžiai įsižiūrėjo į tą nuotraukos vietą, 
į kurią pirmiau nekreipė dėmesio. Gal tai dėmė ant kilimo 
arba kraujas, ištekėjęs iš merginos ausies? 

— Na? — paklausė Larčas. — Skaitydamas Deividą Koperfildą 
to nerasi. Arba Džeinę Eir... Nerasi to, ką tau reikia žino- 
ti, — piktokai pridūrė. 

Kadangi juodu buvo ką tik kalbėjęsi apie mediciną, Home- 
ras Velzas jau neabejojo, kad nuotraukoje tikrai matyti kraujo 
balutė — ir kad tiktai gydytojas galėjo suprasti tai iš karto. 

— Kraujas, — tarė Homeras. — Ta moteris kraujuoja. 

Larčas su nuotrauka nubėgo prie ant vaistinės stalo stovin- 
čios lempos. 

— Kraujas? — nustebo. — Kraujas! — Gerai apžiūrėjo visą nuo- 
trauką. — Čia ne kraujas, kvaily! Čia kasa! — Jis vėl parodė 
nuotrauką Homerui Velzui; Homeras ją matė paskutinį kartą, 
nors pats daktaras Larčas vėliau į tą nuotrauką žiūrėdavo gana 
dažnai. Laikė ją prisegtą prie Trumpos Sent Klaudo istorijos 
puslapių; ne todėl, kad jį būtų dominusios pornografinės nuo- 
traukos, o tam, kad prisimintų moterį, su kuria blogai pasielgė 
du kartus: kai jai matant miegojo su jos motina ir kai nesuteikė 
jai paslaugos, kurios ji turėjo teisę prašyti. Jis nepadėjo jai kaip 
gydytojas, todėl dabar norėjo ją prisiminti. Dėl to, kad turėjo 
ją prisiminti su ponio lyties organu burnoje, kadaise padarytos 
klaidos jam atrodė dar baisesnės; Larčui tai patiko. 

Jis buvo griežtas žmogus — ir kitiems, ir sau. 

Homerą Velzą jis prispaudė prie mokslo smarkiau, negu 
berniukas galėjo tikėtis, klausydamasis linksmų jo paža- 
dų, — mokyti paauglį dirbti, pasak Larčo, „abu darbus“ buvo 
ne juokai. Kad užsiimtum chirurgija, akušerija, — netgi tam, 
kad sugebėtum priimti normaliai gimstantį kūdikį ar padaryti 
paprastą išplėtimo ir išgrandymo operaciją, — reikia nemažai 
išmanyti ir būti gerai pasirengusiam. 

— Jautiesi esąs labai „kietas“, žiūrėdamas į moterį su ponio 
lyties organu burnoje, Homerai? — paklausė Larčas kitą die- 
ną —kai nebebuvo paveiktas eterio. — Turėtum pažvelgti į šį tą, 
ką suprasti bus dar sunkiau. Štai, — tarė, duodamas Homerui 
gerokai aptrintą Grėjaus Anatomiją, — žiūrėk. Žiūrėk tris ar 
keturis kartus per dieną, ir kiekvieną vakarą. Pamiršk ponių 
pimpalus ir mokykis. 

„Čia, Sent Klaude, — rašė daktaras Vilburis Larčas, — man 
nelabai reikia Grėjaus Anatomijos; o Prancūzijoje, per Pirmąjį 

pasaulinį karą, prireikdavo kasdien. Tai buvo vienintelis kel- 
rodis, vienintelis žemėlapis, kurį ten turėjau.“ 

Larčas davė Homerui ir savo akušerijos vadovėlį, ir studijų 
bei internatūros laikų užrašų sąsiuvinius; pirmiausia chemijos 
paskaitų užrašus ir įprastinį tų laikų vadovėlį. Vaistinėje pa- 
skyrė kampelį keliems nesudėtingiems bakteriologijos bandy- 
mams, — nors, vos pamatęs Petri lėkšteles, Larčas pajuto, kaip 
jį vėl pervėrė pažįstamas skausmas; Larčui nepatiko pasaulis, 
matomas pro mikroskopą. Nepatiko ir Melonija — ypač todėl, 
kad ji neabejotinai darė įtaką Homerui Velzui. Larčas manė, 
kad juodu kartais sugula; jis įtarė, kad Melonija atėmė Home- 
rui nekaltybę (taip ir buvo) ir dabar verčia santykiauti toliau 
(dėl to jis klydo). Tiesa, po kurio laiko jie ėmė mylėtis, bet 
labai kasdieniškai, o tą įtaką, kurią, daktaro Larčo manymu, 
Melonija darė Homerui, atsvėrė įtaka, Homero daroma Me- 
lonijai (Larčas nieko nežinojo apie Homero jai duotą pažadą). 
Larčas buvo įsitikinęs, kad atsakomybę už Meloniją turėtų 
prisiimti ponia Grogan, ir nejautė, kad rūpindamasis Homeru 
Velzu kartais, ko gero, primiršta kitas savo pareigas. 

Jis pasiuntė Homerą prie upės, kad šis ten pasigautų varlę; 
paskui privertė tą varlę išskrosti, nors ne visos varlės kūno dalys 
galėjo būti deramai aprašytos Grėjaus Anatomijoje. Homeras 
prie upės nuėjo pirmą kartą nuo tos dienos, kai pabėgo, Me- 
lonijai ėmus griauti vadinamąjį lentpjovių namą, ir apstulbo 
pamatęs, kad iš tikrųjų nebėra pusės pastato. 

Ne mažesnį įspūdį jam padarė ir pirmą kartą matomas 
gimdymas, kurio buvo pakviestas stebėti, — ne tiek ypatingi 
daktaro Larčo sugebėjimai ar seselės Andželos ir seselės Ednos 
stropiai, taisyklingai atliekamos procedūros, kiek pats gimdy- 
mo procesas, gerokai pasistūmėjęs į priekį dar prieš įsikišant 
daktarui Larčui; Homerui atrodė nuostabu, kiek daug mote- 
riai ir jos vaikui visko atsitiko savaime, tiesiog pagal gamtos 
dėsnius, — kokie ritmiški buvo sąrėmiai (pagal juos galėjai 
nusistatyti laikrodį), kaip smarkiai susitraukinėjo naujagimį 
stumiantys moters raumenys, kaip kūdikis skubėjo gimti. Ne- 

normaliausias dalykas, Homero Velzo nuomone, buvo tai, 
kad naujagimiui aplinka, kurioje jis pirmą kartą pamankštino 
plaučius, be jokios abejonės, pasirodė priešiška, — naujasis pa- 
saulis, nors ir jaudinantis, tikrai nedraugiškai sutiko kūdikį, 
kuris (jei tik būtų galėjęs) veikiausiai būtų nusprendęs verčiau 
pasilikti ten, kur buvo. Melonija, jei būtų viską mačiusi, ko 
gero, būtų pareiškusi, jog tai visai neblogas atsakas. Kad ir 
kaip Homerui patiko mylėtis su Melonija, jį kankino mintis, 
kad lytinis aktas savavališkesnis negu gimimas. 

Dabar, kai Homeras mergaičių skyriuje skaitydavo Džeinę 
Eir, Melonija jam atrodydavo prislėgta — ne nugalėta ar susi- 
taikiusi su likimu, o prislėgta; kažkas joje tarytum išseko, jos 
žvilgsnis buvo lyg nublankęs. Šiaip ar taip, ji klydo manydama, 
kad daktaras Larčas savo žinioje turi jos gyvenimo istoriją, — o 
kai suklysti dėl ko nors svarbaus, visuomet jautiesi išsekęs. Be 
to, ji buvo pažeminta — kai taip neįtikimai susitraukė mažylio 
Homero Velzo pimpukas, ir paskui, kai Homeras labai jau 
greitai į lytinius santykius su ja ėmė žiūrėti kaip į savaime 
suprantamą dalyką. Homeras, beje, dar manė, kad Melonija 
tikriausiai pavargusi ir fiziškai — juk vien savo rankomis su- 
naikino nemažą žmonių sukurtos Sent Klaudo istorijos dalį. 
Nustūmė į praeitį pusę namo. „Ji turi teisę atrodyti išseku- 
si, — galvojo Homeras Velzas. 

Kartais Homerui į galvą ateidavo mintis, kad ir jis pats pa- 
sikeitė, Džeinę Eir skaito lyg ir nebe taip kaip pirmiau — tarsi 
kitaip suvokdamas ir šios, ir visų kitų knygų prasmę, gal dėl 
to, ką neseniai išgyveno: matė moterį su ponio lyties organu 
burnoje, patyrė pirmą lytinę nesėkmę, pirmą kartą mylėjosi re- 
guliariai, skaitė Grėjaus Anatomiją, stebėjo gimdymą. Džeinės 
nerimas, anksčiau kėlęs nuobodulį, dabar jam atrodė supran- 
tamesnis. „Džeinė turi teisę nerimauti“, — galvojo Homeras. 

Laikas buvo netinkamas — gaila, kad iškart po to, ką patyrė 
drauge su Melonija, Homerui reikėjo skaityti tą pastraipą de- 
šimto skyriaus viduryje, kur Džeinė įsivaizduoja, kas būtų, 
jeigu ji išvyktų iš prieglaudos, ir suvokia, kad tikrasis pasaulis 

„neaprėpiamas“, kad tokio gyvenimo, kokį gyveno, jai „ne- 
bepakanka“. Gal Homerui tik pasirodė, kad mergaitės sužiuro 
į jį pagarbiau, kai jis skaitė tą vietą, — kad Melonija, ypač ji, 
tarytum sustingo, lyg būtų girdėjusi tuos žodžius pirmą kartą? 
Tada Homeras ir perskaitė: 


„Tą popietę man staiga paaiškėjo, kad esu pavargusi nuo 
vienodo gyvenimo, trukusio aštuonerius metus“. 


Skaitydamas pajuto, kad jam džiūsta burna; turėjo nugurkti 
seiles, todėl ta eilutė nuskambėjo reikšmingiau, negu jis no- 
rėjo. Kai mėgino pasitaisyti, Melonija jį sustabdė. 

— Kaip ten parašyta? Perskaityk dar kartą, Saulele. 

— „Tą popietę man staiga paaiškėjo, kad esu pavargusi nuo 
vienodo gyvenimo, trukusio aštuonerius metus“, — perskaitė 
Homeras Velzas. 

— Žinau, kaip ji jaučiasi, — piktokai, tačiau tyliai tarė Me- 
lonija. 

— Man skaudu girdėti tave taip sakant, Melonija, — švelniai 
įsiterpė ponia Grogan. 

— Žinau, kaip ji jaučiasi! — pakartojo Melonija. — Ir tu žinai, 
Saulele! — pridūrė. — Mažylė Džeinė turėtų šitaip pagyventi 
penkiolika arba šešiolika, arba septyniolika metų, — garsiai 
pareiškė. — Tada tai tikrai pasijustų „pavargusi“! 

— Tu tik skaudinsi save, mieloji, jei toliau taip šnekėsi, — tarė 
ponia Grogan. Ko gero, ji sakė teisybę; Melonija verkė. Nors 
buvo tokia didelė, padėjo galvą poniai Grogan ant kelių ir 
nesipriešino, kai ši ėmė glostyti jai plaukus, — bet niekaip 
nenustojo tyliai verkusi. Ponia Grogan nebeprisiminė, 
kada paskutinį kartą šitaip laikė ant kelių Melonijos galvą. 
Homeras pagavo ponios Grogan žvilgsnį: suprato, jog turi 
išeiti. Nespėjęs perskaityti viso skyriaus, netgi to puslapio, 
netgi pastraipos. Dar daug ką reikėjo perskaityti; kitos ei- 
lutės pradžia buvo: 

„Aš troškau laisvės...“ 


Bet skaityti toliau būtų buvę žiauru. Džeinė Eir jau buvo 
pasakiusi, ką norėjo pasakyti. Ir Homeras, ir Melonija jau buvo 
išgyvenę keletą tokių popiečių — tokių dienų, kai jautiesi pa- 
vargęs nuo viso savo gyvenimo. 

Šįkart nakties oras tarp berniukų ir mergaičių skyrių atrodė 
bekvapis, neatsidavė jokia praeitimi. Lauke buvo paprasčiausiai 
tamsu 

Sugrįžęs į savo skyrių, Homeras iš seselės Andželos sužinojo, 
kad Džono Vilburio nebėra — jį įsisūnijo! 

— Labai miela šeima, — patenkinta pasakojo Homerui seselė 
Andžela. — Tėvas, kai buvo mažas, ir pats dažnai prišlapindavo 
lovą. Jie tikrai bus supratingi. 

Daktaras Larčas — kaip kaskart, kai kas nors būdavo įvaiki- 
namas, — šiek tiek pakeitė savo įprastą tamsoje nuskambantį 
palinkėjimą berniukams prieš naktį. Prieš pavadindamas juos 
„Meino princais“ ir „Naujosios Anglijos karaliais“, jis gana 
keistai, ceremoningai paskelbė naujieną. 

— Pasidžiaukime kartu su Džonu Vilburiu, — pasakė Vilburis 
Larčas. — Jis rado šeimą. Labanakt, Džonai, —tarė, ir berniukai 
paskui jį sumurmėjo: 

— Labanakt, Džonai! 

— Labanakt, Džonai Vilburi. 

Paskui, pagarbiai patylėjęs, daktaras Larčas kaip visada 
sušuko: 

— Labanakt, Meino princai, Naujosios Anglijos karaliai! 

Homeras Velzas prie žvakės, kurią galėdavo įsižiebti prieš 
mėgindamas užmigti, dar truputį pažiūrinėjo Grėjaus Anato- 
miją. Nakties tamsoje nebebuvo girdėti ne tik Džono Vilburio 
šlapinimosi, bet ir dar kažko. Homeras tik po kurio laiko su- 
vokė, ko trūksta; susigaudė įsiklausęs į tylą. Fazis Stounas su 
triukšminguoju įrenginiu buvo išgabentas į ligoninę. Tikriau- 
siai kvėpavimo prietaisą — ir patį Fazį — reikėjo stebėti atidžiau, 
todėl daktaras Larčas viską ir pernešė į atskirą kambarį greta 

operacinės, kad seselė Edna arba seselė Andžela galėtų nuolat 
žvilgčioti, kaip laikosi ligoniukas. 

Vėliau, kai jau šį tą išmanė apie išplėtimą ir išgrandymą, 
Homeras Velzas suprato, į ką buvo panašus Fazis Stounas: į 
embrioną — Fazis Stounas atrodė kaip vaikštantis, kalbantis 
gemalas. Štai kodėl Fazio oda buvo tokia keista, kone per- 
matoma, o kūnelis lyg susirietęs; štai kodėl jis atrodė toks 
pažeidžiamas. Galėjai pamanyti, kad jis dar negyvena, dar tik 
vystosi, dar turėtų būti gimdoje. Daktaras Larčas Homerui 
pasakė, kad Fazis gimė neišnešiotas — kad Fazio plaučiai ne- 
spėjo pakankamai išsivystyti. Homeras nelabai įsivaizdavo, ką 
tai reiškia; aiškiau suvokė tik pamatęs kai kurias atpažįstamas 
vaisiaus dalis — kai pirmą kartą stebėjo įprastą „apvaisinimo 
padarinių“ pašalinimo procedūrą. 

— Ar klausaisi manęs, Homerai? — paklausė Vilburis Larčas, 
baigęs darbą. 

— Taip, — tarė Homeras Velzas. 

— Nesakau, kad tai gerai, supranti? Sakau, kad ji pasirinko 
tokią išeitį — moteris taip nusprendė. Ji turi teisę apsispręsti, 
supranti? 

— Taip, — pasakė Homeras. 

Negalėdamas užmigti, Homeras galvojo apie Fazį Stouną. 
Nulipęs žemyn ir įėjęs į atskirą kambarį greta operacinės, ne- 
išgirdo kvėpavimo prietaiso ūžimo. Stovėjo sustingęs ir klau- 
sėsi; visada surasdavo Fazį, girdėdamas nuo jo sklindančius 
garsus — plaučių, vandens malūnėlio ir vėdintuvo, — o dabar 
ausyse spengė tyla; Homeras Velzas jos išsigando labiau, negu 
buvo išsigandęs gyvatės dunkstelėjimo ant stogo, kai Melonija 
laikė apžiojusi jo pirštą. 

„Vargšė Melonija“, — pagalvojo Homeras. Džeinės Eir ji 
dabar klausydavosi taip, tarsi tai būtų kieno nors pasakojama 
jos gyvenimo istorija, ir nebesakydavo Homerui Velzui nie- 
ko daugiau, tik primindavo jo pažadą. (,„Neišvažiuosi iš čia 
anksčiau negu aš, prisimeni? Tu pažadėjai.“) 

— Kur jis? — paklausė Homeras daktaro Larčo. — Kur Fazis? 

Daktaras Larčas sėdėjo prie rašomosios mašinėlės seselės 
Andželos kabinete — ten, kur sėdėdavo iki vėlumos, beveik 
kiekvieną vakarą. 

— Galvojau, kaip tau pasakyti, — tarė Larčas. 

— Sakėte, kad aš — jūsų mokinys, teisybė? — paklausė Ho- 
meras. — Jei taip ir yra, turite man pasakyti. Jei mane mokote, 
negalite nieko praleisti. Teisybė? 

— Teisybė, Homerai, — neprieštaravo daktaras Larčas. 

Kaip tas berniukas pasikeitė! Ką daryti, kad pastebėtum laiko 
tėkmę našlaičių prieglaudoje? Kodėl Larčas anksčiau nematė, 
kad Homerui Velzui jau reikia skustis? Kodėl neparodė, kaip 
tai daroma? „Aš atsakau už viską — jeigu jau prisiimu atsako- 
mybę“, — priminė sau Larčas. 

— Fazio plaučiai nebuvo pakankamai stiprūs, Homerai, —tarė 
daktaras Larčas. — Nebuvo kaip reikiant išsivystę. Jis sirgo 
visomis užkrečiamomis kvėpavimo takų ligomis, kokias tik 
esu matęs. 

Homeras Velzas tylėjo. Labai gailėjosi, kad Fazis pamatė 
nelemtąją nuotrauką. Homeras brendo, vis dažniau jausdavosi 
už ką nors atsakingas. Fazis Stounas susinervino dėl tos nuo- 
traukos; nei Homeras, nei daktaras Larčas, žinoma, negalėjo 
pataisyti Faziui plaučių, bet tą nuotrauką tai jau tikrai reikėjo 
nuo jo nuslėpti. 

— Ką pasakysite mažyliams? — paklausė Homeras daktaro 
Larčo. 

Vilburis Larčas pažvelgė į Homerą; Viešpatie, kaip jam 
patiko tai, ką matė! Apimtas tėviško išdidumo, jis vos galėjo 
kalbėti. Meilė, kurią jautė Homerui Velzui, jį apsvaigino 
kaip eteris. 

— O kaip tu manai, ką turėčiau pasakyti, Homerai? — pa- 
klausė daktaras Larčas. 

Homeras pirmą kartą apsisprendė kaip suaugęs žmogus. 
Labai gerai viską apgalvojo. Tūkstantis devyni šimtai trisdešimt 
kažkelintaisiais metais jam buvo beveik šešiolika. Jis jau mokėsi 
būti gydytoju — tuo laiku, kai dauguma jo amžiaus berniukų 

pratinosi vairuoti automobilį. Homeras vairuoti dar nemokėjo; 
Vilburis Larčas ir pats niekada nebuvo to mokęsis. 

— Manau, —tarė Homeras Velzas, — kad mažyliams turėtu- 
mėte pasakyti tai, ką sakote visada. Turėtumėte pasakyti, kad 
Fazį pasiėmė įtėviai. 

Vilburis Larčas nenuleido akių nuo Homero. Trumpoje 
Sent Klaudo istorijoje jis vėliau rašė: „Kaip mane nervina tas 
tėviškumas! Tie žmogų nejučiom apimantys jausmai: jų pa- 
veiktas nebegali būti nešališkas, nebesuvoki, kas yra teisingas 
elgesys. Man nerimą kelia tai, kad dėl mano kaltės Homeras 
Velzas tarytum peršoko vaikystę — jis visai nepabuvo vaikas! 
Tačiau daugeliui našlaičių lengviau išvis peršokti vaikystę, 
negu mėgautis vaikiškais malonumais prieglaudoje. Jeigu 
padėjau Homerui Velzui išvengti vaikystės, ar galima sakyti, 
kad padėjau jam išsisukti nuo blogo dalyko? Velniai rautų, tas 
tėviškumo jausmas visai sumaišo protą! Tėviška meilė kartais 
uždengia viską lyg debesis, ir nebežinai, kaip turėtum elgtis“: 
Parašęs tą eilutę, Vilburis Larčas žvilgtelėjo į fotografo su- 
kurtą debesį, apgaulingai gaubiantį ponios Ymz dukters ir 
ponio nuotraukos pakraščius, — ir dar pridūrė visą pastraipą 
apie debesis. (Koks šlykštus būna oras Meino gilumoje; kokie 
baisūs debesys Sent Klaude, ir taip toliau.) 

Kai Homeras Velzas daktarui Larčui patarė mažyliams pa- 
sakyti, kad Fazį pasiėmė įtėviai, Larčas suprato, kad Homeras 
teisus; to sprendimo negaubė jokie abejonių debesys. Kitą 
vakarą Vilburis Larčas ir padarė taip, kaip jam patarė jaunasis 
mokinys. Deja, gal todėl, kad melavo, Larčas pamiršo įpra- 
stą tvarką. Užuot pirmiausia paskelbęs naujieną apie Fazį 
Stouną, iškart palinkėjo berniukams labos nakties; viską 
supainiojo. 

— Labanakt, Meino princai, Naujosios Anglijos kara- 
liai! — tamsoje kreipėsi į našlaičius. Paskui prisiminė, ką 
turi pasakyti. — O! — garsiai ištarė iš susijaudinimo persi- 
mainiusiu balsu; vienas iš mažiausių berniukų išsigandęs 
net pašoko iš lovos. 

— Kas atsitiko? — riktelėjo Snoujis Medouzas, kuris nuolat 
apsivemdavo — ne tik tąkart, kai nuotraukoje pamatė moterį 
su, kaip jam pasirodė, ponio žarna burnoje. 

— Nieko baisaus! — nuoširdžiai pasakė daktaras Larčas, tačiau 
dabar jau visi kambaryje sugulę berniukai buvo apimti nerimo. 
Tokioje nervingoje aplinkoje Larčas mėgino įprastais žodžiais 
pranešti neįprastą žinią. — Pasidžiaukime kartu su Faziu Stou- 
nu, — tarė daktaras Larčas. Homeras Velzas suprato, ką reiškia 
posakis „girdėtum skrendančią musę“. — Fazis Stounas rado 
šeimą, — pridūrė daktaras Larčas. — Labanakt, Fazi. 

— Labanakt, Fazi! — pasigirdo kažkieno balselis. Bet Home- 
ras Velzas pajuto ore sklandančią dvejonę; viskas buvo padaryta 
ne taip kaip visada, todėl ne visi berniukai patikėjo. 

— Labanakt, Fazi! — autoritetingai tarė Homeras Velzas, ir 
keli mažyliai pakartojo jo žodžius. 

— Labanakt, Fazi! 

— Labanakt, Fazi Stounai! 

Homeras Velzas suprato ir ką žmonės turi galvoje sakydami, 
jog tyla kartais tiesiog kurtina. Kai daktaras Larčas jau buvo 
išėjęs, pirmas pagaliau prabilo mažasis Snoujis Medouzas. 

— Homerai? — tarė Snoujis. 

— Aš čia, — tamsoje atsiliepė Homeras Velzas. 

— Kaip kas nors galėjo įsivaikinti Fazį Stouną, Homerai? — 
paklausė Snoujis Medouzas. 

— Kas galėjo jį pasiimti? — įsiterpė Vilburis Volšas. 

= Žmogus, turintis geresnį kvėpavimo aparatą, — pasakė 
Homeras Velzas. — Geresnį negu tas, kurį Faziui padarė dak- 
taras Larčas. Ta šeima tikrai išmano apie kvėpavimo aparatus. 
Tai jų verslas, — pridūrė. — Jie juos gamina. 

— Faziui pasisekė! — stebėdamasis tarė kažkuris iš berniukų. 

Homeras suprato, kad juos įtikino, kai Snoujis Medouzas 
pasakė: 

— Labanakt, Fazi. 

Homeras Velzas, kuriam dar nebuvo šešiolikos, — gydytojo 
mokinys, seniai kankinamas nemigos, — nuėjo prie upės, pa- 


150 JOHN IRVING 


sroviui nunešusios nemažai Sent Klaudo istorijos nuotrupų. 
Upės šniokštimas Homerą ramino; prie garsiai srūvančio van- 
dens jis jautėsi geriau negu tąnakt ypač tyliame miegamajame. 
Stovėjo ant kranto, toje vietoje, kur pirmiau buvo lentpjovių 
namo prieangis, kur matė vanagą, smingantį iš dangaus žemyn 
dar greičiau, negu gyvatė plaukė į sausumą, — o gyvatė juk 
buvo greita... 

Jeigu Vilburis Larčas būtų matęs Homerą ten stovintį, 
būtų labai susirūpinęs, nes atrodė, kad berniukas atsisveikina 
su vaikyste — per anksti. Tačiau daktaras Larčas buvo užsi- 
migdęs eteriu, o Homeras Velzas neturėjo jokio vaisto nuo 
nemigos. 

— Labanakt, Fazi, —tarė Homeras, žiūrėdamas į upę. Meino 
miškai, kaip ir reikėjo tikėtis, nuleido tuos žodžius negirdomis, 
tačiau Homeras norėjo būti išgirstas. — Labanakt, Fazi! — su- 
šuko visa gerkle. Paskui dar garsiau:— Labanakt, Fazi! — Jis 
šaukė ir šaukė —suaugęs berniukas, apie kurio verksmą kadaise 
sklido legendos, šiek tiek toliau aukštupio link, Trijų Mylių 
Kriokliuose. 

— Labanakt, Fazi Stounai! 


4, JAUNASIS DAKTARAS VELZAS 


9 is pasaulio kraštuose, — rašė Vilburis Larčas, — yra 
tai, ką žmonės vadina „visuomene“. Čia, Sent Klaude, visuo- 
menės nėra — nėra galimybės rinktis, lyginti, kas geriau ar 
blogiau, kuri bemaž visada būna bet kokioje visuomenėje. Čia 
viskas paprasčiau, nes tai, ką turi pasirinkti, arba akivaizdu, 
arba išvis nepriklauso nuo tavo valios. Tačiau kaip tik dėl to, 
kad čia beveik nėra pasirinkimo laisvės, našlaičiai taip veržiasi 
į visuomenę — bet kokią; kuo daugiau joje rezgama pinklių ir 
sklando paskalų, tuo geriau. Kai tik pasitaiko proga, našlaitis 
galvotrūkčiais puola į visuomenę — kaip ūdra į vandenį.“ 

Rašydamas apie „pasirinkimo laisvę“, Vilburis Larčas turėjo 
galvoje, kad Homerui Velzui nebuvo jokios kitos išeities nei 
dėl mokymosi, nei dėl Melonijos. Jiedviem su Melonija buvo 
lemta tapti lyg ir pora, nes jie daugiau su niekuo ir negalėjo 
susiporuoti. Visuomenėje būtų buvę svarbu, ar jie vienas kitam 
tinka; Sent Klaude tai, kad jie vienas kitam netiko, neturėjo 
jokios reikšmės. Ir ko dar Homeras, jau pasinaudojęs visais 
ne per geriausių į Sent Klaudą atvykstančių repetitorių žinių 
ištekliais, galėjo mokytis, jei ne chirurgijos? Tiksliau sakant, 
akušerijos. Ir dar to, ko daktarui Larčui buvo gerokai lengviau 
Jį išmokyti: kaip išplėsti kaklelį ir išgrandyti gimdą. 

Homeras Velzas kai ką užsirašydavo viename daktaro Larčo 
studijų laikų sąsiuvinyje; Larčo paskaitų užrašai buvo glausti, 
Su dideliais tarpais — taigi tuščios vietos pakako. Larčas ne- 
manė, kad Homerui reikėtų turėti savo sąsiuvinį. Apsižvalgęs 
aplinkui, Vilburis Larčas matydavo, kiek kainuoja popierius. 
Aplinkui nebebuvo medžių; tik daugybė našlaičių — ir visa 
tai dėl popieriaus. 

Po antrašte „Išplėtimas ir išgrandymas“ Homeras parašė: 
„Saugiausia, kai moters kojos įkištos į kilpas“. Daktaras Larčas 
dar norėdavo, kad moteris būtų apskusta. 

„MAKŠTIES sritis patepama ANTISEPTINIU TIRPA- 
LU, — rašė Homeras Velzas; jis daug ką užsirašydavo DI- 
DŽIOSIOMIS RAIDĖMIS — tai buvo susiję su jo įpročiu 
kartoti sakinių pabaigas arba svarbiausius žodžius. — Apžiūrima 
GIMDA; nustatoma, kokio ji didumo. Viena ranka uždeda- 
ma ant PILVO SIENELĖS,; du arba trys kitos rankos pirštai 
įkišami į MAKŠTĮ. Paskui į MAKŠTĮ įkišamas SKĖTIKLIS, 
panašus į anties snapą, — pro jį matyti GIMDOS KAKLELIS. 
(„GIMDOS KAKLELIS, —- skliaustuose dar parašė Homeras, 
tarsi norėdamas geriau įsiminti, — yra į kaklą panaši apatinė, 
siauresnė GIMDOS dalis.“) KAKLELIO viduryje esanti anga 
yra GIMDOS žiomenys. Jie panašūs į vyšnių spalvos gelbėji- 
mosi ratą. Kai moteris NĖŠČIA, GIMDOS KAKLELIS būna 
pabrinkęs ir žvilgantis. 

Keliais METALINIAIS PLĖTIKLIAIS gimdos KAKLELIS 
išplečiamas, kad būtų galima įkišti CHIRURGINES ŽNYP- 
LES. Tai tokios žnyplės, kuriomis gydytojas suima, kas yra 
GIMDOJE. Ir ištraukia, ką gali ištraukti.“ 

Tai, ką gydytojas ištraukia (ką Homeras turėjo omenyje), 
buvo kraujas ir gleivės. Pasak jo, „apvaisinimo padariniai“. 

„GRANDIKLIU, toliau rašė Homeras, — GIMDOS SIE- 
NELE švariai nugrandoma. Kad ji jau švari, supranti išgirdęs 
grikšėjimą.“ 

Tik tiek Homeras ir užsirašė į sąsiuvinį apie išplėtimą ir 
išgrandymą. Tiesa, kaip papildomą pastabą apie šią operaciją 
dar pridūrė: „Knygose rašoma, kad GIMDA yra moters lytinis 
organas, kuriame įsitvirtina APVAISINTAS KIAUŠINĖLIS“. 
Paraštėje brūkštelėjo puslapio numerį — Grėjaus Anatomijos 
puslapio, kuriame yra skyriaus „Moters dauginimosi organai“ 
pradžia ir naudingiausios iliustracijos bei aprašymai. 

Tūkstantis devyni šimtai keturiasdešimt kažkelintaisiais me- 
tais Homeras Velzas (dar nesulaukęs dvidešimties) jau buvo 


DVIDEŠIMTO AMŽIAUS AUKSO FONDAS 153 


akušeris, padėjęs daktarui Larčui priimti daugybę naujagimių 
įr padaryti maždaug keturiskart mažiau abortų; nemažai kūdi- 
kių jis buyo priėmęs ir vienas, visada stebimas daktaro Larčo, 
bet Larčas nė sykio neleido Homerui pačiam daryti aborto. 
Jie abu žinojo, kad Homeras mokėtų tai padaryti, tačiau Lar- 
čas manė, kad berniukui, kol jis nebaigė medicinos fakulte- 
to — tikro medicinos fakulteto —ir neatliko internatūros kitoje 
ligoninėje, nederėtų imtis tokios operacijos. Ne todėl, kad ta 
operacija būtų buvusi sudėtinga; Larčo nuomone, Homerui 
reikėjo suteikti galimybę rinktis. Daktaras Larčas norėjo, kad 
Homeras bent kiek susipažintų su visuomene ir pats nuspręstų, 
ar darys abortus, ar ne. 

Larčas ieškojo žmogaus, sutinkančio paremti Homerą Velzą. 
Jis norėjo, kad kas nors pasiųstų berniuką į koledžą, — ne tik 
tam, kad Homeras gerai pasirengtų ir paskui įstotų studijuoti 
medicinos į universitetą, bet ir kad pagyventų kitokiame pa- 
saulyje, už Sent Klaudo ribų. 

Vilburis Larčas suko galvą, kaip reikėtų pasiskelbti, kad 
ieško tokio rėmėjo. Gal galėtų paprašyti savo kolegos ir su- 
sirašinėjimo draugo, dirbančio „Naujosios Anglijos mažųjų 
klajūnų namuose“, kad šis leistų pasinaudoti daugybės jų 
turimų adresų sąrašu? 


PRITYRĘS AKUŠERIS, MOKANTIS DARYTI 
ABORTUS, IEŠKO RĖMĖJO, GALINČIO PASIŲSTI JĮ 
Į KOLEDŽĄ IR VĖLIAU DAR APMOKĖTI STUDIJŲ 
MEDICINOS FAKULTETE IŠLAIDAS! 


„Kur ta visuomenė, kurioje atsirastų vietos Homerui Vel- 
zui?“ — galvojo Vilburis Larčas. 

Larčas žinojo, kad svarbiausia kaip nors atplėšti jaunąjį 
mokinį nuo Melonijos. Būdami kartu jie taip gadino Larčui 
nuotaiką! Atrodė lyg pavargę ir vienas kito nemylintys sutuok- 
tiniai. Lytinio potraukio, kurį Melonija kažkaip sugebėdavo 
sužadinti ankstesniais pykčio kupino jų flirto metais, dabar 

juodu vienas kitam berods nebejautė. Gal kartais dar ir su- 
guldavo, bet tikriausiai nedažnai ir be ypatingo džiaugsmo. 
Per priešpiečius sėdėdavo drauge nesikalbėdami, stebimi viso 
mergaičių arba berniukų skyriaus; drauge žiūrinėdavo gerokai 
aptrintą Grėjaus Anatomiją, tarsi tai būtų painus žemėlapis, 
kurį ištyrinėję jie galėtų tikėtis kada nors surasti kelią iš Sent 
Klaudo. 

Melonija net nebemėgino pabėgti. Daktarui Larčui atrodė, 
kad Homerą su Melonija sieja kažkokia be žodžių sudaryta 
nelinksma sutartis. Matydamas, kaip niauriai juodu žvelgia 
vienas į kitą, daktaras Larčas prisimindavo ponios Ymz dukterį, 
amžinai gulėsiančią su ponio lyties organu burnoje. Meloni- 
ja su Homeru niekada nesimušdavo; niekada nesiginčydavo; 
Melonija tarytum net nebekeldavo balso. Larčas neabejojo, 
kad jeigu jie dar kada ir pasimyli, tai daug negalvodami ir tik 
iš nuobodulio. 

Daktaras Larčas surado Melonijai darbą: ji turėjo prižiūrėti 
pasiturinčią senutę ir gyventi su ja Trijų Mylių Kriokliuose. 
Gal ta senutė tikrai buvo kaprizinga ligonė, kuri būtų ėmusi 
skųstis bet kuo? Šiaip ar taip, Melonija ji skundėsi — sakė, kad 
Melonija „nejautri“, kad niekada nenori nieko „pasipasakoti“ 
ir kad kartais, kai padeda, pavyzdžiui, įlipti į vonią arba iš jos 
išlipti, būna „neįtikimai šiurkšti“. Daktarui Larčui nebuvo sun- 
ku tuo patikėti, be to, Melonija irgi reiškė nepasitenkinimą; 
sakėsi norinti gyventi Sent Klaude; jeigu jau būtinai reikia 
dirbti, tai verčiau važinėsianti į kokį nors darbą ir atgal. 

— Norėčiau vakarais grįžti namo, — pasakė ji poniai Grogan 
ir daktarui Larčui. „Namo?“ — pagalvojo Larčas. 

Buvo ir kitas darbas, miestelyje, bet reikėjo, kad Melonija 
mokėtų vairuoti. Daktaras Larčas netgi surado vietinį vaiki- 
nuką, sutinkantį ją išmokyti, tačiau tas pašiurpo pamatęs, kaip 
ji vairuoja, ir Melonijai teko tris kartus laikyti egzaminą, kol 
pagaliau gavo vairuotojo pažymėjimą. Jos darbas buvo statybos 
rangovui vežioti visokias detales bei įrankius, bet netrukus ji 
to darbo neteko. Negalėjo paaiškinti, kur per vieną savaitę nu- 

važiavo — kaip rodė krovininio furgono hodometras — daugiau 
negu du šimtus mylių. 

— Tiesiog pasivažinėjau, buvo nuobodu, — pasakė ji daktarui 
Larčui, gūžtelėdama pečiais. — Ir dar susitikinėjau su tokiu 
vaikinu, neilgai, tik kelias dienas. 

Larčas bijojo, kad Melonijos, kuriai jau buvo beveik dvi- 
dešimt, nebegalės nei įdarbinti, nei įsiūlyti kokiems įtėviams; 
ji atrodė pernelyg įpratusi būti šalia Homero Velzo, nors juodu 
tarytumm nė žodžiu nepersimesdavo ištisas dienas —tiesą sakant, 
kartais visai nebendraudavo, tik būdavo drauge, ištisas savaites 
(jei Melonijos buvimą drauge su kuo nors galima pavadinti 
„tik“ buvimu). Kadangi daktarui Larčui Melonija visada su- 
gadindavo nuotaiką, jis manė, kad jos buvimas šalia taip pat 
slegia ir Homerą Velzą. 

Vilburis Larčas mylėjo Homerą Velzą — dar niekada nieko 
nebuvo mylėjęs taip, kaip mylėjo tą berniuką, ir neįsivaiz- 
davo, kaip ištvertų Sent Klaude be jo, — tačiau suprato, kad 
Homerui reikia susipažinti su visuomene, nes tik tada jis galės 
pats pasirinkti sau gyvenimo kelią. Larčas labiausiai troško, 
kad Homeras išdrįstų išeiti į pasaulį, o. paskui nuspręstų su- 
grįžti į Sent Klaudą. „Tačiau kas galėtų pasirinkti tokį gyve- 
nimą?“ — galvojo Larčas. 

Meino valstijoje buvo daug miestelių, bet nė vienas neat- 
rodė toks nepatrauklus, kaip Sent Klaudas. 

Larčas vaistinėje atsigulė ant lovos ir įkvėpė šiek tiek eterio. 
Prisiminė saugų Portlendo uostą; mintyse žymėjo miestelius 
į rytus arba į krašto gilumą nuo Portlendo, vien lūpomis tar- 
damas gražiai skambančius jų pavadinimus. 

(Vėlįkvėpė ir iškvėpė.) Vilburis Larčas beveik užuodė lakius 
tų miestelių pavadinimus. Štai Kenebankas ir Kenebankportas, 
Vasalboras ir Noublboras, ir Voldoboras, štai Viskasetas ir Vest 
Batas, Damariskota ir Frendšipas, Penobskot Bėjus ir Saga- 
dahok Bėjus, Jarmutas ir Kamdenas, Rokportas ir Arundelis, 
Rumfordas ir Bidefordas, ir Livamor Folzas. 

Į rytus nuo keliautojus viliojančio Keip Keneto yra Harts 
Heivenas, o šiek tiek toliau į krašto gilumą nuo to prieglobs- 
čiu“ vadinamo gražaus miestelio, turinčio uostą, tūno Harts 
Rokas“. Jis taip pavadintas tikriausiai todėl, kad šiaip jau 
tobulame Harts Heiveno uoste tarytum plūduriuoja, kaip ne- 
gyvas banginis, uolėta negyvenama sala. Ta sala tiesiog bado 
akis, Harts Heiveno gyventojai jos nemėgsta; nelabai malonų 
pažiūrėti kaimyninį miestelį jie, ko gero, tyčia pavadino Harts 
Roku, niršdami dėl savo paukščių nudergtos žuvies pilvo bal- 
tumo salos. Per potvynius beveik užliejama, ta sala boluoja 
vandenyje, šiek tiek pasvirusi į šoną, —todėl ji taip ir vadinama: 
Negyvo Banginio Uola. O Harts Roke, kurio nereikėtų nie- 
kinti, jokios uolos nėra; nuo Harts Roko iki vandenyno - tik 
penkios mylios; vandenynas matyti nuo kai kurių miestelio 
kalvų; beveik visur juntamas gaivus jūros vėjas. 

Tačiau palyginti su Harts Heivenu, visi kiti miesteliai — tarsi 
mišrūnai. Peikdami Harts Roką, Harts Heiveno gyventojai 
neužsimena apie tai, kokios savitos ir žavios vienintelės to 
miestelio parduotuvės — Sanborno universalinė bei Tito me- 
talo dirbinių ir santechnikos prekių krautuvė. Harts Heiveno 
gyventojai dažniau šneka apie Drinkvoterio ežerą ir apie 
vasarnamius dumblinose jo pakrantėse. Tas nelabai švarus 
gėlavandenis ežeras, panašesnis į tvenkinį, — nes jau liepos 
viduryje jo dugnas susidrumsčia ir apželia dumbliais, — yra 
vienintelis vandens telkinys Harts Roke, prie kurio galima 
vasaroti. Žmonės, vasarą įsikuriantys Drinkvoterio pakran- 
tėse, nebūna atvažiavę iš toli; daugelis jų gyvena kur nors 
kitur Harts Roke — arba dar kaimiškesnėje vietovėje, Kenet 
Kornerse. Stovyklavietėse ir vasarnamiuose, išsimėčiusiuose 
aplink ežerą, daug kas praleidžia ir rudens savaitgalius, kai 
prasideda medžioklės sezonas. Stovyklaviečių ir vasarnamių 
pavadinimai, matyt, atspindi slaptus jų savininkų troškimus: 


“ Haven — prieglobstis (angl. ). 
“ Rock — uola (angl.). 

Aido Pakraštys ir Paskutinė Elnio Kova (tas namas išpuoštas 
elnių ragais); Begalinis Savaitgalis, su plūduriuojančia prie- 
plauka; Trys Mažyliai (ten tikriausiai gyvena beveik nepaken- 
Ziamai mieli žmonės); ir paprasčiausias Šermano Urvas (tai, 
beje, gana tikslus tos vasarvietės apibūdinimas). 

Penktajame dvidešimto amžiaus dešimtmetyje Drinkvo- 
rerio ežeras jau buvo apspistas poilsiautojų, o po dar dešim- 
ties metų jame tiesiog be perstojo zuis motorinės valtys ir 
vandenslidininkai — nuo dugno pakelti glitūs žali dumbliai 
painiosis į sraigtus, kaip girliandos kabinsis už irklų. Ežerą 
supantis miškas toks tankus, kad pro jį neprasiskverbia joks 
vėjas; burinės valtys taip ir sustoja sustingusiame vandens 
paviršiuje; toks vanduo — geriausia uodų perykla, be to, nuo 
per daugelį metų susikaupusio vaikų šlapimo ir benzino jis 
apsitraukęs tarytum kokia blizgančia plėvele. Meino valstijoje 
yra daug puikių nuošalių ežerų, tačiau Drinkvoterio ežeras ne 
toks. Koks nors netyčia užklydęs kanojininkas, ieškantis lau- 
kinės gamtos, ten jos tikrai nerastų. Velioniams patrakėliams 
Vinklams tas ežeras nebūtų patikęs. Vargu ar kas noriai gertų 
Drinkvoterio“ vandenį; apie tai nuolat pasakojamos visokios 
juokingos, bet daug kam jau įgrisusios istorijos, visos išgal- 
votos Harts Heivene, kur Harts Rokas nuo seno vertinamas 
pagal jo vienintelį apgailėtiną vandens telkinį. 

Kai Homeras Velzas pirmą kartą pamatys Drinkvoterio 
ežerą, jam į galvą ateis mintis, kad jeigu nelaimingieji Sent 
Klaudo našlaičiai turėtų vasarvietę, ji tikrai būtų pelkėje tarp 
Aido Pakraščio ir Šermano Urvo. 


Ne visas Harts Rokas toks bjaurus. Tame miestelyje, ap- 
Suptame gana atvirų ir kruopščiai dirbamų laukų, visada 
gyveno sėslūs žmonės; tai buvo pienininkystės ir vaismedžių 
kraštas. Penktajame dvidešimto amžiaus dešimtmetyje Vande- 


" To drink — gerti: water — vanduo (angl.). 

nyno Vaizdo sodai šalia Drinkvoterio kelio, jungiančio Harts 
Roką su Harts Heivenu, buvo gražus ir turtingas ūkis — net- 
gi išlepusio ir itin reiklaus Harts Heiveno vertinimu. Nors 
Vandenyno Vaizdo sodai buvo Harts Roke, jie atrodė tarsi 
Harts Heiveno dalis; gyvenamąjį namą juosė akmens plokš- 
tėmis grįstas kiemas, aplinkui augo tvarkingai susodinti rožių 
krūmai, — kaip prie dailių Harts Heiveno namų vandenyno 
pakrantėje, — o veja, besidriekiančia nuo didžiojo namo iki 
baseino ir iki artimiausio obelų sodo, rūpinosi tie patys kiemų 
prižiūrėtojai, kurių dėka Harts Heiveno vejos buvo lygutėlės 
tarytum aikštelės aplink golfo duobutes. 

Vandenyno Vaizdo sodų šeimininko, Voleso Vortingtono, 
net pavardė skambėjo kaip žmogaus iš Harts Heiveno — neat- 
rodė panaši į kitų Harts Roko gyventojų pavardes. Iš tikrųjų 
Volesas Vortingtonas buvo iš Niujorko; jis išgelbėjo savo 
kapitalą, investuodamas jį į sodininkystės ūkį, kaip tik prieš 
visuotinį investicijų žlugimą; gal jis ir ne ką teišmanė apie 
obuolius, — buvo ne tik ūkininkas, bet ir džentelmenas, ir siela, 
ir kūnu (ir drabužiais), — tačiau apie pinigus žinojo beveik vis- 
ką ir pasisamdė tinkamus žmones Vandenyno Vaizdo sodams 
prižiūrėti (žmones, kurie tikrai išmanė apie obuolius). 

Vortingtonas buvo nuolatinis Heiveno klubo valdybos 
narys; vienintelis, dėl kurio teisės būti valdyboje niekada 
nereikėjo balsuoti, — ir vienintelis Heiveno klubo narys, gy- 
venantis Harts Roke. Kadangi jo soduose dirbo pusė Harts 
Roko gyventojų, Volesas Vortingtonas, kaip niekas kitas, buvo 
pripažįstamas ir vertinamas abiejuose miesteliuose. 

Vilburiui Larčui Volesas Vortingtonas būtų pasirodęs pa- 
našus į žmones, matytus pas Čeningus-Pibodžius, kur daktaras 
Larčas darė antrą savo gyvenime abortą — turtuolių abortą, 
kaip pats mintyse vadino. O Homeras Velzas susipažinęs su 
Volesu Vortingtonu pamanys, kad būtent taip turėtų atrodyti 
tikras Naujosios Anglijos karalius. 

Turėtumėte gyventi Harts Roke arba Harts Heivene — ir 
būti šį tą girdėję apie tuose miesteliuose įsikūrusių šeimų 

praeitį, — kad suprastumėte, jog Voleso Vortingtono žmona 
nebuvo tikra karalienė; ji neabejotinai ir atrodė, ir elgėsi kaip 
karalienė, tikrų tikriausia. Bet tenykščiai žmonės žinojo, kad 
Olivija Vortington — nors gimusi Harts Heivene — kilusi ne 
iš tos miestelio pusės. Visuomenė — toks painus darinys, kad 
netgi Harts Heivene buvo ne ta pusė. 

Vaikystėje Olivija Vortington buvo Alisa Byn; ją pažįstantys 
smonės žinojo, kad ji Bruso Byno (moliuskų rinkėjo) duktė ir 
protingoji Bakio Byno (šulinių kasėjo) sesuo, — tai girdėdamas 
kas nors galėjo pamanyti, kad Bakis kvailas; iš tikrųjų jis buvo 
bent jau protingesnis negu jo tėvas, Brusas. Šulinių kasimas 
(tuo vertėsi ir seselės Andželos tėvas, todėl Homeras Velzas ir 
gavo tokią pavardę) buvo pelningas darbas: kaip sakoma Meine, 
šulinius kasti tūkstantį kartų geriau, negu rinkti moliuskus. 

Olivija Vortington užaugo pardavinėdama moliuskus iš 
tirpstančio ledo prikrauto pikapo kėbulo. Jos motina, Modė, 
išvis nekalbėdavo; viename visokiais daiktais apdėtos virtuvės 
spintelės kampe ji turėjo į trinką atremtą įskilusį makiažo 
veidrodį — jos kosmetikos priemonės, nuo kurių ji negalėjo 
atsitraukti, mėtėsi tarp moliuskų. Didelė moliusko geldelė 
buvo vienintelė jos peleninė. Kartais į šalį numesta juoda, 
smėlėta nuvalyto moliusko odelė prilipdavo prie kokio skais- 
talų buteliuko. Modė mirė nuo plaučių vėžio, kai Olivija dar 
nebuvo baigusi vidurinės mokyklos. 

Alisa Byn tapo Vortington, ištekėjusi už Voleso Vortingtono; 
Olivija ji ėmė vadintis pasikeitusi vardą Harts Heiveno savi- 
valdybės sekretoriaus kabinete. Paprasčiausiai nuėjusi ir savo 
Pageidavimu užpildžiusi teisėto vardo pakeitimo blanką — tai 
nebuvo labai sunku. Miestelėnai be galo, be krašto smaginosi, 
tardami vardą Olivija, visaip gromuliavo jį, tarsi nevalgomą 
keisto vaisiaus" kauliuką; už akių dar daug kas Oliviją vadino 
Alisa Byn, tačiau tik jos brolis Bakis išdrįsdavo taip į ją kreiptis. 
Visi kiti žmonės pakankamai ją gerbė, kad paisytų jos noro 


" Olive — Olivija (vardas); olive — alyva (vaisius) (angl.). 

būti Olivija; be to, visi laikėsi nuomonės, kad, nors ji ir ište- 
kėjo už Vortingtono ir tapo turtinga obuolių verslo savininke, 
santuoka su Volesu jai nebuvo labai geras sandėris. 

Linksmas, pajuokauti mėgstantis pramogautojas Volesas 
Vortingtonas buvo kilnus ir mielas. Jis dievino Oliviją be 
jokių išlygų — ir pilkas jos akis, ir pilkšvai geltonus, su švel- 
niu perlamutro atspalviu, plaukus, ir jos koledže išmoktą 
Naujosios Britanijos tartį (dažnai pamėgdžiojamą Heiveno 
klube). Už tą koledže išmoktą tartį, be kurios Olivijai gal 
nebūtų pavykę patraukti Voleso Vortingtono dėmesio, su- 
mokėjo sėkmingai šulinių kasimu užsiėmęs jos brolis Bakis. 
Tikriausiai iš dėkingumo Olivija ir leido Bakiui vadinti ją 
Alisa. Ji netgi nesipiktindavo iš anksto nuspėjamais jo apsi- 
lankymais Vandenyno Vaizdo soduose — nors jo batai visada 
būdavo aplipę rusvu iš žemės gilumos ištrauktu moliu, kokiu 
išsitepa tik šulinių kasėjai. Olivija stengdavosi nekrūpčioti iš 
pasibaisėjimo, kai Bakis, apsiavęs tais savo batais, drimblindavo 
po kambarius, kreipdamasis į ją: „Alisa, mažute“. O karštomis 
vasaros dienomis jis su visais drabužiais įšokdavo į baseiną, tik 
tuos žemės gelmių purvu išterliotus batus ir palikęs ant krašto, 
prie pat spindinčio vandens (kuris paskui dar ilgai teliūskuo- 
davo Atlanto bangomis, pakraščiuose nusidažęs molio spalva). 
Po Bakio Byno maudymosi ant baseino kraštų likdavo purvo 
ruožas — toks pat, koks lieka ant vonios kraštų, kai numaudai 
purviną vaiką. 

Atsikračiusi savo senosios, Alisos Byn, tapatybės, Olivija 
Vortington nestokojo nieko, tačiau Volesui Vortingtonui 
kažkas buvo negerai. Nors jis buvo tikras džentelmenas ir 
puikiai mokėjo paerzinti Heiveno klube susirenkančius res- 
publikonus, be to, dorai elgėsi su pasisamdytais sodininkais 
(savo sąskaita apdraudė jų sveikatą tuo laiku, kai dauguma ūkių 
darbininkų gyveno žemiau didžiausio skurdo ribos), nors jis, 
Volesas Vortingtonas, mėgo žaviai pasipuikuoti (visos Van- 
denyno Vaizdo soduose naudojamos transporto priemonės 
ir jo paties automobiliai buvo su jo monograma didelio rau- 

dono obuolio fone!) — nors Volesas daugeliu atžvilgiu buvo 
tikrai puikus žmogus, jis nuolat atrodydavo girtas ir, negana 
to, toks nenormaliai, vaikiškai energingas, toks nenuorama, 
kad ir Harts Heivene, ir Harts Roke visi suprato, jog su juo 
gyventi nelengva. 

Jis buvo girtas, kai centriniame Heiveno klubo korte pa- 
žemino tinklą (kurio berods niekaip negalėjo tinkamai už- 
kabinti), perpjaudamas jį dideliu dantytu lenktiniu peiliu, ir 
kai Heiveno klube daktarą Daririmplą ištiko insultas; Volesas 
įmetė tą senyvą džentelmeną į seklųjį baseino galą — „kad 
atsigautų“, kaip vėliau pasakė. Taigi senukas ne tik patyrė 
insultą, bet dar ir vos nenuskendo; įžeisti Daririmplai taip 
pasipiktino, kad net atšaukė savo narystę. Volesas buvo girtas 
ir tada, kai viename iš sodų važiuodamas „Kadilaku“ pataikė 
tiesiai į penkių šimtų galonų talpos Hardžio purkštuvą ir išpylė 
ant savęs bei ant savo austrės baltumo automobilio (nudengtu 
viršumi).chemikalus, nuo kurių jam išbėrė pilvą bei šlaunis, o 
skaisčiai raudoni „Kadilako“ sėdynių apmušalai visam laikui 
neteko spalvos. Kitą kartą jis girtas užsispyrė vairuoti traktorių, 
tempiantį platformą, ant kurios buvo sukrauta pusė Airos Tit- 
kombo avilių, ir netrukus išvertė tą krovinį — medų, avilius bei 
milijonus įsiutusių bičių — Drinkvoterio kelio ir Dėjaus tako 
sankryžoje (ir buvo baisiai sugeltas). Bitės sugėlė ir Everetą 
Taftą, ir jo žmoną, Dotę, ir Dotės jaunesniąją seserį, Debrą 
Petigru, tada kaip tik dirbusius Dėjaus tako sode. 

Vis dėlto niekas neabejojo, kad Volesas Vortingtonas išti- 
kimas Olivijai, — cinikai šnekėjo, jog jis būna toks girtas, kad 
jam tiesiog nepasistoja su jokia kita moterimi, gal nepasistoja 
ir su Olivija. Šiaip ar taip, buvo aišku, kad bent jau vieną kartą 
Jam su ja tikrai pasistojo; tąkart jis pradėjo sūnų, kuriam tūks- 
tantis devyni šimtai keturiasdešimt kažkelintaisiais jau turėjo 
Sueiti dvidešimt metų. Tas sūnus, toks pat aukštas, gražus ir 
Žavingas kaip tėvas, iš motinos buvo paveldėjęs dulsvai pilkas 
akis ir šviesius, bet ne visai tokius kaip jos, plaukus (jo plau- 
kai buvo gelsvai rudi, ne pilkšvi); kartais atrodydavo, kad jis 

paveldėjo ir jos Naujosios Britanijos koledže išmoktą tartį. 
Volesas Vortingtonas jaunesnysis buvo pernelyg išvaizdus, kad 
galima būtų vadinti jį Jaunėliu (visi jį vadino Voliu). Volesas 
Vortingtonas vyresnysis nuo pat Volio gimimo dienos gavo 
naują vardą — Senis. Taip jį vadino net Olivija, ilgainiui ėmė 
vadinti ir Volis. 

Iš to, kas čia papasakota, dar negalima gerai suprasti, kokia 
buvo Harts Heiveno ir Harts Roko visuomenė. Jei daktaras 
Larčas būtų žinojęs tik tiek, ko gero, būtų mėginęs neleisti 
Homerui Velzui ten važiuoti; gal būtų manęs, kad ten gyven- 
damas Homeras visai susipainios. Ką našlaitis žino apie paska- 
las? Ar jam rūpi visuomenės sluoksniai? Bet Vilburiui Larčui 
Harts Heivenas ir Harts Rokas buvo tik maloniai skambantys 
pavadinimai, dar pagražinti eterio. 

Jei daktaras Larčas būtų bent kiek pabendravęs su vyres- 
niuoju Vortingtonu, gal būtų supratęs, jog apie tą vyriškį susi- 
dariusi neteisinga nuomonė; žinoma, jis gėrė per daug — dau- 
gelis žmonių, jeigu apskritai geria, geria per daug. Tačiau Senis 
nebuvo girtuoklis. Jam reiškėsi įprasti klinikiniai Alcheimerio 
ligos požymiai; Vilburis Larčas būtų juos pastebėjęs ir jam 
būtų buvę aišku, kas tai: progresuojantis organinis smegenų 
sindromas. Alcheimerio aprašytai priešsenatvinei silpnaprotys- 
tei būdingas intelekto nykimas, atminties blogėjimas ir aiškiai 
pastebimas spartus vidutinio amžiaus žmonių senėjimas; labai 
greitai, per keletą metų, tie požymiai dar labiau išryškėja, ir 
galiausiai liga baigiasi mirtimi. Nenusėdėjimas vietoje, ne- 
normalus energingumas ir nuovokos stoka — irgi šios ligos 
simptomai. Bet kad ir kokie įžvalgūs buvo Harts Heiveno 
žmonės, jie neskyrė girtumo nuo Alcheimerio ligos ir manėsi 
seniai perpratę Vortingtonus. 

Jie neteisingai vertino ir Oliviją Vortington. Ji nusipelnė 
savo pavardės. Gal ir buvo pasiryžusi viskam, kad tik pakiltų 
aukščiau moliuskų lygio, bet žinojo, kas yra darbas; buvo 
mačiusi, kaip greitai tirpsta ledas pikapo kėbule, kaip neilgai 
pavyksta išlaikyti moliuskus atšaldytus. Jai dažnai tekdavo 

skubėti ir pasikliauti savo apsukrumu. Ji tuoj pat suprato, kad 
Volesas Vortingtonas moka tvarkyti piniginius reikalus, ta- 
čiau ne ką tenutuokia apie obuolius, todėl obuolių auginimu 
ėmė rūpintis pati. Išsiaiškinusi, kurie brigadininkai geriausiai 
išmano savo darbą, padidino jiems atlyginimus; kitus atlei- 
do; paskui pasisamdė jaunesnių, patikimesnių darbininkų. 
Ji kepė obuolių pyragus jai įtinkančių sodininkų vaikams ir 
mielai pasakydavo receptus jų žmonoms. Olivija pasirūpino, 
kad obuolių prekyvietėje būtų įtaisyta picų kepimo krosnis; 
netrukus ten jau buvo galima iš karto kepti keturiasdešimt 
aštuonis pyragus; šitaip ji prisidėjo prie prekybos derliaus nu- 
ėmimo metu — anksčiau jie pardavinėdavo tik obuolių sidrą 
ir marmeladą. Olivija dosniai atsilygino Airai Titkombui už 
nuostolius, patirtus dėl sudaužytų avilių, ir po kurio laiko ant 
savo prekystalio jau turėjo ir obelų žiedų medaus. Universi- 
tete ji sužinojo viską apie kryžmišką apdulkinimą ir apie tai, 
kaip reikia sodinti naujus sodus; apie pelių naikinimą, atžalų 
šalinimą, šakų retinimą ir naujausius chemikalus išsiklausinėjo 
daugiau, negu žinojo jos sodininkai; paskui pati juos mokė. 
Olivija vis prisimindavo savo tyliąją motiną, Modę, lyg 
apkerėtą blankstančio savo pačios atvaizdo makiažo veidrody- 
je — tarp daugybės moliuskų. Maži vatos gumulėliai, padažyti 
Į pudrą (tokios pat spalvos kaip molis ant baisiųjų Bakio batų), 
būdavo aplipę moliusko geldelėje nebetelpančių surūkytų ci- 
garečių pelenais. Tokie prisiminimai suteikdavo Olivijai jėgų. 
Ji žinojo, kokio gyvenimo išvengė; Vandenyno Vaizdo soduose 
Olivija ne tik kad užsidirbdavo pragyvenimui; iš nerūpestingų 
Senio rankų ji perėmė visą ūkį ir labai protingai jį tvarkė. 
Vakare, kai parvažiuodavo iš Heiveno klubo (visada vairuo- 
davo Olivija), ji palikdavo nusmigusį Senį ant keleivio sėdynės 
ir padėdavo sūnui ant pagalvės raštelį, kuriame prašydavo, kad 
Volis, kai sugrįš namo, nepamirštų užnešti tėvo į viršų ir pa- 
guldyti į lovą. Volis visada taip ir padarydavo; jis buvo išties 
auksinis berniukas, ne vien iš išvaizdos. Tą vienintelį kartą, 
kai jaunasis Volis pats per daug išgėrė ir nebegalėjo užnešti 

tėvo į miegamąjį, Olivija Vortington sūnui iškart paaiškino, 
kaip neteisingai jis elgėsi. 

— Gali būti panašus į tėvą kuo tik nori, aš neprieštarauju, tik 
ne pomėgiu girtauti, — pasakė ji Voliui. — Jeigu būsi panašus 
į jį ir šiuo atžvilgiu, neteksi šito ūkio — ir kiekvieno cento, 
gaunamo už kiekvieną obuolį. Gal manai, kad tavo tėvas gali 
man neleisti šitaip su tavimi pasielgti? 

Volis žvilgtelėjo į tėvą, kurį buvo palikęs visą naktį mie- 
goti ant obelų purškimui naudojamų chemikalų išmargintos 
„Kadilako“ keleivio sėdynės. Vaikinas matė, kad Senis vargu 
ar gali kam nors ko nors neleisti. 

— Ne, mama, — pagarbiai tarė Volis — pagarbiai ne tik todėl, 
kad buvo išsilavinęs ir mandagus (būtų galėjęs mokyti Heiveno 
klubo narius teniso ir gerų manierų, ir jam būtų puikiai sekęsi), 
bet ir dėl to, kad žinojo, jog jo motina, Olivija Vortington, 
„atitekėjusi į turtingą ūkį“, negavo nieko daugiau, tik šiek 
tiek apyvartinių lėšų. O darbo į tą ūkį ypač daug įdėjo ji pati; 
Vilburiui Larčui tai tikrai būtų atrodę verta pagarbos. 

Blogiausia, kad ir Olivija laikėsi neteisingos nuomonės apie 
vargšą Senį, kuris iš tiesų buvo ne tiek alkoholizmo, kiek jį 
jau bepribaigiančios Alcheimerio ligos auka. 

Visuomenė mažuose miesteliuose visada kai ką apie žmogų 
žino, kai ko nepastebi. Senis Vortingtonas niekaip nesuprato, 
kodėl taip blogėja jo sveikata, ir pats manė, jog tai nelemto 
išgėrinėjimo pasekmė. Kai gerdavo mažiau —ir vis tiek iš ryto 
neprisimindavo, ką pasakė ar padarė praėjusį vakarą; vis tiek 
matydavo, kad neįtikimai greitas jo senėjimas nė kiek nesu- 
lėtėjo; vis tiek šokinėdavo nuo vieno užsiėmimo prie kito, 
švarką palikdavo vienoje vietoje, skrybėlę kitoje, o automo- 
bilio raktelius pamesto švarko kišenėje, — kai gerdavo mažiau 
ir vis tiek elgdavosi kaip paskutinis kvailys, pasijusdavo visiškai 
išmuštas iš vėžių ir vėl imdavo maukti kaip reikiant. Galiausiai 
jį pribaigs ne tik Alcheimerio liga, bet ir alkoholizmas; jis bus 
laimingas girtuoklis, visus stebinantis nepastovia nuotaika. 
Geresniame daugiau žinančių žmonių pasaulyje Senis būtų 

buvęs prižiūrimas kaip beveik niekuo neprasikaltęs ligonis, 
koks jis iš tikrųjų ir buvo. 

Šiuo vieninteliu atžvilgiu Harts Heivenas ir Harts Rokas 
buvo panašūs į Sent Klaudą: Senio Vortingtono nebuvo galima 
išgelbėti nuo to, kas jį kankino, kaip nebuvo galima išgelbėti 


Fazio Stouno. 


Tūkstantis devyni šimtai trisdešimt kažkelintaisiais metais 
Homeras Velzas pradėjo studijuoti Grėjaus Anatomiją — nuo 
pradžios. Nuo osteologijos, nuo skeleto. Nuo kaulų. O ke- 
turiasdešimt kažkelintaisiais jau trečią kartą keliavo Grėjaus 
Anatomijos puslapiais, kai kada drauge su Melonija. Melonija 
ne visuomet sugebėdavo susikaupti, nors prisipažino, kad 
painoka nervų sistema jai atrodo įdomi, ypač dvyliktojo, 
arba paliežuvinio, nervo aprašymas; dvyliktasis yra motorinis 
liežuvio nervas. 

— Kas yra motorinis nervas? — paklausė Melonija, iškišdama 
liežuvį. 

Homeras mėgino jai aiškinti, bet jautėsi pavargęs. Jis jau 
šeštą kartą skaitė Deividą Koperfildą, septintą kartą Didžiuosius 
lūkesčius, ketvirtą kartą Džeinę Eir. Kaip tik iš vakaro buvo pri- 
ėjęs tą vietą, kurioje Melonija visada susigūždavo, — Homerui 
tada pasidarydavo neramu. 

Toje vietoje, dvylikto skyriaus pradžioje, Džeinė labai įžval- 
giai sako: „Tuščia tvirtinti, kad žmogus turi būti patenkintas 
ramybe: jis negali gyventi be veiklos; ir jis susikuria ją, jeigu 
jos jam neduoda likimas“. 

— Nepamiršk, Saulele, — pertraukė Homerą Melonija. — Kol 
čia būsiu aš, būsi ir tu. Turi laikytis pažado. 

Bet Homerui Velzui jau buvo atsibodę nervintis dėl tokių 
Melonijos perspėjimų. Jis pakartojo sakinį; šįkart perskaitė jį 
tarsi kažkam grasindamas. 

„Tuščia tvirtinti, kad Žmogus turi būti patenkintas ramybe: 
Jis negali gyventi be veiklos; ir jis susikuria ją, jeigu jos jam 

neduoda likimas.“ — Ponia Grogan atrodė nustebinta nerimą 
keliančio jo balso. 

Homeras nusirašė tą sakinį beveik tokia pat tvarkinga ir 
glausta rašysena kaip daktaro Larčo; paskui išspausdino seselės 
Andželos mašinėle, padarė tik keletą klaidų. O vėliau, kai Vil- 
buris Larčas „tiesiog ilsėjosi“ vaistinėje, atsargiai prisėlino prie 
pavargusio šventojo ir padėjo popieriaus skiautelę su citata iš 
Džeinės Eir jam ant besikilnojančios krūtinės. Daktaras Larčas 
žodžių, kuriuos perskaitė citatoje, gal labai ir neišsigando, bet 
pasijuto nejaukiai: suprato, kad Homeras, matyt, viską žino 
apie jo pomėgį svaigintis eteriu, todėl jam ir pavyko prisi- 
artinti prie lovos pastebėtam. „O gal dabar lašinuosi šiek tiek 
daugiau?“ — galvojo Larčas. 

Gal ką nors turėjo reikšti ir tai, kad Homeras citatą iš Džeinės 
Eir Larčui prie krūtinės prispaudė eterio kauke? 

„Istorija, — rašė daktaras Larčas, — susidaro iš menkiausių, 
dažnai net nepastebimų, klaidų.“ 

Jis turbūt turėjo galvoje tokias klaidas kaip ta, dėl kurios 
Sent Klaudsas tapo Sent Klaudu. Jo mintį galima būtų pa- 
iliustruoti ir žodžio „„Harts“ Harts Heiveno ir Harts Roko 
pavadinimuose pavyzdžiu; labai panašiai ir Melodija visam 
laikui buvo pavadinta Melonija. 

Tyrinėtojas, kuris, kaip manoma, atrado puikųjį, gražųjį 
Harts Heiveno uostą, — jūreivis, vardu Redžinaldas Hartas, — 
po kurio laiko pirmas įsikūrė Harts Roke, dirbo žemę ir mė- 
gino ūkininkauti. Ir tais laikais, ir vėliau, po Redžinaldo Harto 
mirties, dauguma žmonių buvo neraštingi; niekas nemokėjo 
teisingai parašyti jo pavardės. Harts Heivene ir Harts Roke 
apsigyvenę naujakuriai tikriausiai nežinojo, kad Redžinaldo 
Harto pavardės reikšmė yra „elnias“, jie manė, kad pirmas jų 
miestelių pavadinimų žodis reiškia „širdis“ ". 

„Tuščiaviduris raumeninis kūgio formos organas, — galėjo 


atmintinai pasakyti Homeras Velzas, nė nežvilgčiodamas į 


* Hart — elnias; heart — širdis (angl.), abu žodžiai tariami vienodai. (Vert. past.) 

Grėjaus Anatomiją, — ... esantis PERIKARDO ertmėje.“ 
Penktajame dvidešimto amžiaus dešimtmetyje Homeras jau 
buvo apžiūrėjęs visų trijų daktaro Larčo jam parūpintų lavo- 
nų širdis (kiekvienas iš tų lavonų tyrinėjimui buvo tinkamas 
maždaug dvejus metus). 

Visi lavonai buvo moterų; vargu ar būtų buvę labai nau- 
dinga, jei daktaras Larčas — mokantis Homerą Velzą padėti 
gimdyvėms ir atlikti šiek tiek kitokias su akušerija susijusias 
procedūras — būtų davęs savo mokiniui tyrinėti vyrų kūnus. 
Gauti lavoną būdavo nelengva (kartą vienas buvo atgabentas 
jau nebe apdėtas ledu, o mirkstantis vandenyje; kito teko 
atsisakyti todėl, kad balzamavimo skystis buvo neabejotinai 
pasenęs arba per silpnas). Homeras puikiai įsiminė visus tris 
lavonus. Bet tiktai gavęs trečią negyvėlę jau turėjo pakanka- 
mai gerą humoro jausmą, kad duotų jai vardą; pavadino ją 
Klara —ištižėlės Deivido Koperfildo motinos, tos nelaimingos, 
silpnos moteriškės, leidusios baisiajam ponui Merdstonui engti 
ir ją, ir mažąjį Deividą, vardu. 

— Geriau pavadintum Džeine, — patarė Homerui Melonija; ji 
tai bjaurėdavosi Džeine Eir, tai visiškai su ja susitapatindavo. 

— Džiaukis, kad nepavadinau Melonija, — atšovė Homeras, 
bet Melonija ne visada suprasdavo juokus; jai labiau patikdavo 
pačiai iš ko nors šaipytis. 

Praktikuodamasis su antruoju lavonu, Homeras iš esmės 
pasirengė pirmą kartą daryti cezario pjūvį; operuodamas jautė, 
kad daktaras Larčas nė akimirką nenuleidžia akių nuo jo rankų, 
todėl tos rankos pačiam Homerui atrodė lyg ne jo —jų judesiai 
buvo tokie sklandūs ir tikslūs, kad Homeras tikrai manė, jog 
daktaras Larčas kažkaip sugebėjo nepriekaištingą, ne ilgesnį, 
negu reikia, pjūvį gimdos sienelėje padaryti vien mintimis 
(nė nekrustelėdamas). 

Netrukus dėl piktų ginčų, kilusių geležinkelio stotyje, kai 
buvo atgabenta negyvėlė, vėliau pavadinta Klara, Homeras 
turėjo progą pirmą kartą išvysti, kas yra eklampsijos trau- 
kuliai, — arba pogimdyminiai traukuliai, kaip buvo sakoma 

Vilburio Larčo laikais Bostono gimdymo namuose. Tuo metu, 
kai daktaras Larčas su geležinkelio stoties viršininku garsiai 
diskutavo apie tai, kaip galėtų atsiimti vargšę Klarą, Homeras 
Velzas Sent Klaudo prieglaudoje, palinkęs prie antrojo lavono, 
ieškojo, kur —tiksliai — yra apatinė skydliaukės vena. Homeras 
nežinojo, jog tai, kad jis akimirką pasimetė, tikrai atleistina; 
antrasis lavonas buvo jau visiškai netekęs prekinės išvaizdos, 
jame daug ką buvo sunku surasti. Homeras jau norėjo žvilg- 
telėti į Grėjaus Anatomiją, bet staiga į kambarį įlėkė seselė 
Edna — ir suklykė (kaip klykdavo kiekvieną kartą, kai pama- 
tydavo Homerą su antruoju lavonu; galėdavai pamanyti, kad 
užtiko vaikiną kažką negera darantį su Melonija). 

— O, Homerai! — sušuko seselė Edna, bet daugiau neiš- 
tarė nė žodžio, tik plasnojo rankomis kaip išgąsdinta višta, 
kol galiausiai šiaip taip sugebėjo Homerui parodyti, kad jis 
eitų į vaistinę. Homeras strimgalviais nulėkė ten ir pamatė 
ant vaistinės grindų gulinčią moterį — jos akys buvo tokios 
pastėrusios ir negyvos, kad iš pradžių Homeras pamanė, jog 
tai ir yra tas lavonas, kurio daktaras Larčas nuėjo išplėšti iš 
stoties viršininko nagų. Paskui moteris sukrutėjo, ir Homeras 
Velzas suprato, kad ji iš tikrųjų tuoj bus lavonas; pirmiausia 
jai ėmė trūkčioti veidas, paskui traukuliai apėmė visus kūno 
raumenis. Paraudęs veidas apteko prakaitu ir pasidarė melsvai 
juodas; kulnais ligonė taip trenkė į grindis, kad abu bateliai 
nulėkė į šonus, — Homeras iškart pamatė, kokios ištinusios jos 
kulkšnys. Moters žandikauliai atrodė lyg surakinti, iš burnos 
per smakrą tekėjo putotos seilės, susimaišiusios su krauju, nes 
ji buvo įsikandusi liežuvį — dar gerai, kad neprarijusi. Kvėpavo 
ji sunkiai; staiga su švilpesiu iškvėpė orą iš plaučių ir aptaškė 
Homerui veidą — taip smarkiai, kaip niekas nebuvo aptaškęs 
nuo tos dienos, kai jis atsitraukęs nuo upės kranto žiūrėjo į 
vandenį, nunešantį Vinklus. 

— Eklampsija, — tarė Homeras Velzas seselei Ednai. Šis 
žodis kilęs iš graikų kalbos; jo reikšmė, kaip Homerui buvo 
sakęs daktaras Larčas, susijusi su šviesos blyksniais, kuriuos 

mato ligonė prasidedant pogimdyminių traukulių priepuo- 
liui. Homeras žinojo, kad jei nėščioji bent kiek prižiūrima, 
eklampsijos dažniausiai galima išvengti. Nesunku pastebėti 
tokius ligos požymius kaip padidėjęs kraujospūdis, albuminai 
šlapime, rankų ir kojų tinimas, galvos skausmas, vėmimas ir, 
žinoma, kartais matomos šviesios dėmės ir blyksniai. Ligonė 
paprastai jaučiasi geriau, kai guli lovoje, laikosi dietos, vartoja 
mažiau skysčių, ir kai jai išvalomas žarnynas; o jeigu tai ne- 
padeda, beveik visada galima apsaugoti ją nuo traukulių, pa- 
skatinus pirmalaikį gimdymą; dažnai šitaip pavyksta išgelbėti 
ir naujagimį. 

Tačiau tokios moterys, kokios buvo daktaro Larčo pacientės, 
nėštumo metu nesikreipdavo į gydytojus, jos net nesuprasdavo, 
kam išvis reikalinga nėščiųjų priežiūra. Ši traukulių tampoma 
gimdyvė atvyko tikrai paskutinę akimirką — netgi palyginti 
su kitomis daktaro Larčo pacientėmis. 

— Daktaras Larčas geležinkelio stotyje, — ramiai pasakė 
Homeras seselei Ednai. — Reikia ką nors pasiųsti, kad jį pa- 
kviestų. Judvi su sesele Andžela turėtumėte pasilikti čia ir 
man padėti. 

Paėmęs gimdyvę ant rankų ir nešdamas į gimdymo palatą, 
Homeras jautė, kokia drėgna ir šalta jos oda, ir prisiminė abu 
tyrinėtus lavonus — pirmąjį ir antrąjį (pastarąjį, beje, buvo pa- 
likęs ant apžiūros stalo kambaryje, kuriame dabar mokydavosi 
anatomijos, šalia berniukų skyriaus virtuvės). Homeras Velzas 
žinojo, kad praėjusiame amžiuje gydytojas tokią pacientę būtų 
užmigdęs eteriu ir išplėtęs jai gimdos žiomenis, kad paspartin- 
tų gimdymą, — dažniausiai tai baigdavosi pacientės mirtimi. 

Bostono gimdymo namuose Vilburis Larčas buvo išmokęs 
Sustiprinti širdies raumenį rusmenės preparatais, kad plau- 
čiuose neatsirastų skysčio. Homeras pasiklausė vandeningo 
gimdyvės kvėpavimo ir suprato, jog šitaip ją gydyti, ko gero, 
Per vėlu, net jeigu jis tiksliai prisimintų, kaip tai daroma. Jis 
žinojo, kad eklampsijos priepuolius reikia stengtis palengvinti 
konservatyviai; net jeigu jam tektų paspartinti gimdymą, jis 

turi daryti viską, kad gimdymo eiga būtų kuo natūralesnė. 
Staiga moteris sudejavo; galva ir kulnais tuo pat metu trink- 
telėjo į operacinį stalą, išsipūtęs jos pilvas tarytum pakilo į 
orą, — o viena ranka, nevalingai, be jokio tikslo, švystelėjusi 
aukštyn, sudavė Homerui per veidą. 

Homeras žinojo, kad kartais gimdyvę ištinka tik vienas 
traukulių priepuolis; kita vertus, knygose buvo rašoma, jog 
keletas ligonių išliko gyvos ir po šimto. Tačiau Homeras, be 
abejo, negalėjo žinoti, ar mato tik antrą šiai moteriai užeinantį 
priepuolį, ar jau devyniasdešimtą. 

Kai seselė Edna grįžo į gimdymo palatą kartu su sesele 
Andžela, Homeras joms liepė suleisti ligonei morfino; pats jai 
į veną įšvirkštė šiek tiek magnio sulfato, kad bent jau kuriam 
laikui sumažėtų kraujospūdis. Tarp ką tik pasibaigusio vieno 
ir netrukus, kiek Homerui buvo žinoma, prasidėsiančio kito 
priepuolio Homeras paprašė, kad seselė Edna paimtų moters 
šlapimo mėginį, o seselė Andžela patikrintų, ar jame yra al- 
buminų pėdsakų. Paskui Homeras pacientės paklausė, kiek 
priepuolių ji jau ištvėrė, tačiau moteris, nors gerai suprato 
jo klausimus ir netgi sugebėjo gana protingai į juos atsakyti, 
nepajėgė tiksliai suskaičiuoti, kiek iš viso tų priepuolių buvo. 
Kaip ir reikėjo tikėtis, pačių traukulių ji apskritai neprisimi- 
nė —tik jų pradžią ir visiško išsekimo jausmą po jų. Apytikriu 
jos pačios apskaičiavimu, gimdyti ji turėjusi mažiausiai po 
mėnesio. 

Vėl prasidedant traukuliams, Homeras pacientę truputį ap- 
ramino eteriu, tikėdamasis, kad šitaip pavyks priepuolį bent 
kiek palengvinti. Šįkart traukuliai iš tikrųjų atrodė kitokie 
negu anksčiau, nors Homeras nebuvo įsitikinęs, kad silpnesni; 
moters judesiai sulėtėjo, bet ji tarytum įgavo daugiau jėgų. 
Homeras užgulė jai krūtinę, tačiau visas jos kūnas staiga išsi- 
lenkė —ir jis tiesiog pakilo nuo operacinio stalo. Po priepuolio, 
kai eteriu apsvaiginta moteris tebebuvo suglebusi, Homeras ją 
apžiūrėjo ir pamatė, kad jos gimdos kaklelis nesutrumpėjęs, 
jo žiomenys neišsiplėtę; gimdymas dar nebuvo prasidėjęs: 

Homeras svarstė, ar neturėtų jo paskatinti, mintyse meldėsi, 
kad jam nereikėtų vienam apsispręsti, ir galvojo, kodėl taip 
ilgai niekas neranda daktaro Larčo. 

Kai smarkiai peršalęs našlaitis, kuriam buvo pavesta ge- 
ležinkelio stotyje surasti daktarą Larčą, pagaliau grįžo, jam 
iš abiejų šnervių tekėjo tiršti snargliai, nutįsę skersai vieno 
skruosto kaip kokia botago kirčio žymė. To našlaičio vardas 
ir pavardė (sugalvoti, be abejo, seselės Andželos) buvo Ker- 
lis Dėjus; jis šniurkščiodamas pranešė, jog daktaras Larčas 
traukiniu išvažiavo į Trijų Mylių Krioklius — nori pasivyti ir 
susigrąžinti lavoną, kurį stoties viršininkas, baisiai susierzinęs 
dėl to, kad buvo užgauti jo religiniai jausmai, tyčia pasiuntė 
toliau, į gretimą miestelį. Viršininkas tiesiog atsisakė priimti 
tokį krovinį. Larčas, įsiutęs dar labiau negu stoties viršininkas, 
įlipo į kitą ta pačia kryptimi važiuojantį traukinį. 

— Oho, — tarė seselė Edna. 

Homeras pirmą kartą davė pacientei išgerti rusmenės pre- 
parato; paskui duos periodiškai, kol pamatys, kad jos širdies 
ritmas pagerėjo. Kartu su moterimi laukdamas kito priepuolio, 
jis paklausė, ar ji nusprendė palikti savo kūdikį prieglaudoje, 
kad jis būtų įvaikintas, ar atvyko į Sent Klaudą tik todėl, kad 
čia buvo artimiausia ligoninė, — trumpai tariant, ar tai trokš- 
tamas kūdikis, ar ne. 

— Norite pasakyti, kad jis mirs? — paklausė moteris. 

Homeras nusišypsojo jai daktaro Larčo šypsena, kuri turėjo 
reikšti: „Ne, tikrai ne!“ Bet iš tikrųjų manė, kad kūdikis turbūt 
mirs, jeigu jis nepaspartins gimdymo, o jeigu paspartins, tai, 
ko gero, mirs gimdyvė. 

Moteris pasakė, kad atvyko į Sent Klaudą pakeliui važiuo- 
jančiu automobiliu, nes neturi jokio artimo žmogaus, kuris 
būtų galėjęs ją atvežti, ir kad pati nesirengia auginti savo 
kūdikio — bet nori, labai nori, kad jis gyventų. 

— Gerai, — tarė Homeras, tarsi pats būtų taip nusprendęs. 

— Jūs kažkoks per jaunas, — pasakė moteris. — Juk aš ne- 
Mirsiu, ar ne? 

— Ne, nemirsite, — tarė Homeras Velzas vėl prisidengda- 
mas daktaro Larčo šypsena; taip šypsodamasis bent jau atrodė 
vyresnis. 

Bet kai daktaras Larčas dar nebuvo grįžęs ir po dvylikos 
valandų, o moteris ant operacinio stalo vėl išsilenkė visu 
kūnu, tampoma jau septinto traukulių priepuolio, Homeras 
Velzas nebeįstengė prisiminti, kaip nutaisoma ta raminama 
šypsena. 

Jis žvilgtelėjo į seselę Andželą, padedančią jam laikyti pa- 
cientę, ir tarė: 

— Paskatinsiu gimdymą. Praplėšiu vaisiaus maišelį. 

— Neabejoju, kad žinai, kas dabar būtų geriausia, Home- 
rai, — pasakė seselė Andžela; ji irgi mėgino mėgdžioti padrą- 
sinamą daktaro Larčo šypseną, bet jai nelabai pavyko. 

Po dar dvylikos valandų pacientei prasidėjo sąrėmiai; Ho- 
meras Velzas vėliau neprisiminė, kiek traukulių priepuolių ji 
patyrė per tą laiką. Jis jau labiau jaudinosi dėl daktaro Larčo, 
negu dėl gimdyvės, ir turėjo stengtis kaip nors įveikti baimę, 
kad daktarui Larčui kažkas atsitiko, kad galėtų susikaupti ir 
dirbti savo darbą. 

Praėjus dešimčiai valandų nuo sąrėmių pradžios, pacientė 
pagimdė berniuką — keturių svarų ir vienuolikos uncijų svorio, 
geros būklės. Labai greitai pagerėjo ir motinos būklė — kaip 
Homeras ir tikėjosi. Jos nebetampė traukuliai, kraujospūdis 
vėl buvo normalus, albuminų šlapime nedaug. 

Kitos dienos vakare, jei skaičiuotume nuo to ryto, kai iš- 
ėjo į stotį atsiimti lavono, kurio stoties viršininkas nenorėjo 
nei pasilikti sau, nei atiduoti, Vilburis Larčas — su išgelbėta 
negyvėle, netrukus pavadinta Klara, — pavargęs, bet paten- 
kintas, kad laimėjo, grįžo į Sent Klaudą. Vydamasis lavoną, 
jis nuvažiavo į Trijų Mylių Krioklius, tačiau tenykštis stoties 
viršininkas, apimtas siaubo, buvo liepęs negyvėlės net neiš- 
krauti iš traukinio; ji keliavo toliau, o Larčas paskui ją, į kitą ir 


dar kitą stotį, iš paskos važiuojančiu traukiniu. Klaros niekam 

nereikėjo, visiems atrodė, kad ją galima nebent palaidoti, bet 
juk ne stočių viršininkai turėjo tai daryti — todėl nė vienas iš 
jų ir nenorėjo savo stotyje iškrauti niekieno nepasitinkamo 
Javono. Be to, Klara buvo tikrai ne toks lavonas, kokie lai- 
dojami. Tas antgamtiškas besiteliūskuojančio balzamavimo 
skysčio garsas, lyg išdirbta negyvėlės oda, kai kuriose vietose 
matomos nežemiškų spalvų arterijos ir venos... „Kad ir kas 
tai būtų, man čia šito daikto nereikia“, — pasakė Trijų Mylių 
Krioklių stoties viršininkas. 

Taigi Klara iš Trijų Mylių Krioklių važiavo į Mizeri Gorą, 
paskui į Moksi Gorą, į Ist Moksį — vis tolyn ir tolyn. Larčas 
baisiai susikivirčijo su stoties viršininku Harmonio miestelyje, 
kur Klara praleido kelias minutes — ir kaip reikiant pašiurpino 
visus geležinkelininkus, — kol buvo pasiųsta toliau. 

— Ten mano lavonas! — rėkė Larčas. — Ant jo buvo mano 
pavardė. Jo reikia medicinos studentui, kurį mokau savo li- 
goninėje Sent Klaude. Jis mano! Kodėl siunčiat į priešingą 
pusę? Kodėl siunčiat tolyn? 

— Jis atvažiavo čia, ar ne? — tarė stoties viršininkas. — Kaip 
suprantu, Sent Klaude jo niekas nepaėmė. 

— Sent Klaudo stoties viršininkas visai pakvaišęs! — suriau- 
mojo Larčas; iš pykčio jis net pašoko — stryktelėjo aukštyn, 
todėl atrodė, kad jam irgi ne visi namie. 

— Gal pakvaišęs, o gal ir ne, —- pasakė Harmonio stoties 
viršininkas. — Žinau tik tai, kad lavonas atvažiavo čia ir aš pa- 
siunčiau jį toliau. 

— Dėl Dievo meilės, jis gi ne kokia šmėkla! — garsiai su- 
dejavo Larčas. 

— Aš ir nesakau, kad šmėkla, — tarė stoties viršininkas. — Gal 
šmėkla, gal ne — neilgai čia tebuvo, nespėjom įsižiūrėti. 

— Mulkiai! — riktelėjo Larčas ir vėl sėdo į traukinį. Korn- 
Vilyje (kur traukinys nesustojo) Vilburis Larčas kažkokiai 
Pravažiuojantiems keleiviams mojuojančiai bulvių augintojų 
Porai pro langą sušuko: „Meinas pilnas puspročių!“ Ir nu- 
dundėjo tolyn. 

Skouhegane jis stoties viršininko paklausė, kur, po velnių, 
šio manymu, tas nelemtas lavonas važiuoja. 

— Tikriausiai į Batą, — atsakė Skouhegano stoties viršinin- 
kas. — Iš ten jis išsiųstas, ir jei niekam kitame gale jo nereikia, 
tai grįžta atgal. 

— Kitame gale jo reikia! — suriko Vilburis Larčas. — Man 
jo reikia. 

Lavonas į Sent Klaudą buvo išsiųstas iš Bato ligoninės; ten 
mirė moteris, norėj usi paaukoti savo palaikus mokslui, o Bato 
Memorialinės ligoninės patologas žinojo, kad Vilburis Larčas 
ieško neseno moters lavono. 

Daktaras Larčas Klarą pasivijo Ogastoje. Ogasta, palyginti 
su kitomis Meino vietovėmis, buvo išprususių žmonių miestas; 
tenykštis geležinkelio stoties viršininkas iškart pamatė, kad 
lavonas važiuoja ne į tą pusę. 

— Žinoma, kad ne į tą! — sušuko Vilburis Larčas. 

— Neregėtas dalykas! — tarė stoties viršininkas. — Gal jūsų 
kraštuose niekas nesupranta angliškai? 

— Tiesiog negirdi, kas jiems sakoma angliškai! — rėkė Lar- 
čas. — Norėčiau nusiųsti po lavoną į visus tuos niekam tikusius 
miesteliūkščius — po lavoną kasdien! 

— Kai kas tikrai įnirštų, — abejingu balsu tarė stoties virši- 
ninkas, galvodamas, kiek dar nirš tas daktaras Larčas. 

Daktaras Larčas nenurimo ir su Klara gana ilgai važiuodamas 
namo, į Sent Klaudą. Kiekviename jį suerzinusiame mieste- 
lyje — ypač Harmonyje, bet taip pat ir Ist Moksyje, ir Moksi 
Gore, ir kituose, — kol traukinys stovėdavo stotyje, jis stengėsi 
išsakyti savo nuomonę tos stoties viršininkui. 

— Pusprotvilis! — sušuko stoties viršininkui Harmonyje. — 
Kokią harmoniją jūs čia matote — kokią? 

— Viskas buvo gana harmoninga, kol čia neatsibeldėt jūs su 
savo lavonu, — atsakė stoties viršininkas. 

— Pusprotvilis! —traukiniui jau nuvažiuojant dar surėkė pro 
langą Larčas. — Mulkiaburgas! 

Didžiausiam Larčo nusivylimui, kai traukinys atvyko į Sent 
Klaudą, viršininko stotyje nebuvo. 

— Išėjo priešpiečių, — pasakė vienas iš geležinkelininkų, 
tačiau buvo jau pavakarys. | 

— Gal vakarienės? — tarė daktaras Larčas. — O gal stoties 
viršininkas neskiria priešpiečių nuo vakarienės? — pagiežingai 
pridūrė; paskui pasisamdė kažkokius du storžievius, kad šie 
padėtų jam užsitempti Klarą įkalnin, į prieglaudos berniukų 
skyrių. 

Larčas nustebo pamatęs, kokį ištaršytą Homeras Velzas 
paliko antrąjį lavoną. Susijaudinęs dėl kritiškos netikėtai at- 
vykusios pacientės būklės, Homeras pamiršo padėti antrąjį 
lavoną į vietą, o Larčas liepė abiem savo stuobriams įnešti į 
tą kambarį Klarą — vargšų mulkių neperspėjęs, kad ant stalo 
guli nekaip atrodantis lavonas. Vienas iš tų kvailių bėgdamas 
atsitrenkė į sieną. Tai bent rėksmas ir šokinėjimas aplinkui! 
Larčas šūkaudamas lakstė po prieglaudą — ieškojo Homero. 

— Aš vejuosi tau atsiųstą naują lavoną — pervažiuoju pusę 
sušiktos Meino valstijos, — o tu palieki senąjį šitaip iškėtotą, 
tiesiog ant stalo, net nepridengęs, kad koks kvailys ant jo už- 
griūtų! Homerai! — rėkė daktaras Larčas. — Velniai griebtų, — 
dar sumurmėjo sau panosėje, — paauglio nepriversi subręsti 
pirma laiko — negali tikėtis, kad paauglys prisiims atsakomybę 
už viską kaip suaugęs žmogus, kad dirbs suknistą suaugusio 
žmogaus darbą! — Šitaip burbėdamas Larčas apėjo visą berniu- 
kų skyrių, dairėsi Homero Velzo, o Homeras gulėjo susmukęs 
vaistinėje, ant geležinės Larčo lovos, nugrimzdęs į kiečiausią 
miegą. Galbūt prie tos laisvos lovos po langu į rytus Homeras 
toks apsnūdęs pasijuto todėl, kad nuo jos dvelkė eteriu, nors 
Vargu ar jam reikėjo eterio, kad užmigtų; eklampsijos traukulių 
Keturiasdešimt valandų — kol galiausiai jam pavyko išgelbėti 
ir ją, ir jos kūdikį. 

Seselė Andžela sustabdė daktarą Larčą, kol jis nesurado 
Homero Velzo ir nepažadino. 

— Kas čia dedasi? — griežtu balsu paklausė Larčas. — Ne- 
jaugi niekam nerūpi, kur aš, po velnių, buvau? Ir kodėl tas 
berniūkštis paliko savo lavoną ištaršytą kaip kokią karo auką? 
Nebuvau čia vieną naktį, ir jūs tik pažiūrėkit! 

Bet seselė Andžela atvėrė jam akis. Papasakojo apie sun- 
kiausią eklampsijos atvejį, kokį tik buvo mačiusi, o ji buvo 
mačiusi nemažai — per daugelį metų. Vilburis Larčas irgi buvo 
visko prisižiūrėjęs. Tais laikais, kai dirbo Bostono gimdymo 
namuose, gana daug jo pacienčių mirė nuo eklampsijos; net- 
gi penktajame dvidešimto amžiaus dešimtmetyje maždaug 
ketvirtadalio mirusių gimdyvių mirties priežastis būdavo tie 
traukuliai. 

— Homeras tai padarė? — paklausė Larčas seselės Andželos 
ir seselės Ednos; jis skaitė ligos istoriją; jau buvo apžiūrėjęs 
gimdyvę, kuri jautėsi puikiai, ir pirma laiko gimusį berniu- 
ką — visiškai normalų ir sveiką. 

— Buvo beveik toks pat ramus kaip jūs, Vilburi, —žavėdamasi 
tarė seselė Edna. — Tikrai galite juo didžiuotis. 

— Mano manymu, jis tikras angelas, — pasakė seselė 
Andžela. 

— Atrodė šiek tiek paniuręs, kai reikėjo nuleisti vandenis, — 
prisiminė seselė Edna, — bet viską padarė kuo puikiausiai. 

— Nesudvejojo nė akimirką, — tarė seselė Andžela. 

„Beveik viską padarė kaip reikia“, — galvojo Vilburis Larčas; 
tai buvo tikrai nuostabu. Larčas manė, jog tai, kad Homeras 
neužrašė, kiek traukulių priepuolių ligonė patyrė per antrąsias 
dvylika valandų, — tik nedidelė klaidelė (juo labiau kad jis 
tiksliai skaičiavo priepuolius pirmąsias dvylika valandų); be to, 
Homeras neužsiminė, kiek —ir kokio smarkumo — priepuolių 
dar buvo (jeigu išvis buvo) per dešimt valandų nuo tada, kai 
pacientei prasidėjo sąrėmiai, iki kūdikio gimimo. Menkos pa- 
stabos. Vilburis Larčas buvo geras mokytojas; jis žinojo, kad 
tokių pastabų sakyti neverta. Sunkiausią darbo dalį Homeras 
Velzas padarė tinkamai; viską atliko tiesiog tobulai. 

— Jam dar nėra nė dvidešimties — ar ne? — paklausė Larčas. 
Bet seselė Edna jau buvo nuėjusi gulti, jautėsi visiškai nusi- 
variusi nuo kojų; sapne Homero didvyriškumas jai maišėsi su 
jau kaip reikiant įsiplieskusia meile Larčui; ji miegojo puikiai. 
Seselė Andžela tebebuvo savo kabinete; kai daktaras Larčas 
jos paklausė, kodėl neišnešiotas kūdikis dar be vardo, ji at- 
sakė, kad dabar seselės Ednos eilė sugalvoti vardą, o ši buvo 
pernelyg pavargusi. 

— Na, tai tik formalumas, — tarė Vilburis Larčas. — Su- 
galvokite jūs — noriu, kad jis būtų kaip nors pavadintas. Juk 
nenumirsite, jei padarysite tai be eilės? 

Tačiau seselei Andželai į galvą atėjo geresnė mintis. Juk tai 
Homero naujagimis — Homeras išgelbėjo ir jį, ir jo motiną. 
Todėl seselė Andžela ir pasakė, kad šiam kūdikiui vardą turėtų 
duoti Homeras Velzas. 

— Taip, jūs teisi, tikrai, — pritarė daktaras Larčas, apimtas 
pasididžiavimo nuostabiu savo kūriniu. 

Kita diena Homerui Velzui buvo vardynų diena. Tądien jis 
turėjo sugalvoti du vardus: trečiajam lavonui ir pirmajam sava- 
rankiškai priimtam našlaičiui. Naująjį lavoną pavadino Klara, 
o kaip dar galėjo pavadinti kūdikį, jei ne Deividu Kopertildu? 
Tuo laiku Homeras skaitė Didžiuosius lūkesčius; negana to, kaip 
knyga, Didieji lūkesčiai jam patiko labiau negu Deividas Ko- 
perfildas. Bet jis nenorėjo naujagimiui duoti Pipo vardo, Pipas 
jam neatrodė toks patrauklus veikėjas kaip mažasis Deividas. 
Homerui nebuvo sunku sugalvoti, kokiu vardu pavadinti ber- 
niuką, juo labiau kad Homeras tą rytą atsikėlė gerai pailsėjęs, 
pasirengęs apsispręsti ir dėl daug svarbesnių dalykų. 

Jis miegojo beveik visą naktį. Tik vieną kartą pabudo ant 
lovos vaistinėje, pajutęs, kad daktaras Larčas jau grįžo; Larčas 
buvo čia pat ir tikriausiai žiūrėjo į jį, bet Homeras neatsimerkė. 
Jis suprato, kad Larčas netoliese, užuodęs salsvą eterio kvapą, 
Kuriuo nuo Larčo dvelkdavo lyg odekolonu, ir išgirdęs rit- 
Mingą jo kvėpavimą. Paskui pajuto švelniai ant kaktos uždėtą 
Larčo ranką — gydytojo ranką, tikrinančią. ar iis nekarščinn- 

ja. Homeras ) V 555) dar nesulaukęs dvidešimties, — prityręs 
akušeris, apjĖ „moters dauginimosi organus“ nusimanantis, 
ko gero, nė "prasčiau už bet kurį tikrą gydytoją, — gulėjo ne- 
krutėdamas, apsimetęs, kad miega. 


Daktaras Larčas pasilenkė ir pabučiavo jį, labai švelniai, į 


lūpas. Homeras išgirdo Larčą sušnibždant: „Puikiai padirbėjai, 
Homerai“. Paskui pajuto antrą, dar švelnesnį, bučinį. „Puikiai 
padirbėjai, sūnau“, — tarė daktaras ir išėjo. 

Homeras Velzas jautė, kad jam iš akių tyliai plūsta ašaros; 
šįkart ašarų buvo dar daugiau negu praėjusį kartą — kai mirė 
Fazis Stounas ir Homeras melavo, pasakodamas apie Fazį 
Snoujui Medouzui ir kitiems berniukams. Dabar jis verkė 
ir verkė, tačiau be jokio garso; iš ryto turės pakeisti daktaro 
Larčo pagalvės užvalkalą, šitiek prisiašarojo. Verkė todėl, kad 
pirmą kartą buvo tėviškai pabučiuotas. 

Jį, be abejo, bučiuodavo Melonija; pastaruoju metu nedaž- 
nai, bet bučiuodavo. Ir seselė Edna, ir seselė Andžela — lyg 
pakvaišusios; bet jos bučiuodavo visus. Daktaras Larčas dar 
nebuvo jo bučiavęs, o dabar pabučiavo du kartus. 

Homeras Velzas verkė todėl, kad anksčiau nė neįsivaizdavo, 
kokie malonūs gali būti tėvo bučiniai, ir dėl to, kad nemanė, 
jog Vilburis Larčas dar kada nors jį taip bučiuos — ir kad būtų 
bučiavęs dabar, jei būtų žinojęs, kad Homeras nemiega. 

Daktaras Larčas nuėjo pasidžiaugti puikia eklampsija sirgu- 
sios pacientės sveikata ir žvaliu mažučiu jos vaikeliu — kuris 
iš ryto taps našlaičiu Deividu Koperfildu (Larčas jį vadins 
Deividu Koperfildu jaunesniuoju). Paskui daktaras Larčas atsi- 
sėdo prie savo rašomosios mašinėlės seselės Andželos kabinete, 
bet neparašė nė žodžio. Neįstengė net mąstyti — pabučiavęs 
Homerą Velzą, niekaip negalėjo nurimti. Homeras Velzas 
buvo pirmą kartą tėviškai pabučiuotas, o daktaras Larčas iki 
tol išvis nieko nebuvo bučiavęs — nei tėviškai, nei kaip nors 
kitaip — nuo tos dienos Portlende, kai pensione netoli uosto 
ponia Ymz užkrėtė jį gonorėja. Be to, ponią Ymz jis tada 


bučiavo veikiau tiriamai, iš smalsumo, negu iš meilės. „O 

Dieve, — galvojo Vilburis Larčas, — kas man bus, kai Homerui 
reikės išvykti?“ 


Ten, kur jis išvyks, nebuvo nei tiek jaudulio, nei tiek sun- 
kumų, nei tiek liūdesio ir niūrios tamsos; ten, kur jis išvyks, 
buvo malonu. Tačiau ką Homeras Velzas, su savo gyvenimo 
patirtimi, veiks ten, kur malonu? Gal jis tiesiog neatsispirs 
pagundai? Argi ne kiekvienam geriau ten, kur malonu? 

Ką Harts Heivenas ar Harts Rokas žinojo apie rūpesčius, 
ką ten žmonės darė, kad būtų naudingi? 

Taip, Olivija Vortington pakęsdavo savo brolio Bakio įsi- 
brovimus — glitų šulinių kasėjo purvą baseine ir nuolatinį 
dramblojimą per kilimus. Tik pamanykit! Taip, Olivija jau- 
dinosi, ar jaunasis Volis bus pakankamai sumanus, ar iš tikrųjų 
mokysis ir prisidės prie obuolių verslo, — o gal tas gražuolis, 
kaip ir Senis, tik pramogaus ir galiausiai pasidarys apgailėtinas? 
Tačiau ar galėjo tokie rūpesčiai prilygti tam, kas buvo daroma 
Sent Klaude? Palyginti su Dievo ir Šėtono darbu, ar nebuvo 
toks nerimas visiškai nereikšmingas? Ar gyvenimas ten, kur 
malonu, nėra paviršutiniškas? 

Bet rūpesčių iškyla ir ten, kur malonu; rūpesčiai sklinda, 
aplanko visus. Kartais rūpesčiai iš ten, kur paprastai klesti, iš 
tokių „vietų kaip Sent Klaudas, kuriam laikui persikelia ki- 
tur — tarytum paatostogauti. Rūpesčiai, aplankę Harts Heiveną 
ir Harts Roką, buvo gana paprasti ir dažnai pasitaikantys; jie 
prasidėjo, kaip neretai būna, nuo įsimylėjimo. 

„Čia, Sent Klaude, — rašė Vilburis Larčas, —- nemanau, kad 
kas nors ką nors įsimyli; būtų per didelė prabanga — įsimylėti 
čia.“ Larčas nežinojo, kad seselė Edna įsimylėjusi jį nuo pat 
pirmos dienos, bet neklydo manydamas, kad Meloniją su 
Homeru Velzu siejo ne meilė. Tikrai ne meilė buvo ir tai, ką 
Juodu vienas kitam dar jautė pirmajai aistrai praėjus. Ir ta po- 
nios Ymz dukters nuotrauka, su ponio lyties organu burnoje: 
ta nuotrauka buvo seniausia Sent Klaudo gyventoja — ir ioie 

tikrai nebuvo jokios meilės. Nuo tos nuotraukos iki meilės 
buvo taip pat toli kaip nuo Harts Heiveno ir Harts Roko iki 
Sent Klaudo. 

„Kituose pasaulio kraštuose, — rašė Vilburis Larčas, — žmo- 
nės tikriausiai įsimyli nuolat.“ 

Gal ir ne nuolat, bet dažnai. Jaunasis Volis Vortingtonas, 
pavyzdžiui, manė, kad, kol sulaukė dvidešimties, buvo įsi- 
mylėjęs du kartus, o paskui dar kartą įsimylėjo būdamas dvi- 
dešimt vienerių; dabar, tūkstantis devyni šimtai keturiasdešimt 
kažkelintaisiais (jis buvo tik trejais metais vyresnis už Homerą 
Velzą), Volis jautėsi iki ausų įsimylėjęs ketvirtą kartą. Jis dar 
nežinojo, kad šis įsimylėjimas bus visam laikui. 

Mergina, visam gyvenimui įkritusi jaunajam Voliui į širdį, 
buvo omarų žvejo duktė; bet jos tėvas neatrodė paprastas 
omarų žvejys, ir niekas nereiškė nuostabos, kad jis turi tokią 
nepaprastą dukterį. Reimondui Kendalui taip gerai sekėsi gau- 
dyti omarus, kad kiti žvejai neretai pro žiūronus stebėdavo, 
kaip jis traukia bučius ir deda masalą. Kai jis keisdavo lynus, 
keisdavo ir jie. Kai jis neplaukdavo į jūrą — likdavo namie 
arba ant savo prieplaukos taisydavo bučius, — jie irgi likdavo 
namie ir taisydavo savuosius. Bet jie vis tiek negalėjo jam pri- 
lygti; jis į vandenį suleisdavo tiek bučių su juodos ir oranžinės 
spalvos plūdurais, kad atrodydavo, jog Harts Heiveno uoste 
vyksta universiteto varžybos. Kartą keletas Jeilio absolventų 
iš Heiveno klubo Reimondo Kendalo prašė, kad jis perdažytų 
savo plūdurus mėlynai ir baltai, bet Kendalas tik burbtelėjo, 
jog neturi laiko žaisti. Į jį su įvairiais prašymais kreipdavosi ir 
kiti Heiveno klubo nariai; dažniausiai ne dėl bučių plūdurų 
spalvos. 

Heiveno klubas buvo priešais tolimąją Harts Heiveno uosto 
iškyšą, kur Reimondas Kendalas seniai turėjo įsitaisęs omarų 
aptvarą ir prieplauką. Kendalas ir gyveno virš omarų aptva- 
ro; vien dėl to koks nors paviršutiniškesnis žmogus gal būtų 
susigundęs patenkinti Heiveno klubo prašymus bent kiek 
pagražinti savo aplinką. Kendalo ūkis, vasarotojų vertinimu, 

atrodė kaip rakštis šiaip jau natūraliai gražioje ir/arba brangiai 
mokamų prižiūrėtojų išpuoselėtoje uosto pakrantėje. Net 
Kendalo miegamojo langas buvo apkabinėtas perdažytais ir 
tik pradėtais dažyti plūdurais. Taisomi bučiai ant prieplaukos 
riogsojo sukrauti į tokią aukštą krūvą, kad nuo kranto ne- 
galėjai matyti, ar kitoje pusėje yra prisišvartavęs koks laivas. 
Stovėjimo aikštelė šalia omarų aptvaro buvo kone sausakim- 
ša — ir ne pirkėjų automobilių (pirkėjų automobiliams toje 
aikštelėje niekada nepakakdavo vietos); ten stovėjo įvairiausi 
sunkvežimiai bei lengvieji automobiliai, kuriuos Reimondas 
Kendalas „krapštinėdavo“, ir buvo sudėti didžiuliai tepaluoti 
jo žvejybinių katerių varikliai. 

Viskas aplink Reimondo Kendalo namą ant uosto krantinės 
buvo išmėtyta ir netvarkingo mechaniko kapitališkai remon- 
tuojama; viskas pradėta, neužbaigta, išardyta, dar neišdžiūvę, 
be kai kurių dalių, — o jei kalbėtume apie triukšmą, tai ten 
nuolat čerškė generatorius, pumpuojantis vandenį aptvare 
laikomiems omarams; šalia prieplaukos riebius dūmus leido 
tuščiąja eiga dirbantis katerio variklis. Be to, ten tvyrojo savo- 
tiškas kvapas: dervuotų virvių, omarų — panašus, bet ne visai 
toks kaip žuvų — ir degalų bei tepalo, kurio plėvelė blizgėjo 
vandens paviršiuje palei prieplauką (nuklotą jūros dumbliais, 
aplipusią krantinėmis sraigėmis, papuoštą džiūstančiais gel- 
tonais iš klijuotės pasiūtais kostiumais). Reimondas Kendalas 
gyveno savo darbu; jam patiko nuolat matyti tai, ką daro, visur 
aplinkui; tolimoji Harts Heiveno uosto iškyša buvo jo, ne- 
lyginant kokio menininko, studija. 

Jis ne tik meistriškai gaudė omarus, bet ir puikiai mokėjo 
taisyti visokius daiktus — padaryti taip, kad viskas, ką kiti jau 
norėdavo išmesti, vėl veiktų. Paklaustas, kuo užsiima, Reimon- 
das Kendalas nesakydavo, jog yra omarų žvejys; ne todėl, kad 
būtų to gėdijęsis, — tiesiog jis labiau didžiavosi savo sugebėjimais 
kaip mechanikas. „Šį bei tą paremontuoju“, — mėgo sakyti. 

Heiveno klubo nariai kartais reikšdavo nepasitenkinimą dėl 
nuolat prieš akis riogsančių jo remontuojamų griozdų, ne- 

abejotinai gadinančių puikų uosto vaizdą, bet pernelyg garsiai 
nesiskųsdavo; Reimondas Kendalas taisydavo ir jiems priklau- 
sančius daiktus. Pavyzdžiui, suremontavo jų plaukimo baseino 
filtrų sistemą — tais laikais, kai niekas neturėjo baseinų, kai 
niekas kitas nebūtų ėmęsis tokio remonto ir netgi pats Rėjus 
Kendalas dar nė karto nebuvo matęs jokios filtrų sistemos. 

— Kaip suprantu, šitie filtrai tiesiog daro tai, ką ir turėtų 
daryti, — pasakė Rėjus ir viską sutvarkė per dešimt minučių. 

Žmonės šnekėjo, kad Rėjus Kendalas išmeta tik maisto 
likučius — svaido į jūrą iš savo katerių arba nuo prieplau- 
kos galo. 

— Maitinu omarus, kurie maitina mane, —atkirsdavo jis, jei 
kas imdavo jam priekaištauti. — Ir žuvėdras — jos alkanesnės 
negu jūs arba aš. 

Sklido kalbos, kad Rėjus Kendalas turi daugiau pinigų negu 
Senis Vortingtonas; bet neatrodė, kad jis tuos pinigus kaip 
nors leistų, — negailėjo tik dukteriai. Kaip ir Heiveno klubo 
narių vaikai, ji mokėsi privačioje internatinėje mokykloje; 
be to, Reimondas Kendalas kasmet mokėjo nemažą Heiveno 
klubo nario mokestį — ne už save (jis į klubą užsukdavo tik 
paprašytas ką nors sutaisyti), o už dukterį, kuri ir plaukti iš- 
moko šildomame klubo baseine, ir tenisą žaisti mokėsi tuose 
pačiuose kortuose, kuriuos savo apsilankymais pagerbdavo 
jaunasis Volis Vortingtonas. Kendalo duktė turėjo netgi 
nuosavą automobilį — Heiveno klubo stovėjimo aikštelėje jis 
atrodydavo keistokai. Tokiam automobiliui, sumontuotam iš 
dar gerų kitų automobilių dalių, labiau tiko stovėti aikštelėje 
prie omarų aptvaro; vienas jo sparnas buvo nenudažytas ir 
pririštas viela; ant variklio dangčio buvo „Fordo“ emblema, 
o ant bagažinės — „Kraislerio“; keleivio durelės išvis užtaisy- 
tos ir nedarinėjamos. Tačiau šito automobilio akumuliatorius 
Heiveno klubo aikštelėje niekada nenusėsdavo; šitos senienos 
variklis visada užsivesdavo; kai vienas iš Heiveno klubo narių 
turėjo automobilį, kurio niekaip negalėdavo užvesti, jis vis 
ieškodavo Reimondo Kendalo dukters —ši tvirto savo kledaro 

bagažinėje vežiojosi laidus su gnybtais ir buvo tėvo išmokyta 
jais naudotis. 

Dalis pasakiškų pinigų, kurių Reimondas Kendalas atseit 
turėjo nežinia kiek sukaupęs, buvo Olivijos Vortington jam 
mokamas atlyginimas; Rėjus Kendalas ne tik gaudė omarus, 
mones bei kitokius mechanizmus. Olivija Vortington jam mo- 
kėjo.visą brigadininko atlyginimą, nes apie obuolius jis išmanė 
beveik tiek pat, kiek apie omarus (o kaip ūkio mechanikas 
buvo išvis nepakeičiamas), bet Rėjus nesutikdavo dirbti ilgiau 
negu dvi valandas per dieną. Be to, jis pats nuspręsdavo, kada 
atidirbs tas dvi valandas: kartais atvažiuodavo iš pat ryto — kai, 
pasak jo, būdavo netinkamas laikas plaukti į jūrą, — o kartais 
pasirodydavo tik į darbo dienos pabaigą — kaip tik laiku, kad 
išklausytų sodininkų nusiskundimus dėl sugedusio Hardžio 
antgalio arba Byno purkštuvo pompos, arba kuo užsikimšo 
Dejerio traktoriaus karbiuratorius ir kas negerai „Interna- 
tional Harvester“ varikliui. Rėjus iškart matydavo, kurioje 
vietoje išlinko šienapjovės ašmenys, kodėl neveikia krautuvas, 
kas įstrigo transporteryje, kas atsitiko pikapui ir kaip reikia 
sureguliuoti spaustuvą obuolių sultims spausti. Reimondas 
Kendalas per dvi valandas nudirbdavo darbus, kuriuos kitas 
mechanikas gal būtų atsainiai dirbęs visą dieną, ir beveik nie- 
kada neateidavo pas Oliviją pasakyti, kad ji turėtų nusipirkti 
šį bei tą naują. 

Visada pati Olivija iškeldavo mintį, kad vieną ar kitą detalę 
gal reikėtų pakeisti. 

—.Ar tau neatrodo, kad Dejerio sankaba nuolat genda, 
Rėjau? — mandagiai klausdavo ji. — Kaip manai, gal reikėtų 
naujos? 

Tačiau Reimondas Kendalas ką nors remontuodamas 
dirbdavo kaip chirurgas — kaip gydytojas, atkakliai atsisa- 
Kantis konstatuoti mirtį. Jam atrodė, kad pakeisdamas kokią 
detalę prisipažintų esąs silpnas, pralaimėjęs. Jis beveik visada 
Sakydavo: 

— Na jau, Olivija — sutaisydavau seniau, sutaisysiu ir dabar. 
Kiek reikės, tiek ir taisysiu. 

Olivija suprato Reimondo Kendalo panieką žmonėms, 
neišmanantiems savo darbo ir „išvis nesugebantiems nieko 
dirbti“ Ji nuoširdžiai jam pritarė ir jautėsi dėkinga už tai, 
kad jis niekada taip neniekino nei Senio, nei jos tėvo, Bruso 
Byno. Senis Vortingtonas, beje, mokėjo taip gudriai tvarkyti 
piniginius reikalus, kad kuo puikiausiai gyveno dirbdamas ne 
ilgiau kaip valandą per dieną — paprastai tas jo darbas būdavo 
kalbėjimas telefonu. 

— Derliaus, — kartą pasakė Olivija, šnekėdama apie savo 
numylėtuosius obuolius, — nepražudytų blogas oras, net žydė- 
jimo metu. — Ji turėjo omenyje vėją; kai nuo kranto pūsdavo 
smarkus vėjas, Airos Titkombo bitės neišlįsdavo iš avilių, o 
laukines bites tas vėjas nunešdavo į miškus, ir jos apdulkindavo 
viską, tik ne obelis. — Derlius gal nepražūtų, net jei oras būtų 
netikęs rudenį. — Olivija tikriausiai kalbėjo apie lietingą orą, 
kai obuoliai pasidaro slidūs, nuolat išsprūsta iš rankų, susi- 
daužo ir paskui tinka tik sidrui; ar netgi apie uraganus, nuo 
kurių dažnai nukenčia sodai vandenyno pakrantėje. — Derlius 
nepražūtų, net jei kas nors nutiktų man, — pareiškė Olivija. 
Išsirdę ją taip kuklinantis, ir Senis Vortingtonas, ir jaunasis 
Volis iškart ėmė garsiai prieštarauti. — Bet iš derliaus tikrai 
nieko neliktų, — tarė Olivija, — jei netektume Rėjaus Kenda- 
lo. — Ji norėjo pasakyti, kad be Reimondo niekas neveiktų arba 
kad reikėtų visus mechanizmus keisti naujais, bet ir šie labai 
greitai pradėtų gesti taip pat kaip senieji, kuriuos tik Rėjus 
sugebėdavo sutaisyti. 

— Man atrodo, mama, — pasakė jaunasis Volis, — kad be 
Reimondo Kendalo apskritai neišgyventų nei Harts Heivenas, 
nei Harts Rokas. 

— Už tai vertėtų išgerti! — tarstelėjo Senis Vortingtonas. 
Netrukus jis taip ir padarė; Olivija tai matydama pastebimai 
nuliūdo, o jaunasis Volis nusuko kalbą kitur. 

Nors Rėjus Kendalas kasdien dvi valandas dirbdavo Van- 
denyno Vaizdo soduose, niekas nebuvo jo matęs valgančio 

obuolį; negana to, jis tik retkarčiais paragaudavo omarų (labiau 
mėgo vištienos arba kiaulienos kotletus, ar netgi mėsainius). 
Kartą keletas Heiveno klubo regatos dalyvių tvirtino užuo- 
dę Rėjaus Kendalo žvejybiniame kateryje kepamų mėsainių 
kvapą, kai jis traukė iš jūros savo bučius. 

Bet kad ir kokios neįprastos darbo tvarkos Rėjus laikėsi, kad 
ir kaip visi niurzgėjo dėl akis badančių jo taisomų griozdų, 
kuriais jam patikdavo apsistatyti, niekas negalėjo nieko pri- 
kišti gražuolei jo dukteriai — vienintelis tos merginos trūku- 
mas buvo jos vardas, tačiau tą vardą ji turėjo juk ne dėl savo 
kaltės (kokia moteris pati norėtų pasivadinti Kendise ir visą 
gyvenimą būti vadinama Kende“?); visi žinojo, jog tai jos 
mirusios motinos vardas, taigi ir motina nebuvo dėl to kalta. 
Kendisė (Kendė) Kendal buvo pavadinta motinos, kuri mirė 
ją gimdydama, vardu. Reimondas dukterį šitaip pavadino 
velionės žmonos, kurią visi mėgo ir kuri, kol buvo gyva, šiek 
tiek aptvarkydavo omarų aptvaro bei prieplaukos aplinką, at- 
minimui. Kam galėjo nepatikti vardas (kad ir koks jis būtų), 
duotas iš meilės? 

Visi, pažįstantys Kendę, matė, kad ji nė kiek nepanaši į 
saldainį; ji buvo miela, bet ne saldžiai meili; iš prigimties 
nuostabiai graži, bet ne besistengianti visus sužavėti pamaiva. 
Niekas neabejojo, kad ja galima pasikliauti; ji atrodė kartu 
ir draugiška, ir sumani, — ir dar mandagi, energinga; net 
ginčydamasi sugebėdavo išsakyti savo nuomonę nerėkdama. 
Ji reikšdavo nepasitenkinimą tik dėl savo vardo, bet visada 
geraširdiškai (niekada tyčia neužgaudavo nei tėvo, nei kieno 
nors kito jausmų). Ji tarsi derino tėvo supratimą, kaip reikia 
dirbti, su išsilavinimu bei rafinuotomis manieromis, kurių 
Jis jai sudarė sąlygas mokytis, — jai nebuvo sunku nei dirbti, 
nei būti rafinuotai. Nors kitos merginos Heiveno klube (ir 
Visame Harts Heivene, ir Harts Roke) jai pavydėjo jaunojo 
Volio Vortingtono rodomo dėmesio, nebuvo nė vienos, kuri 


" Candy — karamelė, saldainis (angl.). 


186 JOHN IRVING 


jos nemėgtų. Jei Kendė būtų buvusi našlaitė ir gyvenusi Sent 
Klaude, pusė žmonių ją būtų įsimylėję netgi fen. 

Ji patiko net Olivijai Vortington, nors šiaip jau Olivija įtariai 
žiūrėjo į merginas, susitikinėjančias su Voliu; vis galvodavo, 
ko joms iš jo reikia. Negalėjo pamiršti, kaip pati troško ištrūkti 
iš savo aplinkos, tapti Vortington ir gyventi žaliuose, skais- 
čiai raudonų obuolių pilnuose Vandenyno Vaizdo soduose; 
prisimindama save jauną Olivija baiminosi, kad kai kurioms 
merginoms galbūt labiau rūpi Vandenyno Vaizdas negu Volis. 
Bet ji žinojo, kad Kendė ne tokia. Kendė atrodė visiškai pa- 
tenkinta savo gyvenimu virš ropinėjančių gyvų Rėjaus Kendalo 
omarų aptvaro; keistokas užsispyrėlio tėvo būdas jai patiko taip 
pat kaip ir jo darbštumas, kuriuo ji pelnytai didžiavosi. Tėvo 
darbštumo dėka ji buvo viskuo aprūpinta. Jai nereikėjo Volio 
pinigų; ji labiau mėgo su juo maudytis vandenyne — šokinėti 
nuo ne itin patikimos, visokiais daiktais apgriozdintos tėvo 
prieplaukos, — negu plaukioti Heiveno klubo baseine arba pas 
Vortingtonus, kur žinojo esanti laukiama. Tiesą sakant, Olivija 
Vortington manė, kad Kendė Kendal gal netgi per gera jos 
sūnui — dar nesusitupėjusiam, bent jau nedarbščiam, bet tikrai 
žavingam ir geraširdžiui. 

Be to, žiūrėdama į Kendę, Olivija skaudžiai prisimindavo 
savo motiną, Modę (sustingusią tarp kosmetikos ir molius- 
kų): Olivija pavydėjo Kendei jos tyros meilės motinai (kurios 
Kendė išvis nebuvo mačiusi); suvokdama, kokios ta mergaitė 
geros širdies, Olivija jausdavosi kalta, kad taip niekino savo 
kilmę (tylenę motiną, nevykėlį tėvą, prasčioką brolį). 

Kendė garbino motiną Rėjaus Kendalo įrengtuose relikvijų 
kampeliuose — jis iš tikrųjų buvo pastatęs lyg altorėlius — vi- 
suose antro aukšto kambariuose, kur juodu gyveno, virš kliuk- 
sinčio omarų aptvaro. Visur buvo pridėliota jaunos Kendės 
motinos nuotraukų; daugelyje jų ji buvo nufotografuota su 
jaunu Kendės tėvu (tokiu neatpažįstamai jaunu ir taip neatpa- 
žįstamai, nuolat besišypsančiu, kad Kendė kartais nužvelgdavo 
jį, lyg jis jai būtų toks pat svetimas kaip ir motina). 

Žmonės šnekėjo, kad Kendės motina nugludino aštrius 
Rėjaus charakterio kampus. Ji buvo linksmos sielos, visada 
pakiliai nusiteikusi, kupina neribotos energijos, kurios Rėjus 
nestokojo dirbdamas ir kurios niekad netrūko Kendei, kad 
ir ką ji darytų. Ant žemo staliuko virtuvėje, šalia išardytos 
magnetos ir uždegimo sistemos („Evinrudo“), buvo Rėjaus 
ir Kendisės vestuvių nuotraukų triptichas, — tąsyk, per savo 
vestuves, Rėjus Kendalas pirmą ir paskutinį kartą lankėsi 
Heiveno klube apsirengęs ne taip, kaip rengdavosi eidamas 
ko nors taisyti. 

Rėjaus miegamajame, ant naktinio stalelio, greta sugedusio 
„Džonsono“ variklio (montuojamo viduje; Rėjus turėjo ir kitą, 
įtaisomą už borto) jungtuko, irgi buvo Kendisės ir Rėjaus nuo- 
trauka — joje abu nufotografuoti apsirengę neperšlampamais 
apsiaustais, abu audringoje jūroje traukia iš vandens bučius 
(visiems, ypač Kendei, buvo aišku, kad Kendisė nėščia ir 
įtemptai dirba). 

Kendė savo miegamajame laikė motinos nuotrauką, darytą 
tada, kai motina buvo Kendės amžiaus (tiek pat metų buvo ir 
Homerui Velzui): jaunoji Kendisė Talbot, iš Harts Heiveno 
Talbotų — kurie nuo seno priklausė Heiveno klubui. Ji vilkėjo 
ilga balta suknele (šitaip pasipuošusi žaidė tenisą, tik pama- 
nykite!) ir atrodė visai kaip Kendė. Nuotrauka buvo daryta tą 
vasarą, kai ji susipažino su Rėjumi (vyresniu vaikinu, stipriu, 
juodbruvu, pasiryžusiu viską sutaisyti — kad viskas vėl veiktų); 
gal jis ir buvo prasčiokas arba pernelyg rimtas, tačiau bent jau 
ne garbėtroška; Heiveno klubo vaikinai šalia jo atrodė tarsi 
kokie išlepinti aukštuomenės dabitos. 

Kendės plaukai, kaip ir jos motinos, buvo šviesūs; bet šiek 
tiek tamsesni negu Volio — ir gerokai tamsesni negu motinos 
arba Olivijos Vortington. Iš tėvo Kendė buvo paveldėjusi 
tamsią odą ir tamsiai rudas akis, ir ūgį. Rėjus Kendalas buvo 
aukštas vyriškis (pats geraširdiškai sakydavo, kad toks ūgis 
Jam tik kliudo, ir kaip omarų žvejui, ir kaip mechanikui, nes 
betraukiant iš vandens bučius įskausta juosmenį, — kai gaudai 

omarus, nuolat turi ką nors kilnoti, —o mechanikui juk dažnai 
prireikia po kuo nors palįsti ar prie ko nors prisilenkti). Kendė, 
kaip moteris, buvo labai aukšta; tai truputį baugino Oliviją 
Vortington, bet ji suprato, jog toks merginos ūgis — palyginti 
menkas trūkumas, ir jautėsi beveik visiškai patenkinta Kende 
Kendal kaip tinkama pora Voliui. 

Olivija Vortington pati buvo aukštoka (atrodė aukštesnė 
už Senį, ypač kai Senis svirduliuodavo) ir nelabai draugiškai 
žiūrėjo į visus už ją aukštesnius žmones. Jos sūnus, Volis, irgi 
buvo už ją aukštesnis, ir Olivija kartais dėl to pasijusdavo ne- 
patogiai — ypač kai norėdavo jį pabarti. 

— Ar Kendė aukštesnė už tave, Voli? — kartą paklausė ji, 
staiga sunerimusi. 

— Ne, mama, mes vienodo ūgio, — pasakė motinai Volis. Tai 
buvo dar vienas dalykas, dėl kurio Olivija šiek tiek būgštavo, 
galvodama apie Kendę ir Volį: juodu atrodė fiziškai labai pa- 
našūs. „(Gal jų žavėjimasis vienas kitu — savotiškas narcisiz- 
mas? — nerimavo Olivija. — Be to, kadangi jie abu vienturčiai, 
gal vienas kitame ieško brolio ir sesers, kurių visada troško?“ 
Vilburis Larčas būtų pritaręs Olivijai Vortington, iš prigimties 
linkusiai nerimauti. Nerimaudami drauge, jie tikriausiai būtų 
pranokę visus kitus žmones pasaulyje. 

Jie abu suprato, kad yra „kitas pasaulis“; taip jie mintyse 
vadino visą kitą pasaulį —egzistuojantį už jų susikurtų pasaulių 
ribų. Jie abu buvo pakankamai protingi, kad suvoktų, kodėl 
taip bijo to kito pasaulio: abu puikiai matė, kad nors ir labai 
stengiasi, vargiai pajėgia valdyti trapius savo pasaulėlius. 

Kai Kendė Kendal ir Volis Vortingtonas vienas kitą įsi- 
mylėjo, tūkstantis devyni šimtai keturiasdešimt kažkelintųjų 
vasarą, visi Harts Heivene ir Harts Roke seniai žinojo, kad 
taip ir turėjo būti, — keista buvo tik tai, kad tiek daug laiko 
praėjo, kol juodu patys tai suprato. Jau daug metų abu mies- 
teliai laikėsi nuomonės, kad Kendė ir Volis — puiki pora. Tam 
pritarė net kietakaktis Reimondas Kendalas. Rėjui Volis atrodė 
nesusikaupęs, bet tai juk ne tas pats, kas tingus; be to, nie- 


DVIDEŠIMTO AMŽIAUS AUKSO FONDAS 189 


kas neabejojo, kad tas vaikinas geros širdies. Rėjui patiko ir 
Volio motina; ypač gerą įspūdį jam darė Olivijos Vortington 
pagarba darbui. 

Visi apgailestavo, kad vargšas Senis tarytum atsidūręs nuo- 
šalyje, per nelemtą girtavimą (kaip jie manė) pirma laiko su- 
kriošęs. „Pamatysi, Alisa, jis tuoj pradės myžt į kelnes viešose 
vietose“, — kartą pasakė Olivijai storžievis Bakis Bynas. 

Ir Kendė manė, kad Olivija Vortington būtų puiki anyta. 
Galvodama apie savo motiną — vyresnę, negu jai buvo lem- 
ta būti šiame gyvenime, natūraliai senstelėjusią geresniame 
pasaulyje — Kendė visada įsivaizduodavo ją panašią į Oliviją 
Vortington. Ji bent jau tikėjosi, kad jos motina būtų buvusi 
tokia pat elegantiška ir subtili kaip Olivija, tik gal nebūtų kal- 
bėjusi koledže išmokta Naujosios Britanijos tarme. Po metų 
Kendė ketino pradėti studijuoti koledže, bet tikrai nesirengė 
ten mokytis kokios nors ypatingos tarties. Olivijos tartis buvo 
vienintelis dalykas, kuris Kendei nepatiko, o šiaip ji manė, kad 
Olivija Vortington nuostabi; Senio jai buvo gaila, bet apskritai 
tas žmogus atrodė mielas. 

Taigi visi buvo patenkinti šiuo meilės ryšiu, kuris neabejoti- 
nai turėjo tapti santuoka, palaiminta paties dangaus, —laimin- 
giausia, kokią tik kas buvo matęs Harts Heivene ir Harts Roke. 
Visi suprato, kad Volis pirmiausia baigs koledžą, — Kendei 
irgi bus leista baigti koledžą, jeigu ji norės, — ir tik tada jie 
susituoks. Žinoma, Olivija Vortington, iš prigimties linkusi 
nerimauti, galėjo numatyti, dėl kokių priežasčių ateities pla- 
nai pasikeis. Šiaip ar taip, buvo penktasis dvidešimto amžiaus 
dešimtmetis; Europa kariavo; daugelis žmonių manė, kad ne- 
trukus to karo bus apimta ne tik Europa. Tačiau Olivija, kaip 
Visos motinos, nenorėjo galvoti apie karą. 

Vilburis Larčas apie karą Europoje galvojo nuolat; jis juk 
dalyvavo ankstesniame kare ir teisingai nuspėjo, kad jeigu 
kils dar vienas karas, tai, ko gero, kaip tik tada, kai Homeras 
Velzas bus tokio amžiaus, kokio vaikinai imami į kariuome- 
nę. Suprasdamas, jog tai bus pavojingiausias amžius, gerasis 

daktaras jau seniau buvo kai ką padaręs, kad Homerui Velzui 
nereikėtų eiti į karą, jei kada koks karas kiltų. 

Larčas juk buvo Sent Klaudo istorikas: jis rašė vienintelį 
miestelio metraštį; dažniausiai tiesiog aprašydavo ne tokius jau 
paprastus tenykščius įvykius, bet kartais šį tą ir išgalvodavo. 
Pavyzdžiui, kai mirė Fazis Stounas, — ir keletu kitų labai retai 
pasitaikančių atvejų, kai mirė jo prižiūrimi našlaičiai, — Vil- 
buriui Larčui nepatiko tokia baigtis, jis nenorėjo aprašinėti, 
kuo iš tikrųjų baigėsi trumpas tų mažylių gyvenimas. Kas 
galėtų pasakyti, kad Larčas elgėsi nesąžiningai, leisdamas sau 
retkarčiais pasimėgauti laiminga pabaiga? 

Tiems keliems vaikams, kurie mirė, Vilburis Larčas išgalvo- 
jo ilgesnį gyvenimą. Pavyzdžiui, E Stouno istorija atrodė kaip 
straipsnių rinkinys apie tai, ko Vilburis Larčas linkėjo Homerui 
Velzui. Po nepaprastai sėkmingo įvaikinimo (Larčas kruopščiai 
aprašė visus įtėvių šeimos narius) ir labai veiksmingo — ge- 
riausio, kokį tik galima įsivaizduoti, — kvėpavimo sutrikimų 
gydymo Fazis mokysis ne kur kitur, o Bodeno koledže (paties 
Vilburio Larčo alma mater), paskui studijuos Harvardo uni- 
versiteto Medicinos fakultete — ir netgi seks Larčo pėdomis 
toliau, atliks internatūrą Masačusetso Centrinėje ligoninėje 
ir Bostono gimdymo namuose. Larčas Fazį Stouną ketino pa- 
daryti savo darbui atsidavusiu ir prityrusiu .„ušeriu; pramanytą 
to našlaičio gyvenimo istoriją jis rašė taip pat rūpestingai, kaip 
darydavo viską, ko tik imdavosi, — gal tik eterio lašindavosi 
atsainiau, — ir buvo labai patenkintas, kad kai kurios jo išgal- 
votos istorijos vietos skamba įtikimiau negu tai, kas iš tikrųjų 
nutiko keliems kitiems našlaičiams. 

Snoujį Medouzą, pavyzdžiui, įsivaikino sutuoktiniai iš 
Bangoro, kurių pavardė buvo Mašai. Kas galėjo pamanyti, kad 
Medouzas* taps Mašu“'? Vilburis Larčas didžiavosi, kad sugeba 
išsigalvoti geresnių istorijų. Mašai prekiavo baldais; Snoujis 


* Meadows — pievos (angl.). 
“ Marsh — pelkė (angl.). 

(tų vaizduotės neturinčių žmonių pavadintas Robertu) kurį 
laiką, neilgai, mokėsi Meino universitete, paskui vedė kažko- 
kią Bangoro pažibą ir įsitraukė į Mašų šeimos verslą — dirbo 
pardavėju. 

„Čia jau visam laikui, — rašė Snoujis daktarui Larčui apie 
merginą, dėl kurios iškrito iš universiteto. — Be to, man tikrai 
patinka prekiauti baldais!“ 

Kiekvieną kartą, kai tik rašydavo daktarui Larčui, Snoujis 
Medouzas, dabar jau Robertas Mašas, būtinai paklausdavo: 
„Gal žinote, kaip gyvena Homeras Velzas?“ 

„O kas toliau? — galvojo Larčas. — Atrodo, Snoujis Me- 
douzas tuoj pasiūlys surengti susitikimą!“ Larčas ištisas dienas 
kažką bambėdavo sau panosėje, sukdamas galvą, ką galėtų 
parašyti Snoujui Medouzui apie Homerą; mielai būtų pasigy- 
ręs, kaip puikiai Homeras viską darė gelbėdamas eklampsijos 
traukulių tampomą pacientę, bet žinojo, jog tai, kad jis moko 
Homerą Velzą, — ir apskritai visas Dievo bei Šėtono darbas 
Sent Klaude — kai kam gali nepatikti. 

„Homeras vis dar su mumis“, — gana dviprasmiškai parašė 
Snoujui daktaras Larčas, galiausiai priėjęs prie išvados, kad 
Snoujis elgiasi pasalūniškai. Snoujis Medouzas nė karto, nė 
viename laiške, neužmiršo pasiteirauti ir kaip sekasi Faziui 
Stounui. 

„Kas pastaruoju metu girdėti apie Fazį?“ — vis klausdavo 
Snoujis, ir Vilburis Larčas atidžiai peržiūrėdavo, ką turi parašęs 
apie Fazį, kad galėtų Snoujui pranešti naujienas. 

Larčas nepaisė Snoujo prašymų atsiųsti Fazio Stouno adresą. 
Daktaras Larčas buvo įsitikinęs, kad jaunasis baldų pardavėjas, 
Robertas Mašas, toks užsispyręs ir kvailas, kad — gavęs bent 
kelis kitų našlaičių adresus — imtų kvaršinti visiems galvas 
siūlymais steigti kokį našlaičių klubą ar draugiją. Larčas net 
Seselėms, ir Ednai, ir Andželai, skundėsi Snoujo Medouzo 
Ikyrumu: „Gaila, kad to vaiko neįsisūnijo kas nors ne iš Mei- 
no, —sakė, — kas nors iš labai toli. Tas Snoujis Medouzas toks 
Dukaprotis! Rašo man, tarsi aš vadovaučiau kokiam pensionui! 
Tuoj įsigeis, kad leisčiau buvusių auklėtinių žurnalą!“ 

Vėliau Larčas suprato, kad, ko gero, buvo žiauroka šitaip 
sakyti seselei Ednai ir seselei Andželai. Tiedvi mielos, bet per- 
nelyg jausmingos damos būtų noriai pritarusios sumanymui 
leisti buvusių auklėtinių žurnalą; jos ilgėjosi visų pas įtėvius 
išlydėtų našlaičių. „Jei viskas pareitų nuo jų, susitikimai būtų 
rengiami kiekvienais metais. Kiekvieną mėnesį!“ — pagalvojo 
Larčas ir sunkiai atsiduso. 

Prigulė ant lovos vaistinėje. Galvojo, kaip gerai, kad jam 
pakako įžvalgumo šį tą pakeisti Homero Velzo istorijoje; kada 
nors papasakos apie tai Homerui, jeigu būtinai reikės. Larčas 
jautėsi labai patenkintas savimi, kad sugebėjo kai ką nežymiai 
prikurti ir meistriškai įpinti į tikrąją Homero Velzo gyvenimo 
istoriją. Jis, be abejo, nieko nerašė apie tai, kad moko Ho- 
merą medicinos; rašydamas apie abortus išsidavė nusikaltęs, 
daug kartų, bet puikiai žinojo, kad tokiuose įrašuose negalima 
minėti Homero Velzo vardo. Apie Homerą Velzą Vilburis 
Larčas buvo parašęs, kad berniukas turi širdies ydą, kad jo 
širdis nesveika ir silpna nuo gimimo. Larčas net pasistengė, 
kad tai būtų pirmas įrašas apie Homerą, — tam turėjo susi- 
rasti iš pažiūros senesnio popieriaus ir kruopščiai peržiūrėti 
bei perspausdinti visą ankstesnę — tikrąją — istoriją. Bet jam 
pavyko tinkamose vietose įterpti keletą lyg atsitiktinių užuo- 
minų apie širdies ydą. Visi tie įrašai buvo gana migloti, jiems 
aiškiai trūko Larčui būdingo mediciniško tikslumo; vargu ar 
žodžiai „yda“, „nesveika“, „silpna“ galėjo įtikinti gerą seklį, 
ar netgi gerą gydytoją, kurį Vilburis Larčas manė kada nors 
turėsiąs įtikinti. Tiesą sakant, jis truputį nerimavo, ar įtikins 
Homerą — jau šį tą išmanantį. Bet nusprendė, kad apie tai 
pagalvos, kai susiklostys aplinkybės, dėl kurių reikės ką nors 
daryti, — jeigu išvis taip bus. 

Aplinkybės, apie kurias galvojo Larčas, buvo karas, vadi- 
namasis karas Europoje; Larčas, kaip ir daugelis kitų žmonių, 
nuogąstavo, kad tas karas išplis. („Man labai gaila, Homerai, — 
Larčas įsivaizdavo turėsiąs pasakyti vaikinui. — Nenoriu, kad 
jaudintumeisi, bet tavo širdis nesveika; ji neišlaikytų karo.“) IŠ 

tikrųjų Larčas turėjo galvoje, kad jo paties širdis neišlaikytų, 
jei Homeras Velzas išeitų į karą. 

Vilburis Larčas taip mylėjo Homerą Velzą, kad netgi ryžosi 
klastoti istoriją, kuria domėjosi tik kaip mėgėjas, bet vis tiek 
nuoširdžiai gerbė ir brangino. (Ankstesnis įrašas Homero Velzo 
asmens byloje — kurį daktaras Larčas panaikino, nes jis jam 
pasirodė netinkamo stiliaus, ar bent neįprasto istoriniuose do- 
kumentuose, — buvo toks: „Aš nieko nemyliu taip, kaip myliu 
Homerą Velzą. Taškas!“ ) 

Taigi Vilburis Larčas buvo geriau pasirengęs galimoms svar- 
bioms permainoms dėl karo negu Olivija Vortington. Kitą, dar 
tikėtinesnę, priežastį, dėl kurios galėjo pasikeisti jos sūnaus ir 
Kendės Kendal vedybų planai, — dėl kurios jaunieji įsimylė- 
jėliai galėjo būti priversti elgtis ne taip, kaip ketino, — Olivija 
buvo numačiusi. Tai buvo nepageidaujamas nėštumas. Gaila, 
kad apie tai anksčiau nepagalvojo nei Kendė, nei Volis. 

Kai Kendė pastojo (draugystės su Voliu pradžioje ji, savai- 
me suprantama, buvo nekalta), ir ji pati, ir Volis ne tik labai 
susikrimto, bet ir nustebo. Olivija irgi būtų susikrimtusi (jei 
būtų žinojusi), bet nebūtų nustebusi. Vilburiui Larčui tai, 
kad moteris pastojo, niekada neatrodydavo keista —jis žinojo, 
jog taip nutinka nuolat, ir visuomet netyčia. Tačiau Kendė 
Kendal ir Volis Vortingtonas, tokie gražūs ir impulsyvūs, ir 
įsitikinę, jog tinka vienas kitam, tiesiog negalėjo tuo patikėti. 
Jie nebuvo tokie žmonės, kurie būtų gėdijęsi ar nedrįsę pa- 
sakyti tėvams; jie paprasčiausiai apstulbo suvokę, kad turės iš 
pagrindų keisti puikius savo ateities planus — turės susituokti 
anksčiau, negu buvo numatę. 

Ar Voliui Vortingtonui reikėjo koledžo diplomo, kad pa- 
Veldėtų tėvų sodus? Žinoma, kad ne. Ar Kendei Kendal išvis 
reikėjo mokytis koledže? Ne. Ar nebūtų ji pati, savo pastan- 
Eomis, tapusi elegantiška ir išsilavinusia dama? Žinoma, kad 
būtų! O Volis juk, šiaip ar taip, buvo nekoks studentas. Tikrai 
nekoks. Pagrindinis jo specializacijos dalykas buvo botanika, 
bet tik todėl, kad to primygtinai reikalavo jo motina, — Olivija 

manė, kad įsigilinęs į mokslą apie augalus jos sūnus labiau 
susidomės obuolių auginimu ir daugiau apie tai išmanys. 

— Mes tiesiog nepasirengę, — pasakė Voliui Kendė. — Turiu 
galvoje, juk nepasirengę, ar ne? Ar tu jautiesi pasirengęs? 

— Aš tave myliu, — tarė Volis. Jis buvo drąsus vaikinas, ir 
nuoširdus, ir Kendė — nenuvarvinusi nė vienos ašarėlės, kai 
netikėtai suprato, kad laukiasi, — jį mylėjo. 

— Tačiau dabar tiesiog netinkamas laikas, ar ne, Voli? — pa- 
klausė Kendė. 

— Aš noriu tave vesti, vis tiek kada, — nė kiek nemeluoda- 
mas atsakė Volis, bet paskui pridūrė šį tą, apie ką ji nebuvo 
pagalvojusi. Jis galvojo apie karą Europoje, nors jo motina ir 
nekreipė į tą karą dėmesio. Dabar jis tarė: — O kas, jeigu bus 
karas... na, jeigu būsim įpainioti ir mes? | 

— O kas, jeigu kas? — perklausė Kendė, tikrai sukrėsta. 

— Na, jeigu mes kariautume, aš eičiau — turėčiau eiti, norė- 
čiau, — tarė Volis. — Bet, jei gimtų vaikas, būtų negerai — eiti 
į karą. 

— O kada būtų gerai eiti į karą, Voli? — paklausė Kendė. 

— Na, norėjau pasakyti, tiesiog turėčiau eiti, ir viskas — jei- 
gu kariautume, — tarė jis. — Norėjau pasakyti, čia juk mūsų 
tėvynė, be to, kad pats pamatyčiau, kas tai yra... negalėčiau 
praleisti tokios progos. 

Kendė skėlė jam antausį ir pravirko — iš pykčio. 

— Kad pamatytum, kas tai yra! Norėtum eiti į karą, kad 
pamatytum, kas tai yra! 

— Na, nenorėčiau, jei turėtume kūdikį... tada nebūtų ge- 
rai, — pasakė Volis. — Ar ne? — Jis buvo naivus kaip vaikas, ir 
toks pat nerūpestingas. 

— O aš? — paklausė Kendė, negalėdama atsikvošėti — nu- 
stėrusi dar ir dėl to, kad sudavė Voliui per veidą. Paskui labai 
švelniai pridėjo ranką prie paraudusio jo skruosto. — Su kūdi- 
kiu ar be, kaip, manai, aš jausčiausi, jeigu tu išeitum į karą? 

— Na, kol kas visa tai tik „jeigu“, ar ne? — tarė Volis. — Tie- 
siog reikia apie tai pagalvoti, — pridūrė. — Ypač apie kūdikį.-- 
manyčiau. Jei supranti, ką noriu pasakyti. 

— Manau, reikėtų pasistengti neturėti šito kūdikio, — pasakė 
Kendė. 

— Tik jau neisi ten, kur nėra tikro gydytojo, — tarė Volis. 

— Žinoma, kad ne, — sutiko Kendė. — Bet gal yra tikrų gy- 
dvtojų, kurie tai daro? 

— Nesu apie tai girdėjęs. 

Volis buvo tikras džentelmenas, todėl nepasakojo, ką žino: 
kad Keip Kenete yra toks mėsininkas, kuris patvarko už pen- 
kis šimtus dolerių. Nueini į automobilių stovėjimo aikštelę, 
užsiriši akis ir lauki; eini viena. Kažkas tave paima ir nuveža 
pas mėsininką; paskui, kai mėsininkas baigia darbą, parveža 
atgal — visą tą laiką būni su raiščiu ant akių. O dar blogiau, kad 
prieš tai, nuėjusi pas vieną gana garbų tenykštį gydytoją, turi 
pasirodyti esanti visiška isterikė, — tik tada gydytojas pasako, 
kur ta aikštelė ir kaip susisiekti su mėsininku. Jeigu nesielgi 
taip, lyg jau kraustytumeisi iš proto, ir neatrodai pakankamai 
prislėgta, gydytojas tavęs išvis nesuveda su tuo mėsininku. 

Tokį pasakojimą Volis buvo girdėjęs ir tikrai nenorėjo, kad 
Kendė visa tai patirtų. Be to, jis abejojo, ar Kendė sugebėtų 
pasirodyti pakankamai prislėgta. Volis mieliau jau būtų turėjęs 
tą kūdikį; jis vestų Kendę ir jaustųsi tuo patenkintas; šiaip ar 
taip, juk troško kada nors ją vesti. 

Volio girdėtas pasakojimas iš dalies buvo teisybė. Tikrai 
reikėdavo eiti pas gana garbų Keip Kenete dirbantį gydytoją 
ir atrodyti kone pamišusiai, ir jeigu tas gydytojas patikėdavo, 
kad tu tuoj nusiskandinsi, tik tada pasakydavo, kur yra ta 
stovėjimo aikštelė ir kaip susitarti su mėsininku. Tai, ko Vo- 
lis nežinojo, buvo kita, žmoniškesnė, šios istorijos dalis. Jei 
būdavai rami, susikaupusi, kalbėdavai sklandžiai, taisyklingai 
ir atrodydavai neabejotinai sveiko proto, gydytojas tiesiog pra- 
leisdavo visas tas pasakas apie stovėjimo aikštelę ir mėsininką; 
lei matydavo, kad esi protinga moteris — tokia, kuri vėliau jo 
Neįduos, — gydytojas paprasčiausiai padarydavo abortą, ten 
Pat, savo kabinete, už penkis šimtus dolerių. Jei elgdavaisi lyg 
Priekvailė, irgi padarydavo abortą — ten pat, savo kabinete —už 

penkis šimtus dolerių. Skirtumas tik tas, kad prieš tai užsirišusi 
akis pastovėdavai aikštelėje ir manydavai, kad tave operuoja 
mėsininkas; štai ką gaudavai apsimetusi pamišėle. Tikrai ne- 
teisinga, abiem atvejais, buvo tai, kad gydytojas imdavo penkis 
šimtus dolerių. 

Bet Volis Vortingtonas nesistengė išsiaiškinti, kaip iš tikrųjų 
dirba tas gydytojas ar vadinamasis mėsininkas. Jis tikėjosi ką 
nors sužinoti apie kokį nors kitą abortus darantį gydytoją ir jau 
buvo maždaug apgalvojęs, kurių pažįstamų paklausinės. Vargu 
ar vertėjo prašyti Heiveno klubo narių patarimo; Volis buvo 
girdėjęs, kad viena klubo narė kaip turistė plaukė į Švediją ir 
darėsi abortą ten, tačiau Kendei tai tikrai netiko. 

Volis žinojo, kad Vandenyno Vaizdo sodininkai — kaip tik 
tokie žmonės, kuriems turbūt kartais prireikia ne taip brangiai 
kainuojančių gydytojų paslaugų; be to, jis jautė, kad sodi- 
ninkai jį mėgsta ir kad jais, beveik visais, galima pasikliauti, 
kad jie, kaip Volis manė, patikimai, vyriškai saugos paslaptį. 
Pirmiausia jis kreipėsi į vienintelį soduose dirbantį viengungį, 
manydamas, kad viengungiams (o šitas dar buvo pagarsėjęs 
mergišius) abortus darančių gydytojų prireikia dažniau 
negu vedusiems vyrams. Volis kreipėsi į sodininką Herbą 
Faulerį, tik keleriais metais vyresnį vyriškį; Fauleris buvo 
gana žavus, išties patrauklios, nors ir žiaurokos, išvaizdos, 
gal truputį per liesas, su truputį per plonais ūsais ant tam- 
sios viršutinės lūpos. 

Dabartinė Herbo Faulerio draugė derliaus nuėmimo metu 
dirbdavo konservų fabrikėlyje; o tais mėnesiais, kai būdavo 
atidaryta obuolių prekyvietė, kartu su kitomis moterimis 
prekiaudavo ten. Ji buvo už Herbą jaunesnė, paprasta vietinė 
mergina, maždaug Kendės amžiaus, vardu Luizė Tobi, — vyrai 
ją vadino Pupule Luize, Herbas dėl to berods neįsižeisdavo. 
Sklido kalbos, kad jis susitikinėja su dar keliomis mergužėlė- 
mis; be to, Herbas Fauleris turėjo pasibaisėtiną įprotį nešiotis 
daugybę prezervatyvų — visada, dieną naktį, — ir kai tik kas 
nors ką nors pasakydavo apie seksą, jis išsitraukdavo iš kišenės 

vieną iš tų gumyčių (susuktą ir su apvalkalėliu, be abejo) ir 
mesdavo į kalbantįjį. Tiesiog mesdavo prezervatyvą ir tardavo: 
„Matai? Jų dėka lieki laisvas“. 

Volis keletą kartų jau buvo apmėtytas gumytėmis, jam tas 
pokštas nebeatrodė juokingas; juo labiau dabar, atsidūręs 
tokioje padėtyje, jis tikrai nenorėjo, kad iš jo dar būtų taip 
šaipomasi, —bet manė, kad Herbas Fauleris kaip tik toks žmo- 
gus, kurio patarimo reikėtų prašyti, kad Herbas Fauleris, nors 
ir prisikišęs kišenes gumyčių, nuolat pridaro savo draugėms 
bėdos. Šiaip ar taip, Herbas atrodė pavojingas visoms mergi- 
noms šiame pasaulyje. 

— Ei, Herbai, — tarė Volis. Buvo lietinga vėlyvo pavasario 
diena; parvažiavęs atostogų iš koledžo, Volis kartu su Herbu 
dirbo ištuštėjusiame konservų sandėliavimo rūsyje. Juodu la- 
kavo kopėčias, o kai baigs kopėčias, imsis dažyti konvejerių, 
kurie sukasi be jokio sustojimo, kai konservų fabrikėlis dirba 
visu pajėgumu, bėgius. Kiekvienais metais viskas būdavo 
perdažoma. 

— Aha, kas čia mini mano vardą? — atsiliepė Herbas. Jam 
iš burnos kaip visada kyšojo žemyn nulinkusi cigaretė, todėl 
jis buvo prisimerkęs, užvertęs pailgą veidą į viršų, atlošęs 
galvą, kad galėtų pro nosį traukti vinguriuojančius dūmus į 
plaučius. 

— Herbai, aš vis galvoju... — tarė Volis. — Jei kokia mergina 
nuo tavęs pastotų, ką darytum? Na, kai tu taip stengiesi, —ap- 
dairiai pridūrė, — išlikti laisvas. — Ištardamas tuos žodžius Volis 
sutrukdė Herbui pajuokauti ir tikriausiai jį supykdė; Herbas 
Jau buvo betraukiąs iš kišenės gumytę — norėjo mesti į Volį ir 
Pasakyti, ką sakydavo visada, bet kai Volis jį aplenkė, jo ranka 
Staiga sustingo kišenėje. Jis taip ir neištraukė prezervatyvo. 

— Kam užtaisei? — paklausė Herbas, užuot juokavęs. 

Volis jį pataisė: 

— Nesakiau, kad užtaisiau vaiką. Aš tik klausiau, ką tu da- 
"Ytum, jeigu... 

Herbas Fauleris Volį nuvylė. Buvo girdėjęs tik apie tą pačią 
paslaptingą stovėjimo aikštelę Keip Kenete — kažką apie raištį 
ant akių, mėsininką ir penkis šimtus dolerių. 

— Gal Rukšna Haidas ką nors apie tai žino? — pridūrė 
Herbas. — Kodėl neklausi Rukšnos, ką jis darytų, jei užtaisytų 
kam vaiką? — Herbas Fauleris nusišypsojo — nebuvo malonus 
žmogus, — bet Volis nesistengė numalšinti jo smalsumo; jis 
irgi nusišypsojo. 

Rukšna Haidas buvo malonus. Užaugęs su krūva vyresnių 
brolių, kurie jį nuolat mušdavo ir visaip iš jo tyčiodavosi. 
Broliai ir praminė jį Rukšna — gal tik tam, kad išmuštų iš 
vėžių. Rukšna visada būdavo draugiškai nusiteikęs ir turėjo 
draugišką žmoną, Florensą, kuri, kaip ir daugelis kitų mote- 
rų, dirbo konservų fabrikėlyje ir obuolių prekyvietėje; Haidų 
vaikų buvo tiek daug, kad Volis negalėjo nei įsiminti jų visų 
vardų, nei atskirti jų vieno nuo kito, todėl manė, kad Rukšna 
Haidas gal išvis nežino, kas yra abortas. 

— Rukšna visad pastatęs ausis, — pasakė Voliui Herbas Fau- 
leris. — Nejau nė karto nestebėjai Rukšnos? Jis nieko daugiau 
ir nedaro, tik visų klausosi. 

Taigi Volis nuėjo ieškoti Rukšnos Haido. Rukšna vaškavo 
obuolių spaustuvo lentas; jis paprastai vadovaudavo sidro ga- 
mybai, be to, kadangi buvo malonaus būdo, jam dažnai būdavo 
pavedama rūpintis visais sidro namų reikalais — be kita ko, 
dar ir prižiūrėti keliaujančius darbininkus, derliaus nuėmimo 
mėnesiais gyvenančius sidro namuose. Olivija stengėsi nė iš 
tolo neprileisti prie tų vargšų darbininkų Herbo Faulerio; 
Herbas nebūdavo toks su visais malonus. 

Kurį laiką Volis stebėjo, kaip Rukšna Haidas tepa lentas vaš- 
ku. Aštrus, bet grynas besifermentuojančio sidro ir pernykščių 
obuolių kvapas lietingą dieną buvo ypač aiškiai juntamas, bet 
Rukšnai jis berods patiko; Voliui tas kvapas irgi atrodė visai 
pakenčiamas. 

— Klausyk, Rukšna... — kiek pastovėjęs tarė Volis. 

— Jau maniau, kad pamiršai mano vardą, — linksmai atsi- 
liepė Rukšna. 

— Rukšna, ką žinai apie abortus? — paklausė Volis. 

— Žinau, kad tai nuodėmė, — pasakė Rukšna Haidas, — ir 
kad Greisė Linč darėsi... ir, tokiu atveju, aš jai pritariu, — jei 
supranti, apie ką šneku. 

Greisė Linč buvo Vernono Linčo žmona; Volis — ir visi 
kiti — žinojo, kad Vernonas ją muša. Juodu neturėjo vaikų; 
sklido kalbos, jog todėl, kad Vernonas, nuolat Greisę dau- 
žydamas, kažkaip pažeidė jos „dauginimosi organus“ (kaip 
būtų pasakęs Homeras Velzas). Greisė buvo viena iš moterų, 
kurios kepdavo pyragus, kai būdavo nuimamas derlius ir kai 
virdavo darbas obuolių prekyvietėje; Volis nežinojo, ar ras ją 
dirbančią ir dabar. Giedromis vėlyvo pavasario dienomis darbo 
soduose netrūkdavo; bet kai lydavo lietus, galėjai nebent da- 
žyti ar plauti ką nors viduje, ar tvarkyti sidro namus — rengtis 
derliaus nuėmimui. 

Rukšna Haidas obuolių spaustuvo lentas vaškavo kaip visada 
per anksti. Tikriausiai kas nors lieps jam išvaškuoti jas dar 
kartą, prieš pat pirmą spaudimą. Bet Rukšna nemėgo nieko 
nei dažyti, nei plauti, todėl kartais, kai lydavo, ištisas dienas 
praleisdavo tupinėdamas apie savo numylėtą spaustuvą. 

— Kam iš tavo pažįstamų reikia darytis abortą, Voli? — pa- 
klausė Rukšna Haidas. 

— Vienai draugo draugei, —atsakė Volis; tai išgirdęs Herbas 
Fauleris jau būtų išsitraukęs iš kišenės gumytę, tačiau Rukšna 
buvo geras žmogus — nesimėgavo kitų nelaimėmis. 

— Labai gaila, Voli, — tarė Rukšna. — Manau, turėtum pasi- 
šnekėti su Greise — tik nekalbink jos, jei šalia bus Vernonas. 

Voliui nereikėjo to sakyti. Jis dažnai matydavo mėlynės ant 
Greisės Linč žastų —tose vietose, už kurių sugriebęs Vernonas 
ją purtydavo. Kartą jis sučiupo ją už rankų ir trūktelėjo į save, 
Palenkęs galvą, kad ji susitrenktų veidą. Volis tai žinojo, nes 
Senis tada sumokėjo už Greisės dantų protezą (Seniui ir Oli- 
Vijai Greisė pamelavo, kad nukrito nuo laiptų). Prieš keletą 

metų Senųjų Obelų sode Vernonas primušė juoduką, vieną 
iš keliaujančių sezoninių darbininkų. Vyrai pasakojo anekdo- 
tus, tas juodukas irgi kažką pasakė. Vernonui nepatiko, kad 
juodaodis pasakoja anekdotą apie seksą, — vėliau, kalbėdamas 
su Voliu, jis netgi pareiškė, kad juodžiams apskritai reikėtų 
neleisti santykiauti. 

— Kitaip jų netrukus bus jau per daug, — putojo Vernonas. 

Senųjų Obelų sode Vernonas nustūmė tą juoduką nuo ko- 
pėčių; kai tas nuvirtęs atsikėlė nuo žemės, Vernonas sugriebė 
jį už abiejų rankų ir galva daužė jam veidą, kol Everetas Taf- 
tas — vienas iš brigadininkų — ir Aira Titkombas, bitininkas, 
galiausiai nutempė jį į šalį. Juodukui burna, lūpos ir liežuvis 
buvo susiūti daugiau negu dvidešimčia siūlių; visi žinojo, kad 
Greisė Linč dantų neteko ne krisdama nuo laiptų. 

Ne Haidą, o Vernoną reikėjo vadinti Rukšna, arba kaip 
nors dar bjauriau. 

— Voli? —tarė Rukšna, kai Volis jau ėjo iš sidro namų. — Ne- 
sakyk Greisei, kad aš tau patariau paklausti jos. 

Taigi Volis leidosi ieškoti Greisės Linč. Sėdęs į pikapą, 
nudundėjo purvinu keliuku, skiriančiu sodą, vadinamą 
Keptuve, — nes jis žaliavo klonyje ir jame būdavo ypač karšta 
dirbti, — nuo Dorisės sodo, pavadinto kažkieno žmonos vardu. 
Volis važiavo prie pastato, vadinamo Antruoju (tai buvo tie- 
siog antras pastatas didesnėms transporto priemonėms laikyti; 
tame atokiau nuo kitų esančiame pastate stovėjo purkštuvai, 
nes jie— ir į juos pilami chemikalai — baisiai dvokė). Ver- 
nonas Linčas dabar ten buvo užsiėmęs dažymu; pistoletiniu 
purškikliu su ilgu ir plonu kaip adata antgaliu purškė obuolio 
raudonumo dažus ant penkių šimtų galonų Hardžio purkštuvo. 
Kad apsisaugotų nuo nuodingų garų, Vernonas buvo užsidė- 
jęs respiratorių (tą pačią kaukę vyrai dėvėdavo ir purkšdami 
medžius) ir apsirengęs, kaip paprastai rengdavosi bjauriu oru, 
uždaru kostiumu iš klijuotės. Volis suprato, jog tai Vernonas, 
nors ir nematė jo veido. Vernonas visada dirbdavo lyg kažką 
puldamas, iš veržlių jo judesių iškart būdavo aišku, jog tai 

tikrai jis; ir dabar Volis pastebėjo, kad Vernonas Hardį dažo 
tarsi rankose turėdamas ne dažų purškiklį, o liepsnosvaidį. 
Volis važiavo toliau; nenorėjo Vernono klausti, kur šiandien 
jo žmona. Net nusipurtė įsivaizdavęs, ką Vernonas šnairuo- 
damas jam atsakytų. 

Ne sezono metu ištuštėjusioje obuolių prekyvietėje trys 
moterys rūkė cigaretes ir šnekučiavo. Neturėjo daug darbo; 
nemetė kavos puodelių, neužgesino cigarečių ir neišsilakstė 
į šalis net pamačiusios atvažiuojant šeimininko sūnų. Visos 
trys tik truputį atsitraukė viena nuo kitos ir kiek suglumusios 
nusišypsojo. 

Florensa Haid, Rukšnos žmona, net nesistengė apsimesti, 
kad kažką dirba; traukdama cigaretę ji Voliui šūktelėjo: 

— Sveikas, meiluti! 

— Sveika, Florensa, — šypsodamas tarė Volis. 

Didžioji Dotė Taft, aną vakarą, kai Senis išmėtė Airos Tit- 
kombo avilius, stebuklingai nubėgusi gerą mylią, visą laiką 
kandžiojama, užspaudė cigaretę ir paėmė tuščią dėžę; paskui 
vėl ją padėjo ir apsidairė, kur paliko šluotą. 

— Sveikas, gražuoliuk, — linksmai pasakė Voliui. 

— Kas naujo? — paklausė moterų Volis. 

— Čia tai nieko, — atsakė Irena Titkomb, Airos žmona. Su- 
sijuokusi ji nusisuko. Ji nuolat juokdavosi —ir sukdavo į šalį tą 
veido pusę, kurioje buvo nudegimo randas, lyg matytų tave 
pirmą kartą ir tikėtųsi galėsianti tą randą nuslėpti. Nelaimė 
atsitiko prieš daugelį metų, taigi Harts Heivene ir Harts Roke 
tikrai nebuvo nė vieno žmogaus, nemačiusio Irenos Titkomb 
rando ir nežinančio, kaip jis atsirado. 

Kartą Aira Titkombas su žibaliniu deglu ir šratiniu šautuvu 
visą naktį budėjo savo kieme; kažkas buvo įsisukęs į jo avi- 
lius — tikriausiai lokys arba meškėnas. Irena žinojo, kad Aira 
tyko žvėries, bet vis tiek nustebo, pabudusi ir išgirdusi, kad jis 
ją šaukia. Jis stovėjo ant pievelės prie namo ir mojavo uždegtu 
deglu jai po langu; ji matė tik deglo šviesą. Aira paprašė, kad 
žmona, jei gali, iškeptų jam kiaušinienės su kumpiu, — lauk- 

damas to, ką norėjo nušauti, jis baisiai nuobodžiavo ir jautėsi 
išalkęs. 

Irena, niūniuodama kažkokią dainelę, čirškino kumpį, kai 
Aira priėjo prie virtuvės lango ir pabarbeno į stiklą, norėdamas 
paklausti, ar kiaušinienė jau iškepė. Irena nesitikėjo pamatyti 
Airos apsirengusio bitininko kostiumu, išeinančio iš tamsos į 
blausią pro virtuvės langą sklindančią šviesą su degančiu deglu 
rankose. Ji, be abejo, daug kartų buvo mačiusi vyrą su tuo 
kostiumu, bet nemanė, kad jis juo vilkės tykodamas lokio arba 
meškėno. Be to, pirmą kartą pamatė, kaip bitininko kostiumas 
spindi ugnies šviesoje, naktį. 

Aira bitininko kostiumu apsivilko baimindamasis, kad gali 
peršauti kokį avilį ir pabaidyti bites. Jis nenorėjo gąsdinti žmo- 
nos, tačiau vargšė Irena pažvelgė pro langą ir išvydo, kaip jai 
pasirodė, žėruojantį baltą vaiduoklį! Štai kas kėsinosi į avilius! 
Kažkokio seniai mirusio bitininko šmėkla! Tikriausiai nužudė 
vargšelį Airą ir dabar ateina užmušti jos, Irenos! Keptuvė jos 
rankose staiga šoktelėjo į viršų, ištiškę karšti kiaulienos taukai 
nudegino veidą. Irenai dar pasisekė, kad neišsiplikė akių. Jau 
tos nelaimės namuose! Niekada nežinai, kas gali atsitikti. 

— Ko nori, dički? — paklausė Volio Didžioji Dotė Taft. Pre- 
kyvietėje dirbančios moterys jį erzindavo ir su juo flirtuodavo 
be paliovos; jis joms atrodė išties žavus ir linksmas vaikinas, 
be to, šitos trys jį pažinojo dar nuo tada, kai jis buvo mažas 
berniukas. 

— Jis nori pakviesti mus pasivažinėti! — sušuko Irena Tit- 
komb tebesijuokdama — vis dar nusukusi veidą į šalį. 

— Gal nusiveši mus į kiną, Voli? — paklausė Florensa 
Haid. 

— O Dieve, padaryčiau, ką tik nori, Voli, — tarė Dotė 
Taft, — jei tik nusivežtum mane į kiną! 

— Nejau nenori mūsų pradžiuginti, Voli? — verksmingu 
balsu klausė Florensa. 

— Gal Volis tuoj išmės mus iš darbo? — suspiegė Irena Tit- 
komb ir visos trys pratrūko juokais. Dotė Taft kvatojo taip 

garsiai, kad Florensa Haid net paspringo savo cigaretės dūmais 
ir užsikosėjo; tai matydama Dotė įsižvygavo dar garsiau. 

— Ar Greisė šiandien čia? — lyg tarp kitko paklausė Volis, 
kai moterys kiek aprimo. 

— O tu Dieve, jam reikia Greisės! — tarė Dotė Taft. — Ir ką 
gi ji turi, ko neturim mes? 

„Nemažai mėlynių, — galvojo Volis, — sulaužytų kaulų, 
dirbtinių dantų — daug neabejotinai tikrų skaudulių.“ 

— Aš tik noriu ją kai ko paklausti, — pasakė droviai šypsoda- 
masis. Drovią šypseną nutaisė tyčia — žinojo, kaip reikia elgtis 
su tomis moterimis. 

— Galiu lažintis, kad ji pasakys: „Ne!“ — sukrizeno Irena 
Titkomb. 

— Vargu... Voliui visos sako: „Taip!“ — šaipėsi Florensa 
Haid. 

Volis palaukė, kol juokas pritilo. 

Paskui Dotė Taft tarė: 

— Greisė valo pyragų krosnį. 

— Labai ačiū, ponios, — pasakė Volis ir ėmė trauktis atbulas, 
siųsdamas joms oro bučinius. 

— Koks tu negeras, Voli! — papriekaištavo Florensa Haid. — 
Atėjai čia, kad mes imtumėm pavyduliauti. 

— Tos Greisės krosnis, matyt, karšta, — tarė Dotė Taft, ir 
visos vėl prapliupo juoktis net užsikosėdamos. 

— Nenudek, Voli! — dar sušuko Irena Titkomb, ir Volis pa- 
liko moteris prekyvietėje rūkančias ir plepančias dar garsiau, 
negu plepėjo prieš jam atvažiuojant. 

Jis nenustebo sužinojęs, kad Greisė Linč dirba bjauriausią 
darbą, kokį tik galima dirbti lietingą dieną. Kitos moterys ją 
užjautė, bet ji prie jų nepritapdavo. Visada laikydavosi nuoša- 
liai, lyg bijodama, kad kas nors ją staiga užsipuls ir ims daužyti 
taip pat kaip Vernonas, lyg nuolat mušama būtų praradusi 
humoro jausmą ir sugebėjimą juokauti kartu su Florensa, 
Irena ir Dote. 

Greisė Linč buvo gerokai liesesnė ir šiek tiek jaunesnė 
už anas moteris; daugiau nė viena iš nuolatinių prekyvietės 
darbuotojų neatrodė tokia liesa. Net Herbo Faulerio draugė 
(Pupulė Luizė) buvo stambesnė negu Greisė, ir Dotės Taft 
jaunesnioji sesuo, Debra Petigru, — kuri sezono metu, kai 
būdavo kepami pyragai ir kai sukdavosi konservų fabrikėlio 
konvejeris, gana dažnai dirbdavo prekyvietėje, — netgi Debra 
buvo apkūnesnė už Greisę. 

Be to, nuo tada, kai jai buvo sudėti dirbtiniai dantys, Greisė 
kalbėdavo dar rečiau negu iki tol; tvirtai sučiaupusi lūpas, 
atrodydavo paniurusi ir susikaupusi. Volis neprisiminė, kad 
kada būtų matęs Greisę Linč besijuokiančią, — nors kitos pre- 
kyvietėje dirbančios moterys, kad taip nepjautų nuobodulys, 
visokias nesąmones taukšdavo ir kvatodavo nuolat. Greisė 
tarp jų buvo kaip įgąsdintas šunytis. Ji tarytum nejausdavo 
jokio malonumo net ragaudama pyragą — ar apskritai ką nors 
valgydama. Ji nerūkė, nors šiaip jau penktajame dvidešimto 
amžiaus dešimtmetyje rūkė visi —net Volis. Ji vengė triukšmo 
ir krūpčiodavo, atsidūrusi netoli kokių mechanizmų. 

Volis tikėjosi, kad ji bus apsirengusi kokiu nors drabužiu 
ilgomis rankovėmis ir jam nereikės žiūrėti į mėlynes ant jos 
rankų, bet kai pagaliau ją rado, ji darbavosi iki juosmens įlindu- 
si į vieną iš gilių pyragų krosnies lentynų; vilkėjo ilgarankove 
palaidine, tačiau abi rankoves buvo pasiraičiusi virš alkūnių, 
kad neišteptų suodžiais. Kai Volis užtiko ją, įkišusią galvą, ir 
pusę kūno, į krosnį, Greisė išsigandusi riktelėjo ir, pernelyg 
staigiai išlįsdama, trinktelėjo alkūnę į durelių vyrį. 

— Atsiprašau, kad išgąsdinau, Greise, — greitai tarė Vo- 
lis — prie Greisės apskritai būdavo sunku prieiti taip, kad ji 
išsigandusi į ką nors neatsitrenktų. Ji nieko neatsakė; trynė 
alkūnę; vienaip ir kitaip kryžiavo laibas rankas, turbūt no- 
rėdama pridengti vos įžiūrimas krūtis arba manydama, kad 
jeigu jos rankos nuolat judės, nebus matyti mėlynių. Voliui 


į akis nežiūrėjo; nors Volis mokėjo išlaikyti savitvardą, kal- 

bėdamasis su Greise visada baisiai įsitempdavo; jam iš galvos 
neišeidavo mintis, kad ji tuoj nuo jo pabėgs arba staiga puls 
jį — arba draskyti nagais, arba bučiuoti, kišdama jam į burną 
savo liežuvį. 

Volis vis galvodavo, kad gal jo žvilgsnis, kai jis nejučia ant 
jos kūno ieško naujų mėlynių, jai atrodo geidulingas. Gal 
todėl jiedviem taip sunku bendrauti? 

— Ta vargšelė tiesiog pakvaišusi, — kartą pasakė Voliui Rėjus 
Kendalas; gal tuo ir buvo galima viską paaiškinti. 

— Greise? — tarė Volis; Greisė sudrebėjo. Taip smarkiai 
spaudė plieno drožlių gniužulą, kad nešvarios muilo putos 
juodais ruožais tekėjo jai per ranką, šlapino palaidinės juos- 
menį ir ties kaulėtu klubu gėrėsi į darbinius džinsus. Vienu 
priekyje matomu dantimi, tikriausiai dirbtiniu, ji prikando 
apatinės lūpos kraštelį. — Ei, Greise, — pasakė Volis. — Man 
iškilo toks keblumas... 

Greisė stebeilijo į jį, tarsi ta žinia būtų ją išgąsdinusi, kaip 
dar niekada nebuvo išgąsdinusi jokia kita naujiena. Paskui 
greitai nusuko akis ir tarė: 

— Valau krosnį. 

Volis jau manė, kad jam reikės čiupti ją ir laikyti, kad ji 
neįropotų atgal į tą krosnį. Staiga jis suprato, kad Greisė Linč 
tikrai neišduos nei jo, nei kieno nors kito paslapčių. Juk ji iš- 
vis nedrįsta šnekėti, be to, neturi nė vieno Žmogaus, kuriam 
galėtų ką nors pasakyti — jei kada įsidrąsintų. 

— Kendė nėščia, —tarė Volis Greisei, ir ši susvirduliavo, tarsi 
netikėtai būtų papūtęs vėjas — arba jai būtų pasidarę silpna nuo 
krosnies valiklio skleidžiamo aitraus amoniako kvapo. Kai vėl 
pažvelgė į Volį, jos akys buvo apvalios kaip triušio. 

— Man reikia patarimo, — pasakė Volis. Jam atėjo į galvą, 
kad jeigu Vernonas Linčas pamatytų jį šnekant su Greise, 
Vernonui tai tikriausiai pasirodytų pakankama dingstis eilinį 
Kartą ją primušti. — Būk gera, pasakyk, ką žinai, Greise, — pa- 
Prašė Volis. 

Greisė Linč pro tvirtai sučiauptas lūpas paskubom iškošė: 

— Sent Klaudas. — Tai nuskambėjo tarytum šnypštimas ar 
garsus šnibždesys. Volis pamanė, jog tai greičiausiai kažkieno 
vardas. Gal kokio šventojo? O gal ypač bjauraus abortus daran- 
čio šundaktario pravardė? Sent Klaudas! Juk aišku, kad Greisė 
Linč tikra nelaimėlė. Jeigu ji darėsi abortą, tai turbūt kreipėsi 
į patį prasčiausią gydytoją, kokį tik galima įsivaizduoti. 

— Daktaro pavardės nežinau, —atvirai pasakė Greisė, vis dar 
pašnibždomis ir nebežiūrėdama į Volį — taip ir nebepakėlė 
į jį akių. — Tas miestelis vadinasi Sent Klaudas, o daktaras 
geras — toks... na... malonus, viską daro kaip reikia. — Kaip 
Greisei, tai buvo kone pamokslas — bent jau pakankamai ilga 
kalba. — Bet neleisk jai važiuoti vienai... gerai, Voli? — pridūrė 
Greisė ir jau iš tikrųjų tiesė į jį ranką, — bet iškart atitraukė, 
vos jį palietusi, tarsi Volio oda būtų buvusi karštesnė už pyragų 
krosnį, kai ji įkaitinama. 

— Ne, neleisiu jai važiuoti vienai, žinoma, — pažadėjo Volis. 

— Kai išlipsite iš traukinio, pasiklauskite, kur našlaičių prie- 
glauda, — tarė Greisė. Ir vėl įlindo į krosnį, Volis nespėjo net 
padėkoti. 

Greisė Linč į Sent Klaudą važiavo viena. Vernonas nežinojo, 
kad ji ten važiuoja, jei būtų žinojęs, tikriausiai būtų primušęs. 
Kadangi ji negrįžo visą naktį, jis primušė ją už tai, tačiau tas 
mušimas, jei vertintume jo matais, turbūt buvo mažesnis. 

Į Sent Klaudą Greisė atvyko pavakary, vos sutemus; kaip 
buvo įprasta, nakvojo ne toje palatoje, kurioje gulėjo būsimos 
gimdyvės; buvo tokia nervinga, kad daktaro Larčo duoti ra- 
minamieji ne ką jai tepadėjo; ji nemiegojo visą naktį, klausėsi 
visokių garsų. Homeras tada dar nebuvo daktaro mokinys; net 
jeigu jis ją ir matė, vėliau tikrai negalėjo prisiminti, ir Greisė 
Linč, kai pamatys Homerą Velzą, jo neatpažins. 

Jai buvo padaryta paprasta išplėtimo ir išgrandymo opera- 
cija, tinkamu laiku ir visiškai saugiai; nekilo jokių kompli- 


kacijų — nebent kalbėtume apie jos sapnus. Po daktaro Larčo 


DVIDEŠIMTO AMŽIAUS AUKSO FONDAS 207 


darytų abortų apskritai niekada niekam nekildavo jokių didelių 
komplikacijų, nebūdavo jokių ilgalaikių pakenkimų — išskyrus 
tam tikrus vidinius, dvasinius išgyvenimus, už kuriuos daktaras 
Larčas negalėjo būti atsakingas. 

Nors abi seselės, Edna ir Andžela, priėmė ją labai nuošir- 
džiai ir Larčas buvo, kaip ji sakė Voliui, tikrai malonus, Greisė 
Linč nemėgdavo prisiminti Sent Klaudo. Ne tiek dėl to, ką 
jai teko patirti, ne tiek dėl jos nelaimės, kiek dėl to miestelio 
aplinkos, kuri ją baisiai slėgė visą ilgą bemiegę naktį. Drėgnas 
oras kaip sunki našta tiesiog spaudė prie žemės, nerami upė 
skleidė mirties kvapą, kūdikių riksmas atrodė dar šiurpesnis 
negu vandens paukščių, narų, — be to, dar ūbavo pelėdos, 
kažkas šlapinosi, kažkas vaikščiojo aplinkui. Tolumoje buvo 
girdėti kažkokio mechanizmo (rašomosios mašinėlės) tauk- 
šėjimas, iš kito pastato atsklido šūksnis — viena ilga aimana 
(turbūt šaukė Melonija). 

Po Volio apsilankymo Greisė taip ir nebaigė valyti pyra- 
gų krosnies. Jai pasidarė bloga, pilvą ėmė varstyti spazmiški 
diegliai — kaip tada, po aborto. Ji išėjo į pagrindinę obuolių 
prekyvietės patalpą ir paprašė ten stoviniuojančių moterų, gal 
jos galėtų pabaigti darbą už ją; pasakė, jog nekaip jaučiasi. 
Niekas Greisės neerzino. Didžioji Dotė Taft paklausė, ar ne- 
reikia jos parvežti į namus, o Irena Titkomb ir Florensa Haid 
(kurios, šiaip ar taip, neturėjo ką veikti) pažadėjo „viens du“, 
kaip sakoma Meine, patvarkyti tą krosnį. Greisė Linč susira- 
do Oliviją Vortington ir pasakė, kad jai negera ir kad norėtų 
anksčiau išeiti namo. 

Olivija buvo kaip visada maloni ir supratinga; vėliau, pa- 
mačiusi Vernoną Linčą, pervėrė jį akimis — pakankamai rūsčiai, 
kad jam pasidarytų neramu. Jis Antrajame valė pistoletinio 
Purškiklio antgalį, kai Olivija nublukusiu pikapu pravažiavo 
Pro šalį. Jos žvilgsnis buvo toks, jog Vernonas akimirką net 
Pagalvojo, kad Olivija gal jau meta jį iš darbo, kad piktas 
Žvilgsnis, ko gero, ir yra pranešimas, jog jis atleidžiamas. Tačiau 

ta mintis netrukus išdulkėjo Vernonui Linčui iš galvos, kaip 
dažniausiai išdulkėdavo visos mintys. Jis pažvelgė į Olivijos 
pikapo paliktas purvinas vėžes ir pasakė, ką sakydavo visada. 

— Pačiulpk, tu piniginga kale! — tarė Vernonas Linčas. Ir 
toliau valė purškiklio antgalį. 

Tą vakarą, su Kende sėdėdamas ant Rėjaus Kendalo prie- 
plaukos, Volis pasakojo, ką, nors ir nedaug, jam pavyko su- 
žinoti apie Sent Klaudą. Jis, pavyzdžiui, nežinojo, kad Sent 
Klaudsas tik per klaidą tapo Sent Klaudu. Volis nė nemėgino 
stoti į Harvardą; jo pažymiai nebuvo tokie geri, kad būtų 
galėjęs tikėtis patekti į Bodeną; o Meino universitete, kur be 
ypatingo entuziazmo studijavo botaniką, niekas jo nemokė 
gramatikos. 

— Žinojau, kad ten našlaičių prieglauda, — tarė Kendė. — 
Daugiau nieko. 

Jiems abiem buvo aišku, kad tikrai nepavyktų sugalvoti įti- 
kimos priežasties, kodėl negrįš visą naktį, todėl Volis paprašė, 
kad Senis paskolintų jam ,„Kadilaką“; juodu išvyks labai anksti 
iš ryto ir grįš tos pačios dienos vakare. Seniui Volis pasakė, 
jog dabar tinkamiausias metų laikas patyrinėti pakrantę ir gal 
šiek tiek pavažiuoti į krašto gilumą; kai prasidės vasara, pa- 
jūrį užplūs poilsiautojai, o toliau nuo vandenyno bus jau per 
karšta važinėtis. 

— Žinau, kad darbo diena, — pasakė Volis Olivijai. — Argi 
taip svarbu ta viena diena, mama? Aš tik noriu paiškylauti su 
Kende — vieną dieną. 

Olivija suabejojo, ar iš Volio apskritai kada kas išeis. 

Rėjus Kendalas turėjo pakankamai savų rūpesčių dėl darbo. 
Jis suprato, kad Kendei bus malonu pasivažinėti su Voliu. Volis 
buvo geras vairuotojas, nors kartais lėkdavo gal ir per greitai, 
o „Kadilakas“ — saugus automobilis, Rėjus tai žinojo geriau 

Iš vakaro prieš kelionę ir Kendė, ir Volis nuėjo gulti anksti, 


bet nė vienas iš jų nesudėjo akių visą naktį. Kaip dažniausiai 

būna jauniems įsimylėjėliams, abu nerimavo dėl to, kaip šis 
įvykis paveiks kitą. Volis baiminosi, kad po aborto Kendė 
gali pasijusti nelaiminga, kad jai, ko gero, nebebus smagu 
mylėtis. Kendė jaudinosi, ar nepasikeis Volio jausmai jai, kai 
viskas bus baigta. 

Tą naktį nemiegojo ir Vilburis Larčas, ir Homeras Velzas. 
Larčas sėdėjo prie rašomosios mašinėlės seselės Andželos ka- 
binete; pro langą matė lauke vaikštinėjantį Homerą Velzą su 
patamsyje šviečiančia žibaline lempa. „Kas dabar?“ — pagalvojo 
Larčas ir išėjo pažiūrėti, ką Homeras ten veikia. 

— Negalėjau užmigti, — pasakė Larčui Homeras. 

— Kas atsitiko šįkart? — paklausė daktaras Larčas. 

— Nežinau, gal čia ta pelėda... — tarė Homeras Velzas. 

Žibalinės lempos spinduliai netoli tepajėgė prasiskverbti 
pro tamsą, be to, pūtė smarkus vėjas, kokio beveik niekada 
nebūdavo Sent Klaude. Kai tas vėjas užgesino lempą, daktaras 
su padėjėju pamatė, kad juos iš užpakalio apšviečia šviesa, 
sklindanti pro seselės Andželos kabineto langą. Tai buvo vie- 
nintelis žiburys per daugelį mylių aplinkui; daktaro Larčo ir 
Homero šešėliai atrodė milžiniški. Larčo šešėlis driekėsi tolyn 
per nederlingą, niekuo neapsodintą žemės plotą ir kilo pliku 
kalvos šlaitu į viršų, iki pat juodo miško. Homero Velzo šešėlis 
rėmė tamsų dangų. Tik dabar abu vyrai pastebėjo: Homeras 
jau aukštesnis už daktarą Larčą. 

— Kad tave kur, —sumurmėjo Larčas, išskėsdamas rankas; jo 
šešėlis pasidarė panašus į stebuklą tuoj parodysiantį iliuzionistą. 
Larčas suplasnojo rankomis kaip didžiulis šikšnosparnis. - Žiū- 
rėk! — pasakė Homerui. — Aš burtininkas! 

Homeras Velzas, burtininko mokinys, irgi suplasnojo ran- 
komis. 

Vėjas buvo labai stiprus ir gaivus. Virš Sent Klaudo nuolat 
tvyrančios ūkanos išsisklaidė; švietė ryškios ir šaltos Žvaigždės; 
Sryname ore nebebuvo galima užuosti iš praeities atsklindan- 


čio cigarų ir pjuvenų kvapo. 

— Pajuskite vėją, — tarė Homeras Velzas; gal dėl šio vėjo jis 
ir negalėjo užmigti. 

— Šis vėjas pučia nuo vandenyno, — pasakė Vilburis Larčas; 
jis traukė į save orą, kuo giliau, tikėjosi užuosti druską. Larčas 
neabejojo, jog tai retai Sent Klaudą pasiekiantis jūros vėjas. 

„Kad ir iš kur jis pučia, jis labai malonus“, — nusprendė 
Homeras Velzas. 

Abu vyrai sustoję uostė vėją. Ir vienas, ir kitas galvojo: „Kas 
dabar man nutiks?“ 


5. HOMERAS SULAUŽO PAŽADĄ 


ii Klaudo geležinkelio stoties viršininkas buvo vienišas, 
nepatrauklus vyriškis — prekių paštu katalogų ir absurdiškų 
paštu brukamų religinių bukletų auka. Pastarieji leidiniai, 
labai panašūs į komiksų žurnalus, būdavo atsiunčiami kas 
mėnesį; pavyzdžiui, ant praėjusio mėnesio numerio viršelio 
buvo nupieštas kareiviška apranga vilkintis skeletas, skrendan- 
tis ant sparnuoto zebro virš mūšio lauko, šiek tiek panašaus į 
Pirmojo pasaulinio karo apkasus. Kiti paštu gaunami žurnalai 
bei katalogai būdavo normalesni, bet itin prietaringo stoties 
viršininko sapnuose vaizdiniai iš religinių bukletų dažnai 
susimaišydavo su visokiais namų „ūkio reikmenimis, lieme- 
nėlėmis žindančioms motinoms, sulankstomomis kėdėmis ir 
milžiniškomis cukinijomis — su prekėmis, kurias jis matydavo 
reklamuojamas kataloguose. 

Taigi jis neretai naktį pabusdavo apimtas siaubo, susapna- 
vęs karstus, kylančius iš gražaus, kokie būna tik nuotraukose, 
sodo, — kartu su lavonais ore sklandydavo ir rekordinio didumo 
daržovės. Viename kataloge buvo vien žvejybos reikmenys; 
stoties viršininkas negyvėlius dažnai matydavo apsiavusius 
pelkių batais arba su meškerėmis ir tinkliukais; be to, paštu 
jis gaudavo ir apatinių drabužių katalogų, kuriuose rekla- 
mMuojamos liemenėlės ir korsetai. Lavonų su liemenėlėmis ir 
Korsetais stoties viršininkas bijojo labiausiai. 

Kvailiausia paštu siuntinėjamų religinių bukletų peršama 
Mintis buvo ta, kad pasaulyje vis daugėja nerimstančių ne- 
išgelbėtų benamių numirėlių; stoties viršininkas įsivaizdavo, 
Kad kituose kraštuose, kur gyvena daugiau žmonių negu Sent 
Klaude, tos nelaimingos sielos jau užplūdo visą dangų. Nerima 

keliantis daktaro Larčo Klaros atvykimas visiškai atitiko stoties 
viršininko naktimis sapnuojamus košmarus, todėl viršininkas 
dabar ir sustingdavo lyg stabo ištiktas kiekvieną kartą, kai tik 
į stotį įvažiuodavo koks traukinys, — nors Larčas anąsyk tą 
silpnaprotį tikino, kad bent metus ar dvejus naujų lavonų jam 
tikrai niekas nesiųs. 

Stoties viršininkui Paskutiniojo teismo diena atrodė toks pat 
realus dalykas kaip ir geras ar blogas oras. Jis ypač nemėgo pir- 
mo rytinio traukinio. Tuo traukiniu ūkininkai veždavo pieną; 
sunkūs šalti bidonai bet kokiu oru būdavo aprasoję. O tušti, 
kraunami į traukinį, skambėdavo kaip laidotuvių varpai, dusliai 
gausdavo barkštelėję į medinę stoties platformą ar paduodami 
aukštyn geležiniais laipteliais. Pirmu rytiniu traukiniu būdavo 
atvežamas ir paštas; stoties viršininkas nekantriai laukdavo 
naujų katalogų, tačiau apskritai pašto bijojo — bijojo to, kas jam 
galėjo būti siunčiama: jei ne dar vieno besiteliūskuojančiame 
balzamavimo skystyje mirkstančio lavono, tai kas mėnesį gau- 
namo religinių bukletų leidėjų perspėjimo, kad Paskutiniojo 
teismo diena jau čia pat (visada vis vaizdžiau būdavo rašoma, 
kad ji ateis greičiau, negu tikėtasi). Stoties viršininkas, regis, 
gyveno vien tam, kad būtų gąsdinamas. 

Pomidore pradurta skylutė būdavo pakankama priežastis, 
kad jis paryčiais pultų dar karščiau melstis; pamatęs kokį ne- 
gyvą gyvūną (nesvarbu, kodėl negyvą) jis imdavo drebėti — 
buvo įsitikinęs, kad ore, kuriuo jam reikia kvėpuoti, plevena 
daugybė tų padarėlių sielų ir kad jos panorėjusios sugebėtų 
įsibrauti į jo kūną. (Kol kas jos sugebėdavo tik neleisti jam 
užmigti — stoties viršininką nemiga kankino taip pat seniai 
kaip ir Vilburį Larčą bei Homerą Velzą, bet jis jausdavosi dar 
blogiau, nes nesimigdydavo eteriu ir nebuvo nei jaunas, nei 
išsimokslinęs.) 

Šįkart jį pažadino vėjas, jis tuo neabejojo; kažkas, tikriausiai 
šikšnosparnis, nupūstas į šalį, bumbtelėjo į namo sieną. Stoties 
viršininkas buvo įsitikinęs, kad kažkoks skraidantis gyvūnėlis 
prie jo namo mirė žiauria mirtimi ir dabar įpykusi jo siela suka 

ratus lauke ieškodama, pro kur galėtų įlįsti į vidų. Paskui vėjas, 
skverbdamasis pro stoties viršininko dviračio stipinus, lyg su- 
dejavo. Staigus šuoras išvertė dviratį iš stovo ir jis barškėdamas 
nukrito ant plytomis iškloto takelio; nedidelis jo skambutis 
tyliai dzingtelėjo — tarsi kokia po pasaulį besiblaškanti nerami 
siela būtų nesėkmingai mėginusi tą dviratį pavogti. Stoties 
viršininkas atsisėdo lovoje ir pradėjo rėkti. 

Kas mėnesį atsiunčiamuose religiniuose leidiniuose buvo 
skaitęs, kad riksmu galima jeigu ne visiškai, tai bent šiek tiek 
apsiginti nuo benamių sielų. Iš tikrųjų: veriamas stoties vir- 
šininko riksmas pasirodė esąs gana veiksmingas; jis pabaidė 
namo pakraigėje snaudusį balandį, ir (kadangi balandžiai 
nemėgsta skraidyti naktį) vargšas paukštis ėmė straksėti ant 
stogo, garsiai skrebendamas nagučiais, ieškodamas ramesnio 
kampelio. Stoties viršininkas gulėjo aukštielninkas ir stebeilijo 
tiesiai į viršų, į lubas; bijojo, kad paklydusi siela bet kurią aki- 
mirką gali nusileisti ant jo. Išgąstingas balandžio burkavimas, 
stoties viršininko įsitikinimu, buvo ne kas kita, kaip iškankinto 
nusidėjėlio aimanos. Stoties viršininkas pašoko iš lovos ir pa- 
žvelgė pro miegamojo langą; naktinė lempa blausiai apšvietė 
nedidelį žemės plotelį, kurį jis buvo supurenęs, ketindamas 
pasisodinti daržovių. Pamatęs neseniai sukastą žemę, stoties 
viršininkas visai paklaiko; pamanė, jog tai jam parengtas kapas. 
Persigandęs greitai apsirengė ir išlėkė į lauką. 

Paštu siuntinėjamuose religiniuose bukletuose jis buvo 
skaitęs ir tai, kad numirėlių sielos negali įsiskverbti į judantį 
kūną. Turi saugotis, kad jos tavęs neužtiktų miegančio, ar 
net ramiai stovinčio; tai svarbiausia. Taigi stoties viršininkas 
drąsiai leidosi sparčiu žingsniu vaikščioti po Sent Klaudą. 
Eidamas grėsmingu murmesiu baidė visur aplinkui jam besi- 
vaidenančias šmėklas. „Šalin!“ — urzgė —šitam pastatui, anam 
garsui, kiekvienam neaiškiam šešėliui. Viename name lojo 
šuo. Paskui stoties viršininkas netikėtai užklupo po kažkieno 
šiukšles besikuičiantį meškėną, bet gyvi gyvūnai jam nerimo 
nekėlė; jis piktai sušnypštė, žiūrėdamas į meškėną, ir atrodė 

patenkintas, kai meškėnas irgi sušnypštė, žiūrėdamas į jį. Prie 
apleistų pastatų, kur ta stora pabaisa iš našlaičių prieglaudos 
andai pridarė tiek žalos, stoties viršininkas nesiartino. Žinojo, 
kad fuose namuose paklydusių sielų devynios galybės, ir jos 
tikrai įsiutusios. 

Saugesnis jautėsi netoli prieglaudos. Daktaro Larčo stoties 
viršininkas bijojo, bet atsidūręs šalia vaikų ir įsivaizduojamų 
jų sielų, būdavo gana agresyvus. Kaip ir dauguma lengvai 
įbauginamų žmonių, suvokęs, kad yra viršesnis, jis imdavo 
elgtis kaip koks chuliganas. „Prakeikti mažvaikiai“, — bambėjo 
eidamas pro mergaičių skyrių. Kaskart, vos pagalvojęs apie 
mergaičių skyrių, įsivaizduodavo, ką padarytų tai peraugusiai 
galvažudei — tai naikintojai, kaip mintyse ją vadino. Ne vieną 
naktį buvo dėl jos pradrebėjęs; dažnai būtent ji jo sapnuose 
demonstruodavo liemenėles ir korsetus. Jis tik akimirką stab- 
telėjo prie mergaičių skyriaus ir giliai įtraukė oro — manėsi 
galėsiąs užuosti Meloniją, tą pastatų griovėją, — tačiau vėjas 
buvo pernelyg smarkus; vėjas pūtė visur. „Paskutiniojo teismo 
dienos vėjas!“ — pagalvojo stoties viršininkas ir nuskubėjo to- 
lyn. Nestovės čia nekrutėdamas ir nelauks, kol kokia baisinga 
siela įsiskverbs į jo kūną. 

Iš tos berniukų skyriaus pusės, pro kurią ėjo, jis nematė švie- 
sos seselės Andželos kabineto lange, bet virš pastato stogo ta 
šviesa buvo nutvieskusi visą pliką, erozijos išėstą kalvos šlaitą. 
Stoties viršininkas nežinojo, iš kur ta šviesa sklinda, todėl jam 
darėsi neramu; šviesa iš niekur, kurioje švyti nuplikusi kalva, 
iki pat juodo miško pakraščio, jam pasirodė klaiki. 

Stoties viršininko bailumas buvo tikrai apverktinas, bet, už- 
uot verkęs, jis nuolat save keiksnojo; tiek daug miego valandų 
netenka bijodamas, o pirmas rytinis traukinys atvažiuoja taip 
anksti. Beveik apvalius metus jis į stotį įdunda dar neprašvitus. 
Ir tos moterys, kurios iš jo išlipa, kartais... stoties viršinin- 
kas net nusipurtė. Tos moterys duksliais drabužiais, nuolat 
klausiančios, kur našlaičių prieglauda, — kai kurios išvažiuoja 
tą patį vakarą, jų veidai būna pelenų spalvos, tokios pat kaip 


DVIDEŠIMTO AMŽIAUS AUKSO FONDAS 215 


daugybės košmaruose sklandančių šmėklų. Stoties viršininkas 
dar pagalvojo, jog tų moterų veidai dažniausiai atrodo beveik 
tokie pat pilki, koks buvo Klaros veidas, nors jis nežinojo jos 
vardo. Jis tik vieną kartą žvilgtelėjo į Klarą, matė ją tik akimir- 
ką. Kokia neteisybė, kad nuo to laiko yra pasmerktas matyti 
ją nuolat, ir kaskart — sapne — ji gąsdina jį vis ilgiau. 

Išgirdęs tarytum kokius balsus, stoties viršininkas pažvelgė 
į apšviestą kalvos šlaitą virš prieglaudos berniukų skyriaus 
ir pamatė aukštai iškilusius Vilburio Larčo ir Homero Velzo 
šešėlius — vieną nusidriekusį iki pat tamsaus miško pakraščio, 
kitą įsirėmusį į dangų. Dvi milžiniškos figūros plasnojo nežmo- 
niškai ilgomis, visą kalvą apimančiomis rankomis; čaižomas 
smarkaus vėjo, stoties viršininkas nugirdo žodį „burtininkas“. 
Štai tada jis ir suprato, kad gali vaikščioti ar netgi bėgioti, 
nors ir visą naktį — šįkart vis tiek jau nebeišsigelbės. Pasku- 
tinę akimirką jam dar dingtelėjo mintis, kad išmušė lemties 
valanda — ne tik jam, bet ir visam pasauliui. 


Ir iš ryto Sent Klaudą tebemėgino išjudinti gaivus jūros 
vėjas. Tai pastebėjo net Melonija; nesijautė tokia nervinga ir 
viskuo nepatenkinta kaip visada — sunkiai pabudo, nors naktį 
budinėjo kas kelios minutės. Jai vis atrodė, kad kažkoks gyvū- 
nas šmirinėja lauke prie mergaičių skyriaus, gal taikydamasis 
įlįsti į šiukšles. Vėliau ji matė dvi moteris, ateinančias įkalnin 
nuo geležinkelio stoties, nušviestas priešaušrio žaros. Jiedvi 
nesikalbėjo — tikriausiai nebuvo pažįstamos; tačiau ir viena, 
ir kita, be abejo, numanė, kad abi čia atvyko dėl tų pačių 
priežasčių. Slinko nuleidusios galvas. Kaip pavasarį, abi buvo 
per šiltai apsirengusios; Melonija stebėjo, kaip vėjas priploja 
dukslius žieminius paltus joms prie pilvų, ir padarė išvadą, 
kad tos moterys neatrodo nėščios; paskui dar pagalvojo, kad 
tik nepamirštų žvilgtelti pro mėgstamą langą, kai tos pačios 
moterys eis nuo kalvos žemyn, į vakarinį traukinį. ,,Atsikračiu- 
sios savo naštos, — mąstė Melonija, — atgal jos lyg ir turėtų eiti 

žvaliau; be to, šiaip ar taip, juk eis į pakalnę.“ Bet iš tikrųjų į 
pakalnę moterys visada eidavo dar sunkesniais žingsniais negu 
įkalnin, — atrodydavo, kad išvykdamos jos kažką išsineša. Jų 
eisena būdavo toli gražu ne tokia, kokia, regis, turėtų būti ką 
tik švariai išgrandytų moterų eisena. 

„Gal ne taip jau švariai jas išsrando“, — galvojo Melonija. 
Nors Homeras Velzas jai nieko apie tai nepasakojo, ar galėjo 
Melonija nematyti nelaimių? Kad ir kas būdavo negerai, kad 
ir kas suklysdavo — ar ko nors netekdavo, prarasdavo viltį, 
turėdavo rinktis vieną iš kelių blogybių, — akylai viską sekanti 
Melonija iš karto tai pastebėdavo, ir ne tik tai. 

Dar neiškėlusi kojos į lauką, ji jau žinojo, kad kažkas keičia- 
si, pučia kitoks vėjas. Stoties viršininko lavono ji nematė; jis 
buvo nuvirtęs tarp piktžolių šalia užpakalinių berniukų sky- 
riaus durų — pro kurias beveik niekas nevaikščiodavo; tiekėjai 
privažiuodavo prie atskirų užpakalinių ligoninės durų. 

Daktaras Larčas pro savo langą į pasaulį, iš seselės Andželos 
kabineto, irgi negalėjo matyti piktžolių sąžalyno, kuriame gu- 
lėjo ir jau stingo stoties viršininkas. Tą rytą Larčui nerimą kėlė 
ne nuo kūno atsiskyrusi stoties viršininko siela. Prie nemigos 
Larčas jau buvo pripratęs; vėjas nuo vandenyno pūsdavo retai, 
bet, šiaip ar taip, tokį vėją jis jautė ne pirmą kartą. Mergaičių 
skyriuje buvo kilusios muštynės, po kurių vienai mergaitei 
reikėjo susiūti lūpą, kitai antakį, tačiau dėl tų mergaičių Vil- 
buris Larčas nesijaudino. Lūpą dailiai susiuvo Homeras Velzas, 
o antakį sutvarkė pats Larčas — tai buvo sunkiau, nes galėjo 
visam laikui likti randas. | 

Abiejų aborto laukiančių moterų nėštumas buvo tik prasi- 
dėjęs, be to, seselės Ednos nuomone, tiedvi moterys atrodė 
stiprios ir sveiko proto. Ligoninėje dar buvo kone linksmai 
nusiteikusi moteris iš Damariskotos — jai ką tik prasidėjo są- 
rėmiai, berods visiškai normalūs; ji jau kartą gimdžiusi, be 
komplikacijų, taigi neturėtų iškilti jokių sunkumų. Larčas 


pamanė, kad moters iš Damariskotos naujagimį galės priimti 

Homeras, — atrodė, kad gimdymas bus lengvas, be to, seselė 
Andžela buvo sakiusi, jog tai moteriai Homeras labai patinka, 
ji plepa kaip užsukta, kai tik jis prie jos prieina. | 

„Tai kas negerai? — galvojo Vilburis Larčas. — O jei nieko 
blogo nėra, tai kas pasikeitė?“ 

Argi taip svarbu, kad vėluoja paštas, o į valgyklą neatvežta 
pieno? Larčas nežinojo — jam ir nerūpėjo, — kad geležinkelio 
stotyje, nesant viršininko, tvarka pakrikusi labiau negu visada; 
jis nežinojo, kad stoties viršininkas dingęs. Vilburis Larčas 
nebuvo pastebėjęs jokio neramumo tarp sielų, susispietusių 
danguje virš Sent Klaudo. Dirbdamas darbą, kuriam jautėsi 
turįs pašaukimą, daktaras Larčas negalėjo per daug gilintis į 
apmąstymus apie sielas. | 

Homerui Velzui iki to ryto išvis nepasitaikydavo progų 
pamąstyti apie sielas. Jo mokymo programoje nebuvo tokio 
punkto kaip sielos tyrinėjimas. Ir kadangi kambarys, kuriame 
Homeras tyrinėjo Klarą, buvo be langų, ne stoties viršinin- 
kas — ir ne jo siela —tą rytą netikėtai tapo Homero Velzo ap- 
mąstymų objektu. 

Daktaras Larčas Homero paprašė parengti autopsijai ne- 
gyvą vaisių. 

Viena moteris iš Trijų Mylių Krioklių buvo subadyta, arba 
susibadė pati; šiaip jau Trijų Mylių Kriokliuose tai atrodė gana 
įprastas dalykas, bet šios moters nėštumas jau ėjo į pabaigą —o 
galimybė išimti gyvą kūdikį iš mirusios moters kūno pasitai- 
kydavo nedažnai, netgi daktarui Larčui. Jis mėgino išgelbėti 
vaiką, tačiau ir vaiko — arba, tikriau tariant, embriono, beveik 
devynių mėnesių, — kūnelyje buvo durtinė žaizda. Kaip ir 
motina, kūdikis (arba vaisius, daktarui Larčui labiau patiko 
sakyti taip) buvo mirtinai nukraujavęs. Homeras Velzas iškart 
suprato, jog tas kūdikis būtų buvęs berniukas, — tai galėjai 
matyti net neįgudusia akimi; kad ir kaip jį vadintum, tai buvo 
beveik visiškai išnešiotas kūdikis. Daktaras Larčas Homero 
prašė padėti nustatyti (kad galima būtų pasakyti tiksliau negu 


„mirtinai nukraujavo“) vaisiaus kraujavimo priežastį. 


Z10 JUHN IRVING 


Homeras Velzas pasiskolino daktaro Larčo sekatorių krū- 
tinkauliui perskrosti ir tik tada suvokė, kad vaisiaus krūtinės 
ląstai atverti pakaks paprasčiausių didelių žirklių. Kirpo per 
patį vidurį ir tuoj pat pastebėjo, kad perrėžta plaučių arterija; 
nustebo pamatęs, kad žaizda vos už pusės colio nuo plačiai 
atsivėrusio latako, — vaisiaus ductus arteriosus tik perpus siau- 
resnis už aortą, bet Homeras dar niekada nebuvo preparavęs 
vaisiaus; iš gimusių kūdikių arterinio latako per dešimt dienų 
lieka tik susisukęs arterinis raištis. Šis pakitimas įvyksta ne 
dėl šiaip kokios mįslingos priežasties, o todėl, kad kūdikis 
įkvepia oro; tada latakas užsidaro ir atsiveria plaučiai. Vaisiaus 
kūnelyje tas latakas yra tarsi šuntas — juo tekėdamas į aortą, 
kraujas aplenkia plaučius. 

Homeras Velzas neturėjo labai nustebti aiškiai pamatęs, kad 
vaisiui kraujas plaučiuose beveik nereikalingas; juk vaisius ne- 
kvėpuoja. Tačiau Homeras buvo sukrėstas; durtinė žaizda prie 
latako pagrindo atrodė kaip antra akis šalia nedidelės paties 
latako angos. Viskas buvo pakankamai aišku: latakas plačiai 
atsivėręs, nes šis vaisius taip ir neįkvėpė oro. 

Kas dar yra embriono gyvenimas, jei ne vystymosi istorija? 
Homeras pažymėjo perpjautą plaučių arteriją mažyčiu smai- 
lianosiu spaustuku. Grėjaus Anatomijoje ieškojo skyriaus apie 
embrioną. Vėl apstulbo prisiminęs, kad apie embrioną rašo- 
ma ne Grėjaus vadovėlio pradžioje, o pabaigoje. Į embrioną 
dėmesys atkreipiamas paskiausiai. 

Homeras Velzas buvo matęs „apvaisinimo padarinius“ dau- 
gelyje vystymosi stadijų: kartais beveik nesuardytus, o kartais 
susmulkintus ir vos beatpažįstamus. Jis ir pats nesuprato, kodėl. 
tie seni nespalvoti piešiniai jį taip paveikė. Grėjaus Anatomijoje 
buvo iš šono nupiešta žmogaus embriono, maždaug dvidešimt 
septynių dienų, galva. Dar nekrutančio, kaip iškart būtų pa- 
sakęs daktaras Larčas, ir dar nelabai panašaus į žmogų: tai, kas 
vėliau turėjo būti stuburas, buvo užlinkę ir atrodė kaip rankos 
riešas, o kur būtų kumščio (virš to riešo) krumpliai, buvo ne 


visai susiformavęs nelyginant kokios žuvies (giliavandenės, 

gyvenančios patamsyje, niekada nesugaunamos ir galinčios 
prisisapnuoti košmaruose) veidas. Apatinėje embriono galvos 
dalyje žiojėjo plyšys, kaip ungurio burna; akys buvo šonuose, 
tarsi tas padarėlis būtų tikėjęsis apsisaugoti nuo užpuolimo iš 
visų pusių. Aštuonių savaičių gemalas, nors irgi dar nekruta, 
jau turi nosį ir burną; Homeras Velzas tarėsi įžiūrįs jo veido 
išraišką. Pastebėjęs tokį svarbų dalyką — kad gemalas, būdamas 
vos aštuonių savaičių, jau turi veido išraišką, - Homeras Velzas 
staiga pajuto tai, ką žmonės vadina siela. 

Kūdikį iš Trijų Mylių Krioklių jis padėjo ant negilaus balto 
emaliuoto laboratorinio padėkliuko — taip, kad būtų matyti 
plaučių arterija; kad pjūvis krūtinėje neužsivertų, įkišo du 
spaustukus, o trečiu perrėžtą arteriją šiek tiek pakėlė aukštyn. 
Kūdikio skruosteliai atrodė subliūškę; tarsi kažkieno nema- 
tomos rankos būtų spaudusios nedidelį jo veiduką iš abiejų 
šonų; berniukas gulėjo ant nugaros, pasirėmęs alkūnėmis —jo 
dilbiai styrojo statmenai į viršų. Mažyčiai rankų pirštukai buvo 
praskėsti — tarytum kūdikis būtų taikęsis sugauti kamuolį. 

Homerui Velzui nepatiko apiplyšęs ir per ilgas kūdikio 
bambos virkštelės galas; jis tą galą patrumpino ir tvarkingai 
perrišo. Ant mažytės berniuko varputės buvo šiek tiek suke- 
pusio kraujo, Homeras jį nuvalė. Parudavusio kraujo dėmę 
nuo balto emaliuoto padėkliuko krašto lengvai nutrynė spirite 
pamirkytu vatos gniužulėliu. Negyvas kūdikis balto padėkliuko 
fone atrodė gelsvai pilkas. Homeras pasilenkė prie kriauklės ir 
gana mikliai išsivėmė. Kai norėdamas išplauti kriauklę atsuko 
čiaupą, seni vamzdžiai sutuksėjo ir garsiai užkaukė; gal nuo to 
garso arba todėl, kad Homerui svaigo galva, staiga tarsi sudre- 
bėjo visas kambarys —ir visas namas. Homeras nė nepagalvojo 
apie nuo vandenyno pučiantį vėją — koks jis stiprus! 

Daktaro Larčo Homeras nekaltino. Suprato, jog viskas ne 
taip paprasta, kad galėtum kam nors suversti kaltę; tai ne Larčo 
kaltė — Larčas daro, ką manosi turįs daryti. Seselei Andželai 
ir seselei Ednai Vilburis Larčas buvo šventasis, o Homerui 


Velzui — ir šventasis, ir tėvas. Larčas žinojo, ką daro — ir kam. 

Bet visi tie pamąstymai apie tai, ar vaisius jau gyvas, ar dar ne: 
Homeras Velzas nesijautė įtikintas. „Gali vadinti tai vaisiumi 
arba embrionu, arba „apvaisinimo padariniais“, — galvojo Ho- 
meras Velzas, — bet kad ir kaip vadinsi, tai yra gyvas daiktas. 
Kad ir ką jam darai, kad ir kaip vadini tai, ką darai, iš tikrųjų 
jį Žudai.“ Jis žvilgtelėjo į perpjautą plaučių arteriją, puikiai 
matomą atvertoje kūdikio iš Trijų Mylių Krioklių krūtinėje. 
„Tegu Larčas vadina jį, kaip tik nori, — pagalvojo. — Jis taip 
nusprendė. Jeigu Larčui atrodo, jog tai vaisius... ką gi, gerai. 
O man jis yra kūdikis, — mąstė Homeras Velzas. — Jeigu Larčas 
gali pats apsispręsti, galiu ir aš.“ 

Jis pasiėmė švariai nuvalytą padėkliuką ir išėjo į korido- 
rių — kaip išdidus padavėjas, nešantis ypatingą patiekalą mėgs- 
tamam svečiui. Kerlis Dėjus, berniūkštis amžinai snargliuota 
nosimi, kursavo koridoriuje tarp vaistinės ir seselės Andželos 
kabineto. Jam nebuvo leidžiama ten žaisti, bet jis nuolat at- 
rodydavo nusinuobodžiavęs, į nieką nesugebėdavo ilgesniam 
laikui sutelkti dėmesio, buvo neramus kaip triušis. Dabar 
Kerlis koridoriumi tampė kartoninę dėžę. Tai buvo neseniai 
atvežtų naujų klizmų pūslių dėžė; Homeras ją atpažino, nes 
pats tas pūsles išpakavo. 

— Ką čia turi? — paklausė Kerlis Dėjus Homero, laikančio pa- 
dėkliuką su kūdikio iš Trijų Mylių Krioklių kūneliu maždaug 
pečių aukštyje; Kerlis Dėjus Homerui buvo iki juosmens. 

Priėjęs arčiau prie dėžės, Homeras pamatė, kad ji netuščia; 
joje sėdėjo Deividas Koperfildas jaunesnysis — Kerlis Dėjus 
jį vežiojo. 

— Dink iš čia, Kerli, — tarė Homeras. 

— Gomeras! — sušuko Deividas Koperfildas. 

— Homeras, kvaily, — pataisė jį Kerlis Dėjus. 

— Gomerai! — šaukė Deividas Koperfildas. 

— Eikit iš čia, būkit geri, — pasakė Homeras. 

— Ka turi? — vėl paklausė Homero Kerlis. Jis jau siekė pa- 
dėkliuko krašto, bet Homeras atitraukė purvinus jo pirštukus; 


suėmęs už riešo, užlaužė ranką jam už nugaros. Kita ranka 

meistriškai laikė padėkliuką ir tai, kas jame buvo; Kerlis Dėjus 
mėgino priešintis. 

— Ai! —sucypė Kerlis. Deividas Koperfildas dėžėje mėgino 
atsistoti, bet neišlaikė pusiausvyros ir vėl klestelėjo ant už- 
pakalio. 

Homeras kilstelėjo užlaužtą Kerlio Dėjaus ranką — užsuko 
tik truputį aukščiau negu stačiu kampu. Kerlis palinko į priekį 
ir kakta atsirėmė į klizmų pūslių dėžės kraštą. 

— Paleisk, — suinkštė. 

— Tuoj pat iš čia išeini, Kerli, taip? — paklausė Homeras. 

— Aha, aha, — tarė Kerlis, ir Homeras jį paleido. 

— Koks tu kietas! — burbtelėjo Kerlis. 

— Taigi, — pasakė Homeras Velzas. 

— Gomerai! — dar išlemeno Deividas Koperfildas. 

Kerlis Dėjus nusišluostė nosį persukta rankove ir taip staigiai 
timptelėjo dėžę, kad Deividas Koperfildas nuvirto ant šono. 

— Ek! — surėkė mažasis Koperfildas. 

— Užsičiaupk, — pasakė savo kroviniui Kerlis. Ir nušlepsėjo 
tolyn nuo Homero Velzo, dėbtelėjęs į jį akimis, kuriose galima 
buvo įžvelgti tik vaikišką apgailestavimą, betikslį skundą —nie- 
ko daugiau. Vilkdamas dėžę su Deividu Koperfildu, Kerlis visu 
kūnu lingavo į šalis. Homeras pastebėjo, kad jis batus apsiavęs 
ne ant tos kojos, vieno net neužsirišęs, tačiau nusprendė, jog 
neverta dėl to kritikuoti tokio vaiko kaip Kerlis — netvarkingo, 
bet visada linksmo. Šiaip ar taip, argi linksmumas ne svarbesnis 
būdo bruožas negu nerūpestingumas, ypač kai esi našlaitis? 

— Viso gero, Kerli! — pasakė Homeras pakumpusiai berniuko 
nugarai; nesukišti Kerlio marškiniai siekė kelius. 

— Iki, Homerai! — nėatsigręždamas tarė Kerlis. Jam einant 
pro vaistinės duris, pasirodė seselė Edna ir jį apibarė. 

— Tau negalima čia žaisti, Kerli, — pasakė. 

— Taip, taip, — sumurmėjo Kerlis. — Išeinu, išeinu. 

— Medna! — pasigirdo prislopintas Deivido Koperfildo balsas 
iš klizmų pūslių dėžės dugno. 

— Edna, snargliau, — tarstelėjo Kerlis. 

Homeras priėjo prie atvirų seselės Andželos kabineto durų. 
Matė prie rašomosios mašinėlės sėdintį daktarą Larčą; daktaras 
nieko nerašė; net nebuvo įdėjęs į mašinėlę popieriaus. Daktaras 
Larčas tiesiog žiūrėjo pro langą. Jo veido išraiška buvo kaip į 
transą patekusio ir ramiai nuo visko nutolusio žmogaus —tokia 
pat, kokia būdavo tada, kai Homeras rasdavo jį prisikvėpavusį 
eterio ir „tiesiog besiilsintį“ vaistinėje. Gal dvasios būseną, 
kuria kartais pasimėgauja apsisvaiginęs eteriu, Larčas vis daž- 
niau pasiekia ir paprasčiausiai žiūrėdamas pro langą? Homeras 
manė, kad daktaras Larčas retkarčiais pasilašina eterio todėl, 
kad jam kažką skauda; jam atrodė, kad beveik visiems Sent 
Klaude ką nors skauda ir kad Larčas, kaip gydytojas, geriausiai 
moka tą skausmą malšinti. Bet pačiam Homerui Velzui eterio 
kvapas kėlė šleikštulį, kone vertė vemti, jis nieku gyvu nebūtų 
rinkęsis tokio vaisto nuo skausmo. Homeras dar negalvojo 
apie tai, kas yra narkomanija. Vilburio Larčo akys dabar at- 
rodė tokios apdujusios, kad Homeras Velzas kurį laiką dar 
pastovėjo tarpduryje, prieš įnešdamas savo siaubingą nešulį; 
tiesą sakant, jis vos neapsisuko ir negrįžo su tuo kūdikiu iš 
Trijų Mylių Krioklių atgal. 

Bet niekas, pajutęs sielos buvimą, nebūna toks abejingas, 
kad, staiga apimtas misionieriškos nuotaikos, niekam nieko 
apie tai nepasakytų; be to, kai žmogų apima tokia nuotaika, 
jam paprastai norisi tai parodyti kaip nors aiškiau, ne vien pra- 
bėgomis pasakyti savo nuomonę. Seselės Andželos kabineto 
tarpduryje Homeras akimirką dvejojo; paskui žengė į priekį 
ir trinktelėjo metalinį padėkliuką ant rašomosios mašinėlės. 
Negyvas kūdikis iš Trijų Mylių Krioklių atsidūrė daktarui 
Larčui po nosimi — taip arti, kad nors imk ir atsikąsk, kaip 
sakoma Meine. 

— Daktare Larčai? — tarė Homeras Velzas. Larčas tarytum 
sugrįžo iš sapno; nustebęs pažvelgė ne į kūdikį, o šiek tiek 
aukščiau, į Homerą. — Kraujas tekėjo iš plaučių arterijos, vi- 


siškai perpjautos — kaip matote, — pasakė Homeras, kai Larčas 

nukreipė žvilgsnį žemyn, į tai, kas buvo padėta ant rašomosios 
mašinėlės. Jis įsistebeilijo į kūdikį, lyg tai būtų kažkas, ką jis 
parašė — kas jo įsakymu įsikūnijo (ir tuoj pat numirė). 

Ligoninės kieme kažkas rėkė, bet vėjas taip suplakė žodžius, 
kad neįmanoma buvo suprasti, ką tas rėkiantis žmogus sako. 

— Velniai griebtų! — burbtelėjo Vilburis Larčas, įdėmiai 
žiūrėdamas į perpjautą arteriją. 

— Turiu jums pasakyti, kad nedarysiu abortų, niekada, — iš- 
rėžė Homeras Velzas. Tai buvo logiškai susiję su perpjauta 
arterija; bent jau Homerui atrodė, kad susiję, bet daktaras 
Larčas suglumo. 

— Tu nedarysi? — tarė. — Tu ne... ką? 

Riksmas lauke dabar buvo garsesnis, tačiau toks pat nesu- 
prantamas. Homeras Velzas ir daktaras Larčas neatitraukdami 
akių žiūrėjo vienas į kitą — kūdikis iš Trijų Mylių Krioklių 
gulėjo tarp jų. 

— Einu, einu, — pasigirdo seselės Andželos balsas. 

— Ten tas Kerlis Dėjus, — aiškino seselė Edna seselei An- 
dželai. — Turėjau išmesti jį ir mažių Koperfildą į lauką. 

— Niekada, — pakartojo Homeras Velzas. 

— Tu smerki? — paklausė Homero daktaras Larčas. 

— Jūsų nesmerkiu, — tarė Homeras Velzas. — Tačiau tam 
nepritariu — aš negalėčiau. 

— Ką gi, niekada tavęs neverčiau, — pasakė daktaras Lar- 
čas. — Ir neversiu. Kaip pats nuspręsi, taip ir bus. 

— Taigi, — tarė Homeras Velzas. 

Tolumoje durys prasivėrė, bet ką visa gerkle kaukdamas 
mėgina pasakyti Kerlis Dėjus, vis tiek buvo neaišku. Daktaras 
Larčas ir Homeras Velzas girdėjo, kaip dėžėje šalia vaistinės 
durų skimbčioja mėgintuvėliai; prasimušęs pro tą skimbčio- 
jimą —ir pagaliau atsilaikęs prieš vėją — jų ausis pasiekė Žodis: 
„Negyvas!“ 

— Negyvas! Negyvas! Negyvas! — rėkė Kerlis Dėjus; prie 
to pranešimo prisidėjo ir paskirais skiemenimis kažką nesu- 
vokiamai veblenantis mažasis Koperfildas. 

— Kas negyvas, meiluti? — švelniai paklausė Kerlio Dėjaus 
seselė Andžela. 

Kerlis Dėjus pamatęs suprato, kad stoties viršininkas ne- 
gyvas; Kerlis nežinojo, jog tai stoties viršininkas, nespėjo at- 
pažinti — ilgai nežiūrėjo. 

— Kažkoks vyras... negyvas! — pasakė Kerlis seselei Andželai 
ir seselei Ednai. 

Vilburis Larčas, išgirdęs tai pakankamai aiškiai, pakilo nuo 
rašomojo stalo ir pro Homerą Velzą išėjo į koridorių. 

— Ir jeigu jums vis tiek, — tarė jam Homeras Velzas, — no- 
rėčiau, kad leistumėte man nebūti operacinėje, kai darote, 
ką turite daryti. Noriu būti naudingas visaip kitaip. Jūsų ne- 
smerkiu, — pridūrė Homeras. — Jeigu neprieštaraujate, tiesiog 
nenorėčiau to matyti. 

— Man reikės apie tai pagalvoti, Homerai, — pasakė daktaras 
Larčas. — Dabar pažiūrėkim, kas negyvas, gerai? 

Paskui Larčą eidamas koridoriumi, Homeras pastebėjo, kad 
gimdymo palatos durys uždarytos ir virš jų dega šviesa, — tai 
reiškė, kad seselė Edna arba seselė Andžela jau parengė tas dvi 
moteris, laukusias aborto. Kai gimdymo palatos prireiks mote- 
riai iš Damariskotos, kurios sąrėmiai dar nedažni ir reguliarūs, 
Larčas tikriausiai jau seniai bus padaręs tuos abortus. Homeras 
pritarė daktaro Larčo nuomonei, kad labai žiauru versti mo- 
teris laukti nėštumo nutraukimo ilgiau, negu būtina, ypač kai 
jos jau parengtos, todėl atidarė gimdymo palatos duris, įkišo 
galvą į vidų ir, nežiūrėdamas nė į vieną moterį, pasakė: 

— Gydytojas tuoj ateis — nesijaudinkite. 

Netrukus Homeras Velzas jau gailėjosi, kad pravėrė gimdy- 
mo palatos duris būtent tą akimirką; jam nespėjus jų uždaryti, 
Kerlis Dėjus vėl pratrūko monotoniškai rėkti: „Negyvas!“ 

Nenustygstančio vietoje Kerlio Dėjaus gyvenimas buvo 
kupinas nepageidaujamų atradimų. Kerliui atsibodo tampyti 
klizmų pūslių dėžėje sėdintį Deividą Koperfildą, todėl jis su- 
manė paleisti mažylį (dėžėje) žemyn nuo nuožulnios krovinių 
platformos šalia užpakalinių berniukų skyriaus durų. Buvo ne- 

lengva užtempti dėžę su Koperfildu ant tos rampos; bet Kerlis 
tikėjosi, kad pakeltas virš keliuko, kuriuo retai kas važinėja, 
ir virš aukštų piktžolių sąžalyno, Koperfildas galės pasimokyti 
skraidyti. Juk jam nereikės kristi iš labai aukštai; sėdėdamas 
dėžėje jis beveik nieko ir nepajus. Piktžolėmis apaugusiu šlaitu, 
besidriekiančiu tolyn nuo krovinių platformos, klizmų pūslių 
dėžė tikriausiai sklandžiai nuslys į pakalnę. Kerlis, be abejo, 
numatė, jog dėžė gali nukentėti, ir suprato, kad jeigu ji bus 
sugadinta, jis liks vienas su Deividu Koperfildu, o tada — su 
Koperfildu be dėžės ar kokio kito žaislo — tai tikrai bus baisiai 
nuobodu. Bet Kerliui, šiaip ar taip, jau nebebuvo įdomu tam- 
pytis su Koperfildu ir dėže (arba su Koperfildu dėžėje); visus 
saugius žaidimus jis jau buvo išmėginęs, ir Koperfildas nesi- 
skundė. Koperfildas nežinojo, kad yra užtemptas ant krovinių 
platformos krašto; sėdėdamas gilioje dėžėje jis nieko nematė. 
Stumdamas dėžę su Koperfildu žemyn, Kerlis stengėsi išlai- 
kyti ją stačią, kad Koperfildas nenusileistų ant galvos. Dėžė 
į žemę trenkėsi vienu kampu, kuris iškart sukiužo; mažasis 
Koperfildas tarp aukštų piktžolių kaip kulka nuskriejo tolyn. 
Paskui jis — tarsi ką tik iš kiaušinio išsiritęs viščiukas — svir- 
duliuodamas atsistojo, bet tuoj pat vėl parvirto ir ėmė riedėti 
į pakalnę. Kerlis Dėjus nuo platformos žiūrėjo, kaip linguoja 
piktžolės; iš jų lingavimo galėjo suprasti, kur yra Koperfildas, 
bet jo paties nematė — piktžolės buvo per aukštos. 

Koperfildas nesusižeidė, tik neteko orientacijos. Nematė nei 
Kerlio, nei dėžės — kurią jau buvo spėjęs pamėgti. Kai liovėsi 
riedėjęs Žemyn, mėgino stotis ant kojų, tačiau svaigstančia 
galva, be to, nelygioje vietoje nepajėgė išlaikyti pusiausvy- 
ros ir tuoj pat atsisėdo. Daiktas, ant kurio klestelėjo, buvo 
kietas ir apvalus kaip akmuo, bet pažiūrėjęs, ant ko sėdi, 
Koperfildas pamatė, jog tai stoties viršininko galva — su- 
stingusiu keistai nuolankios baimės iškreiptu veidu į viršų, 
atmerktomis akimis. 

Koks nors vyresnis vaikas ar netgi suaugęs žmogus gal būtų 
susinervinęs dėl to, kad atsisėdo mirusiam stoties viršininkui 

ant veido, tačiau mažasis Koperfildas į tai žiūrėjo kaip ir į visa 
kita šiame pasaulyje: ne tiek nustebęs, kiek apimtas smalsumo. 
Bet kai palietė negyvą veidą ir pajuto, koks jis šaltas, vaikiš- 
ka jo nuojauta pasirodė esanti teisinga: jei kūnas toks šaltas, 
vadinasi, kažkas negerai. Mažasis Koperfildas lyg nuplikytas 
atšoko į šalį, kiek pariedėjo žemyn, stojosi, bėgo, griuvo ir 
vėl riedėjo. Galiausiai atsistojęs, ėmė inkšti kaip koks šunelis. 
Kerlis Dėjus nėrė į aukštą piktžolyną jo ieškoti. 

— Palauk, palauk, nesijaudink! — šaukė mažyliui Kerlis, bet 
Koperfildas bėgo ratais, vis griūdamas ir keistai skalydamas. — 
Būk vienoj vietoj, kad tave rasčiau! — rėkė Kerlis. Staiga jis 
užmynė ant kažko, kas jam po padu pasirito į šoną — tarsi kokia 
neseniai nulūžusi ir dar į žemę neįsmegusi medžio šaka; tai 
buvo stoties viršininko dilbis. Stengdamasis atgauti pusiausvy- 
rą, Kerlis ranka atsirėmė stoties viršininkui į krūtinę. Sustingęs 
veidas plačiai atmerktomis akimis, aukštų žolių užstotas nuo 
vėjo ir pro Kerlį žiūrintis į dangų, nė nevirptelėjo. Dabar 
piktžolyne, tarsi nerasdami išėjimo iš labirinto, lakstė jau du 
garsiai skalijantys šuneliai. Iš to, kad Kerlis Dėjus nespruko 
šalin, kol nerado Deivido Koperfildo, galima buvo suprasti, 
kad jis tikrai drąsus ir patikimas berniukas. 

Melonija, įsitaisiusi prie lango, stebėjo tą nesuvokiamą blaš- 
kymąsi tarp piktžolių; ji bet kurią akimirką galėjo pašaukti 
Kerlį ir jam pasakyti, kur yra Deividas Koperfildas, — maty- 
dama, kur linguoja žolės, ji akimis sekė abu šuniškais balsais 
inkščiančius berniukus. Bet nesikišo: tegu jie sau žinosi. Tik 
kai Kerlis Dėjus jau tempė mažąjį Koperfildą keliuku, pro 
berniukų skyrių ligoninės durų link, Melonija staiga pajuto 
norą pareikšti savo nuomonę. 

— Ei, Kerli, tavo batai ne ant tos kojos! — šūktelėjo Meloni- 
ja. — Vėpla! — Tačiau vėjas buvo pernelyg smarkus. Kerlis jos 
pastabos neišgirdo; ji irgi negirdėjo, ką visa gerkle rėkdamas 
sako Kerlis. Pro langą Melonija pasakė tik dar vieną žodį, 
šiaip sau, į nieką nesikreipdama; suprato, kad pučiant tokiam 
smarkiam vėjui gali visiškai tiksliai pasakyti, ką jaučia; nuo- 

širdžiai ir taip garsiai, kaip tik jai patinka; bet ji net nesistengė 
kalbėti garsiai. — Nuobodu, — tarė. 

Šiek tiek įdomiau Melonijai viskas pasidarė tada, kai į kiemą 
ties užpakalinėmis berniukų skyriaus durimis išėjo Vilburis 
Larčas su Homeru Velzu — ir seselė Edna su sesele Andžela. 
Jie vaikščiojo po aukštą piktžolyną, neabejotinai kažko ieš- 
kodami. 

— Ko ieškot? — šūktelėjo pro langą Melonija, bet gal dėl 
to, kad aplinkui švilpė vėjas, arba todėl, kad visi buvo įnikę 
į paiešką, niekas į jos klausimą neatsakė. Ji nusprendė išeiti į 
lauką ir pažiūrėti. 

Melonijai buvo neramu dėl to, kaip klostosi dienos įvykiai; 
kita vertus, ji džiaugėsi, kad kažkas lyg ir vyksta, — tai, kad kaž- 
kas vyksta, nesvarbu kas, Melonijai kažkodėl atrodė gerai. 

Visai kitaip jautėsi Kendė Kendal ir Volis Vortingtonas, ne- 
smagiai tylintys jau tris valandas, — pernelyg susijaudinę dėl to, 
kas bus, kad galėtų tai nuslėpti kalbėdamiesi. Nuo vandenyno 
pakrantės Harts Heivene krašto gilumos link jie pasuko dar 
neišaušus — važiavo tolyn nuo vėjo, nors vėjas ir toliau pūtė 
neįprastai smarkiai. Volis iš vakaro buvo taip kruopščiai ištyri- 
nėjęs žemėlapį, kad dabar baltasis „Kadilakas“ nuo vandenyno 
skriejo taip pat ryžtingai, kaip skrieja austrės ar jose užaugę 
perlai, bangų nešami į krantą. Diena atrodė pernelyg vėjuota, 
netgi krašto gilumoje, kad būtų malonu keliauti atviru auto- 
mobiliu, bet Volis „Kadilaku“ visada labiau mėgo važinėtis 
nudengęs viršų; be to, automobilio salone garsiai švilpiant 
vėjui, ne taip krito į akis tai, kad juodu su Kende nesikalba. 
Kendė irgi norėjo, kad „Kadilako“ viršus būtų nudengtas; 
medaus geltonumo plaukai plaikstėsi jai apie veidą — tarpais 
sukosi tokiais pašėlusiais verpetais, kad ji žinojo, jog Volis tik- 
rai nemato jos veido išraiškos. Volis, šiaip ar taip, jautė, kokia 
dabar yra Kendės veido išraiška; jis puikiai ją pažino. 

Volis žvilgčiojo į Kendei ant kelių gulinčią neskaitomą 
knygą; Kendė kartkarčiais paimdavo ją į rankas, lyg norėdama 
skaityti, bet kai vėl pasidėdavo ant kelių, būdavo užlenktas vis 

to paties puslapio kampas. Tai buvo Carlzo Dikenso Mažoji 
Dorytė. Visos Kendės būsimos abiturienčių klasės merginos 
per vasarą privalėjo ją perskaityti; Kendė jau keturis ar pen- 
kis kartus buvo pradėjusi ją skaityti, bet vis tiek neturėjo nė 
menkiausio supratimo, apie ką ten rašoma; netgi nežinojo, ar 
jai ta knyga patinka. 

Volis, nekoks skaitytojas, net nesidomėjo, kaip ta knyga 
vadinasi; jis tik žiūrėjo į tą patį puslapį užlenktu kampu ir 
galvojo apie Kendę. Ir apie Sent Klaudą. Mintyse jau buvo 
išgyvenęs abortą; įsivaizdavo, kad Kendė kuo puikiausiai 
atsigauna, gydytojas pasakoja juokingas istorijas, seselės 
juokiasi — tų seselių ištisas pulkas. Visos jaunos ir gražios. O 
našlaičiai — tokie žavingi maži išdykėliai, plačiai išsišiepę; tarp 
jų dantukų, kaip ir dera, matyti tušti tarpai. 

Lengvai sklendžiančio Senio Vortingtono „Kadilako“ 
bagažinėje Volis vežėsi tris dėžes, į kokias dedami obuoliai, 
su kaupu prikrautas gardumynų našlaičiams. Jei būtų buvęs 
tinkamas metų laikas, jis būtų jiems paėmęs obuolių ir sidro; 
pavasarį šviežių obuolių nebebuvo, sidro irgi, bet Volis rengėsi 
vaikus pavaišinti, jo nuomone, ne ką prastesniais skanėstais. 
„Kadilake“ jis turėjo daugybę stiklainių geriausio Vortingto- 
nų obuolių bei gudobelių vaisių marmelado ir nežinia kiek 
pusės galono ąsočių skaniausio Airos Titkombo obelų žiedų 
medaus. Jis manėsi pasirodysiąs su Kende, važiuojančia da- 
rytis aborto, kaip koks Kalėdų senelis (nevykęs įvaizdis, jei 
turėtume omenyje Vilburio Larčo atsiminimus apie abortų 
landynę „šalia Harisono“ ). 

Volis įsivaizdavo, kad po aborto Kendė sėdės lovoje ir iš jos 
veido bus matyti, kad jai palengvėjo — kaip žmogui, kuriam ką 
tik ištraukta pavojinga rakštis; nors ir kaip keista, Voliui atrodė, 
kad operacinėje nuotaika bus šventiška, kokia paprastai būna 
gimdyvės palatoje, kai gimsta laukiamas kūdikis. Gražiose Vo- 
lio svajonėse jau skambėjo sveikinimai; be to, tame jo mintyse 
regimame linksmame paveiksle pirmyn ir atgal tapsėjo mieli 
beglobiai Sent Klaudo vaikai — visi su marmelado stiklainiais. 
Mažučiai medaus nešėjai, laimingi kaip meškiukai! 

Kendė užvertė knygą, vėl pasidėjo ją ant kelių, ir Volis pa- 
sijuto turįs ką nors pasakyti. 

— Kaip tavo knyga? — paklausė. 

— Nežinau, — atsakė Kendė ir nusijuokė. 

Jis žnibtelėjo jai į šlaunį; kažkas įstrigo jam gerklėje, kai 
mėgino irgi nusijuokti. Ji savo ruožtu žnibtelėjo į šlaunį 
jam — taip pat aistringai ir švelniai kaip ir jis jai. O, kaip jam 
palengvėjo, kai pamatė, kad jie tokie panašūs! 

Per vis skurdesnius smalsiai žiopsančius miestelius, saulei 
kylant aukštyn, jie važiavo kaip pasiklydę karalaičiai — visur 
žmonės atsigręžę lydėjo akimis austrės baltumo „Kadilaką“ ir 
žavius jo keleivius. Skaisčiai raudoni sėdynių apmušalai, per 
Senio susidūrimą su chemikalų purkštuvu išmarginti keistomis 
dėmėmis, buvo išties unikalūs. Kas tik tądien matė pro šalį 
pralekiančius Kendę su Voliu, negalėjo jų pamiršti. 

— Nebetoli, — tarė Volis. Šįkart jis nebuvo toks kvailas, kad 
vėl žnibtelėtų Kendei į šlaunį; tiesiog laikė ranką jai ant kelių, 
šalia Mažosios Dorytės. Kendė uždėjo dėlną ant jo plaštakos; 
tuo tarpu Melonija — ryžtingiau negu visada žingsniuojanti 
mergaičių skyriaus koridoriumi — patraukė kilniaširdės ir labai 
akylos ponios Grogan dėmesį. 

— Kas ten darosi, mieloji? — paklausė Melonijos ponia 
Grogan. 

— Nežinau, — tarė Melonija, gūžtelėdama pečiais. — Bet 
lažinuos, kad naujų bernų neatsirado. — Kaip iš Melonijos 
lūpų, tai buvo gana malonus atsakymas. „Ta mergaitė taip 
sušvelnėjo!“ — pagalvojo ponia Grogan. Melonija tikrai buvo 
švelnesnė — šiek tiek. Truputėlį. 

Susidomėjusi, kur taip ryžtingai traukia ta drūta mergina, 
ponia Grogan išsekė paskui ją į lauką. 

— Dievulėliau, tai bent vėjas! — sušuko ponia Grogan. 

„Tik dabar pamatei?“ — pagalvojo Melonija, bet neištarė nė 
žodžio; šiokį tokį jos sušvelnėjimą sunku buvo atskirti nuo 
abejingumo. 

— Čia stoties viršininkas, — pasakė Homeras Velzas, pirmas 


suradęs lavoną. 

— Tas pusprotis! — burbtelėjo Vilburis Larčas. 

— Šiaip ar taip, dabar jau negyvas, — tarė Homeras dakta- 
rui Larčui, per piktžoles tebesibraunančiam prie negyvėlio. 
Daktaras Larčas susilaikė nepasakęs, kad šitaip numirdamas 
stoties viršininkas kaip visada norėjo pridaryti nepatogumų 
našlaičių prieglaudai. Gal ir Vilburis Larčas buvo sušvelnėjęs, 
bet irgi tik truputėlį. 

Sent Klaudas atrodė tikrai ne tokia vieta, kurioje galėtum 
pasidaryti švelnus. 

Homeras Velzas, žvilgtelėjęs į priekį virš aukštų piktžolių, 
tarp kurių gulėjo negyvas stoties viršininkas, pamatė dideliais 
žingsniais artyn einančią Meloniją. 

„O, pasigailėk! — išgirdo jis savo širdies balsą. — O, pasi- 
gailėk, leisk man iš čia išvykti!“ Smarkus vėjas nupūtė plaukus 
jam nuo veido; Homeras atstatė krūtinę, lyg būtų stovėjęs ant 
prieš vėją plaukiančio laivo, skrodžiančio jo dar nematyto 
vandenyno bangas, denio. 


Vilburis Larčas mąstė apie silpną širdį — apie ligą, kurią buvo 
išgalvojęs Homerui Velzui. Jis dabar suko galvą, kaip galėtų 
kada nors Homerui pasakyti, kad jo silpna širdis, vaikino ne- 
išgąsdindamas ir neprimindamas jam baimės išraiškos pastėru- 
siame stoties viršininko veide. „Ką, po velnių, tas mulkis tarėsi 
išvydęs?“ — galvojo daktaras Larčas, padėdamas kitiems tempti 
sustingusį stoties viršininko kūną ligoninės durų link. 

Kerlis Dėjus, kuris visada džiaugdavosi, galėdamas ką nors 
nuveikti, jau buvo pasiųstas į geležinkelio stotį; kartu su juo 
ištipeno ir mažasis Koperfildas, todėl Kerliui teko gerokai 
sulėtinti žingsnius — bet jis vis tiek jautėsi dėkingas, kad eina 
ne vienas. Kerlis šiek tiek abejojo dėl žinios, kurią jam buvo 
liepta pranešti, o Koperfildas, šiaip ar taip, atrodė neblogas 
klausytojas. Eidamas Kerlis Deividui Koperfildui garsiai 
kartojo žodžius, kuriuos manė turįs pasakyti; Kopertildui tas 
pranešimas berods nedarė jokio įspūdžio, bet patį Kerlį tokia 

repeticija veikė raminamai, be to, vis kartodamas tuos žodžius 
jis lyg ir ėmė suprasti, ką sako, — bent jau pats taip manė. 

— Stoties viršininkas negyvas! — paskelbė naujieną Kerlis, 
tempdamas Koperfildą kalvos šlaitu žemyn. Nežinia, ar Koper- 
fildas linktelėjo galvą pritardamas, ar jo galva šiaip maskatavo 
ant netvirtų petukų. Koperfildui, dažnokai prarandančiam pu- 
siausvyrą, eiti į pakalnę buvo nelengva, juo labiau kad Kerlis 
Dėjus laikė suspaudęs kairę jo ranką ir iškėlęs ją aukštai virš 
kairės ausies. 

— Daktaras Larčas sako, kad jam kelias valandas buvo širdies 
priepuolis! — pridūrė Kerlis Dėjus ir suprato, kad kažkas ne 
taip, bet kai keletą kartų tą sakinį pakartojo, jis jau skambėjo 
visai pakenčiamai. Iš tikrųjų Larčas buvo sakęs, kad, jo ma- 
nymu, stoties viršininką prieš kelias valandas ištiko širdies 
priepuolis, bet Kerlio versija pačiam Kerliui atrodė daugmaž 
teisinga — kuo daugiau kartų kartojama, tuo teisingesnė. 

— Pasakykite giminėms ir draugams, kad netrukus bus 
automobilis! — tarė Kerlis Dėjus, o Deividas Koperfildas pri- 
tardamas linktelėjo galvą. Kerliui ir vėl atrodė, kad jis kažką 
sako ne taip, kad ir kiek kartų tai kartojo; bet Kerlis ne- 
abejojo, kad jam liepta pasakyti kažką panašaus. Jis turėjo 
sakyti „autopsija“, o ne „automobilis“; pusę žodžio Kerlis 
vis dėlto prisiminė. „Gal išvežti numirėlių atvažiuoja koks 
nors specialus automobilis?“ — galvojo. Čia galima buvo 
įžvelgti šiokią tokią prasmę, o šiokia tokia prasmė ir buvo 
tai, ko Kerliui visiškai pakako, nes daugelyje dalykų jis išvis 
nematė jokios prasmės. 

— Negyvas! — linksmai sušuko Deividas Koperfildas, kai jie 
priėjo geležinkelio stotį. Ant suolo, atgręžto ne į bėgius, o į 
kitą pusę, drybsojo du nuolat netoliese besišlaistantys stuob- 
riai — iš tų valkatų, kurie visą dieną slankiodavo po stotį, tarsi 
stotis būtų buvusi kokia gražių moterų, pamaloninančių visus 
miestelio nevalas ir bedarbius, buveinė. Į Kerlį Dėjų ir Deividą 
Koperfildą jie nekreipė dėmesio. (,„Negyvas!“ — surėkė jiems 
Deividas Koperfildas, bet jie nė nemirktelėjo.) 

Stoties viršininko padėjėjas buvo jaunas vyriškis, iš virši- 
ninko išmokęs taip pat atgrasiai visiems nurodinėti, kaip ką 
reikia daryti, toks pat užsispyręs dogmatikas; kaip jaunuolis, 
jis atrodė nederamai irzlus ir piktas — ir dar niekšingas kaip 
šungaudys, besimėgaujantis savo darbu. Tas kvailas pienburnis, 
kaip ir stoties viršininkas, mėgo bauginti silpnesniuosius: ap- 
rėkdavo vaikus, kad jie nekeltų kojų ant suolų, tačiau pamatęs 
ką nors, apsirengusį geriau negu jis, tuoj pat imdavo droviai 
šypsotis ir pakęsdavo visokias už jį bent kiek viršesnių žmonių 
šiurkštybes. Į moteris, išlipančias iš traukinio ir klausiančias, 
kur yra našlaičių prieglauda, jis visada žiūrėdavo nedraugiš- 
kai ir iš aukšto, nė karto nebuvo paėmęs nė vienos iš jų už 
parankės, kad padėtų užlipti vagono laipteliais, kai vakare 
jos grįždavo atgal; o pirmas laiptelis buvo aukštai — daugelis 
švariai išgrandytų moterų tikrai sunkiai užsiropšdavo ant to 
pirmo laiptelio. 

Šį rytą stoties viršininko padėjėjas jautėsi esąs ypač doringas 
ir suirzęs. Vienam iš valkatų jis davė penkiolika centų, kad tas 
nueitų pas stoties viršininką į namus ir jį surastų, tačiau tas 
liurbis grįžo nieko nesužinojęs, tik pasakė, kad stoties viršinin- 
ko dviratis nuvirtęs ir paliktas taip gulėti. Padėjėjas pamanė, 
jog tai nelaimę pranašaujantis ženklas, bet kartu ir pyktelėjo. 
Jis jau šiek tiek nervinosi, kad turi dirbti nuobodžius stoties 
viršininko darbus, ir dirbo juos nekaip; kita vertus, jam buvo 
malonu viskam vadovauti. Pamatęs du nusmurgusius ber- 
niūkščius iš našlaičių prieglaudos, priešais stotį perbėgančius 
per pagrindinį kelią ir einančius artyn, stoties viršininko pa- 
dėjėjas iškart pajuto, kaip didėja jo autoritetas. Kerlis Dėjus, 
viena ranka šluostydamasis nosį, o kita tempdamas iš paskos 
Deividą Koperfildą, jau lyg ir norėjo kažką sakyti, bet stoties 
viršininko padėjėjas prabilo pirmas: 

— Dinkit! — pasakė. — Jums čia ne vieta. 

Kerlis stabtelėjo; mažasis Koperfildas atsitrenkė jam į nu- 
garą ir iš netikėtumo net susvirduliavo. Kerlis neabejojo, kad 
jam „ne vieta“ būtų visur, kad ir kur eitų, tačiau sukaupė 

drąsą ir išpyškino, gana garsiai, daug sykių kartotus žodžius: 
„Stoties viršininkas negyvas! Daktaras Larčas sako, kad jam 
kelias valandas buvo širdies priepuolis! Pasakykite giminėms 
ir draugams, kad netrukus bus automobilis!“ 

Net stotyje dykinėjantys valkatos atkreipė į tai dėmesį. Sto- 
ties viršininko padėjėją staiga užplūdo prieštaringi jausmai: 
tai, kad stoties viršininkas negyvas, galėjo reikšti, jog dabar 
jis, padėjėjas, taps viršininku; bet širdies priepuolis, trunkantis 
kelias valandas, turėjo būti neįsivaizduojamai skausmingas; ir 
kas čia per pažadas — ar grasinimas — kad bus automobilis? 

„Kokiems giminėms, kokiems draugams?“ — galvojo abu 
valkatos. 

— Ką tu ten sakei apie automobilį? — paklausė Kerlį Dėjų 
stoties viršininko padėjėjas. Kerlis suprato, kad, ko gero, bus 
suklydęs, bet nusprendė pamėginti kaip nors išsisukti. Kai 
kalbiesi su žmogumi, mėgstančiu bauginti silpnesniuosius, 
nepatartina išsiduoti, kad esi silpnas ar dvejoji, taigi paklus- 
damas savo išlavėjusiam savisaugos instinktui Kerlis, užuot 
sakęs tiesą, ryžosi tvirtu balsu meluoti toliau. 

— Na, atvažiuos automobilis jo paimti, — tarė Kerlis Dėjus. 
Abiem pokalbio besiklausantiems stuobriams tai jau padarė 
šiokį tokį įspūdį; juodu stoties viršininko anksčiau nelaikė 
pakankamai svarbiu žmogumi, kad jam išvežti reikėtų auto- 
mobilio. 

— Koks automobilis? Katafalkas? — paklausė stoties virši- 
ninko padėjėjas. Kartą — Trijų Mylių Kriokliuose — jis buvo 
matęs katafalką: ilgą juodą automobilį, kuris judėjo labai lėtai, 
lyg tempiamas mulų. 

— Mašina, —tarė Kerlis Dėjus, išvis nesuprantantis, ką reiškia 
žodis „katafalkas“ — Automobilis. 

Jie visi stovėjo sustingę, nebešnekėdami, lyg pajutę pirmuo- 
sius iš lėto prasidedančio ypatingo širdies priepuolio, atseit 
trunkančio kelias valandas, simptomus. Visi tiesiog laukė, kas 
dar atsitiks, kai tolumoje pasirodė baltas kaip austrė Senio 
Vortingtono „Kadilakas“. 

Daugybėje skurdžių, nuošalių miestelių, per kuriuos važiavo 
Volis su Kende, į juos spoksojo daugiau žmonių, negu papra- 
stai spoksodavo kitur, bet jie vis tiek labai nustebo pamatę, 
kaip išvertė akis apstulbęs stoties viršininko padėjėjas ir kaip 
atvipo žiaunos dviem į juos įsispitrėjusiems valkatoms, tarsi 
prikaltiems prie suolo priešais stoties pastatą. 

— Atvažiavom: Sent Klaudas, — pasakė Kendei Volis, kupinas 
neabejotinai apsimestinio entuziazmo. Kendė nesusilaikė; iš- 
tiesė ranką ir suspaudė jam šlaunį — Mažoji Dorytė slystelėjo 
jai nuo kelių ir, užkliudžiusi tvirtai suglaustas čiurnas, nukrito 
ant „Kadilako“ grindų. Didžiausią įspūdį Kendei padarė Ker- 
lio Dėjaus ir Deivido Koperfildo veideliai. Nors Kerlis buvo 
murzinas ir susivėlęs, jo veidas švytėjo — džiugi šypsena atrodė 
kaip saulės spindulėlis; ji skverbėsi pro purvą ir skleidė vidinę 
šviesą. Murziname Kerlio veide Kendė įžvelgė tokią didelę 
viltį, kad jai net užėmė kvapą; akis užtemdė staiga plūstelėju- 
sios ašaros; bet ji dar spėjo pamatyti plačiai pražiotą Deivido 
Koperfildo burnytę. Nuo putlios — lašo formos — apatinės jo 
lūpos plona gija dryko skaidrios sveiko vaiko seilės, nukabu- 
sios beveik iki tvirtai sugniaužtų kumštelių, kuriuos mažylis, 
žiūrėdamas į akinamai baltą „Kadilaką“, spaudė prie pilvuko, 
tarsi gavęs niuksą į paširdžius. 

Volis nebuvo įsitikinęs, bet jam pasirodė, kad šiai keistai 
žmonių grupelei vadovauja stoties viršininko padėjėjas. 

— Atleiskite, — kreipėsi Volis į stoties viršininko padėjėją, 
kurio burna atrodė sustingusi, akys nė nemirktelėjo. — Gal 
pasakytumėte, kur yra našlaičių prieglauda? 

— Labai greit atlėkėt, — negyvu balsu tarė padėjėjas. „Baltas 
katafalkas! — galvojo. — Ir kokie gražūs lavonvežiai!“ Stoties 
viršininko padėjėjas neturėjo jėgų žiūrėti į merginą; tačiau 
jo vaizduotėje visam laikui išliks ta trumpa akimirka, kai į ją 
pažvelgė. 

— Atsiprašau? — tarė Volis. „Tas tipas kuoktelėjęs, — pagal- 
vojo. — Reikėtų pasikalbėti su kuo nors kitu.“ Žvilgtelėjęs į 
ant suolo stirksančius valkatas, Volis iškart suprato, kad jų tai 

tikrai neverta nieko klausti. O mažesnysis berniukas, iš kurio 
burnytės nutįsusi krištolinė seilių gija, kaip varveklis žibanti 
saulėje, jau beveik siekė žolėtas duobutes ant keliukų, atrodė 
per mažas, kad mokėtų kalbėti. — Sveikas! — nusprendęs vis 
dėlto pamėginti jį užšnekinti, maloniai tarė Volis. 

— Negyvas! — pasakė Deividas Koperfildas; seilių gija su- 
tabalavo kaip blizgutis ant Kalėdų eglės. 

„Su šituo nesusikalbėsiu“, — pagalvojo Volis ir jau ieškojo 
Kerlio Dėjaus akių; rado be vargo — Kerlio akys buvo įsmeig- 
tos į Kendę. 

— Labas! — tarė Kendė, ir Kerlis Dėjus pastebimai nugurkė 
seiles — jam, regis, net suskaudėjo. Drėgnas jo nosies galiu- 
kas atrodė nutrintas iki kraujo, bet jis vis tiek energingai jį 
zulino. 

— Gal tu galėtum mums pasakyti, kur yra našlaičių prie- 
glauda? —paklausė Volis Kerlio Dėjaus, kuris — skirtingai nuo 
abiejų valkatų ir stoties viršininko padėjėjo — žinojo, kad „Ka- 
dilakas“ ir šiedvi angeliško grožio būtybės atvažiavo ne tam, 
kad išsivežtų niekam nereikalingą stoties viršininko lavoną. 
„Jie ieško našlaičių prieglaudos“, — galvojo Kerlis Dėjus. „Nori 
ką nors įsivaikinti!“ — išgirdo savo garsiai tuksinčios širdies 
balsą. „O, Dieve, — mintyse meldė Kerlis Dėjus, — tegu išsi- 
renka mane!“ | 

Deividas Koperfildas, kaip visada apimtas transo, jau tiesė 
rankutę, norėdamas paliesti tobulai gražią monogramą ant 
„Kadilako“ durelių: auksinę Senio Vortingtono monogramą 
švytinčio 'Raudonojo delikatesinio' obuolio — su ryškiai žaliu 
lašo formos lapeliu — fone. Kerlis nustūmė mažojo Koperfildo 
rankutę šalin. 

„Turiu pats viskuo pasirūpinti, — galvojo Kerlis, —jei noriu, 
kad išsirinktų mane.“ 

— Aš jums parodysiu, kur našlaičių prieglauda, — tarė Kerlis 
Dėjus. — Jūs mus pavėžėkit. 

Kendė nusišypsojo ir atidarė jiems užpakalines dureles. Ji 
šiek tiek nustebo, kai Kerlis, kilstelėjęs mažąjį Koperfildą, 

įstūmė jį į automobilį — ne ant sėdynės, bet ant grindų. At- 
rodė, kad Koperfildui patinka sėdėti ant grindų; tiesą sakant, 
palietęs keistai išmargintą skaisčiai raudoną sėdynės apmušalą. 
jis bailiai atitraukė rankutę — dar niekada nebuvo čiupinėjęs 
odos — ir net krūptelėjo, lyg išsigandęs, kad sėdynė gali būti 
gyva. Šiandien mažajam Koperfildui jaudulio netrūko: beveik 
visą rytą jis praleido įkalintas klizmų pūslių dėžėje; pirmą kartą 
mėgino skristi; ilgai ritosi žemyn per piktžoles; paskui sėdėjo 
tam negyvam vyriškiui ant veido. „Kas dar atsitiks?“ — galvojo 
mažasis Koperfildas. Kai „Kadilakas“ pajudėjo, jis garsiai su- 
spiegė. Dar niekada nebuvo važiavęs automobiliu. 

— Jis nieko neišmano apie automobilius, — paaiškino Kendei 
Kerlis Dėjus. Ir pats Kerlis anksčiau nebuvo čiupinėjęs odos, 
tačiau dabar stengėsi oriai sėdėti ant prabangios sėdynės, 
tarsi nuo pat gimimo būtų šitaip važinėjęsis. Jis nesuprato, 
kad šviesesnės dėmės ir dryžiai ant skaisčiai raudonų sėdynių 
apmušalų atsirado nuo per nelaimingą atsitikimą užtiškusių 
chemikalų — Kerlis Dėjus vėliau daug kartų nukentės, atsitik- 
tinumus palaikęs meistriškai suplanuotais tyčiniais poelgiais. 

— Pristabdyk, Voli, — tarė Kendė. — Mažiukas bijo. 

Ji persilenkė per priekinę sėdynę ir ištiesė rankas mažajam 
Koperfildui, kuris tuoj pat liovėsi rėkęs. Kendės plaukai, iš 
abiejų pusių užkritę ant veido, ir ištiestos rankos, ir raminama 
šypsena Koperfildui priminė seselę Andželą ir seselę Edną. 
„Vyrai, — galvojo Koperfildas, — vaikus ima viena ranka ir ne- 
šioja atrėmę į klubą.“ Vyrais Koperfildas vadino Homerą Velzą 
ir daktarą Larčą. Kartais jį šitaip tampydavo ir Kerlis Dėjus, bet 
Kerlis dar nebuvo pakankamai stiprus, todėl dažnai išmesdavo 
Koperfildą ant žemės. 

— Eikš, eikš, nebijok, — kalbino Koperfildą Kendė, keldama 
jį per sėdynės atlošą ir sodindama sau ant kelių. Koperfildas 
išsišiepė ir palietė Kendės plaukus; dar niekada nebuvo lietęs 
šviesių plaukų, todėl suabejojo, ar jie tikri. Be to, jis niekada 
nebuvo uostęs taip maloniai kvepiančio žmogaus; dabar iš 
šono įsikniaubė veidu Kendei į kaklą ir kaip reikiant įtraukė 

į plaučius jos aromato. Ji iš tikrųjų meiliai jį apkabino ir netgi 
pabučiavo į smilkinį, kur buvo matyti melsvos gyslelės. Paskui 
pažvelgė į Volį ir vos nepravirko. 

Kerlis Dėjus, kuriam net silpna darėsi iš pavydo, sėdėjo 
tvirtai įsikibęs į oda aptrauktą sėdynę ir mąstė, ką tokio ga- 
lėtų pasakyti, kad jie nuspręstų pasiimti jį. „Kam gali reikėti 
manęs?“ — jau buvo begalvojąs, bet šiaip taip nuvijo tą mintį 
šalin. „Kadilako“ užpakalinio vaizdo veidrodėlyje Kerlis ieško- 
jo Volio akių; jam buvo pernelyg skaudu žiūrėti, kaip Kendė 
laiko apglėbusi Deividą Koperfildą. 

— Ar tu vienas iš našlaičių? — paklausė Volis, tikėdamasis, 
kad tas klausimas nenuskambės įžeidžiai. 

— Žinoma! — atsakė Kerlis Dėjus, per garsiai; ir pagalvojo, 
kad šneka pernelyg džiugiai. — Aš ne šiaip vienas iš našlai- 
čių, — staiga leptelėjo, — aš pats geriausias! 

Tai išgirdusi Kendė nusijuokė; paskui atsisuko, nusišypsojo 
Kerliui, ir šis pajuto, kad nebeįstengia laikytis įsikibęs į sė- 
dynės apmušalą. Žinojo, kad turėtų dar ką nors pridurti, bet 
buvo įsitikinęs, kad kai taip baisiai varva nosis, viskas, kad ir 
ką sakytų, skambėtų komiškai ir šlykščiai; nespėjęs perbraukti 
rankove per veidą, pamatė atkištą Kendės ranką su nosine. Ir 
suvokė, kad ji ne šiaip duoda nosinę, o laiko ją tvirtai pri- 
glaudusi jam prie nosies, toje vietoje, kur reikia. 

— Pūsk, — tarė Kendė. Tik vieną kartą vienas žmogus buvo 
šitaip padėjęs Kerliui išsivalyti nosį — seselė Edna. Tai prisimi- 
nęs Kerlis Dėjus užsimerkė ir papūtė — iš pradžių atsargiai. 

— Nagi, — paragino jį Kendė. — Pūsk kaip reikiant! — Ir jis 
pūtė kaip reikiant — šnypštė nosį taip smarkiai, kad net galvoje 
prašviesėjo. Nuo nepaprastai malonaus jos kvepalų aromato jis 
tiesiog apsvaigo; užsimerkė ir myžtelėjo į kelnes. Paskui, visai 
netekęs savitvardos, atsilošė ant didžiulės skaisčiai raudonos 
sėdynės. Matė, kad snargliais aptaškė Kendei visą ranką, o ji, 
regis, net nepyko; žiūrėjo į jį susirūpinusi — nuo to jos žvilgsnio 
jis dar labiau apsišlapino. Niekaip negalėjo sustabdyti čiurkšlės. 
Kendė atrodė baisiai nustebusi. 

— Į kairę ar į dešinę? — draugišku balsu paklausė Volis, 
stabtelėjęs ties keliuku, vedančiu prie užpakalinių berniukų 
skyriaus durų. 

— Į kairę! — suriko Kerlis; paskui atidarė užpakalines auto- 
mobilio dureles Kendės pusėje ir pasakė jai: — Atsiprašau! Aš 
net lovos nesu prišlapinęs. Nė karto! Nedarau į lovą. Tiesiog 
dabar esu peršalęs! Ir susijaudinau! Man nekokia diena. Iš tiesų 
aš geras! — šūktelėjo. — Aš pats geriausias! 

— Gerai, gerai, nieko tokio, lipk atgal, — tarė Kendė, bet 
Kerlis jau skuodė per piktžolyną ir netrukus dingo už tolimojo 
prieglaudos kampo. 

— Vargšas vaikas prisišlapino kelnes, — pasakė Kendė Voliui, 
kuris žiūrėjo, kaip ji laiko ant kelių Deividą Koperfildą, ir 
jautė, kad tuoj palūš. 

— Būk gera... — sušnibždėjo, — tu juk neprivalai to daryti. 
Gali gimdyti šį kūdikį. Aš jo noriu — noriu tavo kūdikio. Būtų 
puiku. Galim tiesiog apsigręžti, — maldavo jis. 

Tačiau Kendė tarė: 

— Ne, Voli. Man viskas gerai. Mums dar ne laikas turėti kū- 
dikį. — Ji įkniaubė veidą į drėgną Deivido Koperfildo kakliuką; 
užuodė malonų, saldų, bet lyg paplėkusį mažylio kvapą. 

Automobilis sustojo. 

— Tikrai taip manai? — pašnibždomis paklausė Volis. — Ne- 
privalai... 

Ji mylėjo jį ir jautėsi dėkinga, kad jis laiku pasakė kaip tik 
tai, ką turėjo pasakyti; bet Kendė Kendal buvo praktiškesnė 
už Volį Vortingtoną; be to, kaip ir jos tėvas, apsisprendusi ką 
nors daryti, ji atkakliai laikydavosi savo nuomonės; niekad 
nesuskysdavo ir nedvejodavo. 

— Berniukas sakė, kad į kairę, — tarė Kendė. — Suk į kai- 
rę, Voli. 

Ponia Grogan, stovinti kitapus kelio, mergaičių skyriaus 
tarpduryje, stebėjo neryžtingai besiartinantį „Kadilaką“. Ji 
nematė, kaip iš automobilio paspruko Kerlis Dėjus, ir neat- 


pažino gražuolei ant kelių sėdinčio mažylio. Ponia Grogan 

pamanė, jog tai tos merginos vaikas, — ir dar pagalvojo, kad, 
ko gero, pirmą kartą mato tokią dailią moterį. Vaikinas irgi 
buvo labai gražus — gal pernelyg gražus, kad galėtų būti vedęs, 
kaip sakoma Meine. 

Ponios Grogan manymu, tuodu žmonės buvo per jauni, 
kad norėtų ką nors įsivaikinti. „Kaip gaila“, — mąstė ponia 
Grogan, nes jie tikrai atrodė pasiturintys. „Kadilakas“ poniai 
Grogan didelio įspūdžio nedarė; jai patys žmonės pasirodė 
prašmatnūs. Ji net nesuprato, kuo tie gražūs jaunuoliai ją taip 
sužavėjo. Anksčiau, kai retkarčiais prabėgomis matydavo labai 
turtingus žmones, jie jai nepatikdavo; žiūrėdama į turčius, 
ji jausdavo tiktai kartėlį — dėl neįvaikintų mergaičių. Ponia 
Grogan buvo nuoširdžiai atsidavusi savo mergaitėms; kartėlyje, 
kurį ji jautė, nebuvo nieko asmeniško — tiesą sakant, beveik 
nieko asmeniško nebuvo ir visame jos gyvenime. 

Automobilis sustojo; ponia Grogan galėjo įsižiūrėti geriau. 
„O, vargšeliai, — galvojo ji. — Jie nesusituokę, susilaukė šito 
kūdikio, o dabar jis arba ji netenka paveldėjimo teisės — abu, 
be abejo, pateko į nemalonę — ir atvažiavo čia atiduoti savo 

vaiko. Bet jie nesiryžta!“ Ponia Grogan jau norėjo bėgti prie 
automobilio ir sakyti: „Neatiduokit vaiko! Važiuokit iš čia!“ 
Įsivaizduodama tokią dramą, ji tiesiog sustingo iš siaubo. „,„Ne- 
darykite to!“ — sušnibždėjo, sukaupusi visas jėgas stipriam 
telepatiniam signalui. 

Pajutęs tą jos siunčiamą signalą Volis ir pasakė Kendei, kad 
ji neprivalo darytis aborto. Bet netrukus automobilis vėl pa- 
judėjo — neapsigręžė, važiavo artyn, šalia berniukų skyriaus 
esančios ligoninės durų link. Ponia Grogan galutinai prarado 
viltį. „Berniukas ar mergaitė?“ — dar pagalvojo ji, visa nu- 
tirpusi. 

„Kas, po velnių, čia darosi?“ — galvojo Melonija prie savo 
kandžių apmąstymų lango. 

Kadangi miegamojo palubėje degė ryški šviesa, ant lango 
stiklo Melonija matė savo veido atspindį; ji žiūrėjo, kaip baltas 
„Kadilakas“ sustoja ant jos viršutinės lūpos. Kerlis Dėjus nu- 

skuodė per skruostą, o gražios šviesiaplaukės merginos rankos 
Deividą Koperfildą laikė apglėbusios ant Melonijos kaklo. 

Tik į tokį veidrodį Melonija ir težiūrėdavo. Ne todėl, kad 
jai būtų labai nepatikęs stambus jos veidas arba pernelyg arti 
viena prie kitos esančios akys, arba nesuvaldomi plaukai; 
labiausiai jai nuotaiką gadino jos veido išraiška — tas tuščias 
žvilgsnis, energijos stoka (seniau, kaip pati manė, ji bent jau 
buvo energinga). Dabar neprisiminė, kada paskutinį kartą 
matė save tikrame veidrodyje. 

Jai buvo neramu dėl to, kad ką tik tokią pat tuštumą įžvelgė 
ir Homero Velzo veide, kai jis nešė stoties viršininko lavo- 
ną, — Homeras atrodė ne tik kad neįsitempęs, bet ir nė kiek 
nenustebęs. Melonija bijojo Homero. Kaip viskas pasikeitė! Ji 
norėjo jam priminti jo pažadą. „Juk neišvyksi, ar ne?“ — vos 
nepaklausė. „Pasiimsi ir mane, jei sumanysi bėgti“, — jau žio- 
josi sakyti, bet atpažinusi tą jo naują veido išraišką (nes tai 
buvo bemaž nuolatinė jos pačios veido išraiška, Melonija tuo 
neabejojo), staiga neteko žado. 

„Kas čia per gražuoliai? — dabar galvojo ji. — Tai bent maši- 
nytė!“ Melonija nematė atvykėlių veidų, bet netgi jų pakaušiai 
kėlė jai nerimą. Šviesūs vaikino plaukai taip puikiai derėjo 
prie glotnaus, įdegusio sprando, kad Melonijai net šiurpuliai 
nuėjo per nugarą. Ir kaip gali merginos pakaušis būti toks 
tobulas — kaip gali plaukų sruogos siūbuoti ir plaikstytis taip 
tvarkingai? Kokiu ypatingu būdu įmanoma taip tiksliai nu- 
taikyti plaukų ilgį, kad jie būtų kaip tik ligi tiesių, bet gležnų 
merginos pečių? Kaip gracingai ji pakėlė mažąjį Koperfildą ir 
laikė pasisodinusi ant kelių! „Tą nupiepėlį“, — galvojo Melo- 
nija. Turbūt pusbalsiu ištarė tą žodį, nes langas ties jos burna 
staiga aprasojo; ji nebematė savo lūpų ir nosies. Kai stiklas vėl 
pasidarė skaidrus, automobilis jau važiavo ligoninės durų link. 
Melonija nemanė, kad tokiems tobuliems žmonėms galėtų 
reikėti aborto. „Jie pernelyg tobuli, kad dulkintųsi, — piktai 


galvojo ji. — Pernelyg švarūs. Ta gražuolė tikriausiai stebisi, kad 

nepastoja. Nežino, kad pirma reikia pasidulkinti. Gal jie nu- 
sprendė įsivaikinti našlaitį, bet čia tikrai nieko neras. Čia nėra 
nė vieno, kuris būtų pakankamai geras jiems“, — mąstė Melo- 
nija — pajutusi jiems neapykantą. Ji spjovė tiesiai į blyškų savo 
pačios atspindį ir žiūrėjo, kaip seilės ant stiklo slenka žemyn. 
Neturėjo jėgų judėti. „Seniau, — galvojo, — aš būčiau bent jau 
išėjusi į lauką ir kiek pašniukštinėjusi apie tą „Kadilaką.“ Gal 
jie ką nors jame paliko — ką nors gero, ką galima nukniaukti.“ 
Tačiau dabar net pagalvojusi apie tai, kad gal pavyktų ką pa- 


vogti, Melonija neįstengė atsiplėšti nuo savo lango. 


Pirmą abortą daktaras Larčas padarė padedamas seselės 
Ednos; Homero jis paprašė pažiūrėti, kas kiek minučių kar- 
tojasi sąrėmiai gimdyvei iš Damariskotos. Antrą abortą Larčui 
padėjo daryti seselė Andžela, bet daktaras Larčas primygtinai 
reikalavo, kad Homeras irgi būtų operacinėje. Jo prižiūrimas 
Homeras lašino eterį; daktaras Larčas turėjo tokią lengvą ranką 
ir buvo taip įgudęs malšinti skausmą eteriu, kad pirmoji pa- 
cientė per visą operaciją kalbėjosi su sesele Edna, bet nieko 
nejautė. Ji tauškė ir tauškė: bėrė žodžius be jokios tvarkos ar 
logikos, o seselė Edna entuziastingai jai pritarė. 

Antrąją pacientę Homeras tiesiog išjungė, ir pastebimai 
supyko ant savęs, kad apsvaigino tą moterį labiau, negu 
norėjo. 

— Atsarga gėdos nedaro, — padrąsinamai tarė jam seselė An- 
džela —uždėjusi švelnias rankas ant pabalusių moters smilkinių 
ir nejučia juos glostydama. 

Larčas Homero paprašė, kad šis įkištų makšties skėtiklį, ir 
Homeras dabar niauriai žiūrėjo į žvilgantį pacientės gimdos 
kaklelį, į užsivėrusius gimdos žiomenis. Jie buvo apsitraukę 
skaidriomis gleivėmis — tarsi ryto rūku ar rasa, ar rausvais de- 
besėliais, kokie paprastai supa tekančią saulę. Jei pro skėtiklį 
būtų pažvelgęs Volis Vortingtonas, gimdos kaklelis jam, ko 

gero, būtų pasirodęs panašus į kažkaip nežemiškai nokstantį 
blyškų obuolį. „Bet kas ten per skylutė?“ — tikriausiai būtų 
pagalvojęs Volis. 

— Na, kaip atrodo? — paklausė Larčas. 

— Puikiai, — tarė Homeras Velzas. Ir nustebo, kai Larčas 
padavė jam gimdos kaklelio stabilizatorių — gana paprastą 
instrumentą. Juo suimama viršutinė gimdos kaklelio lūpa, 
kaklelis įtvirtinamas, paskui išmatuojamas ir išplečiamas. 

— Nejaugi nesupratote, ką jums sakiau? — tarė Homeras 
daktarui Larčui. 

— Manai, kad nevalia liesti gimdos kaklelio, Homerai? —pa- 
klausė Larčas. 

Homeras stabilizatoriumi suėmė pacientės gimdos kaklelio 
lūpą — taip, kaip reikia. „Plėtiklių tai jau tikrai neliesiu, — pa- 
galvojo. — Jis manęs neprivers.“ 

Tačiau Larčas to net neprašė. Jis tarė: 

— Ačiū už pagalbą. 

Paskui pats išmatavo ir išplėtė gimdos kaklelį. Kai paprašė 
paduoti grandiklį, Homeras jį padavė. 

— Juk prisimenate, kad klausiau, ar man būtinai reikia čia 
būti? — tyliai tarė Homeras. — Sakiau, kad, jeigu jums vis tiek, 
nenorėčiau to matyti. Prisimenate? 

— Tau būtina tai matyti, — pasakė Vilburis Larčas, grandy- 
damas ir klausydamas, kada pasigirs grikšėjimas; jis kvėpavo 
negiliai, bet ritmingai. 

— Manau, — tarė daktaras Larčas, — jog turėtum dalyvauti 
nors kaip stebėtojas, turėtum bent šiek tiek man padėti, kad 
suprastum, kas tai per procedūra, ir išmoktum tai daryti — ne- 
svarbu, ar pats kada nors tai darysi, ar ne. 

— Ar aš kišuosi, kur nereikia? — dar paklausė Larčas. — Kai 
visiškai bejėgės moterys man sako, kad tiesiog negali darytis 
aborto, kad jaučiasi turinčios gimdyti dar vieną — ir dar vie- 
ną — našlaitį, ar aš mėginu jas perkalbėti? Ar mėginu? 

— Nemėginu, — tarė grandydamas. — Aš priimu naujagimį, 


po perkūnais! Gal manai, kad daugumos čia gimusių kūdikių 

gyvenimas susikloja laimingai? Gal manai, kad šitų našlaičių 
laukia šviesi ateitis? Manai? 

— Ne, nemanai, — pasakė Larčas. — Bet ar aš priešinuosi? 
Nesipriešinu. Net nepatarinėju. Suteikiu tokią pagalbą, kokios 
jos prašo: priimu našlaitį arba darau abortą. 

— Na, aš irgi našlaitis, — tarė Homeras Velzas. 

— Ar aš reikalauju, kad mąstytum taip pat kaip aš? Nerei- 
kalauju, — pasakė daktaras Larčas. 

— Bet norėtumėt. 

— Moterims, kurios pas mane ateina, norais nepagelbėsi, — 
tarė Vilburis Larčas. Jis padėjo vidutinio dydžio grandiklį ir 
ištiesė ranką, prašydamas mažesnio, kurį Homeras Velzas jau 
turėjo paėmęs ir dabar nieko negalvodamas jam padavė. 

— Aš noriu būti naudingas, — prabilo Homeras, tačiau dak- 
taras Larčas jo nesiklausė. 

— Tada tau negalima slapstytis, — pasakė Larčas. — Negalima 
nusigręžti. Juk pats man sakei, ir neklydai, jog tam, kad būtum 
naudingas, turi visur dalyvauti, viską žinoti. Nieko nevalia 
nuo tavęs slėpti. Aš tai išgirdau iš tavęs! Ką gi, tu teisus, — tarė 
Larčas. — Buvai teisus, — pridūrė. 

— Jis gyvas, — pasakė Homeras Velzas. — Tai svarbiausia. 

— Tu prisidedi prie tam tikro vyksmo, — kalbėjo daktaras 
Larčas. — Kartais prie gimimo, arba prie gyvybės nutrauki- 
mo — kitais atvejais. Žinau, kad nepritari. Toks požiūris atitinka 
įstatymus. Gali nepritarti. Bet negali nežinoti, nusisukti, negali 
nemokėti to daryti — jei kartais pakeistum savo nuomonę. 

— Aš jos nepakeisiu, — tarė Homeras Velzas. 

— Gerai, sakykim kitaip, — toliau šnekėjo daktaras Larčas. — 
Jei tu — prieš savo valią — pavyzdžiui, tam, kad išgelbėtum 
motiną... turėtum nutraukti nėštumą... 

— Aš ne gydytojas, — tarė Homeras Velzas. 

— Na, nesi tinkamai parengtas terapeutas, — pasakė daktaras 
Larčas. — Net jei mokyčiau tave dar dešimt metų, vis tiek ne- 
būtum parengtas taip, kaip reikia. Bet jei kalbėtume apie visas 
žinomas komplikacijas, susijusias su moterų lvtiniais orga- 

nais, jei kalbėtume apie tuos organus, tai galėtum būti puikus 
chirurgas. Taškas! Jau dabar išmanai daugiau negu geriausia 
pribuvėja, po perkūnais! — tarė Vilburis Larčas. 

Homeras žinojo, kad daktaras Larčas dabar ištrauks mažąjį 
grandiklį iš pacientės gimdos; jis padavė Larčui pirmą iš kelių 
sterilių higieninių paketų. 

— Niekada neversiu tavęs daryti to, kam tu nepritari, Home- 
rai, — pasakė daktaras Larčas, — tačiau tu žiūrėsi ir mokėsi daryti 
tai, ką darau aš. Jeigu ne, tai ko aš vertas? — paklausė. — Argi 
ne tam ateiname į šį pasaulį, kad dirbtume? Turime bent jau 
mokytis, bent jau žiūrėti. Kaip manai, ką tai reiškia — būti 
naudingam? Gal manai, kad turėčiau nuo tavęs atstoti? Manai, 
kad turėčiau leisti tau būti tokiam kaip Melonija? 

— O kodėl jos nemokote to daryti? — paklausė Homeras 
Velzas daktarą Larčą. 

„Neblogas klausimas“, — pagalvojo seselė Andžela, bet pa- 
cientės galva jos rankose staiga krustelėjo; moteris sudejavo, 
ir seselė Andžela priglaudė lūpas jai prie ausies. 

— Viskas gerai, mieloji, — sušnibždėjo. — Viskas jau baigta. 
Dabar pailsėkite. 

— Supranti, ką noriu pasakyti, Homerai? — paklausė daktaras 
Larčas. 

— Taip, — tarė Homeras. 

— Bet nepritari, ar ne? 

— Taigi, nepritariu, — pasakė Homeras Velzas. 

„Nelemtas paniuręs, egocentriškas, savigailos graužiamas, 
pasipūtęs, nenuspėjamas, neišmanėlis paauglys!“ — mąstė 
Vilburis Larčas, bet Homerui Velzui viso to neišrėžė, tik 
pasakė: 

— Tai gal jau apsigalvojai, nebenori tapti gydytoju? 

— Iš tiesų niekada ir nenorėjau, — tarė Homeras. — Niekada 
nesakiau, kad noriu. 

Larčas žiūrėjo į kraują ant marlės. „Tiek, kiek ir turi 
būti“, — galvojo, o kai ištiesė ranką, kad paimtų švarų paketą, 
Homeras jau buvo pasirengęs jį paduoti. 

— Nenori būti gydytoju, Homerai? — paklausė daktaras 
Larčas. 

— Taigi, — tarė Homeras Velzas. — Manau, kad nenoriu. 

— Beveik neturėjai progų pamatyti ką nors daugiau, — filoso- 
fiškai pasakė Larčas; jam gėlė širdį. — Čia aš kaltas — žinau — dėl 
to, kad medicina tau pasirodė tokia nemaloni. 

Seselė Andžela, daug tvirtesnė negu seselė Edna, jautė, kad 
tuoj gali apsiverkti. 

— Dėl nieko jūs nekaltas, — skubiai tarė Homeras. 

Vilburis Larčas dar kartą pažiūrėjo, ar pacientė ne per 
smarkiai kraujuoja. 

— Nebeturiu čia ką veikti, — tarstelėjo. — Jei gali tiesiog 
pabūti su ja, kol ji atsipeikės... Berods kaip reikiant ją ap- 
kvaišinai, — pridūrė, kilstelėjęs pacientės akių vokus. — Aš pats 
priimsiu tos moters iš Damariskotos naujagimį, kai bus laikas. 
Nežinojau, kad tau visa tai nepatinka. 

— Tai netiesa! — pasakė Homeras. — Aš galiu priimti tą 
naujagimį. Mielai jį priimsiu. — Bet Vilburis Larčas jau buvo 
nusisukęs nuo pacientės ir ėjo iš operacinės. 

Seselė Andžela žvilgtelėjo į Homerą; tas jos žvilgsnis buvo 
gana neutralus, tikrai ne deginamas ir ne smerkiamas, bet 
ir ne pritariamas (kaip pasirodė Homerui Velzui, netgi ne 
draugiškas). Ji išėjo paskui daktarą Larčą, palikusi Homerą su 
bundančia paciente. 

Homeras žiūrėjo į kraujo dėmes ant higieninio paketo; 
staiga moteris viena ranka skaudžiai sugriebė jį už riešo ir 
silpnu balsu tarė: 

— Aš čia palauksiu, mielasis, kol atvarysi automobilį. 

Berniukų dušinėje, kur buvo keletas tualeto kabinų, Vil- 
buris Larčas apsišlakstė veidą šaltu vandeniu ir žvilgtelėjo į 
veidrodį, ar nematyti ašarų žymių; jis ne ką dažniau žiūrėdavo 
į veidrodžius negu Melonija, todėl dabar nustebo išvydęs, kaip 
atrodo. „Ar seniai aš toks senas?“ — pagalvojo. Paskui veid- 
rodyje pamatė, kad jam už nugaros ant grindų pūpso šlapių 
Kerlio Dėjaus drabužių krūvelė. 

— Kerli? — pašaukė. Daktaras Larčas manėsi esąs vienas, bet 
Kerlis Dėjus irgi verkė — vienoje iš tualeto kabinų. 

— Šiandien man baisiai nesiseka, — pareiškė Kerlis. 

— Gal pasišnekėkim? — pasiūlė daktaras Larčas. Tai išgirdęs 
Kerlis išlindo iš kabinos. Jis vilkėjo apyšvariais drabužiais, 
tačiau Larčas matė, jog tie drabužiai ne Kerlio. Tai buvo seni 
Homero drabužiai, Homerui jau per maži, bet gerokai per 
dideli Kerliui Dėjui. 

— Noriu būti gražus, kad patikčiau tai gražiai porai, — pa- 
aiškino Kerlis. — Noriu, kad jie pasiimtų mane. 

— Pasiimtų tave, Kerli? — nustebęs paklausė daktaras Lar- 
čas. — Apie kokią gražią porą šneki? 

— Juk žinot, —tarė Kerlis, įsitikinęs, kad daktaras Larčas žino 
viską. — Ta graži moteris... Baltas automobilis... 

„Vargšui vaikui vaidenasi“, — pagalvojo Vilburis Larčas ir, 
kilstelėjęs Kerlį aukštyn, pasodino ant prausyklės krašto, kad 
galėtų atidžiau jį apžiūrėti. 

— O gal jie čia atvažiavo įsivaikinti ko nors kito? — liūdnai 
paklausė Kerlis. — Man atrodo, tai moteriai patinka Koperfil- 
das — bet jis net nemoka šnekėti! 

— Šiandien niekas nieko neįsivaikins, Kerli, — tarė daktaras 
Larčas. — Aš šiandien su niekuo nesu susitaręs susitikti. 

— Gal jie atvažiavo tik apsižvalgyti? —spėliojo Kerlis. — Tie- 
siog pasiims patį geriausią? 

— Taip nedaroma, Kerli, —sunerimęs pasakė daktaras Larčas. 
„Gal šitam vaikui atrodo, kad čia kokia gyvūnėlių parduotu- 
vė? —pagalvojo. — Negi jis mano, kad leidžiu žmonėms tiesiog 
atvažiuoti ir rinktis?“ 

— Nežinau, kaip kas daroma, — tarė Kerlis ir vėl pravirko. 

Vilburis Larčas, prisiminęs, koks senas atrodė veidrodyje, 
kurį laiką mąstė apie tai, kad toks darbas jam jau per sunkus; 
jautė, kad žemė jam slysta iš po kojų, ir susigriebė norįs, kad 
kas nors įsivaikintų jį — tiesiog išsivežtų iš šitos prieglaudos. Jis 


laikė prispaudęs šlapią Kerlio Dėjaus veiduką sau prie krūtinės; 

užsimerkęs išvydo mirguliuojančias dėmes, kurias paprastai 
matydavo kvėpuodamas eterio garais, tik dabar tos dėmės jam 
pasirodė labai panašios į kraujo dėmes, daugybę kartų matytas 
ant sterilių higieninių paketų. 

Žiūrėdamas į Kerlį Dėjų daktaras Larčas galvojo, ar Kerlį 
kas įsivaikins, ar jam jau gresia pavojus tapti dar vienu Ho- 
meru Velzu. 

Seselė Andžela stabtelėjo prie berniukų dušinės durų; pa- 
siklausė, kaip daktaras Larčas ramina Kerlį Dėjų. Ji labiau 
jaudinosi dėl daktaro Larčo negu dėl Kerlio; pastaruoju metu 
daktaras Larčas ir Homeras Velzas atkakliai vienas kitą pyk- 
dė; seselė Andžela niekada nemanė, kad taip galėtų elgtis du 
neabejotinai vienas kitą mylintys ir vienas kitam reikalingi 
žmonės. Ji krimtosi, kad niekuo negali jiems padėti. Dabar 
apsidžiaugė išgirdusi, kad ją šaukia seselė Edna; nusprendė, jog 
bus lengviau pasikalbėti su Homeru negu su daktaru Larču; 
dar nežinojo, ką reikėtų pasakyti vienam ar kitam. 

Homeras stebėjo po aborto iš narkozės bundančią antrąją 
pacientę; jis perkėlė ją nuo operacinio stalo ant lovos su ra- 
tukais; pakėlė šonines lovos atramas, kad moteris neišvirstų, 
jeigu jai pasidarytų silpna. Paskui žvilgtelėjo į gretimą kambarį 
ir pamatė, kad pirmoji pacientė jau sėdi, bet nusprendė, jog 
abi moterys gal norėtų dar bent kiek pabūti vienos, ir paliko 
antrąją pacientę operacinėje. Šiaip ar taip, neabejojo, jog dar 
ne laikas priimti moters iš Damariskotos kūdikį. Nedidelė 
ligoninė šiandien Homerui atrodė ypač ankšta ir perpildyta, 
jis troško turėti atskirą kambarį. Bet žinojo, kad pirmiausia 
turi atsiprašyti dėl to, kad užgavo daktaro Larčo jausmus, —tie 
žodžiai jam tiesiog išsprūdo, ir jis vos neapsiverkė pagalvojęs, 
kaip daktarui Larčui buvo skaudu juos girdėti. Homeras nu- 
ėjo tiesiai į kitapus koridoriaus esančią vaistinę, kur pastebėjo 
lovos kojūgalyje kyšančias, jo manymu, daktaro Larčo kojas; 
visos lovos nematė — ją užstojo vaistų spintelės. Kreipdamasis 
į daktaro Larčo kojas, Homeras dar pagalvojo, kad jo pėdos 

atrodo lyg ir didesnės negu visada; be to, jis stebėjosi, kad 
daktaras Larčas —tvarkingas žmogus — atsigulė su batais ir kad 
jo batai tokie purvini. 

— Daktare Larčai? — tarė Homeras. — Atsiprašau. 

Kadangi niekas neatsiliepė, Homerui galvoje šmėstelėjo 
pikta mintis, jog daktaras Larčas, ko gero, bus prisiuostęs 
eterio — šįkart tikrai ne laiku. 

— Atleiskite. Aš jus myliu, — truputį garsiau pridūrė Ho- 
meras. Jis sulaikė kvapą, kad išgirstų Larčo alsavimą, bet 
neišgirdo; sunerimęs užėjo už spintelių ir pamatė ant Larčo 
lovos tysantį negyvą stoties viršininką. Tą akimirką Homeras 
nė nepagalvojo, kad stoties viršininkui dar niekas nebuvo 
sakęs: „Aš jus myliu“. 

Daugiau nebuvo kur jo dėti. Seselė Edna su sesele Andžela 
išnešė jį iš operacinės. Būtų buvę žiauru tikėtis, kad kuri nors 
iš pacienčių, atvykusių darytis aborto, galės gulėti vienoje pa- 
latoje su negyvėliu; arba guldyti jį greta gimdyvės; juo labiau 
nebuvo galima nešti stoties viršininko į našlaičių miegamąjį 
ir palikti ant kurios nors lovos ten, nes vaikai tikrai būtų iš- 
sigandę. 

— Velniai griebtų! — tarė Homeras. 

— Kas atsitiko? — paklausė Larčas. Jis stovėjo vaistinės tarp- 
duryje su Kerliu Dėjumi ant rankų. 

— Nieko, — atsakė Homeras Velzas. — Nesvarbu... 

— Kerliui šiandien baisiai nesiseka, — paaiškino daktaras 
Larčas. 

— Užjaučiu, Kerli, — tarė Homeras. 

— Kažkas čia atvažiavo kažko įsivaikinti, — išpyškino Ker- 
lis. — Jie renkasi, kaip parduotuvėj. 

— Manau, kad ne, Kerli, — paprieštaravo daktaras Larčas. 

— Pasakyk jiems, kad aš pats geriausias. Gerai, Home- 
rai? — paprašė Kerlis. 

— Teisybė, — tarė Homeras Velzas. — Tu — pats geriausias. 

— Vilburi! — pašaukė seselė Edna. Jiedvi su sesele Andžela 
šnekučiavo prie paradinių ligoninės durų. 

Visa trijulė išsliūkino į lauką pažiūrėti, kas ten darosi: gy- 
dytojas, nenorom mediciną studijuojantis jo mokinys ir antras 
pagal amžių berniukų skyriaus našlaitis. 

Aplink „Kadilaką“ spietėsi nedidelė, bet judri kompanija. 
Automobilio bagažinė buvo atdara; gražus jaunas vyriškis 
dalino dovanas našlaičiams. 

— Gaila, kad šituo metų laiku nėra obuolių, vaikai, — šnekėjo 
Volis. — Nei sidro. Sidras jums patiktų! — linksmai pridūrė, 
dalindamas stiklainius su medumi ir gudobelių vaisių bei 
obuolių marmeladu. Nekantrios purvinos rankutės graibsty- 
te graibstė gėrybes. Marija Agnesė Kork, antra pagal amžių 
našlaitė iš mergaičių skyriaus, vis pastverdavo visko daugiau, 
negu jai priklausė. (Melonija buvo ją išmokiusi grumtis eilės 
priekyje.) Marija Agnesė buvo ponios Grogan ypač mėgsta- 
mas vardas; Korkas — Airijos grafystės, kurioje ponia Grogan 
gimė, pavadinimas. Mergaičių skyriuje visada būdavo kelios 
mažylės, pavarde Kork. 

— Yra pakankamai, užteks visiems! — optimistiškai tarė 
Volis, kai Marija Agnesė, pasikišusi po palaidinukė du stik- 
lainius medaus ir vieną gudobelių vaisių marmelado, ištiesė 
ranką, taikydamasi pačiupti dar daugiau. Vienas berniukas, 
Smoukis Fildsas, atsidaręs gautą stiklainį, kabino obuolių 
marmeladą tiesiai iš jo, ranka. — Labai skanu su skrebučiais, 
pusryčiams, — patarė jam Volis, bet Smoukis Fildsas tik išpūtė 
akis, tarsi skrebučiai būtų koks retas patiekalas, kurio kasdien 
negausi per pusryčius. Smoukis Fildsas neabejotinai ketino 
išvalgyti visą marmeladą čia pat. Marija Agnesė nusižiūrėjo 
ant užpakalinės kabrioleto sėdynės gulintį raginį plaukų seg- 
tuką — Kendė buvo jį išsisegusi ir padėjusi į šalį. Marija Ag- 
nesė atsisuko į Kendę ir staiga išmetė antrą gudobelių vaisių 
marmelado stiklainį jai po kojomis. 

— Oi! — tarė Kendė, lenkdamasi paimti stiklainio, o Marija 
Agnesė akimirksniu nukniaukė segtuką — mažasis Džonas Vol- 
šas susižavėjęs sekė mitrius jos judesius. Ant plikos Marijos 
Agnesės blauzdos Kendė pastebėjo sudžiūvusio kraujo, o gal 

rūdžių, ruoželį ir jai netikėtai pasidarė šleikštu; vos susilaikė 
nepaseilinusi piršto ir nepamėginusi to ruoželio nutrinti. At- 
sistojusi ir padavusi mergaitei stiklainį, pajuto, kaip svaigsta 
galva. Pro ligoninės duris į lauką išėjo keli suaugę žmonės; 
juos pamačiusi Kendė susikaupė: „Juk atvažiavau čia ne tam, 
kad žaisčiau su vaikais“, — pagalvojo. 

— Aš — daktaras Larčas, — pasakė pagyvenęs vyriškis Voliui, 
kuris tiesiog sustingęs iš nuostabos žiūrėjo, kaip ryžtingai 
Smoukis Fildsas tuština obuolių marmelado stiklainį. 

— Volis Vortingtonas, — prisistatė Volis, energingai kraty- 
damas daktarui Larčui ranką ir duodamas jam stiklainį Airos 
Titkombo medaus. — Šviežias, iš Vandenyno Vaizdo sodų. Jie 
Harts Roke, bet apskritai mes gyvenam visai netoli vandeny- 
no — beveik Harts Heivene. 

— Harts Heivene? — tarė Vilburis Larčas, apžiūrinėda- 
mas medų. Jam pasirodė, kad nuo to vaikino dvelkia jūros 
vėju — taip pat aiškiai kaip ir naujais, šiugždančiais šimto do- 
lerių banknotais. „Kieno veidas nupieštas ant šimto dolerių 
banknoto?“ — mėgino įsivaizduoti Larčas. 

— Pasakyk jai, — paragino Homerą Velzą Kerlis Dėjus, pirštu 
rodydamas į Kendę, bet galėjo ir nerodyti. Homeras Velzas 
matė ją, tik ją, nuo pat tos akimirkos, kai pro ligoninės duris 
žengė į lauką. Mažasis Koperfildas stovėjo apsikabinęs jos koją, 
tačiau tai berods nė kiek nekliudė jai būti gracingai — ir nie- 
kas negalėjo užgožti jos spindesio. — Pasakyk jai, kad aš pats 
geriausias, — ragino Homerą Kerlis. 

— Sveikas! — kreipėsi Kendė į Homerą, nes jis buvo aukš- 
čiausias; toks pat aukštas kaip Volis. — Aš — Kendė Kendal. 
Tikiuosi, kad nesutrukdėme. 

„Sutrukdėte: mes čia šiandien darom du abortus, dvi autop- 
sijas, priimam kūdikį, radom lavoną ir ginčijamės“, — galvojo 
Homeras Velzas, bet viso to nesakė, tik tarė: 

— Jis — pats geriausias. 

„Be jokios intonacijos! — pagalvojo Kerlis Dėjus. — Nelabai 

įtikinamai! 

— Aš, — pasakė Kerlis, atsistodamas tarp jų. — Jis kalba apie 
mane. Aš esu pats geriausias. 

Kendė pasilenkė prie Kerlio ir sušiaušė kibius garbanotus 
jo plaukus. 

— Žinoma, kad geriausias! — linksmai tarė. O atsitiesdama 
Homero paklausė:— Tu čia dirbi? Ar esi vienas iš... — Ji ne- 
žinojo, ar mandagu būtų sakyti „iš jy.“ 

— Ne visai, —sumurmėjo Homeras, galvodamas: „Aš ne visai 
čia dirbu ir ne visai esu vienas iš jų“. 

— Jo vardas Homeras Velzas, — pasakė Kendei Kerlis, nes 
Homeras buvo pamiršęs prisistatyti. — Jis per didelis, nebe- 
tinkamas įsivaikinti. 

— Matau! — susidrovėjusi tarė Kendė. „Turėčiau kalbėtis 
su gydytoju“, — nesmagiai pagalvojo, jau pykdama ant Volio, 
kam jis subūrė tokią minią. 

— Užsiimu obuolių auginimu, — pasakojo Volis daktarui 
Larčui. — Tai mano tėvo verslas. Tikriau sakant, — pridū- 
rė, — Mano motinos. 

„Ko šitas kvailys iš manęs nori?“ — galvojo Vilburis Larčas. 

— O, aš mėgstu obuolius! — tarė seselė Edna. 

— Būčiau atvežęs jums daug obuolių, — pasakė Volis, — bet 
dabar netinkamas metų laikas. Jums reikėtų patiems turėti 
obelų sodą. — Jis mostelėjo į pliką kalvos šlaitą jiems už nu- 
garų. — Štai šita kalva, — tarė. — Ją plauna vanduo. Reikėtų 
apsodinti. Aš netgi galėčiau duoti jums medelių. Po šešerių 
ar septynerių metų jau turėtumėte savų obuolių; obelys tame 
sode derėtų ilgiau negu šimtą metų. 

„Kam man reikia šimtą metų derėsiančių obelų?“ — galvojo 
Vilburis Larčas. 

— Juk būtų gražu, ar ne, Vilburi? — tarė seselė Edna. 

— Be to, jums reikėtų spaustuvo sultims spausti, — patari- 
nėjo Volis. — Vaikai turėtų šviežių obuolių ir šviežio sidro — ir 
įdomų užsiėmimą. 

„Jiems nereikia įdomaus užsiėmimo, — galvojo daktaras 


Larčas. — Jiems reikia namy!“ 

„Jie iš kokios nors labdaros organizacijos“, — apdairiai mąstė 
seselė Andžela. Prikišusi lūpas daktarui Larčui prie ausies, ji 
sušnibždėjo: „Turbūt nemažai paaukos“, kad daktaras Larčas 
nebūtų nemandagus. 

„Jie per jauni, kad aukotų kam nors savo pinigus“, — galvojo 
Vilburis Larčas. 

— Bitės! — šnekėjo Volis. — Jums reikėtų ir bičių. Vaikams 
būtų įdomu, ir ne taip jau pavojinga, kaip daug kas mano. 
Turėtumėte savo medaus, be to, tai būtų puiki auklėjimo prie- 
monė; bitės — pavyzdinė visuomenė, į jas žiūrėdamas matai, 
kaip reikia dirbti visiems kartu. 

„Užsičiaupk, Voli'“, — galvojo Kendė, nors ji žinojo, ko- 
dėl jis niekaip nesiliauja plepėjęs. Jis neįpratęs bendrauti su 
žmonėmis, kurių negali tučtuojau pralinksminti, dar niekada 
nebuvo patekęs į aplinką, kurioje tiek nevilties, kad niekam 
nesinori net kalbėti. Jis nemoka sušvelninti tokių sukrėtimų 
paprasčiausiai mėgindamas visa tai suvokti. Nenutrūkstamas 
Volio pliurpimas — seraširdžio žmogaus pastangos; jis manosi 
galįs patobulinti pasaulį — viską sutvarkyti, kad visiems būtų 
geriau. 

Daktaras Larčas apžvelgė vaikus, godžiai šlamščiančius medų 
ir marmeladą. „Ar šitie jaunuoliai čia atvažiavo tik pažaisti su 
našlaičiais ir pažiūrėti, kaip jie visi apsivems?“ — galvojo. Jam 
derėjo atidžiau pažvelgti į Kendę, tada būtų supratęs, ko jie 
atvažiavo. Bet Vilburis Larčas nemokėjo žiūrėti moterims į 
akis; per daug jų buvo matęs ryškioje šviesoje. Seselė Andžela 
kartais galvodavo, ar daktaras Larčas pats suvokia, kad yra 
linkęs nepastebėti moterų. Ar tai profesinė gydytojų akušerių 
liga, ar tiesiog vyrus, linkusius nepastebėti moterų, kažkodėl 
domina akušerija? 

Homeras Velzas moteris pastebėdavo; visada žiūrėdavo 
tiesiai joms į akis, gal todėl, seselės Andželos manymu, taip 
nepatogiai jausdavosi, matydamas jas ginekologinėje kėdėje. 
Seselei Andželai atrodė keista, kad Homeras, matęs viską, ką 
daro daktaras Larčas, niekada nežiūrėdavo, kaip ji arba seselė 

Edna moteris apskuta. Jis taip atkakliai ginčydavosi su dak- 
taru Larču, ar būtinai reikia apskusti moteris prieš abortus. 
Homeras visada sakydavo, kad nereikia ir kad moterims tai 
tikrai nepatinka. 

— Nepatinka? — piktindavosi daktaras Larčas. — Gal manai, 
kad aš čia užsiimu kokiu pramogų verslu? 

Kendė jautėsi bejėgė; lyg ir niekas nežinojo, ko ji čia stovi. 
Aplinkui grūdosi vaikai, vis atsitrenkdami jai į klubus, ir dar 
šitas sumišęs gražus tamsiaplaukis vaikinas, tikrai jos amžiaus, 
bet kažkodėl atrodantis taip, tarsi būtų vyresnis... gal ji jam 
turėtų sakyti, ko atvažiavo į Sent Klaudą? Nejaugi niekas negali 
to suprasti vien į ją pažiūrėjęs? Pagaliau Homeras Velzas kaip 
tik taip į ją ir pažiūrėjo; jų žvilgsniai susitiko. Kendei staiga 
dingtelėjo į galvą, kad Homeras ją matė jau daugybę kartų, 
netgi nuogą, kad jis stebėjo, kaip ji auga, žiūrėjo į ją ir tada, 
kai ji darė tai, dėl ko dabar čia atvyko prašyti pagalbos. Ho- 
meras pasijuto sukrėstas, kai gražios nepažįstamos merginos, 
kurią spėjo įsimylėti, akyse įžvelgė tokį įprastą ir apgailėtiną 
rūpestį kaip nepageidaujamas nėštumas. 

— Gal jums bus patogiau viduje, — sumurmėjo Homeras. 

— Taip, ačiū, — tarė Kendė, dabar nebegalėdama pažvelgti 
jam į akis. 

Larčas, pamatęs, kad mergina eina ligoninės durų link, — ir 
atpažinęs atsargią eiseną, kokia paprastai būna moterų, kurios 
eidamos žiūri sau į kojas, — staiga pagalvojo: „O, dar vienas 
abortas. Štai ko jiems reikia!“ Jis jau buvo besekąs paskui 
merginą ir Homerą, kai Smoukis Fildsas išbaigė marmeladą 
ir atsidarė kitą stiklainį — medaus. Smoukis valgė tarytum net 
nejausdamas jokio malonumo, bet labai susikaupęs; netgi 
stumtelėtas pro jį besibraunančio našlaičio, neatitraukė akių 
nuo mažytės savo letenėlės, vis kabinančios ir kabinančios 
iš stiklainio medų. Pastumtas smarkiau, jis lyg suurzgė — ar 
sugargaliavo — ir susigūžė, tarsi norėdamas apsaugoti stiklainį 
nuo kitų grobuonių. 

Homeras vedė Kendę į seselės Andželos kabinetą; nuo 
slenksčio pamatė iš balto emaliuoto laboratorinio padėkliuko, 

kuris tebebuvo padėtas ant rašomosios mašinėlės, kyšančias 
negyvo kūdikio rankutes. Tos rankutės. regis, tebelaukė ka- 
muolio, bet Homero reakcija buvo pakankamai greita; jis tarp- 
duryje staiga apsisuko ir išstūmė Kendę atgal į koridorių. 

— Čia daktaras Larčas, — pasakė Homeras Kendei, supažin- 
dindamas juodu ir varydamas koridoriumi tolyn, į vaistinę. 

Vilburis Larčas buvo pamiršęs, kad ant rašomosios mašinėlės 
seselės Andželos kabinete guli negyvas kūdikis. Žiūrėdamas 
į Homerą, Larčas piktai tarė: 

— Nejaugi neleisim panelei Kendal net prisėsti? 

Jis buvo pamiršęs ir tai, kad vaistinėje tyso stoties viršinin- 
ko lavonas; pamatęs purvinus to puspročio batus, truktelėjo 
Homerą į šalį ir sušnypštė: 

— Ar tau visai negaila šitos vargšės merginos? 

Homeras pašnibždomis jam atsakė, kad, jo manymu, pa- 
matyti dalį suaugusio vyro lavono yra geriau negu visą negyvą 
kūdikį. 

— O, —tarė Vilburis Larčas. 

— Aš priimsiu tos moters iš Damariskotos naujagimį, — vis 
dar pašnibždomis pridūrė Homeras. 

— Na, labai neskubėk, — sušnibždėjo Larčas. 

— Noriu pasakyti, kad net nesiartinsiu prie šitos, — tylu- 
tėliai tarė Homeras, dirstelėjęs į Kendę. — Net nežiūrėsiu, 
suprantate? 

Daktaras Larčas atidžiai nužvelgė merginą. Tarėsi šį tą su- 
prantąs. Mergina buvo labai graži, tai suvokė netgi daktaras 
Larčas; be to, jis pirmą kartą matė Homerą tokį susijaudinu- 
sį. „Homeras mano, kad įsimylėjo! — galvojo daktaras Lar- 
čas. — Arba jam atrodo, kad norėtų įsimylėti. Nejaugi buvau 
visiškai nejautrus? Ar šitas berniukas tebėra vaikas, kuriam 
norisi moteris idealizuoti? Ar jau pakankamai subrendęs vyras, 
trokštantis užmegzti romaną?“ 

Atskubėjęs Volis prisistatė Homerui Velzui. Vilburis Larčas 
pagalvojo: „Gal jam vietoj smegenų obuolių košė? Kodėl jis 
šnibžda?“ Daktarui Larčui nė į galvą neatėjo, kad Volis, ma- 

tantis ne visą stoties viršininko lavoną, o tiktai kojas, tikriausiai 
mano, jog stoties viršininkas miega. 

— Norėčiau bent akimirką ramiai pasišnekėti su panele 
Kendal, — tarė Vilburis Larčas. — Susipažinti visi galėsime ir 
kitąkart. Edna pagelbės man su panele Kendal, ojūs, Andžela, 
gal padėsite Homerui priimti moters iš Damariskotos kūdikį? 
Homeras — kvalifikuotas pribuvėjas, — paaiškino daktaras Larčas 
Voliui ir Kendei. 

— Tikrai? — susižavėjęs pasakė Homerui Volis. — Oho! 

Homeras Velzas tylėjo. Seselė Andžela, pasišiaušusi dėl 
žodžio „pribuvėjas“ — dėl to, kad daktaras Larčas, kaip ji vi- 
siškai teisingai išgirdo, kalbėjo pernelyg globėjiškai ir lyg iš 
aukšto, — labai švelniai palietė Homerui ranką ir tarė: 

— Aš tau paskaičiuosiu sąrėmius. 

Seselė Edna, kaip visada spinduliuojanti beatodairiška meile 
daktarui Larčui, linksmai atkreipė jo dėmesį į tai, kad keletą 
žmonių teks perkelti kitur, į kitas lovas, jei reikia paruošti 
kambarį Kendei. 

— Būkite maloni, taip ir padarykite, — tarė daktaras Larčas. — 
Dabar norėčiau ramiai pasišnekėti su panele Kendal, — pa- 
kartojo, bet matė, kad Homeras stovi lyg suakmenėjęs; pats 
to nejausdamas, Homeras spoksojo į Kendę. „Berniūkštis tie- 
siog mano akyse visai pakvaišo“, — pagalvojo Vilburis Larčas; 
Obuolgalvis berods irgi nė neketino išeiti iš vaistinės. — Jei 
leisite, norėčiau panelei Kendal kai ką paaiškinti, — pasakė 
Vilburis Larčas Voliui (kreiptis į Homerą nebuvo jokios pra- 
smės). — Norėčiau kai ką jai pasakyti, pavyzdžiui, apie krau- 
javimą — po to, — pridūrė Larčas, tikėdamasis, kad, kai Volis 
išgirs žodį „kraujavimas“, rausvas kaip obuolys jo veidas bent 
kiek pablykš. Taip ir buvo — gal dar ir todėl, kad vaistinėje 
tvyrojo iš koto verčiantis eterio kvapas. 

— Jai kažką pjaus? — graudžiu balsu paklausė Volis Homero; 
Homeras pagriebė Volį už rankos ir akimirksniu ištempė iš 
vaistinės. Į koridorių ir paskui pro duris į lauką išvilko taip 
greitai, kad Volis beveik ir nespėjo pajusti šleikštulio. Puikios 


256 JOHN IRVING 


Homero reakcijos dėka Volis susivėmė tik kai juodu jau buvo 
už berniukų skyriaus pastato — ant kalvos šlaito, kurį Volis 
siūlė apsodinti obelimis; ant to paties šlaito, per kurį praėjusią 
naktį buvo nusidriekęs Homero Velzo šešėlis, ilgesnis negu 
daktaro Larčo. 

Abu vaikinai vaikščiojo aukštyn, žemyn ir skersai šlaitą, 
tiesiomis linijomis — taip, kaip Volis mintyse jau sodino me- 
džių eiles. 

Homeras mandagiai paaiškino, kas bus daroma Kendei, bet 
Volis labiau norėjo šnekėti apie obelis. 

— Šitas šlaitas bus kaip tik įprastiniam keturiasdešimties iš 
keturiasdešimties sklypui, — tarė Volis, paėjęs keturiasdešimt 
pėdų į vieną pusę ir kuo tiksliausiai pasisukęs stačiu kampu. 

— Jei nėštumas ne daugiau kaip trijų mėnesių, — pasakė 
Homeras, — žnyplių tikriausiai neprireiks, reikės tik išplėsti 
kaklelį... na, gimdos angą... ir išgrandyti... išvalyti. 

— Patarčiau pasisodinti keturias eiles 'Makintošų", paskui 
eilę "Raudonųjų delikatesinių', — kalbėjo Volis. — Pusė me- 
džių turėtų būti 'Makai'". O kitus pamaišyčiau — gal dešimt 
procentų "Raudonųjų delikatesinių', dar dešimt ar penkiolika 
*Kortlendų'ir*Boldvinų". Tikriausiai norėtumėt ir kelių 'Šiau- 
rės žvalgų", be to, dar pridėčiau keletą 'Gravenštainų' — puikūs 
obuoliai pyragams, ir gana ankstyvi. 

— Pjauti tai nereikės nieko, — pasakė Voliui Homeras, — bet 
šiek tiek kraujo bus. Iš tiesų mes to net nevadinam kraujavimu, 
nes kraujas paprastai bėga nesmarkiai. Daktaras Larčas puikiai 
moka migdyti eteriu, taigi nesijaudink —ji nieko nejaus. Vė- 
liau, be abejo, jai truputį paskaudės, — neslėpė Homeras. — Tai 
toks lyg ir spazmiškas skausmas. Daktaras Larčas sako, kad visi 
kiti sunkumai būna psichologiniai. 

— Galėtum važiuoti su mumis prie vandenyno, — pasiūlė 
Homerui Volis. — Prikrautume sunkvežimį medelių, po die- 
nos ar dviejų grįžtume čia ir kartu pasodintume sodą. Ilgai 

— Sutarta! — tarė Homeras Velzas. „Prie vandenyno, — pa- 
galvojo. — Aš pamatysiu vandenyną. Būsiu su ta mergina. 
Važiuosiu tuo automobiliu su ta mergina.“ 

— Pribuvėjas. Čia tai bent! — nusistebėjo Volis. — Tikriausiai 
ketini tapti gydytoju? 

— Vargu... — pasakė Homeras Velzas. — Dar nenuspren- 
džiau. 

— Na, sodininkystė — mūsų šeimos verslas, — tarė Volis. — Aš 
mokausi koledže, bet iš tikrųjų net nežinau, kam man to 
reikia. 

„Koledže...“ — galvojo Homeras Velzas. 

— Kendės tėvas — omarų žvejys, — pasakojo Volis, — bet ji 
irgi mokysis koledže. 

„Omarai! — galvojo Homeras Velzas. — Jūros dugnas!“ 

Jiems jau mojavo kalvos papėdėje sustojusi seselė Andžela. 

— Damariskota pasirengusi! — šūktelėjo ji Homerui Velzui. 

— Turiu eiti priimti kūdikio, — pasakė Homeras Voliui. 

— Dievulėliau! — tarė Volis. Atrodė nusiteikęs pasilikti ant 
kalvos. — Aš gal dar pabūsiu čia. Nenoriu nieko girdėti, — pri- 
dūrė ir maloniai, lyg atgailaudamas, nusišypsojo Homerui. 

— Daug triukšmo nebus, — pasakė Homeras. Jis galvojo ne 
apie moterį iš Damariskotos; galvojo apie Kendę, apie grikšėji- 
mą, kuris girdėti, kai gimda valoma grandikliu; bet nusprendė 
pasigailėti naujojo draugo ir jam apie tai nepasakoti. 

Palikęs Volį ant kalvos, Homeras pastriuokom pasileido 
seselės Andželos link; vieną kartą dar grįžtelėjo į Volį ir pa- 
mojavo. Jo amžiaus vaikinas! Tokio pat didumo! Juodu buvo 
vienodo ūgio, bet Volis raumeningesnis — daktaras Larčas spė- 
jo, jog todėl, kad sportuoja. „Jo kūnas kaip didvyrio, — galvojo 
daktaras Larčas, prisimindamas visus tuos didvyrius, kuriems 
mėgino padėti Prancūzijoje, per Pirmąjį pasaulinį karą. — Liek- 
nas, bet raumeningas: tokie ir būna didvyrių kūnai — suvarpyti 
kulkų“, — galvojo Vilburis Larčas. Jis ir pats nesuprato, kodėl 

„O Volio veidas?“ — galvojo Vilburis Larčas. Gražaus Volio 
veido bruožai atrodė švelnesni negu Homero, nors Homeras 
irgi buvo gražus. Volio kūnas buvo stipresnis, tačiau jo kaulai 
tarsi smailesni — ir dailesni. Volio akyse nebuvo nė šešėlio 
pykčio; tai buvo gerų ketinimų kupino žmogaus akys. „Kūnas 
kaip didvyrio, o veidas... veidas kaip geradario!“ — padarė iš- 
vadą Vilburis Larčas, nubraukdamas į šalį šviesių gaktos plau- 
kų garbaną, nenukritusią tiesiai į atliekų maišelį, o prilipusią 
prie vidinės Kendės šlaunies pusės, netoli pakelto ir sulenkto 
jos kelio. Larčas padėjo vidutinio dydžio grandiklį ir paėmė 
mažesnį; imdamas matė virpančius merginos akių vokus, ir 
švelnius seselės Ednos nykščius, — kuriais ji masažavo mergi- 
nai smilkinius, — ir kiek pravertas merginos lūpas; kaip tokia 
jauna mergina, ji buvo nepaprastai rami, o užmigdyta eteriu 
atrodė dar ramesnė. „Jos veidas toks gražus todėl, kad ji dar 
nejaučia kaltės“ — galvojo Larčas. Jis stebėjosi matydamas, 
kad Kendė atrodo kaip moteris, kuri apskritai niekada nesi- 
jaus nusikaltusi. 

Pajutęs, jog seselė Edna pastebėjo, kokiu tiriamu žvilgsniu 
jis žiūri į merginą, Larčas vėl sutelkė dėmesį į tai, ką matė pro 
skėtiklį, ir užbaigė darbą mažuoju grandikliu. 

„Geradarys, — galvojo Vilburis Larčas. — Homeras sutiko 
savo geradarį!“ 

Panašiai mąstė ir Homeras Velzas. „Susipažinau su Meino 
princu, — galvojo jis. — Mačiau Naujosios Anglijos kara- 
lių — ir esu pakviestas į jo pilį.“ Daug kartų keliavęs Deivido 
Koperfildo puslapiais, Homeras pagaliau suprato, kaip jautėsi 
jaunasis Deividas, susipažinęs su Stirfortu. „Mano akyse jis 
buvo didelis žmogus, — pasakojo Koperfildas. — Mėnulio ap- 
šviestame jo veide nebuvo matyti jokio paslaptingo ateities 
šešėlio. Joks šešėlis nelydėjo jo žingsnių, kai mudu su juo visą 
naktį vaikščiojome sapne po sodą.“ 

„Jokio paslaptingo ateities šešėlio... — galvojo Homeras 

— Stumkite, — pasakė jis moteriai iš Damariskotos. — Ar 
Damariskota prie vandenyno? — paklausė besistanginančios 
gimdyvės, įtempusios sprandą ir net pabalusiais pirštais iš visų 
jėgų spaudžiančios seselei Andželai ranką. 

— Netoli! — riktelėjo moteris ir išstūmė savo kūdikį į Sent 
Klaudą — Homeras dešine ranka tvirtai suėmė slidžią jo gal- 
vutę. Delno apačia prilaikydamas gležną naujagimio kaklą, 
kaire ranka kilstelėjo jo užpakaliuką ir ištraukė kūdikį „į pa- 
saulį“ — kaip sakydavo daktaras Larčas. 

Gimė berniukas. Stirfortas — tokiu vardu Homeras Velzas 
pavadins šį antrąjį savarankiškai priimtą kūdikį. Homeras 
perkirpo virkštelę ir nusišypsojo, išgirdęs garsų sveikutėlio 
mažojo Stirforto riksmą. 

Kendė, bundanti iš narkozės, išgirdo naujagimio verksmą ir 
krūptelėjo; jei daktaras Larčas būtų matęs jos veidą tą akimirką, 
gal būtų įžvelgęs jame šiokį tokį kaltės jausmą. 

— Berniukas ar mergaitė? — paklausė ji, sunkiai apversdama 
liežuvį. Tik seselė Edna išgirdo, ką ji sako. — Kodėl jis ver- 
kia? — klausė Kendė. 

— Nekreipk dėmesio, mieloji, — tarė seselė Edna. — Viskas 
jau baigta. 

— Norėčiau turėti kūdikį, kada nors, — suvapėjo Kendė. — 
Tikrai norėčiau. 

— Na, žinoma, mieloji, — tarė seselė Edna. — Galėsi turėti 
tiek vaikų, kiek norėsi. Neabejoju, kad tavo vaikai bus labai 
gražūs. 

— Gimdysi Meino princus! — staiga pasakė Kendei daktaras 
Larčas. — Naujosios Anglijos karalius! 

„Na, na... senas kuilys, — pagalvojo seselė Edna. — Jis flir- 
tuoja!“ Jos meilė Larčui akimirką priblėso. 

„Kaip keista, — mąstė Kendė, — negaliu įsivaizduoti, kaip 
jie atrodys.“ Kurį laiką jos mintys klaidžiojo. „Kodėl tas kū- 
dikis verkia?“ — nesuprato ji. Vilburis Larčas tvarkydamasis 

plaukai buvo tokios pat gelsvai rudos spalvos kaip ir Kendės 
oda, tikriausiai todėl seselė Edna jų ir nepamatė. Girdėdamas, 
kaip verkia moters iš Damariskotos naujagimis, Larčas galvojo, 
kad neturėtų būti savanaudis; turėtų paskatinti Homerą su- 
sidraugauti su šia jauna pora. Vogčiomis dar kartą žvilgtelėjo 
į snaudžiančią merginą; ji tiesiog spinduliavo neregėtomis 
galimybėmis. 

„Be to, žmonės visada valgys obuolius, — galvojo Lar- 
čas, — toks gyvenimas turbūt malonus.“ 

Emaliuotas obuolys ant „Kadilako“ durelių — su auksine 
monograma —ypač sudomino šiaip taip išsijudinusią Meloniją; 
ji mėgino tą obuolį pavogti, tik paskui suvokė, kad jo nenu- 
krapštys. Kai Marija Agnesė pasirodė mergaičių skyriuje — lie- 
somis rankomis apsiglobusi daugybę marmelado ir medaus 
stiklainių, — Melonija nusprendė vis dėlto nueiti pažiūrėti, 
kas ten darosi. Eidama irzliai galvojo, kad jai kaip visada nie- 
ko neliko, — ji nespėjo net pamatyti tų gražių žmonių; mielai 
būtų dar kartą į juos žvilgtelėjusi. Kad nėra nieko, ką būtų 
verta vogti, ji suprato iš pirmo žvilgsnio, — automobilyje gu- 
lėjo tik sena knyga; vėliau Melonija galvos, jog tikriausiai jai 
paties likimo buvo lemta perskaityti tos knygos pavadinimą 
ir autoriaus vardą bei pavardę. Knyga atrodė numesta ant au- 
tomobilio grindų kaip nebereikalinga. Pavadinimas Mažoji 
Dorytė Melonijai nereiškė nieko, bet Čarlzo Dikenso vardą ji 
atpažino — Homeras Velzas garbino Dikensą kaip kokį didvyrį. 
Nė nesusimąsčiusi apie tai, kad pirmą kartą gyvenime elgiasi 
nesavanaudiškai, Melonija pavogė knygą — Homerui. Tą aki- 
mirką jai net mintis neatėjo į galvą, kokį įspūdį jam padarys 
toks jos poelgis, kokia gera ji tikriausiai jam pasirodys. Ji tik 
kilniai pagalvojo: „O, dovana Saulelei!“ 

Jai tai reiškė daugiau, negu pati galėjo sau prisipažinti: 
tai, kad Homeras buvo pažadėjęs neišvykti iš Sent Klaudo 
be jos. 

Paskui ji pamatė Volį; jis ėjo „Kadilako“ — ir ligoninės 
durų — link, bet vis gręžiojosi į kalvą. Jau įsivaizdavo sodą 

derliaus nuėmimo metu: į medžius atremtos ilgos kopėčios, 
obuolius skina patys našlaičiai. Bušelio talpos dėžės sukrautos 
į krūvas tarp medžių eilių; vienu tarpu važiuojantis traktorius 
velka priekabą, jau pilna obuolių. Derlius atrodo geras. 

„Iš kur jie gaus traktorių?“ — galvojo Volis. Jis už kažko 
užkliuvo, šiaip taip atgavo pusiausvyrą ir apsidairė, kur eina: 
prie palikto „Kadilako“. Melonijos ten nebebuvo. Ji pabūgo. 
Pagalvojo, kad susitiks su tuo gražiu vaikinu akis į akį... Ne- 
buvo įsitikinusi, kad galėtų pakęsti jo abejingumą. Jeigu jis 
jos išvaizda aiškiai pasibaisėtų, ji dėl to nesuktų sau galvos; 
Melonija neretai mėgaudavosi savo gebėjimu šiurpinti žmones. 
Bet mintis, kad jis gali jos net nepastebėti, jai atrodė nepa- 
keliama. O jeigu jis tiesiog paduotų jai stiklainį medaus, ji 
tuo stiklainiu suknežintų jam makaulę. „Manęs medum nepa- 
pirksi“, — galvojo Melonija, slėpdama Mažąją Dorytę užantyje, 
prie dunksinčios širdies. 

Ji perėjo per kelią tarp berniukų ir mergaičių skyrių — kaip 
tik tada, kai pasirodė tuo pačiu keliu įkalnin, ligoninės link, 
atkopiantis stoties viršininko padėjėjas. Iš pradžių ji jo nepa- 
žino — buvo toks išsipuošęs. Melonija visada manė, kad jis 
paprasčiausias kombinezonu apsitempęs mulkis, mėgstantis 
kištis į kitų reikalus, pasipūtęs ir amžinai nutaisęs tokią veido 
išraišką, lyg jaustųsi labai svarbus, dirbdamas kvailiausią, Melo- 
nijos supratimu, darbą, kokį tik galima įsivaizduoti: sutikdamas 
ir išlydėdamas traukinius. Niūri geležinkelio stoties aplinka 
Meloniją slėgdavo; ji vengė ten lankytis. Juk į stotį eini tik 
tam, kad išvyktum. O stovėti ten visą dieną ir įsivaizduoti, kad 
išvyksti... Ar gali kas būti liūdniau arba kvailiau? Ir štai dabar 
šitas stuobrys ateina čia, nenusiskutęs to, ką galima vadinti jo 
ištisus metus trukusių pastangų užsiauginti ūsus rezultatu, bet 
nepaprastai prašmatniai apsirengęs — lyg tikėtųsi ką sužavėti. 
„Na, gal ne... — staiga suvokė Melonija. — Jis apsirengęs kaip 
žmogus, einantis į laidotuves.“ 

Taip ir buvo: tam paprastam, bet ambicingam vaikinui 
baltasis „„Kadilakas“ tikrai padarė įspūdį; vaikinas pamanė, 

kad galės perimti stoties viršininko pareigas, jei deramai ir 
iškilmingai, kaip suaugęs žmogus, atsisveikins su velioniu. Jis 
baisiai bijojo daktaro Larčo, o pagalvojęs apie nėščias moteris 
išvis norėdavo kur pasislėpti, tačiau buvo įsitikinęs, kad ap- 
silankymas našlaičių prieglaudoje, kur guli stoties viršininko 
kūnas, yra varginanti, bet neišvengiama laidotuvių apeigų 
dalis. Nuo seilių ar vėmalų kvapo, kuriuo, jo nuomone, atsi- 
davė kūdikiai, jam darėsi šleikštu; tam, kad išsirengtų į našlai- 
čių prieglaudą, stoties viršininko padėjėjui reikėjo neįprastos 
drąsos, todėl dabar jo kvailoko, jauno veido išraiška buvo 
beveik kaip suaugusio vyro — jei nekalbėtume apie švelnius 
pūkelius, bjaurojančius viršutinę jo lūpą, dėl kurių jo pastangos 
rodyti vyriškumą buvo juokingos. Be to, jis dar pasunkino 
sau kopimą į kalvą, pasiėmęs visus katalogus; kadangi buvo 
aišku, jog stoties viršininkui jų nebereikės, padėjėjas pamanė 
įsiteiksiąs daktarui Larčui, nunešdamas jam tuos katalogus 
kaip dovaną — kaip savotišką auką, padėsiančią susitaikinti. Jis 
nė nesusimąstė, kam Vilburiui Larčui galėtų būti reikalingos 
sėklos ir moteriški apatiniai drabužiai, ir kaip senasis gydytojas 
reaguos į pranešimus apie pavojų, iškilusį jo sielai —ir daugybei 
kitų nerimstančių sielų. 

Du stoties viršininko padėjėjo labiausiai nekenčiami našlai- 
čiai buvo Homeras ir Melonija. Homeras todėl, kad, būdamas 
romus ir tylus, atrodė subrendęs ir pasitikintis savimi, koks 
stoties viršininko padėjėjas jautė niekada nesugebėsiąs atrodyti; 
o Melonija dėl to, kad nuolat jį pašiepdavo. Ir dabar, tarsi ne- 
gana būtų nelaimių, Melonija atsistojo jam skersai kelio. 

— Kas čia tau ant lūpos? Pelėsiai? — paklausė Melonija. — Gal 
pamėgink nusiplauti? 

Ji buvo aukštesnė už stoties viršininko padėjėją, ypač da- 
bar, kai stovėjo įkalniau negu jis. Jis stengėsi nekreipti į ją 
dėmesio. 

— Atėjau žvilgtelėti į kūną, — oriai pasakė. Jei būtų turėjęs 
bent kiek sveiko proto, būtų iškart suvokęs, kad kalbėdamasis 
su Melonija ištarė netinkamus žodžius. 

— Gal nori žvilgtelėti į mano kūną? — paklausė ji. — Aš ne- 
juokauju, — pridūrė pamačiusi, kaip jis suglumo ir išsigando. 
Melonija iš prigimties buvo linkusi be ceremonijų naudotis 
bet kokiu savo pranašumu, bet suminkštėdavo, kai priešininkas 
pasirodydavo esąs pernelyg silpnas. Supratusi, kad stoties vir- 
šininko padėjėjas taip ir stovės ant kelio, kol kris iš nuovargio, 
ji pasitraukė ir tarė: — Pajuokavau. 

Jis klupinėdamas, visas nukaitęs pasileido į priekį ir jau 
buvo beveik užlindęs už berniukų skyriaus kampo, kai ji 
šūktelėjo: 

— Pirma nusiskusk, tada gal ir duosiu! 

Jis susvirduliavo; tai matydama Melonija net pati stebėjosi 
savo galia. Paskui jis pasuko už kampo ir kiek pralinksmėjo, 
išvydęs spindintį „Kadilaką“ — baltąjį katafalką, kaip jam at- 
rodė. Jei tą akimirką dangišku balsu būtų užgiedojęs koks 
choras, stoties viršininko padėjėjas tikrai būtų puolęs ant kelių, 
barstydamas aplinkui katalogus. Ta pati palaiminga šviesa, 
kuri gaubė „Kadilaką“, sklido ir nuo šviesių iš pažiūros ga- 
lingo jauno vyriškio, katafalko vairuotojo, plaukų. „Šitokia 
atsakomybė!“ — pagalvojo stoties viršininko padėjėjas, apimtas 
pagarbios baimės. 

Jis atsargiai prisiartino prie Volio. Volis stovėjo atsirėmęs į 
„Kadilaką“ ir rūkė cigaretę, sutelkęs dėmesį į įsivaizduojamą 
obelų sodą Sent Klaude. Stoties viršininko padėjėjas, apsiren- 
gęs kaip koks vampyriškų polinkių turintis laidotuvių biuro 
savininko parankinis, jį gerokai išgąsdino. 

— Atėjau žvilgtelėti į kūną, — tarė stoties viršininko pa- 
dėjėjas. 

— Į kūną? — nustebo Volis. — Kokį kūną? 

Stoties viršininko padėjėjas nutirpo iš baimės, kad bus pa- 
kliuvęs į keblią padėtį. Jam į galvą staiga atėjo mintis, jog 
žmonės pasaulyje, matyt, laikosi daugybės jam nesuprantamų 
mandagumo taisyklių; tikriausiai buvo netaktiška užsiminti 
apie velionio kūną kalbantis su žmogumi, kuris atsakingas už 
tai, kad velionis būtų saugiai išvežtas. 

— Tūkstantis atsiprašymų! — leptelėjo stoties viršininko pa- 
dėjėjas; buvo matęs tokį posakį kažkokioje knygoje. 

— Tūkstantis ko? — paklausė Volis, jau ėmęs nerimauti. 

— Koks aš nemandagus, — tarė stoties viršininko padėjė- 
jas, pataikaujamai lankstydamasis ir slinkdamas ligoninės 
durų link. 

— Kažkas mirė? — susirūpinęs paklausė Volis, bet stoties 
viršininko padėjėjas šmurkštelėjo pro duris į ligoninę, o ten 
jau greitai pasislėpė koridoriaus kampe ir galvojo, ką daryti 
toliau. Jis neabejotinai užgavo rafinuotus ir lengvai pažei- 
džiamus katafalko vairuotojo jausmus. „Juk tai toks delikatus 
darbas, — galvojo padėjėjas, mėgindamas kaip nors nusiramin- 
ti. — Ką dar padarysiu ne taip?“ Susigūžęs tamsiame kampe, 
jis užuodė eterio kvapą, sklindantį iš netoli esančios vaisti- 
nės; nė nenujautė, kad kūnas, į kurį norėjo „žvilgtelėti“, guli 
mažiau negu už penkiolikos pėdų nuo jo. Tarėsi užuodžiąs ir 
kūdikius — vieną girdėjo rėkiant. Stoties viršininko padėjėjas 
manė, kad kūdikius moterys gimdo iškėlusios kojas aukštyn, 
padais į lubas; dabar tai įsivaizdavęs, jis dar giliau įsispraudė į 

koridoriaus kampą. „Užuodžiu kraują!“ — galvojo, iš visų jėgų 
stengdamasis nepasiduoti panikai. Stovėjo lipte prilipęs prie 
sienos, tiesiog susiliejęs su ja kaip koks tinko gabalas — sune- 
rimęs Volis net nepastebėjo jo, kai įėjo pro ligoninės duris, 
nusprendęs išsiaiškinti, kas mirė. Pirmiausia Volis užsuko į 
vaistinę — tarsi priviliotas eterio kvapo, — tačiau tuoj pat vėl 
pajuto šleikštulį. Pamatęs stoties viršininko kojas, mandagiai 
atsiprašė. 

— Oi, atleiskite, — sušnibždėjo ir sverdėdamas atsitraukė į 
koridorių. 

Netrukus jis išgirdo besikalbančių seselės Andželos ir Ken- 
dės, kuri jau galėjo sėdėti, balsus. Daug negalvodamas Volis 
„įsiveržė pas jas, bet iš veido pamačiusi, kaip jam palengvė- 
jo, — kai įsitikino, jog ne Kendė yra tas žmogus, kuris atseit 
mirė, — seselė Andžela susigraudino ir net nesupyko ant jo 


dėl tokio įsibrovimo. 

— Užeikite, — pakvietė ji Volį maloniu balsu, kokiu dažniau- 
siai kreipiamasi į žmones ligoninėse, ir toliau kalbėjo daugis- 
kaitos pirmuoju asmeniu. — Mums jau daug geriau, — pasakė 
seselė Andžela. — Smarkiai šokinėti dar negalime, bet jau 
sėdime — ar ne? — paklausė besišypsančios Kendės. Kendė 
taip aiškiai nušvito, kai pamatė Volį, kad seselė Andžela pa- 
sijuto turinti palikti juos vienus. Toje Sent Klaudo ligoninės 
operacinėje žmonės poromis paprastai nesilankydavo, todėl 
seselė Andžela dabar ir stebėjosi, ir džiaugėsi, žiūrėdama į 
vienas kitą mylinčius vyrą ir moterį. „Sutvarkysiu čia viską 
vėliau, — pagalvojo ji, — arba paprašysiu Homero.“ 

Homeras kalbėjosi su daktaru Larču. Seselė Edna jau buvo 
nuvedusi moterį iš Damariskotos į lovą gimdyvių palatoje, o 
daktaras Larčas apžiūrinėjo Homero Velzo priimtą naujagi- 
mį — mažąjį Stirfortą. (Larčas iš karto išsakė savo kritišką 
nuomonę apie tą vardą; juk tam veikėjui, Stirfortui, bū- 
dingas šioks toks niekšiškumas — o gal Homeras pamiršęs 
tą vietą? — be to, knygoje Stirfortas nuskendo; ir apskritai, 
daktaro Larčo manymu, tai buvo veikiau tam tikras charak- 
terio tipas negu vardas.) Bet jie daugiau nebesišnekėjo apie 
Stirfortą. 

— Volis sakė, kad užtruksiu tik porą dienų, — pasakojo Ho- 
meras Velzas. — Kaip suprantu, turėsime pakrauti sunkvežimį. 
Bus keturiasdešimt medžių. Norėčiau pamatyti vandenyną. 

— Žinoma, važiuok, Homerai, — tai puiki proga, — tarė dak- 
taras Larčas. Jis pirštu bakstelėjo Stirfortui į pilvuką; paskui 
prikišo kitą pirštą, kad Stirfortas jį sugriebtų; paskui mažyčiu 
žibintuvėliu pašvietė Stirfortui į akis. 

— Manęs nebus tik dvi dienas, — pasakė Homeras Velzas. 

Vilburis Larčas papurtė galvą; Homeras iš pradžių pamanė, 
kad kažkas negerai Stirfortui. 

— (Gal tik dvi dienas, Homerai, — tarė daktaras Larčas. — Turi 
būti pasirengęs pasinaudoti susiklosčiusiomis aplinkybėmis, 
nepraleisk geros progos — jeigu ji tau pasitaikys per tas dvi 
dienas. 

Homeras nustebęs pažvelgė į daktarą Larčą, bet Larčas 
įdėmiai žiūrėjo į Stirforto ausytes. 

— Jeigu patiksi šitai jaunai porai, Homerai, ir jeigu jie patiks 
tau... na, — kalbėjo Larčas, — manau, susipažinsi ir su jų tėvais, 
ir jeigu patiksi jų tėvams... na... manau, turėtum pasistengti 
patikti jų tėvams. 

Jis nė nežvilgtelėjo į Homerą, kuris išpūtęs akis stebeilijo į 
jį; daktaras Larčas apžiūrėjo užrištą virkštelės galą, o Stirfortas 
vis verkė ir verkė. 

— Manau, abu žinome, kad tau būtų naudinga išvažiuoti iš 
čia daugiau negu dviem dienoms, Homerai, — pasakė daktaras 
Larčas. — Juk supranti, kalbu ne apie įvaikinimą; kalbu apie 
galimybę vasarą ten padirbėti — pradžiai. Kas nors gali pasisiū- 
lyti tave išlaikyti, kad galėtum paviešėti ilgiau negu dvi dienas. 
Tik tai ir noriu pasakyti... jei tau tai patiktų. — Daktaras Larčas 
pakėlė akis į Homerą; juodu žiūrėjo vienas į kitą. 

— Taigi, — galiausiai tarė Homeras. 

— Žinoma, gali būti ir taip, kad tu norėsi sugrįžti po dviejų 
dienų! — nuoširdžiai pasakė Larčas, — bet dabar abu vyrai nu- 
suko žvilgsnius vienas nuo kito, nenorėjo galvoti apie tokią 
tikimybę. — Tokiu atveju, — tarė Larčas, plaudamasis ran- 
kas, — juk žinai, kad visuomet esi čia laukiamas. 

Larčas išėjo iš kambario, paliko Homerą su kūdikiu — per 
greitai; Homeras vėl nespėjo jam pasakyti, kaip jį myli. Ko- 
ridoriaus kampe susigūžęs stoties viršininko padėjėjas matė, 
kaip Vilburis Larčas nusivedė seselę Andželą ir seselę Edną 
į vaistinę. 

Nors vaistinėje gulėjo stoties viršininkas, eteriu dvelkiantis 
to kambario oras Vilburį Larčą tikriausiai ramino ir jam ten 
buvo lengviau pasakyti ištikimosioms seselėms tai, ką reikėjo 
pasakyti. 

— Noriu, kad sudėtume į krūvą savo išteklius, — tarė Vilburis 
Larčas. — Noriu duoti vaikui tiek pinigų, kiek tik mums pavyks 
sukrapštyti, ir dar kokių bent kiek padoresnių drabužių. 

— Porai dienų, Vilburi? — paklausė seselė Edna. 

— Kiek pinigų berniukui gali prireikti per porą dienų? — nu- 
stebo seselė Andžela. 

— Jam tai puiki proga, negi nesuprantat? — tarė daktaras 
Larčas. — Nemanau, kad jis grįš po poros dienų. Tikiuosi, kad 
negrįš — bent jau ne taip greitai, — pridūrė Vilburis Larčas. 
Pajutęs, kad jam plyšta širdis, jis staiga prisiminė, ką buvo 
pamiršęs: istoriją apie „silpną“ Homero širdį. Kaip jam pa- 
sakyti? Kur ir kada? 

Jis per koridorių nuėjo pažiūrėti, kaip laikosi Kendė. Žino- 
jo, kad ji su Voliu nori išvykti kuo greičiau; juk jiems prieš 
akis šitoks ilgas kelias. „Be to, jeigu Homeras Velzas mane 
palieka, — galvojo Vilburis Larčas, — tai geriau tegu palieka 
paskubomis.“ Nors daktaras Larčas suprato, jog mažai kas 
dvidešimt metų trukusį atsisveikinimą pavadintų skubotu iš- 
vykimu. Dabar Homeras turėjo išvykti greitai, nes daktaras 
Larčas dar nežinojo, ar jo netekęs išvis kada nors atsigaus. 

„Vargu“, — pagalvojo jis. Paskui žvilgtelėjo, ar ne per didelės 
kraujo dėmės ant sterilaus higieninio paketo; Volis tuo tarpu 
žiūrėjo į lubas, į savo rankas, į grindis. 

— Viskas gerai, —tarė daktaras Larčas Kendei. Jau buvo besa- 
kąs, kad ji gali kreiptis į Homerą, jei kas nors bus neaišku dėl 
spazmų, ir kad Homeras galės pažiūrėti, ar ji ne per smarkiai 
kraujuoja, bet nenorėjo užkrauti Homerui tokios atsakomy- 
bės. Be to, tą akimirką daktaras Larčas tiesiog negalėjo ištarti 
Homero vardo. | 

— Jie pasiima tave? — paklausė Homero Kerlis Dėjus, pa- 
matęs, kad Homeras dedasi daiktus kelionei. 

— Niekas manęs neįvaikina, Kerli, — tarė Homeras Vel- 
zas. — Po poros dienų grįšiu. 

— Jie pasiima tave! — sušuko Kerlis; jo veidukas atrodė toks 
persimainęs, kad Homeras turėjo nusisukti. 

Daktaras Larčas nebuvo tikras istorikas, tik mėgėjas, bet 
suprato, kokia veiksminga gali būti netiesiogiai gauta Žinia. 
Todėl apie silpną Homero širdį jis papasakojo Kendei ir Voliui. 
Daktarui Larčui buvo lengviau meluoti jiems negu pačiam 

Homerui; be to, Larčas tikėjosi, kad kelis kartus perpasakota 
istorija bus įtikimesnė. 

— Niekada niekur jo neišleidžiu — netgi porai dienų — nepa- 
pasakojęs šio to apie jo būklę, — pasakė daktaras Larčas Kendei 
ir Voliui. Koks puikus žodis: būklė. Įspūdis, kurį visiems daro 
šis žodis, ištartas gydytojo, tiesiog stulbinamas. Kendė, regis, 
pamiršo, kad jai ką tik nutrauktas nėštumas; Volis atgavo veido 
spalvą. — Tai dėl jo širdies... — tarė Vilburis Larčas. — Jam pa- 
čiam dar nieko nesakiau, nes nenorėjau, kad imtų nerimauti. 
Jeigu jis dėl to jaudinsis, jo būklė gali pablogėti, — kaip pa- 
slaptį pasakė daktaras Larčas abiem įdėmiai jo besiklausantiems 
geraširdžiams, naiviems jaunuoliams. 

— Jam tik reikia vengti per didelio fizinio krūvio, negalima 
persitempti, pernelyg energingai sportuoti —ar dėl ko nors la- 
bai jaudintis, — kalbėjo Vilburis Larčas, sukūręs nepriekaištingą 
istoriją, tinkamą kiekvienam žmogui, kuris tiesiog turėtų būti 
atsargus — nelįsti į pavojų. Mylimiausiam našlaičiui daktaras 
Larčas buvo išgalvojęs istoriją, kuri turėjo jį apsaugoti. Larčas 
žinojo, jog tai tokia istorija, kokią tėvas išgalvotų sūnui — jei 
tik tėvas sugebėtų sūnų tuo įtikinti. 

Homeras Velzas tą akimirką nesugebėjo išgalvoti jokios 
istorijos, ar šiaip ko nors, kad nuramintų Kerlį Dėjų, kuris 
gailiai raudojo, apsikasęs keliomis pagalvėmis ir antklode. 

— Kam tau reikia, kad tave įsisūnytų? — šaukė Kerlis. — Juk 
tu beveik daktaras! 

— Išvažiuoju tik porai dienų, — kartojo ir kartojo Homeras 
Velzas; bet jautė, kad kiekvieną kartą, kai tik ištaria tuos žo- 
džius, jo pažadas atrodo vis mažiau tikėtinas. 

— Jie pasiima tave! Negaliu patikėti! — rėkė Kerlis Dėjus. 

Atėjusi seselė Andžela prisėdo šalia Homero ant Kerlio l0- 
vos. Juodu drauge žiūrėjo į po antklode kūkčiojantį kupstą. 

— Tik porai dienų, Kerli, — nelabai įtikinamai tarė seselė 
Andžela. 

— Daktaras Larčas sakė, kad Homeras čia yra tam, kad mus 
saugotų! — sušuko Kerlis. — Tai bent apsauga! 

Seselė Andžela Homerui pašnibždėjo, kad jeigu jis nu- 
valytų operacinį stalą, ji pasėdėtų su Kerliu, kol šis aprims; 
ji nenorėjusi ten tvarkytis, nes mačiusi, kad tiems mieliems 
jaunuoliams reikia pabūti vieniems. 

— Tavo draugai atrodė tokie patenkinti būdami kartu, — pa- 
šnibždomis pasakė seselė Andžela Homerui Velzui. 

„Mano draugai! — galvojo Homeras. — Tai įmanoma. Aš 
turėsiu draugų?“ 

— Tu nesi pats geriausias, Homerai! — iš po antklodės šaukė 
Kerlis Dėjus. 

— Teisybė, — tarė Homeras; jis norėjo patapšnoti Kerliui 
per nugarą, bet Kerlis visas įsitempė ir sulaikė kvapą. — Dar 
pasimatysim, Kerli, — pasakė Homeras. 

— Išdavikas! — riktelėjo Kerlis Dėjus. Kai jį palietė seselė 
Andžela, jis turbūt suprato, jog tai ji; įsitempęs jo kūnelis su- 
glebo, ir pasigirdo gailus, monotoniškas verksmas. 

Seselė Edna galiausiai nuramino mažąjį Stirfortą, arba tie- 
siog sulaukė, kol šis pavargo; dabar nupraustas ir aprengtas 
kūdikis jau beveik miegojo jos glėbyje. Jis jau buvo išgėręs 
pakankamai pieno mišinėlio, todėl patenkinta seselė Edna pa- 
guldė jį į lovytę ir baigė tvarkyti kambarį, kuriame jis gimė. 
Vos tik ji patiesė ant operacinio stalo švarią paklodę — ir ėmėsi 
valyti blizgančias kojų atramas, — pro duris įsvirduliavo dak- 
taras Larčas, per petį kaip kokią sulinkusią lentą persimetęs 
sustingusį stoties viršininko kūną. 

— Vilburi! — priekaištingai tarė seselė Edna. — Reikėjo pa- 
sikviesti Homerą, kad jums padėtų. 

— Laikas įprasti apsieiti be Homero, — burbtelėjo daktaras 
Larčas ir nutrenkė stoties viršininko lavoną ant stalo. „Ojoi, — 
pagalvojo seselė Edna, — mūsų laukia sunkios dienos.“ 

— Turbūt nematėte, kur krūtinkaulio sekatorius? — paklausė 
daktaras Larčas. 

— Žirklės? 

— Jos vadinamos sekatoriumi. Gal galėtumėte jį nurengti? 
Paklausiu Homero... 

Homeras pasibeldė prieš įeidamas į operacinę, kur Kendė, 
nemokšiškai padedama Volio, jau buvo apsirengusi ir dabar 
stovėjo atsirėmusi į jį, kaip pasirodė Homerui, keistai iškil- 
minga poza — tarsi juodu, ką tik pasibaigus šokių konkursui, 
būtų laukę aplodismentų ir teisėjų vertinimo. 

— Dabar galite pailsėti, — tarė Homeras Velzas, neįsteng- 
damas pažvelgti Kendei į akis. — Gal norėtumėte pakvėpuoti 
grynu oru. Aš ilgai neužtruksiu; turiu nuvalyti stalą. — Pa- 
skui, kreipdamasis į Kendę, sumišęs pridūrė:— Juk jūs gerai 
jaučiatės, ar ne? 

— Taip, gerai, — atsakė ji, greitai nužvelgdama Homerą, ir 
raminamai nusišypsojo Voliui. 

Tą akimirką į operacinę įėjo daktaras Larčas ir paklausė 
Homero, ar šis nežino, kur krūtinkaulio sekatorius. 

— Prie Klaros, — tarė Homeras. — Atleiskite, — skubiai pri- 
dūrė. — Pasiėmiau, nes pamaniau, kad gal prireiks autopsijai. 
To vaisiaus, — prisipažino. 

— Vaisiaus autopsijai sekatoriaus nereikia, — burbtelėjo 
daktaras Larčas. 

— Žinau — kirpau žirklėmis, — tarė Homeras Velzas, suvok- 
damas, kad žodžiai „vaisius“ ir „autopsija“ kaip kraujo lašai 
nukrito ant Volio ir Kendės. — Einu, atnešiu jums sekato- 
rių, — pasakė Homeras daktarui Larčui. 

— Ne, pabaik, ką darai čia, — tarė Larčas. — O judviem 
reikėtų įkvėpti gryno oro, — kreipėsi į Kendę ir Volį, kurie 
jo pasiūlymą suprato kaip įsakymą. Tiesą sakant, tai ir buvo 
įsakymas. 

Juodu išėjo iš operacinės; ligoninės koridoriumi žingsniuo- 
dami lauko durų link, būtų pastebėję kampe tūnantį stoties 
viršininko padėjėją, jei padėjėjas, visiškai praradęs nuovoką, 
kai pamatė daktarą Larčą, išsvirduliuojantį iš vaistinės su vir- 
šininko kūnu ant peties, nebūtų pamėginęs atsargiai pasekti tą 
kraupią viziją. Bet apkvaišęs iš baimės jis pasuko ne ten, kur 
reikėjo, ir atsidūrė vaistinėje. Kai Volis vedė Kendę į lauką, 

stoties viršininko padėjėjas spoksojo į purvą ant paklodės lovos 
kojūgalyje. 

— Jei esate visiškai įsitikinęs, kad jis mirė nuo širdies prie- 
puolio, — klausė Homeras Velzas daktaro Larčo, — kodėl taip 
skubate daryti autopsiją? 

— Man nepatinka dykinėti, — tarė Larčas ir pats nustebo, savo 
balse išgirdęs sunkiai slopinamo pykčio gaidelę. Tą akimirką 
jis galėjo Homerui pasakyti, kad labai jį myli ir kad jam reikia 
būti kuo nors labai užsiėmusiam — dabar, kai Homeras iš- 
vyksta. Galėjo Homerui Velzui prisipažinti, jog troško prigulti 
ant savo lovos vaistinėje ir šiek tiek pakvėpuoti eteriu, tačiau 
tai buvo neįmanoma, nes ant lovos tysojo stoties viršininkas. 
Larčas norėjo apkabinti Homerą Velzą, suspausti jį glėbyje ir 
pabučiuoti, bet galėjo tik tikėtis, kad Homeras supranta, jog 
praradęs savitvardą jis, daktaras Larčas, ko gero, nebegerbtų 
savęs. Taigi jis nepasakė nieko; paliko Homerą vieną opera- 
cinėje ir išėjo ieškoti sekatoriaus. 

Homeras nuvalė stalą dezinfekavimo skysčiu. Jau buvo 
užklijavęs hermetišką atliekų maišą, kai pastebėjo kone 
permatomą šviesių gaktos plaukų kuokštelį ant savo kelnių 
klešnės, — švari, nesuvelta itin švelnių Kendės plaukų garbana 
buvo prilipusi jam prie kelio. Homeras apžiūrėjo tą garbaną 
prieš šviesą, paskui įsikišo į kišenę. 

Nurengdama stoties viršininką, seselė Edna verkė. Dakta- 
ras Larčas ją ir seselę Andželą buvo perspėjęs, kad Homerui 
Velzui išvažiuojant nebūtų jokio šurmulio, jokių širdingų 
linkėjimų — nieko, ką matydami Kendė su Voliu galėtų įtarti, 
kad Homeras Velzas galbūt tikisi išvykstąs ne porai dienų, o 
gerokai ilgesniam laikui. „Nieko“, — pasakė daktaras Larčas. 
„Jokių apkabinimų, jokių bučinių“, — ašarodama galvojo seselė 
Edna. Jos ašaros nejaudino stoties viršininko, kurio veidas 
tebebuvo iškreiptas baimės; seselei Ednai stoties viršininkas 
nerūpėjo. Ji buvo panirusi į savo sielvartą dėl to, kad negalės 


išlieti jausmų atsisveikindama su Homeru Velzu. 

„Jam išvykstant visi elgsimės kaip visada, — pasakė seselėms 
daktaras Larčas. — Taškas!“ 

„Kaip visada!“ — galvojo seselė Edna. Stoties viršininkas 
buvo išrengtas iki kojinių, kai į operacinę įėjo daktaras Larčas, 
nešinas krūtinkaulio sekatoriumi. 

— Nebus jokių ašarų, — griežtai pasakė jis seselei Ednai. — 
Nejaugi norite viską išduoti? 

Seselė Edna nutraukė stoties viršininkui kojines ir sviedė 
jas į daktarą Larčą; paskui paliko jį vieną su lavonu. 

Homeras Velzas atidžiai apžiūrėjo operacinį stalą — paskutinį 
kartą. Išsitraukė Kendės gaktos plaukų kuokštelį iš kišenės ir 
įsidėjo į piniginę; dar sykį perskaičiavo daktaro Larčo duotus 
pinigus. Turėjo beveik penkiasdešimt dolerių. 

Paskui jis grįžo į berniukų miegamąjį; seselė Andžela tebe- 
sėdėjo ant lovos, kurioje tebekūkčiojo Kerlis Dėjus, kraštelio. 
Ji pabučiavo Homerą nė akimirką nenustodama judinti rankos, 
per antklodę glostančios Kerliui Dėjui nugarą; Homeras pa- 
bučiavo ją ir išėjo, neištaręs nė žodžio. 

— Negaliu patikėti, kad jie pasiima jį, — pro ašaras sumur- 
mėjo Kerlis Dėjus. 

— Jis grįš, — raminamai pašnibždėjo jam seselė Andžela. 
„Mūsų Homeras! — galvojo ji. — Žinau, kad jis grįš! Argi jis 
nesupranta, kur jo vieta?“ 

Seselė Edna, mėgindama kaip nors nusiraminti, užsuko 
į vaistinę ir ten netikėtai pamatė drebantį stoties viršininko 
padėjėją. 

— Kuo galėčiau jums padėti? —susitvardžiusi paklausė sese- 
lė Edna. 

— Atėjau žvilgtelėti į kūną, — suvapėjo stoties viršininko 
padėjėjas. 

Seselė Edna išgirdo iš kitos koridoriaus pusės atsklidusį 
įprastą sekatoriaus, skeliančio stoties viršininko krūtinės ląstą, 
trakštelėjimą. Ji abejojo, ar padėjėjas norėtų pamatyti virši- 
ninko kūną tokį, koks jis yra dabar. 

— Daktaras Larčas dar nebaigė autopsijos. — pasakė ji. 

— Atnešiau daktarui Larčui keletą katalogų, — tarė stoties vir- 
šininko padėjėjas, įteikdamas tą šlamšto krūvą seselei Ednai. 

— Na... ačiū, — pasakė ji, tačiau jaunasis mulkis, apsitaisęs 
puošniais laidotuvių drabužiais, berods nė nesirengė išeiti. — 
Norėtumėte palaukti? — paklausė jo seselė Edna. Jis tylėdamas 
spoksojo į ją. — Kad galėtumėte žvilgtelėti į kūną, — priminė 
jam seselė Edna. — Gal palaukite seselės Andželos kabine- 
te. — Jis dėkingas linktelėjo galvą, kai seselė Edna, išsivedusi jį 
į koridorių, parodė, kur eiti. — Paskutinės durys dešinėje, —tarė 
ji. — Įsitaisykite patogiai. 

Atsikratęs stoties viršininko katalogų, padėjėjas jau leng- 
vesniu, laisvesniu žingsniu pasuko seselės Andželos kabineto 
link. Ten apsidžiaugė pamatęs, kad yra kelios kėdės, ant kurių 
galima atsisėsti. Savaime suprantama, jis neketino sėstis ant 
kietos kėdės už rašomojo stalo, ant kurio buvo padėta rašo- 
moji mašinėlė, bet priešais stalą — ir priešais rašomąją maši- 
nėlę —stovėjo du žemesni, iš pažiūros patogesni krėslai. Juose 
sėdėdavo būsimi našlaičių globėjai, atėję pasikalbėti su daktaru 
Larču. Tie du krėslai buvo nevienodi, aptraukti turkišku raštu 
išmargintais apmušalais; stoties viršininko padėjėjas pasirinko 
žemesnį ir minkštesnį. Tačiau pajutęs, koks tas krėslas žemas, 
tuoj pat ėmė gailėtis į jį atsisėdęs; visi daiktai užgriozdintame 
kabinete, žiūrint į juos iš apačios, įgavo kažkokį grėsmingą 
pavidalą. Jei prie stalo, prie rašomosios mašinėlės, būtų sėdėjęs 
daktaras Larčas, jis minkštame krėsle prasmegusiam stoties 
viršininko padėjėjui būtų atrodęs kaip bokštas. 

Padėjėjas atkreipė dėmesį į kažkokį ant rašomosios mašinė- 
lės padėtą baltą emaliuotą indą, lyg ir prikaistuvį, ar padėkliu- 
ką, bet sėdėjo taip žemai, kad negalėjo matyti, kas guli tame 
inde. Iš laboratorinio padėkliuko kyšojo dvi mažos rankytės, 
tačiau stoties viršininko padėjėjas matė tik negyvo kūdikio 
iš Trijų Mylių Krioklių pirštų galiukus. Anksčiau jis niekada 
nebuvo matęs vaisiaus, nei jokio naujagimio; nemanė, kad 
pirštukai gali būti tokie maži. Nugrimzdęs į krėslą, kuriame 


sėdėti darėsi vis nepatogiau, stoties viršininko padėjėjas žval- 

gėsi po kambarį, bet jo akys tolydžio krypo į pirštų galiukus, 
kyšančius virš laboratorinio padėkliuko krašto. Jis negalėjo 
patikėti, jog tikrai mato pirštus. 

„Kad ir kas tai būtų, atrodo kaip pirštai“, — galvojo jis. Po 
kurio laiko išvis liovėsi dairęsis į kitus kambaryje esančius 
daiktus. Spoksojo tik į tuos pirštų galiukus; viena jo proto dalis 
sakė: „Atsistok ir pažiūrėk, kas ten!“ Tačiau kita tarytum laikė 
kūną giliame krėsle, milžiniška jėga spaudė žemyn. 

„Negali būti, kad ten pirštai!“ — galvojo stoties viršininko 
padėjėjas, tebespoksodamas ir nesijudindamas iš vietos. 

Seselė Edna norėjo daktarui Larčui pasakyti, kad jis turėtų 
bent kartą išlieti širdį — turėtų Homerui Velzui prisipažin- 
ti, ką jaučia, — bet, užuot tai pasakiusi, ji tyliai stovėjo prie 
operacinės durų ir klausėsi iš vidaus sklindančių garsų. Dar 
keletą sykių trakštelėjo stoties viršininko krūtinkaulis. Tokie 
garsai seselės Ednos netrikdė — ji juk buvo medikė, — be to, 
girdėdama ritmingą trakšėjimą, ji suprato, jog daktaras Larčas 
stengiasi slopinti jaudulį darbu. „Tegu elgiasi, kaip jam ge- 
riau“, — pasakė sau seselė Edna ir išėjo į lauką pažiūrėti, kaip 
laikosi gražioji jaunuolių pora. 

Vaikinas darė tai, ką daro visi vaikinai, pakėlę automobilio 
variklio dangtį, o mergina ilsėjosi, pusiausėda atsigulusi ant 
plačios užpakalinės „Kadilako“ sėdynės. Automobilio viršus 
tebebuvo nudengtas. Seselė Edna pasilenkė prie Kendės ir 
sušnibždėjo: 

— Jūs graži kaip paveiksliukas! 

Kendė maloniai nusišypsojo. Seselė Edna matė, kokia ji 
išvargusi. 

— Paklausykite, mieloji, — tarė jai seselė Edna. — Nesidrovė- 
kite —jei bus neramu dėl kraujavimo arba jeigu jausite kokius 
nors neįprastus dieglius, — konfidencialiai pasakė, — pasikalbė- 
kite apie tai su Homeru. Pažadėkite man, kad nesidrovėsite. 
mieloji. Ypač jeigu sukarščiuotumėte — pažadėkite, — prašė 
seselė Edna. 

— Pažadu, — rausdama tarė Kendė. 

Melonija suko galvą, ką galėtų parašyti Mažosios Dorytės, 
kurią buvo pavogusi Homerui, tituliniame lape, kai išgirdo 
vonioje vemiant Mariją Agnesę Kork. 

— Užsičiaupk! — sušuko Melonija, bet Marija Agnesė žiauk- 
čiojo toliau. Ji buvo prarijusi du stiklainius obuolių marme- 
lado, vieną medaus ir paskui dar vieną gudobelių vaisių mar- 
melado. Jai atrodė, kad bloga pasidarė nuo medaus. 

Smoukis Fildsas jau buvo išsivėmęs. Jis išvalgė visus stiklai- 
nius, ir marmelado, ir medaus, kiek turėjo pats, ir dar vieną, 
atimtą iš kažkurio mažojo Volšo. Dabar Smoukis nelaimingas 
gulėjo lovoje ir klausėsi, kaip verkia Kerlis Dėjus, o seselė 
Andžela šneka ir šneka. 

Melonija parašė: 


HOMERUI „SAULELEI“ VELZUI 
UŽ TAI, 
KĄ MAN PAŽADĖJAI 


Ji žvilgtelėjo pro langą, bet nieko įdomaus nepamatė. Dar 
netemo; dviem moterims, kurias Melonija stebėjo atkopiančias 
į prieglaudą iš ryto, dar buvo ne laikas eiti į pakalnę, sėsti į 


traukinį — ir išvažiuoti, nežinia kur. 
TAVE MYLINTI MELONIJA 


— pridūrė Melonija, o Marija Agnesė vėl ėmė garsiai dejuoti, 
tampytis ir žiaukčioti. 

— Nutilk, tu kvaila susisukusi kale! — riktelėjo Melonija. 

Homeras Velzas įėjo į operacinę, kai Vilburis Larčas jau 
buvo sėkmingai atvėręs stoties viršininko krūtinės ląstą, kad 
galėtų apžiūrėti širdį. Larčas nesistebėjo, nematydamas jo- 
kių širdies ligos požymių, nė mažiausio žuvusio raumeninio 
audinio plotelio. („Ne infarktas“, — pasakė Homerui, nepa- 
keldamas į jį akių.) Trumpai tariant, negyvėlio širdis atrodė 
nė kiek nepažeista. 

— Stoties viršininko širdis buvo sveika, — pasakė daktaras 
Larčas Homerui Velzui. Kaip Larčas ir manė, stoties viršininką 
parbloškė ne koks nors ypač sunkus širdies priepuolis. Atrodė, 
kad jam kažkodėl staiga sutriko širdies veiklos ritmas. — Arit- 
mija, manyčiau, — tarė daktaras Larčas Homerui Velzui. 

— Jam tiesiog sustojo širdis, taip? — paklausė Homeras. 

— Manau, jis patyrė kažkokį sukrėtimą arba kažko išsigan- 
do, — tarė Vilburis Larčas. 

Homerui Velzui tai atrodė tikėtina — pakako žvilgtelėti į 
stoties viršininko veidą. 

— Taip, — pasakė jis. 

— Žinoma, galėjo užsikimšti smegenų kraujagyslė, — kalbėjo 
Vilburis Larčas. — Kur turėčiau ieškoti trombo? — draugiškai 
paklausė Homero. 

— Smegenų kamiene, — pasakė Homeras Velzas. 

— Taip, — tarė Vilburis Larčas. — Šaunuolis! 

Pamatęs atidengtą stoties viršininko smegenų kamieną, 
Homeras Velzas pajuto, jog daktaras Larčas pakankamai už- 
siėmęs, kad galima būtų pasakyti jam tai, ką Homeras norėjo 
pasakyti. 

— Aš jus myliu, — tarė Homeras Velzas. Žinojo, jog turi 
tuoj pat išeiti iš kambario, kol dar mato duris, todėl jau buvo 
bežengiąs į koridorių. 

— Aš irgi tave myliu, Homerai, — pasakė Vilburis Larčas. Tą 
akimirką, o gal ir dar keletą minučių po to, jis nebūtų įžiūrėjęs 
kraujo krešulio stoties viršininko smegenų kamiene, net jeigu 
ten būtų buvęs koks krešulys. Jis tik išgirdo Homerą sakant: 
„Taigi“, o paskui tyliai trinktelėjo užveriamos durys. 

Po kurio laiko Larčas jau aiškiai matė smegenų kamieną; 
ten tikrai nebuvo jokio krešulio. 

— Aritmija, — pats sau pakartojo Vilburis Larčas. Paskui 
pridūrė: „Taigi“, — tarsi būtų kalbėjęs už Homerą Velzą. Ne- 
trukus daktaras Larčas padėjo instrumentus į šalį ir ilgai stovėjo 


įsikibęs į operacinį stalą. 

Lauke Homeras Velzas įkišo savo krepšį į „Kadilako“ baga- 
žinę, nusišypsojo ant užpakalinės sėdynės įsitaisiusiai Kendei, 
padėjo Voliui uždengti automobilio viršų; tuoj turėjo sutemti, 
užpakalyje sėdinčiai Kendei būtų buvę ypač šalta, jeigu jie 
būtų palikę viršų nudengtą. 

— Pasimatysim po poros dienų! — pasakė Homerui seselė 
Edna, pernelyg garsiai. 

— Po poros dienų, — pakartojo Homeras, pernelyg tyliai. 
Seselė Edna pakštelėjo jam į skruostą; jis patapšnojo jai per 
ranką. Paskui seselė Edna nusisuko ir tekina pasileido ligo- 
ninės durų link; ir Kendė, ir Volis atrodė nustebę, matyda- 
mi, kaip greitai ta moteris bėga. Įpuolusi į ligoninę, seselė 
Edna nulėkė tiesiai į vaistinę ir krito ant lovos; gal jos širdis 
ir buvo minkšta, bet nervai tikrai geležiniai — ji berods nė 
kiek nesijaudino dėl to, kad ant tos lovos beveik visą dieną 
gulėjo stoties viršininko lavonas ir kad paklodė buvo ištepta 
purvu nuo jo batų. 

Daktaras Larčas tebestovėjo įsikibęs į operacinį stalą, kai 
jo ausis pasiekė stoties viršininko padėjėjo riksmas. Vargšelis 
suriko tik vieną kartą, o paskui pasigirdo pratisas inkštimas. 
Homeras, Kendė ir Volis viso to negirdėjo; Volis jau buvo 
užvedęs automobilį. 

Stoties viršininko padėjėjas nežmoniškai ilgai sėdėjo neju- 
dėdamas, kol pagaliau prisivertė pakilti iš gilaus, žemo krėslo. 
Nenorėjo žiūrėti, kas guli baltame emaliuotame laboratorinia- 
me padėkliuke, bet maži piršteliai tarytum kvietė jį prieiti prie 
to indo; jis nejučia prisiartino ir — aiškiai, iš arti pamatęs per- 
skrostą negimusį kūdikį — privarė kelnes (kaip ir Kerlis Dėjus). 
Suriko pajutęs, kad negali pajudinti kojų; iš seselės Andželos 
kabineto šiaip taip išropojo keturpėsčias ir inkšdamas rėplino 
tolyn koridoriumi — nelyginant primuštas šunelis. Daktaras 
Larčas užtvėrė jam kelią prie operacinės durų. 

— Kas jums čia darosi? — niekinamai paklausė Larčas stoties 


viršininko padėjėją. 

— Atnešiau jums jo katalogus! — vargais negalais išleme- 
no stoties viršininko padėjėjas, tebestovėdamas ant visų 
keturių. 

— Katalogus? —akivaizdžiai pasibjaurėjęs tarė Larčas. — Nagi, 
stokitės! Kas jums? — Jis pagriebė stoties viršininko padėjėją 
už pažastų ir visą drebantį pastatė ant kojų. 

— Aš tik norėjau žvilgtelėti į kūną, — silpnu balsu pasakė 
stoties viršininko padėjėjas. 

Vilburis Larčas gūžtelėjo pečiais. „Ir kodėl žmones taip 
traukia mirtis?“ — pagalvojo, bet žengė į šalį, kviesdamas pa- 
dėjėją užeiti į operacinę, kur gulėjo net iš tarpdurio aiškiai 
matomas stoties viršininkas apnuoginta širdimi ir atidengtu 
smegenų kamienu. 

— Staiga sutriko širdies veiklos ritmas, — paaiškino Vilburis 
Larčas. — Kažkas mirtinai jį išgąsdino. 

Stoties viršininko padėjėjui nebuvo sunku patikėti, kad 
galima numirti iš išgąsčio, nors jam galvoje dar šmėstelėjo 
mintis, kad viršininkas atrodo lyg pervažiuotas traukinio — arba 
sudarkytas tos pačios pabaisos, kuri nužudė tą šlykštų ant 
rašomosios mašinėlės gulintį kūdikį. 

— Ačiū, — sušnibždėjo stoties viršininko padėjėjas daktarui 
Larčui ir taip greitai nuskuodė koridoriumi, tiesiai pro duris 
į lauką, kad jo žingsnių aidas išjudino net užsiverkusią seselę 
Edną; per savo sriūbavimą ji anksčiau negirdėjo nei stoties 
viršininko padėjėjo riksmo, nei inkštimo. 

Seselė Andžela, jau praradusi viltį kaip nors paguosti Kerlį 
Dėjų, stengėsi patogiau įsitaisyti ant siauros jo lovos — ne- 
abejojo turėsianti ant jos praleisti visą ilgą naktį. 

Daktaras Larčas sėdėjo įprastinėje savo vietoje, prie rašo- 
mosios mašinėlės; Homero Velzo ten padėtas negimęs kūdikis 
jam buvo nė motais. Jis, ko gero, netgi jautėsi dėkingas, kad 
Homeras paliko kai ką, kuo reikės pasirūpinti. „Darbo, darbo, 
duokite man daugiau darbo“, — galvojo Vilburis Larčas. Prieš 
sutemstant jis truputį palinko į priekį — tik tiek, kiek reikė- 
jo, kad pasiektų įjungti stalinę lempą. Paskui vėl atsilošė ant 

kėdės, ant kurios buvo praleidęs daugybę vakarų. Jis tarytum 
kažko laukė. Dar nebuvo visiškai sutemę, bet Larčas aiškiai 
girdėjo lauke ūbaujant pelėdą. Žinojo, kad nuo vandenyno 
pūtęs smarkus vėjas tikriausiai jau nurimo. 

Kai dar buvo šviesu, Melonija žvilgtelėjo pro savo langą ir 
pastebėjo pravažiuojant „„Kadilaką“. Priekinė keleivio sėdynė 
buvo mergaičių skyriaus pusėje, todėl Melonija iškart pažino 
šalia vairuotojo sėdintį Homerą Velzą — matė jį iš profilio. 
Jis sėdėjo įsitempęs, tarytum sulaikęs kvapą; taip ir buvo. Jei 
Homeras būtų ją pamatęs — arba, dar blogiau, jei prieš ištrūk- 
damas būtų turėjęs su ja kalbėtis, — jis tikrai nebūtų galėjęs 
jai pasakyti, kad grįš po poros dienų. Melonija žinojo, kas yra 
melas ir kas yra pažadas; ji tą pačią akimirką suprato, kad paža- 
das sulaužytas. Pro šalį pralekiančiame automobilyje dar spėjo 
pamatyti gražiąją merginą, ištiesusią ilgas kojas ant užpakalinės 
sėdynės; o tas patrauklus vaikinas, be abejo, vairavo; Melonija 
atidžiau įsižiūrėjo į Homero Velzo profilį. Kai su trenksmu 
užvertė Homerui pavogtą Mažąją Dorytę, rašalas dar nebuvo 
išdžiūvęs — įrašas išsiterliojo. Melonija sviedė knygą į sieną; tai 
išgirdo tik ponia Grogan — Marijai Agnesei tebebuvo baisiai 
negera, ji girdėjo tik savo pačios skleidžiamus garsus. 

Melonija tuoj pat atsigulė, net nepavakarieniavusi. Sune- 
rimusi ponia Grogan priėjo prie jos lovos ir uždėjo ranką jai 
ant kaktos; mergina šiek tiek karščiavo, bet ponia Grogan ne- 
sugebėjo jos įkalbėti, kad ji ko nors išgertų. Melonija beveik 
nešnekėjo, tik pratarė: 

— Jis sulaužė pažadą. 

O vėliau dar pridūrė: 

— Homeras Velzas išvažiavo iš Sent Klaudo. 

— Tu turi temperatūros, mieloji, — pasakė ponia Grogan, 
bet kai Homeras Velzas vakare neatėjo skaityti Džeinės Eir, 
ponia Grogan susirūpino. 

Tą vakarą ji leido skaityti Melonijai; Melonijos balsas buvo 


neįprastai monotoniškas ir bejausmis. Ponia Grogan labai nu- 

siminė girdėdama, kaip Melonija skaito mergaitėms Džeinę 
Eir, ypač kai ji perskaitė: 


... tikra beprotė ta moteris, kuri leidžia širdyje įsiliepsnoti 
slaptai meilei, nes toji meilė, vienašališka ir niekam neži- 
noma, sugraužia gyvastį, kuri ją išpuoselėjo... 


„Nagi, mergaitė nė nemirktelėjo!“ — pagalvojo ponia 
Grogan. 

Seselei Andželai ne ką geriau sekėsi berniukų skyriuje skai- 
tyti Dikensą. Dikensiški aprašymai buvo ne jos jėgoms —skai- 
tydama ilgesnes pastraipas, ji keletą kartų visai susipainiojo, 
o vis grįždama prie pradžios matė, kad berniukams darosi 
neįdomu. 

Seselė Edna nuoširdžiai stengėsi palinkėti našlaičiams la- 
bos nakties taip, kaip tai kasvakar darydavo daktaras Larčas; 
jis atsisakė išeiti iš seselės Andželos kabineto; pareiškė, kad 
klausosi pelėdos ūbavimo ir norėtų klausytis toliau. Seselei 
Ednai buvo baisiai drovu ištarti įprastinį Larčo palaiminimą; 
pirmiausia todėl, kad ji niekada jo gerai nesuprato, — jai at- 
rodė, jog tai savotiškas daktaro Larčo pasijuokimas iš pasaulio 
tvarkos. Jos balsas buvo pernelyg spigus, ji pažadino jau spėjusį 
užsnūsti vėmulio iškankintą mažąjį Smoukį Fildsą, o Kerlis 
Dėjus išsigandęs garsiai, pratisai sudejavo — ir vėl pradėjo 
monotoniškai kūkčioti. 

— Labanakt, Meino princai, Naujosios Anglijos karaliai! — 
sucypsėjo seselė Edna. 

— Kur Homeras? — pašnibždomis paklausė keletas balselių, o 
seselė Andžela tamsoje vis glostė Kerliui Dėjui tarpumentę. 

Seselė Edna, jau gerokai sunerimusi dėl daktaro Larčo el- 
gesio, pagaliau įsidrąsino ir patraukė tiesiai į seselės Andželos 
kabinetą. Ketino tiesiog įeiti ir pasakyti daktarui Larčui, kad 
jis kaip reikiant kvėptelėtų eterio ir gerai išsimiegotų. Bet 
prisiartinusi prie sklindančio pro duris vienintelio šviesos 
ruoželio, seselė Edna nebesijautė tokia drąsi. Be to, ji nie- 

ko nežinojo apie vaisiaus autopsiją, todėl, atsargiai įkišusi 
galvą į seselės Andželos kabinetą, net krūptelėjo, kai pamatė 
kraupųjį kūdikį. Daktaras Larčas nejudėdamas sėdėjo prie 
rašomosios mašinėlės. Mintyse jis jau rašė pirmą iš daugybės 
laiškų, kuriuos parašys Homerui Velzui. Stengėsi bent kiek 
apsiraminti ir mąstyti blaiviai. „Būk sveikas, būk laimingas, 
būk atsargus“, — galvojo Vilburis Larčas; prie jo iš visų pusių 
sėlino tamsa; nužudytas kūdikis iš Trijų Mylių Krioklių mal- 
daujamai tiesė į jį rankutes. 


6. VANDENYNO VAIZDAS 


| dvi savaites po to, kai Homeras Velzas išvyko iš Sent 
Klaudo, Vilburis Larčas neatsakinėjo į laiškus, kurių susikaupė 
visa krūva; seselė Andžela kamavosi su ilgais ir sudėtingais 
Čarlzo Dikenso sakiniais (labai neįprastai ugdančiais berniukų 
atidumą; jie gaudė kiekvieną seselės Andželos ištariamą žodį, 
sulaikę kvapą laukė, kol ji suklys), o ponia Grogan skaudama 
širdimi klausėsi, kaip neišraiškingai Melonija skaito Šarlotę 
Brontė. Netoli dvidešimt septinto skyriaus pabaigos ponia 
Grogan Melonijos balse pagaliau pajuto šiokią tokią „nepa- 
lenkiamo“ Džeinės Eir nusistatymo gaidelę. 

„Aš rūpinuosi savimi, — skaitė Melonija . — Kuo vienišesnė 
esu, kuo mažiau turiu draugų, kuo mažiau galiu tikėtis kieno 
nors paramos, tuo labiau privalau save gerbti.“ 

„Gera mergaitė, — galvojo ponia Grogan. — Prašau — būk 
gera mergaitė.“ Daktarui Larčui ji pasakė, kad nors Meloni- 
jos balsas, kai ši skaito Džeinę Eir, varo ją į neviltį, Meloniją 
reikėtų paskatinti, reikėtų jai patikėti daugiau pareigų. 

Seselė Andžela vis šnekėjo, jog mielai perleistų kam nors 
Dikensą. Daktaras Larčas nustebino ir seseles, ir ponią Grogan. 
Kai nuo Homero Velzo išvykimo dienos jau buvo praėjusios 
trys savaitės, daktaras Larčas pareiškė, kad jam nusispjauti, 
kas kam ką skaito. Jis nebesuko sau galvos ir dėl įprasto naš- 
laičių palaiminimo prieš miegą, todėl seselė Edna — nors jai 
tai niekada neišeidavo natūraliai — ir toliau kasvakar linkėjo 
labos nakties įsivaizduojamiems Meino princams ir „mieliems 
mažučiams Naujosios Anglijos karaliams“. 

Ponia Grogan, lyg apkerėta Melonijos balso, dabar lydėda- 
vo ją į berniukų skyrių ir kartu su įsibaiminusiais berniukais 

klausydavosi, kaip ji skaito Dikensą. Melonijos balsas Dikensui 
buvo pernelyg monotoniškas; ji tiesiog stūmėsi pirmyn — ne- 
darydama klaidų, bet ir nekeisdama intonacijos; apie džiaugs- 
mingą bruzdesį ir saulėtą orą skaitydavo tokiu pat niūriu balsu 
kaip ir apie liūdesį bei tirštą rūką. Matydama rūsčią jos veido 
išraišką, ponia Grogan suprasdavo, kad Melonija skaitydama 
įtemptai mąsto, — bet ne apie Čarlzą Dikensą; Melonija Di- 
kenso knygos puslapiuose ieškojo to, kas, jos nuomone, turėjo 
būti susiję su Homeru Velzu. Kartais Melonija atrodydavo 
ypač susikaupusi — galėdavai pamanyti, kad ji tuoj suras Ho- 
merą Anglijoje, praėjusiame amžiuje. (Daktaras Larčas buvo 
Melonijai pasakęs, kad, kur iš tikrųjų yra Homeras, — ne jos 
reikalas.) 

Nesvarbu, kad nuožmioji Melonija niekais paversda- 
vo Dikenso sąmojo blyksnius, kad visi sodrūs ir vaizdingi 
veikėjų bei veiksmo vietos aprašymai, skaitomi negyvu jos 
balsu, atrodydavo vienodai nuobodūs. „Ta mergaitė nejaučia 
ritmo“, — reiškė nepasitenkinimą seselė Edna. Nesvarbu: ber- 
niukai nežmoniškai bijojo Melonijos, todėl, apimti siaubo, 
klausydavosi jos dėmesingiau negu Homero Velzo. Kartais 
literatūra domimasi ne dėl pačios literatūros — klausytojai 
berniukų skyriuje buvo tokie pat, kokie būna ir visur ki- 
tur: į tai, ką jie suvokė klausydamiesi skaitomos knygos, 
smelkėsi ir jų egoizmas, ir įvairūs atsiminimai, ir slaptos 
svajonės (nesvarbu, ką buvo parašęs Čarlzas Dikensas ir ką 
iš to darė Melonija). 

Šiek tiek nerimaudama dėl to, kad išbėga pasiklausyti, kaip 
Melonija skaito berniukams, ir palieka mergaičių skyrių be 
priežiūros, ponia Grogan įprato po ištraukos iš Džeinės Eir 
sukalbėti trumpą maldelę; ta maldelė, ir graži, ir verčianti 
susimąstyti, taip ir likdavo pakibusi ore virš blankių bei spal- 
votų antklodžių, ant kurių dar ilgai po to, kai Melonija su 
ponia Grogan palikdavo mergaites vienas, spindėdavo mėnulio 
šviesa. Išgirdusi ponios Grogan maldelę, nutildavo net Marija 
Agnesė Kork — nors gal ir ne visada elgdavosi gražiai. 


L04 JUHN IKVING 


Jei ponia Grogan būtų žinojusi, jog tą maldelę sukūrė an- 
glas, gal nebūtų jos taip pamėgusi; ji ją įsiminė, išgirdusi per 
radiją, ir visada sukalbėdavo prieš užmigdama. Tą maldelę 
parašė kardinolas Niumanas. Nuo to laiko, kai Melonija pra- 
dėjo skaityti knygą berniukų skyriuje, ponia Grogan kas vakarą 
sukalbėdavo savo maldelę viešai. 

— Viešpatie, — sakydavo ji, nutvieksta iš koridoriaus besisk- 
verbiančios šviesos, sustojusi tarpduryje šalia nekantriai min- 
džikuojančios Melonijos. — Viešpatie, padėk mums išgyventi 
šią dieną, kol pailgės šešėliai ir ateis vakaras, kol nutils pasaulio 
triukšmas, pasibaigs gyvenimo šurmulys ir bus padaryti visi 
darbai. Paskui maloningai suteik mums saugią pastogę, pa- 
laimingo poilsio vietą ir galiausiai lauktą ramybę. 

— Amen, —pridurdavo Melonija — gal ne pašaipiai, bet ir ne 
pagarbiai. Ji tą žodį ištardavo tokiu pat balsu, kokiu skaitydavo 
Šarlotės Brontė ir Čarlzo Dikenso romanus; poniai Grogan 
nuo to jos balso net šiurpas eidavo per nugarą, nors vasaros 
vakarai būdavo šilti ir drėgni, ir ji turėdavo dvigubai tankiau 
minti kojomis, kad neatsiliktų nuo ryžtingai į berniukų skyrių 
žirgliojančios Melonijos. Taip, kaip ištardavo „amen“, Melo- 
nija dabar kalbėdavo visada. „Jos balsas be sielos“, — galvodavo 
ponia Grogan, kai kalendama dantimis sėdėdavo ant kėdės 
berniukų miegamajame, pasitraukusi toliau nuo šviesos, už 
Melonijos, įsmeigusi akis į plačią jos nugarą. Gal todėl, kad 
ponia Grogan atrodydavo lyg sukaustyta baimės, berniukų 
skyriuje pasklido gandas, tikriausiai paskleistas Kerlio Dėjaus, 
kad ji niekada nelankė mokyklos, yra neraštinga, nesugeba 
netgi tyliai perskaityti, kas rašoma laikraštyje, — esą todėl 
Melonija ir laiko ją po padu. 

Mažieji berniukai, pastėrę iš siaubo savo lovose, jausdavo, 
kad Melonija po padu laiko ir juos. 

Seselei Ednai Melonijos skaitymas kėlė tokį nerimą, kad 
ji tiesiog netverdavo nekantrumu, kada galės išpyškinti savo 
priedainį apie Meino princus ir Naujosios Anglijos karalius 
(nors ir nesuprato, ką tie žodžiai reiškia). Seselė Edna net- 


DVIDESIMILO AMZLIAUS AUKIYO FONDAS 402 


gi pasakė mananti, jog Melonija kalta dėl to, kad berniukai 
ėmė dažniau sapnuoti košmarus, taigi ją reikėtų nušalinti nuo 
skaitymo. Seselė Andžela tam nepritarė; ji buvo įsitikinusi, 
kad jei Melonija nuolat visus blogai veikia, tai tik todėl, kad 
neturi pakankamai pareigų. Be to, seselė Andžela sakė, kad 
košmarų gal ir nepadaugėjo; tiesiog dabar, kai nebėra Home- 
ro Velzo (nuo to laiko, kai jis išvyko, jau buvo praėjęs visas 
mėnuo), jiedvi su sesele Edna dažniau išgirsta baisius sapnus 
sapnuojančių vaikų verksmą — anksčiau jį pirmas išgirsdavo 
Homeras ir nuramindavo išsigandusius mažylius. 

Ponia Grogan palaikė sumanymą patikėti Melonijai daugiau 
visokių pareigų; ji jautė, kad mergaitė stovi ant reikšmingos 
permainos slenksčio — kad ji gali arba pakilti aukščiau savo 
kartėlio, arba dar giliau į jį nugrimzti. Apie tai, kad Melonija 
galėtų būti naudinga, daktarui Larčui pirma užsiminė seselė 
Andžela. 

— Dar naudingesnė? Ar tai norite pasakyti? — paklausė 
daktaras Larčas. 

— Taigi, — tarė seselė Andžela, bet daktarui Larčui nepa- 
tikdavo, kai kas nors mėgindavo mėgdžioti Homero Velzo 
kalbėseną; jis nutvilkė seselę Andželą tokiu žvilgsniu, kad ji 
daugiau niekada nebesakė „taigi“. Daktarui Larčui nepatiko 
ir siūlymas pamokyti Meloniją, kad ji galėtų pakeisti Home- 
rą — bent jau būti tokia pat naudinga. 

Dabar už Meloniją užsistojo ir seselė Edna. 

— Jeigu ji būtų berniukas, Vilburi, — pasakė seselė Edna, —jau 
seniai būtumėte davęs jai daugiau darbo. 

— Ligoninė sujungta su berniukų skyriumi, — tarė Larčas. — 
Neįmanoma nuslėpti to, kas čia daroma, nuo berniukų. O 
mergaitės — visai kas kita, — neryžtingai pridūrė. 

— Melonija žino, kas čia daroma, — pasakė seselė Andžela. 

Vilburis Larčas pasijuto priremtas prie sienos. Be to, jis 
pyko ant Homero Velzo —jis leido vaikinui kuo ilgiau pabūti 
toli nuo Sent Klaudo, tačiau tikrai nemanė, kad negaus jokios 
žinios iš Homero (nė žodelio!) beveik šešias savaites. 

— Vargu ar man pakaktų kantrybės vėl dirbti su paaug- 
liu, — irzliai tarė Larčas. 

— Manau, Melonijai jau dvidešimt ketveri, ar dvidešimt 
penkeri, — priminė jam ponia Grogan. 

„Kaip gali tokio amžiaus žmogus vis dar gyventi našlaičių 
prieglaudoje? — galvojo Larčas. — Taip pat, kaip čia gyvenu 
aš, — pats atsakė į savo klausimą. — Kas dar imtųsi tokio darbo? 
Kas dar priimtų Meloniją?“ 

— Gerai. Paklauskim jos pačios, ar ji norėtų, — tarė Larčas. 

Jis bijojo susitikti su Melonija; negalėjo susilaikyti nekal- 
tinęs jos dėl to, kad Homerui į širdį įsismelkė kažin koks liū- 
desys ar pyktis, —ir dėl neseniai Homero jam aiškiai parodyto 
nepaklusnumo. Larčas žinojo, jog yra neteisus, todėl jautėsi 
kaltas; susimąstęs sėdo rašyti atsakymų į gautus laiškus. 

Buvo gavęs ilgą (nors ir dalykišką) laišką iš Olivijos Vorting- 
ton, ir čekį — tikrai nemažą auką našlaičių prieglaudai. Ponia 
Vortington rašė, jog džiaugiasi, kad jos sūnų taip „sužavėjo“ 
Sent Klaude dirbamas kilnus darbas, jog jis net nusprendė 
parsivežti į namus vieną iš daktaro Larčo „berniukų“: Vorting- 
tonai mielai sutinkantys, kad Homeras viešėtų pas juos visą 
vasarą. Jie dažnai samdantys „atostogaujančius mokinius“, ir ji 
esanti nuoširdžiai patenkinta, kad jos sūnus Volis turi „progą 
pabendrauti su savo amžiaus vaikinu, užaugusiu ne tokiomis 
palankiomis sąlygomis“. Olivija Vortington norėjo, kad Larčas 
žinotų, jog ir jai, ir jos vyrui Homeras atrodo puikus vaikinas, 
mandagus ir darbštus, berods darantis „didelę įtaką Voliui, 
kuris šalia jo neabejotinai surimtėja“. Laiško pabaigoje Oli- 
vija rašė, kad „būdamas su Homeru Volis gal netgi išmoks 
deramai vertinti kasdienį darbą“ ir kad Homerui „įtemptas 
mokymas, be abejo, buvo naudingas“, — tokią išvadą ji darė 
matydama, kaip greitai Homeras įsidėmi viską, kas susiję su 
sodininkyste, „tarsi būtų įpratęs studijuoti daug sunkesnius 
dalykus“. 

Olivija norėjo daktarui Larčui pranešti, jog Homeras pa- 


geidauja, kad ji, užuot mokėjusi jam atlyginimą, tuos pinigus 

kas mėnesį kaip auką siųstų į Sent Klaudą, atėmusi tik tiek, 
kiek, sąžiningu jos skaičiavimu, sudarytų jo išlaidos; kadangi 
berniukas gyvena viename kambaryje su Voliu ir jam kaip 
tik Volio drabužiai ir kadangi jis valgo kartu su Vortingto- 
nais, jo išlaidos „tikrai minimalios“. Olivija rašė, jog yra labai 
patenkinta, kad jos sūnus vasarą praleis su tokiu „vyrišku ir 
doru draugu“, ir kad jai malonu bent šiek tiek padėti Sent 
Klaudo našlaičiams. „Vaikai, — rašė Olivija (taip ji vadino 
Volį ir Kendę), —... man pasakojo, kokį kilnų darbą jūs ten 
dirbate. Jie nuoširdžiai džiaugiasi, kad tąkart atsitiktinai pas 
jus užklydo.“ 

Vilburis Larčas suprato, jog Olivija Vortington nė nenu- 
mano, kad jos obelis prižiūri prityręs akušeris; skaitydamas 
laišką jis sau panosėje bambėjo, kad „įtemptas mokymas“, ko 
gero, nueis perniek, — jei Homerui Velzui labiau patinka už- 
siimti sodininkyste, — bet kiek apsiraminęs daktaras Larčas vis 
dėlto parašė poniai Vortington širdingą, nors gal ir oficialoką, 
atsakymą. 

Jis norįs kuo nuoširdžiausiai padėkoti jai už paaukotus pi- 
nigus, be to, jam malonu, kad Homeras Velzas nedaro gėdos 
auklėjimui Sent Klaude, —jis ir neabejojęs, kad tas berniukas 
mokės tinkamai elgtis. Gal ponia Vortington malonėsianti 
jam taip ir pasakyti? Ir dar būtų gerai, jei Homeras parašytų. 
Daktaras Larčas rašė esąs patenkintas, kad Homeras vasarą 
galės padirbėti tokioje sveikoje aplinkoje; žinoma, jie pasi- 
gesiantys to vaikino Sent Klaude, kur jis visada buvo labai 
naudingas, bet Larčas dar kartą patikino Oliviją Vortington, 
jog džiaugiasi, kad Homerui puikiai sekasi. Be to, jis pa- 
sveikino ponią Vortington, galinčią didžiuotis puikiomis 
sūnaus manieromis bei dosnumu; ir pridūrė, kad jam būtų 
labai malonu vėl pamatyti jos „vaikus“ Sent Klaude — bet 
kada. Kokia laimė — visiems! — kad jie „atsitiktinai užklydo“ 
į našlaičių prieglaudą. 

Vilburis Larčas sukandęs dantis mėgino įsivaizduoti mies- 
telį, į kurį būtų dar sunkiau užklysti atsitiktinai negu į Sent 

Klaudą; paskui, šiaip taip susikaupęs, ėmėsi tos laiško dalies, 
kurią norėjo parašyti jau daugiau negu prieš mėnesį. 

„Yra kai kas, ką turiu jums pasakyti apie Homerą Vel- 
zą, — rašė Vilburis Larčas. — Jo ne visai sveika širdis, — įspėjo 
Oliviją kaip gydytojas ir paaiškino tai smulkiau. Buvo at- 
sargesnis negu tada, kai kalbėjo apie Homero širdies ydą su 
Voliu ir Kende; stengėsi viską nupasakoti tiksliai, bet sunkiai 
suprantamai — taip, kaip žinojo kada nors turėsiąs apibūdinti 
tą negalavimą pačiam Homerui Velzui. Laiškas Olivijai Vor- 
tington apie Homero širdį buvo tarytum savotiškas apšilimas. 
Larčas sėjo reikiamas sėklas (siutinantis pasakymas, bet Larčas 
jį vis prisimindavo — nuo tada, kai paveldėjo stoties viršininko 
katalogus); jis norėjo, kad Homerą visi saugotų kaip savo akį, 
kaip sakoma Meine. 

Olivija Vortington buvo užsiminusi, kad Volis moko Ho- 
merą vairuoti, o Kendė — plaukti, šildomame Heiveno klubo 
baseine. Apie tai pagalvojęs — ta mergina moko jį plaukti! — 
Larčas net suurzgė ir perspėjimus dėl Homero širdies užbaigė 
patarimu, kad Homeras „nepersistengtų plaukiodamas“. 

Daktaras Larčas nepritarė Olivijos Vortington nuomonei, 
kad „visi vaikinai turėtų mokėti vairuoti ir plaukti“; pats Larčas 
nemokėjo nei vairuoti, nei plaukti. 

„Čia, Sent Klaude, — rašė jis pats sau, — būtina gerai mo- 
kėti teikti pagalbą gimdyvėms ir sugebėti išplėsti kaklelį ir 
išgrandyti gimdą. Kituose pasaulio kraštuose žmonės mokosi 
vairuoti ir plaukti!“ 

Larčas parodė Olivijos Vortington laišką Andželai ir Ednai; 
abi seselės jį skaitydamos apsiverkė. Abi sakė manančios, kad 
ponia Vortington „žavi“, „nuoširdi“ ir „protinga“, bet Larčas 
bambėjo, jog labai keista, kad laiške beveik nerašoma apie 
poną Vortingtoną. Kas jam yra? 

— Kodėl visus ūkio reikalus tvarko jo žmona? — paklausė 
savo seselių daktaras Larčas ir buvo abiejų išbartas už tai, kad 


kiekvieną kartą, kai kam nors vadovauja moteris, jam atrodo, 

jog kažkas negerai. Be to, jiedvi jam priminė, kad jis turi pa- 
sišnekėti su Melonija. 

Melonija prieš susitikdama su daktaru Larču stengėsi tin- 
kamai nusiteikti. Pokalbiui ji rengėsi gulėdama lovoje ir vis 
skaitydama žodžius, kuriuos buvo parašiusi Homerui pavogtos 
Mažosios Dorytės tituliniame lape: 


HOMERUI „SAULELEI“ VELZUI 
UŽ TAI, 

KĄ MAN PAŽADĖJAI 

TAVE MYLINTI MELONIJA 


Paskui ji mėgino pro pykčio ašaras įžiūrėti pirmąsias knygos 
eilutes, vis iš naujo ir iš naujo. 

Marselyje plieskiančios saulės vaizdas — tas akinantis spin- 
desys — Melonijai atrodė nuostabus, bet nelabai suvokiamas. 
Ką ji buvo mačiusi gyvenime, kad galėtų įsivaizduoti tokią 
ryškią saulę? Šitoks sutapimas, tiek daug saulelės (juk kaip 
tik tokiu mažybiniu vardu ji vadino Homerą Velzą), visiškai 
ją pribaigė. Ji skaitė, susipainiojo, vėl pradėjo iš pradžių, vėl 
susipainiojo, vis labiau ir labiau pyko. 

Paskui žvilgtelėjo į savo drobinį tualeto reikmenų krepšelį 
ir pamatė, kad raginis plaukų segtukas, — kurį Marija Agnesė 
buvo pasivogusi iš Kendės, o Melonija vėliau išplėšė Marijai 
Agnesei iš plaukų ir pasiėmė sau, — vėl pavogtas. Ryžtingai 
priėjusi prie Marijos Agnesės Kork lovos, Melonija išsitraukė 
dailųjį segtuką iš po jos pagalvės. Melonijos plaukai buvo 
nukirpti pernelyg trumpai, kad ji galėtų pasipuošti tuo seg- 
tuku, be to, ji gerai net nežinojo, kaip reikėtų jį įsisegti. Šiaip 
taip įsigrūdo segtuką į džinsų kišenę; jautėsi baisiai nepato- 
giai — džinsai jai buvo gerokai per ankšti. Nuėjusi į mergaičių 
dušinę, kur Marija Agnesė Kork trinkosi galvą, Melonija taip 
smarkiai atsuko karšto vandens čiaupą, kad Marija Agnesė vos 
nenusiplikė. Ji kaip kulka išlėkė iš dušo kabinos, visa raudona 


£7U JUUSIN INVINOG 


raitėsi ant grindų, o Melonija užlaužė jai ranką ir visu svoriu 
atsistojo ant peties. Ji nenorėjo nieko sulaužyti; pasibjaurėjo 
išgirdusi trakštelint Marijos Agnesės raktikaulį ir tuoj pat 
nulipo nuo mažesnės mergaitės, kurios nuogas, išraudęs 
kūnelis staiga pasidarė labai baltas. Marija Agnesė ant 
dušinės grindų drebėjo ir dejavo iš skausmo, bet nedrįso 
net krustelėti. 

— Apsirenk, nuvesiu tave į ligoninę, — pasakė Meloni- 
ja. — Tau kažkas lūžo. 

Mariją Agnesę tebekrėtė drebulys. 

— Negaliu pajudėti, — sušnibždėjo ji. 

— Aš nenorėjau, — tarė Melonija, — bet juk perspėjau, kad 
neliestum mano daiktų. 

— Tavo plaukai per trumpi, — pasakė Marija Agnesė. — Vis 
tiek negali jo įsisegti. | 

— Nori, kad dar ką nors tau sulaužyčiau? — paklausė Me- 
lonija. 

Marija Agnesė mėgino papurtyti galvą, bet neįstengė. 

— Negaliu pajudėti, — pakartojo. Kai Melonija pasilenkė, 
kad padėtų jai atsistoti, Marija Agnesė suklykė:— Neliesk 
manęs! 

— Kaip nori, — tarė Melonija, palikdama ją dušinėje. — Tik 
nesiartink prie mano daiktų. 

Mergaičių skyriaus vestibiulyje, eidama pasikalbėti su 
daktaru Larču, Melonija poniai Grogan pasakė, kad Marijai 
Agnesei „kažkas lūžo“. Ponia Grogan, savaime suprantama, 
pamanė, jog Marija Agnesė sulaužė kažkokį daiktą — stalinę 
lempą arba lango rėmą, ar netgi lovą. 

— Kaip tau patinka šita knyga, mieloji? — paklausė ponia 
Grogan Melonijos, kuri visur nešiojosi Mažąją Dorytę, taip 
ir nesugebėjusi perskaityti net pirmo puslapio. 

— Pradžia kažkokia lėtoka, — tarė Melonija. 

Į seselės Andželos kabinetą, kur jos laukė daktaras Larčas, 
Melonija atėjo kiek pridususi ir išprakaitavusi. 

— Kokia čia knyga? — paklausė jos daktaras Larčas. 

— Čarlzo Dikenso Mažoji Dorytė, — tarė Melonija; atsisėdusi 
pajuto, kaip plaukų segtukas įsispaudė jai į šlaunį. 

— Iš kur gavai? — paklausė daktaras Larčas. 

— Čia dovana, — pasakė Melonija — ir tai nebuvo visiškas 
melas. 

— Tau pasisekė, — tarė Vilburis Larčas. 

Melonija gūžtelėjo pečiais. 

— Pradžia kažkokia lėtoka, — pasakė. 

Akimirką juodu atsargiai žiūrėjo vienas į kitą. Larčas šyp- 
telėjo. Melonija irgi tarytum pradėjo šypsotis, bet nežinojo, 
ar šypsena gražiai atrodo jos veide, todėl liovėsi. Ji pasimuistė 
krėsle; dabar kišenėje slepiamas plaukų segtukas nebe taip 
skaudžiai smigo į koją. 

— Jis negrįš, ar ne? — paklausė Melonija daktaro Larčo. Šis 
nužvelgė ją pagarbiai ir įtariai, kaip visuomet žiūrime į žmones, 
kurie skaito mūsų mintis. 

— Jis ten vasarą padirbės, — tarė Larčas. — Žinoma, gali atsi- 
rasti ir kitokių galimybių. 

Melonija vėl gūžtelėjo pečiais. 

— Manau, jis galėtų lankyti mokyklą, — pasakė. 

— O, taip, aš tikiuosi! — tarė Larčas. 

— Tikriausiai norite, kad jis taptų gydytoju, — pasakė Me- 
lonija. 

Dabar pečiais patraukė Larčas. Buvo jo eilė dėtis abe- 
jingu. 

— Jeigu jis pats norės. 

— Aš vienam žmogui sulaužiau ranką, — tarė Melonija. — 
Arba kažką krūtinėje. 

— Krūtinėje? — paklausė Larčas. — Kada? 

— Neseniai, — pasakė Melonija. — Visai neseniai. Aš ne- 
norėjau. 

— Kaip tai atsitiko? 

— Užsukau jai ranką už nugaros... ji gulėjo ant grindų... o 
paskui užlipau ant peties — ant to peties, kur laikiau užlaužtą 
ranką. 

— Ai! — tarė daktaras Larčas. 

— Girdėjau, kaip trakštelėjo, — pasakė Melonija. — Jos ranka 
arba krūtinė. 

— Gal raktikaulis, — garsiai pagalvojo Larčas. Atsižvelgdamas 
į aukos pozą, jis spėjo, jog tai turėtų būti raktikaulis. 

— Na, kad ir kas ten buvo, girdėjau, kaip lūžo, — tarė Me- 
lonija. 

— Ir kaip tada pasijutai? — paklausė Vilburis Larčas Melo- 
nijos, ši gūžtelėjo pečiais. 

— Nežinau, — pasakė Melonija. — Ko gero, buvo šlykštu, bet 
jaučiausi stipri, — pridūrė. — Kažkokia nesveika, bet stipri. 

— Gal norėtum turėti daugiau darbo? — paklausė jos Larčas. 

— Čia? 

— Na, taip, čia, — tarė Larčas. — Pažiūrėčiau, ką dar galėtum 
daryti... duočiau tau rimtesnio darbo. Žinoma, galėčiau ir pa- 
klausinėti, ar neatsirastų tau darbo kur kitur — noriu pasakyti, 
ne prieglaudoje. Toli nuo čia. 

— Norite, kad arba išvykčiau, arba daugiau dirbčiau 
čia, taip? 

— Aš nenoriu nieko, ko nenori daryti tu pati. Kartą man 
sakei, kad nenori iš čia išvažiuoti, ir aš niekada tavęs never- 
siu. Tiesiog pamaniau, kad tau ne pro šalį būtų šiokia tokia 
permaina. 

— Jums nepatinka, kaip aš skaitau, ar ne? — paklausė Melo- 
nija. — Viskas dėl to? 

— Ne! —tarė daktaras Larčas. — Noriu, kad skaitytum toliau, 
tačiau tai tik vienas iš darbų, kuriuos gali čia dirbti. 

— Norite, kad daryčiau, ką darė Homeras Velzas? 

— Homeras daug mokėsi, — pasakė daktaras Larčas. — Gal 
galėtum padėti seselei Andželai ir seselei Ednai, ir man. Gal 
tau būtų įdomu tiesiog stebėti — pažiūrėtum, ar tau patinka. 

— Manau, tai šlykštu, — tarė Melonija. 

— Tu nepritari? — paklausė Larčas, bet Melonija atrodė iš- 
ties suglumusi. 

— Ką? 

— Manai, kad neturėtume daryti abortų, ar ne? — paklausė 
Larčas. — Manai, nevalia nutraukti nėštumo, prieš laiką išimti 
vaisiaus? 

Melonija gūžtelėjo pečiais. 

— Man tik atrodo, kad būtų šlykštu, — pakartojo ji. — Pri- 
imti kūdikius — fui! — tarė. — Ir išpjauti juos iš vidaus — fui, 
šlykštu. 

Larčas sutriko. 

— Bet nemanai, kad negalima taip daryti? — paklausė. 

— O kas čia blogo? — tarė Melonija. — Aš tik manau, kad 
šlykštu. Kraujas, kažkas išlenda iš žmogaus kūno — šlykštu. 
Be to, čia dvokia, — pridūrė, turėdama omenyje ligoninės 
orą — eterio ir sukrešėjusio kraujo kvapą. 

Vilburis Larčas nustebęs žiūrėjo į Meloniją ir galvojo: „Nagi, 
ji kaip peraugęs kūdikis! Banditiškai nusiteikusi mažvaikė!“ 

— Nenoriu dirbti ligoninėje, — tiesiai pasakė Melonija. — 
Galiu grėbti lapus ar dar ką nors panašaus daryti... galiu, jei 
norite, kad daugiau dirbčiau, už maistą, ar šiaip. 

— Noriu, kad būtum laimingesnė, negu esi dabar, Meloni- 
ja, — atsargiai tarė daktaras Larčas. Jam buvo skaudu žiūrėti į 
priešais sėdinčią niekam nereikalingą būtybę. 

— Laimingesnė! — suriko Melonija; ji kiek pašoko krėsle, pa- 
vogtasis plaukų segtukas bakstelėjo jai į šlaunį. — Jūs tikriausiai 
visai bukas arba išsikraustėt iš proto. 

Daktaras Larčas nenustebo ir nesupyko; jis linktelėjo galvą, 
pasirengęs apmąstyti abi galimybes. 

Koridoriuje, šalia vaistinės durų, pasigirdo jį šaukiančios 
ponios Grogan balsas. 

— Daktare Larčai! Daktare Larčai! — šaukė ji. — Vilburi? — 
pridūrė; tai išgirdusi seselė Edna net sudrebėjo —jai atrodė, kad 
niekas kitas neturi teisės kreiptis į Larčą tuo vardu. — Marija 
Agnesė susilaužė ranką! 

Larčas įdėmiai pažvelgė į Meloniją, kuriai pagaliau pavyko 
nusišypsoti. 

— Sakei, jog tai atsitiko „neseniai“? — tarė Larčas. 

— Sakiau „visai neseniai“, — prisipažino Melonija. 

Larčas nuėjo į vaistinę ir tuoj pat apžiūrėjo Marijos Agne- 
sės raktikaulį, kuris tikrai buvo lūžęs; paskui jis liepė seselei 
Andželai vesti mergaitę į rentgeno kabinetą. 

— Paslydau ant dušinės grindų, — dejavo Marija Agne- 
sė. — Buvo labai šlapios. 

— Melonija! — pašaukė daktaras Larčas. Melonija lūkuriavo 
koridoriuje. — Gal norėtum pažiūrėti, kaip sustatomas lūžęs 
kaulas? — Melonija įžengė į nedidelę vaistinę, kurioje nebuvo 
nė kur pasisukti, ypač kai ten stovėjo ir seselė Edna, ir po- 
nia Grogan, o seselė Andžela jau vedė Mariją Agnesę daryti 
rentgeno nuotraukos. Matydamas visas moteris drauge, Larčas 
staiga aiškiai suprato, kokie seni ir bejėgiai jis ir jo kolegės 
atrodo šalia Melonijos. — Gal norėtum padėti man sustatyti 
lūžusį kaulą, Melonija? — paklausė Larčas stiprios įspūdingo 
stoto merginos. 

— Ne-e, —tarė Melonija. — Turiu dar kai ką padaryti. — Kone 
grasinamai pamojavo Mažąja Doryte. — Be to, reikės pažiūrėti, 
ką skaitysiu šįvakar, — pridūrė. 

Ji grįžo į mergaičių skyrių, prie savo lango, o daktaras Larčas 
sustatė Marijai Agnesei lūžusį raktikaulį. Melonija vėl mėgino 
suvokti Marselyje šviečiančios saulės galybę. 

„Net dulkės buvo parudavusios prieš saulę, — tyliai skaitė 
ji, — ir kažkas tvinkčiojo ore, tarsi pats oras būtų švokštęs nuo 
karščio.“ „O, Saulele, — galvojo Melonija, — kodėl tu manęs 
neišsivežei? Bet kur. Nebūtinai į Prancūziją, nors ten tikrai 
būtų puiku.“ 

Ji skaitė užsisvajojusi, todėl nepastebėjo, kaip perėjo nuo 
„visa apimančios“ Marselyje plieskiančios saulės šviesos prie 
tame pačiame mieste esančio kalėjimo aprašymo. Staiga pa- 
sijuto įkalinta. „Viskas buvo paženklinta kalėjimo žyme... — 
skaitė. — Kaip iš šulinio, kaip iš laidojimo rūsio, kaip iš kapo, 
iš kalėjimo negalėjai matyti, kaip šviesu lauke...“ Melonija 


liovėsi skaičiusi. Paliko Mažąją Dorytę ant pagalvės. Išvilko 

vieną ant kitos, tvarkingesnės, lovos gulėjusią pagalvę ir įsikišo 
į užvalkalą savo drobinį tualeto reikmenų krepšelį bei šiek tiek 
drabužių. Į krepšelį įsidėjo ir Džeinę Eir. 

Kone spartietiškame ponios Grogan kambaryje Melonija 
nesunkiai rado ponios Grogan piniginę — ir pavogė ponios 
Grogan pinigus (jų buvo nedaug), be to, dar pasiėmė sunkų 
žieminį ponios Grogan paltą (pamanė, jog vasarą paltas pra- 
vers, jei teks miegoti ant žemės). Ponia Grogan tebebuvo 
ligoninėje, jaudinosi dėl Marijos Agnesės Kork raktikaulio; 
Melonija mielai būtų atsisveikinusi su ponia Grogan (nors 
prieš tai ją ir apvogusi), bet ji atmintinai mokėjo traukinių 
tvarkaraštį — buvo įsiminusi jį iš klausos; pro savo langą gir- 
dėdavo, kada atvyksta ir išvyksta kuris traukinys. 

Geležinkelio stotyje ji nusipirko bilietą tik iki Livamor Fol- 
zo. Žinojo, kad netgi tas pusprotis naujasis stoties viršininkas 
sugebės tai prisiminti ir pasakys daktarui Larčui bei poniai 
Grogan, kad ji išvažiavo į Livamor Folzą. Melonija žinojo ir 
tai, kad įlipusi į traukinį galės nusipirkti bilietą į kurį nors kitą 
miestą, esantį daug toliau negu Livamor Folzas. „Ar pakaktų 
pinigų nuvažiuoti į Portlendą?“ — pagalvojo. Juk jai, ko gero, 
reikės išnaršyti visą pakrantę — nes ant „Kadilako“ durelių, 
po švytinčio 'Raudonojo delikatesinio' obuolio fone išraityta 
auksine monograma, ant ryškiai žalio obels lapo tokiomis 
pačiomis auksinėmis raidėmis buvo parašyta: VANDENYNO 
VAIZDO SODAI. Ta vieta turėjo būti prie pat vandenyno; be 
to, „Kadilakas“ buvo su Meino valstijos numeriu. Melonijai 
neatrodė labai svarbu tai, kad Meino valstijoje kranto linija 
driekiasi tūkstančius mylių. Kai traukinys jau važiavo iš Sent 
Klaudo, Melonija pusbalsiu tarė — taip aistringai, kad nuo 
karšto jos kvėpavimo net aprasojo vagono langas, ir ji nebe- 

tave rasiu, Saulele.“ 

Daktaras Larčas mėgino paguosti ponią Grogan, kuri sa- 
kėsi apgailestaujanti tik dėl to, kad neturėjo daugiau pinigų, 
kuriuos Melonija būtų galėjusi pavogti. 

— Ir mano paltas neimpregnuotas, — verkšleno ponia Gro- 
gan. — Šioje valstijoje jai reikėtų tikro lietpalčio. 

Daktaras Larčas ramino ponią Grogan, visaip ją tikino, kad 
Melonija — ne maža mergaitė. 

— Jai dvidešimt ketveri ar dvidešimt penkeri, — priminė. 

— Manau, jai plyšta širdis, — liūdnai tarė ponia Grogan. 

Daktaras Larčas atkreipė jos dėmesį į tai, kad Melonija 
pasiėmė Džeinę Eir; jam atrodė, jog tai daug vilčių teikiantis 
ženklas, — kad ir kur Melonija keliautų, visada žinos, kur gali 
rasti patarimą, nebus be meilės, be tikėjimo; juk ji turi gerą 
knygą. „Jeigu tik ją skaitys, jeigu skaitys“, — galvojo Larčas. 

Kita knyga, Melonijos palikta ant pagalvės, buvo tikras 
galvosūkis ir poniai Grogan, ir daktarui Larčui. Jie perskaitė 
dedikaciją Homerui „Saulelei“ Velzui, kuri sujaudino ponią 
Grogan iki širdies gelmių. 

Nė vienam iš jų nepavyko perskaityti Mažosios Dorytės. 
Ponia Grogan net neprisikasė prie „pasišlykštėtino“ kalėjimo; 
Marselyje plieskianti saulė jai buvo per ryški, tiesiog apakino. 
Daktaras Larčas, dabar — kai nebebuvo nei Homero Velzo, 
nei Melonijos — vėl ėmęsis skaitovo pareigų ir berniukų, ir 
mergaičių skyriuose, mėgino skaityti Mažąją Dorytę mergai- 
tėms; šiaip ar taip, pagrindinė veikėja juk buvo mergaitė. Ta- 
čiau saulės svilinamų Marselio gatvių ir priplėkusio Marselio 
kalėjimo kontrastas daugeliui mergaičių sukėlė tokią baisią 
nemigą, kad Larčui net pačiam palengvėjo, kai jis nusprendė 
mesti tą knygą šalin, priėjęs trečią skyrių, kurio pavadinimas 
buvo visiškai netinkamas našlaitėms: „Namai“. Larčas pradėjo 
skaityti sekmadienio vakaro Londone — „skardinčio nuo baž- 
nyčių varpų gausmo“ — aprašymą. 

„Melancholiškos gatvės, apgobtos suodinu atgailos apda- 
ru...“ — skaitė daktaras Larčas ir staiga nutilo; pagalvojo, kad 
melancholijos prieglaudoje pakanka. 


— Gal geriau luktelėkime, o paskui vėl skaitykime Džeinę 
Eir? — kreipėsi į mergaites; šios energingai sulinksėjo gal- 
vomis. 

Žinodamas, kad gražuolis geradario veidu turi motiną, 
kurios širdis tikriausiai kupina noro daryti gera tiems, kurie 
auga (kaip ji pati rašė) „ne tokiomis palankiomis sąlygomis“, 
daktaras Larčas nusiuntė laišką Olivijai Vortington. 


Miela ponia Vortington, 

Čia, Sent Klaude, mes nedaug kuo galime pasimėgauti 
ir manome, kad tie malonumai truks amžinai (meldžia- 
mės, kad taip būtų). Gal malonėtumėte pasakyti Homerui, 
kad jo draugė Melonija mus paliko — niekas nežino, kur 
ji dabar, — ir kad ji pasiėmė mūsų vienintelį Džeinės Eir 
egzempliorių. Našlaitės mergaičių skyriuje buvo įpratusios 
klausytis joms skaitomos šitos knygos — tiesą sakant, ją joms 
skaitydavo Homeras. Jei Homeras kur nors gautų šitą knygą, 
ir mažylės, ir aš būtume jam labai dėkingi. Kituose pasaulio 
kraštuose yra knygynų... 


Larčas žinojo taip iš karto nušausiąs du zuikius. Pati Olivija 
Vortington atsiųs jam Džeinę Eir (jis beveik neabejojo, kad 
knyga bus naujutėlė), o Homeras gaus svarbią žinią: Melo- 
nija pabėgo. Ji laisva bastosi po pasaulį. Larčas manė, kad 
Homerui reikėtų tai žinoti, kad jis gal norės dėl viso pikto 
jos pasisaugoti. 

O dėl Mažosios Dorytės... Seselė Edna pamatė Melonijos 
įrašą ir apsiverkė. Ji, Edna, buvo nekokia skaitytoja; tik tą 
įrašą ir teperskaitė. Seselę Andželą jau buvo kone pribaigęs 
Dikensas; ji kartą mirktelėjo, apakinta Marselio saulės, ir net 
neatsivertė kito puslapio. 

Vėliau daug metų neperskaityta Kendės knyga gulėjo seselės 
Andželos kabinete; susijaudinę žmonės, laukiantys, kada galės 
pasikalbėti su daktaru Larču, paimdavo Mažąją Dorytę į rankas 
kaip kokį žurnalą — nekantriai, beveik nežiūrėdami, ką ima. 


Larčas neversdavo žmonių laukti ilgai — dažniausiai ateidavo 
vos saulei pašvietus jiems į akis. Be to, dauguma mieliau per- 
žvelgdavo keistą katalogų rinkinį. Sėklų, žvejybos reikmenų, 
stulbinančių apatinių drabužių — pasiūtų pagal kažkokius ne 
šio pasaulio modelius, užtemptų ant begalvių, bekojų, beran- 
kių kūnų, kurie tais laikais buvo naudojami vietoj normalių 
manekenų. 

„Kituose pasaulio kraštuose, — kartą pradėjo rašyti daktaras 
Larčas, — yra liemenėlių žindančioms motinoms.“ Tačiau ši 
mintis jo niekur nenuvedė; ji taip ir liko kaip atskiras fragmen- 
tas tarp daugybės Trumpos Sent Klaudo istorijos puslapių. 

Atrodė, kad Mažajai Dorytei lemta būti neskaitomai. Net 
Kendė, vietoj pavogtos knygos nusipirkusi kitą (ji vis galvojo, 
kur ta knyga pradingo), taip ir neperskaitė jos iki galo, nors 
jos klasei tai buvo privalomas skaitinys. Kendė irgi nekiek 
tepasistūmėjo į priekį po to, kai saulė iš pat pradžių atbukino 
jos jausmus; ji pati manė, jog tą knygą jai taip sunku skaityti 
todėl, kad, vos ją atsivertusi, prisimena, kaip nemaloniai jautėsi 
važiuodama į Sent Klaudą ir atgal — ir kas jai ten atsitiko. 

Ypač gerai ji prisiminė kelionę atgal į pajūrį — kaip gulėjo 
išsitiesusi ant užpakalinės sėdynės ir matė tiktai „Kadilako“ 
prietaisų skydo švieseles bei švytintį Volio cigaretės galiuką — 
ryškų, bet mažą taškelį viską supančioje tamsoje. Raminamai 
šniokštė didžiulio automobilio padangos; Kendė džiaugėsi, 
kad kartu važiuoja Homeras, — jai nereikėjo kalbėtis su Voliu 
arba klausytis jo šnekų. Ji net negirdėjo, ką Volis su Homeru 
sako vienas kitam. „Pasakojom gyvenimo istorijas, — vėliau 
pasakė jai Volis. — Jo tai bent gyvenimėlis! Bet tegu jis pats 
tau papasakoja.“ 

Jų balsai skambėjo taip pat monotoniškai kaip ir padangų 
šniokštimas, bet Kendė — nors buvo baisiai pavargusi — ne- 
galėjo užmigti. Galvojo, ar ne per smarkiai kraujuoja — jau- 
dinosi, kad kraujo gal daugiau, negu turėtų būti. Tarp Sent 
Klaudo ir pajūrio ji tris kartus prašė Volio sustoti. Vis žiūrėjo, 
kiek kraujo išbėgo, ir keitė paketus; daktaras Larčas buvo jai 

davęs nemažai sterilių higieninių paketų — bet ar užteks, ir 
koks kraujavimas būtų jau per smarkus? Kendė žvilgtelėjo į 
Homero pakaušį. „Jeigu rytoj bus blogiau arba taip pat blogai 
ir poryt, — pagalvojo, — turėsiu paklausti jo.“ 

Kai Volis nuėjo į tualetą, palikęs Kendę su Homeru auto- 
mobilyje vienus, Homeras jai neatsisukdamas tarė: 

— Tau tikriausiai diegia pilvą, maždaug taip, kaip per mė- 
nesines. Tikriausiai kraujuoji, bet ne taip smarkiai, kaip tomis 
mėnesinių dienomis, kai kraujo būna daugiausia. Jei dėmės 
ant paketų tik dviejų ar trijų colių platumo, viskas gerai. Taip 
ir turi būti. 

— Ačiū, — sušnibždėjo Kendė. 

— Rytoj kraujavimas turėtų sumažėti, o poryt bus visai ne- 
smarkus. Jei dėl ko nors jaudinsies, paklausk manęs, — pridūrė 
Homeras. 

— Gerai, — tarė Kendė. Jai buvo truputį nesmagu, kad jos 
amžiaus vaikinas tiek daug apie ją žino. 

— Niekada nemačiau omaro, — pasakė Homeras Velzas, 
norėdamas pakeisti pokalbio temą — kad Kendė pasijustų 
viršesnė. 

— Vadinasi, ir nevalgei, — linksmai tarė Kendė. 

— Nežinau, ar norėčiau valgyti tai, ko niekada nemačiau, — 
pasakė Homeras, ir Kendė pratrūko juoktis. Ji tebesijuokė, kai 
į automobilį sugrįžo Volis. 

— Kalbam apie omarus, — paaiškino jam Homeras. 

— O, jie labai juokingi, — tarė Volis, ir visi trys garsiai nu- 
sikvatojo. 

— Palauk, pats pamatysi! — pasakė Homerui Kendė. — Jis 
niekada nematė omaro! — tarė Voliui. | 

— Jie dar juokingesni, kai juos matai, — pareiškė Volis. 
Nuo juoko Kendei smarkiai suskaudo pilvą; ji staiga nutilo, 
bet Homeras tebekikeno. — Taigi, palauk, jie dar mėgins su 
tavimi pasišnekėti! — pridūrė Volis. — Omarai visuomet mane 
prajuokina, kiekvieną kartą, kai mėgina šnekėti. 

Kai juodu su Voliu nustojo juoktis, Homeras tarė: 

— Žinai, aš niekada nemačiau vandenyno. 

— Kende, girdėjai? — paklausė Volis, bet Kendė, pasijuokusi 
ir apimta palengvėjimo jausmo, jau buvo kietai įmigusi. — Nie- 
kada nematei vandenyno? — paklausė Volis Homero. 

— Taigi, nemačiau, — tarė Homeras Velzas. 

— Tai nejuokinga, — rimtai pasakė Volis. 

— Taigi. 

Po kurio laiko Volis pasiūlė: 

— Gal nori pavairuoti? 

— Aš nemoku vairuoti, — tarė Homeras. 

— Tikrai? — nustebo Volis. 

Dar vėliau — buvo beveik vidurnaktis — Volis paklausė: 

— Ei, ar tu kada gulėjai su mergina... na, ar mylėjaisi, su- 
pranti? 

Bet Homeras Velzas irgi buvo atsikratęs įtampos: garsiai 
pasijuokęs su naujaisiais draugais. Jaunasis nemigos kankinys 
miegojo. Ar Volis būtų stebėjęsis, jei būtų žinojęs, kad Home- 
ras pirmą kartą šitaip garsiai juokėsi su draugais? Beje, vargu 
ar Homeras būtų galėjęs apibūdinti savo santykius su Melonija 
kaip tarpusavio ryšį, kurio pagrindas — mylėjimasis. 

Tą akimirką, kai juokėsi su draugais tamsiame važiuojančio 
automobilio salone, Homerą apėmė visiškai naujas saugu- 
mo jausmas, be to, pats automobilis jam suteikė su niekuo 
nepalyginamą laisvės pojūtį — toks veržlus lėkimas į priekį, 
tarytum be jokių pastangų, atrodė tikras stebuklas Homerui 
Velzui, kurio gyvenime judėjimas (ką jau kalbėti apie aiškiai 
juntamas permainas) buvo retas reiškinys, visada susijęs su 
nežmoniška kova. 

— Kende? — pašnibždomis pašaukė Volis. Kiek palaukęs 
vėl sušnibždėjo: Homerai? — Jam visai patiko vežti tuodu 
miegalius per aptemusį pasaulį, būti jų vedliu naktyje ir jų 
gynėju, saugančiu nuo visko, kas slypi ten, kur nesiekia auto- 
mobilio žibintų šviesa. 

— Ką gi, drauguži, — pasakė Volis miegančiam Homerui 
Velzui, — pats laikas tau pasilinksminti. 

Vilburis Larčas, kuris ir praėjus beveik mėnesiui tebelaukė 
kokios nors žinios iš Homero Velzo, — buvo pernelyg išdidus, 
kad rašytų jam pirmas, — vis galvojo apie tai, kaip Homeras 
„linksminasi“. Plaukimo pamokos! Kaip apsirengę žmonės 
plaukioja šildomame baseine? Kaip tas baseinas šildomas ir 
iki kokios temperatūros? 

Penktajame dvidešimto amžiaus dešimtmetyje Heiveno 
klubo baseinas buvo pirmas šildomas plaukimo baseinas Meino 
valstijoje. Nors Reimondui Kendalui atrodė, kad kvaila šil- 
dyti vandenį ne valgiui virti ir ne praustis, jis išrado šildymo 
sistemą Heiveno klubo baseinui. Rėjui tai buvo tarsi kokios 
mechanikos pratybos. 

— Jei mokysies plaukti vandenyne, — pasakė Rėjus Home- 
rui, — sužinosi, kaip kūnas turi reaguoti į visą tą vandenį. 

— Betgi tu nemoki plaukti, tėveli, — tarė Kendė. 

— Tai ir norėjau pasakyti. — Rėjus mirktelėjo Homerui Vel- 
zui. — Jei bent koją įkiši į vandenyną arba netyčia įgriūsi, tau 
pakaks sveiko proto niekada daugiau į jį nebristi — šitaip šalta! 

Homerui patiko Kendės tėvas, gal todėl, kad chirurgija 
yra savotiška medicinos mechanika, o Homeras iš pat pradžių 
mokėsi chirurgijos. Jis akimirksniu perprato mechanizmus, 
su kuriais Rėjus Kendalas dirbo: ir įvairias sodininkystės ūkio 
mašinas, ir omarų gaudymo reikmenis bei įrenginius, kurių 
dėka jie ilgiau išlaikomi gyvi. 

Priešingai negu apie omarus buvo pasakojęs Volis, Homerui 
tie padarai iš pirmo žvilgsnio nepasirodė juokingi. Jie grūdosi 
Rėjaus Kendalo aptvare, ropštėsi vienas ant kito, po vandeniu 
mojavo suspaustomis žnyplėmis — kaip kokiomis lazdomis. 
Homeras suprato, jog mato svarbią priežastį, dėl kurios žmo- 
nės mokosi plaukti. Juk niekas, įkritęs į vandenyną, nenorėtų 
nugrimzti į dugną, kur gyvena šitie padarai! Praėjo šiek tiek 
laiko, kol Homeras sužinojo, kad vandenyno dugne omarai 
nebūna taip susikimšę kaip Rėjaus aptvare. Pirmiausia Ho- 
merui parūpo ne kaip omarai maitinasi ar dauginasi, o kam 
jie išvis gyvena. 

— Juk turi būti kas nors, kas surankioja visokias atmatas, — 
apšvietė Homerą Rėjus Kendalas. 

— Tai šiukšles ryjančios vandenyno dugno pabaisos, — juok- 
damasis tarė Volis — jis visuomet juokdavosi, kai kalbėdavo 
apie omarus. 

— Kirai valo krantą, — pasakė Rėjus Kendalas. — Oma- 
rai — dugną. 

— Omarai ir kirai, — tarė Kendė, — jie susirenka visas at- 
liekas. 

Vilburis Larčas, ko gero, būtų pareiškęs, kad jiems atitenka 
maždaug tas pats, kas ir našlaičiams. Ta mintis atėjo į galvą 
Homerui Velzui, kuris staiga pajuto, kad galėtų valandų va- 
landas su siaubu stebėti omarus, su malonumu — kirus ir kad 
tiek omarai, tiek kirai jam kelia pagarbią baimę. 

Po kelerių metų, tapusi išdidžia pirmo Harts Roke tele- 
vizoriaus savininke, Olivija Vortington sakys, kad Homeras 
Velzas — vienintelis žmogus, kuris prisitraukia kėdę ir atsisėda 
priešais Rėjaus Kendalo omarų aptvarą, „tarsi per televizorių 
žiūrėtų žinias“. 

Sekmadieniais Homeras kartu su Kendės tėvu traukdavo 
iš jūros bučius — ne tam, kad užsidirbtų pinigų, o tiesiog no- 
rėdamas pabūti ant vandens ir pabendrauti su Rėjumi. Kitas 
šešias savaitės dienas Homeras su Voliu dirbdavo soduose. 
Vandenyną galėjai matyti tik iš vieno Vandenyno Vaizdo sodo, 
tačiau jo artumas buvo juntamas visame ūkyje, ypač kol dar 
nebūdavo išsisklaidęs ankstyvo ryto rūkas, ir kai jūros vėjas 
nugindavo tolyn vasaros karštį, — ir dėl kirų, kurie sukdavo 
ratus virš sausumos ir retkarčiais aptūpdavo medžius. Juos 
labiau domino mėlynės negu obuoliai, bet Olivija vis tiek 
susierzindavo juos pamačiusi; ji nuo mažumės, kai gyveno 
tarp moliuskų, nemėgo tų triukšmingų paukščių, be to, dabar 
kovojo su jais dėl savo puoselėjamo nedidelio mėlynių plo- 
telio — mėlynės buvo pridengtos žemai pakabintais tinklais, 
tačiau kirai ir varnos įsigudrindavo palįsti po apačia. 

„Našlaičiams, — mąstė Homeras Velzas, — kirai atrodo pra- 
našesni už varnas — ne protu ar kokiomis nors būdo ypaty- 

bėmis, o tuo, kad yra laisvi ir tą savo laisvę brangina.“ Kaip 
tik žiūrėdamas į kirus Homeras Velzas pirmą kartą pagalvojo, 
kad yra laisvas. 

Vilburis Larčas žinojo, kad laisvė — pavojingiausia našlaičio 
iliuzija; galiausiai gavęs žinią iš Homero, jis atidžiai perskaitė 
keistai oficialų laišką ir nusivylė, neradęs jokių smulkmenų. 
Apie iliuzijas, ir visa kita, tame laiške išvis nebuvo užsime- 
nama. 

„Mokausi plaukti“, — rašė Homeras Velzas. („Žinau! Žinau! 
Papasakok apie tai!“ — galvojo Vilburis Larčas.) „Geriau sekasi 
vairuoti“, — buvo pridūręs Homeras. 

„Ponia Vortington labai maloni.“ („Taip ir maniau!“ — gal- 
vojo Vilburis Larčas.) „Ji viską žino apie obuolius.“ 

„Kendės tėvas irgi labai malonus, — rašė Homeras Velzas 
daktarui Larčui. — Jis pasiima mane, kai plaukia į jūrą savo 
žvejybiniu kateriu, ir aiškina, kaip veikia variklis.“ („Ar apsi-- 
velki gelbėjimosi liemenę, kai plauki kateriu? — norėjo žinoti 
Vilburis Larčas. — Manai, kad variklis — labai jau ypatingas 
daiktas? Aš galėčiau tau paaiškinti, kaip veikia širdis“, — galvojo 
Vilburis Larčas, jausdamas, kaip veikia jo paties širdis — ne tik 
kaip kraują varantis raumeninis organas.) 

„Kendė ir Volis tiesiog nuostabūs! — rašė Homeras. — Visur 
su jais važinėju. Miegu Volio kambaryje. Vilkiu jo drabužiais. 
Gerai, kad mudu vienodo didumo, nors jis stipresnis. Kendė 
su Voliu kada nors susituoks ir norėtų turėti daug vaikų.“ 
(„Papasakok man apie plaukimo pamokas, — galvojo Vilburis 
Larčas. — Per tas pamokas būk atsargus.“ ) 

„Vargšas ponas Vortingtonas — jį visi vadina Seniu', — rašė 
Homeras. („Aha!“ — pagalvojo Vilburis Larčas. Kažkas vis 
dėlto ne taip jau gerai, ar ne? Ir kodėl gi tas ponas Vorting- 
tonas toks „vargšas“ ?) 

Jis paklausė seselės Andželos ir seselės Ednos, ką jos mano 
apie vardą „Senis“. Jiedvi pritarė jo nuomonei, jog tai visai 
kas kita. 

— Skamba kažkaip kvailai, — pareiškė Vilburis Larčas. 

Seselė Andžela ir seselė Edna jam pasakė, kad jis elgiasi 
nesąžiningai. Juk pats leido berniukui išvykti — negana to, 
dar ir paskatino. Jiedvi sutiko, kad Homeras galėjo bent kelis 
žodžius parašyti ir anksčiau negu po šešių savaičių, bet sakė 
manančios, jog toks delsimas reiškia tik tai, kad berniukas 
laimingas — kad jis labai užsiėmęs ir tuo patenkintas. Be to, 
iš kur Homeras Velzas gali žinoti, kaip reikia rašyti laiškus? 
Juk jis niekada nieko nerašė. 

— Jūs norite, kad jis būtų gydytojas, Vilburi, — tarė seselė 
Edna, — tačiau tai jo gyvenimas. 

— Gal tikitės, kad jis bus dar ir rašytojas? — įsiterpė seselė 
Andžela. 

— Ir kad niekada neves? — grėsmingai paklausė seselė 
Edna. 

„Tikiuosi, kad jis bus naudingas, — pavargęs galvojo Vilburis 
Larčas. — Ir noriu, kad jis būtų su manimi.“ Larčas žinojo, kad 
pastarasis noras pernelyg savanaudiškas. Jis užėjo į vaistinę 
pailsėti nuo vasaros karščio. Visas tas stiklas ir plienas tary- 
tum vėsino, ir eterio garai drėgmėje sklaidėsi ne taip greitai. 
Dabar užsimigdęs eteriu Larčas sapnuose klajodavo toliau ir 
ilgiau. Ir tam, kad atsipeikėtų, prireikdavo vis daugiau laiko. 
„Senstu“, — vis kartojo sau Larčas. 

Ponia Vortington atsiuntė gražiai išleistą, nė nevartytą Džei- 
nę Eir, ir Vilburis Larčas skaitė ją mergaitėms labiau įsijautęs 
negu visada — knygos naujumas jį tarsi atgaivino. Dabar net ir į 
liūdną Didžiųjų lūkesčių pabaigą jis žiūrėjo šiek tiek kitaip. (Jis 
niekada netikėjo, kad Pipas ir Estela toliau gyvens laimingai; 
apskritai nemanė, kad gyvenime kam nors gali taip būti.) 

Pamažu nusistovėjo savotiška Vilburio Larčo ir Homero 
Velzo susirašinėjimo tvarka. Homeras labai trumpai aprašydavo 
tik svarbiausius savo gyvenimo Harts Roke ir Harts Heivene 
įvykius, sakytum leisdavo daktarui Larčui retkarčiais žvilgte- 
Vaizdo sodo, iš kurio jis buvo matomas. Jis kartą per savaitę, 
arba kas antrą, atsiųsdavo daktarui Larčui vieno ar dviejų 

puslapių laišką. Daktaras Larčas, pagaliau išvydęs tą taškelį 
horizonte, atsakydavo pasinaudodamas visomis rašytinės kal- 
bos galimybėmis: apiberdavo Homerą klausimais (į kuriuos 
niekada negaudavo atsakymų) apie tai, kas nebūdavo tiksliai 
nupasakota ankstesniuose jo laiškuose („Kas iš tikrųjų yra tam 
ponui Vortingtonui?“), ir daugybe niūrios Sent Klaudo kasdie- 
nybės smulkmenų. Į plepūno Snoujo Medouzo norą „palaikyti 
ryšius“ su prieglauda daktaras Larčas nekreipė dėmesio, o 
Homerui Velzui siųsdavo tarytum kokius informacinius biu- 
letenius apie visus savo auklėtinius, išsamiai aprašydavo visus 
įvykius ligoninėje ir miestelyje. Jo laiškai Homerui Velzui bū- 
davo ilgesni už ilgiausius Trumpos Sent Klaudo istorijos įrašus, 
parašyti ir išsiųsti kitą dieną po to, kai jis būdavo gavęs eilinį 
greitosiomis pakeverzotą laiškelį iš Homero. 

— Negalite tikėtis, kad berniukas neatsiliks nuo jūsų, Vil- 
buri, — ramino daktarą Larčą seselė Edna. 

— Negalite reikalauti, kad jis su jumis varžytysi, — sakė 
seselė Andžela. 

— Kas, po velnių, negerai tam Seniui Vortingtonui? —klausė 
jų daktaras Larčas. 

— Homeras rašė, kad jis geria, Vilburi, — priminė jam sese- 
lė Edna. 

— Ką dar norite sužinoti — kokiu birzgalu jis nuodijasi? — pa- 
klausė seselė Andžela. 

Tačiau Vilburis Larčas iš jaunojo savo mokinio tikėjosi tik 
to, ko manėsi jį išmokęs: klinikinės analizės, tikslaus bepraside- 
dančio, vidutinio sunkumo ar sunkaus alkoholizmo požymių 
apibūdinimo. „Ar kalbam apie žmogų, kuris tik apsijuokia 
per vakarėlius? — galvojo Vilburis Larčas. — Ar viskas daug 
blogiau, liga jau įsisenėjusi?“ 

Kadangi Homeras Velzas anksčiau niekada nebuvo matęs 
girtuoklio, Senio Vortingtono išvaizda jį — iš pradžių — klai- 
dino dar labiau negu artimiausius Senio gimines bei draugus; 
kaip ir jie, Homeras buvo linkęs manyti, kad Senio protinių 
sugebėjimų nykimas — natūrali alkoholizmo pasekmė. Žmo- 

gus, kuriuo daugybę metų žavėjosi visi Harts Roko ir Harts 
Heiveno gyventojai, ypač todėl, kad jis buvo labai malonaus 
būdo, dabar darėsi nervingas, irzlus, kartais netgi agresyvus. 
Po netikėto atsitikimo su „žiogų“ pyragu Olivija nebeleisdavo 
jam važiuoti į Heiveno klubą be jos: Senis prilipino visą ze- 
fyrinį pyragą simpatiškam jaunam gelbėtojui prie krūtinės ir 
buvo sulaikytas, kai norėjo ta žalsva mase išteplioti simpatiškai 
jaunai padavėjai užpakaliuką. 

— Jis per daug pūtėsi, — pasakė Senis apie gelbėtoją. — Tie- 
siog stovėjo, — paaiškino. 

— O padavėja? — paklausė Olivija. Senis lyg ir suglumo ir 
apsiverkė. 

— Palaikiau ją kažkuo kitu, — tyliai tarė. 

Olivija parsivežė jį namo; Volis turėjo gerintis padavėjai, o 
gelbėtoją apžavėjo ir nuramino Kendė. 

Senis pasiklysdavo, jeigu jam reikėdavo nuvažiuoti ne ten, 
kur važinėdavo nuolat; Olivija neleisdavo jam imti automo- 
bilio, nebent kartu važiuodavo Volis arba Homeras. Po kurio 
laiko Senis jau pasiklysdavo ir mėgindamas nusigauti į įprastas 
vietas; kartą Homeras turėjo rodyti jam kelią į Vandenyno 
Vaizdą nuo Rėjaus Kendalo omarų aptvaro — net Homeras, dar 
gerai nežinantis visų į pakrantę ir atgal vedančių susipynusių 
keliukų, matė, kad Senis ne ten pasuko. 

Senis ne sykį baisiai suklydo ir ėmęsis reguliuoti automo- 
bilio variklį. Valydamas“ Kadilako“ karbiuratorių, — tai gana 
paprastas darbas, Rėjus Kendalas daug kartų buvo jam rodęs, 
kaip tai daroma, — Senis įkvėpė cilindruose buvusių degalų 
su anglies dalelėmis (užuot papūtęs, jis pačiulpė). 

Trumpoji Senio atmintis buvo taip susilpnėjusi, kad kartais 
jis ištisą valandą šlepinėdavo po savo miegamąjį, nesugebė- 
damas apsirengti; jis nuolat supainiodavo savo kojinių stalčių 
su kitu, kuriame buvo Olivijos apatiniai. Vieną rytą apsirikęs 
taip įsiuto, kad atlėkė prie pusryčių stalo abi pėdas tvirtai 
apsivyniojęs liemenėlėmis. Paprastai draugiškas Homerui ir 
švelnus Voliui bei Olivijai, jis tąkart ėmė Volį kaltinti — šaukė, 

kad jo paties sūnus mūvi tėvo kojinėmis, kurias pasiėmė be 
tėvo leidimo, —o Oliviją aprėkė už tai, kad ji pavertė jo namus 
pamestinukų prieglobsčiu, irgi neprašiusi jo leidimo. 

— Tau būtų geriau Sent Klaude negu šituose vagių namuo- 
se, — pasakė Homerui. 

Ištaręs tuos žodžius, Senis Vortingtonas apsipylė ašaromis 
ir ėmė maldauti, kad Homeras jam atleistų; raudojo padėjęs 
galvą Homerui ant peties. „Mano smegenys nuodija man 
širdį“, — sakė Homerui, kuris galvojo, jog labai keista, kad 
Senis, nors lyg ir negeria iki vėlyvos popietės, beveik visą 
laiką atrodo girtas. 

Kartais viskas būdavo taip: Senis negerdavo tris dienas — ir 
kažkuria sąmonės dalimi suvokdavo, kad vis tiek tebėra toks 
pat apkvaišęs. Tačiau jis pamiršdavo pasakyti tai Olivijai ar 
kam kitam, o paskui neišlaikęs išmesdavo burnelę; kai prisi- 
mindavo, jog turi kam nors pasakyti, kad negėrė, jau būdavo 
girtas. „Kodėl aš viską pamirštu?“ — pagalvodavo Senis ir tuoj 
pat tai pamiršdavo. 

Tačiau ilgalaikė jo atmintis atrodė beveik nesutrikusi. Jis 
dainuodavo Olivijai koledžo laikų dainas (kurių žodžius ji 
pati jau buvo pamiršusi) ir meiliai primindavo jai, kaip ro- 
mantiškai jie leisdavo vakarus, kai dar tik draugavo; Voliui jis 
pasakodavo istorijas apie jo kūdikystę; Homerą linksmindavo 
kuo smulkiausiai apsakydamas, kaip buvo sodinami kai kurie 
senieji sodai, tarp jų ir tas vienintelis, iš kurio galėjai matyti 
vandenyną. 

— Kaip tik čia aš norėjau statytis namą, Homerai, — pasakė 
Senis. Buvo priešpiečių metas. Volis su Homeru tame sode 
šalino atžalas: karpė vidines medžių šakeles ir išaugusius naujus 
ūglius, nukrypusius į vainikų vidų — tuos, kurie nesistiebė į 
saulę. Volis jau buvo girdėjęs tą istoriją; jis išsiblaškęs dairėsi 
aplinkui; pamatęs skruzdėlyną, šliukštelėjo ant jo kokakolos. 
Atžalos šalinamos tam, kad kuo daugiau šakų būtų apšvies- 
tos saulės, kad šviesa galėtų prasiskverbti per visą medžio 
vainiką. 

— Negalima leisti obeliai šakotis taip, kaip ji nori, — buvo 
paaiškinęs Homerui Volis. 

— Sūnui irgi! — tai išgirdęs juokdamasis šūktelėjo Senis. 

— Olivija manė, jog namui čia pernelyg vėjuota vieta, — da- 
bar pasakojo Senis Homerui. — Moteris vėjas nervina labiau 
negu vyrus, — tarė lyg atskleisdamas paslaptį. — Iš tikrųjų. Šiaip 
ar taip... — Jis nutilo. Ranka parodė į vandenyną, tarsi tai būtų 
buvusi kažkokia tolima publika ir jis būtų norėjęs tuo mos- 
tu patraukti jos dėmesį. Paskui apžvelgė aplinkui augančias 
obelis... Jos atrodė kiek artimesnės ir dėmesingesnės klausyto- 
jos. — Vėjas... vėl pradėjo pasakoti Senis ir vėl nutilo, tarytum 
laukdamas, kol ką nors pasakys pats vėjas. — Namas... — pratarė 
po kurio laiko. 

— Šitas sodas matyti iš antro mūsų namo aukšto. Ar žino- 
jai? — paklausė Senis Homero. 

— Taigi, — tarė Homeras. Volio kambarys buvo antrame 
aukšte. Pro Volio langą Homeras matydavo sodą, iš kurio 
galėjai matyti vandenyną, tačiau paties vandenyno pro Volio 
langą nebuvo matyti — nei pro jokį kitą namo langą. 

— Pavadinau visą ūkį Vandenyno Vaizdu, nes maniau, kad 
namas stovės čia, — paaiškino Senis. — Štai čia, — pakartojo. 
Jis žiūrėjo į putojančią kokakolą, kurią Volis iš lėto pylė ant 
skruzdėlyno. 

— Pelės naikinamos užnuodytomis avižomis ir užnuodytais 
kukurūzais, — tarė Senis. — Šlykštu. — Volis pakėlė akis; Home- 
ras linktelėjo. — Laukinėms pelėms visa tai tiesiog išbarstoma, 
bet jei nori išnaikinti pelėnus, reikia rasti landas ir pripilti 
užnuodytų grūdų tiesiai į urvelius, — šnekėjo Senis. 

— Mes žinom, tėte, — švelniai tarė Volis. 

— Laukinės pelės ir pievų pelės yra tas pats, — pasakė Senis 
Homerui, kuriam tai jau buvo paaiškinta. 

— Taigi, — tarė Homeras. 

— Laukinės pelės apsupa patį medį, o pelėnai graužia šak- 
nis, — išpyškino Senis tai, ką prisiminė iš senų laikų. 

Volis liovėsi pylęs ant skruzdėlyno kokakolą. Nei jis, nei 
Homeras nežinojo, kodėl Senis prisidėjo prie jų per priešpiečių 

pertrauką; jie visą rytą šalino atžalas pakrantės sode, o Senis 
ką tik pasirodė. Atvažiavo senuoju džipu be numerio lentelių; 
juo buvo galima važinėti tik po sodus. 

— Tėte? — paklausė Volis. — Ką tu čia veiki? 

Senis įbedė tuščią žvilgsnį į sūnų. Paskui dirstelėjo į Home- 
rą; tikėjosi, kad gal Homeras jam patars, ką atsakyti. Apžvelgė 
klausytojus — obelis ir tolumoje plytintį vandenyną. | 

— Norėjau statytis namą čia, štai čia, — pasakė Voliui. — Ta- 
čiau ta bjaurybė tavo amžinai visiems įsakinėjanti priešgyna 
motina man neleido —ji man neleido, ta kalė! — sušuko. — Mo- 
liuskų rinkėjo šlerva, šulinių kasėjo šliurė! — rėkė Senis. Jis 
atsistojo, atrodė visiškai pasimetęs. Volis irgi atsistojo. 

— Eime, tėte, — tarė. — Parvešiu tave namo. 

Jie važiavo Volio pikapu. Homeras sekė jiems iš paskos 
senuoju džipu; tai buvo tas pats automobilis, kuriuo jis važi- 
nėjo, kai mokėsi vairuoti, — po to, kai Volis jį patikino, kad 
tam kledarui nieko blogo neatsitiks. 

„Alkoholis, — galvojo Homeras Velzas. — Jis bet ką pra- 
žudytų.“ 

Seniui reiškėsi ir visi kiti simptomai. Jam buvo penkias- 
dešimt penkeri, o atrodė, kad septyniasdešimt. Kartais jam 
užeidavo paranoja, kartais didybės manija, arba jis imdavo 
pasakoti nebūtus dalykus. Kai kurie nemalonūs jo įpročiai — jis 
jų turėjo visada, bet palyginti nedaug — dabar pasidarė ypač 
pastebimi; pavyzdžiui, nosies krapštymas. Jis galėdavo ištisą 
valandą tyrinėti vieną šnervę; snarglius lipindavo sau prie 
kelnių arba prie baldų. Vulgarusis Olivijos brolis, Bakis By- 
nas, tvirtino, kad Senis būtų buvęs puikus šulinių kasėjas. 
„Tik pažiūrėkit, kaip jis knaisiojasi po savo šnipą, — sakydavo 
Bakis. — Akimirksniu iškastų man šulinį.“ 

Heiveno klubo gelbėtojas, kurio krūtinė turėjo atlaikyti 
smūgį „žiogų“ pyragu, berods nebuvo visiškai nuramintas. 
Jam nepatiko, kad Kendė pavakariais sekliajame baseino gale 
moko Homerą plaukti. Jis skundėsi, jog baseine tokiu metu 
būna baisi grūstis; plaukimo pamokoms paprastai skiriama 

laiko anksti iš ryto, irjis pats — gelbėtojas — moko plaukti visus 
norinčius — už tam tikrą mokestį. Jis nesileido įkalbamas žiū- 
rėti į tai atlaidžiau. Kendė jam sakė, kad Homeras visą dieną 
dirba Vandenyno Vaizdo soduose. Todėl pavakary, kai Volis 
po darbo žaidžia tenisą, būna tinkamiausias laikas Homerą 
šiek tiek pamokyti. 

— Tinkamiausias jums, — paprieštaravo Kendei gelbėtojas; 
buvo aišku, kad jis ją įsimylėjęs. Pavydėti Voliui Vortingtonui 
buvo vienas dalykas — jam pavydėjo visi, — o žiūrėti, kaip Ken- 
dė Kendal meilinasi tam nelaimėliui iš Sent Klaudo, —visai kas 
kita. Heiveno klube — kai ten nebūdavo nei Kendės, nei kurio 
nors iš Vortingtonų — Homerą visi vadindavo ne pamestinuku 
ir ne našlaičiu, o tiesiog „nelaimėliu iš Sent Klaudo“ — kartais 
dar „Vortingtonų nelaimėliu“. 

Homeras sakė, kad galėtų plaukioti Vortingtonų baseine 
Vandenyno Vaizdo soduose, bet ir jam, ir Kendei būdavo 
malonu būti Heiveno klube, kai Volis baigdavo žaisti tenisą; 
tada jie galėdavo visi kartu važiuoti į paplūdimį, prie Rėjaus 
Kendalo prieplaukos, bet kur. Be to, jei Kendė būtų mo- 
kiusi Homerą Vortingtonų baseine, jiems būtų reikėję nuo- 
lat bendrauti su Seniu; pastaruoju metu Olivija vis dažniau 
stengdavosi neišleisti Senio iš namų, kad jis būtų toliau nuo 
Heiveno klubo. Ji buvo pastebėjusi, kad lengviausiai jį aprami- 
na duodama gerti džino su tonizuojančiu gėrimu ir laikydama 
jį baseine — plūduriuojantį ant pripučiamojo čiužinio. Tačiau 
tikroji priežastis, dėl kurios (kaip visi jautė) nereikėjo leisti 
Homerui mokytis plaukti nešildomame Vortingtonų baseine, 
buvo ta, kad šaltas vanduo galėjo pakenkti jo širdžiai. 

Olivija nusprendė perimti iš Kendės Homero mokymą; 
ji žinojo, kad Heiveno klubo gelbėtojas jai nepasitenkinimo 
reikšti nedrįs; ir ji, ir Kendė, ir Volis laikėsi nuomonės, kad 
maudynės šaltame vandenyje Homerui, ko gero, būtų per 
sunkus išmėginimas. 

— Nenoriu pridaryti jums nepatogumų, — kalbėjo Home- 
ras, suglumęs ir, be abejo, nusiminęs dėl to, kad rankos po jo 

pilvu, kai jis irsis pirmyn ir atgal, dabar jau bus Olivijos, o ne 
Kendės. — Man ne per šalta jūsų baseine, Voli. 

— Sunkiau mokytis, kai šalta, — pasakė Kendė. 

— Taip, iš tikrųjų, — tarė Olivija. 

— Norėčiau paplaukioti vandenyne, kai tik pramoksiu, — pa- 
reiškė Homeras. — O ten vanduo juk daug šaltesnis negu jūsų 
baseine. 

„Dievulėliau!“ — susirūpino Olivija. Apie „tam tikrus sun- 
kumus dėl širdies“ ji parašė daktarui Larčui; perskaitęs jos 
laišką, Larčas pasijuto nusikaltęs ir kone įkliuvęs į spąstus. 
Jis Olivijai atsakė, kad šaltas vanduo neturėtų sukelti tokio 
streso, dėl kokio jam būtų neramu; jis manąs, kad Homerui 
labiausiai reikėtų vengti sukrėtimų, susijusių su galimomis 
nelaimėmis, — „pavyzdžiui, kai žmogus ima skęsti“. 

„Kaip aš meluoju!“ — galvojo Larčas, bet vis tiek išsiuntė 
laišką poniai Vortington, o Olivija pastebėjo, kad Homeras 
plaukti mokosi labai sparčiai. 

— Tikriausiai jau buvo beveik išmokęs, kai perėmiau jį iš 
tavęs, — pasakė ji Kendei; bet iš tikrųjų Homeras Olivijos pri- 
žiūrimas greičiau mokėsi todėl, kad pačios pamokos nebebuvo 
tokios malonios. 

Su Kende jis gal niekada nebūtų išmokęs plaukti; bent jau 
būtų pratęsęs mokymosi procesą iki pat vasaros pabaigos. 

Jei būtų galėjęs, Homeras Velzas būtų visą tą vasarą pratęsęs 
iki savo gyvenimo pabaigos. Tiek daug visko, ką matė ir patyrė 
gyvendamas Vandenyno Vaizdo soduose, darė jį laimingą. 

Jis nesigėdijo pasakyti, jog jam patinka, kad Vortingtonų 
namuose visą grindų plotą: dengia kilimai; juk jis atvažiavo 
iš ten, kur buvo tik plikos medinės sienos ir daug sluoksnių 
linoleumo, tarp kurių po kojomis slysčiojo pjuvenos. Vargu ar 
kas būtų tvirtinęs, kad Vortingtonų sienos nukabinėtos meno 
kūriniais, bet Homeras anksčiau išvis nebuvo matęs ant sienų 
kabančių paveikslų (tik tą moters su poniu portretą); Homerui 
patiko net aliejiniais dažais nutapyta neįtikimai miela gėlių 
lysvėje tupinti katė (Volio vonios kambaryje) —ir gėlėti tapetai 

aplink tą paveikslėlį. Ką Homeras galėjo žinoti apie tapetus ar 
apie meną? Jam visi tapetai atrodė nuostabiai gražūs. 

Jis jautė, kad niekada nesiliaus žavėjęsis Volio kambariu. 
Ką jis galėjo žinoti apie studentų komandų emblemas ir pa- 
auksuotus futbolo kamuolius su užrašytais svarbių rungtynių 
rezultatais? Arba apie teniso prizus, senus klasės albumus ir 
bilietų šakneles, užkištas už veidrodžio aptaiso (tų bilietų, 
kuriuos Volis pirko, kai pirmą kartą vedėsi Kendę į kiną)? 
Ką Homeras galėjo žinoti apie kiną? Volis su Kende nusivežė 
jį į vieną iš pirmųjų Meino valstijoje įrengtų įvažiuojamųjų 
kino teatrų. Ar galėjo Homeras anksčiau tai įsivaizduoti? Ir 
ką jis galėjo žinoti apie žmones, kasdien sueinančius į krūvą 
ir kartu dirbančius, neabejotinai savo noru? Tie žmonės, su 
kuriais Homeras Velzas dirbo Vandenyno Vaizdo soduose, 
jam atrodė tikrai nepaprasti; iš pradžių jie visi jam labai pa- 
tiko. Labiausiai Rukšna Haidas, nes jis buvo ypač draugiškas 
ir labai mėgo aiškinti, kaip viskas daroma, — netgi tai, ką Ho- 
meras — ar bet kas kitas — galėjo padaryti ir be jo pamokymų. 
Homerui ypač patikdavo klausytis, kaip Rukšna aiškina, kas 
ir taip visiems aišku. 

Homerui patiko ir Rukšnos Haido žmona, Florensa, ir kitos 
moterys, kurios vasarą leido rengdamos obuolių prekyvietę 
ir sidro namus derliaus sezonui. Jam patiko ir Didžioji Dotė 
Taft, nors matydamas tirtančiais riebalais aptekusius jos Žastus 
jis prisimindavo Meloniją (šiaip apie Meloniją Homeras ne- 
galvodavo, net sužinojęs, kad ji pabėgo iš Sent Klaudo). Jam 
patiko Didžiosios Dotės Taft jaunesnioji sesuo, Debra Petigru, 
kuri buvo jo amžiaus ir gana graži, nors iš jos putlumo galima 
buvo suprasti, kad kada nors ji, ko gero, pasidarys tokia pat 
stora kaip Didžioji Dotė. 

Didžiosios Dotės vyras, Everetas Taftas, Homerui parodė, 
kaip reikia pjauti žolę. Tarpai tarp medžių būdavo nušienau- 
jami dukart per vasarą; paskui šienas sugrėbiamas, džiovina- 
mas, rišamas į ryšulius ir parduodamas pienininkystės ūkiui 
Kenet Kornerse. Likę nesurišti šieno kuokštai panaudojami 

jauniems medeliams mulčiuoti. Vandenyno Vaizdo soduose 
niekas nenueidavo veltui. 

Homerui patiko Aira Titkombas — bitininkas ir Irenos, tos 
moters su didžiuliu nudegimo randu, vyras: Aira Titkombas 
Homerui pasakojo apie bites. „Joms reikia, kad būtų bent še- 
šiasdešimt penki laipsniai šilumos“; nepakenčia vėjo, krušos, 
šalnų, —šnekėjo Aira. — Bitė gyvena maždaug trisdešimt dienų ir 
dirba daugiau negu kai kurie vyrai per visą savo gyvenimą — ne- 
sakysiu kas. Medus iš tikrųjų yra tik degalai bitėms.“ 

Homeras sužinojo, kad bitėms labiau patinka kiaulpienės 
negu obelų žiedai, todėl kiaulpienės reikia nupjauti, kol bitės 
dar neatvežtos į sodą. Homeras sužinojo ir kodėl sode turi 
augti ne vienos veislės obelys: kryžmiškam apdulkinimui — bi- 
tės perneša žiedadulkes nuo vienos veislės medžių ant kitos. 
Jis sužinojo ir tai, kad avilius sode reikia sustatyti naktį; tada 
bitės miega ir galima uždaryti nedideles dureles su tinkleliu 
dėžės, kurioje yra spiečius, apačioje; nešant avilius į vietą, bitės 
pabunda, bet negali išlįsti. Kai avilius nukeli nuo traktoriaus 
tempiamos platformos ir rikiuoji soduose, jie atrodo lengvi, 
bet kai po savaitės juos reikia surinkti ir vėl kelti ant platfor- 
mos, jau būna apsunkę nuo medaus. Kartais avilys būna toks 
sunkus, kad vienas žmogus jo išvis nepakelia. Jei aviliai per 
smarkiai kratomi, bitės viduje pradeda dūgzti; net per lentas 
galima pajusti, kaip jos kruta. Jei pro plyšius būna pratekėję 
bent kiek medaus, jame gali būti įklimpusi kokia vieniša bitė, 
tik ji ir gali įgelti. 

Kartą, prisispaudęs avilį prie krūtinės ir atsargiai nešdamas jį 
prie platformos krašto, Homeras pajuto, kaip vibruoja tvirtos 
jo sienelių lentos; net vėsią naktį avilio sienelės buvo įšilu- 
sios; šilumą skleidė sujudęs spiečius. „Kaip kokia infekci- 
ja“, — staiga dingtelėjo Homerui. Jis prisiminė, koks kietas 
buvo traukulių tampomos moters, kurią išgelbėjo, pilvas. 
Mąstė apie tai, kas vyksta gimdoje, nuo ko pilvas įkaista ir 

įsitempia. Kiek pilvų Homeras Velzas buvo čiupinėjęs dar 
nesulaukęs nė dvidešimties? „Labiau norėčiau auginti obuo- 
lius“, — pagalvojo jis. 

Sent Klaude to, kas augdavo, ir netgi kas gimdavo, niekam 
nereikėjo — gimimo vyksmas dažnai būdavo nutraukiamas. O 
dabar Homeras buvo užsiėmęs visa ko auginimu. Jam patiko 
gyventi Vandenyno Vaizdo soduose, nes čia viskas buvo pa- 
naudojama, viskas reikalinga. 

Jam lyg ir patiko net Vernonas Linčas, nors daug kas sakė, 
kad jis muša žmoną, o Greisė Linč į Homerą žiūrėdavo taip, 
kad jam darėsi neramu. Iš jos žvilgsnio jis negalėjo suprasti, 
ar jai kažko reikia, ar ji tiesiog įtari, ar paprasčiausiai smal- 
si, — Greisė įsmeigdavo į jį tokį žvilgsnį, kokį jauti net nustojęs 
gręžiotis atgal. 

Vernonas Linčas Homerą išmokė purkšti medžius. Ver- 
nonui Linčui labai tiko būti atsakingam už pesticidus, už 
naikinimą. 

— Kai tik išsiskleidžia lapai, prasideda visos bėdos, — šnekėjo 
Vernonas. — Balandžio mėnesį. Tada pradedi purkšti ir nesi- 
liauji iki rugpjūčio pabaigos, kai jau būna laikas pradėti skinti 
obuolius. Purški kas savaitę arba kas dešimt dienų. Ir nuo šaš- 
ligės, ir nuo vabzdžių. Turim du purkštuvus, Hardžio ir Byno, 
į abu telpa po penkis šimtus galonų. Užsidedi respiratorių, kad 
neprisikvėpuotum to mėšlo, bet iš respiratoriaus nebus jokios 
naudos, jeigu jis nebus prigludęs. — Tai sakydamas Vernonas 
Linčas suveržė respiratoriaus dirželį Homerui ant galvos: Ho- 
meras jautė, kaip tvinksi jo smilkiniai. — Jei nuolat neplausi 
medžiaginio filtro, gali uždusti, — tarė Vernonas ir delnu 
uždengė Homerui nosį ir burną; Homeras pritrūko oro. — Ir 
užsidenk plaukus; jei nenori nuplikti. — Vernonas tebelaikė 
tvirtai prispaudęs delną prie Homero nosies ir burnos. — Ir būk 
su apsauginiais akiniais, jei nenori apakti, — pridūrė. Homeras 
pagalvojo, kad gal reikėtų priešintis, bet nusprendė pataupyti 
jėgas; jau manė, kad tuoj nualps. Kažin, ar plaučiai iš tikrųjų 
gali sprogti, ar tai tik vaizdingas posakis? — Jei turi, kaip sako- 

ma, kokią atvirą žaizdą, jei esi, pavyzdžiui, ką nors įsipjovęs, ir 
to mėšlo patenka į vidų, gali pasidaryti nevaisingas, — šnekėjo 
Vernonas Linčas. — Tai reiškia, kad tau nebestovės. — Home- 
ras patapšnojo sau per petį ir pamojavo Vernonui, tarsi to, ką 
norėjo pasakyti, nebūtų galėjęs išreikšti įprastu būdu. Negaliu 
kvėpuoti! Ei! Negaliu kvėpuoti! Ar girdite?! 

Kai Homerui pradėjo tirtėti keliai, Vernonas nuplėšė res- 
piratorių jam nuo veido — užkibusiu dirželiu timptelėdamas 
į viršų ausis ir suveldamas plaukus. 

— Supratai? — paklausė Vernonas. 

— Taip! — iš visų plaučių sušuko Homeras. 

Jam patiko net Herbas Fauleris. Nepraėjus nė dviem minu- 
tėms nuo tos akimirkos, kai jis pirmą kartą pamatė Herbą, ore 
švystelėjo prezervatyvas ir pataikė jam tiesiai į kaktą. Rukšna 
Haidas buvo spėjęs pasakyti tik: „Labas, Herbai, čia Homeras 
Velzas — Volio draugas iš Sent Klaudo“. Ir Herbas nieko ne- 
laukdamas metė Homerui gumytę. 

— Nebūtų tiek daug našlaičių, jei daugiau žmonių ant savo 
strypų mautųsi šituos, — pasakė Herbas. 

Homeras Velzas dar nebuvo matęs prezervatyvo spalvotame 
pakelyje. Tie, kurių ligoninėje turėjo daktaras Larčas ir kuriuos 
saujomis dalijo daugybei moterų, buvo įpakuoti į kažkokį pa- 
prastą, permatomą, lyg ir vaškuotą popierių; be jokių puošnių 
fabriko ženklų. Daktaras Larčas nuolat skųsdavosi, jog nesu- 
vokia, kur tos gumytės dingsta, bet Homeras žinojo, kad jų 
neretai pasiimdavo Melonija. Ne kas kitas, o Melonija, be 
abejo, ir išmokė Homerą naudotis prezervatyvais. 

Herbo Faulerio draugė, Luizė Tobi, tikriausiai buvo kaip 
reikiant įgudusi mauti Herbui prezervatyvus. Masturbuoda- 
masis Homeras galvodavo apie Pupulę Luizę —įsivaizduodavo, 
kaip mikliai ji vynioja gumytę, kaip greitai juda jos pirštai, 
prisimindavo ją laikančią teptuką, sukandusią dantis, tepančią 
dažais, storu sluoksniu, obuolių prekyvietės lentynas, aitriai 
cigaretėmis padvelkiančiu pūstelėjimu nupučiančią nuo kaktos 
plaukų sruogą. 

Homeras neleisdavo sau masturbuotis, kai galvodavo apie 
Kendę. Jis gulėdavo Volio kambaryje neduodamas valios ran- 
koms, klausydamasis gilaus šalia jo ramiai miegančio Volio 
kvėpavimo. Netgi kai Homeras įsivaizduodavo, kad miega su 
Kende, tose jo fantazijose jie niekada intymiai vienas kito ne- 
liesdavo — tik tvirtai laikydavo vienas kitą tyros meilės glėbyje. 
(„Be jokių lytiškumų“, kaip sakydavo Melonija.) 

Kendė rūkė, tačiau taip įmantriai ir manieringai, kad ne- 
retai įsimesdavo cigaretę sau į sterblę ir pašokdavo kaip įgelta, 
braukdama šalin kibirkštis, visada juokdamasi. 

— Oi, kokia negrabaila! — sušukdavo. „Tik tada, kai rū- 
kai“, — galvodavo Homeras Velzas. 

Luizė Tobi cigaretę ryte surydavo, kaip vilkas; įtraukdavo 
didžiulį dūmų debesį ir beveik nieko neišpūsdavo; Homeras 
galvodavo, kur tie dūmai dingsta. Vyresnės obuolių preky- 
vietėje dirbančios moterys rūkydavo nuolat (visos, išskyrus 
Greisę Linč, kuri, matyt, buvo nusprendusi apskritai nepraverti 
burnos — dėl jokios priežasties), bet ir Florensa, ir Irena, ir 
Didžioji Dotė Taft tai darė jau labai seniai ir be ceremonijų. 
Tik Debra Petigru, jaunesnioji Dotės sesuo, užsirūkydavo 
retai ir atrodė neįgudusi — kaip ir Kendė. Pupulė Luizė dūmą 
traukdavo paskubomis, įnirtingai —taip pat, kaip, Homero įsi- 
vaizdavimu, Herbas Fauleris naudojosi gumytėmis. 

Visame Harts Roke bei Harts Heivene — nuo sūraus van- 
denyno ir kliuksinčio omarų aptvaro iki saugaus chloruoto 
Heiveno klubo baseino, nuo obuolių prekyvietės, kur buvo 
rengiamasi derliaus sezonui, iki laukų, kuriuose dirbo, — Ho- 
meras nematė nė menkiausios smulkmenos, kuri jam būtų 
skaudžiai priminusi Sent Klaudą, — visiškai nieko iki tos pirmos 
lietingos dienos, kai su nedidele valytojų bei dažytojų grupele 
buvo pasiųstas į sidro namus. 

Iš išorės tas pastatas neatrodė kuo nors ypatingas. Homeras 
dažnai —įvairiomis ūkio transporto priemonėmis — dardėdavo 
pro tą ilgą, siaurą vienaaukštį stačiu kampu sulenktos rankos 


formos namą nuožulniu vienašlaičiu stogu; to pastato alkūnėje, 

už dvigubų durų, buvo sidro spaudykla (obuolių smulkintu- 
vas, siurblys, smulkintuvo bei siurblio varikliai ir tūkstančio 
galonų talpos rezervuaras). 

Viename pastato fligelyje, sidro šaldykloje, stovėjo daugybė 
šaldymo įrenginių. Kitame fligelyje buvo nedidelė virtuvėlė, 
o už jos dvi ilgos eilės geležinių lovų — tokių, kokios būna 
ligoninėse. Ant kiekvienos iš daugiau negu dvidešimties 
lovų buvo padėta antklodė, pagalvė ir tvarkingai suvyniotas 
čiužinys. Kai kurios lovos, po vieną arba po kelias, nuo kitų 
buvo atitvertos ant įtemptos vielos kabančiomis antklodėmis; 
Homerui Velzui tie savotiški pusiau atskiri kambarėliai pasi- 
rodė panašūs į ligoninės palatas. Tarp lovų buvo sukaltos pa- 
prastos, bet tvirtos sieninės drabužių spintos su nedažytomis 
klijuotos faneros lentynomis, ant kurių vienur kitur, kur buvo 
kištukiniai lizdai, stovėjo stalinės lempos išlenktais kaip žąsų 
kaklais. Visi baldai atrodė aptriušę, bet tvarkingi, tarsi suvežti 
iš ligoninių ir kontorų, kur daug metų buvo be perstojo, tačiau 
apdairiai naudojami. 

Šis sidro namų fligelis buvo įrengtas praktiškai ir taupiai, 
kaip kareivinės, bet iš daugelio smulkmenų galėjai suprasti, 
jog tai ne kokios nors įstaigos pastatas. Ant langų, pavyzdžiui, 
kabojo užuolaidos; Homeras matė, kad jos, nors jau išbluku- 
sios, yra kaip tik tokios, kokios tiktų Vortingtonų valgomojo 
langams, — iš ten jos ir buvo atneštos. Kažkur jau matyti 
Homerui pasirodė ir keli pernelyg idiliški gėlėti peizažai bei 
gyvūnų atvaizdai, kabantys ant tinko plokštėmis apkaltų sie- 
nų — tokiose netinkamose vietose (vienur per aukštai, kitur 
per žemai), kad Homeras neabejojo, jog jie ten pakabinti tam, 
kad uždengtų skyles. Gal pramuštas kojomis, gal kumščiais, 
o gal ir galva; Homeras Velzas tarėsi jaučiąs iš to kambario 
sklindantį savotišką bendro miegamojo pyktį bei nerimą, kokį 
jautė beveik dvidešimt metų gyvendamas Sent Klaudo prie- 
glaudos berniukų skyriuje. 

— Kas čia per pastatas? — paklausė jis Rukšnos Haido; skar- 
dinį stogą jiems virš galvų pliekė lietus. 

— Sidro namai, — atsakė Rukšna. 

— Bet kas čia miega — kas apsistoja? Ar kas nors čia gyve- 
na? — klausinėjo Homeras. Visur buvo stebėtinai švaru, tačiau 
aiškiai matyti, kad pastatas tikrai naudojamas; Homeras prisi- 
minė apleistus darbininkų miegamuosius Sent Klaude, kur 
miškininkai ir lentpjoviai sapnuose nutoldavo nuo vargano 
savo gyvenimo. 

— Čia miegamasis samdomai brigadai, skynėjams, — pasakė 
Rukšna Haidas. — Kai nuimamas derlius, čia gyvena skynė- 
jai — keliaujantys darbininkai. 

— Juodukai, — tarė Didžioji Dotė Taft, nutėkšdama ant grin- 
dų mazgotes ir padėdama kibirus. — Kasmet jiems čia viską 
sutvarkom. Išplaunam ir perdažom. 

— Man reikia vaškuoti spaustuvo lentas, — pareiškė Rukšna 
Haidas, šitaip išsisukdamas nuo, jo manymu, moteriško dar- 
bo — nors Homeras su Voliu tokius darbus lietingomis vasaros 
dienomis dirbdavo dažnai. 

— Negrai? — paklausė Homeras Velzas. — Tie skynė- 
jai — negrai? 

— Juodi kaip naktis, kai kurie, — tarė Florensa Haid. — Ne- 
blogi žmonės. 

— Malonūs! — šūktelėjo Rukšna Haidas. 

— Vieni malonūs, kiti nelabai, — pasakė Didžioji Do- 
tė Taft. | 

— Kaip ir kiti mano pažįstami, — tarė Irena Titkomb, kiken- 
dama ir slėpdama savo randą. 

— Malonūs todėl, kad ponia Vortington maloniai su jais 
elgiasi! —sušuko Rukšna Haidas iš čia pat esančios sidro spau- 
dyklos, perrėkdamas lietaus teškėjimą. 

Visas pastatas atsidavė actu — pasenusiu ir prarūgusiu sidru. 
Tas kvapas buvo stiprus, bet švarus, nedusinantis. 

Debra Petigru, palinkusi prie bendro jųdviejų kibiro, šypte- 
lėjo Homerui; jis irgi atsargiai jai nusišypsojo, galvodamas, kur 
tokią dieną, per lietų, dirba Volis, ir įsivaizduodamas, ką daro 
Rėjus Kendalas. Rėjus tikriausiai arba išplaukė į banguotą jūrą, 

užsidėjęs savo blizgančią ziuidvestę, arba pastate, vadinamame 
Antruoju, tvarko „International Harvester“ elektros sistemą. 

Greisė Linč šveitė linoleumu apkaltas sidro namų virtuvės 
spinteles; Homeras stebėjosi, kad nematė jos ten anksčiau, 
kad išvis nežinojo, jog ir ji yra jų grupelėje. Luizė Tobi, su- 
čiulpusi cigaretę iki pat filtro ir išmetusi nuorūką pro skynėjų 
miegamojo duris, pasakė, kad „pagedo“ jos plaušinės šluotos 
gręžtuvas. 

— Gal užsikimšo, ar ką, — piktai burbtelėjo Pupulė Luizė. 

— Luizei pagedo gręžtuvas, — nusišaipė Didžioji Do- 
tė Taft. 

— Vargšė Luizė — užkimšai savo gręžtuvą, a? — juokda- 
masi tarė Florensa Haid; tai išgirdusi Didžioji Dotė Taft 
įsikvatojo. 

— Ai, užsičiaupkit! — pasakė Luizė ir paspyrė savo šluotos 
gręžtuvą. 

— Kas ten dedasi? — riktelėjo Rukšna Haidas. 

— Luizės gręžtuvas neatlaikė krūvio! — paaiškino jam Didžioji 
Dotė Taft. Homeras žvilgtelėjo į supykusią Luizę, paskui į 
Debrą Petigru; ši paraudo. 

— Ar ne per dažnai naudojiesi vargšu savo gręžtuvu, Lui- 
ze? — paklausė Irena Titkomb. 

— Tikriausiai per daug šluotų kiši į savo gręžtuvą, mielo- 
ji, — tarė Florensa Haid. 

— Jūs ten, būkit mandagesnės! — sušuko Rukšna Haidas. 

— Gal ir vieną šluotą, bet per dažnai, be abejonės, — pasakė 
Didžioji Dotė Taft. Net pačiai Luizei tai pasirodė juokinga. 
Kai ji pažvelgė į Homerą Velzą, šis nukreipė žvilgsnį į šalį; į 
jį žiūrėjo Debra Petigru, todėl jis nusuko akis ir nuo jos. 

Per priešpiečių pertrauką pro šalį važiavęs Herbas Fauleris 
užėjo į sidro namus ir tarė: 

— Fui! Juodžių kvapas čia tebetvyro net po metų. 

— Gal tik acto, — paprieštaravo Rukšna Haidas. 

— Nori pasakyti, kad neužuodi juodžių? — paklausė jo Her- 
bas Fauleris. — Tu užuodi? — kreipėsi į Luizę. Ta gūžtelėjo 


pečiais. — O tu? — paklausė Herbas Homero. — Tu užuodi 
jų kvapą“ 

— Užuodžiu tik actą, pernykščius obuolius, pasenusį si- 
drą, — tarė Homeras. 

Šįkart jis laiku pamatė atlekiančią gumytę ir spėjo ją pa- 
čiupti. 

— Žinai, ką juodžiai daro su šitais daikčiukais? — paklausė 
Herbas. Jis metė kitą gumytę Luizei Tobi, kuri pagavo ją be 
menkiausių pastangų — tikriausiai nuolat būdavo apmėtoma 
prezervatyvais. — Parodyk jam, ką daro juodžiai, Luize, — tarė 
Herbas. Kitoms moterims tai jau buvo įkyrėję; ką daro juo- 
džiai, Herbas joms rodė nuo neatmenamų laikų; Debra Petigru 
susinervinusi žvilgtelėjo į Homerą Velzą ir stengėsi nežiūrėti 
į Luizę; pati Luizė atrodė tuo pat metu ir suirzusi, ir apimta 
nuobodulio. Ji praplėšė pakelį, išėmė prezervatyvą ir įkišo į 
jį smilių — aštrus jos nagas kyšojo prezervatyvo gale, prie į 
spenelį panašaus pailgo antgalėlio. 

— Vienais metais juodžiams pasakiau, kad jie kištų savo 
galus į gumytes, jei nenori užsikrėsti kokiomis ligomis ar 
prisidaryti dar daugiau vaikų, — pasakojo Herbas. Jis sugrie- 
bė į prezervatyvą įmautą Luizės pirštą ir pakėlė aukštyn, kad 
visi matytų. — O kitais metais visi juodžiai man šnekėjo, kad 
gumytės niekam tikusios. Jie sakė, kad kiša į jas pirštus, kaip 
aš rodžiau, bet vis tiek užsikrečia visokiausiomis ligomis ir 
prisidaro vaikų kaskart, kai tik nukrypsta į šalį! 

Niekas nesijuokė; niekas tuo netikėjo; tai buvo visiems, iš- 
skyrus Homerą Velzą, jau seniai pakyrėjęs juokelis; o Homerui 
mintis, kad žmonės prisidaro vaikų kaskart, kai tik nukrypsta 
į šalį, nepasirodė labai juokinga. 

Kai Herbas Fauleris pasisiūlė visus nuvežti į užkandinę 
prie Drinkvoterio kelio pavalgyti karštų priešpiečių, Homeras 
pasakė, kad nevažiuos; ponia Vortington įdėdavo ką nors prieš- 
piečiams ir jam, ir Voliui, kiekvieną rytą, ir Homeras jautėsi 
turįs valgyti tai, ką atsinešė, — jam tai visada patikdavo. Be to, 
jis žinojo, kad darbininkai per priešpiečių pertrauką neturėtų 

išvažiuoti iš sodų, juo labiau Vandenyno Vaizdo automobiliais, 
o Herbas Fauleris buvo atvažiavęs žaliuoju furgonu, kuriuo 
dažniausiai važinėdavo Olivija. Tai nebuvo griežta taisyklė, bet 
Homeras suprato, kad jei sidro namuose būtų dirbęs ir Volis, 
Herbas niekam nebūtų siūlęs kur nors važiuoti. 

Homeras priešpiečius valgė, kaip ir derėjo, sidro namų vir- 
tuvėje; žvilgčiodamas į ilgą kambarį su dviem siaurų geležinių 
lovų eilėmis, jis galvojo, kad suvynioti čiužiniai ir antklodės 
labai panašūs į lovose miegančius žmones —tik pernelyg ramiai 
guli, kad patikėtum, jog tai tikrai žmonės. „Atrodo kaip atpa- 
žinimui suguldyti lavonai“, — galvojo Homeras Velzas. 

Nors lijo lietus, jis išėjo į lauką apžiūrėti beviltiškai suge- 
dusių automobilių ir išmestų traktorių bei jų priekabų dalių, 
riogsančių palei žvyruotą keliuką priešais sidro namus. Užpa- 
kaliniame kieme, išmindžiotame pageltusių piktžolių plotelyje, 
būdavo suverčiama trintų obuolių masė — išspaudos. Rukšna 
Haidas Homerui buvo sakęs, kad vienas kiaulininkyste už- 
siimantis ūkininkas iš Voldoboro atvažiuoja tikrai netrumpą 
kelią jų pasiimti; kiaulėms labai patinka obuolių išspaudos. 

Kai kurie sugedę automobiliai buvo su Pietų Karolinos 
numeriais. Homeras Velzas niekada nebuvo matęs Jungtinių 
Valstijų žemėlapio, tik gaublį, bet gana primityvų — valstijos 
jame nebuvo pažymėtos. Jis žinojo, kad Pietų Karolina toli, 
pietuose; Rukšna Haidas pasakojo, kad negrai atvažiuoja iš 
ten sunkvežimiais arba nuosavais lengvaisiais automobiliais, 
tačiau kai kurie iš tų automobilių būna tokie seni ir sudaužyti, 
kad čia ir nusibaigia; Rukšna negalėjo pasakyti, kaip visi tie 
negrai grįžta į Pietų Karoliną. 

— Man rodos, Floridoje jie skina greipfrutus, — pasako- 
jo Rukšna, — dar kažkur persikus, kai būna jų sezonas, o 
čia — obuolius. Jie vis važinėja ir nieko daugiau nedaro, tik 
viską skina. 

Homeras pažvelgė į kirą, stebintį jį nuo sidro namų stogo; 
kiras buvo toks susigūžęs, kad Homeras jį pamatęs staiga prisi- 
minė, jog lyja, ir grįžo į vidų. 

Jis išsivyniojo vieną čiužinį ir išsitiesė ant lovos, ir pagalvę, 
ir antklodę pasikišęs po galva. Netikėtai pajuto norą ir pagalvę, 
ir antklodę gerai apuostyti, bet neužuodė nieko daugiau, tik 
acto ir dar kažkokių senienų kvapą. Žmonių buvimo pėdsakus 
aiškiau jautė pagalvę bei antklodę čiupinėdamas negu uosty- 
damas, bet kuo giliau kišo nosį, tuo žmogiškesnis darėsi ir jų 
kvapas. Homeras prisiminė, koks įsitempęs buvo Luizės Tobi 
veidas, kaip ji ištiesė į prezervatyvą įkištą pirštą ir atrodė, kad 
jos nagas tuoj išlįs kiaurai per ploną gumytę. Jis prisiminė 
ir Sent Klaude, lentpjovių name, gulėjusį čiužinį, ant kurio 
Melonija pirmą kartą privertė jį pasijusti taip, kaip jis jautėsi 
dabar. Homeras išsitraukė iš darbinių džinsų savo daikčiuką ir 
greitai pasimasturbavo, garsiai girgždindamas senos geležinės 
lovos spyruokles. Kai baigė, kažkas galvoje jam tarytum nu- 
švito. Atsisėdęs pamatė kitą žmogų, leidusį sau pailsėti sidro 
namuose, Nors ji buvo visa susitraukusi, — kaip tas kiras lietuje, 
arba embrionas, arba pilvo spazmų kamuojama moteris, — Ho- 
meras tuoj pat atpažino Greisę Linč. 

Net jeigu ji nežiūrėjo, net jeigu nė karto nebuvo atsisu- 
kusi, vis tiek turėjo suprasti, kodėl taip ritmingai girgžda 
senos lovos spyruoklės; Homeras pagalvojo, kad ji, ko gero, 
netgi užuodė su jokiu kitu kvapu nesupainiojamą jo saujoje 
laikomos spermos kvapą. Jis tyliai išėjo į lauką ir atkišo ranką 
į priekį, kad lietus ją nuplautų. Kiras, vis dar susigūžęs ant 
sidro namų stogo, akimirksniu atkreipė į tai dėmesį — prie šio 
namo jam dažnai pavykdavo rasti maisto atliekų. Grįžęs į vidų, 
Homeras pamatė, kad Greisė Linč, jau susukusi savo čiužinį 
kaip buvo, stovi prie lango, įkniaubusi veidą į užuolaidą. Kad 
pamatytum Greisę Linč, reikėjo žiūrėti atidžiai; Homeras ne- 
būtų jos pastebėjęs, jei nebūtų žinojęs, kad ji tikrai yra tame 
kambaryje. 

— Aš ten buvau, — tyliai tarė Greisė Linč, nežiūrėdama į 
Homerą. — Ten, iš kur tu atvažiavai, — paaiškino. — Aš ten 


buvau — nesuprantu, kaip tu ten galėdavai užmigti. 

Pro langą sklindančioje pilkšvoje, negyvoje lietingos dienos 
šviesoje jos liesumas tiesiog rėžė akį, atsikišę kaulai atrodė 
aštrūs kaip peiliai; ji apsivyniojo siaurus pečius išblukusia 
užuolaida — tarsi kokia skara. Į Homerą nežiūrėjo, ir baikšti, 
netvirta jos stovėsena tikrai nebuvo gundoma, tačiau Homeras 
pajuto, kad jį kažkas traukte traukia prie jos, — juk visi neretai, 
ypač kai būna rūškanas oras, imame ieškoti to, kas mums įpra- 
sta. Sent Klaude vaikai buvo įpratę nuolat matyti nelaimingas 
moteris, o pažvelgęs į Greisę Linč, iškart galėjai suprasti, kad 
ji nusiteikusi būti visų skriaudžiama auka. Homeras jautė tokį 
prieštaringą jos įkarštį, kad norom nenorom turėjo prieiti artyn 
ir paimti ją už suglebusių, drėgnų rankų. 

— Keista, — sušnibždėjo ji, vis dar nežiūrėdama į Home- 
rą. — Ten buvo taip baisu, bet jaučiausi saugi. — Ji padėjo galvą 
Homerui ant krūtinės ir, vikstelėjusi kaulėtais klubais, įbruko 
smailų savo kelį jam tarp kojų. — Ne taip kaip čia, — sušnibž- 
dėjo. — Čia pavojinga. — Plonytė jos ranka šmurkštelėjo jam į 
kelnes, vikri kaip driežas. 

Homerą išgelbėjo triukšmingai atvažiavęs žaliasis furgonas 
su karštų priešpiečių panorusiais pabėgėliais. Kaip išgąsdinta 
katė, Greisė paklaikusi atšoko į šalį. Kai visi suėjo pro duris, 
ji jau gremžė nešvarumus iš linoleumo siūlės ant virtuvės 
spintelės — vieliniu šepečiu, kurio Homeras nebuvo pastebėjęs 
užpakalinėje jos džinsų kišenėje. Tas šepetys buvo paslėptas, 
kaip ir didesnė dalis Greisės Linč asmenybės. Bet iš neramaus 
jos žvilgsnio po darbo — kai jis jau važiavo atgal į obuolių 
prekyvietę, įsitaisęs ant maloniai liulančių Didžiosios Dotės 
Taft kelių, — Homeras Velzas suprato, kad visa tai, kas, pasak 
Greisės Linč, buvo „pavojinga“, niekur nuo jos nenutolo ir 
kad jis gali keliauti, kur tik nori, kuo toliausiai, vis tiek visur 


su juo bus ir Sent Klaudo aukos. 


JL ĮUHN IKVING 


Vėlų tos dienos, kai ij užpuolė Greisė Linč, vakarą Home- 
ras pirmą kartą važiavo į pasimatymą su Debra Petigru; be 
to, tai buvo pirmas kartas, kai jis su Kende ir Voliu lankėsi 
įvažiuojamajame kino teatre. Jie visi važiavo Senio „Kadilaku“: 
Homeras su Debra Petigru sėdėjo ant dėmėtos užpakalinės 
sėdynės, ant kurios vos prieš porą mėnesių vargšas Kerlis 
Dėjus buvo visiškai praradęs savitvardą; Homeras nė nejįtarė, 
jog įvažiuojamieji kino teatrai tam ir reikalingi, kad žmonės, 
įsitaisę automobiliuose, ant užpakalinių sėdynių, galiausiai 
prarastų savitvardą. 

— Homeras dar niekada nebuvo tokiame kino teatre, — pa- 
sakė Volis Debrai Petigru, kai jie užsuko jos paimti. 

Didelė Petigru šeima laikė šunis — daug šunų; dauguma 
jų buvo pririšti, kai kurie prie kelių atseit nebepataisomai 
sugedusių automobilių bamperių, — tie automobiliai taip 
seniai riogsojo priešakinėje pievelėje, kad ir jų ašių atramos, 
ir varantieji velenai jau buvo apaugę žole. Kai Homeras pa- 
mažu artinosi prie Debros namo durų, atsargiai apeidamas 
jam įkąsti besitaikančius šunis, šie puldinėjo pirmyn ir atgal, 
vis atsiremdami į automobilius, bet neįstengdami jų pajudinti 
iš vietos. 

Petigru šeima buvo didelė ne tik narių skaičiumi, bet ir 
mase; patrauklus Debros putlumas atrodė tarytum švelni už- 
uomina, iš kurios galėjai suprasti, kad kiti jos šeimos nariai, 
ko gero, jau neapglėbiami. Prie durų Homerą sutiko masyvi 
Debros motina — buvo aišku, jog būtent jos genai kalti dėl 
to, kad Debros sesuo, Didžioji Dotė Taft, ir kiti vaikai taip 
išstorėjo. 

— De-BRA! — surėkė Debros motina. — Čia tavo KAVA- 
LIERIUS! Sveikas, meiluti, —tarė Homerui. — Girdėjau, koks 
tu mielas ir kaip gražiai išauklėtas. Atleisk, kad mes čia taip 
apsijaukę. — Šalia pasirodžiusi Debra, visa išraudusi, stūmė 
Homerą į lauką taip pat atkakliai, kaip jos motina mėgino 
įvilioti vidun. Viduje Homeras spėjo pamatyti keletą tiesiog 
milžiniškų žmonių — kai kurių veidai atrodė baisiai išpurtę, 

tarsi jie būtų pusę savo gyvenimo praleidę po vandeniu arba 
ką tik Žiauriai sumušti; visi plačiai šypsojosi ir buvo nusiteikę 
draugiškai — ne taip, kaip Homerui už nugaros pasiutusiai 
Jojantys įniršio apimti šunys. 

— Jau turim važiuoti, mam, — inkštė Debra, stumdama 
Homerą pro duris. — Kitaip nespėsim. 

— Ir ko gi jūs nespėsit? — pasigirdo balsas iš namo, kuris net 
sudrebėjo nuo garsaus žvygavimo; paskui kažkas užsikosėjo, 
kažkas ėmė sunkiai dūsauti ir vėl viską užgožė toks smarkus 
šunų lojimas, kad Homeras pamanė, jog vien dėl to triukšmo 
juodu su Debra niekada nepasieks „Kadilako“. 

— Nutilkit! — riktelėjo Debra šunims. Šunys patylėjo, bet 
tik akimirką. 

Sakydamas: „Homeras dar niekada nebuvo tokiame kino 
teatre“, Volis turėjo šaukti visa gerkle, kad perrėktų šunis. 

— Apskritai niekada nebuvau jokiame kino teatre, — prisi- 
pažino Homeras. 

— Dievulėliau! — tarė Debra Petigru. Ji maloniai kvepėjo, 
buvo daug tvarkingesnė ir švaresnė, negu atrodydavo apsi- 
rengusi darbo drabužiais, kai Homeras ją matydavo obuolių 
prekyvietėje; nors, tiesą sakant, Debra ir eidama į darbą reng- 
davosi gana dailiai ir tvarkingai. Jos putlumas nekrito į akis, 
be to, ji visada buvo geraširdė, o dabar, kai jie važiavo į Keip 
Kenetą, pasirodė esanti išties labai miela ir netgi nebe tokia 
drovi. Debra buvo smagi mergina, kaip sakoma Meine, — graži, 
nesusikausčiusi, linksma, darbšti ir ne itin protinga. Ateityje 
ji, geriausiu atveju, turėjo ištekėti už kokio nors malonaus 
nedaug už ją vyresnio ir protingesnio Žmogaus. 

Vasarą Petigru šeima gyvendavo viename iš naujų namų 
vasarotojų apgultoje purvinoje Drinkvoterio ežero pakran- 
tėje; ten įsikėlę jie sugebėjo bemaž akimirksniu viską taip 
apšniaukšti, kad jų namas dabar atrodė jau labai seniai gy- 
venamas — ir netgi sparčiai triūštantis. Sugedę automobiliai 
pievelėje išdygo kone per vieną naktį, o šunys, čia atvežti iš 
namų Kenet Kornerse, kur Petigru šeima žiemodavo, tikrai 

nebuvo praradę ryžto aršiai ginti savo teritoriją. Kaip ir kiti 
vasarnamiai prie Drinkvoterio ežero, Petigru šeimos namas 
turėjo pavadinimą — galėjai pamanyti, jog visi tie namai lyg 
našlaičiai, kuriems kažko trūksta, kai ką reikia išgalvoti. Petigru 
šeimos vasarnamio pavadinimas buvo „Mes Visi!“ 

— Labiausiai man juoką kelia tas šauktukas, — pasakė Volis 
Homerui, kai jie sustojo prie automobilių ir šunų aikštelės. — 
Tarsi tie Petigru didžiuotųsi, kad jų ten tiek daug. — Bet kai 
kartu jau važiavo ir Debra, Volis su ja elgėsi labai pagarbiai. 

Toks visuomenės manieringumas Homerą Velzą tiesiog 
stulbino. Žmonės, netgi labai malonūs, — nes Volis tikrai 
buvo malonus, — garsiai peikia kitus žmones, su kuriais pa- 
skui elgiasi kuo mandagiausiai. Sent Klaude kritiškas požiūris 
būdavo išreiškiamas atviriau —ir jį būdavo sunkiau, jeigu išvis 
įmanoma, nuslėpti. 

Keip Keneto įvažiuojamasis kino teatras Meino valstijoje 
buvo beveik tokia pat naujovė kaip ir šildomas Heiveno klu- 
bo baseinas, tik toli gražu ne tokia praktiška. Įvažiuojamieji 
kino teatrai Meine negalėjo būti labai populiarūs; naktimis 
vandenyno pakrantę apgaubiantis tirštas rūkas daugelį linksmų 
komedijų paversdavo iškrypėliškais siaubo filmais. Vėlesniais 
metais žmonės, apgraibomis nuėję į tualetus ar prie baro nu- 
sipirkti užkandžių, po kurio laiko, kai norėdavo sugrįžti, rūke 
neberasdavo savo automobilių. 

Dar viena problema buvo uodai. Tūkstantis devyni šimtai 
keturiasdešimt kažkelintaisiais metais, kai Homeras Velzas 
pirmą kartą lankėsi įvažiuojamajame kino teatre, uodų zyzi- 
mas Keip Keneto nakties ore buvo daug geriau girdimas negu 
filmo garso takelis. Voliui palyginti neblogai sekėsi kovoti 
su uodais, kad jie neužimtų automobilio, nes jis visada atsi- 
veždavo rankinį purkštuvėlį ir juo vis papurkšdavo aerozolio 
ant „Kadilako“ —ir į orą aplink savo bei greta stovinčius kitus 
automobilius. Purkštuvėlis būdavo pripiltas insekticido, kuriuo 
purškiamos obelys. Taigi oras „Kadilako“ salone ir aplinkui 
šlykščiai dvokdavo ir būdavo nuodingas, tačiau be uodų. 

Dėl purkštuvėlio šnypštimo ir insekticido smarvės arčiausiai 
„Kadilako“ stovinčiuose automobiliuose įsitaisę kino žiūrovai 
neretai imdavo reikšti nepasitenkinimą, bet netrukus, kaip 
reikiant sukandžioti, liaudavosi murmėję; kai kurie mandagiai 
paprašydavo, kad Volis jiems paskolintų tą prietaisą, ketindami 
prisipurkšti nuodų ir į savo automobilius. 

Tūkstantis devyni šimtai keturiasdešimt kažkelintaisiais 
metais Keip Keneto įvažiuojamajame kino teatre nebuvo 
nei užkandžių baro, nei tualetų. Vyrai ir berniukai paeiliui 
šlapindavosi prie drėgnos ir šaltos cementinės sienos atviro 
kino teatro daubos gale; ant tos sienos, kaip ant kokios laktos, 
visada tupėdavo bent keli nekaip išauklėti vaikigaliai (gyvenan- 
tys netoliese, Keip Kenete, dar per jauni arba nepakankamai 
turtingi, kad turėtų automobilius) — jie ten įsitaisę žiūrėdavo 
filmus, nors iš taip toli tikrai negalėjo nieko girdėti. Kartais, 
kai filmas būdavo neįdomus, jie iš viršaus šlapindavosi tiesiai 
ant galvų vargšams vyriškiams, besišlapinantiems apačioje. 

Moterims ir mergaitėms įvažiuojamajame kino teatre išvis 
nebuvo kur šlapintis, jos turėdavo pakentėti, todėl elgdavosi 
daug geriau negu vyrai ir berniukai — moterys, pavyzdžiui, 
mažiau gerdavo, nors šiaip jau niekas negalėjo sužiūrėti, ką 
jos išdarinėja automobiliuose. 

Visa tai — ką matė ir išgyveno — Homerui Velzui atrodė 
nuostabu. Jis visada ypač greitai pastebėdavo viską, ką žmonės 
daro, kad patirtų malonumą, — ką jie (be jokios abejonės) nori 
daryti. Juk Homeras buvo užaugęs ten, kur galimybė rinktis, 
kas labiau patinka, nebuvo tokia akivaizdi, kur retai kas ką 
darydavo vien todėl, kad tai malonu. Dabar jis stebėjosi ma- 
tydamas, kad žmonės savo noru kenčia įvažiuojamojo kino 
teatro nepatogumus, tačiau manėsi tik pats esąs kaltas dėl to, 
kad nesupranta, kodėl tai turėtų būti malonu. 

Vis dėlto labiausiai jį nustebino pats filmas. Kurį laiką ne- 
kantraujantys žiūrovai garsiai pypino, signalizavo priekiniais 
automobilių žibintais ir visaip kitaip, jau ne taip žaviai, reiškė 
nepasitenkinimą, — Homeras aiškiai girdėjo, kaip kažkas nu- 


328 JOHN IRVING 


sivėmė ant automobilio sparno, — o paskui danguje atsirado 
milžiniškas paveikslas. „Juk čia kažkieno snukis!“ — pagalvojo 
Homeras Velzas. Kino kamera pajudėjo atgal; tikriau sakant, 
buvo staiga truktelėta tolyn. „Kažkieno galva — kažkokio ar- 
klio!“ — galvojo Homeras. Iš tikrųjų ten buvo kupranugaris, 
bet Homeras Velzas dar niekada nebuvo matęs kupranugario, 
nei gyvo, nei nupiešto; jis pamanė, jog tai siaubingai išsigimęs 
arklys — mutantas! Kažkoks šiurpus neišsivystęs arklio embrio- 
nas! Kamera iš lėto pavažiavo dar toliau. Ant kupranugario, ša- 
lia juokingai atrodančios kupros, sėdėjo juodaodis žmogus, be- 
veik visas apsivyniojęs baltu audeklu. „Tvarsčiai!“ — pagalvojo 
Homeras Velzas. Nuožmus juodas kažkokios klajoklių genties 
arabas mojavo baisingu lenktu kardu; pliekdamas gremėzdišką 
kupranugarį kardo plokštuma, jis privertė vargšą gyvulį pa- 
knopstomis bėgti tolyn per begalines smėlio kopas — tokias 
dideles, kad netrukus iš to keisto gyvulio su raiteliu liko tik 
taškelis neapmatomame horizonte. Staiga... muzika! Homeras 
net pašoko. Žodžiai! Titrai, aktorių vardai, nematomos rankos 
rašomi ant smėlio. 

— Kas ten buvo? — paklausė Homeras Volio. Turėjo omenyje 
tą gyvulį, raitelį, dykumą, kūrėjų sąrašą — viską! 

— Kažkoks trenktas beduinas, manau, — tarė Volis. 

„Beduinas?“ — galvojo Homeras Velzas. 

— Tai toks arklys? — paklausė. 

— Koks arklys? — nesuprato Debra Petigru. 

— Na, tas gyvūnas, — tarė Homeras, jau suvokdamas, kad 
bus apsirikęs. 

Ant priekinės sėdynės sėdinti Kendė atsisuko ir pažvelgė į 
Homerą taip švelniai, kad tam net suspaudė širdį. 

— Ten buvo kupranugaris, Homerai, — pasakė Kendė. 

— Niekada nematei kupranugario! — sušuko Volis. 

— Ir kurgi jis galėjo matyti kupranugarį? — piktai atšovė 
jam Kendė. 


— Aš tik nustebau, — lyg teisindamasis tarė Volis. 

— Negro irgi dar nesu matęs, — prisipažino Homeras. — Ten 
buvo negras, ar ne? Ant to kupranugario. 

— Taigi, negras beduinas, tikriausiai, — pasakė Volis. 

— Dievulėliau! —tarė Debra Petigru. Ji žiūrėjo į Homerą jau 
kiek išsigandusi, lyg įtardama, kad jis tuo pat metu egzistuoja 
kažkurioje kitoje planetoje, kaip kitokia gyvybės forma. 

Titrai baigėsi. Juodaodis vyriškis ant kupranugario kažkur 
dingo ir daugiau nepasirodė. Dingo ir dykuma; ji, matyt, jau 
buvo suvaidinusi neaiškų savo vaidmenį — ir taip pat daugiau 
nepasirodė. Filmas buvo apie piratus. Didžiuliai laivai šaudė 
vienas į kitą iš patrankų; juodbruvi vyrai nekirptais plaukais 
ir apsmukusiomis kelnėmis visaip skriaudė iš pažiūros ma- 
lonesnius, gražiau apsirengusius vyrus. Nė vienas iš tų vyrų 
nebuvo juodaodis. „(Gal raitelis ant kupranugario parodytas 
kaip pranašingas ženklas?“ — galvojo Homeras Velzas. Pripratęs 
prie Čarlzo Dikenso ir Šarlotės Brontė pasakojimo manieros, 
jis negalėjo nesistebėti, matydamas iš niekur atsirandančius ir 
nežinia kur pradingstančius veikėjus — ir absurdišką siužetą. 

Piratai iš maloniau atrodančių žmonių laivo pagrobė skry- 
nią su monetomis ir šviesiaplaukę moterį, paskui tą laivą nu- 
skandino ir nuplaukė tolyn savo šlykščiu burlaiviu, kuriame 
storžieviškai mėgino linksmintis be saiko gerdami ir dainuo- 
dami. Piratams berods labai patiko varstyti pagrobtą moterį 
geidulingais žvilgsniais ir visaip iš jos tyčiotis, tačiau kažkokia 
paslaptinga ir visiškai nematoma jėga vis dėlto neleido jiems 
jos iš tikrųjų nuskriausti — ištisą valandą, per kurią jie spėjo 
sužaloti beveik visus kitus žmones ir netgi daugelį saviškių. 
Moterį, matyt, buvo nusprendę kol kas tik erzinti, bet ji iš 
paskutiniųjų priešinosi tokiam likimui, ir Homeras pajuto, 
jog turėtų dėl jos sielotis. 

Kažkoks vyriškis, neabejotinai įsimylėjęs tą likimu besis- 
kundžiančią moterį, vijosi ją per visą vandenyną, degindamas 
uostus ir apšiurusias smukles —atseit nepadorias, nors žiūrovai 


nieko nepadoraus nematė. Kai atslinko rūkas, filme nebebuvo 

matyti daug ko, bet Homeras neatitraukė akių nuo paveikslo 
danguje. Jis pastebėjo, kad Voliui ir Kendei filmas nerūpi, bet 
nekreipė į tai dėmesio; jie buvo išvis prasmegę ant priekinės 
sėdynės, tik retkarčiais išlįsdavo Kendės ranka ir įsikibdavo į 
atlošą — arba tiesiog gulėdavo ant jo suglebusi. Homeras du 
kartus išgirdo Kendę sakant: „Ne, Voli“, vienąkart tokiu tvirtu 
balsu, kokio dar nebuvo girdėjęs. Volis tarpais vis juokėsi, 
kažką šnibždėjo, kimiai murmėjo, murkė. 

Homeras jautė, jog ir Debra Petigru ne taip susidomėjusi 
filmu apie piratus kaip jis; kai į ją žvilgtelėjo, nustebo pamatęs, 
kad ji žiūri į jį. Ne priekaištingai, bet ir ne meiliai. Atrodė, 
kad ji kuo toliau, tuo labiau juo stebisi. Paskui ji palietė jo 
ranką; jis pamanė, kad jai kažko reikia, ir mandagiai pasisuko 
į ekraną. 

Šviesiaplaukė moteris vis mėgino kuo nors užremti duris, 
kad apsisaugotų nuo pagrobėjų, o tie vis įsiverždavo į jos 
kambarį, kad ir kaip ji stengėsi užsibarikaduoti; įsiverždavo 
tarytum vien tam, kad jai parodytų, jog ji jų nesulaikys. Atsi- 
dūrę jos kambaryje jie, kaip ir anksčiau, ją kiek paerzindavo ir 
išeidavo — o ji tuoj pat vėl mėgindavo nuo jų užsitverti. 

— Turbūt kažką pražiūrėjau, — garsiai pareiškė Homeras 
Velzas, kai jau buvo praėjusi daugiau negu valanda. Kendė 
ant priekinės sėdynės staiga atsisėdo ir pažvelgė į jį nuoširdžiai 
susirūpinusi, nors ir baisiai suveltais plaukais. 

— Ką pražiūrėjai? — paklausė Volis — Homerui pasirodė, jog 
mieguistu balsu. 

Debra Petigru žaviai palinko prie Homero ir sušnibždėjo 
jam į ausį: 

— Manau, pražiūrėjai mane. Tikriausiai pamiršai, kad aš 
čia esu. 

Homeras norėjo pasakyti, kad kažką pražiūrėjo filme; dabar 
jis spoksojo į Debrą visiškai nieko nesuvokdamas. Debra pa- 
bučiavo jį — trumpu, sausu bučiniu — į lūpas. Paskui atsilošė 
ant sėdynės ir nusišypsojo. 

— Dabar tavo eilė, — tarė. 

Tą akimirką Volis pravėrė priekines dureles ir apipurškė 
„Kadilaką“ mirtinais nuodais — nemažai tos bjaurasties pro 
atviras dureles suėjo į automobilio vidų. Kendė ir pats Volis, ir 
Debra labai išraiškingai užsikosėjo, tik Homeras tebespoksojo 
į Debrą Petigru, pamažu imdamas suprasti, kam reikalingi 
įvažiuojamieji kino teatrai. 

Jis pabučiavo Debrą, nedrąsiai Sadas Isinas prie sausų jos 
lūpyčių. Ji irgi jį pabučiavo. Jis patogiau įsitaisė šalia jos, ir ji 
padėjo galvą jam ant peties, o vieną ranką — ant krūtinės. Jis 
irgi padėjo ranką jai ant krūtinės, bet ji tą ranką nustūmė. Jis 
žinojo, kad vis dar kažko nesupranta, tačiau mėgino toliau 
atsargiai aiškintis taisykles. Pabučiavo ją į kaklą; tai buvo pri- 
imtina — ji veidu prigludo prie jo kaklo ir netikėtai palietė jį 
kažkuo šlapiu (lyžtelėjo liežuviu!); Homeras irgi išdrįso iškišti 
liežuvį į apnuodytą orą. Kurį laiką jis galvojo, kaip galėtų tą 
savo liežuvį panaudoti; nusprendė pabučiuoti ją į lūpas ir 
pamėginti švelniai įbrukti liežuvį jai į burną, tačiau ji kiek 
įsitempė ir iš karto tam pasipriešino — jos liežuvis išstūmė jo 
liežuvį lauk; sukąsti dantys užtvėrė jam kelią gilyn. 

Homeras jau matė, jog yra tam tikros taisyklės, ką galima 
daryti ir ko ne; jam buvo leidžiama glostyti Debrai pilvuką, 
bet draudžiama liesti krūtis. Jis galėjo laikyti ranką jai ant 
klubų, bet kai iš priekio uždėjo ją ant šlaunies, ji buvo pa- 
stumta toliau. Debra jį apkabino ir suspaudė glėbyje; bučiavo 
draugiškai, meiliai; jis pagalvojo, kad ji su juo elgiasi kaip su 
mylimu naminiu gyvulėliu —tikrai geriau, negu Petigru šeima 
elgėsi su dauguma savo šunų. 

— Ne! — staiga tarė Kendė, taip garsiai, kad ir Homeras, ir 
Debra Petigru net krūptelėjo; paskui Debra sukikeno ir vėl 
prisiglaudė prie Homero. Ištempęs kaklą ir kone iki pakaušio 
užvertęs akis, Homeras Velzas šiaip taip dar galėjo žiūrėti 
filmą. 

Nenuilstantis įsimylėjėlis pagaliau atsekė paskui šviesia- 


plaukę moterį iki dar vienos jos įkalinimo vietos; ta kvaiša vėl 

buvo užsibarikadavusi, tik šįkart ji stengėsi apsisaugoti ne nuo 
pagrobėjų, o nuo savo gelbėtojo. Buvo gana apmaudu stebėti, 
kaip jis blaškosi ir daužo jos kambario duris. 

Grėsmingame rūke iš kažkurio automobilio pasigirdo balsas: 
„Palik ją!“ Kitas žiūrovas riktelėjo: „Verčiau nudėk!“ Homerui 
buvo aišku tik tai, kad niekas tos moters taip ir neišdulkins, — at- 
rodė, kad kažkokia jėga, tokia pat neapčiuopiama kaip ir Keip 
Keneto rūkas, saugo ją ir nuo sekso, ir nuo mirties, — be to, 
Homeras suprato, kad niekas „Kadilake“ nepatirs nieko ma- 
lonesnio už tai, ką patiria mylimi naminiai gyvulėliai. 

Apie tai pagalvojęs Homeras prisiminė, kaip jį myli daktaras 
Larčas — ir seselė Edna, ir seselė Andžela. Kai filmas baigėsi, 
Homeras pasijuto verkiąs; jis suprato, kad nors jam patinka 
gyventi ten, kur gyvena dabar, daktarą Larčą jis myli labiau 
negu bet ką kitą pasaulyje, —tame gyvenimo etape Larčą Ho- 
meras vis dar mylėjo labiau negu Kendę, — be to, jis suprato, 
jog ilgisi Larčo, — nors tuo pat metu tikėjosi, kad daugiau nė 
kojos nekels į Sent Klaudą. 

Homeras apsiverkė todėl, kad jautėsi visiškai susipainiojęs; 
o Debra Petigru pamanė, kad jį iki ašarų sujaudino filmas. 

— Nagi, nagi, — motinišku balsu tarė ji, spausdama Homerą 
glėbyje. Kendė su Voliu užsikvempė ant priekinės sėdynės 
atlošo. Kendė paglostė Homerui galvą. 

— Nieko tokio. Paverk. Aš dažnai apsiverkiu žiūrėdama 
filmus, — pasakė. 

Net Volis elgėsi labai pagarbiai. 

— Ei, drauguži, — tarė jis. — Mes juk žinom, kad visa tai 
tave sukrėtė. 

„Vargšė jo širdis“, — dingtelėjo gerajam Voliui. „Homerai, 
mielasis, — galvojo Kendė, — saugok savo širdį.“ Ji skruostu 
prisiglaudė prie Homero skruosto ir pabučiavo jį į paausį. 
Net pati nustebo pajutusi, kaip jai malonu jį šitaip draugiškai 
bučiuoti; nustebo ir Homeras Velzas. Debra Petigru jį buvo 
ką tik apibėrusi daugybe trumpų, sausų bučinukų, tačiau tą 
akimirką, kai jį pabučiavo Kendė, jis pasijuto visiškai kitaip. 

Tas staiga plūstelėjęs jausmas atsirado tarytum iš niekur — ir 
Homeras suprato, žiūrėdamas į mielą, gražų Volio veidą, kad 
tas jausmas jo niekur nenuves. Ar tai ir yra meilė? Ar šitaip 
ji ateina — neleisdama žmogui pačiam nuspręsti, ar jam jos 
reikia? Kaip tas juodaodis klajoklis ant kupranugario: kam jis 
buvo reikalingas filme apie piratus? 

„Aš esu tas juodaodis raitelis ant kupranugario, — galvojo 
našlaitis Homeras Velzas. — Kaip jis ten vadinamas?“ 

Vėliau, palydėjęs Debrą Petigru namo ir vos nesuėstas 
jos šunų, jis paklausė Volio. Dabar ir Homeras buvo įsitaisęs 
ant priekinės „Kadilako“ sėdynės — Kendė sėdėjo tarp jo 
ir Volio. 

— Beduinas, — pasakė Volis. 

„Aš beduinas!“ — galvojo Homeras Velzas. 

Užmigusi Kendė susmuko Voliui prie šono, tačiau tai truk- 
dė jam vairuoti; jis labai atsargiai pastūmėjo ją prie Homero. 
Visą likusį kelią, iki Harts Heiveno, ji miegojo padėjusi galvą 
Homerui ant peties, jos plaukai švelniai lietėsi jam prie veido. 
Privažiavęs prie Rėjaus Kendalo omarų aptvaro, Volis išjungė 
automobilio variklį ir sušnibždėjo: „Ei, miegale“. Jis pabučiavo 
Kendę į lūpas, ir ji pabudo. Atsisėdusi tiesiai, akimirką ne- 
susigaudė, kas darosi; kone kaltinamai žiūrėjo čia į Volį, čia į 
Homerą, lyg nesuprasdama, kuris iš jų ją pabučiavo. 

— Nusiramink, — juokdamasis tarė jai Volis. — Tu namie. 

„Namie“, — galvojo Homeras Velzas. Jis žinojo, kad bedui- 
nas — nežinia iš kur atsiradęs ir nežinia kur keliaujantis — ne- 
turi namų. 


Tą pačią vasarą, rugpjūčio mėnesį, iš ten, kur iki tol buvo 
jo namai, iškeliavo kitas beduinas; Kerlis Dėjus iš Sent Klaudo 
išvyko į Butbėjų, kur gyveno jaunas vaistininkas su žmona, 
neseniai atsikraustę ir iš karto uoliai ėmęsi tarnauti vietos 
bendruomenei. Daktaras Larčas nebuvo įsitikinęs, kad tie jauni 
sutuoktiniai bus geri įtėviai, bet dar labiau abejojo, ar Kerlis 

Dėjus sugebėtų atsigauti po dar vienos žiemos Sent Klaude. 
Vasaros pabaiga buvo paskutinis galimų įtėvių apsilankymams 
tinkamas laikas; ankstyvą rudenį geras oras ilgai netrukdavo. 
Be to, nuo tada, kai išvažiavo Homeras Velzas, Kerlis nebeatro- 
dė toks viskuo patenkintas ir pasitikintis savimi kaip anksčiau; 
niekas negalėjo jo įtikinti, kad Homeras iš jo nepaveržė tos 
gražios maloningo likimo jam skirtos poros. 

Vaistininkas ir jo žmona nebuvo graži pora. Jie buvo pasi- 
turintys ir geraširdžiai, bet gimę ne tam, kad gyventų lengvai; 
neatrodė panašu, kad jie kada išdrįstų gyventi prabangiai. Jie 
labai stengėsi užimti deramą vietą visuomenėje, ir jų supra- 
timas, kaip galėtų padėti savo artimui, berods buvo pagrįstas 
įsitikinimu, jog tą jų artimą pirmiausia reikėtų įpratinti stengtis. 
Jie pageidavo jau ūgtelėjusio našlaičio; kad jis galėtų po pa- 
mokų bent po kelias valandas per dieną padirbėti vaistinėje. 

Jie neabejojo, jog vaikų neturi tik todėl, kad tokia yra Dievo 
valia, ir abu manė, jog Dievas nori, kad jie susirastų pames- 
tinuką ir išauklėtų jį, mokydami užsidirbti pragyvenimui ir 
tobulėti; už pastangas jie žadėjo pamestinuką dosniai apdo- 
vanoti: jis turėjo paveldėti jaunųjų sutuoktinių vaistinę — kad 
galėtų tinkamai jais rūpintis jų, matyt, nekantriai laukiamoje 
senatvėje. 

Vaistininkas ir jo žmona buvo praktiški krikščioniškų pa- 
žiūrų Žmonės — nors ir atrodė paniurę, kai pasakojo Larčui 
apie tai, kaip ilgai stengėsi susilaukti savo vaiko. Prieš susi- 
tikdamas su ta pora — kai su jais dar tik susirašinėjo — Larčas 
vylėsi galėsiąs juos įkalbėti nekeisti Kerlio" vardo. Jis norėjo 
jiems pasakyti, kad, kai našlaitis jau toks didelis kaip Kerlis, 
jo vardas nebėra laikinas dalykas. Bet pamatęs tą porą, Larčas 
prarado viltį; jaunasis vyriškis buvo pirma laiko nuplikęs, 
visiškai, — Larčas net pagalvojo, ar tik tas žmogelis nebus 
vartojęs kokių nors neišbandytų medikamentų, — o moters 
plaukai buvo ploni ir nutįsę. Vaistininkas su žmona atrodė 


“ Curly — garbanotas (angl.). 

tiesiog priblokšti, kai išvydo vešlius garbanotus Kerlio Dėjaus 
plaukus, ir Larčas pagalvojo, kad pirma jų šeimos išvyka, ko 
gero, bus pas kirpėją. 

Pačiam Kerliui būsimi įtėviai berods patiko ne ką labiau 
negu jiems jo vardas, bet Kerlis norėjo išvažiuoti iš Sent 
Klaudo — žūtbūt. Larčas matė, jog berniukas vis dar tikė- 
josi, kad jį įsivaikins tokie nuostabūs žmonės, kokius jis 
įsivaizdavo, spinduliuojantys tokiu pat geresnio gyvenimo 
džiaugsmu, kokiu spinduliavo Kendė ir Volis. Apie neišvaiz- 
džius jaunus sutuoktinius iš Butbėjaus Kerlis Dėjus daktarui 
Larčui pasakė: 

— Normalūs. Gal visai malonūs. Be to, Butbėjus juk prie 
vandenyno. Manau, man patiks vandenynas. 

Larčas berniukui nesakė, jog jam neatrodo, kad jį įsivaikinti 
norintys sutuoktiniai mėgtų plaukioti kokiais nors laivais, arba 
linksmintis paplūdimyje, ar bent jau sėdėti ant prieplaukos 
ir gaudyti žuvis; jis įtarė, kad jie mano, jog visokie žaidimai 
vandenyje, ant vandens ar prie jo yra pernelyg lengvabūdiškos 
pramogos, tinkamos tik turistams. (Larčas ir pats taip manė.) 
Daktaras Larčas neabejojo, kad vasarą vaistinė būna atdara nuo 
ankstaus ryto iki vėlaus vakaro ir kad darbštieji sutuoktiniai nė 
kojos neiškelia iš jos visą dieną — pardavinėja poilsiautojams 
aliejų deginimuisi saulėje, o patys išlieka tokie pat balti kaip 
ir žiemą ir tuo didžiuojasi. 

— Negalite būti per daug išrankus, Vilburi, — pasakė seselė 
Edna. — Jei berniukas susirgs, ten jam tikrai netrūks visokių 
tablečių ir vaistų nuo kosulio. 

— Man jis vis tiek bus Kerlis, — maištingai tarė seselė An- 
džela. 

Larčas pagalvojo, jog iš tiesų viskas dar blogiau: ir pats sau 
Kerlis visada bus Kerlis. Bet Larčas jį išleido; iš esmės todėl, 
kad jam jau seniai buvo laikas išvykti. 

Kerlio įtėvių pavardė buvo Rinfretai; jie pavadino Kerlį 
Rojumi. Taigi Rojus (Kerlis) Rinfretas apsigyveno Butbėjuje. 
Rinfreto vaistinė buvo ant uosto krantinės; šeima gyveno už 

kelių mylių nuo pakrantės, iš ten vandenyno nebuvo matyti. 
„Bet juntamas kvapas“, — tvirtino ponia Rinfret; ji pareiškė, 
kad, kai vėjas pučia iš tos pusės, vandenyną galima užuosti 
net jų namo viduje. 

„Kerlis savo nosimi tikrai neužuos“, — pagalvojo daktaras 
Larčas. Kerlio nosis nuolat varvėjo; daktaras Larčas įtarė, kad 
Kerlis išvis nieko neužuodžia. 

— Pasidžiaukime kartu su Kerliu Dėjumi, — vieną tūkstan- 
tis devyni šimtai keturiasdešimt kažkelintųjų metų rugpjūčio 
mėnesio vakarą paskelbė berniukams naujieną daktaras Lar- 
čas —perrėkdamas nepaliaujamą Deivido Koperfildo kūkčioji- 
mą. — Kerlis Dėjus rado šeimą, — pasakė. — Labanakt, Kerli! 

— Lanakt, Berli! — provirkomis suciepsėjo mažasis Koper- 
fildas. 

Laišką, kuriuo jam buvo pranešama apie Kerlio įvaikinimą, 
Homeras Velzas skaitė daugybę kartų — pro Volio kambario 
langą srūvančioje mėnulio šviesoje, Voliui jau užmigus. 

„Vaistininkas!“ — galvojo Homeras Velzas. Ta žinia jį taip 
nuliūdino, kad jis panoro pasikalbėti apie tai su Voliu ir 
Kende. Šiek tiek anksčiau tą vakarą jie sėdėjo mėnesienoje 
ant Rėjaus Kendalo prieplaukos ir mėtė į vandenį sraiges. 
Pliumpt! Pliumpt! — pliumpsėjo krantinės sraigės; Homeras 
Velzas šnekėjo ir šnekėjo. Papasakojo jiems apie įprastą lita- 
niją — „Pasidžiaukime kartu su Kerliu Dėjumi“, ir taip toliau; 
mėgino paaiškinti, kaip jausdavosi vadinamas Meino princu, 
Naujosios Anglijos karaliumi. 

— Ko gero, įsivaizduodavau kažką, atrodantį kaip tu, — pa- 
sakė Homeras Voliui. 

Kendė prisiminė, jog daktaras Larčas tą patį sakė ir jai: kad 
jos vaikai bus princai ir karaliai. 

— Tik nesupratau, ką jis turėjo galvoje, — tarė ji. — Žinoma, 
jis buvo malonus... bet negalėjau to įsivaizduoti. 

— Aš nesuvokiu ir dabar, — pasakė Volis. — Na, apie ką tu 


galvodavai, — tarė Homerui. — Ką jūs visi įsivaizduodavote — 


DVIDEŠIMTO AMŽIAUS AUKSO FONDAS 337 


tikriausiai kiekvienas vis ką kita. — Volis nenorėjo pripažinti, 
jog tuos princus ir karalius tikrai galima įsivaizduoti tokius 
kaip jis. 

— Skamba truputį pašaipiai, — tarė Kendė. — Nežinau, ką 
jis norėjo pasakyti. 

— Taigi, — pritarė jai Volis. — Skamba ciniškai. 

— Galjis ir šaipėsi, — pasakė Homeras Velzas. — Gal sakydavo 
tai sau, o ne mums. 

Jis papasakojo jiems apie Meloniją, bet ne viską. Paskui 
giliai įkvėpė ir ėmė pasakoti apie Fazį Stouną; labai vykusiai 
pamėgdžiojo kvėpavimo aparatą, — klausydamiesi jo leidžiamų 
garsų, Volis su Kende taip įsikvatojo, kad net nebebuvo girdėti 
į vandenį krintančių sraigių pliumpsėjimo. Volis su Kende 
nė nenujautė, kad istorija jau baigiasi, kai Homeras staiga ją 
užbaigė. „Fazis Stounas rado šeimą“, — pasakė jis. „Labanakt, 
Fazi!“ — kimiai pridūrė. 

Stojo visiška tyla, net sraigės nebepliumpčiojo žemyn; tik 
vandenyno bangos pliaukšėjo į prieplaukos polius, supo prie 
jų pririštus katerius. Kai kuris nors lynas įsitempdavo ir išnir- 
davo iš vandens, pasigirsdavo nuo jo varvančių lašų teškėjimas; 
kai imdavo girgždėti įsitempę storesni trosai, atrodydavo, kad 
kažkas griežia dantimis. 

— Kerlis Dėjus buvo pirmas berniukas, kurį apipjaus- 
čiau, — pasakė Homeras Velzas — tiesiog norėdamas pakeisti 
pokalbio temą. — Daktaras Larčas stovėjo šalia, kai tai dariau. 
Apipjaustymas — ne kažin kokia operacija; tai visai nesun- 
ku. — Volis pajuto, kad jo varpa susitraukė kaip sraigė. Kendei 
kažkoks mėšlungis įsimetė į blauzdą; ji liovėsi tabalavusi nuo 
prieplaukos krašto žemyn nuleistomis kojomis; prisitraukusi 
kulnus prie užpakalio, rankomis apsikabino kelius. — Kerlis 
buvo pirmas, — pasakojo Homeras. — Išėjo kreivokai, — prisi- 
pažino. 

— Galėtume nuvažiuoti į Butbėjų ir pažiūrėti, kaip jam 


sekasi, — pasiūlė Volis. 

„Ir ką gi ten pamatytume?“ — galvojo Kendė. Ji įsivaizdavo 
Kerlį: jis vėl prišlapintų visą „Kadilaką“ ir vėl šnekėtų, kad 
yra pats geriausias. 

— Nemanau, kad būtų gerai, — tarė Homeras. 

Jis su Voliu grįžo į Vandenyno Vaizdą ir parašė ilgą laišką 
daktarui Larčui —ilgesnį už visus ankstesnius. Mėgino Larčui 
papasakoti apie įvažiuojamąjį kino teatrą, bet laiškas darėsi 
panašus į filmo recenziją, todėl Homeras nusprendė verčiau 
rašyti apie ką kita. 

Ar turėtų pasakoti apie Herbą Faulerį, prisikišusį kišenes 
prezervatyvų? (Nors daktaras Larčas visada buvo už tai, kad 
žmonės naudotųsi prezervatyvais, vargu ar jam galėjo patikti 
Herbas Fauleris.) Ar verta daktarui Larčui rašyti, kad pagaliau 
suprato, kam iš tikrųjų reikalingi įvažiuojamieji kino teatrai? 
Argi ne tam, kad vaikinas ir mergina vienas kitam sužadintų 
beprotišką geismą — kurio negalima patenkinti? (Daktaras 
Larčas tam tikrai nepritartų.) Ar reikia daktarui Larčui pasa- 
koti, ką sakė ir darė Greisė Linč, ir kad jis, Homeras, apie ją 
svajojo, — arba kad jam atrodo, jog tuoj įsimylės Kendę, o gal 
jau įsimylėjo (nors žino, jog tai draudžiama)? „Ir kaip man 
parašyti: „Aš jūsų pasiilgau“, — galvojo Homeras, — kai anaiptol 
neturiu omenyje, kad norėčiau sugrįžti?“ 

Taigi Homeras užbaigė laišką kaip visada — nieko nepasaky- 
damas aiškiai. „Prisimenu, kaip jūs mane pabučiavote, — parašė 
jis daktarui Larčui. — Iš tikrųjų nemiegojau.“ 

„Taip, — galvojo daktaras Larčas, — aš irgi prisimenu.“ Jis 
ilsėjosi vaistinėje. „Kodėl nebučiuodavau jo dažniau — kodėl 
nebučiuodavau nuolat? Kituose pasaulio kraštuose, — užsi- 
svajojo, — yra įvažiuojamųjų kino teatrų!“ 


Prieš kasmetinius Sent Klaudo prieglaudos globos tarybos 
posėdžius jis visada pasilašindavo daugiau eterio, negu reikėjo. 
Niekada gerai nesuprato, kam išvis reikalinga ta globos tary- 
ba, ir kasmet vis sunkiau iškęsdavo įprastinę apklausą. Seniau 

tokiais reikalais rūpinosi Meino valstijos medikų komisija; 
jie Larčo niekada nieko neklausinėjo — išvis nenorėjo nieko 
apie jį girdėti. O dabar Vilburiui Larčui atrodė, kad nė piršto 
nebegalima pakrutinti be kokios nors tarybos leidimo. Šįmet 
globos taryboje buvo du nauji nariai, dar nematę prieglau- 
dos, todėl posėdis turėjo vykti Sent Klaude — paprastai taryba 
rinkdavosi Portlende. Naujieji nariai norėjo apžiūrėti našlaičių 
namus; senieji nusprendė, kad jiems irgi būtų pravartu prisi- 
minti, kaip ten viskas atrodo. 

Puikų rugpjūčio rytą gaiviame ore jau buvo labiau juntama 
rugsėjo vėsa negu troški liepos drėgmė ir padūmavęs karštis; 
bet Larčas nervinosi. 

— „Tiksliai“ nežinau, kas yra įvažiuojamasis kino teat- 
ras, — supykęs pasakė seselei Andželai. — Homeras „tiksliai“ 
nerašo. | 

Seselė Andžela atrodė nusivylusi. 

— Ne, nerašo, —tarstelėjo ji, nežinia kelintą kartą peržvelg- 
dama laišką. 

— O kur būna automobiliai, kol žmonės žiūri filmą? — pa- 
klausė seselė Edna. 

— Nežinau, — tarė daktaras Larčas. — Tikriausiai, jeigu jau 
į kažką įvažiuoji, kad matytum filmą, tai turi ir sėdėti savo 
automobilyje. 

— Bet į ką įvažiuoji, Vilburi? — nesuprato seselė Edna. 

— Kaip tik to aš ir nežinau! — sušuko Larčas. 

— Tik pažiūrėkite, kaip puikiai mes nusiteikę! — tarė seselė 
Andžela. 

— Kurių galų išvis reikia temptis automobilį į kino teat- 
rą? — paklausė seselė Edna. 

— To irgi nežinau, — pavargęs atsakė daktaras Larčas. 

Deja, toks pat pavargęs jis atrodė ir per globos tarybos 
posėdį. Seselė Andžela mėgino už jį pakalbėti apie tai, kas 
svarbiausia prieglaudai; ji nenorėjo, kad jis pyktųsi su kuo nors 
iš tarybos. Abu naujieji tarybos nariai berods labai skubėjo 
pasirodyti jau viską supratę, — ir seselė Andžela pastebėjo, jog 

daktaras Larčas į tuodu jaunesnius žmones žiūri maždaug tokiu 
žvilgsniu, kokiu seniau žiūrėdavo į Klarą, kai pamatydavo, kad 
Homeras negyvėlės deramai nesutvarkė ir nepadėjo į vietą. 

Viena iš naujųjų narių, moteris, į tarybą buvo paskirta to- 
dėl, kad puikiai mokėjo rinkti lėšas; ji elgėsi ypač agresyviai. 
Kadaise buvo ištekėjusi už vėliau Japonijoje nusižudžiusio 
kongregacionistų misionieriaus; po vyro mirties grįžo į gimtąją 
Meino valstiją, pasiryžusi visas nemenkas savo jėgas skirti tam, 
kas „padaroma“. Vis šnekėjo, kad Japonijoje apskritai niekas 
nebuvo „padaroma“. O Meino sunkumai palyginti lengvai 
įveikiami. Ji neabejojo, kad Meinui reikia — arba trūksta — tik 
organizuotumo, ir buvo įsitikinusi, jog sprendžiant bet kokią 
problemą pirmiausia būtina įlieti „šviežio kraujo“, — seselė 
Andžela matė, kaip, išgirdęs tuos žodžius, išbalo daktaras 
Larčas, tarsi jo paties kraujas būtų varvėjęs iš kūno. 

— Nė vienas iš mūsų, nusimanančių apie darbą ligoninėje, 
taip nevykusiai nešnekėtų, — piktai tarstelėjo daktaras Larčas, 
tačiau ta moteris — ponia Gudhol — neatrodė pakankamai pa- 
šiepta. 

Ponia Gudhol pareiškė, bet gana santūriai, jog žavisi daktaru 
Larču, taip ilgai vykdančiu tokius sunkius „įsipareigojimus“, 
ir gerbia Larčo bei jo padėjėjų, padedančių jam tvarkyti prie- 
glaudos reikalus, sukauptą patirtį; tačiau gal jiems visiems 
naujų jėgų suteiktų koks jaunesnis padėjėjas. „Jaunas inter- 
nas — viskam pasirengęs darbštuolis, susipažinęs su akušerijos 
naujovėmis“, — pasiūlė ponia Gudhol. 

— Aš neatsilieku nuo naujovių, — tarė daktaras Larčas. — Ir 
spėju priimti visus čia gimstančius kūdikius. 

— Na, tai gal reikėtų naujo administratoriaus? — patarinėjo 
ponia Gudhol. — Tada jums liktų tik gydytojo praktika... Kalbu 
apie Žmogų, perpratusį naujesnę įvaikinimo metodiką, arba 
tiesiog apie ką nors, kas galėtų už jus tvarkyti korespondenciją 
ir kalbėtis su būsimais įtėviais. 

— Man reikėtų naujos rašomosios mašinėlės, — pasakė dak- 
taras Larčas. — Tiesiog nupirkite man naują rašomąją mašinėlę, 

o padėjėją galite pasilikti sau — arba atiduokite jį kam nors, 
kas is tikrųjų jau sukriošęs. 

Antrasis naujas tarybos narys, vyriškis, buvo psichiatras; 
toje srityje, galima sakyti, dar naujokas, — penktajame dvi- 
dešimto amžiaus dešimtmetyje Meino valstijoje psichiatrija 
apskritai buvo gana nauja medicinos šaka. Tas vyriškis, pa- 
varde Gingričas, net kalbėdamasis su žmonėms, su kuriais 
ką tik susipažino, dėdavosi suprantąs, kas juos slegia, — jis nė 
kiek neabejojo, kad visus žmones kažkas slegia. Net jeigu jis 
būdavo teisus (dėl to, kas tave slegia), ir net jeigu sutikdavai 
su jo nuomone (kad tikrai yra kai kas, dėl ko tikrai jautie- 
si prislėgtas), jis dėdavosi žinąs, dėl ko dar kankiniesi (tau 
pačiam kitos priežastys būdavo nežinomos). Pavyzdžiui, jei 
daktaras Gingričas būtų matęs filmą, kurio pradžioje rodomas 
ant kupranugario jojantis beduinas, tikriausiai būtų sakęs, jog 
pagrobtąją moterį slegia būtinybė už ko nors ištekėti, — nors ji 
pati neabejotinai manė, jog nenori nieko daugiau, tik ištrūkti 
iš nelaisvės. Daktaro Gingričo akyse ir įžanginėje šypsenoje 
galėdavai įžvelgti šleikštulį keliančią užuojautą, kurios gal net 
nebūdavai vertas, — apgaulingu balso švelnumu ir lėta kalbė- 
sena jis tarytum norėdavo perteikti įsitikinimą, kad viskas toli 
gražu ne taip paprasta, kaip galima pamanyti. 

Vyresni tarybos nariai — visi vyrai, visi tokie pat senyvi kaip 
Larčas — prisibijojo šito pašnibždomis kalbančio psichiatro ir 
rėksmingosios moters. Suvieniję jėgas, tie du naujokai labai 
pasitikėjo savimi; į naujas pareigas taryboje jie žiūrėjo ne kaip 
į progą įgyti patirties ar bent jau šį tą sužinoti apie gyvenimą 
prieglaudoje, o kaip į galimybę viską perimti į savo rankas. 


66 

„Dievulėliau!“ — galvojo seselė Edna. 

„Bus bėdos. Tik to mums betrūko!“ — mąstė seselė An- 
džela. Prieglaudoje tikrai būtų pravertęs koks jaunas internas 
ar administratorius; bet seselė Andžela suprato, kad Vilburis 
Larčas nenori prarasti galimybės daryti abortus. Kaip jis gali 
priimti jam siūlomą padėjėją, nežinodamas, kokie to žmogaus 
įsitikinimai? 

— Klausykite, daktare Larčai, — švelniai pasakė daktaras 
Gingričas, — juk žinote, kad nemanome, jog jūs sukriošęs. 

— Kartais man pačiam atrodo, jog esu sukriošęs, — lyg tei- 
sindamasis tarė Larčas. — Todėl manau, kad taip gali atrodyti 
ir jums. 

— Ta įtampa, kurią tikriausiai jaučiate... — pasakė daktaras 
Gingričas. — Žmogus, slegiamas šitokios atsakomybės, netu- 
rėtų atsisakyti jokios jam siūlomos pagalbos. 

— Žmogus, slegiamas šitokios atsakomybės, turėtų ir toliau 
būti atsakingas, — tarė Larčas. 

— Kai jaučiate tokią įtampą, — šnekėjo daktaras Gingri- 
čas, — nesistebiu, kad jums sunku bent dalį prisiimto darbo 
pavesti kam nors kitam. 

— Man labiau reikia rašomosios mašinėlės negu pagalbinin- 
ko, kuriam galėčiau pavesti dalį darbo, — pasakė Vilburis Lar- 
čas, bet sumirksėjęs išvydo ryškias žvaigždes. Tokios žvaigždės 
dažnai žibėdavo ir Meino danguje giedrą naktį, ir nuo eterio 
aptemusiose Larčo akyse, todėl dabar jis nežinojo, kurias iš 
jų mato. Ranka persibraukęs per veidą, Larčas pastebėjo, kad 
ponia Gudhol, pasidėjusi priešais save įspūdingai storą blok- 
notą, kažką paskubomis užsirašinėja. 

— Nagi, pagalvokime, — tarė ji — labai garsiai, palyginti su 
vos girdimu daktaro Gingričo šnabždesiu. — Jums dabar jau 
daugiau negu septyniasdešimt — ar ne? Jau pradėjote aštuntą 
dešimtį? — paklausė daktaro Larčo. 

— Taigi, — pasakė Vilburis Larčas. — Jau pradėjau. 

— O kiek metų poniai Grogan? — staiga pasidomėjo po- 
nia Gudhol; galėjai pamanyti, jog ponios Grogan nėra prie 
stalo — arba ji jau tokia sena, kad pati nebesugeba atsakyti į 
tokį klausimą. 

— Man šešiasdešimt dveji, — guviai tarė ponia Grogan, — ir 
aš greita kaip vijurkas! 

— Žinoma, niekas neabejoja, kad jūs greita! — pasakė dak- 
taras Gingričas. 

— O seselei Andželai? — paklausė ponia Gudhol, nepakel- 
dama akių; visą dėmesį ji buvo sutelkusi į tai, ką kruopščiai 
rašėsi į savo bloknotą. 

— Man penkiasdešimt aštuoneri, — tarė seselė Andžela. 

— Andžela stipri kaip jautis! — riktelėjo ponia Grogan. 

— Mes nė kiek neabejojame! — linksmai patikino ją daktaras 
Gingričas. | 

— Man penkiasdešimt penkeri, ar šešeri, — pasakė seselė 
Edna, nelaukdama, kol nuskambės klausimas. 

— Jūs nežinote, kiek jums metų? — reikšmingai paklausė 
daktaras Gingričas. 

— Tiesą sakant, — tarė Vilburis Larčas, — mes visi tokie 
iškaršę, kad nebeprisimename nieko — tik spėliojame. Bet 
jūs! — staiga kreipėsi į ponią Gudhol, ir ši pagaliau pakėlė 
akis nuo savo bloknoto. — Jūsų atmintis tikriausiai išvis prasta, 
jeigu jau turite viską užsirašinėti. 

— Aš tik mėginu suprasti, kas čia darosi, — nekeldama balso 
pasakė ponia Gudhol. 

— Na... — tarė Larčas. — Siūlyčiau jums paklausyti manęs. 
Gyvenu čia pakankamai seniai ir gerai žinau, kas čia darosi. 

— Mums visiškai aišku, kokį nuostabų darbą jūs čia dirba- 
te! — pasakė daktarui Larčui daktaras Gingričas. — Ir taip pat 
aišku, koks tas darbas sunkus. — Nuo daktaro Gingričo srūte 
sruvo tokia šilta užuojauta, kad Larčas pasijuto lyg nuprastas 
šlapia plaušine — ir džiaugėsi, kad sėdi ne taip arti daktaro 
Gingričo, kad tas galėtų jį pasiekti; buvo aišku, kad Gingričas 
tikrai iš tų žmonių, kurie mėgsta liesti pašnekovus. 

— Jeigu neprašau per daug... dėl paramos... — tarė daktaras 
Larčas, — norėčiau paprašyti ne tik naujos rašomosios maši- 
nėlės, bet ir leidimo pasilikti senąją. 

— Manau, šį reikalą galime sutvarkyti, — pasakė ponia 
Gudhol. 

Seselė Edna, nepripratusi prie netikėtų įžvalgos blyks- 


nių — ir, nors ir tokio amžiaus, prie karščio bangų, — be to, 

nieko nenutuokianti apie pranašingus ženklus ar perspėjimus, 
staiga pajuto iš paširdžių kylantį visiškai svetimą, kvapą už- 
imantį įtūžį. Susigriebė spoksanti į ponią Gudhol su tokia 
nesuvokiama neapykanta, kokios dar niekada nebuvo jautusi 
jokiam žmogui. „Dieve mano, priešė!“ — pagalvojo seselė 
Edna; ji turėjo atsiprašyti ir išeiti — neabejojo, kad tuoj susi- 
vems. (Ir susivėmė, bet jau niekam nematant, spėjusi pasislėpti 
berniukų dušinėje.) Ten ją pastebėjo tik Deividas Koperfildas, 
vis dar apverkiantis Kerlio Dėjaus išvykimą ir dar neišmokęs 
normaliai šnekėti. 

— Medna? — pašaukė mažasis Koperfildas. 

— Man viskas gerai, Deividai, — pasakė seselė Edna, bet iš 
tikrųjų jautėsi nekaip. „Mačiau visa ko pabaigą“, — galvojo ji, 
apimta neįprasto kartėlio. 

„ Larčas irgi matė pabaigą. „Kas nors mane pakeis, — su- 
vokė. — Ir gana greitai.“ Jis žvilgtelėjo į savo kalendorių; 
kitą dieną turėjo daryti du abortus, ir galbūt dar tris savaitės 
pabaigoje. Be to, visada būdavo moterų, kurios atvykdavo iš 
anksto nesusitarusios. 

„O jeigu jie paskirs žmogų, kuris to nedarys?“ — galvojo 
Larčas. 

Gauta nauja rašomoji mašinėlė — pačiu laiku — labai pravertė 
tam, ką Larčas buvo sumanęs, galvodamas apie Fazį Stouną. 

„Ačiū už naująją mašinėlę, — parašė Larčas globos tary- 
bai. — Gavau ją kaip tik laiku, — pridūrė, — nes senoji (kurią, 
jeigu jie prisimena, jis norėjęs pasilikti) jau visiškai sugedo.“ 
Tai buvo netiesa. Larčas pasirūpino, kad būtų pakeista senosios 
mašinėlės klaviatūra, ir dabar ja galėjo spausdinti kitą istoriją, 
kitokiu šriftu. 

Ta mašinėle jis spausdino jaunojo Fazio Stouno laiškus. 
Pirmiausia Fazis daktarui Larčui parašė, kad užaugęs labai 
norėtų tapti gydytoju ir kad tam pasiryžo sekdamas daktaro 
Larčo pavyzdžiu. 

„Bet nemanau, kad mano požiūris į abortus kada nors 
galėtų būti toks kaip Jūsų, — rašė jaunasis Fazis daktarui Lar- 

čui. — Mane tikrai domina akušerija, ir aš ja susidomėjau, be 
abejo, sekdamas Jumis, tačiau turbūt niekada nepritarsiu Jums 
dėl abortų. Nors žinau, kad Jūs abortus darote nuoširdžiai įsi- 
tikinęs, jog to reikia, ir vedamas geriausių norų, turite leisti 
man laikytis savo nuomonės.“ 

Ir taip toliau. Larčas aprašė kelerių metų įvykius — ir tai, 
ką Fazis turėjo patirti ateityje, — apdairiai pasilikdamas keletą 
tuščių tarpų. Šitaip Larčas užbaigė daktaro E Stouno studijas 
(Fazis studijavo medicinos fakultete, puikiai išmoko teikti 
pagalbą gimdyvėms — netgi perprato kai kuriuos paties dak- 
taro Larčo taikomus metodus, kuriuos daktaras Larčas aprašė 
daktaro Stouno vardu). Tačiau Fazis Stounas visada laikėsi 
savo nusistatymo. 

„Atleiskite, bet aš manau, jog yra siela ir ji egzistuoja nuo pat 
apvaisinimo akimirkos“, — rašė Fazis Stounas. Suaugęs jis ėmė 
rašyti gal pernelyg pompastiškai, į Larčą kreipdavosi perdėtai 
lipšniai, kartais kone iš aukšto, — jaunuoliai mėgsta kalbėti 
tokiu globėjišku tonu, kai mano, jog „praaugo“ savo mokytoją. 
Larčas Fazį Stouną apdovanojo neabejotinu teisuoliškumu, 
kuris, jo manymu, turėjo pasirodyti visiškai suprantamas vi- 
siems esamo abortų draudimo įstatymo rėmėjams. 

Larčo valia jaunasis daktaras Stounas netgi parašė mielai 
pats jį pakeisiąs — „tačiau tik tada, kai būsite pasirengęs išeiti 
į pensiją, žinoma!“ — ir, užėmęs jo vietą, pasistengsiąs jam 
įrodyti, kad reikia laikytis įstatymo, kad nederėtų daryti abortų 
ir kad ilgainiui trokštamą tikslą galima pasiekti saugiais būdais, 
tokiais kaip šeimos planavimas — kontraceptinių priemonių 
vartojimas, ir taip toliau („... nenusižengiant nei Dievo, nei 
žmonių įstatymams“, — rašė tas įtikimai bjaurus tipas, Fazis 
Stounas). 

„Trokštamas tikslas“ — čia daktaro Larčo ir daktaro Stouno 
nuomonės sutapo — būtų kuo mažiau į šį pasaulį ateinančių 
nepageidaujamų kūdikių. „Aš, pavyzdžiui, esu patenkintas, 
kad gimiau!“ — džiūgavo jaunasis daktaras Stounas. „Šneka 
kaip misionierius!“ — pagalvojo Vilburis Larčas. Mintis pa- 

daryti iš Fazio misionierių daktarui Larčui patiko dėl kelių 
priežasčių — be kita ko, dar ir todėl, kad išgalvotajam -Faziui 
nereikės licencijos verstis gydytojo praktika, jeigu jis bus įkur- 
dintas kokiame nors tolimame, necivilizuotame krašte. 

Larčas baisiai pavargo, bet galiausiai viską surašė — viena 
mašinėle spausdino Fazio laiškus, nieko daugiau, o kita, nau- 
jąja, savuosius. (Savo laiškus spausdino per kalkę ir keliuose 
įrašuose, kuriuos įterpė į Trumpą Sent Klaudo istoriją, užsiminė 
apie „pokalbius“ su jaunuoju daktaru Stounu.) 

Larčo manymu, susirašinėjimas turėjo baigtis gana netikė- 
tai, jam griežtai atmetus mintį, kad jį gali pakeisti žmogus, 
nenorintis daryti abortų. „Dirbsiu, kol galėsiu pastovėti ant 
kojų, — parašė jis Faziui. — Neleisiu, kad čia, Sent Klaude, 
mano vietą užimtų koks reakcingai nusiteikęs silpnaprotis 
šventeiva, kuriam labiau rūpi trapios jo sielos ramybė negu 
daugybės nepageidaujamų ir skriaudžiamų vaikų kančios. 
Man labai gaila, kad esi gydytojas! — pompastiškai pareiškė 
Larčas vargšui Faziui. — Gaila, kad be reikalo buvo mokomas 
žmogus, kuris atsisako padėti gyviesiems, nes jam trukdo 
spėlionėmis pagrįstas požiūris į negimusiuosius. Tu nesi šiai 
prieglaudai tinkamas gydytojas ir mano vietą užimsi tik per 
mano lavoną!“ 

Paskui Larčas iš daktaro Stouno gavo tik trumpą ir gana 
atžarų laiškelį, kuriame Fazis rašė turėjęs įsigilinti į savo sielą, 
kad suprastų, kiek yra įsiskolinęs daktarui Larčui ir kiek — „tik- 
riausiai daug daugiau“ — visuomenei bei „tiems negimusiems 
kūdikiams, kurie dar bus nužudyti“. Fazis norėjo pasakyti, kad 
jam buvo labai sunku klausytis sąžinės balso ir „neįduoti“ 
daktaro Larčo... „valdžiai“, — grėsmingai pridūrė. 

„Kokia gera istorija!“ — galvojo Vilburis Larčas. Jis ją rašė 
iki pat tūkstantis devyni šimtai keturiasdešimt kažkelintųjų 
rugpjūčio pabaigos. Norėjo, kad viskas būtų sutvarkyta — pa- 
rengta — iki to laiko, kai Homeras Velzas grįš į Sent Klaudą 
iš vasaros darbo. 

Vilburis Larčas sukūrė žmogų, galėsiantį jį pakeisti, priim- 
tiną valdžiai — kad ir kas jai atstovautų. Jis sukūrė kvalifikuotą 

akušerį, kuris buvo — kas galėtų būti geriau? — dar ir našlaitis, 
nuo gimimo gyvenęs prieglaudoje. Be to, Larčas sugalvojo 
tobulą apgavystę, nes tas daktaras E Stounas, kurį Vilburis 
Larčas turėjo omenyje, abortus, žinoma, darys, bet bus pa- 
garsėjęs — kas galėtų būti geriau? — kaip gydytojas, pasisakantis 
prieš nėštumo nutraukimą. Kai Larčas išeis į pensiją (arba, jis 
tai suprato, jeigu kada nors bus sučiuptas), jo vietą iš karto 
galės užimti jo paties puikiai parengtas įpėdinis. Fazio istorija, 
be abejo, dar nebuvo visiškai baigta; Larčas žinojo, jog tam, 
kad toks svarbus pareigų perdavimas pavyktų, gali reikėti kai 
ką peržiūrėti. 

Vilburis Larčas gulėjo vaistinėje; aplink jį ratu sukosi ir 
Meino dangaus, ir eterio žvaigždės. Jis sugalvojo Faziui Stou- 
nui tokį sunkų vaidmenį, kokio Fazis niekada nebūtų įstengęs 
suvaidinti. Ar galėjo vargšas Fazis tai bent jau įsivaizduoti —jau 
merdėdamas, kai sugedo jo kvėpavimo aparatas? 

„Yra tik vienas keblumas, — pusiausnūda mąstė Vilburis 
Larčas, apsuptas žvaigždžių. — Kaip aš įkalbėsiu Homerą su- 
vaidinti tą vaidmenį?“ 

Homeras Velzas, užsižiūrėjęs į tikras Meino žvaigždes bei 
sodus, matomus dylančio mėnulio šviesoje pro Volio kambario 
langą, pastebėjo kažką žibtelint — už to sodo, iš kurio buvo 
matyti vandenynas. Homeras judino galvą aukštyn ir žemyn, ir 
tamsoje vėl žibtelėjo kažkoks žiburėlis; išvydęs tą vos įžiūrimą 
šviesos ženklą, Homeras prisiminė naktį, kai tankūs Meino 
miškai nė menkiausiu aidu neatsiliepė į jo šauksmą — kai jis 
šaukė „labanakt“ Faziui Stounui. 

Paskui jis suprato, kur žibsi ta švieselė. Ant skardinio sidro 
namų stogo tikriausiai yra kokia nedidelė nublizginta vieta; 
Homeras matė, kaip dylančio mėnulio spinduliai atšoka nuo 
tos stogo vietos — nuo blizgančio lopinėlio, ne didesnio už 
peilio ašmenis. Ta švieselė naktyje buvo vienas iš tų dalykų, 
kurių niekaip negali pamiršti — netgi supratęs, kas tai. 

Homeras nenurimo net klausydamasis ramaus Volio kvėpa- 
vimo. Žinojo, jog blogiausia yra tai, kad jis, Homeras Velzas, 


įsimylėjęs Kendę. Būtent Kendė pasiūlė jam pasilikti, negrįžti 
į Sent Klaudą. 

— Tu labai patinki mano tėvui, — pasakė ji. — Neabejoju, 
kad jis duos tau darbo kateryje arba prie aptvaro. 

— Labai patinki ir mano motinai, — pridūrė Volis. — Ji tikrai 
norėtų, kad toliau dirbtum soduose, ypač kol bus nuimtas 
derlius. Be to, ji jaučiasi vieniša, kai išvažiuoju į koledžą. Galiu 
lažintis, kad labai apsidžiaugtų, jei liktum ten, kur esi — mano 
kambaryje! 

Soduose vėl žibtelėjo sidro namų stogas; subliksėjo taip 
pat neryškiai ir trumpai kaip akimirką tarp Greisės Linč lūpų 
pasirodęs viršutinis iltinis dantis — tik tiek ji ir teprasižiojo, 
kai paskutinį kartą pažvelgė į Homerą. | 

„Kaip galėjau Kendės neįsimylėti? — galvojo Homeras. — Ir 
jeigu pasiliksiu čia, — klausė savęs, — tai ką darysiu?“ 

Sidro namų stogas sužibo dar kartą; paskui jį apgaubė tamsa 
ir tyla. Homeras buvo matęs, kaip bliksi grandiklis, kol juo dar 
nepradėta darbuotis, ir koks jis paskui guli ant laboratorinio 
padėkliuko — nešvarus, kruvinas. 

„O jei grįšiu į Sent Klaudą, — klausė savęs Homeras, — tai 
ką darysiu ten?“ 

Seselės Andželos kabinete daktaras Larčas atsisėdo prie 
naujosios mašinėlės ir ėmėsi rašyti laišką Homerui Velzui. 
„Nieko neprisimenu taip aiškiai kaip tą akimirką, kai tave 
pabučiavau“, — pradėjo daktaras Larčas, bet staiga liovėsi 
spausdinęs; žinojo, kad negali to rašyti. Ištraukė popieriaus 
lapą iš mašinėlės ir paslėpė tarp Trumpos Sent Klaudo istorijos 
puslapių, tarsi tai būtų buvęs dar vienas istorijos fragmentas, 
apie kurį niekas nieko nesužinos. 

Deividas Koperfildas tą vakarą atsigulė karščiuodamas, 
todėl daktaras Larčas nuėjo pažiūrėti, kaip jis jaučiasi. Larčui 
palengvėjo, kai pačiupinėjęs pajuto, kad mažajam Kopertil- 
dui temperatūra jau nukritusi; berniuko kakta buvo vėsi, 
kakliukas išmuštas šalto prakaito — Larčas atsargiai nušluostė 


jį rankšluosčiu. Mėnulis švietė neryškiai; Larčas jautėsi nie- 

kieno nestebimas. Jis pasilenkė prie Koperfildo ir jį pabučiavo, 
maždaug taip, kaip prisiminė bučiavęs Homerą Velzą. Paskui 
priėjo prie kitos lovos ir pabučiavo Smoukį Fildsą, kuris šiek 
tiek atsidavė dešrainiais; bet Larčą tai veikė raminamai. Kaip 
jis gailėjosi, kad nebučiuodavo Homero dažniau, kai galėjo! 
Dabar ėjo nuo lovos prie lovos ir bučiavo berniukus; staiga 
pagalvojo, kad net nežino kai kurių vardų, bet vis tiek bučiavo. 
Pabučiavo visus. 

Kai jis išėjo iš miegamojo, Smoukis Fildsas tamsoje pa- 
klausė: „Ir ką gi visa tai reiškia?“ Bet daugiau niekas nebuvo 
pabudęs, arba niekas nenorėjo atsiliepti. 

„O kad pabučiuotų ir mane!“ — galvojo seselė Edna, pro 
kurios ausis nepraslysdavo niekas, kas būdavo neįprasta. 

— Manau, tai labai gražu, — pasakė ponia Grogan seselei 
Andželai, kai ši jai apie tai papasakojo. 

— O man atrodo, jog tai senatvės požymis, — tarė seselė 
Andžela. 

Bet Homeras Velzas, sustingęs prie Volio kambario lango, 
nežinojo, kad daktaro Larčo bučiniai pasklido po pasaulį ir 
ieško jo. 

Ir dar jis nežinojo, — negalėjo net įsivaizduoti! — kad ne- 
miega ir Kendė, kad ir ji jaudinasi. „Jeigu jis pasiliks, jeigu 
negrįš į Sent Klaudą, — galvojo ji, — ką aš darysiu?“ Aplink ją 
pirmyn ir atgal siūbavo vandenynas. Pamažu bluko ir tamsa, 
ir mėnesiena. 

Po kurio laiko Homeras Velzas jau galėjo įžiūrėti sidro 
namų kontūrus, tačiau stogas nebebliksėjo, kad ir kaip Ho- 
meras kraipė galvą. Tolumoje nebebuvo jokios švieselės, ir 
Homeras turbūt manėsi kalbas su mirusiuoju, kai sušnibždėjo: 
„Labanakt, Fazi“. 

Jis nežinojo, kad Fazis Stounas, kaip ir Melonija, jo jau 
ieško. 


7. PRIES KARĄ 


A to rugpjūčio dieną virš pakrantės kelio tarp Jork 
Harboro ir Ogunkvito kabojo miglota saulė; ne tokia ryški 
kaip Marselyje ir ne tokia vaiski ir gaivi kaip ta, kuri paprastai 
blykčioja beveik visame Meino pajūryje tokiu metų laiku. Tai 
buvo Sent Klaudo saulė, padūmavusi ir lyg negyva; Melonija 
jautėsi jau gerokai tos saulės įerzinta ir visa suprakaitavusi, 
kai įsėdo į jos pavežti sustojusį pienvežį, važiuojantį tolyn 
nuo vandenyno. 

Ji žinojo, kad yra kažkur į pietus nuo Portlendo ir kad į 
pietus nuo Portlendo Meino pajūris driekiasi palyginti netoli, 
bet jau buvo sugaišusi kone visą vasarą, bastydamasi po šiame 
ribotame plote esančius obelų sodus. Vilties ji neprarado — su- 
prato, kad kol kas jai nesisekė, bet ateityje turėtų sektis geriau. 
Ji sugebėjo apkraustyti kelių Portlendo gyventojų kišenes; kurį 
laiką taip ir vertėsi. Paskui buvo pričiupta vyrukų iš karinio 
jūrų laivyno, kuriuos mėgino apšvarinti Kiteryje. Jai pavyko 
išvengti mylėjimosi su tais vyrukais, tačiau jie sulaužė jai nosį, 
kuri sugijo kreivai, ir nuskėlė du priekinius dantis — viršutinius 
kandžius. Melonija ir anksčiau šypsodavosi ne per dažniau- 
siai, O po to įvykio išvis retai bepraverdavo kietai sučiauptas 
lūpas. 

Iš pirmų dviejų sodų, kuriuose ji apsilankė, galėjai matyti 
vandenyną, bet nė vienas iš jų nebuvo vadinamas Vandenyno 
Vaizdo sodu, ir niekas tuose sodininkystės ūkiuose apskritai 
nieko nežinojo apie jokius Vandenyno Vaizdo sodus. Paskui 
Melonija rado toliau nuo pakrantės esantį sodą, kur kažkas jai 
pasakė girdėjęs apie Vandenyno Vaizdą, tačiau tvirtino, jog tai 
tik pavadinimas; esą tas ūkis visai ne prie vandenyno. Pasiekusi 

Bidefordą, Melonija įsidarbino pieninėje, plovė butelius, bet 
metė darbą vos tik užsidirbusi šiek tiek pinigų kelionei. 

Paaiškėjo, kad sodas tarp Jork Harboro ir Ogunkvito vadi- 
namas Jorko ūkiu; jis atrodė toks pat prastas kaip ir jo pavadi- 
nimas, tačiau Melonija vis tiek paprašė pienvežio vairuotojo ją 
ten išleisti; šiaip ar taip, tai buvo sodininkystės ūkis; kas nors 
ten galėjo būti girdėjęs apie Vandenyno Vaizdo sodus. 

Jorko ūkio brigadininkas vos žvilgtelėjęs į Meloniją nu- 
sprendė, kad ji — būsima skynėja, mėginanti aplenkti mig- 
rantus. 

— Tu maždaug trim savaitėm per anksti, — pasakė jis. — Šį 
mėnesį skinam tik 'Gravenštainus"', ir pagalbos kol kas nerei- 
kia — jų ne tiek daug. 

— Ar esate girdėjęs apie Vandenyno Vaizdo sodus? — pa- 
klausė Melonija. 

— Tu ten skynei? — pasidomėjo brigadininkas. 

— Ne. Aš tik ieškau to ūkio, — tarė Melonija. 

— Pavadinimas kaip kokių poilsio namų, — pasakė briga- 
dininkas, bet kai Melonija net nenusišypsojo, liovėsi buvęs 
draugiškas. — Ar bent nutuoki, kiek Meine gali būti visokių 
ūkių, kurių pavadinimas — Vandenyno Vaizdas? — paklausė. 

Melonija gūžtelėjo pečiais. Pagalvojo, kad jeigu Jorko ūkyje 
po trijų savaičių bus samdomi darbininkai, ji mielai pasiliktų; 
gal kiti skynėjai bus ką girdėję apie tą vietą, kur išvažiavo 
Homeras Velzas. 

— Ar turėtumėte man kokio darbo? — paklausė brigadi- 
ninko. 

— Po trijų savaičių, — atsakė brigadininkas, — jei moki skin- 
ti, — pridūrė. 

— Nemanau, kad labai sunku skinti obuolius, — tarė Me- 
lonija. 

— Manai, jog lengva? — paklausė brigadininkas. — Eime, — 
tarstelėjo, ir nusivedė ją per purviną prekyvietę; ten dvi pa- 
gyvenusios moterys ant medinės lentelės ranka rašė kainas. 
Pirmame už prekyvietės esančiame sode brigadininkas ėmėsi 
Meloniją mokyti obuolių skynimo meno. 

— Imi obuolį su koteliu, —šnekėjo brigadininkas. — Bet prie 
pat kotelio, truputį aukščiau, yra pumpuras, kitų metų obuolio 
užuomazga. Štai šita atsikišusi šakelė. Jeigu ją nuplėši, nuskinsi 
dvejų metų derlių. — Jis parodė Melonijai, kaip reikia pasukti 
obuolį. — Pasuk, netrauk, — pasakė. 

Melonija kyštelėjo ranką tarp obels šakų ir pasukusi nuskynė 
obuolį. Taip, kaip reikėjo; paskui žvilgtelėjo į brigadininką ir 
patraukė pečiais. Atsikando obuolio, bet jis buvo neprinokęs; 
išspjovusi kąsnį, numetė obuolį į šalį. 

— Čia "Šiaurės žvalgai', — paaiškino brigadininkas. — Juos 
skinam vėliausiai — prinoksta tik spalio mėnesį. 

Melonijai pasidarė nuobodu. Ji pasisuko eiti atgal, obuolių 
prekyvietės link. 

— Duočiau po dešimt centų už bušelį! — šūktelėjo brigadi- 
ninkas jai pavymui. — Tik po penkis už bušelį krituolių, arba 
jeigu obuoliai bus apdaužyti! Atrodai stipri! — tarė eidamas 
iš paskos. — Jei gerai seksis, perdien turbūt priskintum kokių 
devyniasdešimt bušelių. Buvo vyrukų, kurie priskindavo po 
šimtą. Išeidavo po dešimt dolerių per dieną, — pasakė. — Su- 
grįžk po trijų savaičių, — pridūrė, sustodamas prie moterų, 
dažančių obuolių prekyvietės iškabą; Melonija jau buvo 
ant kelio. 

— Po trijų savaičių būsiu kitur, — pasakė ji brigadininkui. 

— Gaila, — tarė brigadininkas. Jis žiūrėjo, kaip ji eina keliu, 
atgal vandenyno link. — Atrodo stipri, — pasakė brigadininkas 
vienai iš prekyvietėje dirbančių moterų. — Galiu lažintis, kad 
sveria apie šimtą šešiasdešimt svarų. 

— Kažkokia valkata, — tarė toji moteris. 

Maždaug už mylios nuo obuolių prekyvietės Melonija ėjo 
pro sodą, kuriame du darbininkai skynė 'Gravenštainus'. Vie- 
nas iš vyrų jai pamojavo; Melonija irgi buvo bemojuojanti, bet 
apsigalvojo. Paėjusi ne daugiau kaip šimtą jardų, staiga išgirdo 
iš paskos atvažiuojant tų vyrų pikapą. Automobilis sustojo prie 
jos, pasukęs į šalikelę, ir vairuotojas tarė: 

— Atrodai lyg netekusi mylimojo. Gerai, kad radai mane. 

Keleivio vietoje sėdintis vyriškis dureles pravėrė dar pikapui 
reberiedant. 

— Verčiau atstok nuo manęs, žąsine, — metė Melonija vai- 
ruotojui, bet kitas vyriškis, apėjęs pikapą, jau artinosi prie 
jos. Melonija peršoko pakelės griovį ir puolė į sodą. Vyriškis 
ją vijosi, garsiai šūkčiodamas. Pikapo vairuotojas išjungė va- 
riklį ir prisidėjo prie gaudynių — dureles paliko atviras, labai 
skubėjo. 

Melonijai nebuvo kur slėptis, tačiau sodai atrodė neaprėpia- 
mi. Ji bėgo iš pradžių vienu tarpu tarp medžių, paskui kitu. 
Pirmasis gaudytojas jau baigė ją pavyti, bet ji pastebėjo, kad 
vairuotojas atsilieka vis toliau; jis buvo stambus, lėtas; prabėgęs 
pro penkis ar šešis medžius, ėmė pūškuoti ir šniokšti. Melonija 
ir pati jau šniokštė, tačiau bėgo tvirtais, vienodais žingsniais, 
ir nors pirmasis, lieknesnis, vyriškis jau lipo jai ant kulnų, ji 
girdėjo, kad jis kvėpuoja vis sunkiau ir sunkiau. 

Perbėgusi per žvyruotą kelią, ji įlėkė į kitą sodą. Matė, jog 
tolokai už jos, gal už dviejų ar trijų šimtų jardų, drimba vai- 
ruotojas jau nebe bėga, o eina — ryžtingu žingsniu. 

— Čiupk ją, Carli! — šūktelėjo jis greitesniam vyriškiui. 

Čarlio nuostabai, Melonija sustojo ir atsisuko į jį. Gana 
greitai atgavusi kvapą, ji staiga metėsi atgal, Čarlio link, — bėgo 
pasilenkusi prie pat žemės, unkšdama kaip koks žvėris, ir 
vyriškis, vardu Čarlis, nespėjo net sustoti ir atsikvėpti, kai ji 
puolė ant jo. Juodu pargriuvo kartu — pajutusi, kad jos kelis 
atsidūrė ant jo kaklo, ji dar šoktelėjo jam ant gerklės. Jis tik 
sugargaliavo ir pavirto į šoną. Melonija pašoko ant kojų; du 
kartus užmynė jam ant veido, o kai Čarlis šiaip taip apsiver- 
tė, atsistojo keturpėsčias, kiek galėdama aukščiau stryktelėjo 
į viršų ir abiem kojom nusileido jam ant kryžmens. Jis jau 
buvo be sąmonės, kai ji užlaužė jam rankas ir įkando į ausį; 
perkando kiaurai — jautė, kaip susilietė jos dantys. Pagaliau 
jį paleidusi, priklaupė šalia, kiek atsikvėpė, o paskui jį dar 
apspjovė. Atsistojusi pamatė, kad storulis, perėjęs Žvyruotą 
kelią, dar tik įžengė į kitą sodą. 

— Čarli! Kelkis! — tarė jis švokšdamas, bet Čarlis nejudėjo. 
Melonija atvertė Čarlį ant nugaros ir atsegė jam diržą. Keletą 
kartų smarkiai trūktelėjusi, išvėrė iš kilpų. Stambusis vyriškis, 
pikapo vairuotojas, dabar buvo tik per tris ar keturias obelis 
nuo jos. Vieną diržo galą Melonija dukart apvyniojo sau 
aplink riešą ir kumštį; kai nuleido ranką žemyn, kitas diržo 
galas, su sagtimi, siekė jos pėdos viršų. Storulis sustojo, tik 
už dviejų obelų nuo Melonijos. — Ką padarei Čarliui? — pa- 
klausė, bet Melonija, užuot atsakiusi, ėmė sukti diržą; suko 
sau apie galvą, vis greičiau ir greičiau. Kampuota žalvarinė 
sagtis skriejo ratu net švilpdama. Melonija žingtelėjo prie 
storulio, maždaug penkiasdešimties metų vyriškio; jo plaukai 
buvo reti, pražilę, nemažas pilvas pūpsojo atsikišęs į priekį. 
Kurį laiką storulis stovėjo nejudėdamas, stebėjo besiartinančią 
Meloniją. Diržas buvo platus, odinis, su aiškiai matomomis 
prakaito bei tepalo dėmėmis; žalvarinė sagtis — vyro delno 
didumo; aštriomis briaunomis ji skrodė orą švilpdama kaip 
šiaurės vėjas — zvimbdama kaip dalgis. 

— Ei! — tarė storulis. 

— Ei ką, žąsine? — paklausė Melonija. Ji staiga nuleido diržą 
žemiau ir sagtimi trenkė vyriškiui per blauzdą, atplėšė nemažą 
mėlynų džinsų ir odos gabalą, kuris atrodė kaip sudraskyto 
dolerio banknoto skiautė. Kai vyriškis pasilenkęs griebėsi už 
kojų, Melonija sagtimi iš šono žiebė jam į veidą. Jis staiga 
atsisėdo ir prisidėjo ranką prie skruosto, ant kurio užčiuopė 
kirstinę žaizdą, maždaug tokio ilgumo ir platumo kaip cigare- 
tė; bet neturėjo kada apie tą žaizdą galvoti, nes tuoj pat gavo 
sagtimi tiesiai į tarpuakį — smūgis buvo toks smarkus, kad 
skausmas storulį akimirką net apakino. Viena ranka prisidengęs 
galvą, kita jis apgraibomis mėgino sučiupti Meloniją, tačiau ji 
be vargo daužė jį kur pakliūva, todėl jis netrukus prisitraukė 
kelius prie krūtinės ir abiem rankom užsidengė veidą bei gal- 
vą. Kurį laiką sagtis akėjo jam nugarą; paskui Melonija liovėsi 
mušusi jį sagtimi — toliau pliekė kitu diržo galu, per šlaunis ir 
per užpakalį. Atrodė, kad niekada nenustos. 

— Ar pikape yra rakteliai, žąsine? — paklausė tarp smūgių. 

— Taip! — sušuko storulis, bet Melonija prieš nueidama 
dar keletą kartų jam užvožė. Diržą, kurį jau buvo neblogai 
įvaldžiusi, ji pasiėmė sau — žingsniavo atgal per pirmąjį sodą, 
smailiuoju diržo galu vis šmaukštelėdama per kokį obuolį. 

Vyriškis, vardu Čarlis, atgavo sąmonę, bet nė nekrustelėjo 
ir neatmerkė akių. 

— Arji nuėjo, Carli? — po kurio laiko paklausė storulis, nes 
jis irgi nejudėjo ir tebebuvo užsimerkęs. 

— Tikiuosi, —tarė Čarlis: bet nė vienas iš vyrų nepasijudino, 
kol išgirdo, kad Melonija užvedė automobilį. 

Jai galvoje dar šmėstelėjo mintis, kad turėtų jaustis dėkinga 
daktarui Larčui, kadaise suradusiam darbą, kurį dirbdama iš- 
moko vairuoti, bet ilgai ji apie tai negalvojo. Apgręžusi pikapą, 
nuvažiavo atgal į obuolių prekyvietę, kur brigadininkas labai 
nustebo ją pamatęs. 

Ji brigadininkui pasakė prie iškabą dažančių moterų, kad du 
jo vyrai mėgino ją išprievartauti. Ta moteris, kuri ranka rašė 
kainas, buvo vieno iš užpuolikų, storulio, žmona. Melonija 
brigadininkui pasakė, kad jis galėtų išmesti tuodu vyrus ir 
patikėti jų darbą jai. 

— Galiu daryti viską, ką jie daro dviese, ir daug geriau negu 
jie, — tarė Melonija. 

O jeigu ne, pasakė ji brigadininkui, jis galįs kviesti po- 
liciją, ir ji policininkams papasakosianti, kaip buvo užpulta. 
Moteris, kurios vyras puolė Meloniją, išbalo ir nepratarė nė 
žodžio, tačiau kita brigadininkui pakartojo, ką buvo sakiusi 
anksčiau: 

— Kažkokia valkata. Kurių galų jos klausaisi? 

— Galiu daryti ir visa tai, ką darai tu, — pasakė Melonija tai 
moteriai. — Ypač tai, ką darai gulėdama ant nugaros. Atrodo, 
kad aukštielninka esi niekam tikusi, — pridūrė ir staiga mos- 
telėjo smailiuoju diržo galu tos moters link; ši atšoko, tarsi tai 
būtų ne diržas, o gyvatė. 

— Ei, čiagi Čarlio diržas, — tarė brigadininkas. 

— Taigi, — pasakė Melonija. Kai ištarė šį Homero Velzo 
mėgstamą žodį, jos akys vos nepaplūdo ašaromis. — Čarlis jį 
pametė, — pridūrė ji. Nuėjusi prie pikapo, pasiėmė savo ryšu- 
lį — keletą daiktelių, suvyniotų į ponios Grogan paltą. Diržą 
panaudojo ryšuliui suveržti, kad niekas neišbyrėtų. 

— Negaliu išmesti tų vyrukų, — pasakė jai brigadininkas. — Jie 
čia dirba visą gyvenimą. 

— Tai kvieskite policiją, — tarė Melonija. 

— Ji tau grasina, — pasakė brigadininkui storulio žmona. 

— Taigi, — tarstelėjo Melonija. 

Brigadininkas Meloniją patogiai įkurdino sidro namuose. 

— Gali čia pagyventi, bent jau kol pasirodys skynėjai, — pa- 
sakė jis. — Nežinau, ar norėsi būti su jais. Kartais atvažiuoja su 
moterimis, kartais su vaikais, bet jei bus tik vyrai, nemanau, 
kad norėsi čia pasilikti. Jie negrai. 

— Šiaip ar taip, kol kas bus gerai, — tarė Melonija apsidai- 
rydama. 

Lovų čia buvo mažiau negu Vortingtonų sidro namuose, be 
to, anaiptol ne taip švaru ir tvarkinga. Jorko ūkis buvo daug 
mažesnis ir skurdesnis už Vandenyno Vaizdo sodus, ir nie- 
kas čia labai nesirūpino, kad migrantų būstas būtų įrengtas 
skoningai; Jorko ūkis neturėjo savo Olivijos Vortington. Jorko 
ūkio sidro namuose tvyrojo aitresnis acto kvapas, o siena už 
spaustuvo buvo aplipusi sudžiūvusių išspaudų gumulėliais — 
nelyginant obelų šašligės gumbais. Virtuvei atitvertoje pastato 
dalyje nebuvo normalios viryklės, tik maža elektrinė viryklėlė, 
dėl kurios nuolat perdegdavo seni saugikliai. Visi saugikliai —ir 
siurblio, ir smulkintuvo, ir silpnų paluby spingsinčių lempu- 
čių — buvo vienoje dėžėje; šaldytuvo lemputė nedegė —ką gi, 
bent jau ne taip aiškiai buvo matyti pelėsiai. 

Visa tai puikiai tiko Melonijai, lemtingai prisidėjusiai prie 
daugelio aptriušusių kambarių ir apleistuose, ir gyvenamuose 
Sent Klaudo pastatuose istorijos. 

— Tie Vandenyno Vaizdo sodai — tas ūkis, kurio ieškai... 
Kodėl tu jo ieškai? — paklausė brigadininkas. 


DVIDEŠIMTO AMŽIAUS AUKSO FONDAS 357 


— Ieškau savo vaikino, — pasakė jam Melonija. 

„Ji turi vaikiną?“ — mintyse nusistebėjo brigadininkas. 

Jis nuvažiavo pažiūrėti, kaip laikosi tie du vyrai. Storulis, 
kurį žmona palydėjo į ligoninę (nors ir neištarė jam nė žo- 
džio, po to įvykio nekalbėjo su juo ilgiau negu tris mėnesius), 
sėdėjo gana ramiai, kol jam buvo siuvamos žaizdos, bet labai 
susijaudino, kai brigadininkas pasakė, kad apgyvendino Me- 
loniją sidro namuose ir priėmė ją padirbėti-— bent jau kol bus 
nuimtas derlius. 

— Priėmei ją į darbą! — sušuko storulis. — Ji tikra žudikė! 

— Tai tu, po velnių, verčiau prie jos nelįsk, — pasakė briga- 
dininkas. — Jei kabinėsies, turėsiu tave išmesti — jau ir dabar 
ji manęs vos neprivertė to padaryti. 

Storuliui buvo lūžusi nosis, o žaizdoms susiūti prireikė iš 
viso keturiasdešimt vienos siūlės; trisdešimt septyniomis buvo 
susiūtas veidas ir dar keturiomis — liežuvis, kurį jis įsikando. 

Kitam vyriškiui, Čarliui, siūlių reikėjo mažiau, tik ketu- 
rių — susiūti žaizdai ausyje. Bet Melonija jam buvo sulaužiusi 
du šonkaulius, kai ant jo užšoko; be to, jam buvo sukrėstos 
smegenys — juk ji trypė jam ant galvos; nugarą žemiau juos- 
mens jam tarpais sutraukdavo tokie baisūs raumenų spazmai, 
kad jis visą derliaus sezoną negalėjo lipti ant kopėčių. 

— Saugok Dieve! — pasakė Čarlis brigadininkui. — Nenorė- 
čiau susipažinti su tuo šunsnukiu, kuris yra jos vaikinas. 

— Tiesiog nelįsk jai į akis, — patarė jam brigadininkas. 

— Ar ji tebeturi mano diržą? — paklausė Čarlis. 

— Jei prašysi, kad grąžintų, turėsiu tave išmesti. Nusipirk 
naują diržą, Čarli, — tarė brigadininkas. 

— Nieko aš jos neprašysiu, — burbtelėjo Carlis. — Juk ji 
nesakė, kad jos vaikinas atvažiuos čia, ar ne? — paklausė bri- 
gadininko. Šis atsakė manąs, kad jeigu Melonija ieško savo 
vaikino, tai tas vaikinas, matyt, jai nepranešė, kur išvyko; jis 
tikriausiai ją metė. 

— Ir tepadeda jam Dievas, jeigu jis ją metė, — tarė brigadi- 
ninkas — ir dar keletą kartų tai pakartojo. 

— Na, — pasakė obuolių prekyvietėje dirbanti moteris, pava- 
dinusi Meloniją valkata, — jeigu tu pats turėtum tokią draugę, 
ar nemėgintum nuo jos pasprukti? 

— Pirmiausia, —tarė brigadininkas, —aš neturėčiau tokios drau- 
gės. O jei turėčiau, niekada jos nepalikčiau — neišdrįsčiau. 

Jorko ūkio sidro namuose — kažkur toliau į krašto gilumą 
nuo Jork Harboro, į vakarus nuo Ogunkvito, už kelių šimtų 
pakrantės mylių nuo Homero Velzo — Melonija atsigulusi 
klausėsi pelių skleidžiamų garsų. Jos tai bėgiojo, tai kažką 
graužė. Pirma pelė, išdrįsusi perbėgti Melonijos čiužinio ko- 
jūgalį, taip gavo į kailį Čarlio diržo sagtimi, kad perskrido per 
keturias viena prie kitos sustatytas lovas ir tyliai dunkstelėjo į 
sieną. Melonija greitai prišokusi ją paėmė — pelė buvo negyva, 
sulaužytu stuburu. Parėmusi nenudrožtu pieštuku, Melonija 
pasodino užmuštą pelę ant savo naktinio staliuko — ant apvers- 
tos obuolių dėžės, kurią paskui pastūmė prie lovos kojūgalio. 
Ji tikėjosi, kad negyva pelė bus savotiškas totemas, atbaidys 
kitas peles, ir iš tikrųjų — keletą valandų jokia pelė nedrumstė 
Melonijai ramybės. Išsitiesusi ant lovos, Melonija prie silp- 
nos šviesos skaitė Džeinę Eir — iš visų pusių apsupta tuščio ir 
tamsaus vaisius nokinančio sodo. 

Ji dar du kartus perskaitė tą vietą netoli dvidešimt septinto 
skyriaus pabaigos, kur rašoma: „Anksčiau susidarytos pažiūros, 
seni nusistatymai yra tas ramstis, kuriuo galiu pasikliauti, — ir 
jo aš griebsiuosi“. 

Perskaičiusi tuos žodžius, Melonija užvertė knygą ir iš- 
jungė šviesą. Drąsiai gulėjo ant nugaros, plačiomis šnervėmis 
traukdama į save aitrų obuolių acto kvapą. „Tokiu pat oru 
kvėpuoja ir Homeras Velzas', — galvojo. Prieš užmigdama, nors 
jos klausėsi tik pelės, ji dar sušnibždėjo: „Labanakt, Saulele“. 


Kitą dieną lijo. Visur — nuo Kenebankporto iki Krismas 
Kouvo. Pūtė toks smarkus šiaurės rytų vėjas, kad prie Heiveno 
klubo prišvartuotų laivų vėliavos, nors permerktos lietaus, 

kaip strėlės rodė į krantą ir be perstojo pliaukšėjo — tas garsas 
buvo toks pat monotoniškas kaip ir Rėjaus Kendalo žvejybinio 
katerio trynimasis į prie jo prieplaukos kraštų pritvirtintas 
senas gumines padangas. 

Rėjus atrodė pasirengęs visą dieną praleisti po Dejerio trak- 
toriumi pastate, vadinamame Antruoju; jis keitė kolektorių, 
protarpiais numigdamas. Tokiose vietose visada miegodavo 
geriausiai; po dideliais, pažįstamais mechanizmais. Dar nė 
sykio nebuvo demaskuotas; kartais jo kojos iš po transporto 
priemonės kyšodavo taip keistai išskėstos, kad galėdavai pa- 
manyti, jog jis negyvas — pervažiuotas arba priplotas. Kuris 
nors iš ūkio darbininkų, pamatęs jį ir persigandęs, paklausdavo: 
„Rėjau? Ar čia tu?“ Tada Rėjus Kendalas, kaip ir daktaras 
Larčas, kai būdavo pažadinamas iš eterio svaigulio, pabusdavo 
ir atsiliepdavo: „Cia. Aš čia“. 

„Tai bent darbelis, 2?“ — sakydavo susirūpinęs darbininkas. 

„Taigi, — pritardavo Rėjus. — Tai bent darbelis, tikrai.“ 

Lietus pylė kaip iš kibiro, nuo vandenyno pūtė toks stiprus 
vėjas, kad kirai pasitraukė toliau į sausumą. Jorko ūkyje jie su- 
sibūrė apie sidro namus ir savo klykavimu pažadino Meloniją; 
Vandenyno Vaizdo soduose kirai sutūpė ant skardinio sidro 
namų, kur vėl dirbo valytojų bei dažytojų brigada, stogo. 

Greisė Linč, kaip visada, dirbo juodžiausią darbą — šveitė 
tūkstančio galonų talpos sidro rezervuarą; ji klūpėjo toje cis- 
ternoje, ir energingas, tarytum slapukiškas jos brūkšėjimas 
šepečiu atrodė panašus į kažin kokio gyvūnėlio, mėginančio 
susisukti gūžtą ar ko nors užėsti, krebždesį. Rukšna Haidas 
išėjo iš sidro namų, susigalvojęs, anot jo žmonos, Florensos, 
„dar vieną iš piršto išlaužtą priežastį“. Rukšnai pasirodė, kad 
atsilaisvino transporterio ventiliatoriaus dirželis, todėl jis tą 
dirželį nuėmė ir pasakė vežąs Rėjui Kendalui, kad šis pažiū- 
rėtų, ką galima padaryti. 

— Ir ką gi Rėjus darys su atsilaisvinusiu ventiliatoriaus 
dirželiu? — paklausė Rukšnos Florensa. — Užsakys naują arba 
išpjaus gabalą šito — taip? 

— Tikriausiai, — atsargiai tarė Rukšna. 

— O kam tau šiandien reikia transporterio? — paklausė 
Florensa.' 

— Tiesiog nuvešiu dirželį Rėjui! — irztelėjo Rukšna. 

— Nenori persidirbti, ar ne? — tarė Florensa, ir Rukšna iš- 
šlepsėjo į lietų; sėsdamas į pikapą, dar nusišypsojo ir mirktelėjo 
Homerui Velzui. 

— Mano vyras toks tinginys! — linksmai pasakė Florensa. 

— Taip dar neblogai, palyginti su kai kuriais kitais, — tarė 
Irena Titkomb — ir visi nejučia sužiuro į tūkstančio galonų 
cisterną, kurioje karštligiškai darbavosi Greisė Linč. 

Irena su Florensa, kantrios ir įgudusios, dažė durų bei langų 
rėmus sidro namų miegamajame. Homeras Velzas, Didžioji 
Dotė Taft ir jos sesutė, Debra Petigru, gražino virtuvę — pla- 
tesniais, ne tokiais atsargiais potėpiais. 

— Tikiuosi, dėl manęs nesijaučiate suvaržyti, — pasakė Di- 
džioji Dotė Taft Debrai ir Homerui. — Nesu jūsų prižiūrėtoja, 
ar dar kas. Jei norite pasiglamžyti — prašom! 

Debra Petigru tarsi kiek sutriko ir pyktelėjo, Homeras dro- 
viai nusišypsojo. Pagalvojo, kad labai keista: du ar tris kartus 
nueini į pasimatymą — nieko daugiau nedarai, tik bučiuojiesi 
ir gal truputį pasičiupinėji — ir visi jau ima su tavimi šnekėti 
taip, lyg tau visą laiką tik fai ir terūpėtų. Homerui dabar daug 
labiau rūpėjo cisternoje lindinti Greisė Linč negu Debra Pe- 
tigru, stovinti prie pat jo ir dažanti tą pačią sieną. Priėjęs šalia 
virtuvės durų įtaisytą elektros jungiklį, Homeras Didžiosios 
Dotės Taft paklausė, ar jam pačiam dažyti sieną aplinkui, ar 
paprašyti, kad tai padarytų Florensa su Irena — gražiau, ma- 
žesniais teptukais. 

— Dažyk viską, ir jungiklį, — pasakė Didžioji Dotė Taft. — 
Kasmet taip darom. Tiesiog stengiamės, kad viskas atrodytų 
nauja ir švaru. Nesivaržom, kas ką kruopščiau nudažys. 

Šalia jungiklio ant sienos kabėjo smeigtuku prismeigtas 
rašomojo popieriaus lapas — mašinėle spausdintas tekstas jame 


buvo vos įžiūrimas, per ilgą laiką išblukintas saulės, šviečian- 


DVIDEŠIMTO AMZIAUS AUKSO FONDAS 301 


čios pro jokiomis užuolaidomis nepridengtus virtuvės langus. 
Tai buvo kažkoks sąrašas; jo apačia, maždaug ketvirtadalis 
puslapio, nuplėšta; kad ir koks tai buvo sąrašas, aišku, kad ne 
visas. Homeras išlupo iš sienos smeigtuką ir jau norėjo popie- 
rių suglamžyti ir mesti į šiukšlių statinę, bet staiga jo dėmesį 
patraukė pirma sąrašo eilutė: 


SIDRO NAMŲ TAISYKLĖS 


„Kokios taisyklės?“ — galvojo Homeras, skaitydamas, kas 
parašyta toliau. Taisyklės buvo sunumeruotos. 


1. Nedirbkite su obuolių smulkintuvu ar spaustuvu, jei 
esate išgėrę. 

2. Nerūkykite lovose ir nedeginkite žvakių. 

3. Nelipkite ant stogo, jei esate išgėrę — ypač naktį. 

4. Išplaukite koštuvus tą pačią dieną ar naktį, kai jie buvo 
naudojami. 

5. Nuimkite rotacinį filtrą iš karto, kai tik baigiate spausti 
sultis, ir švariai nuplaukite vandeniu iš žarnos, KOL 
IŠSPAUDOS ANT JO DAR DRĖGNOS! 

6. Nesineškite butelių, kai lipate ant stogo. 

7. Net jeigu jums labai karšta (ar esate išgėrę), neikite 
miegoti į šaldyklą. 

8. Atiduokite pirkinių sąrašą grupės vyresniajam iki sep- 
tintos valandos ryto. 

9. Ant stogo tuo pat metu neturėtų sėdėti daugiau negu 
šeši Žmonės. 


Gal buvo ir dar keletas taisyklių, bet Homeras negalėjo jų 
perskaityti, nes lapo apačia buvo nuplėšta. Homeras padavė 
tą apdraskytą lapą Didžiajai Dotei Taft. 

— Kodėl čia tiek daug rašoma apie stogą? — paklausė Debros 
Petigru. 

— Nuo stogo matyti vandenynas, — paaiškino Debra. 

— Ne dėl to, — pasakė Didžioji Dotė Taft. — Naktimis ga- 
lima įžiūrėti Keip Keneto apžvalgos ratą ir atrakcionų parko 
šviesas. 

— Didelis čia daiktas! — tarė Homeras Velzas. 

— Man irgi atrodo, kad nieko ypatingo, — pasakė Didžioji 
Dotė Taft, — bet juodukams patinka. 

— Kartais jie visą naktį prasėdi ant stogo, — tarė Debra 
Petigru. 

— Kartais ten pasigeria ir nukrinta, —iš miegamojo riktelėjo 
Florensa Haid. 

— Daužo ten butelius ir susipjausto, — pridūrė Irena Tit- 
komb. 

— Na, ne visada, ne kasnakt, — pasakė Didžioji Dotė Taft. 

— Vieną naktį kažkuris iš jų taip pasigėrė ir suprakaitavo, 
dirbdamas prie spaustuvo, kad tiesiog išsijungė šaldykloje, 
o iš ryto pabudo gavęs plaučių uždegimą, — pasakojo Debra 
Petigru. 

— Na, negali taip ir karto gauti plaučių uždegimo, — paprie- 
štaravo Homeras Velzas. — Viskas daug sudėtingiau. 

— Atsiprašau, — suirzusi tarė Debra. 

— Šiaip ar taip, niekas nekreipia dėmesio į tas taisykles, — pa- 
sakė Didžioji Dotė Taft. — Olivija kasmet jas surašo, ir kasmet 
niekas nekreipia dėmesio. 

— Visi skynėjai, kiek jų čia buvo, elgiasi kaip vaikai, — tarė 
Florensa Haid. — Jei Olivija jiems kasdien nepirktų maisto, 
jie badautų. 

— Jie nieko nemoka daryti organizuotai, — pareiškė Irena 
Titkomb. 

— Kartą vienas iš jų įkišo ranką į smulkintuvą, — prisimi- 
nė Didžioji Dotė Taft. — Ne tik savo suknistą plaštaką — visą 
ranką. 

— Fui! — pasibaisėjo Debra Petigru. 

— Taigi, jo ranka tikrai buvo „fui“, — tarė Florensa Haid. 

— Kiek siūlių? — paklausė Homeras Velzas. 

— Tu labai smalsus, pastebėjai? — pasakė Debra Petigru. 

— Na, jie niekam nekenkia, tik patys sau, — filosofiškai tarė 
Irena Titkomb. — Kas čia tokio, kad jiems patinka prisigerti 
ir ristis nuo stogo? Juk niekas dar nežuvo, ar ne? 

— Kol kas dar ne, — pasigirdo spigus, plonas Greisės Linč 
balselis. Tie jos žodžiai nuskambėjo neįprastai reikšmingai, 
nes ji kalbėjo iš tūkstančio galonų cisternos dugno. Priblokšti 
keisto jos balso, juolab kad ji labai retai prisidėdavo prie po- 
kalbių, visi staiga nutilo. 

Kiekvienas tylomis dirbo savo darbą, kai žaliuoju furgonu 
atvažiavo Volis — atvežė Luizę Tobi su kibiru ir šepečiu; ją 
išleidęs jis paklausė kitų, ar niekam nieko nereikia — daugiau 
šepečių? dažų? 

— Nieko, tik pabučiuok mane, meiluti, — tarė Floren- 
sa Haid. 

— Tik nusivežk mus į kiną, — pridūrė Didžioji Dotė Taft. 

— Tik pasipiršk man, pasipiršk! — riktelėjo Irena Titkomb. 

Voliui išeinant visi juokėsi. Buvo jau beveik priešpiečių 
metas, ir visi žinojo, kad Pupulė Luizė darbe pasirodė itin 
vėlai. Paprastai ji atvažiuodavo su Herbu Fauleriu, daugmaž 
laiku. Šįryt Luizė atrodė ypač surūgusi ir kurį laiką niekas jos 
nekalbino. 

— Na, gal tau mėnesinės, ar kas, bet vis tiek gali pasakyti 
„labas rytas“, — galiausiai tarė Didžioji Dotė Tatft. 

— Labas rytas, — pasakė Luizė Tobi. 

— Vajetau! —nusišaipė Irena Titkomb. Debra Petigru kumš- 
telėjo Homerui į pašonę; kai jis atsigręžė, ji jam mirktelėjo. 
Nieko daugiau nenutiko, kol užvažiavo Herbas Fauleris ir 
vėl pasisiūlė visus nuvežti į Drinkvoterio kelio užkandinę 
pavalgyti priešpiečių. 

Homeras žvilgtelėjo į cisterną, bet Greisė Linč net neiš- 
kišo galvos; ji toliau sau krebždėjo cisternos dugne. Vis tiek 
nebūtų priėmusi Faulerio kvietimo. Homeras pagalvojo, kad 
gal jam reikėtų važiuoti, pabėgti nuo Greisės Linč, bet buvo 
nusprendęs apžiūrėti sidro namų stogą — norėjo rasti tą vietą, 
kuri taip paslaptingai žibėjo mėnesienoje; o dabar, kai per- 

skaitė sidro namų taisykles ir sužinojo, kad nuo stogo matyti 
vandenynas — ir Keip Keneto apžvalgos ratas! — dar labiau 
įsigeidė ten užlipti. Nors ir per lietų. 

Jis drauge su kitais išėjo į lauką, — tikėdamasis, kad Greisė 
Linč pamanys, jog jis irgi išvažiavo, — ir tik prie automobilio 
Herbui Fauleriui pasakė, kad pasilieka. Tai pasakęs pajuto, 
kaip Herbas kyštelėjo pirštą jam į mėlynų džinsų kišenę, vieną 
iš priekinių, o paskui, kai Herbas su moterimis nutolo, pa- 
žiūrėjęs į tą kišenę, pamatė gumytę. Tai, kad kišenėje turėjo 
prezervatyvą, buvo dar viena priežastis, dėl kurios Homeras 
skubinosi ropštis ant sidro namų stogo. 

Netikėtai ten pasirodęs, jis pergąsdino kirus; pats irgi per- 
sigando, kai jie staiga triukšmingai pakilo į orą; anksčiau ne- 
buvo pastebėjęs, kad jie susispaudę tupi kitoje stogo šlaito 
pusėje — pasislėpę nuo vėjo. Stogas per lietų buvo slidus; 
lipdamas aukštyn Homeras turėjo abiem rankom kabintis į 
rifliuotos skardos griovelius ir statyti kojas vieną prie kitos. 
Gerai, kad šlaitas nebuvo labai status, kitaip Homeras išvis 
nebūtų įstengęs užlipti. Jis nustebo, radęs keletą senų 2x4 
colių storio lentgalių, prikaltų prie stogo kraigo į vandenyno 
pusę. „Suoliukai!“ — pagalvojo. Na ir kas, kad pakrypę; ant 
jų sėdėti vis tiek buvo patogiau negu ant skardos. Jis sėdėjo 
lietuje ir mėgino įsivaizduoti, koks gražus būna vaizdas, bet 
per tokią audrą negalėjo įžiūrėti tolimiausių sodų; vandenyno 
išvis nebuvo matyti, ir Homeras turėjo spėlioti, kur giedromis 
naktimis žybčioja Keip Keneto apžvalgos rato ir atrakcionų 
parko šviesos. 

Visas permerktas lietaus, jis jau rengėsi lipti žemyn, kai pa- 
matė peilį. Didelį spyruoklinį peilį, įbestą į gretimą lentgalį 
ant stogo kraigo; to peilio rankena, padaryta iš rago imitacijos, 
dviejose vietose buvo įskilusi ir perlūžo perpus, kai Homeras 
ją suėmė, norėdamas ištraukti ašmenis iš suoliuko. Tikriausiai 
todėl tą peilį kažkas ir paliko ant stogo. Kai rankena įskilo, 
ašmenys kaip reikiant nebesulįsdavo į vidų; tokio peilio ne- 
gali saugiai nešiotis — be to, ašmenys buvo surūdiję. Homeras 

matė, kad surūdijęs visas stogas, nelikę nė vieno blizgančio 
plotelio, nuo kurio tąnakt, kai jis žiūrėjo pro Volio kambario 
langą, būtų galėjusi atsispindėti mėnulio šviesa. Paskui jis 
pastebėjo stiklo šukes; kai kurios, didesnės, buvo įstrigusios 
rifliuotos skardos grioveliuose. „Turbūt kuri nors iš jų ir žibėjo 
mėnesienoje“, — pagalvojo Homeras. 

Alaus ir romo, ir viskio, ir džino butelių šukės... Homeras 
mėgino įsivaizduoti juodaodžius vyrus, geriančius naktį ant 
stogo, bet jau buvo kiaurai permerktas lietaus ir sužvarbęs nuo 
vėjo. Atsargiai slinkdamas stogo šlaitu žemyn — prie to krašto, 
nuo kurio, atrodė, bus saugiausia nušokti ant žemės, — jis dar 
įsipjovė ranką, nesmarkiai, atsirėmęs į kažkokią šukę. Kol grį- 
žo į vidų, iš žaizdelės bėgo kraujas — gana daug kraujo, nors 
žaizdelė buvo nedidelė; Homeras pagalvojo, kad gal joje liko 
įsmigęs koks stiklo gabaliukas. Greisė Linč tikriausiai išgirdo 
Homerą skalaujant žaizdelę virtuvės kriauklėje (gal girdėjo ir 
jo žingsnius ant stogo). Homero nuostabai, Greisė tebebuvo 
tūkstančio galonų cisternoje. 

— Padėk man, — šuktelėjo ji. — Negaliu išlipti. 

Ji melavo; tiesiog norėjo jį prisivilioti prie cisternos krašto. 
Tačiau našlaičiai būna patiklūs; gyvenimas prieglaudoje labai 
paprastas; kad apgautum našlaitį, pakanka bet kokio melo, be 
jokių ypatingų gudrybių. Homeras Velzas prie sidro rezervuaro 
artinosi sunerimęs, bet nedvejodamas. Nustebo pajutęs, ko- 
kios miklios ir stiprios liesos Greisės rankos, sučiupusios jį už 
riešų; jis vos neprarado pusiausvyros — vos nebuvo įtrauktas į 
cisterną; būtų užvirtęs ant Greisės Linč. Greisė buvo išsiren- 
gusi nuogai, tačiau Homerui didesnį įspūdį padarė atsikišę jos 
kaulai negu tos nuogo kūno dalys, kurių jis neturėjo matyti. Ji 
atrodė kaip išbadėjęs gyvūnėlis, laikomas, galima sakyti, huma- 
niškuose spąstuose; daugmaž humaniškuose, nors iš mėlynių 
nesunku buvo suprasti, kad jos šeimininkas ją muša — dažnai 
ir negailestingai. Didžiausios mėlynės tamsavo ant jos klubų 
ir šlaunų; ant žastų buvo matyti ryškiai raudonos su violetiniu 
atspalviu nykščių žymės; dar viena mėlynė — gelsvai žalia, iš 

pažiūros ypač skausminga — buvo ant vienos iš mažyčių jos 
krūtų. 

— Paleisk mane, — tarė Homeras Velzas. 

— Žinau, kas daroma ten, iš kur tu atvažiavai! —- sušuko Grei- 
sė Linč, tebelaikydama jį už riešų ir traukdama prie savęs. 

— Taigi, — pasakė Homeras Velzas. Jis ėmė vieną po kito atlu- 
pinėti jos pirštus, bet ji cisternos siena vikriai palypėjo aukštyn 
ir skaudžiai įkando jam į viršutinę plaštakos pusę. Jis turėjo ją 
atstumti, gal būtų užgavęs, jei staiga abu nebūtų išgirdę, kad 
prie sidro namų taškydamas balas žaliuoju furgonu privažiavo 
Volis. Greisė Linč paleido Homerą ir puolė rengtis. Volis per 
smarkiai pliaupiančią liūtį nelipo iš furgono, tik pamaigė si- 
gnalą; Homeras išbėgo į lauką pažiūrėti, ko jam reikia. 

— Greičiau lipk! —riktelėjo Volis. — Važiuojam vaduoti mano 
kvailo tėvo — kažko prisidirbo pas Sanborną. 

Homeras Velzas, užaugęs pasaulyje, kuriame niekas neturėjo 
tėvo, apstulbo išgirdęs, kad žmogus, turintis tėvą, vadina jį 
kvailu, nors tai ir buvo tiesa. Ant furgono keleivio sėdynės 
buvo padėtas nemažas krepšys 'Gravenštainų'; Homeras, kartu 
su Voliu Drinkvoterio keliu važiuodamas į Sanborno uni- 
versalinę, laikė obuolius ant kelių. Parduotuvės savininkai, 
Mildreda ir Bertas Sanbornai, buvo vieni iš seniausių Senio 
bičiulių; jis drauge su jais abiem lankė mokyklą ir kurį laiką 
netgi susitikinėjo su Mile (kai dar nepažinojo Olivijos ir kai 
Milė dar nebuvo ištekėjusi už Berto). 

Tito metalo dirbinių ir santechnikos prekių krautuvė buvo - 
greta Sanborno universalinės; kai Volis su Homeru įvažiavo 
į Harts Roką, Vorenas Titas, santechnikas, stovėjo Sanborno 
parduotuvės prieangyje ir niekam neleido eiti į vidų. 

— Gerai, kad tu čia, Voli, — tarė Vorenas, kai vaikinai užbėgo 
į prieangį. — Nežinau, kokia širšė įgėlė tavo tėvui. 

Parduotuvėje Homeras su Voliu pamatė, kad Mildreda ir 
Bertas Sanbornai laiko Senį — bent jau kol kas —užspeitę nišoje 
tarp lentynų su įvairiomis bakalėjos prekėmis; Senis atrodė jau 
spėjęs išbarstyti ant grindų ir ant savęs visus miltus ir cukrų, 

kiek tik galėjo pasiekti. Matydamas jį pakliuvusį į spąstus, 
Homeras prisiminė Greisę Linč. 

— Kas atsitiko, tėte? — paklausė tėvą Volis. Mildreda San- 
born, pamačiusi Volį, lengviau atsiduso, tačiau Bertas ir dabar 
nenuleido akių nuo Senio. 

— Atsitiko tėte, — tarė Senis. 

— Įsiuto neradęs šunų ėdalo, — pasakė Voliui Bertas, vis dar 
nenukreipdamas žvilgsnio nuo Senio; atrodė, jog Bertas tikrai 
bijo, kad Senis gali staiga pulti į kitą parduotuvės kampą ir 
viską ten išgriauti. 

— Kam tau prireikė šunų ėdalo, tėte? — paklausė Volis. 

— Šunų ėdalo tėte, — pakartojo Senis. 

— Jis berods neprisimena, Voli, — tarė Bertas Sanbornas. 

— Mes jam sakėm, kad jis neturi šuns, — pridūrė Mil- 
dreda. 

— Prisimenu, kaip tave tvarkiau, Mile! — sušuko Senis. 

— Va, ir vėl, — tarė Bertas. — Seni, Seni, — švelniai pasakė 
jis. — Juk mes tavo draugai. 

— Turiu pašerti Margį, — pareiškė Senis. 

— Margis — šuo, kurį jis turėjo, kai buvo mažas, — paaiškino 
Voliui Milė Sanborn. 

— Jei Margis iki šiol būtų gyvas, Seni, — pasakė Bertas San- 
bornas, — jis būtų senesnis už mus. 

— Senesnis už mus, — pakartojo Senis. 

— Važiuojam namo, tėte, — tarė Volis. 

— Namo tėte, — pasakė Senis, bet leidosi Homero su Voliu 
vedamas prie furgono. 

— Sakau tau, Voli, čia ne dėl girtumo, — tarė Vorenas Titas, 
atidaręs jiems šonines furgono dureles. — Neužuodžiu, kad 
būtų išgėręs, šįkart tikrai ne. 

— Čia kažkas kita, Voli, — pasakė Bertas Sanbornas. 

— Kas tu toks? — paklausė Senis Homero. 

— Aš Homeras Velzas, pone Vortingtonai, — tarė Ho- 
meras. 

— Pone Vortingtonai, — pakartojo Senis. 


„rų ĮJUNMN IKVING 


Jie tylėdami važiavo kokias penkias minutes, paskui Senis 
staiga sušuko: 

— Visi užsičiaupkit! 

Vandenyno Vaizdo soduose Olivija pasitiko furgoną prie 
paradinių durų; nekreipdama dėmesio į Senį, ji tarė Voliui: 

— Nežinau, ko jis prisigėrė šįryt, nebent degtinės; nieko ne- 
užuodžiau, kai išvažiavo. Nebūčiau leidusi imti automobilio, 
jei būčiau mačiusi, kad girtas. 

— Manau, čia kažkas kita, mama, — pasakė Volis. Homero 
padedamas jis nuvedė Senį į miegamąjį, nuavė jam batus ir 
įkalbėjo atsigulti ant lovos. 

— Žinai, kartą išdulkinau Milę, — pasigyrė sūnui Senis. 

— Neabejoju, tėte, — tarė Volis. 

— Išdulkinau Milę! Išdulkinau Milę! — sušuko Senis. 

Volis mėgino Senį palinksminti humoristiniu eilėraštuku; 
Senis buvo įkalęs Voliui į galvą daugybę tokių nepadorių eilė- 
raštukų, limerikų, tačiau dabar pats sunkiai juos prisimindavo, 
netgi kai Volis deklamuodavo kartu su juo, eilutę po eilutės. 

— Prisimeni Kento grafienę, tėte? — paklausė tėvą Volis. 

— Žinoma, — pasakė Senis, bet daugiau neištarė nė 
žodžio. 

„Kento grafienė — vargšė tikra!“ — pradėjo Volis, tačiau Senis 
tik klausėsi. „Jos skylutė baisiai kreiva“ — tarė Volis. 

— Kreiva? — pakartojo Senis. 

Volis pamėgino deklamuoti iš naujo, po dvi eilutes: 


Kento grafienė — vargšė tikra! 
Jos skylutė baisiai kreiva... 


— Baisiai kreiva! — riktelėjo Senis. 


Kento grafienė — vargšė tikra! 

Jos skylutė baisiai kreiva. 

Vargšė grafienė raudoti pratrūko: 

„Man tikrai jau reikia plaktuko, 

Kad sugrūsčiau savo skylutėn vyro galiuką“. 

„Dievulėliau“, — galvojo Homeras Velzas. Bet Senis atrodė 
suglumęs; daugiau nebepravėrė burnos. Volis su Homeru pa- 
liko jį vieną, pamanę, kad jis užmigo. 

Apačioje Homeras Velzas Olivijai ir Voliui pasakė manąs, 
jog tai kažkokia nervų sistemos liga. 

— Nervų sistemos? — tarė Olivija. 

— Ką tai reiškia? — paklausė Volis. 

Staiga jie išgirdo Senio riksmą antrame aukšte. 

— Galiuką! — šaukė jis. 

Homeras Velzas, pats turįs įprotį kartoti sakinių pabaigas, 
suprato, jog tai, kad Senis šitaip kartoja žodžius, nėra nor- 
malu. Tas įprotis buvo pirmas simptomas, kurį jis aprašė, pa- 
sakodamas apie Senį Vortingtoną laiške daktarui Larčui. „Jis 
viską kartoja“, — rašė Homeras. Be to, dar pridūrė, kad ponas 
Vortingtonas lyg ir pamiršta paprasčiausių daiktų pavadinimus; 
prisiminė, kaip sykį Senis sutrikęs nutilo, prašydamas Volį 
cigaretės, — jis tik rodė pirštu į viršutinę Volio švarko kišenėlę. 
„Jam turbūt užkrito žodis „cigaretė“, — rašė Homeras Velzas. 
Homeras buvo pastebėjęs ir tai, kad kai paskutinį kartą vežė 
Senį į Sanborno parduotuvę kažko nusipirkti, jis nesugebėjo 
atsidaryti daiktadėžės. Be to, Senis turėjo labai keistą įprotį 
nuolat kažką rankioti nuo savo drabužių. „Tarsi jam atrody- 
tų, kad jie apsivėlę kokiu purvu, plaukais ar pūkeliais, — rašė 
Homeras Velzas. — Bet iš tikrųjų nieko ant jų nėra.“ 

Olivija Vortington Homerą patikino, jog šeimos gydytojas, 
kažkoks išvėpėlis, senesnis net už daktarą Larčą, neabejoja, kad 
keistas Senio elgesys susijęs tik su „alkoholio vartojimu“. 

— Daktaras Perkinsas per senas, kad dar galėtų ką nors gy- 
dyti, mama, — pasakė Volis. 

— Daktaras Perkinsas priėmė tave, kai gimei. Manau, jis 
žino, ką daro, — tarė Olivija. 

— Galiu lažintis, kad gimiau nesunkiai, — nusijuokė Volis. 

Homeras Velzas irgi galėjo lažintis, kad Volis gimė nesun- 
kiai; Homerui atrodė, kad Volis į viską pasaulyje žiūri kaip į 
savaime suprantamą dalyką — ne kaip savanaudis ar pernelyg 

išlepintas vaikas, o kaip Meino princas, Naujosios Anglijos 
karalius; Volis buvo tiesiog gimęs tam, kad vadovautų. 

Daktaro Larčo laiškas Homerui Velzui buvo toks įspūdingas, 
kad Homeras tučtuojau parodė jį poniai Vortington. 

„Tai, ką tu aprašei, Homerai, panašu į progresuojančių 
psichikos sutrikimų sindromą, — rašė daktaras Larčas. — Yra 
vos kelios panašios ligos, kuriomis gali sirgti tokio amžiaus 
žmogus. Sakyčiau, kad veikiausiai tai bus Alcheimerio prieš- 
laikinė senatvinė silpnaprotystė; tai gana reta liga; paskaičiau 
apie ją viename iš savo įrištų Naujosios Anglijos medicinos 
žurnalo komplektų. 

Įsivaizduojamų pūkelių rankiojimą nuo drabužių neurologai 
vadina karfologija. Kai vis blogėja atmintis, o tai būdinga Al- 
cheimerio ligai, žmogus ima dažnai kartoti, kas jam sakoma. 
Tai vadinama echolalija. Net paprasčiausių daiktų, tokių kaip 
cigaretė, ligonis kartais negali įvardyti todėl, kad jų neatpa- 
žįsta. Tai anomija. Įgyto sugebėjimo atlikti tikslingus judesius, 
pavyzdžiui, atidaryti daiktadėžę, praradimas — irgi įprastas Al- 
cheimerio ligos požymis, apraksija. | 

Turi įkalbėti ponią Vortington nuvežti vyrą pas neurologą. 
Žinau, kad Meine tikrai yra bent vienas neurologas. Aš tik 
spėju, jog tai Alcheimerio liga“. 

— Alcheimerio liga? — tarė Olivija Vortington. 

— Nori pasakyti, jog tai liga — tai, kas jam darosi? — paklausė 
Homerą Volis. 

Automobilyje, veždamas tėvą pas neurologą, Volis apsi- 
verkė. 

— Atleisk, tėte, — pasakė. Bet Senis atrodė labai patenkintas. 

Kai neurologas patvirtino daktaro Larčo diagnozę, Senis 
Vortingtonas nesitvėrė džiaugsmu. 

— Aš sergu! — išdidžiai, netgi linksmai, šaukė jis. Tarsi kas 
nors jam būtų pranešęs, kad jis pagijo; iš tikrųjų liga, kuria jis 
sirgo, buvo neišgydoma. — Aš sergu! — Jį apėmė euforija. 

Tikriausiai jis jautė didžiulį palengvėjimą, bent jau kurį 


laiką, kai sužinojo, jog nėra paprastas girtuoklis. Olivijai irgi 

taip palengvėjo, kad ji net pravirko, įsikniaubusi Voliui į petį; 
Homerą ji spaudė glėbyje ir bučiavo, kaip dar niekas nebuvo 
jo bučiavęs nuo tada, kai jis ištrūko iš seselės Andželos ir 
seselės Ednos rankų. Ponia Vortington vis dėkojo Homerui 
ir dėkojo. Olivijai (nors ji jau seniai nebejautė Seniui jokios 
meilės, jeigu išvis kada nors nuoširdžiai jį mylėjo) buvo labai 
svarbu tai, kad sužinojusi apie ligą, ji vėl galėjo Senį gerbti. 
Ji jautėsi neapsakomai dėkinga Homerui ir daktarui Larčui, 
nes jų pastangomis Senis atgavo savigarbą — ir susigrąžino dalį 
ankstesnės jos, Olivijos, pagarbos. 

Visa tai prisidėjo prie ypatingos nuotaikos, apėmusios visus 
tuo laiku, kai Senis mirė — vasaros pabaigoje, prieš pat derliaus 
nuėmimą; palengvėjimo jausmas užgožė sielvartą. Kad Senis 
Vortingtonas netoli mirties, visi matė jau senokai; o tai, kad 
atėjus laikui jis sugebėjo numirti garbingai — „nuo tikros ligos“, 
kaip sakė Bertas Sanbornas, — buvo maloni staigmena. 

Harts Roko ir Harts Heiveno gyventojai, žinoma, ne iš karto 
įsiminė tos ligos pavadinimą — Alcheimerio pavardė nebuvo 
įprasta Meino pajūryje penktajame dvidešimto amžiaus de- 
šimtmetyje. Vandenyno Vaizdo sodų darbininkams ji atrodė 
ypač sunki; vieną dieną Rėjus Kendalas ją supaprastino. 

— Senis serga Alo Hamerio liga, — paskelbė jis. Alo Hamerio! 
Dabar visiems viskas buvo aišku. 

— Tikiuosi, kad ji neužkrečiama, — tarė Didžioji Dotė Taft. 

— Gal turi būti turtingas, kad ja užsikrėstum? — garsiai mąstė 
Rukšna Haidas. 

— Ne, tai nervų sistemos liga, —tikino juos Homeras Velzas, 
tačiau niekas kitas, be jo paties, nesuprato, ką tai reiškia. 

Taigi vyrai ir moterys, Vandenyno Vaizdo soduose besi- 
rengiantys derliaus nuėmimui, po kurio laiko jau turėjo naują 
priežodį. „Verčiau pasisaugok, — sakydavo Herbas Faule- 
ris, — kad neužsikrėstum Alo Hamerio liga.“ 

Kai Luizė Tobi pavėluodavo į darbą, Florensa Haid (arba 
Irena Titkomb, arba Didžioji Dotė Taft) jos klausdavo: „Kas 
atsitiko? Ar tau mėnesinės, ar Alo Hamerio liga?“ Kai Greisė 

Linč pasirodydavo apšlubusi arba su aiškiai matoma mėlyne, 
garsiai niekas nieko jai nesakydavo, bet visi galvodavo: „Vakar, 
matyt, apsirgo Alo Hamerio liga“. 

— Manau, tau reikėtų tapti daktaru, — kartą pasakė Volis 
Homerui Velzui, — neabejotinai turi įgimtą polinkį. 

— Daktaras Larčas yra tikras daktaras, — tarė Homeras Vel- 
zas, — o aš — beduinas. 


Prieš pat derliaus nuėmimą — sidro namų miegamajame 
jau pamerkusi ką tik nuskintų gėlių, ant švaraus popieriaus 
lapo mašinėle surašiusi taisykles (beveik tas pačias, kurias su- 
rašydavo ir ankstesniais metais) ir prismeigusi jas smeigtuku 
šalia elektros jungiklio prie virtuvės durų — Olivija Vortington 
pasiūlė beduinui namus. 

— Man visada liūdna, kai Volis išvažiuoja į koledžą, — pasakė 
jį Homerui. — O šįmet, kai nebėra Senio, bus dar liūdniau. 
Labai norėčiau, kad pasiliktum, jei manai, kad čia būsi lai- 
mingas, Homerai. Galėtum gyventi Volio kambaryje. Bū- 
čiau ne viena namuose naktį ir turėčiau su kuo pasišnekėti 
rytais. — Olivija kalbėjo nusisukusi nuo Homero, žiūrėdama 
pro išsikišusį pusapvalį Vortingtonų virtuvės langą. Pro jį buvo 
matyti besisūpuojantis pripučiamasis čiužinys, ant kurio Senis 
plūduriuodavo baseine, bet Homeras nežinojo, ar Olivija žiūri 
būtent į tą čiužinį. 

— Nežinau, ar tai patiktų daktarui Larčui, — tarė Homeras. 

— Daktaras Larčas norėtų, kad tu kada nors įstotum į ko- 
ledžą, — pasakė Olivija. — Aš irgi. Mielai pasiteiraučiau, ar 
Keip Keneto vidurinės mokyklos mokytojai sutiktų su tavimi 
padirbėti — įvertinti tavo žinias ir pasakyti, ko tau dar reikė- 
tų pasimokyti. Tavo labai... keistas išsilavinimas. Žinau, jog 
daktaras Larčas pageidautų, kad mokytumeisi visų gamtos 
mokslų. — (Homeras suprato, jog Olivija prisimena tai skaičiusi 
kažkuriame daktaro Larčo laiške.) — Ir lotynų kalbos, — pri- 
dūrė ji. 

— Lotynų kalbos, — pakartojo Homeras Velzas. Čia tai jau 
tikrai daktaro Larčo sumanymas. Cutaneus maximus, galvojo 
Homeras Velzas, dura mater, o ką jau kalbėti apie umbili- 
cus. — Daktaras Larčas nori, kad tapčiau gydytoju, — pasakė 
Homeras poniai Vortington. — Bet aš nenoriu. 

— Manau, jis nori, kad galėtum tapti gydytoju, jei vis 
dėlto persigalvosi, — tarė Olivija. — Berods rašė „lotynų 
arba graikų“. 

„Juodu, regis, kaip reikiant susirašinėjo“, — pagalvojo Ho- 
meras Velzas, bet nepasakė nieko daugiau, tik tarstelėjo: 

— Man patinka dirbti ūkyje. 

— Na, aš, be abejo, noriu, kad dirbtum čia ir toliau, — patiki- 
no jį Olivija. — Man reikia tavo pagalbos — ypač kol nuimsime 
derlių. Nemanau, kad turėtum lankyti visų dalykų pamokas; 
reikės pasišnekėti su mokyklos vadovybe, bet neabejoju, kad 
jie į tavo mokymąsi žiūrės kaip į savotišką eksperimentą. 

— Eksperimentą, — pakartojo Homeras Velzas. Turbūt viskas, 
ko imasi beduinas, yra savotiškas eksperimentas. 

Jis galvojo apie sulūžusį peilį, kurį rado ant sidro namų 
stogo. Gal tas peilis tam ir buvo ten paliktas, kad jis jį rastų? 
Ir butelių duženos, ta šukė, kuri žybčiojo, kai jis, negalėdamas 
užmigti, žiūrėjo pro Volio kambario langą; gal tos stiklo šukės 
bliksėjimas ant stogo buvo kažkoks jam duodamas ženklas? 

Homeras parašė laišką daktarui Larčui — paprašė Larčo 
leidimo pasilikti Vandenyno Vaizdo soduose. „Mielai pasi- 
rinksiu biologiją, — rašė Homeras Velzas, — ir kitus gamtos 
mokslus. Bet ar būtinai turiu mokytis lotynų kalbos? Juk ta 
kalba niekas nebešneka.“ 

„Ir kada gi jis pasidarė toks visažinis?“ — stebėjosi Vilburis 
Larčas; kita vertus, jis suprato, jog vis dėlto gal ir gerai, kad 
Homeras Velzas nemoka nei lotynų, nei graikų kalbos — dau- 
gelio medicinos terminų pagrindo. „Tokių kaip aortos koark- 
tacija“, — galvojo daktaras Larčas. Kartais tai būna palyginti 
nesunki įgimta širdies yda, pacientas ją gali tiesiog išaugti; 
kai ligonis jau Homero amžiaus, ūžesys gali būti pradingęs 

ir tik labai kvalifikuotas gydytojas rentgeno nuotraukoje gal 
pastebėtų šiokį tokį aortos susiaurėjimą. Kai yda nedidelė, 
neretai vienintelis simptomas būna padidėjęs kraujospūdis 
viršutinėse galūnėse. „Taigi nesimokyk lotynų kalbos, jei 
nenori“, — galvojo Vilburis Larčas. 

O dėl įgimtos širdies ydos, kuri būtų tinkamiausia Home- 
rui Velzui, tai daktaras Larčas buvo linkęs pasirinkti plautinio 
kamieno vožtuvo stenozę. „Nuo kūdikystės, ir ankstyvoje 
vaikystėje, Homero Velzo širdies ūžesys buvo aiškiai girdi- 
mas“, — rašė daktaras Larčas — jam reikėjo tokio įrašo, be to, 
jis norėjo pažiūrėti, kaip tai atrodys. „Dabar, kai Homerui 
jau dvidešimt vieneri, — parašė kitoje vietoje, — ankstesnio 
jo širdies ūžesio beveik negirdėti; tačiau plautinio kamieno 
vožtuvo susiaurėjimas vis dar matomas rentgeno nuotraukoje.“ 
Larčas žinojo, kad tas susiaurėjimas gali būti vos įžiūrimas; 
Homero širdies ydą ne kiekvienas gydytojas ir pastebėtų — tai 
buvo svarbiausia. Tiesiog reikėjo, kad ta yda būtų. 

„Nesimokyk nei lotynų, nei graikų, jeigu nenori, — parašė 
daktaras Larčas Homerui Velzui. — Juk čia laisva šalis, ar ne?“ 

Homeras Velzas nebežinojo nė ką manyti. Kartu su daktaro 
Larčo laišku, tame pačiame voke, jis gavo ir daktaro Larčo jam 
persiųstą Snoujo Medouzo laišką. Vilburio Larčo nuomone, 
Snoujis buvo kvailys, „bet atkaklus“. 

„Sveikas, Homerai, čia aš — Snoujis“, — rašė Snoujis Medou- 
zas. Toliau paaiškino, jog dabar jis jau Robertas Mašas — „iš 
Bangoro Mašų; esam didelė baldų šeima“. 

„Baldų šeima?“ — nesuprato Homeras Velzas. 

Snoujis pasakojo apie viską: kaip susipažino su savo svajo- 
nių mergina ir ją vedė, kaip nusprendė ne mokytis koledže, 
o iš karto užsiimti baldų verslu, koks laimingas jaučiasi, kad 
ištrūko iš Sent Klaudo; toje vietoje Snoujis dar pridūrė, jog 
tikisi, kad Homeras irgi „ištrūko“. 

„Beje, kas girdėti apie Fazį Stouną? — norėjo žinoti Snou- 
jis Medouzas. — Senis Larčas sako, kad Faziui puikiai sekasi. 
Norėčiau jam parašyti, jei žinai adresą.“ 

„Fazio Stouno adresą! — galvojo Homeras Velzas. — Ir ką tas 
„senis Larčas“ turėjo galvoje, sakydamas, kad Faziui „puikiai 
sekasi“? Puikiai sekasi kas?“ Homeras Velzas nieko nesuprato, 
bet Snoujui Medouzui parašė, kad Faziui tikrai puikiai sekasi, 
kad jis kažkur nukišęs Fazio adresą, dabar negalįs rasti, ir kad 
obuolių auginimas — labai naudingas sveikatai ir malonus 
darbas. Be to, Homeras pridūrė, kad kol kas nesirengia apsi- 
lankyti Bangore, tačiau būtinai susiras „baldininkus Mašus“, 
jei kada nors ten nuvyks. Baigdamas laišką parašė nepritariąs 
Snoujo nuomonei, kad „savotiškas buvusių auklėtinių susiti- 
kimas Sent Klaude“ būtų kaip tik tai, ko reikia; jo įsitikinimu, 
daktarui Larčui toks sumanymas tikrai nepatiktų. Homeras 
prisipažino, kad ilgisi seselės Andželos ir seselės Ednos, ir, 
žinoma, paties daktaro Larčo. „Bet ar nebūtų geriau, jei ten 
negrįžtume? Argi ne tam ir reikalingos prieglaudos? — klausė 
Homeras Velzas Snoujo Medouzo. — Argi ne tam, kad būtų 
pamirštamos?“ 

Paskui Homeras parašė laišką daktarui Larčui. 

„Ką reiškia tas pasakymas, kad Faziui Stounui „puikiai seka- 
si“? Puikiai sekasi KAS? Žinau, kad Snoujis Medouzas visiškas 
mulkis, bet jei rengiatės jam kažką skiesti apie Fazį Stouną, ar 
nemanote, jog turėtumėte tai papasakoti ir man?“ 

„Papasakosiu, kai bus laikas“, — pavargęs galvojo Vilburis 
Larčas; jam darėsi neramu. Daktaras Gingričas ir ponia Gud- 
hol paėmė viršų globos taryboje; taryba reikalavo, kad Larčas 
paklausytų daktaro Gingričo patarimo — rašytų ataskaitas apie 
tai, kaip sekasi (ar nesiseka) kiekvienam įvaikintam našlaičiui 
įtėvių nąmuose. Jei šis papildomas kanceliarinis darbas daktarą 
Larčą pernelyg vargintų, taryba jam rekomenduojanti pri- 
imti ponios Gudhol siūlytą jauną administratorių. „Ar man 
dar neužtenka viso to, ką rašau dabar?“ — galvojo Larčas. Jis 
ilsėjosi vaistinėje; įkvėpė šiek tiek eterio ir stengėsi susikaupti. 
„Gingričas ir Gudhol, — tarė pats sau. — Gingholas ir Gud- 
rič, — murmėjo panosėje. — Ričholas ir Ginggud! Gudgingas 
ir Holrič!“ — Pabudo nuo savo krizenimo. 

— Ko ten taip įsilinksminote? — griežtai paklausė seselė 
Andžela, sustojusi koridoriuje prie vaistinės durų. 

— Gudbolzas ir Ding Dong! — šūktelėjo jai Vilburis 
Larčas. 

Jis nuėjo į seselės Andželos kabinetą, pasiryžęs atkeršyti. 
Buvo kai ką sumanęs dėl Fazio Stouno. Paskambino į Bode- 
no koledžą (kur Fazis Stounas turėjo sėkmingai įgyti pirmą 
mokslo laipsnį) ir į Harvardo universiteto Medicinos fakultetą 
(kur, kaip Larčas numatė, Faziui labai gerai, tiesiog puikiai 
seksis studijuoti). Bodeno archyvo tarnautojams Larčas pasa- 
kė, kad Sent Klaudo našlaičių prieglaudos rėmėjai paaukojo 
nemažai pinigų kokio nors vaikino ar merginos — ypač gerai 
besimokančio studento, ne tik norinčio, bet ir pasirengusio 
atsidėti darbui Sent Klaude, — studijų medicinos fakultete iš- 
laidoms apmokėti. Gal daktaras Larčas galėtų peržiūrėti išrašus 
iš neseniai Bodeno koledžą baigusių absolventų, toliau studi- 
juojančių mediciną universitete, studijų knygelių? Harvardo 
universiteto Medicinos fakulteto archyvarams Larčas papa- 
sakojo šiek tiek kitokią istoriją; jam ir ten, be abejo, reikėjo 
peržiūrėti išrašus iš studijų knygelių, tačiau rėmėjų pinigai 
dabar buvo skirti jauno gydytojo akušerio, rašančio mokslinį 
darbą, stipendijai. 

Tai buvo pirma Vilburio Larčo išvyka nuo tada, kai jis vijosi 
Klarą; jis pirmą kartą po Pirmojo pasaulinio karo miegojo ne 
prieglaudos vaistinėje; bet jam būtinai reikėjo pažiūrėti, kaip 
atrodo Bodeno koledžo ir Harvardo universiteto Medicinos 
fakulteto studijų knygelių išrašų blankai. Tik taip jis galėjo 
sukurti išrašą F. Stounui; paprašė leidimo pasinaudoti rašo- 
mąja mašinėle ir šiek tiek popieriaus — „jei duotumėte tuščią 
išrašo blanką, man būtų lengviau“ —ir dėjosi užsirašąs kelių jį 
sudominusių kandidatų pavardes bei duomenis apie jų kvali- 
fikaciją. ,,Matau tikrai nemažai tinkamų, — pasakė ir Bodeno 
koledže, ir Harvardo universitete, — tačiau neįmanoma dabar 
žinoti, ar kuris nors iš jų galės gyventi Sent Klaude. Mūsų 
prieglauda labai nuošali“, — prisipažino, dėkodamas už pagalbą 

ir atiduodamas išrašus (Fazio studijų knygelės išrašas jau buvo 
ten, kur ir turėjo būti, prie raidės S). 

Grįžęs į Sent Klaudą, daktaras Larčas nusiuntė laiškus į 
Bodeno koledžą ir Harvardo universiteto Medicinos fakul- 
tetą — paprašė kelių geriausių absolventų studijų knygelių iš- 
rašų kopijų; pranešė nusprendęs pasirinkti vieną iš jų. Kartu 
su kitomis jam buvo atsiųsta ir Fazio studijų knygelės išrašo 
kopija. 

Lankydamasis Harvardo Medicinos fakultete, Larčas Kem- 
bridžo pašto skyriuje Fazio vardu išsinuomojo abonentinę 
dėžutę. Dabar parašė tenykščiam pašto viršininkui ir paprašė 
visą F. Stouno gaunamą korespondenciją siųsti į Sent Klaudą. 
Pašto dėžutės adresas turėjo praversti ir jaunajam daktarui 
Stounui nusprendus nesipriešinti aistringam potraukiui dirbti 
misionieriaus darbą užsienyje. Paskui Larčas Kembridžo ad- 
resu išsiuntė tuščią voką ir laukė, kol jis grįš. 

Kai vokas grįžo — kai jau buvo aišku, kad viskas parengta 
kaip reikia, — Larčas sukūrė kitą E Stouno bei jo įtėvių (kuriuos 
pavadino Ymzais) istorijos dalį ir nusiuntė globos tarybai, 
pridėjęs ir Fazio adresą. Ataskaitoje apie Kerlį Dėjų Larčui 
išvis nieko nereikėjo išgalvoti, tik buvo nemalonu rašyti tą 
vardą: Rojus Rinfretas. Apie Snoujį Medouzą, kaip ir apie 
daugumą kitų, jis irgi parašė tiesą, nors ir nesusilaikė garsiai 
nenusijuokęs, kai pasakojo apie „baldininkus Mašus“; o dėl 
Homero Velzo, tai turėjo gerai pagalvoti, kaip reikėtų aprašyti 
Homero širdies ydą. 

Globos taryboje nebuvo nė vieno širdies ligų specialisto, 
nė vieno rentgenologo, netgi nė vieno chirurgo; tik senutėlis 
bendrosios praktikos gydytojas, kuris, daktaro Larčo įsitikini- 
mu, išvis niekada nieko neskaitydavo. Daktaro Gingričo Lar- 
čas nelaikė gydytoju; jam atrodė, kad psichiatrai apskritai yra 
tuščia vieta; o ponią Gudhol jis neabejojo galėsiąs priblokšti 
keliais paprasčiausiais medicinos terminais. 

Larčas tarybai prisipažino (juk visi jaučia pasitenkinimą, kai 
kas nors atvirai pasisako prasikaltęs), jog pačiam Homerui kol 

kas dar nieko nepasakojo apie jo širdį; sakė suprantąs, kad gal ir 
be reikalo delsia, tačiau teisinosi bijojęs, kad, berniukui ėmus 
jaudintis, nepablogėtų jo būklė, ir norėjęs, kad jaunuolis, gy- 
venantis nebe prieglaudoje, prieš sužinodamas pavojingą tiesą 
įgytų daugiau pasitikėjimo savimi, — tačiau dabar jis jau ketinąs 
pasakyti Homerui tą tiesą, netrukus. Be to, Larčas tarybai rašė 
Vortingtonus perspėjęs, kad Homero širdis ne visai sveika; kad 
jie jį labiau saugotų; tačiau daugiau nieko nei apie ūžesį, nėi 
apie plautinio kamieno vožtuvo stenozę jis jiems neaiškinęs. 
Mielai atsiųsiąs detalią ligos istoriją tarybai, jei reikia. Larčui 
buvo smagu įsivaizduoti ponią Gudhol, besistengiančią ką 
nors įžiūrėti rentgeno nuotraukoje. 

Laiško pabaigoje Larčas dar pridūrė manąs, kad tarybos 
prašymas siųsti ataskaitas apie tai, kaip sekasi įvaikintiems 
našlaičiams, buvo puikus sumanymas; jam labai patikę tas ata- 
skaitas rašyti; tikrai nereikia administratoriaus, galinčio dirbti 
tokį darbą. Priešingai: daktaras Larčas patikino tarybą jaučiąs, 
jog ta „maloni užduotis“ suteikė jam „papildomų jėgų“ — nes 
mintis, kad reikia aprašyti, kaip gyvena įvaikinti našlaičiai, jau 
seniai kirbėjo jam galvoje. „Ir galiausiai trenkė kaip perkūnas 
iš giedro dangaus“, — galvojo Larčas. k 

Pervargęs jis pamiršo apipjaustyti naujagimį, kurį seselė 
Andžela jau buvo parengusi tai operacijai. Moterį, atvykusią 
darytis aborto, palaikė gimdyve, kurios kūdikį priėmė pra- 
ėjusią dieną, todėl pasakė, kad jos vaikelis sveikas ir puikiai 
jaučiasi. Paskui netyčia apsipylė veidą eteriu ir turėjo prasi- 
skalauti akį. 

Vėliau jis baisiai susierzino dėl to, kad buvo užsakęs per 
daug prezervatyvų — jų prisikaupė devynios galybės. Nuo to 
laiko, kai išvažiavo Melonija, niekas tų gumyčių nebevogė. 
Pagalvojęs apie Meloniją, Larčas sunerimo ir dėl to dar labiau 
įpyko. 

Grįžęs į seselės Andželos kabinetą, jis parašė ataskaitą, tikrą, 
apie Deivido Koperfildo šveplavimą; bet nė žodžiu neužsi- 
minė apie tai, kad Deividą Koperfildą priėmė ir vardą jam 

davė Homeras Velzas. Ataskaitoje apie kitą našlaitį, Stirfortą, 
Larčas kai ką išgalvojo — parašė, jog Stirfortas gimė taip lengvai 
ir greitai, kad seselės Edna ir Andžela sugebėjo jį priimti be 
gydytojo pagalbos. Apie Smoukį Fildsą Larčas rašė tiesą: tas 
vaikas slapta kaupia maisto atsargas (apskritai šis bruožas bū- 
dingesnis mergaitėms negu berniukams), be to, Smoukį ima 
kankinti tokia nemiga, kokia, kiek Larčas pamena, nekankino 
nė vieno Sent Klaudo našlaičio „nuo Homero Velzo laikų“. 

Prisiminęs tuos laikus, Larčas apsiašarojo, bet šiaip taip 
susitvardęs dar parašė, kad ir jis, ir ponia Grogan nerimauja 
dėl Marijos Agnesės Kork: nuo tada, kai išvyko Melonija, 
mergaitei dažnai pasireiškia depresija. Gryną tiesą jis papa- 
sakojo ir apie Meloniją, tik nusprendė verčiau neužsiminti 
apie vandališkus jos išpuolius. Apie Mariją Agnesę Larčas rašė: 
„Gal ji tariasi paveldėjusi buvusią Melonijos padėtį, tačiau 
jai trūksta tokio valdingumo, koks paprastai būna būdingas 
stiprioms, dominuojančioms asmenybėms, linkusioms vaidinti 
lyderio vaidmenį': Larčas neabejojo, kad tam mulkiui daktarui 
Gingričui tai turėtų patikti. „Vaidmenį', — garsiai, niekinamai 
tarė jis. Tarsi našlaičiai drįstų svaigintis fantazijomis, kad jie 
vaidina vienokį ar kitokį vaidmenį. 

Kažkokio impulso pagautas Larčas nuėjo į vaistinę ir pri- 
pūtė du prezervatyvus. „Juk turiu šituos daiktus kaip nors 
sunaudoti“, — pagalvojo. Rašikliu, kuriuo buvo žymimi skal- 
biniai, jis ant vieno prezervatyvo užrašė GINGRIČAS, ant 
kito — GUDHOL. Paskui pasiėmė tuos linksmus balionus ir 
leidosi ieškoti seselės Andželos ir seselės Ednos. 

Rado jas mergaičių skyriuje, geriančias arbatą su ponia 
Grogan. 

— Ą-ha! — tarė Larčas, baisiausiai nustebindamas moteris, 
įpratusias mergaičių skyriuje jį matyti tik vakarais, ateinantį 
skaityti eilinės Džeinės Eir porcijos, ir pirmą kartą matančias 
jį mojuojantį joms prieš nosis dviem aprašinėtais prezerva- 
tyvais. 

— Daktaras Gingričas ir ponia Gudhol, kaip suprantu! — pa- 
sakė Larčas nusilenkdamas. Paskui paėmė skalpelį ir susprog- 

dino prezervatyvus. Antrame aukšte, tiesiai virš to kambario, 
Marija Agnesė Kork išgirdo pokštelėjimus ir išsigandusi atsi- 
sėdo lovoje, kurioje gulėjo apimta depresijos. Ponia Grogan 
taip apstulbo, kad negalėjo ištarti nė žodžio. 

Kai daktaras Larčas, palikęs moteris prie arbatos puodelių, 
išėjo atgal į ligoninę, pirma galiausiai prabilo seselė Edna. 

— Vilburis tiek daug dirba, — atsargiai tarė ji. — Argi ne 
keista, kad jis dar randa laiko pažaisti? 

Ponia Grogan tebesėdėjo netekusi žado, o seselė Andžela 
pareiškė: 

— Manau, senis suvaikėjo. 

Seselė Edna, išgirdusi tuos žodžius, berods pasijuto įskau- 
dinta; ji labai oriai padėjo arbatos puodelį ant lėkštutės ir tik 
tada tyliai tarė: 

— Tikriausiai nuo eterio. 

— Ir taip, ir ne, — pasakė seselė Andžela. 

— Manai, kad ir dėl Homero Velzo? — paklausė ponia 
Grogan. 

— Taip, — tarė seselė Andžela. — Ir nuo eterio, ir dėl Homero 
Velzo, ir todėl, kad paseno, ir dėl tų naujų tarybos narių. Dėl 
visko. Dėl to, kad dirba Sent Klaude. > 

— Ir dėl to, kas atsitiko Melonijai, — pasakė ponia Grogan, 
bet vos ištarusi Melonijos vardą, ji paplūdo ašaromis. Antra- 
me aukšte gulinti Marija Agnesė Kork, išgirdusi tą vardą, irgi 
apsiverkė. 

— Homeras Velzas grįš, aš žinau, — tarė seselė Andžela, 
tačiau taip pat pratrūko raudoti. Seselė Edna turėjo guosti ir 
ją, ir ponią Grogan. 

— Na, na, neverkit, — ramino jas seselė Edna, bet pati gal- 
vojo: „Kur mums rasti tą jauną vaikiną ar merginą, kad mumis 
visais čia rūpintųsi?“ 

— Viešpatie, — pradėjo ponia Grogan. Marija Agnesė Kork 
viršuje nulenkė galvą ir sudėjo rankas; tam tikru kampu spaus- 
dama delnus vieną prie kito, ji dar galėdavo pajusti dalelę to 
skausmo, kurį jautė, kai jai buvo lūžęs raktikaulis. — Vieš- 

patie, — meldėsi ponia Grogan, — padėk mums išgyventi šią 
dieną, kol pailgės šešėliai ir ateis vakaras, kol nutils pasaulio 
triukšmas, pasibaigs gyvenimo šurmulys ir bus padaryti visi 
darbai. 

Tą vakarą, tamsoje, tarsi pritardama dejuojančiai pelėdai, 
seselė Edna pati sau sušnibždėjo: „Amen“, klausydamasi, kaip 
daktaras Larčas eina nuo lovos prie lovos ir bučiuoja visus 
berniukus — net Smoukį Fildsą, slepiantį maisto atsargas jau 
gerokai pasmirdusioje lovoje ir tik apsimetantį, kad miega. 


Sukdamasis apžvalgos ratu, pakilęs aukštai virš atrakcionų 
parko ir Keip Keneto paplūdimio, Homeras Velzas mėgino 
įžiūrėti sidro namų stogą, tačiau buvo tamsu, be to, sidro 
namuose nedegė joks žiburėlis — ir net jei būtų buvusi skais- 
čiausia diena, kokią tik galima įsivaizduoti, net jei sidro namai 
būtų buvę apšviesti, jie, šiaip ar taip, buvo per toli. Nuo si- 
dro namų stogo galėjai matyti ryškiausias atrakcionų parko ir 
ypač aiškiai pastebimas apžvalgos rato šviesas; o atvirkštinio 
matomumo nebuvo jokio. 

— Noriu būti lakūnas, —tarė Volis. — Noriu skraidyti, tikrai. 
Jei turėčiau lakūno pažymėjimą ir nuosavą lėktuvą, galėčiau 
purkšti sodus — nusipirkčiau „kukurūzinuką“', bet išdažyčiau 
kaip naikintuvą. Juk šitaip nepatogu kratytis su tais suknistais 
purkštuvais paskui tuos suknistus traktorius, aukštyn ir žemyn 
per tas suknistas kalvas. 

Kendės tėvas, Rėjus, tą akimirką kaip tik tai ir darė; Rukšna 
Haidas sirgo, todėl Everetas Taftas, brigadininkas, buvo papra- 
šęs Rėjaus tąnakt pavairuoti purkštuvą — juk Rėjus puikiai Ži- 
nąs, kaip tas prietaisas veikia. Tai buvo jau paskutinis purškimas 
prieš derliaus sezoną; taigi kažkur apačioje, po apžvalgos ratu, 
pakrantės žalumą gaubiančioje tamsoje Reimondas Kendalas 
su Vernonu Linču purškė Vandenyno Vaizdo sodus. 

Kartais purkšdavo Volis; Homeras dar tik mokėsi tai daryti. 
Retkarčiais purkšdavo ir Herbas Fauleris, bet Herbas neno- 

rėdavo dirbti to darbo naktimis. („Nakčiai turiu malonesnį 
užsiėmimą“, — sakydavo.) Purkšti sodus naktį daug geriau, nes 
vakarais aprimsta vėjas, ypač palei vandenyną. 

Volis šįkart nepurškė, nes tai buvo jo paskutinė naktis na- 
muose; anksti rytą jis turėjo išvykti į koledžą. 

— Prižiūrėk Kendę, kai manęs nebus. Gerai, Home- 
rai? — paprašė Volis, kai juodu kybojo virš uolėtos pakrantės 
ir perpildyto Keip Keneto paplūdimio; kur ne kur mirkčiojo 
paskutinių prie vandenyno surengtų vakarėlių laužai; paskui 
ratas nusileido. 

Kendė šįmet Kamdene baigs privačią internatinę mergaičių 
mokyklą; ji beveik kiekvieną savaitgalį parvažiuos namo, o 
Volis iš Orono grįš tik per Padėkos dieną ir per Kalėdas, ir 
kai bus vasaros atostogos. 

— Gerai, — tarė Homeras Velzas. 

— Jeigu skraidyčiau... kare... — kalbėjo Volis. — Noriu pasa- 
kyti, jeigu įstočiau į kariuomenę ir jeigu būčiau lakūnas, jeigu 
skraidyčiau bombonešiu, labiau norėčiau pilotuoti B-24 negu 
B-25. Man labiau patiktų skraidyti strateginiu negu taktiniu 
bombonešiu, bombarduoti daiktus, o ne žmones. Nenorėčiau 
kare skraidyti naikintuvu. Juk tada reikėtų šaudyti žmones. 

Homeras Velzas nesuprato, apie ką Volis šneka; Homeras 
nesekė karo įvykių — nežinojo naujienų. B-24 buvo i i 
keturmotoris bombonešis, naudojamas strateginiams objek- 
tams — tiltams, naftos perdirbimo gamykloms, kuro saugyk- 
loms, geležinkeliams — bombarduoti. Iš tokių bombonešių 
bombos krisdavo ant priešo pramonės įmonių, o ne ant ka- 
reivių. Bombarduoti kareivius buvo B-25, vidutinio sunkumo 
taktinio bombonešio, darbas. Volis domėjosi karu — labiau 
negu botanika (ar kitais dalykais, kuriuos studijavo Meino 
universitete). O Homeras dėl karo — tada Meine dar vadinto 
„karu Europoje“ — išvis nesuko sau galvos. Paprastai dėl karų 
jaudinasi žmonės, turintys šeimas. 

„Ar beduinai kada kariauja? — galvojo Homeras Velzas. — Je! 


vis dėlto kariauja, ar jiems tai atrodo labai svarbu?“ 

Homeras nekantriai laukė derliaus nuėmimo pradžios; 
norėjo greičiau susipažinti su migrantais, pamatyti negrus. 
Net pats nežinojo kodėl. Ar jie kaip našlaičiai? Niekur ne- 
pritampantys? Nepakankamai naudingi? 

Kadangi Homeras mylėjo Volį, nusprendė negalvoti apie 
Kendę. Pasiryžo tvirtai laikytis savo apsisprendimo, iš dalies 
todėl, kad jautėsi pakylėtas — sėdėjo apžvalgos rato kabinoje. 
Be to, juodu su Voliu jau buvo sudarę vakaro planą; Homeras 
Velzas — našlaitis, įpratęs viską daryti nustatyta tvarka, — mėgo 
iš anksto žinoti, ką veiks vakare; nors būtent toks vakaro planas 
jo labai nedžiugino. 

Jis nuvežė Volį, Senio „Kadilaku“, į Kendalo omarų ūkį, kur 
laukė Kendė. Ten Kendę su Voliu ir paliko. Rėjus keletą valan- 
dų purkš sodus, taigi Kendė ir Volis prieš jam grįžtant norėjo 
niekieno netrukdomi atsisveikinti. Homeras pasiims Debrą 
Petigru ir nusiveš į Keip Keneto įvažiuojamąjį kino teatrą; jie 
pirmą kartą ten lankysis be Kendės ir Volio; Homeras galvojo, 
ar nepasikeis „čia liesk, o čia neliesk“ taisyklės, kai juodu su 
Debra bus vienudu. Eidamas tiksliai numatyta trajektorija, 
kad nepasiektų įsiutę Petigru šeimos šunys, Homeras jautėsi 
nusivylęs savimi, nes jam iš tiesų nelabai ir rūpėjo, ar Debra 
sutiks „tai“ daryti, ar ne. Vienas ypač sportiškas šuo garsiai 
kaukštelėjo dantimis Homerui prie pat veido, bet ant kaklo 
užnerta grandinė berods prismaugė tą žvėrį ore; jis šaižiai su- 
cypęs staiga žnektelėjo ant krūtinės ląstos ir ne iš karto atsistojo 
ant kojų. „Kam žmonės laiko šunis?“ — stebėjosi Homeras. 

Šįkart buvo rodomas vesternas; jį žiūrėdamas Homeras pa- 
darė išvadą, kad važiuoti per visą šalį senovine gurguole galėjo 
nebent kokie nelaimių ieškantys pamišėliai; Homerui atrodė, 
kad prieš tokią kelionę reikėtų bent jau dėl kai ko susitarti su 
indėnais. Filme niekas dėl nieko nesitarė; Homerui irgi nepa- 
vyko susitarti dėl Herbo Faulerio gumyčių — kurias jis „dėl visa 
ko“ nešiojosi kišenėje — panaudojimo. Debra Petigru šįkart su 
juo elgėsi gerokai laisviau, bet iš esmės jos nusistatymas buvo 
toks pat tvirtas kaip visada. 

— Ne! — suriko ji. 

— Tik nereikia šaukti, —tarė Homeras Velzas, patraukdamas 
ranką nuo uždraustos vietos. 

— Na, tu jau antrą kartą taip padarei, — griežtai pasakė 
Debra — iš jos balso buvo aišku, jog ji neabejoja, kad gerai 
suskaičiavo (ir kad gerai elgiasi). 

Tūkstantis devyni šimtai keturiasdešimt kažkelintaisiais 
metais Meine Homeras Velzas turėjo pripažinti, kad galima 
glamonėtis ir bučiuotis; taisyklės leidžia ir šiek tiek „pasičiu- 
pinėti“; tačiau to, ką jis darė su Melonija, — ką jam berods 
siūlė daryti Greisė Linč ir ką darė Kendė su Voliu (bent jau 
anksčiau, vieną kartą tai tikrai), — viso to daryti negalima. 

„Bet kaip Kendė išvis galėjo pastoti?“ — galvojo Homeras 
Velzas, glausdamas sau prie krūtinės drėgną Debros Petigru 
veidelį. Jos plaukai kuteno jam nosį, tačiau jis pakėlęs galvą 
dar šiaip taip matė indėnų žudynes. Kai Herbas Fauleris šitaip 
uoliai svaido visiems prezervatyvus, išmėto daugiau, negu 
daktaras Larčas išdalija moterims Sent Klaude, kaip galėjo 
Volis būti toks neatsargus ir ją apvaisinti? Juk Volis taip gerai 
viskuo aprūpintas; Homeras Velzas niekaip nesuprato, kurių 
galų Volis apskritai domisi karu. Bet ar gali našlaitis jaudintis 
dėl to, kad yra išlepintas arba kad nepatyrė jokių išimėginimų“ 
Ar našlaičiui kada būna nuobodu arba sunku nustygti vieto- 
je? Gal tokia dvasinė būsena — tam tikra prabanga? Homera 
prisiminė, kad Kerliui Dėjui būdavo nuobodu. 

— Miegi, Homerai? — paklausė Debra Petigru. 

— Ne, —atsakė jis. — Aš tik galvojau. 

— Apie ką? — pasidomėjo Debra. 

— Kodėl Volis su Kende tai daro, o mes ne? 4 

Išgirdusi tą klausimą, Debra Petigru tarytum sunerimo + 
bent jau nustebo, kad Homeras taip tiesiai apie tai prakalbo 
atsakydama ji atsargiai rinko žodžius. 

— Na, — filosofiškai tarė. — Jie vienas kitą myli... Volis s 
Kende. Ar ne? 


— Taigi, — pasakė Homeras Velzas. 

— Na, tu niekada nesakei, kad myli... mane, — pridūrė Deb- 
ra. — Ir aš nesakiau, kad myliu... tave. 

— Taigi, —tarė Homeras. — Vadinasi, pagal taisykles žmonės 
negali to daryti, jeigu vienas kito nemyli? 

— Pamėgink suprasti taip, — pasakė Debra Petigru, prikąs- 
dama apatinę lūpą. Kaip ji ir manė, apie tai kalbėti buvo labai 
sunku. — Jeigu tu merginą myli ir staiga atsitinka nelaimė... 
turiu galvoje, jei mergina pastoja, tada, jeigu vienas kitą mylite, 
judu susituokiate. Volis su Kende vienas kitą myli, ir jeigu 
jiems netyčia taip atsitiktų, jie susituoktų. 

„Galbūt, — galvojo Homeras Velzas, — gal kitą kartą.“ Bet 
jis nepasakė nieko daugiau, tik tarstelėjo: 

— Suprantu. 

„Tai štai kokios taisyklės! — pagalvojo. — Taip yra todėl, kad 
gali atsitikti nelaimė, mergina gali pastoti ir pora gali nenorėti 
kūdikio. Dievulėliau, nejaugi viskas dėl to?“ 

Homeras dar pasvarstė, ar nereikėtų išsitraukti kišenėje 
laikomos gumytės ir parodyti Debrai Petigru. Jeigu ji tikrai 
tvirtina, kad nepageidaujamas nėštumas yra vienintelė prie- 
žastis, dėl kurios negalima to daryti, tai ką mano apie Herbo 
Faulerio nuolat siūlomą alternatyvą? Tačiau jeigu jis šitaip ją 
įkalbinės, ar ji nepamanys, kad jis nori pasakyti, jog lytinis 
artumas visada gali būti labai paprastai paaiškinamas — ir iš- 
vis yra paprastas dalykas? O gal tik jam atrodo, kad lytinis 
artumas — paprastas dalykas? 

Ekrane ant ieties tabalavo keli skalpai; dėl Homerui Velzui 
nesuprantamų priežasčių indėnai vis šėlo, niekaip neatsi- 
džiaugdami ta ietimi, tarsi ji būtų kokia brangenybė. Staiga 
kažkas strėle prismeigė kažkokio kavalerijos karininko ranką 
prie medžio; vargšas vyriškis šiaip taip (dantimis ir kita ranka) 
ištraukė strėlę iš medžio kamieno, bet ji tebestyrojo jo plašta- 
koje, pervėrusi ją kiaurai. Prie kavalerijos karininko artinosi 
kažkoks indėnas su tomahauku; atrodė, kad karininkui jau 
galas, juo labiau kad jis atkakliai stengėsi atlaužti pistoleto gai- 
duką kaip tik tos rankos nykščiu, kuri buvo perverta strėlės. 

„Kodėl jis to nedaro sveikąja ranka?“ — stebėjosi Homeras 
Velzas. Bet karininkas vis dėlto pajudino nykštį ir — paga- 
liau — atlaužė pistoleto gaiduką. Tai matydamas Homeras 
Velzas padarė išvadą, kad strėlė pervėrė plaštaką nepažeisda- 
ma vidurinio nervo atšakos, inervuojančios nykščio raume- 
nis. „Žmogeliui pasisekė“, — pagalvojo Homeras Velzas, kai 
kavalerijos karininkas nušovė besiartinantį indėną — pataikė 
tiesiai į širdį. Homeras Velzas neabejojo, kad į širdį, nes in- 
dėnas akimirksniu krito negyvas. Keista, kad Homeras taip 
ir matė prieš akis Grėjaus Anatomijoje pavaizduotos plaštakos 
paveikslėlius, daug aiškiau negu filmą. 

Jis parvežė Debrą namo ir nuoširdžiai atsiprašė, kad negali 
palydėti iki durų; vienas iš šunų lakstė palaidas, nutraukęs 
grandinę; jis pašėlusiai lojo, vis atsiremdamas letenomis į vai- 
ruotojo pusės langą (kurį Homeras dar spėjo užsukti). Šuo 
šnopavo, taškė seiles ir barškino dantimis į stiklą; stiklas taip 
aprasojo ir buvo toks išterliotas, kad Homeras apgręždamas 
„Kadilaką“ beveik nieko nematė. 

— Liaukis, Edi! — rėkė tam šuniui Debra Petigru, kai Ho- 
meras jau važiavo tolyn. — Prašau tavęs, Edi, liaukis, būk ge- 
ras! — Bet šuo vis tiek vijosi „Kadilaką“ dar kokią mylią. 

„Edi?“ — galvojo Homeras Velzas. Ar seselė Andžela nebuvo 
taip pavadinusi vieno iš našlaičių? Lyg ir buvo; tačiau tą berniuką 
kažkas, matyt, netrukus įsisūnijo — taip ir turėtų būti. 

Kai Homeras pagaliau privažiavo Kendalo omarų ūkį, Rėjus 
jau buvo namuose. Jis virė arbatą ir prikišęs prie arbatinio 
šildėsi raukšlėtas, suskirdusias rankas — jo nagai buvo atplei- 
šėję, o panagės, kaip visų mechanikų, beviltiškai įjuodusios 
nuo tepalo. 

— Nagi, tik pažiūrėkit, kas išliko gyvas po seanso! — tarė 
Rėjus. — Geriau prisėsk ir išgerk su manimi arbatos. — Home- 
ras matė, kad Kendė su Voliu susiglaudę stovi ant prieplau- 
kos. — Balandėliai šalčio tikriausiai nejaučia, — pasakė Rėjus 
Homerui. — Berods niekaip negali atsisveikinti. 

Homerui buvo malonu išgerti arbatos ir pasėdėti su Rėjumi; 
Rėjus jam patiko, be to, jis ir pats jautėsi Rėjui patinkąs. 

— Ko šiandien išmokai? — paklausė jo Rėjus. Homeras jau 
norėjo pasakoti apie įvažiuojamojo kino teatro taisykles, bet 
paskui suprato, kad Rėjų turbūt domina ne tai. 

— Nieko, — tarė Homeras Velzas. 

— Ne, galiu lažintis, kad kažko išmokai, — pasakė Rėjus. — Tu 
nuolat mokaisi. Žinau, nes ir aš toks buvau. Vos pamatęs, 
kaip kas daroma, išmoksti ir pats tai daryti; tik tai ir turėjau 
galvoje. 

Rėjus buvo Homerą išmokęs pakeisti tepalą ir sutepti alyva 
automobilio detales, valyti žvakes, reguliuoti uždegimo laiką, 
palaikyti reikiamą kuro lygį ir subalansuoti ratus; kartą jis vai- 
kinui parodė, kaip paveržiama sankaba, ir — didžiausiai Rėjaus 
nuostabai — Homeras viską įsiminė. Rėjus Homerą pamokė ir 
kaip pareguliuoti vožtuvus, kaip pakeisti universalųjį lankstą. 
Per vieną vasarą Homeras Velzas apie mechaniką sužinojo 
daugiau, negu apie ją išmanė Volis. Bet Rėjui patiko ne tik 
Homero rankų mitrumas; Rėjus jautė pagarbą vienatvei, o 
Homeras, kaip našlaitis, jo supratimu, turėjo būti ganėtinai 
vienišas. 

— Po perkūnais, — tarė Rėjus, — galvą dedu, kad nėra nieko, 
ko negalėtum išmokti. Nieko, ko neprisimintų tavo rankos, 
jeigu bent kartą prie to prisilietė, kad ir kas tai būtų. 

— Taigi, — šypsodamasis pasakė Homeras Velzas. Jis prisi- 
minė puikiai subalansuotus plėtiklius su Daglaso antgaliais; 
kaip lengva juos laikyti tarp nykščio ir smiliaus, tiesiog atrėmus 
kotelį į didžiojo piršto pagalvėlę. Toks plėtiklis juda tik tada, 
kada tu nori, ir būtent taip, kaip reikia. Ir kaip tiksliai viskas 
daroma; makšties skėtikliai būna kelių dydžių; visada galima 
parinkti kaip tik tokį, koks tinka. Ir kaip gerai gali jį pritaikyti 
šiek tiek pasukdamas nedidelę veržlytę; į anties snapą panašus 
skėtiklis laiko makštį praskėstą kaip tik tiek, kiek reikia. 

Homeras Velzas, Kuriam jau buvo dvidešimt vieneri, sėdėjo 
prie stalo, traukdamas į save karštos arbatos garus, ir laukė, 
kada prasidės jo gyvenimas. 

Su Voliu „Kadilaku“ grįždamas į Vandenyno Vaizdo so- 
dus — žiūrėdamas, kaip gražios vandens skalaujamos Harts 
Heiveno uolos pamažu užleidžia vietą šiurkštesniam ne tokio 
tvarkingo Harts Roko peizažui, — Homeras tarė: 

— Vis galvoju... bet nesakyk, jei nenori apie tai kalbėti... 
Aš tik nesuprantu, kaip čia atsitiko, kad Kendė pastojo. Turiu 
omeny, negi tu nesisaugojai? 

— Žinoma, kad saugojausi, — atsakė Volis. — Buvau už- 
simovęs vieną iš Herbo Faulerio gumyčių, bet ji buvo su 
skylute. 

— Su skylute? 

— Nedidele, bet mačiau, kad prakiurusi... supranti, varvėjo. 

— Bet kokia skylutė pakankamai didelė, — pasakė Ho- 
meras. 

— Taigi, — tarė Volis. — Kai jis viską taip nešiojasi, gal koks 
aštrus daiktas ir pradūrė kišenėje. 

— Tikiuosi, dabar nebesinaudoji Herbo mėtomomis gumy- 
tėmis, — pasakė Homeras Velzas. 

— Tai jau ne, — tarė Volis. 

Kai Volis miegojo — ramiai kaip princas, atitolęs nuo viso 
pasaulio kaip tikras karalius, — Homeras Velzas tyliai išlipo iš 
lovos, susirado savo kelnes, išsitraukė iš kišenės gumytes, vieną 
nusinešė į vonios kambarį ir iš čiaupo pripylė šalto vandens. 
Skylutė buvo maža, bet pradurta labai tiksliai — iš prezervatyvo 
galo bėgo plona, tačiau nenutrūkstama vandens srovelė. Segtu- 
ku pradurta skylutė būtų buvusi mažesnė, o vinimi — didesnė. 
„Gal Herbas Fauleris pradūrė ją smeigtuku, arba kompaso 
rodyklės smaigaliu?“ — galvojo Homeras Velzas. 

Šiaip ar taip, skylutė buvo pradurta tyčia — pačiame pre- 
zėrvatyvo gale, per patį vidurį. Pagalvojęs apie Herbą Faulerį, 
badantį tokias skylutes, Homeras Velzas krūptelėjo. Prisiminė 
pirmą matytą embrioną, kurį rado eidamas atgal nuo kros- 
nies, — lyg nukritusį iš dangaus. Mintyse vėl išvydo ištiestas 
nužudyto vaisiaus iš Trijų Mylių Krioklių rankytes. Ir jau 
gelstančią žalią mėlynę ant Greisės Linč krūties. Gal ir Greisės 

kelionė į Sent Klaudą prasidėjo nuo vieno iš Herbo Faulerio 
prezervatyvų? 

Sent Klaude Homeras buvo matęs sielvartą ir daugybę pa- 
prastesnių nelaimingumo išraiškų — ir depresiją, ir norą viską 
griauti. Jis žinojo, kas yra niekšiškumas ir neteisybė. „Bet čia 
jau tikras blogis, argi ne? — mąstė Homeras Velzas. — Ar aš 
kada anksčiau esu matęs blogį?“ Prisiminė moterį su ponio 
lyties organu burnoje. „Ką reikia daryti, kai atpažįsti blo- 
gį?“ — galvojo. 

Jis žiūrėjo pro Volio kambario langą — tačiau tamsoje, savo 
vaizduotėje, matė erozijos išėstą, vis dar neapsodintą kalvos 
šlaitą už Sent Klaudo prieglaudos ligoninės ir berniukų sky- 
riaus; ir tankų, nors ir nukentėjusį, garsą sugeriantį mišką kita- 
pus upės, nusinešusios jo širdgėlą dėl Fazio Stouno. Jei Homeras 
būtų mokėjęs ponios Grogan maldelę, gal būtų pamėginęs 
sukalbėti ją, o dabar norėdamas nusiraminti jis meldėsi Deivido 
Koperfildo keturiasdešimt trečio skyriaus pabaigos žodžiais. Ka- 
dangi iki knygos pabaigos dar buvo dvidešimt skyrių, tie žodžiai 
skambėjo, ko gero, ne taip įtikimai, kaip turėtų skambėti malda, 
ir Homeras juos tarė lyg abejodamas — ne tikėdamas, jog tie 
žodžiai teisingi, o tarsi stengdamasis, kad jie būtų teisingi; gal, 
jeigu jis vis kartos ir kartos tuos žodžius, jie po kurio laiko jau 
atrodys teisingi — jam, Homerui Velzui: 


Aš buvau pasitraukęs į šalį, kad pamatyčiau, kaip praslenka 
pro mane tų dienų reginiai. Jie jau dingo, ir aš vėl grįžtu 
prie savo pasakojimo. 


Bet visą tą naktį jis gulėjo negalėdamas užmigti, nes „tų die- 
nų reginiai“ nebuvo dingę. Kaip ir siaubingas mažytes skylutes 
prezervatyvuose, praeities reginius buvo sunku pamatyti — ir 
suprasti, ką jie reiškia, — tačiau jie vis tiek buvo čia pat. 

Iš ryto Volis nenoromis išvyko į Orono mieste esančio 
universiteto koledžą. Kitą dieną Kendė išvažiavo į privačią 
mokyklą Kamdene. Skynėjų brigados atvykimo į Vandeny- 

no Vaizdo sodus išvakarėse Homeras Velzas — aukščiausias ir 
vyriausias Keip Keneto vidurinės mokyklos mokinys — nu- 
ėjo į pirmą baigiamosios klasės biologijos pamoką. Jo draugė 
Debra Petigru turėjo nuvesti jį į laboratoriją; Homeras pakeliui 
pasiklydo ir įžengė į kabinetą, ant kurio durų buvo parašyta 
„Medžio darbai“. 

Baigiamosios klasės biologijos vadovėlis buvo B. A. Benslio 
Praktinė triušio anatomija; kitus mokinius to vadovėlio teks- 
tas ir iliustracijos baugino, o Homerą Velzą, kai jis pamatė 
tą knygą, apėmė ilgesys. Homeras net pats nustebo suvokęs, 
kaip jam trūksta daktaro Larčo aptrintos Grėjaus Anatomijos. 
Benslio vadovėlis Homerui iš pirmo žvilgsnio pasirodė nelabai 
vykęs; Grėjus pradeda nuo skeleto, o Benslis — nuo minkštųjų 
audinių. Tačiau biologijos mokytojas, ponas Hudas, buvo ne 
toks jau kvailas, nors ir panašus į lavoną; Homeras Velzas ap- 
sidžiaugė, kai jis pareiškė, jog neketina tiksliai laikytis vado- 
vėlio tvarkos, — dėstyti kursą, kaip ir Grėjus, jis pradėjo nuo 
kaulų. Pamatęs, jog viskas bus taip, kaip jam įprasta, Homeras 
nusiramino ir su malonumu apžiūrėjo seną, pageltusį triušio 
skeletą. Klasė nuščiuvo; kai kurie mokiniai atrodė aiškiai pa- 
sibjaurėję. „Kas bus, kai jie prieis prie šlapimo ir lyties organų 
sistemos?“ — galvojo Homeras Velzas, permesdamas akimis 
tobulus kaulelius; bet ir ši mintis jį gerokai sukrėtė. Jis paju- 
to, jog nekantraudamas laukia vargšo triušio šlapimo ir lyties 
organų nagrinėjimo. 

Triušio kaukolę Homeras matė iš šono; mintyse pasitikrino, 
ar prisimena jos dalių pavadinimus, — jam tai buvo taip lengva: 
smegeninė dalis, akiduobinė, nosikaulis, kaktinė dalis, apa- 
tinis žandikaulis, viršutinis žandikaulis — maxilla, premaxilla. 
Kaip puikiai jis prisiminė Klarą ir kitas negyvėles, iš kurių 
tiek daug išmoko! 


Dėl Klaros, tai ji galiausiai atgulė poilsio tokioje vietoje, 
kokios pati gal nebūtų pasirinkusi, — Sent Klaudo kapinės 

buvo apleistoje miestelio dalyje. Daktaras Larčas, vadovavęs 
Klaros laidotuvėms, dar pagalvojo, jog ta vieta, ko gero, kaip 
tik tinkama, nes Klara ir pati buvo apleista — neabejotinai 
daugiau apžiūrinėta ir tyrinėta negu mylėta. 

Seselė Edna persigando, pamačiusi išgabenamą karstą, bet 
seselė Andžela ją patikino, kad naktį tikrai nemirė nė vienas iš 
našlaičių. Ponia Grogan kartu su daktaru Larču lydėjo karstą 
į kapines; Larčas ją pasikvietė, nes žinojo, kaip ji džiaugiasi 
kaskart, kai tik randa progą sukalbėti savo maldelę. (Sent 
Klaude nebuvo nei pastoriaus, nei kunigo, nei rabino; jei kas 
pageidaudavo Šventraščio žodžių, jų ištarti atvažiuodavo kuris 
nors dvasininkas iš Trijų Mylių Krioklių. Kad Vilburis Larčas 
vis labiau stengiasi nuo visų atsiskirti, liudijo ir jo nenoras 
ką nors kviestis iš Trijų Mylių Krioklių; jis nusprendė, kad 
geriau bus ponia Grogan — jeigu jau būtinai reikia klausytis 
poterių.) 

Tai buvo pirmos laidotuvės, per kurias Vilburis Larčas 
verkė; ponia Grogan suprato, kad jis ašaroja ne dėl Klaros. 
Larčas nebūtų laidojęs Klaros, jei būtų tikėjęsis, kad Homeras 
Velzas kada nors sugrįš. 

— Ką gi, jis klysta, — pasakė seselė Andžela. — Net šventasis 
gali suklysti. Homeras Velzas grįš. Čia jo namai — nesvarbu, 
ar jam tai patinka, ar ne. 

„Gal nuo eterio?“ — galvojo daktaras Larčas. Turėjo ome- 
nyje, ar tik ne nuo eterio vis aiškiau suvokia iš anksto žinąs, 
kas atsitiks. Pavyzdžiui, jis nuspėjo, kad gaus laišką, kuris 
buvo adresuotas F. Stounui ir persiųstas iš Fazio abonentinės 
dėžutės. 

— Ar čia kažkoks žiaurus pokštas? — paklausė seselė Andžela, 
vis vartydama rankose voką. 

— Aš paimsiu, duokite man, —tarė daktaras Larčas. Tai buvo 
globos tarybos laiškas, kaip Larčas ir tikėjosi. Štai kodėl jie 
liepė jam rašyti tas ataskaitas apie tolesnį įvaikintų našlaičių 
gyvenimą, štai kam jiems reikėjo jų adresų! Larčas suprato, 
kad taryba jį tikrina. 

Laiško pradžioje Faziui buvo širdingai linkima sėkmės; 
toliau parašyta, jog taryba nemažai apie jį žino iš daktaro 
Larčo, bet viliasi galėsianti dar kai ką sužinoti apie Fazio „iš- 
gyvenimus Sent Klaude“ — savaime suprantama, tai, kuo jis 
norėtų su jais „pasidalyti“. 

Raginimas papasakoti apie „išgyvenimus Sent Klaude“ 
Vilburiui Larčui pasirodė lyg užuomina apie kažkokį paslap- 
tingą įvykį. Pamatęs pridėtą anketą, Larčas įsiuto, nors jam 
buvo įdomu spėlioti, kuriuos klausimus sugalvojo nuobodusis 
daktaras Gingričas, o kurie išplaukė iš šiurpą keliančios po- 
nios Gudhol sąmonės. Be to, daktarui Larčui buvo smagu 
įsivaizduoti, kaip Homeras Velzas, Snoujis Medouzas, Kerlis 
Dėjus — ir visi kiti našlaičiai — užpildys tokią kvailą anketą, 
bet jis pats to neatidėliotino darbo ėmėsi kuo rimčiausiai. 
Stengėsi, kad Fazio Stouno atsakymai į anketos klausimus 
būtų nepriekaištingi. Norėjo būti tikras, kad globos taryba 
niekada nepamirš Fazio Stouno. 

Iš viso buvo penki klausimai. Kiekvienas iš jų pagrįstas 
ta pačia klaidinga prielaida, kad visi našlaičiai buvo įvaikinti 
sulaukę bent penkerių ar šešerių metų. Matydamas šią bei 
kitas kvailybes, Vilburis Larčas padarė išvadą, kad daktaras 
Gingričas ir ponia Gudhol bus gana silpni priešininkai. 


1. Ar Sent Klaude buvote tinkamai prižiūrimas? (Atsaky- 
damas parašykite, ar kada jautėte, kad su jumis elgiamasi 
ypač meiliai, arba ypač pamokomai; ir būtinai mums 
praneškite, jei kada nors jautėtės skriaudžiamas.) 

2. Ar Sent Klaude buvo reikiama medicininė priežiūra? 

3. Ar buvote deramai parengtas naujam gyvenimui įtėvių 
namuose? Ar manote, kad įtėviai jums parinkti rūpes- 
tingai ir tinkamai? 

4. Ar galėtumėte pasiūlyti, kaip galima būtų geriau tvarkyti 
Sent Klaudo prieglaudos reikalus ir jai vadovauti? (Mus 
ypač domina, ar nemanote, kad jums viskas būtų klojęsi 
sklandžiau, jei prieglaudoje gyvenantis personalas būtų 

buvęs jaunesnis ir energingesnis — arba jo tiesiog būtų 
buvę daugiau?) 

5. Ar buvo stengiamasi kasdienį prieglaudos gyvenimą 
priartinti prie aplinkinės bendruomenės gyvenimo? 


— Kokios bendruomenės? — suriko Vilburis Larčas. Jis sto- 
vėjo prie seselės Andželos kabineto lango, įsistebeilijęs į pliką 
kalvos šlaitą, kurį Volis norėjo apsodinti obelimis. „Kodėl jie 
negrįžo ir nepasodino čia tų idiotiškų medžių, bent jau kad 
suteiktų malonumo man?“ — mąstė Larčas. 

— Kokios bendruomenės? — vėl sušuko iš visos gerklės. 

„O, taip, — pagalvojo, — aš galėjau paprašyti stoties virši- 
ninko, kad pamokytų našlaičius tikybos — papasakotų jiems 
apie siaubingą sumaištį, apie benames sielas, užplūdusias visą 
dangų. Galėjau to garbingo džentelmeno paprašyti, kad jis 
parodytų vaikams apatinių katalogus. 

Galėjau pakviesti tą vaikus mušančią šeimynėlę iš Trijų 
Mylių Krioklių, kad jie kartą per savaitę atvažiuotų čia pamo- 
kyti mano globotinių. Galėjau užlaikyti kelias abortų darytis 
atvykusias moteris ir paprašyti, kad jos mums visiems atvirai 
pasakytų, kodėl būtent dabar nenori turėti vaikų; arba galė- 
jau pakviesti sugrįžti keletą motinų — gal jos būtų mažyliams 
paaiškinusios, kodėl juos čia paliko! Būtų buvusi puiki pamoka! 
O Dieve, — galvojo Vilburis Larčas, — kokia bendruomenė mes 
galėjome būti, jei tik aš būčiau buvęs jaunesnis ir energingesnis! 

Taip, aš klydau, — dar pagalvojo; ir kokią valandą ar dvi 
graužėsi, prisimindamas kai kurias padarytas klaidas. — Jei 
tik būčiau mokėjęs sukonstruoti gerą kvėpavimo aparatą, jei 
būčiau galėjęs Faziui kur nors gauti kitus plaučius! 

Gal Homeras Velzas jiems parašys, kad nesijautė „deramai 
parengtas“, kai pirmą kartą pamatė ant kalvos šlaito gulintį 
gemalą. Ir kaip aš galėjau Homerą parengti tam, ką jis patyrė 
Trijų Mylių Kriokliuose, ir pas Dreiperius Votervilyje, ir kai 
vanduo nunešė Vinklus? Kokią dar turėjau išeitį? — galvojo 
Vilburis Larčas. — Ko gero, galėjau jo nemokyti.“ 

„Į šį pasaulį ateiname tam, kad būtume naudingi, — parašė 
Vilburis Larčas (Fazio Stouno vardu) globos tarybai. — Visada 
geriau ką nors daryti, negu kritikuoti, — rašė jaunasis idealistas 
Fazis Stounas. — Geriau imtis kokios nors veiklos, negu tuščiai 
stovėti šalia.“ 

„Drąsiau, Fazi!“ — galvojo daktaras Larčas. 

Taigi Fazis Stounas įsidrąsinęs globos tarybai papasakojo, 
kad Sent Klaudo prieglaudos ligoninė tiesiog pavyzdinė. „Žiū- 
rėdamas į Larčą aš ir panorau tapti gydytoju, — rašė Fazis. — Tas 
senukas, Larčas — jis visus įkvepia darbui. Ką jau kalbėti apie 
energiją: senasis daktaras žvitrus kaip paauglys. 

Gerai pagalvokite, ar verta į Sent Klaudą siųsti jaunus žmo- 
nes; Larčas juos ten taip prispaus prie darbo, kad jie, ko gero, 
susirgs. Visai nusikamuos ir po mėnesio išeis į pensiją! 

Gal manote, kad senosios seselės nebepajėgia suktis kaip 
reikiant? Galiu jums pasakyti, kad kai seselė Andžela pamėtėja 
beisbolo kamuoliuką, jautiesi taip, lyg dalyvautum olimpi- 
nėse žaidynėse. Užsiminėte apie meilumą — ką gi, jos pačios 
meiliausios. Nuolat spaudžia glėbyje, bučiuoja, bet moka ir 
įkrėsti proto. 

Klausiate apie priežiūrą, — toliau rašė Fazis Stounas. — Ar 
kada jautėtės stebimi pelėdų? Kaip tik tokios yra seselė Edna 
ir seselė Andžela — tikros pelėdos, niekas nepraslysta pro jų 
akis. Beje, kai kurios mergaitės sakydavo, kad ponia Grogan 
sužino, ką jos iškrės, anksčiau, negu jos pradeda išdykauti — kai 
pačios dar nė nenujaučia, ką tuoj padarys! 

O dėl bendruomenės... — rašė Fazis Stounas. — Sent Klaudo 
bendruomenė buvo išties nepaprasta. Na, aš prisimenu, kad 
žmonės išlipdavo iš traukinio ir kopdavo į kalvą tiesiog ap- 
žiūrėti prieglaudos — tikriausiai todėl, kad mes buvom tokia 
pavyzdinė bendruomenė, tuose kraštuose. Prisimenu tuos 
žmones, ateinančius ir išeinančius, ateinančius ir išeinan- 
čius, — jie ateidavo pažiūrėti į mus, tarsi mes būtume buvę 
vienas iš Meino stebuklų.“ 

„Vienas iš Meino stebuklų?“ — pagalvojo Vilburis Larčas, 
stengdamasis kaip nors susitvardyti. Netikėtas vėjo gūsis pro 

atvirą seselės Andželos kabineto langą į vidų įnešė šiek tiek 
juodų krosnies dūmų; pajutęs tuos dūmus, Larčas atsipeikėjo. 
„Gal gana, — pagalvojo. — Nereikia per daug įsijausti.“ 

Po tokių milžiniškų pastangų jis kiek pailsėjo vaistinėje. 
Seselė Edna vienąkart užsuko pažiūrėti, ar jam viskas gerai; 
jai Vilburis Larčas buvo vienas iš Meino stebuklų, ir ji dėl jo 
nerimavo. 

Larčas ir pats pasijuto truputį sunerimęs, kai pabudo. „Kur 
dingo laikas? Kebliausia tai, kad aš dar turiu išsilaikyti!“ — pa- 
galvojo. Jis galėjo perrašyti istoriją, bet negalėjo paveikti laiko; 
datų nepastumdysi; laikas eina savu tempu. Net jeigu pavyktų 
įkalbėti Homerą Velzą mokytis tikrame medicinos fakultete, 
tam prireiktų laiko. Praeis dar keleri metai, kol Fazis Stounas 
baigs mokslus. „Turiu išsilaikyti tol, kol Fazis gaus diplomą 
ir galės mane pakeisti“, — galvojo Vilburis Larčas. 

Jis panoro vėl išgirsti ponios Grogan maldelę, todėl į mer- 
gaičių skyrių skaityti Džeinės Eir nuėjo šiek tiek anksčiau 
negu visada. Koridoriuje slapta pasiklausė, kaip ponia Grogan 
meldžiasi, ir nusprendė jos paklausti, ar ji nesutiktų kasvakar 
sukalbėti savo maldelės ir berniukų skyriuje; paskui pagalvojo, 
ar berniukai nesutriks, išgirdę ponios Grogan maldelę iš karto 
po Meino princų ir Naujosios Anglijos karalių palaiminimo, 
arba prieš. Daktaras Larčas jautė, kad kartais ir jam pačiam 
galvoje viskas susimaišo. 

— Paskui maloningai suteik mums saugią pastogę, palai- 
mingo poilsio vietą, — meldėsi ponia Grogan, — ir galiausiai 
lauktą ramybę. 

„Amen“, — mintyse tarė Vilburis Larčas, Sent Klaudo šven- 
tasis, jau peržengęs septintą dešimtį, įjunkęs į eterį ir jaučiąs, 
kad nuėjo ilgą kelią ir ne ką trumpesnį dar turės nueiti. 


Perskaitęs Sent Klaudo globos tarybos atsiųstą anketą, 
Homeras Velzas nė pats gerai nesuprato, kodėl jam pasidarė 
neramu. Žinoma, daktaras Larčas ir moterys sensta, bet jie 

jam visada atrodė senyvi. Be abejo, Homerui galvoje šmės- 
telėjo mintis, kas bus, kai daktaras Larčas visai susens, tačiau 
ta mintis jam kėlė tokį nerimą, kad jis tuoj pat įkišo anketą ir 
voką su atgaliniu globos tarybos adresu tarp Praktinės triušio 
anatomijos puslapių. Be to, kaip tik tą dieną atvažiavo migran- 
tai; Vandenyno Vaizdo soduose prasidėjo derliaus nuėmimas 
ir Homeras Velzas buvo labai užsiėmęs. 

Jis su ponia Vortington sutiko skynėjų brigadą prekyvietėje 
ir palydėjo juos į jiems parengtą būstą sidro namuose — daugiau 
negu pusė darbininkų jau buvo skynę obuolius Vandenyno 
Vaizdo soduose, taigi patys žinojo kelią, o brigadininką ponia 
Vortington vadino senu pagalbininku. Homerui jis pasirodė 
labai jaunas. Ponia Vortington pirmą kartą pati bendravo su 
skynėjais ir jų brigadininku; anksčiau darbininkų samdymas, 
susirašinėjimas su jais, buvo viena iš Senio Vortingtono parei- 
gų, ir Senis visada sakydavo, kad jeigu metai iš metų turi gerą 
brigadininką, tai tas brigadininkas pats ir samdo skynėjus, ir 
deramai prižiūri juos, kol nuimamas derlius. 

Jis buvo vardu Arturas Rouzas; atrodė, kad jam maždaug 
tiek pat metų kiek ir Voliui —tik truputį daugiau negu Home- 
rui, —bet iš tikrųjų jis, matyt, buvo vyresnis; brigadai vadovavo 
jau penkerius ar šešerius metus. Kažkada Senis Vortingtonas 
parašė ankstesniam brigadininkui, kuris skynėjams vadovavo 
nuo senų laikų, kiek tik Olivija galėjo prisiminti, ir Arturas 
Rouzas atsakydamas į tą laišką pranešė, kad dabar jis bus 
brigadininkas. „Senasis bosas, — rašė Arturas Rouzas, — jau 
mirtinai pavargo ir nebegali keliauti.“ Paskui paaiškėjo, kad 
senasis brigadininkas buvo paprasčiausiai miręs, bet Arturas 
Rouzas dirbo išties puikiai. Jis atsivežė tiek skynėjų, kiek 
reikėjo, ir tik keletas iš jų ilgainiui metė darbą arba pabėgo, 
arba praleido daugiau negu porą darbo dienų todėl, kad per 
daug gėrė. Griežtai prižiūrimi darbininkai pernelyg smarkiai 
nesipešdavo — netgi kai su jais gyvendavo viena ar dvi moterys. 
Ir netgi kai tarp darbininkų būdavo koks vaikas, jis elgdavosi 
kaip pridera. Kartais kuris nors iš skynėjų nukrisdavo nuo 

kopėčių, bet niekada niekas nebuvo smarkiai susižeidęs. Vi- 
sada pasitaikydavo nelaimingų atsitikimų prie obuolių spaus- 
tuvo, — tačiau tai juk skubinas darbas, dažnai dirbamas vėlai 
vakare, kai vyrai jau pavargę ar šiek tiek išgėrę. Be to, kaip ir 
galima buvo nuspėti, retkarčiais dėl kai kurių darbininkų ne- 
vikrumo ar girtumo nutikdavo ir viena kita nedidelė nelaimė, 
susijusi su savotišku ritualu ant sidro namų stogo. 

Tvarkydama ūkio reikalus Olivija Vortington itin pamėgo 
dienos metą ir ėmė labai įtariai žiūrėti į nakties sutemas; ji 
laikėsi nuomonės, jog dažniausiai žmonės į bėdą patenka todėl, 
kad per vėlai eina gulti. 

Olivija Arturui Rouzui buvo pranešusi, kad Senis mirė ir 
kad nuo šiol skynėjų brigados samdymu Vandenyno Vaizdo 
soduose teks rūpintis jai. Laišką ji nusiuntė įprastu adresu — į 
abonentinę dėžutę Pietų Karolinos Grino miestelyje — ir 
Arturas Rouzas tučtuojau jai atrašė: pareiškė užuojautą ir pa- 
tikino, kad skynėjai atvyks kaip visada, laiku, ir jų bus tiek, 
kiek reikia. 

Savo žodžio jis laikėsi. Jo vardą Olivija Vortington tik už- 
rašydavo ant voko ir ant kasmet siunčiamų kalėdinių atvirukų 
(„Linksmų švenčių, Arturai!“); šiaip nei ji, nei kas nors kitas 
niekada nevadindavo jo Arturu. Homerui Velzui niekas ne- 
aiškino kodėl, bet tikriausiai tam, kad būtų lengviau išlaikyti 
geram brigadininkui būtiną autoritetą, jis visiems buvo ponas 
Rouzas. 

Olivija aiškiai parodė, koks jis visų gerbiamas, pristatydama 
jį Homerui Velzui. 

— Homerai, — tarė Olivija, — čia ponas Rouzas. O čia Ho- 
meras Velzas, — pridūrė Olivija. 

— Džiaugiuosi galėdamas susipažinti, Homerai, — pasakė 
ponas Rouzas. 

— Homeras tapo geru mano pagalbininku, — meiliai tarė 
Olivija. 

— Malonu tai girdėti, Homerai! — pasakė ponas Rouzas. Jis 
smarkiai spūstelėjo Homerui ranką, bet neįprastai greitai ją 

paleido. Buvo apsirengęs ne ką geriau negu kiti skynėjai, ir 
laibas, kaip dauguma jų; tačiau nors ir apdriskęs, jis kažkaip 
sugebėjo atrodyti stilingai. Jo švarkas, nors purvinas ir apiply- 
šęs, vis dėlto buvo dvieilis kostiuminis švarkas su ruoželiais, 
kuriuo vilkėdamas kažkas kažkada tikriausiai atrodė elegan- 
tiškas, be to, ponas Rouzas vietoj diržo per liemenį buvo už- 
sijuosęs tikrą šilkinį kaklaraištį. Jo batai irgi buvo geri, o kai 
dirbi ūkyje, geri batai — gyvybiškai svarbus dalykas; jie buvo 
seni, bet gerai sutepti tepalu, su pakaltais naujais puspadžiais, 
iš pažiūros patogūs ir puikiai išsilaikę. Pono Rouzo kojinės 
derėjo prie visos aprangos. Švarkas buvo su kišenėle laikro- 
džiui, joje ponas Rouzas turėjo auksinį laikrodį — einantį, 
nesugedusį — ir vis žvilgčiojo į jį, tarsi laikas jam būtų buvęs 
labai svarbus. Ponas Rouzas buvo taip švariai nusiskutęs, kad 
galėjai pamanyti, jog jam išvis nereikia skustis; jo veidas at- 
rodė kaip glotnus tamsiausio, nepasaldinto karčiojo šokolado 
luitas; burnoje jis meistriškai pirmyn ir atgal stumdė mažytį 
skaisčiai baltą mėtinį saldainiuką, nuo kurio aplink jį nuolat 
sklisdavo gaivus kvapas. 

Ponas Rouzas šnekėjo ir judėjo lėtai — paprastai, tačiau ap- 
dairiai; jo ir kalbėsena, ir gestai buvo kaip kuklaus ir santūraus 
žmogaus. Bet matydamas jį stovintį ramiai ir nekalbantį, galėjai 
nujausti, koks jis greitas ir kaip pasitiki savimi. 

Buvo karšta bobų vasaros diena; švelnus jūros vėjelis pūtė 
per silpnai, kad pasiektų tolokai nuo vandenyno esančią obuo- 
lių prekyvietę. Ponas Rouzas su ponia Vortington kalbėjosi 
stovėdami obuolių prekyvietės aikštelėje, tarp stovinčių ir 
važiuojančių ūkio transporto priemonių; kiti skynėjai laukė 
automobiliuose — kurių langų stiklai buvo nuleisti, o į šonus 
barbeno ištisas juodų pirštų orkestras. Iš viso buvo septyniolika 
skynėjų ir virėjas — Olivija lengviau atsiduso, pamačiusi, kad 
šįmet nebus nei moterų, nei vaikų. 

— Labai gražu, — pasakė ponas Rouzas, apie sidro namuosė 
pamerktas gėles. 

Ponia Vortington išeidama palietė prie sienos šalia virtuvės 
elektros jungiklio prismeigtą popieriaus lapą su taisyklėmis. 

— Ir būkite malonus, priminkite visiems taisykles, ge- 
rai? — paprašė. 

— O, taip, aš išmanau taisykles, — šypsodamasis tarė ponas 
Rouzas. — Visi ateikite pažiūrėti pirmo spaudimo, Homerai, — 
pasakė, kai Homeras Olivijai atidarė furgono dureles. — Ne- 
abejoju, kad yra ir įdomesnių dalykų — žiūrite filmus, ir taip 
toliau... bet jei turėsite laiko, ateikite pažiūrėti, kaip išspau- 
sime šiek tiek sulčių sidrui. Kokį tūkstantį galonų, — droviai 
pridūrė ponas Rouzas ir subrūkšėjo kojomis, lyg susigėdo 
taip pasigyręs. — Mums reikės tik aštuonių valandų ir kokių 
trijų šimtų bušelių obuolių, — pasakė. — Ir bus tūkstantis ga- 
lonų, — išdidžiai pakartojo. 

Kai Homeras su Olivija Vortington jau važiavo atgal į pre- 
kyvietę, Olivija tarė: 

— Ponas Rouzas dirba kaip reikiant. Jeigu ir visi kiti būtų 
kaip jis, būtų gerai. 

Homerui jos kalbos tonas pasirodė keistokas. Jis, be abejo, 
matė, kad Olivija žavisi ponu Rouzu ir jam pritaria —ir netgi 
yra prie jo prisirišusi, — bet jos balse buvo juntamas šaltukas, 
iš kurio paprastai galima suprasti, kad žmogus laikosi kažkokio 


seno ir tvirto nusistatymo. 


Melonijai pasisekė: tarp į Jorko ūkį atvykusių skynėjų buvo 
dvi moterys ir vaikas; Melonija jautė, kad gali toliau saugiai 
gyventi sidro namuose. Viena iš atvykėlių buvo skynėjo žmo- 
na, o kita —jos motina ir brigados virėja; jaunesnioji moteris 
skynė obuolius kartu su vyrais, o senutė rūpinosi maistu ir 
prižiūrėjo vaiką — kuris buvo toks tylus, kad jo niekas beveik ir 
nepastebėdavo. Dušo kabina buvo tik viena, ir ta lauke —įreng- 
ta-už sidro namų, ant šlakbetonio bloko, senoje vynuogėmis 


apsodintoje pavėsinėje, kurios pinučiai, veikiami darganų, at- 

rodė jau gerokai apipuvę. Moterys prausdavosi pirmos, kiek- 
vieną vakarą, ir niekam neleisdavo į jas žvilgčioti. Skynėjų 
brigadininkas — atvykęs su žmona — buvo romus žmogus; jis 
neprieštaravo, sužinojęs, kad Melonija gyvens sidro namuose 
kartu su jo brigada. 

Visi jį vadino Geriau; tą pravardę jis buvo gavęs todėl, kad 
nuolatos, kad ir ką darydamas, vis šnekėdavo, kad geriau da- 
rytų ką nors kita. Jo autoritetas buvo ne toks neginčijamas, 
bent jau ne toks pritrenkiantis, kaip pono Rouzo; niekas Jorko 
ūkio skynėjų brigadininko nevadino ponu Geriau. Jis buvo 
ištvermingas, bet ne itin greitas skynėjas, tačiau į jo sąskaitą 
visada būdavo įrašoma daugiau negu šimtas bušelių per die- 
ną; Melonijai pakako vienos dienos, kad išsiaiškintų, jog kiti 
skynėjai jam moka savotišką komisinį mokestį. Jie atiduodavo 
jam kas dvidešimtą savo priskintų obuolių bušelį. 

— Šiaip ar taip, — paaiškino Geriau Melonijai, — juk aš su- 
radau jiems darbą. 

Jis mėgo šnekėti, kad jo imamas mokestis, tokiomis aplin- 
kybėmis, „visai nedidelis“, bet niekada neužsimindavo, kad ir 
Melonija jam kiek nors skolinga. 

— Šiaip ar taip, tau aš darbo nesuradau! — kartą linksmai 
pasakė jai. 

Trečią darbo dieną Melonija jau priskynė aštuoniasdešimt 
bušelių; be to, kai pirmą kartą buvo spaudžiamas sidras, ji pa- 
dėjo pilstyti jį į butelius. Tačiau Melonija jautėsi nusivylusi; ji 
spėjo visų paklausinėti, ar kas ką žino apie Vandenyno Vaizdo 
sodus, bet niekas nieko nebuvo girdėjęs. 

Gal todėl, kad į viską žiūrėjo ne taip ciniškai kaip Melo- 
nija, Homeras Velzas tik po kelių dienų pastebėjo, kad ponas 
Rouzas iš savo brigados ima tam tikrą mokestį. Ponas Rouzas 
dirbo sparčiau už visus kitus skynėjus, nors tarytum ir ne- 
skubėdavo — ir niekada nenumesdavo nė vieno obuolio ant 
žemės, niekada jų nesudaužydavo drobiniu skynėjo krepšiu 
bumbsėdamas į kopėčių skersinius. Ponas Rouzas galėjo 
pats priskinti maždaug šimtą dešimt bušelių per dieną, bet 

jo įprastiniai šimtas penkiasdešimt ar šimtas šešiasdešimt 
bušelių — kad ir kaip greitai jis dirbo — Homero supratimu, 
buvo labai jau daug. Kaip komisinį mokestį jis ėmė tik kas 
keturiasdešimtą kitų priskintą bušelį, bet jo brigadoje buvo 
penkiolika žmonių ir visi per dieną priskindavo ne mažiau kaip 
po aštuoniasdešimt bušelių. Pats ponas Rouzas labai greitai 
priskindavo kokį pustuzinį bušelių, o paskui kurį laiką tiesiog 
ilsėdavosi arba žiūrėdavo, ar gerai dirba kiti skynėjai. 

— Taip neskubėk, Džordžai, — perspėdavo. — Sudaužysi 
obuolius. Kam jie tada bus tinkami? 

— Tik sidrui, — atsakydavo Džordžas. 

— Taigi, —toliau šnekėdavo ponas Rouzas. — Jei obuoliai bus 
tinkami tik sidrui, gausi tik po penkis centus už bušelį. 

— Gerai, — sakydavo Džordžas. 

— Žinoma, — pritardavo jam ponas Rouzas, — viskas bus 
gerai. 

Trečią dieną lijo, todėl niekas obuolių neskynė; per lietų 
obuoliai slysta iš rankų, gali paslysti ir patys skynėjai, be to, 
šlapi vaisiai paprastai labiau apdaužomi. 

Homeras nuėjo pažiūrėti, kaip Rukšna Haidas su ponu 
Rouzu, stovėdami atokiau, kad nebūtų aptaškyti, vadovauja 
pirmam spaudimui. Du vyrus jie buvo pastatę prie spaustuvo, 
dar du pilstė sidrą į butelius; beveik kas valandą tuos darbi- 
ninkus pakeisdavo kiti. Rukšna žiūrėjo tik vieno: ar nekreivai 
sudėtos spaustuvo lentos, ar taip, kaip reikia. Kai jos sudėtos 
kreivai, viskas gali nueiti niekais — trys bušeliai obuolių, aš- 
tuoni ar dešimt galonų sidro ir išspaudų, kaip vientisa masė 
išsitaško visur aplinkui. Prie spaustuvo dirbantys vyrai ryšėjo 
gumines prijuostes; pilstytojai buvo apsiavę guminiais batais. 
Obuolių smulkintuvo zvimbimas Homerui Velzui priminė 
garsus, kuriuos jis tardavosi girdįs Sent Klaude — kurtinantį 
pjūklų geležčių žviegsmą, aidėjusį ir jo sapnuose, ir kai jis ne- 
galėdavo užmigti. Siurblys šliurpsėjo, išleidžiamasis vamzdis 
išspjovė sėklų, žievelių, sutrinto obuolių minkštimo ir netgi 
kirmėlių (jeigu jų buvo) tyrę. Ta tyrė atrodė panaši į tai, ką 

seselė Andžela ramiai vadino vėmaliukais. Iš po spaustuvu 
esančio didelio kubilo sidras per rotacinį filtrą tekėjo į tūks- 
tančio galonų talpos rezervuarą, kuriame Greisė Linč visai 
neseniai Homerui buvo pasirodžiusi visa savo grožybe. 

Per aštuonias įtempto darbo valandas pavyko išspausti tūks- 
tantį galonų sidro. Ant juostinio transporterio sustatyti buteliai 
barškėdami keliavo tiesiai į šaldyklą. Vyriškiui, pravarde Šaka, 
buvo pavesta vandeniu iš žarnos išplauti rezervuarą ir praska- 
lauti rotacinį filtrą; Šaka jis buvo pramintas todėl, kad vikriai 
įsikardavo į didelius medžius — ir su panieka žiūrėjo į kopė- 
čias. Kitas vyriškis, pravarde Didvyris, plovė koštuvus; Rukšna 
Haidas Homerui pasakė, kad tas juodukas kadaise tikrai buvo 
lyg ir didvyris. „Tik tiek ir žinau. Jis čia atvažiuoja metai iš 
metų, bet seniau buvo didvyris. Tik vieną kartą“, — pridūrė 
Rukšna, tarsi tai, kad to vyriškio didvyriškumas pasireikšda- 
vo nedažnai, būtų buvusi savotiška gėda, nustelbianti jo per 
akimirką pelnytą šlovę. 

— Tau tikriausiai buvo nuobodu, — tarė Homerui ponas 
Rouzas, ir Homeras pamelavo — pasakė, kad buvo įdomu; 
nors aštuonios valandos šalia obuolių spaustuvo tikrai yra 
keliomis valandomis per daug, kad galėtum išlaikyti susido- 
mėjimą. — Turi ateiti naktį, kad iš tikrųjų pajustum, kas tai 
yra, — šnekėjo ponas Rouzas. — Šįkart dieną spaudėm tik todėl, 
kad lijo. Kai visą dieną skini, paskui visą naktį spaudi, tada tai 
pajunti. — Jis mirktelėjo Homerui, tarsi būtų jam atskleidęs 
kokią savo gyvenimo paslaptį; paskui padavė Homerui puodelį 
sidro. Homeras sidrą gurkšnojo visą dieną, bet šis puodelis 
jam buvo paduotas iškilmingai — lyg būtų nuskambėjęs koks 
tostas, susijęs su sidro spaudimu naktį. Taigi Homeras paėmė 
jam siūlomą puodelį ir gurkštelėjo. Jam iš akių ištryško ašaros; 
į sidrą buvo įpilta tiek daug romo, kad Homeras jautė, jog 
jo veidą nuplieskė raudonis, o skrandis degte dega. Nieko 
daugiau nesakydamas ponas Rouzas paėmė puodelį ir pasiūlė 


keletą likusių gurkšnių vyriškiui, pravarde Šaka, kuris makte- 

lėjo gėrimą vienu mauku, nė neprisukęs pro žarnos gale esantį 
purkštuką trykštančio vandens. 

Kraudamas keletą didelių sidro butelių į furgoną, Homeras 
Velzas matė, kaip Rukšna Haidas padavė puodelį vyriškiui, 
vadinamam Didvyriu, — visa tai ramiai stebėjo ponas Rouzas, 
taip niekam ir neparodęs, kur laiko romą. Žiūrėdamas į poną 
Rouzą, Homeras Velzas staiga prisiminė kažkur skaitytą žodžių 
junginį: „įgimtas sugebėjimas viską slėpti“; Homeras nė ne- 
nutuokė, iš kur tie žodžiai. Gal iš kurio nors Čarlzo Dikenso 
ar Šarlotės Brontė romano — tikrai ne iš Grėjaus Anatomijos 
ir ne iš Benslio Praktinės triušio anatomijos. 

Visi pono Rouzo judesiai buvo tikslingi — seniau Homeras 
manė, jog ta savybė būdinga tik daktarui Larčui;, be abejo, 
daktaras Larčas turėjo ir nemažai kitokių savybių, kaip ir po- 
nas Rouzas. 

Obuolių prekyvietėje derliaus nuėmimo darbai buvo trum- 
pam sustoję, sutrukdyti lietaus, į kurį Didžioji Dotė Taft bei 
kitos moterys niauriai žvelgė stovėdamos savo vietose palei 
pakavimo konvejerio juostą. 

Atrodė, kad niekas labai nesidžiaugia Homero atvežtu sidru. 
Pirmasis sidras, kaip ir reikėjo tikėtis, buvo prėskas ir pernelyg 
vandeningas — išspaustas, kaip kasmet, iš ankstyvųjų 'Makų' 
ir 'Gravenštainų'". Rukšna Haidas Homerui iš karto pasakė, 
kad gero sidro iki spalio nebūna, ir ponas Rouzas oriai link- 
telėdamas galvą tai patvirtino. Geram sidrui reikia vėliausiai 
skinamų obuolių —“Auksaspalvių delikatesinių", ir "Žieminių 
bananinių', ir dar 'Boldvinų' arba 'Rusvųjų". 

— Iki spalio sidras lyg be dvasios, — tarė Didžioji Dotė Taft, 
apatiškai užsitraukdama cigaretės. 

Homeras Velzas, klausydamasis vangaus Didžiosios Dotės 
Taft balso, ir pats pasijuto kažkoks atbukęs. Nėra nei Volio, 
nei Kendės, o triušio anatomija — po Klaros — vieni niekai; 
migrantai, kurių jis taip laukė, pasirodė esą paprasčiausi dar- 


bininkai; visas gyvenimas — vien darbas. Gal jis suaugo nė 

nepastebėjęs kada? Išgyveno pereinamąjį laikotarpį nepatyręs 
nieko nepaprasto? 

Keturias dienas Vandenyno Vaizdo soduose oras buvo 
labai palankus skinti obuoliams; galiausiai Rukšna Haidas 
pasakė, kad naktį reikės spausti sultis sidrui, ir ponas Rouzas 
vėl pakvietė Homerą ateiti į sidro namus pažiūrėti, „koks tai 
jausmas“. Homeras ramiai papietavo su ponia Vortington ir tik 
padėjęs jai suplauti indus pranešė ketinąs eiti į sidro namus 
žvilgtelėti, kaip spaudžiamos sultys, — gal galės būti naudingas; 
jis žinojo, kad jie ten išsijuosę dirba jau dvi ar tris valandas. 

— Koks tu geras darbininkas, Homerai! — pritariamai pasakė 
jam Olivija. 

Homeras Velzas gūžtelėjo pečiais. Naktis buvo vėsi, giedra; 
toks oras geriausias 'Makintošams' — šiltos, saulėtos dienos ir 
vėsios naktys. Nebuvo taip šalta, kad Homeras, pėsčiomis ar- 
tėdamas prie sidro namų, neužuostų obuolių kvapo; nebuvo ir 
taip tamsu, kad būtų reikėję eiti žvyrkeliu; jis žingsniavo tiesiai 
per laukus. Kadangi ėjo ne keliu, prie sidro namų prisiartino 
niekieno nepastebėtas. 

Kurį laiką pastovėjo, kur nesiekė iš spaudyklos plieskianti 
šviesa, pasiklausė iš vidaus sklindančių garsų, prie spaustuvo 
dirbančių vyrų balsų, juoko — ir darbininkų murmesio bei 
kikenimo ant sidro namų stogo. Homeras Velzas klausėsi 
ilgokai, bet galiausiai suvokė, kad kai juodukai nesistengia, 
kad juos suprastų baltasis, jis išvis negali pagauti, apie ką jie 
šneka, — netgi ką sako ponas Rouzas, aiškiu, ramiu, bet tvirtu 
balsu vis įsiterpiantis į pokalbį. 

Tą naktį sidras buvo spaudžiamas ir Jorko ūkyje, bet Me- 
lonijai tai nerūpėjo; ji nesistengė suprasti nei sidro gamybos 
subtilybių, nei juodukų žargono. Jų brigadininkas, Geriau, jai 
aiškiai pasakė, jog vyrai nenori, kad ji dirbtų prie spaustuvo ar 
pilstytų sidrą į butelius; tada jie prarastų dalį papildomo už- 
mokesčio. Melonija, šiaip ar taip, buvo pavargusi nuo skynimo. 


Ji gulėjo ant savo lovos sidro namų miegamajame ir skaitė 

Džeinę Eir; kitame kambario gale miegojo vienas vyriškis, 
bet Melonijos stalinės lempos šviesa jam netrukdė — jis buvo 
prisigėręs per daug alaus; vienintelio gėrimo, kurį Geriau 
darbininkams leisdavo gerti. Alus buvo laikomas šaldykloje, 
šalia patalpos, kurioje stovėjo spaustuvas, taigi vyrai obuolių 
sultis spaudė gurkšnodami alų ir šnekėdamiesi. 

Draugiška moteris, Sandra, — ji buvo Geriau žmona, — sė- 
dėjo ant lovos netoli Melonijos ir mėgino pataisyti vieno iš 
darbininkų kelnių užtrauktuką. Tas darbininkas, vardu Semis, 
kitų kelnių neturėjo; jis kartkarčiais vis išlįsdavo iš spaudyklos 
pažiūrėti, kaip Sandrai sekasi, — per didelės, išsipūtusios trum- 
pikės jam buvo kone iki atsikišusių kelių, o plikos blauzdos 
atrodė kaip diržingi vynmedžio stiebai. 

Sandros motina, — kurią visi vadino Ma ir kuri virė valgį 
visai brigadai, maitino visus paprastai, bet sočiai, — kaip didelis 
kupstas gulėjo lovoje šalia Sandros, užsiklojusi ne tik savo, 
bet ir dar keliomis antklodėmis. Jai nuolat būdavo šalta, bet 
daugiau ji niekuo nesiskundė. 

Semis įėjo į miegamąjį siurbčiodamas alų, lydimas spaudyk- 
loje tvyrančio sutrintų obuolių kvapo; plikos jo kojos buvo 
aptaškytos obuolių sultimis. 

— Kai tavo tokios kojos, nesistebiu, kad nori greičiau atgauti 
kelnes, — tarė Sandra. 

— Gal jau atiduosi? — paklausė Semis. 

— Pirma, tavo užtrauktukas sugnybęs medžiagą. Antra, tu 
beveik išplėšei jį iš kelnių, — pasakė Sandra. 

— Ir ko gi taip skubėjai atsisegti užtrauktuką? — paklausė 
Ma, nė nekrustelėdama po antklodžių kauge. 

— Velniai griebtų! — tarė Semis. Jis grįžo į spaudyklą. 

Retkarčiais, kai obuolių smulkintuve kas nors strigtelė- 
davo — koks storas kotelis ar į vieną vietą susigrūdusios sėk- 
los, — pasigirsdavo garsas, panašus į medžio gumbą sunkiai 
įveikiančio diskinio pjūklo žviegimą. Kai taip atsitikdavo, 
Ma sakydavo: „Štai, nebėr kažkieno rankos“ Arba: „Kažkam 


nutraukė galvą. Prisisriaubė alaus ir įkrito“. 

Nepaisydama viso to, Melonija skaitė. Ji nemanė esanti 
nedrauginga. Abi moterys nuo tada, kai pamatė, kad ji nesi- 
kabinėja prie vyrų, elgėsi su ja maloniai. Vyrai ją gerbė, nes 
ji gerai dirbo, — ir dar todėl, kad ji buvo praradusi vaikiną, 
tarytum paženklinta netekties žyme. Jie Meloniją vis paer- 
zindavo, tačiau tikrai nenorėjo nuskriausti. 

Kartą Melonija, kalbėdamasi su vienu iš vyriškių, šiek tiek 
pamelavo, labai sėkmingai, ir jos melas, kaip ji ir tikėjosi, 
netrukus pasklido. Tas vyriškis buvo pramintas Trečiadieniu, 
Melonijai niekas neaiškino kodėl, — ji ir neklausė, nes jai ne- 
rūpėjo. Trečiadienis vis prie jos pristodavo, norėdamas ką nors 
daugiau sužinoti apie tuos Vandenyno Vaizdo sodus, kurių ji 
ieško, ir apie vaikiną, kurį tikisi surasti. 

Melonijos kopėčios įstrigo vaisiais apkibusioje obelyje ir 
ji stengėsi jas ištraukti, nenupurtydama obuolių ant žemės; 
Trečiadienis mėgino jai padėti, kai Melonija staiga tarė: 

— Mano kelnės ankštokos, ar ne? 

Trečiadienis žvilgtelėjo į ją ir pasakė: 

— Taip, tikrai. 

— Matai viską, kas yra kišenėse, taip? — paklausė Melonija. 

Trečiadienis vėl greitai ją nužvelgė ir pamatė tik vieno 
keistos pjautuvo formos daikto kontūrus — tai buvo šiek tiek 
prasegtas raginis plaukų segtukas, po siaurais, apiplyšusiais 
džinsais įsispaudęs Melonijai į šlaunį. Tas pats, kurį Marija 
Agnesė pasivogė iš Kendės, o Melonija — iš Marijos Agnesės. 
Melonija tikėjosi, kad kada nors jos plaukai bus pakankamai 
ilgi ir ji galės tuo segtuku juos susisegti. O kol kas nešiojosi 
jį kaip kišeninį peilį, dešinėje džinsų kišenėje. 

— Kas ten? — paklausė Trečiadienis. 

— Peilis varpoms trumpinti, — tarė Melonija. 

— Koks peilis? — pasibaisėjo Trečiadienis. | 

— Girdėjai, — pasakė Melonija. — Labai mažas ir aštrus — tik 
tam ir tinkamas. 


— Kam? — paklausė Trečiadienis. 

— Nurėžia varpos galiuką, — tarė Melonija. — Labai greitai 
ir lengvai — tik patį galiuką. 

Jeigu Jorko ūkio skynėjai būtų buvę tokie žmonės, kokie 
mėgsta nešiotis peilius, kas nors gal būtų paprašęs Meloni- 
jos parodyti tą peilį varpoms trumpinti — kad žinovai galėtų 
deramai jį įvertinti. Bet niekas neprašė; ir berods visi gerai 
įsiminė tą istoriją. Kartu su kitomis kalbomis, sklindančiomis 
apie Meloniją, ji tarytum patvirtino nerimą keliančią Jorko 
ūkio darbininkų nuojautą: su Melonija verčiau neprasidėti. 
Prie Melonijos net alaus mėgėjai elgdavosi padoriai. 

Vienintelė nemaloni to, kad Jorko ūkio skynėjai sidrą spaus- 
davo pliaupdami alų, pasekmė buvo dažnas jų šlapinimasis; 
Melonija tuo piktindavosi tik tada, kai jie šlapindavosi per- 
nelyg arti sidro namų. 

— Ei, nenoriu to girdėti! — šaukdavo ji pro langą, išgirdusi, 
kad kažkas jau paleido čiurkšlę. — Ir vėliau nenorėsiu užuosti! 
Pasitrauk nuo pastato. Kas yra — gal bijai tamsos? 

Sandrai ir Ma patiko, kad Melonija taip drausmina vyrus, 
ypač tas savotiškas refrenas; išgirdusios, kad kažkas šlapinasi, 
jiedvi sutartinai sušukdavo: „Kas yra? Gal bijai tamsos?“ 

Nors visi pakęsdavo Melonijos atšiaurumą, kartais ja netgi 
žavėdavosi, niekam nepatiko tai, kad ji vakarais skaito. Be jos, 
daugiau niekas nieko neskaitė, ir ji ne iš karto suprato, kad 
skaitydama, jų nuomone, elgiasi nedraugiškai ir kad jie dėl 
to jaučiasi labai įžeisti. 

Kai tą naktį vyrai baigė spausti sidrą ir visi sugulė į lovas, 
Melonija kaip visada paklausė, ar niekam netrukdo jos stalinės 
lempos šviesa. 

— Šviesa netrukdo, — atsakė Trečiadienis. 

Pasigirdo pritariamas murmesys, ir Geriau tarė: 

— Prisimenate Kameroną? 

Visi nusijuokė; Geriau Melonijai paaiškino, kad Kamero- 
nas, daugelį metų dirbęs Jorko ūkyje, buvo toks mažvaikis, 
kad jam būtinai turėdavo degti šviesa, visą naktį, kitaip jis 
negalėdavo miegoti. 

— Manė, kad ateis kažkokie žvėrys ir jį suės, jeigu jis išjungs 
lempą! — pridūrė Semis. 

— Kokie žvėrys? — paklausė Melonija. 

— Kameronas nežinojo, — atsakė kažkuris iš vyrų. 

Melonija toliau skaitė Džeinę Eir, ir po kurio laiko Sand- 
ra tarė: 

— Mums trukdo ne šviesa, Melonija. 

— Taigi, — pasakė kažkas iš toliau. Melonija iš karto nieko 
nesuprato, bet paskui pamatė, kad jie visi lovose pasisukę į ją 
ir paniūromis ją stebi. 

— Gerai, — tarė ji. — Tai kas jums nepatinka? 

— Apie ką tu skaitai? — pasidomėjo Trečiadienis. 

— Taigi, — pasakė Semis. — Kuo ta knyga tokia ypatinga? 

— Paprasčiausia knyga, — tarė Melonija. 

— Labai putiesi, kad moki skaityti, a? — paklausė Trečia- 
dienis. 

— Ką? — nesuprato Melonija. 

— Gal, jeigu ta knyga tau taip patinka, — įsiterpė Geriau, —ji 
patiktų ir mums. 

— Norite, kad paskaityčiau garsiai? — paklausė Melonija. 

— Kadaise man skaitydavo knygas... — tarė Sandra. 

— Tik jau ne aš! — šuktelėjo Ma. — Ir ne tavo tėvas! 

— Aš ir nesakau, kad jūs! — atšovė Sandra. 

— Negirdėjau, kad kas kam skaitytų, — pasakė Semis. 

— Aha, — pasigirdo kažkieno balsas. 

Melonija matė, kad kai kurie vyrai, pasirėmę ant alkūnių, 
laukia, kada ji skaitys. Net Ma po savo antklodžių kauge ap- 
sivertė ant kito šono — atsigręžė į Meloniją. 

— Visi nutilkit, — sukomandavo Geriau. 

Melonija pirmą kartą gyvenime išsigando. Po visų pastangų 
ir sunkios kelionės ji staiga pasijuto taip, lyg būtų vėl atsidūu- 
rusi prieglaudos mergaičių skyriuje — nė pati to nesuvokdama. 
Tačiau tai dar buvo ne viskas. Pirmą kartą žmonės iš jos kažko 
tikėjosi; ji žinojo, ką Džeinė Eir reiškia jai, bet kaip visa tai 
suvoks jie? Anksčiau ji skaitė tą knygą vaikams, kurie buvo 

tokie maži, kad nesuprasdavo nė pusės žodžių, nesugebėda- 
vo sutelkti dėmesio ir išgirsdavo tik sakinių pabaigas, tačiau 
tie vaikai buvo našlaičiai — įpratę kas vakarą klausytis garsiai 
skaitomos knygos; našlaičiams svarbiausia, kad viskas būtų 
daroma įprasta tvarka. 

Melonija Džeinę Eir skaitė trečią ar ketvirtą kartą ir jau 
buvo perskaičiusi daugiau negu pusę. Ji tarė: 

— Skaitau du šimtai aštuntą puslapį. Jau daug visko atsitiko. 

— Tiesiog skaityk, — pasakė Semis. 

— Gal reikėtų pradėti iš pradžių, — pasiūlė Melonija. 

— Skaityk, ką skaitai pati sau, — švelniai paragino ją Geriau. 

Melonijos balsas dar niekada taip nedrebėjo, bet ji ėmė 
skaityti: 

„Vėjas stūgavo aukštame medyje, šakomis apsivijusiame 
vartus“. 

— Ką reiškia „apsivijusiame“? — paklausė Trečiadienis. 

— Kaip pavėsinių augalai, — paaiškino jam Melonija. — Kurių 
šakos kabo tau virš galvos, kaip vynmedžių arba rožių. 

— Tokioj pavėsinėj mūsų dušas, — tarė Sandra. 

— A, — pasakė kažkuris iš vyrų. 

„Bet kelias, kiek galėjau matyti, — toliau skaitė Melonija, —į 
kairę ir į dešinę, buvo tuščias ir nykus...“ 

— Ką tai reiškia? — paklausė Semis. 

— „Nykus“ reiškia nejaukus, — tarė Melonija. 

— Kaip „dykas“, juk žinot, ką reiškia „dykas“, — pasakė Ge- 
riau, ir visi pritariamai sumurmėjo. 

— N etrukdykit! — šuktelėjo Sandra 

— Na, mes turim suprasti, — tarė Trečiadienis. 

— Tiesiog užsičiaupkit, — pasakė Ma. 

— Skaityk, — paragino Geriau Meloniją, ir ji mėgino skai- 
tyti toliau. 

„„.„kelias... tuščias ir nykus. Tik retkarčiais, mėnuliui iš- 
lindus, nuslinkdavo juo debesų šešėliai ir suboluodavo ilga 
balkšva nekintanti linija be jokio judančio taškelio.“ 

— Nekin... kokia? — pasigirdo kažkieno balsas. 

— „Nekintanti“ reiškia vienoda, nesikeičianti, — paaiškino 
Melonija. 

— Žinau, — tarė Trečiadienis. — Supratau. 

— Užsičiaupk! — riktelėjo Sandra. 

Infantili ašara... — pradėjo Melonija, tačiau tuoj pat liovėsi 
skaičiusi. 

— Nežinau, ką reiškia „infantili“, — pasakė. — Nebūtina su- 
prasti kiekvieną žodį. 

— Gerai, — tarė kažkuris iš darbininkų. 

„Infantili ašara ištryško man iš akių — nusivylimo ir apmaudo 
ašara: susigėdusi ją nubraukiau...“ 

— Va, čia jau mes suprantam, kas tai yra, — pasakė Trečia- 
dienis. 

„... Aš vis lūkuriavau...“ — skaitė Melonija. 

— Ką tu darei? — paklausė Semis. 

— Laukiau. „Lūkuriuoti“ reiškia laukti! — griežtai tarė Me- 
lonija ir skaitė toliau: „...mėnulis visiškai pasislėpė padangių 
menėse, aklinai užsitraukęs tirštų debesų užuolaidas; naktis 
ėjo vis tamsyn...“ 

— Darosi baisoka, — tarstelėjo Trečiadienis. 

„„„-vėtra ginė lietaus debesis.“ Melonija klausytojams nė 
nežinant pakeitė žodį „štormas“ žodžiu „vėtra“. „Kad tik grei- 
čiau sugrįžtų! Kad tik greičiau sugrįžtų!“ — sušukau, pagauta 
kažkokios slogios nuojautos.“ Čia Melonija staiga nutilo; jos 
akys paplūdo ašaromis, ir ji nebematė, kas parašyta toliau. 
Gana ilgai niekas nepratarė nė žodžio. 

— Kas ją pagavo? — galiausiai paklausė išsigandęs Semis. 

— Nežinau! — kūkčiodama tarė Melonija. — Kažkokia bai- 
mė... tikriausiai. 

Kurį laiką visi nuščiuvę pagarbiai žiūrėjo į raudančią Me- 
loniją, paskui Semis pasakė: 

— Čia turbūt kažkoks siaubo romanas. 

— Kurių galų tu jį skaitai prieš miegą? — draugiškai paklausė 
Melonijos susirūpinęs Geriau, bet Melonija tylėdama išsitiesė 
ant lovos ir išjungė stalinę lempą. 

Kai jau buvo užgesintos visos šviesos, Melonija pajuto, kad 
Sandra prisėdo ant lovos šalia jos; jei tai būtų buvusi Ma, lova 
būtų įdubusi smarkiau. 

— Jei klaustum manęs, sakyčiau, kad mesk iš galvos tą vai- 
kiną, — tarė Sandra. — Jeigu nepasakė, kur galėtum jį rasti, jis, 
šiaip ar taip, niekam tikęs. — Niekas nebuvo glostęs Melonijai 
smilkinių nuo tada, kai tai darė ponia Grogan Sent Klaudo 
prieglaudos mergaičių skyriuje; Melonija staiga suvokė, kad 
labai pasiilgo ponios Grogan, ir kurį laiką negalvojo apie 
Homerą Velzą. 

Kai visi sumigo, ji vėl užsižiebė stalinę lempą; nors kai kam 
Džeinė Eir gal ir galėjo pasirodyti nevykusi, Melonijai ta knyga 
buvo kaip tik — visada padėdavo — ir Melonija jautė, kad jai 
reikia jos pagalbos, ypač dabar. Ji perskaitė dar kokių dvide- 
šimt puslapių, bet mintys apie Homerą Velzą vis tiek sukosi jai 
galvoje. „Aš turiu išsiskirti su jumis visam gyvenimui, — per- 
skaitė Melonija, apimta siaubo. — Turiu pradėti naują gyvenimą 
tarp svetimų žmonių, svetimoje aplinkoje.“ Suvokusi tą tiesą, 
ji užvertė knygą, visam laikui. Pakišo ją po savo lova Jorko 
ūkio sidro namų miegamajame; vėliau ten ir paliko. Jei būtų 
perskaičiusi Homero Velzo ypač mėgstamą ištrauką iš Deivido 
Koperfildo, kurią jis nuolat kartodavo sau mintyse, kaip kokią 
viltingą maldą, būtų išmetusi ir Deividą Koperfildą. „Aš buvau 
pasitraukęs į šalį, kad pamatyčiau, kaip praslenka pro mane 
tų dienų reginiai.“ „Tuščios svajonės!“ — būtų pagalvojusi 
Melonija. Ji žinojo, kad visi „tų dienų reginiai“ prilipę prie 
jos ir Homero tvirčiau negu šešėliai. Taigi Melonija užmigo 
su ašaromis akyse — jau netekusi vilties, tačiau nepraradusi 
ryžto, tamsoje tebeieškodama Homero Velzo. 
pęs, kur nesiekė iš Vandenyno Vaizdo sodų sidro spaudyklos 
plieskianti šviesa. Niekas nebūtų jo pastebėjęs net jeigu jis būtų 
nusičiaudėjęs arba parvirtęs, nes visus garsus gožė obuolių 
smulkintuvo ir siurblio keliamas triųkšmas. Homeras akimis 


sekė žėrinčius raudonus cigarečių taškelius, čia švysčiojančius, 

čia sustingstančius vienoje vietoje virš sidro namų stogo. Su- 
šalęs jis užėjo į vidų pažiūrėti, kaip spaudžiamos sultys, ir 
gurkštelėti sidro su romu. 

Ponas Rouzas berods apsidžiaugė jį pamatęs; jis padavė 
Homerui puodelį su gėrimu, kuriame buvo labai mažai sidro, 
ir juodu drauge stebėjo darnų siurblio bei obuolių smulkin- 
tuvo darbą. Vyriškis, vardu Džekas, kuriam per gerklę ėjo 
baisus randas, — atrodė keista, kad šitaip sužeistas žmogus iš- 
liko gyvas, — reikiama linkme nukreipė išleidžiamąjį vamzdį. 
Kitas juodukas, vadinamas Apelsinu, ėmė tekinti sultis — visas 
paniro į tykštančius purslus, apimtas laukinio pasitenkinimo; 
Apelsinu jis buvo pramintas todėl, kad kartą mėgino nusi- 
dažyti plaukus ir jie pasidarė oranžiniai, — dabar tos spalvos 
nebebuvo likę nė žymės. Gerokai trūktelėję romo, Džekas 
su Apelsinu dirbo kaip pašėlę, nėmaž nekreipdami dėmesio į 
aplinkui teškančią sutrintų obuolių pliurzę, tačiau Homeras 
jautė, kad ponas Rouzas, kuris atrodė blaivus, vis dar kontro- 
liuoja padėtį — prižiūri ir žmones, ir įrenginius, viską valdo 
taip pat tvirtai kaip anksčiau. 

— Pasistenkim užbaigti iki vidurnakčio, — ramiai pasakė 
ponas Rouzas. Džekas užspaudė sklendę, kad nepliūptelėtų 
išspaudos; Apelsinas svertu perkėlė spaustuvą į vietą. | 

Kitame spaudyklos kampe du vyriškiai, kurių Homeras Vel- 
zas nepažinojo, sparčiai pilstė sidrą į butelius. Staiga vienas 
iš jų ėmė juoktis, prajuko ir jo porininkas — taip garsiai, kad 
ponas Rouzas riktelėjo: ' 

— Kas ten taip juokinga? 

Vienas iš tų vyriškių paaiškino, kad jam iš burnos iškri- 
to cigaretė, tiesiai į sidro cisterną; tai išgirdę net Džekas su 
Apelsinu suprunkštė juokais, Homeras Velzas nusišypsojo, bet 
ponas Rouzas tyliai tarė: 

— Tada geriau tuoj pat ją išgriebk. Kol neužteršė sidro. 

Vyrai nuščiuvo; buvo girdėti tik spaudyklos įrenginių 
žviegsmas ir kliurksėjimas. 


— Nagi, — pakartojo ponas Rouzas. — Išgriebk. 


DVIDEŠIMTO AMŽIAUS AUKSO FONDAS 413 


Cigaretę pametęs vyriškis spoksojo į tūkstančio galonų cis- 
terną; ji buvo pripildyta tik iki pusės, bet vis tiek atrodė kaip 
koks plaukimo baseinas. Vyriškis nusiavė guminius batus, bet 
ponas Rouzas tarė: 

— Ne tik batus. Nusirenk nuogai, tada nusiprausk po dušu — 
ir paskubėk. Mums reikia dirbti. 

— K4? — pasipiktino vyriškis. — Tikrai nesirengsiu ir nesi- 
prausiu vien tam, kad čia paplaukiočiau! 

— Tu gi visas purvinas, — pasakė ponas Rouzas. — Pa- 
skubėk. 

— Ei, pats ir skubėk, — atšovė vyriškis ponui Rouzui. — Jei 
nori ištraukt tą nuorūką, gali sau graibyti. 

Tada prabilo Apelsinas. 

— Kuo tu užsiimi? — paklausė jis prasikaltusio vyriškio. 

— Ei... ką? — nesuprato vyriškis. 

— Kuo užsiimi? — pakartojo Apelsinas. 

— Sakyk, kad užsiimi obuolių skynimu, biče, — patarė pra- 
sikaltėliui Džekas. 

— Sakyti ką? — paklausė tas vyriškis. 

— Tiesiog sakyk, kad užsiimi obuolių skynimu, biče, — tarė 
Apelsinas. 

Tą akimirką ponas Rouzas paėmė Homerą už parankės ir 
pasakė: 

— Turi pažiūrėti, koks vaizdas atsiveria nuo stogo, drau- 
guži. 

Homero alkūnę ponas Rouzas spaudė tvirtai, bet švelniai. 
Labai gracingai išsivedė jį iš spaudyklos, paskui pro virtuvės 
duris į lauką. 

— Žinai, kuo dažniausiai užsiima ponas Rouzas, biče? — dar 
išgirdo Homeras Apelsino balsą. 

— Jis darbuojasi peiliu, biče, — tarė Džekas. 

— Juk nenori stoti peilis prieš peilį su ponu Rouzu, — pa- 
sakė Apelsinas. 

— Skini obuolius — ir skink, ir viskas bus gerai, biče, — pro- 
tino prasikaltėlį Džekas. 

Homeras paskui poną Rouzą kopėčiomis jau lipo ant stogo, 
kai išgirdo sušniokščiant dušą; dušo kabina buvo viduje — ne 
tokia atvira kaip Jorko ūkyje. Vyrų ant stogo beveik nebuvo 
matyti, tik cigaretės, bet Homeras, nepaleisdamas pono Rouzo 
rankos, ėjo palei kraigą prikalta stora lenta tolyn, kol juodu 
rado dvi geras sėdynes. 

— Visi pažįstat Homerą, — pasakė ponas Rouzas vyrams ant 
stogo. Šie sveikindamiesi kažką neaiškiai sumurmėjo. Čia, 
viršuje, buvo ir Didvyris, ir Šaka, ir kažkoks vyriškis, vardu 
Vilis, ir dar du ar trys darbininkai, kurių Homeras nepažinojo, 
ir senasis virėjas, pravarde Juodoji Keptuvė. Virėjo figūra buvo 
troškintuvo pavidalo; jam turėjo būti nelengva užsiropšti iki 
sėdynės ant stogo. 

Kažkas padavė Homerui alaus butelį, tačiau tas butelis buvo 
šiltas ir pilnas romo. 

— Vėl sustojo, — pasakė Šaka, ir visi sužiuro į vandenyną. 

Naktiniai Keip Keneto žiburiai blikčiojo prie pat horizon- 
to, kai kurie visai neįžiūrimi — buvo matyti tik jų atspindžiai, 
ypač tų žibintų, kurie švietė virš vandens, — tačiau aukštas 
apžvalgos ratas spindėjo visu ryškumu. Jis nesisuko — vieni 
žmonės, matyt, sėdosi į vietas, kiti lipo lauk. 

— Gal nebekvėpuoja, — tarė Šaka, ir visi tai išgirdę nusi- 
juokė. 

Kažkas pasakė, kad gal nebebezda, ir visi įsikvatojo dar 
garsiau. 

Paskui Vilis pareiškė: 

— Kai pernelyg priartėja prie žemės, turi sustoti, mano 
manymu. 

Atrodė, kad visi rimtai apmąsto jo žodžius. 

Kai apžvalgos ratas vėl ėmė suktis, ant sidro namų stogo 
susėdę vyrai pagarbiai atsiduso. 

— Va, ir vėl! — tarė Didvyris. 

— Kaip žvaigždė, — žavėjosi Juodoji Keptuvė, senasis vi- 
rėjas. — Atrodo šalta, bet jei prieisi per arti, nudegins — ji 
karštesnė už liepsną! 

— Ten apžvalgos ratas, — pasakė Homeras Velzas. 

— Ten kas? — nesuprato Vilis. 

— Koks ratas? — paklausė Šaka. 

— Apžvalgos ratas, — pakartojo Homeras Velzas. — Ten Keip 
Keneto atrakcionų parkas ir apžvalgos ratas. — Ponas Rouzas 
alkūne bakstelėjo Homerui į pašonę, bet Homeras nieko 
nesuprato. Gana ilgai nė vienas iš vyrų nepratarė nė žodžio; 
kai Homeras žvilgtelėjo į poną Rouzą, šis vos pastebimai 
papurtė galvą. 

— Kažką apie tai jau esu girdėjęs, — tarė Juodoji Keptu- 
vė. — Toks berods buvo Čarlstone. 

— Vėl sustojo, — pasakė Didvyris. 

— Išleidžia keleivius — kurie sukosi, — paaiškino Homeras 
Velzas. — Paskui susėda kiti. 

— Žmonės sėdi ant to daikto? — paklausė Šaka. 

— Tu manęs nemulkink, Homerai, — tarė Didvyris. 

Homeras vėl pajuto bakstelėjimą į pašonę, ir ponas Rouzas 
draugiškai pasakė: 

— Jūs visi tokie nemokyti — Homeras iš jūsų šaiposi. 

Kai butelis su romu buvo paleistas per rankas, ponas Rouzas 
tiesiog perdavė jį greta sėdinčiam juodukui. 

— Nejaugi Homero vardas jums nieko nereiškia? — paklausė 
jis vyrų. 

— Kažkur šitą vardą girdėjau, — tarė Juodoji Keptuvė. 

— Homeras buvo garsiausias pasaulio pasakotojas! — pa- 
mokomai pasakė ponas Rouzas. Vėl stuktelėjęs Homerui į 
šonkaulius, jis pridūrė: — Mūsų Homeras irgi neblogai seka 
pasaką. 

— Velniai griebtų! — po kurio laiko pasigirdo kažkieno 
balsas. 

— Koks ten, sakei, ratas, Homerai? — paklausė Šaka. 

— Apžvalgos, — tarė Homeras Velzas. 

— Taigi! — nusišiepė kažkuris iš vyrų. Visi prunkštelėjo. 

— Sumautas apžvalgos ratas! — pasakė Didvyris. — Ne- 
blogai. 

Vienas iš vyrų, kurių Homeras nepažinojo, nusirito nuo 
stogo. Visi palaukė, kol jis žnektelėjo ant žemės, paskui ėmė 
jį šaukti. 

— Ar tu ten gyvas, šikniau? — paklausė Juodoji Keptuvė. 

— Aha, — atsiliepė tas vyriškis, ir visi nusikvatojo. 

Išgirdęs vėl sušniokščiant dušą, ponas Rouzas suprato, kad 
pilstytojas išgriebė cigaretę ir nusiplauna nuo kūno sidrą. 

— Vili ir Didvyri, judu dabar pilstysit, — paliepė ponas 
Rouzas. 

— Aš pilsčiau anąkart, — suniurzgė Didvyris. 

— Vadinasi, tu jau įgudęs, — tarė ponas Rouzas. 

— Aš pabūsiu prie spaustuvo, — pasisiūlė kažkuris iš vyrų. 

— Džekui su Apelsinu neblogai sekasi, — pasakė ponas Rou- 
zas. — Tegu dar kiek padirbėja. 

Homeras jautė, kad jam derėtų lipti nuo stogo kartu su 
ponu Rouzu. Juodu vienas kitam prilaikė kopėčias; ant žemės 
ponas Rouzas Homerui labai rimtai tarė: 

— Turi suprasti, — sušnibždėjo. — Jie nenori žinoti, kas ten 
per daiktas. Kas jiems iš to, kad žinos? 

— Gerai, — pasakė Homeras Velzas ir dar ilgokai stovėjo 
šešėlyje, kur nesiekė iš spaudyklos plieskianti šviesa. Dabar, 
geriau įsiklausęs į jų dialektą, tarpais jau suprato, apie ką šneka 
juodukai ant stogo. 

— Vėl sustojo, — išgirdo Šakos balsą. 

— Aha, susėda keleiviai! — pasakė kažkuris iš vyrų, ir visi 
nusijuokė. 

— Žinot, gal ten koks kariuomenės objektas, — tarė Juodoji 
Keptuvė. 

— Kokios kariuomenės? 

— Mes jau beveik kariaujam, — pasakė Juodoji Keptu- 
vė. — Girdėjau. 

— Po velnių! — nusikeikė kažkuris iš vyrų. 

— Gal kažkas, kad matytų lėktuvai, — toliau spėliojo Juodoji 
Keptuvė. 

— Kieno lėktuvai? — paklausė Didvyris. 

— Va, ir vėl, — tarė Šaka. 

Homeras Velzas per sodus grįžo į Vortingtonų namą; pa- 
sijuto sujaudintas, kai pamatė, kad ponia Vortington jam pa- 
liko laiptinėje uždegtą šviesą; pastebėjęs šviesos ruoželį po jos 
miegamojo durimis, jis tyliai tarė: 

— Labanakt, ponia Vortington. Aš grįžau. 

— Labanakt, Homerai, — atsakė ji. 

Jis kurį laiką dar žiūrėjo pro Volio kambario langą. Būda- 
mas taip toli, negalėjo matyti, kaip reagavo juodukai ant sidro 
namų stogo, kai Keip Keneto apžvalgos ratas buvo sustabdytas 
nakčiai — kai mirktelėjusios užgeso visos šviesos. „Ką tie vyrai 
sako apie tai?“ — galvojo Homeras. 

Galbūt jiems atrodė, kad apžvalgos ratas atskrido iš kitos 
planetos, o kai šviesos užgeso, jie, ko gero, pamanė, kad jis 
išskrido atgal. 

„Tas ratas tikriausiai būtų labai patikęs ir Faziui Stou- 
nui, — mąstė Homeras Velzas. — Ir Kerliui Dėjui, ir mažajam 
Koperfildui! Būtų buvę smagu pasisukti juo su Melonija, tik 
vieną kartą — paklausyti, ką ji būtų pasakiusi. Daktarui Lar- 
čui tas ratas nepadarytų didelio įspūdžio. Ar yra kas nors, ko 
daktaras Larčas nežinotų?“ 

Iš ryto ponas Rouzas nusprendė pailsinti stebuklingas savo 
rankas ir pavaikščioti tarp medžių; jis priėjo prie Homero, 
kuris sode, vadinamame Keptuve, dirbo kontrolieriumi — skai- 
čiavo ant plokščios priekabos kraunamas vieno bušelio talpos 
obuolių dėžes, pažymėdamas, kiek bušelių kuris skynėjas 
priskynė. 

— Norėčiau, kad parodytum man tą ratą, — šypsodamasis 
pasakė ponas Rouzas. 

— Apžvalgos ratą? — paklausė Homeras Velzas. 

— Jei gali, — tarė ponas Rouzas. — Tik nereikia apie tai 
šnekėti. 

— Taigi, — pasakė Homeras Velzas. — Ilgai neatidėliokim, 
nes paskui atšals oras ir tas ratas bus uždarytas iki pavasario. 
Tikriausiai jau ir dabar gana šalta juo suktis. 

— Nežinau, ar norėsiu suktis, kol nemačiau, — tarė ponas 
Rouzas. 

— Be abejo, — pasakė Homeras. 

Ponia Vortington leido jam važiuoti žaliuoju furgonu, 
bet kai jis prie sidro namų paėmė poną Rouzą, visus pagavo 
smalsumas. 

— Turim kai ką patikrinti tolimajame sode, — pasakė vyrams 
ponas Rouzas. 

— Apie kokį tolimąjį sodą jis čia šneka? — paklausė Did- 
vyrio Juodoji Keptuvė, kai Homeras su ponu Rouzu sulipo 
į furgoną. 

Homeras Velzas prisiminė, kaip sukosi apžvalgos ratu su 
Voliu. Dabar buvo daug šalčiau, be to, ponas Rouzas, kol 
juodu važiavo į Keip Kenetą, atrodė kažkoks prislėgtas, o pa- 
skui, kai abu pėsčiomis ėjo per atrakcionų parką, išvis keistai 
užsisklendė savyje. Vasarotojų minios nebebuvo; jau nebeveikė 
kai kurie atrakcionai. 

— Nesijaudinkite, — pasakė Homeras ponui Rouzui. — Suktis 
apžvalgos ratu visiškai nepavojinga. 

— Man neramu ne dėl rato, —tarė ponas Rouzas. — Ar daug 
čia matai mano spalvos žmonių? 

Homeras žmonių akyse iki tos akimirkos nebuvo pastebėjęs 
jokio priešiškumo; kaip našlaičiui, jam visada atrodydavo, kad 
žmonės spokso būtent į jį, — todėl jis ir nesijautė kaip nors 
ypatingai stebimas eidamas per parką su ponu Rouzu. Tačiau 
dabar atkreipė dėmesį į žvilgsnius ir pajutęs skirtumą supra- 
to, jog našlaičiai dažnai klysta manydami, kad visi varsto juos 
akimis. 

Kai Homeras su ponu Rouzu priėjo prie apžvalgos rato, 
nebuvo jokios eilės, bet juodu turėjo palaukti, kol baigs suktis 
anksčiau susėdę žmonės. Kai ratas sustojo, Homeras su ponu 
Rouzu įlipo ir atsisėdo drauge, ant vienos sėdynės. 

— Galim sėsti atskirai, jei norite, — pasakė Homeras 
Velzas. 

— Ne, gerai bus taip, — tarė ponas Rouzas. Kai ratas ėmė 
suktis, jis sėdėjo nė nekrustelėdamas, įsitempęs, sulaikęs kvė- 
pavimą, kol jų sėdynė atsidūrė beveik pačiame viršuje. 

— Štai ten mūsų sodai, — parodė Homeras Velzas, bet ponas 
Rouzas sustingęs žiūrėjo tiesiai į priekį, tarsi viso apžvalgos 
rato stabilumas būtų priklausęs nuo jame sėdinčių žmonių 
sugebėjimo išlaikyti pusiausvyrą. 

— Kodėl žmonės tai daro? — negyvu balsu paklausė ponas 
Rouzas. 

— Manau, jiems tiesiog patinka suktis, grožėtis vaizdais, — 
tarė Homeras Velzas. 

— Man patinka vaizdas nuo stogo, — pasakė ponas Rouzas. 
Kai sėdynė jau leidosi žemyn, jis dar tarstelėjo: — Gerai, kad 
šiandien nieko daug nevalgiau. 

Kai jie atsidūrė prie pat žemės ir vėl ėmė kilti į viršų, apa- 
čioje jau buvo susispietusi didoka minia — tačiau tie žmonės 
nestovėjo tvarkingai išsirikiavę, laukdami savo eilės. Kartu su 
Homeru ir ponu Rouzu sukosi tik dvi porelės ir vienas ber- 
niukas; sėdynei vėl pakilus į patį viršų, Homeras staiga suvokė, 
jog žmonės apačioje susibūrė paspoksoti į poną Rouzą. 

— Atėjo pažiūrėt, ar negrai skraido, — tarė ponas Rou- 
zas, — bet aš nesijudinsiu iš vietos — nesuteiksiu jiems progos 
pasidžiaugt. Atėjo pažiūrėt, ar nesulūš šitas daiktas, keldamas 
negrą... o gal nori pamatyt, kaip aš apsivemsiu. 

— Tik nieko nedarykit, — paprašė Homeras Velzas. 

— Taip man visi pataria visą gyvenimą, vaike, — tarė ponas 
Rouzas. Sėdynei ėmus leistis žemyn, ponas Rouzas pasilenkė 
į priekį — gana pavojingai, daugiau, negu reikėjo, — ir didin- 
gu lanku nusivėmė ant apačioje stovinčios minios. Žmonės 
siūbtelėjo į šalis, bet ne visi spėjo pasitraukti. 

Kai Homeras su ponu Rouzu vėl atsidūrė prie pat žemės, ap- 
žvalgos ratas buvo sustabdytas, kad sublogavęs žmogus galėtų 
išlipti. Minia buvo išsilaksčiusi, likęs tik vienas ypač smarkiai 
aptaškytas vaikinas. Kai Homeras Velzas su ponu Rouzu jau 

ėjo iš apžvalgos rato aikštelės, tas vaikinas žengė jų link ir 
kreipėsi į poną Rouzą: 

— Regis, jūs tyčia tai padarėte. 

— Kas gali tyčia apsivemti? — atsakė ponas Rouzas; jis nė 
nestabtelėjo, ir Homeras stengėsi nuo jo neatsilikti. Apvemtas 
vaikinas buvo maždaug Homero amžiaus. „Jam tikriausiai 
reikia ruošti pamokas, — pagalvojo Homeras Velzas, — jeigu 
dar mokosi mokykloje, šįvakar tikrai nelaisvas.“ 

— Manau, kad jūs tyčia, — pasakė tas vaikinas ponui Rouzui, 
ir šis tai išgirdęs sustojo. 

— Kuo tu užsiimi? — paklausė jis vaikino. 

— Ka? — nesuprato vaikinas, bet Homeras Velzas jau žengė 
tarp jo ir pono Rouzo. 

— Mano draugui bloga, — tarė Homeras Velzas. — Geriau 
prie jo nelįsk. 

— Tavo draugui! — sušuko vaikinas. 

— Paklausk manęs, kuo aš užsiimu, — pasakė jam ponas 
Rouzas. 

— Ir kuo gi jūs užsiimate, pone? — rėkte išrėkė vaikinas. 

Homeras akimirksniu pasijuto vikriai pastumtas į šalį; jis 
matė, kad ponas Rouzas su apvemtu vaikinu jau stovi kone 
susirėmę krūtinėmis. Pono Rouzo iškvepiamas oras, beje, ne- 
dvokė rūgščiais vėmalais. Ponas Rouzas kažkaip buvo spėjęs 
įsidėti į burną mėtinį saldainuką; jo akys, kurios atrodė priblė- 
susios, kai jam darėsi bloga, dabar vėl buvo budrios. Vaikinas 
lyg ir nustebo, taip netikėtai atsidūręs prie pat pono Rouzo; jis 
buvo šiek tiek aukštesnis ir daug stambesnis už poną Rouzą, 
tačiau iš pažiūros nelabai pasitikėjo savimi. 

— Taigi klausiu: „Ir kuo gi jūs užsiimate, pone?“ — pakartojo 
vaikinas, ir ponas Rouzas nusišypsojo. 

— Aš vemiu! — kukliai tarė ponas Rouzas. Kažkas minioje 
susijuokė; Homeras Velzas staiga pajuto didžiulį palengvėjimą: 
ponas Rouzas šypsojosi taip, kad ir apvemtas vaikinas išdrįsO 
šyptelėti. — Atsiprašau, jei pataikiau ant tavęs, — mandagiai 
pasakė ponas Rouzas. 

— Niekis, — tarstelėjo vaikinas ir pasisuko eiti. 

Žengęs kelis žingsnius, vaikinas nustebęs atsigręžė į poną 
Rouzą, bet ponas Rouzas, sučiupęs Homerą Velzą už parankės, 
jau skubėjo tolyn. Homeras matė, kad vaikino veidas ištįsęs 
iš baimės ir nuostabos. Flanelinė vaikino striukė, nors vis dar 
užsegta užtrauktuku, plaikstėsi plačiai prasiskyrusi — vienu 
žaibišku peilio rėžiu perrėžta nuo apykaklės iki juosmens. 
Buvo išlaksčiusios visos vaikino marškinių sagos. Vaikinas 
nieko nesuprasdamas žiūrėjo čia į save, čia į poną Rouzą, 
kuris nė negrįžtelėjo; paskui vaikinas leidosi jaukiai apsupa- 
mas minios. 

— Kaip jūs tai padarėte? — paklausė Homeras pono Rouzo, 
kai juodu jau buvo prie furgono. 

— Rankos turi būti greitos, — tarė ponas Rouzas. — Peilis 
aštrus. Bet iš tikrųjų tai daroma akimis. Akys sulaiko jų akis, 
kad jos nematytų rankų. 

Matydamas perrėžtą vaikino striukę Homeras prisiminė 
Klarą ir skalpelį, kuris neklysta. Klysta ranka. Homerui širdis 
sustingo krūtinėje, ir jis važiavo per greitai. 

Kai Homeras išsuko iš Drinkvoterio kelio ir juodu su ponu 
Rouzu per sodus lėkė sidro namų link, ponas Rouzas tarė: 

— Matai? Aš buvau teisus, ar ne? Kokia jiems — obuolių 
skynėjams — nauda iš to, kad žinos, kas ten per ratas? 

„Tikrai, jokios naudos, — galvojo Homeras Velzas. — Ir kokia 
iš to būtų nauda Melonijai arba Kerliui Dėjui, arba Faziui —ar 
šiaip kokiam beduinui?“ 

— Ar aš teisus? — primygtinai klausė ponas Rouzas. 


— Taigi, — atsakė Homeras Velzas. 


8. LIKIMAS BELDŽIASI 


P, derliaus nuėmimo Jorko ūkio brigadininkas paprašė 
Meloniją pasilikti ilgiau ir padėti naikinti peles. 

— Turim jas pričiupti, kol žemė dar neįšalo, kitaip jos kara- 
liaus soduose visą žiemą, — paaiškino brigadininkas. 

Vyrai barstė užnuodytas avižas ir užnuodytus kukurūzus 
aplink obelis ir pylė tiesiai į pelėnų urvelius. 

„Vargšės pelės“, — galvojo Melonija, bet keletą dienų mė- 
gino dirbti tą darbą. Aptikusi pelėno urvelį, ji stengdavosi 
ji paslėpti; niekada nepildavo ten nuodų. Negana to, ji tik 
apsimesdavo, kad barsto avižas ir kukurūzus aplink medžius; 
jai nepatiko nuodų kvapas. Ji išberdavo juos į purvą ant ke- 
lio ir prisisemdavo į maišelį smėlio bei žvyro, kurį paskui ir 
barstydavo. 

— Gerai praleiskite žiemą, pelės, — šnibždėdavo Melonija. 

Sidro namuose darėsi labai šalta; šeimininkai davė Melonijai 
malkomis kūrenamą krosnelę, kurios dūmus ji išleisdavo pro 
miegamojo langa; kūrenantis tai krosnelei, tualete neužšaldavo 
vanduo. Tą rytą, kai pamatė, kad užšalo lauko dušas, Melonija 
nusprendė keliauti toliau. Ji tik kelias akimirkas apgailestavo, 
kad negali pasilikti ir išgelbėti daugiau pelių. 

— Jeigu ieškai kito sodininkystės ūkio, — įspėjo ją brigadi- 
ninkas, — žinok, kad nerasi, kas samdytų žmones žiemą. 

— Žiemą norėčiau padirbėti mieste, — tarė Melonija. 

— Kokiame mieste? — paklausė brigadininkas. Melonija gūž- 
telėjo pečiais. Nedidelį savo daiktų ryšulėlį buvo patikimai 
suveržusi Čarlio diržu; ponios Grogan palto rankovės Melo- 
nijai siekė tik iki pusės dilbių, be to, tas paltas jai vos suėjo 
per pečius ir klubus, bet vis tiek atrodė, kad juo vilkėdama 

ji jaučiasi visai patogiai. — Meine nėra tikrų miestų, — pasakė 
jai brigadininkas. 

— Man nereikia labai didelio miesto, kad pasijusčiau kaip 
mieste, — tarė Melonija. 

Brigadininkas stebėjo ją žingsniuojančią keliu — maždaug 
iki tos vietos, kurią ji buvo priėjusi, kai jis atsisveikino su ja 
aną kartą. Buvo tas metų laikas, kai medžiai stovi pliki, dangus 
atrodo kaip švininis, o žemė po kojomis kasdien darosi vis 
kietesnė, — tačiau dar nesninga; jeigu ir atūžia kokia pūga, tai 
sniegas ilgai nesilaiko. 

Staiga brigadininkas kažkodėl labai panoro išvykti drauge 
su Melonija; jis pats nustebo apygarsiai burbtelėjęs: 

— Tikiuosi, kad greitai pasnigs. 

— Ką? — paklausė viena iš obuolių prekyvietėje dirbančių 
moterų. 

— Iki pasimatymo! — šūktelėjo brigadininkas Melonijai, bet 
ši jam nieko neatsakė. 

— Pagaliau atsikratėm, — tarė kažkuri iš moterų. 

— Pasileidėlė, — metė kita. 

— Ir kodėl gi ji pasileidėlė? — griežtai paklausė brigadinin- 
kas. — Gal matėt ją su kuo nors miegančią? 

— Ji tik valkata, — pareiškė viena iš moterų. 

— Ji bent jau įdomi, — atšovė brigadininkas. 

Moterys smalsiai jį nužvelgė, paskui viena tarė: 

— Ar tik nebūsi jos įsižiūrėjęs? 

— Galvą guldau, kad norėtum būti tas vaikinas, kurio ji ieš- 
ko, — pasakė kita. Tai išgirdusios visos prekyvietėje dirbančios 
moterys pašaipiai sukrizeno. 

— Nieko jūs nesuprantat! — pyktelėjo brigadininkas. — Ti- 
kiuosi, kad ji niekada neras to vaikino... jo labui! — pasakė. — Ir 
jos pačios, — dar pridūrė. 

Moteris, kurios storulis vyras kėsinosi išprievartauti Melo- 
niją, nusisuko, nenorėdama klausytis to pokalbio. Ji atsidarė 
ant stalo greta kasos aparato stovintį didžiulį bendrą ter- 
mosą — ketino įsipilti kavos; bet kavos ten nebuvo. Iš ter- 

moso pabiro užnuodytos avižos ir kukurūzai. Jei Melonija 
iš tikrųjų būtų norėjusi kurią nors iš moterų nunuodyti, 
nuodų būtų dėjusi mažiau. Visi suprato, jog tokiu poelgiu 
ji tik stengėsi kažką pasakyti; prekyvietės moterys žiūrėjo į 
užnuodytus grūdus netardamos nė žodžio, tarsi mėgindamos 
burti iš kaulų. 

— Dabar matot, ką turiu galvoje? — paklausė brigadininkas. 
Iš ant prekystalio stovinčios pintinės jis paėmė obuolį ir atsi- 
kando nemažą kąsnį; obuolys buvo per vėlai nuskintas, todėl 
jau kiek apšalęs ir toks miltingas, kad brigadininkas tučtuojau 
kąsnį išspjovė. 

Eiti keliu, vedančiu pajūrio link, buvo labai šalta, bet spar- 
čiai žingsniuodama Melonija truputį apšilo; kadangi tuo keliu 
niekas nevažiavo, ji, šiaip ar taip, turėjo eiti pėsčia. Pagaliau 
pasiekusi palei vandenyną nutiestą greitkelį, netrukus pamatė 
automobilį. Jos paimti sustojo išblyškęs, bet linksmas vaikinas, 
vairuojantis medžio plokščių prikrautą sunkvežimį. 

— „Jarmuto dažai ir šelakas“, jūsų paslaugoms, — tarė Melo- 
nijai tas vaikinas; jis buvo šiek tiek jaunesnis už Homerą Velzą 
ir — Melonijos nuomone —iš pažiūros ne tiek daug visko paty- 
ręs. Sunkvežimis dvokė medžio beicu, laku ir kreozotu. — Esu 
medienos apdorojimo meistras, — išdidžiai pasakė vaikinas. 

„Geriausiu atveju pardavėjas, — pagalvojo Melonija. — O gal 
tik prekių išvežiotojas.“ Ji nusišypsojo nepraverdama lūpų, 
stengdamasi nerodyti nuskeltų dantų. Vaikinas neramiai pa- 
simuistė — laukė, kad ji ką nors pasakytų pasisveikindama. 
„Galiu bet ką priversti nerimauti per mažiau negu minu- 
tę“, — pagalvojo Melonija. 

— Eee... Kur tu važiuoji? — paklausė vaikinas. Sunkvežimis 
taškydamas purvą lėkė tolyn. 

— Į miestą, — atsakė Melonija. 

— Į kurį miestą? — paklausė vaikinas. 

Dabar Melonija šypsodamasi pravėrė lūpas — sunerimęs 
vaikinas įsistebeilijo į gerokai nukentėjusią jos burną. 

— Tai tu man pasakyk, — tarė Melonija. 

— Man reikia į Batą, — bailiai išlemeno vaikinas. Melonija 
išpūtė akis, tarsi jis būtų kalbėjęs apie kažkokį batą, kurį jam 
reikia apsiauti. 

— Batą, — pakartojo ji. 

— Tai toks lyg ir miesto pavadinimas, — paaiškino jai me- 
dienos apdorojimo meistras. 

Tai buvo Klaros miestas! Daktaras Larčas arba Homeras 
Velzas Melonijai būtų iš karto pasakę — Klara į Sent Klaudą 
atvažiavo iš Bato! Bet Melonija to nežinojo, jai ir nerūpėjo; 
galvodama apie Klarą, ji visada jautė nemalonų pavydą. Home- 
ro Velzo santykiai su Klara buvo intymesni negu su Melonija. 
Tačiau Melonijai tikriausiai būtų buvę įdomu sužinoti, kad 
nuvažiavusi į Batą ji bus daug arčiau Vandenyno Vaizdo sodų, 
negu buvo, kai dirbo Jorko ūkyje, — ir kad kai kurie Bato 
gyventojai, ko gero, yra šį tą girdėję apie Vandenyno Vaizdo 
sodus; šiaip ar taip, daugelis žmonių Bate jai tikrai būtų galėję 
nusakyti kelią į Harts Heiveną arba Harts Roką. 

— Tu nori važiuoti į Batą? — atsargiai paklausė Melonijos 
sunerimęs vaikinas. 

Melonija jam vėl parodė nuskeltus dantis; ne nusišypsojo, 


ow we 


— Taip, — tarė ji. 


Volis namo parvažiavo Padėkos dienai; Kendė rudens pra- 
džioje namuose praleido keletą savaitgalių, bet Homeras taip 
ir nesugalvojo, kaip galėtų jai pasiūlyti susitikti be Volio. Volis 
nustebo sužinojęs, kad Homeras su Kende nesimatė; iš to, kaip 
Kendė sutriko, kai Volis išreiškė nuostabą, Homeras suprato, 
kad ir ji suko galvą, kaip galėtų jį pakviesti kur nors susitikti. 
Tačiau dabar kas penkiolika minučių reikėjo laistyti kalakutą 
ir dar dengti stalą, be to, Olivija taip džiaugėsi, kad namai vėl 
pilni, jog paprasčiausiai nebuvo laiko nesmagiai jaustis. 

Reimondas Kendalas Padėkos dienos pietus su Vortingto- 
nais valgė ne pirmą kartą, bet anksčiau šventėje visada pusiau 

sąmoningai dalyvaudavo ir Senis; dabar Rėjus keletą minučių 
stengėsi elgtis gal netgi pernelyg mandagiai, kol galiausiai ap- 
siramino ir ėmė su Olivija šnekėtis apie ūkio reikalus. 

— Tėtis elgiasi kaip per pasimatymą, — virtuvėje pasakė 
Kendė Olivijai. 

— Jaučiuosi pamaloninta, — tarė Olivija, spustelėdama 
Kendei ranką ir nusijuokdama. Bet daugiau nebuvo jokių 
kvailiojimų. į 

Homeras pasisiūlė supjaustyti kalakutą. Jis taip mikliai dar- 
bavosi peiliu, kad Olivija sušuko: 

— Homerai, tu turėtum būti chirurgas! 

Volis nusijuokė; Kendė žiūrėjo į savo lėkštę, arba į savo 
rankas ant kelių, o Rėjus Kendalas pasakė: 

— Šito vaikio tiesiog auksinės rankos. Kai turi geras rankas, 
jos visada prisimins darbą, kurį jau dirbo. 

— Kaip ir tavo rankos, Rėjau, — tarė Olivija, tais žodžiais nu- 
kreipdama visų dėmesį nuo Homero darbavimosi peiliu; Ho- 
meras kaip galėdamas greičiau nupjaustė mėsą nuo kaulų. 

Volis šnekėjo apie. karą. Pareiškė svarstąs, kad gal reikėtų 
mesti koledžą ir stoti į lakūnų mokyklą. 

— Tada, jei prasidėtų karas... na, jeigu ir mes įsiveltume... 
aš jau mokėčiau skraidyti. | 

— Tu taip nepadarysi, — pasakė jam Olivija. 

— Kodėl tu nori taip padaryti? — paklausė Kendė. — Manau, 
elgiesi savanaudiškai. 

— Ką čia kalbi, kodėl savanaudiškai? — nesuprato Volis. — Ka- 
ras juk už tėvynę, aš tarnaučiau tėvynei! 

— Tau tai būtų nuotykis, — tarė Kendė. — Todėl ir sakau, 
kad elgiesi savanaudiškai. 

— Kad ir kas būtų, tu taip nepadarysi, — pakartojo Olivija. 

— Aš buvau per jaunas, manęs neėmė į aną karą, — pasakojo 
Rėjus, — o dabar, jei prasidės dar vienas, būsiu jau per senas. 

— Tau pasisekė! — tarė Olivija. 

— Tikrai, — pasakė Kendė. 

Rėjus patraukė pečiais. 

— Nežinau, — tarė. — Norėjau eiti į aną karą. Mėginau pa- 
meluoti, kad esu vyresnis, bet kažkas mane įskundė. 

— Dabar mąstai kitaip, — pasakė Olivija. 

— Nesu tuo įsitikinęs, — paprieštaravo Rėjus. — Jei vėl bus 
karas, bus daug naujų ginklų — kuriama tokia technika, kokią 
sunku ir įsivaizduoti. 

— Aš mėginu įsivaizduoti, — tarė Volis. — Nuolat mintyse 
matau karą. 

— Bet ne mirtį, Voli, — pasakė Olivija Vortington, nešdama 
kalakuto griaučius į virtuvę. — Nemanau, kad kada būtum 
mėginęs įsivaizduoti mirtį. 

— Taigi, — tarstelėjo Homeras Velzas, nuolat mintyse ma- 
tantis mirtį. Kendė pažvelgė į jį ir nusišypsojo. 

— Gaila, kad neaplankei manęs nė vieną savaitgalį, Home- 
rai, — pasakė. 

— Taigi, kodėl neaplankei? — paklausė Volis. — Buvai per- 
nelyg užsiėmęs su Debra Petigru, štai kodėl. 

Homeras tik papurtė galvą. 

— Pernelyg užsiėmęs su Praktine triušio anatomija! — šūk- 
telėjo iš virtuvės Olivija. 

— Su kuo? — nustebo Volis. 

Bet Olivija klydo. Emęs lankyti baigiamosios klasės biologi- 
jos pamokas, Homeras jau po kokių trijų savaičių suvokė apie 
tyrinėjamo gyvulėlio kūno sandarą ir jos sąsajas su Žmogaus 
anatomija žinąs daug daugiau už lavoniškąjį mokytoją, poną 
Hudą. 

Kaip Vilburis Larčas galėjo nuspėti, būtent per šlapimo ir 
lyties organų sistemos nagrinėjimą paaiškėjo, kad ponas Hu- 
das ne ką apie tai teišmano, palyginti su prityrusiu jaunuoju 
daktaru Velzu. Kalbėdamas apie tris gimdos sklaidos pakopas, 
ponas Hudas visai susipainiojo. Triušio embrionas gimdoje 
būna tik trisdešimt dienų; gimsta nuo penkių iki aštuonių 
jauniklių. Kaip ir daugelis kitų primityvių gyvulėlių, triušis 
turi dvi visiškai išsivysčiusias gimdas — tokia šio organo sandara 
vadinama uterus duplex. O normali moters gimdos sandara, 

kurią Homeras Velzas buvo puikiai išnagrinėjęs, — kai du 
kiaušintakiai atsiveria į vieną gimdos ertmę, — vadinama uterus 
simplex. Trečia yra tarpinė gimdos sklaidos pakopa — kai du 
gimdos kūnai iš dalies suaugę; tokia gimda būna kai kurių 
žinduolių (pavyzdžiui, avių), ji vadinama uterus bicornis. 

Vargšas ponas Hudas, mėgindamas atskleisti gimdos pa- 
slaptis ant kreiduotos klasės lentos, sumaišė duplex su bicornis; 
avį pavadino triušiu (ir atvirkščiai). Tai palyginti dar nedidelė 
klaida; būtų buvę blogiau, jeigu jis būtų manęs, kad moteris 
turi dvi visiškai išsivysčiusias gimdas, ir suklaidinęs visą klasę; 
bet, šiaip ar taip, jis suklydo, ir Homeras Velzas tai pastebėjo. 
Jam pirmą kartą teko pataisyti už jį viršesnį žmogų. „„Našlaitis 
ypač sutrinka ir pasijunta nesaugus, kai atsiduria tokioje pa- 
dėtyje“, — rašė daktaras Vilburis Larčas. 

— Atleiskite, pone? — kreipėsi į mokytoją Homeras Velzas. 

— Klausau, Homerai, — tarė ponas Hudas. Tam tikroje švie- 
soje sulysęs jo kūnas atrodė lyg išpreparuotas — kaip daugybė 
triušių lavonėlių ant mokinių laboratorinių staliukų. Lyg nu- 
luptas, tik dar be kortelės su užrašu. Iš akių galėjai matyti, 
kad ponas Hudas malonus, kantrus, bet išvargęs; tai buvo 
vieninteliai ryškesni to žmogaus bruožai. 

— Atvirkščiai, pone, — pasakė Homeras Velzas. 

— Atsiprašau? — tarė ponas Hudas. 

— "Triušis turi dvi visiškai išsivysčiusias gimdas, triušio yra 
uterus duplex — ne avies, pone, — pasakė Homeras. — Avies 
gimdos du kūnai iš dalies suaugę, beveik kaip vienas — avies 
yra uterus bicornis. 

Mokiniai laukė, kas bus. Ponas Hudas sumirksėjo; akimirką 
atrodė kaip driežas, stebintis musę, bet staiga atsitraukė. 

— Argi aš ne taip sakiau? — paklausė šypsodamasis. 

— Ne, — sumurmėjo mokiniai, — sakėte atvirkščiai. 

— Ką gi, vadinasi, suklydau, — beveik linksmai tarė ponas 
Hudas. — Norėjau pasakyti, kaip sakėte jūs, Homerai. 

— Gal aš ne taip supratau, pone, — tarė Homeras, bet klasė 
suošė: 

— Ne, tu supratai teisingai. 

Neūužauga, vardu Bakis, su kuriuo Homeras turėjo kartu 
tyrinėti vieną triušio kūnelį, alkūne bakstelėjo Homerui į 
pašonę. 

— Iš kur tu viską taip moki apie putes? — paklausė. 

— Nežinau. Apieškok mane, jei netiki, — tarė Homeras 
Velzas. Tai buvo Debros Petigru mėgstamas pasakymas. 
Homeras su Debra žaisdavo savotišką žaidimą. Jis užduodavo 
jai klausimą, į kurį ji negalėdavo atsakyti. Ji juokdavosi: „Ne- 
žinau. Apieškok mane, jei netiki“. Ir Homeras Velzas, taręs 
„gerai“, imdavo ją grabinėti. „Ne čia!“ —šaukdavo Debra, nu- 
stumdama jo ranką, bet juokdamasi. Ji visada juokdavosi, ir 
visada nustumdavo jo ranką. Homeras Velzas niekaip negalėjo 
prisibrauti prie Debros Petigru uterus simplex. 

— Prisileistų tik jeigu jai pasipirščiau, — pasakė jis Voliui, 
kai juodu vėl buvo kartu Volio kambaryje, tą vakarą po Pa- 
dėkos dienos. 

— Aš taip toli neičiau, brolau, — tarė Volis. 

Homeras Voliui nepasakojo, kaip sutrikdė poną Hudą ir 
kaip tas žmogus po ano atsitikimo, sakytum, pasikeitė. Ponas 
Hudas visada buvo kaip lavonas, o dabar atrodydavo dar ir ne- 
išsimiegojęs, — tarsi būtų ne tik negyvas, bet dar ir persidirbęs; 
tarsi per naktis kaltų triušio anatomiją, kad daugiau nesupa- 
iniotų jokių gimdų. Kita vertus, pervargęs jis buvo gal jau ne 
toks panašus į lavoną, bet tik todėl, kad nuovargis — gyvybės 
požymis, bent jau viena iš žmogiškumo apraiškų. Ponas Hu- 
das dabar atrodė taip, tarsi lauktų, kada galės išeiti į pensiją, 
tikėdamasis, kad iki tol išgyvens. 

„Kur aš mačiau tokią žmogaus veido išraišką?“ — galvojo 
Homeras Velzas. 

Seselė Andžela arba seselė Edna, ar netgi ponia Grogan, 
būtų galėjusios jam priminti; jos visos tokią žmogaus veido 
išraišką matydavo nuolat — tokį baisų nuovargį, keistai sumi- 
šusį su lūkesčiu, širdį slegiantį nerimą, lyg ir nesuderinamą su 
vaikišku tikėjimu. Daugelį metų visa tai galima buvo įžvelgti 

Vilburio Larčo veide, netgi kai jis atrodydavo visiškai ramus; 
pastaruoju metu seselė Andžela ir seselė Edna, ir netgi ponia 
Grogan, tai matydavo ir savo veiduose. 

— Ko mes laukiame? —vieną rytą paklausė seselė Edna sese- 
lės Andželos. Atrodė, kad kažkas artėja, kažkas neišvengiamai 
pasikeis. Gerosios moterys jautėsi taip pat įžeistos dabar jau 
visiems žinomos Gudhol ir Gingričo anketos, kaip, jų įsitiki- 
nimu, turėjo jaustis įžeistas daktaras Larčas; atrodė, kad Larčą 
neįprastai pralinksmino buvusio Snoujo Medouzo atsakymai; 
taryba, nusprendusi, kad jie išties pagirtini, atsiuntė Snoujo 
užpildytą anketą paskaityti ir daktarui Larčui. 

Į klausimą, ar Sent Klaude jis buvo „tinkamai prižiūrimas“, 
Snoujis atsakė, kad daktaras Larčas ir seselės nė akimirką neiš- 
leisdavo jo iš akių. O dėl „reikiamos medicininės priežiūros“, 
tai Soujis Medouzas patarė tarybai „paprasčiausiai paklausti 
Fazio Stouno“. Snoujo nuomone, daktaras Larčas tiesiog kvė- 
pavo už Fazį. „Niekada daugiau negirdėjau, kad taip švokštų 
plaučiai, — rašė Snoujis Medouzas, — bet Larčas prijungė tą 
vaiką prie tikrų tikriausio gelbėjimo aparato.“ Atsakydamas į 
klausimą, ar įtėviai jam buvo parinkti „rūpestingai ir tinka- 
mai“, Snoujis Medouzas pareiškė, kad daktaras Larčas tokius 
keblius reikalus, kai gali pasikliauti tik nuojauta, tvarko tie- 
siog genialiai. „Kaip jis galėjo žinoti, kad aš iš karto pritapsiu 
baldininkų šeimoje? Na, sakau jums, jis žinojo, — rašė globos 
tarybai Snoujis Medouzas (dabar jau Robertas Mašas). — Su- 
prantate, privati nuosavybė, kai viskas priklauso tau... gal kai 
kas to nevertintų. Bet noriu jums pasakyti, kad našlaičiui 
baldai — labai svarbus dalykas.“ 

— Kažkuri iš jūsų, matyt, išmetėt tą berniuką iš rankų ir 
jis krito ant galvos, — pasakė Vilburis Larčas seselei Ednai ir 
seselei Andželai, bet jiedvi matė, kad jam labai patiko Snoujo 
atsakymai. 

Tačiau teisybės dėlei taryba Larčui atsiuntė ir ne taip 
džiaugsmingai užpildytą Kerlio Dėjaus anketą. Rojus Rin- 
fretas iš Butbėjaus tiesiog kunkuliavo pykčiu. „Kai mane įsi- 

vaikino vaistininkai, jaučiausi pasirengęs ne ką geriau negu 
tada, kai man nukirpo virkštelę, — rašė Rojus (Kerlis) Rinfre- 
tas. — Gražiausia pasaulyje pora išvažiavo su našlaičiu, kurio 
išvis nereikėjo įvaikinti, kuris net nenorėjo būti įvaikintas, 
o mane pasičiupo vaistininkai!“ — skundėsi Kerlis. „Apie 
kokią priežiūrą galima kalbėti, kai maži vaikai užgriūva ant 
negyvėlių? — klausė jis tarybos. — Tik įsivaizduokite: tą pačią 
dieną aš žolėje randu lavoną, mano svajonių įtėviai išsiveža 
kitą, daktaras Larčas man pasako, kad prieglauda — ne kokia 
gyvūnėlių parduotuvė, ir netrukus mane pasiima du vaisti- 
ninkai, kad dirbčiau jų vaistinėje, be jokio užmokesčio. Ir jūs 
tai vadinate įvaikinimu!“ 

— Ak tu, koks nedėkingas snarglius! — sušuko seselė An- 
džela. 

— Nagi, Kerli Dėjau, ar tau ne gėda? — Seselės Ednos klau- 
simas taip ir pakibo viskam abejingame ore. 

— Jei tas berniūkštis būtų čia, — tarė seselė Andžela, —tikrai 
persimesčiau jį per kelį! 

„O kodėl anketos neužpildė mūsų Homeras Velzas?“ — ste- 
bėjosi moterys. 

„Tai kas gi čia nedėkingas?“ — pagalvojo Vilburis Larčas, 
bet prikando liežuvį. 

Seselė Andžela savojo prikąsti nesirengė. Ji iš karto parašė 
laišką Homerui Velzui; daktaras Larčas būtų supykęs, jei būtų 
tai sužinojęs. Seselė Andžela viską išdėstė be užuolankų. 
„Ta anketa — mažiausia, ką tu gali padaryti, — rašė ji Home- 
rui. — Mums visiems čia reikia paramos. Kad ir kaip puikiai 
leidi laiką (bent jau man taip atrodo), nedrįsk pamiršti, kad 
gali būti naudingas. Nepamiršk, kur tavo namai. Ir jei kartais 
sutiktum kokį jauną gydytoją ar seselę, kurie mums prijaustų, 
manau, supranti, kad turėtum mus jiems rekomenduoti — ir 
juos mums. Juk žinai, mes nejaunėjam.“ 

Mielas Homerai, — rašė daktaras Larčas kitą dieną išsiųstame 
laiške, — aš sužinojau, kad globos taryba mėgina bendrauti 
su kai kuriais anksčiau Sent Klaude gyvenusiais našlaičiais 
ir prašo užpildyti kvailą anketą. Atsakyk į jų klausimus, kaip 
tau patinka, bet, būk geras, būtinai atsakyk. Ir nenustebk, 
jei gausi iš jų kitokių, galbūt tau nerimą sukelsiančių laiš- 
kų. Turėjau būti atviras, pasakodamas jiems apie našlaičių 
sveikatą. Tiesa, nemačiau prasmės pranešti, kad „praradau“ 
Fazį Stouną, sirgusį kvėpavimo takų liga, — Faziui iš tokio 
mano prisipažinimo juk vis tiek nebūtų jokios naudos, — bet 
papasakojau tarybai apie tavo širdį. Pamaniau, jei man 
kada kas atsitiktų, turėtų būti kas nors, kas žino. Atleisk, 
kad anksčiau tau nieko nesakiau apie tavo sveikatos būklę. 
Dabar apie tai rašau todėl, kad geriau pagalvojęs supratau, 
jog nenoriu, kad apie tavo širdį tau pirmas papasakotų kas 
nors kitas. Taigi: NESIJAUDINK! To, kas tau yra, aš net 
nevadinčiau širdies liga; tas sutrikimas toks nedidelis; anks- 
tyvoje vaikystėje tavo širdies ūžesys buvo aiškiai girdimas, 
bet paskutinį kartą tikrindamas — kai tu miegojai, tikriausiai 
neprisimeni — įsitikinau, kad jis beveik visiškai išnykęs, ir aš 
vis delsiau, nenorėjau apie tą tavo širdies sutrikimą tau nieko 
sakyti, kad be reikalo nesijaudintum. (Jaudinimasis galėtų 
pabloginti tavo būklę.) Tai, kas tau yra (ar buvo), vadinama 
plautinio kamieno vožtuvo stenoze, bet BŪK GERAS, NE- 
SIJAUDINK! Tai menkniekis, arba beveik menkniekis. Jei 
norėsi sužinoti daugiau, galėsiu tau viską paaiškinti. Dabar 
aš tik bijojau, kad neimtum sielotis, išgirdęs kokią nesąmonę 
iš tos kvailos globos tarybos. Noriu tau pasakyti, kad tu turi 
tik vengti ypatingų sukrėtimų ir pernelyg didelės įtampos, 
o šiaip gali gyventi normalų gyvenimą. 


„Normalų gyvenimą? — galvojo Homeras Velzas. — Aš —be- 
duinas, kuriam sutrikusi širdis, o daktaras Larčas man sako, 
kad galiu gyventi normalų gyvenimą? Aš įsimylėjęs savo ge- 
riausio — vienintelio — draugo merginą, bet ar čia ir yra tai, ką 

Larčas pavadintų „ypatingu sukrėtimu“'? O ką jausdavau ben- 
draudamas su Melonija, jei ne „pernelyg didelę įtampą“ ?“ 

Kiekvieną kartą, kai tik Homeras Velzas prisimindavo Me- 
loniją (tai būdavo nedažnai), jis jos ilgėdavosi; paskui supyk- 
davo ant savęs. „Kodėl turėčiau jos ilgėtis?“ — nesuprasdavo. 
Jis stengėsi negalvoti apie Sent Klaudą; kuo ilgiau buvo toli 
nuo prieglaudos, tuo sunkesnis jam atrodė tenykštis gyveni- 
mas, — tačiau apie tai susimąstęs jis ilgėdavosi ir to gyvenimo. 
Ir seselės Andželos, ir seselės Ednos, ir ponios Grogan, ir 
daktaro Larčo; ilgėdavosi visų. Ir pykdavo ant savęs už tai, kad 
ilgisi; jo širdis jam nedavė nė menkiausio ženklo, iš kurio jis 
būtų galėjęs suprasti, kad gyvenimas Sent Klaude ir yra toks, 
kokio jis trokšta. 

Homerui patiko gyventi Vandenyno Vaizdo soduose. Jis 
svajojo apie Kendę ir gyvenimą su ja. Kai ji vėl išvažiavo į 
Kamdeną, jis stengėsi apie ją negalvoti; o kadangi negalėjo 
galvoti apie Volį, negalvodamas apie Kendę, jam gerokai pa- 
lengvėjo, kai Volis išvyko į Oroną, — nors jis Volio ilgėjosi 
visą tą rudenį. 

„Kai našlaitis prislėgtas, — rašė Vilburis Larčas, — jam norisi 
meluoti. Meluodamas bent jau esi labai užsiėmęs, turi nuolat 
būti viskam pasirengęs, nes staiga pasijunti atsakingas už tai, 
kas nutiks dėl tavo melo. Kai meluoji, turi būti budrus, negali 
užsimiršti, kad tavo melas neišaiškėtų. Našlaičiai patys nepasi- 
renka savo likimo; juos sunkiausia įtikinti, kad ir kitų žmonių 
gyvenimas kartais pakrypsta ne taip, kaip jie norėtų. 

Kai meluoji, manaisi galįs kai ką nulemti savo gyvenime. 
Našlaičius nuolat ima pagunda meluoti. Aš tai žinau, — toliau 
rašė daktaras Larčas. — Žinau, nes ir pats jiems meluoju. Man 
patinka meluoti. Kai meluoji, jautiesi apgavęs likimą —ir savo, 
ir visų kitų.“ 

Taigi Homeras Velzas užpildė anketą; jo atsakymai į klau- 
simus buvo tikra odė Sent Klaudui. Kaip vieną iš daugelio 
mėginimų „kasdienį prieglaudos gyvenimą priartinti prie ap- 
linkinės bendruomenės gyvenimo“ jis paminėjo apleistų Sent 


m - ;—aanst aaura uv I 


Klaudo pastatų „rekonstrukciją“. Be to, jis pamelavo seselei 
Andželai, tačiau tai buvo nedidelis melas — taip meluojama, 
kad kiti žmonės jaustųsi geriau. Homeras jai parašė, kad pa- 
metė gautą anketą — tik todėl iki šiol neužpildė. Gal taryba 
atsiųsianti jam dar vieną? (Gavęs antrą anketą, jis žinos, kad 
laikas išsiųsti tą, kurią jau turi taip kruopščiai užpildęs, — taigi 
atrodys, kad į klausimus jis atsakė spontaniškai, iš anksto nie- 
ko neapgalvojęs.) 

Rašydamas laišką daktarui Larčui, Homeras stengėsi neiš- 
siduoti, kad nerimauja. Taip, jis būsiąs dėkingas, jei galėsiąs 
daugiau sužinoti apie plautinio kamieno vožtuvo stenozę. Ar 
daktaras Larčas, pavyzdžiui, nemanąs, kad jam, Homerui, rei- 
kėtų kas mėnesį tikrintis? (Daktaras Larčas, be abejo, atsakė 
esąs įsitikinęs, jog tai nebūtina.) Gal yra kokių požymių, iš 
kurių pats Homeras galėtų suprasti, kad kažkas negerai; gal 
jis kaip nors pats galėtų pasiklausyti, ar vėl nepasigirs širdies 
užesys? ( Daktaras Larčas patarė jam nusiraminti; nes tai ge- 
riausia, ką jis galįs padaryti, — tiesiog nusiraminti.) 

Stengdamasis nusiraminti Homeras prismeigė atliekamą 
anketą — tą, kurios neužpildė, — prie Volio kambario sienos, 
šalia elektros jungiklio; taigi klausimai apie našlaičių gyvenimą 
Sent Klaude atsidūrė panašioje vietoje kaip ir popieriaus lapas 
su niekam nerūpinčiomis taisyklėmis, kasmet prisegamas prie 
sienos sidro namuose. Eidamas pro šalį Homeras vis žvilg- 
telėdavo į tuos klausimus, į kuriuos atsakydamas taip puikiai 
melavo, — jam, pavyzdžiui, kiekvieną kartą, kai įeidavo į Volio 
kambarį arba iš jo išeidavo, būdavo labai malonu pamąstyti 
apie tai, „kaip galima būtų geriau tvarkyti Sent Klaudo prie- 
glaudos reikalus ir jai vadovauti". 

Dabar naktimis nemigos kankinamas Homeras klausydavosi 
naujos muzikos; plikos obelų šakos, nuo kurių jau buvo nu- 
skinti visi obuoliai, garsiai barškėjo, vis užkliudydamos viena 
kitą gruodžio pradžios vėjyje: taukšt, paukšt. Gulėdamas lovo- 
je — žiūrėdamas į ryškius kaulo spalvos mėnesienos nušviestų 


ant krūtinės sunertų savo rankų kontūrus — Homeras Velzas 

galvodavo, kad medžiai gal stengiasi nusipurtyti nuo šakų 
sniegą, nors sniego dar nėra. 

Gal medžiai žinojo, kad tuoj prasidės karas, bet Olivija 
Vortington apie tai negalvojo. Ji metai iš metų, kiekvieną žie- 
mą, girdėdavo tokį sodo barškėjimą; matydavo medžių šakas, 
kai jos būdavo plikos, paskui pasipuošusios sniego nėriniais, 
paskui vėl plikos. Dabar pakrantės vėjai trapų sodą purtė taip 
smarkiai, kad vienas kitą pliekiantys medžiai buvo panašūs į 
visokiausiomis pozomis sustingusius ginklais žvanginančius 
kareivius, tačiau Olivija tai buvo mačiusi ir girdėjusi jau dau- 
gybę kartų, todėl nesuprato, kad artinasi karas. Gal šį gruodį 
medžiai jai ir atrodė ypač pliki, bet Olivija manė, jog taip yra 
todėl, kad ji pirmą kartą sulaukė žiemos be Senio. 

„Suaugę Žmonės neieško pranašingų ženklų įprastuose da- 
lykuose, — rašė daktaras Vilburis Larčas Trumpoje Sent Klaudo 
istorijoje, — o našlaitis nuolat tikisi išvysti kokį nors ženklą.“ 

Homeras Velzas, žiūrėdamas pro Volio kambario langą, 
nuplikusiame sode tikėjosi išvysti ateitį — ne tik savo, bet ir 
Kendės, ir Volio. Kažkur ten, tarp tų sušalusių šakų, tikrai buvo 
galima įžvelgti ir daktaro Larčo ateitį —ir netgi Melonijos. „O 
kokia bus Dievo darbo ateitis?“ — galvojo Homeras Velzas. 


Sent Klaude nebuvo matyti jokių artėjančio karo ženklų; ir 
tai, kas įprasta, ir kas neįprasta, ten gožė kasdieniai darbai bei 
įpročiai. Nėštumas baigdavosi kūdikio gimimu arba abortu; 
našlaitis būdavo įvaikinamas arba laukdavo, kada bus įvaikin- 
tas. Kai būdavo sausa ir šaldavo be sniego, vėjo nešiojamos 
pjuvenos dirgindavo Sent Klaudo gyventojams akis, nosis ir 
gerkles; pjuvenų ore nebūdavo tik kurį laiką po to, kai pa- 
snigdavo. Per atlydį sniegas aptirpdavo ir susigumuliavusios 
pjuvenos imdavo dvokti kaip šlapias kailis; kai spustelėdavo 
šaltis, pjuvenos vėl pasirodydavo — vėl sausos, kažkaip iš- 
lindusios į sniego paviršių, — ir vėl visiems perštėdavo akys, 
varvėdavo nosys, visi kosėdavo ir krenkšdavo. 

— Pasidžiaukime kartu su Smoukiu Fildsu, — iškilmingai 
pasakė daktaras Larčas berniukų skyriuje. — Smoukis Fildsas 
rado šeimą. Labanakt, Smouki. 

— Labanakt, Šmouki! — tarė Deividas Koperfildas. 

— Lanakt! — sušuko mažylis Stirfortas. 

„Labanakt, mažasis maisto kaupėjau“, — mintyse pasakė se- 
selė Andžela. Kad ir kas jį įsisūnijo, ji žinojo, jog tie žmonės 
netrukus susivoks, kad reikia rakinti šaldytuvą. 

Tą gruodžio rytą įsitaisiusi prie lango, pro kurį Melonija 
kadaise žiūrėdavo į pasaulį, — kartais pareikšdama savo nuo- 
monę apie tai, ką mato, kartais ne, — Marija Agnesė Kork 
stebėjo nuo geležinkelio stoties įkalnin ateinančias moteris. 
„Jos neatrodo nėščios“, — galvojo Marija Agnesė. 

Ant plikos kalvos, kurią Volis Vortingtonas įsivaizdavo ap- 
sodintą obelimis, Deividas Koperfildas mėgino per pirmąjį 
šlapią sniegą tempti kartoninę dėžę. Toje dėžėje pirmiau buvo 
keturi šimtai sterilių higieninių paketų; Koperfildas tai žinojo, 
nes pats juos išėmė — ir įkėlė į dėžę mažąjį Stirfortą, kalvos 
papėdėje. Netoli viršūnės jis suprato, kad gal negerai padarė. 
Jam buvo baisiai sunku vilkti Stirfortą į kalną, be to, nuo 
berniuko svorio — ir todėl, kad sniegas buvo šlapias, — dėžės 
dugnas sukežo. Koperfildas jau abejojo, ar tokios savotiškos 
rogės apskritai slys žemyn, net jeigu jam pavyks užboginti tą 
kiuženą į patį viršų. 

— Labanakt, Smouki! — dainavo Stirfortas. 

— Usišiaupk, kvėsa, — burbtelėjo Deividas Koperfildas. 

Daktaras Larčas buvo labai pavargęs. Jis ilsėjosi vaistinėje. 
Pilkoje žiemos šviesoje ir baltos vaistinės sienos atrodė pilkš- 
vos, ir akimirką Larčas nesusigaudė, kuris dabar paros me- 
tas —ir metų laikas. „Nuo šiol, — galvojo jis, — nieko nedarysiu 
be priežasties. Nežengsiu nė vieno nereikalingo žingsnio.“ 

Mintyse jis vėl išvydo reikiamu kampu pakreiptą makšties 
skėtiklį ir pro jį puikiai matomą gimdos kaklelį. Kieno gimdos 
kaklelį? Net užsimigdęs eteriu Larčas dešinės rankos nykš- 


čiu ir smiliumi užveržė veržlytę, tvirtai laikančią pražiodyto 

skėtiklio dalis, ir pastebėjo stulbinamai šviesių gaktos plaukų 
garbanėlę, prilipusią prie jo riešo plaukelių. Ta garbanėlė buvo 
papurtė riešą, lengvutė garbanėlė tiesiog pakibo ore. Apsvaigęs 
nuo eterio, jis ištiesė ranką ir, kad kiek, būtų ją pagriebęs. 
„Taip — jos gimdos kaklelis, — galvojo Vilburis Larčas. — Kuo 
ji ten vardu?“ 

— Jos vardas kaip lėlės, — garsiai pasakė Larčas. — Kendė! — 
staiga prisiminė. Ir ėmė juoktis. Seselė Edna, kuri kaip tik 
ėjo pro vaistinę, sulaikiusi kvapą klausėsi jo juoko. Bet nors ji 
nekvėpavo, nuo eterio garų senos jos akys paplūdo ašaromis. 
Nuo eterio garų ir nuo pjuvenų. Ir dar todėl, kad aplinkui 
buvo daugybė našlaičių — galvodama apie kai kuriuos iš jų, 
seselė Edna dažnai apsiašarodavo. 

Ji atidarė laukujes ligoninės duris, kad į koridorių įeitų bent 
kiek gryno oro. Matė, kaip svyruodama nuo kalvos leidžiasi 
kartoninė dėžė; seselė Edna prisiminė, kad anksčiau toje dė- 
žėje buvo sterilūs higieniniai paketai, bet nežinojo, kas joje 
dabar. Suprato, kad kažkas sunkaus, nes dėžė žemyn slydo ne- 
tolygiai, vis stabčiodama. Tarpais ji čiūžtelėdavo greičiau, kiek 
pašliuoždavo beveik už nieko neužkliūdama, tačiau netrukus, 
užvažiavusi ant kokio akmens ar pliko, patižusiu sniegu ne- 
padengto kalvos plotelio, staiga pakrypdavo į šoną ir kone 
sustodavo. Pirmas mažas kūnelis, kūlvirsčia išvirtęs iš tos 
dėžės ir nuriedėjęs šlaitu žemyn, buvo Stirfortas; seselė 
Edna jį pažino iš per didelių pirštinių ir megztos kepurės, 
vis užslenkančios jam ant akių. Kurį laiką jis į pakalnę ritosi 
beveik neatsilikdamas nuo dėžės, bet galiausiai jį sustabdė 
didelis plikos sušalusios žemės lopas. Seselė Edna žiūrėjo, 
kaip mažasis Stirfortas kopia atgal į viršų pasiimti pamestos 
pirštinės. 

Kitas, didesnis kūnelis, irgi išlėkęs iš dėžės, neabejotinai 
buvo Deividas Koperfildas; jis žemyn riedėjo abiem rankom 
įsikibęs į nemažą sutežusio kartono gabalą. Dėžė skriedama 
į pakalnę visai suiro. 

— Sūdas! — sušuko Deividas Koperfildas. Seselė Edna pa- 
galvojo, kad kai jis toks šveplas, bent jau ne taip šlykščiai 
skamba jo keiksmai. 

— Uždarykite tas duris, — tarė daktaras Larčas, pasirodęs 
koridoriuje seselei Ednai už nugaros. 

— Aš tik norėjau įkvėpti gryno oro, — kandžiai pasakė seselė 
Edna. | 

— Nejaugi? — nusišiepė Vilburis Larčas. — O aš pamaniau, 
kad mėginate sušaldyti negimusius kūdikius. 

„Gal kada nors taip ir bus daroma', — dingtelėjo į galvą 
seselei Ednai. Jai tikrai buvo įdomu, kaip tai bus daroma at- 
eityje. 


Gruodžio mėnesį pripučiamasis čiužinys, ant kurio mėgo 
plaukioti Senis Vortingtonas, tebeplūduriavo baseine; vėjo 
gainiojamas iš vieno galo į kitą, jis traiškė ploną kaip nėriniai 
ledą, vis aptraukiantį baseino pakraščius. Olivija su Homeru 
iš baseino jau buvo išleidę maždaug trečdalį vandens, kad jis 
nepersipildytų, kai ims lyti lietūs ir tirpti sniegas. 

Senio čiužinys, tik truputį pabliūškęs atšalus orui, suko ir 
suko ratus baseine kaip žirgas be raitelio; šuoliais lėkė, kur tik 
jį nešė vėjas. Olivija kasdien žiūrėdavo į jį pro virtuvės langą, 
ir Homeras vis galvojo, kada ji pagaliau pasakys, kad reikėtų 
to čiužinio atsikratyti. 

Vieną savaitgalį namo iš Kamdeno parvažiavo Kendė; 
Homeras visai sutriko, nežinodamas, kaip turėtų su ja elgtis. 
Penktadienis jam buvo nekokia diena, jis niekaip negalėjo ap- 
sispręsti. Į biologijos pamoką nuėjo anksčiau laiko, tikėdamasis 
įkalbėti poną Hudą, kad šis arba duotų jam skrosti kitą triušį, 
arba leistų laboratorinį darbą atlikti drauge su kuriuo nors 
kitu mokiniu, ne su tuo mažvaikiu Bakiu. Bakis sugebėdavo 
sumaigyti triušio vidurius vos prie jų prisilietęs, be to, Homerą 
tiesiog iš proto varė įkyrus ir kvailas to mulkio domėjimasis 
visokių gyvūnėlių dauginimosi organais. Pastaruoju metu 

Bakis vis nesiliovė šnekėjęs apie tai, kad sterblinių gyvūnų 
patelės turi po dvi makštis. 

— Dvi skylės! Ar tu įsivaizduoji? — paklausė Bakis Homero. 

— Taip, — tarė Homeras Velzas. 

— Tik tiek tegali pasakyti? — nustebo Bakis. — Negi nesu- 
voki? Jei būtum žiurkėnas, galėtum dulkinti patelę kartu su 
savo draugeliu! 

— Kodėl man tai turėtų patikti? — nesuprato Homeras. 

— Dvi putės! — užsidegęs pasakė Bakis. — Tu visai neturi 
vaizduotės. 

— Manau, kad netgi žiurkėnams neįdomu tai, apie ką čia 
šneki, — tarė Homeras Velzas. 

— Tai ir norėjau pasakyti, kvaily, — karščiavosi Bakis. — Šitoks 
švaistymas — duoti dvi putes žiurkėno patelei! Matei, kaip jie 
bėga, įsilipę į tuos savo ratukus? Tikri bepročiai! O tu ar ne- 
kuoktelėtum, jei žinotum, kad tavo svajonių mergina turi dvi 
putes, bet jai vis tiek tai nerūpi? 

— Mano svajonių mergina, — garsiai ištarė Homeras Velzas. 

Homerui atrodė, jog pakankamai beprotiška ir tai, kad jo 
svajonių mergina turi du ją mylinčius vaikinus. 

Taigi jis anksčiau laiko nuėjo į biologijos pamoką prašyti 
mokytojo arba kito triušio, arba kito porininko vietoj to pa- 
mišėlio Bakio. 

Jų klasėje, kai Homeras ten nuėjo, dar buvo nesibaigusi 
geografijos pamoka; o kai mokiniai išsiskirstė, Homeras pa- 
matė, kad ant lentos tebekaba išvynioti didžiuliai pasaulio 
žemėlapiai. 

— Gal galėčiau pažiūrinėti žemėlapius, iki savo pamo- 
kos? — paprašė Homeras geografijos mokytojo. — Paskui su- 
vyniosiu. 

Taigi jis liko vienas, akis į akį su pasauliu, ir pirmą kartą ga- 
lėjo atidžiai jį apžiūrėti — visą pasaulį, nors ir labai netikroviškai 
išplotą ant klasės lentos. Kiek paieškojęs rado Meiną, kuris jam 
pasirodė labai mažas. Netrukus pamatė ir Pietų Karoliną; ilgai 
stebeilijo į ją neatitraukdamas akių, tarsi būtų tikėjęsis įžiūrėti, 

kurioje vietoje yra ponas Rouzas ir kiti migrantai. Homeras 
buvo prisiklausęs šnekų apie Vokietiją; ją rado lengviau negu 
Meiną. Nustebo pamatęs, kokio didumo iš tikrųjų yra Anglija; 
iš Čarlzo Dikenso knygų jam buvo susidaręs įspūdis, kad ji 
daug didesnė. 

O vandenynas, kuris atrodydavo toks neapmatomas, kai 
Homeras žvelgdavo į jį nuo Rėjaus Kendalo prieplaukos... na, 
pasaulio vandenynai buvo dar didesni, negu jis įsivaizdavo. 
Tačiau Sent Klaudo, kuris užėmė tiek daug vietos Homero 
gyvenime, Meino žemėlapyje išvis nebuvo įmanoma rasti. 
Homeras jo ieškojo pasiėmęs geografijos mokytojo didinamąjį 
stiklą, kai staiga suvokė, kad jam už nugaros visa jo klasė, su- 
sirinkusi į biologijos pamoką, jau sėdi suoluose. Ponas Hudas 
į jį žiūrėjo kažkaip keistokai. 

— Ieškai savo triušio, Homerai? — paklausė ponas Hudas. 
Klasei tas jo pajuokavimas baisiai patiko, ir Homeras supra- 
to, kad — bent jau šiandien — jam tikrai nepavyks atsikratyti 
Bakio. 

— Tu tik pagalvok, — pašnibždomis tarė Bakis, pamokai jau 
baigiantis. — Jei Debra Petigru turėtų dvi skylutes, į vieną iš 
jų gal tave ir įsileistų. Dabar matai, kaip tai būtų naudinga? 

Mintys apie dvi makštis, deja, neišėjo Homerui iš galvos 
per visą penktadienio vakaro pasimatymą su Debra Petigru. 
Bate buvo rodomas filmas su Fredu Asteru, tačiau, kad ten nu- 
kaktum, važiuoti reikėjo kone valandą, į vieną pusę; be to, ką 
Homeras Velzas išmanė apie šokius? Jam tai nerūpėjo. Debros 
vis kviečiamas, jis jau keletą kartų buvo atsisakęs drauge su 
ja lankyti šokių pamokas; ir dabar galvojo, kad jeigu ji taip 
nori pamatyti tą filmą su Fredu Asteru, gali važiuoti su kuo 
nors iš savo šokių klasės. Jau darėsi per šalta paprasčiausiai 
sėdėti automobilyje prie vandenyno. Olivija mielai leisdavo 
Homerui į pasimatymus važiuoti furgonu. Netrukus turėjo 
būti įvestas degalų normavimas, taigi Homeras tikėjosi, kad 


pagaliau pasibaigs tas nepaliaujamas važinėjimas. 

Jis nusivežė Debrą Petigru į Keip Keneto atrakcionų parką. 
Neveikiantis, neapšviestas apžvalgos ratas mėnesienoje atrodė 
kaip kokia atraminė konstrukcija pirmam pasaulyje raketos 
startui — arba kaip kažkokio dinozaurų laikų gyvūno griaučiai. 
Homeras mėgino Debrai papasakoti, kaip ponas Rouzas dar- 
buojasi peiliu, bet jai rūpėjo tik Fredas Asteras; taigi Homeras 
nusprendė, jog veltui aušintų burną, pasakodamas gerą istoriją, 
kai Debra tokia surūgusi. Juodu nuvažiavo į Keip Keneto įva- 
žiuojamąjį kino teatrą, kuris buvo „uždarytas žiemai“; galėjai 
pamanyti, kad Homeras su Debra kartoja kažkieno jau išgy- 
vento meilės romano scenas — išgyvento seniai, ne praėjusią 
vasarą; tai turėjo būti ankstesnės kartos žmonių romanas. 

— Nesuprantu, kodėl tau nepatinka šokiai, — pasakė Debra. 

— Aš irgi nesuprantu, — tarė Homeras Velzas. 

Buvo dar anksti, kai jis parvežė Debrą į namus Kenet Kor- 
nerse, kur žiemą gyveno jos šeima; tie patys visą vasarą matyti 
niršūs šunys dabar buvo čia, užsiauginę tankesnį kailį, nuo 
karšto kvėpavimo apšerkšnijusiais snukiais. Debra su Homeru 
anksčiau buvo šnekėję, kad vasarnamyje prie Drinkvoterio 
ežero galėtų surengti lyg ir vakarėlį; tiesa, namas ten nešildo- 
mas, ir jie nedegtų šviesų, kad kas nepamanytų, jog įsilaužė 
vagys, ir nepraneštų policijai; tačiau nepaisant visų tų nepato- 
gumų, būtų tikrai malonu pasijusti niekieno neprižiūrimiems. 
„Kam to reikia?“ — galvojo Homeras Velzas. Jis žinojo, kad 
vis tiek neprisibrautų prie Debros Petigru — net jeigu ji turėtų 
dvi makštis. Drauge praleidę nuobodų penktadienio vakarą ir 
dabar žiūrėdami, kaip nuo šunų šnopavimo sniego kristalėliais 
apsitraukia furgono vairuotojo pusės langas, juodu apie tokį 
viliojantį vakarėlį nebešnekėjo. 

— Tai ką veiksim rytoj vakare? — atsidususi paklausė Debra. 

Homeras stebėjo, kaip vienas iš šunų graužia šoninio vaizdo 
veidrodėlį. 

— Na, ketinau užsukti pas Kendę — ji parvažiavo namo iš 
Kamdeno, —tarė Homeras. — Nebuvau su ja susitikęs nė vieną 
savaitgalį, visą šį rudenį, o Volis prašė, kad ja pasirūpinčiau. 

— Susitiksi su ja be Volio? — paklausė Debra. 

— Taip, — atsakė Homeras. Furgono nosis buvo tokia trumpa 
ir buka, kad aplinkui puldinėjantys šunys lengvai galėjo pa- 
siekti priekinį stiklą — jiems net nereikėjo ropštis ant variklio 
dangčio. Vienas didelis šuo, letenomis užkabinęs valytuvą, 
atlaužė jį atgal ir paskui su trenksmu paleido; valytuvas atrodė 
sulinkęs; buvo aišku, kad jis gerai nebepriglus prie stiklo. 

— Matysi ją vieną, — tarė Debra. 

— Arba su tėvu, — pasakė Homeras. 

— Žinoma, —tarstelėjo Debra Petigru, lipdama iš furgono. Ji 
kiek per ilgai laikė atidarytas dureles. Vienas iš šunų — smailia 
galva, panašus į dobermaną — kaip kulka puolė į vidų; buvo 
įlindęs iki pusės, sunkia krūtine užsigulęs ant keleivio sėdynės, 
seilės iš apšerkšnijusio jo snukio varvėjo ant pavarų dėžės, kai 
Debra sugriebė jį už ausies ir garsiai cypiantį ištempė lauk. 

— Viso gero, — tyliai tarė Homeras —nušluostęs putotas šuns 
seiles nuo pavarų svirties bumbulo, kai furgono durelės jau 
buvo užtrenktos. 

Jis du kartus pravažiavo pro Kendalo omarų ūkį, bet ne- 
pamatė nieko, iš ko būtų galėjęs suprasti, kad Kendė tikrai 
namuose. Kai savaitgalį Kendė sumanydavo parvažiuoti namo, 
ji sėsdavo į traukinį; paskui, sekmadienį, Rėjus automobiliu 
nuveždavo ją į Kamdeną. „Užsuksiu pas ją rytoj — šeštadie- 
nį, — pagalvojo Homeras. 

Kai Kendė pasakė, jog norėtų pažiūrėti filmą su Fredu 
Asteru, Homeras neprieštaravo. 

— Visada norėjau pamatyti tą Fredą Asterą, — tarė. Šiaip 
ar taip, į Batą juk buvo galima nukakti mažiau negu per 
valandą. 

Važiuodami tiltu per Kenebeko upę, jie matė keletą didelių 
laivų vandenyje ir dar keletą sausajame doke; upės pakrantėje 
buvo išsidriekusi Bato laivų statykla — ritmiškas plaktukų tauk- 
šėjimas ir kitoks metalo skambesys aidėjo net šeštadienį. Iki 
filmo dar buvo daug laiko. Homeras su Kende ieškojo Rėjaus 
nupasakoto italų restorano — nors nežinojo, ar tas restoranas 

ten tebėra; Reimondas Kendalas Bate paskutinį kartą buvo 
lankęsis prieš daugybę metų. 

Penktajame dvidešimto amžiaus dešimtmetyje Bato mieste 
žvilgsnį — ypač pašaliečio — labiausiai traukė laivų statykla, 
ir laivai, aukštesni už statyklos pastatus, ir Kenebeko upės 
krantus jungiantis tiltas. Batas buvo darbininkų miestas, kaip 
Melonija netrukus pastebėjo. 

Ji susirado darbą laivų statykloje; tą žiemą pradėjo dirbti 
prie surinkimo konvejerio — kartu su kitomis moterimis, tarp 
kurių buvo ir vienas kitas kokių nors fizinių trūkumų turintis 
vyras, plušėjo slankiąsias detales gaminančio fabriko antrame 
aukšte. Slankioji detalė, kuriai Melonija atidavė visas savo jėgas 
pirmą darbo mėnesį, buvo šešiakampio formos krumpliaratis, 
panašus į pusę išilgai perkirsto kumpio; Melonija nežinojo, 
kur yra konvejeris, prie kurio kažkas knibinėja kitą to kumpio 
pusę. Kiekvienas ant slenkančios konvejerio juostos padėtas 
krumpliaratis priešais Meloniją gulėdavo lygiai keturiasde- 
šimt penkias sekundes, paskui keliaudavo toliau, o jo vietoje 
atsirasdavo kitas. Krumpliaračių sandūros buvo pilnos tepalo; 
galėjai įkišti pirštą į tą tepalą, iki antro sąnario. Visas darbas 
buvo į tepalo pilną krumpliaračio sandūrą įdėti šešis guolio 
rutuliukus; reikėjo spausti kiekvieną rutuliuką į tepalą, kol 
pajusdavai, kad jis atsirėmė į dugną; krumpliaračio sandūroje 
kaip tik tilpdavo šeši rutuliukai. Svarbiausia buvo neišsitepaluoti 
abiejų rankų; švaria ranka lengviau sugraibydavai švarius rutu- 
liukus, tokio pat didumo, kokio būna žaisliniai stiklo rutuliukai. 
Be to, reikėjo žiūrėti, kad visi šeši rutuliukai būtų nepriekaiš- 
tingi — visiškai apvalūs ir glotnūs; be jokių įdubų ar prilipusių 
metalo atplaišėlių. Paprastai vienas iš dviejų šimtų rutuliukų 
būdavo netinkamas; dienai baigiantis netinkamus rutuliukus 
reikėdavo atiduoti meistrui. Jei neturėdavai nė vieno, meistras 
sakydavo, kad nepakankamai atidžiai juos apžiūrėjai. 

Dirbti buvo galima sėdomis arba stovint; Melonija išmė- 
gino abi šias pozas ir per dieną jas kaitaliodavo. Konvejerio 
juosta buvo per aukštai, kad galėtum patogiai sėdėti, ir per 

žemai, kad būtų geriau dirbti atsistojus. Kai stovėdavai, nugarą 
įskausdavo vienoje vietoje, o kai atsisėsdavai — kitoje. Melonija 
nežinojo ne tik kas, ką ir kur daro kitai krumpliaračio pusei, 
bet ir kam tas krumpliaratis reikalingas. Negana to, jai visa 
tai ir nerūpėjo. 

Po dviejų savaičių Melonija jau buvo pripratusi prie nusi- 
stovėjusios tvarkos: nuo dvidešimt šešių iki dvidešimt aštuonių 
sekundžių sugaišdavo įkišdama rutuliukus ir ne daugiau kaip 
dešimt sekundžių —atrinkdama kitus šešis gerus rutuliukus. Ji 
įsigudrino laikyti keletą rutuliukų sterblėje (kai sėdėdavo) arba 
peleninėje (ji nerūkė), kai stovėdavo; taigi visada turėdavo čia 
pat kitą rutuliuką, jei bent vienas išslysdavo jai iš rankos. Kol 
priartėdavo kitas krumpliaratis, ji galėdavo pailsėti, nuo dvyli- 
kos iki keturiolikos sekundžių; per tą laiką spėdavo žvilgtelėti 
į žmogų, dirbantį greta jos kairėje pusėje, paskui į kaimyną 
dešinėje, paskui užsimerkdavo ir suskaičiuodavo iki trijų, kar- 
tais iki penkių. Ji pastebėjo, kad žmonės prie konvejerio dirba 
dvejopai. Kai kurie darbininkai šešis gerus rutuliukus atsirink- 
davo tuojau pat, vos baigę knibinėti ankstesnį krumpliaratį; 
kiti palaukdavo, kol priartės kitas krumpliaratis. Melonijai nė 
vienas iš šių būdų neatrodė visiškai geras. 

Greta Melonijos dirbanti moteris apie tai pasakė: 

— Vieni esame išrankūs, kiti atkaklūs. 

— Aš nei tokia, nei tokia, arba ir tokia, ir tokia, — tarė 
Melonija. 

— Na, manau, tau būtų lengviau, mieloji, jei apsispręs- 
tum, — pasakė ta moteris, vardu Doris. Ji turėjo tris vaikus; 
viena jos veido pusė tebebuvo graži, o kitą bjaurojo gyvaplau- 
kiais apaugęs apgamas. Per dvylikos ar keturiolikos sekundžių 
pertraukėles tarp krumpliaračių Doris rūkydavo. 

Iš kitos pusės greta Melonijos dirbo pagyvenęs vyriškis, 
sėdintis invalido vežimėlyje. Jam blogiausia buvo tai, kad jis 
negalėjo pasiimti ant grindų nukritusių rutuliukų, be to, kai 
kurie iš jų likdavo užtiesalo, kuriuo jis užsiklodavo kelius, 
raukšlėse arba įstrigdavo vežimėlio mechanizme, tada vežimė- 

lis baisiai barškėdavo, kai tas vyriškis važiuodavo išgerti kavos 
arba valgyti priešpiečių. Jis buvo vardu Volteris. 

Tris ar keturis kartus per dieną Volteris sušukdavo: „Sušikti 
rutuliukai!“ 

Kai kas nors susirgdavo, darbininkai prie surinkimo konve- 
jerio būdavo perrikiuojami ir Melonija nebebūdavo įsprausta 
tarp Volterio ir Doris. Kartais ji atsidurdavo prie Trojaus, kuris 
buvo aklas. Jis apčiuopomis tikrindavo, ar rutuliukai geri, ir 
tvarkingai kišdavo juos į tirštą nematomą tepalą. Trojus buvo 
tik truputį vyresnis už Meloniją, bet jau seniai dirbo laivų 
statykloje; regėjimo jis neteko per nelaimingą atsitikimą, kai 
buvo suvirintojas, todėl laivų statykla privalėjo duoti jam darbą 
visam gyvenimui. 

— Bent jau šiuo požiūriu esu saugus, — sakydavo Trojus, tris 
ar keturis kartus per dieną. 

Kartais Melonija dirbdavo greta maždaug jos amžiaus mer- 
ginos, smulkios, bet vaidingos panelės, vardu Lorna. 

— Būna ir nemalonesnių darbų, — vieną dieną pareiškė 
Lorna. 

— Kokių, pavyzdžiui? — paklausė Melonija. 

— Čiulpti buldogams, — tarė Lorna. 

— Aš apie tai neišmanau, — pasakė Melonija. — Bet galiu 
lažintis, kad kiekvienas buldogas vis kitoniškas. 

— Tai kodėl tada vyrai visi vienodi? — paklausė Lorna. Me- 
lonija nusprendė, kad Lorna jai patinka. 

Lorna sakė, kad septyniolikos metų buvo ištekėjusi, „už 
vyresnio vyriškio“, bet iš to nieko neišėjo. Jis dirbo automobilių 
remonto dirbtuvėje, buvo mechanikas, „maždaug dvidešimt 
vienerių“. „Jis mane vedė, nes aš buvau pirma, su kuria jis 
permiegojo“, — pasakė Lorna Melonijai. 

Melonija Lornai papasakojo, kad ją nuo jos vaikino atskyrė 
„turtinga pana, kuri tiesiog įsibrovė tarp mūsų“; Lorna pri- 
pažino, jog tai „blogiausia“. 

— Bet aš manau, jog atsitiko vienas iš dviejų dalykų, — šne- 
kėjo Melonija. — Arba jis jos dar nedulkino, nes ji jo nepri- 

sileidžia, tada jis jau suprato, ko jam trūksta. Arba ji leidosi 
dulkinama — ir tokiu atveju jis jau suprato, ko jam trūksta. 

— Cha! Tikrai! — tarė Lorna. Atrodė, kad Melonija jai irgi 
patinka. 

— Turiu keletą draugų, — vėliau pasakė Lorna Melonijai. — 
Valgom picą, vaikštom į kiną, supranti. — Melonija linktelėjo; 
nieko panašaus ji dar nebuvo dariusi. Lorna buvo plona, o 
Melonija stora, Lorna kaulėta, o Melonija kūninga; Lorna 
išbalusi, šviesiaplaukė, o Melonija tamsaus gymio ir tamses- 
nių plaukų; Lorna iš pažiūros buvo trapi ir nuolat kosėjo, o 
Melonija ir atrodė beveik tokia stipri, kokia žinojo esanti, ir 
jos plaučiai buvo kaip dumplės. Tačiau abi moterys jautė, jog 
tinka viena kitai. 

Kai Melonija su Lorna paprašė, kad jodviem būtų leista 
dirbti gretimai, jų prašymas buvo atmestas. Valdžia laikėsi 
nuomonės, kad jeigu draugės, ypač mėgstančios paplepėti, 
pernelyg daug bendraus prie konvejerio, sumažės darbo našu- 
mas. Taigi šalia Lornos Melonija galėdavo dirbti tik tada, kai 
darbininkai būdavo perrikiuoti, kam nors susirgus. Kitomis 
dienomis ji turėdavo kęsti kvailą Doris pamokslavimą ir Ra- 
tuotajam Volteriui, kaip visi jį vadino, iš rankų vis krintančių 
rutuliukų barškėjimą. Tačiau prievarta atskirta nuo Lornos 
darbo vietoje, Melonija dar labiau prie jos prisirišo; tas prisi- 
rišimas buvo abipusis. Vieną šeštadienį jos abi pareiškė norą 
dirbti viršvalandžius ir drauge triūsė visą popietę. 

Maždaug tuo laiku, kai Homeras Velzas su Kende tiltu per 
Kenebeko upę važiavo į Bato centrą, Lorna įmetė guolio ru- 
tuliuką Melonijai į tarpą tarp krūtų, po darbiniais marškiniais. 
Taip jiedvi patraukdavo viena kitos dėmesį. 

— Centre rodo filmą su Fredu Asteru, — pasakė Lorna, 
čiaumodama kramtomąją gumą. — Nori pažiūrėt? 


Nors jos balsas nebuvo toks išlavintas ir neskambėjo taip 
pakiliai kaip daktaro Larčo, ponia Grogan labai stengėsi, kad 

naujiena, kurią turėjo pranešti, padarytų mergaitėms pagei- 
daujamą įspūdį. 

— Pasidžiaukime kartu su Marija Agnese Kork, — pasakė 
ji. Buvo girdėti visuotinis šniurkščiojimas, bet ponia Grogan 
kalbėjo toliau: — Marija Agnesė Kork rado šeimą. Labanakt, 
Marija Agnese! 

Pasigirdo prislopintos dejonės, keistas garsas, tarsi kažkuri iš 
mergaičių būtų užsikimšusi burną pagalve, kelios kaip visada 
sielvartingai sukūkčiojo. | 

— Pasidžiaukime kartu su Marija Agnese Kork! — maldau- 
jamai tarė ponia Grogan. 

— Eik šikt, — atsklido kažkieno balsas iš tamsos. 

— Man skaudu girdėti tave taip sakant, — tarė ponia Gro- 
gan. — Kaip skaudu mums visoms! Labanakt, Marija Agne- 
se! — dar šūktelėjo ponia Grogan. 

— Labanakt, Marija Agnese, — pasakė viena iš mažylių. 

— Būk atsargi, Agnese! — pro ašaras išlemeno kažkuri iš 
vyresniųjų. 

„Dievulėliau, žinoma! — pagalvojo ponia Grogan; jos 
skruostais jau sruvo ašaros. — Žinoma, būk atsargi.“ 

Larčas ponią Grogan įtikinėjo, kad tie įtėviai ypač tinkami 
tokiai didelei mergaitei kaip Marija Agnesė. Tai buvo jauni 
sutuoktiniai, perkantys, parduodantys ir restauruojantys an- 
tikvarinius daiktus; pernelyg užsiėmę, kad galėtų prižiūrėti 
kūdikį, bet kupini energijos ir noro bendrauti su vyresniu 
vaiku — savaitgaliais ir vakarais. Jaunoji žmona sakėsi buvusi 
labai artima savo jaunesniajai sesutei ir pasiilgusi „mergaitiškų 
pašnekesių“. (Ta jos sesutė, matyt, ištekėjo už svetimšalio ir 
išvyko gyventi į užsienį.) 

Be to, Vilburiui Larčui Batas atrodė labai geras miestas: Lar- 
čas visada draugiškai susirašinėjo su Bato ligoninėje dirbančiu 
patologu; iš ten atvažiavo senoji Klara. Taigi Larčas manė, jog 
labai gerai, kad Marija Agnesė Kork išvyko į Batą. 

Marija Agnesė buvo jau labai pripratusi prie savo vardo, 
todėl įtėviai jai leido jį pasilikti — ne tik Mariją Agnesę, bet 

ir Kork. Šiaip ar taip, jie buvo Kolahanai; „Kork“ juk derėjo 
prie „Kolahan“, argi ne? Ponios Grogan supratimu, visa tai 
buvo pernelyg naujoviška, nors ji jautėsi patenkinta, galvo- 
dama apie tai, kad jos duotu vardu mergaitė bus vadinama 
visą gyvenimą. 

Tedas ir Patė Kolahanai pageidavo, kad Marija Agnesė Kork 
į juos žiūrėtų kaip į draugus. Pirmą kartą jaunieji sutuoktiniai 
draugiškai su Marija Agnese pasielgė nusivesdami ją pažiūrėti 
filmo — ji pirmąsyk ėjo į kiną. Tedas ir Patė buvo sportiška 
pora, jie manė, kad gyvena gana arti Bato kino teatro ir gali 
nueiti ten pėsčiomis; eiti reikėjo ilgai, pakeliui Tedas su Pate 
Marijai Agnesei rodė, kuo iš esmės skiriasi fokstrotas nuo val- 
so. Šaligatvis gruodžio mėnesį buvo purvinas ir šlapias, tačiau 
Tedas su Pate norėjo, kad Marija Agnesė būtų pasirengusi 
išvysti žavųjį Fredą Asterą. 

Prie Kenebeko upės pūtė drėgnas, šaltas vėjas ir Marija 
Agnesė pajuto, kad jai maudžia raktikaulį; kai ji mėgino bent 
kiek pašokti drauge su Kolahanais, lūžio vietoje kažkas tarsi 
ėmė klibėti, paskui tvinkčioti; paskui nutirpo. Šaligatvis buvo 
toks slidus, jog Marija Agnesė vos neparvirto, — kad išsilaikytų 
ant kojų, ji atsirėmė į kažkokio purvino žalio furgono spar- 
ną. Patė nuvalė jai paltą. Prie kino teatro būriavosi žmonės, 
blėstančioje šviesoje pirko bilietus. Ant stumdomųjų furgono 
durų Marija Agnesė Kork išvydo jau matytą monogramą su 
obuoliu — raides V.V. ir užrašą: VANDENYNO VAIZDO 
SODAI. Pirmą kartą tokią emblemą ji buvo mačiusi ant „Ka- 
dilako“ — prie jo stovėjo alkanų našlaičių eilė; Marija Agnesė 
prisiminė tolėliau lūkuriavusią gražiąją merginą ir tokį pat 
gražų vaikiną, kuris dalijo maistą. „Jie čia! —- dingtelėjo Marijai 
Agnesei. — Tie gražūs žmonės, kurie išsivežė Homerą Velzą!“ 
Pagalvojusi, kad Homeras gal dar su jais, Marija Agnesė ėmė 
dairytis aplinkui. 

Homerui su Kende nepavyko rasti Rėjaus išgirto italų res- 
torano; juodu užėjo du ar tris italų restoranus, visuose buvo 
galima pasivaišinti pica ir sumuštiniais su jūros gėrybėmis, IT 

alumi, bet visi atrodė sausakimši laivų statyklos darbininkų, 
nebuvo nė kur atsisėsti. Homeras su Kende užvalgė picos 
furgone ir anksti nuėjo į kino teatrą. 

Prie bilietų kasos atsisegęs piniginę, Homeras Velzas suvokė, 
kad pirmą kartą atsisegė ją lauke — pučiant žiemos vėjui. Jis 
atsuko vėjui nugarą, bet palaidi banknotai vis tiek pleveno; 
Kendė iš abiejų pusių pridengė jo piniginę delnais, tarsi saugo- 
dama liepsną, kad neužgestų, todėl ji ir suspėjo pirma sučiupti 
Homero branginamą savo pačios gaktos plaukų kuokštelį, kai 
jis išskrido iš piniginės ir prikibo jai prie palto rankogalio. Jie 
abu griebė tą kuokštelį (Homeras net išleido iš rankų pinigi- 
nę), bet Kendė buvo greitesnė. Keli ploni, šviesūs plaukeliai 
gal ir nusklendė pavėjui, tačiau kitus Kendė tvirtai suspaudė 
saujoje — Homeras tuoj pat delnu apėmė jos plaštaką. 

Juodu pasitraukė toliau nuo bilietų kasos; nedidelė žmo- 
nių eilutė pro juos judėjo kino teatro link. Kendė tebelaikė 
suspaudusi savo gaktos plaukus, o Homeras nepaleido jos 
rankos — nenorėjo, kad ji atgniaužtų delną ir pažiūrėtų, ką 
turi saujoje; bet Kendei nė nereikėjo žiūrėti. Kendė žinojo, 
ką laiko suspaudusi; suprato tai ir iš Homero veido išraiškos, 
ne tik kad atpažino savo gaktos plaukus. 

— Norėčiau pasivaikščioti, — sušnibždėjo ji. 

— Taigi, — tarė Homeras Velzas, vis dar nepaleisdamas jos 
rankos. Nusisukę nuo kino teatro, juodu ėmė žingsniuoti į 
pakalnę, Kenebeko upės link. Kendė žiūrėjo į upę ir rėmėsi 
į Homerą Velzą. 

— Gal tu koks kolekcionierius? — pasakė ji gana tyliai, bet 
stengdamasi, kad upės šniokštimas neužgožtų jos balso. — Gal 
renki gaktos plaukus? — pridūrė. — Ten dirbdamas tikrai galėjai 
tai daryti. 

— Ne, — tarė Homeras. 

— Žinau, kad čia gaktos plaukai, — pasakė Kendė, sukioda- 
ma tvirtai suspaustą kumštį, stengdamasi ištraukti iš Homero 
gniaužto. — Ir jie mano, taip? 

— Taip, — prisipažino Homeras Velzas. 

— Tik mano? — paklausė Kendė. — Tu pasilikai tik mano? 

— Taip, — tarė Homeras. 

— Kodėl? — paklausė Kendė. — Nemeluok. 

Homeras dar niekada nebuvo ištaręs tų žodžių: „Aš tave 
myliu“. Nemanė, kad bus taip sunku juos ištarti. Jis, be abejo, 
nesuprato, kodėl jam staiga taip neįprastai suspaudė širdį, — tik- 
riausiai tą didelio krūtinėje esančio raumens spazmą iš karto 
susiejo su daktaro Larčo neseniai pranešta žinia; tai, ką Home- 
ras jautė, buvo tik meilė, bet jis tarėsi jaučiąs plautinio kamieno 
vožtuvo stenozę. Jis paleido Kendės kumštį ir abiem rankom 
griebėsi už krūtinės. Buvo matęs, kaip darbuojamasi krūtin- 
kaulio sekatoriumi, — žinojo, kaip daromas skrodimas, — bet 
jam dar niekada nebuvo taip sunku kvėpuoti. 

Atsisukusi į jį ir pamačiusi jo veidą, Kendė nesusilaikė — ne- 
jučia atgniaužė abu delnus ir čiupo jį už rankų; šviesių gaktos 
plaukų kuokštelis nuskrido pavėjui; žvarbaus oro srovė nunešė 
jį tolyn, virš upės, į tamsą. 

— Širdis? — paklausė Kendė. — O Dieve, nieko nesakyk — būk 
geras, net negalvok apie tai! 

— Širdis, — tarė Homeras. — Žinai apie mano širdį? 

— Ir tu žinai? — nustebo Kendė. — Tik nesijaudink! — pri- 
dūrė lyg supykusi. 

— Aš tave myliu, — sugargė Homeras Velzas, tarsi tai būtų 
paskutiniai jo žodžiai. 

— Taip, žinau — negalvok apie tai, —tarė Kendė. — Dėl nieko 
nesijaudink. Aš irgi tave myliu. 

— Tikrai? — paklausė Homeras. 

— Taip, taip, ir Volį, — pasakė Kendė. — Myliu ir tave, ir 
Volį — tik nesijaudink, net negalvok apie tai. 

— Iš kur žinai apie mano širdį? — paklausė Homeras Velzas. 

— Visi žinom, — atsakė Kendė. — Ir Olivija žino, ir Volis. 

Kai Homeras Velzas tai išgirdo, jam viskas pasirodė dar 
įtikimiau negu tada, kai perskaitė, ką laiške atseit tarp kitko 
pranešė daktaras Larčas; Homero širdis vėl ėmė daužytis lyg 
pašėlusi. 

— Negalvok apie savo širdį, Homerai! — tarė Kendė, spaus- 
dama jį glėbyje. — Nesijaudink nei dėl manęs, nei dėl Vo- 
lio — dėl nieko. 

— Tai apie ką man galvoti? — paklausė Homeras Velzas. 

— Tik apie gerus dalykus, — pasakė jam Kendė. Paskui, pa- 
žvelgusi Homerui į akis, ji staiga tarė: — Negaliu patikėti, kad 
pasilikai mano plaukus! — Bet pamačiusi, kaip jis susiraukė, 
greitai pridūrė: — Na, turiu galvoje, viskas gerai — aš supran- 
tu... tikriausiai. Nesijaudink ir dėl to. Gal tai ir keistoka, bet 
tikrai romantiška. 

— Romantiška, — tarė Homeras Velzas, apkabinęs savo sva- 
jonių merginą — bet tik apkabinęs. Jis neabejojo, kad liesti ją 
kaip nors daugiau jam draudžiama, pagal visas taisykles, todėl 
stengėsi apsiprasti su širdies skausmu kaip su, daktaro Larčo 
žodžiais tariant, dažnai pasitaikančiu normalaus gyvenimo 
simptomu. „Toks ir yra normalus gyvenimas“, — galvojo Ho- 
meras, laikydamas Kendę glėbyje, kol juodu po truputį gaubė 
tamsa ir ant upės besileidžiantis tirštas nakties rūkas. 

Tokį vakarą nė vienas iš jųdviejų nebuvo nusiteikęs žavėtis 
miuziklu. 

— Kaip šoka Fredas Asteras, galėsime pažiūrėti kitą kar- 
tą, — filosofiškai pasakė Kendė. 

Norėdami pasijusti saugūs, jie skubėjo į įprastą vietą, ant 
Reimondo Kendalo prieplaukos, — žinojo, kad, kai ten sėdėda- 
mi sužvarbs, galės su Rėjumi išgerti arbatos. Žaliuoju furgonu 
jie grįžo į Harts Heiveną; niekas iš juos pažįstančių žmonių 
nematė jų nei atvažiuojančių, nei išvažiuojančių. 

Kino teatre, kur buvo rodomas filmas su Fredu Asteru, 
Marija Agnesė Kork suvalgė per daug spragintų kukurūzų; 
jos įtėviai manė, kad vargšė mergaitė taip jaudinasi todėl, kad 
pirmą kartą atėjo į kiną; ji tiesiog negalėjo nusėdėti vietoje. 
Daugiau žiūrėjo į žiūrovus, negu į ekrane šokančius aktorius; 
bliksinčioje tamsoje įdėmiai tyrinėjo kiekvieną veidą. Tikėjosi 
pamatyti tuos gražuolius, tą merginą su vaikinu, — ir galbūt 
Homerą Velzą. Todėl nustebo, minioje pastebėjusi veidą 

žmogaus, kurio mažame savo pasaulėlyje kaip tik labiausiai ir 
pasigesdavo; išvydusi tą tamsų, stambų veidą, Marija Agnesė 
staiga pajuto tokį smarkų skausmą toje vietoje, kur buvo lūžęs 
raktikaulis, kad spragintų kukurūzų dėžutė taip ir išslydo jai 
iš rankų. 

Melonija tarsi bokštas sėdėjo šalia įžūlios šviesiaplaukės 
merginos, vardu Lorna, — dunksojo krėsle kaip autoritetinga 
ir iš visko besišaipanti nuolatinė kino lankytoja, kaip iš pri- 
gimties viskuo nepatenkinta surūgusi kino kritikė, nors ji irgi 
pirmą kartą buvo kino teatre. Net pilkoje projektoriaus švie- 
soje Marija Agnesė Kork iš karto pažino seną savo skriaudėją, 
buvusią mergaičių skyriaus valdovę ir smogikę. 

— Gal daugiau nebevalgyk tų kukurūzų, brangute, — pa- 
sakė Patė Kolahan Marijai Agnesei, kuri atrodė taip, tarsi jai 
gerklėje būtų įstrigęs spragintas kukurūzo grūdas. 

Visą laiką, kol baigėsi lengvabūdiška to vakaro pramoga, 
Marijos Agnesės žvilgsnis vis krypo į įspūdingiausią salėje 
sėdinčią žiūrovę; Marijai Agnesei Kork atrodė, kad Melonija 
šokių aikštelėje galėtų sutrinti Fredą Asterą į miltus, sulaužyti 
visus grakštaus jo kūno kaulelius — galėtų palikti jį paralyžiuo- 
tą, vieną kartą sušokusi su juo valsą. 

— Matai kažką iš pažįstamų, mieloji? — paklausė Marijos 
Agnesės Tedas Kolahanas. Jis pamanė, jog vargšė mergaitė 
taip prisikimšo kukurūzų, kad nebegali kalbėti. 

Vestibiulyje, vaiduokliškoje neono šviesoje, Marija Agnesė 
prie Melonijos priėjo lyg sapnuodama, nejausdama kojų — tar- 
si valdingosios Melonijos akivaizdoje vėl apimta ankstesnio 
transo. | 

— Labas, — tarė ji. 

— Ar man sakai, maže? — paklausė Lorna, bet Marija Agnesė 
šypsojosi tik Melonijai. 

— Labas, čia aš! — pasakė Marija Agnesė. 

— Tai ištrūkai? — tarstelėjo Melonija. 

— Mane įsidukrino! — paaiškino jai Marija Agnesė Kork- 
Tedas su Pate šiek tiek nervindamiesi stovėjo šalia jos; j!€ 

nenorėjo trukdyti, bet bijojo išleisti ją iš akių. — Čia Tedas 
ir Patė, — pasakė Marija Agnesė. — Čia mano draugė; Me- 
lonija. 

Melonija tarytum nežinojo, ką daryti, kai jie atkišo rankas 
sveikintis. Įžūlioji mergšė, vardu Lorna, nustebusi sumirksė- 
jo — storai išdažytos jos blakstienos prilipo prie odos, viena 
akis taip ir liko plačiai atmerkta. 

— Čia mano draugė, Lorna, — sutrikusi tarė Melonija. 

Visi pasisveikino ir toliau stovėjo sustoję rateliu. „Ko ta 
snarglė iš manęs nori?“ — galvojo Melonija. 

Tada Marija Agnesė ir paklausė: 

— Kur Homeras? 

— Ką? — nesuprato Melonija. 

— Homeras Velzas, — tarė Marija Agnesė. — Argi jis ne su 
tavimi? 

— Kodėl taip manai? — nustebo Melonija. 

— Tie gražūs žmonės su automobiliu... — buvo besakanti 
Marija Agnesė. 

— Kokiu automobiliu? — paklausė Melonija. 

— Na, ne su tuo pačiu, ne su tuo gražiu automobiliu, bet 
ant šito durelių irgi buvo obuolys — niekada nepamiršiu to 
obuolio, — tarė Marija Agnesė. 

Melonija uždėjo savo dideles, sunkias rankas Marijai Agne- 
sei ant pečių; Marija Agnesė, slegiama tokio svorio, pasijuto 
kone sminganti į grindis. 

— Apie ką čia šneki? — paklausė Melonija. 

— Mačiau seną automobilį, bet jis buvo su tokiu pat obuo- 
liu, — pasakė Marija Agnesė. — Pamaniau, kad jie atvažiavo į 
kiną, tie gražūs žmonės — ir Homeras. Ir kai pamačiau tave, 
pamaniau, kad jis tikrai čia. 

— Kur buvo tas automobilis? — paklausė Melonija, stipriais 
nykščiais spausdama abu Marijos Agnesės raktikaulius. — Paro- 
dyk man tą automobilį! 

— Kažkas negerai? — įsikišo Tedas Kolahanas. 


— Nelįsk į svetimus reikalus, — pasakė jam Melonija. 

Tačiau furgono nebebuvo. Drėgname šaltyje, stovėdama 
ant pažliugusio šaligatvio ir spoksodama į tuščią vietą prie 
betoninio kelkraščio, Melonija Marijos Agnesės paklausė: 

— Ar tikrai matei, kad ten tas obuolys? Su dviem V ir už- 
rašu: VANDENYNO VAIZDO SODAI. 

— Taip, — tarė Marija Agnesė. — Tik automobilis ne tas pats, 
senas furgonas, tačiau tą obuolį aš atpažinčiau bet kur. Tokio 
daikto nepamirši. 

— Ai, užsičiaupk, — irzliai pasakė Melonija. Ji stovėjo ant 
šaligatvio krašto, rankomis įsisprendusi į klubus, išpūtusi 
šnerves; tarytum uodė orą — kaip šuo, besistengiantis iš kvapo 
suprasti, kas buvo įsibrovęs į jo teritoriją. 

— Kas yra? — paklausė Lorna. — Tavo vaikinas buvo čia su 
ta turtinga merga? 

Sunerimę Tedas ir Patė Kolahanai norėjo greičiau vestis 
Mariją Agnesę namo, bet Melonija sustabdė juos benuei- 
nančius. Ji įkišo ranką į ankštų savo džinsų kišenę ir ištraukė 
raginį plaukų segtuką, kurį Marija Agnesė buvo pasivogusi 
iš Kendės, o Melonija vėliau pasiėmusi sau. Dabar Melonija 
padavė tą segtuką Marijai Agnesei. 

— Turėk, — pasakė Melonija. — Tu jį pasiėmei, jis tavo. 

Marija Agnesė suspaudė rankoje segtuką, tarsi tai būtų 
koks medalis už drąsą, už narsumą vienintelėje kovoje, kuri 
Melonijai atrodė verta pagarbos. 

— Tikiuosi, dar pasimatysim! — šuktelėjo Marija Agnesė 
Melonijai, jau sėlinančiai tolyn: sprunkantis Homeras Velzas 
galėjo būti čia pat, už kampo. 

— Kokios spalvos buvo tas furgonas? — dar paklausė Me- 
lonija. 

— Žalias! — atsakė Marija Agnesė. — Tikiuosi, dar pasima- 
tysim! — pakartojo. 

— Gal kada ką girdėjot apie Vandenyno Vaizdo sodus? — 
riktelėjo Melonija Kolahanams; šie nebuvo nieko girdėję: 
Argi žmonėms, prekiaujantiems antikvariniais daiktais, rūp! 
obuoliai? 

— Ar galiu kada nors tave aplankyt? — paklausė Melonijos 
Marija Agnesė. 

— Dirbu laivų statykloj, — pasakė mergaitei Melonija. — Jei 
ką sužinosi apie Vandenyno Vaizdo sodus, gali ateit. 

— Tu nežinai, ar jis buvo čia, — vėliau tarė Melonijai Lorna. 
Kai jiedvi gėrė alų. Melonija nešnekėjo. — Be to, nežinai, ar 
toji turtinga merga vis dar su juo. 

Jiedvi stovėjo ant rūko apgaubtos Kenebeko upės kranto, 
netoli pensiono, kuriame Lorna gyveno; ištuštinusios alaus 
butelį, mesdavo jį į upę. Melonijai visada sekėsi mėtyti 
daiktus į vandenį. Veidą ji laikė užvertusi aukštyn; tebeuostė 
vėją — galėjai pamanyti, kad tuoj aptiks nuskridusį Kendės 
gaktos plaukų kuokštelį. 

Homeras Velzas irgi atnašavo aukas vandeniui. Pliumpt! — 
sakė sraigės, kurias jis mėtė nuo Rėjaus Kendalo prieplau- 
kos; vandenynas jas prarydavo beveik be garso. Pliumpt! 
Pliumpt! 

Kendė su Homeru sėdėjo atrėmę nugaras į prieplaukos 
gale priešpriešiais įkaltus kampinius stulpus. Jei abu būtų iš- 
tiesę kojas į priekį, vienas kito link, jų padai, ko gero, būtų 
susilietę, bet Kendė sėdėjo šiek tiek sulenkusi kelius — taip, 
kaip Homeras Velzas buvo matęs sėdint daugybę moterų, 
ginekologinėje kėdėje. 

— Viskas gerai? — tyliai paklausė Kendė. 

— Kas gerai? — nesuprato Homeras. 

— Tavo širdis, — sušnibždėjo Kendė. 

Ką Homeras galėjo žinoti? 

— Tikriausiai, — tarė jis. 

— Bus gerai, — pasakė Kendė. 

— Kas bus gerai? — paklausė Homeras Velzas. 

— Viskas, — skubiai tarė Kendė. 

— Viskas, — pakartojo Homeras Velzas. — Aš tave myliu —tai 
gerai. Ir tu myli mane, ir Volį — tai irgi gerai? Taigi. 

— Pagyvensim — pamatysim, — pasakė Kendė. — Kad ir kas 
būtų, pagyvensim — pamatysim. 

— Taigi. | 

— Aš irgi nežinau, ką daryti, — bejėgiškai tarė Kendė. 

— Turime elgtis taip, kaip reikia, — pasakė Homeras 
Velzas. 

Ir Volis norėtų pasielgti taip, kaip reikia, ir daktaras Larčas 
daro tai, ką manosi turįs daryti. Jei esi pakankamai kantrus 
ir gali tiesiog palaukti, po kurio laiko turėtų paaiškėti, kaip 
reikia elgtis. Argi ne? Šiaip ar taip, našlaitis juk nieko daugiau 
ir negali padaryti, tik palaukti ir pažiūrėti, kas bus. 

— Aš moku būti kantrus, — tarė Homeras Velzas. 

Ir Melonija mokėjo būti kantri. Ir Rėjus Kendalas prie lango 
virš prieplaukos — jis irgi buvo kantrus. Mechanikas turi būti 
kantrus; turi palaukti, kol kas nors suges, kad galėtų tai su- 
taisyti. Rėjus įdėmiai žiūrėjo į tarpą tarp dukters ir Homero 
Velzo kojų; tas tarpas atrodė visai nedidelis; Rėjus daug kartų 
buvo matęs dukterį ant prieplaukos Volio glėbyje, stebėdavo 
Kendę su Voliu ir anksčiau, kai jie sėdėdavo ant prieplaukos 
nesiliesdami kojomis. 

Žiūrėdamas pro langą, Rėjus galvojo, kad jie — trys geri 
vaikai. Bet jis buvo mechanikas; ne toks kvailas, kad kištųsi. 
Kai reikės, jis viską sutvarkys; jam buvo gaila jų — visų. 

— Galiu tave rytoj nuvežti į mokyklą, — pasakė Homeras. 

— Tėtis nuveš, — tarė Kendė. — Manau, jam tai patinka. 

Olivija Vortington žvilgtelėjo į ant naktinio stalelio stovintį 
laikrodį ir išjungė stalinę lempą; pagalvojo, kad su Debra 
Petigru Homeras niekada taip ilgai neužtrukdavo. Olivijai ne- 
buvo sunku įsivaizduoti, kaip Kendę traukia Homeras Velzas; 
Olivija gerbė Homerą už darbštumą. Ji matė, kad jis viską 
išmoksta geriau — ir apie triušį, ir visa kita! — negu išmokdavo 
Volis; be to, ji žinojo, kad jis patikimas ir geras draugas. Šir- 
dyje Olivija virte virė. Jautėsi plėšoma prieštaringų jausmų, 
kaip dažnai būna tėvams ir motinoms: ji nuoširdžiai palaikė 
sūnų — netgi norėjo jį perspėti, kaip nors jam padėti, — kita 
vertus, suprato, kad Volį gal ir reikėtų pamokyti. „Tik gal ne 
šitaip“, — galvojo Olivija. 

— Ką gi, ačiū Dievui, kad jie — trys geri žmonės! — pasakė 
ji garsiai. Išgirdusi savo balsą tuščiame name, labai nustebo ir 
visiškai išsibudino. Pagalvojo, kad gal nurims išgėrusi karšto 
šokolado; o kai grįš Homeras, galės drauge išgerti ir jis. 

Tačiau virtuvėje Olivija apstulbo išvydusi, kaip vaiduokliškai 
atrodo pro tirštą rūką besismelkiančios debesuotos mėnesienos 
nušviestas baseine paliktas pripučiamasis čiužinys. Jis buvo su- 
stingęs prie baseino krašto, pusiau išlindęs iš vandens, tarsi ne 
čiužinys, o tik tamsiai pilka, šešėliuota jo nuotrauka. Sukrėsta 
tokio vaizdo, Olivija nusprendė, kad jau gana prisižiūrėjo į 
tą čiužinį. Ji apsiavė auliniais batais, ant naktinių marškinių 
užsivilko ilgą žieminį paltą. Išėjusi į vidaus kiemą, pasijuto 
nejaukiai, nes ten buvo sugedęs žibintas; užsižiebė tik lemputės 
baseine, po vandeniu; Olivija nustebo pamačiusi, kad vanduo 
baseine pagaliau užšalo. Todėl čiužinys ir atrodė taip keistai 
sustingęs. Jis buvo sukaustytas — kaip kokia statula, kaip tarp 
ledo lyčių pakliuvęs laivas. Tvirtai įsikibusi į baseino kraštą, 
Olivija bato kulnu nedrąsiai padaužė ledą, bet kai trūktelėjo 
čiužinį į save, jis nepajudėjo iš vietos. Olivija pagalvojo, kad 
jei mėgins užlipti ant ledo, tuoj pat įsmuks. 

Kaip tik tada grįžo Homeras. Olivija jį pasišaukė, kai išgirdo, 
kad furgonas privažiavo prie paradinių durų. 

— K43 man su juo daryti? — paklausė Homeras Olivijos, 
turėdamas omenyje čiužinį. 

— Tiesiog ištrauk iš ten, — pasakė ji. 

— O paskui? 

— Išmesk, — tarė Olivija. — O aš per tą laiką išvirsiu tau 
karšto šokolado. 

Homeras galynėjosi su čiužiniu. Ledas atrodė per silpnas, 
kad išlaikytų žmogaus svorį, bet čiužinį laikė tvirtai. Homeras 
pasielgė protingai: atsargiai užlipo ant čiužinio, tikėdamasis, 
kad jame dar yra pakankamai daug oro ir jis nenuskęs, kai 
atitrūks nuo ledo. Užlipęs atsiklaupė ir lingavo pirmyn at- 
gal, kol pajuto, kad ledas aplink čiužinį ima lūžinėti. Paskui 
sūpuodamasis dar kiek padidino properšą, tada užsiropštė ant 

baseino krašto ir ištraukė čiužinį iš vandens. Čiužinys tebe- 
buvo aplipęs ledo gabalais; toks sunkus, kad Homeras turėjo 
tempti jį per žemę. Kai pagaliau nuvilko prie šiukšlių statinių, 
dar reikėjo išleisti orą, nes pripūstas čiužinys į statinę netilpo. 
Kamštelis buvo visai užrūdijęs, o tvirto brezentinio čiužinio 
aptraukalo Homeras neįstengė perplėšti net šokinėdamas ant 
jo abiem kojomis. 

Jis nuėjo į sodininko pašiūrę ir susirado dideles žirkles, 
kuriomis buvo karpomos gyvatvorės; plonesne ašmenų dalimi 
pradūrė čiužinyje skylę ir įkirpo brezentą — į veidą tvokstelėjo 
užsistovėjęs, guma padvisęs oras, drėgnas ir šlykščiai dvokian- 
tis; o kai Homeras praplėšė skylę plačiau, tas oras apgaubė jį iš 
visų pusių — neįprastai šiltas šaltoje naktyje, ir neįprastai smar- 
dus. Jis atsidavė ne tik senais lietaus permerktais sportbačiais, 
bet ir kažkokiais puvėsiais, todėl Homeras į perrėžtą čiužinį 
žiūrėjo bjaurėdamasis, kaip į plyšusią žarną. Sukimšęs jį į vieną 
iš šiukšlių statinių, Homeras nuėjo į didįjį namą, kur jo laukė 
atlygis, karštas šokoladas, tačiau net ir nusiplovęs rankas jautė, 
kad jos tebesmirda. Pauostė, įbedęs nosį į sulenktą delną; taip, 
smirda. Staiga jis prisiminė, koks tai kvapas: taip dvokdavo jo 
rankos, kai jis nusimaudavo gumines pirštines. 

— Kaip laikosi Kendė? — paklausė Olivija. 

— Gerai, — tarė Homeras Velzas. 

Juodu gurkšnojo karštą šokoladą. „Kaip motina su sūnu- 
mi“, — galvojo ir vienas, ir kitas. „Antra vertus, ne kaip motina 
su sūnumi", — dingtelėjo ir vienam, ir kitam. 

— O kaip tu? — paklausė Olivija po kurio laiko. 

— Puikiai, —atsakė Homeras Velzas, nors iš tikrųjų pagalvojo: 
„Pagyvensiu — pamatysiu“. 


Vilburis Larčas, kvėpuojantis eterio garais ir stebintis vais- 
tinės palubėje švysčiojančias žvaigždes, žinojo, kokia tai pra- 
banga; kai žmogus gali tiesiog palaukti ir pažiūrėti, kas bUS- 
„Net jeigu dar truputį pagyvensiu, — galvojo Larčas, — manė 

juk gali sučiupti.“ Gydytojas, nelegaliai darantis abortus, pa- 
sikliauja sėkme. Larčas žinojo, kad per ilgai dirba šį darbą. 
„Kokia tikimybė, kad kas nors mane įskųs anksčiau, negu aš 
visa tai baigsiu?“ — mąstė senukas. 

Vos prieš dieną jis buvo įsigijęs naują priešą — tai buvo jau 
aštuntą Mėnesį nėščia moteris, tvirtinusi, kad jai dar tik ket- 
virtas mėnuo. Larčas turėjo atmesti jos prašymą. Kai moteris 
apimdavo isterija, jis dažniausiai tiesiog palaukdavo, kol jos 
apsiramins; tas, su kuriomis reikėdavo elgtis griežčiau, paves- 
davo prižiūrėti seselei Andželai; seselė Edna geriau mokėjo 
palaikyti ką nors už rankos. Po kurio laiko moterys nurimdavo. 
Jei Larčas manydavo, kad viena ar kita atvyko pavėluotai, — jei- 
gu jausdavo, jog turi atsisakyti daryti abortą, — jam paprastai 
pavykdavo tą moterį įtikinti, kad Sent Klaude ji bus saugi; kad 
jis priims kūdikį ir suras jam namus, ir kad tai bus geriau, ne 
taip rizikinga, negu daryti vėlyvą abortą. 

Bet šios moters jis neįtikino. Nebuvo jokio isterijos 
priepuolio. Kaustoma senos neapykantos, moteris atrodė 
beveik rami. 

— Tai štai kaip — jūs nedarysite, — pasakė ji. 

— Atleiskite, — tarė daktaras Larčas. 

— Kiek norite? — paklausė moteris. — Galiu sumokėti. 

— Jei galėtumėte kiek nors paaukoti našlaičių prieglaudai, 
būtume dėkingi, — pasakė Larčas. — Jei kas negali, tada viskas 
nemokama. Ir abortai, ir gimdymai. Visada džiaugiamės, jei 
kas bent kiek paaukoja. Jei neturite kur eiti, galite pagyventi 
čia. Ilgai laukti nereikės. 

— Tiesiog pasakykite, ką turiu padaryti, — tarė moteris. — 
Norite, kad su jumis pasidulkinčiau? Gerai, pasidulkinsiu. 

— Noriu, kad pagimdytumėte šį kūdikį ir leistumėte man 
surasti jam namus, — pasakė Vilburis Larčas. — Tai viskas, 
daugiau nenoriu nieko. 

Tačiau moteris žiūrėjo į jį tarsi jo nematydama. Paskui 
šiaip taip išsibraškino iš seselės Andželos kabinete stovinčio 
minkšto krėslo. Įdėmiai pažvelgė į ant daktaro Larčo rašomojo 

stalo gulintį prespapjė; tai buvo sunkus makšties skėtiklis, bet 
juo galėjai prispausti didelę popierių krūvą, be to, dauguma 
būsimų įtėvių nežinodavo, kas tai per daiktas. Ši moteris, 
per vėlai atvykusi darytis aborto, neabejotinai žinojo, kas tai; 
ji stebeilijo į skėtiklį lyg netikėtai pajutusi sąrėmius. Paskui 
žvilgtelėjo į langą, tarytum ketindama (kaip pasirodė daktarui 
Larčui) pro jį sviesti tą prespapjė lauk. 

Staiga moteris paėmė makšties skėtiklį į rankas ir nutaikė 
jo žiotis į Larčą, tarsi tai būtų ginklas. 

— Jūs dar pasigailėsite, — pasakė. 

Dabar, apdujęs nuo eterio, Vilburis Larčas prieš akis vėl 
matė tą moterį, nusitaikiusią į jį makšties skėtikliu. „Kodėl aš 
pasigailėsiu?“ — galvojo jis. 

— Aš gailiuosi, — ištarė garsiai. 

Seselė Edna, koridoriumi ėjusi pro šalį, — ji amžinai eidavo 


pro šalį, — mintyse pasakė: „Tau atleista; aš tau atleidžiu“. 


Buvo sekmadienis, apniūkęs — kaip paprastai. Tas pats 
filmas su Fredu Asteru, kuriuo džiaugėsi Bato gyventojai, 
buvo rodomas ir Orone, o Meino universiteto studentai 
penktajame dvidešimto amžiaus dešimtmetyje dar nebuvo 
tokie cinikai, kad negalėtų patirti malonumo jį žiūrėdami. 
Volis su keliais draugais irgi nuėjo į kiną. Popietinis seansas 
nebuvo pertrauktas dėl žinių, sutrikdžiusių visą pasaulį. Fre- 
dui Asterui niekas netrukdė šokti toliau, ir jis sau šoko, taigi 
žiūrovai naujieną išgirdo tik filmui pasibaigus, iš raminamai 
veikiančios kino teatro tamsos išėję į pavakario prieblandą 
Orono miesto centre. 

Kendę tėvas vežė atgal į Kamdeną. Reimondas Kendalas 
ypač didžiavosi radijo imtuvu, kurį buvo sukonstravęs savo 
„Ševroletui“; per tą imtuvą viskas buvo girdėti daug aiškiau 
negu per įprastinius to laiko automobilių radijo imtuvus, D€ 


to, Rėjus turėjo ir paties pasidarytą lanksčią anteną. Kendė 

su tėvu naujieną išgirdo nė kiek ne vėliau negu kiti Meino 
gyventojai; išgirdo ją nuskambančią garsiai ir aiškiai. 

Olivija radiją visada laikydavo įjungtą, taigi ji buvo viena iš 
tų žmonių, kuriems viską reikia išklausyti keletą kartų, kad iš 
tikrųjų išgirstų. Ji kepė obuolių pyragą, virė obuolių košę ir į 
radiją dėmesį atkreipė tik todėl, kad pranešėjas kalbėjo labai 
jau neįprastu, neramiu balsu. 

Homeras Velzas buvo Volio kambaryje, skaitė Deividą 
Koperfildą ir galvojo apie rojų — „... tą dangų virš manęs, kur 
paslaptingame ateities gyvenime aš galbūt dar mylėsiu ją ne- 
žinoma žemėje meile ir pasakysiu jai, kaip kovojau su savimi, 
kai mylėjau ją čia“. Homeras Velzas galvojo, kad labiau norėtų 
mylėti Kendę čia, žemėje, kai Olivija staiga pertraukė jo ap- 
mąstymus. 

— Homerai! — sušuko Olivija, užvertusi galvą į viršų. — Kur 
yra Perl Harboras? 

Homeras tikrai negalėjo to žinoti; Homeras Velzas visą 
pasaulį buvo matęs tik vieną kartą, ir žiūrėjo į jį neilgai — ir 
pasaulis tada buvo išplotas ant klasės lentos. Jis vos rado Pietų 
Karoliną; Homeras nežinojo ne tik kur yra Perl Harboras, bet 
ir kas tai yra. 

— Nežinau! —riktelėjo Homeras žemyn. 

— Na, japonai jį ką tik subombardavo! — sušuko Olivija. 

— Turite galvoje, lėktuvais? — paklausė Homeras Velzas. — Iš 
dangaus? 

— Aišku, kad iš, dangaus! — surėkė Olivija. — Geriau ateik 
čia ir paklausyk. 

— Kur yra Perl Harboras? — paklausė Kendė savo tėvo. 

— Ššš! — nutildė ją Reimondas Kendalas. — Jei paklausysim, 
gal pasakys. 

— Kaip jie galėjo šitaip užpulti? — paklausė Kendė. 

— Matyt, kažkas nedirbo savo darbo, — tarė Rėjus. 

Pirmieji pranešimai buvo iškraipyti. Kažkas pasakė, kad 


puolama Kalifornija, o gal į ją jau įsiveržta. Daugelis klausytojų 

nieko nesuprato nuo pat pradžių; jie manė, kad Perl Harboras 
yra Kalifornijoje. 

— Kur tie Havajai? — paklausė ponia Grogan. Jie visi gėrė 
arbatą su sausainiais ir klausėsi radijo, ieškojo muzikos, kai 
staiga išgirdo tą žinią. 

— Havajai yra Ramiajame vandenyne, — pasakė Vilburis 
Larčas. 

— (O, tai labai toli, — tarė seselė Edna. 

— Nepakankamai toli, — pasakė daktaras Larčas. 

— Bus dar vienas karas, ar ne? — paklausė seselė Andžela. 

— Manau, jis jau prasidėjo, — tarė Vilburis Larčas; tuo tarpu 
Volis — kurį šis karas palies labiausiai — tebežiūrėjo, kaip šoka 
Fredas Asteras; Fredas vis šoko ir šoko, o Volis galvojo, kad 
galėtų žiūrėti į tą grakštų šokėją valandų valandas. 

Melonija su Lorna radijo klausėsi Lornos pensiono sve- 
tainėje. Į tą pensioną buvo priimamos tik moterys; vienos 
gyventojos buvo jau apysenės, kitos — kaip Lorna — neseniai 
išsiskyrusios. Šią sekmadienio popietę svetainėje radijo klausėsi 
beveik vien senutės. 

— Reikėtų tiesiog subombarduoti Japoniją, — pareiškė Melo- 
nija. — Be jokio terliojimosi — kad visa ta šalis išlėktų į orą. 

— Žinai, kodėl japonai tokie prisimerkę? — paklausė Lorna. 
Melonija ir visos senutės ištempė ausis. — Todėl, kad jie nuolat 
masturbuojasi — ir vyrai, ir moterys. Be perstojo. 

Moterys kiek patylėjo — iš mandagumo arba todėl, kad 
buvo priblokštos; arba dėl abiejų priežasčių. Melonija tylėjo 
iš mandagumo. 

— Čia toks juokas? — po kurio laiko pagarbiai paklausė ji 
draugės. 

— Žinoma, kad juokas! — sušuko Lorna. 

— Aš, ko gero, nesuprantu, — prisipažino Melonija. 

— Na, kodėl japonai prisimerkę? — paklausė Lorna. — Todėl; 
kad jie nuolat masturbuojasi. — Ji žvilgtelėjo į Meloniją. 


— Aš taip ir išgirdau, — tarė Melonija. 

— Todėl, kad jie užsimerkia kiekvieną kartą, kai baigia! — pa- 
sakė Lorna. — Jų vokai pavargsta nuo tokio markstymosi. Todėl 
jie ir nebegali plačiai atmerkti akių! Supratai? — pergalingai 
paklausė Lorna. 

Vis dar drovėdamasi dėl savo dantų, Melonija šiaip taip, 
sučiaupusi lūpas, nusišypsojo. Jei kas būtų matęs pensiono 
svetainėje drebančias išsigandusias senutes, vargu ar būtų su- 
pratęs, kas joms sukėlė tokią baimę: žinia, kad užpultas Perl 
Harboras, ar Lorna su Melonija. 

O jaunasis Volis Vortingtonas, kuriam taip knietėjo tapti 
didvyriu, šoko Orono gatvėse, kur ir išgirdo pranešimą. Pre- 
zidentas Ruzveltas tą dieną pavadins „niekšybės diena", tačiau 
tai buvo ne tik niekšybės diena Voliui, kurio kilni, nuotykių 
išsiilgusi širdis troško skraidyti lėktuvu B-24, „Išlaisvintoju“: 
sunkiu keturmotoriu bombonešiu, naudojamu tiltams, naftos 
perdirbimo gamykloms, kuro saugykloms, geležinkeliams ir 
kitiems strateginiams objektams bombarduoti. Tą „niekšybės 
dieną“ bombonešis B-24, „Išlaisvintojas“, kažkur jau laukė, 
kada jaunasis Volis Vortingtonas išmoks juo skraidyti. 

Žmonės Harts Heivene ir Harts Roke visada šnekėjo, kad 
Volis turi viską: pakankamai pinigų, grožio, žavesio, gerą širdį 
ir svajonių merginą, — bet jam netrūko ir drąsos, ir tų savy- 
bių, kurios jaunystėje pavojingiausios: optimizmo ir veržlumo. 
Volis buvo linkęs rizikuoti viskuo, ką turi, kad tik jam būtų 
leista pilotuoti lėktuvą, galintį skraidinti jo širdyje tiksinčią 
bombą. 


Į tarnybą karinėse oro pajėgose Volis stojo prieš Kalėdas, 
bet švenčių dienas dar galėjo praleisti namie. Karinėms oro 
pajėgoms prireiks daugiau negu metų, kad išmokytų Volį 
nuožmaus padangių karo meno. 

— Iki to laiko, — pasakė jis Olivijai ir Kendei Vandenyno 
Vaizdo sodų didžiojo namo virtuvėje, — visi mūšiai tikriausiai 
pasibaigs. Galėsiu sakyti, kad tokia jau mano laimė. 

— Tai tikrai būtų didžiausia laimė, — tarė Olivija. Kendė 
linktelėjo galvą. 

— Taigi! — iš kito kambario sušuko Homeras Velzas. Jis te- 
bemąstė apie tai, kad yra atleistas nuo medicininės apžiūros; 
pakako daktaro Larčo nuomonės apie Homero širdies būklę. 
Medicininė apžiūra buvo privaloma tik žmonėms, kurie pri- 
klausė pirmai sveikatos grupei. Homeras Velzas priklausė 
ketvirtai. Šeimos gydytojo teigimu, Homeras sirgo įgimta 
plautine stenoze; Homero „šeimos gydytojas“ buvo daktaras 
Larčas, kurio laišką vietos konsultacinė medikų komisija laikė 
pakankamu pagrindu tam, kad Homerui karo prievolė būtų 
atidėta; Larčas, beje, buvo ir vienas iš tos komisijos narių. 

— Kalbinau ją tuoktis, bet ji nesutinka, — pasakė Homerui 
Volis bendrame jųdviejų kambaryje. — Sakė, kad lauks ma- 
nęs, bet kol kas netekės. Sakė, kad nori būti mano žmona, 
o ne našlė. 

— Čia ir yra tai, ką tu vadini „pagyvensim — pamatysim“? — 
paklausė Homeras Kendės kitą dieną. 

— Taip, — tarė Kendė. — Daug metų maniau, kad tekėsiu už 
Volio. Tu pasirodei antras. Aš turiu palaukti ir pažiūrėti, kas 
bus, kad galėčiau apsispręsti dėl tavęs. Be to, dar šitas karas. 
Turiu pažiūrėti ir kuo baigsis karas. 

— Tačiau tu jam pažadėjai, — pasakė Homeras Velzas. 

— Taip, — tarė Kendė. — Argi tai ne tas pats, kas palaukti ir 
pažiūrėti? Ar esi kam nors ką nors pažadėjęs — nuoširdžiai — ir 
tą pažadą sulaužęs? — Homeras Velzas staiga nevalingai susi- 
gūžė, tarsi Kendė būtų jį pavadinusi „Saulele“. 

Per Kalėdų pietus Reimondas Kendalas, norėdamas nu- 
traukti nejaukią tylą, tarė: 

— Aš būčiau pasirinkęs povandeninį laivyną. 

— Ir galiausiai taptumėte omarų maistu, — nusijuokė Volis. 

— Nieko tokio, — pasakė Rėjus. — Juk dabar jie mai- 
tina mane. | 

— Lėktuve yra didesnė galimybė išlikti gyvam, — tarė 
Volis. 

— Taip, galimybė, — nusišiepė Kendė. — Kam tau reikia būti 
ten, kur turėsi tik galimybę? 

— Geras klausimas, — piktai pasakė Olivija. Ji taip smarkiai 
trenkė sidabrinę šakutę, kuria dėliojo mėsą, į negilią pailgą 
lėkštę, kad net žąsis, regis, krūptelėjo. 

— Galimybės pakanka, — tarė Homeras Velzas; jis ne iš 
karto suvokė, kokiu tonu kalba. — Galimybė juk ir yra viskas, 
ką turime, argi ne? Ir ore, ir po vandeniu, ir čia, nuo pat tos 
akimirkos, kai gimstame. 

„Arba nuo tos akimirkos, kai negimstame“, — dar pagal- 
vojo; dabar atpažino tą kalbėseną — taip kalbėdavo daktaras 
Larčas. 

— Niūrokas požiūris į gyvenimą, — tarė Olivija. 

— Maniau, kad tu mokaisi anatomijos, — pasakė Homerui 
Volis; Homeras žvilgtelėjo į Kendę, ši nusuko akis į šalį. 

Volis buvo vienam mėnesiui, sausiui, išsiųstas į Merilendo 
valstijoje esantį Fort Midą. Iš ten jis nenuilsdamas rašė tiesiog 
pasibaisėtinus laiškus — ir motinai, ir Homerui, ir Kendei, ir 
netgi Rėjui, — bet tuose laiškuose niekada nieko nepaaiškinda- 
vo; jeigu ir buvo koks jo apmokymo planas, Volis arba nieko 
apie tai nežinojo, arba nemokėjo aprašyti. Jis tik nuobodžiai, 
su visomis smulkmenomis nupasakodavo, ką darė ir apie ką 
mąstė prieš pradėdamas rašyti laišką; rašė apie maišelį, kurį 
sugalvojo prikabinti prie savo gulto, kad atskirtų batų tepalą 
nuo dantų pastos, ir apie geriausio lėktuvo pavadinimo kon- 
kursą, per kurį A būrio kariai leido pasireikšti savo vaizduotei. 
Be to, Volis džiaugėsi, kad iš vieno virėju dirbančio seržanto 
išmoko daugiau juokingų eilėraštukų, limerikų, negu Senis 
galėjo prisiminti per keletą paskutinių savo gyvenimo metų. 
Kiekviename Volio laiške, kad ir kam jis rašė, būdavo ir eilė- 
raštukas; Rėjui tie eilėraštukai patiko, Homerui irgi, o Kendė 
kaskart supykdavo, Olivija išvis buvo priblokšta. Kendė su 
Homeru vienas kitam parodydavo Volio atsiųstus limerikus, 
bet po kurio laiko Homeras suvokė, jog tai Kendę tik dar labiau 
Siutina: eilėraštukai, kuriuos Volis parinkdavo Kendei, buvo 

dar pakenčiami, palyginti su tais, kuriuos jis siuntė Homerui. 
Kendei jis atsiuntė, pavyzdžiui, šį limeriką: 


Gyveno jauna dama Ekseteryje, 

Tokia graži, kad vyrai vis tiesė kaklus į ją. 
O vienas buvo toks drąsus, 

Kad, aplenkęs visus kitus, 

Išsitraukė stryką ir mojuodamas sveikino ją. 


O šį Homerui Velzui: 


Gyveno panelė, vardu Brentutė. 

Ji turėjo didžiulę putę. 

Tokią gilią ir plačią, 

Ir tokią aidžią, 

Kad jos draugas galėjo girdėt, kaip nuleidžia. 


Panašius limerikus Volis siuntė ir-Rėjui: 
Nepralaužta mergytė iš Toronto miesto, 
Sunku ant jos užlipt, kad nenusviestų, 
Bet jeigu nenuvirsi 

Ir plaukučius praskirsi, 

Galėsi jot ant jos, kolei užteks tau ryžto. 


Vienas Dievas težino, kokius limerikus Volis siuntė Olivijai. 
„Iš kur jis gauna pakankamai padorių, kad tiktų motinai?“ — 
mąstė Homeras gulėdamas ir klausydamasis savo širdies, tą 
vakarą, kai Volis buvo ką tik išvykęs, o Kendė jau grįžusi Į 
mokyklą. Homeras dar pagalvojo, jog būtų gerai, jeigu jis bent 
žinotų, ką gali išgirsti. 

Dabar Volis buvo išsiųstas į Sent Luisą — į Džefersono ka- 
reivines, 17 būrį, 28 mokomąją eskadrilę. Homerui Velzui | 
galvą atėjo mintis, kad karinėse oro pajėgose viskas suskirstyta 
visai kaip Grėjaus Anatomijoje — tiksliai ir aiškiai, į atskiras 

dalis, ir visos turi savo pavadinimus. Homerą Velzą ta mintis 
veikė raminamai; jam atrodė, kad kai viskas taip smulkiai 
suskirstyta, Volis bus saugesnis, bet Homeras negalėjo tuo 
įtikinti Kendės. 

— Vieną akimirką jis saugus, o kitą jau ne, — pasakė ji, gūž- 
telėdama pečiais. 

„Rūpinkis Homeru, pagalvok apie jo širdį, — laiške prašė 
ją Volis. 

„O kas pagalvos apie mano širdį? Taip, aš tebepykstu“, —at- 
rašė jam Kendė, nors jis to neklausė. 

Tačiau ir pykdama ant Volio Kendė buvo jam ištikima; ji 
laikėsi pažado, to savo „pagyvensim — pamatysim“. Pabučiuo- 
davo Homerą. kai juodu susitikdavo ir kai atsisveikindavo, bet 
niekaip jo neskatino. 

— Mes tik geri draugai, — pasakė ji tėvui; irgi neklau- 
siama. 

— Matau, — tarė Rėjus. 

Tą žiemą soduose dirbti buvo nesunku; dažniausiai reikė- 
davo genėti medžius. Vyrai pasikeisdami mokė Homerą, kaip 
tai daroma. 

— Didžiausios šakos apipjaustomos, kai oro temperatūra 
žemesnė už nulį, — pasakė jam Rukšna Haidas. 

— Ne taip sunkiasi medžio syvai, kai šalta, — paaiškino Ver- 
nonas Linčas, darbuodamasis peiliu. 

— Kai šalta, obelys ne taip greitai užsikrečia visokiomis 
ligomis, — tarė Herbas Fauleris, kuris žiemos mėnesiais daug 
rečiau mėtė prezervatyvus; gal todėl, kad negalėjo jų išsi- 
traukti nenusimovęs pirštinių; bet Homeras buvo įsitikinęs, 
kad Herbas pasidarė atsargesnis nuo tada, kai juodu pasikalbėjo 
apie skylutes. 

— Ar būna skylučių? — pakartojo Homero klausimą Her- 
bas. — Na, tikriausiai pasitaiko gamybinio broko. 

Bet vėliau jis priėjo prie Homero ir pašnibždomis jam 
pasakė: 


— Ne visi su skylutėmis. 

— Tai jūs viską apgalvojate? — paklausė Homeras. — Kurie 
bus su skylutėmis, kurie be? 

— Nieko aš neapgalvoju, — tarė Herbas Fauleris. — Tiesiog 
kai kurie būna kiauri. Gamybinis brokas. 

— Taigi, — pasakė Homeras Velzas, tačiau dabar beveik ne- 
bebūdavo apmėtomas prezervatyvais. 

Rukšnos Haido žmona, Florensa, vėl buvo nėščia, ir Di- 
džioji Dotė Taft su Irena Titkomb visą žiemą laidė juokelius 
apie Rukšnos vyrišką galią. 

— Nesiartink prie manęs, Rukšna, — sakydavo Didžioji 
Dotė. — Nedrįsk net gurkštelėt kavos iš mano puodelio. Ma- 
nau, pakanka tau greta ko nors pakvėpuot, ir ta vargšė jau 
laukiasi. 

— Na, nieko daugiau jis man ir nedarė! — tarstelėdavo Flo- 
rensa, ir Didžioji Dotė Taft plyšdavo juokais. 

— Tik nesugalvok kitų vyrų mokyt, kaip reikia kvėpuot, — 
įspėjo Rukšną Irena Titkomb. 

— Rukšna gali užtaisyt vaiką vien pabučiavęs tave į ausį, — iš- 
didžiai pasakė Florensa Haid; ji neabejotinai džiaugėsi, kad 
yra nėščia. 

— Duokit man ausines! — riktelėjo Pupulė Luizė Tobi. — 
Duokit slidininko kepurę! 

— Kokį tuziną Herbo gumyčių! — tarė Irena Titkomb. 

„Ne, šitų tai nereikia“, — pagalvojo Homeras Velzas. Tik- 
riausiai taip Florensa ir pastojo. Homeras stebeilijo į Florensą 
Haid. Negalėjo atitraukti akių nuo moters, besimėgaujančios 
nėštumu. 

— Garbės žodis, Homerai, — pasakė Didžioji Dotė Taft, — 
negi niekada nematei kūdikio laukiančios moters? 

— Ne, —tarė Homeras Velzas ir nukreipė žvilgsnį kitur. Grei- 
sė Linč nustebusi spoksojo į jį. Jis nusuko akis ir nuo jos. 

— Jei būčiau tavo amžiaus, — pasakė Homerui Vernonas 
Linčas, kai juodu genėjo medžius sode, vadinamame Gaidžio 
Kalva, — stočiau į tarnybą. Padaryčiau kaip Volis. 

— Aš negaliu, — tarė Homeras Velzas. 

— Našlaičių neima? — paklausė Vernonas. 

— Ne dėl to, — paaiškino jam Homeras. — Mano nesveika 
širdis. Su kažkokia įgimta yda. 

Vernonas Linčas nebuvo plepys, tačiau to Homero pasa- 
kymo pakako — Vandenyno Vaizdo sodų darbininkai ne tik 
atleido Homerui už tai, kad jis nestojo į karo tarnybą, bet ir 
ėmė juo rūpintis. Jie elgėsi su juo būtent taip, kaip daktaras 
Larčas ir norėjo. 

— Žinai, aš neturėjau omeny nieko tokio, — pasakė Homerui 
Herbas Fauleris. — Dėl to gamybinio broko... Nebūčiau taip 
šnekėjęs, jei būčiau žinojęs apie tavo širdį. 

— Niekis, — tarė Homeras. 

O anksti pavasarį, kai jau reikėjo taisyti dėžes bičių aviliams, 
Aira Titkombas strimgalviais prišoko į pagalbą Homerui, tem- 
piančiam ypač sunkų padėklą. 

— Dievulėliau, tik nepersitempk! — sušuko Aira. 

— Galiu ir vienas, Aira. Aš stipresnis už tave, — pasakė Ho- 
meras, iš pradžių net nesupratęs, kodėl Aira taip susirūpino. 

— Girdėjau, kad tavo širdis ne tokia stipri kaip visas kū- 
nas, — tarė Aira. 

Motinos dieną Vernonas Linčas Homerą mokė purkšti 
obelis purkštuvais be niekieno pagalbos. Vernonas primygti- 
nai reikalavo, kad Homeras dar kartą paklausytų, kaip reikia 
naudotis respiratoriumi. 

— Ypač tu, — pasakė Vernonas, — turėtum visada užsidėti 
šitą daiktą ir žiūrėti, kad jis būtų švarus. 

— Ypač aš, — tarė Homeras Velzas. 

Netgi Debra Petigru nebepyko ant jo dėl lyg ir neaiškios 
jo draugystės su Kende. Kai oras sušilo, Homeras su Debra 
vėl sėdėdavo automobilyje prie vandenyno, o vieną vakarą 
juodu netgi bučiavosi — ilgais bučiniais — tuščiame Petigru 
šeimos vasarnamyje prie Drinkvoterio ežero; uosdamas seniai 
nevėdinto, įšalusio namo kvapą, Homeras prisiminė pirmąsias 
dienas sidro namuose. Kai jo bučiniai tarsi atvėso, Debra ėmė 
nekantrauti; o kai jis pernelyg įsiaistrino, ji tarė: „Atsargiau! 

Taip labai nesijaudink“. Jis buvo neįprastai malonus jaunuolis, 
kitaip būtų Debrai atrėžęs, kad niekas iš to, ką ji jam leidžia 
daryti, nekelia nė menkiausios grėsmės jo širdžiai. 

Jau buvo pavasaris. Volis turėjo vykti į San Antonijuje, Tek- 
saso valstijoje, esantį Keli Fildą —į oro pajėgų kadetų mokymus 
(į 2 eskadrilės C būrį); kaip tik tada ir Melonija nusprendė, 
kad jau pats laikas jai vėl leistis į kelią. 

— Gal išprotėjai? — pasakė jai Lorna. — Kuo smarkiau kariau- 
sim, tuo daugiau mums bus visokio gero darbo. Dabar šaliai 
reikia daugiau visko statyti, o ne valgyti daugiau obuolių. 

— Man nusispjaut, ko reikia šaliai, — pareiškė Melonija. — Aš 
ieškau Homero Velzo — ir ieškosiu, kol rasiu. 

— Tai ar pamatysiu tave kitą žiemą? — paklausė draugės 
Lorna. 

— Jeigu nerasiu Vandenyno Vaizdo sodų arba Homero Vel- 
zo, — atsakė Melonija. 

— Vadinasi, pamatysiu, — tarė Lorna. — Tu leidi vyriškiui iš 
savęs tyčiotis. 

— Kaip tik to aš jam ir neleisiu daryti, — pasakė Melonija. 

Ponios Grogan paltas atrodė jau nekaip, tačiau Carlio diržu 
suveržtas daiktų ryšulėlis dabar buvo gerokai didesnis. Laivų 
statykloje Melonija užsidirbo pinigų ir nusipirko keletą tvirtų 
darbininkiškų drabužių bei gerus batus. Kai ji jau rengėsi iš- 
vvkti, Lorna įteikė jai dovanėlę. 

— Seniau megzdavau, — paaiškino Lorna. Ji Melonijai pa- 
dovanojo vaikišką vilnonę kumštinę pirštinytę — tik vieną, 
kairės rankos. Ta pirštinytė Melonijai buvo per maža, bet labai 
gražių spalvų. — Mezgiau vaikeliui, kurio taip ir nesusilaukiau, 
per trumpai buvau ištekėjusi, — pasakė Lorna. — Dešinės ne- 
baigiau. — Melonija nustebusi žiūrėjo į pirštinytę, kurią laikė 
ant delno; ji buvo labai sunki — pilna Lornos iš laivų statyklos 
nugvelbtų guolių rutuliukų. — Čia atsakantis ginklas, — paaiš- 
kino Lorna, — jei kartais sutiksi didesnį šiknių negu tu pati! 

Gavusi tokią dovaną, Melonija net apsiašarojo; išsiskirdamos 
moterys stipriai apsikabino. Melonija iškeliavo iš Bato neatsi- 


DVIDEŠIMTO AMŽIAUS AUKSO FONDAS 471 


sveikinusi su Marija Agnese Kork, kuri būtų padariusi bet ką, 
kad tik jai įtiktų, kuri visų savo mokyklos draugų — ir visų į 
Tedo ir Patės Kolahanų krautuvėlę senienų apžiūrėti ateinančių 
žmonių — klausinėjo, ar jie yra ką girdėję apie sodininkystės 
ūkį, vadinamą Vandenyno Vaizdo sodais. Tikėdamasi, kad 
ką nors apie tai sužinojusi susidraugaus su Melonija, Marija 
Agnesė Kork niekada nesiliaus klausinėjusi. Kai Melonija iš- 
vyko iš Bato, Lorna staiga pajuto, kaip baisiai ilgisi draugės, 
ir susigriebė, kad nuolat visų teiraujasi, kur yra Vandenyno 
Vaizdo sodai — tarsi mėginimas tai sužinoti būtų tokia pat 
būtina jos ištikimybės ir draugiškumo Melonijai apraiška kaip 
ir to vilnonio ginklo dovanojimas. 


Taigi dabar Homero Velzo ieškojo jau trys moterys. 


Tą vasarą Volis Teksaso valstijoje buvo perkeltas iš San 
Antonijaus į Koulmaną. „Gerai būtų, kad kas paskelbtų karą 
Teksasui, — rašė jis Homerui. — Tada bent žinotume, kodėl mus 
čia laiko.“ Volis tvirtino, kad skraido nuogas, tik su trumpi- 
kėmis ir kojinėmis — nes daugiau niekuo neįmanoma vilkėti, 
kai taip nežmoniškai karšta. 

— Kur jis manosi vykstąs? — piktinosi Kendė, kalbėdamasi 
su Homeru. — Nejaugi tikisi, kad ten bus puikus klimatas? 
Juk jis išvyksta į karą! — Homeras sėdėjo priešais ją ant Rėjaus 
Kendalo prieplaukos; jų pokalbis kaip visada neigiamai veikė 
sraigių populiaciją. 

Vėsioje, cementinėmis grindimis, Keip Keneto vidurinės 
mokyklos klasėje Homeras išsivyniodavo pasaulio žemėlapį; 
mokykloje dažniausiai būdavo tik sargas, kuris geografiją iš- 
manė ne ką geriau negu Homeras Velzas. Taigi Homeras vasarą 
vienas tyrinėdavo tas pasaulio vietas, į kurias, jo manymu, 
galėjo būti siunčiamas Volis. 

Kartą jį šitaip bežiūrintį į žemėlapį užklupo ponas Hudas. 
Galbūt ponas Hudas į savo senąją klasę atėjo apimtas nostal- 

gijos, o gal jau buvo laikas užsakyti triušius kitiems mokslo 
metams. 

— Tikriausiai stosi į kariuomenę? — paklausė Homero po- 
nas Hudas. 

— Ne, pone, —tarė Homeras. — Mano nesveika širdis —sergu 
plautinio kamieno vožtuvo stenoze. 

Ponas Hudas įsistebeilijo Homerui į krūtinę; Homeras ži- 
nojo, kad mokytojas paprastai mato tik savo triušius — ir tuos, 
beje, nelabai aiškiai. 

— Tau buvo širdies ūžesys, nuo pat gimimo? — paklausė 
ponas Hudas. 

— Taip, pone, — atsakė Homeras. 

— O dabar tas ūžesys dar girdėti? 

— Nelabai, dabar jau ne. 

— Tai tavo širdis ne tokia jau nesveika, — padrąsinamai tarė 
ponas Hudas. 

Bet kaip Homeras Velzas galėjo poną Hudą laikyti kompe- 
tentingu žmogumi? Juk ponas Hudas painiojo gimdas; neskyrė 
triušių nuo avių. 

Netgi migrantai nuimti derliaus tais metais atvyko kitokie — 
vieni jau pagyvenę, kiti per jauni; vyrai pačiame jėgų žydėjime 
buvo paimti į karo tarnybą — visi, išskyrus poną Rouzą. 

— Šįmet beveik nebuvo iš ko rinktis skynėjų, — pasakė jis 
Olivijai. — Labai jau daug kvailių mano, kad įdomiau kariauti 
negu skinti obuolius. 

— Taip, žinau, — tarė Olivija. — Jau man tai galite nepa- 
sakoti. 

Tąkart su skynėjais atvažiavo ir moteris, kurią ponas Rouzas 
vadino Mama, nors ji atrodė per jauna, kad būtų kurio nors iš 
jų motina. Ji berods buvo visiškai atsidavusi ponui Rouzui ir 
tik jo klausė; Homeras iš karto tai suprato, nes ta moteris darė, 
ką norėjo: kartais skindavo obuolius, kai norėdavo, arba kai 
ponas Rouzas jai liepdavo; kartais virdavo valgį, bet ne kiek- 
vieną vakarą ir ne visiems. Kartais ji sutemus netgi sėdėdavo 
ant stogo, tačiau tik tada, kai kartu su ja sėdėdavo ir ponas 

Rouzas. Ji buvo aukšta, apkūni, viską darė lėtai, tarytum iš 
anksto gerai apgalvodama, todėl jos judesiai atrodė nusižiūrėti 
nuo pono Rouzo; be to, ji nuolat šypsojosi, ramiai, lyg ir šiek 
tiek niekinamai — visai kaip ponas Rouzas. 

Homeras stebėjosi, kad ir dabar, kai pasirodė ta moteris, 
miegamajame niekas nepertvarkyta; ji turėjo atskirą lovą, greta 
pono Rouzo, bet jųdviejų lovos nuo kitų nebuvo atitvertos 
nei užuolaidomis, nei kaip nors kitaip. Tiesa: kartkarčiais, 
važiuodamas pro sidro namus, Homeras matydavo, kad visi 
skynėjai, išskyrus poną Rouzą ir jo moterį, stoviniuoja kieme 
arba sėdi ant stogo. Tai tikriausiai ir būdavo laikas, kurį ponas 
Rouzas su ta moterimi leisdavo vienudu; dėl tų pasibuvimų 
dviese ponas Rouzas visiems, matyt, duodavo tokius pat aiškius 
nurodymus kaip ir dėl viso kito. 

Vasaros pabaigoje buvo uždrausta žiebti pakrantės žiburius; 
naktimis nebegalėdavai matyti nei apžvalgos rato, nei jokių 
kitaip vadinamų stebuklingų šviesų, bet nors viskas ir būdavo 
užtemdyta, skynėjai vis tiek lipdavo ant stogo. Jie sėdėdavo 
tamsoje ir žiūrėdavo į tamsą, o ponas Rouzas sakydavo: „Buvo 
štai ten — daug aukštesnis už šitą stogą ir ryškesnis už visas 
žvaigždes, net jei sustumtum visas žvaigždes vienon vieton. 
Sukdavos ir sukdavos, — šnekėdavo ponas Rouzas; šalia, atsi- 
šliejusi į jį, sėdėdavo aukšta, apkūni moteris, virš stogo kraigo 
pritariamai linksėdavo juodos galvos. — Dabar ten, po van- 
denynu, pilna visokių daiktų — su bombom, povandeniniais 
ginklais. Tie daiktai mato, kai įsižiebia koks žiburys, šviesos 
pritraukia bombas — kaip magnetai metalą. Viskas įvyksta 
automatiškai". 

— Nėr žmonių, kurie paspaudžia gaiduką? — kartą paklausė 
kažkuris iš skynėjų. 

— Gaidukų nėr, — atsakė ponas Rouzas. — Viskas daroma 
automatiškai. Bet žmonių yra. Jie ten prižiūri tuos daiktus, 
kad gerai veiktų. 

— Ten, po vandenynu, yra žmonių? — paklausė kažkas iš 
tamsos. 

— Žinoma, — tarė ponas Rouzas. — Daugybė žmonių. Ir visi 
labai galvoti. Nutaiko tuos daiktus taip, kad gali jus matyt. 

— Sausumoj? 

— Žinoma, — pasakė ponas Rouzas. — Jie gali jus matyt 
bet kur. 

Pasigirdo darnus atodūsis — atrodė, kad ant stogo atsikvėpė 
choristai, prieš pradėdami dainuoti kitą dainą. Volio miega- 
majame Homeras galvojo, jog labai keista, kad pasaulis tuo 
pat metu ir kuriamas, ir naikinamas. 

Daktaras Larčas būtų jį patikinęs, jog tai anaiptol nėra keista. 
Sent Klaude visus labiausiai nervino cukraus kortelės ir kitų 
maisto produktų normavimas, o šiaip beveik niekas ir nebu- 
vo pasikeitę dėl karo. („Arba dėl to, ką kai kas seniau vadino 
didžiąja depresija“, — galvojo Vilburis Larčas.) 

„Mes esame našlaičių prieglauda; teikiame šias paslaugas; 
mes nesikeičiame —jei tik mums leidžiama nesikeisti“, — mąstė 
daktaras Larčas. Kai beveik netekdavo vilties, kai nebegalėdavo 
atsispirti eterio svaiguliui, kai amžiaus našta atrodydavo ne- 
įveikiama kliūtis, o pavojus, kad neteisėta jo veikla netrukus 
bus nutraukta, pasidarydavo taip pat aiškiai įžiūrimas kaip 
niūriame rudens nakties danguje tamsuojantys eglių siluetai, 
Vilburis Larčas išsigelbėdavo galvodamas: „Aš myliu Homerą 
Velzą ir apsaugojau jį nuo karo“. 

Homeras Velzas nesijautė apsaugotas. Ar gali žmogus, įsi- 
mylėjęs ir nepatenkintas tuo, kaip atsakoma į jo meilę, jaustis 
apsaugotas? Priešingai, Homerui Velzui atrodė, kad jis išskirtas 
iš kitų ir pasmerktas ypatingoms kančioms. Joks vaikinas — net 
ir našlaitis — nėra toks kantrus, kad įsimylėjęs galėtų tiesiog 
palaukti ir pažiūrėti, kas bus toliau. Be to, nors Vilburis Larčas 
ir apsaugojo Homerą Velzą nuo karo, netgi Larčas negalėjo 
sustabdyti Melonijos. 

Tais metais per derliaus nuėmimą Volis vėl buvo perkeltas 
kitur —į Perin Fildą Šermane, Teksaso valstijoje (į pagrindinę 
mokomąją stovyklą, D būrį), —- o Melonija iš vienos vietos 
į kitą persikėlė penkis kartus. Pinigų ji turėjo pakankamai, 

būtų pragyvenusi ir nedirbdama. Įsidarbindavo tai viename, 
tai kitame ūkyje ir išvykdavo vos tik išsiaiškinusi, kad niekas 
iš tenykščių darbininkų nėra girdėjęs apie Vandenyno Vaizdo 
sodus. Ji dirbo sodininkystės ūkyje Harpsvele, paskui Erou- 
sike; toliausiai į šiaurę ieškodama darbo buvo nukeliavusi iki 
Rokporto, toliausiai nuo vandenyno — iki Epltono ir Lisabo- 
nos. Dar nukako ir į Viskasetą, išgirdusi, jog ten yra kažkoks 
Vandenyno Vaizdas; Melonija jį susirado, tačiau tai buvo nuo- 
mojamų kambarių namas. Vienas vyriškis, prekiaujantis ledais, 
Melonijai pasakė matęs kažkokį Vandenyno Vaizdą Frendšipe; 
bet paaiškėjo, jog tai ten prišvartuoto nebeplaukiojančio bur- 
laivio pavadinimas. Saut Tomastone Melonija apsikumščiavo 
su vyresniuoju jūros gėrybių restorano padavėju, nes lindo 
prie visų lankytojų, primygtinai klausinėdama, ar jie yra ką 
girdėję apie Vandenyno Vaizdo sodus; kumštynėes ji laimėjo, 
tačiau turėjo sumokėti baudą už viešosios tvarkos pažeidimą; 
jau buvo išleidusi beveik visus pinigus, kai lapkričio pradžioje 
žingsniavo per Butbėjaus uostą. Vandenynas buvo melsvai 
pilkas su baltais putotų bangų dryžiais, gražūs vasaros laivai 
stovėjo sausajame doke, vėjo gūsiuose jau galėjai aiškiai jausti 
ateinančios žiemos šaltį; visos Melonijos poros, kaip ir žemės, 
buvo užsivėrusios taip pat tvirtai kaip ir apvilta jos širdis. 

Melonija nepažino prie Rinfreto vaistinės saldumynų 
prekystalio pirkėjams vaisvandenius su ledais pardavinėjan- 
čio išblyškusio ir susiraukusio paauglio, užtat jaunasis Rojus 
Rinfretas — buvęs (ir baisiai nusivylęs) Kerlis Dėjus — ją pa- 
žino iš karto. 

— Aš buvau Kerlis Dėjus! Prisimeni mane? — susijaudinęs 
paklausė Kerlis Melonijos. Jis atkišo jai gerą saują nemokamų 
ledinukų bei kramtomosios gumos gabalėlių ir užsispyrė 
pavaišinti vaisvandeniais su ledais. — Įdėsiu du kaušelius, 
savo sąskaita, — pasakė Kerlis; jo įtėviai būtų buvę labai ne- 
patenkinti. 

— Vaje, nekas iš tavęs išėjo, — tarė Melonija. Taip sakydama 
ji nenorėjo Kerlio įžeisti; tai buvo tik užuomina apie ne- 

sveikai blyškią jo veido spalvą ir ūgį — Kerlis atrodė nekiek 
tepaaugęs. Nieko daugiau Melonija neturėjo omeny, tačiau 
tais žodžiais tarytum praplėšė jau seniai Kerlio Dėjaus širdyje 
tvinkusį skaudulį. 

— Teisybę sakai; nekas, — piktai tarė Kerlis. — Mane išdūrė. 
Homeras Velzas iš panosės nudžiovė žmones, kuriems turėjau 
atitekti aš. 

Savo silpnais dantimis Melonija negalėjo kramtyti gumos, 
bet vis tiek įsidėjo Kerlio duotus gabalėlius į kišenę; bus dova- 
na Lornai. Kai Melonija čiulpdavo kietus ledinukus, jai baisiai 
geldavo dantyse ėduonies išėstas skyles, tačiau nepaisydama 
skausmo, — arba kaip tik todėl, kad skaudėdavo, — ji mėgdavo 
retkarčiais įsimesti į burną ledinuką; o vaisvandenių su ledais 
išvis dar nebuvo gėrusi. 

Norėdamas parodyti, kaip nekenčia aplinkos, kurioje gyve- 
na, Kerlis Dėjus paleido ant grindų skysto žemuogių sirupo 
čiurkšlę — pirma apsidairęs, ar tai matys tik Melonija. Padarė 
tai tarsi mėgindamas purkštuką — prieš įšvirkšdamas sirupo į 
Melonijai pripiltą gazuoto vandens stiklinę. 

— Privilioja skruzdėles, — paaiškino jis; Melonija suabejojo, 
ar lapkričio mėnesį dar yra skruzdėlių. — Jie nuolat man 
taip sako, — tarė Kerlis. — „Neprapilk pro šalį, privilios 
skruzdėles.“ — Jis dar keletą kartų pašvirkštė sirupo ant 
grindų. — Noriu privilioti skruzdėles, kad po gabalėlį iš- 
nešiotų visą šitą skylę. 

— Tai tebesiunti ant Homero Velzo? — klastingai tarė Me- 
lonija. 

Paskui ji Kerliui pasakė, kad jis galėtų tiesiog paklausinėti — 
kiekvieno pirkėjo — apie Vandenyno Vaizdo sodus. Kerlis dar 
nebuvo galvojęs, ką iš tikrųjų padarytų ar pasakytų Homerui 
Velzui, jei kada netikėtai jį sutiktų; jis buvo pasipiktinęs, bet 
nekerštingas, be to, staiga aiškiai prisiminė, kaip siautėdavo 
Melonija. Jam kilo įtarimas. 


— Kodėl tu taip nori surasti Homerą? — paklausė Kerlis. 

— Kodėl? — saldžiu balsu pakartojo jo klausimą Melonija; 
sunku buvo suprasti, ar jau yra tai apgalvojusi. — O kodėl tu 
norėtum jį surasti, Kerli? — paklausė ji. 

— Na, —šiaip taip pratarė Kerlis, — turbūt tiesiog norėčiau jį 
pamatyti... ir pasakyti, kaip sumautai jaučiausi, kai jis išvažiavo 
ir paliko mane ten — kai maniau, kad išvažiuoti turėjau aš, o 
ne jis. — Apie tai pagalvojęs, Kerlis suprato, jog norėtų tik pa- 
matyti Homerą Velzą — gal tam, kad galėtų su juo draugauti, 
gal ką nors drauge nuveikti. Jis visada žavėjosi Homeru. Jo 
paliktas jautė apmaudą, bet daugiau nieko. Dabar jis pravir- 
ko. Melonija popierine servetėle, kurią buvo gavusi kartu su 
gazuoto gėrimo stikline, nušluostė jam ašaras. 

— Ei, aš žinau, ką turi galvoje, — maloniai pasakė ji. — Žinau, 
kaip jautiesi. Jis paliko ir mane, supranti? Tikrai, aš tiesiog jo 
pasiilgau. Tiesiog noriu jį pamatyti. 

Kerlio verksmas patraukė vieno iš jo įtėvių dėmesį — pono 
Rinfreto, vaistininko, įsitaisiusio vaistinės gale, kur buvo par- 
davinėjami stiprūs vaistai. 

— Aš iš Sent Klaudo, — paaiškino Melonija ponui Rinfre- 
tui. — Mes visi ten buvom tokie artimi — kai dabar kur nors 
susitinkam, iš karto sunku susivaldyti. — Ji motiniškai, nors gal 
truputį per smarkiai, suspaudė Kerlį glėbyje, ir ponas Rinfretas 
vėl paliko juodu vienus. 

— Nepamiršk, Kerli, — sušnibždėjo Melonija, apkabinusi 
berniuką ir iš lėto jį sūpuodama, tarsi prieš miegą sekdama 
jam pasaką. — Vandenyno Vaizdo sodai. Paklausinėk žmonių 
apie Vandenyno Vaizdo sodus. — Kai Kerlis kiek aprimo, ji 
pasakė jam Lornos adresą. 

Grįždama į Batą Melonija tikėjosi, kad vėl galės įsidarbinti 
laivų statykloje ir kad dabar, kai tiek daug šnekama apie vi- 
suotines pastangas organizuoti šalies gynybą, ant surinkimo 
konvejerio bus visokių daiktų — bus galima dirbti ir kitokį 
darbą, ne tik kaišioti guolio rutuliukus į kumpio formos 
krumpliaratį. Apie tai pagalvojusi ji iš ponios Grogan palto 
kišenės išsitraukė Lornos padovanotą pirštinytę; Melonijai dar 

nebuvo tekę panaudoti jos kaip ginklo, tačiau ne vieną naktį ta 
pirštinytė jai atrodė vienintelė paguoda. „Be to, negaliu sakyti, 
kad šiuos metus praleidau veltui, — įsikarščiavusi mąstė Melo- 
nija ir skaudžiai tėkštelėjo sunkią pirštinytę sau į didelės rankos 
delną. — Dabar mes tavęs ieškom jau keturiese, Saulele.“ 


Volis tebebuvo laikomas Teksase, bet vėl perkeltas į kitą 
vietą — į Laboko skraidymo mokyklą (12 kareivines, D3). Ten 
jis turėjo prabūti lapkritį ir beveik visą gruodį, tačiau Kalėdoms 
karinių oro pajėgų vadai žadėjo išleisti jį namo. 

„Netrukus būsiu šeimos glėbyje!“ — rašė Volis Kendei ir 
Homerui, ir Olivijai — ir netgi Rėjui, kuris prie visuotinių 
pastangų organizuoti šalies gynybą prisidėjo stodamas į mecha- 
nikų pajėgas karo laivų statykloje Kiteryje; Rėjus surinkinėjo 
torpedas. Jis turėjo nusisamdęs keletą vietinių vaikinukų, dar 
nebaigusių mokyklos, kad šie jam padėtų kaip nors išlaikyti 
omarų verslą, o Vandenyno Vaizdo sodų transporto priemo- 
nes taisydavo savaitgaliais. Dabar jis, apimtas entuziazmo, ant 
Olivijos virtuvės stalo Olivijai ir Homerui Velzui demonstravo 
giroskopą. 

— Kad suvoktum, kas yra torpeda, —vis kartojo Rėjus, — rei- 
kia žinoti, kas yra giroskopas. — Homeras jo klausėsi susido- 
mėjęs, Olivija iš mandagumo — ir dar todėl, kad jautėsi labai 
priklausoma nuo Rėjaus; ji buvo įsitikinusi, kad jei Rėjus 
netaisytų visokių Vandenyno Vaizdo mechanizmų, soduose 
išvis nustotų augę obuoliai. 

Kendė dažniausiai būdavo pikta — atrodė, kad ją liūdina 
visuotinės pastangos prisidėti prie šalies gynybos, nors ji pati 
buvo savanoriškai pasisiūliusi į pagalbą ir jau išdirbusi nemažai 
valandų Keip Keneto ligoninėje medicinos seserų padėjėja. Ji 
pritarė daugelio žmonių nuomonei, jog dabar mokytis koledže 
būtų „didžiausias išlepimas“, ir be vargo įtikino Homerą, kad 
ir jis turėtų imtis savanoriško darbo ligoninėje, — su tokia p2- 
tirtimi jis būtų naudingesnis padėjėjas negu dauguma kitų. 

— Taigi, — pasakė Homeras. 

Nors Homeras ir ne savo valia vėl pusiau apsigyveno ligo- 
ninėje, netrukus pajuto, kad jam ten visai neblogai; tik kar- 
tais būdavo sunku susilaikyti nepasakius savo, kaip prityrusio 
žmogaus, nuomonės apie tam tikrus dalykus ir dėtis naujoku, 
nelabai išmanančiu darbą, kuriam jis su nerimu suvokė esąs 
gimęs. Net medicinos seserys į padėjėjus žiūrėjo iš aukšto, o 
gydytojai —- Homerui buvo pikta tai matyti — apskritai pūtėsi 
prieš visus žmones ligoninėje, ypač prieš pacientus. 

Nei Kendei, nei Homerui nebuvo leidžiama švirkšti pa- 
cientams vaistų ar duoti tablečių, bet juodu turėjo dirbti ir 
kitus darbus, ne tik kloti lovas, išpylinėti antis, trinti ligoniams 
nugaras, juos maudyti ir šiaip, iš draugiškumo, bėgioti šen ir 
ten, vykdyti visokius pavedimus, dėl kurių modernioje ligo- 
ninėje nuolat buvo girdėti nepaliaujamas šlepsėjimas. Kai ką 
jiedviem buvo pavesta daryti, pavyzdžiui, gimdymo palatoje; 
tenykščių akušerių darbas Homerui nepadarė įspūdžio. Savo 
sugebėjimais jie toli gražu neprilygo daktarui Larčui, o kartais 
Homeras matydavo, kad jie neprilygsta ir jam. Daktaras Larčas 
Homerui dažnai prikišdavo, kad jis nemoka lašinti eterio; dabar 
Homeras negalėjo net įsivaizduoti, ką senasis gydytojas sakytų 
ar darytų išvydęs, kaip nemokšiškai pacientai eteriu migdomi 
Keip Keneto ligoninėje. Sent Klaude Homeras buvo matęs 
daug moterų, apsvaigintų taip nesmarkiai, kad operuojamos 
jos galėdavo kalbėtis; Keip Keneto ligoninės pooperacinėse 
palatose ligoniai, šiaip taip bundantys po eteriu sukeltos nar- 
kozės, gulėdavo lyg pritvoti kokiu vėzdu — jie knarkdavo, jų 
burnos būdavo prasižiojusios, rankos nukarusios, o skruostų 
raumenys tokie suglebę, kad kartais net akys, tempiamos jų 
svorio, atrodydavo pramerktos. 

Labiausiai Homeras pykdavo matydamas, kokiomis eterio 
dozėmis migdomi vaikai, — galėjai pamanyti, kad gydytojai 
arba anestezuotojai tokie neišmanėliai, jog net nepagalvoja, 


kad reikėtų atsižvelgti į paciento svorį. 

Vieną dieną Homeras su Kende sėdėjo abipus penkiamečio 
berniuko, bundančio po tonzilektomijos, lovos. Tai buvo me- 
dicinos seserų padėjėjų darbas: reikėdavo sėdėti prie ligonių, 
atsigaunančių po eteriu sukeltos narkozės, ypač jei tai būdavo 
vaikai, ypač po tonzilių pašalinimo, — pabudę vaikai dažnai 
išsigąsdavo, jausdavo smarkų skausmą ir šleikštulį. Homeras 
tvirtino, kad jų taip nepykintų, jeigu jiems būtų lašinama 
truputį mažiau eterio. 

Kartu su Homeru ir Kende pooperacinėje palatoje buvo 
ir viena iš medicinos seserų; ta, kuri jiedviem labiausiai pa- 
tiko, — jauna, paprasta, ne itin graži maždaug jų amžiaus 
mergina. Jos vardas buvo Karolina, ji visada maloniai elgėsi 
su pacientais ir nenuolaidžiavo gydytojams. 

— Nemažai žinai apie eterį, Homerai, — tarė seselė Karolina. 

— Man atrodo, čia jo lašinama per daug, kai kuriais atve- 
jais, — sumurmėjo Homeras. 

— Ligoninės nėra tobulos, nors ir turėtų tokios būti, — pa- 
sakė seselė Karolina. — Gydytojai irgi netobuli, tik manosi 
tokie esantys. 

— Taigi, — tarstelėjo Homeras Velzas. 

Galiausiai pabudusiam penkerių metų berniukui labai skau- 
dėjo gerklytę, be to, jis ilgokai žiaukčiojo, tik po kurio laiko 
šaukštelis grietininių ledų nuslydo jo rykle žemyn ir negrįžo 
atgal. Viena iš seselių padėjėjų pareigų buvo žiūrėti, kad taip 
besijaučiantys vaikai nepaspringtų savo vėmalais. Homeras 
Kendei paaiškino, jog labai svarbu, kad vaikas, dar gerai neatsi- 
peikėjęs po narkozės, neaspiruotų, tai yra neįkvėptų, į plaučius 
jokių skysčių — pavyzdžiui, vėmalų. 

— Neaspiruotų, — tarė seselė Karolina. — Ar tavo tėvas buvo 
gydytojas, Homerai? 

— Ne visai, — atsakė Homeras Velzas. 

Būtent seselė Karolina Homerą supažindino su jaunuoju 
daktaru Harlou, kuris baisiausiai kankinosi, stengdamasis už- 
siauginti karčiukus; dėl vis susisukančio pasišiaušusio verpeto 


jo kakta atrodė per maža, o akys po lapsinčiu šiaudų spalvos 

plaukų stogeliu — nerimastingos kaip žmogaus, įdėmiai žvel- 
giančio iš po skrybėlės graižo. 

— O, taip, Velzas — mūsų eterio ekspertas, — nusišiepė dak- 
taras Harlou. 

— Užaugau našlaičių prieglaudoje, — pasakė Homeras Vel- 
zas. — Dažnai padėdavau kam nors ligoninėje. 

— Bet eteriu ligonių pats juk tikrai nemigdydavai? — tarė 
daktaras Harlou. 

— Tikrai ne, — pamelavo Homeras Velzas. Kaip daktaras 
Larčas buvo pastebėjęs bendraudamas su globos taryba, kai 
kalbiesi su nemaloniu žmogumi, ypač malonu ką nors pa- 
meluoti. 

— Per daug nesistenk pasirodyti, — pasakė Homerui Kendė, 
kai juodu drauge važiavo atgal į Harts Heiveną. — Tau tai ne- 
tinka, be to, šitaip gali užtraukti bėdą savo daktarui Larčui. 

— Kada aš stengiausi pasirodyti? — paklausė Homeras. 

— Nesistengei, kol kas, — atsakė Kendė. — Tik nepradėk, 
gerai? 

Homeras paniuro. | 

— Ir nesiraukyk, — tarė Kendė. — Tai tau irgi netinka. 

— Aš tik laukiu ir žiūriu, kas bus, — pasakė Homeras Vel- 
zas. — Juk žinai, kaip tai malonu. — Jis išleido ją prie omarų ap- 
tvaro; paprastai užeidavo paplepėti su Rėjumi. Tačiau Homeras 
klydo manydamas, kad Kendė tokia irzli todėl, kad yra jam 
abejinga, ar dėl nežinia kokių kitų priežasčių; jis nesuprato, 
kad ir ji pati visiškai sutrikusi. 

Ji užtrenkė furgono dureles ir, Homerui nespėjus nuva- 
žiuoti, priėjo prie jo iš kitos pusės. Ženklais paprašė, kad jis 
atsuktų langą. Tada iki juosmens įlindo į vidų ir pabučiavo 
Homerą į lūpas, paskui smarkiai, abiem rankom, trūktelėjo jį 
už plaukų, atlošė jo galvą atgal — ir įkando, gana skaudžiai, į 
kaklą. Išlįsdama trinktelėjo pakaušį į lango rėmą; jos akys buvo 
drėgnos; bet nė viena ašara nenuriedėjo per veidą. 

— Manai, kad man labai smagu? — paklausė Kendė. — Manai, 
kad tave erzinu? Manai, kad žinau, ar noriu tavęs, ar Volio? 

Homeras grįžo į Keip Keneto ligoninę; jam reikėjo imtis 
darbo, svarbesnio už pelių naikinimą. Vėl buvo tas nelemtas 
metų laikas, kai naikinamos pelės. Kaip Homeras nemėgo 
terliotis su nuodais! 

Į ligoninę jis atvažiavo tuo pat metu, kai buvo atvežtas jūrei- 
vis, nukentėjęs per grumtynes su peiliais; nelaimė įvyko ten, 
kur dirbo Rėjus — Kiterio karo laivų statykloje; draugeliai tą 
jūreivį visur tampė uždėję jam laikiną turniketą, jie pritrūko 
talonų degalams, pasiklydo, nerado kelių ligoninių, buvusių 
daug arčiau grumtynių vietos negu Keip Keneto ligoninė. 
Pjautinė žaizda tarp jūreivio nykščio ir smiliaus buvo labai 
gili — raumenys bei jungiamasis audinys perrėžti beveik iki 
riešo. Homeras padėjo seselei Karolinai išplauti žaizdą steri- 
lizuotu vandeniu su paprastu baltu muilu. Paskui Homeras 
nesusilaikė — jis buvo įpratęs autoritetingu balsu duoti nu- 
rodymus seselei Andželai arba seselei Ednai. 

— Pamatuokite kraujospūdį, kitos rankos, — pasakė jis seselei 
Karolinai, — manžetę užmaukite ant tvarsčio — kad nenutrintų 
odos, — pridūrė, nes seselė Karolina, išpūtusi akis, smalsiai žiū- 
rėjo į jį. — Ko gero, reikės laikyti ją užmautą kokį pusvalandį, 
o gal ir ilgiau, — pasakė Homeras Velzas. 

— Aš ir pats galiu duoti nurodymus seselei Karolinai, jei ne- 
prieštarauji, —tarė Homerui daktaras Harlou; ir daktaras, ir jo 
seselė stebeilijo į Homerą Velzą kaip į kokį paprastą gyvulėlį. 
apdovanotą dieviškomis galiomis; tarsi beveik būtų tikėjęsi. 
kad Homeras mostelės ranka virš krauju plūstančio jūreivio 
ir sustabdys nepaliaujamai tekantį kraują taip pat greitai, kaip 
jį sustabdė turniketas. 

— Puikiai dirbi, Velzai, — pasakė daktaras Harlou. Homeras 
stebėjo, kaip į žaizdą suleidžiama 0,5 procento prokaino ir 
kaip po to daktaras Harlou ją zonduoja. Homeras Velzas su- 
prato, kad peilis į jūreivio plaštaką smigo iš delno pusės. Jis 
prisiminė Grėjaus Anatomiją ir filmą, kurį žiūrėjo su Debra 
Petigru: kavalerijos karininkui strėlė pervėrė plaštaką kiaurai, 


bet, jo laimei, nepažeidė vidurinio nervo atšakos, inervuojan- 

čios nykščio raumenis. Homeras matė, kaip jūreivis pajudino 
nykštį. 

Daktaras Harlou toliau apžiūrinėjo žaizdą. 

— Čia yra gana svarbi vidurinio nervo atšaka, —iš lėto pasakė 
jis sužeistam jūreiviui. — Jums pasisekė, jeigu ji neperpjauta. 

— Peilis jos neužkliudė, — įsiterpė Homeras Velzas. 

— Tikrai, neužkliudė, — tarė daktaras Harlou, pakeldamas 
akis nuo žaizdos. — Iš kur tu žinai? — paklausė Homero Velzo; 
šis kilstelėjo aukštyn savo dešinės rankos nykštį ir šiek tiek jį 
pakrutino. 

— Ne tik eterio ekspertas, kaip matau, —tarė daktaras Harlou, 
vis dar pašaipiai. — Neblogai išmanai ir apie raumenis! 

— Tik apie tą, — pasakė Homeras Velzas. — Skaitinėdavau 
Grėjaus Anatomiją — šiaip, savo malonumui, — pridūrė. 

— Savo malonumui? — nustebo daktaras Harlou. — Tada, 
manau, viską žinai ir apie kraujagysles? Gal pasakytum, iš 
kurios čia plūsta kraujas? 

Homeras Velzas pajuto, kaip seselė Karolina šlaunimi prisi- 
lietė jam prie rankos; tai buvo neabejotinai užjaučiamas prisi- 
lietimas — ir seselei Karolinai nepatiko daktaras Harlou. Nors 
Kendė tikrai nebūtų pritarusi, Homeras vėl nesusilaikė: 

— Iš vienos delno lanko šakos, — pasakė jis. 

— Labai gerai, — nusivylęs tarė daktaras Harlou. — Ir ką man 
patartum daryti? 

— Perriškite, — pasakė Homeras Velzas. — Trečio numerio 
chromuotu. 

— Būtent, — tarė daktaras Harlou. — Čia jau ne iš Grėjaus. — 
Jis atkreipė Homero Velzo dėmesį į tai, kad peiliu perrėžtos 
ir flexor digitorum profundus bei flexor digitorum sublimis saus- 
gyslės. — Ir kurgi jos eina? — paklausė. 

— Į smilių, — atsakė Homeras. 

— Ar būtina susiūti abi šitas sausgysles? — paklausė daktaras 
Harlou. 

— Nežinau, —tarė Homeras Velzas. — Nelabai išmanau apie 
sausgyslės, — pridūrė. 

— Nejaugi! — nusišiepė daktaras Harlou. — Būtina sutvarkyti 
tik profundus, — paaiškino. — Siūsiu antro numerio šilkiniu. Be 
to, sausgyslių kraštams susiūti man reikės plonesnio. 

— Ketvirto šilkinio, — patarė Homeras Velzas. 

— Labai gerai, — pasakė daktaras Harlou. — O delno fascijai? 

— Trečio chromuoto, — tarė Homeras Velzas. 

— Vaikinas išmano apie siūles! — pasakė daktaras Harlou 
seselei Karolinai, kuri neatitraukdama akių žiūrėjo į Ho- 
merą Velzą. 

— Odą susiūkite ketvirto numerio šilkiniu, — tarė Home- 
ras. — Paskui patarčiau delną sutvarstyti spaudžiamuoju tvars- 
čiu — pirštus reikėtų sulenkti, kad apimtų suvyniotą vyturą. 

— Tai vadinama funkcine padėtimi, — pasakė daktaras 
Harlou. 

— Nežinau, kaip tai vadinama, — tarstelėjo Homeras. 

— Gal tu studijavai mediciną, Velzai? — paklausė daktaras 
Harlou. 

— Ne visai, — atsakė Homeras Velzas. 

— Tai gal ketini studijuoti? 


— Vargu. 

Homeras jau buvo beišeinąs iš operacinės, tačiau daktaras 
Harlou dar sušuko jam pavymui: 

— Kodėl tu ne kariuomenėje? 

— Mano nesveika širdis, — atsakė Homeras. 

— Tikriausiai nežinai, kaip ta liga vadinasi? — tarė daktaras 
Harlou. 


— Taigi, — burbtelėjo Homeras Velzas. 

Jis galėjo čia pat išsiaiškinti viską apie savo plautinio kamic- 
no vožtuvo stenozę, jei tik būtų paklausęs; galėjo paprašyti, 
kad jam padarytų rentgeno nuotrauką, ir išgirsti specialisto 
nuomonę — jis galėjo sužinoti tiesą. Bet kas gi nori sužinoti 
tiesą iš nemalonaus žmogaus? 

Jis nuėjo paskaityti knygučių vaikams, sveikstantiems p0 
tonzilektomijos. Visos istorijos, kurias skaitė, buvo kvailo- 

kos — vaikiškos knygutės Homerui Velzui nedarė įspūdžio. 
Bet mažieji pacientai po tonzilių šalinimo ligoninėje juk ne- 
gulėdavo taip ilgai, kad spėtų išklausyti visą Deividą Koperfildą 
ar Didžiuosius lūkesčius. 

Seselė Karolina Homero paprašė išmaudyti stambų vyriškį, 
kuriam buvo operuota prostata, ir nutrinti jam nugarą. 

— Niekada nenuvertink myžimo malonumo, — pasakė tas 
storulis Homerui Velzui. 

— Nenuvertinsiu, pone, — tarė Homeras ir toliau trynė di- 
džiulį mėsos kalną, kol šis sveikai įraudo. 

Olivijos nebuvo namie, kai Homeras grįžo į Vandenyno 
Vaizdą; tuo laiku ji turėjo stebėti, ar nepasirodys lėktuvai. 
Stebėtojai sėdėdavo Heiveno klube esančiame vadinamajame 
jachtų stebėjimo bokšte, bet, kiek Homeras žinojo, dar nė 
karto nebuvo pastebėję nė vieno lėktuvo. Vyrai (dauguma 
jų — buvę Senio sugėrovai) priešo lėktuvų siluetus laikė pri- 
smeigę prie savo spintelių; moterys buvo parsinešusios tuos si- 
luetus namo ir priklijavusios, pavyzdžiui, prie šaldytuvų durų. 
Olivija bokšte budėdavo po dvi valandas kiekvieną dieną. 

Homeras atidžiai apžiūrėjo lėktuvų siluetus ant Olivijos 
šaldytuvo. 

„Galėčiau išmokti viską apie juos, — galvojo Homeras. — Ir 
viską, ką tik reikia, apie obuolių auginimą.“ Bet jis žinojo, 
kad kai ką moka jau dabar, beveik tobulai; moka teikti pa- 
galbą gimdyvėms ir daryti tai, kas daug paprasčiau, —ko pagal 
taisykles negalima daryti. 

Jis mąstė apie taisykles. Tas jūreivis, kuriam perpjauta plaš- 
taka, įsivėlė į grumtynes, kur niekas nepaisė jokių taisyklių. 
Jei kas susikivirčytų su ponu Rouzu, viskas vyktų pagal pono 
Rouzo taisykles, kad ir kokios jos būtų. Homeras Velzas pa- 
galvojo, kad susikovęs peiliais su ponu Rouzu, jaustumeisi 
mirtinai užgnaibytas mažo paukštelio. Ponas Rouzas — tikras 
menininkas. Jis nurėžtų tik patį nosies galiuką, tik sagą arba 
Spenelį. Tikrosios sidro namų taisyklės yra pono Rouzo tai- 
Syklės. 

O kokios taisyklės svarbiausios Sent Klaude? Kokios yra 
Larčo taisyklės? Kurių taisyklių daktaras Larčas laikosi, o kurias 
laužo, arba pakeičia kitomis, — ar tai darydamas tiki savo tęj. 
sumu? Kendė, be abejo, irgi laikosi tam tikrų taisyklių, tačiau 
kieno? Ar Volis žino, kokios tai taisyklės? O Melonija — ar jį 
paiso kokių nors taisyklių? — galvojo Homeras Velzas. 


— Klausyk, — pasakė Lorna. — Vyksta karas, gal nepastebėjai? 

— Na ir kas? — tarė Melonija. 

— Tas, kad jis tikriausiai kariuomenėje, štai kas! Arba pats 
stojo į tarnybą, arba jį tuoj paims. 

Melonija papurtė galvą. 

— Neįsivaizduoju jo kare. Tik jau ne jis. Jis tiesiog neturėtų 
ten būti. 

— Dėl Dievo meilės, — tarė Lorna. — Negi manai, kad visi, 
kurie atsiduria kare, ir turėtų ten būti? 

— Jeigu jis ir išvyks, tai būtinai grįš, — pasakė Melonija. 

Ledas ant Kenebeko gruodžio mėnesį dar buvo netvirtas; 
upė tai patvindavo, tai nuslūgdavo, jos vanduo buvo sūrokas, 
viduryje bangavo pilka neužšalusi juosta. Tačiau netgi Me- 
lonija negalėjo nusviesti alaus butelio iki tos per Bato miestą 
tekančios upės vidurio. Jos mestas butelis dusliai trinktelėjęs 
atšoko nuo girgždančio ledo ir nuriedėjo atviro vandens ploto 
link, bet jo nepasiekė. Išgąsdinta žuvėdra striktelėjo ant kojų 
ir kiek paėjo ledu — kaip senutė, tipenanti per balą, pasikėlusi 
daugybę įmantrių apatinių sijonų. 

— Ne visi grįš namo iš šito karo — tik tai ir norėjau pasaky- 
ti, — tarė Lorna. 


Volis sunkokai parsigavo namo iš Teksaso. Skrydžiai keletą 
kartų buvo atidėti, blogas oras, aerodromas uždarytas, — kai 
Homeras su Kende paėmė Volį Bostone, pirmas dalykas, kurį 
jis pasakė, buvo tai, kad jis turi tik keturiasdešimt aštuonias 

valandas. Bet jis vis tiek buvo laimingas — „vis tiek Volis“, 
kaip vėliau pasakys Kendė, — ypač patenkintas tuo, kad gavo 
karininko laipsnį. 

— Jaunesnysis leitenantas Vortingtonas! — prisistatė Volis 
Olivijai. Visi apsiverkė, netgi Rėjus. 

Kadangi buvo normuojamas benzinas, jie negalėjo kaip pa- 
prastai visur važinėti. Homeras vis galvojo, kada Volis norės 
pabūti vienas su Kende ir kaip jiedviem tai pavyks. „Jis, be 
abejo, to nori, — galvojo Homeras. — O ji?“ 

Kūčių vakarą visi praleido drauge. Niekas niekur nėjo ir 
pirmąją Kalėdų dieną; namie buvo ir Olivija, ir Rėjus — jis 
tądien nesurinkinėjo torpedų ir netraukė iš vandenyno bučių. 
O antrąją Kalėdų dieną Kendė su Homeru jau turėjo vežti 
Volį atgal į Bostoną. 

O, taip, Kendė su Voliu be perstojo glėbesčiavosi ir bučia- 
vosi —tai matė visi. Kalėdų naktį Volio miegamajame Homeras 
staiga suvokė, jog taip džiaugėsi vėl galėdamas bendrauti su 
Voliu, kad užsimiršęs beveik ir negalvojo apie tai, kad jau 
antras Kalėdas švenčia toli nuo Sent Klaudo. Be to, jis tik 
dabar susigriebė nieko nenusiuntęs daktarui Larčui — net 
kalėdinio atviruko. 

— Man dar reikės pasimokyti skraidyti, — šnekėjo Volis, — bet 
manau, kad pateksiu į Indiją. 

— Į Indiją, — pakartojo Homeras Velzas. 

— Skraidysiu Birmos maršrutu, — tarė Volis. — Kad nusi- 
gautum iš Indijos į Kiniją, reikia perskristi Birmą. Birmoje 
japonai. 

Homeras Velzas buvo išnagrinėjęs žemėlapius Keip Keneto 
vidurinėje. Jis žinojo, kad Birma kalnuota, kad Birma apaugusi 
džiunglėmis. Ten tiek daug visko, kad jei lėktuvą kas pašautų, 
negalėtum nuspėti, ant ko nukrisi. 

— Kaip sekasi su Kende? — paklausė Homeras. 

— Puikiai! — atsakė Volis. — Na, pamatysiu rytoj, — pridūrė. 

Rėjui ankstį rytą reikėjo važiuoti surinkinėti torpedų; Ho- 
meras pastebėjo, kad Volis iš Vandenyno Vaizdo išsiskubino 

maždaug tuo laiku, kai Rėjus turėjo išvykti į Kiterį. Homeras 
ankstyvą rytą praleido su Olivija, nors nelabai galėjo ją pa- 
guosti. 

— Keturiasdešimt aštuonių valandų tikrai nepavadinčiau grį- 
žimu namo, — šnekėjo ji. — Jis čia nebuvo ištisus metus — argi 
tai, jo manymu, normalus apsilankymas? Nejaugi kariuomenei 
atrodo, jog tai normalus apsilankymas? 

Kendė su Voliu Homero paimti užvažiavo prieš vidurdienį. 
Homeras padarė išvadą, kad jiems „pavyko“. Bet iš tikrųjų 
tokių dalykų juk nesužinosi, nebent paklaustum. 

— Gal norite, kad pavairuočiau? — pasisiūlė Homeras; jis 
sėdėjo prie lango, o Kendė — tarp jo ir Volio. 

— Kodėl? — nesuprato Volis. 

— Na, gal norite laikytis už rankų, — tarė Homeras; Kendė 
pažvelgė į jį. 

— Jau pasilaikėm, — juokdamasis pasakė Volis. — Bet vis 
tiek ačiū! 

Homeras pagalvojo, kad Kendė neatrodo labai linksma. 

— Vadinasi, judviem pavyko, ar ne? — paklausė Homeras 
Velzas jų abiejų. 

Kendė sėdėjo įsmeigusi žvilgsnį tiesiai į priekį, dabar jau 
nesijuokė ir Volis. 

— Ką čia šneki, brolau? — tarė jis. 

— Aš klausiau, ar judviem pavyko — pasimylėti, turiu gal- 
voje, — pasakė Homeras Velzas. 

— Dievulėliau, Homerai, — pasibaisėjo Volis. — Tokių dalykų 
niekas neklausinėja. 

— Taip, mudviem pavyko — pasimylėjom, — tarė Kendė, 
tebežiūrėdama tiesiai į priekį. 

— Tikiuosi, saugojotės, — pasakė Homeras jiems abiem. — Ti- 
kiuosi, ėmėtės kokių nors atsargumo priemonių. 

— Dievulėliau, Homerai! — sušuko Volis. 

— Taip, saugojomės, — tarė Kendė. Dabar ji žiūrėjo į Ho- 


merą, nutaisiusi kuo abejingesnį žvilgsnį. 

— Ką gi, džiaugiuosi, kad saugojotės, —- pasakė Homeras, 
kreipdamasis į Kendę. — Turėtum būti atsargi — kai myliesi 
su žmogumi, kuris tuoj skraidys virš Birmos. 

— Virš Birmos? — Kendė pasisuko į Volį. — Tu nesakei, kur 
vyksi. Į Birmą? 

— Aš ir pats nežinau, kur vyksiu, — irztelėjo Volis. — Vieš- 
patie, Homerai, kas tau pasidarė? 

— Aš myliu jus abu, — pasakė Homeras Velzas. — Ir kadangi 
jus myliu, turiu teisę klausti visko, kas mane domina; turiu 
teisę žinoti viską, ką noriu žinoti. 

Tais žodžiais jis, kaip sakoma Meine, užrišo visiems burnas. 
Beveik iki pat Bostono jie važiavo tylėdami, tik Volis — mė- 
gindamas pajuokauti — dar pasakė: 

— Nesuprantu, kas tau užėjo, Homerai. Daraisi toks 
filosofas. 

Atsisveikinti buvo nelengva. 

— Aš irgi myliu jus abu — juk žinot, — nueidamas pasakė 
Volis. 

— Žinau, kad myli, — tarė Homeras. 

Pakeliui į namus Kendė pareiškė Homerui Velzui: 

— Nesakyčiau, kad tu „filosofas“, veikiau ekscentrikas. Pa- 
staruoju metu elgiesi labai ekscentriškai, mano nuomone. 
Ir tu neturi teisės viską apie mane žinoti — nesvarbu, myli 
mane ar ne. 

— Svarbiausia, kad tu pati žinotum, ar tikrai jį myli, — tarė 
Homeras. — Ar tu myli Volį? 

— Aš užaugau mylėdama Volį, — pasakė Kendė. — Visada jį 
mylėjau, ir visada mylėsiu. 

— Puiku, — tarė Homeras. — Tada viskas aišku. 

— Tačiau dabar aš Volio net nebepažįstu, — kalbėjo Ken- 
dė. — Geriau pažįstu tave — ir taip pat myliu. 

Homeras Velzas atsiduso. „Vadinasi, toliau lauksime ir žiū- 
rėsime, kas bus“, — pagalvojo. Jo jausmai buvo užgauti: Volis nė 
karto nepaklausė, kaip jo širdis. Tačiau ką jis būtų atsakęs? 

Vilburis Larčas, kuris žinojo, kad Homero širdis sveikutėlė, 
vis mąstė apie tai, kur dabar Homero širdis, ir baiminosi, kad 
ne Sent Klaude. 

O Volis išvyko į Kalifornijoje esantį Viktorvilį — į aukštąją 
skraidymo mokyklą. JAV KARINĖS ORO PAJĖGOS - su 
tokiais užrašais buvo jo rašomasis popierius. Viktorvilyje Volis 
praleido kelis mėnesius — visus genėjimo mėnesius, kaip juos 
prisimins Homeras Velzas. Netrukus po obelų žydėjimo, kai 
Airos Titkombo bitės pripildė Vandenyno Vaizdo sodus nuo- 
stabaus gyvybingumo, Volis buvo išsiųstas į Indiją. 

Japonai laikė užėmę Mandalajų. Pirmąsias savo bombas 
Volis numetė ant Mjindžės geležinkelio tilto. Bėgiai ir pylimas 
tilto prieigose iš pietų pusės buvo ištaškyti, sugriautas pietinis 
tilto tarpatramis. Visi lėktuvai ir įgulos saugiai grįžo į bazę. 
Volis mėtė bombas ir ant pramoninio Mjindžano rajono, bet 
per tirštus debesis negalėjo gerai matyti, kiek ko sugriauta. 
Tą vasarą, kai Homeras Velzas vėl baltai dažė sidro namus, 
Volis bombardavo dambą prie Akiabo ir Švelio tiltą Birmos 
šiaurėje; vėliau jis sudavė smūgį geležinkelio manevravimo 
stočiai Prome. Ne be jo pagalbos dešimt tonų bombų buvo 
numesta ant geležinkelio stoties prie Švebo, plykstelėjo gaisrai 
sandėliuose Kavline ir Tanbjudzajate. Didžiausią, neišdildomą 
įspūdį Voliui padarė Jenandžate esančių naftos telkinių bom- 
bardavimas; tą vaizdą — liepsnojančius gręžimo bokštus — jis 
tebematė prieš akis ir skrisdamas atgal, per džiungles ir per 
kalnus. Visi lėktuvai ir įgulos saugiai grįžo į bazę. 

Volis gavo kapitono laipsnį ir, kaip rašė, „lengvą darbelį“. 

„Visada būk ypač budrus, jei darbas atrodo lengvas“, — ka- 
daise sakė daktaras Vilburis Larčas Homerui Velzui. 

Fort Mide Volis buvo laimėjęs geriausio lėktuvo pavadini- 
mo konkursą; dabar jis pagaliau turėjo progą panaudoti savo 
sugalvotą pavadinimą; Likimas beldžiasi — taip Volis pavadino 
savo lėktuvą. Po užrašu nupieštas kumštis atrodė labai auto- 
ritetingai. Vėliau Kendė ir Homeras Velzas suks galvas, kodėl 

Volio sugalvotas lėktuvo pavadinimas buvo ne Likimas beldžiasi 
vieną kartą (arba du kartus), o tiesiog beldžiasi. 

Volis skraidė Indijos—Kinijos maršrutu, virš Himalajų, 
virš Birmos. Į Kiniją jis gabeno benziną, bombas, artilerijos 
pabūklus, šautuvus, šaudmenis, drabužius, lėktuvų variklius 
bei atsargines dalis, maistą; į Indiją parskraidindavo kariškius. 
Maždaug penkių šimtų mylių skrydis ten ir atgal trukdavo 
septynias valandas. Šešias iš tų septynių valandų Volis skrisda- 
vo užsidėjęs deguonies kaukę — skristi turėdavo labai aukštai. 
Virš kalnų aukštai pakilti reikėdavo dėl pačių kalnų, o virš 
džiunglių — dėl japonų. Himalajų oro srovės bjauriausios pa- 
saulyje. 

Kai išskrisdavo iš Asamo, oro temperatūra būdavo šimtas 
dešimt laipsnių, Farenheito. „Kaip Teksase“, — galvodavo Volis. 
Lakūnai prie šturvalų sėdėdavo nuogi, tik su trumpikėmis ir 
kojinėmis. 

Sunkiai pakrauti transportiniai lėktuvai į penkiolikos tūks- 
tančių pėdų aukštį turėdavo pakilti per trisdešimt penkias 
minutes; tada priskrisdavo pirmą siaurukalnę. 

Pasiekęs devynis tūkstančius pėdų, Volis apsimaudavo kel- 
nes. Keturiolikos tūkstančių pėdų aukštyje apsivilkdavo kos- 
tiumą su vilnoniu pamušalu. Ten būdavo dvidešimt laipsnių 
šalčio. Kai prasidėdavo lietų sezonas, reikėdavo skristi akluoju 
skridimu — pasikliaujant vien prietaisais. 

Tas oro kelias buvo vadinamas „gyvybės linija“, skrydžiu 
„per keterą“. 

Liepos ketvirtąją pasirodė tokios antraštės: 


JANKIAI SUGRIAUNA GELEŽINKELIO TILTĄ 
BIRMOJE 

KINAI SUTRIUŠKINA JAPONUS CHUBĖJAUS 
PROVINCIJOJE 


Štai ką Volis parašė Kendei ir Homerui. Volis darėsi tingus; 
jis atsiuntė tą patį limeriką jiems abiem: 

Bombėjuje vienas jaunuolis 
Nusilipdė sau putę iš molio, 
Bet kai jo galiukas įkaito, 
Molio putė į plytą pavirto — 
Nusitrynė odelę šaunuolis. 


Tą tūkstantis devyni šimtai keturiasdešimt kažkelintųjų 
vasarą, kai visi stengėsi, kad pakrantėje degtų kuo mažiau 
žiburių, buvo laikinai uždarytas Keip Keneto įvažiuojamasis 
kino teatras; Homerui Velzui tai neatrodė didelė netektis. 
Kadangi Homeras nebūtų turėjęs kitos išeities, kaip važinėti 
į kino teatrą su Kende ir Debra Petigru, jis džiaugėsi, kad 
visuotinių pastangų prisidėti prie šalies gynybos dėka neatsi- 
durs tokioje keblioje padėtyje. 

Ponas Rouzas Olivijai pranešė, kad negalės surinkti padorios 
skynėjų brigados ir atvykti nuimti derliaus. „Nes daugelio vyrų 
nėra, — rašė jis. — Ir dėl kelionės. Turiu galvoje, dėl degalų 
normavimo.“ 

— Vadinasi, veltui čiustijom sidro namus, — pasakė Olivijai 
Homeras. 

— Joks patobulinimas nebūna veltui, Homerai, —tarė Olivija. 
Jankių pastangos rasti pateisinimą įtemptam darbui vasaros 
mėnesiais visada atrodo beviltiškos ir nueina niekais, nes tas 
greitai pralekiantis metų laikas toks nepaprastai malonus. 

Homeras Velzas — medicinos seserų padėjėjas ir sodinin- 
kas —pjovė žolę tarp medžių eilių, kai jį pasiekė ta žinia. Alpią 
liepos dieną jis vairavo „International Harvester“ traktorių 
ir viena akimi stebėjo pjautuvus; nenorėjo užkabinti kokio 
kelmo ar nulūžusios šakos; todėl iš karto ir nepastebėjo žaliojo 
furgono, mėginančio užkirsti jam kelią. Vos su juo nesusi- 
dūrė. Kadangi traktorius —ir šienapjovės geležtės — kėlė baisų 
triukšmą, Homeras negirdėjo, ką jam šaukia Kendė, iššokusi iš 
furgono ir pribėgusi artyn. Prie furgono vairo sėdėjo Olivija, 


jos veidas atrodė suakmenėjęs. 

— Numuštas! — klykė Kendė, kai Homeras pagaliau išjungė 
variklį. — Jo lėktuvas numuštas — virš Birmos! 

— Virš Birmos, — pakartojo Homeras Velzas. Jis nulipo nuo 
traktoriaus ir apglėbė raudančią merginą. Traktoriaus variklis 
buvo išjungtas, tačiau tebetrūkčiojo, paskui sudrebėjo, ėmė 
caksėti; oras aplink jį mirguliavo nuo karščio. „Ko gero, — pa- 
galvojo Homeras Velzas, — oras visada taip mirguliuoja virš 
Birmos.“ 


9. VIRŠS BIRMOS 


B praėjus dviem savaitėms po to, kai Volio lėktuvas buvo 
numuštas, kapitonas Vortingtonas bei visa Likimas beldžiasi 
įgula tebebuvo dingusiųjų be žinios sąrašuose. 

Iš lėktuvo, skridusio tuo pačiu maršrutu, pastebėtas išdegęs — 
gal per gaisrą, kilusį sprogus nukritusiam lėktuvui, — Birmos 
džiunglių plotas, maždaug vienos kvadratinės mylios didumo, 
apie pusiaukelę tarp Indijos ir Kinijos; apžiūrėjus krovinio 
liekanas nustatyta, jog tai buvo visureigių varikliai, atsarginės 
dalys ir benzinas. Apie įgulą nežinoma nieko; džiunglės toje 
vietoje tankios ir, kaip manoma, negyvenamos. 

JAV karinių oro pajėgų atstovas pats apsilankė pas Oliviją ir 
pasakė, jog yra pagrindo tikėtis, kad viskas ne taip jau blogai. 
Akivaizdu, kad lėktuvas nesprogo ore, ir tai reiškia, kad įgula 
galbūt turėjo laiko iššokti su parašiutais. Kas galėjo nutikti 
vėliau, galima tik spėlioti. 

Homeras Velzas vis galvojo, kad tai būtų buvęs geresnis pa- 
vadinimas tam lėktuvui: Galima tik spėlioti. Bet Homeras pri- 
tarė Olivijai ir Kendei, tvirtinančioms, kad Volis nežuvo, „tik 
dingo be žinios“. Kalbėdamiesi vienudu, Homeras su Rėjumi 
neslėpė maną, jog vilties, kad Volis gyvas, tikrai nedaug. 

-— Tarkime, kad jis nenukrito kartu su lėktuvu, — pasakė 
Rėjus Homerui, kai juodu traukė bučius. — Tada jis vidury 
džiunglių... ir ką ten veikia? Negali leistis surandamas japonų, 
o japonų ten tikriausiai yra — juk jie numušė lėktuvą, ar ne“ 

— Gal yra ir kokių vietos žmonių, — tarė Homeras Vel- 
zas. — Draugiškų Birmos valstiečių. 

— Arba išvis nieko, — pasakė Rėjus Kendalas. — Tik keletas 
tigrų ir begalė gyvačių, — pridūrė. — Ai, velniai griebtų! Geriau 
būtų lindęs į povandeninį laivą. 

„Jei tavo draugas išliko gyvas po visko, kas jam nutiko, — rašė 
Vilburis Larčas Homerui Velzui, — tai dabar dar gali susirgti 
visokiomis Azijos ligomis — daugybe ligų.“ 

Buvo baisu įsivaizduoti Volį kenčiantį, ir nors Homeras 
aistringai troško Kendės, mintis, kad Volis gal jau negyvas, 
varė jį į neviltį; Homeras žinojo, jog tokiu atveju Kendė visada 
manytų, kad labiau mylėjo Volį. Našlaičiams jų idealai daž- 
nai atrodo svarbesni už tikrovę; Homeras troško Kendės, bet 
norėjo gauti ją idealiai. Tam, kad Kendė galėtų pati pasirinkti 
Homerą, Volis turėjo būti gyvas; ir kadangi Homeras mylėjo 
Volį, jam dar reikėjo ir Volio pritarimo. Juk jeigu viskas būtų 
kaip nors kitaip, jie visi jaustųsi einą į kompromisą. 

Vilburiui Larčui buvo labai malonu, kad Homeras paprašė 
jo patarimo —ir ne šiaip dėl ko nors, o dėl romantiškos meilės, 
tik pamanykite! („Kaip turėčiau elgtis su Kende?“ — klausė 
Homeras.) Senukas visada visiems buvo didelis autoritetas, 
todėl ir dabar savo nuomonę pareiškė labai autoritetingai. 
„Nors nieko apie tai nenutuokia!“ — pasipiktinusi pasakė seselė 
Andžela seselei Ednai. Larčas taip didžiavosi tuo, ką parašė 
Homerui, kad prieš išsiųsdamas parodė laišką senosioms se- 
selėms. 

„Nejaugi pamiršai, kaip mes gyvename Sent Klaude? — 
klausė Homero daktaras Larčas. — Nejaugi taip nuo mūsų nu- 
tolai, kad gyvenimas, paremtas kompromisais, tau jau atrodo 
nepriimtinas? Tau — našlaičiui. Gal nebemoki būti naudingas? 
Nenuvertink kompromisų; juk ne visada patys nusprendžia- 
me, kaip galėtume būti naudingi. Sakai, kad ją myli, — tada 
leisk jai tavimi naudotis. Gal ir ne taip viską įsivaizdavai, bet 
jeigu ją myli, turi duoti jai tai, ko jai reikia, — ir būtent tada, 
kai ji to nori, o ne kai tau pačiam atrodys, kad atėjo tinkamas 
laikas. O ką ji gali duoti tau? Tik tai, kas jai liko, — ir jeigu 
tai ne viskas, ką turėjai galvoje, kas dėl to kaltas? Nejaugi jos 
neprisileisi, nes ji negali tau atsiduoti šimtu procentų? Dalis 
jos dabar virš Birmos — ar dėl to atstumsi visa kita? Nejaugi 
tau būtinai reikia visko arba nieko? Ar taip elgdamasis galėtum 
sakyti, kad esi naudingas?“ 

— Nelabai romantiška, — pasakė seselė Andžela seselei 
Ednai. 

— O kada gi Vilburis buvo romantikas? — tarstelėjo seselė 
Edna. 

— Jūsų patarimas labai jau praktiškas, — pasakė seselė Andžela 
daktarui Larčui. 

— Na, tikiuosi, kad praktiškas! — tarė daktaras Larčas, už- 
klijuodamas laišką. 

Dabar Homeras per naktis nemiegodavo ne vienas. Keip 
Keneto ligoninėje jiedviem su Kende labiau patiko naktinė 
pamaina. Kai tarp begalės darbų pasitaikydavo kokia poilsio 
valandėlė, jiems būdavo leidžiama pasnausti ant lovų neužkre- 
čiamomis ligomis sergančių vaikų palatoje. Homeras pastebėjo, 
kad nerimastaujančių vaikų knirkimas jį veikia raminamai, — jų 
rūpesčiai ir kančios jam buvo įprastas dalykas, girdėdamas jų 
verkšlenimą, riksmus, kai jie staiga pabusdavo, susapnavę baisų 
sapną, jis pamiršdavo savo nerimą. O Kendei atrodė, kad naktį 
ligoninėje užtraukiamos juodos užuolaidos kaip tik tinkamos 
gedului. Kendei patiko ir reikalavimas niekur nedegti ryškių 
šviesų — kurio ji su Homeru turėjo laikytis, kai važiuodavo į 
ligoninę arba iš jos, jeigu jau būdavo sutemę. Tokiais atvejais 
jie važiuodavo Volio „Kadilaku“ — buvo leidžiama įsijungti tik 
pažibinčius, o „Kadilako“ pažibinčiai švietė ryškiausiai. Tačiau 
tamsūs pakrantės keliai vis tiek atrodydavo beveik neapšviesti: 
juodu važiuodavo lėtai, kaip per laidotuves. Jei Sent Klaudo 
geležinkelio stoties viršininkas (buvęs viršininko padėjėjas) 
kada būtų pamatęs juos prariedančius pro šalį, vėl būtų pa- 
manęs, kad jie važiuoja baltu katafalku. 

Rukšna Haidas, kurio žmona, Florensa, laukėsi kūdikio, 
Homerui sakė esąs įsitikinęs, kad naujagimis turės bent kiek 
Volio sielos (jeigu Volis tikrai žuvo), — o jeigu jis gyvas, tai 
kūdikio gimimas reikšiąs, kad Volis ištrūko iš Birmos. Eve- 
retas Taftas Homerui šnekėjo, kad jo žmoną, Didžiąją Dotę, 
kamuoja sapnai, iš kurių neabejotinai galima suprasti, kad 
Volis iš visų jėgų stengiasi kaip nors susisiekti su Vandeny- 
no Vaizdu. Netgi Rėjus Kendalas, kuris dabar po vandeniu 

maždaug tiek pat dėmesio skirdavo omarams ir torpedoms, 
prisipažino mėginąs ką nors įžvelgti bučiuose — jis norėjo pa- 
sakyti, kad, jo manymu, iš vandenyno gelmių ištrauktų spąstų 
turinys gali būti prasmingas. Rėjui atrodė, kad nepaliestas 
masalas — ypatingas ženklas; jei omarai (labiau mėgstantys 
maistą, kuris tikrai negyvas) negriebia masalo, tai, ko gero, 
reiškia, kad tame masale pasirodė gyva dvasia. 

— O aš juk, žinai, nesu religingas, — pasakė Homerui 
Rėjus. 

— Taigi, — tarė Homeras. 

Kadangi Homeras Velzas jau daug metų gyveno vis susimąs- 
tydamas, ar jo motina kada nors sugrįš jo pasiimti, ar ji bent 
pagalvoja apie jį, ar ji gyva, ar mirusi, jis lengviau negu visi 
kiti apsiprato su tuo, kad nieko nežinoma apie Volį. Našlaitis 
supranta, ką reiškia pasakymas, kad žmogus, kuris jam labai 
svarbus, tiesiog „dingo be žinios“. Olivija su Kende, kurioms 
atrodė, kad Homeras toks ramus todėl, kad yra abejingas, 
kartais ant jo supykdavo. 

— Aš tik darau, ką dabar visi turime daryti, — kartą pasakė 
Homeras, reikšmingai pažvelgęs į Kendę. — Aš tik laukiu ir 
žiūriu, kas bus. 

Tų metų Liepos ketvirtąją fejerverkų buvo nedaug; pirma, 
niekas nenorėjo nusižengti reikalavimui nežiebti ryškių šviesų; 
antra, bet kokia bombų sprogimų ar pabūklų šūvių imitacija 
būtų buvusi savotiška nepagarba „saviems vaikinams“, drą- 
siai besikaunantiems tikruose mūšiuose. Naktį Keip Keneto 
ligoninėje medicinos seserų padėjėjai surengė tylią Nepri- 
klausomybės dienos šventę, kurią pertraukė isteriškas moters, 
reikalaujančios, kad jaunas ir valdingas, įstatymus gerbiantis 
daktaras Harlou padarytų jai abortą, riksmas. „Bet juk dabar 
karas!“ — ginčijosi su daktaru ta moteris. Jos vyras buvo ką 
tik žuvęs; užmuštas Ramiajame vandenyne; kad tai įrodytų, 
ji turėjo atsinešusi Karo ministerijos atsiųstą telegramą. Tai 
moteriai buvo devyniolika metų, jos nėštumas — mažiau negu 
trijų Mėnesių. 

— Mielai pasikalbėsiu su ja dar kartą, kai ji elgsis protin- 
gai, — pasakė daktaras Harlou seselei Karolinai. 

— Kodėl ji turėtų elgtis protingai? — paklausė jo seselė 
Karolina. 

Homeras Velzas turėjo pasikliauti savo nuojauta dėl seselės 
Karolinos; be to, ji jam ir Kendei buvo sakiusi esanti socialistė. 
„Negana to, aš negraži, — tada dar pridūrė seselė Karolina. Ji 
sakė tiesą. — Todėl vedybos manęs nedomina. Jei tokia bū- 
dama ištekėčiau, iš manęs būtų reikalaujama, kad kaip nors 
rodyčiau savo dėkingumą — ar bent jau džiaugčiausi, kad man 
taip pasisekė.“ 

Isterijos apimta moteris niekaip nenurimo, gal todėl, kad 
seselė Karolina labai ir nesistengė jos raminti. 

— Neprašau nieko slapto! — šaukė ta moteris. — Kodėl turė- 
čiau gimdyti šį kūdikį? 

Homeras Velzas susirado popieriaus lapelį — skiltimis su- 
liniuotą laboratorinių tyrimų blanką — ir per visas skiltis 
parašė: 


VAŽIUOKITE Į SENT KLAUDĄ, PAKLAUSKITE 
ŽMONIŲ, KUR NAŠLAIČIŲ PRIEGLAUDA. 


Jis kyštelėjo tą lapelį Kendei, Kendė — seselei Karolinai, 
tučtuojau liovėsi protestavusi. 

Kai ta moteris išėjo, seselė Karolina nusivedė Homerą su 
Kende į ligoninės vaistinę. 

— Pasakysiu, ką paprastai darau, — tarė seselė Karolina, tarsi 
būtų ant jų supykusi. — Aš visiškai saugiai išplečiu, bet neiš- 
grandau. Tik išplečiu gimdos kaklelį. Darau tai savo virtuvė- 
je, labai atsargiai. Paskui jos, žinoma, turi atvykti į ligoninę, 
kad darbas būtų užbaigtas. Kai kas gal mano, kad jos mėgino 
pasidaryti tai pačios, bet nebūna jokio užkrėtimo, jokių su- 
žalojimų; atrodo, kad jos tiesiog persileido. Gimdos kaklelis 
būna išsiplėtęs, bet gimda neišgrandyta. Tereikia tik gerai viską 

išvalyti. Ir tie šikniai turi būti paslaugūs — nes bėga kraujas ir 
būna aišku, kad moteris kūdikį jau prarado. — Senelė Karolina 
nutilusi rūsčiu žvilgsniu pervėrė Homerą Velzą. — Tu puikiai 
išmanai ir apie tai, ar ne? 

— Taigi, — tarė Homeras. 

— Ir žinai, kaip tai padaryti geriau, negu darau aš? 

— Ne kažin kiek geriau. Tiesiog viskas padaroma iki galo, 
išplečiamas kaklelis ir išgrandoma gimda, ir gydytojas — tikras 
džentelmenas. 

— Džentelmenas, — garsiai suabejojo seselė Karolina. — Kiek 
kainuoja to džentelmeno paslaugos? 

— Jis daro tai nemokamai, — tarė Homeras. 

— Aš irgi nemokamai, — pasakė seselė Karolina. 

— Daktaras prašo kiek nors paaukoti našlaičių prieglaudai, 
jei kas gali, — paaiškino Homeras Velzas. 

— Kodėl jo iki šiol nesugavo? — paklausė seselė Karolina. 

— Nežinau, — atsakė Homeras. — Gal žmonės jaučiasi jam 
dėkingi. 

— Žmonės yra žmonės, — socialistės balsu pareiškė seselė 
Karolina. — Tu kvailai rizikavai, pasakydamas man. Ir dar kvai- 
liau — rašydamas raštelį tai moteriai. Tu jos net nepažįsti. 

— Taip, — nesiginčijo Homeras. 

— Tavo daktaras ilgai neišsilaikys, jeigu taip elgsiesi ir to- 
liau, — pasakė seselė Karolina. 

— Taigi, — tarė Homeras. 

Daktaras Harlou rado juos visus vaistinėje; tik Kendė atrodė 
prasikaltusi, taigi jis į ją ir įsispoksojo. 

— Ką šie du žinovai tau čia pasakoja? — paklausė daktaras 
Harlou. Jis daug laiko praleisdavo įsisiurbęs akimis į Kendę, 
kai manydavo, kad niekas to nepastebi, tačiau Homeras Velzas 
tai matydavo, o seselė Karolina šiuo požiūriu apskritai buvo 
labai jautri — iš karto pajusdavo, kai kitos moterys kam nors 
sukeldavo geidulį. Kendė stovėjo lyg netekusi žado, todėl 
tikrai atrodė kaip prasikaltėlė; daktaras Harlou pasisuko į seselę 
Karoliną. — Atsikratėte tos isterikės? — paklausė. 

— Be abejo, — tarė seselė Karolina. 

— Žinau, kad man nepritariate, — pasakė jai daktaras Har- 
lou, — tačiau taisyklės yra ne šiaip sau. 

— Taisyklės yra ne šiaip sau, — nesusilaikęs ištarė Homeras 
Velzas; tie žodžiai nuskambėjo taip kvailai, kad jis tiesiog ne- 
galėjo jų nepakartoti. Daktaras Harlou įdėmiai pažvelgė į jį. 

— Neabejoju, kad nusimanai ir apie abortus, Velzai, — pa- 
sakė daktaras Harlou. 

— Nereikia daug proto, kad nusimanytum apie abortus, — pa- 
reiškė Homeras Velzas. — Abortą padaryti nesunku. 

— Tu taip manai? — karingai paklausė daktaras Harlou. 

— Na ką aš galiu žinoti? — tarė Homeras Velzas gūžtelėda- 
mas pečiais. 

— Tikrai, ką tu gali žinoti? 

— Nedaug, — stačiokiškai vėptelėjo seselė Karolina; tai 
patiko netgi daktarui Harlou. Net Kendė nusišypsojo. Su- 
glumęs išsišiepė ir Homeras Velzas. „Matote? Darausi pro- 
tingesnis!“ — norėjo pasakyti Homeras, šypsodamasis seselei 
Karolinai, kuri pažvelgė į jį iš aukšto —taip, kaip seselės galėjo 
žiūrėti tik į savo padėjėjus. Daktaras Harlou berods pajuto, kad 
į neoficialią hierarchiją, kuri jam atrodė labai svarbi, ligoninėje 
žiūrima su visiems privaloma pagarba. Jo veidas tarytum su- 
spindo, lyg aptrauktas savotišku teisuoliškumo ir adrenalino 
sluoksniu. Homeras Velzas akimirką mėgavosi mintimis apie 
tai, kas galėtų sukrėsti daktarą Harlou ir jį pažeminti. Taip jį 
tikriausiai paveiktų pono Rouzo darbavimasis peiliu — Ho- 
meras įsivaizdavo, kaip ponas Rouzas peiliu nurengia daktarą 
Harlou nuogai; galiausiai visi drabužiai, supjaustyti siauromis 
juostelėmis, gulėtų ant žemės daktarui Harlou apie kulkšnis, 
tačiau ant nuogo daktaro kūno nebūtų nė menkiausio įbrė- 
žimo. 


Praėjus mėnesiui po to, kai japonai numušė Volio lėktuvą, 
buvo gauta žinių iš Likimas beldžiasi įgulos. 

„Buvome jau pusiaukelėje į Kiniją, — rašė antrasis pilotas, — 
kai japai keletą kartų mums trinktelėjo iš nedidelio atstumo. 
Kapitonas Vortingtonas įsakė įgulai šokti su parašiutais.“ 

Įgulos vadas ir radistas iššoko beveik kartu; antrasis pilotas 
šoko trečias. Džiunglių lapija viršuje buvo tokia vešli, kad pro 
ją prasmukęs pirmas žmogus nebematė kitų parašiutų. Visos 
džiunglės pasirodė esančios baisiai tankios — vadas turėjo ieš- 
koti kitų įgulos narių, tik po septynių valandų rado radistą. 
Lijo kaip iš kibiro — lašai kurtinamai barbeno į plačius palmių 
lapus — nė vienas iš vyrų negirdėjo, kaip susprogo lėktuvas. 
Ore buvo tiek visokių kvapų, kad lėktuvo įgulos taip ir ne- 
pasiekė nei degančio benzino dvokas, nei gaisro dūmai. Vyrai 
net pagalvojo, kad gal lėktuvas per kažkokį stebuklą išsilaikė 
nesmigęs ir nuskrido tolyn. Žiūrėdami į viršų, jie nieko ne- 
matė, nes viską užstojo medžių viršūnės (aptūptos žvilgančių 
ryškiai žalių balandžių). 

Per septynias valandas į įgulos vado kūną buvo įsisiurbę 
trylika įvairaus didumo dėlių — kurias radistas rūpestingai 
ištraukė; įgulos vadas nuo radisto nurinko penkiolika dėlių. 
Juodu pastebėjo, kad lengviausiai dėlių gali atsikratyti prie jų 
uodegų prikišdami uždegtą cigaretę; tada jos pačios atlimpa 
nuo kūno. O jeigu jas tiesiog trauki, jos trūksta perpus; tvirti 
siurbtukai lieka odoje. 

Nei radistas, nei įgulos vadas nieko nevalgė ištisas penkias 
dienas. Kai lydavo, — o lijo beveik be perstojo, — jie gerdavo 
lietaus vandenį, telkšantį balutėmis ant didelių palmių lapų. 
Užeidavo ir kitokio vandens, bet jo gerti nedrįso. Kartais van- 
denyje tardavosi matą krokodilus. Radistas labai bijojo gyvačių, 
todėl įgulos vadas, pamatęs gyvatę, jam nerodydavo; pats įgulos 
vadas bijojo tigrų ir sykį vieną lyg ir matė, bet radistas tvirtino, 
kad jie tik girdėjo tigro riaumojimą, arba kelių tigrų — arba to 
paties tigro, keletą kartų. Įgulos vadas sakė, kad tas pats tigras 
penkias dienas sėlino jiems iš paskos. 

Abu vyrai skundėsi, kad dėlės juos visai iškankino. Lietus, 
atsimušdamas į tankų džiunglių stogą, garsiai šniokštė, užtat 

nepliaupė vyrams tiesiai ant galvų; tačiau džiunglės buvo taip 
permirkusios, kad žemyn nuolat kapsėjo dideli vandens lašai, — 
net kai trumpam apstodavo liję, saulės šviesa pro džiunglių 
stogą neprasiskverbdavo į apačią, o per lietų tylėję triukšmingi 
paukščiai, gavę progą pareikšti pasipiktinimą musoniniu kli- 
matu, imdavo plyšoti dar garsiau, negu šniokštė lietus. 

Įgulos vadas su radistu neturėjo nė menkiausio supratimo, 
kur yra Volis ir antrasis pilotas. Penktą dieną jie rado antrąjį 
pilotą, kuris vietos žmonių kaimelį buvo priėjęs tik viena para 
anksčiau. Jis atrodė visiškai iščiulptas dėlių — kadangi keliavo 
vienas, nebuvo kas nudegina tas siurbėles, kurių pats nepa- 
siekė. Jam ant nugaros, per vidurį, dėlių buvo visas kuokš- 
tas — įgudę vietos gyventojai jas nuėmė pasvilindami uždegtu 
bambuko stiebu, kaip kokiu cigaru. Vietos gyventojai buvo 
birmiečiai, labai draugiški; nors nė vienas iš jų nekalbėjo an- 
gliškai, jie aiškiai parodė, kad nėra patenkinti japonų invazija 
ir kad žino kelią į Kiniją. 

Tačiau kur buvo Volis? Antrasis pilotas pasakojo nusileidęs 
skroblų giraitėje; o bambukų stiebai, kuriuos jis turėjęs ka- 
poti, kad prasibrautų, buvę tokio storumo kaip vyro šlaunis. 
Jo mačetės ašmenys buvo atšipę ir susiploję, ne ką aštresni 
negu pentis. 

Birmiečiai leido vyrams suprasti, kad jiems nebūtų saugu 
pasilikti ten, kur yra, ir laukti Volio; keli kaimo žmonės pa- 
žadėjo nuvesti antrąjį pilotą, įgulos vadą ir radistą į Kiniją. 
Rengdamiesi kelionei jie pasitamsino odą trintais figmedžio 
vaisiais, į plaukus įsirišo po keletą orchidėjų; nenorėjo atrodyti 
kaip baltieji. 

Kelionė pėsčiomis truko dvidešimt dienų. Jie nuėjo du 
šimtus dvidešimt penkias mylias. Valgio nevirė; kelionės pa- 
baigoje jų ryžiai buvo apipelėję — nuolat pliaupė lietus. Įgulos 
vadas tvirtino, kad jam visam laikui užkietėjo viduriai; antra- 
sis pilotas sakė tuoj nusibaigsiąs nuo viduriavimo. Radistas 
tuštinosi kaip triušis, jam penkiolika dienų iš tų dvidešimties 
buvo šiek tiek pakilusi temperatūra, galvos oda nuo tricho- 

fitijos apsitraukė tarsi šalmu. Kiekvienas iš vyrų palengvėjo 
maždaug keturiasdešimčia svarų. 

Pasiekę savo bazę Kinijoje, jie buvo savaitei paguldyti į 
ligoninę, paskui parskraidinti į Indiją, kur antrasis pilotas vėl 
turėjo pagulėti ligoninėje, kad būtų nustatyta diagnozė; jis 
buvo gydomas nuo amebų — niekas nežinojo, kokios tai ame- 
bos. Įgulos vadui kažkas buvo sutrikę gaubtinėje žarnoje; jis 
irgi dar gulėjo ligoninėje. Radistas (su savo trichofitija) grįžo 
į tarnybą. „Jie paėmė visus mūsų daiktus, kai paguldė mus 
į ligoninę Kinijoje, — rašė jis Olivijai. — Kai atidavė, viskas 
buvo sumesta į vieną krūvą. Joje radom keturis kompasus. 
Mes buvom tik trys, o kompasai — keturi. Kažkuris iš mūsų 
iššoko iš lėktuvo su kapitono Vortingtono kompasu.“ Radisto 
nuomone, geriau buvo nukristi kartu su lėktuvu, negu nusi- 
leisti parašiutu toje Birmos dalyje be kompaso. 

Rugpjūčio mėnesį Birma oficialiai paskelbė karą Didžiajai 
Britanijai ir Jungtinėms Valstijoms. Kendė Homerui pasakė, 
kad jai reikia kitos vietos, kur galėtų pasėdėti, pabūti viena. 
Sėdėdama ant prieplaukos ji norinti šokti žemyn; pernelyg 
daug kartų ant tos prieplaukos sėdėjo su Voliu. Jai nė kiek ne 
geriau nuo to, kad dabar su ja ten sėdi Homeras. 

— Žinau vieną tinkamą vietą, — tarė Homeras. 

Jam dingtelėjo, kad gal Olivija buvo teisi; gal jie ne be 
reikalo valė sidro namus. Kai lydavo, Kendė sėdėdavo viduje 
ir klausydavosi, kaip lašai barbena į skardinį stogą. Ji vis galvo- 
davo, ar džiunglėse lietus lyja taip pat garsiai, o gal dar garsiau, 
ar salsvas gendančių tik sidrui tinkamų obuolių kvapas bent 
kiek panašus į troškų papuvusios džiunglių paklotės dvoką. 
Kai oras būdavo giedras, Kendė sėdėdavo ant stogo. Kartais 
ji vakarais leisdavo Homerui Velzui jai ten pasakoti visokias 
istorijas. Gal todėl, kad nebuvo nei šviečiančio apžvalgos 
rato, nei pono Rouzo, savaip aiškinančio, kas slypi tamsoje, 
Homeras Velzas Kendei išpasakojo viską. 


uz pUūaN IKVINŲO 


Tą vasarą Vilburis Larčas vėl ėmė rašyti laiškus Ruzveltams. 
Jis tiek daug kartų buvo rašęs jiems apsuptas ryškių eterio 
žvaigždžių, kad dabar net pats nežinojo, ar rašė iš tikrųjų, 
ar tik įsivaizdavo rašąs. Niekuomet nerašydavo kuriam nors 
vienam iš Ruzveltų, visada abiem. 

Laiškus dažniausiai pradėdavo žodžiais „Mielas pone Pre- 
zidente“ ir „Miela ponia Ruzvelt“, bet kartais norėdavo, kad 
kreipinys skambėtų neoficialiai, todėl rašydavo: „Mielas Fran- 
klinai Delanai Ruzveltai“; sykį net parašė „Miela Eleonora“. 

Tą vasarą jis į prezidentą kreipėsi paprastai. „Pone Ruzvel- 
tai, — rašė Larčas, nusprendęs apsieiti be meilybių, — žinau, 
jog dabar, kai vyksta karas, tikriausiai esate labai užsiėmęs, 
tačiau aš pasikliauju Jūsų humanizmu — ir Jūsų atsidavimu 
neturtingiems, pamirštiems žmonėms, ypač vaikams...“ Po- 
niai Ruzvelt Larčas parašė: „Žinau, kad Jūsų vyras tikriausiai 
labai užsiėmęs, bet gal galėtumėte atkreipti jo dėmesį į vieną 
neatidėliotiną reikalą — nes tai susiję su moterų teisėmis ir su 
apverktina nepageidaujamų vaikų padėtimi...“ 

Vaistinės palubėje akinamai žybčiojo painiai išsidėstę šviesos 
taškeliai, gal todėl laiškas išėjo pernelyg išraiškus ir nelabai 
suprantamas. 

„Tie patys žmonės, kurie mums sako, kad privalome saugoti 
dar negimusių kūdikių gyvybę, — jie yra tie patys, kurie berods 
nebenori saugoti nieko kito, tik save, po to, kai atsitiktinai 
pradėtas kūdikis jau būna gimęs! Tie žmonės, kurie garsiai 
šneka, kad myli negimusio kūdikio sielą, —jie net nesistengia 
bent kiek paaukoti vargšams, padėti tiems, kurie niekam ne- 
reikalingi ar engiami! Kaip jie gali pateisinti tokį savo jau- 
dinimąsi dėl vaisiaus ir tokį abejingumą nepageidaujamiems 
ir skriaudžiamiems vaikams? Jie pasmerkia kitus kančioms 
dėl atsitiktinio apvaisinimo; pasmerkia vargšus — tarsi varg- 
šai būtų patys kalti, kad yra neturtingi. Vargšai galėtų sau 
padėti reguliuodami šeimos dydį. Aš maniau, jog teisė lais- 
vai apsispręsti neabejotinai būdinga demokratijai — būdinga 
Amerikai! 

Jūs, Ruzveltai, esate tautos didvyriai! Bent jau aš tai tikrai 
jus laikau didvyriais. Kaip jūs galite pakęsti antiamerikietiškus, 
antidemokratinius šios šalies abortų įstatymus?“ 

Daktaras Larčas jau neberašė, jis garsiai šūkavo vaistinėje. 
Seselė Edna, priėjusi prie durų, pabarškino į matinį stiklą. 

— Argi visuomenė, kuri pasmerkia žmones kančioms dėl at- 
sitiktinio apvaisinimo, yra demokratiška? —riaumojo Vilburis 
Larčas. — Kas mes — beždžionės? Jei reikalaujate, kad žmonės 
jaustų atsakomybę už savo vaikus, privalote suteikti jiems teisę 
apsispręsti, ar jie nori turėti vaikų, ar ne. Ką jūs, žmonės, sau 
manote? Jūs ne tik bepročiai! Jūs tikri pabaisos! — Vilburis 
Larčas rėkė taip garsiai, kad seselė Edna turėjo užeiti į vaistinę 
ir jį papurtyti. 

— Vilburi, tave girdi vaikai, — pasakė ji. — Ir motinos. Visi 
tave girdi. 

— Niekas manęs negirdi, — tarė daktaras Larčas. Seselė 
Edna pastebėjo, kad jam nevalingai trukčioja skruostai, apa- 
tinė lūpa suglebusi; Vilburis Larčas tebebuvo apsvaigęs nuo 
eterio. — Prezidentas neatsako į mano laiškus, — pasiskundė 
jis seselei Ednai. 

— Jis labai užsiėmęs, — pasakė seselė Edna. — Gal net neturi 
kada skaityti jūsų laiškų. 

— O Eleonora? — paklausė Vilburis Larčas. 

— O ką Eleonora? — nesuprato seselė Edna. 

—Ji irgi neturi kada skaityti laiškų? — Vilburis Larčas kalbėjo 
verksmingu balsu, kaip vaikas; seselė Edna patapšnojo jam per 
viršutinę plaštakos pusę, nusėtą rudais šlakais. 

— Ponia Ruzvelt irgi labai užsiėmusi, — tarė seselė Edna. — 
Bet neabejoju, kad kada nors ji jums atsakys. 

— Jau daug metų laukiu, — sumurmėjo daktaras Larčas, 
nusisukdamas į sieną. Seselė Edna leido jam šitaip truputį 
pasnausti. Turėjo tvardytis, kad jo neliestų; norėjo nubraukti 
jam nuo kaktos plaukus, kaip dažnai darydavo, ramindama 
nesuskaičiuojamą daugybę mažylių. Gal jie visi jau pradėjo 


vaikėti? Gal visi, kaip tvirtina seselė Andžela, darosi vieno- 

di, panašūs vienas į kitą netgi fiziškai? Bet kas, pirmą kartą 
atvykęs į Sent Klaudo prieglaudą, galėjo pamanyti, kad jie 
vienos šeimos nariai. | 

Staiga seselę Edną išgąsdino netikėtai į vaistinę įėjusi seselė 
Andžela. 

— Negi baigėsi? — paklausė ji seselės Ednos. — Kas čia darosi? 
Buvau įsitikinusi, kad užsakiau visą dėžę. 

— Dėžę ko? — nesuprato seselė Edna. 

— Gyvsidabrio tirpalo — raudonojo, — piktai tarė seselė 
Andžela. — Prašiau tavęs, kad atneštum man raudonojo gyv- 
sidabrio tirpalo — gimdykloje neliko nė lašo. 

— Oi, visai pamiršau! — sušuko seselė Edna, apsipildama 
ašaromis. 

Pabudo Vilburis Larčas. 

— Žinau, kokie jūs abu užsiėmę, — pasakė jis Ruzveltams, 
nors pamažu atpažino seselę Edną ir seselę Andželą, tiesiančias 
į jį savo pavargusias rankas. — Ištikimieji mano draugai, — tarė 
Vilburis Larčas, tarsi kreipdamasis į didžiulę jam gera linkinčių 
žmonių minią. — Mano bendražygiai, — kalbėjo toliau, lyg sa- 
kydamas rinkiminę kalbą — lyg iš nuovargio prislopusiu balsu, 
bet vis tiek labai nuoširdžiai prašydamas bičiulių, su tokia pat 
pagarba kaip ir jis žiūrinčių į Dievo darbą, paramos. 


Olivija Vortington sėdėjo Volio kambaryje neužsidegus! 
šviesos — kad Homeras, jei žvilgtelėtų į namą iš lauko, ne- 
pamatytų, jog ji ten. Ji žinojo, kad Homeras su Kende sidro 
namuose, ir mėgino įsiteigti, jog nesipiktina neabejotinu 
Homero sugebėjimu paguosti Kendę. (Olivijos jis negalėjo 
paguosti, anaiptol; tiesą sakant, Homero buvimas šalia — da- 
bar, kai nebuvo Volio, — Oliviją erzino, ir tik todėl, kad buvo 
tvirto charakterio, ji dar pajėgė sau dėl to priekaištauti; labai 
retai leisdavo savo susierzinimui prasiveržti į paviršių.) Olivija 
jokiu būdu nemanė, kad Kendė neištikima, — nebūtų taip p2“ 
galvojusi, net jei Kendė būtų visiems paskelbusi, jog meta Volį 

ir išteka už Homero Velzo. Olivija puikiai pažinojo Kendę: ji 
suprato, kad Kendė negalėtų išduoti Volio, nebent patikėtų, 
kad jis žuvęs, — o tuo Olivija tikrai būtų pasipiktinusi. ,„Ne- 
jaučiu, kad jis būtų negyvas!“ — galvojo ji. Ir dar priminė sau, 
jog Homeras nekaltas dėl to, kad jis yra čia, o Volis — ten. 

Kambaryje skraidė uodas; plonas jo zyzimas Oliviją taip 
nervino, kad ji net pamiršo, kodėl sėdėjo tamsoje; užsidegusi 
šviesą, ėmė vaikytis tą uodą. Ten, kur dabar yra Volis, uodai 
tikriausiai siaubingi. Birmos uodai margi (ir daug didesni 
negu Meino). 

Rėjus Kendalas irgi buvo vienas, bet uodai jo labai nekan- 
kino. Tylią naktį Rėjus stebėjo, kaip begarsis amalas pakrantėje 
vis nusižengia reikalavimui nežiebti ryškių šviesų. Rėjus ne- 
rimavo dėl Kendės. Jis žinojo, kaip mirus vienam žmogui gali 
sustoti kito gyvenimas, ir apgailestavo (iš anksto), kad Kendė, 
ko gero, negalės ramiai gyventi toliau, netekusi Volio. „Ja 
dėtas, — garsiai ištarė Rėjus, — neatstumčiau kito vaikino.“ 

Rėjus jautė, kad „kitas vaikinas“ panašesnis į jį; negalima 
sakyti, kad Homeras Velzas Rėjui patiko labiau negu Vo- 
lis, — tiesiog Rėjus Homerą geriau suprato. Bet sėdėdamas 
ant prieplaukos Rėjus nuo jos nenukrapštė nė vienos sraigės; 
jis žinojo, kiek daug laiko sraigė sugaišta, kol atsiduria ten, 
kur keliavo. 

— Kiekvieną kartą, kai numeti sraigę nuo prieplaukos, — sykį 
paerzino Rėjus Homerą Velzą, — priverti kažką pradėti gyve- 
nimą iš naujo. 

— Gal aš tam kažkam darau paslaugą, — tarė Homeras 
Velzas, našlaitis. Rėjus turėjo pripažinti, kad jam patinka tas 
vaikinas. 

Stebimas nuo sidro namų stogo, amalas neatrodė toks įspū- 
dingas — nebuvo matyti vandenyno, net kai dangus nušvisdavo 
ryškiausiai. Tačiau ten žaibas be griaustinio kėlė didesnį ne- 
rimą; žiūrėdami į jį, tokį tolimą ir tylų, Kendė su Homeru 
Velzu galvojo apie karą, kurio negalėjo nei pajusti, nei išgirsti. 
Jiems karas buvo tik tolimi blyksniai. 

— Manau, kad jis gyvas, — pasakė Homerui Kendė. Sėdėdami 
ant stogo, juodu laikėsi už rankų. 

— Man atrodo, kad žuvęs, — tarė Homeras Velzas. Kaip tik 
tada jie abu pamatė, kad Volio kambaryje užsidegė šviesa. 

Tą rugpjūčio naktį medžiai stovėjo aplipę vaisiais, sunkios 
šakos linko žemyn, obuoliai — visi, išskyrus ryškiai žalius, lyg 
vaškuotus “Gravenštainus', — buvo žalsvai rausvi. Žolė tarp 
medžių siekė kelius; buvo aišku, kad prieš derliaus nuėmimą 
ją reikės dar kartą nupjauti. Sode, vadinamame Gaidžio Kalva, 
tąnakt ūkavo pelėda; paskui Kendė su Homeru išgirdo, kaip 
kitame sode, Keptuvėje, sulojo lapė. 

— Lapės gali įlipti į medžius, — tarė Homeras Velzas. 

— Ne, negali, — paprieštaravo Kendė. 

— Į obelis tai tikrai gali, — tvirtino Homeras. — Volis 
man sakė. 

— Jis gyvas, — sušnibždėjo Kendė. 

Amalo blyksnis nušvietė jos veidą, ir Homeras pamatė, kad 
jai akyse žiba ašaros; jos veidas buvo drėgnas ir sūrus, kai jis ją 
pabučiavo. Tai buvo virpulingas, nedrąsus pasisiūlymas — tas 
bučinys ant sidro namų stogo. 

— Aš tave myliu, — tarė Homeras Velzas. 

— Aš irgi tave myliu, — atsakė Kendė. — Bet jis gyvas. 

— Ne, — tarė Homeras. 

— Aš jį myliu, — pasakė Kendė. 

— Žinau, kad myli, — tarė Homeras Velzas. — Ir aš jį 
myliu. 

Kendė nuleido petį žemiau ir priglaudė galvą Homerui 
prie krūtinės, kad jis negalėtų jos bučiuoti; viena ranka jis 
laikė ją apkabinęs, o kita jo ranka nuklydo prie jos krūties 1r 
ten pasiliko. 

— Taip sunku, —sušnibždėjo Kendė, bet jo rankos nenustūu- 
mė. Tolumoje, virš vandenyno, blykčiojo žaibas, šiltas vėjelis 
vos vos judino obelų lapus ir Kendės plaukus. 

Olivija Volio kambaryje akimis sekė uodą, kol jis nuskrido 
nuo lempos gaubto (ant kurio negalėjo jo užtrėkšti) ir nutūpė 

ant baltos sienos virš Homero lovos. Sutrynusi uodą delno 
apačia, ji nustebo, nes ant sienos liko dešimties centų monetos 
didumo kraujo dėmė — tas mažas bjaurybė buvo kaip reikiant 
prisisiurbęs. Olivija paseilino smilių ir atsargiai pridėjo prie 
dėmės, bet tik dar labiau ją išterliojo. Supykusi ant savęs, ji 
pakilo nuo Homero lovos ir be jokio reikalo tarsi lygindama 
rankomis perbraukė per nepaliestą jo pagalvę; suglostė ir ne- 
paliestą Volio pagalvę; paskui užgesino lempą ant naktinio 
stalelio. Tarpduryje dar stabtelėjo, apžvelgė tuščią kambarį ir 
išjungė šviesą viršuje. 

Homeras Velzas prilaikė Kendę suėmęs už klubų — padėjo 
jai nulipti žemyn. Juodu, be abejo, žinojo, kad labai nesaugu 
bučiuotis ant sidro namų stogo; tačiau ant žemės buvo dar 
pavojingiau. Jie stovėjo susiglaudę, rankas laisvai uždėję vie- 
nas kitam ant juosmens — jo smakras lietėsi prie jos kaktos 
(ji purtė galvą — „Ne, ne“, — bet nesmarkiai), — kai staiga abu 
pamatė, kad šviesa Volio kambario lange užgeso. Remdamiesi 
vienas į kitą, juodu pasuko į sidro namus, aukšta žolė pynėsi 
jiems apie kojas. 

Dvivėres duris jie uždarė atsargiai, kad netrinktelėtų. Kas 
galėjo tai išgirsti? Šviesų nusprendė nedegti; kadangi neieškojo 
jungiklio ant virtuvės sienos, neturėjo progos žvilgtelėti į šalia 
jo prismeigtas sidro namų taisykles. Tik neryškūs amalo blyks- 
niai rodė jiems kelią į miegamąjį, kur dviem eilėmis stovėjo 
geležinės lovos su atidengtomis kietomis spyruoklėmis — seni 
čiužiniai buvo suvynioti kaip kareivinėse ir padėti lovų kojū- 
galiuose. Vieną Homeras su Kende išsivyniojo. 

Toje lovoje buvo miegoję daug laikinų sidro namų gyven- 
tojų. Joje buvo susapnuota begalė visokių sapnų. Tylią, vos 
girdimą dejonę, išsiveržusią iš Kendės galugerklio, beveik 
užgožė surūdijusių geležinių lovos spyruoklių girgždėjimas; 
ta prarūgusiame ore pasigirdusi dejonė buvo tokia pat švelni 
kaip virpančių Kendės rankų, kurios lyg plaštakės nusileido 
Homerui ant pečių, prisilietimas; o paskui Homeras pajuto, 
kad jos rankos suspaudė jį smarkiau — jos pirštai smigo jam į 

odą. Dabar Kendės dejonė buvo šaižesnė už lovos spyruoklių 
žviegimą, kone tokia pat garsi kaip Homero šūksnis. O, šis 
berniukas, apie kurio verksmą Trijų Mylių Kriokliuose kadaise 
sklido legendos, — koks garsas ištrūko iš jo krūtinės! 

Olivija Vortington, visa pastėrusi savo lovoje, klausėsi lyg 
ir pelėdos ūkavimo ant Gaidžio Kalvos. „Ką ji nori pasakyti 
šitaip ūkaudama?“ — galvojo Olivija. Ji galvojo apie viską, kad 
tik atitrauktų mintis nuo uodų, zujančių Birmos džiunglėse. 

Ponia Grogan gulėjo nesumerkdama akių, staiga išsigandusi 
dėl savo sielos; iš tikrųjų geroji moteriškė neturėjo ko bijoti. 
Tai, ką ji girdėjo, buvo tik pelėdos balsas — toks gedulingas 
ūkavimas. 

Vilburis Larčas, kuris berods niekada negalėdavo užmigti, 
seselės Andželos kabinete įgudusiais, atsargiais pirštais per- 
braukė per rašomosios mašinėlės klaviatūrą. „Prašau Jūsų, pone 
Prezidente“, — parašė. 

Mažasis Stirfortas, alergiškas dulkėms ir pelėsiams, tą naktį 
kankinosi; jam atrodė, kad nebegali kvėpuoti. Iš lovos lipti 
jis tingėjo, todėl išsipūtė nosį į pagalvės užvalkaliuką. Seselė 
Edna, išgirdusi tokį kimų, nerimastingą šnarpštimą, iškart 
prišoko artyn. Stirforto alergijos priepuoliai nebūdavo labai 
baisūs, bet prieš jį paskutinis prieglaudoje gyvenęs našlaitis, 
alergiškas dulkėms ir pelėsiams, buvo Fazis Stounas. 

„Jūs jau padarėte tiek daug gero, — rašė Vilburis Larčas 
Franklinui D. Ruzveltui. — Jūsų balsas per radiją suteikia man 
vilties. Iš profesijos būdamas gydytojas, aš žinau, kokia klas- 
tinga ta liga, kurią Jūs pats nugalėjote. Po Jūsų bet kam kitam, 
kas užims Jūsų postą, bus gėda, jeigu jis nepadės vargšams, 
kuriais niekas nesirūpina, — ar bent jau turėtų būti gėda...“ 

Rėjus Kendalas, išsitiesęs ant prieplaukos, tarsi bangų iš- 
mestas į krantą, niekaip negalėjo prisiversti atsikelti ir eiti Į 
vidų miegoti. Pajūryje oras retai būdavo šitoks sustingęs; Sent 
Klaude toks oras buvo įprastas. 

„Mačiau Jūsų su žmona nuotrauką — judu nufotografuoti 
per pamaldas bažnyčioje. Berods episkopalinėje, — rašė Vil- 


DVIDEŠIMTO AMŽIAUS AUKSO FONDAS 511 


buris Larčas prezidentui. — Nė nenutuokiu, ką toje bažny- 
čioje išgirstate apie abortus, bet kai ką Jūs turėtumėte žinoti. 
Galima sakyti, kad nuo trisdešimt penkių iki keturiasdešimt 
penkių procentų mūsų šalies gyventojų prieaugio yra ne- 
planuoti, nepageidaujami kūdikiai. Pasiturintys sutuoktiniai 
paprastai nori turėti vaikų; tik septyniolika procentų turtingų 
tėvų naujagimių būna nelaukiami. O VARGŠAI? Iš kūdikių, 
gimstančių skurde gyvenantiems tėvams, nelaukiamų būna 
net keturiasdešimt du procentai. Pone Prezidente, tai beveik 
pusė. O dabar juk ne Beno Franklino, kuris (kaip tikriausiai 
žinote) troško, kad padaugėtų gyventojų, laikai. Jūsų vyriau- 
sybės tikslas buvo duoti pakankamai darbo esamiems šalies 
gyventojams, geriau aprūpinti esamus gyventojus. Tiems 
žmonėms, kurie gina dar negimusių kūdikių gyvybę, derėtų 
pagalvoti apie jau gimusių gyvenimą. Pone Ruzveltai, jau kas 
kas, o Jūs tai tikrai turėtumėte žinoti, kad negimę kūdikiai 
nėra tokie vargšai, jiems ne taip reikia Jūsų pagalbos kaip 
gimusiems! Prašau Jūsų — pasigailėkite gimusiųjų!“ 

Olivija Vortington neramiai vartėsi lovoje. „O, pasigailėk 
mano sūnaus!“ — vis meldė ir meldė Dievą. 

Keptuve vadinamame sode į obelį, maždaug iki vidurio, 
įsilipusi rudoji lapė — atsargiai pritūpusi didžiausiame medžio 
šakume — pastačiusi ausis ir išpūtusi šnerves, kiek pakėlusi 
lengvą kaip plunksna uodegą, grobuonies akimis stebėjo, kas 
darosi aplinkui. Lapė jautė, kad apačioje žemės paviršius vir- 
pėte virpa nuo daugybės graužikų, bet į medį ji buvo įsikorusi 
ne tam, kad pasidairytų, —ji ten įlėkė, kad suėstų paukštį, kurio 
plunksna dabar styrojo prikibusi tai mažai plėšrūnei prie ūsų 
ir įsmigusi į rūdžių spalvos barzdelę po smailu snukučiu. 

Kendė Kendal prigludo prie Homero Velzo — o, kaip ji 
prigludo! — kai abu uždusę giliai atsikvėpė, išjudindami šiaip 
jau nė nekrustelintį orą. Drebančios pelės po sidro namų 
grindimis ir landose tarp sienų stabtelėjo pasiklausyti, ką daro 
įsimylėjėliai. Pelės žinojo, kad reikia bijoti pelėdos ir lapės. Bet 
kas Čia per žvėris, kurio skleidžiamas garsas tiesiog stingdo“ 

Pelėda medžiodama neūkauja, lapė šokdama ant aukos neloja. 
Koks čia naujas gyvūnas? — galvojo sidro namų pelės. Koks 
naujas žvėris šitaip įkaitino ir išjudino orą? 

Ar nepavojinga būti šalia jo? 


Vilburis Larčas laikėsi nuomonės, kad meilė nebūna nepa- 
vojinga — niekada. Jam atrodė, jog meilė kalta ir dėl to, kad 
jis ėmė taip sparčiai silpti — nuo to laiko, kai Homeras Velzas 
išvyko iš Sent Klaudo. Kaip nedrąsiai jis kartais elgiasi ir kaip 
staiga suirzta dėl kai kurių dalykų! Seselė Andžela, ko gero, 
būtų pareiškusi, jog pastaruoju metu jis vis dažniau paniūra 
arba pratrūksta pykčiu dar ir todėl, kad jau penkiasdešimt 
metų svaiginasi eteriu ir yra senyvas, o ne vien dėl to, kad 
nerimastingai myli Homerą Velzą. Ponia Grogan, jei Larčas 
jos būtų paklausęs, būtų pasakiusi, kad jį labiau kamuoja tai, 
ką ji vadina Sent Klaudo sindromu, negu meilė; seselė Edna 
išvis niekada dėl nieko nebūtų kaltinusi meilės. 

Bet Vilburis Larčas į meilę žiūrėjo kaip į ligą, dar klastinges- 
nę už poliomielitą, prieš kurį taip drąsiai atsilaikė prezidentas 
Ruzveltas. Ir kas galėjo priekaištauti Larčui dėl to, kad jis 
kartais pareikšdavo, jog vadinamieji apvaisinimo padariniai yra 
„meilės pasekmė“? Nors gerosios jo seselės nuliūsdavo, kai jis 
imdavo taip kalbėti. Argi jis neturėjo teisės aiškiai pasakyti, 
ką mano apie meilę? Juk buvo tiek įrodymų — ir apčiuopiami 
apvaisinimo padariniai, ir su jais susijęs skausmas, ir nenusi- 
sekęs daugybės našlaičių gyvenimas, — kuriais daktaras Larčas 
galėjo pagrįsti savo įsitikinimą, kad meilė — ne ką saugesnis 
dalykas negu koks virusas. 

Net jei būtų matęs, kaip smarkiai vienas prie kito spaudžiasi 
Kendė Kendal ir Homeras Velzas, — net jei būtų jautęs jų pra- 
kaito skonį ir galėjęs paliesti įsitempusius blizgančių jų nugarų 
raumenis, net jei būtų girdėjęs skausmingą įtampą jų balsuosė 
ir kaip ta įtampa nuslūgsta, — Vilburis Larčas vis tiek nebūtų 
pakeitęs savo nuomonės. Staiga išvydęs tokią aistrą, jis but 

tik dar labiau įtikėjęs, jog meilė pavojinga; būtų sustingęs iš 
siaubo taip pat kaip tos pelės. 

Daktaro Larčo manymu, net kai jam pavykdavo pacientes 
įkalbėti kokiu nors būdu stengtis išvengti nėštumo, mylėtis 
joms vis tiek nebūdavo saugu. 

„Pagalvokime kad ir apie vadinamąjį ciklinį metodą, — rašė 
Vilburis Larčas. — Čia, Sent Klaude, mes dažnai matome cik- 
linio metodo padarinius.“ 

Jis turėjo išspausdinęs informacinį lapelį, lengvai įskaito- 
momis didžiosiomis raidėmis: 


DAŽNOS KLAIDOS NAUDOJANTIS 
PREZERVATYVAIS 


Rašė tarytum vaikams; kai kuriais atvejais taip ir būdavo. 


1. KAI KURIE VYRAI PREZERVATYVĄ UŽSIMAUNA 
TIK ANT PATIES VARPOS GALIUKO:TAI KLAIDA, 
NES PREZERVATYVAS NUSMUNKA. JĮ REIKIA 
UŽMAUTI ANT VISOS VARPOS, IR TAI DARYTI 
REIKIA TADA, KAI VARPA PASISTOJUSI. 

2. KAI KURIE VYRAI MĖGINA MAUTIS TĄ PATĮ 
PREZERVATYVĄ DAR KARTĄ: TAI IRGI KLAI- 
DA. NUSIMOVĘ PREZERVATYVĄ, JĮ TUOj PAT 
IŠMESKITE! IR GERAI APSIPLAUKITE LYTIES 
ORGANUS PRIEŠ VĖL PRISILIESDAMI PRIE 
PARTNERĖS — SPERMATOZOIDAI YRA GYVOS 
BŪTYBĖS (BENT JAU BŪNA GYVI KURĮ LAIKĄ) 
IR MOKA PLAUKTI! 

3. KAI KURIE VYRAI IŠ ANKSTO IŠIMA PREZER- 
VATYVĄ IŠ APVALKALĖLIO: TADA PREZERVA- 
TYVAS PRIEŠ NAUDOJIMĄ BŪNA PER ILGAI 
VEIKIAMAS ŠVIESOS IR ORO; TODĖL GUMA 
PERDŽIŪSTA, ATSIRANDA PLYŠELIŲ IR SKY- 
LUČIŲ. TAI KLAIDA! SPERMATOZOIDAI LABAI 

MAŽI- JIE GALI PRAPLAUKTI PRO PLYŠELIUS 
IR SKYLUTES! 

4. KAI KURIE VYRAI BŪNA SUSIJUNGE SU PART- 
NERE DAR ILGAI PO TO, KAI JIEMS IŠSIVERŽIA 
SĖKLA; KOKIA DIDELĖ KLAIDA! VARPA SUMA- 
ŽĖJA! KAI JI NEBESTANDI, IR KAI VYRAS GA- 
LIAUSIAI JĄ IŠTRAUKIA IŠ PARTNERĖS KŪNO, 
PREZERVATYVAS GALI VISIŠKAI NUSLYSTI. 
DAUGUMA VYRŲ TO NET NEPAJUNTA, BET 
KAIP BAISU! MOTERS KŪNE JŪS PALIEKATE 
PILNĄ PREZERVATYVĄ, DAUGYBĘ SPERMATO- 
ZOIDŲ! 


„Yra ir tokių vyrų, — būtų galėjęs pridurti Homeras Velzas, 
turėdamas galvoje Herbą Faulerį, — kurie dalija kitiems vyrams 
kiaurus prezervatyvus.“ 

Vandenyno Vaizdo sodų sidro namuose, susispaudę greta iš 
baimės susitraukusių pelių, Homeras Velzas ir Kendė Kendal 
negalėjo paleisti vienas kito iš glėbio. Pirma, čiužinys buvo 
labai siauras — dviese jie ant jo išsiteko tik šitaip sulipę; antra, 
jie taip ilgai laukė; tiek daug tikėjosi. Be to, jiems abiem tai, 
kad išdrįso taip susieiti, atrodė itin reikšminga. Jie kartu iš- 
gyveno ir meilę, ir sielvartą, nes nė vienas iš jų nebūtų leidęs 
nei sau, nei kitam mėgautis šia akimirka, jei nebūtų bent iš 
dalies susitaikęs su Volio mirtimi. Dabar, po suartėjimo, šią 
svarbią akimirką jausdami, kad galbūt prarado Volį, jie abu 
tarytum sustingo iš pagarbos jam; todėl jų veidai nebuvo tokie 
kupini susižavėjimo ir nerūpestingi, kokie būna daugumos 
įsimylėjėlių veidai po sueities. 

Homeras Velzas gulėjo įsikniaubęs Kendei į plaukus ir 
įsivaizdavo, kad tik dabar baltuoju „Kadilaku“ atvažiuoja į 
Vandenyno Vaizdo sodus; jam atrodė, kad Volis tebeveža jį 
ir Kendę tolyn nuo Sent Klaudo — kad Volis tebėra už viską 
atsakingas; Volis neabejotinai buvo tikras geradarys — saugiai 
atsivežė jį į šį prieglobstį. Pulsas Kendės smilkinyje, švelniai 

besiliečiančiame prie tvinksinčio jo paties smilkinio, Homerą 
beveik taip pat ramino kaip padangų šniokštimas tąsyk, kai 
didžiulis baltas „Kadilakas“ išvadavo jį iš kalėjimo, kuriame 
jis gimė. Homerui ant skruosto suspindo ašara; jis būtų pa- 
dėkojęs Voliui, jei būtų galėjęs. 

jog dalis jos širdies tebėra virš Birmos. 

Jie ilgai gulėjo nekrutėdami — kol viena pelė įsidrąsinusi ne- 
tikėtai perbėgo jiems per nuogas kojas. Homeras Velzas staiga 
atsiklaupė; po akimirkos suvokė, kad Kendės kūne paliko pilną 
prezervatyvą, daugybę spermatozoidu. Padarė klaidą, apie kurią 
Vilburis Larčas rašė DAŽNŲ KLAIDŲ NAUDOJANTIS 
PREZERVATYVAIS sąrašo ketvirtame punkte. 

— Ojoi, — tarė Homeras Velzas, kurio pirštai buvo miklūs, 
jautrūs ir įgudę; jam pakako dešinės rankos smiliaus ir vidu- 
rinio, kad ištrauktų pamestą gumytę; padarė tai labai greitai, 
bet abejojo, ar pakankamai greitai. 

Homeras stengėsi Kendei kuo smulkiau paaiškinti, ką reikia 
daryti, tačiau ji neleido jam užbaigti. 

— Manau, mokėsiu apsiplauti, Homerai, — pasakė. 

Taigi pirma taip ilgai brendusios jų aistros naktis pasibaigė 
netikėtai ir greitai, kaip paprastai ir būna, kai imamasi tokių 
priemonių nepageidaujamam nėštumui išvengti, — galima 
nėštumo priežastis irgi buvo gana įprasta. 

— Aš tave myliu, — dar kartą pasakė Homeras, pabučiavęs 
Kendę ir palinkėjęs jai labos nakties. Kendė atsisveikindama jį 
pabučiavo aistringai, bet piktokai, spūstelėjo jam rankas kone 
įniršusi, tačiau kartu ir susitaikiusi su likimu. Homeras kurį 
laiką dar pastovėjo automobilių aikštelėje už omarų aptvaro; 
girdėjo tik įtaiso, prisotinančio vandenį šviežio deguonies, 
kad omarai ilgiau išliktų gyvi, kliurksėjimą. Oras automobilių 
aikštelėje atsidavė jūros vandeniu ir tepalu. Vakaro karštis jau 
buvo atslūgęs. Nuo vandenyno artyn slinko vėsus, drėgnas 
rūkas; nebebuvo matyti amalo, apšviečiančio, tegu ir neryškiai, 
vaizdą virš Atlanto. 

Homerui Velzui atrodė, kad jis visą gyvenimą nuolat ko nors 


laukia, o dabar vėl turės palaukti ir pažiūrėti, kas bus. 


Vilburis Larčas, jau peržengęs septintą dešimtį, tikras Meino 
didmeistris, jei kalbėtume apie laukimą, vėl spoksojo į žvaigž- 
dėtas vaistinės lubas. Vienas iš eterio teikiamų malonumų buvo 
tas, kad jo prisikvėpavęs žmogus kartais pasijusdavo pakylėtas 
ir galėdavo pažvelgti į save iš viršaus; taigi Vilburis Larčas 
turėjo progą iš toli nusišypsoti savo paties vizijai. Tą vakarą 
jis palaimino įvaikintą mažąjį Koperfildą, švepliuką. 

— Pasidžiaukime kartu su mažuoju Koperfildu, — pasakė 
daktaras Larčas. — Mažasis Koperfildas rado šeimą. Labanakt, 
Koperfildai. 

Tik dabar, eterio pagražintuose atsiminimuose, tai buvo 
džiaugsmingas įvykis. Berniukai atsiliepė garsiai ir sutarti- 
nai — tarsi Larčas būtų dirigavęs angelų chorui, linksmai iš- 
lydinčiam iškeliaujantį Koperfildą. Iš tikrųjų viskas buvo ne 
taip. Mažiausi našlaičiai labai mėgo Koperfildą; jis buvo, pasak 
seselės Andželos, „vienytojas“ — bendraudami su tuo visada 
gerai nusiteikusiu švepliuku, ir kiti vaikai pralinksmėdavo. 
pasijusdavo vieningi. Tą vakarą niekas nepritarė Larčui, kai 
jis atsisveikino su Koperfildu ir palinkėjo jam labos nakties. 
Pačiam daktarui Larčui išgyventi Koperfildo išvykimą buvo 
ypač sunku todėl, kad iš Sent Klaudo išvažiavo ne tik pa- 
skutinis našlaitis, kuriam vardą davė Homeras Velzas, bet ir 
paskutinis iš tų, kurie Homerą pažinojo. Kartu su Koperfildu 
tarytum pradingo dar viena Homero Velzo dalelė. Mažasis 
Stirfortas — antras gimęs ir antras gavęs Homero sugalvotą 
vardą — buvo įvaikintas pirmiau. 

Visa laimė, kad daktaras Larčas turėjo eterio! Jo padedamas 
galėjo pataisyti tai, kas įvyko. Tikriausiai kaip tik todėl, kad 
buvo veikiamas eterio, jis iš pat pradžių pajuto norą pakeisti 


Fazio Stouno likimą. Be to, apimtas eteriu sukelto svaigulio, 

Larčas daug kartų išgelbėjo Volį Vortingtoną — sprogstantis 
lėktuvas kažkaip susiklijavo iš dalių ir vėl pakilo į dangų; 
parašiutas išsiskleidė ir švelnios Birmos oro srovės nunešė 
Vol] į Kiniją. Virš japonų, virš tigrų ir gyvačių, virš siaubingų 
Azijos ligų — Vilburis Larčas matė Volį sklendžiantį ramiai ir 
saugiai. Matė ir kokį įspūdį kinams padarė kilni Volio išvaiz- 
da — gražus aristokratiškų bruožų veidas. Vėliau kinai padės 
Voliui susirasti savo bazę, ir jis grįš namo pas savo merginą —to 
Vilburis Larčas norėjo labiausiai: jis troško, kad Volis vėl būtų 
su Kende, nes tik tokiu atveju galėjo tikėtis, kad Homeras 
Velzas grįš į Sent Klaudą. 


Nuo to laiko, kai buvo numuštas Volio lėktuvas, praėjus 
beveik trims mėnesiams, Vandenyno Vaizdo soduose prasi- 
dėjo derliaus nuėmimas ir Kendė Kendal suprato, kad yra 
nėščia. Šiaip ar taip, ji žinojo, kokie būna požymiai; žinojo ir 
Homeras Velzas. 

Tais metais sodus siaubė gana margas skynėjų būrys; tarp jų 
buvo ir namų šeimininkių bei kareivių nuotakų, kurios nuolat 
krito iš medžių, ir mokinių, paleistų iš vietos mokyklų, kad 
padėtų nuimti derlių. Tą tūkstantis devyni šimtai keturiasde- 
šimt kažkelintųjų rudenį net į obuolių skynimą buvo žiūrima 
kaip į pastangas prisidėti prie šalies gynybos. Olivija paskyrė 
Homerą vadovauti vidurinės mokyklos mokinių brigadai, o 
šie vienaip ar kitaip vis apdaužydavo obuolius, todėl Homeras 
neturėdavo kada ir atsikvėpti. 

Kendė dirbo prekyvietėje; Olivijai ji pasakė, jog dažną 
šleikštulį jai, ko gero, sukelia dyzelinio kuro ir išmetamųjų 
dujų kvapas, nuolat sklindantis nuo ūkio transporto priemo- 
nių. Olivija pareiškė nemaniusi, kad mechaniko ir omarų žvejo 
duktė gali būti tokia jautri kvapams, ir pasiūlė Kendei dirbti 
laukuose, gal ten jai būsią geriau, bet Kendė turėjo prisipa- 
žinti, jog nekaip jaučiasi ir laipiodama po medžius. 

— Nė nejįtariau, kad tu tokia lepi, — tarė Olivija. 

Olivija per tą derliaus nuėmimą buvo kaip niekada energin- 
ga ir dėkojo Dievui, kad turi tiek daug darbo. Bet Homerui 
Velzui tų metų derliaus nuėmimas priminė mokymąsi laikytis 
vandenyje stačiomis; jį to buvo išmokiusios Kendė su Olivija. 
(Olivija tokį plūduriavimą vadino plaukimu vietoje.) 

— Aš tiesiog plaukiu vietoje, — pasakė Homeras Kendei. — 
Negalime palikti Olivijos, kol nenuimtas derlius. 

— Jei darbe plėšysiuos kiek tik galiu, — tarė Kendė, — gal 
persileisiu. 

Homeras Velzas žinojo, jog tai nelabai tikėtina. 

— O kas, jeigu aš nenoriu, kad tu persileistum? — paklausė 
Homeras. 

— O kas? — nesuprato Kendė. 

— O jeigu aš noriu, kad tekėtum už manęs ir gimdytum 
šį kūdikį? 

Juodu stovėjo sandėlyje, prie transporterio juostos galo; 
Kendė buvo pirma moterų, rūšiuojančių obuolius pagal didu- 
mą ir sveikumą, —vienus pakuojančių į dėžes, kitus paliekančių 
sidrui, — eilėje. Nors ir pasirinkusi vietą eilės pradžioje, kad 
būtų arčiausiai atdarų durų, Kendė žiaukčiojo. 

— Turėsime palaukti ir pažiūrėti, kas bus — tarė Kendė, 
tąsoma šleikštulio. 

— Ilgai laukti negalime, — pasakė Homeras Velzas. — Ne- 
turime laiko ilgai žiūrėti. 

— Susituokti galėtume ne anksčiau negu po metų, o gal dar 
vėliau. Aš noriu tekėti už tavęs, bet kaipgi Olivija? Turime 
palaukti. 

— Kūdikis nelauks. 

— Mes abu žinom, kur reikia važiuoti — kad neturėtume šito 
kūdikio, — tarė Kendė. 

— Arba kad jį turėtume, — pasakė Homeras Velzas. — Juk tai 
ir mano kūdikis. 

— Kaip man pagimdyti kūdikį niekam nežinant, kad pagim- 
džiau? — paklausė Kendė; ji vėl žiauktelėjo ir Didžioji Dotė 
Taft iš kito eilės galo atskubėjo pažiūrėti, kas atsitiko. 

— Hoinerai, negi nežinai, kad negražu šitaip stebeilyti, kai 
jauna mergina vemia? — subarė jį Didžioji Dotė ir milžiniš- 
ka ranka apkabino Kendę per pečius. — Pasitrauk nuo durų, 
mieloji, — pasakė. — Verčiau eime į aną galą — ten užuosi tik 
obuolius. Pro duris smelkiasi traktorių dūmai. 

— Na, dar pasimatysime, — sumurmėjo Homeras Kendei ir 
Didžiajai Dotei. 

— Niekas, kai darosi bloga, nenori būti stebimas kitos lyties 
žmogaus, Homerai, — pasakė Didžioji Dotė. 

— Taigi, — tarė Homeras Velzas, našlaitis ir būsimas tėvas. 

Meine manoma, kad, kai ką nors žinai, protingiau patylėti 
negu laidyti liežuvį; tai, kad niekas nešnekėjo, jog Kendė 
Kendal nėščia, dar nereiškė, kad niekas nieko nepastebi. Mei- 
ne visi supranta, kad vaikinas merginai visada gali pridaryti 
bėdos. Kaip jie tada pasielgs — jų reikalas; jeigu jie nori, kad 
kas nors jiems patartų, turi paprašyti. 

„Jei tu būtum našlaitis, ką pasirinktum? — kartą parašė 
Vilburis Larčas Trumpoje Sent Klaudo istorijoje. — Našlaitį ar 
abortą?“ 

— Abortą, žinoma, — kadaise atsakė Melonija, kai Homeras 
Velzas jos paklausė. — O tu? 

— Aš pasirinkčiau našlaitį, — tarė Homeras. 

— Tu tik svajoklis, Saulele, — tada pasakė jam Melonija. 

Dabar jam atrodė, kad ji buvo teisi; jis tikrai tik svajoklis. 
Jis maišė vidurinės mokyklos mokinius vieną su kitu, dažnai 
pažymėdavo, kad kuris nors iš jų priskynė tiek ir tiek bušelių, 
nors iš tikrųjų tai būdavo visai ne to vaiko priskintos dėžės. 
Kartą sulaikė du berniukus, kurie mėtėsi obuoliais, ir suprato 
turįs juos nubausti, kad būtų pamoka kitiems, — norėjo ap- 
saugoti vaisius ir parodyti savo valdžią. Bet kol nuvežė abu 
išdykėlius į prekyvietę, kur liepė tiesiog ramiai palaukti ir 
nieko daugiau nepridirbti, — tą rytą jiedviem nebeleido skinti 
obuolių, — tarp kitų mokinių užvirė tikras obuolių mūšis; grį- 
žęs į sodą, Homeras turėjo nutraukti karą. Dėžės, jau sukrautos 
ant plokščios priekabos, buvo apdrabstytos obuolių sėklomis, 

o įkaitusios traktoriaus dalys dvokė suskrudusiais obuoliais 
(kažkas, matyt, mėgino naudotis traktoriumi kaip priedanga). 
Homeras pagalvojo, kad gal Vernonas Linčas būtų sugebėjęs 
geriau vadovauti mokinių brigadai. Homerui rūpėjo tik kuo 
greičiau dėl visko susitarti su Kende. 

Dabar ant Rėjaus Kendalo prieplaukos juodu sėdėdavo 
susiglaudę, bet neilgai — jau darėsi šalta. Abu remdavosi į 
vieną iš stulpų prieplaukos gale, kur Rėjus anksčiau buvo 
matęs Kendę sėdinčią su Voliu — daugybę kartų — beveik 
tokia pat poza (Rėjus tik prisiminė, kad Volis visada sėdė- 
davo labiau ištiesęs nugarą, tarytum jau prisisegęs lakūno 
saugos diržais). 

Rėjus Kendalas suprato, kodėl įsimylėję Homeras su Kende 
turi viską gerai apmąstyti, bet jam buvo jų gaila; juk įsimy- 
lėjimas neturėtų taip slėgti. Tačiau Rėjus labai gerbė Oliviją 
ir žinojo, kad būtent dėl Olivijos Homeras su Kende yra 
priversti taip gedulingai išgyventi savo pačių meilės istoriją. 
„Jums reikėtų tiesiog kur nors išvažiuoti“, — pro langą pasakė 
Rėjus Homerui ir Kendei; ištarė tai labai tyliai, be to, langas 
buvo uždarytas. 

Homeras baiminosi, kad jeigu primygtinai reikalaus, kad 
Kendė už jo tekėtų —ir gimdytų jųdviejų kūdikį, — ji, ko gero, 
visiškai jį atstums. Be to, jis jautė, kad Kendė bijo Olivijos; 
Kendė, savaime suprantama, nenorėjo darytis antro abor- 
to — Homeras žinojo, kad ji tuoj pat už jo ištekėtų ir gimdytų 
jųdviejų kūdikį, jei manytų, kad galės išsisukti nepasakiusi 
tiesos Olivijai. Kendei nebuvo gėda, kad Olivija ją smerks už 
tai, kad ji nepakankamai myli Volį, — tiesiog paaiškėjo, kad 
Kendės tikėjimas (jog Volis gyvas) nebuvo toks tvirtas kaip 
Olivijos. Juk dažnai būna taip, kad vienturčio sūnaus motina 
ir jauna jo mylimoji viena į kitą žiūri kaip į varžovę. 

Daug didesnis netikėtumas (Homero nuomone) buvo tai 
ką jis suprato įsigilinęs į savo paties jausmus. Jis jau seniai 
žinojo, kad myli Kendę ir kad jos nori; o dabar dar suvokė, 
kad — labiau negu Kendės — nori jos vaiko. 

Juodu buvo tik dar viena keblioje padėtyje atsidūrusi pora, 
kuriai maloniau puoselėti visokias iliuzijas negu pažvelgti į 
tikrovę. 

— Kai bus nuimtas derlius, — pranešė Homeras Kendei, — va- 
žiuosime į Sent Klaudą. Pasakysiu. kad jiems manęs ten reikia. 
Juk tikriausiai taip ir yra. Kadangi vyksta karas, niekas kitas 
nekreipia į juos dėmesio. Tu tėvui gali paaiškinti, jog tikiesi 
taip padėti savo šaliai. Olivijai abu pasakysime, kad jaučiame 
pareigą būti ten, kur mūsų tikrai reikia — kur būsime nau- 
dingesni. 

— Tu nori, kad gimdyčiau šį kūdikį? — paklausė Kendė. 

— Noriu, kad gimdytum mūsų kūdikį, — atsakė Homeras 
Velzas. — O kai jis bus gimęs, kai judu sustiprėsite, grįšime čia. 
Tavo tėvui, ir Olivijai, pasakysime — arba parašysime, — kad 
vienas kitą įsimylėjome ir susituokėme. 

— Ir kad kūdikį pradėjome prieš tai? — paklausė Kendė. 

Homeras Velzas, kuris virš užtemdytos Meino pakrantės 
matė tikras žvaigždes — ryškias ir šaltas, — viską įsivaizdavo 
labai aiškiai. 

— Pasakysime, kad kūdikis įvaikintas, — tarė jis. — Pasakysi- 
me, kad jautėme ir tokią pareigą — prieglaudai. Šiaip ar taip, 
aš iš tikrųjų jaučiu, tam tikra prasme, — pridūrė. 

— Mūsų kūdikis įvaikintas? — nustebo Kendė. — Tai turėsime 
kūdikį, kuris manys, kad yra našlaitis? 

— Ne, —tarė Homeras. — Turėsime savo kūdikį, ir jis žinos, 
kad yra mūsų. Mes tik sakysime, kad jis įvaikintas... tik dėl 
Olivijos, tik kurį laiką. 

— Vadinasi, meluosime, — pasakė Kendė. 

— Taigi, — tarė Homeras Velzas. — Kurį laiką meluosime. 

— Gal... kai grįšime su kūdikiu... gal mums nereikės meluoti, 
kad jį įsivaikinome. Gal tada galėsime pasakyti tiesą, — garsiai 
mąstė Kendė. 

— Gal, — tarstelėjo Homeras. „Gal visas gyvenimas yra tik 
laukimas ir žiūrėjimas, kas bus“, — pagalvojo. Jis priglaudė lūpas 
Kendei prie sprando, nosimi įsikniso jai į plaukus. 

— Jei matysime, kad Olivija gali su tuo susitaikyti, jei maty- 
sime, kad ji gali apsiprasti su ta mintimi... dėl Volio, — pridūrė 
Kendė, — tada mums nereikės meluoti, kad kūdikį įsivaiki- 
nome, ar ne? 

— Taigi, —tarė Homeras Velzas. „Kodėl ji taip jaudinasi dėl 
melavimo?“ — galvojo, suspaudęs tyliai verkiančią Kendę glė- 
byje. Ar tiesa, kad Vilburis Larčas neatsimena jo motinos? Ar 
tiesa, kad ir seselė Andžela, ir seselė Edna nieko apie ją neatsi- 
mena? Gal tai ir buvo tiesa, bet Homeras Velzas tikrai nebūtų 
jiems priekaištavęs, net jei būtų žinojęs, kad jie meluoja; jeigu 
jie pamelavo, tai tik tam, kad jį apsaugotų. Jeigu jie atsimena 
jo motiną, ir jo motina buvo tikra pabaisa, argi ne geriau, kad 
jie meluoja? Našlaičiai ne visada nori išgirsti tiesą. 

Jei Homeras būtų sužinojęs, kad Volis mirė jausdamas 
baisų skausmą arba kamavosi labai ilgai, — kad Volis buvo 
kankinamas arba sudegė gyvas, arba kad jį suėdė koks nors 
žvėris, — Homeras, be abejo, būtų melavęs. Jei Homeras Velzas 
būtų buvęs istorikas (ne tikras, tik mėgėjas), jis būtų buvęs 
toks pat revizionistas kaip Vilburis Larčas — būtų stengęsis, kad 
viskas galų gale baigtųsi gerai. Homeras Velzas, kuris Vilburiui 
Larčui visada sakydavo, kad tik jis, Larčas, yra tikras gydytojas, 
buvo tikresnis gydytojas, negu manėsi esąs. 


Pirmą vakarą, kai buvo spaudžiamas sidras, jis prie obuolių 
spaustuvo ir smulkintuvo dirbo su Rukšna Haidu ir Everetu 
Taftu; Didžioji Dotė ir jos sesutė, Debra Petigru, pilstė sidrą 
į butelius. Debra paniuro sužinojusi, kad turės taip terliotis; ji 
vis skundėsi, kad nuolat apsitaško ir apsipila; ją nervino ir tai, 
kad šalia buvo Homeras Velzas, su kuriuo ji jau kuris laikas 
nesikalbėjo, - Debra suprato, kad Kendė su Homeru labai 
suartėjo, drauge išgyvendami sielvartą, negana to, ji neabe- 
jotinai jautė, kad Kendė su Homeru drauge patiria ir kažkokį 
malonumą. Šiaip ar taip, į Homero pasiūlymą būti tik draugais 
Debra reagavo nedidžiadvasiškai. Debros priešiškumas Home“ 


DVIDEŠIMTO AMŽIAUS AUKSO FONDAS 923 


rą gerokai suglumino; jis pamanė, kad greičiausiai yra kokia 
nors visiškai suprantama priežastis, dėl kurios ji taip elgiasi, 
tik jis, daug metų gyvenęs prieglaudoje, nesugeba to suvokti. 
Homerui atrodė, jog Debra jį visada tik tiek ir teprisileisdavo, 
kiek galima prisileisti draugą. Tai kodėl ji dabar taip įsiuto 
išgirdusi, kad jis nieko daugiau ir neprašo? 

Rukšna Haidas Homerui ir Everetui Taftui pareiškė, kad 
šį sezoną naktį sidrą jis spaudžia pirmą ir paskutinį kartą, nes 
nori būti namuose su Florensa. „Dabar, kai ji jau galudie- 
nė“, — pasakė Rukšna. 

Kai sidrą spausdavo ponas Rouzas, prarūgusiame ore jun- 
tama žmonių nuotaika būdavo visai kitokia. Pirma, darbas 
eidavosi greičiau; sidro spaudimas būdavo tarytum kokios var- 
žybos. Antra, visi, veikiami pono Rouzo autoriteto, jausdavosi 
įsitempę, —be to, žinodami, kad gretimame kambaryje miega, 
arba stengiasi užmigti, pavargę skynėjai, vyrai prie obuolių 
smulkintuvo ir spaustuvo dirbdavo apimti to skubėjimo (ir to- 
bulumo) jausmo, kurį galima pajusti tik ant išsekimo ribos. 

Kuo labiau Debra Petigru šlapo, tuo pastebimesnis darėsi 
būsimas jos apkūnumas; abiejų seserų pečiai buvo vienodai 
aptakūs, o matydamas paglebusias Debros žastų apačias, ga- 
lėjai nuspėti, kad po kurio laiko jos rankos apaugs tokiais 
pat tirtančių riebalų gumbais, kokiais buvo aptekusi Didžioji 
Dotė. Tarsi mėgdžiodamos viena kitą, seserys prakaitą nuo 
akių braukė bicepsais — nenorėjo liesti veidų nuo saldaus sidro 
limpančiomis rankomis. 

Po vidurnakčio Olivija atvežė šalto alaus ir karštos kavos. 
Kai ji išvažiavo, Rukšna Haidas tarė: 

— Ta ponia Vortington labai rūpestinga moteriškė — ne tik 
atveža mums atsigert, bet ir leidžia pasirinkt, ko norim. 

— Nebėr Volio, nebėr ir jos, — pasakė Everetas Taftas. — Tik- 
ras stebuklas, kad ji išvis mus prisiminė. 

„Kad ir ką man lemta patirti, kad ir kas manęs laukia, — gal- 
vojo Homeras, —aš nesitrauksiu.“ Jis jautė, kad pagaliau pradės 
gyventi; kelionė, į kurią ketino leistis, atgal į Sent Klaudą, iš 

tikrųjų turėjo būti jo išsilaisvinimas iš Sent Klaudo. Jis turės 
kūdikį (o gal ir žmoną); jam reikės kur nors įsidarbinti. 

„Žinoma, aš pasiimsiu medelių ir juos pasodinsiu“, — toliau 
galvojo Homeras —tarsi medeliai būtų buvę viskas, ko reikėjo 
Sent Klaudui, tarsi juos pasodindamas jis būtų galėjęs pateisinti 
Vilburio Larčo lūkesčius. 

Derliaus nuėmimui jau einant į pabaigą, dangus vis pilkėjo ir 
soduose būdavo tamsoka netgi dieną, nors pro plikus medžius 
prasiskverbdavo daugiau šviesos. Ant sunkiai pasiekiamų šakų 
vis dar kybojo susiraukšlėję obuoliai — iškart galėjai matyti, kad 
skynėjai buvo neprityrę. Sent Klaude žemė jau buvo įšalusi. 
Homeras suprato, kad medelių turės atvažiuoti kitą kartą. Pa- 
sodins juos pavasarį; ir kūdikis gims pavasarį. 

Ir Homeras, ir Kendė Keip Keneto ligoninėje dabar dirbda- 
vo tik naktimis. Tas dienas, kai Rėjus surinkinėdavo torpedas, 
Homeras praleisdavo su Kende, jos kambaryje virš omarų 
aptvaro. 

Dabar, kai Kendė jau buvo nėščia, juodu mylėdavosi be 
jokių suvaržymų. Nors ji nedrįso jam prisipažinti — kol kas 
dar ne, — Kendei patiko mylėtis su Homeru Velzu; su juo ji 
patirdavo daug didesnį malonumą negu anksčiau, su Voliu. Bet 
ji negalėjo prisiversti garsiai pasakyti, kad kai kas dabar geriau 
negu su Voliu; nors mylėtis su Voliu jai nebūdavo taip malonu 
kaip su Homeru, ji abejojo, ar Volis buvo dėl to kaltas. Juk ji 
su Voliu niekada neturėjo laiko pasijusti taip laisvai. 

„Atvažiuoju su ta mergina, — parašė Homeras daktarui 
Larčui. — Ji gimdys mano kūdikį — nebus nei aborto, nei 
našlaičio.“ 

— Laukiamas kūdikis! — sušuko seselė Andžela. — Mes tu- 
rėsime laukiamą kūdikį! 

— Nors ir neplanuotą, — tarė Vilburis Larčas, pro seselės 
Andželos kabineto langą įdėmiai žiūrėdamas į lauke aukštyn 
kylančią kalvą, tarsi ta kalva būtų staiga iškilusi prieš jį kaip 
dar viena kliūtis. — Ir gal jis pagaliau pasodins tuos nelemtus 
medžius, — pasakė daktaras Larčas. — Kam jam tas kūdikis? 

Kaip jis, turėdamas kūdikį, mokysis koledže — arba medicinos 
fakultete? 

— Argi jis kada rengėsi mokytis medicinos fakultete, Vil- 
buri? — paklausė seselė Edna. 

— Žinojau, kad jis grįš! — šūkavo seselė Andžela. — Jo vieta 
čia, su mumis! 

— Taip, čia, — tarė Vilburis Larčas. Jis nevalingai, ir berods 
nelengvai, ištiesė nugarą, įtempė kelius, atkišo į priekį rankas 
ir šiek tiek praskėtė pirštus — tarytum būtų rengęsis paimti 
kažkokį sunkų daiktą. Seselė Edna net krūptelėjo, pamačiusi jį 
taip stovintį, —staiga prisiminė nužudytą vaisių iš Trijų Mylių 
Krioklių, tą negyvą kūdikį, kurį tokia maldaujama poza buvo 
paguldęs Homeras Velzas. 


Olivijai Vortington Homeras pasakė: 

— Turiu išvažiuoti. Gaila, kad kaip tik dabar, kai artėja 
Kalėdos ir užplūsta atsiminimai... bet yra kai kas, ką buvau 
beveik pamiršęs, vienas žmogus... Tiesą sakant, netgi ne vie- 
nas, o jie visi —ten, Sent Klaude. Ten niekas nesikeičia. Jiems 
visada reikia tų pačių dalykų, o dabar, kai vyksta karas ir visi 
stengiasi prisidėti prie gynybos, Sent Klaudas, manau, išvis 
niekam neberūpi. Ir daktaras Larčas juk nejaunėja. Turėčiau 
būti naudingesnis, negu esu čia. Dabar, kai derlius jau nu- 
imtas, čia nesijaučiu pakankamai užsiėmęs. Sent Klaude darbo 
visada per akis. 

— Tu — puikus vaikinas, — tarė Olivija Vortington, bet Ho- 
meras nuleido galvą. Jis prisiminė, ką ponas Ročesteris sakė 
Džeinei Eir: 

„Bijokite sąžinės graužimo, kai ima pagunda nusidėti, pa- 
nele Eir: sąžinės graužimas apnuodija gyvenimą“. 

Homeras su Olivija Vandenyno Vaizdo virtuvėje kalbėjosi 
ankstyvą lapkričio rytą; Olivija buvo dar nesusišukavusi, ne- 
pasidažiusi. Pilkoje šviesoje, pilku veidu ir pilkais plaukais, 
ponia Vortington Homerui atrodė senesnė. Ji tempė arbatžolių 

maišelio virvutę —sunkė paskutinius arbatos lašus, ir Homeras 
negalėjo atitraukti akių nuo viršutinėse jos plaštakų pusėse 
pūpsančių gumbuotų venų. Ji visada per daug rūkydavo, rytais 
visada kosėdavo. 

— Kendė važiuoja su manimi, — pasakė Homeras Velzas. 

— Kendė — puiki mergina, — tarė Olivija. — Judu elgsitės 
labai kilniai, jei dabar — kai galėtumėte džiaugtis gyveni- 
mu — būsite su niekam nereikalingais vaikais ir mėginsite 
juos paguosti. — Arbatžolių maišelį juosianti virvutė buvo 
taip įtempta, kad Homerui staiga dingtelėjo, jog ji tuoj perrėš 
maišelį pusiau. Olivijos balsas skambėjo labai oficialiai —tary- 
tum ji per kokią premijų įteikimo ceremoniją būtų kalbėjusi 
apie didvyriškumą, už kurį žmones verta apdovanoti. Ji iš 
paskutiniųjų stengėsi nekosėti. Kai virvutė galiausiai perrėžė 
arbatžolių maišelį, keli išmirkę lapukai prilipo prie Olivijos 
nesuvalgyto minkštai virto kiaušinio trynio; kiaušinis buvo 
įstatytas į porcelianinį indelį, kurį Homeras Velzas kartą pa- 
laikė žvakide. 

— Nežinau nė kaip jums atsidėkoti už viską, ką dėl manęs 
padarėte, — pasakė Homeras. Olivija Vortington tik papurtė 
galvą; jos pečiai buvo įsitempę, smakras pakeltas, nugara bau- 
ginamai tiesi. — Man labai gaila dėl Volio, — pridūrė Homeras 
Velzas. — Olivijai gerklėje tarsi kas krustelėjo, bet jos kaklo 
raumenys tebebuvo sustingę. 

— Jis tik dingęs be žinios, — tarė Olivija. 

— Taigi, — pasakė Homeras Velzas ir uždėjo ranką Olivijai 
ant peties. Ji niekuo neparodė, ar ta ranka ją slegia, ar rami- 
na, tik paskui truputį pasuko galvą ir priglaudė skruostą prie 
Homero plaštakos; taip juodu kurį laiką ir sėdėjo, tarytum 
pozuodami kokiam senosios mokyklos dailininkui — arba 
fotografui, laukiančiam neįmanomo dalyko: kad išlįstų lap- 
kričio saulė. 

Olivija primygtinai siūlė Homerui važiuoti baltuoju „Ka- 
dilaku“. 

— Ką gi, — pasakė Kendei ir Homerui Rėjus, — manau, labai 
gerai jums abiem, kad būsite drauge. — Rėjus nusivylė pamatęs, 

kad nei Homero, nei Kendės tas jo pasakymas nepradžiugino; 
kai „Kadilakas“ jau važiavo iš greta omarų aptvaro esančios 
aikštelės, Rėjus dar šūktelėjo: — Ir pamėginkite bent kiek pa- 
silinksminti! — Bet vargu ar jie jį išgirdo. 

Kas gi važiuoja į Sent Klaudą linksmintis? 

„Juk iš tikrųjų manęs niekas neįsisūnijo, — galvojo Homeras 
Velzas. — Aš neišduodu ponios Vortington; ji niekada nesakė, 
kad yra gnano motina.“ Nors tai ir buvo tiesa, Homeras su 
Kende važiuodami beveik nesikalbėjo. 

Kuo toliau jie važiavo į šiaurę, į krašto gilumą, tuo mažiau 
lapų matė ant medžių; Skouhegane jau buvo šiek tiek sniego, 
žemė panėšėjo į seniai nesiskutusio senuko veidą. Blančarde, 
ir Ist Moksyje, ir Moksi Gore sniego buvo daugiau, o Dešim- 
ties Tūkstančių Akrų kelyje jie turėjo visą valandą laukti, nes 
skersai kelio gulėjo nugriuvęs medis. Jis buvo gerokai aplūžęs 
ir apneštas sniegu, panašus į parvirtusį dinozaurą. Muz Rive- 
ryje ir Mizeri Gore, ir Tomhegane sniego jau buvo tiek, kad 
atrodė, jog jis nebenutirps. Kelkraščiuose stirksojo valytuvo 
sustumtos smailos pusnys — tokios aukštos, kad Homeras su 
Kende nematė palei kelią stovinčių namų, tik galėjo suprasti, 
kur jie yra, išvydę iš kaminų rūkstančius dūmus arba pusnyse, 
vienur kitur apmyžčiotose teritoriją žyminčių šunų, prakastus 
siaurus takelius. 

Olivija ir Rėjus, ir Rukšna Haidas Homerui su Kende buvo 
atidavę atliekamus talonus degalams. Juodu nusprendė važiuoti 
automobiliu, nes manė, jog bus malonu turėti kuo retkarčiais 
ištrūkti iš Sent Klaudo — nors trumpam, — tačiau kai pasiekė 
Blek Repidzą ir Homeras ant užpakalinių padangų užvyniojo 
grandines, abu suprato, kad žiemos keliais (o žiema buvo tik 
prasidėjusi) beveik negalės važinėtis. 

Jeigu jie būtų paklausę, daktaras Larčas būtų jiems pataręs 
neimti automobilio. Būtų pasakęs, kad niekas neatvyksta į 
Sent Klaudą tam, kad retkarčiais ištrūktų pasivažinėti; ir dar 
būtų juokais pridūręs, kad, jeigu jie jau taip norės, bet kada 
galės traukiniu pavažiuoti iki Trijų Mylių Krioklių. 


————— "-2222/ "11 ATA" | 


Kadangi keliai buvo prasti, diena ne per šviesiausia, negana 
to, už Elenvilio pradėjo snigti, į Sent Klaudą jie atvažiavo 
jau sutemus. Pro mergaičių skyrių įkalnin ropojančio baltojo 
„Kadilako“ žibintai apšvietė dvi moteris, pėsčiomis einančias 
žemyn, geležinkelio stoties link, — jiedvi nusuko veidus nuo 
šviesos. Atrodė, kad abi sunkiai laikosi ant kojų; viena buvo be 
šaliko, kita be skrybėlės; krintančios snaigės žibintų šviesoje 
mirguliavo, tarsi tos moterys būtų mėčiusios į viršų žėrinčius 
deimantus. 

Homeras Velzas sustabdė automobilį ir nuleido langą. 

— Gal galėčiau jus pavėžėti? — paklausė moterų. 

— Tai kad ne į tą pusę važiuojat, — tarė viena iš jų. 

— Galiu apsisukti! — šūktelėjo Homeras. Kai moterys nieko 
neatsakiusios nuėjo tolyn, jis privažiavo prie šalia berniukų 
skyriaus esančios ligoninės durų ir išjungė žibintus. Sniegas, 
krintantis priešais šviesų vaistinės langą, buvo toks pat, koks 
krito tą naktį, kai Homeras grįžo į Sent Klaudą pabėgęs iš 
Votervilyje gyvenusių Dreiperių namų. 

Larčas su abiem seselėmis šiek tiek pasiginčijo, kol sutarė, 
kur Homeras su Kende miegos. Larčas pareiškė, kad Kendė 
turėtų miegoti mergaičių skyriuje, o Homeras — ten, kur 
miegodavo seniau, su kitais berniukais, tačiau moterys tai 
išgirdusios šoko prieštarauti. 

— Jie gi įsimylėjėliai! — pasakė seselė Edna. — Savaime aišku, 
kad miega kartu! 

— Na, aišku, kad miegojo, — tarė Larčas. — Tačiau tai dar ne- 
reiškia, kad turi kartu miegoti ir čia. 

— Homeras sakė, kad ketina ją vesti, — priminė jam sese- 
lė Edna. 

— Ketina, — burbtelėjo Vilburis Larčas. 

— Manau, visiems būtų malonu, jei čia miegotų pora, — pa- 
sakė seselė Andžela. 

— Man atrodo, —atrėžė Vilburis Larčas, — mes kaip tik to- 
dėl ir turime tiek daug darbo, kad žmonės per dažnai miega 
poromis. 

— Jie gi įsimylėjėliai! — pasipiktinusi pakartojo seselė 
Edna. 

Taigi lemiamą žodį tarė moterys. Kendė su Homeru mie- 
gos kambaryje su dviem lovomis mergaičių skyriaus pirmame 
aukšte; kaip jie tas lovas sustatys — jų pačių reikalas. Ponia 
Grogan sakėsi esanti labai patenkinta, kad mergaičių skyriuje 
gyvens vyras, nes kartais mergaitės skundžiasi, kad kažkas 
slankioja aplinkui arba slapta jas stebi; bus labai gerai, jei naktį 
netoliese bus savas vyriškis. 

— Be to, — pasakė ponia Grogan, — aš ten vienui viena, o 
jūs čia trise. 

— Bet miegame visi po vieną, — pareiškė daktaras Larčas. 

— Na, Vilburi, — tarė seselė Edna, — gal nereikėtų tuo taip 
didžiuotis. 


Olivija Vortington, viena Volio kambaryje, žiūrėjo į dvi 
lovas, Homero ir Volio; abi lovos buvo ką tik perklotos, ant 
abiejų pagalvių — nė mažiausios raukšlelės. Ant naktinio sta- 
liuko tarp lovų stovėjo nuotrauka — Kendė moko Homerą 
plaukti. Kadangi vaikinų kambaryje nebuvo peleninės, Olivija 
po beveik surūkytos cigaretės gale kyburiuojančiais pelenais 
laikė pakišusi sulenktą laisvos rankos delną. 

Reimondas Kendalas, vienas virš omarų aptvaro, žvelgė 
į nuotraukų triptichą — lyg savotišką altorėlį — ant naktinio 
staliuko, šalia galinių veržliarakčių rinkinio. Vidurinėje nuo- 
traukoje buvo jis pats, dar visai jaunas; sėdėjo iš pažiūros 
nepatogiame krėsle, ant kelių pasisodinęs žmoną; ji laukėsi 
Kendės; krėslui tikrai buvo iškilęs pavojus. Kairėje pusėje sto- 
vėjo Kendės mokyklos baigimo nuotrauka, dešinėje — Kendės 
su Voliu; juodu laikė nukreipę vienas į kitą teniso raketės, 
kaip ginklus. Homero Velzo nuotraukos Rėjus neturėjo; jam 
pakakdavo pro langą žvilgtelėti į savo prieplauką, kad įsivaiz- 
duotų Homerą; kiekvieną kartą, kai tik žiūrėdavo į prieplauką 
ir galvodavo apie Homerą Velzą, Rėjui ausyse pasigirsdavo į 
vandenį krintančių sraigių pliumpsėjimas. 

Seselė Edna rūpinosi, kad neatšaltų Homerui su Kende pa- 
likta šiokia tokia vakarienė; puodą su valgiu, nors ir menkoku, 
ji buvo įdėjusi į instrumentų sterilizatorių ir kartkartėmis vis 
žvilgčiojo, ar viskas gerai. Ponia Grogan mergaičių skyriuje 
kalbėjo maldą ir nematė, kaip „Kadilakas“ užvažiavo ant kal- 
vos. Seselė Andžela gimdymo palatoje skuto moterį, kuriai 
jau buvo nubėgę vandenys. 

Homeras su Kende praėjo pro tuščią ryškiai apšviestą vais- 
tinę; įkišo nosis į tuščią seselės Andželos kabinetą. Homeras 
nebuvo toks kvailas, kad su Kende lįstų į gimdymo palatą, kai 
ten dega šviesa. Juodu girdėjo miegamajame knygą skaitančio 
daktaro Larčo balsą. Nors Kendė buvo tvirtai įsikibusi į jo 
ranką, Homeras Velzas staiga panoro paskubėti — kad nepra- 
žiopsotų prieš miegą skaitomos istorijos. 


Rukšnos Haido žmona, Florensa, pagimdė sveiką berniu- 
ką — devynių svarų ir dviejų uncijų — tuoj po Padėkos dienos, 
kurią Olivija Vortington ir Reimondas Kendalas šventė Van- 
denyno Vaizdo soduose, gana oficialiai ir tyliai. Paskui Olivija 
į savo namus pasikvietė visus ūkio darbininkus; Rėjaus paprašė 
padėti priimti svečius. Rukšna Haidas Oliviją vis tikino, kad 
jo kūdikis yra neabejotinas ženklas, jog Volis gyvas. 

— Taip, žinau, kad jis gyvas, — ramiai pasakė Rukšnai 
Olivija. 

Jai ta diena nebuvo labai sunki, nors ji ir užtiko Debrą Pe- 
tigru Volio kambaryje, sėdinčią ant Homero lovos ir žiūrinčią 
į nuotrauką, kurioje Kendė mokė Homerą plaukti. Negana 
to, išvedusi iš Volio kambario Debrą, Olivija netrukus ten 
rado Greisę Linč, irgi sėdinčią ant Homero lovos, toje pačioje 
Debros išsėdėtoje vietoje. Tačiau Greisė stebeilijo ne į nuo- 
trauką, o į Sent Klaudo globos tarybos atsiųstą anketą, kurios 
Homeras taip ir neužpildė, — paliko prismeigtą prie Volio 


kambario sienos, tarsi tai būtų nerašytos taisyklės. 

Didžioji Dotė Taft virtuvėje pratrūko verkti, pasakodama 
Olivijai apie vieną iš savo sapnų. Everetas ją radęs per miegus 
šliaužiančią miegamojo grindimis vonios kambario link. 

— Aš neturėjau kojų, — pasakė Olivijai Didžioji Dotė. — Kaip 
tik tą naktį, kai gimė Florensos berniukas, pabudau be kojų... 
bet iš tikrųjų nepabudau, tik sapnavau, kad iš manęs nieko 
neliko, žemiau juosmens. 

— Bet tu vis tiek norėjai į tualetą, — pertraukė žmonos pasa- 
kojimą Everetas Taftas. — Kitaip kurių galų būtum Žiaužiojusi 
ant grindų? 

— Svarbiausia, kad aš buvau sužeista, — piktai atkirto vyrui 
Didžioji Dotė. 

— O, — tarė Everetas Taftas. 

— Svarbiausia, — pasakė Olivijai Rukšna Haidas, — kad mano 
kūdikis gimė sveikutėlis, o Didžioji Dotė sapnavo, jog ne- 
gali vaikščioti. Juk suprantate, Olivija? Manau, Dievas nori 
mums pasakyti, kad Voliui viskas gerai — kad jis gyvas, tik 
sužeistas. 

— Jis turbūt sužeistas, ar kažkas panašaus, — išlemeno Di- 
džioji Dotė, apsipildama ašaromis. 

— Be abejo, — netikėtai tarė Olivija. — Visada taip maniau. — 
Tai išgirdę visi krūptelėjo — net Rėjus Kendalas. — Jeigu jis 
nebūtų sužeistas, jau būtų mums ką nors apie save pranešęs. 
Jei būtų negyvas, aš žinočiau, — pasakė Olivija. Ji padavė savo 
nosinę Didžiajai Dotei Taft ir nuo beveik surūkytos cigaretės 
prisidegė kitą. 

Sent Klaude Padėkos diena buvo toli gražu ne tokia mis- 
tiška, ir maistas ne toks geras, bet visi neblogai pasilinksmi- 
no. Vietoj balionų daktaras Larčas seselei Andželai ir seselei 
Ednai davė prezervatyvų, ir jiedvi — nors labai nemėgo to 
darbo —juos pripūtė ir pamirkė dideliuose induose su žaliais ir 
raudonais maistiniais dažais. Kai dažai išdžiūvo, ponia Grogan 
ant prezervatyvų užrašė našlaičių vardus, o Homeras su Kende 


tuos ryškius balionus išslapstė po visą prieglaudą. 

— Ieškosim gumyčių, — pasakė Vilburis Larčas. — Reikėjo 
pasilaikyti šį sumanymą Velykoms. Kiaušiniai tokie brangūs. 

— Neatsisakysime kiaušinių per Velykas, Vilburi, — pasi- 
piktino seselė Edna. | 

— Turbūt ne, — pavargusiu balsu tarė daktaras Larčas. 

Olivija Vortington buvo atsiuntusi dėžę šampano. Vilburis 
Larčas šampano dar niekada nebuvo net ragavęs —jis apskritai 
negerdavo, — tačiau pajutęs, kaip nuo burbuliukų įsitempė 
gomurys, atsivėrė nosiaryklė, o akys tarytum išsausėjo, bet 
ėmė aiškiau matyti, jis pagalvojo, jog tai labai panašu į tų 
lengvučių garų, kuriais buvo įpratęs kvėpuoti, poveikį. Lar- 
čas gėrė ir gėrė. Net padainavo našlaičiams dainelę, kurią 
Pirmojo pasaulinio karo metais buvo girdėjęs dainuojant 
prancūzų kareivius. Ji buvo ne ką tinkamesnė vaikams negu 
prezervatyvai, bet mažyliams — kadangi jie nesuprato pran- 
cūziškai ir nieko nežinojo apie seksą — ta prancūziška dainelė 
(nešvankesnė už visus Volio Vortingtono eilėraštukus) atrodė 
labai linksma ir juokinga, o žali ir raudoni prezervatyvai — kaip 
tikri balionai. 

Net seselė Edna šiek tiek įkaušo; šampanas ir jai buvo nau- 
jiena, nors ji kartais į karštą sriubą įsipildavo chereso. Seselė 
Andžela negėrė, tačiau pasidarė labai jausminga — galiausiai 
abiem rankomis apsikabino Homero kaklą ir ėmė jį bučiuoti, 
vis tvirtindama, kad Sent Klaude, kai nebuvo Homero, visų 
nuotaika buvo pastebimai kritusi ir kad Homerą, matyt, at- 
siuntė gailestingasis Dievas, kad visus čia atgaivintų. 

— Bet Homeras juk čia nepasiliks, — žagsėdamas pratarė 
Vilburis Larčas. 

Visi žavėjosi Kende, kurią netgi daktaras Larčas vadino 
„mūsų angeliškąja savanore“, apie kurią ponia Grogan kasdien 
tupinėjo kaip apie tikrą savo dukterį. Seselė Edna apie jaunuo- 
sius įsimylėjėlius plazdeno kaip peteliškė apie lempą. 

Padėkos dieną daktaras Larčas su Kende net paflirtavo —tru- 
putį. 

— Dar niekada nemačiau tokios gražios merginos, norinčios 
terliotis su klizmomis, — pasakė Larčas, plekšnodamas Kendei 
per kelį. 

— Aš nelepi, manęs nepykina, — tarė Kendė. 

— Čia mes negalime būti lepūs, — atsiraugėjęs suvebleno 
Larčas. 

— Bet galėtume būti bent kiek jautresni, ar ne? — pareiškė 
nepasitenkinimą seselė Andžela. Larčas nei jos, nei seselės 
Ednos dar nė karto nebuvo pagyręs už tai, kad jiedvi neatsi- 
sako terliotis su klizmomis. 

— Žinoma, aš norėjau, kad jis studijuotų mediciną, taptų 
gydytoju, grįžtų į prieglaudą ir pakeistų mane, — garsiai pasakė 
Kendei Vilburis Larčas — tarsi Homeras nebūtų sėdėjęs čia pat, 
kitapus stalo. Larčas vėl paplekšnojo Kendei per kelį. — Bet 
viskas gerai! — tarė. — Juk visiems labiau norėtųsi užtaisyti vaiką 
tokiai merginai kaip tu — ir auginti obuolius! — Jis dar kažką 
pasakė prancūziškai ir išgėrė dar vieną taurę šampano. — Ži- 
noma, — pašnibždėjo Kendei, —jam nebūtina stoti į medicinos 
fakultetą, kad galėtų dirbti gydytoju čia. Tik turės išmokti 
atlikti dar kelias procedūras. Po velnių! —sušuko Larčas, rody- 
damas į kalakutą valgančius našlaičius; kiekvienas iš jų priešais 
savo lėkštę buvo pasidėjęs ryškiai nudažytą prezervatyvą, tarsi 
lentelę su vardu. — Juk čia nebloga vieta vaikams auginti. Be 
to, jeigu Homeras kada prisiruoš apsodinti tą nelemtą šlaitą, 
galėsite čia auginti ir obuolius. 

Kai daktaras Larčas užmigo prie stalo, Homeras Velzas jį 
nunešė į vaistinę. Būdamas toli nuo Sent Klaudo, Homeras 
vis pagalvodavo, ar daktaras Larčas dar visai nenuprotėjo. Ne- 
buvo ko paklausti. Ponia Grogan ir seselė Edna, ir ypač seselė 
Andžela gal ir pripažintų, kad Larčas kuoktelėjo, — kad jam atsi- 
suko varžtelis, kaip pasakytų Rėjus Kendalas; kad jo smegenys 
nuseko, kaip sakydavo Volis, — tačiau ir ponia Grogan, ir abi 
seselės vis tiek gintų daktarą Larčą. Homeras suprato, jog joms 


atrodo, kad jis, Homeras, per ilgai buvo toli nuo jų ir prarado 

sugebėjimą deramai viską vertinti. Laimė, kad per tą laiką, kol 
buvo išvykęs, Homeras neprarado akušerio įgūdžių. 

Nėščios moterys švenčių nepaiso. Traukiniai važiuoja kitu 
laiku, bet vis tiek važiuoja. Buvo jau po šeštos vakaro, kai ta 
moteris atvyko į Sent Klaudą; stoties viršininkas, nors papra- 
stai to nedarydavo, palydėjo ją iki ligoninės durų, nes jai jau 
buvo prasidėjusi antra gimdymo fazė — vaisiaus dangalai plyšę, 
sąrėmiai reguliarūs. Homeras Velzas per gimdyvės tarpvietę 
stengėsi apčiuopti kūdikio galvutę, kai seselė Andžela jam 
pranešė, kad daktaras Larčas pernelyg girtas, jog būtų galima 
jį pažadinti, ir kad seselė Edna irgi užmigo. Homerui nerimą 
kėlė tai, kad tarpvietė atrodė jau smarkiai išsipūtusi, o moterį 
dar nelabai veikė eteris, nors dozė buvo nemaža. 

Homeras turėjo prilaikyti kūdikio galvutę, kad tarpvietė 
neplyštų; mediolateralinį pjūvį Homeras nusprendė daryti 
ties septinta valanda, jei įsivaizduotume laikrodžio cifėrbla- 
tą. Šitaip prapjauti makšties angą, Homero manymu, buvo 
saugiau, nes tokį pjūvį, jei reikia, galima daryti daug ilgesnį 
negu medialinį. 

Kai tik užgimė kūdikio galvutė, Homeras, įkišęs pirštą, 
apčiupinėjo jo kakliuką — patikrino, ar neapsisukusi virkš- 
telė; tačiau gimdymas buvo nesunkus, tuoj pat pasirodė abu 
kūdikio petukai. Homeras dviejose vietose perrišo ir per 
vidurį perkirpo virkštelę. Paskui, dar nenusivilkęs operacinio 
chalato, nuėjo į vaistinę pažiūrėti, ar daktaras Larčas jau 
atsigauna po Padėkos dienos šampano dozės. Larčas buvo 
pripratęs prie to, ką patirdavo iš eterio pasaulio grįždamas 
į pasaulį be narkozės, bet nežinojo, kas būna, kai baigiasi 
girtuokliavimas ir prasideda pagirios. Išvydęs Homerą 
Velzą, vilkintį kruvinu gydytojo chalatu, Vilburis Larčas 
pamanė esąs išgelbėtas. 

— O, daktaras Stounas, — tarė jis Homerui, tiesdamas ranką 
sveikintis, pasipūtėliškai ir ceremoningai, kaip paprastai su 
kolegomis sveikinasi medikai. 

— Daktaras kas? — nustebo Homeras Velzas. 

— Daktaras Stounas, — pasakė Vilburis Larčas atitraukdamas 
ranką, aiškiai pajutęs pagirias. Jo gomurys buvo toks apsinešęs, 
kad jis galėjo tik kartoti tą patį: — Fazis Stounas, Fazis Stounas, 
Fazis Stounas. 

—Homerai? —tarė Kendė, kai juodu gulėjo vienoje iš dviejų 
jų kambaryje mergaičių skyriuje stovinčių lovų. — Kodėl dak- 
taras Larčas sako, jog tau nebūtina stoti į medicinos fakultetą, 
kad galėtum dirbti gydytoju čia? | 

— Gal jis turi galvoje, kad pusė darbo čia, šiaip ar taip, daro- 
ma neteisėtai, — pasakė Homeras Velzas. — Tai ar yra prasmės 
būti diplomuotu gydytoju? 

— Bet juk niekas nepriims tavęs į darbą, jei nebūsi diplo- 
muotas gydytojas, ar ne? — paklausė Kendė. 

— Daktaras Larčas gal priimtų, — tarė Homeras Velzas. — Aš 
kai ką moku. 

— Kad ir kaip ten būtų, tu nenori dirbti čia gydytoju —taip? — 
paklausė Kendė. 

— Teisybė, nenoriu, — tarė Homeras. „Ką jis ten šnekėjo 
apie Fazį Stouną?“ — galvojo jau migdamas. 

Homeras tebemiegojo, kai daktaras Larčas palinko prie 
Padėkos dienos gimdyvės ir apžiūrėjo makšties angos pjūvį. 
Seselė Andžela pasakojo, kaip kas buvo daroma, nuosekliai ir 
smulkiai, bet iš tikrųjų Larčui jos pasakojimo nereikėjo, nors 
ir buvo malonu klausytis; apžiūrėjęs ir pačiupinėjęs gražiai 
gyjančius audinius, jis jau žinojo viską, ką norėjo sužinoti. 
Homeras Velzas neprarado pasitikėjimo savimi; jo rankos 
tebėra miklios. 

Be to, jis įsitikinęs savo teisumu, kaip visi daug nuoskaudų 
patyrę jaunuoliai; Homero Velzo nekankina abejonės, kurios 
galėtų sušvelninti jo panieką žmonėms, taip susigadinusiems 
gyvenimą, kad net nenorintiems savo pradėtų vaikų. Vilbu- 
ris Larčas būtų jam pasakęs, kad jis elgiasi kaip arogantiškas 
jaunas daktariūkštis, kuris pats niekada nesirgo, — kuris užsi- 
krėtęs įprasta jaunų gydytojų liga, liguistai pučiasi prieš visus 
pacientus. Bet Homeras turėjo tobulos santuokos ir šeimos 

viziją, kuria gynėsi tarsi kokiu vėzdu; jis buvo labiau įsitikinęs, 
kad eina teisingu keliu, negu galėjo būti įsitikinę sutuoktiniai, 
švenčiantys šešiasdešimt penktąsias vedybų metines. 

Homeras tikriausiai manė, kad, jo supratimu, tyra jo sąjunga 
su Kende bus apsupta švytinčia šventumo aureole ir juodu su 
savo kūdikiu į Harts Heiveną ir Harts Roką grįš nutvieksti iš 
toli matomos skaisčios atlaidumo šviesos. Jam turbūt atrodė, 
kad geri jo ir Kendės ketinimai spindės taip ryškiai, kad ir 
Olivija, ir Rėjus, ir visi kiti viską žinantys, bet nieko nesakantys 
žmonės bus tiesiog apakinti. Homeras su Kende, matyt, įsivaiz- 
davo, kad jų vaikas — pradėtas meilės, nustelbusios graužatį dėl 
žuvusio ar „tiesiog dingusio be žinios“ Volio, akimirką — bus 
sutiktas kaip iš dangaus nusileidęs angelas. 

Taigi tą žiemą Sent Klaude jie mėgavosi gyvenimu tarytum 
jauni sutuoktiniai. Jiems pirmą kartą buvo taip smagu būti 
naudingiems. Vis apvalėjanti žavi jauna moteris nesibodėjo 
jokio darbo; jos grožis ir energingumas įkvėpdavo mergaičių 
skyriuje gyvenančias našlaites. Daktaras Larčas nusprendė Ho- 
merą dar pamokyti pediatrijos — nes akušerio darbą Homeras, 
Larčo manymu, dirbo nepriekaištingai, o prie abortų atkakliai 
tvirtino nekišiąs rankų. Toks tvirtas jo nusistatymas glumino 
net Kendę, kuri vis prašydavo: 

— Paaiškink man dar kartą, kaip čia yra: tu nesakai, kad 
nepritari, bet pats niekada neprisidėsi prie to, kas tau atrodo 
negerai. 

— Taigi, — sakydavo Homeras Velzas; jo nekankino abejo- 
nės. — Tu supratai teisingai. Daugiau nėra ko aiškinti. Manau, 
jog abortai turėtų būti prieinami visoms moterims, kurios 
to nori, bet aš nenorėčiau to daryti. Negi taip sunku tai 
suprasti? 

— Nesunku, — tarstelėdavo Kendė, tačiau netrukus vėl 
imdavo klausinėti: — Tau atrodo, jog tai negerai, bet vis tiek 
manai, kad įstatymai turėtų tai leisti... taip? 

— Taip, — sakydavo Homeras Velzas. — Man atrodo, jog ta! 
negerai, bet manau, kad kiekvienas žmogus turėtų apsispręsti 

pats. Kas gali būti asmeniškiau už norą turėti vaiką arba jo 
neturėti? 

— Nežinau, — kartą tarė Kendė, nors jai į galvą atėjo mintis, 
kad ji su Homeru Velzu tiesiog „nusprendė“, jog Volis žuvęs; 
o juk tai ypač asmeniška. 

Nuo penkto Kendės nėštumo mėnesio juodu ėmė miegoti 
atskirose lovose, bet jas sustūmė ir stengdavosi pasikloti taip, 
kad atrodytų kaip viena plati lova, — tai buvo nelengva, nes 
prieglaudoje nebuvo patalynės dvigulei lovai. 

Ponia Grogan norėjo Homerui su Kende tokią patalynę pa- 
dovanoti, bet pati negalėjo nupirkti, nes neturėjo savų pinigų, 
todėl vis galvojo, ar atrodytų keista, jei tokia patalynė būtų 
nupirkta našlaičių prieglaudai. 

— Labai keista, — pasakė Larčas ir uždraudė tai daryti. 

„Kituose pasaulio kraštuose žmonės perka patalynę dvi- 
gulėms lovoms, — rašė Vilburis Larčas Trumpoje Sent Klaudo 
istorijoje. — Čia, Sent Klaude, mes apsieiname be jos — tiesiog 
apsieiname.“ 

Vis dėlto tai buvo geriausios Kalėdos Sent Klaude. Olivija 
atsiuntė daugybę dovanų; be to, ir Kendė — pirma nėštumu 
besidžiaugianti moteris, kiek tik jie galėjo atsiminti, — visiems 
buvo kaip dovana. Jie turėjo kalakutą ir kumpį, ir daktaras Lar- 
čas su Homeru Velzu susirungė mėsos pjaustymo varžybose, 
kurias, visų manymu, laimėjo Homeras. Jis kalakutą supjaustė 
greičiau negu Larčas kumpį. 

— Na, kalakutus pjaustyti lengviau negu kiaules, — pasakė 
Larčas. Širdyje jis buvo labai patenkintas, kad Homeras taip 
mikliai darbuojasi peiliu. 

Homeras dažnai pagalvodavo apie tai, kad išsimiklino ki- 
tokiomis aplinkybėmis negu ponas Rouzas. Jam atrodė, kad 
jei ponas Rouzas būtų mokęsis, būtų galėjęs tapti puikiu 
chirurgu. 

— Būtų galėjęs, —- sumurmėjo sau panosėje Homeras, dar 


niekada nesijautęs toks laimingas. 

Jis buvo naudingas, įsimylėjęs — ir mylimas — ir laukė 
kūdikio. „Ko daugiau galima norėti?“ — galvojo Homeras, 
sukdamasis kasdienių darbų rate. Kiti žmonės gal svajoja iš- 
siveržti iš kasdienybės, o našlaičiai trokšta, kad gyvenimas 
tekėtų įprasta vaga. 


Žiemos viduryje, siaučiant pūgai, kai moterys mergaičių 
skyriuje, pas ponią Grogan, gėrė arbatą, o daktaras Larčas 
geležinkelio stotyje asmeniškai priekaištavo stoties viršininkui 
dėl praganytos sulfanilamidinių preparatų siuntos, prie ligoni- 
nės durų pasirodė pilvo dieglių suriesta, kraujuojanti moteris. 
Seselė Karolina būtų pasakiusi, jog tai moteriai kažkas „išplėtė, 
bet neišgrandė“; kad ir kas jai išplėtė gimdos kaklelį, buvo ma- 
tyti, jog tai padaryta gana saugiai. Dabar reikėjo tik gerai viską 
išgrandyti; Homeras to ir ėmėsi, vienas. Tarp išgrandų išvydęs 
aiškiai atpažįstamą mažytį „apvaisinimo padarinių“ gumulėlį, 
Homeras akimirką susimąstė. „Kokių keturių mėnesių“, — pa- 
galvojo, žvilgtelėjęs į tą gumulėlį ir tuoj pat jį išmetęs. 

Naktį, liesdamas Kendę, bet jos nepažadindamas, Homeras 
stebėjosi, kaip ramiai ji miega, ir galvojo apie tai, kad gy- 
venimas Sent Klaude atrodo neribotas nei laiko, nei erdvės 
atžvilgiu, visada vienodas; niūrus, tačiau kupinas globos ir 
užuojautos, ir kažkodėl tarytum saugesnis negu gyvenimas 
Harts Roke arba Harts Heivene —tikrai ne toks pavojingas kaip 
gyvenimas virš Birmos. Tą naktį Homeras atsikėlė ir nuėjo į 
berniukų skyrių; didžiuliame berniukų miegamajame turbūt 
ieškojo savo praeities, bet rado daktarą Larčą, prieš miegą iš 
eilės bučiuojantį visus berniukus. Homeras tada pamanė, jog 
daktaras Larčas taip bučiuodavo ir jį, kai jis buvo mažas; Ho- 
merui nė mintis neatėjo į galvą, kad tie bučiniai, netgi dabar, 
iš tikrųjų skirti jam. Tais bučiniais daktaras Larčas bučiavo 
Homerą Velzą. 

Tą pačią naktį ant pliko, neapsodinto kalvos šlaito — apsi- 
traukusio stora patirpusio ir vėl sušalusio sniego pluta — Home- 

ras pamatė lūšį. Buvo trumpam išėjęs į lauką; išvydęs bučinius, 
norėjo įkvėpti gaivaus oro. Tai buvo kanadinė lūšis — tamsiai 
pilka ant pilkšvo mėnesienos nušviesto sniego, nuo jos sklido 
toks smarkus laukinės katės dvokas, kad Homeras net žiauk- 
telėjo ją užuodęs. Jusli plėšrūnė kažkur sėlino stengdamasi 
nenutolti daugiau kaip per vieną šuolį nuo saugaus miško. 
Eidama skersai kalvos, lūšis staiga ėmė slysti; niekaip ne- 
galėjo nagais įsikibti į sniego plutą, negana to, šlaitas toje 
vietoje buvo ypač status. Iš dulsvos mėnesienos laukinė katė 
iščiuožė į ryškesnę šviesą ties seselės Andželos kabineto lan- 
gu; negalėdama sustoti, šonu vis slydo žemyn. Atsidūrė daug 
arčiau prieglaudos, negu šiaip būtų drįsusi prieiti, šaltame ore 
pasklido nuo jos tvoskiantis kraupus mirties kvapas. Visiškai 
bejėgė ant ledo, lūšis atrodė persigandusi ir susitaikiusi su 
likimu; iš nuožmių geltonų jos akių ir iš to, kaip ji slysdama 
purkštavo, buvo matyti, kad ji ir įsiutusi, ir apimta nevilties; 
galiausiai ji atsitrenkė į ligoninės sieną, taip ir nespėjusi ant 
sukietėjusio sniego rasti atramos kojoms. Pašokusi piktai su- 
šnypštė, žiūrėdama į Homerą Velzą, tarsi Homeras būtų kaltas 
dėl to, kad ji ne savo noru nučiuožė nuo kalvos. 

Lūšies ūsai buvo apšerkšniję, ausys su styrančiais plaukų 
šepetėliais aplipusios ledo karoliukais. Baisiausiai išsigandusi, 
ji mėgino bėgti įkalnin, tačiau nepasiekusi kalvos vidurio vėl 
ėmė slysti žemyn, vėl nenoromis priartėjo prie našlaičių prie- 
glaudos. Antrą kartą iš kalvos papėdės kabarodamasi į viršų, 
lūšis jau garsiai švokštė; šįkart ji bėgo įstrižai, tarpais slyste- 
lėdama, bet šiaip taip išsilaikydama ant kojų, ir pagaliau nėrė 
į puresnį sniegą, į mišką — visai ne toje vietoje, kur norėjo; 
tačiau dabar lūšis jau skuodė bet kur, kad tik atsiplėštų nuo 
tamsios ligoninės. 

Homeras Velzas, įsistebeilijęs į mišką, kuriame pradingo 
lūšis, nepuoselėjo iliuzijų, kad jam ištrūkti iš Sent Klaudo 
bus lengviau. 


TU JUTIN LIKVING 


Tų metų kovo pradžioje tarytum prasidėjo pavasaris; visame 
Meine po šlapiu sniegu aižėjo išlinkęs upių ledas, tvenkiniai 
pokšėjo kaip patrankos — taip garsiai, kad net paukščiai pa- 
kildavo į orą, — o didesniuose, toli nuo vandenyno esančiuose 
ežeruose ledo luitai dejavo, girgždėjo ir traškėjo nelyginant 
geležinkelio manevravimo stotyje vienas į kitą besitrankantys 
prekiniai vagonai. 

Bato mieste, drauge su Lorna nuomojamame bute, Meloniją 
pažadino Kenebeko upė — jos ledas rietėsi po skysta sniego 
pliurza ir neišlaikęs skilinėjo, šiurpiai ir aidžiai; tai išgirdusi 
viena iš senyvų pensiono gyventojų staiga atsisėdo lovoje ir 
suriko iš baimės. Melonija prisiminė naktis, kai gulėdavo savo 
lovoje Sent Klaudo prieglaudos mergaičių skyriuje, o kovo 
ledo lytys brūžuodavosi slinkdamos pasroviui nuo Trijų Mylių 
Krioklių. Ji atsikėlė ir nuėjo į Lornos kambarį pasišnekėti, 
bet Lorna buvo mieguista ir nenorėjo keltis; Melonija įsitaisė 
lovoje šalia draugės. 

— Ten tik ledas, — sušnibždėjo Lorna. Taip jiedvi su 
Melonija, besiklausydamos netikro pavasario garsų, tapo 
meilužėmis. 

— Noriu pasakyti tik vieną dalyką, — tarė Lorna Meloni- 
jai. — Jeigu būsim pora, turėsi liautis ieškojusi to savo Homero. 
Arba tau reikia manęs, arba jo. 

— Man reikia tavęs, — pasakė Lornai Melonija. — Tik nie- 
kada manęs nepalik. 

Nuolatinė pora, našlaičių idealas; bet Melonija nežinojo, 
kur pasidės jos įniršis. Jeigu ji nebeieškos Homero Velzo, ar 
nustos apie jį galvojusi? 

Visur buvo per daug sniego; trumpas atlydys nepasiekė 
įšalusios žemės, o kai temperatūra nukrito ir vėl ėmė snigti, 
ledas ant upių sparčiai sutvirtėjo. Seno malūno tvenkinys uŽ 
Sent Klaudo našlaičių prieglaudos tapo spąstais žąsims. 
Atodrėkio suklaidintos žąsys leidosi ant ištižusio sniego. 
manydamos, jog tai atviras vanduo; sniego pliurza per naktį 
sukietėjo ir plėvėtos žąsų kojytės liko įstrigusios lede. Kai 


DVIDEŠIMTO AMŽIAUS AUKSO FONDAS 541 


Homeras Velzas rado tas žąsis, jos stovėjo kaip statulos — ap- 
neštos ką tik iškritusiu sniegu, lyg akmeninės tvenkinio 
sergėtojos. Jau nebuvo galima padaryti nieko kita, kaip 
iškirsti jas iš ledo ir nuplikyti verdančiu vandeniu; nupešti 
pavyko nesunkiai, nes jos buvo gerokai apšalusios. Ponia 
Grogan kepdama tas žąsis — nuolat badydama, kad išbėgtų 
taukai — niekaip negalėjo atsikratyti jausmo, kad jas tik 
sušildo prieš išleisdama į pavojingą kelionę. 

Buvo jau balandis, kai Trijų Mylių Kriokliuose ledas pa- 
galiau pajudėjo ir upė Sent Klaude išėjo iš krantų; vanduo 
užliejo buvusio viešnamio pusrūsį ir taip smarkiai skalavo 
apatines sijas, kad salono baras su žalvarine atrama kojoms 
prasmego kiaurai grindis ir pro skylę atraminėje sienoje iš- 
plaukė į upę. Geležinkelio stoties viršininkas, visur įžiūrintis 
pranašingus ženklus, matė jį nuplaukiantį ir baimindamasis, 
kad stoties pastatui iškilo kažkoks pavojus, dvi naktis iš eilės 
nakvojo savo kabinete. 

Kendė buvo tokia stora, kad vargiai galėdavo užmigti. Tą 
rytą, kai pamatė, kad kalva jau plika, Homeras Velzas išmėgino 
žemę; kastuvas sulindo beveik per pėdą, kol pasiekė įšalą, — 
reikėjo luktelėti, kol atitirps dar šeši coliai, kad galima būtų 
sodinti obelis, bet Homeras nedrįso ilgiau atidėlioti kelionės 
į Harts Roką pasiimti medelių. Bijojo, kad paskui nebūtų iš- 
vykęs, kai Kendė gimdys. 

Olivija nustebo jį pamačiusi ir išgirdusi, jog jis norėtų iškeis- 
ti „Kadilaką“ į vieną iš pikapų, kad galėtų vežtis medelius. 

— Noriu pasodinti įprastinį keturiasdešimties iš keturiasde- 
šimties sodą, — pasakė Homeras Olivijai. — Pusė medžių turėtų 
būti 'Makai", gal dešimt procentų 'Raudonųjų delikatesinių' ir 
dar dešimt ar penkiolika 'Kortlendų' ir 'Boldvinų'. 

Olivija jam priminė, kad reikėtų įterpti ir keletą "Šiaurės 
žvalgų", ir “Gravenštainų'— obuolių pyragams. Paskui ji pa- 
klausė, kaip laikosi Kendė, kodėl neatvažiavo drauge; jis atsakė, 
kad Kendė pernelyg užsiėmusi. (Ji ten visiems labai patinka, 
vaikai lipte limpa prie jos.) Bus sunku išvykti, kai ateis laikas, 


542 JOHN IRVING 


prisipažino Homeras Olivijai; jie ten tokie naudingi —jų ten 
taip reikia. Nuolat. 

— Na, net ir vieną laisvą dieną, tokią kaip ši, labai sunku 
ištaikyti, — tarė Homeras. 

— Nori pasakyti, jog čia nenakvosi? — paklausė Olivija. 

— Neturiu laiko, —atsakė Homeras, — bet mes abu grįšime, 
kai reikės vežti bites. 

— Tai bus apie Motinos dieną, — priminė jam Olivija. 

— Taigi, —tarė Homeras Velzas; jis pabučiavo Oliviją, kurios 
oda buvo vėsi ir atsidavė pelenais. 

Rukšna Haidas su Herbu Fauleriu padėjo jam pakrauti 
pikapą. 

— Ketini pasodinti visą keturiasdešimties iš keturiasdešim- 
ties sodą pats vienas? — paklausė Rukšna. — Žiūrėk, kad žemė 
būtų atšilusi. 

— Žiūrėk, kad tau atlaikytų nugara, — pridūrė Herbas Fau- 
leris. — Žiūrėk, kad nenutrūktų pimpalas. 

— Kaip Kendė? — paklausė Homero Didžioji Dotė Taft. 
„Beveik tokia pat stora kaip tu“, — pagalvojo Homeras. 

— Puikiai, — atsakė. — Tik labai užsiėmusi. 

— Tai jau tikrai, — tarė Debra Petigru. 

Kūrykloje, po omarų cisterna, Rėjus Kendalas montavo 
nuosavą torpedą. 

— Kam? — paklausė Homeras. 

— Tiesiog noriu pažiūrėti, ar sugebėsiu, — pasakė Rėjus. 

— Bet į ką jūs šausite? — paklausė Homeras. — Ir iš ko ją 
paleisite? 

— Sunkiausia sukonstruoti giroskopą, — paaiškino Rėjus. — 
Šaudyti nesunku — sunku nutaikyti. 

— Nesuprantu, — tarė Homeras Velzas. 

— Na, tu tik paklausyk, — pasakė Rėjus. — Sodini obelų sodą 
prie kažkokios našlaičių prieglaudos. Judu ten gyvenate jau 
penkis mėnesius, tačiau mano duktė pernelyg užsiėmusi, kad 
užsuktų bent dieną paviešėti pas mane. Aš irgi kai ko nesu- 
prantu. 

— Grįšime maždaug tada, kai žydės sodai, — susigėdęs tarė 
Homeras. 

— Gražus metų laikas, — pasakė Rėjus. 

Važiuodamas atgal į Sent Klaudą, Homeras vis galvojo, ar 
Rėjus taip nedraugiškai elgėsi, arba slapukavo, tyčia. Galiau- 
siai nusprendė, kad visiškai aišku, ką Rėjus norėjo pasakyti: 
„Jeigu jūs nuo manęs kažką slepiate, tai ir aš jums nieko ne- 
pasakosiu“. 

— Torpedą! — aiktelėjo Kendė, kai Homeras grįžo su me- 
deliais. — Kam? 

— Pagyvensim — pamatysim, — tarė Homeras Velzas. 

Daktaras Larčas padėjo jam iškrauti medelius. 

— Kažkokie nupiepę, ar ne? — pasakė Larčas. 

— Kokius aštuonerius ar dešimt metų daug vaisių ant jų 
nebus, — paaiškino jam Homeras. 

— Tada vargu ar aš spėsiu jų paragauti, — tarė Vilburis 
Larčas. 

— Na, — pasakė Homeras, — nors kol kas ir be obuolių, įsi- 
vaizduokite, kaip šitie medžiai atrodys ant kalvos. 

— Atrodys nupiepę, — burbtelėjo Vilburis Larčas. 

Netoli kalvos viršūnės žemė tebebuvo įšalusi; Homeras 
negalėjo pakankamai giliai įsmeigti kastuvo. O apačioje jo 
iškastos duobės tuoj pat prisipildė vandens, tekančio žemyn iš 
miškų, kuriuose vis dar tirpo sniegas. Negalėdamas medelių 
iš karto pasodinti, Homeras nerimavo, kad nepradėtų pelėti 
jų šaknys ir kad jų neapgraužtų pelės, — bet labiausiai jį erzino 
tai, kad jis negalėjo pageidaujama seka, tiksliai, išdėstyti savo 
gyvenimo įvykių. Jis norėjo medelius pasodinti anksčiau, negu 
Kendė pagimdys. Norėjo, kad kūdikiui gimus kalvos šlaitas 
jau būtų apželdintas. 

— Ką aš tau padariau, kad tu tapai toks liguistai tvarkin- 
gas? — kartą paklausė Vilburis Larčas. 

— Chirurgas turi būti tvarkingas, — atsakė Homeras Velzas. 

Tik balandžio viduryje Homerui pagaliau pavyko iškasti 
duobes ir pasodinti sodą — jis tai padarė per tris dienas; po to, 

Kaip ir Kendė, visą naktį blaškėsi, vartėsi lovoje, negalėdamas 
patogiai įsitaisyti, nes jam nežmoniškai maudė nugarą. Tai 
buvo pirma šilta pavasario naktis; po sunkia žiemine antklode 
Homeras su Kende gerokai sukaito; kai Kendei nubėgo van- 
denys, akimirką juodu net pamanė, jog tai prakaito balutė. 

Homeras pro berniukų skyriuje esančias duris nuvedė Ken- 
dę į ligoninę. Ten seselė Edna ėmėsi rengti ją gimdymui, o 
Homeras nuėjo pasikalbėti su daktaru Larču, laukiančiu seselės 
Andželos kabinete. 

— Aš priimsiu šitą kūdikį, — pasakė Larčas. — Kartais geriau, 
kai nesi labai artimai susijęs. Tėtušiai gimdykloje tik trukdo. 
Jei nori ten būti, nesikišk. 

— Gerai, — tarė Homeras Velzas. Jis neįprastai tripinėjo, ne- 
nustygdamas vietoje, daktaras Larčas jam nusišypsojo. 

Seselė Edna buvo su Kende, o seselė Andžela padėjo dak- 
tarui Larčui nusišveisti rankas. Homeras jau buvo užsidėjęs 
kaukę, kai išgirdo kažkokį bruzdesį berniukų miegamajame. 
Su kauke ant veido jis nuėjo pažiūrėti, kas darosi. Vienas iš 
Džonų Larčų ar Vilburių Volšų buvo atsikėlęs, išėjęs į lauką 
ir šlapinosi prie šiukšlių statinės — gana garsiai. Tai darydamas 
išbaidė didelį šiukšles knaisiojusį meškėną ir pats to meškė- 
no taip išsigando, kad net privarė pižamos kelnes. Homeras 
mėgino ramiai viską išsiaiškinti; norėjo greičiau grįžti į gim- 
dyklą. 

— Naktį geriau šlapintis viduje, — pasakė jis visam kamba- 
riui. — Kendė dabar gimdo kūdikį. 

— Kas bus tas kūdikis? — paklausė vienas iš berniukų. 

— Arba berniukas, arba mergaitė, — pasakė Homeras Velzas. 

— Kokį vardą jam duosi? — pasidomėjo kitas našlaitis. 

— Man pačiam vardą davė seselė Andžela, — tarė Ho- 
meras. 

— Ir man! — pasigirdo keli balseliai. 

— Jei bus mergaitė, pavadinsiu ją Andžela, — pasakė HO“ 
meras Velzas. 

— O jei berniukas? 

— Jei berniukas, jo vardas bus Andželas, — tarė Homeras. — 
Tai tas pats vardas, tiktai gale dar pridėčiau „s“. 

— Andželas? — paklausė kažkuris iš našlaičių. 

— Taip, — pasakė Homeras Velzas ir pabučiavo visus berniu- 
kus, linkėdamas jiems labos nakties. 

Kai jis jau ėjo iš miegamojo, kažkuris vaikas dar paklausė: 

— Ar tu jį čia paliksi? 

— Ne, — sumurmėjo Homeras Velzas, vėl užsidėjęs kaukę. 

— Ką? — sušuko našlaičiai. 

— Ne, — jau aiškiau pasakė Homeras, timptelėjęs kaukę 
žemyn. 

Gimdykloje buvo karšta. Oras atšilo netikėtai; kadangi 
niekas nebuvo įstatęs į langus tinklelių, Larčas neleido jų 
atidaryti. 

Sužinojusi, kad kūdikis, šiaip ar taip, bus pavadintas jos 
vardu, seselė Andžela taip paplūdo ašaromis, kad Larčas ga- 
liausiai liepė jai pasikeisti kaukę. Seselė Edna buvo per žema, 
kad pasiektų prakaitą ant Larčo kaktos, todėl negalėjo gerai jo 
nuvalyti. Kai pasirodė kūdikio galvutė, vienas Larčo prakaito 
lašas užlašėjo tiesiai jam ant smilkinio — vaikelis, sakytum, 
buvo pakrikštytas dar ne visai gimęs —ir Homeras Velzas staiga 
pagalvojo, jog tai labai panašu į Deivido Koperfildo gimimą 
su marškinėliais. 

Kadangi petukai neišlindo taip greitai, kaip Larčui norėjosi, 
jis abiem rankomis suėmė kūdikį už smakriuko bei pakaušėlio 
ir, iš pradžių truputį palenkęs žemyn, vienu sklandžiu į viršų 
nukreiptu judesiu ištraukė pirma užpakalinį petuką. Homeras 
Velzas, prikandęs lūpą, pritariamai linktelėjo, kai išlindo ir 
priekinis petukas — ir visas naujagimio kūnelis. 

— Andželas! — pranešė seselė Edna Kendei, kuri vis dar 
šypsojosi, apsvaigusi nuo eterio. Seselė Andžela, jau kiaurai 
permirkiusi ir kitą kaukę, turėjo nusigręžti. 

Tik po to, kai pasišalino placenta, daktaras Larčas pasakė, 
kaip kartais sakydavo: „Puiku!“ Paskui, kaip dar niekada ne- 

buvo daręs, jis pabučiavo Kendę — nors ir per kaukę — tiesiai 
į tarpą tarp plačiai atmerktų nuo eterio apspangusių akių. 

Kitą dieną snigo ir snigo — siautė pikta balandžio pūga, 
tarytum pasiryžusi žūtbūt užlaikyti žiemą, — ir Homeras su- 
sirūpinęs žvelgė į savo ką tik pasodintą obelų sodą; silpnučiai, 
apsnigti medeliai jam atrodė panašūs į vargšes žąsis, ne laiku 
nusileidusias į malūno tvenkinį. 

— Liaukis nerimavęs dėl tų medžių, — pasakė Homerui 
Vilburis Larčas. — Jie dabar jau auga patys. 

Augo ir Andželas Velzas — aštuonių svarų ir septynių unci- 
jų — nei našlaitis, nei aborto auka. 


Iki gegužės buvo likusi tik viena savaitė, tačiau Sent Klau- 
de dar baltavo tiek sniego, kad negalėjai sakyti, jog prasidėjo 
purvo sezonas. Homeras Velzas buvo nupurtęs kiekvienos 
obelaitės kiekvieną šakelę; pastebėjęs pelių pėdsakus aplink 
vieną iš pažiūros ypač silpną 'Žieminę bananinę“, sode pri- 
barstė užnuodytų avižų ir kukurūzų. Visi medeliai buvo su 
metalinėmis movomis ant lieknų kamienų. Elniai jau buvo 
apgraužę arčiausiai miško pasodintą 'Makų" eilę. Homeras 
elniams padėjo druskos luitą — nunešė toliau į mišką, tikėda- 
masis, kad jį radę elniai ten ir pasiliks. 
jau buvo sudžiūvęs ir nukritęs, apipjaustymo žaizdelė užgijusi. 
Homeras pats apipjaustė sūnų. 

— Tau reikia praktikuotis, — pasakė jam daktaras Larčas. 

— Norite, kad praktikuočiausi apipjaustydamas savo sūnų? — 
paklausė Homeras. 

— Tebūna tai vienintelis kartas, kai tu jam sukelsi skaus- 
mą, — tarė Vilburis Larčas. 

Rytais langų stiklai iš vidaus tebebūdavo apledėję. Homeras 
priglausdavo pirštą prie stiklo ir laikydavo, kol pirštas pasidary- 
davo ryškiai raudonas, drėgnas ir šaltas, o paskui juo liesdavo 
Kendę — šitaip ją pažadindavo, kai ji nelabai reaguodavo | 

švelnesnius jo prisilietimus prie dygaus jos gaktos kauburėlio. 
Homeras su Kende džiaugėsi, kad vėl abu telpa vienoje lovoje 
ir kad Andželui užtenka vietos tarp jų, kai Kendė jį žindo, 
ir kad kartais iš Kendės krūtų tekantis pienas juos pabudina 
anksčiau, negu pasigirsta Andželo verksmas. Jie abu jautė, kad 
niekada nebuvo laimingesni. Na ir kas, kad dangus, nors jau 
artėjo gegužė, tebebuvo tamsiai pilkas kaip lapkričio mėnesį 
ir tarpais dar krisdavo šlapdriba? Kas, kad paslaptis, kurią jie 
stengėsi išlaikyti Sent Klaude, negalėjo būti saugoma amži- 
nai — kad tą paslaptį jau seniai buvo perpratę pusė nuovokesnių 
Harts Heiveno ir Harts Roko gyventojų? Meino žmonės į akis 
iškart nelenda; jie pirmiau leidžia tau atsipeikėti. 

Kas antrą dieną Andželas Velzas būdavo iškilmingai sveria- 
mas, visuomet vaistinėje, —seselė Andžela užrašydavo duome- 
nis, daktaras Larčas su Homeru paeiliui maigydavo Andželo 
pilvuką, stebeilydavo Andželui į akis, žiūrėdavo, ar Andželas 
tvirtai sugriebia pirštą. 

— Prisipažinkite, — per vieną tokią kūdikio svėrimo cere- 
moniją pasakė Kendei su Homeru seselė Edna. — Jums čia 
patinka. 

Tą dieną Sent Klaude oro temperatūra buvo maždaug nuli- 
nė; nuo pat ryto kritęs šlapias sniegas vėliau virto šaltu lietumi. 
Tą dieną Harts Roke Olivija Vortington irgi turėjo paslaptį. Jei 
Homeras su Kende būtų buvę atviresni, gal Olivija būtų jiems 
iškart atskleidusi savo paslaptį; būtų čiupusi telefono ragelį ir 
jiems paskambinusi. Tačiau Meino žmonės nemėgsta telefono, 
išrasto, matyt, storžieviams; ypač kai pranešama svarbi žinia, 
telefonas užklumpa žmogų nepasirengusį. Gavęs telegramą, tu 
dar turi pakankamai laiko susivokti, kas darosi ir kaip reikėtų 
reaguoti. Olivija savo paslaptį Homerui su Kende pasiuntė 
telegrafu; taigi jie visi turėjo šiek tiek laiko. 

Pirma tą telegramą perskaitė Kendė. Ji mergaičių skyriuje, 
apsupta pulko susižavėjusių našlaičių, žindė Andželą, kai ponia 
Grogan įteikė jai telegramą, kurią vienas iš stoties viršininko 
liokajų pagaliau prisirengė atnešti. Buvo aišku, kad Kendę 

ta telegrama baisiai sukrėtė: ji staiga padavė Andželą poniai 
Grogan, nors jis dar neatrodė pasisotinęs. Ponia Grogan ap- 
stulbo pamačiusi, kad Kendė net nepasitaisė liemenėlės — tik 
užsisagstė palaidinukę ir, nepaisydama blogo oro, išlėkė į 
lauką ir bėgte pasileido berniukų skyriuje esančios ligoninės 
durų link. 

Homeras tuo metu kaip tik klausė daktaro Larčo, ar šis 
nemanąs, kad jis (Homeras) galėtų šio to pasimokyti nagrinė- 
damas savo širdies rentgenogramą. Vilburis Larčas susirūpinęs 
galvojo, ką reikėtų atsakyti, kai pro duris įgriuvo Kendė. 


Olivija Vortington — tikra jankė — žinojo, kiek kainuoja 
telegrama, kiekvienas žodis, tačiau įsijautusi į tai, ką norėjo 
pranešti, ji, matyt, nebesitvardė; rašė toli gražu ne taip lako- 
niškai, kaip galima buvo tikėtis. 


VOLIS RASTAS GYVAS /TAŠKAS/ 

SVEIKSTA PO ENCEFALITO CEILONE /TAŠKAS/ 
IŠLAISVINTAS IŠ RANGŪNO BIRMOJE /TAŠKAS/ 
TEMPERATŪRA DEVYNIASDEŠIMT DU 
LAIPSNIAI" /TAŠKAS/ 

SVORIS ŠIMTAS PENKI SVARAI“' /TAŠKAS/ 
PARALYŽIUOTAS /TAŠKAS/ 

MYLIU OLIVIJA 


— Šimtas penki svarai, — pratarė Homeras Velzas. 

— Gyvas, — sušnibždėjo Kendė. 

— Paralyžiuotas, — pasakė seselė Andžela. 

— Encefalitas, — tarė Vilburis Larčas. 

— Kaip gali jo temperatūra būti devyniasdešimt du laipsniai, 
Vilburi? — paklausė seselė Edna. 

Daktaras Larčas nežinojo; ir nedrįso spėlioti. Tai buvo viena 
iš tų smulkmenų, kurios paaiškės negreitai. Kapitonui Vorting“ 


*929F= 33,39C 
“ 47,6 kg 

tonui — maždaug prieš dešimt mėnesių iššokusiam iš lėktuvo 
virš Birmos — daug kas paaiškės tik po daugelio metų. 

Kai jis iššoko, lietus lijo taip smarkiai, kad Voliui atrodė, jog 
parašiutas, slegiamas vandens lašų, sunkokai išsiskleidė. Tačiau 
lėktuvas riaumojo labai arti; Volis net išsigando, kad bus per 
anksti patraukęs virvelę. Jis bijojo bambukų, — buvo prisi- 
klausęs istorijų apie ant jų stiebų pasivėrusius lakūnus, — bet 
išvengęs bambukų nusileido tikmedyje, kurio šaka perrėžė 
jam petį. Gal jis susitrenkė galvą į medžio kamieną, o gal jam 
labai skaudėjo petį; šiaip ar taip, jis neteko sąmonės. Buvo 
jau tamsu, kai atsipeikėjo; negalėdamas įžiūrėti, ar toli žemė, 
Volis nedrįso iškart išsilaisvinti iš parašiuto virvių, nusprendė 
palaukti ryto. Paskui susileido per daug morfino — kad ne- 
skaudėtų peties — ir tamsoje pametė švirkštą. 

Skubėdamas šokti iš lėktuvo, Volis nespėjo susirasti mačetės; 
iš ryto ilgokai vargo, kol perpjovė parašiuto virves, — įmautėje 
prie kulkšnies turėjo tik durtuvą ir galėjo darbuotis tik viena 
ranka. Kai jau leidosi: žemyn, metalinis jo asmens ženklas 
užkibo už kažkokio vijoklio; kadangi Volis buvo susižeidęs 
petį, jis negalėjo nei išlaikyti viso savo svorio viena ranka, nei 
atkabinti ženklo, todėl jį prarado; grandinėlė nutrūkdama dar 
įpjovė jam kaklą, be to, jis nusileido ant paparčiais apaugusio 
ir sudžiūvusiais palmių lapais apkritusio seno tikmedžio rąsto. 
Rąstas pariedėjo į šalį ir Volis pasitempė kulkšnį. Supratęs, kad 
pliaupiant musoniniam lietui nežinos, kur rytai, o kur vakarai, 
jis apsičiupinėjo ir pamatė, kad neturi kompaso. Į žaizdą ant 
kaklo įtrynė šiek tiek sulfanilamido miltelių. 

Volis nė nenutuokė, kur galėtų būti Kinija; ėjo ten, kur 
augmenija atrodė ne tokia tanki. Šitaip keliaudamas po trijų 
dienų ėmė manyti, kad arba džiunglės retėja, arba jis įgudo 
per jas brautis. Kinija buvo į rytus nuo Volio, o jis ėjo į pietus; 
Kinija buvo aukščiau — už kalnų — o Volis ieškojo slėnių. Ten, 
kur jis buvo, slėniai driekėsi į pietvakarius. Volis neklydo tik 
dėl vieno dalyko: džiunglės tikrai retėjo. Be to, darėsi šilčiau. 
Volis kasnakt įlipdavo į kokį nors medį ir miegodavo tarpuša- 

kyje. Tarp didžiulių susisukusių figmedžių kamienų — panašių 
į milžiniškas gumbuotas medines virves — miegoti būdavo 
patogiausia, bet Volis buvo ne pirmas tai suvokęs gyvas pa- 
daras. Vieną naktį gretimo figmedžio tarpušakyje, Volio akių 
aukštyje, krapštinėjosi leopardas — ieškojo erkių. Volis pasekė 
leopardo pavyzdžiu ir taip pat rado kelias erkes. Dėlių jis jau 
nebemėgino išsitraukyti. 

Kartą matė pitoną — nedidelį, kokių penkiolikos pėdų. Pi- 
tonas gulėjo ant uolos ir kažką rijo — kažkokį maždaug skaliko 
didumo ir formos gyvūnėlį. Volis pamanė, jog tai greičiau- 
siai beždžionė, nors neprisiminė, kad būtų bent vieną matęs. 
Džiunglėse jis, be abejo, matė daug beždžionių, tik buvo 
tai pamiršęs; jis karščiavo. Norėjo pasimatuoti temperatūrą, 
tačiau termometras jo pirmosios pagalbos vaistinėlėje buvo 
sudužęs. 

Tą dieną, kai išvydo per upę plaukiantį tigrą, Volis pastebėjo 
ir uodus; klimatas keitėsi. Upė, skersai kurios plaukė tigras, 
tekėjo jau platesniu slėniu; ir miškas jau darėsi kitoks. Volis 
rankomis pasigavo žuvį ir suvalgė jos kepenis, žalias; paskui 
kepėsi kačių didumo varles, bet jų kojos labiau atsidavė žuvimi 
negu tos varlių kojelės, kurių jis prisiminė kadaise ragavęs. 
Gal todėl, kad nebuvo įtrintos česnaku. 

Jis valgė ir kažkokį vaisių, kurio minkštimas buvo panašus 
į mango, tačiau be jokio skonio; nuo to vaisiaus jo burna 
liko tarytum pripelėjusi, jis visą dieną vėmė ir visas virpėjo, 
krečiamas drebulio. Upė, kurioje Volis matė tigrą, ėjo vis 
platyn; per liūtį patvinęs vanduo tekėjo smarkia srove; Volis 
nusprendė pasistatyti plaustą. Prisiminė plaustus, kuriuos buvo 
susikonstravęs norėdamas paplaukioti po Drinkvoterio ežerą, ir 
net apsiverkė pagalvojęs, kad pasidaryti plaustą iš bambukų ir 
vijoklių bus daug sunkiau negu iš dervingų pušų ir virvių — IT 
dar keleto lentų bei vinių. Be to, žali bambukų stiebai gero- 
kai daugiau sveria. Plaustas ne tik kad leido vandenį — jis VOS 
laikėsi nenugrimzdęs, ir Volis žinojo, kad negalės jo pakelti: 
jeigu reikės kur pernešti. 

Aplinkui jis matė vis daugiau uodų, ypač kai upė pasidarė 
dar platesnė, srovė sulėtėjo ir plaustas vos slinko į priekį. Volis 
neturėjo nė menkiausio supratimo, kiek dienų jau plaukia pa- 
sroviui ir kada aiškiai pajuto, kad karščiuoja; vėliau sakys, jog 
maždaug tada, kai išvydo rvžių laukus ir naminius buivolus. 
Ilgainiui jis prisimins, kad mojavo ryžių laukuose dirbančioms 
moterims; jos atrodė baisiai nustebusios. 

Pamatęs ryžių laukus, Volis tikriausiai suprato, kad visą laiką 
keliavo ne į tą pusę. Jis buvo atsidūręs pačiame Birmos, kuri 
yra ilgauodegio aitvaro pavidalo, centre; daug arčiau Man- 
dalajaus negu Kinijos, o Mandalajų laikė užėmę japonai. Bet 
Volis turėjo šimtą keturis laipsnius karščio“; jis tiesiog plaukė 
pasroviui; kartais upė jam akyse susiliedavo su ryžių laukais. 
Atrodė labai keista, kad ir vyrai, ir moterys segi ilgus sijonus, 
tačiau tik vyrai prisidengę plaukus; ant galvų jie dėvėjo tary- 
tum kokius krepšius, apvyniotus ryškiaspalvėmis šilkinėmis 
juostomis. Moterys buvo be jokių galvos apdarų, tačiau dau- 
gelis prisikaišiusios į plaukus gėlių. Ir vyrai, ir moterys plaukus 
buvo susipynę į kasas. Galėjai pamanyti, jog tie žmonės nuolat 
valgo, bet iš tikrųjų jie tiktai kramtė betelio palmių sėklas. Jų 
dantys buvo dėmėti, o lūpos atrodė taip, tarsi jie būtų gėrę 
kraują, tačiau tai buvo tik betelio palmių syvai. 

Visi būstai, kuriuose tie žmonės slėpė Volį, buvo panašūs — 
vienaaukščiai namukai šiaudiniais stogais, ant bambukinių 
polių; visos šeimos valgydavo lauke, atviruose priebučiuose. 
Voliui jie duodavo ryžių ir arbatos, ir daug visokių patiekalų 
su aštriais prieskoniais. Kai karštis nukrito, Volis paragavo 
panthay khowse (makaronų su vištiena) ir nga sak kin (žuvies 
kukulių su kariu). Tai buvo pirmi žodžiai, kurių jo gelbėtojai 
birmiečiai mėgino jį išmokyti, bet Volis nesuprato, apie ką 
jie šneka; jis manė, kad nga sak kin yra vyriškio, atsinešusio jį 
nuo plausto ir tvirtai laikiusio jo galvą, kol moteris, to vyriškio 
žmona, rankomis jį valgydino, vardas. Moteris buvo nuostabiai 

maža ir vilkėjo plona balta palaidinuke; jos vyras palietė tą 
palaidinukę ir pasakė, kaip tai vadinama, norėdamas Volį dar 
bent kiek pamokyti savo kalbos. 

— Aingyis, — tarė vyriškis, ir Volis pamanė, jog tai jo žmonos 
vardas. Nuo jos sklido toks pat kvapas kaip ir iš šiaudais dengtų 
namelių vidaus — ji kvepėjo kartūnu ir citrinų žievelėmis. 

Juodu buvo tokia maloni pora, Nga Sak Kin ir Aingyis; 
Volis garsiai kartojo jų vardus ir šypsojosi. Jie irgi jam 
šypsojosi, ponas Žuvies Kukuliai Su Kariu ir jo žmona, 
ponia Palaidinukė. Nuo jos dvelkiantis aromatas buvo lip- 
niai saldus kaip jazmino žiedų; ir tarytum citrusinis, kaip 
bergamotės. 

Kai Volis karščiavo, jo kaklas ir nugara buvo lyg sustingę, 
o kai temperatūra nukrito ir jis liovėsi vėmęs, — kai jam nebe- 
skaudėjo galvos ir nebekrėtė visą kūną purtantis šaltis, kai jis 
net nebejautė šleikštulio, —tada suvokė, kad yra paralyžiuotas. 
Tuo laiku tai buvo tik vangus apatinių ir viršutinių galūnių 
paralyžius. („Spazminis paralyžius“, — būtų pasakęs Vilburis 
Larčas.) Volio rankos ir kojos styrojo atsikišusios į šalis ir jis 
negalėjo jų pajudinti; dvi ar tris savaites Volis kliedėjo, o 
kai vėliau mėgino kažką pasakyti, žodžius tarė neaiškiai ir 
lėtai. Jam buvo sunku valgyti, nes be perstojo virpėjo lūpos 
ir liežuvis. Jis negalėjo šlapintis, birmiečiai turėjo įkišti jam 
kateterį — ploną, grublėtą bambuko ūglį, — kad jis kaip nors 
ištuštintų pūslę. 

Be to, jis buvo nuolat gabenamas iš vienos vietos į kitą. 
Visada vandeniu. Kartą matė keletą dramblių; jie iš miško 
tempė rąstus. Upės paviršių vis raibino vėžliai ir kažkokios 
juodos gyvatės, ir vandens hiacintai, tarpais nusidriekdavo be- 
telio palmių syvai — tamsesnės raudonos spalvos negu kraujas 
Volio šlapime. 

— Nga Sak Kin? — klausė Volis. — Aingyis? 

Kur jie dingo? Nors gelbėtojų veidai aplink Volį vis kei- 
tėsi, atrodė, kad jie jį supranta. „Ta pora tikriausiai iš didelės 
šeimos“, — galvojo Volis. 

— Aš paralyžiuotas, ar ne? — klausė jis mažučių, dailių vyrų 
ir moterų, kurie nuolat šypsojosi. Viena moteris ištrinko ir su- 
šukavo jam plaukus; visa jos šeima žiūrėjo, kaip Volio plaukai 
džiūsta saulėje, — sausėdami jie sutvisko ir vis šviesėjo: kokį 
įspūdį jiems tai darė! 

Jie jam davė apsirengti ilgą, ploną baltą palaidinukę. „Ain- 
gyis, — pasakė. „O, ji man atsiuntė dovaną!“ — pagalvojo Volis. 
Paskui jie pridengė šviesius jo plaukus tamsiu peruku — su 
vaškuota kasa, kurią suraitė jam ant viršugalvio ir apkaišė 
gėlėmis. Vaikai krizeno. Vėliau gelbėtojai nuskuto jam vei- 
dą, taip spausdami skustuvą, kad oda degte degė; nuskuto ir 
kojas — žemiau kelių, tik blauzdas, kyšančias iš po ilgo sijono, 
kurį jis buvo verčiamas segėti. Jie norėjo, kad jis atrodytų kaip 
moteris. Kad būtų saugus, įsimaišęs tarp jų. Kadangi jo veidas 
buvo toks dailus, jie nusprendė, kad bus lengviau padaryti iš 
jo moterį negu vyrą; tobula birmietė turi būti be krūtų. 

Kaip apmaudu, kad jie nebuvo atsargesni, kai kišo jam ka- 
teterį, — šiaip atrodė labai rūpestingi. Bambuko ūglis ne visada 
būdavo švarus; jo nelygumai kėlė skausmą, bėgdavo kraujas, 
bet infekcija kilo dėl nešvaros. Dėl tos infekcijos Volis taps 
nevaisingas. Sėklidės prielipas, būtų galėjęs paaiškinti jam 
Vilburis Larčas, yra kaip vienas susisukęs vamzdelis, kuria- 
me bręsta iš sėklidės iškeliavę spermatozoidai. Epididimitas 
(sėklidės prielipo uždegimas) užkerta spermatozoidams kelią į 
sėklinį lataką. Volio sėklidžių prielipų latakai, kilus uždegimui, 
užako visam laikui. 

Birmiečiai neklydo, Volį reikėjo kateterizuoti, — tik jie ne- 
tinkamai tai darė. Jam susilaikė šlapimas, išsipūtė pūslė — jie 
norom nenorom turėjo kaip nors padėti jam nusišlapinti. 
Kartais Volis pagalvodavo, ar nebūtų galima to padaryti ne 
taip skausmingai, ar bambuko ūglis švarus, — bet ką jis galėjo 
jiems pasakyti? „„Aingyis“, — sakydavo. „Nga Sak Kin?“ —klaus- 
davo jų. 

Po kelių mėnesių jis išgirdo sproginėjant bombas. „Irava- 
dis“, — paaiškino jam birmiečiai. Iš lėktuvų bombomis buvo 

apmėtomi palei Iravadį nusidriekę naftos telkiniai. Volis 
suprato, kur atsidūrė. Seniau ir jis bombarduodavo tuos 
telkinius. Pirmiau, negu išgirdo bombardavimą, Volis 
(kaip visada perrengtas moterimi) buvo nugabentas pas 
gydytoją į Mandalajų. Jam peršėjo akys, nes veidas buvo 
įtrintas kario košele, kad parusvėtų. Bet iš arti, su tomis 
mėlynomis akimis ir aristokratiška nosimi, jis vis tiek ne- 
būtų nieko apkvailinęs. Mandalajuje matė daug japonų. 
Gydytojas nelabai galėjo jam paaiškinti, kuo jis serga. Jis 
Voliui angliškai pasakė: 

— Japoniškas B uodas. 

— Man įkando japoniškas uodas? — paklausė Volis. „Bet kas 
per daiktas tas B uodas?“ — galvojo. Jis jau galėjo šlapintis be 
kateterio, tačiau infekcija buvo padariusi savo juodą darbą. 

Tuo laiku, kai Volis išgirdo bombardavimą palei Iravadį, jo 
rankos nebebuvo suparalyžiuotos — jis vėl galėjo jas judinti — ir 
kojų spazmas jau buvo praėjęs; jos liko nevaldomos, tačiau tai 
buvo jau kitoks — glebusis — paralyžius, nelabai simetriškas 
(kairė Volio koja buvo labiau apmirusi negu dešinė). Jo pūslė 
funkcionavo normaliai, viduriai irgi, jei nekalbėtume apie 
aštrių prieskonių poveikį; lytinis pajėgumas, kiek Volis galėjo 
suprasti, neatrodė sutrikęs. 

— Encefalitas nepažeidžia autonominės nervų sistemos, — 
paaiškino Kendei ir Homerui Velzui Vilburis Larčas. 

— Ką tai reiškia? — paklausė Kendė. 

— Tai reiškia, kad Volis gali gyventi normalų lytinį gyveni- 
mą, — pasakė Homeras Velzas; jis nežinojo, kad Volis persirgo 
epididimitu. Volis galės gyventi normalų lytinį gyvenimą, 
bet jo spermoje bus per mažai spermatozoidų. Jis galės pa- 
tirti orgazmą, jam išsiverš sėkla — nes nemažą spermos dalį 
sudaro prostatos, esančios gerokai toliau pasroviui, sekretas. 
Volis gyvens lytinį gyvenimą, tik niekada negalės pradėti savo 
kūdikio. 

Tada dar nė vienas iš jų nė neįtarė, kad Volis tapo nevai- 
singas; jie žinojo tik kad jis sirgo encefalitu. 

Volis juo užsikrėtė nuo uodų. Tai buvo japoniškasis B en- 
cefalitas, gana plačiai paplitęs Azijoje karo metais. 

— Sukelia artropodų pernešamas virusas, — paaiškino Vil- 
buris Larčas. 

Liekamasis glebusis apatinių galūnių paralyžius — nedažnas 
šios ligos padarinys, bet gana gerai žinomas ir aprašytas. Pa- 
stebima daug pakitimų galvos smegenų audinyje, o stuburo 
smegenų pažeidimai atrodo beveik tokie pat, kokie būna 
sergant poliomielitu. Inkubacinis laikotarpis trunka maždaug 
savaitę, ligos įsigalėjimo laikotarpis — savaitę arba dešimt dienų; 
gijimas labai lėtas, raumenų traukuliai kartais praeina tik po 
kelių mėnesių. 

— Atsižvelgdami į tai, kad šaltinis yra paukščiai, turime pri- 
pažinti, jog tai nemenka liga, — pasakė Vilburis Larčas seselei 
Ednai ir seselei Andželai. Uodas virusą pasigauna iš paukščių 
ir perneša žmonėms bei kitiems dideliems gyvūnams. 

Volis buvo tokio dailaus veido ir netekęs tiek daug svorio: 
todėl jie ir perrengė jį moterimi. Japonus birmietės ir traukė, 
ir baugino — ypač padaungų genties moterys daugybės žal- 
varinių žiedų ištemptais kaklais. Tai, kad Volis buvo moteris, 
ir dar invalidė, darė jį neliečiamą. Be to, žmonės jo šalinosi 
ir todėl, kad gelbėtojų pastangų dėka jis atrodė kaip kokia 
mišraus kraujo eurazijietė. 

Kai lietų sezonas baigėsi, spalio mėnesį, jie upe toliau ke- 
liavo arba naktimis, arba Volį nuo saulės pridengę skėčiu — ir 
dar storiau aptepę jam veidą kario košele. Voliui baisiausiai 
įgriso žuvies kukuliai su kariu, tačiau jis vis tiek nuolat jų pra- 
šė — bent jau birmiečiai taip manė; jie vien tais kukuliais jį ir 
maitino. Kliedėdamas Volis vis kartojo Kendės vardą. Vienas 
iš valtininkų kartą pasidomėjo, apie ką jis šneka. 

— Kendė? — mandagiai paklausė tas valtininkas. Tądien jie 
plaukė sampanu; Volis gulėjo po demblių stogeliu ir žiūrėjo, 
kaip valtininkas irkluoja. 

— Aingyis, — tarė Volis. Jis norėjo pasakyti, kad Kendė irgi 
tokia — gera moteris, žmona. 

Valtininkas linktelėjo galvą. Kitame upės uoste — Volis ne- 
žinojo kur, gal Jandūne —birmiečiai jam davė dar vieną ploną 
baltą palaidinukę. 

— Kendė! — pasakė valtininkas. Volis pamanė, jog ta pa- 
laidinukė jam duodama kaip dovana Kendei. Jis nusišypsojo; 
snūduriuodamas toliau plaukė pasroviui. Atrodė, kad smaili 
laivelio nosis uodžia kelią. Voliui tai buvo kvapų šalis — tarsi 
aromatingas sapnas. 

Vilburis Larčas puikiai įsivaizdavo Volio kelionę. Į tokias 
keliones jis leisdavosi apsvaigęs nuo eterio. Drambliai ir naf- 
tos telkiniai, ryžių laukai ir krintančios bombos; apsirengęs 
kaip moteris, nuo juosmens paralyžiuotas — Larčas ten buvo; 
jis buvo lankęsis visur. Nesunkiai įsivaizdavo ir Rangūną, ir 
naminius buivolus. Kai įkvėpdavo eterio, jo sapnuose, kaip ir 
tikrovėje, britų slaptieji agentai gabeno amerikiečių lakūnus 
per Bengalijos įlanką. Volis per Birmą keliavo taip pat, kaip 
dažnai keliaudavo Vilburis Larčas. Juoduosius serbentus pri- 
menantis petunijų kvapas rungėsi su mėšlo dvoku, iki pat 
kelionės pabaigos. 

Per Bengalijos įlanką Volis buvo skraidinamas mažu lėk- 
tuvėliu su britų lakūnu ir sinhalų įgula. Vilburis Larčas jau 
daug kartų buvo taip skridęs. 

— Moki šnekėti sinhališkai? — paklausė lėktuvą pilotuojantis 
anglas Volio, sėdinčio antrojo piloto vietoje. Lakūnas atsidavė 
česnakais ir ciberžole. 

— Net nežinau, kas tai per kalba, —tarė Volis. Užsimerkęs jis 
tebematė baltus, lyg vaškinius laukinių citrinmedžių žiedus; 
tebematė džiungles. 

— Pagrindinė Ceilono kalba, vyruti, — pasakė lakūnas. Jis 
dar kvepėjo arbata. 

— Mes skrendam į Ceiloną? — paklausė Volis. 

— Negalima blondino laikyti Birmoj, vaikine, — tarė an- 
glas. — Negi nežinai, kad Birmoj pilna japonų? — Bet Voliui 
buvo maloniau prisiminti savo draugus birmiečius. Jie jį iš“ 
mokė daryti saliam — žemai nusilenkti, pridėjus dešinę ranka 

prie kaktos (visada dešinę); tai toks rytietiškas pasisveikinimas. 
Be to, kai jis sirgo, kas nors priešais jį nuolat judindavo pun- 
kah — didžiulę kabančią vėduoklę, kuria vėduojama tampant 
virvę (ją paprastai tampo tarnas). 


— Punkah, — pasakė Volis anglų lakūnui. 

— Ką tai reiškia, vaikine? — paklausė lakūnas. 

— Čia taip karšta, — tarė Volis, ji ėmė miegas; jie skrido labai 
žemai, mažytis lėktuvėlis buvo tarsi orkaitė. Pro česnakais 
trenkiančio lakūno prakaito kvapą prasiskverbė santalmedžio 
aromatas. 

— Buvo devyniasdešimt du laipsniai, amerikietiški, kai iš- 
skridom iš Rangūno, — pasakė anglas. Jis jautė pasitenkinimą 
sakydamas „amerikietiški“ vietoj „Farenheito“, bet Volis to 
nepastebėjo. 

— Devyniasdešimt du laipsniai! — tarė Volis. Jam atrodė, jog 
tai pirmas tikras dalykas, už kurio galima užsikabinti, kaip 
sakoma Meine. 

— Kas atsitiko kojoms? — atsainiai paklausė anglas. 

— Japoniškas B uodas, — paaiškino Volis. Britų lakūnas stai- 
ga surimtėjo; jis pamanė, kad Volis kalba apie lėktuvą — kad 
japoniškas B uodas yra Volio lėktuvą numušusio priešų nai- 
kintuvo pavadinimas. 

— Negirdėjau apie tokį, vaikine, — prisipažino lakūnas. — 
Maniau, kad jau visus esu matęs, bet kas ten supaisys tuos 
Japus. 

Visi sinhalų įgulos nariai buvo nuo galvos iki kojų išsitepę 
kokoso aliejumi, vilkėjo sarongais ir ilgais marškiniais be apy- 
kaklių. Du iš jų kažką valgė. vienas šaižiai spygavo į radijo 
mikrofoną; lakūnas neapsikentęs griežtai subarė radistą ir šis 
akimirksniu nuleido balsą. 

— Sinhalų kalba pasibaisėtina, — pasakė lakūnas Voliui. — 
Kaip kačių kniaukimas per morčių. 

Kai Volis neatsiliepė į tą jo pajuokavimą, anglas paklausė, 
ar jis kada buvo Ceilone. Tačiau Volis nieko neatsakė — atrodė 
užsisvajojęs, — taigi anglas kalbėjo toliau: 

— Mes ne tik pasodinom pirmuosius kaučiukmedžius ir 
įveisėm suknistas kaučiuko plantacijas — mes juos išmokėm 
virti arbatą. Jie mokėjo ją auginti, taip, bet visoj suknistoj 
saloj negalėjai gauti puodelio normalios arbatos. O dabar jie 
įsigeidė būti nepriklausomi. 

— Devyniasdešimt du laipsniai, — šypsodamasis tarė Volis. 

— Taigi, pasistenk pailsėti, vaikine, — pasakė lakūnas. Atsi- 
rūgęs Volis burnoje pajuto cinamono skonį; užsimerkęs matė 
išsiskleidžiančius serenčius — tarsi žvaigždes. 

Staiga visi trys sinhalai sušneko, tuo pačiu metu. Pirma 
kažką pasakydavo radijas, paskui tie trys, vienu balsu. 

— Sumauti budistai, visi, — paaiškino lakūnas. — Jie net mel- 
džiasi per tą savo sumautą radiją. Štai toks ir yra Ceilonas. Du 
trečdaliai arbatos ir vienas trečdalis kaučiuko bei maldų, — pa- 
sakė anglas. Jis užrėkė ant sinhalų ir šie pritilo. 

Kažkur virš Indijos vandenyno, kai jau tuoj turėjo pasimatyti 
Ceilonas, lakūnas netikėtai sunerimo dėl kažkokio netoliese 
pasirodžiusio lėktuvo. 

— Melskitės dabar, velniai jus griebtų, — riktelėjo jis sin- 
halams, kurie jau buvo sumigę. — Tas japoniškas B uodas... — 
kreipėsi anglas į Volį. — Kaip jis atrodo? — paklausė. — O gal 
pričiupo tave iš užpakalio? 

Bet Volis nieko neatsakė, tik tarstelėjo: 

— Devyniasdešimt du laipsniai. 

Po karo Ceilonas taps nepriklausoma valstybe; nuo to laiko 
praėjus dar dvidešimt ketveriems metams, šalis pasivadins Šri 
Lanka. Tačiau Volis prisimins tik baisų karštį. Galima sakyti, 
kad Volio parašiutas tarytum ir nenusileido ant žemės; tam 
tikra prasme visus tuos dešimt mėnesių Volis ir išbuvo paki- 
bęs virš Birmos — tiesiog sklendė virš jos. Volio atsiminimai 
apie tai, kas jam nutiko, bus painesni už eteriu apsisvaiginu- 
sio žmogaus klejones. O koks jis grįš iš karo, — nevaisingas, 
paralyžiuotas, suglebusiomis kojomis, — jau buvo susapnavus! 
Didžioji Dotė Taft. 

Sent Klaude buvo trisdešimt keturi laipsniai šilumos", kai 
Homeras Velzas, nuėjęs į geležinkelio stotį, viršininkui dik- 
tavo telegramą Olivijai. Jis negalėjo jai paskambinti ir su ja 
kalbėdamas šitaip pameluoji. Be to, juk ir Olivija atsiuntė 
jiems telegramą. rsm ir ji dėl tam tikrų priežasčių 
nenorėjo kalbėtis telefonu. Telegramą Olivijai Homeras 
diktavo beveik neabejodamas, kad ir Olivija, ir Rėjus su- 
pranta, ką jis su Kende čia daro, todėl jo telegramoje buvo 
juntamas šioks toks oficialumas. Toks oficialumas paprastai 
pastebimas tik tada, kai kalbama nemandagiai, o Homeras 
Velzas buvo mandagus. 


TESAUGO DIEVAS JUS IR VOLĮ /TAŠKAS/ 
KADA JĮ PAMATYSIME /TAŠKAS/ 

MUDU SU KENDE TUOJ GRĮŠIME NAMO / 
TAŠKAS/ 

AŠ ĮSISŪNIJAU BERNIUKĄ /TAŠKAS/ 
MYLIU HOMERAS 


— Kaip įtėvis, jūs lyg ir per jaunas, ar ne? — pasakė stoties 
viršininkas. 

— Taigi, — tarstelėjo Homeras Velzas. 

Kendė paskambino tėvui. 

— Praeis kelios savaitės, o gal ir mėnesiai, kol bus galima jį 
pargabenti, — pasakė jai Rėjus. — Jis turi priaugti svorio, kad 
galėtų taip toli keliauti, be to, jie tikriausiai dar darys tyri- 
mus — ir nepamiršk, kad dar nesibaigė karas. 

Kitame laido gale Kendė tik verkė ir verkė. 

— O kaip tu laikaisi, mieloji? — paklausė Rėjus Kendalas. 

Štai tada Kendė ir galėjo jam pasakyti, kad neseniai pagimdė 
Homero kūdikį, bet ji tik tarė: 

— Homeras įsivaikino vieną iš našlaičių. 

Reimondas Kendalas kurį laiką tylėjo, paskui paklausė: 


*34*F= 1,10 C 


— Tiesiog vieną iš našlaičių? 

— Kūdikį, berniuką, — pasakė Kendė. — Žinoma, aš irgi pa- 
dėsiu. Mes, galima sakyti, įsivaikinom tą kūdikį kartu. 

— Kartu? — tarė Rėjus. 

— Jo vardas Andželas, — pasakė Kendė. 

— Tesaugo jį Dievas, — tarė Rėjus. — Ir judu. 

Kendė vėl pravirko. 

— Tai, sakai, įsivaikino, a? — dar paklausė dukters Rėjus. 

— Taip, — tarė Kendė Kendal. — Vieną iš našlaičių. 

Kendė liovėsi maitinusi kūdikį krūtimi, seselė Edna ją pa- 
mokė naudotis pientraukiu. Andželui perėjimas prie maitini- 
mosi pieno mišinėliais nepatiko ir jis keletą dienų kaprizijosi. 
Kendė irgi buvo viskuo nepatenkinta. Kai Homeras pasakė, 
kad jos gaktos plaukai jau bus beveik araugę, kai reikės grįžti 
į Harts Heiveną, ji atšovė: 

— Dėl Dievo meilės, kas gi — be tavęs — matys, ar mano 
gakta plaukuota, ar ne? 

Ir Homeras atrodė įsitempęs. 

Jį jau nervino daktaro Larčo kalbos apie tai, kad ateityje jis 
turėtų tapti gydytoju. Larčas Homerui primygtinai įsiūlė nau- 
jutėlaitę Grėjaus Anatomiją; be to, dar padovanojo klasikinę 
Grinhilo Ginekologiją ir britų šedevrą — Moterų ligas. 

— Dievulėliau, — tarė Homeras Velzas. — Aš juk tėvas ir 
ketinu auginti obuolius. 

— Tu beveik nepriekaištingai dirbi akušerio darbą, — pasakė 
jam Larčas. — Tau tik reikės dar truputį pasimokyti ginekolo- 
gijos — ir, žinoma, pediatrijos. 

— Gal galiausiai tapsiu omarų žveju, — tarė Homeras. 

— Užprenumeruosiu tau Naujosios Anglijos medicinos žur- 
nalą, — toliau kalbėjo daktaras Larčas. — Ir Amerikos gydytojų 
asociacijos žurnalą, ir Chirurgija, ginekologiją ir akušeriją... 

— Gydytojas esate jūs, o ne aš, — pavargusiu balsu tarė Ho- 
meras Velzas. 


— Kaip jautiesi? — paklausė Homero Kendė. 

— Kaip našlaitis, — atsakė Homeras. Juodu gulėjo tvirtai 
apsikabinę, bet nesimylėjo. — O kaip tu jautiesi? — paklausė 
Homeras. 

— Nežinosiu, kol jo nepamačiau, — nuoširdžiai pasakė 
Kendė. 

— O ką žinosi, kai pamatysi? — paklausė Homeras. 

— Ar myliu jį, ar tave, ar abu, — atsakė Kendė. — O gal ir 
tada nežinosiu nieko daugiau, negu žinau dabar. 

— Vadinasi, kaip visada: pagyvensim — pamatysim, ar 
ne? — tarė Homeras. 

— Juk nemanai, kad turėčiau pasakyti jam dabar, kai jis dar 
ten? — atšovė Kendė. 

— Ne, žinoma, nemanau, — švelniai tarė Homeras. Kendė 
dar tvirčiau suspaudė jį glėbyje; ji vėl pravirko. 

— O, Homerai, — sudejavo. — Kaip jis gali sverti tik šimtą 
penkis svarus? 

— Neabejoju, kad priaugs šiek tiek svorio, — pasakė Home- 
ras, bet staiga visas sudrebėjo; Volio kūnas buvo toks stiprus. 
Homeras prisiminė, kaip Volis pirmą kartą nusivežė jį prie 
vandenyno; bangos į krantą plakėsi neįprastai smarkiai, ir Vo- 
lis jį perspėjo, kad reikia saugotis povandeninės priešsrovės. 
Volis paėmė jį už rankos ir parodė jam, kaip galima panerti po 
bangomis arba ant jų plaukti. Juodu visą valandą vaikštinėjo 
paplūdimiu, neblaškomi Kendės; ji deginosi. 

— Nesuprantu, kaip žmonės gali šitaip kvailai tysoti prieš 
saulę, — pasakė Volis Homerui, kuris buvo tos pat nuomo- 
nės. — Arba ką nors darai saulėje ir šiek tiek įdegi. arba darai 
ką nors kita — bet ką nors vis tiek darai. Tai svarbiausia. 

Juodu rinko kriaukles ir akmenėlius — kaip pajūrio bastūnai, 
ieškantys ko nors įdomaus. Homeras buvo sužavėtas vandens 
ir smėlio nugludintų akmenėlių bei kriauklių nuolaužų švel- 
numo. 

— Štai kur daug visko patyręs daikčiukas, — tarė Volis, duo- 
damas Homerui vieną ypač glotnų kriauklės gabalėlį, be jokių 
aštrių kraštų. 

— Patyręs, — pritarė Homeras. 

Paskui Volis, rodydamas seną, švelnų akmenuką, pasakė: 

— O čia gyvenime visko matęs akmuo. 

Dabar Homeras galvojo apie tai, kad aistra, kurią jis pajuto 
Kendei, pakeitė viską, netgi natūralų akmenėlių ir kriauklių 
gludinimo procesą. Jeigu juodu su Voliu vėl nuvažiuotų į tą 
paplūdimį, ar vėl vaikštinėtų palei vandenį, ką nors rankio- 
dami, ar meilė moteriai neišvengiamai iškreiptų net pačius 
paprasčiausius jų išgyvenimus drauge? „Nejaugi jis tik penkias 
minutes buvo mano draugas, — galvojo Homeras Velzas, — o 
varžovas bus visą likusį gyvenimą?“ 

Ant kalvos šlaito pasodinto sodo priežiūrą Homeras patikėjo 
seselei Ednai. Jis jai paaiškino, kad vielinio tinklo movos ant 
kamienų turi būti užvyniotos ne per standžiai, kad medeliai 
galėtų augti, — bet ir ne per laisvai, kad kamienais nelaipiotų 
pelės. Be to, Homeras seselei Ednai dar parodė, kaip reikia 
ieškoti šaknis graužiančių pelėnų urvelių. 

Visi atsibučiavo su Kende, net Vilburis Larčas, kuris, atkišęs 
ranką atsisveikinti su Homeru, lyg ir sutriko, kai Homeras, 
nekreipdamas dėmesio į tą jo ištiestą ranką, suspaudė jį glėbyje 
ir pabučiavo į diržingą kaklą. Seselė Edna verkė nesivaržyda- 
ma. Kai tik pikapas pradardėjo pro mergaičių skyrių, Vilburis 
Larčas užsidarė vaistinėje. 

Buvo sekmadienis, taigi Reimondas Kendalas knebinėjo 
savo torpedą, kai Homeras parvežė Kendę namo. Kendė Ho- 
merui pasakė, kad gal tik kitą rytą išdrįs susitikti su Olivija, 
tačiau ją apėmė netikėta panika, kai Homeras su Andželu 
nuvažiavo tolyn. Ji jau nebeturėjo pieno, bet žinojo, kad vis 
tiek pabus tuo pačiu laiku kaip ir jos kūdikis, nors jo verksmą 
girdės tik Homeras. Be to, juk šitiek naktų buvo praėję nuo 
tada, kai ji miegodavo viena. 

Kitą dieną ji Homerui pasakė: 

— Turime ką nors sugalvoti, kad abu galėtume būti su juo 
Na, dar prieš pasakydami Olivijai — ką jau kalbėti apie Volį — 


turime abu juo rūpintis, jį matyti. Man sunku ištverti be jo: 

— O man sunku be tavęs, — tarė Homeras Velzas. 

Jis buvo našlaitis, trumpiau negu mėnesį turėjęs šeimą ir 
nepasirengęs jos nebeturėti. 

Kai Homeras su Andželu parvažiavo į Vandenyno Vaizdo 
sodus, Olivija jį sutiko kaip motina: apkabino abiem rankom, 
ir pabučiavo, ir apsiverkė. 

— Parodyk man tą kūdikį — oi, koks meilutis! — sušuko. — Ir 
kas tau čia užėjo? Juk tu toks jaunas, ir vienui vienas. 

— Na, kūdikis irgi buvo vienui vienas, — sumurmėjo Ho- 
meras. — Be to, Kendė man padės jį prižiūrėti. 

— Žinoma, — tarė Olivija. — Ir aš padėsiu. — Ji nunešė An- 
dželą į Volio kambarį, ir Homeras nustebo, pamatęs ten vai- 
kišką lovelę — ir daugiau visokių kūdikiui reikalingų daiktų, 
vienam mažyliui, negu būtų buvę įmanoma surinkti, kruopš- 
čiai apieškojus visą Sent Klaudo prieglaudą — ir berniukų, ir 
mergaičių skyrius. 

Virtuvėje Homero laukė daugybė buteliukų — pieno mišinė- 
liams. Olivija buvo nupirkusi net specialų puodą čiulptukams 
sterilizuoti. Skalbinių spintoje vystyklų buvo daugiau negu 
pagalvių užvalkaliukų, paklodžių ir rankšluosčių. Homeras 
pirmą kartą gyvenime pasijuto įvaikintas. Jis persigando pa- 
matęs, kad Olivija jį myli. 

— Manau, judu su Andželu turėtumėte įsikurti Volio kam- 
baryje, — pasakė Olivija; buvo matyti, kad ji seniai viską ap- 
galvojusi. — Volis negalės laipioti laiptais, todėl aš valgomąjį 
pertvarkau į miegamąjį — valgyti galėsime virtuvėje, o prie 
valzomojo juk yra terasa, kurioje malonu pasėdėti, kai gražus 
oras. Nuo terasos bus nutiestas nuožulnus takelis iki grindinio 
aplink baseiną, kad būtų galima važinėtis vežimėliu. 

Apkabinęs verkiančią Oliviją, Homeras jautė, kaip jį slegia 
nauja kaltė, tarytum staiga užpuolusios sutemos, tas senas, bet 
kaskart vis kitoks sąžinės graužimas, kurio ponas Ročesteris 
Džeinei Eir sakė bijoti, nes jis „apnuodija gyvenimą“. 

Antrą gegužės savaitę Homeras dirbo petys į petį su Aira 
Titkombu — vežė į sodus bites. Buvo pati žydėjimo pradžia, 
Motinos dienos išvakarės“, kai jie išgabeno avilius. Tais me- 
tais visi prisiminė Motinos dieną; niekas nepamiršo Olivijos. 
Namai buvo pilni dovanėlių ir obelų žiedų, kai kurie ūkio 
darbininkai Motinos dienos proga atnešė dovanų ir Home- 
rui — jiems atrodė labai juokinga, kad jis įsivaikino kūdikį. 

— Tik pamanykite, tu pats sau turi savo kūdikį! — pasakė 
Didžioji Dotė Taft. 

Obuolių prekyvietėje, kur buvo perdažomi prekystaliai, 
visi apžiūrinėjo du kūdikius — Andželą Velzą bei Florensos 
ir Rukšnos Haidų berniuką, Pitą. Pitas Haidas, palyginti su 
Andželu Velzu, atrodė kaip tešlos gabalas — buvo labai jau 
ramaus būdo ir putlaus veidelio, tarytum be kaulų. 

— Na, Homerai, tavo Andželas — tikras angelas, — sakydavo 
Florensa Haid, — o mano Pitas — tiesiog Pitas. 

Prekyvietės moterys Homerą nuolat erzindavo; jis tik šyp- 
sodavosi. Debra Petigru ypač verždavosi palaikyti ant rankų 
Andželą Velzą; ji ilgai ir įdėmiai žiūrėdavo į kūdikio veidelį, 
o paskui pareikšdavo esanti įsitikinusi, kad berniukas bus labai 
panašus į Homerą. „Tiktai gal aristokratiškesnis“, — pridurdavo. 
Pupulė Luizė vis šnekėjo, jog mažylis „toks mielas, kad sunku 
ir apsakyti“. Kartais, kai Homeras dirbdavo lauke, Andželą pa- 
saugodavo Olivija arba kuri nors iš prekvvietės moterų, bet 
dažniausiai savo kūdikį prižiūrėdavo Kendė. 

— Mes, galima sakyti, įsivaikinom jį drauge, — paaiškindavo 
ji. Taip dažnai tai kartodavo, kad Olivija net pasakė, jog Kendė 
tam vaikeliui tokia pat motina kaip ir Homeras; todėl Olivija 
Motinos dienos proga — lyg norėdama pajuokauti — įteikė do- 
vanėlę ir Kendei. O bitės visą tą laiką dirbo savo darbą, nešė 
žiedadulkes iš Keptuvės į Gaidžio Kalvą, ir pro plyšius tarp 
avilių apkalų jau sunkėsi medus. 

Vieną rytą ant laikraščio kampo Homeras Velzas pamatė 
Olivijos ranka pieštuku parašytą pastabą, virš dienos antraš- 


“ JAV Motinos diena švenčiama antrą gegužės sekmadienį. 

čių, — bet kuri iš jų galėjo sukelti Olivijai norą pareikšti savo 
nuomonę. Tačiau Homeras kažkodėl pamanė, kad tie žodžiai 
parašyti jam. 


NEPAKENČIAMAS APGAUDINĖJIMAS 


— buvo parašiusi Olivija. 

O Kendė vieną naktį atsitiktinai nugirdo, ką pasakė Rėjus. 
Lempa jos miegamajame buvo užgesinta; visiškoje tamsoje 
ji išgirdo tėvą sakant: „Tai nėra blogai, bet nėra ir gerai“. Iš 
pradžių Kendė pamanė, kad jis kalba telefonu. Bet kai vėl 
nugrimzdo į miegą, ją pažadino atidaromų ir tuoj pat užda- 
romų durų garsas, ir ji suprato, kad iki tol Rėjus sėdėjo jos 
kambaryje — kalbėjosi su ja, kai ji miegojo, tamsoje. 

Kartais vakarais, kai buvo pats obelų žydėjimas, Kendė 
Homerui sakydavo: 

— Tu, tėveli, pervargęs. 

— Tikrai! — žavėdamasi pritardavo jai Olivija. 

— Šiai nakčiai paimsiu šitą vaikutį iš tavęs, —sakydavo Kendė, 
o Homeras šypsodavosi, stengdamasis neišsiduoti, koks yra 
įsitempęs. Jis pabusdavo vienas Volio kambaryje, jausdamas, 
kad Andželui tuoj prireiks buteliuko. Įsivaizduodavo, kaip 
Reimondas Kendalas keliasi šildyti pieno mišinėlio, o Ken- 
dė savo lovoje laiko buteliuką pakreipusi taip, tarsi maitintų 
kūdikį krūtimi. 

Detales savo torpedai Rėjus buvo pasivogęs iš Kiterio karo 
laivų statyklos; ir Homeras, ir Kendė žinojo, kaip jis jas gavo, 
tačiau tiktai Kendė Rėjui dėl to priekaištaudavo. 

—Jie net nenujaučia, kiek klaidų aš pastebiu jų darbe, — kartą 
pasakė Rėjus. — Vargu ar jie galėtų mane sučiupti. 

— Bet kam tau jos reikia? — paklausė Kendė tėvo. — Man 
nepatinka, kad čia laikai bombą — ypač kai namuose yra 
kūdikis. 

— Na, kai įsitaisiau torpedą, — paaiškino Rėjus, — dar nieko 
nežinojau apie kūdikį. 

— Dabar jau žinai, — tarė Kendė. — Kodėl jos nepaleidi — į 
kokį nors tolimą daiktą? 

— Kai bus parengta, paleisiu, — pasakė Rėjus. 

— Į ką šausite? — paklausė Reimondo Kendalo Homeras. 

— Nežinau, — atsakė Rėjus. — Gal į Heiveno klubą — kai jie 
dar kartą man papriekaištaus, kad gadinu vaizdą. 

— Man neramu, kai nežinau, kam tu ką darai, — pasakė 
Kendė tėvui, kai juodu buvo vieni. 

— Štai kaip viskas yra, — lėtai pratarė Rėjus. — Aš tau pa- 
sakysiu, su kuo ją galima palyginti — torpedą. Su Volio grįži- 
mu namo. Žinai, kad jis grįžta, bet negali numatyti, kuo tai 
baigsis. 

Vėliau Kendė paklausė Homero, ką, jo manymu, norėjo 
pasakyti Rėjus. 

— Nieko jis nenorėjo tau pasakyti, — tarė Homeras. — Jis 
tik stengiasi ką nors iš tavęs išgauti — nori, kad tu jam pa- 
sakytum. 

— O kas, jei viskas taip ir bus, kaip yra dabar? — paklausė 
Kendė Homero, kai juodu pasimylėjo sidro namuose — kurie 
dar nebuvo išvalyti ir parengti kitam derliaus sezonui. 

— Kaip yra dabar, — pakartojo Homeras Velzas. 

— Taip, —tarė Kendė. — Kas bus, jeigu mes lauksime ir lauk- 
sime? Ar ilgai galėsime taip laukti? Turiu galvoje, po kuric 
laiko laukti mums gal bus jau lengviau negu pasakyti? 

— Kada nors vis tiek turėsime pasakyti, — tarė Homera: 
Velzas. 

— Kada? — paklausė Kendė. 

— Kai Volis grįš namo, — pasakė Homeras. 

— Kai jis grįš paralyžiuotas ir sverdamas mažiau už mane, - 
tarė Kendė. — Ar tada mes jam viską išklosime? — paklausė. 

„Gal yra dalykų, kurių lengvai nesutvarkysi?“ — galvoj: 
Homeras Velzas. Jis prisiminė skalpelį, jo svorį; skalpelio ne 
reikia spausti — atrodo, kad jis pjauna savaime, — bet prival: 
jį tinkamai valdyti. Jį paėmęs turi kaip nors judinti. Kai dirl 
su skalpeliu, jėgos nereikia, reikia tikslių judesių. 

— Turime žinoti, ką darysime toliau, — tarė Homeras 
Velzas. 

— O jeigu nežinome? — paklausė Kendė. — Jeigu žinome 
tiktai ko nenorėtume prarasti? Kas, jeigu lauksime ir lauk- 
sime? 

— Nori pasakyti, kad niekada nežinosi, ar myli jį, ar mane? — 
paklausė jos Homeras. 

— Viskas gali dar labiau susipainioti ir todėl, kad jam ma- 
nęs reikės, — tarė Kendė. Homeras uždėjo ant jos ranką — ant 
ataugusių jos gaktos plaukų, beveik tokių pat, kokie buvo. 

— Ar nemanai, kad ir man tavęs reikės? — paklausė. Ji pasi- 
vertė ant kito šono, atsuko jam nugarą — bet versdamasi paėmė 
jo ranką iš ten, kur jis ją laikė, ir prispaudė sau prie krūties. 

— Turėsime palaukti ir pažiūrėti, kas bus, — pasakė ji. 

— Ateis toks laikas, kai aš nebelauksiu, — tarė Homeras 
Velzas. 

— Koks laikas? — paklausė Kendė. Kadangi Homero ranka 
buvo ant jos krūties, jis pajuto, kad ji sulaikė kvėpavimą. 

— Kai Andželas bus jau pakankamai didelis ir reikės jam 
pasakyti arba kad jis yra našlaitis, arba kas yra jo tėvai, — tarė 
Homeras. — Tas laikas. Nenoriu, kad Andželas manytų, jog yra 
įvaikintas. Noriu, kad jis žinotų, kas jo motina ir kas tėvas. 

— Dėl Andželo aš nesijaudinu, — pasakė Kendė. — Andželas 
bus labai mylimas. Jaudinuosi dėl mudviejų. 

— Ir dėl Volio, — pridūrė Homeras. 

— Mes išprotėsime, — tarė Kendė. 

— Neišprotėsime, — pasakė Homeras. — Turime rūpintis 
Andželu ir pasistengti, kad jis jaustųsi mylimas. 

— (O kas, jeigu aš nesijausiu mylima, arba tu... kas tada? — pa- 
klausė Kendė. 

— Iki tol palauksime, — tarė Homeras Velzas. — Tiesiog pa- 
lauksime ir pažiūrėsime, kas bus, — pridūrė kone kerštingai. 
Virš jųdviejų papūtė pavasario vėjelis, aplinkui paskleisdamas 
šleikščiai salsvą supuvusių obuolių dvoką. Tas dvokas buvo 
beveik toks pat smarkus kaip amoniako; Homeras Velzas juo 

taip pasišlykštėjo, kad net atitraukė ranką nuo Kendės krūties 
ir delnu užsidengė nosį bei burną. 

Žinių tiesiai iš Volio Kendė sulaukė tik vasarą. Ji gavo laiš- 
ką — pirmą nuo to laiko, kai buvo numuštas Volio lėktuvas, 
prieš metus. 

Volis šešias savaites išgulėjo Maunt Lavinijos ligoninėje Cei- 
lone. Iš ten buvo išleistas tik kai priaugo penkiolika svarų, kai 
nebedrebėjo jo raumenys ir sunormalėjo dėl prastos mitybos 
sutrikusi kalbėsena, kai jis vėl galėjo šnekėti nenuklysdamas 
į beprasmes fantazijas. Laišką Kendei Volis parašė iš kitos li- 
goninės, iš Niu Delio; per mėnesį Indijoje buvo priaugęs dar 
dešimt svarų. Jis rašė, kad įprato gerti arbatą su cinamonu ir 
kad ligoninėje nuolat girdėti sandalų šlepsėjimas. 

Gydytojai žadą išleisti jį į ilgą kelionę namo, kai jis svers 
šimtą keturiasdešimt svarų ir bus išmokęs keletą pagrindinių 
pratimų, būtinų reabilitacijai. Dėl cenzūros Volis Kendei 
negalėjo rašyti, kokiu maršrutu jį ketinama parsiųsti namo, 
tačiau tikėjosi, jog cenzoriai supras, kad jis — kadangi yra pa- 
ralyžiuotas — būtinai turi jai pranešti, jog lytinis jo pajėgumas 
„visiškai normalus“. Cenzoriai tai praleido. Volis dar nežinojo, 
kad yra nevaisingas; žinojo tik tai, kad sirgo šlaplės uždegimu 
ir kad tas uždegimas jau praėjo. 

„Kaip laikosi Homeras? Aš jo taip pasiilgau!“ — rašė Volis. 

Tačiau ne ta laiško dalis sugniuždė Kendę. Ją taip pribloškė 
pati laiško pradžia, kad visa kita buvo tik kančių tęsinys. 

„Aš taip bijau, kad tu nenorėsi tekėti už invalido“, — pra- 
dėjo laišką Volis. 

Gulėdama viengulėje savo lovoje, tai užliūliuojama, tai pa- 
žadinama potvynio bangų, Kendė žiūrėjo į motinos nuotrauką 
ant naktinio staliuko. Jai dabar taip norėjosi pasikalbėti su 
motina, bet ji savo motinos negalėjo net atsiminti, gal todėl 
prisiminė pirmą vakarą, kai atvažiavo į našlaičių prieglaudą: 
Daktaras Larčas berniukams skaitė Didžiuosius Lūkesčius: 
Kendė niekada nepamirš to sakinio, kurį išgirdo su HomerU 
įėjusi į miegamąjį. 

„Pabudau neatsikratęs jausmo, kad esu pasigailėtinas“, — gar- 
siai perskaitė Vilburis Larčas. Nežinia, ar daktaras Larčas buvo 
iš anksto nusprendęs, kad ties ta vieta tą vakarą baigs skaityti, 
ar tik tada pamatė Kendę su Homeru Velzu, stovinčius tarp- 
duryje, — su ryškia koridoriuje plieskiančios plikos elektros 
lemputės šviesos aureole virš galvų, — ir staiga nutilo todėl, 
kad neberado eilutės, kurią skaitė. Šiaip ar taip, jausmas, kad 
yra pasigailėtina, Kendę persmelkė vos atvykusią į Sent Klau- 
dą; tai buvo jos tąkart girdėtos istorijos prieš miegą pradžia 
ir pabaiga. 


10. PENKIOLIKA METŲ 


D cnkiolika metų jiedvi buvo pora: Lorna su Melonija. Nė 
viena nekeitė savo įpročių. Buvusios moterų pensiono maiš- 
tininkės dabar gyveno geriausiuose kambariuose — su vaizdu 
į upę — ir buvo namo komendantės, todėl mokėjo mažesnį 
nuomos mokestį. Melonija buvo naginga. Laivų statyklo- 
je ji išmoko montuoti vandentiekio bei elektros linijas ir 
dabar buvo viena iš trijų etatinių elektrikų. (Kiti du buvo 
vyrai, bet prie Melonijos jie nelindo; niekas nedrįsdavo jos 
užkabinti.) 

Lorna pasidarė šeimyniškesnė. Jai trūko susikaupimo, kad 
laivų statykloje galėtų dar ko nors išmokti, bet iš darbo ji neiš- 
ėjo. „Pasilik bent jau dėl pensijos“, — patarė jai Melonija. Tiesą 
sakant, Lornai patiko monotoniškas darbas prie surinkimo 
konvejerio, be to, ji buvo gudri: dažnai užsirašydavo dirbti 
viršvalandžių, už kuriuos gaudavo didesnį atlyginimą, — Lorna 
mielai dirbdavo neįprastu laiku, jei tik galėdavo dirbti mažiau. 
Melonija nerimaudavo, kai ji ilgai negrįždavo namo. 

Lorna darėsi vis moteriškesnė. Ji ne tik kad vilkėdavo su- 
knelėmis (netgi darbe) ir daugiau dažėsi bei kvepinosi (ir sten- 
gėsi nesustorėti); net ir jos balsas, kadaise buvęs šiurkštokas. 
pastebimai sušvelnėjo, be to, ji vis dažniau šypsodavosi (ypač 
kai jai būdavo dėl ko nors priekaištaujama). Melonijai atrodė, 
kad Lorna darosi vis nuolankesnė. 

Kaip pora, jiedvi beveik nesipešdavo, nes Lorna nesiprie- 
šindavo. Per penkiolika metų ji pastebėjo, kad Melonija nu- 
rimsta, jeigu jai nusileidi; jei bent kiek priešiniesi, Melonija 
nesiliauja puolusi. 


— Tu visai nekovoji, — kartais skųsdavosi Melonija. 


DVIDEŠIMTO AMŽIAUS AUKSO FONDAS 571 


— Tu už mane daug didesnė, — koketiškai sakydavo 
Lorna. 

Labai švelnus pasakymas. Tūkstantis devyni šimtai penkias- 
dešimt kažkelintaisiais, kai Melonijai buvo keturiasdešimt su 
viršum (niekas tiksliai nežinojo, kiek jai metų), ji svėrė šimtą 
septyniasdešimt penkis svarus. Jos ūgis buvo penkios pėdos ir 
aštuoni coliai, krūtinės apimtis — beveik penkiasdešimt colių; 
taigi ji vilkėdavo vyriškais marškiniais (dideliais; mažesnė negu 
septyniolikos colių apykaklė jai būdavo per siaura; kadangi jos 
rankos buvo trumpos, ji visada turėdavo pasiraitoti rankoves). 
Jos liemens apimtis buvo trisdešimt šeši coliai, o kojų ilgis 
iš vidinės pusės — tik dvidešimt aštuoni (todėl ji raitodavo ir 
kelnių klešnes arba prašydavo Lornos, kad jas patrumpintų). 
Melonijai visos kelnės taip aptempdavo šlaunis, kad kanto 
tuoj nelikdavo nė žymės, o sėdynė visada būdavo gerokai 
apsmukusi — Melonija nebuvo storašiknė, jos klubai nekrito 
į akis, kaip daugumos vyrų. Melonijos pėdos buvo mažos ir 
nuolat skaudėdavo. 

Per penkiolika metų Melonija tik vieną kartą buvo su- 
imta — už tai, kad sukėlė muštynes. Tiesą sakant, iš pradžių 
ji buvo apkaltinta užpuolimu, bet galiausiai nubausta tik už 
viešosios tvarkos pažeidimą. Ji buvo vienos Bato picerijos 
moterų tualete, kai kažkoks studentėlis pamėgino užkalbinti 
Lorną. Pamatęs vėl į savo vietą šalia Lornos prie baro atsi- 
sėdusią Meloniją, jis Lornai pašnibždėjo: 

— Vargu ar galėsiu ką surasti tavo draugei. 

Tikriausiai jau buvo įsisvajojęs apie dviejų porų pasi- 
matymą. 

— Kalbėk garsiau! — pasakė jam Melonija. — Šnibždėtis ne- 
mandagu. 

— Sakiau, kad vargu ar galėsiu surasti vaikiną tau, — drąsiai 
išrėžė studentėlis. 

Melonija apkabino Lorną ir delnu suėmė jos krūtį. 

— Vargu ar surasčiau aviganį, kuris tau ramiai pastovė- 
tų, — tarė studentėliui. 

— Sušikta vištgaidė, — mestelėjo šis nueidamas. Manėsi pa- 
sakęs tai pakankamai tyliai — tik kad padarytų įspūdį kitame 
baro gale sėdintiems laivų statyklos darbininkams; jis negalėjo 
žinoti, kad tie vyrai — Melonijos bendradarbiai. Jie palaikė 
studentėlį, o Melonija metaliniu servetėlių dėklu sulaužė 
jam nosį. 

Melonija mėgdavo užmigti įkniaubusi didžiulį savo veidą į 
standų nuogą Lornos pilvuką; Lorna visada iškart pajausdavo, 
kad Melonija užmigo, nes pasikeisdavo jos kvėpavimas, virpi- 
nantis Lornos gaktos plaukus. Per penkiolika metų Lorna tik 
vieną naktį turėjo paprašyti, kad draugė, dar nespėjusi įmigti, 
patrauktų savo sunkią galvą. 

— Kas yra? Skauda pilvą? — paklausė Melonija. 

— Ne, aš nėščia, — atsakė Lorna. Melonija iš pradžių pa- 
manė, kad ji juokauja, bet Lorna, pajutusi šleikštulį, nuėjo į 
vonią vemti. 

Kai ji grįžo į lovą, Melonija tarė: 

— Noriu pamėginti kaip nors tai suprasti, ramiai. Mudvi 
penkiolika metų gyvenom kaip sutuoktinių pora, o dabar tu 
nėščia. — Lorna susirietė į kamuoliuką, apsiglėbusi vieną iš 
pagalvių; kita pagalve prisidengė galvą. Jos veidas ir pilvas, ir 
lytiniai organai buvo apsaugoti, bet ji vis tiek drebėjo; paskui 
pravirko. — Tikriausiai nori man pasakyti, — toliau kalbėjo 
Melonija, — kad kai dulkinasi dvi moterys, tam, kad kuri nors 
iš jų pastotų, turi praeiti daug daugiau laiko, negu tada, kai 
moteris dulkinasi su vyru. Taip? — Lorna nieko neatsakė; ji tik 
žliumbė. — Penkiolika metų Ž maždaug tiek laiko. Turi praeiti 
penkiolika metų, kad pastotų moteris, kuri dulkinasi su kita 
moterimi. Oho, kaip ilgai reikia stengtis! — tarė Melonija. 

Ji priėjo prie lango ir pažvelgė į Kenebeką; pro vasarą sula- 
pojusius medžius upės beveik nebuvo matyti. Prieš pradėdama 
dėti daiktus, Melonija palaukė, kol šiltas vėjelis nudžiovino 
prakaitą, išmušusį jai kaklą bei krūtinę. 

— Būk gera, neišeik — nepalik manęs, — paprašė Lorna; |! 
susirietusi tebegulėjo ant lovos. 

— Dedu tavo daiktus, — tarė Melonija. — Juk nėščia ne aš. 
Man nereikia niekur eiti. 

— Neišvaryk manęs, — verkšleno Lorna. — Primušk, bet 
neišvaryk. 

— Važiuok traukiniu į Sent Klaudą. Kai išlipsi, pasiklausk, 
kur našlaičių prieglauda, — pasakė draugei Melonija. 

— Tik su vienu tokiu vyriškiu — tik su vienu, tik vieną kar- 
tą! — verkė Lorna. 

— Ne, —nukirto Melonija. — Nuo vyriškio pastoji greitai. O 
nuo moters — po penkiolikos metų. 

Sudėjusi Lornai daiktus, Melonija priėjo prie lovos ir pa- 
purtė draugę, mėginančią pasislėpti po antklode. 

— Po penkiolikos metų! — sušuko Melonija. Ji purtė ir pur- 
tė Lorną, bet daugiau nedarė jai nieko. Paskui net palydėjo 
ją į geležinkelio stotį. Lorna atrodė baisiai susitaršiusi; buvo 
ankstyvas alsios vasaros dienos rytas. 

— Turiu pasiklausti, kur našlaičių prieglauda? — lyg apkvai- 
šusi išlemeno Lorna. Melonija padavė jai jos lagaminėlį ir dar 
didelę kartoninę dėžę. 

— Atiduok šitą senai moteriškei, pavarde Grogan, jeigu ji dar 
gyva, — paliepė. — Nieko nesakyk, tik atiduok. O jeigu ji jau 
mirusi arba kur nors išsikrausčiusi... — buvo besakanti Melo- 
nija, bet staiga nutilo. — Ne, taip negali būti, — tarstelėjo. — Ji 
arba tebėra ten, arba mirusi; jeigu mirusi, parvežk dėžę atgal. 
Atiduosi man, kai ateisi pasiimti likusio savo šlamšto. 

— Likusio šlamšto? — nesuprato Lorna. 

— Aš tavęs neapgaudinėjau. Buvau ištikima kaip šuo, — pa- 
sakė Melonija, tikriausiai garsiau, negu norėjo, nes traukinio 
palydovas labai keistai į ją pažvelgė — kaip į šunį. — Ko vėpsai, 
smirdžiau? — paklausė Melonija palydovo. 

— Traukinys tuoj išvyks, — burbtelėjo šis. 

— Būk gera, neišvaryk, — sušnibždėjo Lorna Melonijai. 

— Tikiuosi, tavyje sėdi tikras pabaisa, — pasakė draugei 
Melonija. — Tikiuosi, jis sudraskys tave į gabalus, kai bus 
krapštomas lauk. 

Lorna tarsi pastumta pargriuvo vagone tarp sėdynių eilių, 
o Melonija taip ir paliko ją gulinčią. Palydovas padėjo Lornai 
atsistoti ir pasodino į vietą; pro pajudėjusio traukinio langą 
jis matė nueinančią Meloniją. Bežiūrėdamas staiga pasijuto 
drebąs beveik taip pat smarkiai kaip .Lorna. 

Melonija galvojo apie Lorną, atvykstančią į Sent Klaudą, — 
ten bus tas šiknius stoties viršininkas (ar jis ten tebedirba?), 
paskui ji ilgai kops į kalvą, su savo lagaminu ir didžiule po- 
niai Grogan gabenama dėže (ar Lorna pajėgs?). Ar senis tuo 
dar užsiima? Melonija penkiolika metų nepyko, tačiau dabar 
vėl buvo išduota ir galvojo apie tai, kaip greitai ją vėl apėmė 
pyktis; tarytum paaštrėjo visi jos pojūčiai. Ji vėl panūdo skinti 
obuolius. 

Melonija nustebo suvokusi, kad galvodama apie Homerą 
Velzą nejaučia noro jam atkeršyti. Ji prisiminė, kaip iš pra- 
džių džiaugėsi, susidraugavusi su Lorna, — iš dalies todėl, kad 
galėjo Lornai pasiguosti, išpasakoti, ką padarė Homeras. Dabar 
Melonija pasijuto norinti pasiguosti Homerui Velzui — dėl to, 
ką padarė Lorna. 

„Ta suskė, — pasakytų ji Homerui. — Jei tik pasipainiodavo 
kas nors su pūpsančiu tarpkoju, ji negalėdavo atplėšti akių.“ 

„Taigi“, — tarstelėtų Homeras, ir juodu drauge nuverstų 
kokį namą —tiesiog nustumntų į praeitį. Kai praeina daug laiko, 
norisi pamatyti žmones, kurie tave pažinojo; būtent su jais 
norisi pasikalbėti. Kai praeina pakankamai daug laiko, būna 
nebesvarbu, ką jie tau padarė. 

Taip Melonija mąstė kokią minutę, o paskui, toliau galvo- 
dama apie Homerą Velzą, panoro jį nudėti. 

Grįžusi iš Sent Klaudo, Lorna užsuko į pensioną pasiimti 
savo daiktų ir rado juos tvarkingai sudėtus į viename kamba- 
rio kampe sustatytas dėžes; Melonija buvo darbe, taigi Lorna 
pasiėmė savo daiktus ir išėjo. 

Vėliau jiedvi matydavosi maždaug kartą per savaitę — laivų 
statykloje arba picerijoje, kurioje lankėsi visi laivų statyklos 
darbininkai; susitikusios abi elgdavosi mandagiai, bet nesi- 
šnekėdavo. Tik vieną sykį Melonija užkalbino Lorną. 

— Ta senutė, Grogan — ar ji dar gyva? — pasidomėjo Me- 
lonija. 

— Aš juk neparvežiau dėžės atgal, ar ne? — atšovė Lorna. 

— Tai atidavei jai? — paklausė Melonija. — Ir nieko nepa- 
sakojai? 

— Tik paklausiau, ar ji dar gyva, ir viena iš seselių pasakė, 
kad gyva; tada padaviau dėžę tai seselei — jau išeidama, — tarė 
Lorna. 

— O daktaras? — paklausė Melonija. — Senis Larčas — ar jis 
dar gyvas? 

— Nebelabai, — atsakė Lorna. 

— Velniai rautų! — tarė Melonija. — Ar skaudėjo? 

— Truputį, — atsargiai murmtelėjo Lorna. 

— Gaila, — pasakė Melonija. — Turėtų skaudėti smarkiai. 

Pensione, kur ji dabar buvo vienintelė komendantė, Me- 
lonija iš seno elektrikų katalogo išsitraukė pageltusį vietos 
laikraščio straipsnį su nuotrauka. Paskui nuėjo į antikvariatą, 
kuriame senienomis prekiavo bukaprotė jos garbintoja, Marija 
Agnesė Kork; įtėviai su ja elgėsi gerai, netgi patikėjo jai šei- 
mos parduotuvę. Melonija Marijos Agnesės paprašė parinkti 
tam iš laikraščio iškirptam straipsniui su nuotrauka tinkančius 
rėmelius ir Marija Agnesė labai džiaugėsi, galėdama pasiūlyti 
kaip tik tai, ko Melonijai reikėjo. Tai buvo tikri karalienės 
Viktorijos laikų rėmeliai iš Bato laivų statykloje remontuoto 
laivo. Marija Agnesė iš Melonijos už tuos rėmelius paėmė daug 
mažiau, negu jie iš tiesų kainavo, nors Melonija buvo turtinga. 
Elektrikai gauna gerą atlyginimą, o Melonija laivų statykloje 
visu etatu dirbo penkiolika metų; kaip pensiono komendantė, 
ji buvo beveik atleista nuo nuomos mokesčio. Automobilio 
ji neturėjo, o drabužius pirkdavo tik Semo kariuomenės ir 
laivyno vyriškų drabužių parduotuvėje. 

Labai simboliška tai, kad rėmeliai buvo iš tikmedžio — iš 
tokio medžio, koks visą naktį laikė Volį Vortingtoną pakibusį 
ore virš Birmos, — nes laikraščio straipsnis buvo apie kapito- 
ną Vortingtoną, ir nuotraukoje Melonija — prieš penkiolika 


5/0 ĮJOHN IRVING 


metų — iškart atpažino Volį. Straipsnyje buvo rašoma vien 
apie stebuklingą numušto (ir paralyžiuoto) lakūno, apdova- 
noto „Purpurinės širdies“ medaliu, išgelbėjimą. Melonijai ta 
istorija atrodė panaši į prasto ir netikroviško nuotykių filmo 
siužetą, bet nuotrauka jai patiko —ir ta straipsnio dalis, kurioje 
buvo parašyta, kad Volis — vietos didvyris, Vortingtonas iš tų 
Vortingtonų, kuriems jau daug metų priklauso Harts Roke 
esantys Vandenyno Vaizdo sodai. 

Savo miegamajame, pensiono kambaryje Bato mieste, 
Melonija pasikabino į antikvarinius rėmelius įdėtą laikraščio 
straipsnį su nuotrauka virš lovos. Tamsoje ji mėgdavo galvoti 
apie tai, kad jis yra ten — virš jos galvos, tarytum praeitis. Jai 
tai patikdavo taip pat, kaip ir žiūrėti į Volio nuotrauką dienos 
šviesoje. Be to, tamsoje ji dažnai iš lėto, skiemenimis ištardavo 
to didvyrio pavardę. 

„Vortingtonas“ — pasakydavo garsiai. Arba : „Vandenyno 
Vaizdas“; tarti šį pavadinimą buvo dar labiau įpratusi. „Harts 
Rokas“, — kartais pridurdavo Melonija, spjaute išspjaudama 
trumpus žodžius. 

Priešaušrio valandomis, kurios nemigos kankinamiems 
žmonėms būna pačios sunkiausios, Melonija šnibždėdavo: 
„Penkiolika metų“. O prieš užmigdama pirmo į miegamąjį 
įsismelkusio blankios šviesos spindulėlio paklausdavo: „Ar tu 
dar ten, Saulele?“ Kai galvojame apie laiko tėkmę, sunkiausia 
apsiprasti su mintimi, kad žmonės, kurie mums kadaise buvo 
svarbiausi, kartais atsiduria už kadro. 


Homeras Velzas penkiolika metų buvo atsakingas už tai, kad 
būtų laiku surašomos ir pakabinamos sidro namų taisyklės: 
Kasmet, kai išdžiūdavo naujai išdažytos sienos, prismeigti lapą 
su taisyklėmis būdavo paskutinis jo darbas sidro namuose. Kai 
kuriais metais rašydamas taisykles jis mėgindavo pajuokauti; 


“ JAV medalis sužeistajam mūšyje. 

kartais stengdavosi, kad jos atrodytų surašytos nerūpestingai; 
gal anksčiau kai kas įsižeisdavo dėl griežto Olivijos tono, o ne 
dėl pačių taisyklių, ir migrantai jų niekada nepaisydavo todėl, 
kad būdavo užgaunama jų savigarba. 

Pačios taisyklės labai nesikeitė. Rotacinį filtrą, šiaip ar taip, 
reikėjo plauti. Ir būtinai reikėjo darbininkus perspėti, kad iš- 
gėrę neužmigtų šaldykloje. Be to, nors Keip Keneto apžvalgos 
ratas buvo jau seniai nugriautas ir pakrantėje dabar žibėdavo 
tiek šviesų, kad žiūrėdamas nuo sidro namų stogo galėdavai 
pamanyti, jog tolumoje plyti didžiulis miestas, migrantai vis 
tiek sėdėdavo ant stogo, ir prisigerdavo, ir krisdavo žemyn, ir 
Homeras Velzas jų prašydavo (arba jiems liepdavo) to nedaryti. 
Jam atrodė, kad taisyklės niekada neprašo; taisyklės liepia. 

Bet jis stengdavosi surašyti sidro namų taisykles taip, kad 
jos skambėtų draugiškai. Mėgindavo jas išdėstyti tarsi pa- 
sakodamas, kas kada atsitiko. „Per daugelį metų ant sidro 
namų stogo yra nutikę nelaimių —taip būna dažniausiai naktį, 
ypač tada, kai žmonės, sėdėdami ant stogo, nemažai išgeria. 
Būtų geriau, jei gertumėte abiem kojomis stovėdami ant že- 
mės“, — rašydavo Homeras. 

Tačiau popieriaus lapas su taisyklėmis kasmet apsitrindavo, 
būdavo apiplėšomas ir kaip nors panaudojamas — pavyzdžiui, 
ant jo būdavo surašomi būtiniausi pirkiniai, visada su daugybe 


klaidų. 

— buvo parašyta skersai Homero taisyklių vienais metais. 
Kartais ant vienišo prie sienos prismeigto popieriaus lapo 
kažkas, tikriausiai nelabai raštingas, prirašinėdavo visokių už- 
gaulių patarimų bei pasityčiojimų. 
„Nesidulkinkit ant stogo!“ arba „Smaukykitės tik šaldykloj!“ 
Volis Homerui sakė, kad tik ponas Rouzas moka rašyti; taigi 
visi tie pokštai, įžeidimai ir pirkinių sąrašai — pono Rouzo 
darbas; bet Homeras nebuvo tuo įsitikinęs. 

Kiekvieną vasarą ponas Rouzas parašydavo Voliui ir Volis 
ponui Rouzui pranešdavo, kiek reikės skynėjų, — tada po- 
nas Rouzas duodavo žinią, kiek jų atsiveš ir kada jie atvyks 
(apytikriai). Niekada nebūdavo jokių sutarčių — tik trumpas, 
patikimas pono Rouzo pažadas. 

Keletą vasarų ponas Rouzas atvyko su moterimi — stambia, 
švelnia ir ramia, visur besinešiojančia jos klubą apsižergusią 
mažą mergytę. Kai ta mergytė paaugo ir jau būtų galėjusi laks- 
tydama aplinkui prisidaryti bėdos (ji buvo maždaug Andželo 
Velzo amžiaus), ponas Rouzas nei jos, nei tos savo moters 
nebeatsiveždavo. 

Penkiolika metų vienintelis nuolat su ponu Rouzu atvyks- 
tantis migrantas buvo Juodoji Keptuvė, virėjas. 

— Kaip laikosi jūsų mergytė? — klausdavo Homeras Velzas 
pono Rouzo — kasmet, kai vėl nepasirodydavo nei jo moteris, 
nei duktė. 

— Auga, kaip ir jūsų berniukas, — atsakydavo ponas 
Rouzas. 

— O jūsų ponia? — domėdavosi Homeras. 

— Ji prižiūri mergytę, — sakydavo ponas Rouzas. 

Tik vieną kartą per penkiolika metų Homeras Velzas pamė- 
gino su ponu Rouzu pasikalbėti apie sidro namų taisykles. 

— Tikiuosi, niekas dėl jų neįsižeidžia, — pradėjo pokalbį 
Homeras. — Aš už tai atsakingas — aš jas surašau, kasmet — ir 
jei kas įsižeistų, tikiuosi, jūs man pasakytumėte. 

— Niekas neįsižeidžia, — šypsodamasis tarė ponas Rouzas. 

— Čia tik šiaip tokios taisyklės, — toliau kalbėjo Homeras. 

— Tikrai, — pasakė ponas Rouzas. — Tik šiaip. 

— Bet man neramu dėl to, kad berods niekas nekreipia į jas 
dėmesio, — galiausiai tarė Homeras. 

Ponas Rouzas, kurio ramus veidas ir po daugelio metų at- 
rodė nė kiek nepasikeitęs, o kūnas tebebuvo toks pat laibas ir 
lankstus, švelniai pažvelgė į Homerą. 

— Mes turim ir savo taisykles, Homerai, — pasakė. 

— Savo taisykles, — pakartojo Homeras Velzas. 

— Dėl daug ko, — tarė ponas Rouzas. — Pavyzdžiui, dėl to, 
kiek mes galim būti susiję su jumis. 

— Su manimi? — paklausė Homeras. 

— Su baltaisiais, — pasakė ponas Rouzas. — Turim savo ben- 
dravimo su jumis taisykles. 

— Suprantu, — tarė Homeras, bet iš tikrųjų nesuprato. 

— Ir grumtynių su peiliais, — pasakė ponas Rouzas. 

— Su peiliais, — pakartojo Homeras. 

— Tarpusavio, — pridūrė ponas Rouzas. — Viena taisyklė yra 
ta, kad negalim smarkiai vienas kito supjaustyt. Kad nereikėtų 
ligoninės, nereikėtų policijos. Galim vienas kitam įpjaut, bet 
nesmarkiai. 

— Suprantu, — tarė Homeras. 

— Ne, nesuprantat, — pasakė ponas Rouzas. — Jūs to ne- 
matot — tai svarbiausia. Mes galim vienas kitą sužeist peiliais, 
tačiau tik taip, kad jūs nematytumėt — kad niekad nežinotu- 
mėt, jog mes susipjaustėm. Dabar suprantat? 

— Taigi, — tarė Homeras Velzas. 

— Ką dar pasakysit, be to savo „taigi“? — šypsodamasis pa- 
klausė ponas Rouzas. 

— Tik būkite atsargūs ant stogo, — patarė jam Homeras. 

— Nieko labai blogo ten negali nutikt, — pasakė jam ponas 
Rouzas. — Daug blogesnių dalykų atsitinka ant žemės. 

Homeras Velzas vėl buvo besakąs „taigi“, bet staiga suvo- 
kė, kad negali kalbėti; ponas Rouzas savo buku, kampuotu 
smiliumi bei nykščiu buvo sugriebęs jį už liežuvio. Burnoje 
Homeras pajuto keistą — tarytum dulkių —skonį; pono Rouzo 
ranka buvo tokia greita, kad Homeras net nepamatė, kaip tai 
įvyko, — anksčiau jis nemanė, kad iš tikrųjų galima sugauti 
kitą žmogų už liežuvio. 

— Sugavau, — šypsodamasis tarė ponas Rouzas; ir paleido 
Homero liežuvį. 

Homeras šiaip taip išlemeno: 

— Jūs labai greitas. 

— Taigi, — tarstelėjo ponas Rouzas. — Pats greičiausias. 

Volis Homerui vis skųsdavosi, kad kasmet baisiai nukenčia 
sidro namų stogas. Kas dveji ar treji metai reikėdavo tą stogą 
iš naujo apskardinti arba taisyti hidroizoliaciją, arba pakeisti 
nutekamuosius vamzdžius. 

— Kuo tai, kad jis turi savo taisykles, susiję su jo nenoru 
paisyti mūsiškių? — klausė Volis Homero. 

— Nežinau, — sakė Homeras. — Parašyk jam laišką ir pa- 
klausk. 

Bet niekas nenorėjo įžeisti pono Rouzo; jis buvo pati- 
kimas brigadininkas. Jo dėka derliaus nuėmimo darbai — ir 
obuolių skynimas, ir sulčių spaudimas — visada eidavo kuo 
sklandžiausiai. 

Kendė, tvarkanti piniginius Vandenyno Vaizdo sodų reika- 
lus, tvirtino, kad visas išlaidas, kad ir kiek jų būna, kai reikia 
taisyti sidro namų stogą, su kaupu atperka pono Rouzo pa- 
tikimumas. 

— Tas tipas kaip koks gangsteris, — kartą pasakė Volis, bet 
neatrodė labai nepatenkintas. — Na, aš iš tikrųjų net neno- 
riu žinoti, kaip jis priverčia visus tuos skynėjus elgtis kaip 
pridera. 

— Bet jie tikrai elgiasi visai padoriai, — tarė Homeras. 

— Jis puikiai dirba, — pareiškė Kendė. — Tegu laikosi savo 
taisyklių. 

Homeras Velzas nusuko akis į šalį; jis žinojo, kad visos 
taisyklės, Kendės manymu, tėra slapti susitarimai. 

Prieš penkiolika metų ir juodu susigalvojo sau taisykles — 
tikriau sakant, jas sugalvojo Kendė (Volis dar nebuvo grįžęs). 
Homeras su Kende stovėjo sidro namuose (kai Andželas jau 
buvo gimęs, vieną iš tų vakarų, kai Andželą prižiūrėjo Olivi- 
ja). Jie buvo ką tik pasimylėję, bet nesijautė laimingi; kažkas 
buvo negerai. Ir bus negerai visus penkiolika metų, tačiau tą 
vakarą Kendė pasakė: 

— Dabar dėl kai ko susitarkime. 

— Gerai, — tarė Homeras. 

— Kad ir kas atsitiktų, Andželą turėsime abu. 

— Žinoma, — sutiko Homeras. 

— Noriu pasakyti, tu būsi jo tėvas — galėsi turėti jį kaip 
tėvas, kada tik norėsi. O aš turėsiu jį kaip motina, kada tik 
man reikės. 

— Visada, — tarė Homeras Velzas, bet kažkas buvo negerai. 

— Na, kad ir kas atsitiktų — nesvarbu, ar aš būsiu su tavimi, 
ar su Voliu, — pasakė Kendė. 

Homeras kurį laiką tylėjo. Paskui paklausė: 

— Tai tu linksti prie Volio? 

— Niekur aš nelinkstu, — atšovė Kendė. — Stoviu čia, šalia 
tavęs, ir mudu mėginam susitarti dėl tam tikrų taisyklių. 

— Nežinojau, jog tai bus taisyklės, — tarė Homeras Velzas. 

— Mes abu turėsime Andželą, — pasakė Kendė. — Abu su juo 
gyvensime. Būsime jo šeima. Niekas niekur neišsikraustys. 

— Net jei tu būsi su Voliu? — kiek patylėjęs pratarė Ho- 
meras. 

— Atsimeni, ką man sakei, kai norėjai, kad gimdyčiau An- 
dželą? — paklausė Kendė. 

Homeras Velzas staiga sunerimo. 

— Primink, — paprašė. 

— Sakei, kad jis ir tavo kūdikis — kad jis mūsų. Kad aš ne- 
galiu viena nuspręsti jo negimdyti — būtent tai turėjai galvo- 
je, — tarė Kendė. 

— Taip, — pasakė Homeras. — Atsimenu. 

— Ką gi, jeigu jis buvo mūsų tada, tebėra mūsų ir dabar — kad 
ir kas atsitiktų, — pakartojo Kendė. 

— Tuose pačiuose namuose? — paklausė Homeras Velzas. — 
Net jei pasirinksi Volį? 

— Kaip šeima, — pasakė Kendė. 

— Kaip šeima, — tarė Homeras Velzas. Tas žodis jį tiesiog 
pakerėjo. Našlaitis taip ir lieka vaikas, visam laikui; našlaičiai 
nemėgsta pasikeitimų, nenori niekur kraustytis; našlaičiams 
patinka nusistovėjusi tvarka. 

Penkiolika metų Homeras Velzas žinojo, kad sidro namų 
taisyklių tikriausiai yra tiek pat kiek juose kada nors gyvenu- 

sių Žmonių. Bet jis vis tiek kasmet prie sienos prismeigdavo 
naują taisyklių lapą. 


Globos taryba penkiolika metų nesėkmingai stengėsi kuo 
nors pakeisti daktarą Larčą; jie nerado žmogaus, norinčio dirb- 
ti tą darbą. Buvo trokštančių tuoj pat pulti nesavanaudiškai 
tarnauti savo artimui, bet buvo ir egzotiškesnių vietų negu 
Sent Klaudas, kur reikėjo tokių pasišovėlių paslaugų — kur, be 
kita ko, jie galėjo dar ir kankintis. Globos taryba nesugebėjo į 
Sent Klaudą privilioti ir jokios naujos medicinos sesers; jiems 
nepavyko pasamdyti net administratoriaus. 

Kai daktaras Gingričas išėjo į pensiją, — bet ne iš tarybos, iš 
tarybos jis neišeis niekada, — jam į galvą šovė mintis, kad gal 
reikėtų pačiam užimti gydytojo vietą Sent Klaude, tačiau ponia 
Gudhol atkreipė jo dėmesį į tai, kad jis ne akušeris. Daktaro 
Gingričo, kaip psichiatro, praktika Meine niekada nebuvo labai 
sėkminga, bet dabar jis nustebo ir šiek tiek įsižeidė pamatęs, 
kad poniai Gudhol malonu jam tai priminti. Ponia Gudhol ir 
pati jau buvo pensinio amžiaus, tačiau ta stropuolė nieku gyvu 
neketino pasitraukti. Vilburiui Larčui buvo devyniasdešimt su 
viršum, ir ponia Gudhol galvojo vien apie tai, kaip čia greičiau 
išgrūdus jį į pensiją, kol jis nenumirė; ji suprato, kad jausis 
pralaimėjusi, jei Larčas numirs tebedirbdamas gydytoju. 

Neseniai — gal norėdamas pagyvinti tarybos veiklą — dak- 
taras Gingričas buvo pasiūlęs kitą posėdį surengti viename ne 
sezono metu ištuštėjusiame Ogunkvito viešbutyje, o ne kurio 
nors tarybos nario kabinete Portlende, kur paprastai būdavo 
posėdžiaujama. 

— Bus tokia lyg ir išvyka, — pasakė jis. — Vandenyno dvelks- 
mas, ir visa kita. 

Tačiau tądien lijo. Orui atšalus, mediena buvo susitraukusi; 
pro langų ir durų plyšius prasismelkęs smėlis grikšėjo po ko- 
jomis; ir užuolaidos, ir rankšluosčiai, ir patalynė — viskas buvo 

po stogu, todėl niekam nesinorėjo sėdėti verandoje. Viešbučio 
administracija pasiūlė tarybai posėdžiauti pailgame, tamsia- 
me, tuščiame valgomajame; posėdis vyko po sietynu, kurio 
niekas nemokėjo užžiebti — nė vienas iš tarybos narių nerado 
reikiamo jungiklio. 

Labai simboliška, kad aptarti Sent Klaudo reikalus jie 
mėgino buvusioje šokių salėje, mačiusioje ir geresnių lai- 
kų, — viešbutyje, kuris ne sezono metu buvo taip apmiręs, jog 
bet kas, juos ten išvydęs, galėjo pamanyti, kad jiems paskirtas 
karantinas. Tiesą sakant, kaip tik tokia mintis pirmiausia ir 
atėjo į galvą juos prabėgomis pamačiusiam Homerui Velzui; 
Homeras su Kende buvo vieninteliai kiti ištuštėjusio viešbučio 
svečiai. Juodu turėjo išsinuomoję kambarį pusdieniui; buvo 
atsitrenkę taip toli nuo Vandenyno Vaizdo norėdami būti tikri, 
kad niekas jų neatpažins. 

Dabar Homerui su Kende jau reikėjo išvykti. Jie stovėjo 
verandoje; Kendė nugara rėmėsi Homerui į krūtinę, o jis laikė 
ją apglėbęs; abu žiūrėjo į vandenyną. Atrodė, kad Homerui 
malonu jausti, kaip vėjas plaiksto Kendės plaukus jam ant 
veido, ir berods nė vienas iš jų nekreipė dėmesio į lietų. 

Ponia Gudhol viešbutyje pažvelgė pro aplytą langą ir su- 
siraukė, išvydusi blogą orą ir gamtos stichijai iššūkį metančią 
jauną porelę. Poniai Gudhol niekas niekada neatrodydavo pa- 
kankamai normalu. Kaip tik todėl jai užkliuvo ir Larčas; ne 
visi, kuriems per devyniasdešimt, būna iškaršę, su tuo ji galėjo 
sutikti, bet Larčas, jos nuomone, buvo tikrai nenormalus. 
Dabar ji pagalvojo, kad net jeigu šitie jaunuoliai būtų susi- 
tuokę, vis tiek neturėtų šitaip viešai rodyti savo jausmų, — be 
to, ponios Gudhol dėmesį jie traukė dar ir todėl, kad visai 
nepaisė lietaus. 

— Negana to, — staiga pasakė ponia Gudhol daktarui Gin- 
gričui, kuris nė nenumanė, apie ką ji galvoja, ir negalėjo sekti 
jos minčių, — galvą guldau, kad jie nesusituokę. 

Daktarui Gingričui tuodu jaunuoliai pasirodė liūdnoki. 
Gal jiems reikia psichiatro, o gal jie liūdi dėl blogo oro — gal 
ketino kur nors plaukti? 


— Pagaliau supratau, kas jis, — tarė ponia Gudhol daktarui 
Gingričui, manančiam, kad ji kalba apie jaunąjį vyriškį, Ho- 
merą Velzą. — Jis — nepraktikuojantis homoseksualistas, — pa- 
reiškė ponia Gudhol. Ji turėjo omenyje daktarą Larčą, kuris 
dieną naktį neišeidavo jai iš galvos. 

Daktaras Gingričas, nors ir gerokai nustebintas tokio, jo 
manymu, aklo ponios Gudhol spėjimo, vėl susidomėjęs pa- 
žvelgė į jaunąjį vyriškį. Tikrai: negalima sakyti, kad jis tą 
merginą glamonėja; atrodo kiek nutolęs. 

— Jei mums pavyktų jį nutverti, tuoj pat ištrenktume, — pa- 
sakė ponia Gudhol. — Žinoma, vis tiek reikėtų surasti ką nors, 
kas norėtų užimti jo vietą. 

Daktaras Gingričas visai susipainiojo. Jis suprato, jog vargu 
ar poniai Gudhol rūpi, kad kas nors užimtų to jaunuolio vietą 
verandoje; taigi ji, matyt, tebegalvoja apie daktarą Larčą. Bet 
jei daktaras Larčas iš tikrųjų „nepraktikuojantis homoseksua- 
listas“, tai ką darant jį galima nutverti? 

— Jei nutvertume jį būnant homoseksualistu, nors jis to 
nepraktikuoja? — atsargiai paklausė daktaras Gingričas; ponia 
Gudhol suirzdavo dėl menkiausio nieko. 

— Juk aišku, kad jis iškrypęs, — piktai nukirto ji. 

Daktarui Gingričui per daugybę metų, kai jis tarnavo Meino 
žmonėms dirbdamas psichiatru, nė karto nebuvo kilęs noras 
kam nors priklijuoti „nepraktikuojančio homoseksualisto“ 
etiketę, nors tokį pasakymą jis girdėdavo dažnokai; papra- 
stai taip šnekėdavo koks nors žmogus, besiskundžiantis kito 
žmogaus keistumu. O dėl ponios Gudhol, tai ji nekentė visų 
vienišų vyrų. Tai neatrodė normalu. Ji nekentė ir viešai besi- 
meilinančių jaunų porelių, arba nesusituokusių, ir juo labiau 
tų, kurios ne tik kad viešai meilindavosi, bet dar ir būdavo 
nesusituokusios; ponią Gudhol siutino ir daugelis šiaip jau 
visai normalių dalykų. Nors daktaras Gingričas, kaip ir ponia 
Gudhol, nuoširdžiai troško kuo nors pakeisti daktarą Larčą Ir 
visą Sent Klaudo personalą, jam į galvą smilktelėjo mintis, 
kad ponia Gudhol turėjo būti jo pacientė — tada jis tikriausiai 
būtų galėjęs dar keletą metų neiti į pensiją. 

Kai tuodu jaunuoliai įėjo į viešbutį, ponia Gudhol juos nu- 
tvilkė tokiu žvilgsniu, kad mergina neišlaikiusi nusisuko. 

— Matėte, kaip ji iš gėdos net nusigręžė? — vėliau paklaus 
daktaro Gingričo ponia Gudhol. 

Tačiau jaunasis vyriškis privertė ponią Gudhol nuleisti 
akis. „Tiesiog pervėrė ją žvilgsniu!“ — susižavėjęs pagalvojo 
daktaras Gingričas. Tai buvo vienas iš geriausių „žŽudančių“ 
žvilgsnių, kokius tik daktaras Gingričas buvo matęs; jis nejučia 
nusišypsojo jaunajai porai. 

— Matei tą porą? — paklausė Kendė Homero, kai juodu jau 
važiavo atgal į Vandenyno Vaizdą. 

— Vargu ar jie susituokę, — tarė Homeras Velzas. — Jei susi- 
tuokę, tai nekenčia vienas kito. 

— Gal kaip tik todėl aš ir pamaniau, kad jie — sutuokti- 
niai, — pasakė Kendė. 

— Jis man pasirodė kvailokas, o ji — visiškai pamišusi, — tarė 
Homeras. 

— Jie tikrai susituokę, — patikino jį Kendė. 

Niūriame, aptriušusiame Ogunkvito viešbučio valgomaja- 
me, be perstojo pliaupiant lietui, ponia Gudhol pasakė: 

— Tai tiesiog nenormalu. Daktaras Larčas, ir tos nusenusios 
seselės — viskas. Jei artimiausiu laiku nepavyks nusamdyti ko- 
kio naujo, šį tą sugebančio žmogaus, manau, reikės ten siųsti 
prižiūrėtoją — bet ką, kad apsidairęs mums bent jau praneštų, 
kaip viskas blogai. 

— Gal ne taip blogai, kaip mums atrodo, — pavargusiu balsu 
tarė daktaras Gingričas. Jis matė, kaip jaunoji porelė išvyko iš 
viešbučio, ir jį buvo apėmęs liūdesys. 

— Tegu kas nors ten nuvažiuoja ir pažiūri, — pasakė po- 
nia Gudhol; virš nedidelės, žilos jos galvos kabojo tamsus 
sietynas. 

Paskui, pačiu laiku — visų nuomone — Sent Klaude pasirodė 
nauja seselė. Tikras stebuklas buvo tai, kad apie prieglaudą ji 
berods sužinojo pati. Visi ją vadino sesele Karolina; ji buvo 
labai naudinga; jos pagalbos prireikė ir tada, kai buvo atgabenta 
Melonijos dovana poniai Grogan. 

— Kas čia? — paklausė ponia Grogan. Kartoninė dėžė buvo 
tokia sunki, kad ponia Grogan vos galėjo ją pakelti; seselė 
Edna su sesele Andžela į mergaičių skyrių tą dėžę nešė dviese. 
Buvo tvanki vasaros popietė, bet seselė Edna prieš tai, kadangi 
tądien nepūtė nė menkiausias vėjelis, dar purškė obelis. 

Daktaras Larčas atėjo į mergaičių skyrių pažiūrėti, kas su- 
pakuota toje dėžėje. 

— Nagi, greičiau, atidarykite, — pasakė jis poniai Grogan. — 
Negaliu kažin kiek čia gaišti. 

Ponia Grogan nežinojo, kaip įsilaužti į tą dėžę, apvyniotą 
viela, špagatu ir dar lipniąja juostele, — tarsi koks laukinis 
žmogus būtų mėginęs supakuoti kokį žvėrį. Galiausiai buvo 
nuspręsta į pagalbą pasikviesti seselę Karoliną. 

„Ir ką gi mes darytume be seselės Karolinos?“ — pagalvojo 
Larčas. Iki tos poniai Grogan adresuotos dėžės atgabenimo 
seselė Karolina buvo vienintelė didelė dovana, atsiųsta į Sent 
Klaudą; Homeras Velzas ją atsiuntė iš Keip Keneto ligoninės. 
Homeras Velzas žinojo, kad seselė Karolina pritaria dirban- 
tiems Dievo darbą, ir įkalbėjo ją važiuoti ten, kur jos atsi- 
davimu bus labai džiaugiamasi. Bet ir seselei Karolinai buvo 
nelengva išpakuoti Melonijos dovaną. 

— Kas ją paliko? — paklausė ponia Grogan. 

— Kažkokia moteris, vardu Lorna, — tarė seselė Andže- 
la. — Anksčiau nebuvau jos mačiusi. 

— Aš irgi, — pasakė Vilburis Larčas. 

Pagaliau dėžę pavyko atidaryti, bet ne kas tepaaiškėjo. Joje 
buvo milžiniškas paltas, poniai Grogan gerokai per didelis. At- 
liekamas paltas iš pasiūtų kareiviams, tarnaujantiems Aliaskoje; 
su gobtuvu ir kailine apykakle; toks sunkus, kad jį apsivilkusi 
ponia Grogan pasijuto kone priplota prie grindų, — vos išlaiky- 
dama pusiausvyrą, ji svirduliavo kaip bebaigiantis suktis vilkelis. 
Palte buvo daugybė visokių slaptų kišenių, tikriausiai ginklams 
arba katiliukui bei valgomiesiems įrankiams susidėti. 

— Arba nukirstoms priešų rankoms ir kojoms, — pasakė 
Vilburis Larčas. 

Ponia Grogan, prasmegusi didžiuliame palte ir visa išpilta 
prakaito, tarstelėjo: 

— Nieko nesuprantu. 

Paskui vienoje kišenėje užčiuopė pinigus. Ištraukusi keletą 
palaidų banknotų ir juos suskaičiavusi, ji staiga prisiminė, 
kad kaip tik tiek pinigų iš jos pavogė Melonija, kai bėgo iš 
Sent Klaudo — pasiėmusi ir jos paltą — prieš daugiau negu 
penkiolika metų. 

— O Dieve! — sušuko ponia Grogan ir apalpo. 

Seselė Karolina nubėgo į geležinkelio stotį, tačiau Lornos 
traukinys jau buvo išvykęs. Atgaivinta ponia Grogan verkė 
ir verkė. 

— O, mano meilutė! — raudojo ji; visi ją ramino, netardami 
nė žodžio; Larčas ir seselė Andžela, ir seselė Edna puikiai 
prisiminė, kad Melonija buvo kokia tik nori, bet tikrai ne 
„Meilutė“. Larčas pasimatavo paltą, tačiau ir jam tas paltas 
buvo per didelis ir per sunkus; juo apsivilkęs Larčas kurį laiką 
svirdinėjo aplinkui ir baisiausiai išgąsdino vieną iš mergaičių 
skyriaus mažylių, atėjusią į vestibiulį pažiūrėti, ko verkia po- 
nia Grogan. 

Larčas kai ką rado kitoje palto kišenėje: keletą nukirptų ir 
susuktų kažkokio varinio laido galiukų ir izoliuotas žnyples 
vielai kirpti, guma aptrauktomis rankenomis. 

Eidamas atgal į berniukų skyrių, Larčas pašnibždėjo seselei 
Andželai: 

— Galvą dedu, kad ji apiplėšė kažkokį elektriką. 

— Stambų elektriką, — tarė seselė Andžela. 

— Ei, judu, — subarė juos seselė Edna. — Šiaip ar taip, tai 
šiltas paltas — ji bent jau nešals. 

— Gaus širdies priepuolį, jei visur jį tampys, — pasakė dak- 
taras Larčas. 

— Aš galėčiau jį vilkėti, — įsikišo seselė Karolina. Larčas ir 
senosios jo seselės tik dabar suvokė, kad seselė Karolina ne 
tik jauna ir energinga, bet ir didelė bei stipri — anaiptol ne 
tokia šiurkšti ir vulgari, bet šiaip jau šiek tiek panaši į Meloniją 

(„jei Melonija būtų buvusi marksistė, — pagalvojo Vilburis 
Larčas, — ir tikras angelas“). 

Nuo to laiko, kai Homeras Velzas su Kende išsivežė iš Sent 
Klaudo savo sūnelį. Larčui būdavo sunku net mintyse ištarti 
žodį „angelas“. Jam apskritai netilpo galvoje, kaip Homeras 
gyvena. Visus penkiolika metų Vilburis Larčas stebėjosi, kad 
tai trijulei — Homerui, Kendei ir Voliui — kažkaip pavyko susi- 
derinti; bet jis nežinojo, kaip jiems tai pavyko, ir kokia kaina. 
Larčas, be abejo, matė, kad Andželas buvo laukiamas kūdikis, 
kad jis labai mylimas ir gerai prižiūrimas, — kitaip Larčas nė- 
būtų galėjęs tylėti. Tačiau jam buvo labai sunku tylėti dėl viso 
kito. Kaip jie dėl visko susitarė? 

„Bet kas aš toks, kad garsiai kalbėčiau apie žmonių santy- 
kių garbingumą? — galvojo Larčas. — Aš, su savo išgalvotomis 
istorijomis, su savo pramanyta širdies yda — su savo Faziu 
Stounu.“ 

Ir kas jis buvo toks, kad tiesiai paklaustų, kokie jų lytiniai 
santykiai? Nėjaugi turėjo sau priminti, kad miegojo su jaunos 
merginos motina ir rengėsi jos dukters cigaro skleidžiamoje 
šviesoje? Kad leido numirti moteriai, kuri, norėdama užsi- 
dirbti pinigų, įsikišo į burną ponio lyties organą? 

Larčas pro langą žiūrėjo į ant kalvos augantį obelų sodą. 
Tą tūkstantis devyni šimtai penkiasdešimt kažkelintųjų vasarą 
medžiai vešėte vešėjo; dauguma obuolių buvo žalsvi ir raus- 
vi, o lapai — ryškiai, tamsiai žali; visos obelys tokios aukštos, 
kad seselė Edna beveik nebepasiekdavo jų nupurkšti indišku 
purkštuvu. „Reikėtų paprašyti seselės Karolinos, kad perim- 
tų rūpinimąsi sodu“, — pagalvojo daktaras Larčas. Jis pasirašė 
sau raštelį ir paliko rašomojoje mašinėlėje. Tokiame karštyje 
jautėsi mieguistas. Nuėjo į vaistinę ir išsitiesė ant lovos. Nu- 
sprendė, kad vasarą, kai visi langai atviri, gali šiek tiek pasi- 
didinti dozę. 

Paskutinį kartą ponas Rouzas Vandenyno Vaizdo sodų sky- 
nėjų brigadai vadovavo tūkstantis devyni šimtai penkiasdešimt 
kažkelintųjų vasarą, kai Andželui Velzui buvo penkiolika metų. 
Visą tą vasarą Andželas nekantriai laukė kitos vasaros — kai jam 
bus šešiolika ir jis jau galės gauti vairuotojo pažymėjimą. Iki 
to laiko jis tikėjosi susitaupysiąs pakankamai pinigų — vasarą 
dirbdamas soduose ir padėdamas nuimti derlių —ir nusipirksiąs 
sau pirmą automobilį. 

Jo tėvas, Homeras Velzas, nuosavo automobilio neturėjo. 
Į miestą apsipirkti arba savanoriškai padirbėti Keip Keneto 
ligoninėje Homeras važiuodavo kuriuo nors iš ūkio auto- 
mobilių. Dažnai galėdavo imti ir senąjį „Kadilaką“ su Voliui 
įtaisytu rankiniu stabdžiu bei akceleratoriumi; Kendė turėjo 
savo automobilį — citrinos geltonumo visureigį, kuriuo An- 
dželą mokė vairuoti, kuris taip pat patikimai važiuodavo ir 
per sodus, ir vieškeliais. 

— Aš išmokiau tavo tėvą plaukti, — vis sakydavo Andželui 
Kendė. — Manau, galiu išmokyti tave vairuoti. 

Andželas, be abejo, jau mokėjo vairuoti visas ūkio trans- 
porto priemones. Mokėjo ir pjauti žolę, ir purkšti medžius, 
ir valdyti automobilinį krautuvą su šakėmis. Vairuotojo pa- 
žymėjimas buvo tiesiog būtinybė, oficialus leidimas: daryti tai, 
ką Andželas jau ir taip puikiai darė ūkyje. 

Būdamas penkiolikos metų, Andželas atrodė daug vyresnis. 
Tikrai būtų galėjęs važinėtis po visą Meiną niekam neuž- 
kliūdamas. Jau buvo matyti, kad jis bus aukštesnis už savo 
apskritaveidį, berniukiškos išvaizdos tėvą (tos vasaros pradžioje 
juodu buvo visiškai vienodo ūgio), be to, Andželas suaugęs 
atrodė ir todėl, kad jo veidas buvo pastebimai kampuotas; jau 
ryškėjo net šioks toks barzdos šešėlis. Jo paakių tamsumas ne- 
buvo liguistas, tik pabrėžė išraiškingas tamsias akis. Tėvas su 
sūnumi juokais šnekėdavo, jog tamsius paakius Andželas „pa- 
veldėjo“. „Tu paveldėjai mano nemigą', — sakydavo Homeras 


Velzas sūnui, kuris vis dar manė, kad yra įvaikintas. 

— Neturėtum jaustis įvaikintas, — kartą pasakė jam tėvas. — 
Juk iš tikrųjų turi du tėvus ir motiną. Dauguma Žmonių ge- 
riausiu atveju turi tik tėvą ir motiną. 

Kendė jam buvo kaip motina, o Volis kaip antras tėvas —arba 
mylimas, ekscentriškas dėdė. Andželas niekada kitaip ir ne- 
gyveno, tik su jais. Per penkiolika metų jam neteko patirti 
jokių permainų, netgi tokių kaip kraustymasis į kitą kambarį; 
kiek jis galėjo prisiminti, viskas visada buvo taip pat. 

Jis gyveno buvusiame Volio kambaryje — tame, į kurį Volis 
kadaise priėmė Homerą. Andželas nuo kūdikystės turėjo tikrą 
berniuko kambarį: užaugo tarp Volio teniso bei plaukimo var- 
žybose laimėtų prizų, žiūrėdamas į nuotraukas, kuriose buvo 
Kendė su Voliu (kai Volis dar vaikščiojo savomis kojomis), ir 
netgi į tą, kurioje Kendė mokė Homerą plaukti. Volio „Pur- 
purinė širdis“ (kurią Volis atidavė Andželui) kabėjo ant sienos 
virš Andželo lovos; ja buvo pridengtas keistai išterliotas piršto 
atspaudas — Olivijos piršto atspaudas, likęs toje vietoje, kur 
ji vieną naktį sutrynė uodą, tą pačią naktį, kai sidro namuose 
buvo pradėtas Andželas Velzas. Dabar, praėjus penkiolikai 
metų, tą sieną jau reikėjo perdažyti. 

Homeras buvo įsikūręs galiniame kambaryje, buvusiame 
Vortingtonų miegamajame; pirmiau ten buvo Olivijos kamba- 
rys, ten mirė Senis. Pati Olivija mirė Keip Keneto ligoninėje, 
dar nepasibaigus karui, kai Volis dar nebuvo parsiųstas namo. 
Ji sirgo vėžiu, neoperuotinu, kuris po diagnostinės operacijos 
labai greitai išplito. 

Homeras, Kendė ir Rėjus paeiliui lankė ją ligoninėje; kuris 
nors iš jų turėdavo prižiūrėti Andželą, bet Olivija niekada 
nebūdavo paliekama viena. Vėliau Homeras su Kende kartais 
sakydavo — tik vienas kitam, kalbėdamiesi vienudu, — kad vis- 
kas gal būtų buvę kitaip, jei Volis būtų spėjęs sugrįžti į Valstijas 
iki Olivijos mirties. Dėl rizikingos Volio sveikatos būklės ir 
papildomų sunkumų, susijusių su kelione karo metu, buvo 
nuspręsta jam nepranešti, kad Olivija serga vėžiu; nuslėpti 
nuo jo savo ligą norėjo ir pati Olivija. 

Galiausiai Olivijai ėmė vaidentis, kad Volis grįžo. Jai buvo 
leidžiama tiek daug skausmą malšinančių vaistų, kad per kelis 
paskutinius susitikimus su Homeru ji jau kalbėjo kaip su Voliu. 
Homeras jai dažnai skaitydavo — ištraukas iš Džeinės Eir ir iš 
Deivido Koperfildo, ir iš Didžiųjų lūkesčių, — bet liovėsi tai daręs, 
kai pastebėjo, kad Olivija nebegali sutelkti dėmesio. Pirmus 
keletą kartų, kai Olivija Homerą palaikė Voliu, Homeras net 
nėsuprato, su kuo ji manosi kalbanti. 

— Turi jam atleisti, — pasakė Olivija. Jai pynėsi liežuvis. Ji 
paėmė Homero ranką, bet nelaikė jos suspaudusi, tik pasidėjo 
sau ant kelių. 

— Jam atleisti? — nustebo Homeras Velzas. 

— Taip, — tarė Olivija. — Jis tiesiog negali susilaikyti — taip 
ją myli, jam taip jos reikia. 

Su Kende Olivija kalbėjo aiškiau: 

— Jis bus invalidas. Be to, neteks manęs. Jeigu neteks ir 
tavęs, kas juo rūpinsis? 

— Aš visada juo rūpinsiuos, — pasakė Kendė. — Ir Homeras, 
ir aš — mes juo rūpinsimės. 

Olivija buvo apsvaigusi nuo vaistų, bet ne taip, kad nepa- 
justų Kendės atsakymo dviprasmiškumo ir juo nesipiktintų. 

— Negalima skaudinti arba apgaudinėti žmogaus, kuris ir 
taip jau įskaudintas ir apgautas, Kende, — tarė ji. Kimšte pri- 
kimšta vaistų, Olivija elgėsi visiškai laisvai. Juk ne ji turėjo 
jiems pasakyti, kad kai ką žino; tai jie privalėjo jai papasakoti, 
ką nuo jos slepia. O kol kas Olivija galėjo toliau versti juos 
spėlioti, ką ji žino. 

Homerui Olivija pasakė: 

— Jis — našlaitis. 

— Kas? — paklausė Homeras. 

— Jis, — pasakė Olivija. —- Nepamiršk, kaip našlaičiui 
visko reikia. Jis pasiims viską. Juk jis iš ten, kur neturėjo 
nieko. Vos pamatęs, ką gali turėti, pasiims viską, ką mato. 
Sūnau, — pridūrė Olivija, — nieko nekaltink. Kaltinimai 


tave pražudys. 

— Taip, —tarė Homeras Velzas, laikydamas Oliviją už rankos. 
Kai palinko prie jos paklausyti, kaip ji kvėpuoja, ji pabučiavo 
jį, tarsi jis būtų Volis. 

— Kaltinimai tave pražudys, — pakartojo Olivijos žodžius 
Homeras, kalbėdamasis su Kende, kai Olivija jau buvo miru- 
si. — „Bijokite sąžinės graužimo“, — dar pasakė Homeras Velzas, 
gerai įsiminęs pono Ročesterio perspėjimą. 

— Nereikia man tavo citatų, — atšovė Kendė. — Svarbiausia, 
kad jis grįžta namo. Ir net nežino, kad mirė jo motina. Ką jau 
kalbėti... — buvo besakanti Kendė, bet staiga nutilo. 

— Ką jau kalbėti, — tarė Homeras Velzas. 


Kendė su Voliu susituokė nepraėjus nė mėnesiui nuo tada, 
kai Volis grįžo į Vandenyno Vaizdą; Volis svėrė šimtą ketu- 
riasdešimt septynis svarus, Homeras Velzas per visą bažnyčią 
stūmė jo vežimėlį prie altoriaus. Kendė su Voliu įsikūrė vietoj 
valgomojo įrengtame miegamajame didžiojo namo pirmame 
aukšte. | 

Homeras Velzas netrukus po to, kai grįžo Volis, parašė laišką 
Vilburiui Larčui. Olivijos mirtis (kaip rašė Homeras) Kendę 
su Voliu „susaistė“ patikimiau negu Volio paralyžius ar kažin 
koks Kendę kamuojantis išdavystės ir kaltės jausmas. 

„Kendė teisi: nesijaudink dėl Andželo, — atrašė Homerui 
Velzui Vilburis Larčas. — Andželui meilės netrūks. Kodėl jis 
turėtų jaustis kaip našlaitis, kai iš tikrųjų tai netiesa? Jeigu tu 
jam būsi geras tėvas, o Kendė — gera motina, ir jeigu jį mylės 
dar ir Volis, negi manai, kad jis ilgainiui pasiges tiesiog žino- 
jimo, kas yra jo, kaip sakoma, tikrasis tėvas? Sunkiausia dėl to 
bus ne Andželui. Sunkiausia bus tau. Tu norėsi, kad jis žino- 
tų, jog esi tikras jo tėvas; to reikės tau, o ne jam. Didžiausias 
keblumas yra tas, kad tu jausi poreikį tai pasakyti. Ir tu, Ir 
Kendė. Judu juo didžiuositės. Dėl savęs, o ne dėl Andželo, 
norėsite jam pasakyti, kad jis ne našlaitis.“ 

Sau, arba kaip dar vieną Trumpos Sent Klaudo istorijos pa- 
straipą, Vilburis Larčas parašė: „Čia, Sent Klaude, mums ne- 
ramu tik dėl vieno dalyko. Dėl našlaičio, kurio vardas Homeras 
Velzas. Jis — tikra problema, kad ir kur nukeliautų“ 

Be akių tamsumo ir gebėjimo į viską žvelgti mąsliu, lyg nu- 
tolusiu žvilgsniu, kartu ir budriu, ir svajingu, Andželas Velzas 
daugiau lyg ir niekuo nebuvo labai panašus į savo tėvą. Jis 
niekada nelaikė savęs našlaičiu; žinojo, kad yra įvaikintas ir kad 
tėvas jį atsivežė iš ten, iš kur atvyko ir pats. Be to, Andželas 
žinojo, kad yra mylimas; visada tai jautė. Na ir kas, kad jis 
Kendę vadino Kende, Homerą — tėčiu, o Volį — Voliu? 

Ši vasara buvo antra, kai Andželas Velzas jau pajėgė nešioti 
Volį —aukštyn kokiais nors laiptais arba tolyn nuo kranto, kur 
lūžta bangos, arba iš sekliojo baseino galo į vežimėlį. Homeras 
Aridželui buvo parodęs, kaip šis turi nunešti Volį iki didesnių 
bangų, kai jie atvažiuoja į paplūdimį. Volis plaukiojo geriau 
už juos visus, bet jam reikėdavo kaip nors nusigauti, kur pa- 
kankamai gilu, kad galėtų arba plaukti ant bangos, arba po 
ja panerti. 

— Tu tik žiūrėk, kad bangos netampytų jo seklumoje, — pa- 
aiškino sūnui Homeras. 

Buvo keletas taisyklių, kaip reikia elgtis su Voliu (Andželas 
jau seniai buvo pastebėjęs, kad viskas daroma pagal tam tikras 
taisykles). Nors ir kaip gerai Volis plaukiojo, jam niekada ne- 
būdavo leidžiama plaukioti vienam, taigi Andželas Velzas jau 
nežinia kelintą vasarą kaip asmens sargybinis saugodavo Volį 
kiekvieną kartą, kai jis sumanydavo apiplaukti kelis ratus ar 
tiesiog paplūduriuoti baseine. Volis su Andželu vandenyje, 
kur atrodydavo panašūs į ūdras ar ruonius, vienas prie kito 
liesdavosi beveik taip pat dažnai kaip ir sausumoje. Galynė- 
damiesi ir vienas kitą murkdydami juodu taip įsišėldavo, kad 
Kendė kartais imdavo nerimauti dėl jų abiejų. 

Voliui vienam nebūdavo leidžiama ir vairuoti automobilio; 


„Kadilake“ buvo įtaisytos rankinio valdymo svirtys, bet kas 

nors turėdavo sulankstyti vežimėlį ir padėti jį į automobilio 
galą arba iš ten išimti. Pirmieji sulankstomi invalidų vežimėliai 
buvo gana sunkūs. Kartais Volis, vilkdamas savo kūną, po pir- 
mą namo aukštą vaikščiodavo su metaline vaikštyne, tačiau jo 
kojos buvo tik kaip ramsčiai; neįprastose vietose jam reikėdavo 
vežimėlio, — o jei gruntas būdavo nelygus, ir stūmiko. 

Stūmikas dažnai būdavo Andželas; būtent jis dažniausiai 
būdavo ir „Kadilako“ keleivis. Nors Homeras su Kende gal 
būtų piktinęs:, jei būtų žinoję, Volis Andželą jau seniai buvo 
išmokęs vairuoti „Kadilaką“. 

— Su rankiniu valdymu daug lengviau, vaikine, — sakydavo 
Volis. — Nereikia laukti, kol kojos bus pakankamai ilgos, kad 
pasiektum pedalus. 

Čia buvo visai kas kita, negu tai, ką Andželui pasakė Kendė, 
žadėdama jį išmokyti vairuoti visureigį. 

— Kai tik tavo kojos bus pakankamai ilgos, kad pasiektum 
pedalus, — tarė ji, bučiuodama Andželą (Kendė jį bučiuodavo 
nuolat, kai tik turėdavo bent menkiausią dingstį), - išmokysiu 
tave vairuoti. 

Kai pagaliau atėjo tas laikas, Kendė nė nepagalvojo, kad 
Andželą mokyti taip lengva todėl, kad jis jau daug metų vai- 
ruoja „Kadilaką“. 

— Kai kurios taisyklės yra geros taisyklės, vaikine, — sakydavo 
Volis berniukui, jį bučiuodamas (tai Volis darydavo dažnai, 
ypač vandenyje). — Bet kai kurios — tiesiog taisyklės. Jas tenka 
atsargiai sulaužyti. 

— Kaip kvaila, kad vairuotojo pažymėjimą gausiu tik kai 
man sueis šešiolika, — kartą pasakė Andželas tėvui. 

— Taigi, — tarė Homeras Velzas. — Reikėtų daryti išimtį 
vaikams, augantiems ūkiuose. 

Kartais Andželas žaisdavo tenisą su Kende, bet dažniau 
atmušinėdavo kamuoliukus Voliui, kuris net sėdėdamas smū- 
giuodavo taip pat puikiai kaip seniau. Klubo nariai iš pradžių 
kiek paburbėdavo dėl vežimėlio vėžių degtu moliu nubarsty- 
toje aikštelėje — bet Heiveno klubas būtų buvęs ne Heiveno 

klubas, jei nebūtų pakentęs vieno ar kito Vortingtono ekscen- 
triškumo. Volis pastatydavo vežimėlį kurioje nors vietoje, kad 
nejudėtų, ir penkiolika ar dvidešimt minučių smūgiuodavo 
tik iš dešinės; Andželas turėdavo atmušti kamuoliuką tiksliai 
jam. Paskui Volis pasukdavo vežimėlį kitaip ir smūgiuodavo 
tik iš kairės. 

— Iš tiesų čia geresnė treniruotė tau negu man, vaikine, — 
sakydavo Andželui Volis. — Aš tai jau tikrai netobulėju. — O 
Andželas tobulėjo; jis žaidė daug geriau negu Kendė, todėl 
jai, kaip motinai, kartais net būdavo skaudu, kai pajusdavo, 
kaip Andželas nuobodžiauja žaisdamas su ja. 

Homeras Velzas teniso nežaidė. Niekada nemėgo jokių žai- 
dimų, net futbolo Sent Klaudo prieglaudos valgykloje, — nors 
kartais sapnuodavo, kad atmušinėja seselės Andželos paduoda- 
mą kamuoliuką; jos smūgius atmušti visada būdavo sunkiau- 
sia. Homeras Velzas neturėjo jokių laisvalaikio pomėgių — jis 
tik sekiodavo paskui Andželą, tarsi būtų buvęs koks sūnaus 
gyvulėlis, šuniukas, laukiantis, kol šeimininkas su juo pažais. 
Keletą metų juodu mėgo tamsoje mėtytis pagalvėmis. Bu- 
čiuodavo vienas kitą, linkėdami labos nakties, o paskui kokia 
nors dingstimi visą tą ritualą dar pakartodavo — ir kaskart 
vis kitaip žadindavo vienas kitą rytais. Kartais Homerui 
viskas įgrisdavo, bet jis visada būdavo užsiėmęs. Ir toliau 
savanoriškai dirbo Keip Keneto ligoninėje; tam tikra prasme 
jis, dirbdamas medicinos seserų padėjėju, tebesistengė pa- 
dėti savo šaliai, kaip karo metais. Ir jau seniai skaitė įvairią 
medicinos literatūrą. Daugybė Amerikos gydytojų asociaci- 
jos žurnalo ir Naujosios Anglijos medicinos žurnalo numerių 
visuomet būdavo po ranka, šūsnimis sukrauti didžiajame 
Vandenyno Vaizdo sodų name ant stalų bei knygų spintose. 
Kendei labai nepatiko Amerikos akušerijos ir ginekologijos žur- 
nalo iliustracijos. 

— Man čia juk reikia ko nors, kas lavina protą, — teisinda- 
vosi Homeras Velzas, kai Kendė imdavo piktintis pernelyg 
vaizdinga jo lektūra. 


B p Saaiwv sINAnViING 


— Taip, tik man atrodo, kad Andželui nederėtų to maty- 
ti, — sakydavo Kendė. 

— Jis žino, kad aš kai ką apie tai išmanau, — kartą pasakė 
Homeras. 

— Tegu žino, aš neprieštarauju, tik tegu nežiūrinėja pa- 
veikslėlių, — tarė Kendė. 

— Nereikia versti vaiko manyti, jog tai kažin kokia paslap- 
tis, — įsikišo Volis, nusprendęs palaikyti Homerą. 

— Būtų taip pat negerai, jeigu jam tai atrodytų juokinga 
arba šlykštu, — ginčijosi Kendė. 

— Man tai neatrodo nei paslaptinga, nei juokinga, nei šlykš- 
tu, —tarė Andželas; tą vasarą jam buvo penkiolika metų. — Tai 
tiesiog įdomu. 

— Tu gi dar net nesusitikinėji su mergaitėmis, —juokdama- 
si pasakė Kendė ir pasinaudojo proga jį pabučiuoti. Bet kai 
bučiuodama palinko prie sūnaus, ant jo kelių staiga pamatė 
didžiulę straipsnio apie makšties operacijas iliustraciją. Toje 
iliustracijoje buvo parodytos linijos, kur reikia pjauti, kai per 
radikalią vulvektomiją šalinami išoriniai moters lyties organai 
ir pirminis auglys. 

— Homerai! — sušuko Kendė. 

Homeras jau buvo antrame aukšte, itin kukliame savo mie- 
gamajame. Jis apskritai gyveno itin kukliai, ant sienų turėjo 
pasikabinęs tik du daiktus —vieną iš jų vonios kambaryje. Šalia 
jo lovos buvo prismeigta Volio, apsivyniojusio kaklą lakūno 
šaliku ir vilkinčio avikailių puskailiniais, nuotrauka. Volis po- 
zavo su Likimas beldžiasi įgula; tamsaus lėktuvo sparno šešėlis 
buvo visiškai užtemdęs radisto veidą, o akinančios Indijos 
saulės nutviekstas įgulos vado (po kurio laiko mirusio nuo 
gaubtinės žarnos uždegimo komplikacijų) veidas atrodė kaip 
balta dėmė; tik Volis ir antrasis pilotas stovėjo tinkamoje švie- 
soje, nors Homeras buvo matęs ir geresnių jųdviejų nuotraukų. 
Antrasis pilotas per kiekvienas Kalėdas Voliui atsiųsdavo savo 
ir tolydžio didėjančios savo šeimos nuotrauką; jis turėjo penkis 
ar šešis vaikus ir putlią žmoną, bet pats kasmet atrodydavo vis 

liesesnis (jam nepavyko visiškai atsikratyti amebų, kuriomis 
užsikrėtė Birmoje). 

Savo vonios kambaryje Homeras prie sienos buvo prismei- 
gęs neužpildytą anketą, atliekamą, — kurios taip ir neišsiuntė 
Sent Klaudo globos tarybai. Nuo dušo garų susiraukšlėjęs 
anketos popierius atrodė panašus į pergamentinį, iš kokio 
daromi lempų gaubtai, bet visi klausimai tebebuvo įskaitomi 
ir kvaili. | 

Buvusių namo šeimininkų lova buvo aukštesnė už įpra- 
stines (nes Senis Vortingtonas kadaise mėgdavo gulėdamas 
žiūrėti pro langą); kaip tik dėl tos ypatybės ta lova patiko ir 
Homerui. Iš taip aukštai jis matydavo baseiną ir sidro namų 
stogą; tysodavo ant tos lovos valandų valandas, tiesiog žiū- 
rėdamas pro langą. 

— Homerai! — šaukė Kendė. — Gal malonėtum ateiti pa- 
žiūrėti, ką skaito tavo sūnus?! 

Taip jie visi ir šnekėdavo. Kendė, kreipdamasi į Homerą, 
sakydavo „tavo sūnus“, Volis irgi, o Andželas tėvą vadindavo 
„tėveliu“ arba „tėčiu“: Toks nepertraukiamas bendravimas tru- 
ko penkiolika metų — Homeras su Andželu gyveno viršuje, o 
Volis su Kende apačioje, buvusiame valgomajame. Visi keturi 
valgydavo drauge. 

Kartais sutemus, prieš vakarienę, — ypač žiemą, kai pro 
plikas medžių šakas būdavo geriau matyti apšviesti nepa- 
žįstamų Žmonių virtuvių bei valgomųjų langai, — Homeras 
Velzas mėgdavo kiek pasivažinėti automobiliu. Žiūrėdamas į 
vakarieniaujančias šeimas, jis vis galvodavo, koks yra tikrasis 
jų gyvenimas. Sent Klaude viskas buvo lengviau nuspėjama. 
Ką iš tikrųjų kas gali žinoti apie visas tas prie stalų susėdusias 
šeimas? 

— Mes esame šeima. Argi ne tai svarbiausia? — klausdavo 
Homero Velzo Kendė, kai jai atrodydavo, kad Homeras prieš 
vakarienę vis ilgiau ir ilgiau važinėjasi po apylinkes. 

— Andželas turi šeimą, tikrai puikią šeimą. Taip, tai svar- 
biausia, — pritardavo jai Homeras. 


vz0 ĮLHN IKVING 


O kai Volis Kendei sakydavo, koks jaučiasi laimingas, kad 
jam taip pasisekė, laimingiausias žmogus pasaulyje, — ir kad 
bet kas mielai atsisakytų kojų, kad tik būtų toks laimingas 
kaip jis, — tomis naktimis Kendė negalėdavo užmigti; tomis 
naktimis ji jausdavo Homerą Velzą, kuris irgi nemiegodavo. 
Būdavo naktų, kai juodu susitikdavo virtuvėje — išgerdavo 
pieno ir suvalgydavo po gabalėlį obuolių pyrago. Kartais nakti- 
mis, kai būdavo šilta, juodu sėdėdavo prie baseino, neliesdami 
vienas kito; bet kas, matydamas didžiulį tarpą tarp jų, galėjo 
pamanyti, kad jie susipykę (nors jie pykdavosi retai) arba vie- 
nas kitam abejingi (bet jie niekada nebuvo abejingi). Šitaip 
sėdėdami prie baseino, juodu prisimindavo, kaip sėdėdavo 
ant Rėjaus Kendalo prieplaukos, ko! išdrįso prisiartinti vienas 
prie kito. Kartais tie atsiminimai juos užplūsdavo pernelyg 
skaudžiai, — jie ilgėdavosi tos prieplaukos, ilgėdavosi Rėjaus 
(kuris mirė, kai Andželas dar buvo per mažas, kad galėtų jį 
atsiminti), — tada vakaras prie baseino būdavo sugadintas ir 
jie turėdavo grįžti į atskirus savo miegamuosius, kur dar kurį 
laiką gulėdavo nesumerkdami akių. 

Kiek paaugęs (ir kankinamas beveik tokios pat nemigos, 
kokia kankino jo tėvą) Andželas Velzas dažnai stebėdavo Ho- 
merą su Kende, sėdinčius prie baseino, kuris buvo matomas ir 
pro jo kambario langą. Jei Andželas kada ką ir galvodavo apie 
tuodu ten sėdinčius žmones, tai tik kodėl tokie seni draugai 
sėdi taip toli vienas nuo kito. 

Reimondas Kendalas mirė netrukus po Volio ir Kendės 
sutuoktuvių. Jis žuvo, kai susprogo visas jo omarų ūkis; šipu- 
liais išlakstė jo prieplauka, nuskendo žvejybinis kateris, o du 
seni automobiliai, visiški kledarai, kuriuos jis taisė, sprogimo 
bangos buvo nunešti per visą aikštelę ir dar gerus dvidešimt 
penkis jardus tolyn pakrantės greitkeliu — atrodė, kad jie nu- 
važiavo ten patys. Nuo sprogimo išdužo net didžiulis Heiveno 
klubo langas, tačiau tai nutiko taip vėlai vakare, kad baras jau 
buvo uždarytas ir nė vienas iš nuolat ten kiurksančių Heiveno 
klubo girtuoklių neturėjo progos pamatyti, kaip nuo žemės 

paviršiaus pradingsta tai, kas visąlaik badė akis ir gadino Harts 
Heiveno uosto vaizdą. 

Rėjus knebinėjo savo torpedą; nors ir koks genialus me- 
chanikas jis buvo, tąkart apie torpedą, matyt, sužinojo šį tą, 
ko nežinojo anksčiau. Mylimo žmogaus nelaimė mus dažnai 
priverčia pajusti kaltę; Kendė gailėjosi, kad nieko nepasakė 
tėvui apie Homerą ir Andželą Velzą. Mintis, kad Rėjus jau 
ir taip viską žinojo, jai buvo menka paguoda; iš jo tylėjimo 
Kendė suprasdavo, kad jis nori viską išgirsti iš jos. Tačiau 
netgi tėvo mirtis Kendės Kendal nepaskatino kam nors apie 
tai papasakoti. 

Gana toli į pietus palei pakrantės greitkelį stovinčių „Pauelo 
ledų rūmų“ automobilių aikštelėje ir aplinkui, ant kelio, mėtėsi 
negyvi omarai bei jų gabalai. Tai matydamas Herbas Fauleris 
(niekada neieškantis žodžio kišenėje) senojo pono Pauelo pa- 
klausė, ar tik šis nemėgina gaminti naujo skonio ledų. 

Tik tą vasarą, kai Andželui Velzui buvo jau penkiolika, Her- 
bas galiausiai metė jam gumytę. Andželas jautėsi šiek tiek net 
įsižeidęs, kad Herbas nepripažino jo vyru anksčiau. Andželo 
bičiulis ir bendradarbis, žemas ir storas Pitas Haidas, buvo 
tik keliais mėnesiais vyresnis (ir toli gražu ne toks subrendęs, 
daugeliu atžvilgių), bet Andželas žinojo, kad Herbas Fauleris 
švystelėjo gumytę Pitui Haidui tiesiai į galvą, kai jam buvo 
vos trylika. Andželas dar gerai nesuvokė, kad Pitas Haidas yra 
Vandenyno Vaizdo darbininkų vaikas, o jis, Andželas, — nors 
ir dirba kartu su darbininkais, — darbdavių šeimos narys. 

Darbininkai matė, kad visus Vandenyno Vaizdo sodų 
reikalus tvarko Homeras Velzas. Būtent jis dažniausiai viską 
prižiūrėdavo. Olivijai tai nebūtų atrodę keista, be to, buvo 
aišku, kad Kendė su Voliu dėkingi Homerui už tai, kad jis 
viskam vadovauja. Gal todėl, kad žinojo, jog Homeras atvykęs 
iš Sent Klaudo, darbininkai jautė, kad jis jiems artimesnis; jis 
gyveno, pasak Didžiosios Dotės Taft, „gražiajame name“, bet 
buvo toks pat kaip jie. Nė vienas iš darbininkų nesipiktino 
tuo, kad Homeras yra jų viršininkas, nebent Vernonas Linčas, 

kuris apskritai negalėdavo pakęsti jokios valdžios — ypač nuo 
tada, kai mirė Greisė Linč. 

Kendė, kuri domėdavosi darbininkų žmonų gyvenimu, su- 
žinojo, kad Greisė buvo nėščia ir mirė nuo ūminio peritonito, 
kilusio po nesėkmingo jos pačios mėginimo pasidaryti abortą. 
Homeras niekaip nesuprato, kodėl Greisė nenorėjo dar kartą 
nuvažiuoti į Sent Klaudą, bet vis pagalvodavo, kad ji mirė ne 
veltui. Būtent jos mirtis (ir tai, kad daktaras Harlou jos nė 
kiek neužjautė) taip paveikė seselę Karoliną, kad ji pagaliau 
išėjo iš darbo Keip Keneto ligoninėje, kaip Homeras Velzas 
jau seniai ją ragino padaryti. Seselė Karolina galų gale paklausė 
jo patarimo ir pasisiūlė dirbti Sent Klaude. 

— Mane atsiuntė Homeras Velzas, — pasakė seselė Karolina, 
prisistačiusi Vilburiui Larčui. Senukas dar nebuvo visiškai 
praradęs budrumo. 

— Ir kam gi jis jus atsiuntė? — paklausė Larčas. 

— Aš — medicinos sesuo, — tarė seselė Karolina. — Atvažiavau 
čia norėdama jums padėti. 

— Padėti man daryti ką? — paklausė Larčas, nelabai įtikimai 
apsimesdamas naiviu. 

— Aš pritariu Dievo darbui, —jau susierzinusi pareiškė seselė 
Karolina. 

— Reikėjo iš karto taip ir sakyti, — tarė Vilburis Larčas. 

„Taigi jis man davė ir kai ką daugiau, ne tik tas obelis, — 
mąstė senukas. — Vadinasi, iš jo dar galima šio to tikėtis.“ 

Seselei Andželai ir seselei Ednai taip palengvėjo, kai atvyko 
seselė Karolina, kad jiedvi net nepavyduliavo. Štai tas jaunas 
žmogus, su kuriuo gal dar kuriam laikui bus galima atsiginti 
nuo globos tarybos! 

— Naujos medicinos sesers atvykimas neabejotinai pagerino 
padėtį, — atvirai pasakė tarybai daktaras Gingričas. — Dabar, 
sakyčiau, nebesijausime slegiami būtinumo tuoj pat ko nors 
imtis. — (Tarsi jie nebūtų dieną naktį ieškoję žmogaus, galinčio 
užimti senojo daktaro vietą!) 


— Man labiau patiktų, jei ten būtų jaunas gydytojas, o ne 
jauna medicinos sesuo, — pareiškė ponia Gudhol. — Jaunas 
gydytojas ir jaunas administratorius. Juk žinote mano nuomo- 
nę apie dokumentų tvarkymą; toje prieglaudoje dokumentai 
tvarkomi, tiesą sakant, keistokai. Bet padėtis pagerėjo, bent 
jau laikinai; tuo aš galiu patikėti, — tarė ji. 

Jei Vilburis Larčas būtų girdėjęs jos žodžius, būtų pasakęs: 
„Tik duokite man laiko, ponia, ir patikėsite ne tik tuo“. 

Tūkstantis devyni šimtai penkiasdešimt kažkelintaisiais 
Vilburiui Larčui buvo devyniasdešimt su viršum. Kartais jo 
veidas po eterio kauke taip sustingdavo, kad ši laikydavosi 
kur uždėta net kai ranka jau būdavo nuslydusi prie šono; tik 
paskui, išjudinta iškvepiamo oro, kaukė nusirisdavo žemyn. 
Larčas buvo labai sulysęs. Žiūrėdamas į veidrodį arba skrajo- 
damas savo pamėgto eterio debesyje, jis kartais tardavosi virstąs 
paukščiu. Tik seselė Karolina išdrįsdavo jam papriekaištauti 
dėl įpročio svaigintis. 

— Jau kas kas, o jūs tai tikrai turėtumėte žinoti... — griežtai 
sakydavo seselė Karolina. 

— Kodėl aš tai tikrai? — klausdavo Larčas, nutaisęs naivų 
veidą. Jam retkarčiais patikdavo ją paerzinti. 

— Jūs nekokios nuomonės apie religiją, — kartą pasakė seselė 
Karolina. 

— Tikriausiai, — atsargiai tarstelėjo Larčas. Jis jautė, kad ji 
jam per jauna ir pernelyg nuovoki. 

— Na, kas, jūsų manymu, yra poreikis svaigintis vaistais, jei 
ne savotiška religija? — paklausė seselė Karolina. 

— Aš su niekuo nesiginčiju dėl maldų, — tarė Vilburis Lar- 
čas. — Meldimasis yra asmeniškas dalykas — jei kam patinka, 
tegu meldžiasi. Kam tik nori! Tik kai žmonės prisigalvoja 
visokių taisyklių... — buvo besakąs Larčas, bet staiga pametė 
mintį. Žinojo, kad šnekėdama ji kaipmat jį suries. Jis žavėjosi 
socializmu, bet kalbėtis su socialiste buvo ne ką lengviau negu 


su kokiu aklatikiu. Larčas buvo daug kartų girdėjęs seselę Ka- 


roliną sakant, kad visuomenė, kuri pritaria draudimui daryti 
abortus, iš tiesų pritaria moterų prievartavimui; kad abortų 
draudimas — šventeiviška, teisuoliška moterų prievartavimo 
forma — dar vienas būdas įteisinti moterų patiriamą smurtą. 
Seselė Karolina ne kartą buvo sakiusi, kad abortai yra žmo- 
nėms suteikiama teisė laisvai apsispręsti, o valstybė privalo 
pasirūpinti, kad jie būtų daromi. 

— Kai tik valstybė ims tuo rūpintis, tuoj pradės brukti ir 
visokias taisykles! — ūmiai išpyškino Larčas. Taip galėjo pasa- 
kyti tik jankis — tikras Meino gyventojas. Bet seselė Karolina 
nusišypsojo. Štai ir vėl įtraukė jį į ginčą; jai visada pavyksta jį 
užspeisti. Jis ne ką teišmano apie valstybės santvarką, tiesiog 
yra geras Žmogus. 

— Geresniame pasaulyje... — ėmė kantriai aiškinti seselė 
Karolina. Jos kantrumas Larčą kartais įsiutindavo. 

— Ne, ne geresniame pasaulyje! — suriko jis. — Šitame — šita- 
me pasaulyje. Man šis pasaulis yra tai, ką turime. Su manimi 
šnekėkite apie šį pasaulį! — Tačiau berėkdamas jis pavargo. 
Įsinorėjo įkvėpti eterio. Kuo labiau stengdavosi neatsilikti nuo 
seselės Karolinos, tuo dažniau jam prireikdavo eterio; ir kuo 
aiškiau jausdavo tą potraukį, tuo teisesnė ji būdavo. 

— Oi, negaliu gi aš visada būti teisus, — apgesusiu balsu 
tarė Larčas. 

— Taip, žinau, — užjaučiamai pasakė seselė Karolina. — Kar- 
tais net geras žmogus nesuvokia, kad mums reikia visuomenės, 
reikia tam tikrų taisyklių — galime vadinti tai prioritetais, jeigu 
jums taip labiau patinka. 

— Vadinkite tai, kaip tik norite, — irzliai atkirto Vilburis 
Larčas. — Aš neturiu laiko tokioms filosofijoms, visokioms 
valdymo formoms, religijai. Tiesiog neturiu laiko. 

Jo pasąmonėje visuomet verkdavo naujagimis; net kai pric- 
glaudoje būdavo raip pat tylu kaip ir keliuose dar išlikusiuose 
apleistuose Sent Klaudo pastatuose, — net kai niekas netrikdy- 


davo kone vaiduokliškos rimties, — Vilburis Larčas girdėdavo 

kūdikių verksmą. Ir jie verkdavo ne dėl to, kad norėdavo gimti; 
jis žinojo, jog jie verkia todėl, kad gimė. 


Tą vasarą ponas Rouzas parašė, kad jis pats „su dukra“ 
tikriausiai atvažiuos bent diena anksčiau už kitus skynėjus, ir 
kad tikisi, jog sidro namai bus parengti. 

— Jau senokai nematėme jo dukters, — pasakė Volis raštinėje 
šalia obuolių prekyvietės. Everetas Taftas lauke tepė Volio ve- 
žimėlio ratus, todėl Volis sėdėjo ant rašomojo stalo — suglebu- 
sios jo kojos tabalavo, nukartos žemyn, niekam nereikalingos 
pėdos buvo apautos nepriekaištingai nublizgintais negiliais 
odiniais batais, daugiau negu penkiolikos metų senumo. 

Kendė žaidė su skaičiavimo mašinėle. 

— Manau, jo duktė maždaug Andželo amžiaus, — pasakė ji. 

— Taigi, — tarė Homeras Velzas, ir Volis staiga labai taikliai 
sudavė jam kumščiu —niūktelėjo taip, kaip tik galėjo niūktelėti 
sėdėdamas. Kadangi Homeras stovėjo atsirėmęs į stalą, o Volis 
sėdėjo tiesiai, Homeras buvo užkluptas netikėtai, ir smūgis iš- 
ėjo labai smarkus, tiesiai į skruostą. Tai matydama Kendė taip 
nustebo, kad nejučia stumtelėjo tolyn skaičiavimo mašinėlę 
ir ši nukrito nuo stalo kampo. Nukritusi sudužo ant raštinės 
grindų; Homeras į grindis trenkėsi ne visu svoriu, ne taip 
garsiai kaip skaičiavimo. mašinėlė, bet vis tiek gana skaudžiai. 
Jis prisidėjo ranką prie skruosto; netrukus tas skruostas patins, 
paakyje ims ryškėti mėlynė. 

— Voli! — šūktelėjo Kendė. 

— Mane jau vemnt verčia! — surėkė Volis. — Gal įsikąsk kokį 
kitą žodį, Homerai. 

— Dieve mano, Voli, — baisėjosi Kendė. 

— Nieko man neatsitiko, — pasakė Homeras, tačiau tebesė- 
dėjo ant grindų. 

— Atsiprašau, — tarė Volis. — Bet mane jau varo iš proto — tas 
tavo „taigi“. — Ir nors šiaip šitos klaidos jis nedarė jau keletą 
metų, dabar staiga kilstelėjo ant rankų — tikriausiai norėjo nu- 


šokti nuo stalo ir padėti Homerui atsistoti; Volis pamiršo, kad 
negali vaikščioti. Jei Kendė nebūtų sugavusi jo už pažastų ir 
suspaudusi glėbyje, krūtinė prie krūtinės, Volis būtų nukritęs. 
Homeras vikriai atsistojo ir padėjo Kendei vėl pasodinti Volį 
ant stalo. 

— Atleisk, brolau, — dar kartą atsiprašė Volis. Ir padėjo galvą 
Homerui ant peties. 

Šįkart Homeras susilaikė nepasakęs „taigi“. Kendė nuėjo 
atnešti į rankšluostį įvynioto ledo, kad Homeras galėtų prisi- 
dėti prie veido, ir Homeras tarė: 

— Viskas gerai, Voli. Viskas gerai. — Volis kiek pasviro į 
priekį, o Homeras pasilenkė prie jo; juodu susilietė kaktomis. 
Taip abu ir išbuvo, kol grįžo Kendė su ledo gabalu. 

Dažniausiai, visus tuos penkiolika metų, Homerui su Kende 
atrodydavo, kad Volis viską žino, kad jis su viskuo susitai- 
kęs, tik pyksta, kad jie jam nepasako. Kita vertus, Homeras 
su Kende manė, kad Voliui taip gal lengviau — kai nereikia 
prisipažinti, kad jis viską žino. Kokia nemaloni būtų nauja jo 
padėtis, jeigu jie dabar pasakytų! Juk svarbiausia, kad nieko 
nesužinotų Andželas, kol Homeras su Kende patys jam pa- 
pasakos; svarbiausia, kad Andželas tos paslapties neišgirstų iš 
ko nors kito. Kad ir ką žino Volis, jis nieku gyvu nepasakys 
Andželui. 

Keisčiausia Homerui atrodė tai, kad Volis nė karto nesu- 
davė jam anksčiau. | 

— Ką visa tai reiškia? — paklausė Homero. Kendė, kai jie tą 
vakarą vienudu sėdėjo prie baseino. Garsiai dūzgė kažkoks, 
nemažas, lapų graibšte įstrigęs vabzdys; Homeras su Kendė 
girdėjo, kaip jo sparneliai plakasi į šlapius lapus. Kad ir kas 
tai buvo, jo jėgos jau silpo. 

— Gal tikrai visus nervinu, kai nuolat sakau „taigi“, — tarė 
Homeras. 

— Volis žino, — padarė išvadą Kendė. 

— Tau taip atrodo jau penkiolika metų, — priminė jai H0- 


meras Velzas. 

— O tu manai, kad nežino? — paklausė Kendė. 

— Manau, kad jis tave myli, ir tu jį myli, — pasakė Home- 
ras. — Manau, jis jaučia, kad mes mylim Andželą. Manau, kad 
ir Volis myli Andželą. 

— Bet ar tau neatrodo, jog Volis supranta, kad Andželas 
mūsų? — paklausė Kendė. 

— Nežinau, —tarė Homeras. — Žinau tik tai, kad kada nors 
turėsime Andželui pasakyti, kad jis mūsų. Manau, Volis su- 
pranta, kad aš tave myliu, — pridūrė. 

— Ir kad aš tave myliu? — paklausė Kendė. — Ar jis supran- 
ta ir tai? 

— Tu mane myli tik kartais, — pasakė Homeras. — Ne- 
dažnai. 

*— Kalbu ne apie seksą, — sušnibždėjo Kendė. 

— O aš būtent apie tai, — tarė Homeras Velzas. 

Juodu buvo atsargūs, ir jiems — jų nuomone — visai ne- 
blogai sekėsi. Nuo to laiko, kai Volis grįžo iš karo, Homeras 
su Kende buvo mylėjęsi tik du šimtus septyniasdešimt kar- 
tų — vidutiniškai aštuoniolika kartų per metus, tik pusantro 
karto per mėnesį; saugojosi kaip įmanydami. Kadangi Kendė 
primygtinai reikalavo, abu buvo susitarę dėl dar vieno dalyko: 
kad dėl Volio ir dėl Andželo, — dėl to, ką Kendė vadino šei- 
ma, — juodu pasistengs niekada neįkliūti; kad niekada niekas 
nepasijustų nesmagiai. Jei kas nors ką pamatys, juodu tuoj pat 
liausis, visam laikui. 

Dėl to jie Voliui nieko ir nesakė. Argi Volis neapsiprastų 
su mintimi, kad jie manė, jog jis žuvo — ne tik dingo be Ži- 
nios, — ir kad jie buvo vienas kitam reikalingi, ir kad norėjo 
Andželo? Jie neabejojo, kad Volis galėtų su tuo apsiprasti. 
Juk visi kaip nors susitaikome su praeitimi. Bet Homeras su 
Kende jautė, kad Volis nori žinoti, kas vyksta dabar, o to jie 
negalėjo jam sakyti. 

Buvo ir dar kai kas, ko jiems reikėjo saugotis. Kadangi Volis 
buvo nevaisingas, Kendės nėštumas būtų atrodęs pernelyg 
didelis stebuklas, kad kas patikėtų. Tačiau Volis nevaisingas 

tapo ne dėl encefalito, todėl tai, kad negali turėti vaikų, jis 
sužinojo tik po kelerių metų. Vėliau prisiminė, kokie nešvarūs 
daiktai buvo kišami jam į šlaplę, bet prisiminė ne iš karto, o po 
truputį — kaip ir visą kelionę per Birmą. Kai sužinojo, kad jo 
sėklidžių prielipų latakai užakę, visam amžiui, jam atmintyje 
iškilo visokios smulkmenos; kartais Volis vaizduodavosi galįs 
kuo tiksliausiai prisiminti visus kateterius, daugybę bambukų 
ūglių, kuriais jam buvo nuleidžiamas šlapimas. 

Orgazmą Volis jausdavo taip pat kaip ir seniau; jis nuolat tai 
pabrėždavo, kalbėdamasis su Homeru Velzu. Volis tai vadino 
„šaudymu“; Homeras buvo vienintelis žmogus, su kuriuo Volis 
galėdavo pasijuokti iš savo būklės. 

— Aš vis dar galiu nusitaikyti, ir šautuvas iššauna, — sakydavo 
Volis, — ir trenksmas būna kaip reikiant — bent jau man taip 
atrodo, — pridurdavo. — Tik niekas niekada neranda kulkos. 

Retkarčiais Volis prisimindavo, kad kai kuris nors iš bir- 
miečių sampane padėdavo jam nusišlapinti, — už tai jis visuo- 
met jausdavosi labai dėkingas, — kraujas niekada nebėgdavo 
smarkiai; net kai bambuko ūglis būdavo ne visai tiesus; be to, 
jo kraujas atrodydavo kažkoks balkšvas, palyginti su tamsiai 
raudonomis betelio palmių syvų, kuriuos visi spjaudė ant 
denio, dėmėmis. 

Kendė privertė Homerą Velzą pažadėti, kad jeigu ji vėl 
nuo jo pastos, jis pats padarys jai abortą. Juk jai nepavyktų 
apmulkinti Volio, jei reikėtų dar kartą važiuoti į Sent Klau- 
dą; ji ir nenorėtų jo apgaudinėti. Taigi ir dėl šio papildomo 
rūpesčio — kad Kendė, Dieve gink, nepastotų — juodu mylė- 
davosi saikingai; negana to, beveik visada tokiomis sunkiomis 
sąlygomis, kad tai, ko gero, būtų patikę net griežtiesiems 
Naujosios Anglijos įkūrėjams. Tačiau Vilburis Larčas tam vis 
tiek nebūtų pritaręs. 

Homeras su Kende stengėsi nesielgti visada vienodai, kad 
niekam nesukeltų įtarimo. (Tarytum visi nebūtų jau seniai JŲ 
įtarinėję, kad ir kaip jie elgėsi!) Jie neturėjo susitikimams pasi- 
rinkę kokios nors nuolatinės vietos ar savaitės dienos, ar dienos 

meto. Žiemos mėnesiais, kai Andželas — po pamokų — vežda- 
vosi Volį paplaukioti uždarame privačios berniukų mokyklos 
baseine, Homeras su Kende kartais galėdavo vienudu praleisti 
vėlyvą popietę. Bet Homero lovoje, kurioje seniau miegodavo 
Olivija ir kuri stovėjo buvusių namo šeimininkų miegama- 
jame, juos abu apimdavo prieštaringi jausmai — o Kendės ir 
Volio lova apskritai buvo tabu. Retkarčiais Homeras su Kende 
kur nors pavažiuodavo. Sidro namuose prisiglausti galėdavo 
tik vasaros pabaigoje, kai jie jau būdavo parengti skynėjams; 
tačiau nuo to laiko, kai Andželas išmoko vairuoti, jam buvo 
leidžiama važinėtis po sodus — bet kuria iš ūkio transporto 
priemonių, su sąlyga, kad jis nesiartins prie vieškelių; dažnai 
kartu su juo važinėdavosi ir jo bičiulis, dručkis Pitas Haidas. 
Homeras įtarė, kad Pitas su Andželu, pasislėpę sidro namuose, 
kartkartėmis išgeria alaus, kai tik jiems pavyksta įkalbėti Herbą 
Faulerį, kad to alaus nupirktų; arba kad jie ten daro tai, kas 
rūpi visiems penkiolikmečiams: rūko cigaretes. O naktimis, 
įkliuvę į nemigos spąstus, kur Kendė su Homeru galėjo pasi- 
dėti — dabar, kai ir Andželą jau kankino nemiga? 

Homeras Velzas žinojo, jog nėra jokio pagrindo baimintis, 
kad nutiks nelaimė — kad Kendė pastos (tikrai ne, kai jis tiek 
daug apie tai išmano), — ir kad vargu ar jie kada nors bus 
sučiupti. Tačiau Homerui buvo labai gaila, kad elgdamiesi 
taip protingai ir apdairiai juodu su Kende praranda ankstesnę 
aistrą. Nors Kendė atkakliai reikalavo (ir jis sutiko), Homerui 
atrodė, jog visai nebūtina rašyti daktarui Larčui ir prašyti (kaip 
jis padarė) reikiamų instrumentų galimos nelaimės, kurios taip 
bijo Kendė, padariniams pašalinti. 

Ištisus penkiolika metų Homeras Kendę nuolat tikindavo: 

— Tu nepastosi. Tai neįmanoma. 

— Ar turi viską, ko reikia, jei vis dėlto prireiktų? — vis 
klausdavo ji. 

— Taip, — atsakydavo jis. 

Nuo tada, kai Volis jam sudavė, Homeras jau rečiau saky- 


davo „taigi“. Ir dažnai, jei tas žodis jam vis dėlto išsprūsdavo, 

visas nevalingai krūptelėdavo — lyg baimindamasis, kad tuoj 
vėl pajus smūgį, tarytum visus pašnekovus, kurie tik tą žodį 
išgirsdavo, jis būtų nervinęs taip pat kaip Volį ir visi būtų buvę 
tokie pat greiti kaip ponas Rouzas. 

“Vilburis Larčas neteisingai suprato priežastį, dėl kurios 
Homeras paprašė instrumentų. Larčas klydo visus penkiolika 
metų. Jis viską atsiuntė tuojau pat. Siuntinyje buvo ir vidutinio 
didumo makšties skėtiklis, ir didelis, ir dar vienas, sunkesnis, 
Auvardo skėtiklis; buvo ir visas plėtiklių su Daglaso antgaliais 
rinkinys — ir gimdos zondas, ir grandiklis gimdos biopsijai, 
dvejos repliukės, ir Simo gimdos grandiklių rinkinys, ir vie- 
nas Rainštaterio plaunamasis grandiklis. Larčas atsiuntė ir 
tiek Dakino tirpalo, ir raudonojo gyvsidabrio tirpalo (ir tiek 
sterilių higieninių paketų), kad Homeras Velzas būtų galėjęs 
daryti abortus iki kito amžiaus pradžios. 

„Aš NEKETINU tuo užsiimti!“ — parašė Homeras daktarui 
Larčui, bet Larčui šiokių tokių vilčių teikė jau vien tai, kad 
Homeras dabar turėjo reikiamus instrumentus. 

Homeras visus instrumentus suvyniojo į vatą bei marlę; 
paskui įdėjo tą ryšulį į neperšlampamą maišelį, kuriame se- 
niau laikydavo Andželo vystyklus. Taip supakuotus instru- 
mentus — ir raudonąjį gyvsidabrio tirpalą, ir Dakino tirpalą, 
ir visą šūsnį higieninių paketų — įkišo į patį antrame aukšte 
esančios skalbinių spintos galą. 

Eterį Homeras paslėpė vejos bei sodo priežiūros įrankių pa- 
šiūrėje. Eteris degus; Homeras nenorėjo jo laikyti namuose. 

Pusantro karto per mėnesį būdamas su Kende, Homeras 
stebėdavosi, kad spausdami vienas kitą glėbyje (net po pen- 
kiolikos metų) juodu vis dar jaučia siautulingą geidulį, kuris 
neatrodo atvėsęs, net palyginti su pirmu tokiu jų pasimaty- 
mu sidro namuose. Tačiau nuo pat tos dienos, kai Melonija 
Homerui Velzui parodė, kas yra lytiniai santykiai, — o kokie 
jie turėtų būti, jis patyrė tik per tą trumpą laikotarpį, kurį 
mintyse vadino savo „vedybiniu gyvenimu“ su Kende Sent 
Klaude, — Homeras laikėsi nuomonės, kad lytiniai santykiai 

neką bendra teturi su meile, kad meilė daug aiškiau pastebima 
ir juntama švelnumo bei rūpinimosi vienas kitu akimirkomis. 
Kiek daug metų praėjo nuo to laiko (pavyzdžiui), kai jis ma- 
tydavo Kendę miegančią, kai žadindavo ją rytais; kaip seniai 
jis stebėdavo ją užmingančią, o pats nemiegodavo, kad galėtų 
į ją Žiūrėti. 

Dabar šį švelnumą jis skirdavo Andželui. Kai Andželas buvo 
mažesnis, Homeras tamsiame jo kambaryje kartais netikėtai 
susitikdavo su Kende; keletą vakarų juodu netgi stovėjo drauge 
ir tylėdami, susimąstę žvelgė į miegantį savo vaiką, kaip dažnai 
daro tėvai. Bet dažniausiai Homeras naktį užmigdavo vienoje 
iš dviejų tuščių viengulių lovų šalia Andželo lovelės tiesiog 
klausydamasis sūnaus kvėpavimo; šiaip ar taip, Homeras juk 
visą vaikystę stengdavosi užmigti kambaryje, kur kvėpuodavo 
daugybė vaikų. 

„Ar įmanoma kada aiškiau pajusti meilę, — galvodavo Ho- 
meras, — negu tada, kai žadini vaiką iš ryto? Ir meilę, ir kal- 
tę.“ Tokią meilę Homeras Velzas jautė Andželui; jam atrodė, 
kad jeigu ir Kendę kartais apima toks jausmas, tai tikriausiai 
tuomet, kai ji būna su Voliu. Našlaitis malonumą dažniausiai 
patiria slapčia. Sent Klaude geriausia būdavo jaustis alkanam 
rytais; valgykloje visada pakakdavo blynų. Dar buvo lytinis 
pasitenkinimas, tačiau tam reikėdavo gero oro (ir, žinoma, Me- 
lonijos); būdavo galima kur nors paklajoti ir ką nors sugriauti 
(irgi su Melonija, bet kokiu oru); retkarčiais pavykdavo kurį 
laiką pabūti nuošaliai ir pamąstyti, bet tik kai lydavo (ir tik 
be Melonijos). Homeras Velzas troško šeimos, tačiau nebuvo 
išmokytas prisitaikyti prie gyvenimo šeimoje. 

Vieną karštą ir snaudulingą tų metų liepos šeštadienio po- 
pierę Homeras plaukiojo baseine; jis visą rytą buvo praleidęs 
soduose — mulčiavo jaunus medelius. Andželas dirbo su juo, 
o dabar jau buvo išlipęs iš baseino, bet nuo jo dar varvėjo 
vanduo; Andželas su Voliu mėtėsi beisbolo kamuoliuku. 
Volis sėdėjo ant pievelės, ant nedidelio kauburėlio priešais 


baseiną, o Andželas stovėjo ant baseino krašto. Juodu mėtė 

kietą kamuoliuką pirmyn ir atgal — nesišnekėdami, susikaupę; 
Volio, kaip sėdinčio žmogaus, metimai buvo gana smarkūs, 
bet Andželas smūgiavo energingiau. Kamuoliukas maloniai 
papsėjo, atsimušdamas į dideles jų pirštines. 

Kendė prie baseino priėjo grįždama iš obuolių prekyvietėje 
esančios raštinės. Ji vilkėjo darbiniais drabužiais — džinsais ir 
chaki spalvos marškiniais su didžiulėmis kišenėmis bei ant- 
pečiais; buvo apsiavusi darbiniais batais, ant galvos užsidėjusi 
Bostono Red Sox kepuraitę su į užpakalį nusuktu snapeliu. 
(Kendė nuo saulės labiau saugojo plaukus negu veidą, nes 
vasarą šviesūs jos plaukai galėjo dar labiau pašviesėti, ir tada 
būtų išryškėjusios žilos sruogos.) 

— Žinau, kad vyrai šeštadieniais dingsta iš sodų vidur- 
dienį, — tarė ji, rankomis įsirėmusi į šonus, — bet moterys 
prekyvietėje dirba iki trijų. 

Homeras liovėsi plaukiojęs; kojomis pasiekęs dugną ir 
stovėdamas iki krūtinės vandenyje, jis žiūrėjo į Kendę. Volis 
žvilgtelėjo į ją per petį, paskui sviedė kamuoliuką Andželui, 
o šis atmetė jį atgal. 

— Gal nustotumėt mėtęsi, kai aš su jumis kalbu? — pasakė 
Kendė. 

Volis sugniaužė kamuoliuką. 

— Ir ką gi tu mums pasakysi? — paklausė. 

— Manau, kad šeštadieniais, kol prekyvietėje dar dirba 
žmonės, jums nederėtų žaisti prie baseino — visi jus girdi, ir 
tai savotiškai aitrina žaizdą. | 

— Kokią žaizdą? — paklausė Andželas. 

— Kadjūs čia sau žaidžiate ir gyvenate, pasak jų, gražiajame 
name, 0 jie turi dirbti, — paaiškino Kendė. 

— Pitas nedirba, — tarė Andželas. — Jį kažkas žadėjo nuvežti 
į paplūdimį. 

— Pitas Haidas dar vaikas, — pasakė Kendė. — O jo mo- 
tina dirba. 

— Na, ir aš juk vaikas, ar ne? — žaismingai paklausė An- 
dželas. 

— Tiesą sakant, kalbėjau ne apie tave, — tarė Kendė. —- Ką 
sau manot judu? — paklausė ji Homero ir Volio. 

— Aš irgi vaikas, — tarstelėjo Volis, vėl mesdamas Andželui 
kamuoliuką. — Šiaip ar taip, per dienas nieko daugiau ir ne- 
darau, tik žaidžiu. — Andželas nusijuokė ir atmetė kamuoliuką 
Voliui, bet Homeras Velzas, tebestovėdamas baseine, kur van- 
duo jam siekė krūtinę, pervėrė Kendę piktu žvilgsniu. 

— O tu supranti, ką noriu pasakyti, Homerai? — paklausė jo 
Kendė. Homeras nugrimzdo į vandenį; kurį laiką nekvėpavo, 
o kai išniro įtraukti oro, Kendė pro virtuvės duris jau ėjo į 
vidų. Suveriamosios durys garsiai trinktelėjo. 

— Nagi, nepyk! — sušuko Volis jai pavymui. — Mes, žinoma, 
suprantam, ką nori pasakyti! 

Tada Homerui tai ir išsprūdo. Jis išspjovė iš burnos vandenį 
ir tarė Andželui: 

— Nubėk, pasakyk mamai, kad jeigu ji persirengs, nusi- 
vešime ją į paplūdimį. 

Andželas jau buvo pusiaukelėje į namą, kai Homeras staiga 
suvokė, ką pasakė, o Volis Andželui dar šūktelėjo: 

— Pasakyk jai, kad pasikeistų ne tik drabužius, bet ir 
nuotaiką. 

Kai Andželas įėjo į virtuvę, Volis tarė: 

— Tikriausiai jis net neatkreipė dėmesio, ką pasakei, 
brolau. 

— Ji jam tikrai kaip motina — todėl nejučia ir imu taip apie 
ją galvoti, — mėgino teisintis Homeras. 

— Neabejoju, kad sunku, — tarė Volis, — negalvoti apie ją 
taip, kaip norėtųsi. 

— Ką? — nesuprato Homeras. 

— Ji puikiai moka visus paveikti, ar ne? — paklausė jo Volis. 
Homeras vėl panėrė galvą po vandeniu — ten buvo vėsiau, 
lengviau mąstyti. 

— Paveikti? — tarė jis išniręs. 

— Na, kas nors juk turi žinoti, ką reikia daryti, — pasakė 
Volis. — Kas nors turi nuspręsti. 

Homeras Velzas, pajutęs, kad žodis „Taigi!“ jau veržiasi jam 
iš gerklės, kaip nesulaikomas oro burbulas, kylantis į baseino 
paviršių, užsidengė burną delnu ir pažvelgė į Volį, kuris sėdėjo 
ant vejos kauburėlio, ištiesęs nugarą, beisbolo pirštinę pasi- 
dėjęs ant kelių, o kamuoliuką sugniaužęs metimui pakeltoje 
rankoje. Homeras Velzas suprato, kad jei tas žodis būtų vis 
dėlto išsprūdęs, kamuoliukas būtų akimirksniu atskriejęs ar- 
tyn — tikriausiai jam net nespėjus vėl panirti į vandenį. 

— Iš dalies ji teisi, — tarė Homeras Velzas. 

— Ji visada teisi, — pasakė Volis. — Ir metai jos negadina, 
ar ne? 

— Nė kiek, — pritarė Voliui Homeras, lipdamas iš baseino. 
Jis įkniaubė šlapią veidą į rankšluostį; užsimerkęs matė plony- 
tes susikryžiuojančias raukšleles Kendės akių kampučiuose ir 
smulkius šlakus ant jos krūtinės, per daugelį metų atsiradusius 
nuo saulės. Keletas raukšlių — nedaug, bet gilesnių — buvo ir 
ant šiaip jau standaus Kendės pilvo; Homeras žinojo, jog tai 
strijos; jis vis galvodavo, ar Volis supranta, iš kur atsirado tos 
žymės. Viršutinėse pailgų Kendės plaštakų pusėse pūpsojo 
išryškėjusios venos, bet ji vis dar buvo graži moteris. 

Kai Andželas su Kende išėjo iš namo, — juodu buvo pa- 
sirengę važiuoti į paplūdimį, — Homeras atidžiai pažvelgė į 
sūnų: jam labai rūpėjo, ar Andželas atkreipė dėmesį į tai, kad 
jis, turėdamas galvoje Kendę, pasakė „mamai“, bet Andželas 
elgėsi kaip visada, ir Homeras nesuprato, ar sūnus pastebėjo 
jo klaidą. Paskui Homeras dar pagalvojo, ar reikėtų pasakyti 
Kendei, kad tą klaidą pastebėjo Volis. 

Jie važiavo Kendės citrinos geltonumo visureigiu. Pati Ken- 
dė jį ir vairavo; Volis sėdėjo priekyje, ant patogios sėdynės, o 
Homeras su Andželu gale. Iki pat paplūdimio Volis įdėmiai 
žiūrėjo pro langą, tarsi pirmą kartą matydamas kelią iš Harts 
Roko į Harts Heiveną. Homerui Velzui dingtelėjo mintis, kad 
Volis atrodo kaip ką tik iššokęs iš lėktuvo — virš Birmos. Jo pa- 
rašiutas išsiskleidė, ir jis dairosi vietos, kur galėtų nusileisti. 

Tada Homeras pirmą kartą neabejojo, kad Kendė teisi. 


„Jis žino, — galvojo Homeras. — Volis žino.“ 


Obuolių prekyvietė nesikeitė. Ten irgi buvo savotiška šei- 
ma. Tik jau be Debros Petigru; jaunesnioji Didžiosios Dotės 
Taft sesutė ištekėjo už vyriškio iš Niu Hampšyro ir į Harts 
Roką parvažiuodavo tik per Kalėdas. Per kiekvienas Kalėdas 
Homeras Velzas veždavosi Andželą į Sent Klaudą. Ankstų 
pirmosios Kalėdų dienos rytą jie papusryčiaudavo su Kende 
ir Voliu, išvyniodavo daugybę dovanų; paskui pasiimdavo dar 
daugiau dovanų ir važiuodavo į Sent Klaudą. Ten nusigaudavo 
jau baigiantis popietei, arba pavakary, ir drauge su visais val- 
gydavo Kalėdų pietus. Kaip verkdavo seselė Andžela! Seselė 
Edna apsiašarodavo jiems išvykstant. Daktaras Larčas visada 
būdavo draugiškas, bet santūrus. 

Obuolių prekyvietėje gyvenimas metai iš metų buvo beveik 
toks pat vienodas kaip ir Sent Klaude — kai kuriais atžvilgiais 
gal netgi vienodesnis, nes visai nesikeitė ten dirbantys žmonės, 
o Sent Klaude gyveno vis kiti našlaičiai. 

Herbas Fauleris vis dar draugavo su Luize Tobi, kurią visi 
tebevadino Pupule Luize; jai jau buvo beveik penkiasdešimt; 
už Herbo ji taip ir neištekėjo (jis jai taip ir nepasipiršo), tačiau 
ilgainiui įgijo matroniško žavesio, net jos laikysena pasidarė 
kaip ištekėjusios moters. Herbas Fauleris, nors jau visiškai 
išsisėmęs, tebejuokavo, taip pat nepadoriai (su tomis savo 
gumytėmis); jis buvo liesas, žilas, jau pradėjęs septintą de- 
šimtį, su gana įžūliai pūpsančiu pilvuku (nederančiu tokiam 
sudžiūvėliui); tą pilvuką nešiojo kaip kokį nežinia iš kur nu- 
gvelbtą ir nevykusiai po marškiniais paslėptą svetimą daiktą. 
O Rukšna Haidas buvo labai storas ir visiškai plikas, ir malo- 
nus — kaip visada; jo žmona, Florensa, su Didžiąja Dote Taft 
tebeviešpatavo obuolių prekyvietėje. Tik trumpam pritilusios 


po Greisės Linč mirties, šiedvi moterys (kurių žastai buvo 

tokio storumo kaip kitų žmonių šlaunys) toliau juokino Ireną 
Titkomb (o ši kikendama vis dar suko į šalį nudegimo rando 
subjaurotą veido pusę). Everetas Taftas, atlaidžiausias iš visų 
brigadininkų, berods lengviau atsikvėpė, atsikratęs nemalonios 
naštos, kai Homeras pradėjo pats samdyti darbininkus derliui 
nuimti. Vernono Linčo apmaudas buvo beribis, jis jau nebe- 
galėjo piktintis tik tam tikrais dalykais — tokiais kaip Homero 
vadovavimas ar Greisės mirtis. Jį visą persmelkė pyktis — kun- 
kuliuojantis, nuolatinis ir neslopstantis, nors Vernonui buvo 
jau šešiasdešimt su viršum. 

Homeras Velzas sakydavo, kad Vernonui Linčui galvoje gal 
yra koks auglys; nedidėjantis, bet nuolat spaudžiantis smegenis 
ir trukdantis gyventi. | 

— Tiesiog gadina nuotaiką, kaip blogas oras, a? — juokais 
pritardavo Homerui bitininkas Aira Titkombas. 

Airai buvo šešiasdešimt penkeri, tačiau ant priekabos, ant 
kurios vežiodavo savo avilius, jis turėjo užsirašęs kitą skaičių: 
kiek kartų jam įgėlė jo bitės. 

— Tik du šimtus keturiasdešimt vieną kartą, — sykį pasakė 
Aira. — Laikau bites nuo tada, kai man buvo devyniolika, — pri- 
dūrė, — taigi išeitų tik penki ir dvi dešimtosios įgėlimo per 
metus. Neblogai, a? — paklausė Homero. 

— Taigi, — sumurmėjo Homeras Velzas ir staiga palenkė 
galvą, lyg išsigandęs smūgio; visas susigūžė, tarytum nu- 
jausdamas, kad tuoj atlėks jam į veidą nutaikytas beisbolo 
kamuoliukas, švystelėjęs ore kaip pono Rouzo peilis. 

Homeras, žinoma, irgi kai ką skaičiavo. Kiek kartų mylėjosi 
su Kende nuo tada, kai Volis grįžo iš karo; tą skaičių užsira- 
šydavo pieštuku (kad galėtų vėliau ištrinti ir perrašyti) kitoje 
Volio. pozuojančio su Likimas beldžiasi įgula, nuotraukos 
pusėje. Du šimtus septyniasdešimt kartų — tik keliais kartais 
daugiau, negu Airai Titkombui įgėlė jo bitės. Homeras ne- 
žinojo, kad ir Kendė užsirašo skaičių — irgi pieštuku; „270“ |! 
buvo užsirašiusi kitoje savo turimo nuotraukos, kurioje moko 
Homerą plaukti, atspaudo pusėje. Tos nuotraukos ji labai ne- 

saugojo, laikė bendrame savo ir Volio vonios kambaryje, kur 
ją visada šiek tiek užstodavo popierinių nosinių dėžutė ar 
koks šampūno buteliukas. Olivija prieš mirtį, ir prieš Voliui 
parvykstant namo, tą gerokai užgriozdintą vonios kambarį 
dar buvo spėjusi tinkamai įrengti; ten buvo pritaisyti patogūs 
turėklai, kad Volis galėtų užsėsti ant klozeto bei įlipti į vonią 
ir iš jos išlipti. 

— Štai jums pavyzdinis invalido vonios kambarys, — saky- 
davo Volis. — Beždžionė čia gerai pasilinksmintų. Yra kur 
įsisiūbuoti. 

O vieną sykį, tą vasarą, grįždami iš paplūdimio jie stabte- 
lėjo prie Harts Heiveno pradinės mokyklos žaidimų aikštelės. 
Volis su Andželu norėjo pažaisti ant vaikams laipioti pastatytos 
konstrukcijos. Andželas buvo labai vikrus, o Volio rankos taip 
išlavėjusios, kad jis tuo daiktu karstėsi tiesiog bauginamai 
greitai ir grakščiai — kaip kokia šimpanzė; negana to, juodu 
beždžioniškai ūkavo, žiūrėdami į Homerą ir Kendę, laukian- 
čius automobilyje. 

— Du mūsų vaikučiai, — pasakė Homeras savo gyvenimo 
meilei. 

— Taip, mūsų šeima, — šypsodamasi tarė Kendė — žiūrėdama, 
kaip Volis su Andželu vis lipa ir supasi, lipa ir supasi. 

— Bent jau nekiurkso priešais televizorių, — garsiai pasi- 
džiaugė Homeras Velzas, kuris Volį su Andželu visada laikė 
vaikais. Ir Homerui, ir Kendei atrodė, kad Volis per dažnai 
žiūri televizorių ir tai blogai veikia Andželą, mėgstantį ką nors 
pažiūrėti drauge su juo. 

Voliui taip patiko televizija, jog jis net nupirko dar vieną 
televizorių ir įdavė Homerui, kad šis nuvežtų jį į Sent Klaudą. 
Savaime suprantama, ir vaizdo, ir garso priėmimas ten buvo 
labai prastas, užtat Makarčio rengiamos apklausos — pirmos 
laidos, kurias Vilburis Larčas žiūrėjo per televiziją, — gal ne- 
atrodė tokios šlykščios, kokios buvo iš tiesų. 

„Ačiū Dievui, kad viso to nemačiau ir negirdėjau aiš- 
kiai“, — parašė Larčas Homerui. 

Seselė Karolina visus tuos metus buvo nekokios nuotaikos. 
Vis šnekėjo, kad jeigu JAV kariuomenėje tikrai „pataikaujama 
komunistams“, kaip tvirtina senatorius Makartis, tai gal ir jai 
reikėtų stoti į karinę tarnybą. 

Vilburis Larčas, per ekrane mirgančias šviesias dėmes bei 
vingiuotas linijas stengdamasis įžiūrėti senatorių Makartį, 
pareiškė: 

— Man jis atrodo kaip girtuoklis. Galvą guldau, kad mirs 
jaunas. 

— Nepakankamai jaunas, kad aš būčiau patenkinta, — tarė 
seselė Karolina. 

Galiausiai jie to televizoriaus atsikratė. Seselė Edna su ponia 
Grogan jau buvo pernelyg įjunkusios jį žiūrėti, be to, Larčas 
nusprendė, kad našlaičiams televizija padarytų dar blogesnę 
įtaką negu organizuota religija. 

— Tai vis tiek gėriau negu eteris, Vilburi, — niurzgėjo seselė 
Edna, bet Larčas nenusileido. Jis atidavė televizorių geležin- 
kelio stoties viršininkui, kuris (Larčo nuomone) buvo kaip 
tik toks asilas, kokiems šitokie išradimai labiausiai reikalingi; 
gavęs tokį daiktą, žmogus, visą dieną laukiantis traukinių, bent 
jau turės apie ką galvoti. Būtent Vilburis Larčas buvo pirmas 
žmogus Meine, aiškiai pasakęs, kas iš tikrųjų yra televizorius: 
„mulkių dėžė“. Žinoma, Meine —ir ypač Sent Klaude —viskas 
buvo suvokiama vėliau negu visoje šalyje. 

Bet Volis mėgo žiūrėti televizorių, ir Andželas žiūrėdavo 
kartu su juo, kai tik Kendė su Homeru tam neprieštaraudavo. 
Volis, pavyzdžiui, sakydavo, kad tokios laidos kaip Makarčio 
apklausų transliacija Andželui yra puiki mokymo priemonė. 

— Jis turi žinoti, — sakydavo Volis, — kad šaliai nuolat gresia 
pavojus dėl tokių dešiniojo sparno puspročių svaičiojimų. 

Nors senatorius Makartis po tų apklausų neteko milijonų 
žmonių paramos —ir nors senatas jį pasmerkė už „niekinamą“ 
elgesį su pakomisiu, tyrusiu jo finansinę veiklą, ir už komisijos, 


nusprendusios, kad jam turėtų būti pareikštas nepasitikėjimas, 

užgauliojimą, Sent Klaudo globos tarybai senatorius Makartis 
padarė gerą įspūdį. Ypač poniai Gudhol ir daktarui Gingričui, 
kurie pasijuto padrąsinti ir tuoj ėmė piktintis socialistinėmis 
seselės Karolinos pažiūromis bei ryšiais, metančiais, jų nuo- 
mone, rausvą šešėlį ant visos prieglaudos. 

Seselės Karolinos atvykimas buvo kiek atvėsinęs globos 
tarybos įkarštį. Ir ponia Gudhol iš pradžių aprimo, sužinojusi, 
kad pagaliau kažkoks jaunas žmogus įsibrovė į Sent Klaudą, bet 
vėliau ji baisiai supyko, kai paaiškėjo, kad seselė Karolina pri- 
taria daktarui Larčui. Tai paskatino ponią Gudhol pasidomėti 
sesele Karolina, kurios, kaip medicinos sesers, kvalifikacija 
buvo nepriekaištinga, bet politinė veikla teikė šiokių tokių 
vilčių. Ponia Gudhol globos tarybai jau daug kartų buvo pa- 
reiškusi, kad daktaras Larčas ne tik kad senas, jau peržengęs 
devintą dešimtį, bet ir nepraktikuojantis homoseksualistas. 
Dabar ji tarybą įspėjo, kad daktaras Larčas į darbą priėmė 
jauną komunistę. 

— Juk jie visi tokie seni, ji tuoj praplaus jiems smegenis, — pa- 
sakė ponia Gudhol. 

Daktaras Gingričas, kurio dėmesį vis labiau traukė ponios 
Gudhol minčių šuoliai, tebesistebėjo sunkiai suvokiamu ne- 
praktikuojančio homoseksualisto įvaizdžiu; staiga jam ding- 
telėjo, jog tai puikus kaltinimas, kurį galima mesti bet kam, 
kas bent truputį (arba smarkiai) skiriasi nuo kitų žmonių. Tai 
geriausias gandas, kokį tik galima apie ką nors paskleisti, nes 
niekas to negalėtų nei įrodyti, nei paneigti. Daktaras Gingričas 
gailėjosi, kad pats nesugalvojo tokio.kaltinimo —kaip nervinio 
jaudiklio, — kai dar dirbo psichiatru. 

Taigi dabar daktaras Larčas buvo ne tik senas ir homosek- 
sualistas, ir nepraktikuojantis — jam dar iškilo pavojus būti 
paveiktam jaunos komunistės. 

Daktarui Gingričui knietėjo sužinoti, kaip reaguos dak- 
taras Larčas, išgirdęs kaltinimą, kad jis yra nepraktikuojantis 
homoseksualistas, — nes savo nuomonę apie seselės Karolinos 
politikavimą daktaras Larčas išsakė labai aiškiai. 

— Ji socialistė, o ne komunistė! — pasipiktinęs pareiškė dak- 
taras Larčas tarybai. 

„Nėra jokio skirtumo“, kaip sakoma Meine — apie daugelį 
dalykų. 

— Pamatysite, — skundėsi Larčas savo seselėms, — netrukus 
mums bus liepta ką nors viešai pasmerkti. 

— Ir ką gi mes smerksime? — susirūpinusi paklausė sese- 
lė Edna. 

— Gal sudarykime sąrašą? — tarė Larčas. 

— Abortų įstatymus, — pasiūlė seselė Andžela. 

— Bus sąrašo pradžioje! — pritarė Larčas. 

— Dievulėliau! — sudejavo seselė Edna. 

— Respublikonus, — nusprendė Vilburis Larčas. — Ir globos 
tarybą, — pridūrė. 

— Vajėzau, — gąsčiojo seselė Edna. 

— Kapitalizmą, — pasakė seselė Karolina. 

— Čia niekada nė nekvepėjo jokiu kapitalu, — tarė daktaras 
Larčas. 

— Vabzdžius ir šašligę! — pareiškė seselė Edna. Visi nustebę 
sužiuro į ją. — Ir vikšrus, — pridūrė seselė Edna. — Vien dėl jų 
turiu purkšti obelis. Dėl visokių vabzdžių, šašligės ir vikšrų. 

Po to pokalbio Vilburis Larčas iš vienos sieninės spintos 
išsitraukė seną juodos odos lagaminėlį, kurį nešiodavosi, kai 
dirbo Bostono gimdymo namuose; jis nuvežė tą lagaminėlį 
Trijų Mylių Kriokliuose gyvenančiam batsiuviui, —taisančiam 
ir moteriškas rankines, ir puošiančiam balnus auksiniais inicia- 
lais, — ir paprašė ant senojo lagaminėlio išgraviruoti auksines 
raides ES. — Fazis Stounas. 

Tūkstantis devyni šimtai penkiasdešimt kažkelintųjų rug- 
pjūčio mėnesį, kai po kelių dienų į Vandenyno Vaizdo sodus 
jau turėjo atvykti skynėjai, Vilburis Larčas nusiuntė tą gydy- 
tojo lagaminėlį Homerui Velzui. Buvo kaip tik tas metų laikas, 
kai Melonija, kasmet, išeidavo atostogų. 

Dauguma laivų statyklos darbininkų, net ir elektrikai, porą 
savaičių atostogaudavo vasarą ir dar porą — apie Kalėdas, bet 

Melonija prašydavo viso mėnesio iš karto, derliaus nuėmimo 
laiku; jai būdavo malonu skinti obuolius — gal todėl, kad vėl 
pasijusdavo jauna. Šįmet ji buvo nusprendusi pamėginti įsi- 
darbinti Vandenyno Vaizdo soduose. 

Ji ir dabar visur ir visada keliaudavo tik autostopu, ir kadangi 
vilkėdavo tik vyriškais darbiniais drabužiais, vis dar atrodė 
kaip valkata; niekam nė į galvą neateidavo, jog ji kvalifikuota 
laivų statyklos elektrikė ir taupomojoje sąskaitoje turi tiek 
pinigų, kad panorėjusi galėtų nusipirkti dailų namelį ir porą 
automobilių. 

Kai Melonija pasirodė obuolių prekyvietėje, pirma ją pa- 
matė Didžioji Dotė Taft. Didžioji Dotė su Florensa Haid ant 
prekystalių dėliojo prekes, nors iš šviežių obuolių kol kas 
turėjo tik 'Gravenštainų'. Dabar jos daugiausia prekiavo mar- 
meladu, džemu ir medumi. Irena Titkomb triūsė prie pyragų 
kepimo krosnių. Volis buvo raštinėje; jis kalbėjo telefonu, 
todėl Melonijos nematė — ji irgi jo nepastebėjo. 

Kendė didžiojo namo virtuvėje su vulgariuoju Olivijos bro- 
liu, Bakiu Bynu, šnekėjosi apie nekilnojamąjį turtą. Bakis buvo 
nusipirkęs Rėjui Kendalui priklausiusio Harts Heiveno uosto 
kyšulio likučius. Ten jis dabar turėjo pasistatęs labai pigų ir 
aptriušusį jūros gėrybių restoranėlį — vieną iš pirmųjų Meine, 
kurių klientai aptarnaujami automobiliuose, — tokį, kokiuose 
jaunos merginos, apsirengusios kaip kokios komandos palaiky- 
mo grupės šokėjos, atneša dažniausiai kepto ir dažniausiai jau 
atšalusio maisto, kurį suryji sėdėdamas automobilyje. Maistas 
būna sudėtas ant klibančių padėkliukų, prikabinamų prie auto- 
mobilio durelių atsukus langus. Homeras seniai norėjo nusi- 
vežti į tokią maitinimo vietą Vilburį Larčą — jam tiesiog buvo 
įdomu, ką senukas pasakytų. Tikriausiai ką nors panašaus į 
tai, ką pasakė apie televizorių ir apie senatorių Džo Makartį. 

Naujausias Bakio Byno sumanymas buvo nusipirkti dalį 
sodo, vadinamo Gaidžio Kalva, ir paskui parduoti tą žemę 
vieno akro rėželiais — kaip sklypus vasarvietėms su vaizdu į 
vandenyną. 

Kendė jau buvo beveik atmetusi jo pasiūlymą, kai Melonija 
įžengė į obuolių prekyvietę. Kendei atrodė, kad vieno akro 
sklypeliai būtų per maži ir kad nieko neįtariantys naujieji 
žemės savininkai nemaloniai nustebtų, kai virš jų vasarviečių 
imtų reguliariai, kiekvieną vasarą, sklisti — ir kristi žemyn — 
chemikalai, kuriais purškiamos obelys. Be to, sklypus nusi- 
pirkę ir vasarnamius pasistatę žmonės neabejotinai manytųsi 
turį teisę laipioti per tvoras ir skintis tiek obuolių, kiek jiems 
norisi. | 

— Tu visai kaip Olivija, — nepatenkintas burbėjo Bakis By- 
nas. — Nesugebi pažvelgti į ateitį. 

Tą akimirką Melonija priėjo prie Didžiosios Dotės Taft — ne 
tik todėl, kad jai pasirodė, jog Didžioji Dotė viskam vadovau- 
ja, bet ir dėl to, kad Melonijai visada būdavo smagiau šalia 
didelių, storų moterų. Didžioji Dotė nusišypsojo, pamačiusi, 
kokia Melonija stambi; abi moterys atrodė iš anksto nusiteiku- 
sios susidraugauti, ir tada Melonija prakalbo — jos balsas kaip 
griaustinis nuaidėjo pustuštėje patalpoje ir išgąsdino Rukšną 
Haidą su Vernonu Linču, pylusius vandenį į Dejerio trakto- 
riaus radiatorių. Kai Melonija stengdavosi ką nors pasakyti 
normaliai, jos balsas būdavo ypač žemas; kai mėgindavo kalbėti 
aukštesniu balsu, dauguma žmonių manydavo, kad ji šaukia. 

— Ar čia dirba vyriškis, vardu Homeras Velzas? — paklausė 
Melonija Didžiosios Dotės. 

— Aišku, kad dirba, — linksmai atsakė Didžioji Dotė. — Tu 
Homero draugė? 

— Kadaise buvau, — tarė Melonija. — Senokai jo nema- 
čiau, — pridūrė gana droviai — bent jau palyginti su įprastiniu 
Melonijos elgesiu. Nuo tada, kai užmezgė meilės ryšį su 
Lorna, ji kartais susidrovėdavo, kalbėdamasi su kitomis mo- 
terimis; bendraudama su vyrais Melonija pasitikėdavo savimi 
kaip ir anksčiau. - 

— Kur Homeras? — paklausė Florensa Haid Rukšnos. Tas 
spoksojo į Meloniją. 

— Iškrauna dėžes Keptuvėje, — atsakė Rukšna Haidas. Jį 
kažkodėl nupurtė drebulys. 

— Atvažiavai tik šiaip, pasimatyti? — paklausė Didžioji Dotė 
Melonijos, kuri —kaip Dotė iškart pastebėjo — nejučia tai len- 
kė, tai tiesė pirštus, čia suspausdama kumščius, čia vėl juos 
atgniauždama. 

— Tiesą sakant, atvažiavau padirbėti, — tarė Melonija. — Jau 
daug kartų esu skynusi obuolius. 

— Homeras kaip tik ir samdo skynėjus, — pasakė Didžioji 
Dotė. — Manau, tau pasisekė — jeigu judu seni draugai. 

— Skynėjus samdyti dar per anksti, — įsikišo Vernonas Lin- 
čas. Bet Melonija jį taip nužvelgė, kad jis nusprendė verčiau 
patylėti. 

— Važiuok ir pasakyk Homerui, kad kai kas nori su juo 
pasimatyti, — paliepė Vernonui Didžioji Dotė. — Homeras čia 
viršininkas. 

— Viršininkas? — nustebo Melonija. 

Irena Titkomb sukrizeno ir nusuko į šalį savo randą. 

— Atvirai kalbant, niekas nežino, kas čia viršininkas, — tarė 
Irena. 

Vernonas Linčas taip paspaudė traktoriaus akceleratorių, kad 
iš išmetamojo vamzdžio pliūptelėję riebūs, juodi dūmai aki- 
mirksniu apgaubė obuolių prekyvietėje stovinčias moteris. 

— Jeigu jau čia dirbsi, — pasakė Melonijai Didžioji Dotė, —tai 
žinok: tas tipas, kuris nulėkė traktoriumi, čia pats didžiausias 
šiknius. 

Melonija gūžtelėjo pečiais. 

— Tik vienas? — paklausė, ir Didžioji Dotė garsiai nusi- 
kvatojo. 

— Oi, mano pyragai! —sukliko Irena Titkomb ir nubėgo prie 
krosnių. Florensa Haid draugiškai apvedė Meloniją žvilgsniu, 
o Didžioji Dorė uždėjo mėsingą savo leteną Melonijai ant 
peties, tarytum jiedvi būtų buvusios senos bičiulės. Irena Iit- 
komb netrukus atlėkė atgal ir pranešė, kad pyragai išgelbėti. 

— Tai papasakok, iš kur tu pažįsti Homerą Velzą, — paprašė 
Melonijos Florensa Haid. 

— Iš kur ir nuo kada? — paklausė Didžioji Dotė Taft. 

— Iš Sent Klaudo, visada jį pažinojau, — pasakė moterims 
Melonija. — Jis buvo mano vaikinas, — pridūrė prasišiepdama, 
parodydama apgadintus dantis. 

— Nejaugi? — tarė Didžioji Dotė Taft. 


Homeras Velzas su sūnumi Andželu kalbėjosi apie mastur- 
baciją — tikriau sakant, kalbėjo tik Homeras. Per priešpiečių 
pertrauką juodu buvo įsitaisę po viena iš senųjų Keptuvės 
obelų; visą rytą abu vežiojo į sodus dėžes — pasikeisdami 
vairavo traktorių ir iškrovinėjo dėžes iš priekabos. Dabar, kai 
suvalgė sumuštinius ir Andželas, papurtęs buteliuką, apipurškė 
tėvą gazuotu vandeniu, Homeras pamėgino tarsi atsitiktinai 
pradėti pokalbį apie masturbaciją. Kendė Homerui buvo už- 
siminusi, jog iš žymių ant Andželo paklodžių galima suprasti, 
kad jau atėjo laikas tėvui su sūnumi pasikalbėti apie vis labiau 
pastebimą Andželo seksualumą. 

— Žinai, kai buvau tavo amžiaus... Sent Klaude... kaip sunku 
būdavo pasismaukyti, kad niekas nematytų! — pasakė Homeras 
(jam pačiam atrodė, jog tai nuskambėjo lyg tarp kitko). 

Juodu tysojo ant nugarų aukštoje žolėje, po labiausiai vaisiais 
apkibusia Keptuvės obelimi — saulė negalėjo prasiskverbti pro 
vešlias, nulinkusias šakas ir daugybę sunkių obuolių. 

— Tikrai? — po kurio laiko abejingai tarstelėjo Andželas. 

— Aha, — toliau kalbėjo Homeras. — Supranti, aš buvau 
vyriausias — maždaug tavo amžiaus — ir turėjau, na, lyg ir pri- 
žiūrėti visus kitus vaikus. Žinojau, kad jiems dar net neauga 
gaktos plaukai, kad jie net nenutuokia, kas darosi, kai sukietėja 
jų maži cipukai. 

Andželas nusijuokė. Homeras irgi. 

— Tai kaip tau pavykdavo? — kiek patylėjęs paklausė An- 


dželas tėvo. 

— Palaukdavau, kol jie visi sumigdavo, o paskui stengdavausi 
negirgždinti lovos, — pasakė Homeras. — Tačiau tu net nejsi- 
vaizduoji, kiek laiko kartais praeina, kol suminga dvylika ar 
penkiolika berniukų! 

Juodu vėl nusijuokė. 

— Buvo vienas toks vaikas, jau pakankamai didelis, kad šį tą 
apie tai suprastų, — pasakojo Homeras. — Manau, jis tada dar 
tik mėgino šitaip žaisti... ko gero, kai pirmą kartą iš tikrųjų tai 
padarė, nė nenujautė, kas atsitiks. Ir kai švirkštelėjo... supranti, 
kai jam išsiliejo sėkla... jis pamanė, kad susižeidė. Tamsoje 
jam tikriausiai pasirodė, kad bėga kraujas! 

Ta istorija buvo grynas prasimanymas, bet Andželui Velzui 
ji patiko; jis labai supratingai juokėsi, tuo skatindamas tėvą 
pasakoti toliau. 

— Na, jis taip išsigando — vis prašė manęs, kad uždeg- 
čiau šviesą, dar sakė, kad kažkas jame sulūžo, — pasakojo 
Homeras. 

— Sulūžo? — paklausė Andželas, ir juodu įsikvatojo. 

— Taip! — šūktelėjo Homeras. — Ir kai aš uždegiau šviesą ir jis 
apsižiūrėjo, tai pasakė: „O Dieve, iššovė!“ Tarsi būtų kalbėjęs 
apie šautuvą, iš kurio ką tik paleido į save kulką! 

Tėvas su sūnumi kurį laiką iš to juokėsi. 

Paskui Homeras tarė, jau rimčiau: 

— Žinoma, aš mėginau jam viską paaiškinti. Jam buvo ne- 
lengva suvokti, kad nieko blogo nepadarė — nes tai normalu; 
visiškai nekenksminga ir normalu, tik apie tuos dalykus kartais 
prišnekama visokių nesąmonių. 

Dabar Andželas pritilo; gal suprato, kodėl tėvas pasakoja 
tą istoriją. 

— Bet tu tik įsivaizduok mane, mėginantį tam vaikui — jis 
buvo gerokai jaunesnis už tave — paaiškinti, jog visiškai nor- 
malu, kad jis kai ką jaučia, galvodamas apie mergaites, ir 
apie lytinius santykius, nors dar ilgai neturės progų artimiau 
bendrauti su mergaitėmis. Arba iš tikrųjų mylėtis, — pridūrė 
Homeras. Jis buvo kruopščiai apgalvojęs visas pasakojimo 


smulkmenas, ir dabar kiek luktelėjo, norėdamas pažiūrėti, 
ar sūnus suvokė esmę; Andželas, įsikandęs ilgą žolės stiebą, 
tebegulėjo aukštielninkas ir žiūrėjo į išsiskėtojusį didžiulio 
medžio kamieną. 

Kurį laiką juodu tylėjo, paskui Homeras tarė: 

— Gal yra kas nors, ko norėtum mane paklausti — apie 
bet ką? 

Andželas sukikeno; paskui dar truputį patylėjo. 

— Taip, — galiausiai pasakė. — Aš vis galvoju, kodėl tu neturi 
moters — kodėl atrodo, kad jos tau net nerūpi. 

Tai buvo ne toks klausimas, kokio Homeras tikėjosi, skatin- 
damas sūnų atvirai pasikalbėti apie lytinio gyvenimo paslaptis, 
bet netrukus jis suvokė, kad galėjo numatyti, jog Andželas 
to paklaus, ir kad protingo atsakymo į šį klausimą Andželui 
neabejotinai reikia labiau negu tiesos apie masturbaciją. 

— Aš turėjau draugę, Sent Klaude, — pasakė Homeras. — Ji 
su manimi elgėsi šiurkštokai. Kartais tiesiog priekabiaudavo. 
Buvo už mane vyresnė, be to, tada dar ir stipresnė! — pridūrė 
juokdamasis. 

— Tu rimtai? — paklausė Andželas; jis nesijuokė; gulėjo 
apsivertęs ant pilvo, pasirėmęs alkūnėmis, ir įdėmiai žiūrėjo 
į tėvą. 

— Na, mudu nebuvom labai panašūs, — tarė Homeras. — Tai 
buvo vienas iš tų atvejų, kai imama mylėtis anksčiau, negu 
susidraugaujama, kartais išvis nesusidraugaujama... o po kurio 
laiko nebesinori ir mylėtis. Aš ir pats nežinau, kaip reikėtų 
vadinti vėlesnius mūsų santykius. 

— Nori pasakyti, kad buvo nekokia pradžia? — paklausė 
Andželas. 

— Taigi, — tarė tėvas. 

— O kas atsitiko paskui? 

— Susipažinau su Voliu ir Kende, — atsargiai pasakė Ho- 
meras. — Tikriausiai būčiau vedęs Kendę — jeigu ji nebūtų 
ištekėjusi už Volio. Ji jau buvo beveik mano mergina, kurį 
laiką. Kai Volis buvo kare, kai mes nežinojom, ar jis dar gy- 

vas, — greitai paaiškino Homeras. — Volis su Kende man visada 
buvo labai artimi, o paskui — kai jau turėjau tave — pajutau, 
kad man daugiau nieko ir nereikia. 

Andželas Velzas vėl atsigulė ant nugaros ir įsistebeilijo į 
obels kamieną. 

— Tai tau iki šiol lyg ir patinka Kendė? — paklausė. — Dau- 
giau niekas nerūpi? 

— Lyg ir, — atsakė Homeras Velzas. — O tu ar pažįsti kokią 
mergaitę, kuri tau patiktų? — pasidomėjo tikėdamasis, kad 
pavyks pakeisti pokalbio temą. 

— Nė vienos, kuriai aš rūpėčiau, — tarė jo sūnus. — Na, visos 
mergaitės, apie kurias kartais galvoju, daug vyresnės ir į mane 
net nežiūri. 

— Netrukus viskas bus kitaip, — pasakė Homeras, bakste- 
lėdamas Andželui į pašonę; vaikinukas susirietė, pasivertė 
ant šono ir bakstelėjo tėvui. — Gana greitai, — toliau kalbėjo 
Homeras, — mergaitės turės stoti į eilę, kad galėtų į tave žvilg- 
telėti. — Jis čiupo Andželą už galvos ir juodu ėmė galynėtis. 
Šitokios imtynės Homerui būdavo proga pajusti artimą fizinį 
ryšį su sūnumi — nuo to laiko, kai Andželas pasidarė pernelyg 
drovus, kad leistųsi viešai apkabinamas ir bučiuojamas. Pen- 
kiolikos metų berniukui nesinori, kad tėvas suskystų, spaus- 
damas jį glėbyje, o eidamas imtynių juk neprarandi orumo; 
tai dar buvo galima daryti. Juodu taip smarkiai grūmėsi, ir 
juokėsi — ir taip garsiai šnopavo, — kad net neišgirdo, kaip prie 
jų priėjo Vernonas Linčas. 

— Ei, Homerai! — griežtai tarė Vernonas, spirtelėdamas po 
didžiuliu medžiu ant žemės besiraičiojantiems tėvui ir sū- 
nui — tarsi nedrąsiai mėgindamas išskirti susipjovusius šunis. 
Pamatę jį, stovintį prie pat jų, Homeras su Andželu taip ir su- 
stingo apsikabinę —tarytum būtų buvę užklupti darantys kažką 
nederama. — Jeigu liausies čia šėliojęs, — tarė Vernonas, — aš 
tau kai ką pasakysiu. 

— Man? — paklausė Homeras Velzas. 

— Ten tokia storulė. Sako, kad tave pažįsta. Prekyvietėj. 

Homeras nusišvpsojo. Jis pažinojo kelias prekyvietėje dir- 
bančias storules; pamanė, kad Vernonas kalba apie Didžiąją 
Dotę Taft arba Florensą Haid. Net Luizė Tobi per keletą pa- 
starųjų metų buvo gerokai priaugusi svorio. 

— Turiu galvoje, dar viena storulė, — paaiškino Vernonas. 
Jis jau ėjo atgal prie traktoriaus. — Sako, kad norėtų skinti 
obuolius. ir paklausė, ar tu čia dirbi. Ji tave pažįsta. 

Homeras iš lėto atsistojo; buvo ką tik persiritęs per išlindusią 
didžiosios obels šaknį ir užsigavęs šonkaulius. Be to, Andželas 
jam po marškiniais, ties nugara, buvo prikimšęs žolės. 

Dabar Andželas tarė tėvui: 

— Storulė, a? Apie storulę man berods nepasakojai? 

Kai Homeras atsisagstė marškinius, norėdamas išpurtyti 
žolę, Andželas bakstelėjo jam į nuogą pilvą. Tada Andželas ir 
pastebėjo, jog tėvas sensta. Jis tebebuvo tvirtas vyras, labai su- 
stiprėjęs nuo darbo soduose, bet virš jo džinsų diržo jau kyšojo 
šioks toks pilvukas, o per imtynes sušiauštuose plaukuose žilų 
sruogų buvo daugiau negu žolės. Homero akių kampučiuose 
buvo matyti kažkokie niūrūs šešėliai — Andželas pirmą kartą 
atkreipė į tai dėmesį. 

— Tėti? —švelniai tarė Andželas. — Kas ta moteris? — Tačiau 
tėvas žiūrėjo į jį apimtas panikos; pradėjo sagstytis marškinius, 
bet kreivai, Andželas turėjo jam padėti. — Juk ne ta prieka- 
biautoja, a? — dar mėgino juokauti Andželas — juodu su tėvu 
dažnai pajuokaudavo; tačiau dabar Homeras nepravėrė burnos, 
net nešyptelėjo. 

Maždaug pusė dėžių dar nebuvo iškrautos iš priekabos, bet 
Homeras toliau važiavo kaip patrakęs, vieną kitą dėžę tiesiog 
pamesdamas pakeliui. Netrukus priekaba ištuštėjo; į preky- 
vietę Homeras lėkė vieškeliu, nevingiavo per sodus. Vieškeliu 
galėjo važiuoti greičiau, nors pats visiems ūkio vairuotojams 
buvo liepęs be reikalo nesiartinti prie vieškelio — kad nebū- 
tų pavojaus susidurti su vasarą paplūdimio link skriejančiais 


automobiliais. 

Vaikams visada neišdildomą įspūdį daro tos svarbios akimir- 
kos, kai jie mato, kaip tėvai nusižengia savo pačių sugalvotoms 
taisyklėms. | 

— Manai, kad tai ji? — šūktelėjo Andželas tėvui. Jis išsiskėtęs 
stovėjo priekaboje, Homerui už nugaros, abiem rankomis įsi- 
kibęs į traktoriaus sėdynę. — Prisipažink, kad šiek tiek susijau- 
dinai, — pridūrė vaikinukas, bet Homeras atrodė paniuręs. 

Traktorių su priekaba Homeras pastatė prie sandėlių, šalia 
prekyvietės. 

— Gali pradėti krauti, — pasakė sūnui, tačiau taip lengvai 
Andželo neatsikratė. Vaikinukas paskui jį nuėjo į obuolių pre- 
kyvietę, kur Didžioji Dotė, Florensa ir Irena buvo apstojusios 
didžiulę, nepermaldaujamą Meloniją. 

— Čia ji, taip? — sušnibždėjo tėvui Andželas. 

— Sveika, Melonija, — tarė Homeras Velzas. Sustingusiame 
vasaros ore kurį laiką nebuvo girdėti nė garselio. 

— Kaip laikaisi, Saulele? — galiausiai paklausė Melonija. 

— Saulele! — apstulbo Didžioji Dotė. 

Net Andželas nejučia garsiai pakartojo tą žodį. Tik įsivaiz- 
duokite: jo tėvas — „Saulelė“! 

Bet Melonijos žvilgsnis, nors ji tiek metų troško pamatyti 
Homerą Velzą, dabar įsmigo ne į jį, o į Andželą. Melonija 
niekaip negalėjo atplėšti akių nuo berniuko. Homeras Velzas, 
malonios išvaizdos keturiasdešimt kelerių metų vyriškis, jai 
neatrodė labai panašus į tą Homerą Velzą, kurį ji pažinojo; už- 
tat Andželas ją tiesiog pribloškė. Ji nesitikėjo, kad bus šitaip pa- 
kerėta tokio kaip iš akies traukto jos kadaise pažinoto berniuko 
atvaizdo. Varešas Andželas kiek sutriko, pervertas banditiško 
Melonijos žvilysnio, bet jis buvo tikras jaunas džentelmenas, 
todėl žaviai nusišypsojo nepažįstamai moteriai. 

— Na, kas tu toks, tai jau aišku, — pasakė berniukui Melo- 
nija. — Atrodai panašesnis į savo tėvą, negu jis pats į save. — 
Didžioji Dotė ir kitos prekyvietės moterys gaudė kiekvieną 


Melonijos žodį. 

— Malonu, kad matai panašumą, — tarė Homeras Velzas, — 
bet sūnų aš įsivaikinau. 

Nejaugi Homeras Velzas taip nieko ir nesuvokė? Nejaugi 
ir po daugybės metų, per kuriuos ji patyrė nemažai skaudžių 
likimo smūgių, apaugo raumenimis ir taukais, buvo išduota ir 
neabejotinai paseno, žiūrėdamas į nuožmias, liūdnas Melonijos 
akis jis nemato, kad jos neįmanoma apgauti? 

— Įsivaikinai? — tarstelėjo Melonija, neatitraukdama gelsvai 
pilkų akių nuo Andželo. Ji nusivylė seniausiu savo draugu, po 
šitiek metų dar mėginančiu jai pameluoti. 

Kaip tik tada Kendė — pagaliau atsikračiusi Bakio Byno — 
įžengė į obuolių prekyvietę, pasiėmė iš ant pirmo prekystalio 
stovinčio krepšio vieną gravenštainą, atsikando nemažą kąsnį 
ir pastebėjusi, kad lyg ir niekas nedirba, priėjo prie nedidelės 
žmonių grupelės. 

Kadangi Kendei patogiausia buvo įsibrauti tarp Homero 
ir Andželo, ji tarp jų ir atsistojo; ir kadangi jos burna buvo 
pilna šviežio obuolio, jai pasidarė nesmagu, kai pamatė ne- 
pažįstamą moterį. 

— Labas! — šiaip taip pratarė ji Melonijai, kuri akimirksniu 
atpažino — Kendės veide —tuos kelis Andželo bruožus, kurių 
neprisiminė turėjus Homerą Velzą. 

— Čia Melonija, — pasakė Homeras Kendei, niekaip nega- 
linčiai nuryti kąsnio. Kadaise, ant sidro namų stogo, Kendė 
buvo išklausiusi Homero pasakojimą apie Meloniją. — Čia 
ponia Vortington, — sumurmėjo Homeras Melonijai. 

— Malonu susipažinti, — vargais negalais išspaudė Kendė. 

— Ponia Vortington? — tarė Melonija, o jos aštrios kaip lū- 
šies akys dabar lakstė tai nuo Andželo prie Kendės, tai nuo 
Andželo prie Homero Velzo. 

Tada iš raštinės į obuolių prekyvietę vežimėliu įvažia- 
vo Volis. | 

— Tai šiandien niekas taip ir nedirbs? — kaip visada drau- 
giškai paklausė jis. Pamatęs svetimą žmogų, prakalbo manda- 
giau: — O, labas! — tarė. 

— Labas, — atsakė Melonija. 

— Čia mano vyras, — sušvankštė Kendė, vis dar pilna burna 
obuolio. 

— Jūsų vyras? — tarė Melonija. 

— Čia ponas Vortingtonas, — murmtelėjo Homeras Velzas. 

— Visi mane vadina Voliu, — pasakė Volis. 

— Mudu su Melonija kartu gyvenome prieglaudoje, — pa- 
aiškino Homeras. 

— Tikrai? — susidomėjęs tarė Volis Melonijai. — Pui- 
ku! — pridūrė. — Tegu jie čia viską tau aprodo. Parodyk jai ir 
namą, — pasakė Homerui. — Gal norėtum paplaukioti? — pa- 
klausė Melonijos, kuri pirmą kartą gyvenime nežinojo nė ką 
atsakyti. — Dote? — kreipėsi Volis į Didžiąją Dotę Taft. — Su- 
skaičiuok, kiek bušelių 'Gravų' turim sandėlyje. Ten man 
skambina, nori užsisakyti. — Labai sklandžiai apsukęs vežimėlį, 
Volis jau riedėjo atgal į raštinę. 

— Rukšna žino, kiek turim, — tarė Florensa Haid. — Ką tik 
ten buvo. 

— Tada kas nors pakvieskite Rukšną, kad man pasaky- 
tų, — paliepė Volis. — Malonu susipažinti! — dar šūktelėjo 
Melonijai. — Lik vakarienės! 

Kendė vos nepaspringo, bet galiausiai nurijo kąsnį. 

— Ačiū! — sušuko Melonija Voliui pavymui. 

- Į raštinę ir iš jos Volis galėjo važinėti be niekieno pagal- 
bos, nes Everetas Taftas (prieš daugelį metų) buvo nuėmęs 
slenkstį ir dvivėres duris patvarkęs taip, kad jos varstytųsi į 
abi puses — kaip senovinių smuklių durys. Taigi Volis pro jas 
nesunkiai įvažiuodavo ir išvažiuodavo pats vienas. 

„Jis čia vienintelis didvyris“, — galvojo Melonija, žiūrėdama, 
kaip siūbuoja paskui vežimėlį užsivėrusios durys; jai buvo 
sunku susitvardyti, neduoti valios rankoms. Taip norėjosi pa- 
liesti Andželą, suspausti jį glėbyje — ji tiek metų troško, kad 
Homeras Velzas pakliūtų jai į rankas, tačiau dabar nežinojo, 
ką norėtų jam padaryti. Jautė, kad net jeigu staiga atsistotų 
ant visų keturių arba pritūptų, taikydamasi pulti, Homeras 

Velzas būtų pasirengęs; ji pastebėjo, kad ir jis sunkiai suvaldo 
rankas — pirštais tapšnoja sau per šlaunis. Bet skaudžiausia 
Melonijai buvo iš jo akių suprasti, kad jis jos nemyli; jis atrodė 
kaip kampe užspeistas žvėris — jo veide, kai juodu vienas kitą 
pamatė, Melonija neįžvelgė nei džiaugsmo, nei smalsumo. 
Paskui ji pagalvojo, kad jei tik prasižiotų, pamėgintų ką nors 
pasakyti, pirmiausia apie berniuką — kad jis tikrai ne našlai- 
tis! — Homeras Velzas sučiuptų ją už gerklės anksčiau, negu 
ji spėtų išrėžti visą tiesą. 

Visi tarytum pamiršo, kad Melonija atvažiavo — be kita 
ko — tikėdamasi įsidarbinti. Andželas tarė: 

— Gal pirmiausia norėtumėte apžiūrėti baseiną? 

— Na, plaukti aš nemoku, — atsakė Melonija, — bet būtų 
įdomu jį pamatyti. — Ji nusišypsojo Homerui, taip neįprastai 
ir širdingai — aiškiai parodydama savo kraupius dantis, — kad 
Homeras net sudrebėjo. Obuolys, kurio Kendė tik vieną kar- 
tą —tą nelemtą kąsnį — ir tebuvo atsikandusi, kaip koks švino 
gabalas svėrė suglebusią jos ranką. 

— Aš aprodysiu tau namą, — tarė Kendė. — Po to, kai An- 
dželas parodys baseiną. — Nesuvalgytas obuolys iškrito jai iš 
rankos, ir ji ėmė juoktis iš savęs. 

— Aš aprodysiu sodus, — sumurmėjo Homeras. 

— Sodų gali man nerodyti, Saulele, — pasakė Melonija. — Aš 
jau mačiau daugybę sodų. 

— O, — tarė Homeras. 

— Saulelė, — bejausmiu balsu pakartojo Kendė. 

Kai jie visi jau ėjo namo bei baseino link, Andželas kumšte- 
lėjo tėvui į nugarą; Andželui vis dar atrodė, kad toks netikėtas 
viešnios apsilankymas — įdomi ir smagi staigmena. Homeras 
grįžtelėjo į sūnų ir suraukė antakius, bet Andželą tai dar labiau 
pralinksmino. Kol berniukas Melonijai rodė baseiną — atkeip- 
damas jos dėmesį į nuožulnų takelį Volio vežimėliui, — Kendė 
su Homeru jos laukė virtuvėje. 

— Ji žino, — pasakė Homeras Kendei. 

— Ką? — paklausė Kendė. — Ką ji žino? 

— Melonija žino viską, — pareiškė Homeras Velzas, jau kone 
apimtas transo, lyg būtų prisiuostęs eterio. 

— Iš kur ji gali žinoti? — nustebo Kendė. — Ar tu jai 
pasakei? 

— Nebūk juokinga, — tarė Homeras. — Ji tiesiog žino — ji 
visada viską žino. 

— Tai tu nebūk juokingas, — pyktelėjo Kendė. 

— Volis puikiai plaukioja, — paaiškino Melonijai Andže- 
las. — Kai maudomės vandenyne, jį tik reikia nunešti toliau 
nuo kranto, už lūžtančių bangų. Aš jau galiu jį nešioti. 

— Tu gražus vaikinas, — pasakė Andželui Melonija. — Gra- 
žesnis, negu buvo tavo tėvas. 

Andželas susidrovėjo; nusisukęs pamatavo baseino vandens 
temperatūrą. 

— Šiltas, — tarė. — Gaila, kad nemokate plaukti. O gal pa- 
būkite sekliajame gale? Arba aš galėčiau pamokyti jus plūdu- 
riuoti. Mano tėtį plaukti išmokė Kendė.' 

— Neįtikėtina, — murmtelėjo Melonija. Ji užlipo ant tram- 
plino ir truputį pasisūpavo; visai nesmarkiai, bet lenta iškart 
nulinko beveik iki pat vandens. — Lažinuos, kad jeigu įkris- 
čiau, tu pajėgtum mane išgelbėti, — pasakė Andželui, kuris 
niekaip nesuprato, ar ta dručkė su juo flirtuoja, ar nori jį 
išgąsdinti — ar tik šiaip kvailioja, neturėdama ką veikti. Pa- 
skui Andželui į galvą atėjo mintis, kad kaip tik tuo ši moteris 
ir įdomi: į ją žiūrėdamas jauti, kad ji bet kurią akimirką gali 
nežinia ką padaryti. 

— Gal ir pajėgčiau jus išgelbėti, jei skęstumėte, — atsargiai 
tarė Andželas. Bet Melonija jau traukėsi nuo tramplino galo; 
ant linguojančios lentos jos eisena atrodė veržli ir spyruok- 
liuojama, kaip stambiųjų kačių šeimos gyvūnų. 

— Neįtikėtina, — pakartojo Melonija, apžvelgdama viską 
aplinkui. 

— Gal dabar norite apžiūrėti namą? — paklausė Andželas. 


Jam šalia Melonijos jau darėsi neramu. 

— Tai bent namelis! — pasakė Melonija Kendei, kai ši aprodė 
jai pirmą aukštą; Homeras nusivedė Meloniją į viršų. Korido- 
riuje tarp Homero ir Andželo kambarių Melonija Homerui 
sušnibždėjo: — Oho, tu čia neblogai pasitvarkei. Kaip tau tai 
pavyko, Saulele? — Kaip ji rijo jį gelsvomis savo akimis! — Ir 
koks puikus vaizdas! — dar pridūrė, sėdėdama ant plačios lovos 
ir žiūrėdama pro langą. 

Kai Melonija pasakė, kad norėtų užeiti į vonios kambarį, 
Homeras nulipo žemyn pasišnekėti su Kende, tačiau ten te- 
besisukiojo Andželas — vis dar džiugiai nusiteikęs ir nesitve- 
riantis smalsumu. Kraupoka tėvo jaunystės draugė berniukui 
buvo padariusi tikrai neišdildomą įspūdį; anksčiau Andželas 
vis suko galvą, niekaip nesuvokdamas, kodėl jo tėvas pasirinko 
tokį vienišiaus gyvenimą, o dabar, kai apsireiškė ta šiurpi pra- 
eities šmėkla, jam viskas atrodė daug aiškiau. Jei ši grėsminga 
moteris buvo pirma tėvo partnerė, tai gal ir galima suprasti 
(bent jau taip manė Andželas), kodėl tėvas daugiau nebenorėjo 
užmegzti tokių ryšių. 

Melonija berods ilgokai neišėjo iš vonios, ir Homeras Velzas 
jautėsi jai dėkingas už tą laiką; jis tikėjosi spėsiąs kaip nors 
įkalbėti Kendę su Andželu grįžti į darbą, palikti jį vieną su 
Melonija. 

— Juk ji nori įsidarbinti, — įtaigiai pasakė jis. — Man reikia 
truputį pasišnekėti su ja, vienam. 

— Įsidarbinti, — pratarė Kendė — vėl siaubo perkreiptu veidu, 
nuo tos minties net sužvairuodama gražiomis savo akimis. 

Veidrodžiai Melonijai niekada nebuvo palankūs, o Homero 
vonios veidrodis pasirodė esąs ypač žiaurus. Melonija greitai 
apžiūrėjo vaistų spintelę; kai kurias tabletes sumetė į kloze- 
tą — šiaip sau, be jokios priežasties. Paskui ėmė iš paprasto 
metalinio dėklo mėtyti skutimosi peiliukus; niekaip negalėjo 
liautis, kol išmėtė visus. Kai mėgino vieną paimti nuo grindų, 
įsipjovė pirštą. Čiulpdama tą pirštą pirmą kartą ir pažiūrėjo 
į save veidrodyje. Kitoje rankoje laikydama peiliuką, žvelgė 

į keturiasdešimt kelerius veide įsirėžusius metus. O, ji nie- 
kada neatrodė patraukli, niekada nebuvo miela, užtat buvo 
labai pavojinga; dabar tokia nebesijautė. Priglaudė skutimosi 
peiliuką prie vieno padribusio paakio; užmerkė tą akį, tarsi 
pati ta akis būtų bijojusi išvysti, ką ji tuoj padarys. Bet ne- 
padarė nieko. Po kurio laiko padėjo peiliuką ant prausyklės 
krašto ir pravirko. 

Vėliau rado žiebtuvėlį; tikriausiai jį Homero vonios kamba- 
ryje paliko Kendė; Homeras juk nerūko; Volis negali laipioti 
laiptais. Žiebtuvėliu Melonija kiek patirpdė Homero dantų 
šepetuko kotelį; į tą vietą, kuri labiausiai suminkštėjo, įstatė 
skutimosi peiliuką ir palaukė, kol kotelis vėl sustingo. Paskui 
tvirtai suėmė šepetuką už galvutės ir pagalvojo, jog turi visai 
neblogą ginklą, nors ir nedidelį. 

Tada pamatė prieš penkiolika metų Sent Klaudo globos 
tarybos atsiųstą anketą; popierius buvo toks senas, jog Melo- 
nija jį palietusi išsigando, kad jis neplyštų. Kaip tie klausimai 
sumaišė jai protą! Ji įmetė dantų šepetuką su įstatytu peiliukų 
į prausyklę, po akimirkos vėl jį paėmė, kiek palaikiusi įdėjo 
į vaistų spintelę, paskui iš ten išėmė. Vieną kartą susivėmė ir 
du kartus nuleido klozeto vandenį. 

Antrame aukšte, vonioje, Melonija buvo ilgai. Kai nulipo 
žemyn, Homeras jos laukė virtuvėje; būdama viena ji kelissyk 
pakeitė savo nusistatymą — turėjo laiko susivokti, ką iš tikrųjų 
jaučia, radusi Homerą tokioje aplinkoje, patekusį į tokią, jos 
supratimu, šlykščią padėtį. Gal kelias minutes ji ir džiaugėsi, 
kad jį taip sutrikdė, bet nulipusi į pirmą aukštą nebejautė 
jokio pasitenkinimo; jos nusivylimas Homeru Velzu dabar 
buvo didesnis net už neblėstantį pyktį — skaudumu kone pri- 
lygstantis sielvartui. 

— Man kažkodėl atrodė, kad tu užsiimsi kokiais nors gerės- 
niais darbais, o ne dulkinsi vargšo invalido žmoną ir apsimėti- 
nėsi, jog tavo vaikas yra ne tavo, — pasakė Melonija Homerui 


Velzui. — Kas jau kas, tik ne tu, našlaitis, — pridūrė. 

— Viskas ne visai taip, — buvo bepradedąs teisintis Ho- 
meras, bet Melonija papurtė didžiulę savo galvą ir nusuko 
žvilgsnį į šalį. 

— Turiu akis, — tarė. — Matau, kaip čia viskas yra — įklimpai į 
mėšlą. Paprasčiausią viduriniosios klasės mėšlą — visi svetimau- 
ja ir meluoja vaikams. Ir tu! Kas galėjo pamanyti? — pareiškė 
Melonija. Rankas ji laikė kišenėse; paskui ištraukė ir sunėrė 
už nugaros; po kurio laiko vėl susikišo į kišenes. Kaskart, vos 
jos rankoms sujudėjus, Homeras krūpčiojo. 

Homeras Velzas seniai numanė, kad Melonija gali jį pulti; ji 
buvo karinga; tačiau tokio puolimo jis nesitikėjo. Vylėsi kada 
nors — kai ji pasirodys — būsiąs jai lygus, bet dabar suprato 
niekada neprilygsiąs Melonijai. 

— Manai, aš čia tirpstu iš pasitenkinimo tave gėdindama? — 
paklausė ji. — Manai, visą laiką tavęs ieškojau vien tam, kad 
sugadinčiau tau nuotaiką? 

— Nežinojau, kad manęs ieškai, — pratarė Homeras Velzas. 

— Man atrodė, jog tave pažįstu, bet matau, kad klydau, — pa- 
sakė Melonija. Žiūrėdamas į ją, Homeras Velzas staiga suvokė, 
kad ir jis klydo manydamas, jog pažįsta Meloniją. — Visada 
maniau, kad ilgainiui pasidarysi toks pat kaip senis. 

— Kaip Larčas? — paklausė Homeras. 

— Žinoma, kaip Larčas! — šiurkščiai atkirto Melonija. — Ne- 
abejojau, kad būsi toks... na, toks misionierius. Toks nosį 
užrietęs geradarys. 

— Man Larčas toks neatrodo, — tarė Homeras. 

— Nepradėk čia pūstis! — riktelėjo Melonija; mėsingas jos 
veidas buvo šlapias nuo ašarų. — Nosį tai tu užrietei — dėl to 
aš neklydau. Bet misionierium netapai. Tu tikras šliužas! Už- 
taisei vaiką bobai, kurios išvis neturėjai dulkint, ir net nedrįsai 
pasakyt tiesos savo sūnui. Tai bent misionierius! Labai drąsus, 
ar ne? Mano manymu, Saulele, taip elgiasi šliužas, — rėžė 
Melonija. 

Paskui ji išėjo; nė neužsiminusi apie darbą; Homeras taip ir 
nespėjo jos paklausti, kaip ji gyveno visus tuos metus. 

Jis užlipo į antrą aukštą, užsidarė vonios kambaryje ir išsi- 
vėmė; paskui prisileido pilną prausyklę šalto vandens ir pa- 
nardino galvą, bet vis tiek kažkas joje tebetvinkčiojo. Šimtas 
septyniasdešimt penki svarai tiesos prislėgė jam veidą, kaklą, 
krūtinę — jis vos galėjo kvėpuoti, visą kūną pervėrė skausmas. 
Burnoje buvo likęs vėmalų skonis; Homeras norėjo išsiva- 
lyti dantis, bet nepamatęs peiliuko įsipjovė delną. Viršuje, 
iki juosmens, jis jautėsi beveik toks pat paralyžiuotas, koks, 
žinojo, Volis jaučiasi apačioje. Siekdamas šalia dušo kabinos 
durų kabančio rankšluosčio, staiga pastebėjo, kas dar negerai, 
kas dingo iš vonios kambario: neužpildyta anketa, kurios jis 
taip ir negrąžino Sent Klaudo globos tarybai. Homerui Velzui 
nereikėjo ilgai galvoti, kad įsivaizduotų, kaip Melonija gali 
atsakyti į kai kuriuos klausimus. 

Apimtas šios naujos baimės, jis akimirksniu liovėsi gailėjęs 
savęs. Tučtuojau paskambino į prieglaudą; ten ragelį pakėlė 
seselė Edna. 

— (O, Homerai! —sušuko ji, baisiausiai patenkinta, kad girdi 
jo balsą. 

— Tai labai svarbu, — tarė Homeras. — Mačiau Meloniją. 

— O, Meloniją! — linksmai riktelėjo seselė Edna. — Ponia 
Grogan labai apsidžiaugs! 

— Melonija turi anketą, —toliau kalbėjo Homeras. — Būtinai 
pasakykite daktarui Larčui — aš nemanau, kad tai gera žinia. 
Tą seną globos tarybos anketą. 

— Vajetau, — sudejavo seselė Edna. 

— Ji, žinoma, gali jos ir nepildyti, — tarė Homeras, — bet, 
šiaip ar taip, ją turi — ir ten parašyta, kur reikia siųsti, ant to 
paties lapo. O aš net nežinau, kur ji dabar; nežinau ir iš kur 
atvyko. 

— Ar ji ištekėjusi? — paklausė seselė. Edna. — Ar laiminga? 

„Dievulėliau“ — pagalvojo Homeras Velzas. Seselė Edna 
kalbėdama telefonu visada rėkdavo visa gerkle; ji buvo tokia 
sena, kad tegalėjo prisiminti tik tuos laikus, kai ryšys būdavo 
labai prastas. 

— Tiesiog pasakykite daktarui Larčui, kad Melonija turi 
anketą. Pamaniau, kad jam reikėtų žinoti, — tarė Homeras 
Velzas. 

— Taip, taip! — sušuko seselė Edna. — Bet ar ji laiminga? 

— Nemanau, — pasakė Homeras. 

— Vajetau. 


— Maniau, ji liks vakarienės, — tarė Volis, patiekdamas 
kardžuvę. 

— O aš maniau, kad ji nori čia įsidarbinti, — pasakė An- 
dželas. 

— Kuo ji apskritai užsiima? — paklausė Volis. 

— Jei norėjo skinti obuolius, — garsiai pamąstė Kendė, —tai, 
matyt, ne kažin kuo. 

— Vargu ar jai iš tikrųjų reikėjo darbo, — tarė Homeras. 

—Ji tik norėjo aplankyti tave, tėti, — pareiškė Andželas; Volis 
nusijuokė. Andželas Voliui buvo pasakęs, kad Homeras kadaise 
draugavo su Melonija, ir Voliui tai atrodė labai juokinga. 

— Galvą guldau, kad tėvas tau nieko nepasakojo apie Debrą 
Petigru, vaikine, — tarė Andželui Volis. 

— Liaukis, Voli, — sudraudė jį Kendė. — Tai nebuvo rimta. 

— Kai ką praleidai, — pasakė tėvui Andželas, pagrūmodamas 
pirštu. 

— Taip, — prisipažino Homeras. — Bet Debra Petigru buvo 
tik šiaip sau. 

— Susitikinėdavom keturiese, — pradėjo pasakoti Andželui 
Volis. — Tavo seniui paprastai atitekdavo užpakalinė sėdynė. 

— Gana. Voli! — tarė Kendė. Homerui ir Andželui ji buvo 
prikrovusi per daug šparagų; dabar turėjo šiek tiek pasiimti 
atgal, kitaip nebūtų užtekę Voliui arba jai pačiai. 

— Gaila, kad nematei savo senio, kai jis pirmą kartą Žiūrėjo 
filmą, — pasakė Volis Andželui. — Jis nežinojo, kam reikalingi 
įvažiuojamieji kino teatrai! 

— Gal ir Andželas nežino, kam jie reikalingi! — pyktelėjo 
ant vyro Kendė. 

— Aišku, kad žinau! — juokdamasis tarė Andželas. 

— Aišku, kad žino! — nusijuokė ir Volis. 

— Nežino tik beduinai, — pasakė Homeras Velzas, irgi mė- 
gindamas pajuokauti. 

Po vakarienės jis padėjo Kendei suplauti indus; Andželas 
su Pitu Haidu važinėjosi po sodus; pavakarieniavę berniukai 
dažnai, beveik kiekvieną vakarą, šitaip žaisdavo — stengdavosi 
iki tamsos pervažiuoti visus sodus. Sutemus Homeras neleis- 
davo jiems važinėtis tarp medžių — juo labiau kai soduose jau 
buvo išdėliotos dėžės obuoliams. 

Volis mėgdavo prieblandoje pasėdėti prie baseino. Pro 
virtuvės langą Homeras su Kende matė jį sėdintį vežimėlyje; 
jis buvo atlošęs galvą, lyg įsispoksojęs į dangų, bet iš tikrųjų 
stebėjo virš sodo, vadinamo Gaidžio Kalva, įvijai sklendžiantį 
vanagą —keletas mažesnių paukščių visaip lindo prie to vanago, 
skraidžiojo pavojingai arti jo, mėgino jį nuvilioti. 

— Laikas jam pasakyti, — tarė Homeras Kendei. 

— Ne, būk geras, — paprašė Kendė; ji kyštelėjo ranką Ho- 
merui, besidarbuojančiam prie kriauklės, pro pašonę ir įmetė 
į muiliną vandenį groteles, ant kurių kepė kardžuvė. Grotelės 
buvo taukuotos ir visos aplipusios suanglėjusiais žuvies gabalė- 
liais, bet Homeras Velzas tuoj pat išsitraukė jas iš vandens — ne- 
laukdamas, kol bent kiek pamirks, — ir ėmė šveisti. 

— Laikas visiems viską papasakoti, — pasakė jis. — Daugiau 
nelauksime ir nežiūrėsime, kas bus. 

Stovėdama už jo, Kendė apkabino jį per klubus; įkniaubė 
veidą jam tarp menčių, bet jis jos neapglėbė — net neatsisuko. 
Toliau šveitė groteles. 

— Mudu viską aptarsime, padarysime taip, kaip tu nori, —tarė 
Homeras. — Jei norėsi, galėsi būti su manimi, kai aš pasakysiu 
Andželui; ir aš, jei norėsi, būsiu su tavimi, kai pasakosi Voliui. 
Kad ir kaip tu norėsi tai padaryti, aš neprieštarausiu, — pri- 
dūrė. 

Kendė iš visų jėgų spaudė jį glėbyje. bet jis tik šveitė ir 
šveitė groteles. Ji vėl įkniaubė veidą jam tarp menčių ir įkando 
į nugarą. Dabar jis turėjo atsisukti; turėjo ją atstumti. 

— Kai tu tai padarysi, Andželas manęs nekęs! — sušuko 
Kendė. 

— Andželas negali tavęs nekęsti, — pasakė jai Homeras. — An- 
dželui tu visada buvai tas, kas iš tikrųjų ir esi — gera motina. 

Kendė rankose laikė žnyples, kuriomis dėjo į lėkštes špa- 
ragus, ir Homerui smilktelėjo mintis, kad ji gali jį pulti, bet 
ji tik imliojo tas žnyples iš vienos rankos į kitą, čia jas pra- 
žiodydama, čia vėl suspausdama. 

— Manęs nekęs Volis! — liūdnai tarė Kendė. 

— Juk visada man šnekėjai, kad Volis žino, — pasakė Homeras 
Velzas. — Volis tave myli. 

— O tu manęs nebemyli, taip? — paklausė Kendė; staiga ji 
pravirko; metė į Homerą šparagų žnyples, paskui sugniaužė 
kumščius ir prispaudė juos prie šlaunų. Apatinę lūpą prikando 
taip smarkiai, kad net ištryško kraujas; kai Homeras norėjo 
atsargiai nušluostyti Kendei lūpą švaria indų pašluoste, Kendė 
nustūmė jį šalin. 

— Myliu, bet mes jau daromės blogi žmonės, — pasakė 
Homeras. 

Kendė treptelėjo koja. 

— Mes nesam blogi žmonės! — suriko. — Stengiamės elgtis 
taip, kaip visiems geriausia, kad nieko neįskaudintume! 

— Elgiamės negerai, — tarė Homeras Velzas. — Laikas pa- 
sielgti taip, kaip reikia. 

Kendė išsigandusi žvilgtelėjo pro langą; anapus baseino, 
ties giliojo galo kampu, Volio nebebuvo. 

— Pasikalbėsime vėliau, — sušnibždėjo ji Homerui. Pa- 
griebusi kažkieno stiklinėje likusį ledo kubelį, prisidėjo prie 
apatinės lūpos. — Susitiksime prie baseino. 

— Negalime apie tai kalbėtis prie baseino, — pasakė Ho- 
meras. 

— Tada sidro namuose, — šnipštelėjo Kendė; ji visur dairėsi 
Volio — nežinojo, pro kurias duris jis tuoj įvažiuos. 

— Gal negerai būtų susitikti ten, — tarė Homeras Velzas. 

— Tiesiog išeik pasivaikščioti! — šiurkštokai paliepė Ken- 
dė. — Tu eisi ten vienu keliu, o aš kitu — ir susitiksime, velniai 
griebtų! — Ji jau buvo spėjusi užsidaryti vonios kambaryje, kai 
Homeras išgirdo Volį įvažiuojant pro terasos duris. 

Kendei labai pravertė speciali vonios įranga, ypač invalido 
vežimėlio aukštyje įtaisyta prausyklė — kaip kokiame vaikų 
darželyje, arba Sent Klaudo našlaičių prieglaudoje (staiga prisi- 
minė). Klūpodama ant vonios kambario grindų, Kendė laikė 
galvą virš prausyklės; atsukusi čiaupą, pakreipė veidą į šoną; 
šaltas vanduo nenutrūkstama srove bėgo jai ant lūpos. 

— Kaip indai? — paklausė Volis Homero, tebešveičiančio 
groteles. 

— Šįkart labai taukuoti, — atsakė Homeras. 

— Užjaučiu, — nuoširdžiai tarė Volis. — Kur Kendė? 

— Turbūt vonioje. 

— O, —tarstelėjo Volis. Jis nuvažiavo į virtuvės kampą, kur 
ant grindų gulėjo žnyplės ir keli perlūžę šparagų stiebeliai. 
Pasilenkęs paėmė žnyples ir padavė prie kriauklės stovinčiam 
Homerui. — Gal nori nulėkti pažiūrėti kelių paskutinių padavi- 
mų? — paklausė Homero. — Tegu Kendė suplauna tuos sušiktus 
indus. — Tai pasakęs Volis išriedėjo iš virtuvės; jis laukė kieme, 
prie keliuko, kol Homeras automobiliu privažiavo arčiau. 

Juodu važiavo Kendės visureigiu, nepakėlę viršaus. Vežimė- 
lio neėmė; tai buvo Mažosios beisbolo lygos rungtynės, per 
tokias rungtynes Homeras visureigiu privažiuodavo prie pat 
užribio linijos ir juodu stebėdavo žaidimą sėdėdami automo- 
bilyje. Visas miestelis didžiavosi apšviečiama beisbolo aikšte, 
nors rengti Mažosios lygos rungtynes sutemus atrodė tikra 
kvailystė; maži vaikais negalėdavo laiku eiti miegoti, be to, 
aikštės apšvietimas buvo ne toks jau geras — niekas neįžiūrėda- 
vo smūgių iš namų bazės ir tolimų baudos metimų. Mažučiai 
vidinio lauko žaidėjai pražiopsodavo aukštus padavimus. Bet 
Voliui patikdavo stebėti žaidžiančius vaikus; kai žaidė Andže- 


las, Volis nepraleido nė vienų rungtynių. Dabar Andželas jau 

buvo per didelis žaisti Mažojoje lygoje, o žiūrėti, kaip rung- 
tyniauja kiti, Andželui atrodė nežmoniškai nuobodu. | 

Kai Homeras su Voliu privažiavo prie aikštės, rungtynės 
jau buvo beveik pasibaigusios, ir Homeras lengviau atsiduso 
(jis nemėgo beisbolo). Padavinėjo kažkoks baisiai susirūpinęs 
dručkis — taip ilgai taikydamasis, kad galėjai pamanyti, jog 
laukia, kol visai sutems (arba kol galutinai suges žibintai), ir 
atmušėjas išvis nebematys kamuoliuko. 

— Žinai, ką aš labai norėčiau vėl daryti? — tarė Volis Ho- 
merui Velzui. 

— Ką? — paklausė Homeras, bijodamas išgirsti atsakymą. 
Gal Volis norėtų vėl vaikščioti? O gal jis pasakys: „Norėčiau 
mylėti savo žmoną — štai ką“? 

Bet Volis tarė: 

— Skraidyti. Labai norėčiau vėl skraidyti. Vėl būti ten. — Vo- 
lis žiūrėjo ne į beisbolą žaidžiančius vaikus, o į kažką tamsiame 
danguje, virš aukštų aikštės žibintų. — Aukštai, virš visko, — pa- 
sakė. — Būtent toks apimdavo jausmas. 

— Niekada to nepatyriau, — tarė Homeras Velzas. 

— Dieve mano, tikrai! — sušuko nuoširdžiai apstulbęs Vo- 
lis. — Tikrai, tu niekada neskraidei! Dievulėliau, tau patiktų. 
Turime kaip nors paskraidyti. Ir Andželui būtų smagu, — pri- 
dūrė. — Labiausiai norėčiau vėl skraidyti. 

Kai rungtynės pasibaigė ir juodu važiavo namo, Volis iš- 
tiesė ranką, suėmė pavarų perjungimo svirtį ir truktelėjo ją į 
neutralią padėtį. 

— Išjunk variklį, — pasakė Homerui. — Truputį pariedė- 
kim. — Homeras pasuko raktelį ir visureigis toliau sklendė 
be garso. — Išjunk ir žibintus, — tarė Volis. — Tik trumpam. — 
Homeras Velzas išjungė ir žibintus. Priešakyje juodu matė 
didžiojo Vandenyno Vaizdo namo šviesas, be to, abu puikiai 
žinojo kelią, todėl kurį laiką jautėsi gana saugūs, tamsoje 
riedėdami į pakalnę, bet paskui sušmėžavo medžiai, užstojo 
apšviestą namą, kelyje atsirado kažkokia nežinoma dauba. Tą 
akimirką juodu pamanė, kad pasiklydo, galbūt nulėkė nuo 

kelio, tiesiai į tamsią medžių tankmę, taigi Homeras Velzas 
vėl įjungė žibintus. 

— Šiek tiek paskridom, — tarė Volis, kai jie įsuko į prie namo 
vedantį keliuką; priekyje, ryškioje žibintų šviesoje, suspindo 
jų paliktas vežimėlis. Kai Homeras nešė Volį iš visureigio į 
vežimėlį, Volis abiem rankom apsikabino jo kaklą. — Nemanyk, 
kad nesijaučiu tau dėkingas už viską, ką padarei, brolau, — pa- 
sakė Volis Homerui, labai švelniai sodinančiam jį į vežimėlį. 

— Ai, liaukis, — tarstelėjo Homeras. 

— Ne, aš nejuokauju. Žinau, kiek daug dėl manęs padarei, 
tik paprastai neturiu progos pasakyti, koks iš tikrųjų esu tau 
dėkingas, — tarė Volis. Ir pabučiavo Homerą tiesiai į tarpuakį; 
Homeras atsitiesė, aiškiai susidrovėjęs. 

— Tu tai tikrai viską dėl manęs padarei, Voli, — pasakė Home- 
ras, bet Volis tik mostelėjo ranka; jis jau važiavo namo link. 

— Tai ne tas pats, brolau, — tarė Volis, ir Homeras nuėjo 
pastatyti visureigio į vietą. 

Tą vakarą, kai Homeras paguldė Andželą į lovą, Andželas 
pasakė: 

— Supranti, tu jau neprivalai kasvakar užeiti manęs ap- 
kamšyti. 

— Darau tai ne todėl, kad privalau, — tarė Homeras. — Man 
tai patinka. 

— Žinai, apie ką vis galvoju? — toliau kalbėjo Andželas. 

— Apie ką? — paklausė Homeras, vėl bijodamas išgirsti at- 
sakymą. 

— Manau, tau reikėtų pamėginti susirasti kokią draugę — at- 
sargiai pasiūlė Andželas. Homeras nusijuokė. 

— (Gal kada nors, kai susirasi tu, susirasiu ir aš, — tarė Ho- 
meras. 

— Žinoma, galėtume susitikinėti keturiese! - nudžiugo 
Andželas. 

— Mano bus užpakalinė sėdynė, — pareiškė Homeras. 

— Gerai, nes aš, šiaip ar taip, norėsiu vairuoti, — sutiko 
Andželas. 


--— 7 aaav "PILA TIA“, 


— Netrukus tu jau labiau norėsi daryti ką kita, o ne vairuo- 
ti, — pasakė jam tėvas. 

— Tikriausiai! — juokdamasis sušuko Andželas. Paskui jis 
paklausė: — Ar Debra Petigru buvo tokia pat stora kaip Me- 
lonija? 

— Ne! —atsakė Homeras. — Atrodė putloka, bet tokia stora 
nebuvo — bent jau tada, kai ją pažinojau. 

— Didžiosios Dotės Taft sesuo tikrai negalėjo būti labai 
smulki, — tarė Andželas. 

— Na, aš ir nesakiau, kad ji buvo smulki, — priminė jam 
Homeras, ir juodu nusikvatojo. Tai buvo viena iš tų linksmų 
akimirkų, kai Homeras galėjo pasilenkti ir pabučiuoti sūnų —į 
tarpuakį, kaip jį patį buvo ką tik pabučiavęs Volis. Homerui 
patikdavo bučiuoti Andželą į tą vietą, nes tada jis užuosdavo 
sūnaus plaukų kvapą. 

— Labanakt, myliu tave, — tarė Homeras. 

— Ir aš tave myliu. Labanakt, tėti, — atsakė Andželas, bet 
kai Homeras jau buvo beeinąs pro duris, Andželas dar pa- 
klausė: — Ką tu myli labiausiai? 

— Tave, — pasakė sūnui Homeras. — Labiausiai myliu tave. 

— O po manęs? — paklausė Andželas Velzas. 

— Kendę ir Volį, —atsakė Homeras, stengdamasis abu šiuos 
vardus ištarti kaip vieną. 

— O pojų? 

— Na, tikriausiai daktarą Larčą — ir visus juos ten, Sent 
Klaude. 

— O ką tu geriausia esi padaręs? — paklausė Andže- 
las tėvo. 

— Geriausia yra tai, kad turiu tave, — švelniai tarė Homeras. 

— O dar? 

— Na, dar turbūt tai, kad susipažinau su Kende ir Voliu. 

— Tiesiog tai, kad su jais susipažinai? 

— Taip. 

— Dar? — primygtinai klausinėjo Andželas. 

— Kadaise išgelbėjau vienai moteriai gyvybę, — pasakė Ho- 
meras. — Daktaras Larčas buvo išvažiavęs. Tą moterį tampė 
traukuliai. 

—Jau pasakojai, —tarė Andželas. Jam nelabai rūpėjo tai, kad 
jo tėvas buvo puikiai parengtas daktaro Larčo padėjėjas; apie 
abortus Homeras sūnui neužsimindavo. — Dar? — paklausė 
Andželas. 

„Pasakyk jam dabar, — mintyse paragino save Homeras 
Velzas, — papasakok viską.“ Tačiau jis neišdrįso to padaryti, 
tik tarė: 

— Daugiau, tiesą sakant, nieko. Aš ne didvyris. Nesu padaręs 
nieko labai gero, visiškai nieko. 

— Viskas gerai, tėti, — linksmai pasakė Andželas. — La- 
banakt. 

— Labanakt, — tarė Homeras Velzas. 

Nulipęs į pirmą aukštą, jis nesuprato, ar Volis su Kende 
jau miega, ar Volis atsigulė vienas; jų miegamojo durys buvo 
uždarytos, ir po jomis nebuvo matyti šviesos ruoželio. Bet 
kažkas buvo palikęs šviesą virtuvėje; tebedegė ir prie para- 
dinių durų vedančio keliuko gale ant stulpo įtaisytas lauko 
žibintas. Homeras nuėjo į šalia obuolių prekyvietės esančią 
raštinę peržiūrėti pašto; kai raštinėje degs šviesa, Kendė žinos, 
kur jis. O jeigu ji jau sidro namuose, jis galės ten eiti tiesiai 
iš raštinės; tokiu atveju būtų apdairu raštinėje palikti uždegtą 
lempą — jis užgesins ją tik grįždamas iš sidro namų. Taigi Vo- 
lis, jei pabus ir pamatys šviesą, pamanys, kad Homeras arba 
Kendė ten tebedirba. 

Radęs siuntinį iš Sent Klaudo, atgabentą tą pačią dieną, 
kai apsilankė Melonija, Homeras išsigando. Iš pradžių net 
nenorėjo jo išvynioti. „Turbūt senis atsiuntė man klizmų 
pūslių!“ — pagalvojo Homeras Velzas. Jis apstulbo, pamatęs 
juodą odinį gydytojo lagaminėlį;, lagaminėlio oda buvo gerokai 
apsitrynusi ir ištežusi, o žalvarinė sagtis taip patamsėjusi, kad 
dabar blizgėjo ne ką labiau negu kokio seno balno pavaržų 

sagtelės, tačiau kaip tik todėl, kad lagaminėlis buvo toks senas 


ir nudrengtas. ant jo ypač ryškiai švietė auksiniai inicialai. 
ES: 


Homeras Velzas atsegė lagaminėlį ir pauostė jo vidų, giliai 
įtraukdamas oro; tikėjosi užuosiąs sodrų, vyrišką senos odos 
aromatą, tačiau jis buvo sumišęs su aitriu, tarsi moterišku eterio 
kvapu. Kaip tik tada — staiga dvelktelėjus tam kvapui — Ho- 
meras Velzas lyg ir pajuto kažkokią daktaro Larčo sukurtos 
naujos Fazio Stouno esybės dalelę. 

„Daktaras Stounas', — garsiai ištarė Homeras, prisiminęs, 
kaip kartą Larčas kreipėsi į jį kaip į Fazį. 

Jis nenorėjo eiti atgal į namą padėti to gydytojo lagaminė- 
lio; kita vertus, nenorėjo ir palikti jo raštinėje; pamanė, kad 
grįžęs užgesinti šviesos gali jį čia pamiršti. Be to, svarbiausia 
gero gydytojo lagaminėlio ypatybė yra ta, kad jį labai patogu 
nešiotis. Todėl Homeras ir pasiėmė jį eidamas į sidro namus. 
Lagaminėlis, žinoma, buvo tuščias — Homerui tai neatrodė 
gerai, — taigi jis pakeliui nusiskynė keletą gravenštainų bei 
porą ankstyvųjų makų ir įsimetė į lagaminėlį. Obuoliai, be 
abejo, ritinėjosi pirmyn atgal; jausmas buvo ne visai toks, 
koks turėjo būti. „Daktaras Stounas“, —sumurmėjo Homeras 
kinkuodamas galva, žerglodamas per aukštą žolę. 

Kendė jau kurį laiką jo laukė, ganėtinai ilgai, todėl atrodė 
įdirgusi. Homeras pagalvojo, kad jeigu viskas būtų atvirkš- 
čiai —jeigu ji norėtų nutraukti tokius santykius, — jis irgi pyktų 
taip pat, kaip dabar ji. 

Jam suspaudė širdį, kai pamatė, kad ji paklojusi vieną iš 
lovų. Sidro namuose, kur tuoj turėjo atvykti skynėjai, jau 
buvo išdėliotos švarios paklodės, užvalkalai bei antklodės, 
lovų kojūgaliuose laukė suvynioti čiužiniai. Kendė buvo pa- 
klojusi toliausiai nuo virtuvės durų stovinčią lovą. Be to. ji 
buvo uždegusi iš namų atsineštą žvakę — nykiame darbininkų 


miegamajame mirgėjo švelni šviesa, nors tai prieštaravo tai- 

syklėms. Neseniai Homeras buvo nusprendęs taisyklių lape 
ypač pabrėžti punktą dėl žvakių; vienas iš skynėjų, degindamas 
žvakę, prieš keletą metų buvo sukėlęs nedidelį gaisrą. 


PRAŠOM NERŪKYTI LOVOSE — IR NEDEGINTI 
ŽVAKIŲ! 


— taip Homeras užrašė tą taisyklę. 

Žvakė švietė blankiai; vargu ar kas galėjo tokią šviesą įžiūrėti 
iš didžiojo namo. 

Kendė nebuvo nusirengusi, bet sėdėjo ant lovos — išsišu- 
kavusi plaukus. Jos plaukų šepetys gulėjo ant naktinį staliuką 
atstojančios apverstos obuolių dėžės; išvydęs tą įprastą, dažnai 
namuose matomą daiktelį, Homeras Velzas (su juodu daktaro 
lagaminėliu rankoje) net sudrebėjo — pasijuto kaip bejėgis 
gydytojas, atėjęs pas ligonę, kuriai nebedaug liko gyventi. 

— Man labai gaila, — švelniai tarė jis Kendei. — Mes sten- 
gėmės — tikrai stengėmės, — bet visa tai negerai. Bus gerai tik 
tada, kai pasakysime tiesą. — Jam balsas ėmė kimti nuo tokio 
pompastiškumo. 

Kendė sėdėjo suglaudusi kelius, susidėjusi rankas ant skrai- 
to; ji visa virpėjo. 

— Tu tikrai manai, kad Andželas jau pakankamai didelis ir 
jam jau galima visa tai pasakoti? — paklausė ji pašnibždomis, 
tarsi mirguliuojantis kambarys būtų buvęs pilnas miegančių 
skynėjų. 

— Toks didelis, kad jau smaukosi, jau žino, kam reikalingi 
įvažiuojamieji kino teatrai... taip, aš manau, kad jis jau pa- 
kankamai didelis, — išrėžė Homeras Velzas. 

— Nebūk šlykštus, — tarė Kendė. 

— Man labai gaila, — pakartojo Homeras. 

— Per derliaus nuėmimą visada būna tiek daug darbo, — 
pasakė Kendė; ji vis pašė savo baltą vasarinę suknelę, tarsi 
rankiodama kokius pūkelius (nors suknelė buvo švarutėlė); 
Homeras Velzas prisiminė, kad tokį įprotį turėjo Sėnis Vor- 

tingtonas — kad tai buvo Alcheimerio ligos simptomas ir kad 
daktaras Larčas netgi žinojo to simptomo pavadinimą. Kaip 
neurologai vadina tokį rankiojimą? Homeras stengėsi prisi- 
minti. 

— Tai palauksime ir pasakysime po derliaus nuėmimo, — tarė 
Homeras. — Laukėm penkiolika metų. Manau, galim palaukti 
dar šešias savaites. 

Kendė aukštielninka išsitiesė ant siauros lovos — kaip maža 
mergaitė svetimoje šalyje, laukianti, kol ją kas apklostys ir 
pabučiuos, linkėdamas labos nakties. Homeras priėjo prie 
lovos ir nepatogiai atsisėdo ant krašto, ties Kendės liemeniu, 
o ji uždėjo ranką jam ant kelio. Jis uždengė jos plaštaką 
savo delnu. 

— O, Homerai, — sušnibždėjo Kendė, tačiau jis nepasuko 
galvos, nepažvelgė į ją. Ji paėmė jo ranką ir pasikišo sau po 
suknele, ir privertė jį ją paliesti; buvo be apatinių. Jis neati- 
traukė rankos, bet ir nedarė nieko daugiau — jo ranka kaip 
koks negyvas daiktas gulėjo ant Kendės kūno. — Kaip tu 
manai, kas bus? — šaltokai paklausė Kendė, kai pajuto, kad 
jo ranka negyva. 

— Aš nieko nemanau, — atsakė jis. 

— Volis mane išmes, — tarė Kendė — ramiai, be jokios sa- 
vigailos. 

— Neišmes, — patikino ją Homeras. — Jeigu išmestų, aš tave 
pasiimčiau — tada būtum su manimi. Kaip tik todėl jis tavęs 
ir neišmes. 

— O ką darys Andželas? — paklausė Kendė. 

— Ką norės, — atsakė Homeras. — Manau, jis bus tai su ta- 
vimi, kai norės, tai su manimi. — Tuos žodžius buvo sunku 
ištarti — ir dar sunkiau tai įsivaizduoti. 

— Jis manęs nekęs, — tarė Kendė. 

— Taip tikrai nebus, — paprieštaravo Homeras Velzas. 

Kendė nustūmė jo ranką ir jis pasidėjo tą negyvą daiktą 
sau ant kelių; po akimirkos Kendės ranka vėl atsidūrė ant jo 
kelio ir jis švelniai ją suėmė — laikė už riešo, tarsi čiuopda- 

mas pulsą. Jam prie kojų pūpsojo obuolių prikrautas aptriušęs 
gydytojo lagaminėlis — kaip koks susigūžęs grobio tykantis 
katinas; mirguliuojančiame kambaryje tik tas lagaminėlis ir 
atrodė savo vietoje — gydytojo lagaminėlį gali neštis kur tik 
nori; toks daiktas pritinka visur. 

— Kur tu važiuosi? — po kurio laiko paklausė Homero 
Kendė. 

— Ar aš turėsiu kur nors išvažiuoti? 

— Manau, kad taip. 

Homeras Velzas susimąstė, stengdamasis visa tai įsivaizduoti, 
bet netikėtai išgirdo automobilį. Tikriausiai tą pačią akimirką 
jį išgirdo ir Kendė, nes ji staiga atsisėdo ir užpūtė žvakę. Juo- 
du apsikabinę sėdėjo ant lovos ir klausėsi, kaip automobilis 
važiuoja artyn. 

Atrodė, jog tai senas automobilis; arba nelabai gerai prižiūri- 
mas; buvo girdėti, kaip kala vožtuvai ir barška kažkokia atkibusi 
detalė, gal išmetimo vamzdis. Be to, automobilis, matyt, buvo 
sunkus ir žemas; važiuodamas jis apačia vis brūkščiojo per 
aukštą gruntkelio vidurį; vairuotojas turėjo gerai žinoti kelią 
per sodą, nes važiavo neįsijungęs priekinių žibintų, — todėl 
automobilis ir prišliaužė taip arti nepastebėtas. 

Kendė šoko tvarkyti lovos; tamsoje antklodę, užvalkalus ir 
paklodę sulankstė tikriausiai nelabai lygiai; Homeras jai pa- 
dėjo suvynioti čiužinį. 

— Čia Volis! — sušnibždėjo Kendė; automobilio garsas tikrai 
atrodė kaip „Kadilako“, kuris (po Reimondo Kendalo mirties) 
jau buvo šiek tiek pakleręs. Tiesą sakant, Homeras prisiminė, 
kad senokai kliba „Kadilako“ duslintuvas ir kad jau reikia pa- 
reguliuoti rekonstruoto variklio vožtuvus. Be to, „Kadilakas“ 
buvo pernelyg sunkus ir žemas, netinkamas važinėti duobėtais 
per sodus vingiuojančiais keliukais. 

„Bet kaip Volis būtų pajėgęs?“ — galvojo Homeras Velzas. 
Volis būtų turėjęs šliaužte šliaužti prie „Kadilako“ (Homeras pats 
jį pastatė už vieno iš sandėlių, kur kelias per daug akmenuotas 
ir nelygus, kad galėtum privažiuoti invalido vežimėliu). 

— Gal koks čionykštis vaikinas, — pašnibždomis pasakė Ho- 
meras Kendei; apie sidro namus nuolat trindavosi keli vietos 
jaunuoliai; nuošaliais sodų keliukais dažnai važinėdavosi įsi- 
mylėjėlių porelės. 

Automobilis prirėpliojo prie pat sidro namų sienos. Kendė 
su Homeru pajuto, kaip priekinis jo buferis įsirėmė į pastatą. 

= Čia Volis! — sušnibždėjo Kendė. Kam gi kokiam vietos 
vaikinui būtų reikėję privažiuoti taip arti? Įkaitęs variklis 
trūkčiojo dar kurį laiką po to, kai buvo išjungtas degimas. 
Paskui pasigirdo dzingrelėjimas, ir sunkus automobilis pa- 
galiau nurimo. 

Homeras paleido Kendę iš glėbio; norėjo pulti prie durų, 
bet suklupo, užkliuvęs už gydytojo lagaminėlio; Kendė jį su- 
griebė ir truktelėjo atgal. 

— Neversiu jo šliaužti į vidų, — pasakė Homeras Kendei, 
bet ji niekaip nedrįso išlįsti iš tamsiausio sidro namų kampo. 

Homeras pasiėmė lagaminėlį ir apgraibomis išėjo į tamsią 
virtuvę; ieškodamas elektros jungiklio, ranka perbraukė per 
naują savo paties surašytų taisyklių lapą. Negirdėjo, kada atsi- 
darė automobilio durelės, bet staiga išgirdo tylius balsus; taip 
ir sustingo, uždėjęs ranką ant jungiklio. „O, Voli, taip nega- 
lima!“ — pagalvojo. Jeigu jau girdėti balsai, tai Volis, matyt, 
bus atsivežęs Andželą. Tada Voliui buvo lengviau nusigauti 
prie „Kadilako“ — Andželas galėjo jam jį atvaryti. Nors ir su- 
prasdamas, kaip Volis kankinasi, Homeras supyko ant draugo, 
įpainiojusio į visa tai Andželą. Bet paskui jam smilktelėjo 
mintis, kad Andželas, šiaip ar taip, jau seniai įpainiotas. (Da- 
bar jie įjungė priekinius žibintus — kad pasišviestų sau kelią 
prie durų?) 

Homeras ne šitaip norėjo jiems abiem viską papasakoti, 
bet argi svarbu, kaip tai padarys? Uždegęs šviesą, Homeras 
Velzas akimirką pasijuto apakintas. Dar pagalvojo, kad stypso 
sidro namų tarpduryje apšviestas kaip Kalėdų eglutė. Be to, 
argi ne simboliška, kad būtent šis „Kadilakas“ išgelbėjo jį iš 
Sent Klaudo ir dabar vėl atvažiavo — tam tikra prasme vėl jo 

išgelbėti? Nes štai jis čia stovi, su aptrintu gydytojo lagami- 
nėliu rankoje, pagaliau pasirengęs pasakyti tiesą — pasirengęs 
pradėti gydytis. 

Ryškioje šviesoje jis nervingai rankiojo nuo savo drabužių 
įsivaizduojamus pūkelius. Dabar prisiminė, kaip tai vadina 
neurologai: karfologija. 

Tvirčiau suėmęs daktaro Larčo lagaminėlio rankeną, Ho- 
meras įdėmiai žiūrėjo į tamsą. Staiga jam viskas pasidarė aiš- 
ku — kur jis keliauja. Jis yra tik tas, kas buvo visada: našlaitis, 
kurio niekas taip ir neįsivaikino. Jam pavyko kuriam laikui 
ištrūkti iš prieglaudos, tačiau dabar Sent Klaudas teisėtai nori 
jį susigrąžinti. Žmogus, peržengęs ketvirtą dešimtį, turi žinoti, 
kur jo namai. 


Tik pradėjęs rašyti dar vieną laišką Hariui Trumenui dak- 
taras Larčas prisiminė, kad jau keleri metai prezidentauja 
Eizenhaueris. Keletą laiškų Ruzveltui Larčas buvo parašęs 
jau po Ruzvelto mirties, dar daugiau rašė Eleonorai, tačiau 
Ruzveltai nė karto jam neatsakė. Neatsakė ir Haris Trumenas; 
dabar Larčas nebegalėjo prisiminti, ar rašė ir poniai Trumen 
arba Trumeno dukteriai, — šiaip ar taip, neatsakė ir nė viena 
iš jųdviejų. 

Jis stengėsi labai nesigraužti dėl to, kad reikia rašyti Eizen- 
haueriui; mėgino atmintyje atkurti ankstesnio laiško pradžią. 
Anąkart kreipėsi: „Gerbiamas Generole“, bet daugiau neprisi- 
minė nieko; kažką rašė apie tai, kad buvo „karinių pajėgų“ 
gydytojas Pirmajame pasauliniame kare, — bandė pasalomis 
priartėti prie svarbiausios temos, lyg ir pulti iš sparno. Gal 
reikėtų parašyti poniai Eizenhauer? Bet parašęs „Miela Mei- 
me“ Larčas pajuto, kaip tai kvaila. 

„Kokia iš to nauda?“ — galvojo Vilburis Larčas. Tik visiškas 
pamišėlis gali Eizenhaueriui rašyti apie abortus. Jis išplėšė 
laišką iš rašomosios mašinėlės; nei iš šio, nei iš to nusprendė, 
kad prezidento galva visai kaip kūdikio. 

Paskui prisiminė, jog Melonija turi anketą. Nėra laiko kvai- 
lioti. Tuoj pat pasakė seselei Andželai, kad po vakarienės, kai 
vaikai jau gulės lovose, bus susirinkimas. 

Seselė Andžela pagalvojo, kad Sent Klaude berods dar nie- 
kada nebuvo jokio susirinkimo, išskyrus tą nemalonų posėdį 
su globos taryba, ir jeigu jau vėl reikia visiems susirinkti, tai, 
matyt, ir šį kartą taryba kaip nors prikišo nagus. 

— Vajetau, susirinkimas, —sudejavo seselė Edna; ji visą dieną 
buvo suirzusi. 

Nerimavo ir ponia Grogan. Jai labiausiai rūpėjo, kur bus tas 
susirinkimas, — tarsi būtų buvę įmanoma jį pražiopsoti arba 
nerasti, kur jis vyksta. 

— Manau, galimų vietų ne tiek jau daug, — patikino ją seselė 
Karolina. 

Vilburis Larčas visą dieną dirbo seselės Andželos kabinete. 
Tądien negimė nė vienas kūdikis; o vienintelė moteris, at- 
vykusi darytis aborto, buvo maloniai sutikta, įkurdinta, ir jai 
buvo pasakyta, kad gydytojas abortą padarys rytoj. Vilburis 
Larčas iš seselės Andželos kabineto neišėjo nei pavalgyti prieš- 
piečių, nei išgerti arbatos, nei dirbti Dievo darbo. 

Jis peržiūrėjo ir galutinai pabaigė rašyti Fazio Stouno, to 
gerojo gydytojo, istoriją; be to, dar rašė nekrologą Homerui 
Velzui. Vargšė Homero širdis: sunkūs žemės ūkio darbai ir 
maistas, kuriame daug cholesterolio... „Našlaitis mėgsta mėsą, 
našlaitis amžinai alkanas“, — rašė Vilburis Larčas. 

O daktaras Stounas buvo netipiškas našlaitis. Larčas Fazį 
Stouną apibūdino kaip niekingą sudžiūvėlį. Šiaip ar taip, kas iš 
našlaičių kada drįso mesti iššūkį daktarui Larčui? Bet štai atsi- 
rado Fazis Stounas, kuris grasina įduosiąs senąjį savo auklėtoją 
valdžiai! Jis ne tik kad įžūliai kritikuoja daktaro Larčo požiūrį 
į abortus — Fazis taip tvirtai laikosi savo nusistatymo, kad kelis 
kartus net pareiškė ketinąs papasakoti visą tiesą apie daktarą 
Larčą globos tarybai. Be to, dabar uolusis Fazis dar buvo ap- 
dovanotas tikro misionieriaus teisuoliškumu, nes Larčas žinojo, 
kad saugiausia vieta daktarui Stounui dirbti gydytoju bus ten, 

kur taryba negalės jo surasti. Taigi Fazis gydė nuo viduriavi- 
mo mirštančius Azijos vaikus. Larčas buvo ką tik perskaitęs 
Lancete išspausdintą straipsnį apie tai, kad tame pasaulio krašte 
vaikai dažniausiai miršta nuo viduriavimo. (Homeras Velzas, 
nė neįtariantis, kad jo širdis sustojo, irgi perskaitė tą straipsnį.) 
Visos kitos smulkmenos apie Birmą ir Indiją — be kurių pikti 
misionieriaus Fazio laiškai Vilburiui Larčui nebūtų atrodę 
tokie autentiški — buvo iš Larčo kadaise girdėtų pasakojimų 
apie kankinamas Volio klajones tose šalyse. 

Tai buvo nežmoniškai sunki diena daktarui Larčui, dar 
parašiusiam — ne savo vardu — ir kelis laiškus globos tarybai. 
Vietoj vakarienės jis mielai būtų įkvėpęs eterio, bet žinojo, 
kad pavalgęs jausis tvirtesnis per susirinkimą, kurio taip bijo 
pergąsdintas jo personalas. Tą vakarą mergaičių skyriuje 
Larčas perskaitė tokią trumpą ištrauką iš Džeinės Eir, kad nė 
viena mergaitė dar nebuvo užmigusi, kai jis išėjo; ir Deivido 
Koperfildo paskaitė tiek nedaug, kad du berniukai ėmė garsiai 
reikšti nepasitenkinimą. 

— Labai gaila, bet Deividui Koperfildui šiandien nieko dau- 
giau nenutiko, — pasakė jiems daktaras Larčas. — Deividui ši 
diena nebuvo labai svarbi. 

Vilburiui Larčui ta diena buvo ypač svarbi, ir ponia Grogan 
bei seselės puikiai tai matė. Larčas liepė joms visoms ateiti į 
seselės Andželos kabinetą, tarsi jam būtų buvę ramiau tarp 
daugybės netvarkingai išmėtytų popierių, šalia aplinkui iš- 
dėliotos įspūdingos Trumpos Sent Klaudo istorijos. Jis sėdėjo 
atsirėmęs į savo nustekentą rašomąją mašinėlę, lyg į kokią 
tribūną. 

— Ša! — tarė jis, nes moterys plepėjo. — Ša! — pakartojo, ir 
tas žodelis nuskambėjo tarytum susirinkimo pirmininko, pra- 
šančio laikytis tvarkos, plaktuko trinktelėjimas. — Dabar mes 
užbėgsim jiems už akių, užkirsim jiems kelią. 

Seselė Edna pagalvojo, kad Larčas gal kartais nutykina į 
geležinkelio stotį kartu su viršininku pažiūrėti per televiziją 
rodomų vesternų; pati seselė Edna tai darydavo dažnokai. 

Rojus Rodžersas jai patiko labiau negu Hopalongas Kesidis, 
bet ji manė, kad būtų geriau, jeigu Rojus nedainuotų;. o la- 
biausiai žavėjosi Tomu Miksu. Vienišo Reindžerio nekentė, 
tačiau buvo neabejinga Tontui — tokiam geram bičiuliui ir 
pagalbininkui. 

— Kam mes užbėgsim už akių? — paklausė karingai nusi- 
teikusi seselė Karolina. 

— O jūs! — pasakė daktaras Larčas seselei Karolinai, rody- 
damas į ją pirštu. — Jūs esate geriausias mano ginklas. Jūs pa- 
spausite gaiduką. Paleisite pirmą šūvį. 

Ponia Grogan, kuri vis baiminosi, kad neprarastų sugebė- 
jimo blaiviai mąstyti, pamanė, jog daktaras Larčas dabar tai 
jau tikrai kuoktelėjo. Seselei Andželai jau seniai atrodė, kad 
Larčas po truputį kraustosi iš proto. Seselė Edna jį taip mylėjo, 
kad negalėjo nešališkai jo vertinti. O seselė Karolina tiesiog 
norėjo sužinoti, ką visa tai reiškia. 

— Gerai, — tarė seselė Karolina. — Pradėkime nuo pradžios. 
Ką turiu nušauti? 

— Jūs mane įskųsite, — pasakė jai Larčas. — Jūs atskleisite, ką 
aš... ką mes visi čia darome. 

— Nieku gyvu! — pasibaisėjo seselė Karolina. 

Larčas labai kantriai paaiškino, ką yra sumanęs. Juk viskas 
taip paprasta — jam atrodė paprasta, nes jis jau daug metų apie 
tai galvojo. O moterims buvo sunkoka tai suvokti, todėl jis tu- 
rėjo iš lėto, žingsnis po žingsnio vesti jas išsigelbėjimo link. 

Jie turį daryti prielaidą, kad Melonija užpildys anketą. Ir 
kad jos atsakymai į klausimus bus jiems nepalankūs — ne 
dėl to, kad Melonija būtų bloga, kaip Larčas paaiškino po- 
niai Grogan (jau bešokančiai ginti Melonijos), o todėl, kad 
ji pikta. 

—Ji pikta iš prigimties, visada tokia bus, ir net jeigu nenori 
mums pakenkti, kada nors vis tiek taip supyks — nesvarbu, 
dėl ko, — kad nuspręs užpildyti anketą. Ir išklos viską, ką 
žino, — pridūrė Larčas, — nes Melonija, kad ir kokia ji būtų, 
tikrai ne melagė. 

Todėl Larčas ir norįs, kad tai, jog jis daro abortus, taryba 
pirmiau sužinotų iš ko nors kito. Tik taip jiems galbūt pavyks 
išsigelbėti. Išdavikė, savaime suprantama, turėtų būti seselė 
Karolina; ji jauna, palyginti neseniai dirba prieglaudoje; ji 
kurį laiką, ne per ilgai, kovojo su savo sąžine ir galiausiai 
nusprendė, kad nebegali tylėti. Ponia Grogan bei senosios 
seselės buvo įbaugintos ir besąlygiškai paklusdavo gydytojui; 
seselė Karolina tvirtins, kad jos nekaltos. O dėl pačios seselės 
Karolinos, tai ji apskritai linkusi priešintis šioje (ar bet kokioje 
kitoje) visuomenėje valdžią turintiems asmenims. Ji pareikš, 
kad skundžiasi norėdama apginti moterų teises, — nes netgi 
seselės neturėtų leistis taip tironiškai valdomos gydytojų; kai 
gydytojas nusižengia įstatymui, seselė, nors ir negali su juo 
ginčytis, turi teisę — ir turėtų jausti moralinę pareigą — jį de- 
maskuoti. Larčas buvo įsitikinęs, kad poniai Gudhol patiks 
tas pasvaičiojimas apie „moralinę pareigą“, — ponia Gudhol 
neabejotinai manėsi viską daranti vedama moralinės pareigos 
jausmo, tarsi kokios kelrodės žvaigždės; be to, daktarui Larčui 
atrodė, jog būtent todėl, kad ją baisiai slegia nepakeliama pa- 
reigų našta, ponia Gudhol ir tapo tokia pagiežinga, liūdna. 

Seselė Edna ir seselė Andžela Larčo klausėsi kaip maži pau- 
kščiukai, laukiantys, kada į lizdą parskris kuris nors iš tėvų; 
jų kaklai buvo įtraukti į pečius, galvos užverstos į viršų, pra- 
vertos burnos tyliai kartojo Larčo tariamus žodžius —tarytum 
pasirengusios praryti kirminą. 

Ponia Grogan jau gailėjosi, kad neatsinešė mezginio; jeigu 
tokie ir būna susirinkimai, tai būtų gerai, jei daugiau nebe- 
reikėtų juose dalyvauti. Bet seselei Karolinai viskas pamažu 
aiškėjo; ji buvo tikrai drąsi ir politiškai sąmoninga; suvokusi, 
kad priešas yra globos taryba, seselė Karolina labai atidžiai 
klausėsi vado, ilgai ir kruopščiai rezgusio planą, kaip galima tą 
tarybą nugalėti. Tai turėjo būti savotiškas sukilimas, o seselei 
Karolinai apskritai patiko visokie sukilimai ir revoliucijos. 

— Be to, — pasakė jai Larčas, — jums reikia pelnyti tarybos 
dešiniųjų palankumą; jie vaizduojasi jus raudoną. Turite juos 

įtikinti, kad esate krikščionė. Galiausiai jie jums ne tik kad 
atleis visas kaltes, bet ir norės jus paaukštinti. Norės, kad 
viskam čia vadovautumėte. 

— O jūs... — tarė Larčas, rodydamas į seselę Andželą. 

— Aš? — išsigando seselė Andžela; bet Larčas žinojo, kad 
būtent ji turi rekomenduoti Fazį Stouną. Argi ne ji davė jam 
vardą? Negana to, ji beveik išdrįsdavo pritarti Faziui — kaskart, 
kai jis, būdamas visiškai teisus, ginčydavosi su daktaru Larču. 
Fazis tinkamiausias, nes visus čia pažįsta ir myli; jis žino, ko 
čia labiausiai reikia, ir jo įsitikinimai (dėl abortų) labai panašūs 
į pačios seselės Andželos. 

— Panašūs? — nustebo seselė Andžela. — Bet aš manau, kad 
abortai neturėtų būti draudžiami! 

— Žinoma! — tarė Larčas. — Ir jeigu norite, kad Sent Klaude 
toliau būtų daromi abortai, verčiau apsimeskite, kad palaikote 
kitą pusę. Visos. 

— Kuo aš turėčiau apsimesti, Vilburi? — paklausė sese- 
lė Edna. 

— Apsimeskite, kad jums lyg akmuo nuo širdies nukrito, 
kai aš įkliuvau, — pasakė jai Larčas. Gal, jei Fazis Stounas grįš, 
seselės Ednos sąžinė leis jai užmigti. O ponia Grogan galės 
mažiau melstis; gal jai nebe taip norėsis tai daryti, jeigu čia 
dirbs tas nuostabiai dorovingas daktaras Stounas. 

Bet mes vis tiek dievinam daktarą Larčą! — pasakys tary- 
bai seselė Andžela. Vargšas senukas tikėjo savimi ir tuo, ką 
daro, — ir tais, dėl kurių tai darė. Jis visada buvo nuoširdžiai 
atsidavęs našlaičiams. Bėda tik ta, kad ši socialinė problema 
jį visiškai užvaldė, sumaišė jam protą. Kaip mes dabar dėl to 
sielojamės! Kiek žalos padaryta! 

„Iš tikrųjų“, — galvojo seselė Edna; jos burna tebebuvo pra- 
žiota, galva nusvirusi. Dabar seselė Edna mylėjo jį dar labiau 
negu visada. Jis tikrai atsidavęs savo našlaičiams; tikrai viską 
dėl jų padarytų. 

— Tačiau kas bus jums, Vilburi, jeigu mes jus įskųsimė? — 
paklausė seselė Edna; raukšlėtu jos skruostu sunkiai nuriedėjo 
vos įžiūrima ašara. 

— Man jau beveik šimtas metų, Edna, — švelniai tarė Lar- 
čas. — Manau, eisiu į pensiją. 

— Bet niekur neišvažiuosite, ar ne? — sunerimo ponia 
Grogan. 

— Toli nenuvažiuočiau, net jei norėčiau, — pasakė Larčas. 

Apie Fazį Stouną jis kalbėjo taip įtikinamai — viską taip 
smulkiai nupasakojo, — kad tik seselė Karolina suprato, koks 
gali iškilti sunkumas. 

— O kas, jeigu Homeras Velzas nenorės grįžti čia ir apsimesti 
Faziu Stounu? — paklausė ji daktaro Larčo. 

— Čia jo namai, — daug negalvodama tarė seselė Andžela; tai, 
kad Homero Velzo namai yra Sent Klaudo prieglauda, seselei 
Andželai atrodė toks pat akivaizdus dalykas kaip geras ar blogas 
„oras, — nors pats Homeras visą gyvenimą dėl to kankinosi. 

— Bet jis nenori daryti abortų, — priminė senukams seselė 
Karolina. — Kada paskutinį kartą su juo apie tai kalbėjotės? — 
paklausė Larčo. — Aš tai visai neseniai. Jis neabejoja, kad jūs 
turite teisę daryti abortus — netgi atsiuntė čia mane, kad jums 
padėčiau. Ir mano, kad tai neturėtų būti draudžiama — pasi- 
daryti abortą. Bet sako, kad jis pats to negalėtų daryti. Jo nuo- 
mone, tai vis dėlto žudymas. Jam taip atrodo. Jis taip sako. 

— Jis dirba beveik nepriekaištingai, — pavargęs tarstelėjo 
Vilburis Larčas. Žiūrėdama į juos visus, seselė Karolina pa- 
galvojo, kad jie kaip dinozaurai — ne tik priešistoriniai, bet 
ir kone sąmoningai per dideli šiam pasauliui. Kaip gali šioje 
planetoje visko pakakti tokioms būtybėms? Socialistei nede- 
rėjo taip mąstyti, tačiau ta mintis neišėjo seselei Karolinai iš 
galvos ir ji, apžvelgusi senukus, visai nusiminė. 

— Homeras Velzas mano, jog tai žudymas, — pakartojo seselė 
Karolina. 

Tai sakydama ji staiga pasijuto kalta dėl to, kad dinozaurai 
miršta badu; senukai jai atrodė sulysę ir nusikamavę — nors 
ir didingi. 

— O kita išeitis — tiesiog palaukti ir pažiūrėti, kas bus? — pa- 
klausė seselė Andžela. Niekas nieko jai neatsakė. 


— „Viešpatie, padėk mums išgyventi šią dieną. kol pailgės 
šešėliai ir ateis vakaras“, — pradėjo tyliai melstis ponia Grogan, 
bet daktaras Larčas nenorėjo jos išklausyti. 

— Jeigu ir yra kokia kita išeitis — nežinau, ar yra, — tai tikrai 
ne maldos, — tarė jis. 

— Man malda visuomet buvo išeitis, — atrėmė ponia 
Grogan. 

— Tai viena sau ir melskitės. 

Daktaras Larčas iš lėto perėjo nedidelį kambarį. Padavė 
seselei Andželai jos vardu parašytą laišką globos tarybai. Kitą 
laišką pakišo seselei Karolinai. 

— Tiesiog pasirašykite, — pasakė. — Galite perskaityti, jei 
norite. 

— Betgi jūs nežinote, ar Melonija jus įduos, — tarė jam po- 
nia Grogan. 

— Argi tai svarbu? — paklausė Larčas. — Pažiūrėkite į mane. 
Ar daug man liko gyventi? — Moterys nusuko akis. — Nenoriu, 
kad viską nulemtų Melonija. Arba senatvė, — pridūrė. — Arba 
eteris, — prisipažino; tai išgirdusi seselė Edna rankomis užsi- 
dengė veidą. — Man labiau norisi pabandyti laimę su Homeru 
Velzu. 

Seselė Andžela ir seselė Karolina pasirašė laiškus. Globos 
tarybai turėjo būti pateikti ir keli Vilburio Larčo ir Fazio 
Stouno vienas kitam rašyti laiškai; seselė Andžela įdės juos į 
voką kartu su savo laišku. Taryba supras, kad visos seselės ir 
ponia Grogan jau yra drauge viską aptarusios. Vilburiui Larčui 
nereikės eterio, kad užmigtų — tą naktį. 

Ponia Grogan, kuri paprastai miegodavo kaip užmušta, tą- 
nakt nesumerkė akių; ji meldėsi. Seselė Edna ilgai vaikštinėjo 
ant kalvos augančiame obelų sode. Net kai jie visi supuldavo 
nuimti derliaus, būdavo sunku nuskinti tokią daugybę Homero 
parūpintų obuolių. Seselė Karolina, kuri (visų nuomone) buvo 
guviausia, ėmėsi jai pavestos užduoties: susipažinti su visomis 
uoliojo misionieriaus daktaro Stouno gyvenimo bei studijų 
smulkmenomis; jei taryba ims klausinėti — taip tikriausiai ir 

bus, — kam nors reikės tinkamai atsakyti į jų klausimus. Nors 
ir jauna ir energinga, seselė Karolina galiausiai turėjo neštis 
Fazio istoriją į lovą, kur nejučia užmigo, nepriėjusi tos vietos, 
kurioje buvo rašoma apie vaikų viduriavimą. 

Seselė Andžela budėjo. Aborto laukiančiai moteriai ji davė 
dar vieną tabletę raminamųjų; kitai, tuoj gimdysiančiai, atnešė 
stiklinę vandens; paskui apklostė vieną iš mažesnių berniu- 
kų — tikriausiai susapnavusį baisų sapną; jis gulėjo visiškai 
nusispardęs, kojas užmetęs ant pagalvės. Daktaras Larčas tą 
vakarą buvo toks pavargęs, kad nuėjo miegoti nepabučiavęs 
berniukų; seselė Andžela nusprendė padaryti tai už jį — o gal 
ir už save. Pabučiavusi paskutinį mažylį, prisėdo ant vienos 
iš tuščių lovų pailsinti įskaudusios nugaros. Sėdėjo ir klausėsi 
berniukų kvėpavimo; mėgino prisiminti Homerą Velzą —tokį, 
koks jis buvo mažas: kaip jis kvėpuodavo, kokia poza miego- 
davo. Galvodama apie Homerą, seselė Andžela kiek aprimo. 
Atsižvelgdama į senatvę, eterį ir Meloniją, ji irgi labiau norėjo 
pabandyti laimę su Homeru Velzu. 

— Būk geras, grįžk namo, Homerai, — šnibždėjo seselė An- 
džela. — Būk geras, grįžk namo. 

Tai buvo vienas iš tų nedaugelio atvejų, kai seselė Andže- 
la užmigo budėdama, ir tikrai pirmas kartas, kai ji miegojo 
berniukų miegamajame. Berniukai apstulbo, iš ryto pamatę ją 
savo kambaryje; seselė Andžela pabudo pajutusi, kad mažyliai 
laipioja ant jos, ir turėjo ilgokai juos įtikinėti, jog tai, kad ji 
buvo užtikta mieganti tarp jų, jokiu būdu nereiškia, kad jų 
gyvenimo tvarka smarkiai pasikeis. Ji vylėsi, kad sako tiesą. 
Tačiau vienas ypač mažas ir prietaringas berniukas ja netikė- 
jo; jis buvo įsikalęs į galvą, kad pasaulyje yra kažkokių keistų 
būtybių, kurias vadino „miškažmogiais“, bet nenorėjo sakyti, 
kas tai per būtybės; dabar jam atrodė, kad viena iš tų pabaisų 
per naktį pavertė seselę Andželą našlaite. 

— Kai užmiegi, medžio žievė aptraukia tau akis, — paaiškino 
jis seselei Andželai. 

— Dievulėliau, ne! — pasibaisėjo ji. 

— Taip, — tarė mažylis. — Ir tada tik medžiai gali tave įsi- 
vaikinti. 

— Nesąmonė, — pasakė jam seselė Andžela. — Medžiai yra 
tiesiog medžiai. Ir žievė negali tau padaryti nieko blogo. 

— Kai kurie medžiai pirmiau buvo žmonės, — šnekėjo ber- 
niukas. — Jie buvo našlaičiai. 

— Ne, ne, meiluti. Taip nebūna, — tarė seselė Andžela. Ji 
pasisodino berniuką ant kelių. 

Buvo ankstus rytas, bet seselė Andžela jau girdėjo taukšint 
rašomąją mašinėlę; daktaras Larčas, matyt, dar turėjo ką pa- 
sakyti. Mažylis seselės Andželos glėbyje drebėjo iš baimės; jis 
irgi klausėsi mašinėlės taukšėjimo. 

— Girdi? — sušnibždėjo jis seselei Andželai. 

— Mašinėlę? — paklausė ji. 

— Ką? — nesuprato berniukas. 

— Ten rašomoji mašinėlė, — paaiškino jam seselė Andžela, 
bet jis papurtė galvą. 

— Ne, ten žievė, — pasakė. — Ji lenda į vidų naktį ir iš 
ryto. 

Nors seselei Andželai tebeskaudėjo nugarą, ji nusinešė 
berniuką į savo kabinetą, kad jis suprastų, iš kur sklinda tas 
garsas, — kad pamatytų prie rašomosios mašinėlės sėdintį dak- 
tarą Larčą, — bet paskui pagalvojo, jog Larčas, sutelkęs visą 
dėmesį į rašymą, mažyliui, ko gero, atrodo dar baisesnis negu 
jo įsivaizduojami medžiais pavirtę žmonės. 

— Matai? — tarė berniukui seselė Andžela. — Čia rašomoji 
mašinėlė ir daktaras Larčas. — Larčas rūsčiai sužaibavo akimis, 
supykęs, kad jam trukdoma dirbti, ir dar kažką burbtelėjo, bet 
jie neišgirdo ką. — Juk pažįsti daktarą Larčą, ar ne? — paklausė 
seselė Andžela mažylio. 

Bet vaikas laikėsi savo nuomonės. Jis smarkiai apsikabino 
seselės Andželos kaklą; paskui nedrąsiai ištiesė vieną rankutę 
ir parodė į rašomąją mašinėlę bei daktarą Larčą. 

— Miškažmogis, — sušnibždėjo. 


DVIDEŠIMTO AMŽIAUS AUKSO FONDAS 659 


Šįkart Larčo laiškas buvo išties pamokomas; jis rašė Homerui 
Velzui; viską jam papasakojo. Nemaldavo. Neužsiminė apie 
tai, kad Fazio Stouno darbas jam atrodo daug svarbesnis negu 
Homero; nepabrėžė minties, jog abu — ir Homeras Velzas, ir 
Fazis Stounas — yra apgavikai. Larčas tik parašė esąs įsitikinęs, 
kad Andželas supras, kodėl tėvas aukojasi. „Jis deramai įvertins 
tavo norą būti naudingam“, — rašė Vilburis Larčas. 

„Jaunuoliai žavisi tais, kurie rizikuoja. Jie mano, jog tai 
didvyriškumas, — tikino Homerą Larčas. — Jei pagal įstatymus 
būtų leidžiama daryti abortus, galėtum atsisakyti — tiesą sakant, 
kai tavo tokie įsitikinimai, netgi turėtum atsisakyti. Bet kol 
tai draudžiama, kaip tu gali to nedaryti? Kaip gali leisti sau 
laisvai apsispręsti, kai yra tiek daug žmonių, neturinčių apsi- 
sprendimo teisės? Moterims neleidžiama pačioms apsispręsti. 
Žinau, kad supranti, jog tai neteisinga, bet kaip tu gali — ne 
kas kitas, o tu, mokėdamas tai, ką moki, - KAIP TU GALI 
MANYTI, KAD TURI TEISĘ NEPADĖTI ŽMONĖMS, 
KURIE NETURI TEISĖS PRAŠYTI PAGALBOS KITUR? 
Tu privalai jiems padėti, nes moki tai daryti. Tik pagalvok, 
kas jiems padės, jei tu atsisakysi.“ Vilburis Larčas buvo toks 
pavargęs, kad jei būtų leidęs sau užmigti, medžio žievė būtų 
aptraukusi jam akis. 

„Tu įkliuvai į spąstus, — rašė Homerui daktaras Larčas. — Bet 
ne aš juos paspendžiau — nesistengiau tavęs pagauti.. Kadangi 
abortai draudžiami, moterys, kurioms reikia —ir kurios nori — 
nutraukti nėštumą, neturi kitos išeities, ir tu — kadangi moki 
tai daryti — tu irgi neturi kitos išeities. Taigi galima sakyti, 
kad pažeista tavo teisė laisvai apsispręsti ir visų moterų apsi- 
sprendimo teisė. Jei būtų leidžiama daryti abortus, moterys 
galėtų pačios nuspręsti, kaip nori elgtis, — tu irgi. Galėtum 
ramia sąžine to nedaryti, nes darytų kas nors kitas. O dabar 
tu įkliuvęs į spąstus. lr moterys. Moterys yra aukos, tu irgi. 

Tu — geriausias mano kūrinys, — prisipažino Homerui Velzui 
Vilburis Larčas. — Visa kita buvo tik darbas. Nežinau, ar tu 
nori ką sukurti, — parašė Larčas, užbaigdamas laišką Home- 

rui, — bet žinau, kokį darbą turėtum dirbti. Tu irgi žinai. Tu 
esi gydytojas.“ 

Tas laiškas iškeliavo kartu su laiškais ir „įkalčiais“, siunčia- 
mais globos tarybai; seselė Karolina ne tik nunešė visus laiškus 
į geležinkelio stotį, bet ir luktelėjo, kol pašto maišas buvo 
įkeltas į traukinį. Kai traukinys išdundėjo, ji pamatė kažkokią 
iš pažiūros visiškai pasimetusią jauną moterį, išlipusią iš vagono 
ne toje bėgių pusėje; stoties viršininkas buvo užsiėmęs, žiūrėjo 
televizorių, todėl niekas jai neparodė, į kurią pusę reikia išlipti. 
Seselė Karolina tos apkvaišusios jaunos moters paklausė, ar 
tik ši neieško našlaičių prieglaudos, ir neapsiriko. Negalėda- 
ma — arba nenorėdama — kalbėti, moteris tik linktelėjo galvą 
ir drauge su sesele Karolina patraukė įkalnin. 

Daktaras Larčas kaip tik baigė daryti abortą moteriai, kuri 
buvo atvykusi praėjusią dieną ir pernakvojusi ligoninėje. 

— Atsiprašau, kad priverčiau jus laukti. Tikiuosi, jums buvo 
patogu, — pasakė jis. 

— Taip, visi čia labai malonūs, —tarė moteris. — Netgi vaikai 
atrodo mieli — kiek jų mačiau. — Daktaras Larčas suglumo, 
išgirdęs tą „netgi“. Kodėl vaikai turėtų atrodyti nemieli? Pa- 
skui jis pagalvojo, kad gal išvis nesuvokia, kokį įspūdį Sent 
Klaudas daro atvykėliams. 

Larčas jau ėjo į vaistinę truputį pailsėti, kai seselė Karolina 
jam atvedė kitą pacientę. Jaunoji moteris vis dar nekalbėjo, 
todėl Larčui iš pradžių pasirodė įtartina. 

— Tikrai žinote, kad esate nėščia? — paklausė jis. Ji link- 
telėjo. — Antras mėnuo? — mėgino atspėti Larčas. Moteris 
papurtė galvą; iškėlė tris pirštus. — Trečias, — tarė Larčas, bet 
moteris patraukė pečiais ir iškėlė keturis pirštus. — Galbūt 
ketvirtas? — paklausė Larčas. Šįsyk moteris parodė jau penkis 
pirštus. — Jūsų nėštumas penkių mėnesių? — paklausė Larčas. 
Dabar ji iškėlė šešis pirštus. — Gal šešių? — nieko nebesuprato 
Larčas. Moteris vėl patraukė pečiais. 

— Ar tikrai esate nėščia? — ėmė iš naujo klausinėti Larčas. 
Moteris linktelėjo, kad taip. — Nežinote, kiek jau laiko lau- 

kiatės? — paklausė Larčas, o seselė Karolina padėjo moteriai 
nusirengti; ši buvo tokia liesa, kad ir Larčas, ir seselė Karolina 
iškart pamatė, jog jos nėštumas didesnis, negu jiedviem iš 
pradžių atrodė. Apžiūrėjęs pacientę, kuri krūpčiojo vos jam 
prisilietus, be to, turėjo karščio, Larčas tarė: — Gali būti jau 
septyni mėnesiai. Ko gero, per vėlu, — paaiškino. Moteris pa- 
purtė galvą. 

Larčas norėjo apžiūrėti ją atidžiau, bet seselė Karolina nie- 
kaip neįstengė jos paguldyti reikiama poza. Taigi kol seselė Ka- 
rolina matavo pacientei temperatūrą, Larčas galėjo tik pridėti 
ranką jai prie pilvo, kuris buvo kietas kaip akmuo, —kiekvieną 
kartą Larčui palietus, moteris sulaikydavo kvėpavimą. 

— Gal mėginote pati sau ką pasidaryti? — švelniai tarė Lar- 
čas. — Gal kaip nors susižalojote? — Moteris sustingo. — Kodėl 
nekalbate? — paklausė Larčas; moteris papurtė galvą. — Jūs 
nebylė? — Ji vėl papurtė galvą. — Ar jūs sužeista? — paklausė 
Larčas. Moteris patraukė pečiais. 

Galiausiai seselei Karolinai pavyko ją paguldyti į gineko- 
loginę kėdę. 

— Dabar apžiūrėsiu jus iš vidaus, — paaiškino moteriai Lar- 
čas. — Čia skėtiklis, — pasakė, rodydamas instrumentą. — Gali 
būti šaltokas, bet jums neskaudės. — Moteris papurtė galvą. — 
Ne, tikrai, nieko skaudžiai jums nedarysiu — tik apžiūrėsiu. 

— Jos temperatūra — šimtas keturi“, — pašnibždėjo daktarui 
Larčui seselė Karolina. 

— Jums pačiai bus geriau, jei pasistengsite atsipalaiduoti, — 
pasakė Larčas pacientei; jis jautė, kaip moters kūnas priešinasi 
skėtikliui. Kai pasilenkė pažiūrėti, jaunoji moteris prašneko. 

— Čia ne aš, — tarė. — Nieku gyvu nebūčiau viso to į save 
susikišusi. 

— Viso to? — nustebo Larčas. — Viso ko? — Staiga jis pajuto, 
kad nenori žiūrėti į vidų nežinodamas, ką ten pamatys. 

— Ne aš, — pakartojo moteris. — Nieku gyvu nebūčiau taip 
dariusi. 

Prisilenkęs prie pat skėtiklio, daktaras Larčas turėjo sulaikyti 
kvėpavimą. Sepsio bei puvimo dvokas buvo toks smarkus, 
kad jis būtų pradėjęs žiaukčioti, jei būtų įkvėpęs oro pro nosį 
ar pro burną; ir įprastos, liepsningos infekcijos spalvos (nors 
ir apsitraukusios blausiomis išskyromis) žioravo pakankamai 
ryškiai, kad apakintų kokį pernelyg drąsų ar neįgudusį dakta- 
rėlį. Bet Vilburis Larčas vėl ėmė kvėpuoti, lėtai ir ritmingai; 
tik taip galėjo susitvardyti, kad nedrebėtų ranka. Jis nustebęs 
žiūrėjo į uždegimo apimtus jaunos moters kūno audinius; at- 
rodė, kad tokia kaitra galėtų sudeginti pasaulį. Dabar supranti, 
Homerai? — pats savęs paklausė Larčas. Pro skėtiklį tvoskiantis 
karštis degino jam akį. 

Manija, į Vandenyno Vaizdo sodus iš Bato atkeliavusi 
pakeliui važiuojančiais automobiliais, tą pačią dieną taip pat 
parsigavo namo; nebesiveržė skinti obuolių. Atsitraukė, nu- 
sprendusi pagalvoti, kaip dar galėtų praleisti atostogas, — arba 
prašytis atgal į darbą. Pirmiausia Melonija nuėjo į visų mėgsta- 
mą piceriją ir atrodė tokia prislėgta, kad Lorna paliko stuobrį, 
su kuriuo kiurksojo prie baro, ir prisėdo atitvertoje kabinoje 
priešais ją. 

— Kaip matau, tu jį radai, — pasakė Lorna. 

— Jis labai pasikeitęs, — tarė Melonija; ir papasakojo Lornai 
ką sužinojusi. — Taip šlykščiai pasijutau ne dėl savęs, — dar pa- 
aiškino. — Na, aš ir nesitikėjau, kad jis pabėgs su manimi, nieko 
panašaus. Tiesiog jis... maniau, kad jis geresnis, negu yra iš 
tiesų. Man visada atrodė, kad jis bus tikras didvyris. Tikriausiai 
tai kvaila, bet jis darė tokį įspūdį — tarytum iš prigimties buvo 
toks, kokie būna didvyriai. Atrodė daug geresnis už visus kitus, 
bet dabar aišku, kad visą laiką tik apsimetinėjo. 

— Tu gi nežinai visko, kas jam nutiko, — filosofiškai tarė 
Lorna; Homero Velzo ji nepažinojo, bet jai buvo gaila žmonių, 
įsipainiojusių į neaiškius lytinius santykius. 

Vyriškiui, su kuriuo ji dabar buvo užmezgusi tokius san- 
tykius, atsibodo laukti jos prie baro; jis buvo tikras mulkis, 
vardu Bobas; netrukus jis priėjo prie Melonijos kabinos, kur 
abi moterys laikėsi už rankų. 

— Manau, Homeras toks pasidarė todėl, kad yra vyras, — šne- 
kėjo Melonija. — Pažinojau tik vieną, nedavusį valios savo 
pimpalui, — ji turėjo galvoje daktarą Larčą, — bet jis buvo 
ijunkęs į eterį. 


— Tu su manim, ar grįžai pas ją? — paklausė Bobas Lornos, 
tačiau spoksojo į Meloniją. 

— Mes tik šnekam, kaip senos draugės, — tarė Melonija. 

— Maniau, išėjai atostogų, — pasakė Bobas Melonijai. — Ko 
neišsinešdini kur toliau, pas žmogėdras? 

— Eik, pasismaukyk ant kibiro, — atrėžė jam Melonija. — 
Varyk, nuleisk kubilan, nuvarvink šaukštelin, — pridūrė, ir 
Bobas, pernelyg staigiai užsukęs, sulaužė jai ranką. Paskui, 
keliems laivų statyklos darbininkams nespėjus prišokti jo ati- 
traukti, Bobas trinktelėjo jos galvą į plastikinį stalviršį ir jai 
lūžo nosis. 

Lorna nugabeno draugę į ligoninę, o paskui, kai gydytojai 
sugipsavo Melonijai ranką ir sustatė — beveik tiesiai — nosies 
kaulus, parvedė į moterų pensioną, kur, jųdviejų nuomone, ir 
buvo jų namai: abiejų. Kol Melonija sveiko, Lorna po truputį 
parsinešė atgal savo daiktus. Po kelių dienų Melonijos veido 
patinimas atslūgo, pajuodavę paakiai pasidarė žalsvai violeti- 
niai, O maždaug po savaitės pageltonijo. 

— Supranti, — pasakė Melonija, kai kartą gulėjo, priglaudusi 
skaudamą veidą Lornai prie pilvuko, o Lorna viena ranka 
glostė jai plaukus, — jis buvo toks ypač drąsus berniukas —nie- 
kas negalėjo jo priversti sutikti su viskuo, kas vyksta. O dabar 
pažiūrėk: dulkina invalido žmoną, meluoja savo sūnui. 

— Šlykštu, — pritarė jai Lorna. — Gal geriau visa tai pamirš- 
kim? — Kai Melonija nieko neatsakė, Lorna paklausė: — Kodėl 
nenori pareikšti kaltinimo Bobui? 

— O jeigu pavyks? — atšovė Melonija. 

— Atsiprašau? — nesuprato Lorna. 

— O jeigu jį pasodins į kalėjimą arba kur nors išsiųs? — pa- 
sakė Melonija. — Tada, kai pasveiksiu, negalėsiu jo rasti. 

— O,— tarstelėjo Lorna. 


Homeras Velzas neatpažino akinančioje žibintų šviesoje 
pasigirdusio balso. 

— Ką turit tam portfely,. Homerai? — paklausė ponas Rouzas. 
Kelionė iš Karolinų buvo ilga; įkaitęs senutėlis pono Rouzo 
automobilis skausmingai pokšėjo ir girgžčiojo. — Labai malo- 
nu. kad plušat per naktį, gražinat man namą, Homerai, — pri- 
dūrė ponas Rouzas. Net kai žengė artyn ir stabtelėjo priešais 
žibintus, juodas jo veidas tebebuvo beveik neįžiūrimas, bet 
Homeras pažino jį iš apgaulingai lėtų judesių. 

— Pone Rouzai! — sušuko Homeras. 

— Pone Velzai, —- šypsodamasis tarė ponas Rouzas. Juodu 
paspaudė vienas kitam ranką, ir Homero širdis kiek aprimo. 
Kendė vis dar slėpėsi sidro namuose, tačiau ponas Rouzas 
jautė, kad Homeras ne vienas. Jis įdėmiai žiūrėjo į už ap- 
šviestos virtuvės esantį šešėliuotą miegamąjį, kai Kendė, lyg 
nusikaltusi, išėjo į šviesą. 

— Ponia Vortington! — tarė ponas Rouzas. 

— Pone Rouzai, — pasisveikino Kendė, šypsodamasi ir 
spausdama jam ranką. — Kaip tik spėjom, — pasakė Homerui, 
kumštelėdama jam į pašonę. — Tik prieš akimirką padėjom 
švarią patalynę, — paaiškino ponui Rouzui, bet ponas Rouzas 
matė, kad prie sidro namų nėra nei kokio nors lengvojo auto- 
mobilio, nei sunkvežimio — kad jie atėjo pėsti. Negi būtų ant 
rankų atnešę visas paklodes ir antklodes? 

— Ką tik viską sulankstėm ir išdėliojom, norėjau pasaky- 
ti, — melavo Kendė. 

Homeras Velzas pagalvojo, kad ponas Rouzas, ko gero, 
pastebėjo prekyvietės raštinėje degančią šviesą, kai važiavo 
pro šalį. 

— Iki vėlumos dirbom raštinėje, — pasakė Homeras, — ir 
prisiminėm, kad visa patalynė čia tebėra sukrauta į vieną 
krūvą. 

Ponas Rouzas linktelėjo galvą ir nusišypsojo. Paskui pravirko 
kūdikis. Kendė net pašoko. 

— Rašiau Voliui, kad atsivešiu dukrą, — paaiškino ponas 
Rouzas, kai jauna moteris, maždaug Andželo amžiaus, išėjo 


į šviesą su kūdikiu glėbyje. 

— Nemačiau tavęs nuo tada, kai buvai mažutė mergytė, — pa- 
sakė Homeras Velzas jaunajai moteriai, kuri tik pažvelgė į jį 
bereikšmiu žvilgsniu; kelionė su mažu vaiku ją, matyt, buvo 
kaip reikiant išvarginusi. 

— Mano dukra, — pristatė moterį ponas Rouzas. — Ir jos duk- 
ra, — pridūrė. — O čia ponia Vortington, — supažindino, — ir 
Homeras Velzas. 

— Kendė, —tarė Kendė, rankos spustelėjimu sveikindamasi 
su jaunąja mo'erimi. 

— Homeras, — pasakė Homeras. Jis niekaip negalėjo prisi- 
minti pono Rouzo dukters vardo, todėl dabar paklausė jos 
pačios. Ji tarytum išsigando ir žvilgtelėjo į tėvą — lyg prašy- 
dama, kad jis jai ką paaiškintų ar patartų. 

— Rouz, — tarė ponas Rouzas. 

Visi nusijuokė — jo duktė irgi. Mažylė liovėsi verkti ir su- 
sidomėjusi įsistebeilijo į besijuokiančius žmones. 

— Ne, aš klausiau, koks tavo vardas! — pasakė Homeras 
Velzas. 

— Rouz ir yra jos vardas, — paaiškino ponas Rouzas. — Kaip 
jau sakiau. 

— Rouz Rouz? — nustebo Kendė. Pono Rouzo duktė nusi- 
šypsojo; neatrodė tvirtai tuo įsitikinusi. 

— Rouz Rouz, — išdidžiai tarė ponas Rouzas. 

Visi vėl nusijuokė; pralinksmėjo ir mažylė, ir Kendė ėmė 
su ja žaisti, judindama jos pirštukus. 

— O kuo ji vardu? — paklausė Kendė Rouz Rouz. Šįkart 
jaunoji moteris atsakė pati. 

— Ji dar neturi vardo, — tarė Rouz Rouz. 

— Mes dar nesugalvojom, — pridūrė ponas Rouzas. 

— Ir gerai, kad neskubate, — pagyrė juos Homeras Velzas. Jis 
žinojo, kad vardai dažnai parenkami lengvabūdiškai; arba būna 
laikini, arba — kaip Džonas Vilburis ir Vilburis Volšas — vis 
tokie patys, sugalvoti žmonių, neturinčių vaizduotės. 

— Sidro namuose tikrai nėra visko, ko reikia kūdikiui, — pa- 
sakė Kendė Rouz Rouz. — Jei užsuktum pas mus, duočiau 

keletą daiktelių, kurie gal praverstų. Palėpėje turime net ap- 
tvarėlį, ar ne, Homerai? 

— Mum nieko nereik, — maloniai tarė ponas Rouzas. — Gal 
ji užsuks kitąkart. 

— Miegočiau pernakt ir perdien, — žaviai nusišypsojo Rouz 
Rouz. 

— Jei nori, — pasisiūlė Kendė, — galiu pažiūrėti tavo mergy- 
tę — kad gerai išsimiegotum. 

— Mum nieko nereik, — pakartojo ponas Rouzas. — Bent jau 
ne šiandien, — pridūrė šypsodamasis. 

— Gal norite, kad padėčiau iškrauti daiktus? — paklausė jo 
Homeras. 

— Ne šiandien, —tarė ponas Rouzas. — Ką turit tam portfely, 
Homerai? — dar pasidomėjo, kai visi atsisveikino ir Homeras 
su Kende jau ėjo namo. 

— Kelis obuolius, — prisipažino Homeras. 

— Tai būt keistoka, — nepatikėjo ponas Rouzas. Homeras 
atsegė lagaminėlį ir parodė jam obuolius. 

— Tai jūs obuolių daktaras? — paklausė ponas Rouzas. 

Homerui vos neišsprūdo: „Taigi“. 

— Jis žino, — tarė Homeras Kendei, kai juodu ėjo atgal į 
raštinę. 

— Aišku, kad žino, — atsakė Kendė. — Bet argi tai svarbu, 
jeigu jau vis tiek viską nutraukiam? 

— Tikriausiai nesvarbu, — sutiko Homeras. 

— Kadangi tu jau buvai pasirengęs pasakyti Voliui ir An- 
dželui, — toliau kalbėjo Kendė, — turbūt nebus labai sunku iš 
tikrųjų tai padaryti. 

— Kai nuimsim derlių, — tarė Homeras; jis paėmė Kendę už 
rankos ir juodu žingsniavo susikabinę, bet paskui pasileido, 
kai jau matė prekyvietę bei iš raštinės sklindančią šviesą, ir 
toliau ėjo atskirai. 

— Kam tas lagaminėlis? — paklausė Kendė prieš pabučiuo- 
dama Homerą ir palinkėdama jam labos nakties. 

— Man, —atsakė Homeras Velzas. — Manau, kad man. 

Jis užmigo stebėdamasis ypatingu, kaip jain atrodė, pono 
Rouzo sugebėjimu tvirtai valdyti savo pasaulį — buvo aišku, 
kad tik nuo jo valios priklausys net ir kada jo dukters dukteriai 
bus duotas vardas (ką jau kalbėti apie tai, koks bus tas vardas)! 
Homeras pabudo apyaušriu, pasiėmė nuo naktinio staliuko 
automatinį plunksnakotį ir sunkia širdimi, bet ryžtingai juo 
apvedžiojo kitoje Likimas beldžiasi įgulos nuotraukos pusėje 
pieštuku užrašytą skaičių. Tamsiu rašalu paryškino skaitmenis; 
toks užbaigtumas veikė raminamai — tarsi rašalas, kaip tada, 
kai pasirašoma sutartis, būtų galėjęs susaistyti labiau negu 
pieštukas. Homeras, be abejo, nežinojo, kad jau pabudusi ir 
Kendė; jai skaudėjo skrandį, todėl ji bendrame savo bei Volio 
vonios kambaryje ieškojo kokių vaistų. Kendė irgi pajuto, jog 
būtina ką nors daryti dėl tų dviejų šimtų septyniasdešimties 
pasimylėjimų su Homeru nuo tada, kai Volis grįžo iš karo, 
bet jai to skaičiaus užbaigtumas neatrodė toks svarbus dalykas, 
koks atrodė Homerui. Užuot apvedžiojusi skaitmenis rašalu, 
Kendė paėmė trintuką ir nutrynė tą įkaltį nuo nuotraukos, 
kurioje moko Homerą plaukti, kitos pusės. Paskui jos skrandis 
apsiramino ir ji vėl užmigo. Net pati stebėjosi, kad jaučiasi 
visiškai rami, žinodama, jog po derliaus nuėmimo jos gyve- 
nimas (prie kokio yra pripratusi) pasibaigs. 

Homeras Velzas nė nemėgino vėl užmigti; nemiga jam 
nebuvo naujiena; jis žinojo, kad neverta kovoti su tuo, kas 
šitaip įsisenėję. Pasiėmęs Naujosios Anglijos medicinos žurnalą, 
perskaitė jame išspausdintą straipsnį apie gydymą antibioti- 
kais; jau daug metų domėjosi, kaip vartojamas penicilinas 
ir streptomicinas. Apie aureomiciną ir teramiciną žinojo 
mažiau, bet manė, kad antibiotikų veikimą perprasti ne- 
sunku. Straipsnyje buvo rašoma apie ribotą neomicino 
vartojimą; Homeras pasistengė įsidėmėti, kad achromicinas 
ir tetraciklinas yra tas pats. Paraštėje parašė žodį „eritromici- 
nas“, keletą kartų, kad gerai įsimintų, kaip jis rašomas; daktaras 
Larčas buvo jį įpratinęs taip daryti, kai reikia įsidėti į atmintį 
ką nors nauja. 

E-R-I-I-R-O-M-I-C-1I-N-A-S, — parašė Homeras Vel- 
zas —obuolių daktaras, kaip jį pavadino ponas Rouzas. Žurnalo 
paraštėje užsirašė ir tą keistą pasakymą: „Obuolių daktaras“ Ir 
prieš išlipdamas iš lovos dar brūkštelėjo: „Vėl beduinas“. 

Iš ryto Kendė pasiuntė Andželą į sidro namus paklausti, ar 
ko nors nereikia Rouz Rouz kūdikiui: tada Andželas ir įsi- 
mylėjo. Jis drovėdavosi savo amžiaus mergaičių; jo amžiaus 
berniukai, ir šiek tiek vyresni, nuolat erzindavo jį dėl vardo. 
Jam jau atrodė, kad jis vienintelis Andželas visame Meine. 
Su mergaitėmis jis nedrįsdavo net susipažinti — bijodavo aki- 
mirkos, kai reikės pasakyti savo vardą. Harts Roke ir Harts 
Heivene bent kiek dailesnės ir labiau savimi pasitikinčios jo 
klasės mergaitės nekreipdavo į jį dėmesio; joms rūpėjo vyresni 
berniukai. O tos, kurioms jis lyg ir patiko, buvo neišvaizdžios, 
suniurusios liežuvautojos, labiausiai mėgstančios plepėti su 
kitomis į jas panašiomis mergaitėmis, apie save — arba apie 
tai, ką kuris berniukas kam pasakė. Kiekvieną kartą, kalbė- 
damasis su kuria nors iš tokių mergaičių, Andželas žinodavo, 
jog tą patį vakarą viskas bus telefonu persakyta visoms kitoms 
klasės atstumtosioms. Kitą rytą jos visos iš jo šaipysis — tarsi 
kokią kvailystę jis būtų leptelėjęs ne kuriai nors vienai, o 
visoms. Taigi Andželas įprato laikyti liežuvį už dantų. Mo- 
kykloje stebėdavo vyresnes mergaites; jam patiko tos, kurios 
mažiausiai pliurpdavo su draugėmis. Jos jam atrodė labiau 
subrendusios, tikriausiai jau darančios tai, apie ką nenori pa- 
sakoti draugėms. 

Šeštajame dvidešimto amžiaus dešimtmetyje Andželo am- 
žiaus mergaitės svajojo apie pasimatymus; o berniukai — kaip 
ir visais laikais — troško pagaliau „tai“ padaryti. 

Pono Rouzo duktė buvo ne tik kad egzotiškiausia iš visų 
Andželo matytų merginų; ji turėjo dukterį — vadinasi, ji „tai“ 
jau darė. 

Rytais sidro namuose būdavo šalta ir drėgna; kai Andželas 
ten atėjo, Rouz Rouz buvo lauke, prieš saulę; ji kibire maudė 
mažylę Rouz. Mergytė taškėsi, Rouz Rouz šnekino dukterį; 

ji negirdėjo, kaip Andželas prisiartino prie pat jos. Kadangi 
Andželas augdamas daugiau bendravo su tėvu negu su motina, 
jo turbūt negalėjo nepatraukti toks madoniškas vaizdelis. Rouz 
Rouz buvo tik keleriais metais vyresnė už Andželą — tokia 
jauna, kad jos motinystė tiesiog stulbino. Visi jos judesiai ir 
veido išraiška, kai ji tupinėjo apie savo kūdikį, atrodė kaip su- 
augusios moters; ir figūra buvo apvali, moteriška. Ji buvo šiek 
tiek aukštesnė už Andželą. Apskrito, berniukiško veido. 

— Labas rytas, — tarė Andželas, baisiausiai išgąsdindamas 
kibire sėdinčią mažylę Rouz. Rouz Rouz apgaubė dukterį 
rankšluosčiu ir atsistojo. 

— Tu tikriausiai Andželas, — droviai pasakė. Per vieną jos 
šnervę bei viršutinę lūpą ėjo plonytis randas; buvo įrėžtos 
ir dantenos, Andželas tai pastebėjo, kai ji šyptelėjo. Vėliau 
jis pamatys, kad peilis sustojo išmušęs viršutinį iltinį dantį; 
todėl Rouz Rouz ir šypsojosi tik puse lūpų. Ji jam paaiškins, 
kad buvo pažeista danties šaknis ir kad dantis po kurio laiko 
iškrito pats. Pirmą kartą išvydęs Rouz Rouz, Andželas ja taip 
susižavėjo, kad netgi randas jam atrodė gražus; tai buvo vie- 
nintelis matomas jos trūkumas. 

— Pamaniau, gal galėčiau tau padėti, jei ko reikia kūdi- 
kiui, — tarė Andželas. 

— Jai turbūt dygsta dantys, — pasakė Rouz Rouz. — Šiandien 
kažkokia suirzus. 

Iš sidro namų išėjo ponas Rouzas; pamatęs Andželą, jis 
pamojavo ir nusišypsojo, paskui priėjo artyn ir viena ranka 
apkabino vaikinuką. 

— Kaip laikais? — paklausė. — Berods vis dar augi. Nešioda- 
vaus jį ant galvos, — pasakė dukteriai. — Nuraškydavo obuo- 
lius, kurių nepasiekdavau, — paaiškino, meiliai kumštelėdamas 
Andželui į ranką. 

— Tikiuosi, kad dar truputį paaugsiu, — tarė Andželas — ne 
tiek ponui Rouzui, kiek Rouz Rouz. Kad ji nepamanytų, jog 
jis jau nustojo augęs; norėjo, kad ji žinotų, jog jis bus aukš- 
tesnis už ją, kada nors. 


DVIDEŠIMTO AMŽIAUS AUKSO FONDAS 671 


Andželas gailėjosi, kad neapsivilko marškinių; ne todėl, kad 
būtų jautęsis nepakankamai raumeningas, —tiesiog manė, kad 
su marškiniais atrodytų labiau subrendęs. Paskui pagalvojo, 
kad jai gal patinka jo įdegis, ir nebesigraužė, kad atėjo be 
marškinių; susikišęs rankas į užpakalines džinsų kišenės, ėmė 
gailėtis, kad neužsidėjo savo mėgstamos beisbolo kepuraitės. 
Tai buvo Bostono Red Sox kepuraitė, iš ryto Andželas turėdavo 
ją pagriebti vos atsikėlęs — jei tik užsižiopsodavo, ją užsidėdavo 
Kendė. Jau antrą vasarą juodu vis šnekėjo, kad reikėtų įsigyti 
dar vieną beisbolo kepuraitę; Kendė privalėjo ją nupirkti, nes 
prisipažino, jog įplėšė vieną iš prakaitui išgaruoti pramuštų 
skylučių, grūsdama į ją pieštuką. 

Kai būdavo nuimamas derlius, Kendė skaičiuodavo obuolių 
dėžes, todėl jai reikėdavo pieštuko. Dabar jau antrą derliaus 
sezoną kontrolieriumi turėjo dirbti ir Andželas, be to, jis jau 
antrą vasarą vairavo vieną iš traktorių, kuriais obuoliai buvo 
išvežami iš sodų. 

Kai Andželas parėjęs pasakė, kad Rouz Rouz kūdikiui 
dygsta dantys, Homeras žinojo, ką daryti. Jis liepė Andželui 
(su Voliu) važiuoti į miestą ir nupirkti kelis čiulptukus, o 
paskui nusiuntė Andželą atgal į sidro namus — su pakeliu 
čiulptukų ir buteliu burbono; Volis retkarčiais išgerdavo 
burbono, bet tik po lašiuką, taigi butelis buvo artipilnis. 
Homeras Andželui parodė, kaip reikia degtine pavilgyti 
mažylei Rouz dantenas. 

— Tada dantenos nutirpsta ir nebeskauda, — paaiškino An- 
dželas Rouz Rouz. Jis įmerkė rausvą savo pirštą į degtinę, o 
paskui įkišo mažylei Rouz į burnytę. Iš pradžių bijojo, kad 
mergytė, kurios akys staiga išsiplėtė ir pasruvo ašaromis, gali 
užspringti; bet netrukus mažylė Rouz ėmė čiulpti Andželo 
pirštą — taip įnirtingai, kad kai Andželas norėjo vėl pamirkyti 
jį burbone, ji net pravirko, reikalaudama to piršto. 

— Tu ją nugirdysi, — perspėjo Andželą Rouz Rouz. 

— Nenugirdysiu, — patikino ją Andželas. — Aš tik nuskaus- 
minu jai dantenas. 

Rouz Rouz apžiūrėjo čiulptukus. Tai buvo tarsi guminiai 
speneliai, panašūs į tuos, kurie maunami ant pieno bute- 
liukų, tik be skylučių ir pritvirtinti prie melsvų plastikinių 
žiedų — pakankamai didelių, kad kūdikis negalėtų praryti. 
Andželas Velzas Rouz Rouz paaiškino, kad įprastinių mai- 
tinimo čiulptukų tokiu atveju negalima naudoti todėl, kad 
kūdikis pro skylutę prisitrauktų oro ir imtų raugėti arba jam 
piistų pilvuką. 

— Iš kur tu taip viską žinai? — šypsodamasi paklausė Rouz 
Rouz. — Kiek tau metų? 

— Beveik šešiolika, — atsakė Andželas. — O tau? 

— Maždaug tiek pat, — tarė ji. 

Po pietų, kai Andželas vėl atėjo į sidro namus pažiūrėti, kaip 
sekasi mergytei, mažylė Rouz jau buvo ne vienintelė Rouzų 
šeimos narė su čiulptuku burnoje. Ponas Rouzas sėdėjo ant 
sidro namų stogo, ir Andželas matė — iš tolo, nes akį traukė 
melsvas plastikinis žiedas, — kad ir jis žinda čiulptuką. 

— Jums irgi dygsta dantys? — šūktelėjo Andželas. Ponas 
Rouzas lėtai — kaip darydavo beveik viską — išsiėmė čiulptu- 
ką iš burnos. 

— Noriu mest rūkyt, — pasakė. — Kai visą dieną turi burnoj 
spenį, ar dar reik cigaretės? — Jis vėl įsikišo čiulptuką į burną 
ir plačiai išsišiepė. 

Sidro namuose mažylė Rouz buvo užmigusi, su čiulptuku 
burnytėje, ir Andželas netikėtai užklupo Rouz Rouz tren- 
kančią plaukus. Ji stovėjo palinkusi prie virtuvės kriauklės, 
nugara į jį; jis nematė jos krūtų, nors aukščiau juosmens ji 
buvo nuoga. 

— Čia tu? — neapibrėžtai paklausė ji neatsigręždama — bet 
ir neskubėdama prisidengti. 

— Atsiprašau, — tarė Andželas, atatupstas žengdamas į lau- 
ką. — Turėjau pasibelsti. — Tada ji pašoko ir prisidengė, nors 
plaukai tebebuvo muiluoti; pirmiau tikriausiai manė, kad į 


virtuvę įėjo tėvas. 

— Aš tik norėjau pažiūrėti, kaip jaučiasi mažylė, — ėmė 
teisintis Andželas. 

— Puikiai, — pasakė Rouz Rouz. — Tu geras daktaras. Mano 
gelbėtojas, bent jau šiandien. — Ji šypsojosi keista savo šypsena, 
puse lūpų. 

Blizgančių šampūno putų srovelės vinguriavo jai per kaklą, 
per krūtinę ir per rankšluostį spaudžiančias rankas, sukryžiuo- 
tas ant Andželo taip ir nepamatytų krūtų. Andželas Velzas, 
šypsodamasis, atbulas traukėsi taip toli nuo durų, kad staiga 
atsitrenkė į senąjį automobilį, pastatytą prie pat sidro namų 
sienos — tarytum laikantį pastatą, kad nesugriūtų. Tada iš- 
girdo nuo stogo riedant mažą akmenuką, bet kai tas akme- 
nukas pataikė jam į viršugalvį, — nors jis jau buvo nudžiovęs 
iš Kendės beisbolo kepuraitę ir atsainiai užsidėjęs ant galvos, 
kad snapelis pridengtų kaktą, — jam gerokai suskaudo. Jis 
pažvelgė aukštyn, į poną Rouzą, paridenusį akmenuką jo 
link — labai taikliai. 

— Išgąsdinau! — išsišiepęs tarė ponas Rouzas. 

Bet iš tikrųjų Andželą buvo pribloškusi Rouz Rouz. Pro 
obuolių prekyvietę svirduliuodamas atgal į didįjį namą, jis 
jautėsi tarsi pritrėkštas didžiulio riedulio. 

„Kas tos mažylės tėvas? — galvojo Andželas Velzas. — Ir kur 
jis? Kur ponia Rouz? Ar ponas Rouzas su dukterimi gyvena 
vieni?“ 

Andželas nuėjo į savo kambarį ir ėmėsi rašyti vardų sąra- 
šą — mergaičių vardų. Keletą patinkančių išrašė iš žodyno, 
paskui pridėjo dar kelis, kurie žodyne buvo praleisti. Kaip dar 
gali padaryti įspūdį merginai, kuri nesugeba sugalvoti vardo 
savo dukrytei? 

Andželas būtų buvęs tikras išganymas Sent Klaudo prie- 
glaudai, kur moterys, nuolat galvojančios vardus kūdikiams, 
jau jautėsi išsisėmusios. Dabar tą beveik kasdienį darbą dirbo 
ir jaunatviškos energijos nestokojanti seselė Karolina, bet jos 
parenkami tam tikrą politinę potekstę turintys vardai kai kam 
būdavo ne prie širdies. Jai ypač patiko Karlas (kaip Marksas) 

ir Judžinas (kaip Debsas), tačiau Fridrichas (kaip Engelsas) 
visiems atrodė pasibaisėtinas, todėl ji berniukus galėdavo pa- 
vadinti nebent Fredais (bet pati to trumpinio nemėgo). Seselė 
Andžela paniurzgėdavo ir dėl Normano (kaip Tomasas) — pasak 
jos, tai buvo ne ką geresnis vardas už Vilburį. Bet nežinia, ar 
Andželas Velzas būtų su tokiu pat įkarščiu rinkęs kūdikiams 
vardus, jeigu jam būtų reikėję tai daryti kone kasdien. Noras 
parinkti tinkamą vardą Rouz Rouz dukrytei atrodė gana keis- 
tas — tačiau to galima buvo tikėtis iš pirmą kartą įsimylėjusio 
vaikinuko. 

Abė? — galvojo Andželas Velzas. Alberta? Aleksandra? 
Amanda? Amelija? Antuanetė? Aurora? „Aurora Rouz“, — iš- 
tarė garsiai. „Dievulėliau, ne“, — nusprendė ir vėl įknibo į 
abėcėlę. Randas ant jo mylimosios veido buvo toks plonytis, 
vos pastebimas, — Andželui dingtelėjo mintis, kad jeigu galėtų 
tą randą pabučiuoti, jis turbūt išnyktų; paskui Andželas ėmėsi 
raide B prasidedančių vardų. 

Betsabė? Beatričė? Berenisė? Bjanka? Bridžita? 


Daktarui Larčui buvo iškilusi kitokia problema. Mirusi 
pacientė neturėjo nieko, iš ko būtų buvę galima sužinoti, 
kas ji tokia, — į Sent Klaudą ji atsivežė tik liepsnojančią savo 
infekciją, gausybę nosį užimančių išskyrų, negyvą, bet neiš- 
trauktą vaisių (ir keletą į jos kūną sukištų instrumentų, kuriais 
pati — arba kažkas kitas — mėgino tą vaisių iškrapštyti), ir dar 
pradurtą gimdą, nenumušamą karštį ir ūminį peritonitą. Pas 
daktarą Larčą ji atvyko per vėlai, jis nebegalėjo jos išgelbėti, 
tačiau Larčas vis tiek jautėsi kaltas. 

— Ji buvo gyva, kai čia atkeliavo, — pasakė Larčas seselei 
Karolinai. — Aš turėčiau būti gydytojas. 

— Tai ir būkite, — tarė seselė Karolina, — ir liaukitės verk- 
šlenęs. 

— Aš per senas, — skundėsi Larčas. — Kas nors jaunesnis, 
greitesnis, gal būtų ją išgelbėjęs. 

— Jei taip manote, gal tikrai esate per senas, — pareiškė seselė 
Karolina. — Nenorite matyti gyvenimo tokio, koks jis yra. 

— Koks jis yra, — burbtelėjo Vilburis Larčas ir užsidarė vais- 
tinėje. Jis visada baisiai grauždavosi, jei mirdavo kuri nors 
pacientė, tačiau šita —seselė Karolina juk matė — buvo beveik 
mirusi jau tada, kai atvyko. 

— Jeigu jis laiko save kaltu netgi tokiu atveju, — pasakė seselė 
Karolina seselei Andželai, — tai manau, kad jį gal tikrai reikėtų 
pakeisti — jis tikrai per senas. 

Seselė Andžela pritarė jos nuomonei: 

— Negali sakyti, kad jis ko nors nebesugeba, bet jeigu jam 
pačiam atrodo, kad nebesugeba, tai jau viskas. 

Seselė Edna tame pokalbyje nedalyvavo. Ji nuėjusi stovėjo 
priešais vaistinės duris ir vis kartojo: „Tu nesi per senas, ne- 
tiesa, kad nebesugebi, tu nesi per senas“, — bet Vilburis Larčas 
jos žodžių negirdėjo; jis buvo apsisvaiginęs eteriu, jis keliavo. 
Buvo labai toli, Birmoje — kurią matė beveik taip pat aiškiai, 
kaip kadaise matė Volis, nors Larčas (kad ir prisikvėpavęs 
eterio) nieku gyvu negalėjo įsivaizduoti tokio karščio. Pavėsis, 
kurį matė po figmedžiais, pasirodė esąs apgaulingas; ten ne- 
buvo vėsu — tik jau ne tuo dienos metu, apie kurį kalbėdami 
birmiečiai sako, j og tai „laikas, kai nutyla kojos“. Larčas stebėjo 
ligonius vizituojantį misionierių, daktarą Stouną. Net vidur- 
dienio karštis negalėjo sulaikyti Fazio Stouno, gelbstinčio 
viduriuojančius vaikus. 

Volis Larčo sapną būtų galėjęs papildyti viena kita vaizdin- 
gesne smulkmena. Pavyzdžiui, kokie slidūs būna bambukų 
lapai, kai mėgini eiti įkalnin. O miegamieji dembliai nuolat 
permirksta nuo prakaito; be to, atrodė (bent jau Voliui), kad 
Birma — britų morališkai sugadintų teismo pareigūnų, sub- 
magistratų, — arba supanašėjusių su britais, arba degančių 
neapykanta britams, — šalis. Kartą birmiečiai Volį nešė per 
piktžolėmis apaugusią kiaulių priterštą plynę; seniau kažkoks 
britas ten turėjo įsirengęs teniso aikštelę. Iš tinklo tenykš- 
tis magistratas dabar buvo pasidaręs hamaką. Pati aikštelė, 

aptverta aukšta tvora, puikiai tiko kiaulėms auginti; tvora, 
kadaise sulaikydavusi teniso kamuoliukus, kad nenulėktų į 
džiungles, dabar buvo kliūtis kiaules sudraskyti besitaikantiems 
leopardams. Volis prisiminė, kad, kai tąkart stabtelėjo pailsėti, 
pats magistratas — malonus apskritaveidis vyriškis švelniomis, 
tvirtomis rankomis — kišo jam į šlaplę kateterį; tai buvo ilga 
sidabrinė lazdelė kokteiliui maišyti — dar vienas britų paliktas 
daiktas. Nors magistratas nelabai suprato angliškai, Volis jam 
paaiškino, kam toks daiktas iš tikrųjų reikalingas. 

— Brytai kveili, — pasakė Voliui tas Birmos džentelme- 
nas. — Teip? 

— Taip, tikriausiai, — sutiko Volis. Jis pažinojo nedaug britų, 
bet kai kurie iš jų tikrai atrodė kvailoki, taigi jam nebuvo sunku 
pritarti tokiai nuomonei —be to, Volis pagalvojo, kad neverta 
ginčytis su žmogumi, laikančiu kateterį, kad ir kas jis būtų. 

Sidabrinė lazdelė buvo nelanksti, ne tokia kaip tikras ka- 
teteris; negana to, viršutinis jos galas buvo papuoštas lyg ir 
kokiu herbu su rūsčiu karalienės Viktorijos veidu per vidurį 
(šį kartą, stebėdama, kaip naudojamas jos atvaizdu pagražintas 
daiktas, ji galėjo pasipiktinti). 

— Tik brytai tokie kveili, kad sugalvoja deiktą gėrimui 
meišyti, — kikendamas tarė magistratas. Jis patepė kateterį 
savo seilėmis. 

Volis mėgino nusijuokti, pro ašaras. 

Tikriausiai ir daugeliui daktaro Stouno vizituojamų vidu- 
riuojančių vaikų susilaikydavo šlapimas, ir daktaras Stounas 
turėdavo jį išleisti iš išsipūtusių jų pūslyčių; jis tai, be abejo, 
darė tinkamai, tikru kateteriu. Virš Birmos žvelgiančiomis 
akimis Vilburis Larčas matė, kad daktaras Stounas tiesiog 
tobulas, — Fazis Stounas neleis numirti nė vienam pacientui. 

Seselė Karolina, suprasdama, jog toks sutapimas — bevardės 
moters mirtis netrukus po to, kai globos tarybai buvo nusiųsti 
visi „įkalčiai“, — atrodys tikrai nekaip, nusprendė tuoj pat pa- 
rašyti laišką Homerui Velzui. Taigi kol daktaras Larčas ilsėjosi 
vaistinėje, seselė Karolina įnirtingai darbavosi prie rašomosios 
mašinėlės seselės Andželos kabinete. 

„Nebūk veidmainis, — rašė ji. — Tikiuosi, prisimeni, kaip 
karštai mane įkalbinėjai iš Keip Keneto važiuoti čia, kur ma- 
nęs labiau reikia, — ir buvai teisus. Nejaugi nesupranti, kad 
čia reikia ir tavęs, ir ne kada nors, o dabar pat? Manai, kad be 
tavęs ten neaugs obuoliai? Ką, tavo manymu, taryba paskirs 
į jo vietą, jei tu nepasisiūlysi? Kokį nors bailį, kuris darys ką 
liepiamas, vieną iš tų itin atsargių daktarėlių, kuriems nuolat 
dreba kinkos, — susitraukusį įstatymus gerbiantį pilietį, kuris 
bus visiškai NENAUDINGAS!“ 

Ji išsiuntė tą laišką tuo pačiu kartu, kai nuėjo pas stoties 
viršininką pranešti, kad našlaičių prieglaudoje yra negyvėlė; 
reikėjo sukviesti visokius pareigūnus. Jau buvo praėję daug 
metų nuo tos dienos, kai stoties viršininkas prieglaudoje matė 
lavonus, bet jis žinojo niekada nepamiršiąs tąkart matytų nu- 
mirėlių — nei savo pirmtako, sekatoriumi atverta krūtine, nei 
išskrosfo negimusio kūdikio iš Trijų Mylių Krioklių. 

— Negyvėlė? — paklausė stoties viršininkas. Jis abiem ran- 
kom įsikibo į mažo staliuko kraštus; ant to staliuko stovinčiame 
beveik niekad neišjungiamame televizoriuje mirgėjo susilie- 
jantys, čia atsirandantys, čia vėl išnykstantys vaizdai — stoties 
viršininkas labiau norėjo matyti juos negu daug ryškesnį reginį: 
iš praeities vėl išnyrančius lavonus. 

— Kažkokia moteris, kuri nenorėjo gimdyti kūdikio, — pa- 
sakė jam seselė Karolina. — Visa susimaitojo, mėgindama tą 
kūdikį iškrapštyti. Pas mus atvažiavo per vėlai, nebegalėjome 
jai padėti. 

Netardamas nė žodžio ir neatitraukdamas akių nuo televi- 
zoriaus ekrane mirgančių zigzagų, stoties viršininkas tvirtai 
laikėsi staliuko, tarsi tai būtų buvęs altorius, o televizorius — jo 
garbinamas dievas; stoties viršininkas žinojo, kad televizorius 
jam bent jau neparodys nieko panašaus į tai, ką nupasakojo 
seselė Karolina, todėl toliau žiūrėjo televizorių, užuot pa- 
žvelgęs seselei Karolinai į akis. 

Karmen? Cecilija? Čeriti? Klaudija? Konstancija? Kukė? 
Kordelija? Andželas Velzas pakreipė Red Sox kepuraitės sna- 
pelį reikiamu kampu; nors anksti rytą buvo vėsoka, marškinių 
nusprendė nesirengti. Dazmara? — galvojo. Deizė? Doloresa? 
Dotė? 

— Kur eini su mano kepure? — paklausė jo Kendė; ji rinko 
nuo stalo pusryčių indus. 

— Čia mano kepurė, — atšovė Andželas jau žengdamas pro 
duris. 

— Meilė akla, — tarė Volis, atstumdamas vežimėlį toliau 
nuo stalo. 

„Ar jis turi galvoje mane, ar Andželą?“ — susimąstė Kendė. 
Homeras su Voliu nerimavo dėl vaikiško Andželo susižavėjimo 
Rouz Rouz, bet Kendė manė, kad labai jaudintis neverta, nes 
tas susižavėjimas toks ir yra: vaikiškas. Kendė žinojo, kad Rouz 
Rouz — patyrusi mergina, todėl neleis Andželui pernelyg įsi- 
jausti. Homeras sakė, kad ne tai svarbiausia. Kendei atrodė, 
kad Rouz Rouz vėtyta ir mėtyta, o... tačiau Volis tvirtino, jog 
tai irgi ne svarbiausias dalykas. 

— Na, tikiuosi, svarbiausia ne tai, kad ji juodukė, — pasakė 
Kendė. 

— Svarbiausia — ponas Rouzas, — tarė Volis. Buvo matyti, 
kad Homerui vos neišsprūdo: „Taigi!“ „Vyrai amžinai nori 
viską reguliuoti“, — dingtelėjo Kendei. 

Homeras Velzas buvo prekyvietės raštinėje. Tarp gautų laiš- 
kų bei laikraščių gulėjo ir jam adresuotas daktaro Larčo laiškas, 
bet Homeras neperžiūrėjo pašto. Tai buvo Volio darbas; be to, 
atvyko skynėjai. Netrukus prasidės derliaus nuėmimas — kai 
tik Homeras viską surikiuos. Jis žvilgtelėjo pro raštinės langą 
ir pamatė sūnų, be marškinių, šnekantį su Didžiąja Dote Tatt. 
Atidaręs dvivėres duris, Homeras surėkė Andželui: 

— Ei, šįryt šalta — apsivilk marškinius! 

Andželas jau ėjo už prekyvietės esančių daržinių link. 


— Reikia įšildyti traktorių! — pasakė jis tėvui. 

— Pirma sušilk pats! — riktelėjo Homeras, tačiau vaikinukas 
šį rytą jau buvo ganėtinai įkaitęs. 

Edita? — klausė savęs Andželas. Ernestina? Esmeralda? 
Eva! — pagalvojo. 

Staiga atsitrenkė į Vernoną Linčą ir šis pervėrė jį virš karštos 
kavos puodelio žaibuojančiomis akimis. 

— Žiūrėk, kur eini, — sušnypštė Andželui Vernonas. 

— Feitė! — pasakė jam Andželas. — Felicija! Frančeska! 
Frederika! 

— Asilas, — burbtelėjo Vernonas Linčas. 

— Ne, čia tu, — tarė jam Didžioji Dotė Taft. — Tu esi asilas, 
Vernonai. 

— Dieve, kaip man patinka derliaus nuėmimas! — džiūgavo 
Volis, sukdamas ratus aplink virtuvės stalą, kol Kendė plovė 
indus. — Labiausiai mėgstu šitą metų laiką. 

— Aš irgi, — šypsodamasi pasakė Kendė. Ir pagalvojo: „Pa- 
gyvensiu dar šešias savaites“. 

Šįkart vėl atvažiavo Juodoji Keptuvė, virėjas; Kendei reikėjo 
skubėti — ji turėjo nuvežti Juodąją Keptuvę apsipirkti. Nuo 
senų laikų obuolius skindavo ir vyriškis, pravarde Persikas, 
bet paskui jis kelerius metus nesirodė; Persiku buvo vadina- 
mas todėl, kad jam visiškai nežėlė barzda. Kitą vėl atvykusį 
juoduką visi pravardžiavo Murzium; jau daug metų niekas 
nebuvo matęs Murziaus. Vieną naktį sidro namuose jis buvo 
baisiai supjaustytas; Homeras vežė jį į Keip Keneto ligoninę. 
Prireikė šimto dvidešimt trijų siūlių; Homeras Velzas tada dar 
pagalvojo, kad Murzius atrodo kaip kokia naujoviška dešra. 

Jį supjaustęs vyriškis seniai pradingo. Tai buvo viena iš pono 
Rouzo taisyklių; Homero manymu, bene pati svarbiausia sidro 
namų taisyklė. Draudžiama vieniems kitus žaloti. Gali žmogui 
įpjauti, kad išgąsdintum, kad parodytum, kas čia viršesnis, 
bet tik taip, kad neprireiktų ligoninės. Nes tada jau prisistato 
policija, ir visi sidro namuose pasijunta menki. Vyriškis, su- 


pjaustęs Murzių, negalvojo apie bendruomenę. 

— Jis tikrai taikės nurėžt man šikną, žinokit, — šnekėjo Mur- 
zius, tarytum nustebęs. 

— Diletantas, — pasakė ponas Rouzas. — Šiaip ar taip, jo jau 
nebėr. 

Visi kiti skynėjai, išskyrus pono Rouzo dukterį, į Vandenyno 
Vaizdo sodus atvažiavo pirmą kartą. Ponas Rouzas su Andželu 
netrukus sutarė, ką per dieną veiks Rouz Rouz su dukryte. 

— Ji važinėsis su tavim ir tau padės, — pasakė Andželui po- 
nas Rouzas. — Galės sėdėt ant sparno arba stovėt už sėdynės. 
Galės važiuot ant priekabos, kol neapkrauta. 

— Žinoma! — neprieštaravo Andželas. 

— Jeigu turės parnešt vaiką į sidro namus, galės eit pėsčia, — 
pridūrė ponas Rouzas. — Jokių didelių paslaugų jai nereiks. 

— Ne, — tarė Andželas; jam atrodė keista, kad ponas Rou- 
zas šitaip kalba apie dukterį, kai ši stovi šalia, iš pažiūros kiek 
sutrikusi. Mažylė Rouz — su čiulptuku burnytėje — sėdėjo 
apsižergusi jos klubą. 

— Kartais vaiką pažiūrės Juodoji Keptuvė, — pasakė ponas 
Rouzas; Rouz Rouz tik linktelėjo. 

— Kendė sakė, kad ir ji galėtų pažiūrėti, — pasiūlė Andželas. 

— Nereik trukdyt ponios Vortington, — nukirto ponas Rou- 
zas, ir Rouz Rouz papurtė galvą. 

Andželas traktorių visada vairuodavo stovėdamas; atsisėdęs 
ant sėdynės be pagalvėlės (jo manymu, pagalvėlę po užpa- 
kaliu galėjo dėtis nebent koks hemorojaus kankinamas senis), 
nematydavo radiatoriaus dangčio. Todėl bijodavo, kad, jam 
laiku nepastebėjus, radiatoriuje gali užvirti vanduo ir perkaisti 
variklis. Bet svarbiausia buvo tai, kad Andželas manydavosi 
gražiau atrodąs, kai važinėdavo traktoriumi atsistojęs. 

Dabar jis džiaugėsi, kad vairuoja „International Harvester“; 
prieš daugelį metų Reimondas Kendalas to traktoriaus sėdynę 
buvo įtaisęs ant šarnyro. Taigi Andželas galėjo leisti Rouz Rouz 
sėdėti — su mažyle Rouz ant kelių arba be jos, — o pats stovėti 
šalia sukamosios sėdynės ir gana patogiai vairuoti. Čia pat buvo 
sankabos bei stabdžio paminos ir droselio sklendės rankena. 

Avarinio rankinio stabdžio svirtis styrojo šalia Rouz Rouz 
šlaunies; pavarų perjungimo rankena buvo prie jos kelio. 

— Kam tu nešioji šitą seną beisbolo kepurę? — paklausė 
Andželo Rouz Rouz. — Tavo tokios gražios akys, bet nieks jų 
nemato. Ir gražūs plaukai, bet irgi nieks nemato. O kakta tavo 
balta, nes saulė neranda tavo veido. Jeigu nenešiotum šitos 
kvailos kepurės, tavo veidas būt toks pat rudas kaip ir kūnas. 

Tai girdėdamas Andželas, be abejo, padarė išvadą, jog Rouz 
Rouz patinka, kad jo kūnas rudas, o balta kakta, jos nuomone, 
nepatraukli, ir kad ji vis dėlto atkreipė dėmesį — nors jis su 
kepure — į jo akis bei plaukus (ir kad jo akys bei plaukai jai 
atrodo gražūs). 

Pirmą kartą prisikrovęs pilną priekabą obuolių, Andželas 
neskubėdamas atsigėrė vandens iš sode stovinčio ąsočio; ger- 
damas beisbolo kepuraitės snapelį nusuko į užpakalį. Paskui ir 
liko taip ją užsidėjęs, kaip užsideda gaudytojai, —taip pat, kaip 
nešiodavo Kendė, snapeliu prisidengianti plaukus bei sprandą. 
Bet Kendei taip pasukta kepuraitė kažkodėl tiko labiau. Pa- 
mačiusi šitaip ją užsidėjusį Andželą, Rouz Rouz tarė: 

— Dabar atrodai tikrai kvailai, tavo galva kaip kamuolys. 

Kitą dieną Andželas leido Kendei pastverti kepuraitę. 

Mažylė Rouz čiulpė čiulptuką, kaip trijų arklio galių siur- 
blys, ir Rouz Rouz nusišypsojo Andželui. 

— Kur ta graži kepuraitė? — paklausė. 

— Pamečiau, — pamelavo Andželas. 

— Gaila, — tarė Rouz Rouz. — Buvo graži. 

— Maniau, ji tau nepatiko, — nustebo Andželas. 

— Nepatiko ant tavo galvos, — pasakė Rouz Rouz. 

Dar kitą dieną jis atsinešė tą kepuraitę ir uždėjo Rouz Rouz, 
kai tik ji įsitaisė ant traktoriaus sėdynės. Rouz Rouz atrodė 
baisiai patenkinta; ji užsimaukšlino kepuraitę taip pat, kaip už- 
simaukšlindavo Andželas, — ant akių. Mažylė Rouz žvairomis 
žvilgčiojo į snapelį. 

— Tai tu ją pametei, o paskui suradai, a? — paklausė Andželo 


Rouz Rouz. 

— Taigi, — atsakė Andželas. 

— Geriau būk atsargus, — patarė jam Rouz Rouz. — Juk ne- 
nori susidėt su manim. 

Bet Andželas jautėsi pamalonintas ir padrąsintas jau vien 
todėl, kad ji pastebėjo jo susidomėjimą, — juo labiau kad jis nė 
pats gerai nežinojo, kaip galėtų tą susidomėjimą išreikšti. 

— Kiek tau metų? — vėliau paklausė jis, lyg tarp kitko. 

— Maždaug tiek pat, kiek tau, Andželai, — tepasakė Rouz 
Rouz. Mažylė Rouz, staiga suzmekusi, prigludo jai prie krū- 
tinės; nuo saulės mergytę saugojo balta jūreiviška skrybėlė 
nulėpusiais kraštais, tačiau mažylės akys po tos skrybėlės 
graižu atrodė lyg stiklinės — ji buvo labai pavargusi, juk visą 
dieną čiaumojo čiulptuką. — Netikiu, kad tau vis dar kalas 
dantys, — pasakė dukrytei Rouz Rouz. Paskui suėmė čiulptuką 
už melsvo plastikinio žiedo ir ištraukė mergytei iš burnos; 
pasigirdo pokštelėjimas, tarsi kas būtų atkimšęs vyno butelį; 
mažylė Rouz išsigando. — Per daug įjunkai, —tarė Rouz Rouz, 
bet kai mažylė Rouz paleido gerklę, motina vėl įkišo čiulptuką 
jai į burną. 

— Ar tau patinka vardas Gabrielė? — paklausė Andželas. 

— Dar niekad tokio negirdėjau, — atsakė Rouz Rouz. 

— O Džindžer'? 

— Juk tai valgomas daiktas. 

— Gal Glorija? — pasiūlė Andželas. 

— Gražus, — tarė Rouz Rouz. — Kam? 

— Tavo vaikui! — pasakė Andželas. — Galvojau, koks vardas 
tiktų tavo mergytei. — Rouz Rouz kilstelėjo Bostono Red Sox 
kepuraitės snapelį ir pažvelgė Andželui į akis. 

— Kam apie tai galvoji? — paklausė. 

— Tiesiog norėjau padėti, —sumišęs tarė Andželas. — Padėti 
tau išrinkti tinkamą. 

— Išrinkti? — nesuprato Rouz Rouz. 

— Norėjau padėti tau apsispręsti, — pasakė Andželas Velzas. 


* Ginger — imbieras (angl.). 

Skynėjas, pravarde Persikas, buvo beveik toks pat greitas 
kaip ponas Rouzas. Jis pylė obuolius iš drobinio maišelio į 
bušelio talpos dėžę ir staiga įsiterpė į Rouz Rouz ir Andželo 
pokalbį. 

— Ar skaičiuoji, Andželai? — paklausė Persikas. 

— Jau pažymėjau, — tarė Andželas. 

Kartais, kai gerai nepažinodavo skynėjo, Andželas apžiūrė- 
davo vaisius — kad įsitikintų, jog jie neapdaužyti; jei rasdavo 
apdaužytų arba jei būdavo kitų požymių, iš kurių suprasda- 
vo, kad skynėjas pernelyg skuba, tam skynėjui neduodavo 
didžiausios kainos už bušelį. Bet Andželas žinojo, kad Persi- 
kas — geras skynėjas, todėl tik įrašė skaičių į sąrašą, nenulipęs 
nuo traktoriaus ir nė nežvilgtelėjęs į obuolius. 

— Tu gi kontrolierius, ar ne? — paklausė Andželo Persikas. 

— Žinoma, aš jau pažymėjau! — patikino jį Andželas. 

— Negi nenori manęs pakontroliuot? Verčiau ateik ir pažiū- 
rėk, ar skinu ne kriaušes, ar dar ką, — išsišiepęs tarė Persikas. 

Andželas priėjo artyn apžiūrėti obuolių, tada Persikas jam 
ir pašnibždėjo: 

— Juk nenori turėt reikalų su pono Rouzo peiliu. — Ir nu- 
ėjo, nešinas savo maišeliu bei kopėčiomis, Andželui nespėjus 
nieko pasakyti apie jo nuskintus obuolius — kurie, be abejo, 
buvo sveikutėliai. 

Vėl įsitaisęs ant traktoriaus, Andželas įsidrąsino. 

— Ar tebesi ištekėjusi už mažylės tėvo? — paklausė jis Rouz 
Rouz. 

— Niekad ir nebuvau ištekėjus, — atsakė ji. 

— Ar judu vis dar kartu, su jos tėvu? — dar pasidomėjo 
Andželas. 

— Mažylė neturi tėvo, — pasakė Rouz Rouz. Aš niekad ne- 
buvau kartu. 

— Man patinka Hiacinta ir Hortenzija, — po kurio laiko tarė 
Andželas. — Irgi augalų pavadinimai, tiktų prie Rouz. 

— Aš turiu ne augalą, turiu mažą mergytę, — nusišypsojo 
Rouz Rouz. 

— Gražus vardas ir Houp", — pasakė Andželas. 

— Houp — ne vardas, — paprieštaravo Rouz Rouz. 

— Arba Irisė, — toliau siūlė Andželas. — Bet skambėtų gal 
truputį pretenzingai, nes irgi gėlė. Arba Izadora. 

— Uk! — atsiduso Rouz Rouz. — Geriau jokio vardo, negu 
bet koks. 

— O gal tiesiog Džeinė? — paklausė Andželas Velzas, jau 
beveik netekęs vilties. — Dženifer? Džesika? Džiuelė? Džilė? 
Džoisė? Džulija? Džastina? 

Staiga Rouz Rouz prisilietė prie jo. Tiesiog uždėjo ranką jam 
ant šlaunies; tai pajutęs jis vos neužskersavo priekabos — būtų 
išbarstęs obuolius. 

— Nenutilk, — tarė ji. — Net nežinojau, kad yra tiek vardų. 
Sakyk dar, — paprašė, ragindama jį ranka — švelniai baks- 
nodama, o paskui vėl pasidėjo tą ranką sau ant kelių, kur 
sėdėjo mažylė Rouz, lyg apkerėta traktoriaus burzgimo bei 
lingavimo. : 

— Katerina? Ketlina? Kirsten? Kitė? — pradėjo vardyti An- 
dželas Velzas. 

— Dar, — prašė Rouz Rouz, vėl lytėdama jo šlaunį. 

— Laura? Lorė? Lavernė? Lavinija? Lėja? Tai reiškia „nu- 
vargusi', — pasakė. — Lesli? Libė? Loreta? Lusė? Meiblė? Tai 
reiškia „miela“. Malvina? Tai būtų „glotnus sniegas“, — pa- 
aiškino. 

— Niekad negyvenau ten, kur yra sniego, — tarė Rouz 
Rouz. 

— Marija? —siūlė Andželas. — Melisa? Vėl augalas... Meivis? 
Tai reiškia „strazdas“, toks paukštis. 

— Nesakyk, ką tie vardai reiškia. 

— Mersė? Mersedes? 

— Argi tai ne automobilis? — paklausė Rouz Rouz. 

— (Geras automobilis, — tarė Andželas. — Vokiškas. Labai 
brangus. 


“ Hope - viltis (angl.). 


DVIDEŠIMTO AMŽIAUS AUKSO FONDAS 685 


— Vieną tokį. regis, mačiau, — pasakė Rouz Rouz. — Jie su 
tokiais lyg; ir taikiniais ant kapoto. 

— Tai jų emblema, — paaiškino Andželas Velzas. 

— Jų kas? — nesuprato Rouz Rouz. 

— Taip, lyg ir taikinys, tu teisi, — tarė Andželas. 

— Pasakyk dar kartą, — paprašė Rouz Rouz. 

— Mersedes, — pakartojo Andželas. 

— Tinka tik turčiams, ar ne? — paklausė Rouz Rouz. 

— Toks automobilis? | 

— Ir vardas, ir automobilis. 

— Na, — tarė Andželas, — automobilis brangus, bet vardas 
reiškia „gailestingoji Dievo motina“. 

— Velniop tą vardą! — pyktelėjo Rouz Rouz. — Juk prašiau 
nesakyt, ką jie reiškia! 

— Atsiprašau. 

— Kodėl tu visad be marškinių? — paklausė Rouz Rouz. — 
Argi tau nešalta? 

Andželas patraukė pečiais. 

— Gali toliau sakyt vardus, kai norėsi, — tarė Rouz Rouz. 

Po pirmų keturių ar penkių derliaus nuėmimo dienų pa- 
sikeitė vėjas; ėmė pūsti smarkiau, nuo Atlanto, todėl anksti 
rytą būdavo ypač žvarbu. Andželas dabar rengdavosi trumpa- 
rankoviais marškinėliais ir ant jų dar užsitempdavo medvilninį 
sportinį nertinį. Vieną rytą, kai buvo taip šalta, kad Rouz 
Rouz net nusprendė palikti mažylę Rouz Kendei, Andželas 
pamatė, kad ji visa virpa, ir davė jai savo nertinį. Rouz Rouz 
juo vilkėjo visą dieną. Tebebuvo su juo ir vakare, kai Andželas 
atėjo padėti spausti sidro ir juodu su Rouz Rouz kurį laiką 
sėdėjo ant sidro namų stogo. Kartu su jais sėdėjo ir Juodoji 
Keptuvė, jis pasakojo apie tuos laikus, kai naktimis pakrantėje 
būdavo matyti kažin koks kariškių įrenginys. 

— Ten buvo kažkoks slaptas ginklas, — šnekėjo Juodoji 
Keptuvė. — Ir tavo tėvas, — pasakė Andželui, — sugalvojo jam 
pavadinimą. Mes visi vos kelnių neprikrovėm, taip persigan- 
dom. Sakė, ten toks lyg ir ratas — svaido žmones į Mėnulį, ar 


panašiai. 

— Ten buvo apžvalgos ratas, — tamsoje pasigirdo pono Rouzo 
balsas. — Paprastas apžvalgos ratas. 

— Aba, tikrai! — tarė Juodoji Keptuvė. — Vienąsyk tokį 
mačiau. 

— Bet buvo ir dar kažkas, — svajingai pasakė ponas Rou- 
zas. — Paskui tą daiktą panaudojo kare. 

— Aha, — pritarė Juodoji Keptuvė. — Į kažką paleido. 

Žiūrėdama į pakrantėje mirgančias šviesas, Rouz Rouz 
pareiškė: 

— Kelsiuos gyvent miestan. 

— Gal, kai būsi pakankamai suaugus, — tarė ponas Rouzas. 

— Gal Atlanton, — toliau kalbėjo Rouz Rouz. — Buvau At- 
lantoj, — pasakė Andželui, — naktį. 

— Ten buvo Čarlstonas, — tarė ponas Rouzas. — Bet gal buvai 
ir Atlantoj — kitąkart. 

— Sakei, kad Atlanta, — nusivylė Rouz Rouz. 

— Gal ir sakiau, kad Atlanta, — šaipėsi ponas Rouzas, — bet 
buvo Carlstonas. — Juodoji Keptuvė nusijuokė. 

Tą vakarą Rouz Rouz pamiršo Andželui atiduoti jo nertinį, 
bet iš ryto, kai tebebuvo šalta, jį grąžino, o pati vilkėjo vienu 
iš senų pono Rouzo megztinių. 

— Šįryt, na, lyg ir turiu savo drabužių, — pasakė, užsimauk- 
šlinusi ant akių beisbolo kepuraitę, dar žemiau negu papra- 
stai. Mažylę Rouz saugojo Juodoji Keptuvė; Andželas tik po 
kurio laiko pastebėjo mėlynę Rouz Rouz paakyje — baltiesiems 
sunku iš karto įžiūrėti juodaodžių mėlynes, tačiau jos paakys 
buvo pamėlęs kaip reikiant. 

— Jis sako, kad nieko, jei užsidedu tavo kepurę, bet savo 
nertinį vilkėk pats, — paaiškino Andželui Rouz Rouz. — Juk 
sakiau, — pridūrė, — kad geriau su manim nesusidėk. 

Tą dieną, kai skynėjai baigė darbą, Andželas užsuko į sidro 
namus pasišnekėti su ponu Rouzu. Patikino jį, jog neturėjo 
galvoje nieko neprideramo, kai pasiūlė Rouz Rouz savo ner- 
tinį; be to, Andželas dar pasakė, kad jam tikrai patinka pono 
Rouzo duktė, ir taip toliau. Apie tai kalbėdamas jis baisiausiai 

nervinosi, nors ponas Rouzas išliko visiškai ramus. Savaime 
suprantama, Andželas (kaip ir visi kiti) buvo matęs, kaip ponas 
Rouzas per kokias tris ar keturias sekundes nulupa obuolio 
žievelę ir išima šerdį, — niekas neabejojo, kad ponas Rouzas 
per pusę minutės galėtų nuleisti žmogui visą kraują. Galėtų 
suraižyti nelaimėlį tokiais plonais rėželiais, kad atrodytų, jog 
šis taip susipjaustė skusdamasis. 

— Kas tau sakė, kad mušu savo dukrą, Andželai? — ramiai 
paklausė ponas Rouzas. Andželui tai, be abejo, buvo sakiusi 
pati Rouz Rouz, tačiau dabar Andželas staiga pajuto spąstus. Jis 
tik pridarys jai bėdos. Ponas Rouzas niekada neleis sau įsivelti 
į kokius nors nemalonumus su Andželu. Ponas Rouzas žino 
taisykles: tai tikrosios sidro namų taisyklės, skynėjų taisyklės. 

— Aš tik pamaniau, kad jūs jai sudavėte, — pasakė Andželas 
atsitraukdamas. 

— Ne aš, —tarė ponas Rouzas. 

Prieš pastatydamas traktorių, Andželas dar pasikalbėjo su 
Rouz Rouz. Pasakė, kad jeigu ji bijo gyventi sidro namuose, 
gali persikelti pas jį — jo kambaryje yra laisva lova, arba jis 
galėtų išsikraustyti iš savo kambario ir pertvarkyti jį į svečių 
kambarį jai ir jos mažylei. 

— Svečių kambarį? — nusijuokė Rouz Rouz. Ir pareiškė, kad 
jis maloniausias iš visų jos pažįstamų vyrų. 

Rouz Rouz judesiai buvo tokie apatiški, kaip žmogaus, ku- 
ris įpratęs miegoti stovėdamas, — sunkios jos galūnės atrodė 
visiškai atpalaiduotos, tarsi ji būtų plūduriavusi vandenyje. 
Jos kūnas buvo tingus, tačiau su ja bendraudamas Andželas 
visada jausdavo, kad ji gali judėti žaibiškai, jausdavo tokią pat 
vidinę energiją, kokia sklido nuo jos tėvo, kaip nuo žmogaus 
sklinda jo kūno kvapas. Šalia Rouz Rouz Andželą krėsdavo 
drebulys. 

Per vakarienę tėvas jo paklausė: 

— Kaip tu sutari su ponu Rouzu? 

— Man įdomiau, kaip tu sutari su Rouz Rouz, — pasmalsavo 
Kendė. 

— Kaip jis sutaria su ta mergina —tik jo paties reikalas, — įsi- 
kišo Volis. 

— Taigi, — tarė Homeras Velzas, bet šįkart Volis nuleido tai 
negirdomis. 

— O kaip tau sekasi bendrauti su ponu Rouzu, rūpi mums 
visiems, Andželai, — toliau kalbėjo Volis. 

— Todėl, kad mes tave mylime, — paaiškino Homeras. 

— Ponas Rouzas nepadarys man nieko blogo, — pasakė jiems 
Andželas. 

— Žinoma, kad ne! — sušuko Kendė. 

— Ponas Rouzas daro, ką nori, — tarė Volis. 

— Jis laikosi savų taisyklių, — pridūrė Homeras Velzas. 

— Jis muša savo dukterį, — pareiškė Andželas. — Bent jau 
vieną kartą tai tikrai jai sudavė. 

— Tai ne tavo reikalas, Andželai, — įspėjo vaikinuką Volis. 

— Teisybė, — pritarė Homeras. 

— Tai bus mano reikalas! — pasakė Kendė. — Jeigu jis muša 
tą mergaitę, tuoj išgirs, ką aš apie tai manau. 

— Ne, neišgirs, — paprieštaravo Volis. 

— Geriau nereikia, — tarė Kendei Homeras. 

— Jūs čia man nešnekėkit, kaip turiu elgtis, —atšovė Kendė, 
ir juodu nutilo; abu puikiai žinojo, kad Kendės neperkalbės. 

— Ar tikrai žinai, Andželai? — paklausė Kendė. 

— Aš beveik įsitikinęs, — atsakė vaikinukas. — Devyniasde- 
šimt devyniais procentais. 

— Turi būti įsitikinęs šimtu procentų, Andželai, tik tada 
galėsi sakyti, jog viskas taip ir yra, — tarė jam tėvas. 

— Taigi, — murmtelėjo Andželas atsistodamas ir paimdamas 
nuo stalo savo indus. 

— Gerai, kad viską išsiaiškinome, — pasakė Volis, kai An- 
dželas buvo virtuvėje. — Gerai, kad visi žinom, kas yra tie- 
sa, — pridūrė, kai Kendė irgi pakilo nuo stalo ir ėmė rinkti 
indus. Homeras Velzas tebesėdėjo savo vietoje. 

Kitą rytą Andželas sužinojo, kad Rouz Rouz niekada nesi- 
maudė vandenyne — kad ji skynė citrusinius vaisius Floridoje 

ir persikus Džordžijoje, kad palei rytinę pakrantę važiavo iki 
pat Meino, bet nė karto net kojos pirštelio nebuvo įkišusi į 
Atlantą. Niekada nestovėjo ant smėlio. 

— Tai jau tikra nesąmonė! — pareiškė Andželas Velzas. — Kurį 
nors sekmadienį važiuosim į paplūdimį. 

— Ko? — paklausė Rouz Rouz. — Manai, kad įdegus gražiau 
atrodysiu? Ką aš darysiu tam paplūdimy? 

— Plaukiosi! — atsakė Andželas. — Vandenyne! Sūriame 
vandenyje! 

— Plaukt aš nemoku, — perspėjo jį Rouz Rouz. 

— (O, —susizgribo jis. — Na, vandenynu gali mėgautis ir ne- 
plaukiodama. Nebūtina bristi, kur vanduo virš galvos. 

— Neturiu maudymosi kostiumėlio, — dar pasakė Rouz 
Rouz. 

— O, — akimirką sutriko Andželas. — Nieko baisaus, aš tau 
gausiu. Kuris nors iš Kendės kostiumėlių tikrai tiks. — Rouz 
Rouz atrodė truputį nustebusi. Juk aišku, kad visi Kendės 
kostiumėliai jai būtų ankštoki. 

Per priešpiečių pertrauką Rouz Rouz žvilgtelėjo, kaip laikosi 
mažylė Rouz, palikta su Juodąja Keptuve, o paskui Andželas 
nusivežė ją į šalia Gaidžio Kalvos augantį jaunų medelių sodą; 
nuo jų obuolių niekas neskynė, todėl ten nebuvo nė vieno 
žmogaus. Tolumoje plytėjo sunkiai įžiūrimas vandenynas. 
Galėjai matyti neįprastai užsibaigiantį horizontą, kažkaip 
keistai suplokštėjusį dangaus kraštą, — o atsistoję ant trakto- 
riaus, Andželas su Rouz Rouz įžvelgė ir skirtingus melsvus 
bei pilkšvus atspalvius toje vietoje, kur dangus buvo susiliejęs 
su vandeniu. Rouz Rouz tai nepadarė įspūdžio. 

— Nagi, — įkalbinėjo ją Andželas. — Būtinai turi su manimi 
ten nuvažiuoti! — Jis truktelėjo ją už rankos —tik juokaudamas, 
draugiškai, — bet ji staiga suriko; jai nusisukant Andželas del- 
nu netyčia užkliudė jos kryžmenį ir, pažvelgęs į savo ranką, 
pamatė kraują. 

— Man mėnesinės, — pamelavo ji. Net penkiolikos metų 
vaikinukai žino, kad mėnesinių kraujas paprastai būna ne ant 


nugaros. 


vau pIIIV UAVINOC 


Valandėlę juodu bučiavosi; paskui ji parodė jam kai kurias 
savo žaizdas — bet ne tas, kurios buvo ant šlaunų ir ant užpa- 
kalio; dėl tų tai jis turėjo tiesiog pasikliauti jos žodžiais. Savo 
akimis pamatė tik pjautines žaizdeles jai ant nugaros — įpjo- 
vos buvo plonytės, kaip siūleliai; galėjai pamanyti, jog oda 
suraižyta skustuvu — labai apdairiai, kad visiškai užgytų per 
vieną ar dvi dienas. Žaizdelės atrodė tik truputį gilesnės negu 
įdrėskimai; tokios, kad neliktų randų. 

— Juk sakiau, — tarė Rouz Rouz Andželui, aistringai jį tebe- 
bučiuodama. — Tau nereik su manim susidėt. Aš nesu laisva. 

Andželas jai pažadėjo nekalbėti apie tas žaizdeles su ponu 
Rouzu; tada viskas būtų tik dar blogiau — Rouz Rouz jį įtiki- 
no. Be to, jei Andželas norįs nusivežti ją į paplūdimį — kaip 
nors, kurį nors sekmadienį, — jie abu turį pasistengti su ponu 
Rouzu elgtis kuo maloniau. 

Aiškiausiai visa tai nupasakojo skynėjas, pravarde Murzius, 
kadaise surinktas iš gabalėlių ir susiūtas šimtu dvidešimt trim 
siūlėmis. Kartą jis pasakė: 

— Jeigu mane būt supjaustęs senis Rouzas, nebūt prireikę 
nė vienos siūlės. Būč pakraujavęs po pintą per valandą, arba 
dar mažiau, o kai viskas būt pasibaigę, būt atrodę, kad kažkas 
tik pakasė man kailį kietu dantų šepetėliu. 

Šeštadienį, kai Andželas statė traktorių į vietą, prie jo pa- 
sikalbėti priėjo jau ne Persikas, o Murzius. 

— Geriau nesusidėk su Rouz Rouz, supranti? Laikykis toliau 
nuo peilių, Andželai, — pasakė Murzius, viena ranka apka- 
bindamas vaikinuką ir švelniai suspausdamas. Murziui patiko 
Andželas; jam buvo malonu prisiminti, kad būtent Andželo 
tėvas laiku nuvežė jį į Keip Keneto ligoninę. 

Kai kitą vakarą vėl buvo spaudžiamas sidras, Andželas su 
Rouz Rouz sėdėjo ant sidro namų stogo ir pasakojo jai apie 
vandenyną: koks keistas nuovargis juntamas pakrantėje, koks 
sunkus atrodo oras, kokia migla kartais tvyro vasaros vidur- 
dienį, kaip bangų mūša nugludina aštrius daiktus. Jis šnekėjo 
apie įprastus dalykus. Kaip mes mėgstame kuo nors gėrėtis 

tam, kad gėrėtųsi ir kiti; kaip mums patinka, kai kiti grožisi 
tuo, ką mato mūsų akimis! 

Bet Andželas negalėjo laikyti paslaptyje paties baisiausio, 
jo manymu, pono Rouzo nusikaltimo. Jis viską papasakojo 
tėvui ir Kendei su Voliu. 

— Jis ją supjaustė? Tyčia? — paklausė Andželo Volis. 

— Nėra jokios abejonės, — atsakė Andželas. — Aš tuo įsi- 
tikinęs šimtu procentų. 

— Neįsivaizduoju, kaip jis galėjo tai padaryti savo dukte- 
riai, — baisėjosi Homeras Velzas. 

— O mes dar šnekam, kaip tai puiku: kad ponas Rouzas 
viskam vadovauja, — drebėdama tarė Kendė. — Privalome ko 
nors imtis. 

— Privalome? — sudvejojo Volis. 

— Na, juk negalime nekreipti į tai dėmesio! — pasakė jam 
Kendė. 

— Kiti žmonės nekreipia, — tarė Volis. 

— Jeigu su juo apie tai šnekėsitės, jis dar labiau ją skriaus, — 
įspėjo juos Andželas. — Ir ji supras, kad aš jums pasakiau. Man 
reikia tik jūsų patarimo. Nenoriu, kad ką nors darytumėt. 

— Nė neketinau šnekėtis su juo, — piktai išrėžė Kendė. — Ke- 
tinau pranešti policijai. Negalima pjaustyti savo vaikų! 

— Bet ar jai bus geriau, jeigu jis paklius į bėdą? — paklausė 
Homeras. 

— Būtent, — tarė Volis. — Pranešdami policijai mes jai ne- 
padėsime. 

— Kaip ir šnekėdamiesi su juo, — pridūrė Andželas. 

— Galima tiesiog palaukti ir pažiūrėti, kas bus toliau, — pa- 
sakė Homeras Velzas. Kendė per penkiolika metų buvo įpratusi 
nekreipti dėmesio į tokį jo pasakymą. 

— Galėčiau ją pakviesti persikelti pas mus, — pasiūlė Andže- 
las. — Tada ji būtų toliau nuo jo. Turiu galvoje, ji galėtų čia 
pagyventi, net ir po derliaus nuėmimo. 

— Bet ką ji čia veiktų? — paklausė Kendė. 

— Aplinkui nėra darbo, —tarė Homeras Velzas. — Po derliaus 
nuėmimo tai tikrai jokio. 

— Kai jie atvažiuoja skinti obuolių, yra vienas dalykas... — at- 
sargiai prabilo Volis. — Na, visi svetingai juos priima, bet jie 
tik migrantai — laikini gyventojai. Jie turi keliauti toliau. 
Nemanau, kad negrė su nesantuokiniu vaiku galėtų jaustis 
pageidaujama Meine. Jeigu čia apsigyventų. 

Kendė supyko. Ji tarė: 

— Voli, per šitiek metų aš čia nė karto negirdėjau, kad kas 
vadintų juos juočkiais ar šiaip ką bloga apie juos sakytų. Čia 
juk ne pietinės valstijos, — išdidžiai pridūrė. 

— Eik eik, — nusišiepė Volis. — Ne pietinės, nes jie čia ne- 
gyvena. Jei tik pamėgintų įsikurti, pamatytum, kaip visi pra- 
dėtų ją vadinti. 

— Netikiu, — tarė Kendė. 

— Tada esi kvaila, — pareiškė Volis. — Juk ji kvaila, ar ne, 
brolau? — kreipėsi į Homerą. 

Bet Homeras Velzas žiūrėjo į Andželą. 

— Tu įsimylėjai Rouz Rouz, Andželai? — paklausė sūnaus. 

— Taip, — prisipažino Andželas. — Ir manau, kad jai patinku... 
bent jau šiek tiek. — Jis nunešė nuo stalo savo indus ir užlipo 
į savo kambarį. 

— Andželas įsimylėjo tą merginą, — pasakė Homeras Kendei 
ir Voliui. 

— Aišku kaip dieną, brolau, — tarė Volis. — Tik dabar pa- 
stebėjai? — Jis vežimėliu išvažiavo į terasą ir apsuko kelis ratus 
aplink baseiną. 

— Ką apie tai manai? — paklausė Homeras Kendės. — An- 
dželas įsimylėjo! 

— Tikiuosi, dabar jis geriau mus supras, — atsakė Kendė. — 
Štai ką aš apie tai manau. 

Bet Homeras Velzas galvojo apie poną Rouzą. Ką dar jis 
gali padaryti? Kokios yra jo taisyklės? 

Parriedėjęs į vidų, Volis Homerui pasakė, kad prekyvietės 
raštinėje jam yra laiškų. 

— Vis ketinu paimti juos į namus, — pridūrė Volis, — bet 
kaskart pamirštu. 

— Ir gerai, kad pamiršti, — tarė Homeras. — Šitoks darby- 
metis. Kadangi vis tiek neturėčiau kada atsakinėti, galiu jų 
ir neskaityti. 

Jau buvo atėjęs ir seselės Karolinos laiškas; jis gulėjo šalia 
daktaro Larčo laiško, ir Melonijos. 

Melonija grąžino Homerui anketą. Neužpildytą; jai tik buvo 
smalsu, todėl norėjo atidžiau viską peržiūrėti. Kelis kartus per- 
skaičiusi tą anketą, ji galėjo pasakyti, — spręsdama iš klausimų 
pobūdžio, —kad globos taryba, jos nuomone, rinktinių šiknių 
kompanija. „Kostiumuotieji“, — taip ji juos vadino. 

— Negi nejauti neapykantos kostiumuotiesiems? — paklausė 
ji Lornos. 

— Liaukis, — ramino ją Lorna. — Tu tiesiog nekenti vy- 
rų, visų. 

— Ypač kostiumuotųjų, — tarė Melonija. 

Skersai anketos, kurios jau niekas nebegalėjo užpildyti, 
Melonija buvo parašiusi trumpą laiškelį Homerui Velzui. 


MIELAS SAULELE, 

MANIAU, KAD TU BUSI DIDVYRIS. SUKLYDAU. 

ATSIPRAŠAU, KAD PRIDARIAU NEMALONUMŲ. 
TAVE MYLINTI MELONIJA 


Homeras Velzas tai perskaitė daug vėliau tą patį vakarą —kai 
negalėjo užmigti, kaip visada, ir nusprendė atsikelti peržiūrėti 
laiškų. Jis perskaitė ir daktaro Larčo laišką, ir seselės Karolinos, 
ir visos abejonės, kurių dar buvo likę dėl auksiniais inicialais 
ES. papuošto gydytojo lagaminėlio, prieš aušrą išsisklaidė 
kartu su nakties tamsa. 

Homerui atrodė, kad nereikėtų ir taip jau keblios padėties 
dar labiau pabloginti ironija; jis nusprendė nesiųsti Melonijos 
atsakymo į anketą nei Larčui, nei seselei Karolinai. Argi jiems 
būtų geriau, jei žinotų, kad patys save įdavė, nors galėjo dar 
keletą metų ramiai pagyventi? Homeras jiems nusiuntė tik 
vieną trumpą laiškelį, adresuotą abiem. Tas laiškelis buvo labai 
paprastas ir konkretus. 

1. AŠ NESU GYDYTOJAS. 
2.  " MANAU, KAD VAISIUS TURI SIELĄ. 
3. MAN LABAI GAILA. 


— Labai gaila? — pasipiktino Vilburis Larčas, kai seselė Karo- 
lina perskaitė jam tą laiškelį. — Jis sako, kad jam labai gaila? 

— Žinoma, jis nėra gydytojas, — turėjo pripažinti seselė 
Andžela. — Visada bus kas nors, ko jis manysis nežinąs; jį 
nuolat persekios mintis, kad tuoj gali padaryti kokią diletan- 
tišką klaidą. 

— Kaip tik todėl jis ir būtų geras gydytojas, — pasakė daktaras 
Larčas. — Diletantiškas klaidas dažniausiai daro gydytojai, kurie 
vaizduojasi žiną viską. Geras gydytojas taip ir turėtų mąstyti: 
kad visada yra kažkas, ko jis nežino, kad jis gali netyčia ką 
nors nužudyti. 

— Dabar tai įkliuvom, — sudejavo seselė Edna. 

— Jis mano, kad vaisius turi sielą, ar ne? — paklausė Lar- 
čas. — Puiku. Jam atrodo, kad padarėlis, gyvenantis kaip žuvis, 
turi sielą. O kokias sielas, jo manymu, turime mes, vaikštan- 
tys šia žeme? Jam derėtų tikėti tuo, ką mato! Jeigu jis nori 
dėtis Dievu ir mums aiškinti, kas turi sielą, tegu pasirūpina 
sielomis, su kuriomis gali pasišnekėti! — Larčas šaukte šaukė 
iš pykčio. 

Tada seselė Andžela tarė: 

— Taigi. Palauksime ir pažiūrėsime, kas bus. 

— Tik jau ne aš, — pareiškė Vilburis Larčas. — Homeras gali 
sau laukti, o aš negaliu. 

Jis sėdo prie rašomosios mašinėlės seselės Andželos kabine- 
te; parašė šį paprastą, konkretų laiškelį Homerui Velzui: 


1. TU ŽINAI VISKĄ, KĄ ŽINAU AŠ, IR DAR TAI, 
KO IŠMOKAI PATS. ESI GERESNIS GYDYTOJAS 
NEGU AŠ -— IR TAI ŽINAI. 


2. MANAI, JOG DARYDAMAS TAI, KĄ DARAU, AŠ 
IMUOSI DIEVO VAIDMENS. BET VAIZDUOJIESI 

ŽINĄS, KO NORI DIEVAS. AR TAI NĖRA MĖGI- 
NIMAS IMTIS DIEVO VAIDMENS? 


3. AŠ NESIGAILIU — DĖL NIEKO, KĄ PADARIAU 
(ABORTAS, KURIO NEPADARIAU, YRA VIENIN- 
TELIS, DĖL KURIO GAILIUOSI). AŠ NESIGAILIU 
NET IR DĖL TO, KAD TAVE MYLIU. 


Paskui daktaras Larčas nuėjo į geležinkelio stotį ir palaukė 
traukinio; norėjo savo akimis pamatyti, kaip iškeliauja jo laiš- 
kas. Vėliau stoties viršininkas, kurį Larčas retai kada teikdavosi 
pastebėti, prisipažino nustebęs, kai daktaras Larčas į jį kreipėsi; 
bet kadangi Larčas prakalbo traukiniui jau išvažiavus, viršinin- 
kas pamanė, kad jis gal kreipėsi į tolstantį traukinį. 

— Sudie, — tarė daktaras Larčas. Tada įkalniui parėjo į prie- 
glaudą. Ponia Grogan jam pasiūlė arbatos, bet daktaras Larčas 
pasakė esąs pernelyg pavargęs, kad norėtų arbatos; jis norėjo 
prigulti. 

Seselė Karolina su sesele Edna skynė obuolius, ir Larčas 
kiek palipo į kalvą pasišnekėti. 

— Jūs jau per sena obuoliams skinti, Edna, — pasakė Lar- 
čas. — Tegu Karolina su vaikais juos nuskina. — Paskui jis 
truputį paėjėjo su sesele Karolina prieglaudos link. — Jei man 
reikėtų kuo nors būti, — tarė, — tikriausiai būčiau socialistas, 
bet aš išvis nenoriu niekuo būti. 

Galiausiai jis nuėjo į vaistinę ir užsidarė duris. Lauke oras 
net ir prasidėjus derliaus sezonui tebebuvo pakankamai šiltas, 
kad langą dieną galėtum laikyti atvirą; tačiau daktaras Larčas 
uždarė ir langą. Tai buvo nauja, pilnutėlė eterio skardinė; gal 
jis pernelyg smarkiai pradūrė ją žiogeliu arba labai jau nekan- 
triai žiogelį pasukiojo. Eteris į kaukę kapsėjo didesniais lašais 
negu paprastai; Larčo ranka vis slydo nuo marle apvynioto 
kūgio, bet jam dar buvo negana. Jis truputį pasisuko į sieną; 
taigi dabar, kai pirštai atsigniaužė, ant nosies ir burnos uždėta 
kaukė įsirėmė į palangės kraštą. Tokios atramos pakako, kad 
kaukė nenusiristų jam nuo veido. 

Šįkart jis keliavo į Paryžių; kaip ten buvo linksma Pirmojo 
pasaulinio karo pabaigoje. Jaunąjį gydytoją nuolat glėbes- 
čiavo paryžiečiai. Jis prisiminė, kaip su vienu Amerikos 
kareiviu — kuriam buvo amputuota koja — sėdėjo kažkokioje 
kavinėje; visi nuolatiniai jos lankytojai vaišino juos konjaku. 
Kareivis užgesino savo cigarą konjako taurėje, kurios nebe- 
galėjo išgerti, — kitaip jau nebūtų išsilaikęs ant vienos kojos, 
ramstydamasis ramentais, — ir Vilburis Larčas giliai įkvėpė to 
aromato. Visas Paryžius kvepėjo konjaku ir pelenais. 

Ir dar kvepalais. Larčas kareivį parvedė namo — jis buvo 
geras gydytojas, netgi ten, netgi tada. Tąsyk girtam žmogui 
pabuvo tarsi trečiu ramentu, trūkstama koja. Kaip tik tada prie 
jų ir prikibo ta moteris. Ji buvo prostitutė, be jokios abejo- 
nės, labai jauna ir pastebimai nėščia; Larčas, ne per geriausiai 
suprantantis prancūziškai, pamanė, kad ji prašo padaryti jai 
abortą. Jis mėgino jai pasakyti, kad jau per vėlu, kad teks 
gimdyti tą kūdikį, bet staiga suvokė, kad ji tiktai klausia, ko 
paprastai klausia visos prostitutės. 

— Plaisir d'amour? — tarė ji. Vienakojis kareivis jau buvo 
besuglembąs Larčo glėbyje; taigi ta moteris tik Larčui siūlė 
„meilės malonumą“. 

— Non, merci, — burbtelėjo Vilburis Larčas. Tačiau kareivis 
visai suzmeko; Larčui reikėjo tos nėščios prostitutės pagalbos, 
kad padėtų jį nešti. Kai juodu parvilko kareivį į jo kambarį, 
moteris vėl ėmė siūlytis Vilburiui Larčui. Jis turėjo ištiesęs 
rankas laikyti ją toliau nuo savęs, kad ji neprisiglaustų, bet ji 
sprūdo iš jo gniaužtų ir kietu pilvu spaudėsi prie jo. 

— Plaisir d amour! — vis kartojo. 

— Non, non! — šaukė jis; ir mojavo rankomis, kad jos ne- 
prisileistų. Viena ranka, mosikuodamas pirmyn atgal palei 
lovą, parvertė eterio skardinę su laisvai įsmeigtu žiogeliu. Ant 
linoleumu išklotų grindų pamažu plėtėsi balutė; pasklido po 
lova ir visur aplink jį. Svaigūs garai atėmė jam jėgas — taip 
pat aitriai kvepėjo ir ta moteris Paryžiuje. Jos kvepalai buvo 
smarkūs, bet dar smarkesnis jos profesijos tvaikas. Atitrauk- 

damas veidą nuo palangės — tada nukrito kaukė — Larčas jau 
žiaukčiojo. 

— Meino princai! — Jis mėgino juos prisišaukti, tačiau ne- 
išleido nė garso. — Naujosios Anglijos karaliai! — Larčas tarėsi 
juos šaukiąs, bet niekas jo negirdėjo, o ta prancūzė dabar 
atsigulė jam prie šono ir prislėgė jį sunkiu savo pilvu. Ji taip 
smarkiai spaudė jį glėbyje, kad jis nebegalėjo kvėpuoti, o nuo 
jos aitrių, svaigių kvepalų jo skruostais riedėjo ašaros. Jam 
atrodė, kad jis jau vemia; taip ir buvo. 

— Plaisir d amour, — sušnibždėjo ji. 

— Oui, merci, — atsakė jis pasiduodamas. — Oui, merci. 

Mirties priežastis bus širdies sustojimas dėl ūminio kvė- 
pavimo nepakankamumo įkvėpus vėmalų. Globos tarybos 
nariai — atsižvelgdami į gautus įkalčius — tarp savęs šnibž- 
dėsis, kad tai savižudybė; juk tas žmogus tuoj būtų patekęs į 
nemalonę. Tačiau visi, kurie buvo jam artimi ir žinojo apie jo 
įprotį svaigintis eteriu, sakys, jog tai nelaimingas atsitikimas, 
labai tikėtinas, kai žmogus toks pervargęs. Be abejo, ponia 
Grogan — ir seselė Andžela, ir seselė Edna, ir seselė Karoli- 
na — žinojo, jog jis nesibaimino, kad tuoj „pateks į nemalonę“; 
jis tiesiog nenorėjo būti nebenaudingas. Juk Vilburis Larčas 
visada manėsi gimęs tik tam, kad būtų naudingas. 

Seselė Edna, paskui kurį laiką negalėjusi ištarti nė žodžio, 
rado jo kūną. Vaistinės durys buvo ne visai sandarios, ir jai 
smilktelėjo mintis, kad šįkart kvapas ypač smarkus ir kad dak- 
taras Larčas jau išbuvo ten ilgiau negu paprastai. 

Ponia Grogan, kuri tikėjosi, kad jis iškeliavo į geresnį pa- 
saulį, mergaičių skyriuje drebančiu išgąsdintos paukštės balsu 
perskaitė ištrauką iš Džeinės Eir. 

Našlaičiams patinka, kai laikomasi nusistovėjusios tvarkos, 
jiems to reikia, — priminė viena kitai moterys. 

Seselė Karolina, kuri buvo tvirta kaip uola ir Dikensą laikė 
sentimentaliu nuoboda, ryžtingai ėmėsi jo kalbos; ji berniukų 
skyriuje beveik įsijausdama garsiai perskaitė nemažą Deivido 
Koperfildo gabalą. Bet palūžo, kai reikėjo kaip visada palinkėti 

Tuos žodžius ištarė seselė Andžela, pagal visas taisykles. 

— Pasidžiaukime kartu su daktaru Larču, — pasakė ji su- 
klususiems vaikams. — Daktaras Larčas rado šeimą. Labanakt, 
daktare Larčai, — tarė seselė Andžela. 

— Labanakt, daktare Larčai! — sušuko vaikai. 

— Labanakt, Vilburi! — šiaip taip pratarė seselė Edna, kai 
seselė Andžela jau kaupė jėgas įprastiniam kreipiniui, o seselė 
Karolina, tikėdamasi, kad vakaro vėjas nudžiovins jos ašaras, 
žygiavo pakalnėn, į geležinkelio stotį — pranešti išsigandusiam 
stoties viršininkui, kad prieglaudoje vėl yra lavonas. 


Tas sekmadienis Vandenyno Vaizdo soduose buvo šilta bobų 
vasaros diena, ir Homeras Velzas stengėsi ką nors sužvejoti. 
Ne žuvį: Homeras stengėsi sužinoti ką nors daugiau apie pono 
Rouzo santykius su dukterimi. Abudu vyrai sėdėjo ant sidro 
namų stogo — beveik nesišnekėdami. Homeras manė, kad tik 
per daug nemaldamas liežuviu gali ką nors ištraukti iš pono 
Rouzo. 

Apačioje Andželas mėgino išmokyti Rouz Rouz važiuoti 
dviračiu. Homeras buvo pasisiūlęs nuvežti Rouz Rouz su An- 
dželu į paplūdimį (ir sutartą valandą atvažiuoti jų pasiimti), bet 
Andželui atrodė labai svarbu, kad juodu su Rouz Rouz jaustųsi 
savarankiški, — jei tėvas būtų juos nuvežęs, visiems būtų tik dar 
labiau kritę į akis tai, jog Andželas dar turi sulaukti reikiamo 
amžiaus, kad gautų vairuotojo pažymėjimą. Iki paplūdimio 
eiti pėsčiomis buvo per toli, o stabdyti pakeliui važiuojančių 
automobilių Homeras Andželui neleisdavo; tačiau juodu su 
Rouz Rouz galėjo tas keturias ar penkias mylias nuvažiuoti 
dviračiais, juolab kad beveik visas kelias buvo lygus. 

Ponas Rouzas ramiai stebėjo pamoką, o Homeras jau jaudi- 
nosi, kad tik Rouz Rouz pavyktų; jis žinojo, kaip kruopščiai 
buvo rengiamasi pasiūlytai išvykai — kaip Andželas tupinėjo 
apie savo bei Kendės dviračius ir kaip aptarinėjo (su Ken- 
de), kuris iš Kendės maudymosi kostiumėlių labiausiai tiktų 

Rouz Rouz. Juodu drauge išrinko skaisčiai žalią — su viena 
rausva įvijai išraityta juosta, panašia į kirpėjo iškabą; Kendė 
neabejojo, kad tas kostiumėlis Rouz Rouz tiks labiau negu 
jai pačiai; Kendei jis visada buvo pernelyg laisvas per krūtinę 
ir per klubus. 

— Tikriausiai tai vienas iš tų dalykų, kurių turėtum išmok- 
ti, kol esi mažas, — pasakė Homeras Velzas, žiūrėdamas, kaip 
Andželas moko Rouz Rouz. Andželas vis bėgo šalia kreivu- 
liuojančio dviračio, kurį Rouz Rouz iš paskutiniųjų mėgino 
suvaldyti. Kai dviratis jau važiuodavo pakankamu greičiu, 
Andželas jo nebelaikydavo. Rouz Rouz arba nemindavo pe- 
dalų — sėdėdavo įsikibusi į dviratį, kol jis beveik sustodavo ir 
nuvirsdavo ant šono, — arba mindavo kaip pašėlusi, bet ne- 
vairuodavo. Ji berods niekaip negalėjo tuo pat metu ir stengtis 
neprarasti pusiausvyros, ir minti. Jos rankos buvo lipte pri- 
lipusios prie vairo; sugebėjimas kartu ir laikyti pusiausvyrą, ir 
minti pedalus, ir dar vairuoti jai, matyt, kuo toliau, tuo labiau 
atrodė neįtikimas stebuklas. 

— O jūs ar mokat važiuot dviračiu? — paklausė Homero 
ponas Rouzas. 

— Niekada nemėginau, — atsakė Homeras Velzas. — Gal 
būtų sunkoka, — pridūrė; iš tiesų jam tai atrodė visai lengva. 
Našlaičių prieglaudoje dviračių nebuvo; sėdę ant jų, vaikai 
būtų galėję pabėgti. Sent Klaude dviratį turėjo tik geležinkelio 
stoties viršininkas, bet retai juo važinėdavo. 

— Aš irgi niekad nemėginau, — prisipažino ponas Rouzas. 
Jis akimis sekė dukterį, kuri virtuliuodama stengėsi įveikti 
nedidelę kalvelę; staiga Rouz Rouz suspigo, dviratis pakrypo 
skersai, ir ji krito — Andželas Velzas iškart pripuolė padėti jai 
atsistoti. 

Eilė vyrų sėdėjo atsirėmę į sidro namų sieną; vieni gėrė 
kavą, kiti alų, bet visi žiūrėjo, kaip Rouz Rouz mokosi važiuoti 
dviračiu. Kai kurie ją drąsino — garsiai rėkaudami, nelyginant 
aistruoliai per sporto varžybas, —o kiti visą mokymosi procesą 
stebėjo taip pat ramiai kaip ponas Rouzas. 

Pamoka truko jau gana ilgai; plojimai — kiek jų buvo — darėsi 
retesni ir nebe tokie darnūs. 

— Tik neprarask vilties, — tarė Andželas Rouz Rouz. 

— Aš ir neprarandu, — atšovė ji. — Argi sakiau, kad pra- 
randu? 

— Prisimenate, ką vienąkart man sakėte apie taisykles? — 
kreipėsi Homeras į poną Rouzą. 

— Kokias taisykles? — paklausė ponas Rouzas. 

— Na, apie tas taisykles, kurias aš kasmet pakabinu sidro 
namuose, — paaiškino Homeras. — Jūs tada užsiminėte, jog 
turite kitų — savų — gyvenimo čia taisyklių. 

— A, apie tas taisykles, — tarė ponas Rouzas. 

— Maniau, norėjote pasakyti, kad pagal jūsų taisykles svar- 
biausia vieniems kitų nesužeisti — maniau, svarbiausia būti 
atsargiems, — šnekėjo Homeras. — Mano taisyklės, kaip su- 
prantu, labai panašios. 

— Sakykit aiškiai, ką turit galvoj, Homerai, — paprašė ponas 
Rouzas. 

— Ar kas nors skriaudžiamas? — paklausė Homeras. — Turiu 
omenyje, šįmet — ar yra kokių bėdų? 

Rouz Rouz vėl sėdėjo ant dviračio; aiškiai paniurusi; ir 
ji, ir Andželas jau buvo išmušti prakaito. Homerui pasirodė, 
kad Rouz Rouz pernelyg smarkiai šokčioja ant sėdynės, tarsi 
tyčia stengiasi susižeisti; arba taip negaili savęs nekantraudama 
greičiau išmokti važiuoti ta transporto priemone. Staiga ji 
krypčiodama nuskriejo nuo kalvelės ir dingo už kelių obelų; 
Andželas puolė paskui ją. 

— Kodėl jie neina pėsčiom? — garsiai pamąstė skynėjas, pra- 
vardžiuojamas Persiku. — Jau galėjo būt ten. 

— Kodėl kas nors nenuveža jų kokia mašina? — stebėjosi 
kitas vyriškis. 

— Jie nori viską daryt patys, — paaiškino Murzius. Tai iš- 
girdę visi sukrizeno. 

— Prašyčiau bent kiek pagarbiau, — tarė ponas Rouzas. 
Homeras pamanė, kad ponas Rouzas kalba su juo, bet šis tai 

pasakė vyrams, kurie kaipmat nustojo juoktis. — Tas dviratis 
tuoj sulūš, — tarstelėjo ponas Rouzas Homerui. 

Rouz Rouz mūvėjo mėlynais džinsais, avėjo kažkokiais sun- 
kiais darbiniais batais ir vilkėjo baltais marškinėliais trumpomis 
rankovėmis; kadangi ją pylė prakaitas, per marškinėlius buvo 
matyti maudymosi kostiumo kontūrai bei spalvos: skaisčiai 
žalia ir rausva. 

— Įsivaizduokit, kaip ji mokytųs plaukt, — tarė ponas Rouzas. 

Homeras Velzas užjautė Andželą, bet dar labiau jį slėgė 
kitas rūpestis. 

— Taigi norėjau paklausti, ar niekas nieko nesužeidė, — vėl 
prabilo Homeras. — Kaip ten tos taisyklės? 

Ponas Rouzas įkišo ranką į kišenę, iš lėto, ir Homeras jau 
beveik tikėjosi pamatyti peilį, tačiau ponas Rouzas iš savo 
kišenės ištraukė ir labai švelniai jam į ranką įspraudė ne pei- 
lį — tai buvo sudegusios žvakės galiukas. Tos, kurią Kendė 
užžiebė, kai rengėsi mylėtis su Homeru sidro namuose. Per- 
sigandusi — kai pamanė, kad juos ten užklupo Volis, — ji tą 
žvakigalį pamiršo. 

Homeras dabar sugniaužė tą žvakigalį saujoje ir ponas Rou- 
zas patapšnojo jam per ranką. 

— Tai ne pagal taisykles, ar ne? — paklausė Homero ponas 
Rouzas. 

" Juodoji Keptuvė kepė kukurūzinę duoną; gardus kvapas 
iš sidro namų kilo aukštyn ir gaubė stogą, jau šylantį vėlyvo 
ryto saulėje; netrukus ant stogo bus per karšta. 

— Ar jau galima paragaut tos duonos? — visa gerkle sušuko 
Persikas, kad būtų girdėti virtuvėje. 

— Dar ne, — iš vidaus atsiliepė Juodoji Keptuvė. — Ir šitaip 
nebliūvauk, pažadinsi vaiką. 

— Šūdas, —nusikeikė Persikas. Juodoji Keptuvė išėjo į lauką 
ir įspyrė — nelabai smarkiai — Persikui, atsišliejusiam į sidro 
namų sieną. 

— Kai duona iškeps, nebešnekėsi, kad „šūdas“, ar ne? — grės- 
mingai tarė Juodoji Keptuvė. 

— Aš nieko ir nevadinau šūdu — tik šiaip pasakiau, — ėmė 
teisintis Persikas. 

— Nebliūvauk, — priminė jam Juodoji Keptuvė. Paskui ir jis 
kurį laiką stebėjo pamoką. — Kaip ten sekas? — paklausė. 

— Jie labai stengias, — pasakė Murzius. 

— Susigalvojo naują pramogą, — šyptelėjo Persikas; visi nu- 
sijuokė. 

— Prašyčiau pagarbiau, — tarė ponas Rouzas, ir vyrai pritilo. 
Juodoji Keptuvė grįžo į vidų. 

— Kertam lažybų, kad jis sudegins tą duoną, — tyliai pasiūlė 
Persikas. 

— Jeigu ir sudegins, tai tik todėl, kad sugaišo, atėjęs išspardyt 
tau užpakalio, — pasakė jam Murzius. 

Dviratis sugedo; nebesisuko užpakalinis ratas arba nukris- 
davo grandinė. 

— Yra kitas, — pasakė Andželas Rouz Rouz. — Pamėgink 
anuo, kol sutaisysiu. — Taigi kol jis taisė Kendės dviratį, Rouz 
Rouz turėjo kankintis su vyrišku; be visų kitų nelaimių, ji dar 
slystelėjo ir, atsitrenkusi į skersinį, užsigavo tarpkojį. Homeras 
ne juokais susirūpino, pamatęs, kaip ji krito, ir jos paklausė, 
ar labai skauda. 

— Tik nudiegė, — šūktelėjo ji, bet taip ir išbuvo susi- 
rietusi, kol Andželas kažką padarė Kendės dviračiui, kad 
vėl važiuotų. 

— Atrodo beviltiškai, — tarė Homeras ponui Rouzui. 

— Tai kaip ten tos taisyklės? — paklausė jo ponas Rouzas. 
Homeras įsidėjo žvakigalį į kišenę. Kurį laiką juodu su 
ponu Rouzu žiūrėjo vienas į kitą — tai buvo savotiška kova 
žvilgsniais. 

— Man neramu dėl jūsų dukters, — kiek patylėjęs pasakė 
Homeras Velzas. Abu vyrai vėl stebėjo, kaip Rouz Rouz vis 
virsta nuo dviračio. 

— Dėl jos nesijaudinkit, — tarė ponas Rouzas. 

— Ji atrodo nelaiminga, kartais, — šnekėjo Homeras. 


— Ji nėra nelaiminga, — paprieštaravo „onas Rouzas. 

— O jūs pats dėl jos nesijaudinate? — paklausė Homeras. 

— Kai jau pradedi jaudintis, tai gali jaudintis dėl visų, argi 
ne? — atšovė ponas Rouzas. 

Homeras Velzas matė, kad po to trinktelėjimo į skersinį 
Rouz Rouz tebevarsto diegliai, nes dabar kiekvieną kartą, nu- 
kritusi nuo dviračio, ji truputį pastovėdavo rankomis įsirėmusi 
į kelius ir nulenkusi galvą (tarsi jai skaudėtų pilvą). 

Homeras su ponu Rouzu pražiūrėjo akimirką, kai ji prarado 
viltį. Jie tik pamatė, kad ji bėga tolyn, Keptuve vadinamo sodo 
link, o Andželas ją vejasi; abu dviračiai buvo palikti. 

— Gaila, — tarė Homeras. — Juodu galėjo maloniai pabūti 
paplūdimyje. Gal man pavyks juos įkalbėti, kad leistųsi nu- 
vežami. 

— Nesikiškit, — pasakė ponas Rouzas; Homero supratimu, 
tas žodis nuskambėjo kaip įsakymas, o ne draugiškas patari- 
mas. — Jiems nereik į jokį paplūdimį, — jau švelniau pridūrė 
ponas Rouzas. — Jie jauni, patys nežino, kaip linksmintis. 
Tik pagalvokit, kas gali atsitikt paplūdimy. Jie gali nuskęst. 
Arba kam nors galėtų nepatikt, kad baltas berniukas su juoda 
mergaite — ir abu su maudymosi kostiumais. Geriau, kad jie 
niekur nevažiuotų, — padarė išvadą ponas Rouzas. Buvo aišku, 
kad prie tos temos jis nebegrįš, nes ūmai paklausė: — Ar jūs 
laimingas, Homerai? 

— Ar aš laimingas? — nustebo Homeras Velzas. 

— Kam viską kartojat? — paklausė ponas Rouzas. 

— Nežinau, — prisipažino Homeras. — Laimingas, kartais, — 
atsargiai pasakė. 

— Tai gerai, — tarė ponas Rouzas. — O ponas ir ponia Vor- 
tingtonai — ar jie laimingi? 

— Manau, pakankamai laimingi, dažniausiai, — pasakė Ho- 
meras. 

— Tai gerai, — tarė ponas Rouzas. 

Persikas, išgėręs kelis butelius alaus, nedrąsiai prisiartino 
prie Andželo dviračio, tarsi tas prietaisas būtų buvęs pavojingas 
netgi gulėdamas ant žemės. 

— Žiūrėk, kad neįkąstų, — perspėjo jį Murzius. Persikas už- 
sėdo ant dviračio ir plačiai nusišypsojo vyrams. 

— Kaip jį užvest? — paklausė, ir visi nusijuokė. 

Prie sienos sėdėjęs Murzius atsistojo ir priėjo prie Kendės 
dviračio. 

— Einam lenktynių, — pasiūlė Persikui. 

— Aha, — tarė Juodoji Keptuvė, pasirodydamas sidro namų 
tarpduryje. — Pažiūrėsim, kuris pirmas nugriūsit. 

— Mano be vidurio, — pasakė Murzius apie Kendės 
dviratį. 

— Kad greičiau važiuotų, — nusprendė Persikas. Jis mėgino 
su Andželo dviračiu judėti į priekį, kasdamasis kojomis kaip 
irklais. 

— Tu ant to daikto nevažiuoji, tu jį dulkini, — pasakė kaž- 
kuris iš vyrų, prajuokindamas visus kitus. Juodoji Keptuvė iš 
užpakalio prišoko prie Persiko ir ėmė jį stumti. 

— Gal pakvaišai?! Liaukis! — surėkė Persikas, bet Juodoji 
Keptuvė jau buvo taip įsmaginęs dviratį, kad pats nebespėjo 
bėgti iš paskos. 

— Jei norit, kad lenktyniaučiau, ir mane kas nors pastum- 
kit, — paprašė Murzius, ir du vyrai jį taip stumtelėjo, kad jis 
nuskriejo greičiau už Persiką, jau dingusį kitame sode už 
kalvos (iš ten pasigirdo jo riksmas). 

— Vajėzau! — lėkdamas tolyn dar suklykė Murzius. Jis taip 
smarkiai mynė pedalus, kad priekinis ratas net pakilo nuo že- 
mės, o paskui dviratis tiesiog išvažiavo Murziui iš po užpakalio. 
Vyrai jau stūgavo iš juoko; Juodoji Keptuvė pakėlė nuvirtusį 
Murziaus dviratį; dabar buvo jo eilė pamėginti. 

— O jūs mėginsit? — paklausė ponas Rouzas Homero. 

Kadangi netoliese nebuvo nei Andželo, nei Kendės ir jie 
negalėjo jo matyti, Homeras nusprendė, jog verta. 

— Žinoma, — tarė Homeras. — Aš po tavęs! — šūktelėjo Juo- 
dajai Keptuvei, kuris stengėsi išlaikyti pusiausvyrą; jo kojos 
vis slydo nuo pedalų. Galiausiai Juodoji Keptuvė nugriuvo 
ant šono, nė nepajudėjęs iš vietos. 

— Čia nesiskaito! — pareiškė Juodoji Keptuvė. — Mėginsiu 
darsyk. 

— O jūs? — paklausė Homeras pono Rouzo. 

— Tik jau ne aš, — atsakė ponas Rouzas. 

— Vaikas verkia, — pranešė kažkuris iš vyrų. 

— Tai eik ir paimk ją, — pasigirdo kitas balsas. 

— Aš pats paimsiu, — pasakė vyrams ponas Rouzas. — Pa- 
žiūrėsiu vaiką, o jūs čia žaiskit. 

Iš už kalvos pasirodė Persikas; jis vedėsi dviratį ir gerokai 
šlubavo. 

— Šitas daiktas įsirėžė į medį, — paaiškino. — Taip ir nusi- 
taikė, kaip į kokį priešą. 

— Reikėjo vairuot, — tarė Murzius. 

— Tai kad pats vairavo, — skundėsi Persikas. — Manęs ne- 
klausė. 

Homeras prilaikė Juodąją Keptuvę, kol šis antrąkart užsėdo 
ant Kendės dviračio. 

— Pirmyn! — ryžtingai sušuko Juodoji Keptuvė, bet viena 
ranka tebebuvo apsikabinęs Homero kaklą; kita spaudė vairą, 
bet nemynė pedalų. 

— Turi minti, kad važiuotum, — pasakė Homeras. 

— Pirma turit mane pastumt, — priminė jam Juodoji 
Keptuvė. 

— Kažkas dega! —riktelėjo kažkuris vyriškis. 

'— Šūdas! Mano duona! — persigando Juodoji Keptuvė. Jis 
netikėtai virto į vieną pusę, nepaleisdamas Homero kaklo, 
taigi Homeras pargriuvo kartu su juo — ant dviračio. 

— Sakiau, kad jis sudegins tą duoną, — tarė Persikas 
Murziui. 

— Duok man, — paprašė Murzius, imdamas iš Persiko An- 
dželo dviratį. 

Du vyrai stūmė Homerą. 

— Jau gerai, gerai! — šaukė Homeras, ir jie jį paleido. Tačiau 
dar nebuvo gerai. Jis staiga suktelėjo į šoną, paskui atgal, vyrų 
link, ir šie turėjo sprukti jam iš kelio; tada Homeras kažkaip 

užskersavo dviratį ir kūlversčiais nuskriejo į vieną pusę — O 
dviratis į kitą. 

Visi juokėsi. Persikas žvilgtelėjo į Homerą Velzą, gulintį 
ant Žemės. 

— Kartais nepadeda net ir tai, kad esi baltas! — pasakė Per- 
sikas Homerui, ir visi dar garsiau įsikvatojo. 

— Padeda, kad esi baltas, dažniausiai, — tarė ponas Rouzas. Jis 
stovėjo sidro namų tarpduryje, jam už nugaros nuo degančios 
kukurūzinės duonos kilo dūmų kamuoliai; ant rankų jis laikė 
dukters duktėrį —su tarsi priaugusiu čiulptuku burnytėje. Pa- 
sakęs, ką norėjo pasakyti, ir pats ponas Rouzas įsikišo į burną 
čiulptuką. 


Pačioje slėnio gilumoje, Keptuvės dugne, kur būnant at- 
rodydavo, kad vandenynas ne arčiau kaip už šimto mylių, ir 
kur niekada neužpūsdavo jūros vėjas, Rouz Rouz gulėjo išsi- 
tiesusi ant tamsios žolės po obelimi, nuo kurios dar nebuvo 
nuskinti obuoliai — Šiaurės žvalgai". Šalia Rouz Rouz tysojo 
Andželas Velzas. Ji leido savo rankai nusvirti jam ant juosmens; 
jis pirštu labai švelniai braukė jai per veidą, palei rando liniją, 
nuo jos nosies iki viršutinės lūpos. Kai pasiekė lūpą, ji sulaikė 
jo ranką ir pabučiavo pirštą. 

Ji buvo nusiavusi darbinius batus ir nusimovusi džinsus, bet 
vis dar su Kendės maudymosi kostiumu ir marškinėliais. 

— Vis tiek nebūt buvę gerai tam paplūdimy, — pasakė ji. 

— Nuvažiuosime kurią kitą dieną, — tarė Andželas. 

— Niekur mes nevažiuosim, — paprieštaravo ji. Juodu kurį 
laiką bučiavosi. Paskui Rouz Rouz paprašė: — Papasakok dar 
kartą. — Andželas Velzas pradėjo pasakoti apie vandenyną, bet 
Rouz Rouz jį pertraukė: — Ne, ne šitą vietą, — pasakė. — Van- 
denynas man nerūpi. Papasakok, kas toliau, kaip mes visi 
gyvenam vienam name. Tu ir aš, ir mano mergytė, ir tavo 
tėvas, ir ponas su ponia Vortingtonai. Ta vieta man patin- 
ka, — nusišypsojo ji. 

Ir Andželas vėl ėmė ją įtikinėti, jog taip gali būti. Jis 
esąs įsitikinęs, kad nei jo tėvas, nei Volis, nei Kendė ne- 
prieštarautų. 

— Tau galvoj negerai, — pasakė Rouz Rouz. — Bet vis tiek 
pasakok, — pridūrė. 

Vietos per akis, tikino ją Andželas. 

— Ar nieks neprieštaraus ir dėl vaiko? — paklausė ji; ir už- 
simerkė; užsimerkusi galėjo šiek tiek geriau įsivaizduoti tai. 
apie ką šnekėjo Andželas. 

Kaip tik tada Andželas Velzas ir tapo rašytoju, nors pats gal 
to dar nesuvokė. Kaip tik tada pramanyti dalykai jam pasidarė 
svarbesni negu tikras gyvenimas; tada jis išmoko pavaizduoti 
tai, kas nėra ir negali būti tikra; tačiau tam, kad būtų įmanoma 
tuo patikėti, — netgi saulėtą bobų vasaros dieną, — tai reikėjo 
nupasakoti taip vaizdžiai, kad atrodytų tikriau už viską, kas 
tikra; tai turėjo skambėti įtikimai. Andželas šnekėjo visą dieną; 
vis pasakojo ir pasakojo; vakarop jis jau buvo tikrų tikriausias 
romanų rašytojas. Jo pasakojime Rouz Rouz ir visi kiti gyveno 
kuo puikiausiai. Niekas dėl nieko neprieštaravo. Viskas ėjosi, 
kaip sakoma Meine, kaip per sviestą. 

Tarpais Rouz Rouz kiek paverkdavo; bet dar dažniau juodu 
tiesiog bučiuodavosi. Ji tik keletą kartų jį pertraukė, dažniausiai 
prašydama pakartoti tai, kas jai atrodė ypač sunkiai įtikima. 

— Truputį palauk, —stabdydavo ji Andželą. — Geriau pasakyk 
tai darsyk, aš gal nesupratau. 

Į pavakarę juos ėmė pulti uodai, ir Andželui toptelėjo, kad 
kurį nors vakarą Rouz Rouz galėtų paprašyti Volio papasakoti, 
kaip atrodė uodai virš ryžių laukų. 

„Vandenyno Vaizdo sodų uodas — visiškas niekniekis, pa- 
lyginti su japonišku B uodu“, — būtų pasakęs jai Volis, bet 
Andželas, pasakodamas Rouz Rouz savo fantazijas, iki tos vie- 
tos nepriėjo. Rouz Rouz jau stojosi, kai neabejotinai smarkus 
pilvo dieglys, arba skausmas, dar nepraėjęs nuo tada, kai ji 
krisdama trenkėsi į dviračio skersinį. parbloškė ją ant kelių; 
Andželas sugriebė ją už pečių. 

— Susižeidei ant dviračio, taip? — paklausė. 

— Stengiaus, — atsakė ji. 

— K4? — nesuprato Andželas. 

— Stengiaus susižeist, — paaiškino jam Rouz Rouz, — bet 
manau, kad nepakankamai. 

— Nepakankamai kam? 

— Kad atsikratyčiau kūdikio. 

— Tu nėščia? — paklausė Andželas. 

— Vėl, — prisipažino Rouz Rouz. — Turbūt taip ir bus, 
nuolat, — pridūrė. — Kai kas, matyt, nori, kad be perstojo 
gimdvčiau vaikus. 

— Kas? — nustebo Andželas. 

— Nesvarbu, — tarė ji. 

— Kažkas, ko čia nėra? — mėgino atspėti Andželas. 

— Jis čia, — pasakė Rouz Rouz. — Tačiau tai nesvarbu. 

— Vaiko tėvas čia? — paklausė Andželas. 

— Šito vaiko tėvas — taip, jis čia, — tarė Rouz Rouz, plekš- 
nodama sau per plokščią pilvą. 

— Kas jis? — paklausė Andželas. 

— Nesvarbu, kas jis, — atšovė Rouz Rouz. — Geriau darsyk 
papasakok man tą vietą —tik dabar jau tegul būna du kūdikiai. 
Aš ir tu, ir visi kiti, ir du kūdikiai, — šnekėjo ji. — Argi nebūt 
linksma? 

Andželas atrodė taip, tarsi ji būtų skėlusi jam antausį; Rouz 
Rouz jį pabučiavo ir stipriai apkabino — ir prabilo kitokiu 
balsu. 

— Matai? — sušnibždėjo, tebespausdama jį glėbyje. — Mum 
nebūt buvę gerai tam paplūdimy, Andželai. 

— Ar tu nori šito kūdikio? — paklausė jis. 

— Noriu to, kurį jau turiu, — tarė ji. — O šito nenoriu! — Sa- 
kydama „šito“, ji iš visų jėgų smogė sau į pilvą; ir vėl susilenkė 
dvilinka; jai, matyt, užėmė kvapą. Žiūrėdamas į ją, gulinčią 
ant žolės, Andželas nejučia pagalvojo, kad ji susirietusi kaip 
embrionas. 


— Nori mane mylėt, ar man padėt? — paklausė ji. 

— lr tą, ir tą, — nusiminęs išlemeno jis. 

—Ir tą, ir tą nebūna, — pasakė ji. — Jei nekvailas, užteks, kad 
man padėsi. Taip lengviau. 

— Gali pagyventi pas mane, — vėl pasiūlė Andželas. 

— Daugiau man taip nešnekėk! — pyktelėjo Rouz Rouz. — 
Ir negalvok vardų mano vaikui. Tik padėk. 

— Kaip? — paklausė Andželas. — Padarysiu viską, — pridūrė. 

— Surask, kas daro abortus, — paprašė Rouz Rouz. — Aš čia 
negyvenu — nežinau, ko klaust, ir neturiu pinigų. 


Andželas manė, kad jo pinigų, kuriuos taupė norėdamas 
nusipirkti sau pirmą automobilį, turbūt pakaktų abortui, — jis 
jau turėjo apie penkis šimtus dolerių, — bet didžiausias keb- 
lumas buvo tas, kad tuos pinigus jis laikė taupomojo banko 
sąskaitoje, o patikėtiniai buvo jo tėvas ir Kendė; be jų parašų 
Andželas negalėjo pasiimti savo santaupų. Be to, kai Andželas 
užėjo pas Herbą Faulerį, šio žinios apie nelegalius abortus 
buvo, kaip visada, miglotos. 

— Yra kažkoks senas bezdalius, pavarde Hudas, kuris tuo 
užsiima, — pasakė Andželui Herbas. — Kažkoks į pensiją išėjęs 
daktaras iš Keip Keneto. Bet jis tai daro savo vasarnamyje 
prie Drinkvoterio ežero. Tau pasisekė, kad dabar dar beveik 
vasara. Girdėjau, kad tame savo vasarnamyje jis darbuojasi ir 
vidury žiemos. 

— Gal žinote, kiek tai kainuoja? — paklausė Andželas. 

— Daug, — tarė Herbas. — Bet kūdikis kainuotų dar daugiau. 

— Ačiū, Herbai, —- padėkojo Andželas. 

— Sveikinu! — dar pasakė vaikinukui Herbas Fauleris. — Ne- 
žinojau, kad tavo gaidukas jau pakankamai ilgas. 

— Pakankamai, — drąsiai atšovė Andželas. 

Bet atsivertęs telefonų knygą, Andželas pamatė, jog tarp 
daugybės toje Meino dalyje gyvenančių Hudų nėra nė vie- 
no daktaro Hudo, o to tipo vardo Herbas Fauleris nežinojo. 


Andželas suprato, jog negali skambinti visiems vyrams, kurių 

pavardė Hudas, ir kiekvieno klausti, ar jis nedaro abortų. Be 
to, Andželas turėjo pasišnekėti su Kende ir tėvu, kad galėtų 
pasiimti pinigų, todėl neatidėliodamas jiems viską apie tai ir 
papasakojo. 

— Dievulėliau, koks geras vaikas tas Andželas! — vėliau šne- 
kės Volis. — Niekada nemėgina nieko nuslėpti. Tiesiog ima ir 
pasako — kad ir kas tai būtų. 

— Ji tau nesakė, kas kūdikio tėvas? — paklausė Andželo 
Homeras Velzas. 

— Ne, nesakė, — papurtė galvą Andželas. 

— Gal Murzius, — garsiai mąstė Volis. 

— O gal Persikas, — spėliojo Kendė. 

— Nesvarbu, kad ji nesako, kas tėvas. Svarbiausia, kad ji 
nenori to kūdikio, — tarė Homeras Velzas. — Svarbiausia dabar 
surasti, kas padarytų jai abortą. — Volis su Kende tylėjo; jie 
neabejojo, kad Homeras tokius dalykus išmano geriausiai. 

— Iš kur galėtume sužinoti, kuriam Hudui reikia skambinti, 
kai telefonų knygoje neparašyta, kuris iš jų gydytojas? — pa- 
klausė Andželas. 

— Aš žinau kuriam, — tarė Homeras, — tik jis ne gydytojas. 

— Herbas sakė, kad į pensiją išėjęs gydytojas, — paprieštaravo 
Andželas. 

— Tas žmogus — į pensiją išėjęs biologijos mokytojas, — pa- 
aiškino jam Homeras Velzas; jis puikiai žinojo, apie kurį poną 
Hudą jie šneka. Homeras dar prisiminė, kad ponas Hudas 
kadaise triušio patelės gimdas supainiojo su avies, ir staiga 
pagalvojo: po kiek gimdų, pono Hudo manymu, turi mo- 
terys? Ar jis būtų atsargesnis, jei žinotų, kad moteris turi 
tik vieną? 

— Biologijos mokytojas? — nustebo Andželas. 

— Ir dar nelabai geras, — tarė Homeras. 

— Herbas Fauleris kaip visada nė velnio apie nieką nenu- 
tuokia, — pareiškė Volis. 

Homeras Velzas net nusipurtė pagalvojęs, apie ką, ko gero, 
nė nenutuokia ponas Hudas. 

— Prie pono Hudo ji nė nesiartins, — nusprendė Home- 
ras. — Turėsi vežtis ją į Sent Klaudą, — pasakė Andželui. 

— Bet man atrodo, kad ji nenori gimdyti to kūdikio, — su- 
dvejojo Andželas. — O jeigu vis dėlto pagimdytų, nemanau, 
kad norėtų palikti prieglaudoje. 

— Andželai, — tarė Homeras, — Sent Klaude ji nebūtinai 
turės gimdyti. Ji ten gali pasidaryti abortą. 

Volis vežimėliu važinėjo į priekį ir atgal. 

Staiga prabilo Kendė: 

— Aš ten dariausi abortą, kadaise, Andželai. 

— Tu? — apstulbo Andželas. 

— Tuomet mudu manėme, — pasakė vaikinukui Volis, — kad 
kada nors galėsime turėti kitą kūdikį. 

— Tada Volis dar buvo sveikas — prieš karą, — paaiškino 
Kendė. 

— Daktaras Larčas tai daro? — paklausė Andželas tėvo. 

— Taigi. — linktelėjo Homeras Velzas. Jis pagalvojo, kad 
Andželą su Rouz Rouz traukiniu į Sent Klaudą reikėtų išsių- 
sti kuo greičiau; dabar, kai globos tarybai jau buvo pateikti 
visi „įkalčiai“, Homeras nežinojo, ar ilgai daktaras Larčas dar 
galės dirbti. 

— Tuoj pat paskambinsiu daktarui Larčui, — tarė Home- 
ras. — Įsodinsime tave su Rouz Rouz į artimiausią traukinį. 

— Arba aš galėčiau nuvežti juos „Kadilaku“, — pasisiū- 
lė Volis. 

— Tau toks kelias būtų pernelyg tolimas, Voli, — paprie- 
štaravo Homeras. 

— Mažylė Rouz galės pabūti čia, su manimi, — pasakė Kendė. 

Jie visi nutarė, kad būtų geriausia, jei į sidro namus atsivežti 
Rouz Rouz ir jos mergytės važiuotų Kendė. Ponas Rouzas 
galėjo užsipulti dukterį, jei vėlai vakare ten būtų pasirodęs 
Andželas ir mėginęs išsivežti Rouz Rouz su kūdikiu. 

— Su manimi jis nesiginčys, — tarė Kendė. — Tiesiog pasaky- 
siu, kad radau daugybę senų kūdikio drabužėlių ir kad mudvi 
su Rouz Rouz atrinksime mažylei viską, kas jai tiks. 

— Naktį? —nustebo Volis. — Dėl Dievo meilės, ponas Rouzas 
ne toks kvailas. 

— Man nusispjauti, ar jis patikės, — atšovė Kendė. — Aš tik 
noriu ištraukti iš ten tą mergaitę ir jos vaikelį. 

— Ar būtina taip skubėti? — paklausė Volis. 

— Deja, būtina, — tarė Homeras Velzas. Jis Kendei su Voliu 
dar nebuvo pasakojęs nei apie daktaro Larčo prašymą jį pa- 
keisti, nei apie globos tarybai nusiųstus išgalvotus parodymus. 
Našlaitis ilgainiui išmoksta daug ką nutylėti; našlaitis viską 
laiko savyje. Jeigu apie ką ir prasitaria, tai labai negreitai. 

Kai Homeras paskambino į Sent Klaudą, ragelį pakėlė 
seselė Karolina; sukrėstos, susisielojusios daktaro Larčo ge- 
dinčios moterys buvo nusprendusios, kad seselės Karolinos 
balsas tvirčiausias, tinkamiausias kalbėti telefonu. Be to, jos 
visos stengėsi kiek galima daugiau sužinoti apie daktaro Lar- 
čo puoselėtus sumanymus ir dar perskaityti jo nežmoniškai 
storą Trumpą Sent Klaudo istoriją. Kiekvieną kartą, kai tik 
pasigirsdavo telefono skambutis, moterys manydavo, kad jau 
skambina kažkas iš globos tarybos. 

— Karolina? — tarė Homeras Velzas. — Čia Homeras. Noriu 
pasikalbėti su seniu. 

Seselė Andžela ir seselė Edna, ir netgi ponia Grogan, visada 
mylės Homerą Velzą — nors jis ir atmetė jų prašymą, — o sese- 
lė Karolina buvo už jas jaunesnė; ji Homerui nejautė tokios 
švelnios ir patvarios meilės, kokią jauti, kai pažįsti žmogų nuo 
pat kūdikystės. Jai atrodė, kad jis išdavė Larčą. Be to, savaime 
suprantama, dabar buvo netinkamas laikas kviesti prie telefono 
„senį“. Iškart po Larčo mirties seselė Andžela ir seselė Edna, 
ir ponia Grogan sakė, kad joms neužtenka jėgų paskambinti 
Homerui; o seselė Karolina tiesiog nenorėjo jam skambinti. 

— Ko nori? —nedraugiškai paklausė seselė Karolina. — O gal 
apsigalvojai? 

— Aš dėl sūnaus draugės... — pasakė Homeras Velzas. — 
Ji viena iš mūsų skynėjų. Jau turi kūdikį be tėvo, o dabar 
laukiasi antro. 

— Tada turės du, — pranešė Homerui naujieną seselė Ka- 
rolina. 

— Karolina! — pyktelėjo Homeras Velzas. — Nesimaivyk! 
Noriu pasikalbėti su seniu. 

— Aš irgi norėčiau su juo pasikalbėti, — atšovė seselė Ka- 
rolina, keldama balsą. — Larčas mirė, Homerai, — dar pasakė, 
jau truputį tyliau. 

— Nešnekėk nesąmonių, —tarė Homeras Velzas, jausdamas, 
kaip daužosi širdis. 

— Per daug eterio, — paaiškino seselė Karolina. — Sent Klau- 
de niekas nebedirba Dievo darbo. Jei kažkam iš tavo pažįstamų 
labai reikia, turėsi tai padaryti pats. 

Tada ji baigė pokalbį — trenkte nutrenkė ragelį. Homerui 
net suspengė ausyje; jis vėl išgirdo, kaip trankosi vienas į 
kitą rąstai, plaukę upe, nunešusia Vinklus. Jam dar nė karto 
taip smarkiai neperšėjo akys — nuo pat tos nakties Dreiperių 
kūrykloje, Votervilyje, kai jis rengėsi, nusprendęs pabėgti. Ir 
nė karto taip baisiai, tokiu gilyn, į plaučius, besismelkiančiu 
skausmu neskaudėjo gerklė — nuo to vakaro, kai šaukė, su- 
stojęs prie upės, mėgindamas priversti Meino miškus atkartoti 
Fazio Stouno vardą. 

Snoujis Medouzas savo laimę rado baldininkų Mašų šeimo- 
je; Snoujui pasisekė, — pagalvojo Homeras Velzas. Jam atrodė, 
kad kitiems našlaičiams būtų sunku rasti laimę baldų versle. 
Pats Homeras turėjo prisipažinti, kad kartais jausdavosi labai 
laimingas, augindamas obuolius. Jis žinojo, ką būtų pasakęs 
Larčas: kad jo laimė — ne svarbiausias dalykas, bent jau ne toks 
svarbus kaip naudingumas. 

Homeras užsimerkė ir vėl stebėjo iš traukinio išlipančias 
moteris. Jos visuomet atrodydavo truputį pasimetusios. Jis 
matė jas dujinio žibinto apšviestose rogėse — ypač gerai prisi- 
minė, kokie būdavo jų veidai, kai pavažos perrėždavo sniegą 
ir leisdavo kibirkštis, šliuoždamos per žemę; moterys net 
krūptelėdavo, išgirdusios tą džeržgesį. O kai miestelio valdžia 
kurį laiką buvo tokia maloni, jog net pasirūpino, kad važinėtų 

autobusai, kokios vienišos atrodydavo tos moterys aklinuose 
autobusuose, jų veidai už aprasojusio stiklo būdavo blausūs, 
vos įžiūrimi; Homeras Velzas pro langus jas matydavo taip pat, 
kaip jos matydavo pasaulį pamažu svaigdamos nuo eterio. 

Dabar nuo stoties jos eidavo pėsčios. Homeras matė jas, 
kopiančias į kalvą; jų buvo daugiau, negu būdavo iš tikrųjų. 
Ištisa armija, artėjanti prie našlaičių namų ligoninės, ir visų 
viena žaizda. 

Seselės Karolinos lengvai neįveiksi; bet kur dėsis seselė 
Edna ir seselė Andžela, ir kas bus poniai Grogan? —sunerimo 
Homeras Velzas. Jis prisiminė neapykantą ir panieką Melonijos 
akyse. „Jei Melonija būtų nėščia, aš jai padėčiau“, — pagalvo- 
jo. Ir staiga suvokė, kad gal ir norėtų imtis Dievo vaidmens, 
retkarčiais. 

Vilburis Larčas būtų jam pasakęs, jog neįmanoma retkar- 
čiais imtis Dievo vaidmens; jeigu jau nori to imtis, darai tai 
dažnai. 

Susimąstęs Homeras Velzas įkišo ranką į kišenę ir užčiuopė 
pono Rouzo atiduotą sudegusios žvakės galiuką. „Tai ne pagal 
taisykles, ar ne?“ — tada paklausė ponas Rouzas. 

Ant naktinio stalelio, tarp stalinės lempos ir telefono, gu- 
lėjo gerokai aptrinta knyga — Deividas Koperfildas. Homerui 
nereikėjo jos atsiversti, kad prisimintų pirmąsias eilutes. „Ar 
aš pats savo gyvenime tapsiu didvyriu, ar tas vaidmuo teks 
kam nors kitam — turės parodyti šie puslapiai“, — atmintinai 
pasakė jis. 

Jo atmintis buvo išties nuostabi. Jis daug negalvodamas 
galėjo pasakyti ir kokių dydžių būdavo eterio kaukės, kurias 
Larčas visada darydavo pats. Narkozės aparatas buvo labai 
paprastas: Larčas susukdavo kūgį iš drobinio rankšluosčio; 
tarp rankšluosčio sluoksnių dar įvyniodavo standaus po- 
pieriaus, kad kūgis nesuzmektų. Į atvirą smaigalį įkišdavo 
vatos — kad sugertų eterį. Tokią primityvią kaukę Larčas pa- 
darydavo per tris minutes; kaukės būdavo įvairių dydžių —vi- 


sokiems veidams. 

Homerui visuomet labiau patiko gatava Jankauerio kau- 
kė — vielinis samčio formos karkasas, apvyniotas dešimčia ar 
dvylika marlės sluoksnių. Į tokią Jankauerio kaukę, padėtą 
ant naktinio stalelio, Homeras įmetė sidro namuose degusios 
žvakės galiuką. Toje senoje kaukėje jis laikydavo smulkius 
pinigus, o kartais ir savo laikrodį. Dabar įdėmiai ją apžiūrėjo; 
joje buvo į jau pablukusį žalią popierėlį įvyniotas kramto- 
mosios gumos gabaliukas ir vėžlio kiauto saga iš jo vilnonio 
švarko. Marlinis kaukės sluoksnis atrodė pageltęs ir dulkėtas, 
bet daugiau nieko nereikėjo keisti —tik marlę. Homeras Velzas 
apsisprendė; jis bus didvyris. 

Tada jis nulipo į virtuvę, kur Andželas ratais vežiojo Volį, 
sėdintį vežimėlyje, —tai buvo savotiškas jųdviejų žaidimas, kurį 
jie žaisdavo, kai abu nenustygdavo vietoje. Andželas stovėjo 
ant skersinio vežimėlio gale ir stūmėsi viena koja, lyg va- 
žiuodamas paspirtuku; vežimėlis jau lėkė kaip reikiant — daug 
greičiau, negu galėdavo važiuoti pats Volis. Dabar Volis tik 
vairavo — vis suko ir suko ratus. Stengėsi neužkliudyti baldų, 
bet nors jis buvo geras pilotas, ir virtuvė tikrai nemaža, kar- 
tais Andželas taip įsismagindavo, kad vežimėlio nebebūdavo 
galima suvaldyti ir jie į ką nors atsitrenkdavo. Kendė dėl to 
ant jų pyko, tačiau jie vis tiek šitaip važinėdavosi (ypač kai jos 
nebūdavo namuose). Volis tai vadino skraidymu; dažniausiai 
juodu su Andželu „skraidydavo“ apimti nuobodulio. Dabar 
Kendė buvo išvažiavusi į sidro namus atsivežti Rouz Rouz ir 
jos mergytės. Taigi Andželas su Voliu išdykavo. 

Pamatę, kaip atrodo Homeras, juodu sustojo. 

— Kas atsitiko, brolau? — paklausė draugo Volis. 

Homeras atsiklaupė šalia vežimėlio ir padėjo galvą Voliui 
ant kelių. 

— Daktaras Larčas mirė, — pasakė, ir Volis laikė jį apkabinęs, 
kol jis verkė. Neilgai; kiek Homeras atsiminė, Kerlis Dėjus 
buvo vienintelis našlaitis, verkęs valandų valandas. Nustojęs 
verkti, Homeras tarė Andželui: — Turiu tau kai ką papasakoti... 


be to, man reikės tavo pagalbos. 

Juodu nuėjo į sodo įrankių pašiūrę, ir Homeras žiogeliu 
pradūrė vieną ketvirčio svaro talpos eterio skardinukę. Nuo 
aitrių garų jam ėmė ašaroti akys; jis niekada nesuprasdavo, 
kaip Larčas gali mėgautis tokia bjaurastimi. 

— Jis įjunko į eterį, — pasakė Homeras sūnui. — Bet turėjo 
itin lengvą ranką. Mačiau pacienčių, kurios apsvaigintos dar 
galėjo su juo šnekėtis, bet ničnieko nejautė. 

Juodu nusinešė eterio skardinukę į viršų ir Homeras An- 
dželui liepė savo kambaryje pakloti laisvąją lovą — pirmiausia 
patiesti gumuotą paklodę, kurios reikėdavo, kai Andželas dar 
buvo vystomas kūdikis, o ant jos jau paprastas paklodes (tik 
švarias). 

— Mažylei Rouz? — paklausė tėvo Andželas. 

— Ne, ne mažylei, — atsakė Homeras. Kai jis išpakavo 
instrumentus, Andželas klestelėjo ant kitos lovos ir įsi- 
stebeilijo į jį. 

— Vanduo užvirė! — apačioje sušuko Volis. 

— Prisimeni, kaip tau sakydavau, kad buvau daktaro Larčo 
pagalbininkas? — paklausė Homeras Andželo. 

— Taigi, — tarstelėjo Andželas Velzas. 

— Na, man puikiai sekėsi — jam padėti. Puikiai. Aš ne koks 
diletantas, — patikino sūnų Homeras. — Tiesą sakant, tai ir 
norėjau tau papasakoti, — pridūrė, išsidėliojęs viską, ko reikė- 
jo, kad galėtų apžiūrėti; niekas nebuvo pasenę, viskas atrodė 
nepriekaištingai. 

— Na, — paragino tėvą Andželas Velzas, — pasakok toliau. 

Juodu girdėjo, kaip apačioje, pritilusio namo pirmame 
aukšte, Volis vežimėliu važinėja iš vieno kambario į kitą; 
Volis tebeskraidė. 

Viršuje Homeras Velzas, vyniodamas ant Jankauerio kaukės 
naują marlės sluoksnį, šnekėjosi su sūnumi. Pradėjo nuo seno 
pasakojimo apie Dievo ir Šėtono darbą — nuo to, kad, Vilburio 
Larčo manymu, viskas, ką jie darė, buvo Dievo darbas. 

Kendė net krūptelėjo, dangaus fone išvydusi ryškius vi- 
sureigio žibintų apšviestų vyrų siluetus; jie kiurksojo sutūpę 
viena eile, kaip didžiuliai paukščiai, ant sidro namų stogo. 
Kendė pamanė, jog ten tikriausiai įsitaisę visi iki vieno — bet 
iš tikrųjų ten sėdėjo ne visi. Ponas Rouzas su dukterimi buvo 
viduje, ir vyrai laukė, kur jiems buvo liepta laukti. 

Kai Kendė išlipo iš visureigio, niekas jai nepratarė nė žodžio. 
Sidro namuose nedegė nė viena lempa; jei žibintai nebūtų 
apšvietę vyrų ant stogo, Kendė būtų pamaniusi, kad visi jau 
sugulė miegoti. 

— Sveiki! — šūktelėjo Kendė, žiūrėdama į stogą. — Kada nors 
tas stogas įlūš. — Staiga ji išsigando: jie su ja nešnekėjo. Bet 
vyrai buvo dar labiau išsigandę negu ji; vyrai nesumojo nė 
ką sakyti — jie tik žinojo, jog tai, ką ponas Rouzas daro savo 
dukteriai, yra negerai, o jie patys pernelyg įsibaiminę, kad 
kaip nors jai padėtų. 

— Murziau? — tamsoje pašaukė Kendė. 

— Aš čia, ponia Vortington! — iš viršaus atsiliepė Murzius. 
Kendė priėjo prie to sidro namų kampo, kur stogas buvo 
arčiausiai žemės; ties ta vieta visi ir kabarodavosi į viršų; ten 
į stogą buvo atremtos senos skynėjų kopėčios, bet nė vienas 
iš vyrų dabar neprišoko jų prilaikyti. 

— Persikai? — pašaukė Kendė. 

— Aš čia, ponia, — atsiliepė Persikas. 

— Būkite geri, kuris nors prilaikykite kopėčias, — paprašė 
Kendė. Murzius su Persiku laikė kopėčias, o Juodoji Keptuvė 
padavė Kendei ranką, kai ji lipo ant stogo. Paskui vyrai susi- 
spaudė, ir Kendė atsisėdo tarp jų. 

Ji ne ką tegalėjo įžiūrėti, bet būtų pajutusi, jei Rouz Rouz 
būtų buvusi ant stogo; o jei ten būtų buvęs ponas Rouzas, 
Kendė žinojo, kad jis būtų su ja šnekėjęs. 

Išgirdusi iš sidro namų sklindantį garsą — jis pasigirdo tiesiai 
po ja — Kendė iš pradžių pamanė, jog; tai kūdikis — suguoja 


arba pradeda verkti. 

— Kai jūsų Volis dar buvo mažas, viskas buvo kitaip — ten, 
toli, — prašneko Juodoji Keptuvė. — Rodės kaip kita šalis. — Jis 
neatitraukdamas akių žiūrėjo į mirgančią pakrantę. 

Garsas po sidro namų stogu darėsi vis aiškesnis, ir Persikas 
pasakė: 

— Kokia graži naktis, ar ne, ponia? 

Naktis tikrai nebuvo graži; atrodė tamsesnė negu kitos, be 
to, Kendė staiga suprato, kas tai per garsas. Tą akimirką jai 
šmėstelėjo mintis, kad tuoj susivems. 

— Atsargiai, kai stojatės, ponia Vortington! — perspėjo ją 
Murzius, bet Kendė garsiai sutrepsėjo kojomis; paskui atsi- 
klaupė ir ėmė abiem rankom daužyti stogo skardą. 

— Stogas senas, ponia Vortington, — pasakė jai Juodoji Kep- 
tuvė. — Žiūrėkit, kad neprasmegtumėt. 

— Padėkite man nulipti, nukelkite, — paprašė jų Kendė. Mur- 
zius su Persiku laikė ją už rankų, o Juodoji Keptuvė pirmas 
žengė prie kopėčių. Net eidama stogo šlaitu žemyn, Kendė 
dar mėgino trypti kojomis. 

Lipdama kopėčiomis, ji riktelėjo: 

— Rouz! — Nenorėjo šaukti merginos tuo kvailu vardu 
„Rouz Rouz“; kita vertus, negalėjo prisiversti ištarti „pone 
Rouzai“. Todėl taip neaiškiai ir pašaukė: — Rouz! — Net pati 
gerai nežinojo, į kurį iš jų kreipiasi, tačiau sidro namų tarp- 
duryje ją pasitiko ponas Rouzas. Jis dar nebuvo spėjęs apsi- 
rengti — tebesisagstė kelnes ir kišosi į jas marškinius. Kendei 
dingtelėjo, kad jis tarytum liesesnis ir vyresnis, negu atrody- 
davo anksčiau; be to, šįkart jis tik nusišypsojo, bet nepažvelgė 
jai į akis, kaip paprastai pažvelgdavo — pasitikėdamas savimi, 
mandagiai, bet abejingai. 

— Nedrįskite su manimi šnekėti, — tarė jam Kendė, bet ką 
jis galėjo pasakyti? — Jūsų duktė ir jos mergytė važiuos su 
manimi. — Kendė pro jį įėjo į sidro namus; ieškodama elektros 
jungtuko, pirštais užčiuopė apiplėšytą taisyklių lapą. 

Rouz Rouz sėdėjo ant lovos. Ji buvo jau užsitempusi mė- 
lynus savo džinsus, bet dar jų neužsisagsčiusi, jau apsirengusi 

marškinėliais, bet Kendės maudymosi kostiumą laikė ant ke- 
lių — neįpratusi vilkėti tokiu drabužiu, skubėdama nesugebėjo 
į jį įlįsti. Be to, ji buvo spėjusi susirasti tik vieną darbinį batą ir 
turėjo jį rankoje. Kitas gulėjo po lova. Kendė jį iš ten ištraukė 
ir užmovė ant reikiamos kojos — Rouz Rouz buvo be kojinių. 
Paskui Kendė dar surišo jai bato raiščius. Rouz Rouz tiesiog 
sėdėjo ant lovos, kol Kendė jai apavė bei užrišo ir kitą batą. 

— Tu važiuosi su manimi. Ir tavo mažylė, — pasakė merginai 
Kendė. 

— Taip, ponia, — linktelėjo Rouz Rouz. 

Kendė paėmė nuo Rouz Rouz kelių savo maudymosi kos- 
tiumą ir juo nušluostė jai ašaras. 

— Viskas gerai, viskas bus gerai, — tarė Kendė. — Tuoj tau 
palengvės. Niekas tavęs nebeskriaus. 

Mažylė Rouz buvo kietai įmigusi; Kendė atsargiai, kad ne- 
pažadintų, paėmė ją ant rankų ir padavė motinai. Rouz Rouz 
judesiai atrodė kažkokie neryžtingi, todėl Kendė viena ranka 
ją apkabino, kai jiedvi ėjo iš sidro namų. 

— Viskas tau bus gerai, — dar patikino Rouz Rouz Kendė; 
ji pabučiavo jaunąją moterį į kaklą, ir Rouz Rouz, visa supra- 
kaitavusi, prisiglaudė prie jos. 

Ponas Rouzas stovėjo tamsoje tarp visureigio ir sidro namų, 
o visi kiti vyrai tebesėdėjo ant stogo. 

— Jūs grįšit, — tarė ponas Rouzas —sakinio gale nepakeldamas 
balso; tai buvo ne klausimas. 

— Juk sakiau, kad su manimi nešnekėtumėte, — supyko 
Kendė. Ji padėjo Rouz Rouz su kūdikiu įlipti į visureigį. 

— Šnekėjau su savo dukra, — oriai paaiškino ponas 
Rouzas. 

Bet Rouz Rouz nieko neatsakė tėvui. Sėdėjo sustingusi 
kaip moters su kūdikiu statula, o Kendė apgręžė visureigį ir 
nuvažiavo tolyn. Kai jiedvi drauge jau ėjo į didįjį namą, Rouz 
Rouz staiga glustelėjo prie Kendės ir tarė: 

— Aš niekaip nieko negalėjau padaryt. 

— Žinoma, kad negalėjai, — ramino ją Kendė. 

— Jis nekentė šito kūdikio tėvo, — pasakė Rouz Rouz. — Ir 
nuo tol prie manęs lindo. 

— Dabar viskas tau bus gerai, — dar kartą patikino merginą 
Kendė prieš įsivesdama ją į namus; pro langus jiedvi matė 
viduje pirmyn ir atgal skraidantį Volį. 

— Aš pažįstu savo tėvą, ponia Vortington, — sušnibždėjo 
Rouz Rouz. — Jis norės, kad grįžčiau. 

— Jis tavęs negaus, — pasakė jai Kendė. — Negali priversti 
grįžti. 

— Jis pats susigalvoja taisyklės, — tarė Rouz Rouz. 

— O šitos tavo gražutės dukrytės tėvas? — paklausė Kendė, 
prilaikydama duris, kad Rouz Rouz su kūdikiu galėtų įei- 
ti. — Kur jis? 

— Mano tėvas jį supjaustė. Jo seniai nebėr, — atsakė Rouz 
Rouz. — Jis nebenori su manim susidėt. 

— O tavo motina? — toliau klausinėjo Kendė, kai jiedvi įėjo 
į vidų. 

— Mirė, — tarė Rouz Rouz. 

Kaip tik tada Volis Kendei pasakė, kad mirė ir daktaras 
Larčas. Pati Kendė, žiūrėdama į dalykiškai nusiteikusį Ho- 
merą, nebūtų to supratusi; našlaitis išmoksta .tvardytis, viską 
laikyti savyje. 

— Kaip tu? — paklausė Kendė Homero, kai Volis vežiojo 
mažylę Rouz po pirmą namo aukštą, o Andželas nuvedė Rouz 
Rouz į jai parengtą savo kambarį. 

— Šiek tiek jaudinuosi, — prisipažino Homeras. — Ne dėl 
to, kad ko nors nemokėčiau; ir tikrai turiu viską, ko reikia. 
Žinau, kad sugebėsiu tai padaryti. Tiesiog, mano nuomone, 
tai yra gyvas daiktas — žmogus. Negaliu apsakyti, koks apima 
jausmas — kai, pavyzdžiui, laikai rankoje grandiklį. Kai palieti 
gyvus audinius, jie reaguoja... kažkaip. — šnekėjo Homeras, 
bet Kendė jį pertraukė. 

— Gal tau bus lengviau, kai žinosi, kas tėvas, — tarė ji. — Tai 
ponas Rouzas. Jos tėvas yra kūdikio tėvas... jei dėl to bus bent 
kiek geriau... 

Andželo kambaryje pamačiusi jai paklotą švarutėlę, net 
šiugždančią lovą ir blizgančius instrumentus, tvarkingai iš- 
dėliotus ant gretimos lovos, Rouz Rouz lyg pastėro, bet staiga 
pasidarė labai šneki. 

— Čia jau, kaip matyt, ne juokai, — pasakė mergina, su- 
gniaužusi kumščius ir spausdama juos sterblėje. — Aną išėmė 
per viršų —ne taip, kaip ji turėjo išlįst, — paaiškino Rouz Rouz. 
Homeras Velzas matė, kad jai padarytas cezario pjūvis, gal 
dėl jos amžiaus ir tuometinių kūno matmenų. Bet Homerui 
nepavyko jos visiškai įtikinti, kad šįkart viskas bus daug pa- 
prasčiau. Jam nereikės nieko imti „per viršų“. 

— Eik, pabūk su Voliu, Andželai, — paliepė vaikinukui Ken- 
dė. — Pavežiok mažylę Rouz Volio vežimėliu. Išvartyk visus 
baldus, jei nori, — pridūrė, bučiuodama sūnų. 

— Aha, tu išeik, — paprašė Andželo Rouz Rouz. 

— Nebijok, — tarė jai Kendė. — Homeras žino, ką daro. Tu 
labai gerose rankose. — Ji apiplovė Rouz Rouz raudonuoju 
gyvsidabrio tirpalu, o Homeras ėmė rodyti merginai instru- 
mentus. 

— Čia makšties skėtiklis, — pasakė. — Gali būti šaltokas, ta- 
čiau tau neskaudės. Tu išvis nieko nejausi, — patikino. — O čia 
plėtikliai, — toliau kalbėjo Homeras, bet Rouz Rouz užsi- 
merkė. 

— Jūs tai jau darėt, ar ne? — paklausė ji Homero. Jis jau buvo 
parengęs eterio kaukę. 

— Kvėpuok normaliai, — pasakė. Pirmąsyk įkvėpusi to dvo- 
ko, ji atmerkė akis ir nusuko veidą nuo kaukės, bet Kendė 
abiem rankom suėmė Rouz Rouz smilkinius ir labai švelniai 
pakreipė jos galvą taip, kaip reikėjo. — Paskui kvapas nebeat- 
rodys toks aitrus, — tarė Homeras Velzas. 

— Prašau jūsų, pasakykit, ar jūs tai jau darėt? — maldavo 
Rouz Rouz. Jos balsas iš po kaukės skambėjo dusliai. 

— Aš — geras gydytojas, tikrai, — ramino ją Homeras Vel- 
zas. — Tu tik atsipalaiduok ir kvėpuok normaliai. 

— Nebijok, — Rouz Rouz dar išgirdo sakant Kendę, o paskui 
eteris atskyrė jos sąmonę nuo kūno. 

— Aš važiuoju, — pasakė Rouz Rouz. Ji kalbėjo apie dviratį. 
Homeras matė, kaip ji pakrutino kojų pirštus. Rouz Rouz 
pirmą kartą pajuto po kojomis smėlį; paplūdimyje buvo šilta. 
Prasidėjo potvynis; vanduo apsėmė jai kulkšnis. — Didelis čia 
daiktas, — sumurmėjo Rouz Rouz. Turėjo galvoje vandenyną. 

Homeras Velzas, pakreipęs skėtiklį taip, kad gerai matytų 
gimdos kaklelį, kišo pirmą plėtiklį, kol gimdos žiomenys 
atsivėrė kaip iš vidaus į jį žiūrinti akis. Kaklelis atrodė su- 
minkštėjęs, šiek tiek padidėjęs ir apsitraukęs skaidriomis 
gleivėmis —tokios kvapą užimančios skaisčiai rožinės spalvos, 
kokią tik Homeras kada buvo matęs. Apačioje po kambarius 
virtuliuodamas skrajojo vežimėlis — Homeras girdėjo nepa- 
liaujamą mažylės Rouz krykštavimą. 

— Pasakyk jiems, kad per daug nejaudrintų to vaiko, — pa- 
liepė Homeras Kendei, tarsi ji jau seniai būtų buvusi jo se- 
selė ir jis būtų įpratęs davinėti jai nurodymus, o ji — tiksliai 
juos vykdyti. Jis stengėsi nekreipti dėmesio į tą erzelynę (ir 
į Kendės mėginimus juos nutildyti); Homeras stebėjo, kaip 
atsiveria gimdos kaklelis, kol anga pasidarė pakankamai didelė. 
Tada jis išsirinko reikiamo dydžio grandiklį. „Po šio pirmo 
karto, — galvojo Homeras Velzas, — visa tai daryti tikriausiai 
jau bus lengviau.“ Dabar jis suprato, kad negali imtis Dievo 
vaidmens blogiausia prasme; jeigu jau ryžosi operuoti Rouz 
Rouz, kaip galėtų atsisakyti padėti nepažįstamai moteriai? 
Kaip galėtų atmesti kieno nors prašymą? Tik Dievas gali 
šitaip nuspręsti. „Aš elgsiuosi taip, kaip jos norės, — galvojo 
Homeras. — Priimsiu našlaitį arba darysiu abortą.“ 

Homeras Velzas kvėpavo lėtai ir ritmingai; net pats stebė- 
josi, kad jam nė kiek nedreba ranka. Pajutęs, kad grandiklis 
prie kažko prisilietė, jis nė nemirktelėjo; nenusuko akių nuo 
stebuklo. 

Tą nakų Kendė praleido laisvoje lovoje Andželo kambary- 
je — norėjo būti čia pat. jei Rouz Rouz ko prireiktų, bet Rouz 
Rouz miegojo kaip užmušta. Kartkarčiais, kai ji praverdavo 
lūpas, orui veržiantis pro tarpą, kur nebuvo danties, pasigirs- 
davo tylus švilpčiojimas, tačiau Kendei tai nė kiek netrukdė; 
ji irgi neblogai nusnūdo. 

Andželas miegojo apačioje, įsitaisęs didžiojoje lovoje šalia 
Volio. Juodu iki vėlumos nesumerkė akių — šnekėjosi. Volis 
Andželui pasakojo, kaip įsimylėjo Kendę; Andželas jau buvo 
girdėjęs tą istoriją, bet dabar klausėsi atidžiau — juk jam at- 
rodė, kad įsimylėjo Rouz Rouz. Be to, Volis Andželą įspėjo, 
kad negalima nekreipti dėmesio į kartais ne visai suvokiamus 
to pasaulio, kuriame užaugo jo tėvas, poreikius. 

— Tai jau seniai aišku, — šnekėjo Volis. — Gali išplėšti Ho- 
merą iš Sent Klaudo, bet neišplėši Sent Klaudo iš Homero. 
O dėl meilės, — dar pasakė Andželui Volis, — tai svarbiausia, 
kad negalima niekam primesti savo valios. Savaime supran- 
tama, jog tu trokšti, kad žmonės, kuriuos myli, elgtųsi taip, 
kaip tu nori, arba kaip, tavo nuomone, būtų geriausia jiems 
patiems, tačiau privalai leisti jiems išgyventi viską. ką jie turi 
išgyventi. Nevalia į mylimų žmonių gyvenimą kištis labiau, 
negu galėtum kištis į tų, kurių net nepažįsti. Būna tikrai sun- 
ku, — pridūrė Volis, — nes dažnai norisi įsikišti — norisi pačiam 
viską suplanuoti. 

— Sunku, kai nori apsaugoti kitą žmogų ir nesugebi to pa- 
daryti, — pasakė Andželas. 

— Niekas negali žmonių apsaugoti, vaikine, — tarė Volis. — 
Juos galima tik mylėti. 

Užmigęs Volis vėl jautė, kaip siūbuoja Iravadžio upe plau- 
kiantis plaustas. Vienas draugiškas jį gelbėjantis birmietis 
siūlėsi jį kateterizuoti. Bambuko ūglį jis pirmiausia įmerkė į 
rudą vandenį, paskui sausai nušluostė viena iš šilkinių juostų, 
kuriomis buvo apvyniotas jo ant galvos dėvimas krepšys, ir 
galiausiai dar apspjovė. „Dabar nori myžt?“ — paklausė Volio 
birmietis. 

— Ne, ačiū, — per miegus sumurmėjo Volis. — Dabar nemy- 
šiu, — pasakė garsiai, ir Andželas tai išgirdęs prieš užmigdamas 
nusišypsojo. 

Viršuje, buvusiame namo šeimininkų miegamajame, Ho- 
meras Velzas nemiegojo. Jis pasisiūlė naktį prižiūrėti mažylę 
Rouz. „Nes, šiaip ar taip, nesudėsiu bluosto“, — pasakė. Jau 
buvo pamiršęs, kaip malonu rūpintis kūdikiu. Kūdikiai Ho- 
merui atrodė panašūs į jį patį; jiems amžinai ko nors prireikia 
vidury nakties. Bet išgėrusi buteliuką pieno, mažylė Rouz 
užmigo, ir Homeras Velzas vėl liko vienas; tačiau jis vis tiek 
džiaugėsi, galėdamas žiūrėti į tą mažą mergytę. Juodas jos 
veidukas lovoje šalia jo buvo ne didesnis už jo kumštį; ji 
kartkartėmis kilsčiojo rankutes į viršų, ištiesdama ir vėl su- 
lenkdama pirštukus, tarsi mėgindama pagriebti tai, ką matė 
sapne. Girdėdamas kambaryje kvėpuojant dar vieną žmogų, 
Homeras Velzas prisiminė miegamąjį Sent Klaudo prieglau- 
doje, bet jam buvo sunku įsivaizduoti, kaip ten nuskambėjo 
žinia, kurią reikėjo pranešti. 

„Pasidžiaukime kartu su daktaru Larču, — sušnibždėjo 
Homeras. — Daktaras Larčas rado šeimą. Labanakt, daktare 
Larčai.“ Jis mėgino atspėti, kuri iš moterų ištarė tuos žodžius. 
Nusprendė, kad veikiausiai seselė Andžela, todėl jai ir adre- 
savo laišką. 

Dabar, kai daktaras Larčas jau buvo miręs, mintis, kad nu- 
senusio nepraktikuojančio homoseksualisto vietą užims kas 
nors kitas, poniai Gudhol nebeteikė tokio malonumo kaip 
anksčiau; bet ji džiūgavo galvodama apie tai, kad jį tikriausiai 
pakeis kaip tik tas jaunas misionierius, kuris taip dažnai jam 
prieštaraudavo. Daktarui Gingričui atrodė, jog būtų įvykdytas 
bent šioks toks teisingumas, jei taryba į Larčo vietą paskirtų 
žmogų, neabejotinai variusį senį iš proto, bet iš tikrųjų daktaras 
Gingričas ne tiek domėjosi, kuo viskas baigsis Sent Klaude, 
kiek slapčia tyrinėjo ponios Gudhol psichiką, kurioje įžvelgė 
sunkiai suvokiamą dorybingumo manijos ir liepsningos ne- 
apykantos derinį. 

Savaime suprantama, daktaras Gingričas bei kiti tarybos 
nariai nekantriai laukė, kada galės susipažinti su jaunuoju 
daktaru Stounu, tačiau daktarui Gingričui ypač rūpėjo pa- 
žiūrėti, kaip per tą susitikimą atrodys ponia Gudhol. Poniai 
Gudhol į veidą buvo įsimetęs tikas — kai kas nors ją labai 
nudžiugindavo arba supykdydavo, dešinės jos veido pusės 
raumenys imdavo nevalingai trūkčioti. Daktaras Gingričas 
įsivaizdavo, koks beveik nuolatinis mėšlungis sutrauks poniai 
Gudhol žandą, kai ji susitiks su tuo misionieriumi, ir degė 
noru greičiau tai pamatyti. 

„Turite pasistengti laimėti laiko, — rašė Homeras seselei 
Andželai. — Pasakykite tarybai, kad jums sunku susisiekti su 
daktaru Stounu, nes jis dabar Indijoje keliauja iš vienos misio- 
nierių ligoninės į kitą. Sakykite, kad viena yra Asame, o kita 
Niu Delyje. Praneškite jiems, kad nesitikite vėl užmegzti ryšio 
su daktaru anksčiau negu po savaitės ar netgi kelių savaičių, 
ir kad jis — jeigu apskritai norės užimti gydytojo vietą Sent 
Klaude — galės atvykti gal tik lapkričio mėnesį.“ 

Homeras Velzas tikėjosi, kad per tą laiką spės viską papa- 
sakoti Andželui ir nuimti derlių. 

„Privalėsite įtikinti tarybą, kad esate ne tik puikios medi- 
cinos seserys, bet ir geros akušerės, ir kad sugebėsite suprasti, 
kurioms pacientėms būtinai reikia gydytojo, — rašė Homeras 
seselei Andželai. — Atleiskite, kad prašau tiek daug laiko, bet 
gal globos tarybai visa tai atrodys įtikimiau, jeigu visi turės 
manęs laukti. Juk neįmanoma greitai ištrūkti iš Azijos.“ 

Homeras dar paprašė, kad moterys jam atsiųstų turimą 
Fazio Stouno gyvenimo istoriją ir papasakotų viską, apie ką 
Larčas galbūt neužsiminė, — nors Homeras tikrai nemanė, 
kad šventas Larčas būtų ką praleidęs. Paskui Homeras seselei 
Andželai kiek galėdamas trumpiau parašė, kad mylėjo Larčą 
„kaip tėvą“ ir kad jiems „nereikia bijoti Melonijos“. 

Vargšui Bobui, kuris sulaužė jai nosį bei ranką, neabejotinai 
reikėjo bijoti Melonijos, bet Bobas nebuvo tiek protingas, kad 


jos bijotų. Kai jai nuo rankos buvo nuimtas gipso tvarstis ir 

nosis vėl atrodė daugmaž normaliai, Melonija su Lorna vėl 
ėmė lankytis senosiose, įprastose vietose — ir toje Bato pice- 
rijoje, — ir nenaudėlis Bobas vėl prie jų pristojo. Melonija jį 
nuginklavo droviai nusišypsodama — šiek tiek praverdama lūpas 
ir parodydama kraupius savo dantis, — o kai Bobas pradėjo 
stačiokiškai lįsti prie Lornos, Melonija, išsitraukusi žnyples 
vielai karpyti (paprastą ir patikimą elektrikų įrankį), staiga 
nukirpo jam viršutinę ausies dalį. Paskui Melonija Bobui dar 
sulaužė keletą šonkaulių bei nosį ir pritrenkė jį kėde. Ji ne- 
buvo beširdė, ypač jei kalbėtume apie Sent Klaudą, bet visada 
mokėjo kautis akis už akį, dantis už dantį. 

„Mano didvyrė“, — šitaip ją pavadino Lorna. Melonijai gir- 
dint vartoti tą žodį buvo gana rizikinga, juk ji taip ilgai manė, 
kad Homeras Velzas yra kaip tik toks, kokie būna didvyriai. 

Homeras dabar buvo Rouz Rouz didvyris; visą pirmadienį 
Rouz Rouz praleido lovoje Andželo kambaryje; Kendė ret- 
karčiais atnešdavo jai jos dukrytę, be to, sukęs apsukęs ją vis 
lankė Andželas. 

— Tau patiks šitas kambarys, — įtikinėjo ją Andželas. 

— Tu visai išprotėjai, — pasakė jam Rouz Rouz. — Bet man 
jis jau patinka. 

Ta diena buvo grynas nuostolis derliaus nuėmimui; ponas 
Rouzas nė nesirengė skinti obuolių, o pusei kitų vyrų po 
griuvinėjimo nuo dviračių skaudėjo visus šonus. Homerui 
Velzui, kuris niekada taip ir neįvaldys tos siaubingos susisieki- 
mo priemonės, buvo ištinęs kelis, o tarp menčių ryškėjo gero 
meliono didumo mėlynė. Persikas atsisakė lipti ant kopėčių; 
jis perdien tik krovė dėžes ant priekabų ir rinko krituolius. 
Murzius stenėjo ir dūsavo; iš visų mėginusiųjų tik jam vienam 
pavyko išmokti važiuoti dviračiu. Juodoji Keptuvė pareiškė, 
jog tokią dieną vertėtų papasninkauti. 

Ponas Rouzas berods jau pasninkavo. Jis sėdėjo lauke, prieš 
menkai bešviečiančią saulę, atsišliejęs į sidro namų sieną, apsi- 
supęs nuo lovos nuimta savo antklode; kojas laikė sukryžiavęs, 
kaip indėnas, ir su niekuo nesišnekėjo. 

— Sako, kad neskins, streikuoja, — pašnibždėjo Persikas Mur- 
ziui, o šis pranešė Homerui, kad, jo manymu, ponas Rouzas 
paskelbė ir bado streiką — „ir visokius kitokius streikus“ 

— Ką gi, turėsime apsieiti be jo, — pasakė vyrams Homeras, 
bet visi vis taikėsi prasėlinti pro poną Rouzą, kuris tarsi soste 
sėdėjo prieš sidro namus. 

— Gal įaugo į žemę, kaip medis? — tarė Persikas. 

Juodoji Keptuvė ponui Rouzui atnešė puodelį kavos ir šiek 
tiek šviežios kukurūzinės duonos, bet šis nieko net nepalietė. 
Tarpais atrodė, kad graužte graužia vieną iš čiulptukų. Die- 
na buvo šaltoka; kai blausi saulė užlįsdavo už debesų, ponas 
Rouzas užsitraukdavo antklodę ant galvos; tuomet sėdėdavo 
visiškai užsidengęs ir niekieno nematomas. 

— Kaip koks indėnas, — stebėjosi Persikas. — Nenori tartis. 

— Jis nori pamatyt savo dukterį, — dienai baigiantis pranešė 
Homerui Murzius. — Tiek man sakė — nieko daugiau. Tik 
pamatyt. Sakė, kad jos nelies. 

— Pasakyk jam, kad gali ateiti į didįjį namą ir pamatyti ją 
ten, — tarė Murziui Homeras Velzas. 

Bet per vakarienę Murzius prie virtuvės durų priėjo vie- 
nas. Kendė įsivedė jį į vidų ir pakvietė pavalgyti drauge su 
jais — Rouz Rouz irgi sėdėjo prie stalo, — tačiau Murzius buvo 
pernelyg susijaudinęs, kad pasiliktų. 

— Jis sako, kad čia neis, — pranešė Homerui. — Liepia jai ateit 
į sidro namus. Sakė jums pasakyt, kad jie turi savo taisykles. 
Sakė, kad jūs laužot taisykles, Homerai. 

Rouz Rouz prie stalo taip ir sustingo, net liovėsi kramčiusi, 
norėjo girdėti kiekvieną Murziaus žodį. Andželas mėgino pa- 
imti ją už rankos, kuri buvo šalta kaip ledas, bet ji atitraukė savo 
plaštaką ir susidėjo rankas ant kelių, apsukusi jas servetėle. 

— Murziau, — tarė Volis, — tu jam pasakyk, kad Rouz Rouz 
dabar yra mano namuose ir kad mano namuose mes laiko- 
mės mano taisyklių. Pasakyk jam, kad jis gali čia ateiti, kada 
panorės. 


— Jis neis, — papurtė galvą Murzius. 

— Turiu eit su juo pasimatyt, — prabilo Rouz Rouz. 

— Ne, neturi, — paprieštaravo Kendė. — Pasakyk jam, kad 
pamatys ją čia, arba išvis nepamatys, Murziau, — pridūrė 
Kendė. 

— Gerai, ponia. Aš arvariau dviračius, — dar pasakė Murzius 
Andželui. — Šiek tiek apdaužyti. 

Andželas išėjo į lauką apžiūrėti dviračių; tada Murzius ir 
įbruko jam peilį. 

— "Tau šito nereik, Andželai, —tarė vaikinukui Murzius, — bet 
perduok Rouz Rouz. Sakyk, aš noriu, kad jinai jį paimtų. 
Šiaip, kad turėtų. 

Andželas pažvelgė į Murziaus peilį — didelį, lenktinį, su 
kaulinėmis kriaunomis nuskeltu kraštu. Tai buvo toks peilis, 
kokių geležtė atlenkta įsitvirtina, kad neužsilenktų ant pirštų. 
Geležtė buvo beveik šešių colių ilgumo — tokio peilio kišenėje 
nepaslėpsi. Ašmenys atrodė per daugelį metų begalę kartų 
galąsti: nuzulinti, plonutėliai ir labai aštrūs. 

— O tau pačiam nereikia, Murziau? — paklausė Andželas. 

— Niekada nežinojau, ką su juo veikt, — prisipažino Mur- 
zius. — Tik prisidarau bėdos. 

— Aš jai perduosiu, — pažadėjo Andželas. 

— Pasakyk, kad jos tėvas sako, kad ją myli ir nori tik pama- 
tyt, — paprašė Murzius. — Tik pamatyt, — pakartojo. 

Andželas pirma apmąstė tai, ką išgirdo, paskui tarė: 

— Aš myliu Rouz Rouz, juk žinai, Murziau. 

— Aišku, kad žinau, — atsakė Murzius. — Aš irgi ją myliu. 
Mes visi ją mylim. Visi myli Rouz Rouz — gal ir dėl to jai 
taip blogai. 

— Jei ponas Rouzas nori ją tik pamatyti, tai kam tu jai duodi 
savo peilį? — paklausė Andželas. 

— Šiaip, kad turėtų, — pakartojo Murzius. 

Andželas tą peilį Rouz Rouz perdavė po vakarienės, kai 
juodu sėdėjo jo kambaryje. 

— Čia Murzius tau duoda, — paaiškino. 

— Žinau, kad Murzius, — pasakė Rouz Rouz. — Žinau, kokį 
peilį kas turi — kaip kieno peilis atrodo. — Nors Murziaus 

peilis buvo ne spyruoklinis, Rouz Rouz jo geležtę atlenkė 
taip greitai, viena ranka, kad Andželas net pašoko. — Žiūrėk, 
ką Murzius padarė, — nusijuokė Rouz Rouz. — Šitaip mirti- 
nai išaštrino — pusę ašmenų nutrynė. — Ji užlenkė geležtę, 
brūkštelėdama bukuoju jos kraštu sau per šlaunį; peilį tarp 
ilgų pirštų vartaliojo taip mikliai, kad Andželas net nepamatė, 
kur ji galiausiai tą peilį padėjo. 

— Berods daug žinai apie peilius? — paklausė Andželas. 

— Iš tėvo, — tarė Rouz Rouz. — Jis viską man rodo. 

Andželas atsisėdo ant lovos šalia jos, bet Rouz Rouz į jį 
pažvelgė gana abejingai. 

— Juk sakiau, kad tau nereik su manim susidėt, — kantriai 
priminė ji. —Niekad negalėčiau tau nieko apie save pasakot. 
Tu nieko nenori apie mane žinot, patikėk. 

— Bet aš tave myliu, — maldavo Andželas. 

Švelniai jį pabučiavusi — ir leidusi jam paliesti jos krū- 
tis — Rouz Rouz tarė: 

— Andželai, kartais nesvarbu, kad myli. 

Paskui pabudo mažylė Rouz, ir Rouz Rouz turėjo pasi- 
rūpinti savo dukryte. 

— Žinai, kokį vardą aš jai duosiu? — paklausė ji Andželo. — 
Kendė, — pasakė Rouz Rouz. — Štai kas ji iš tikrųjų: Kendė. 

Iš ryto, kadangi derliaus nuėmimas jau ėjo į pabaigą, visi 
sukilo anksti, bet ne anksčiau už Rouz Rouz. Andželas, kuris 
visą naktį vaizdavosi saugas namus, pamatė, kad nebėra Rouz 
Rouz ir jos dukrytės. Šokę į visureigį, Andželas su Homeru 
dar prieš pusryčius nulėkė į sidro namus, tačiau, kad ir kur jie 
tą rytą važiavo, visur Rouz Rouz buvo apsilankiusi pirmiau už 
juos. Senokai atsikėlę vyrai atrodė sunerimę, o ponas Rouzas 
jau sėdėjo, tokia pat stojiška poza, ant žolės priešais sidro na- 
mus, visas susisupęs į antklodę; buvo matyti tik jo veidas. 

— Pavėlavot, — pasakė ponas Rouzas. — Jos seniai nebėr. 

Andželas dar įbėgo dirstelėti į vidų, bet nei Rouz Rouz, 
nei jos dukrytės ten nebuvo likę nė pėdsako. 

— Sakė, kad balsuos prie kelio, — paaiškino ponas Rouzas 
Homerui ir Andželui. Ir parodė autostopo ženklą — nuoga 

jo ranka staiga išlindo iš po antklodės, bet po akimirkos vėl 
buvo paslėpta. 

— Aš nieko jai nedariau, — toliau šnekėjo ponas Rouzas. — Nė 
nepaliečiau, Homerai. Aš tiesiog myliu ją, tai ir viskas. Tik 
norėjau ją pamatyt — dar kartą. 

— Man labai gaila, kad viskas jums taip susiklostė, — tarė jam 
Homeras Velzas, o Andželas nubėgo ieškoti Murziaus. 

— Jinai liepė tau pasakyt, kad tu pats geriausias, — pasakojo 
vaikinukui Murzius. — Liepė pasakyt, kad tavo tėvas tikras 
didvyris, o tu — pats geriausias. 

— Ar nesakė, kur važiuos? 

— Jinai nežinojo, kur važiuos, Andželai. Žinojo tik kad turi 
išvažiuot. 

— Betgi ji galėjo gyventi pas mus! — sušuko Andželas. — Su 
manimi, — pridūrė. 

— Aš žinau, kad jinai apie tai galvojo, — tarė Murzius. — Ir 
tau reikėtų apie tai pagalvot. 

— Aš jau galvojau — nuolat apie tai galvoju, — supyko An- 
dželas. 

— Man atrodo, tu dar per jaunas, kad apie tai galvotum, 
Andželai, — švelniai pasakė Murzius. 

— Aš ją mylėjau! — riktelėjo vaikinukas. 

— Jinai žino, — tarė Murzius. — Ir dar žino, kas jinai yra; bet 
žino ir kad tu dar nežinai, kas esi. 

Ieškodamas jos ir mąstydamas apie ją Andželas po truputį tai 
supras. Juodu su Kende pakrantės keliu valandą laiko važiuos 
į pietus; paskui į šiaurę — dvi valandas. Jie žinojo, kad netgi 
Rouz Rouz jau pakankamai išmano apie Meiną, kad nekeliau- 
tų tolyn nuo vandenyno. Be to, jauna juodaodė su kūdikiu 
glėbyje tarp Meino keliautojų autostopu turėjo atrodyti labai 
neįprastai; buvo aišku, kad tokiai moteriai susistabdyti auto- 
mobilį dar lengviau negu Melonijai, — o Meloniją visada kas 
nors paveždavo. 

Ponas Rouzas toliau sėdėjo kur sėdėjęs, beveik kaip budis- 
tas; per priešpiečius jis nė nekrustelėjo, bet po pietų paprašė 

Juodosios Keptuvės atnešti jam vandens; o kai vyrai tądien 
baigė darbą, jis pasišaukė Murzių. Murzius baisiausiai išsi- 
gando, tačiau priėjo prie pono Rouzo ir sustojo per kokias 
šešias pėdas nuo jo. 

— Kur tavo peilis, Murziau? — paklausė ponas Rouzas. — Pa- 
metei? 

— Nepamečiau, — atsakė Murzius. — Bet niekur neran- 
du, — pridūrė. 

— Nori pasakyt, kad jis kažkur čia? — paklausė ponas Rou- 
zas. — Kažkur yra, bet tu nežinai kur? 

— Nežinau, — prisipažino Murzius. 

— Tau iš jo vis tiek nebuvo jokios naudos, ar ne? 

— Niekad nežinojau, ką su juo daryt. — Pavakarys buvo šaltas 
ir apniukęs, bet Murzių mušė prakaitas; jo rankos lyg negyvos 
karojo prie šonų. 

— Iš kur jinai gavo peilį, Murziau? — paklausė ponas 
Rouzas. 

— Kokį peilį? — tarytum nustebo Murzius. 

— Atrodė kaip tavo... kiek mačiau, — tarė ponas Rouzas. 

— Aš jai daviau, — prisipažino Murzius. 

— Ačiū, kad taip padarei, Murziau, — pasakė ponas Rou- 
zas. — Jeigu jinai balsavo prie kelio, gerai, kad turi peilį. 

— Persikai! — suklykė Murzius. — Bėk, pašauk Homerą! — 
Persikas išėjo į lauką ir įsistebeilijo į poną Rouzą, kuriam nė 
vienas raumenėlis nevirptelėjo veide; ponas Rouzas į Persi- 
ką išvis nekreipė dėmesio. — Keptuve! — sušuko Murzius, kai 
Persikas nulėkė pakviesti Homero Velzo. Juodoji Keptuvė 
išpuolė iš sidro namų ir juodu su Murzium atsiklaupę sužiuro 
į poną Rouzą. 

— Nesikarščiuokit, — patarė jiems ponas Rouzas. — Per 
vėlu, — pasakė. — Nieks dabar jos nebesugaus. Jinai turėjo 
visą dieną pabėgt, — išdidžiai pridūrė. 

— Kurion vieton pataikė? — paklausė pono Rouzo Murzius, 
bet nei jis, nei Juodoji Keptuvė nedrįso grabalioti po antklode. 
Juodu tik žiūrėjo į pono Rouzo akis ir sukepusias lūpas. 


— Jinai greita su tuo peiliu — greitesnė, negu tu kada galėtum 
būt! — pasakė Murziui ponas Rouzas. 

— Žinau, kad greita, — linktelėjo Murzius. 

— Beveik pati greičiausia, — toliau šnekėjo ponas Rou- 
zas. — O kas ją išmokė? 

— Jūs, — vienu balsu tarė Murzius su Juodąja Keptuve. 

— Taigi, — pasakė ponas Rouzas. — Todėl jinai beveik tokia 
pat greita kaip aš. — Iš lėto, neatsidengdamas — visas, išskyrus 
veidą, pasislėpęs po antklode — ponas Rouzas atsigulė ant šono 
ir pritraukė kelius prie krūtinės. — Baisiai atsibodo sėdėt, — pa- 
aiškino Murziui ir Juodajai Keptuvei. — Ima miegas. 

— Kurion vieton pataikė? — dar kartą paklausė jo Murzius. 

„— Nemaniau, kad taip ilgai truks, — tarė ponas Rouzas. — 
Visa diena praėjo, o atrodė, kad bus gana greit. 

Visi vyrai stovėjo aplink jį, kai visureigiu atvažiavo Homeras 
Velzas su Persiku. Ponas Rouzas ne ką begalėjo pasakyti, kai 
Homeras pasilenkė prie jo. 

— Jūs irgi laužot taisykles, Homerai, — sušnibždėjo ponas 
Rouzas. — Pasakykit, kad žinot, kaip jaučiuos. 

— Žinau, kaip jaučiatės, — tarė Homeras Velzas. 

— Taigi, — nusišypsojo ponas Rouzas. 

Peilis buvo įsmigęs viršutiniame dešiniajame pilvo kvadran- 
te, prie pat šonkaulių krašto. Homeras žinojo, kad ašmenys, 
nukreipti į viršų, turėjo perrėžti kepenis; iš tokios žaizdos 
kraujas paprastai bėga — nesmarkiai — valandų valandas. Po- 
nas Rouzas turbūt keletą kartų buvo nustojęs ir vėl pradėjo 
kraujuoti. Kai perdurtos kepenys, dažniausiai nukraujuojama 
labai negreitai. 

Ponas Rouzas mirė ant Homero rankų, Kendei su Andželu 
nespėjus atvažiuoti į sidro namus, bet jo duktė jau buvo seniai 
pabėgusi. Sužeistas ponas Rouzas dar pajėgė į žaizdą įkišti savo 
peilio geležtę, ir paskutinis dalykas, kurį jis pasakė Homerui, 
buvo tai, kad vietos valdžiai turėtų būti aišku, jog jis nusidūrė 
pats. Jeigu nebūtų norėjęs nusižudyti, kam būtų laukęs, kol 
nukraujuos ir mirs nuo tokios gal ir nemirtinos žaizdos? 

— Mano dukra pabėgo, — visiems pareiškė ponas Rouzas. — Ir 
aš taip graužiaus, kad neišlaikęs ėmiau ir nusidūriau. Geriau 
sakykit, kad viskas buvo taip. Noriu išgirst, kaip sakot! — pa- 
prašė kiek pakeldamas balsą. 

— Viskas taip ir buvo, — tarė Murzius. 

— Jūs nusidūrėt, — pasakė Persikas. 

— Taip ir buvo, — linktelėjo Juodoji Keptuvė. 

— Ar girdit, Homerai? — paklausė ponas Rouzas. 

Taip Homeras apie tą įvykį ir pranešė policijai, būtent taip 
visi ir žiūrėjo į pono Rouzo mirtį — kaip norėjo jis pats, pagal 
sidro namų taisykles. Rouz Rouz, žinoma, sulaužė taisykles, 
bet visi Vandenyno Vaizdo soduose žinojo, kokias taisykles, 
bendraudamas su ja, buvo pamynęs ponas Rouzas. 

Vieną niūrų rytą, kai derlius jau buvo nuimtas ir nuo van- 
denyno papūtė smarkus vėjas, sidro namų virtuvės palubėje 
kabanti elektros lemputė du kartus sumirksėjo ir perdegė; 
staiga šešėlyje atsidūrę tamsūs išspaudų gumulai, kuriais buvo 
apdrabstyta visa galinė siena, už obuolių spaustuvo bei smul- 
kintuvo, atrodė kaip juodi medžių lapai, audros įnešti į vidų 
ir priploti prie sienos. 

Vyrai krovėsi menką savo mantą. Ten sukiojosi ir Ho- 
meras Velzas — su premijų čekiais — ir Andželas, atvažiavęs 
atsisveikinti su Murzium ir su Persiku, su Juodąja Keptuve 
ir su visais kitais. Volis buvo susitaręs, kad kitąmet brigadai 
vadovaus Juodoji Keptuvė. Volis neklydo, kai sakė, kad iš visų 
skynėjų tik ponas Rouzas gerai moka skaityti ir šiek tiek rašyti. 
Murzius Andželui prisipažino visada manęs, jog prie virtuvės 
sienos prismeigtas taisyklių lapas yra kažkokia pastato elektros 
įrangos instrukcija. 

— Nes visada buvo prie šviesos jungiklio, — paaiškino Mur- 
zius. — Maniau, ten parašyta, kaip užsidegt šviesą. 

Kiti vyrai, kadangi nemokėjo skaityti, išvis nepastebėdavo, 
kad ten kabo kažkoks prirašytas popieriaus lapas. 

— Murziau, jeigu kartais ją pamatytum... — atsisveikindamas 
buvo beprašąs Andželas. 

— Aš jos nematysiu, Andželai, — pasakė vaikinukui Mur- 
zius. — Jos jau seniai nebėr. 

Paskui nebebuvo ir visų kitų. Andželas daugiau niekada 
nebematė nei Murziaus, nei Persiko — apskritai nė vieno iš 
senųjų skynėjų, išskyrus Juodąją Keptuvę. Netrukus Volis 
suprato, kad Juodoji Keptuvė — nekoks brigadininkas; jis juk 
buvo virėjas, ne skynėjas, o reikėjo, kad brigadininkas dirbtų 
soduose kartu su savo vyrais. Juodoji Keptuvė surinko neblogą 
skynėjų brigadą, bet nesugebėjo jai vadovauti — tiesą sakant, 
vėlesniais metais niekas jokiai Vandenyno Vaizdo soduose 
dirbusiai skynėjų brigadai nemokėjo vadovauti taip, kaip va- 
dovaudavo ponas Rouzas. Kurį laiką Volis samdė prancūziškai 
kalbančius kanadiečius; šiaip ar taip, Kanada juk netoli Mei- 
no, arčiau negu abi Karolinos. Bet kanadiečiai dažnai būdavo 
karštakošiai alkoholikai, ir Volis nuolat turėdavo vaduoti juos 
iš kalėjimo. 

Vienais metais Volis pasisamdė komuną, tačiau ta brigada 
atvažiavo su daugybe mažų vaikų. Buvo baisu žiūrėti į kopė- 
čiomis laipiojančias nėščias moteris. Be to, kartą ant viryklės 
visą dieną virė kažkoks pamirštas puodas; virtuvėje kilo gais- 
ras. O kai vyrai spausdavo sidrą, vaikams leisdavo pliuškentis 
sulčių cisternoje. 

Galiausiai Volis nusprendė samdyti jamaikiečius. Jamaikie- 
čiai buvo draugiški, nekaringi ir geri darbininkai. Jie įdomiai 
muzikuodavo ir atvirai, bet saikingai mėgaudavosi alumi (ir 
trupučiu marihuanos). Jamaikiečiai neapdaužydavo obuolių 
ir niekada nesužeisdavo vienas kito. 

Bet po tos paskutinės pono Rouzo vasaros nė vieni Vande- 
nyno Vaizdo soduose dirbę skynėjai — kad ir kas jie buvo — ne- 
sėdėdavo ant sidro namų stogo. Jiems net į galvą neateidavo 
ten sėdėti. Ir niekas prie sienos nebeprismeigdavo popieriaus 
lapo su taisyklėmis. 

Vėlesniais metais vienintelis žmogus, kartais įsitaisantis 
ant sidro namų stogo, buvo Andželas Velzas; jis ten sėdėdavo 
todėl, kad jam patikdavo būtent toks tolumoje atsiveriantis 

vandenyno vaizdas, ir dar dėl to, kad norėdavo prisiminti tą 
tūkstantis devyni šimtai penkiasdešimt kažkelintųjų lapkričio 
dieną, kai tėvas, išvažiavus Murziui bei kitiems skynėjams, 
pasisuko į jį (juodu buvo vieni sidro namuose) ir tarė: 

— Gal pasėdėkim ant stogo? Tau jau laikas sužinoti viską. 

— Vėl turi man kai ką papasakoti? — paklausė Andželas. 

— Juk sakiau: viską, — tarė Homeras Velzas. 

Nors ta lapkričio diena buvo šalta ir nuo vandenyno pūtė 
sūrus, žvarbus vėjas, tėvas su sūnumi ant stogo sėdėjo ilgai. 
Šiaip ar taip, tai buvo ilga istorija, ir Andželas dar daug ko 
norėjo paklausti. | 

Kendė važiavo pro sidro namus, matė juodu ten sėdinčius 
ir susirūpinusi pagalvojo, kad jiems tikriausiai labai šalta. Bet 
ji nepertraukė jų pokalbio; nė nestabtelėjo. Tikėjosi, kad tiesa 
juos sušildys. Privažiavusi prie daržinės, kuri buvo prie pat 
obuolių prekyvietės, ji paprašė Evereto Tafto, kad šis padė- 
tų jai užtempti brezentinį visureigio viršų. Tada iškrapštė iš 
raštinės Volį. 

— Ir kurgi mes važiuojam? — paklausė Volis. Kendė ap- 
gaubė jį vilnoniu apklotu, tarsi ketindama vežtis į Šiaurės 
speigratį. — Tikriausiai į šiaurę, — nusprendė Volis, kai ji nieko 
neatsakė. 

— Prie tėvo prieplaukos, —tarė Kendė. Volis žinojo, kad Rė- 
jaus Kendalo prieplauka, kaip ir visa kita, kas jam priklausė, per 
sprogimą išlakstė į visas puses, į vandenį ir į sausumą; jis pri- 
kando liežuvį. Aptriušęs Bakio Byno jūros gėrybių restoranėlis 
tokiu metų laiku buvo uždarytas; taigi juodu ten galėjo pabūti 
vieni. Kendė per tuščią stovėjimo aikštelę nuvairavo visureigį 
ant akmenuotos krantinės — savotiškos dambos, saugančios 
nuo bangų Harts Heiveno uostą. Ji privažiavo kiek galėdama 
arčiau vandenyno, prie pat senų tėvo prieplaukos —ant kurios 
su Voliu kadaise dažnai praleisdavo vakarus — polių. 

Paskui, kadangi ten nebuvo įmanoma važiuoti vežimėliu, 
Kendė kokių dešimt jardų panešė Volį ant rankų, per akmenis 
bei smėlį, ir pasodino ant palyginti lygaus ir plokščio rantytos 

pakrantės kyšulio. Apvyniojusi Volio kojas apklotu, ji atsisėdo 
jam už nugaros ir išsižergusi apglėbė jį savo kojomis — kad 
abiem būtų šilčiau. Taip juodu ir sėdėjo, žvelgdami į tą pusę, 
kur buvo Europa, kaip du vaikai ant rogučių, pasirengę leistis 
nuo kalno. 

— Čia tai bent! — tarė Volis. Kendė padėjo smakrą jam ant 
peties; jų skruostai susilietė; ji tvirtai apkabino jį, rankomis 
apėmusi jo rankas bei krūtinę, o kojomis suspaudė sunykusias 
jo šlaunis. 


— Aš tave myliu, Voli, — pradėjo savo pasakojimą Kendė. 


Lapkričio pabaigoje, kai buvo nuodijamos pelės, Sent 
Klaudo globos taryba patvirtino daktaro E Stouno paskyrimą 
ligoninėje gyvenančiu gydytoju akušeriu ir naujuoju našlaičių 
prieglaudos direktoriumi — po to, kai tarybos nariai susipažino 
su uoliuoju misionieriumi savo būstinėje Portlende, velionio 
Vilburio Larčo gimtinėje. Daktaras Stounas, kuris atrodė šiek 
tiek nuvargintas ilgos kelionės iš Azijos ir, pasak jo paties, 
„kažkokios lyg ir dizenterijos“, tarybai padarė reikiamą įspū- 
dį. Jo elgsena buvo santūri, plaukai žilstelėję, nukirpti labai 
trumpai, beveik kaip kokio kariškio („indų kirpėjai“, — atsiprašė 
jis, parodydamas, jog turi šiokį tokį humoro jausmą; iš tikrųjų 
plaukus jam buvo nukirpusi Kendė). Homeras Velzas buvo 
nelabai kruopščiai nusiskutęs, apsirengęs švariai, bet nerūpes- 
tingai; bendraudamas su pirmąkart matomais tarybos nariais 
jis nesivaržė, tačiau tarytum skubėjo — kaip Žmogyus, turintis 
neatidėliotino darbo ir nesukantis galvos dėl savo išvaizdos; 
tam juk nelikdavo laiko. Tarybai patiko ir daktaro Stouno 
pateiktos rekomendacijos — ir kaip gydytojo, ir kaip tikėjimo 
puoselėtojo; kalbėdama apie pastarąsias dievobaimingoji ponia 
(Gudhol pareiškė neabejojanti, jog visa tai padės daktarui Stou- 
nui Sent Klaude neprarasti „dvasinės pusiausvyros , kurios, 


kaip ji pastebėjusi, nesugebėjo išlaikyti daktaras Larčas. 

IDaktaras Gingričas susidomėjęs stebėjo nepaliaujamai trūk- 
čiojantį ponios Gudhol veidą — per visą susitikimą su jaunuoju 
daktaru Stounu, kuris taip ir neatpažino nei Gingričo, nei 
Gudhol, kadaise prabėgomis matytų ne sezono metu ištuštė- 
jusiame Ogunkvito viešbutyje. Daktarui Gingričui jaunojo 
gydytojo veidas pasirodė maloniai pažįstamas, nors jis tikrai 
negalėjo įžvelgti sąsajos tarp misionieriaus įkarščio ir sielvar- 
tingo ilgesio, matyto ano įsimylėjėlio akyse. Poniai Gudhol 
turbūt tikas sutrikdė regėjimą — ji irgi neatpažino jaunojo 
vyriškio iš viešbučio —arba tiesiog neįstengė suvokti, kad šitaip 
vaikams atsidavęs žmogus gali gyventi lytinį gyvenimą. 

Homerui Velzui ponia Gudhol ir daktaras Gingričas neat- 
rodė labai svarbūs, todėl jis jų ir neprisiminė; gižlūs, suniurę jų 
veidai nebuvo kuo nors ypatingi. O pats Homeras, kai būdavo 
su Kende, atrodydavo ne taip, kaip paprastai. 

Kalbėdamas apie abortus, daktaras Stounas nustebino tarybą 
savo tvirtu įsitikinimu: abortai turėtų būti įteisinti. Jis ketinąs 
visais prideramais būdais to siekti. Kita vertus, daktaras Stou- 
nas tarybą patikino, kad, kol abortus daryti draudžiama, jis 
nieku gyvu nenusižengs įstatymams. Nes apskritai manąs, kad 
visuomet reikia laikytis taisyklių. Tarybos nariams gerą įspūdį 
darė daktaro Stouno pasiaukojimas ir išgyventi sunkumai, ku- 
riuos jie tarėsi įžvelgią raukšlelėse aplink tamsias jo akis, — ir 
dar pūslėta jo nosis bei skruostai, nusvilinti nuožmios Azijos 
saulės, jam begelbėjant viduriuojančius vaikus. (Iš tikrųjų jis 
tyčia per ilgai sėdėjo priešais Kendės ultravioletinių spindu- 
lių lempą.) Be to, — dėl religinių priežasčių, kurios tarybai, 
ypač poniai Gudhol, atrodė lengviau suprantamos, — daktaras 
Stounas pasakė pats niekada nedarysiąs abortų, net jeigu jie 
būtų įteisinti. „Aš tiesiog negalėčiau“, — ramiai pamelavo. 
Jei abortai nebebus draudžiami, jis, be abejo, paprasčiausiai 
siųsiąs tas nelaimingas moteris „pas kurį nors iš tų gydytojų, 
kurie galės — ir norės — tai daryti“. Buvo aišku, kad daktaras 


Stounas „tiems gydytojams“ nejaučia simpatijos — ir niekada 

nepritarė tokiai žmogaus prigimčiai priešingai daktaro Larčo 
veiklai, nors jo ir neišdavė. 

Neabejotinas daktaro Stouno „krikščioniško pakantumo“ 
požymis buvo tai, kad, nors ir ilgai pykęsis su daktaru Larču dėl 
šio keblaus dalyko, jaunasis misionierius Larčo elgesį vertino 
atlaidžiai — daug atlaidžiau negu taryba. „Visada meldžiausi 
už jį, — pasakė daktaras Stounas, kalbėdamas apie daktarą 
Larčą, ir jo akys suspindo. — Ir dabar už jį meldžiuosi.“ Iš- 
tarė tai labai jausmingai, gal tebeveikiamas minėtosios „lyg ir 
dizenterijos“, — ir taryba, kaip jis ir tikėjosi, buvo sujaudinta. 
Ponios Gudhol veido raumenys visai pašėlo. 

O dėl socialistinių seselės Karolinos pažiūrų, tai daktaras 
Stounas tarybą nuramino sakydamas, jog visa bėda tik ta, kad 
tos moters troškimas daryti gera buvo nukreiptas — jos jau- 
nystėje — ne visai tinkama linkme. Jis jai kai ką papasakosiąs 
apie komunistiškai nusiteikusių partizanų darbelius Birmoje, 
kad jai atsivertų akys. Be to, daktaras Stounas tarybą įtikino, 
jog abi senosios seselės bei ponia Grogan dar gali keletą metų 
puikiai padirbėti. „Svarbiausia, kad joms būtų gerai vadovau- 
jama“, — pareiškė daktaras Stounas. Kaip daktarui Gingričui 
patiko tas žodis! 

Daktaras Stounas ištiesė rankas, atversdamas delnus į viršų; 
ponia Gudhol iškart pastebėjo, kad jo plaštakos, kaip gydytojo, 
pernelyg įdiržusios, — ir pagalvojo, jog šis vaikų gelbėtojas 
elgėsi labai gražiai, padėdamas tenykščiams žmonėms statyti 
trobeles, sodinti sodus ar dirbti kitokius sunkius darbus. Sa- 
kydamas „vadovaujama“, Homeras Velzas rankas ištiesė kaip 
dvasininkas, sutinkantis tikinčiuosius, bent jau taip pasirodė 
tarybai; arba kaip geras gydytojas, pasirengęs suimti gimstančio 
kūdikio galvutę. 

Ir kaip jaudinamai jis po pokalbio, jau išeidamas, palaimino 
tarybą! Kaip rytietiškai atsisveikino! 

— Nga sak kin, — tarė jaunasis misionierius. 

Ką jis pasakė? Visiems pasidarė smalsu. Volis, be abejo, 
Homerą išmokė teisingai ištarti tuos žodžius — tai buvo viena 

iš nedaugelio birmietiškų frazių, kurias Voliui pavyko gerai 
nugirsti, nors jis taip ir nesužinojo, ką tai reiškia.- 

Homeras Velzas nedvejodamas išvertė ką pasakęs — Volis 
visuomet manė, jog tai kažkieno vardas. 

— Tai reiškia, — paaiškino Homeras susižavėjusiai tary- 
bai, — „tesaugo Dievas tavo sielą, kurios joks žmogus tenedrįsta 
užgauti“. 

Pasigirdo garsus pritarimo murmesys. Ponia Gudhol 
sušuko: 

— Toks trumpas pasakymas, ir toks reikšmingas! 

— Taip, nuostabi kalba, — svajingai tarė daktaras Stounas. — 
Nga sak kin, — pasakė dar kartą. Paskui privertė visus tarybos 
narius tai pakartoti. Jam buvo malonu įsivaizduoti, kaip jie 
vėliau šitaip beprasmiškai vienas kitą laimins. Būtų buvę dar 
maloniau, jeigu jis būtų žinojęs, ką tie žodžiai iš tikrųjų reiškia. 
Juk labai gražu, kai globos tarybos nariai, kad ir kur susitikę, 
vienas kitam sako: „Žuvies kukuliai su kariu“ 

— Berods išsisukau, — pasakė Homeras Voliui, Kendei ir 
Andželui, kai jie visi didžiajame Vandenyno Vaizdo name 
valgė vėlyvą vakarienę. 

— Nesistebiu, —tarė draugui Volis. — Turiu pagrindą manyti, 
kad tu visada sugebi išsukti uodegą. 

Viršuje, po vakarienės, Andželas žiūrėjo, kaip jo tėvas de- 
dasi daiktus į seną juodą gydytojo lagaminėlį — ir į kelis kitus 
lagaminus. 

— Nesijaudink, tėti, — ramino tėvą Andželas. — Tau viskas 
bus gerai. 

— Tau irgi, — pasakė sūnui Homeras. — Dėl to aš nesijaudi- 
nu. — Buvo girdėti, kaip apačioje Kendė stumdo po kambarius 
Volio vežimėlį. Juodu ten žaidė Volio ir Andželo mėgstamą 
žaidimą, kurį Volis vadino skraidymu. 

— Nagi, — šnekėjo Volis. — Andželas stumia greičiau. 

— Greičiau nebegaliu, — juokėsi Kendė. 

— Negalvok apie tuos baldus! — patarė jai Volis. 

— Būk geras, prižiūrėk Volį, — paprašė Homeras Andže- 
lo. — Ir rūpinkis motina. 
— Taigi, — tarė Andželas Velzas. 


Permainingame Meino ore, ypač debesuotomis dienomis, 
net Harts Roke buvo juntamas Sent Klaudo artumas; atrodė, 
kad slegianti Sent Klaudo dvasia tvyro sustingusioje tyloje virš 
Drinkvoterio ežero, šliuožia jo paviršiumi (kaip beveik nuolat 
ten šmaižiojančios vandens blakės — čiuožikai). Ir netgi rūke, 
apgaubiančiame ryškiai žalias prie pat vandenyno plytinčias 
pasiturinčių Harts Heiveno gyventojų pieveles, ir ore prieš 
audrą kartais slypėdavo slogus, širdį gniaužiantis jausmas, tarsi 
vėjo atneštas iš Sent Klaudo. 

Kendė, Volis ir Andželas važiuos į Sent Klaudą švęsti 
Kalėdų, ir per kiekvienas ilgesnes Andželo atostogas; be to, 
kai Andželas jau turės vairuotojo pažymėjimą, galės pas tėvą 
lankytis kada panorėjęs, taigi svečiuosis pas jį dažnai. 

Bet kai Homeras Velzas vyko į Sent Klaudą, — nors Volis 
siūlė jam automobilį, — jis važiavo traukiniu. Homeras žinojo, 
kad automobilio jam ten nereikės, ir norėjo atvykti taip, kaip 
atvyksta dauguma pacienčių; jis norėjo pats tai patirti. 

Lapkričio pabaigoje, kai traukinys dundėjo į šiaurę ir tolyn 
nuo vandenyno, pasirodė sniegas, o kai įvažiavo į Sent Klaudą, 
šaltas melsvas sniegas jau buvo storai apklojęs žemę ir lenkė 
žemyn medžius. Stoties viršininkas, nepatenkintas, kad teko 
atsiplėšti nuo televizoriaus, semtuvu valė sniegą nuo perono, 
kai traukinys sustojo. Akimirką stoties viršininkas jau buvo 
beatpažįstąs Homerą Velzą, tačiau juodas gydytojo lagami- 
nėlis ir neilga barzda jį suklaidino. Homeras barzdą pradėjo 
augintis nenorėdamas skustuvu gremžti peršinčios odos (kai 
buvo ultravioletinių spindulių lempa apsisvilinęs veidą), o 
po kurio laiko, kai šeriai kiek paaugo, nusprendė, kad tokia 
permaina bus ne pro šalį. Šiaip ar taip, barzda labai tiko prie 
naujos jo pavardės. 

— Daktaras Stounas, — prisistatė Homeras stoties viršinin- 
kui. — Fazis Stounas, — pasakė. — Aš čia buvau vienas iš naš- 
laičių. Dabar esu naujasis prieglaudos gydytojas. 

— O, aš ir pamaniau, kad jūs man labai matytas! — tarė stoties 
viršininkas nusilenkdamas ir spausdamas Homerui ranką. 

Sent Klaude kartu su Homeru Velzu iš traukinio išlipo tik 
viena keleivė, ir Homeras iškart suprato, ko ji čia atvažiavo. Tai 
buvo liesa jauna moteris, apsirengusi ilgais ondatrų kailiniais, 
kaklą apsivyniojusi šaliku, beveik ant akių užsitraukusi megztą 
kepurę; ji stoviniavo ant perono — laukė, kol Homeras baigs 
šnekėtis su stoties viršininku. Jos dėmesį, matyt, patraukė 
gydytojo lagaminėlis; susitaręs, kad kaip visada stotyje besi- 
trainiojantys vietos stuobriai užbogintų sunkesnį jo bagažą, 
Homeras pasuko įkalnin, prieglaudos link, pats nešdamasis tik 
gydytojo lagaminėlį; jaunoji moteris sekė paskui jį. 

Taip jie ir kopė į kalvą, moteris tyčia truputį atsilikusi, kol 
beveik priėjo mergaičių skyrių. Tuomet Homeras stabtelėjo 
ir palaukė tos moters. 

— Ar čia kelias į našlaičių prieglaudą? — paklausė jaunoji 
moteris. 

— Taigi, — atsakė Homeras Velzas. Nuo tada, kai užsiaugino 
barzdą, jis šypsodamasis kiek persistengdavo; manė, kad pro 
tankius šerius žmonės neįžiūri, ar jis šypsosi, ar ne. 

— Jūs ir esate tas gydytojas? — dar paklausė moteris, Žiū- 
rėdama į sniegą ant jųdviejų batų — ir, baugščiai, į gydytojo 
lagaminėlį. 

— Taip, aš — daktaras Stounas, — tarė Homeras, imdamas 
moterį už parankės ir vesdamasis berniukų skyriuje esančios 
ligoninės durų link. — Kuo galėčiau padėti? 

Taigi jis atvyko, kaip vėliau sakys seselė Edna, drauge atsi- 
veždamas ir Dievo darbą. Seselė Andžela puolė jam ant kaklo 
ir sušnibždėjo į ausį: 

— O, Homerai! Žinojau, kad tu grįši! 

— Vadinkite mane Faziu, — taip pat tyliai paprašė jis, nes 
suprato, kad Homero Velzo (kaip ir Rouz Rouz) seniai ne- 


bėra. 

Seselė Karolina keletą dienų į jį žiūrėjo įtariai, bet pakako 
kelių jo padarytų operacijų bei priimtų gimdymų, kad ji įsi- 
tikintų, jog jis tikras gydytojas. Be kita ko, dar ir dėl pavardės 
daktarui Stounui derėjo būti daktaro Larčo įpėdiniu. Juk 
Stounas" — išties gražiai, svariai, patikimai skambanti pavardė, 
kaip tik tinkama gydytojui. 

O ponia Grogan pasakė, kad jau seniai nejautė tokio ma- 
lonumo, klausydamasi skaitymo, — nuo pat anų jau sunkiai 
beatmenamų Homero Velzo laikų. Be to, visoms moterims 
labai palengvėjo, kai jos pamatė, kad Fazio Stouno beveik ne- 
bevargina jokie ankstesni kvėpavimo sutrikimai, kaip Homero 
Velzo nevargino jo silpna ir pažeista širdis. 

Kendė ir Volis Vortingtonai kaip reikiant kibs į sodininkystę. 
Volis dvi kadencijas bus Meino sodininkų draugijos preziden- 
tas; Kendė vieną kadenciją vadovaus Niujorko ir Naujosios 
Anglijos obuolių augintojų asociacijai. O Andželas Velzas, 
kuris bendraudamas su Rouz Rouz suvokė, kas yra meilė ir 
vaizduotės galia, ilgainiui taps romanų rašytoju. 

— Šis vaikinas iš prigimties linkęs fantazuoti, — pasakys 
Homerui Velzui Volis. 

Kendė visada manys, kad romanų rašytojų darbas panašus 
į Homero Velzo, — nes jai atrodys, kad romanų rašytojas yra 
tas pats, kas apsimetėlis gydytojas, bet geras gydytojas, šiaip 
ar taip. 

Homeras nesigraužė, atsisakęs savo vardo ir pavardės; pir- 
miausia todėl, kad tai nebuvo tikroji jo pavardė; be to, būti 
Faziu buvo taip pat lengva kaip ir Homeru, — taip pat lengva 
(arba taip pat sunku) būti Stounu kaip ir bet kuo kitu. 

Kankinamas nuovargio arba nemigos (arba abiejų) jis ilgėda- 
vosi Andželo arba galvodavo apie Kendę. Kartais jį apimdavo 
noras vėl nešti Volį per pakrantės bangas arba su juo paskraidy- 
ti. Retkarčiais, naktimis, Homerui į galvą įsismelkdavo mintis, 
kad jį tuoj sučiups, arba jis imdavo nerimastauti, ką darys, kai 


“ Stone — akmuo (angl. ). 

seselė Andžela ir seselė Edna visai nusens ir nebegalės dirbti 
nei Dievo darbo, nei jokio kito darbo prieglaudoje. Ir kuo jis 
galėtų pakeisti ponią Grogan? Kartais, kai būdavo ypač pa- 
vargęs, Homeras sapnuodavo, kad abortai jau įteisinti — kad 
jie pakankamai saugūs ir prieinami visoms moterims, taigi jis 
gali to nebedaryti (nes padarys kas nors kitas), — bet Homeras 
retai būdavo toks pavargęs. 

Kiek pagyvenęs Sent Klaude, Homeras parašė laišką Kendei 
ir pranešė, jog tapo socialistu; na, gal ir netapo, bet tikrai jiems 
prijaučia. Iš šio prisipažinimo Kendė suprato, kad Homeras 
miega su sesele Karolina, ir nusprendė, jog tai išeis į gera 
visiems, — tokia įvykių raida turėjo būti palanki ir Homerui, 
ir seselei Karolinai, ir Kendei. 

Homeras Velzas kas vakarą suvokdavo ką nors nauja, skaity- 
damas Džeinę Eir, Deividą Koperfildą ir Didžiuosius lūkesčius. 
Jis dabar nusišypsodavo prisiminęs, kad kadaise Dikensą laikė 
daug geresniu rašytoju negu Brontė. Kai jų abiejų knygos 
tokios įdomios ir pamokomos, argi svarbu, kuris geresnis? 
Kaip jis išvis galėjo taip vaikiškai juos lyginti? Homeras vis 
paskaitinėdavo ir Grėjaus Anatomiją — dažniausiai ne todėl, 
kad jam būdavo įdomu, o norėdamas pasimokyti. 

Kurį laiką jam kai ko trūko — Homeras jau ketino tai užsi- 
sakyti, kai tai atkeliavo be jokio užsakymo. 

— Tarsi pats Dievas būtų atsiuntęs, — pasakė ponia 
Grogan. 

Stoties viršininkas atsiuntė raštelį: geležinkelio stotyje yra 
lavonas, adresuotas daktarui Stounui. Siuntinys buvo atgaben- 
tas iš Bato ligoninės — kaip tik iš ten lavonus gaudavo daktaras 
Larčas, tais laikais, kai pats juos užsisakydavo. Homeras Vel- 
zas neabejojo, kad kažkas suklydo, bet vis tiek nuėjo į stotį 
pažiūrėti atsiųsto lavono — kad stoties viršininkas be reikalo 
nesijaudintų. 

Homeras į tą negyvą kūną (tinkamai preparuotą) sustin- 
gęs stebeilijo taip ilgai, kad stoties viršininkas dar labiau 
sunerimo. | 

— Norėčiau, kad jūs arba neštumėtės jį į kalną, arba sių- 
stumėte atgal, — tarė stoties viršininkas, bet Homeras Velzas 
tik mostelėjo ranka, vydamas tą kvailį šalin; jis norėjo ramiai 
pažiūrėti į Meloniją. 

Lorna Bato ligoninės patologui pasakė, jog velionė pagei- 
davo, kad jos kūnas būtų šitaip panaudotas. Melonija Bato 
laikraštyje buvo mačiusi nuotrauką ir skaičiusi straipsnį apie 
daktaro Stouno paskyrimą Sent Klaudo prieglaudos gydytoju. 
Tada ji Lornos ir paprašė, jei staiga mirtų (taip ir atsitiko — ją 
nutrenkė elektra), nusiųsti jos kūną daktarui Stounui į Sent 
Klaudą. „Gal pagaliau būsiu jam bent kiek reikalinga“, — pa- 
sakė ji draugei. Homeras, be abejo, prisiminė, kaip Melonija 
pavyduliaudavo Klarai. 

Vėliau jis parašys Lornai; kurį laiką juodu susirašinės. Iš 
Lornos Homeras sužinos, kad Melonija „prieš tą netikėtą ne- 
laimę buvo palyginti laiminga moteris“; Lornai atrodys, kad 
kaip tik todėl, kad pernelyg atsipalaidavo, Melonija ir žuvo 
nuo elektros srovės. „Ji buvo svajoklė“, — rašys Lorna. Homeras 
žinojo, kad visi našlaičiai mėgsta pasvajoti. „Galiausiai tu tapai 
jos didvyriu“, — dar pridurs Lorna. 

Žiūrėdamas į Melonijos kūną, Homeras suprato, kad nie- 
ku gyvu negalėtų juo naudotis norėdamas pasitobulinti; jis iš 
Bato užsisakys kitą lavoną. Melonija jau ir taip pakankamai 
buvo naudojamasi. 

— Siųsti atgal, daktare? — pašnibždomis paklausė stoties 
viršininkas. 

— Ne, jos namai čia, — tarė Homeras Velzas; jis pasirūpino, 
kad Melonija būtų užnešta į kalną. Svarbiausia buvo žiūrėti, 
kad jos šitaip atrodančios nepamatytų ponia Grogan. 

Homeras moterims pasakė, kad Melonija norėjo būti pa- 
laidota Sent Klaude; taigi jie taip ir padarė — palaidojo ją ant 
kalvos, po obelimis, kur buvo nežmoniškai sunku iškasti 
tinkamą duobę (visur raizgėsi medžių šaknys). Kai vargais 
negalais buvo išrausta ganėtinai didelė ir gili duobė, seselė 
Karolina atsiduso: 


DVIDEŠIMIO AMŽIAUS AUKSO FONDAS 745 


— Nežinau, kas ji tokia, bet su ja tikrai sunku. 

— Su ja niekada nebuvo lengva, — tarė Homeras Velzas. 

(„Čia, Sent Klaude, — rašė Vilburis Larčas, — mes ilgainiui 
pamilstame tuos, su kuriais sunku.“) 

Ponia Grogan prie Melonijos kapo sukalbėjo savo mėgsta- 
mą kardinolo Niumano maldelę, o Homeras meldėsi savais 
žodžiais (mintyse), galvodamas apie Meloniją. Jis visada tiek 
daug iš jos reikalavo, bet ji davė jam dar daugiau, negu jis 
galėjo tikėtis, — Melonija jį laiku pamokė, parodė jam šviesą. 
Staiga Homerui dingtelėjo, kad ne jis, o Melonija iš tikrųjų 
buvo Saulelė. („„Pasidžiaukime kartu su Melonija, — pasakė jis 
mintyse. — Melonija rado šeimą.“ ) 

Bet dažniausiai jis mokydavosi atidžiai skaitydamas Trumpą 
Sent Klaudo istoriją (ir gerai apmąstydamas kiekvieną žodį). 
Kartu su juo nenuilsdamos šitaip laiką leido ir seselė Andžela, 
ir seselė Edna, ir ponia Grogan, ir seselė Karolina, nes kai 
tai darydavo, jiems visiems atrodydavo, kad Vilburis Larčas 
tebėra gyvas. 

Tačiau Homeras ne viską suprato: tarp vėlesnių Trumpos 
Sent Klaudo istorijos įrašų buvo prikaišiota daugybė neaiškiai 
užrašytų keistų minčių, tikriausiai ateidavusių Larčui į galvą, 
kai jis apsisvaigindavo eteriu. Pavyzdžiui, ką reiškia „su y, 
kaip klyksmas“? Be to, labai keista buvo matyti, kad Larčas 
neįprastai šiurkščiai parašė: „Aš įkišau ponio lyties organą jai 
į burną! Aš prie to prisidėjau!“ „Kaip jis galėjo taip mąsty- 
ti?“ — stebėjosi Homeras, nes nė nejįtarė, kaip gerai daktaras 
Larčas pažinojo ponios Ymz dukterį. 

Sendamas Homeras Velzas (arba Fazis Stounas) ypač džiaug- 
sis kitu Vilburio Larčo raštuose netikėtai aptiktu įrašu. 

„Pasakykite daktarui Stounui, — rašė daktaras Larčas — ir 
tai buvo pats paskutinis įrašas, paskutiniai Vilburio Larčo žo- 
džiai: - Homero širdis visiškai sveika.“ Homeras Velzas žinojo, 
kad ir Vilburio Larčo širdis, nors gal kiek pažeista eterio, šiaip 


jau buvo tikrai gera. 

Seselei Ednai, kuri buvo įsimylėjusi, ir seselei Andželai, kuri 
nebuvo (bet išmintingai parinko vardus ir Homerui Velzui, ir 
Faziui Stounui), jų abiejų širdys atrodė be jokių kliaudų — ir 
daktaro Stouno, ir daktaro Larčo, kurie buvo — jei tokių iš- 
vis būna — patys tikriausi Meino princai, Naujosios Anglijos 
karaliai. 


PABAIGA 


AUTORIAUS PASTABOS 


(p. 53—54) Entonis Trolopas, 1861 m. lankęsis Portlende, 
Meino valstijoje, ir rašęs apie tai savo Šiaurės Amerikoje, su- 
klydo — kaip ir Vilburio Larčo tėvas — pasakodamas, kur turėjo 
kursuoti laivas Great Eastern. 

(p. 58—59) Aš dėkingas savo seneliui, daktarui Frederikui 
C. Irvingui, už šias žinias apie suktų kamuoliukų metiką 
daktarą Ernstą — ir už ypač medicinišką šio škyriaus kalbą. 
Mano senelis parašė Besilaukiančios motinos vadovą, Akušerijos 
vadovėlį ir knygą Saugus gimdymas. Daktaro Ernsto bakteri- 
nių infekcijų tyrinėjimais susidomėjo daktaras Ričardsonas, 
dirbęs Bostono gimdymo namuose, kur Vilburis Larčas atliko 
internatūrą ir vėliau įsidarbino. Daktaro Ričardsono straipsnis 
„Antiseptikų vartojimas akušerijoje“ tikrai turėjo patraukti 
gonorėja sergančio uolaus bakteriologijos studento Vilburio 
Larčo dėmesį. 

Gydytojai akušeriai antiseptikais domėjosi todėl, kad an- 
tiseptikai padėdavo užkirsti kelią pačiai pavojingiausiai tais 
laikais gimdyvėms grėsdavusiai infekcijai —- pogimdyminei 
karštligei. Devintajame devyniolikto amžiaus dešimtmetyje 
kai kuriuose gimdymo namuose mirdavo maždaug kas aštunta 
gimdyvė. Dešimtajame dešimtmetyje, kai Vilburis Larčas dar 
dirbo Bostono gimdymo namuose, motinos turėdavo daugiau 
šansų išlikti gyvos; ir gydytojų rankos, ir pacientės būdavo 
apiplaunamos gyvsidabrio dichlorido tirpalų. Prieš išeidamas 
iš darbo Bostono gimdymo namuose Larčas dar turėjo Matyti, 
kaip nuo antiseptikos pereinama prie aseptikos — tai YFa prie- 
monių, kurios „visiškai apsaugo NUO bakterijų“: viskas būdą- 
vo sterilizuojama (paklodės, rankšluosčiai, chalatai; marliniąj 


tamponai); instrumentai būdavo Vir!namį, 


748 JOHN IRVING 


(p. 59—60) Apie eterio vartojimą: dauguma anestezijos isto- 
rijos žinovų pritaria daktaro Šervino B. Nulando nuomonei, 
kad pirmą kartą dirbtinė nejautra buvo sukelta Masačusetso 
Centrinėje ligoninėje 1846 m. spalio 16 d., kai Viljamas Mor- 
tonas demonstravo, kaip veikia eteris. Daktaras Nulandas rašo: 
„Viskas, kas prie to vedė, buvo prologas; kas atrodė mažai su 
tuo susiję, buvo šalutinės siužeto linijos; o po to jau prasidėjo 
amplifikacija“. 

Pasak daktaro Nulando, išmanančių žmonių rankose eteris ir 
šiais laikais yra viena iš saugiausių žinomų inhaliacinę narkozę 
sukeliančių medžiagų. Kai koncentracija tik 1 ar 2 Vo, tai būna 
lengvi, kvapnūs garai; net prieš trisdešimt metų“ nedidelės 
koncentracijos eterio garais nesmarkiai apsvaigintiems (kartais 
dar galintiems kalbėti) pacientams buvo padaryta daugybė 
širdies operacijų. 

Kai kurie daktaro Larčo kolegos tais laikais gal būtų rinkęsi 
azoto suboksidą arba chloroformą, bet Larčas, svaigindamasis 
pats, pamėgo eterį. Tik visiškas pamišėlis galėtų pats svaigin- 
tis chloroformu. Chloroformas dvidešimt penkis kartus nuo- 
dingesnis už eterį, greičiau paveikia širdies raumenį, jo labai 
mažas saugumo koeficientas; net menkiausias perdozavimas 
gali baigtis širdies ritmo sutrikimu ir mirtimi. 

Jei narkozę norima sukelti azoto suboksidu, būtina labai 
didelė jo koncentracija (bent 80 96), ir visada prasideda didesnė 
ar mažesnė hipoksija — deguonies badas. Pacientas turi būti 
itin kruopščiai prižiūrimas, reikia gremėzdiško aparato, be to, 
pacientą gali ištikti keisto fantazavimo ar juoko priepuolis. 
Indukcija labai greita. 

Eteris — tinkamiausias svaigalas atsargiam narkomanui. 

(p. 60—62) Ir šią istoriją išgirdau iš savo senelio, 1910 m. 
baigusio Harvardo universiteto Medicinos fakultetą. Vėliau 
senelis tapo Bostono gimdymo namų vyriausiuoju gydytoju 
ir keletą metų Harvardo universitete buvo Viljamo Lamberto 


* Šis romanas parašytas 1985 m. (Vert.past.) 

Ričardsono akušerijos katedros profesorius. Aš jį prisimenu 
kaip gerą pasakotoją, retkarčiais mėgdavusį pagąsdinti savo 
šeimos narius. Kai dar buvo jaunas gydytojas, jis patyrė daug 
visokių nuotykių, priimdamas naujagimius neturtingų Bosto- 
no imigrantų šeimose; kad jį suprastum, reikia turėti galvoje, 
kad jis buvo gabus ir prityręs, bet dažnai laikydavosi išankstinio 
nepalankaus nusistatymo. 

(p. 63) Pirmą kartą eteris buvo susintetintas 1540 m.; tai 
padarė dvidešimt penkerių metų prūsų botanikas. Nuo to laiko 
žmonės rengdavo eterio —o vėliau linksminančių dujų — uos- 
tymo vakarėlius. 1819 m. Džonas Daltonas publikavo savo 
mokslinį darbą apie fizines bei chemines to organinio junginio 
savybes. Linksminančias dujas mėgo Kolridžas — uostydavo 
jas vakarėliuose, be to, dažnai dalyvaudavo Hamfrio Deivio 
eksperimentuose su azoto suboksidu. Poetas neabejotinai buvo 
mėginęs svaigintis ir eteriu; labai blogai — jam pačiam, -- kad 
galiausiai pasirinko opijų. 

(p. 64—65) Dabar cezario pjūvis — palyginti paprasta opera- 
cija: pilvo sienelės pjūvis būna nedidelis, nes gimda atveriama 
pilvo ertmėje. Bet kai daktaras Larčas dirbo Bostono gimdymo 
namuose, devintajame ir dešimtajame devyniolikto amžiaus 
dešimtmetyje, pilvo sienelės pjūvis būdavo beveik pėdos ilgu- 
mo; gimda būdavo ištraukiama pro tą įpjovą ir padedama pa- 
cientei ant pilvo. „Prapjovus tą didžiulį slyvos spalvos organą, 
baisia srove kliūstelėdavo vaisiaus vandenys ir kraujas“, — rašė 
mano senelis. Paskui gimda būdavo susiuvama šilkiniais siū- 
lais ir grąžinama į pilvo ertmę; taip pat gydytojas susiūdavo 
ir pilvo sienelę. Po tokios cezario pjūvio operacijos gijimas 
būdavo daug sunkesnis, negu būna dabar. Ta operacija Larčo 
laikais — be komplikacijų — trukdavo kone valandą. 

(p.65—66) Šio pasakojimo apie mirtį nuo skorbuto pagrin- 
das — tikras atsitikimas: „Keistas Elinos Byn atvejis“, nupa- 
sakotas mano senelio. „Trisdešimt penkerių metų netekėjusi 
moteris iš Naujosios Anglijos“ — taip mano senelis apibūdino 
panelę Byn, kurios būklė (ir mirties priežastis) buvo tokia pat, 

kokią aš skyriau vargšei poniai Ymz. Senelis rašė: „Nėštumas 
kai kurioms moterims nesukelia tokio džiaugsmo, koks tra- 
diciškai siejamas su šia būkle; tiesą sakant, yra moterų, kurios 
į savo ateitį žvelgia suirzusios ir labai skeptiškai. Tai galima 
suprasti iš Elinos Byn atvejo“. 

(p. 68) Vilburio. Larčo gimtojoje valstijoje, nuostabiajame 
Meine, asmuo, padaręs abortą, būdavo baudžiamas kalėjimu 
vieneriems metams arba tūkstančio dolerių bauda, o kartais 
ir kalėjimu, ir bauda, -- be to, jei būdavai gydytojas, galėda- 
vai netekti licencijos. 1840 m. Istmano ir Evereto įstatyme 
mėginimas nutraukti vaiko besilaukiančios moters nėštumą 
vadinamas nusikaltimu, „nesvarbu, ar tas vaikas jau gyvas, ar 
dar ne“, — ir kokiu būdu tai daroma. 

(p. 69) Vietoj raudonojo gyvsidabrio tirpalo" daktaras Larčas 
galėjo vartoti Dakino tirpalą, nors tikėtina, kad daugiau apie 
to tirpalo vartojimą jis sužinojo lankydamasis Prancūzijoje 
per Pirmąjį pasaulinį karą. Kaip tik ten mano senelis sužinojo, 
kiek daug yra Dakino tirpalo vartojimo būdų ir kaip reikia 
debrider — tai yra apipjaustyti apmirusius žaizdos kraštus; jis 
tvirtino, kad prancūzai jį puikiai to išmokė. 

(p. 73—81) Tam, kad daktarui Larčui dešimtajame devy- 
niolikto amžiaus dešimtmetyje nelegalioje abortų klinikoje 
griaudėjusi muzika būtų galėjusi pasirodyti „panaši į Malerio 
Kindertotenlieder“, jis turėjo būti apdovanotas puikia nuojauta; 
tą dainų ciklą Maleris parašė 1902 m. Tai ir norėjau pasakyti 
žodžiais: „Jie, žinoma, negalėjo dainuoti Malerio „Dainų apie 
mirusius vaikus“, tačiau būtent tas dainas Vilburis Larčas tarėsi 
girdįs“. 

(p. 81) Taip mano senelis aprašė vienos pacientės, ypač 
smulkaus sudėjimo moters, vardu Edita Flečer, būklę. Tai 
moteriai buvo padarytas cezario pjūvis (Bostono gimdymo 
namuose, 1894 m. liepos 13 d.). Dubuo retai kada būna toks 
mažas. 


"* NaOOCC,H,SHgC,H, — natrio etilmerkuriotiobenzenkarboksilatas. 
(Vert.past.) 

(p. 82—83) Ponios V. H. Maksvel knyga Gydytojos patarimai 
Jungtinių Valstijų moterims: paprastas ir praktiškas traktatas apie 
labai svarbius moteriškus dalykus („Pritaikyta skaityti kiekvie- 
nai moteriai“) buvo išleista Niujorke 1860 m. Ponia Maksvel 
gydė „visas moteriškas ligas, ir dar tas, kuriomis moterys, deja, 
užsikrečia lengvabūdiškai besilinksmindamos, arba nuo ištvir- 
kaujančių neištikimų vyrų, arba kaip nors kitaip“ (Trumpai 
tariant, ji gydė venerines ligas.) Be to, ponia Maksvel rašė, 
kad rūpinasi ir „moterimis... kurios dėl sutrikusios lyties or- 
ganų veiklos, ar dėl kitų priežasčių, turi ryžtis priešlaikiniam 
gimdymui“. (Kitaip sakant, ji darė abortus.) 

(p. 128) „Naujosios Anglijos mažųjų klajūnų namai“ iš 
pradžių buvo vadinami „Boldvino mažųjų klajūnų namais“; 
leidimą juos steigti Masačusetso valstijos valdžia davė 1865 m. 
Pavadinimas į dabartinį, „Naujosios Anglijos mažųjų klajūnų 
namai“, buvo pakeistas 1889 m. — daugiau negu prieš dešimt 
metų iki to laiko, kai Vilburis Larčas įsteigė našlaičių prie- 
glaudą Sent Klaude. 

(p. 141) 1928 m. išleistame ginekologijos vadovėlyje 
(Hovardo Kelio — tais laikais jis buvo laikomas norminiu) 
vartojamas terminas „išplėtimas ir išgrandymas“. Tikriausiai 
galima manyti, jog tas terminas trečiajame dvidešimto amžiaus 
dešimtmetyje buvo įprastas. 

(p. 141—142) Mano senelis sakydavo, kad Grėjaus Anato- 
mija Prancūzijoje, per Pirmąjį pasaulinį karą, jam buvo tarsi 
„navigacinis žemėlapis“. 

(p. 152) Tai tikslus „išplėtimo ir išgrandymo“, kaip jį nu- 
pasakoja daktaras Ričardas Selzeris, chirurgas ir rašytojas, 
dirbantis Jeilio Medicinos fakultete, aprašymas. (Be daugelio 
kitų, daktaras Selzeris yra parašęs ir knygas Mirtinos pamokos: 
pastabos apie chirurgijos meną ir Chirurgijos ritualai.) Jaučiuosi 
dėkingas daktarui Selzeriui už tai, kad jis perskaitė šio romano 
rankraštį, ir už nuoširdžius patarimus — ir ypač už tai, kad jis 
supažindino mane su daktaru Nulandu, kuris peržiūrėjo viską, 
kas šiame romane susiję su medicina. 

(p. 162) Žinių apie tai, kaip žmogaus kūną ir protą pavei- 
kia Alcheimerio liga, sėmiausi iš Medicinos bei su ja susijusių 
mokslų istorijos žurnalo (t. XXXIV, Nr. 3, 1979 m. liepos 
mėn.): iš daktaro Šervino B. Nulando straipsnio „Zemelvaiso 
mįslė — interpretacija“. Šiam straipsniui surinktą medžiagą 
daktaras Nulandas pirmiausia pateikė per paskaitą (iš kasme- 
tinio chirurgijos istorijos kurso) Jeilio universiteto Medicinos 
fakultete. Jis teigia, kad Ignacas Zemelvaisas, daug kančių 
patyręs pogimdyminės karštligės priežasčių atradėjas, sirgo 
Alcheimerio liga, o ne nervų sistemos sifiliu; be to, daktaras 
Nulandas įsitikinęs, kad Zemelvaisas mirė nuo sužalojimų 
psichiatrinėje ligoninėje — kad jis buvo mirtinai sumuštas 
psichiškai nesveikų žmonių priežiūros įstaigas matyti, jog tai 
buvo įprastas dalykas dvidešimto amžiaus pradžioje; net ir 
dabar kartais pranešama apie tokius atvejus. 

(p. 168—169) Pirmos Homero Velzo gelbėtos eklampsijos 
traukulių tampomos pacientės aprašymo pagrindas — mano 
senelio knyga Saugus gimdymas, skyrius apie eklampsiją. 
Senelis nagrinėja kažkokios Lusės Nikerson ligos atvejį. Ta 
moteris 1880 m. mirė nuo eklampsijos; jos būklę dar pablo- 
gino tai, kad buvo paspartintas gimdymas, -- vargšės ponios 
Nikerson laikais tai buvo vienintelis gydytojams žinomas 
pagalbos būdas. 

(p. 169—170) Ir šio gydymo būdo aprašymo pagrindas — 
mano senelio, daktaro Frederiko C. Irvingo (visų vadinto 
Fricu), knyga. Senelis rašo, kaip tinkamai 1937 m. buvo gy- 
doma ir galiausiai išgelbėta ponia Meri O'Tul. 

(p. 176) Jei kalbėtume apie 1942 m., tai čia mano se- 
nelio padarytos išvados. Sifilis — nors tais laikais kaip tik 
dėl jo labiausiai jaudinosi sveikatos apsaugos įstaigų tar- 
nautojai — kamavo tik du procentus Bostone gyvenusių 
nėščių moterų. Eklampsijos atvejų būdavo daug daugiau. 
Tos ligos požymiai pasireiškė aštuoniems procentams visų 
šalies gimdyvių. 

(p. 198—199) Manoma, kad pavasarį dar per anksti vaškuoti 
obuolių spaustuvų lentas; sultys pradedamos spausti tik rugsėjo 
mėnesį iš ankstyvųjų 'Makintošų 'ir'Gravenštainų'. Spaustuvo 
lentos, arba grotelės, yra medinės lentjuostės, ant kurių vy- 
niojami koštuvai. Tos lentos — jos kraunamos viena ant kitos 
po septynias — gerokai daužosi, o vaškas jas saugo. Trintų 
obuolių masė, dar vadinama išspaudomis, tarp spaustuvo lentų 
spaudžiama dviejų tūkstančių svarų jėga. Per aštuonias valan- 
das galima išspausti tūkstantį galonų sidro — iš vieno bušelio 
obuolių išeina maždaug trys galonai sulčių. 

Prieš pirmą spaudimą spaustuvų lentos iš anksto vaškuo- 
jamos todėl, kad vėliau, kai prasideda derliaus nuėmimas, 
niekas nebenori tam gaišti laiko. Sidro spaudykloje, kol nu- 
imamas derlius, darbas verda gal kas antrą naktį, ir kasdien, 
kai lyja — kai negalima skinti obuolių. Penktajame ir šeštaja- 
me dvidešimto amžiaus dešimtmetyje paskutinį kartą obuolių 
sultys būdavo spaudžiamos sausio mėnesį. 

Esu dėkingas savo seniems draugams, Benui ir Piteriui 
Vagneriams, ir jų motinai, Džinai, už šias bei kitas žinias apie 
obuolių auginimą. Vagneriams priklauso Eplkresto sodai 
Hampton Folze, Niu Hampšyro valstijoje, kuriuose aš dirbau, 
kai buvau jaunas vaikinas; Džina ir velionis jos vyras, Bilas, 
man davė pirmą mano gyvenime darbą. 

(p. 200) Visi sodai turi pavadinimus; paprastai ūkininkai kaip 
nors pavadina ir savo pastatus. To reikia, kad būtų lengviau 
duoti trumpus nurodymus, pavyzdžiui: „Dejeriui nuleido 
padangą, reikia pripūsti Keptuvėje“; arba „Dodžą“ palikau 
Antrajame, nes Volis purškia Sanborne ir jam reikės par- 
važiuoti namo“. Sodininkystės ūkyje, kuriame dirbau, buvo 
pastatas, vadinamas Antruoju, — nors nebuvo jokio Trečio- 
jo, be to, neprisimenu, kad ten būtų buvęs koks Pirmasis. 
Daugelio sodų pavadinimai buvo kilę iš ankstesnių tų Žemės 
sklypų savininkų pavardžių. (Dar prisimenu kelias tenykščių 
žmonių pavardes: Braunas, Itonas, Koburnas, Kurtis.) Vieno 
sodo pavadinimas buvo Dvidešimt Akrų, kito — Devyniolika, 

bet dauguma atrodė paprastesni: Laukas, Šaltinis, Pavasaris, 
Senas-Naujas (nes tame sode pusė medžių buvo seni, o kita 
pusė — ką tik pasodinti). 

(p. 210) Kiekvienas Žmogus, užaugęs prie vandenyno, 
kaip aš, gali pajusti jūros vėją net Ajovoje (jeigu toks vėjas 
pučia). 

(p. 283—284) Maldelė, kurią ponia Grogan sukalba kiekvie- 
ną vakarą, priskiriama kardinolui Džonui Henriui Niumanui, 
anglų teologui ir rašytojui (1801—1890); girdėjau, kad ta 
maldelė iš tiesų yra vieno kardinolo Niumano pamokslo dalis. 
Be to, tai nuo seno buvo mūsų šeimos malda, ją sukalbėjo- 
me ir prie mano močiutės iš motinos pusės kapo — kaip jos 
mėgstamiausią maldą. Mano močiutė, Helena Beits Vinslou, 
mirė, kai iki jos šimtojo gimtadienio buvo likęs tik mėnuo; 
linksmybės, artimųjų planuotos tai sukakčiai, neabejotinai 
būtų ją pribaigusios, jeigu ji būtų iki jų išgyvenusi. Kardinolo 
Niumano malda turbūt labai veiksminga, bent jau mano mo- 
čiutei ji tikrai padėdavo — daugybę metų. Močiutė ją dievino. 
O aš dievinau savo močiutę. 

(p. 305—307) Alcheimeris ligą, kurią pavadino priešsenat- 
vine silpnaprotyste, aprašė 1907 m. „Protinių sugebėjimų 
nykimas“ sergant šia liga pasireiškia palyginti anksti, sutrinka 
trumpoji atmintis, ligonis nesugeba įsiminti nieko naujo. Be 
to, Jeilio universitete dirbantis daktaras Nulandas tvirtina, 
kad vieniems pacientams viskas prasideda nuo asmenybės 
pokyčių, o kitiems — nuo protinių galių silpnėjimo. Abiem 
atvejais ligai progresuojant pastebima, kad ligonis darosi vis 
dirglesnis. Daktaras Nulandas rašo, kad šios ligos kankinamam 
žmogui sunku prisiminti reikiamą tam tikrų paprastų darbų 
seką, kad jis vargiai begali suvokti ir išvis nebesugeba kitiems 
paaiškinti bent kiek painesnių abstrakčių dalykų. Alcheimerio 
liga sergančių žmonių būklė blogėja labai greitai: vidutiniškai 
tokie ligoniai nuo tada, kai liga diagnozuojama, dar gyvena 
maždaug septynerius metus; yra ir išgyvenusių daug ilgiau, 
bet nemažai būna ir tokių, kurie miršta po kelių mėnesių. 

Pastaraisiais metais jau pripažįstama, kad Alcheimerio liga ne- 
retai serga ne tik vidutinio amžiaus žmonės — tai ir palyginti 
dažna senukų, daugeliui kurių seniau būdavo diagnozuojama 
tik arteriosklerozė (arterijų sienelių sustandėjimas), fizinių bei 
protinių galių nykimo priežastis. 

(p. 368) Garsiojoje 1957 m. Paryžiuje pasirodžiusioje kny- 
goje (išleistoje privačiai) buvo septyni šimtai tokių limerikų. 
Šis limerikas, priskiriamas prie „kūniškųjų“, pirmą kartą iš- 
spausdintas 1939 m.; anksčiau tikriausiai ėjo iš lūpų į lūpas. 
Penktajame dvidešimto amžiaus dešimtmetyje, kai Senis su 
Voliu jį vienas kitam deklamavo, jis turėjo būti tik kelerių 
metų senumo. 

(p. 390) Bendžamino Arturo Benslio Praktinė triušio anato- 
mija — tikrai egzistuojanti knyga, 1918 m. išleista Toronto uni- 
versiteto leidyklos. Benslis rašo aiškiai, dalykiškai; jo knygoje, 
kurią jis pats vadina „elementariausiu žinduolių anatomijos 
laboratorinių darbų vadovėliu“, triušio anatomijos nagrinė- 
jimas pateikiamas kaip savotiškas įvadas, kad būtų lengviau 
suprasti žmogaus anatomiją. Benslio vadovėlis ne toks kaip 
Grėjaus, bet Praktinė triušio anatomija — gera tokio pobūdžio 
knyga. Kaip žmogus, apie anatomiją išmanantis tik „elemen- 
tariausius“ dalykus, aš iš Benslio daug ko išmokau — paskui 
man buvo gerokai lengviau skaityti Grėjaus vadovėlį. 

(p. 404) 'Makintošai' išvesti Kanados Ontarijo provincijoje; 
ten klimatas beveik toks pat kaip Naujojoje Anglijoje ir kaip 
Niujorko valstijoje esančiuose Hadsono ir Čempleno slėniuose 
(kur tie obuoliai ypač gerai derėdavo). 

(p. 427—428) Praktinėje triušio anatomijoje Benslis aprašo 
triušio patelės kiaušides bei kiaušintakius ir lygina tai, ką mato, 
su atitinkamais kitų gyvūnų organais. 

(p. 466) Ekseterio limerikas sukurtas 1927— 1941 m.; Ekse- 
terio iniestelio pavadinimas minimas daugelyje limerikų, nes 
„Ekseteryje“ nesunku rimuoti su žodžiais „seksas su ja“ — pa- 
vyzdžiui: „Ir pradėjo Džounsas seksą su ja!“ (Ypač populiari 
paskutinė eilutė.) Aš nuolat girdėdavau begales visokiausių 

Ekseterio limerikų, nes gimiau ir augau Ekseteryje, Niu 
Hampšyro valstijoje. 

Limerikas apie Brentutę sukurtas 1941 m. Tai klasikinis 
„kūniškasis limerikas“; jie taip vadinami todėl, kad juose 
nusakomi vyrų ir moterų lyties organų ypatumai. Kaip šiose 
eilutėse: 


Ir buvo to jauno vaikino pimpalas 
Toks didelis, kad net su šonkauliais. 
(1944— 1951) 


Arba garsiajame 1938 m. limerike, kurį viena Prinstono 
absolventų grupė balsų dauguma išrinko geriausiu: 


Gyveno princesė Bulgarijoj, 
Kurios krūmas užaugo kaip prerija, 
Todėl princas iš Peru, 

Atėjęs su strypu geru, 

Turėjo putės ieškot su terjeru. 


Toronto limerikas parašytas maždaug 1941 m. 

(p. 492) Bombėjaus limerikas sukurtas 1879 m. — jis labai 
senas. 

(p. 511) Daktaras Larčas būtų nustebęs, jei būtų sužinojęs, 
kad niūriai nuteikiantys jo duomenys, kiek vaikų būna nepa- 
geidaujami, vis dar atitiko tikrovę ir 1965 m. Daktaras Čarlzas 
F. Vestofas iš Prinstono Demografinių tyrimų centro, vienas iš 
1965 m. šalies gyventojų vaisingumo tyrimo vadovų, padarė 
išvadą, kad nuo 750 tūkstančių iki milijono vaikų — gimusių 
susituokusiems tėvams nuo 1960 iki 1965 metų — buvo ne- 
pageidaujami. Tai patys kukliausi apskaičiavimai. Net per 
apklausą daugelis tėvų nenori prisipažinti, kad vienas ar kitas 
jų vaikas buvo nepageidaujamas. Be to, nebuvo apklausiamos 
netekėjusios arba vyrų paliktos motinos; niekas neskaičiavo, 
kiek jų vaikų buvo nepageidaujami. Jei norite apie tai sužinoti 
daugiau, skaitykite Džeimso Tregerio The Bellybook (1972). 

Benas Franklinas buvo penkioliktas iš septyniolikos vaikų; 
savo troškimą, kad kuo greičiau padaugėtų gyventojų, jis iš- 
reiškė Pastabose apie žmonijos prieaugį (1755). 

(p. 534) Šio gimdymo aprašymo pagrindas — Henriko J. 
Standerio knygos Viljamso akušerija, parašytos apie 1936 m., 
penkioliktas skyrius — „Normalaus gimdymo priežiūra“ To- 
kiu senu šaltiniu rėmiausi norėdamas parodyti, kad Homero 
metodika, kurios jis išmoko iš daktaro Larčo, gal ir senoviš- 
ka, — romane Homeras naujagimį priima 1943 metais, — bet 
visiškai tinkama. 

(p. 545) „Aš gimiau su marškinėliais, ir netrukus buvo pa- 
skelbta laikraščiuose, kad jie parduodami pačia pigiausia kai- 
na —už penkiolika ginėjų.“" Tai ištrauka iš Deivido Koperfildo 
pirmo skyriaus (;,Aš išvystu pasaulį“). „Marškinėliai“ — vaisiaus 
apvalkalas, plėvė, kuri paprastai plyšta ir yra išstumiama, kai 
gimdyvė pradeda stangintis; bet kartais, labai retai, ji ne- 
plyšta — kūdikis gimsta su visu apvalkalu. Dikenso laikais ta 
apsauginė plėvė buvo laikoma ženklu, kad vaikas bus laimin- 
gas, — dar tiksliau sakant, kad jis niekada nepaskęs. Istorijoje 
apie Deividą Koperfildą tai galima suprasti kaip užuominą, 
kad pagrindinis veikėjas gyvenime suras savo kelią, nepražus 
kaip vargšas Stirfortas (Stirfortas paskendo). 

Homerui Velzui, daug kartų skaičiusiam Deividą Koperfildą, 
atrodo, kad prakaito lašelis, kuriuo tarytum pakrikštijamas 
gimstantis jo kūdikis, turi panašių apsauginių galių. Homero 
vaikas bus laimingas; Andželas nepaskęs. 

(p. 560) Grinhilo Ginekologija pirmą kartą buvo išleista 
1939 m.; aštuntas Moterų ligų (Rokvisto, Kleitono ir Luiso) 
leidimas pasirodė 1949 m. 

Larčas tikriausiai visada po ranka turėdavo ne tik Naujosios 
Anglijos medicinos žurnalą, bet ir Amerikos gydytojų asociacijos 
žurnalą (The Journal of the American Medical Association — gy- 
dytojai jį vadina JAMA), ir Amerikos akušerijos ir ginekologijos 


" Vertė Į. Žakonis. 

žurnalą (jame būna ypač vaizdingų iliustracijų), ir Lancetą 
(britų žurnalą), ir Chirurgija, ginekologiją ir akušeriją (Surgery, 
Gynecology and Obstetrics, gydytojų vadinamą S, G and O; 
penktajame dvidešimto amžiaus dešimtmetyje daugelis chi- 
rurgų išmanė ir ginekologiją). 

